Masas Pit 
Jesucristowa 


El Nuevo Testamento 
de la Bíblia en Awa Pit 
Ecuador 


Masas Pit Jesucristowa 


El Nuevo Testamento 
de la Bíblia en Awa Pit 


Ecuador 


Second Edition 
@ 2010, Wycliffe Bible Translators 


First Edition 


@ 2002, Wycliffe Bible Translators 


Las ilustraciones en las páginas 4, 7, 11, 23, 25, 39, 46, 60, 65, 86, 
89, 92, 93, 96, 100, 103, 117, 134, 146, 150, 157, 160, 165, 167, 
195, 200, 216, 226, 247, 251, 255, 258, 261, 265, 289, 292, 296, 
308, 313, 318, 322, 328, 330, 332, 335, 342, 345, 348, 350, 352, 
355, 357, 363, 368, 373, 377, 380, 385, 386, 395, 400, 402 y 459 
se usan por cortesía de la @ 1978 David C. Cook Publishing Co. 


Las ilustraciones en las páginas 26, 229, 284, 619, 629, 683 y 692 
se usan por cortesía de la @ The British & Foreign Bible Society, 


1954, 1967, 1972, con adiciones y arreglos por Louise Bass 
@ The British & Foreign Bible Society, 1994. 


www.ScriptureEarth.com 





Licencia Creative Commons © BY NO NO 


Usted es libre de copiar, distribuir y comunicar públicamente la obra bajo las condiciones 
siguientes: 


que sugiera que tiene su apoyo o apoyan el uso que hace de su obra). 


No comercial. No puede utilizar esta obra para fines comerciales. 


O Reconocimiento. Debe reconocer los créditos de la Liga Bíblica (pero no de una manera 


Sin obras derivadas. No se puede alterar, transformar o generar una obra derivada a 
partir de esta obra. 


* Al reutilizar o distribuir la obra, tiene que dejar bien claro los términos de la licencia de 
esta obra. 


* Alguna de estas condiciones puede no aplicarse si se obtiene el permiso del titular de los 
derechos de autor 


* Nada en esta licencia menoscaba o restringe los derechos morales del autor. 


http://creativecommons.org/licenses/by-nc-nd/3.0 





Índice 


Abreviatura Página 
San Mateo ......... Mt , ¿ < + + ç c < < Q Gw O QW 1 
San Marcos. ........ MT y 2 X w w ué ia 98 
San Lucas. ......... [C aaa a a a G Q 2 158 
SanJuan.......... Js e IAA AA 250 
Ne < in ¿ia ai He ao ae 2 a Z au 321 
Romanos.......... RO ads oa a SS ar w 406 
1 Corintios......... ICO + + ç ç wo qg eres 449 
2 Corinti0S ......... 2CO 1 y Y 3 3 36 24 28. SE Q 488 
Gálatas. .......... Gá < annara ndina 515 
Efesios... ... ... . . .. Ef. e ear aa ir 531 
Filipenses: saa en aaa Bi ee e RA 545 
Colosenses . ........ Col, aa se e a 553 
1 Tesalonicenses . ..... ITS. e aga ag an a 561 
2 Tesalonicenses .. . . . . 29. í 3 w w ls aja nah as 20. 280 8 569 
1 Timoteo ......... Misses as Q< E E. 574 
2 Timoteo ......... Llores 586 
TOs WA e te sa e e ME a a 594 
Filemón .......... A 599 
Hebreos .......... He soria 602 
Santlago o a a. v e w 5 MES ç v š š w e s w w w w 638 
1 San Pedro ........ IPA ¿a sos w s % Q < sa 647 
2 San Pedro ........ DL: are AA 658 
I Sañ Judi. ss a a W Ti: ss nro aaa 665 
2 San Juan. .. . . .. .. 2J ak x s a USD SD WU 674 
3SanJuan......... SA era 676 
San Jūdas se e w t aaa Jud. o ars e NENG 678 
Apocalipsis. ........ Aaa a a SS a 681 
Índice Tópico ...................... 721 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


El Nuevo Testamento en Awa Pit de Ecuador, 2da ed. @ 2010, Wycliffe Bible Translators, Inc. 


San Mateo 
Dios Watsal Pit Jesucristowa Para 


San Mateone an ñancha Dios Watsal Pit Judío awaruza panara, Me- 
síasta, Dios niritmikara, piankamanapa, Jesús usparuza watsat milnana- 
pa. Jesúspa ñamin kwalpakas Jesús kawira payukas parawane, San Ma- 
teone Juan munnammikawa paramtu. Kwiztane San Mateone Diablowa, 
Jesústa kwail kimmikawa, paramtu (1.1-3.12). Kwiztane Jesúsne paiña 
kal kimizta (3.13-4.11). Usne Dios watsal pit awaruza kamtanat kit ak- 
kwan ishturuza watsaninnara (4.12-18.35). Minpa kwail awaruzne Je- 
sústa tira patpian kit piantaara (caps 19, 20). Kwiztane Jesús irittas ka- 
kultawane, Jesúsne paiña kammuruza ininnamtu, wan sura uztuza iana- 
pa, Jesúspa kammuruza namninnanapa (caps 21-28). 

Jesúsne kwisha wat kamtammika azi. Usne Dios awaruza ininnam- 
tu kamtanara, us kuruntu aizpa uzanapa. Wan awaruza kamtam kwin- 
takasa kamtanara. Usne awaruza kamtanara, Jesústa kanpaanapa, nil 
uzanapa. 





Jesucristowa an ñamin kwal uztuzne iara 
(Lc 3.23-38) 
1 1 Jesucristowa kwal an ñamin kwal uztuza wian kit ka mu- 
nara: Davidpa kwalkas Abrahampa kwalkas. 


2 Abrahamne Isaacpa papihsh azi. 
Isaacne Jacobwa papihsh azi. 
Jacobne Judáwa papihsh azi. Uskas paiña aimpihshtuz- 
pa papihsh azi. 
3  Judáne Fareswakas Zarawakas papihsh azi. Tamarne 
uspawa akkuhsh azi. 
Faresne Esrompa papihsh azi. 
Esromne Arampa papihsh azi. 

4 


6 


Z 


10 


11 


Aramne Aminadabpa papihsh azi. 

Aminadabne Naasónpa papihsh azi. 

Naasónne Salmónpa papihsh azi. 

Salmónne Boozpa papihsh azi. Rahabne paiña akkuhsh 
azi. 

Boozne Obedpa papihsh azi. Rutne paiña akkuhsh azi. 

Obedne Isaíwa papihsh azi. 

Isaíne katsa ininmika Davidpa papihsh azi. 


Katsa ininmika Davidne Salomónpa papihsh azi. Usne 


Uríaspa ashampara milta. Uríaspa ashampane Sa- 
lomónpa akkuhsh azi. 

Salomónne Roboampa papihsh azi. 

Roboamne Abíaspa papihsh azi. 

Abíasne Asawa papihsh azi. 

Asane Josafatpa papihsh azi. 

Josafatne Jorampa papihsh azi. 

Joramne Uzíaspa papihsh azi. 

Uzíasne Jotampa papihsh azi. 

Jotamne Acazpa papihsh azi. 

Acazne Ezequíaspa papihsh azi. 

Ezequíasne Manaséspa papihsh azi. 

Manasésne Amónpa papihsh azi. 

Amónne Josíaspa papihsh azi. 

Josíasne Jeconíaspakas paiña aimpihshtuzpakas 
papihsh azi. Sun payukin Babilonia suras awane 
Judío awaruza piznat kit uspawa surakima kal kin 
milnara. 


12 Sun kitpane, Jeconíasne Salatielpa papihsh azi. 


13 


14 


15 


Salatielne Zorobabelpa papihsh azi. 
Zorobabelne Abiudpa papihsh azi. 
Abiudne Eliaquimpa papihsh azi. 
Eliaquimne Azorpa papihsh azi. 
Azorne Sodocpa papihsh azi. 
Sodocne Aquimpa papihsh azi. 
Aquimne Eliudpa papihsh azi. 
Eliudne Eleazarpa papihsh azi. 
Eleazarne Matánpa papihsh azi. 

Matánne Jacobpa papihsh azi. 

16  Jacobne Joséwa papihsh azi. Joséne Maríawa ampu azi. 
Maríane Jesúspa akkuhsh azi. Jesúsne, Mesíaskas, 
Dios niritmikakas, muntit. 

17 Sunkanain catorce kwaltuzne Abramtas Davidtakima uzat 
kit ka munara. Davidtas Babilonia awa Judío awa- 
ruza piznat kit milnarakima, mamaz catorce kwal- 
tuzne uzara. Sun payuras mamaz catorce kwaltuz- 
ne uzara, Dios niritmika kawinakima. 


Jesúsne kawimtu 
(Lc 2.1-7) 

18Sunkana Jesucristone kawirit. Paiña akkuhshne Josékasa 
kasara kin namtit, pareju uztachasmin. Pareju uztachasmin, us- 
ne pija wa wanmalta, Dios Sinam Izpul akwa. Dios Sinam Izpul- 
ne Maríara winta, sun pashpa milnapa. 19 Joséne, paiña ampu- 
ne, uskasa kasara kin namtit. Wat awa azi. Mane María pija wa- 
rit mirawane, usne sun awa iztakin Maríara kwaimtus kainana- 
shitchi. Usne Maríara puintain kwaishimtu, awa piankamaman- 
pa. 20 Sun mintuasmin, pitmizta. José kainkizpamtuasmin, An- 
patpa ángelne Joséra ka kaizta: 

—Miza. Nune Davidpa kwal i. Nune Maríara milna ishku- 
mun, up ashampa namnapa. Maríane sun painkul mijanpai, Si- 
nam Izpul akwa. 21 Usne maza painkul mijanpai. Nune ussa Je- 
sús munnaka. Awa ussa Jesús munaanazi, Judío awaruza wat- 
sat milnamtu akwa, kwail kiamanpa, ka kizta. 

22Sunkana kirit, wan awa Anpat kaizta aizpa nijkulanapa. 
Dios kainammmikane ka kaizta: 

23 “Nimpihsh ashampane pija wanazi. 
Usne maza painkul mijanazi. 
Uspane ussa Emanuel munanazi.”“ 
(Sun mun kizkane, “au Diosne aukasa uztu” kizmuspas.) 

24 Kainkizpamtu izkultawane, Joséne Anpatpa ángel ininta 
aizpa kit kit Maríara milta, paiña ashampakana. 25 Uspane pa- 
reju pitpailtachi, pashpa milnakima. Pashpa milkane, Joséne 
ussa Jesús munta. 





11.23 Is 7.14 

Wat piantuzne us tukin aat kit Jesústa wakpuj wainñamtu 


1 Jesús Belén pipulukin kawimizkane, Herodesne Judea su- 
2 ra mikwa azi. Sun payu wat piantuzne, pán puzmumans at- 
tuzne, katsa Jerusalén pipulura piannara. Kima izat akwa, uspa- 
ne anza wat piankamara. 2Uspane ka mimaara: 

—¿Mintama sun pashpa milta? Usne Judío awaruza ininna- 
nazi. ¿Mintama tui? Aune paiña kima pán puzmukin izanash. 
Sun akwa aune apain aanash, ussa wakpuj wainñana. 

3 Katsa mikwa Herodeskas wan Jerusalén pipulukin uztuz- 
kas sun miat kit ishkuara. 4Suasne Herodesne wan pariya inin- 
tuzakas Moisés kaizta aizpa kamtamtuzakas akwanara, Cristo 
minta kawishina kiz mimana. 5Uspane ka kaizara: 

—Belén pipulukin, Judea sukin kawinazi. Sunkanain Dios 
kainammmikane ka parit: 

6“Belén pipulune Judea sukin ainki pipulu i. 
Akkwan awa an ainki pipulukin uzamtuchikas, 
anza katsa mikwane sun pipulukin kawinazi, 
ap Judío awaruza kiwainanapa.”? 

7Suasne Herodesne kima iztaruza puintain akwanat kit ka 
mimanara: 

— ¿Chi payuma kima izanash? Mimarawane, usne kima kai 
izpanka piankamta. 8Suasne usparuza Belén pipulura ininnat 
kit ka kaiznara: 

—Ta iat kit an pashpa sairain. Ussa wanmaltawane, apain 
kail kit nawa kainanaka, nakas ussa wakpuj wainna, kiznara. 

9Mikwa kaizta aizpa miarawane, kima izmuruzne iamizta. 
Paiña suras puztachasmin, pashpa tura iarachasmin, uspane 
sun kimara pan puzmukin ñamin izarit. 10 Kima iztuasmin, us- 
pane kwisha wat minñat kit 11 yalta nappat kit pashparakas Ma- 
ríarakas, paiña akkuhshta, izara. Suasne uspane pashpa tukin 
wakpuj wainñara. Kwiztane uspa kara aizpa azpiz kit urukas in- 
ciensokas mamaz mirra piamkas ukkat kit ussa milaara. 
12 Kwiztane kimu izmuruz kainkizpamtuasmin, pittamtuasmin, 
Diosne usparuza kurunnara, Herodes tuwara kaiyamanpa. 
Suasne uspane uspa sura mamaz miwarain kaiyamizta. 


Uspane Jesústa Egipto sura milpailtu 

13 Kimu izmuruz kaiyarawane, Joséne kainkizpamtuazi. An- 
patpa ángelne ussa izpan kit ka kaizta: “Kuhsakti. Nukas pash- 
parakas paiña akkuhshtakas Egipto sura azain irain. Sua nuk- 
kulti, na kaiznakima. Herodesne pashpara sainanpain, ussa 
piantana,” kizta. 

14 Joséne kuhs kit pashparakas paiña akkuhshtakas munat 
kit amtawara pipulukis puzat kit Egipto surakima tara. 15 Suain 
nukkulara, Herodes inakima. Egipto sura nukkultit akwa, uspa- 
ne Anpatpa kainammmika kaizta aizpa kiarit. Sunkana kaizta: 
“Nane ap painkulta Egipto suras akwarau.” ° 


Herodesne akkwan pashaparuza piantana ininnara 
16 Herodes wat pianturuz awa kaiyarachi piankamtawane, 
usne kwisha pilchapuzta, uspa ussa kutkwarit akwa. Suasne He- 





92.6 Mi5.2 “2.15 Os 11.1 

rodesne wan ampu pashparuza, kuna asmin paas añokima, Be- 
lén pipulurakas kasharuzakas piantana ininnara. Sun kima iza- 
ruzne, sun wat piantuzne, “paas año pinnapain,” kizara. 
17Suasne Jeremías kainammmikane parat aizpa sunkana kirit: 
18“Akkwan ashampa tinta azamtuasmin, 
wan ashampane Rama pipulukin miara. 
Wan Israel ashamparuzne azara, uspa painkul akwa. 
Uspa tayaltit akwa, minminkas usparuza 
kiwainnasachi, 
uspa painkultuz iarit akwa.” 4 


Uspane Egipto suras kaiyamtu 

19Herodes irawane, Joséne kainkizpanmizta Egipto sura. 
Suasne Anpatpa ángelne ussa izpan kit ka kaizta: 

20“Kuhs kit pashparakas paiña akkuhshtakas mil kit kail kit 
Israel surakima, pashpara piantashimtuz iarit akwa.” 

21Suasne Joséne kutpat kit pashparakas paiña akkuhshtakas 
mil kit Israel sura kaiyara. 22-23 Arquelaone papihshkanain mi- 
kwa namiz kit Judea sura ininmizta. Usne Herodespa painkul 
azi. Joséne Arquelaowa sun piankam kit Judea sura in ishkwa- 
rit. Mamasa José kainkizpamtuasmin, Diosne ussa Galilea sura 
inka kizta. Galilea sura pianatpane, usne Nazaret pipulura uzna 
irit. Dios kainammmika parit aizpa sunkana kirit: “Awane ussa 
Nazaret pipulukis atmika mun munanazi”. 


Juanne, pikin munnammikane, Dios pit kainanamtu 
(Mr 1.1-8; Lc 3.1-9, 15-17; Jn 1.19-28) 
1Sun payura Juanne, awaruza pikin munnammikane, Ju- 
dea sura irit. Awa sun pul sura iakane, Juanne usparuza 
Dios watsal pit kainanat 2kit kaiznara: “U kwail kiarit aizpa 
maiztain, ma Dios awaruza ininnashimtu akwa. Diosne awa- 
ruza us kaizta aizpa mianapa akwanamtu, au kwail kiamanpa.” 
3Ñamin Isaíasne, Dios kainammmikane, sunkana Juanpa parit: 
“Minpazha pul sura awaruza tinta kwinta kinat kit ka 
kaiznanazi: 
“Uruzpain watsarain, Anpat kuruntu aizpa kianapa. 
Une Dios iztakin nil uzarawa,'” kizta. ° 





42.18 Je 31.15 “3.3 Is 40.3 

WA 


ya e 
Gi A 
Juanne, kwazikasa munnammikane, inkalpara chamtu 


4Juanpa pin kwara aizpa camello ashkasa sipta. Aya tit pija- 
kin kuhtit. Ittalkanakas mishkikas kwat. 5Jerusalén pipuluras 
awakas wan Judea suras awakas wan Jordán pimakin uztuzkas 
puzat kit ussa mina aara. 6 Uspane uspa kwail akwa tayalat kit 
uspa kwail kiarit aizpa kaizara, Dios usparuza wat kulninnana- 
pa. Suasne Juanne usparuza Jordán pira munnanara. 

7 Minpazha Fariseo awaruza kanpamtuzkas minpazha Sa- 
duceo awaruza kanpamtuzkas Juanta aara, usparuza munna- 
napa. Aakane, Juanne usparuza kaiznara: “¿Une apkin aam- 
tumakkiwas? Une kain pirail kaizmuruzkana mai. U kamta- 
kana mai, sula kumtu akwa. U pit kaizamtu aizpa kamta pini- 
nukana mai. Dios kwail kirittuza ilnamtu akwa, u kwail kiam- 
tu aizpa chihkarain. 8 Dios uruza iltachasmin, u kwail kiarit 
aizpa maiztawa, wan awa u Diosta kaiyarit piankamanapa. 
9 Une “aumin Abrahampa kwal makpas' kizamtu. Sun min- 
ñamtu akwa, Diosne uruza sapnamanazi. Diosne sun katsa 
ukkasa Abrahampa kwal namninnashina. 10 Diosne uruza il- 
nanapain. Mane une katsa tikanain izarit, pippa wakainka- 
nain. Wan ti pippa wakainne, tit kit inta kiain kit In paktara- 
wa. 11 U kwail kiarit aizpa Diosta kaizarawane, Dios uruza 
wat kulninnarawane, nane uruza watcha pira kwazikasa 
munna kinanash. Na uruza pira kwazikasa munnanamtukas, 
mamazne nakin anza tinta anazi, sun pitmin kainanapa. Na 

uruza pira kwazikasain munnanamtukana, usne paiña Sinam 
Izpulta inninnazi, ukasa tuanpa, uruza kiwainanapa. Uskas 
kwail kimtuza ilnanazi. Usne wan awakin anza tinta mikwa 
namtit. Na uskana tinta chi akwa, nane paiña kiwainmikaka- 
na namtit ish, us kaizta aizpa kin. Us kwisha wat akwa, nane 
ussa wat kiwainnapa piankamsachish. 12 Usne tikasa chara 
aya kihshkul kit timkasa suninapain. Sunkanain usne awa- 
ruza kwail kiarit aizpa kiznanazi. Wat awaruzne wat chara 
pippakanain wanmaktat kit mamaz yalta watsanazi. Awa 
chara aya impaktamtukanain, Jesúsne kwail awaruza naiz- 
ninnanazi. Sun inne kwikain.” Sunkana Juanne Fariseo kam- 
pamtuzakas Saduceo kanpamtuzakas pilchashina. 


Juanne Jesústa kwazikasa munnamtu 
(Mr 1.9-11; Lc 3.21-22) 

13Suasne Jesúsne Galilea suras puz kit Jordán pirakima 
piannara, Juan ussa munnapa. 14Juan ussa munna kishitchi 
akwa, Juanne Jesústa ka kaizta: 

—Nune nawa munna kinatkin. Nu nakima amtukas, nane 
nua chinkas milasachish, kizta. 

15Jesúsne ussa ka sinkara: 

—Mane nune nawa munna kinatpa, wan Dios aumiza kaizta 
aizpa kinpa. Suasne Juanne ussa pikin munnara. 

16Juan ussa kapal muntawane, Jesúsne piras puzta. Masain 
chiyu kai kultakane, Jesúsne Dios Izpulta izta. Sunne utkuruka- 
na chiyuras kihsh kit ussa taizta. 17Suasne awane Dios chiyuras 
kaizka miara. Dios ka kaizta: “Anne ap painkul i. Ussa pashim- 
tus. Uskasa kwisha warish,” kizta. 


Satanásne Jesústa kwail kininshimtu 
(Mr 1.12-13; Lc 4.1-13) 
1 Kwiztane Dios Izpulne Jesústa pul sura milta, Satanás ussa 

kwail kininshit akwa, Dios ininta aizpa kimanpa. 

2Jesúsne cuarenta payukima payuwarakas amtawarakas 
kwatchi. Kwiztane yak kimizta. 3Suasne Diablone ustukin 
pianara. Ussa kwail kininshimtu akwa, ussa kaizta: 

—Nu “na Dios Painkul ish” kiztune, suasne an ukkasa pan sa- 
ri, kizta. 

4 Jesúsne ussa sinkara: 

—Diosne paiña pinkihta ka parit: “Awane kumirain kuat kit 
uzanazi. Kumira kwatkas, awane Dios pit para aizpa izarawa, 
an wat uzanapa.” f 

5Suasne Diablone Jesústa Diospa pipulura, Jerusalén pipu- 
lura, mil kit iglesia yal mitmal kunninta. 6Sua ussa kaizta: 

—Nune “na Dios Painkul ish” kizta. Katmizna akkis pilainti, 
awa nua izat kit nijkulanapa. Dios pinkihta ka parit: 

“Diosne paiña ángeltuza ininnanazi, nua kiwainanapa. 
Uspane uspa chihtikasa nua sappaanazi, 
mitti ukta kilmanpa.”£ 

7 Jesúsne sinkara: 

—Diosne pinkihtakas ka parit: “Up Anpat Diosta kwail kinpa 
kishininmun”.* 

8 Mamasa Diablone Jesústa katsa inkal izara mil kit chiwal 
watsal sura ussa anta. Ussa wan pán sun suras iznintawane, 
9Diablone ussa kaizta: 

—Nawa wakpuj waintane, nane nu iztu aizpa nua milanash, 
kizta. 

10Suasne Jesúsne ussa kaizta: 

—Satanás, nu akkis it. Dios pinkihta ka parit: “Anpat Dios- 
tain wakpuj waintawa, us kaizta aizpa kin. Mamazta wakpuj 
wainkain,” ka parit. i 

11 Suasne Satanásne Jesústas paimpa irit. Sun urain ángel- 
tuzne ussa kiwainñara. 


Jesúsne Galilea sura paiña kal samiztu 
(Mr 1.14-15; Lc 4.14-15) 

12 Juanta kajchira siptit mirawane, Jesúsne Galilea sura kail- 
ta. 13 Nazaret pipulukis puztawane, Jesúsne Capernaum pipulu- 
ra uzna irit. Sun pipulune pimamin uz. Sua Zabulón sukas Naf- 
talí sukas kashain uz. 14 Diosne sun kinintit. Isaíasne, Dios kai- 
nammimikane, ñamin ka pat kit kaizta: 

15“Zabulón suras awakas 
Naftalí suras awakas Jordán pi kwakara, pán 
puzmuras, uzamtu. 
Suane Judío awachiruzne Galilea pi kwakara 
uzamtu. 





f4.4 Dt8.3 44.6 Sal91.11-12 "4.7 Dt6.16 '4.10 Dt6.13 

16Diosta pianchi akwa, uspane tilkwilkinkana uzara. 
Diosta piankamturuzne watsal kiarinazi, kaikinkana 
uzamtu akwa. 
Ñamin irit awakanain uzarakas, 
mane uspane kai kultit miwara chaamtu.” j 
17Sun payuin Jesúsne kamtanamiz kit kaiznara: “Ayukta 

maiztain, an kwail kiamanpa, Dios awaruza mamin ininnashim- 
tu akwa.” 


Jesúsne ampara pishkaru immuruza akwanara 
(Mr 1.16-20; Lc 5.1-11) 

18 Galilea pimamin chamtuasmin, Jesúsne paas aimpihshta 
izta. Mazane Simónkas Pedrokas muntit. Mamazne Andrés 
muntit. Uspane pishkaru pizmuruz azi. Uspa pira immu kiain- 
pailmizta. 19 Suasne Jesúsne usparuza kaiznara: 

—Kanpazhain, ap kammuruz namanapa. Ñamin pishkaruin 
pizpailta. Kawarain makis nane uruza ininnanash, mamaz awa- 
ruza kamtananapa, ap kammuruz namanapa. 

20 Masain uspane uspa immu chihkat kit ussa kanpailta, ka- 
manapa. 21 Ma pitchin imtuasmin, Jesús mamaz paas aimpihsh- 
ta izta. Uspane Santiagokas Juankas muntit. Uspane Zebedeowa 
painkul azi. Uspane paiña papihshkasa kanuara pishkaru sulmu 
putpailta. Jesúsne usparuza akwanara, uskasa wanmak kit in. 
22 Masain uspane papihshta tuij it kit kanuaras kihsh kit ussa 
kanpailta. 


Jesúsne akkwan awara kamtananamtu 
(Lc 6.17-19) 

23 Jesúsne wan Galilea suwara imiz kit wan Judío kammu 
yalta nap kit awara kamtanara. Usne Dios watsal pit kamtanara. 
Usne Dios awaruza innashimtu kamtanara. Wan inturuzakas 
wan ishturuzakas kakulninnara. 24 Siria sura uztuzkas Jesúspa 
piankamara. Uspane wan inturuzakas wan ishturuzakas wan 
naizaruzakas Jesúspakin karaara, Jesús usparuza kakulninna- 
napa. Saliz piztittuzakas ultu piztittuzakas chasachiruzakas us- 
sa karaara, Jesús usparuza kakulninnanapa. 





14.16 Is 9.1-2 

25 Akkwan Galilea suras awane Jesús imtumal aara. Minpa- 
zha Decápolis pipuluras awane aara. Minpazha Jerusalén pipu- 


luras awane aara. Minpazha Judea suras awane aara. Jordán pi 
kwakaras awakas, pán puzmumals, aara. 


Jesúsne inkal izakis Dios pit kamtanamtu 
1 Akkwan awa wanmakkarit iznarawane, Jesúsne inkal iza- 
5 ra nut kit sua uzta. Paiña kammuruzne ussa wanmakkara. 
2Usne paiña pit usparuza kamtanamiz kit sunkana kaiznara: 


Minma watsal kultit mai 
(Lc 6.20-23) 
3“Diosta piankamshimturuzne Dios kaizta aizpa kiat kit 
watsal uzanazi. 


4 Awa tayalamtukas, Diosne usparuza wat kiwainanazi, 
tayalamanpa. 


5 Na mamazkin an warish kiztuchimikane an watsal uznazi, 
Dios an sukin pa kin namta akwa. 


6Nil kishimturuzkas wat kishimturuzkas an watsal uzanazi, 
Dios pashimtu aizpa kiamtu akwa. 

7 Diosne mamaztuza kiwainmuruza kiwainnanazi, wat- 
sal uzanapa. 
8 Ayukta kaijchura sinam sarittuzne an watsal kulat 
kit Diosta izanazi. Dios ayukta kaijchura sinam 
saninnamtu akwa, 
uspane an wat kulat kit Diosta izanazi. 
9 Awaruza kalpain uzanapa paninturuzne kalpain uzanazi. 
Diosne usparuza “u ap pashparuz mai’ kiznanazi. 
10 Awa nil uztuzakas Dios kaizta aizpa kimtuzakas piz- 
amtukas, 
awa usparuza kwail kiashimtukas, 
Diosne paiña ininturuza, paiña inintukin 
watsal uzninnanazi. 
11Une ap wat kanpamtuz mai. 
Mamaz awane na akwa “u kwail awa mai’ kizanazi. 
Awane na akwa uruza kwail kianazi. 
Uspane na akwa u kwail kiamtu pirail appanazi. 
12Sunkana uruza kinakane, watsal kiat kit watsal nijkultain. 
Diosne chiyura uruza watsal milam milananazi. Ñamin Dios 
kainammtuz uzasmin, awane kawarain usparuza naizninnara.” 


Ñamkas impilkas 
(Mr 9.50; Lc 14.34-35) 

13“Ñam ñara nirane, ña pitkain. Une ñamkanain wat uztain, 
awa an kwail kiamanpa. Wat ñam chine, ñara kulkain. Tihwi. 
Ñam kultachine, kiakpintim, awa mitti kuliztinpa. 

14 Une au sukin wat uztain, mamaz awara watsal kamtana- 
napa, watsal uzanapa. Une impil kai aiztukanain nil uzarawa, 
awa nil uzna piankamanapa. Pipulu malta uztane, wanne pipu- 
lura kai izanazi. Kulasachi. 15Kawarain alampara puttane, tim 
ampal unanchi. Kancha alampara kwashta kantawa, wan awa 
tukin kai izanapa. 16Kawarain une awa iztakin watsal uztain, 
awa u wat kiamtu aizpa izanapa. U wat kirit aizpa izarane, us- 
pane u Taitta Dios chiyuras kwisha wari kizanazi.” 


Jesúsne Dios inintu aizpa wari kizta 
17“Une nawa nil minñamtuchi. Une Moisés kaizta aizpakas 
Dios kainammtuz kamtara aizpakas piankamamtu. Uspa kamta- 
ra aizpa kwaimanash. Nane apa arau, u wan Dios kaizta aizpa 

watcha piankamanapa. 18 Nane watcha kaiznamtus. Aune chi- 
yura iztumakpas. Aune an sura uztumakpas. Chiyukas an sukas 
azain pailsachi. Kawarain wan Dios inintu aizpa pailmanazi. 
Paiña pitkas paiña kamtamkas pailmanazi, wan chiwal kinki- 
ma. 19 Katmizna Dios inintu aizpa kimtuchimikane, Dios inintu 
aizpa kiman kamtamtumikane, Dios inintukin katsa awakana 
nammanazi. Dios inintu aizpa kimturuzkas mamaztuza sunka- 
nain kinpa kamtamtuzkas, Dios inintukin an katsa awakana na- 
manazi. 20Uruza kainanamtus. Une Moisés kaizta aizpa kam- 
tamtuzkinkas Fariseo awakinkas an watsal uzarawa. An watsal 
uzamtukine, une Dios inintukin nappasachi.” 


Mamazta aliz kultane, kwail i 
(Lc 12.57-59) 

21“Une ñamin uztuza kamtanara aizpa miara. Usparuza ka 
kiznara: “Mamazta piantaman. Minpazhara piantaritmikane 
katsa mikwara kwail ilninna itpa,' kiznara.* 22Sunkana nain 
kaiznamtus: aimpihshkasa pilchapuztumikane mikwara ilninna 
itpa. Minpazha aimpihshta kwail pit parakane, katsa mikwara 
ilninna itpa. Minpazha aimpihshta nune ‘timpa i’ kiztamikane 
inta irishina. 

23Sunkana kirain. Diosta chiwazha milam milamtuasmin, 
aimpihshta kwail kirit nijkulkane, up milan milkain. 24 Kancha 
up milan milamtukin tuij itpa. An ñancha aimpihshkasa wat 
kultawa. Up aimpihshkasa wat kultawane, suasne kailtawane, 
up milan Diosta milatpa. 

25 Minpazha nu kwail kirit kizkane, katsa mikwara imtuas- 
min, nune azain nu kwail kirit kizmumikakasa nijkultawa, iz- 
muruz namanapa. Katsa mikwane nua policíara ininshina, kaj- 
chira sipninna. 26 Watcha kaiztus. Suain kajchiras puzsachi, nu 
wan pial tanakima.” 


Jesúsne mamazpa ashampara sanachi kurunnamtu 
27 “Une ñamin uruza kamtara aizpa miara. Uruza ka kiznara: 
“Mamazpa ashampara sanachi' kiznara.! 28Sunkana nane 
uruza kaiznamtus. Minpazha ashampara iztane, ashampara sa- 
shimtu mintane, usne me ashampara piz kit saritkana uztu. 





k5 291 Éx 20.13; Dt 5.17 !5.27 Éx 20.14; Dt 5.18 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


San Mateo 5 14 


29 Mane nune kasu waj. Minpazha kwail aizpa kin iztumika- 
ne sunpa kwail kin min kit kwail kishina. Chinkas kwail aizpa 
kin izman, kwail minmanpa, kwail kishimanpa. Kasukasa kwail 
izturuzkas kwail kishimturuzne ínta ianazi. Katmizna kwail aiz- 
pa kin izman, inta iamanpa. 30 Awane chihti waj. Awane uspa 
chihtikasa kwail kiashina. Chihtikasa kwail kishimtuzne maiza- 
rawa, uspa chihtikasa kwail kiamanpa. Paiña chihtikasa kwail 
kishimtumikane ínta irinazi.” 


Jesúsne ampu ashampawa mijmikasha kamtamtu 
(Mt 19.9; Mr 10.11-12; Lc 16.18) 

31 “Sunkas une ñamin uruza kamtara aizpa miara. Usparuza 
ka kiznara: 'Minpazha paiña ashampara kwairane, kwaina pin- 
kih pat kit ussa chihkatpa,” kiznara.m 32 Me nain mamaz tuntu 
uruza kurunnamtus. Minpazha ashampa mamaz ampukasa pit- 
tachimikasha kwairane, usne ashampara kwail kinintu. An 
ashampane mamazkasa uztinazi. Minpazha ashampa kwairit- 
mikakasa kasara kimtune, uskas kwail kimtu.” 


Sun kin namtu aizpa 

33 “Sunkas une ñamin uruza kamtara aizpa miara. Uruza ka 
kiznara: “U anpat iztakin sun kin namta aizpa maintachin kiara- 
wa,” kiznara.” 34Me nain mamaz tuntu uruza kurunnamtus. 
Kwinta kimtuasmin, nil pit paraarawa. Kain pit kaizman. Chi- 
wazha kin namtuasmin, chiyura nu kaizta aizpa mina akwan- 
chi. Chiyura akwatne, nune Diosta akwantu, nu kaizta aizpa mi- 
napa. 35Chiwazha kin namtuasmin, au sukin nu kaizta aizpa 
mina akwanchi. Sun au sura kaiztane, nune Diosta, paiña su 
inintukin, akwantu. Jerusalén pipulura nu kaizta aizpa mina 
akwanchi. Jerusalén pipulura akwatne, Jerusalénpa katsa mi- 
kwasha nu kaizta aizpa mina akwantu. 36Chiwazha kin nam- 
tuasmin, up kizpukasa sunkana kin nammun, up tilkaya ash 
putchá ash chikninsachi akwa. 37 Nune “watchain” kaizti. “Wat- 
cha chine, watcha chi” kizti. Mamaz tuntu pit kaiztane, nune 
Diablo pit kaiztinazi.” 





"5.31 Dt24.1 "5.33 Lv 19.12; Nm 30.2 

Mamaz nua kwail kitne, puija kiman 
(Lc 6.29-30) 

38“Sunkas une ñamin uruza kamtara aizpa miara. Uruza ka 
kiznara: “Kasukin kizmumikane kwarain kizmumikawa kasu uk- 
tawa. Sulakin kizpianmumikane kawarain sula kizpianmikawa 
sula uktawa.'° 39Sunkana nain uruza kurunnamtus: Nua kwail 
kiritmikasha puija kwail kinchi. Maza nua matsihkin kuzkane, 
mamazpa matsihkin kuzshina pianninti kizti. 40 Minpazha mi- 
kwasha up kamisha uknapa ininkane, isal kwam kamishakas us- 
sa milatpa. 41Minpazha nua maza kilómetro kakwakima kwana 
ininkane, nune kutña kilómetrokima itpa. 42Minpazha chiwa- 
zha paikukane, milatpa. Minpazha chiwazha nua nampizkane, 
nammilatpa, kaiztachin.” 


Aliztuza wat kultawa 
(Lc 6.27-28, 32-36) 

43“Sunkas une ñamin uruza kamtara aizpa miara. Uruza ka 
kiznara: “Izmuruza pashinarawa. Aliztuza aliz kultawa, kiza- 
ra. P 44 Me nain mamaz tuntu uruza kurunamtus. Aliztuza pashi- 
narawa. Uruza kwail kimtuz akwa Diosta paikwatpa. 45 Sunka- 
na kitne, une chiyura Taitta pashparuzkana uzanazi. Diosne 
kwail awaruzakas wat awaruzakas pán malninamtu. Usne wat 
kimtuz surakas nilchi kimtuz surakas alu kinintu. 46 U uruza pa- 
shimtuzain pashinarakas, une uruza pashinamtuchiruza pashi- 
narawa, Dios uruza chiwazha milananapa. Kwail kimtuzne us- 
paruza pashinamturuzakas pashiamtu. 47U izmuruzain “wat 
kintire” kiznarane, une Diosta pianchiruzkana uzamtu. Diosta 
pianchiruzne usparuzpain kawarain kiamtu. 48U chiyuras Pa- 
pihshne chinkas kwail kit chi. Kawarain u chiyura Papihsh uz- 
tukanain watsal uz kit watsal kirain.” 


Jesúsne watsal kal kinpa kamtanamtu 
1“U mamaz awa akwa watsal kal kikane, sun kal awa izta- 
kin kinchi. Sunkana awa iztakin kitne, u chiyuras Papihshne 
uruza chinkas milanamanazi. 
2Katmizna we mijtuza kiwainamtune, u kiamtu aizpa min- 
pazhara kainanachi. Awa iztakin an katsa namshimtumikane 

awa wanmakmukinkas awa pianamal chamtukinkas kianazi, 
mamaztuz paiña watsal kal kimtu aizpa izanapa, mamaztuz nua 
watsal kal kirit kizanapa. Uspane chiwazha milam me sapparit, 
awa uspa wat kiarit kizara akwa. 3We mijchiruza kiwainamtu- 
ne, minainkas u wat izmuruzakas kainanachi. 4 Mamaztuza ki- 
wainamtune, puintain kitpa. U chiyuras Papihsh u puintain kia- 
rit aizpa iztane, usne uruza chiwazha milam milananazi.” 


Jesúsne Diosta paikwan kamtanamtu 
(Lc 11.2-4) 

5“U Diosta paikuamtune, awa iztakin an katsa namshimtu- 
mikakana Diosta paikwanchi. Uspane awa Judío kammu yal- 
kinkas pianamalawa wanmakkamtukinkas kunamtu, awa uspa- 
ruza izanapa. Watcha kaiznamtus. Sunkasane uspane me wan 
milan mij. 6Sunkana nu Diosta paikwantune, kalmal nap kit pij- 
ta sip kit up chiyuras Papihshta paikwatpa. Usne nukasa tu. Up 
chiyuras Papihshne nu puintit paikwantu aizpa mit kit nua pai- 
ña milam milananazi. 

7Nu Diosta paikumtune, Diosta pianchiruzkana paikwanchi. 
Uspane akkwan kain pit kwinta kiamtu. Akkwan pit kwinta 
kiamtune, uspane Dios usparuza mimtu minñamtu. 8 Uspakana 
kiamtu aizpa kinchi. Paikwatchasmin, u chiyuras Papihshne u 
we mij aizpa me pian. 9 Katmizna une sunkanain Diosta paikwa- 
rain: 

‘Nune au chiyura Papihsh i. 
Nu sinammika akwa, awane nua wakpuj wainñashina. 
10 Apa anka, awaruza ininnana. 
Chiyura uztuasmin, nune wanta watsal ininta. 
Kawarain au sura uztuzakas at kit wan watsal ininti, 
apain nu kishimtu aizpa kianapa. 
11Payu aizpa au kumira we mij aizpa kwinanaka. 
12Au kwail kiamtu aizpa sinam sananaka. 
Aune aumiza kwail kittuza wat kulshinamakpas. 
Kawarain nune au kwail kiamtu aizpa sinam sanaka. 
13Aumiza kiwainchain, kwail kiamanpa. 
Awara kwail kininmika aukin akane, 
aumiza watsat milnanaka, kwail kiamanpa. 
Nuin wanta ininnamtu. Nuin anza tintamika i. 
Nuin an watsal iznazi, pailta payukima. Pailtu.” 

14U uspa kwail kiarit aizpa wat kulnarane, kawarain u chi- 
yuras Papihshkas u kwail kiarit aizpa wat kulninnanazi. 15 Min- 
pazha mamazpa kwail kiarit aizpa wat kultuchine, kawarain u 
Papihshne u kwail kiarit aizpa wat kulmanazi.” 


Dios akwa pala kwatchin chan 

16“Dios akwa kumtukine, tayal kit chanchi. Une wat iztit 
awakana uzman. Uspane tayal kit matsih kittachi chaamtu, awa 
uspa kuamtuchi izanapa. Nane watcha uruza kainanamtus. Us- 
pane uspa milam mij me. 17 Kancha Dios akwa kwashimtukine, 
matsih kit kit watsal ularawa, 18 awa u Dios akwa kumtuchi iza- 
manpa. U chiyuras Papihsh u kuamtuchi piankamnazi. U Pa- 
pihshne, wan kularit aizpa izmumikane, Dios akwa kumtuchi- 
mikasha chiwazha milam milanazi.” 


Awa chiyura kwazpa kulnintu 
(Lc 12.33-34) 

19“Au sukinne kwazpa kulshiman. Kiriyune au sukin pin tit- 
tu. Apane wan pittimtu. Apane walkumkas nap kit walkuamtu. 
20 Une chiyura kwazpa kulnintain. Suane kiriyune pin titmana- 
zi. Suane chinkas pitkain. Suane walkumkas walkwan napkain. 
21 Chiyurain wa aizpa pashimturuzne chiyurain wa aizpa min- 
ñat kit pashianazi.” 


Kasune impilkana i, awa kai izanapa 
(Lc 11.34-36) 

22 “Kasu izkultane, awane kai izamtu. Kawarain kai izta- 
mikane, wat kimtumikane, wat aizpa piankam kit wan wat 
kal nil kinazi. 23 Kasu kai iztuchimikane mimtuchimikakana 
i. Suasne sun awa chiwazha watsal kal kisachi. Wat mirachi- 
makane tilkwil chamtumikakana chanazi, wat kin pianchi 
akwa.” 


Dioskas pialkas 
(Lc 16.13) 
24“Minminka paas anpatta kiwainasachi. Maza anpatta pa- 
shitne, mamazta pashimanazi. Maza anpatta kiwainshitne, ma- 
mazta kiwainsachi. Kawarain pialmin pashitmikane sun urain 
Diosta pashimanazi.” 

Diosne paiña kwalta kiwainamtu 
(Lc 12.22-31) 

25“Katne, nane uruza kurunamtus. Apa uzamtuasmin, kumi- 
ra kwan kawa minman. Kwazi kwan kawa minman. Imtura ka- 
misha kwana kawa minman. Awa akkwan kumira mijkas, nil 
uzna an wari. Awa wat camisha kwakas, nil uzna an wari. Sun- 
tuz mijchikas, ishkuman, Dios uruza iznamtu akwa. 26 Chitchu 
isalpara iztain. Chitchuruzne pippa wakain. Pippa pakkain. 
Iranchura pippa watsakain. Sunkana u chiyuras Papihshmin us- 
pa kumira kwinamtu. Diosne chitchukin uruza anza wat kwina- 
nazi, u chitchukin anza tinta mai akwa. 27 An katsa kawishimtu- 
mikane paas kwajta an aks kawisachi. 

28U we mij aizpa kawa minñamtuasmin, u pinmin akwa 
mintakiwa. Sun inkal wishta iz kit piankamtain. Wish kal ki- 
kainkas, pinkas sipkainkas, wishne watsal iztit. 29 Salomónne, 
katsa ininmikane, paiña watsal pin kwaksham kwaara. Mane an 
kainanamtus. Wishne Salomónpa pinkin anza watsal iztit. 
30Diosne wish kwiznintu, watsal iznapa. Maza payura wish 
chiktakas, wishne mamaz payura it kit pit kit impaktim. U Dios- 
ta we nijkulamtukas, Diosne mama uruza an wat kwira kinam- 
tu. 31 Katmizna ishkuman. Kumira we mijkas, ¿Chima kuwizna- 
pai? kawa mimanachi. Pin kwaam we mijkas, ¿Chima kwaan 
ipai? mimanachi. 32 Diosta pianchiruzne sunmin min kit pa- 
shiamtu. U chiyuras Papihshne u we aizpa wan pian. 33 Katmiz- 
na une an ñancha Diosta paikwarain, Dios uruza paiña iztukin 
ininnanapa. Suasne Diosta paikwatpa, uruza paiña uztukin nil 
namninnanapa, watsal uzanapa. Kwiztane Diosne u wenamtu 
aizpa uruza milananazi. 34Pailta payu awane akkwan tuntu kal 
kiarawa. Up kal tilwara kishimtu aizpa kawa mintuasmin, sun 
kalpa tilawara mintawa. Katmizna ma payu sun kalpa naiz- 
man.” 


Katsa ti kasura naptu 
(Lc 6.37-38, 41-42) 
1“Une mamazta kwail kirit kiznachi, Dios uruza kwail kia- 
7 rit kizmanpa. 2Sun akwa nu mamazta nu kwail kirit kizta- 
ne, Diosne sunkanain nua kwail kirit kiznazi. Nu mamazpa 
kwail kirit mintane, Diosne sunkanain nu kwail kirit minnazi. 
3 Ainki pak aimpihshpa kasura naptane, usne kai izsachi. Ñana 

ti up kasura naptane, nune izmanazi. Kawarain akkwan kwail 
kimtumikane we kwail kimtumikasha nu kwail kirit kizsachi. 
4Katsa ti up kasura waasmin, nune aimpihshpa ainki pak paiña 
kasura naptit aizpa uksachi. 5Nu wat awakanain namtit cham- 
tukas, nune maiztachi. An ñancha up kasuras katsa ti uktawane, 
suasne nune kai izshina, aimpihshpa ainki pak kasuras ukna. 
Sunkana kamtanamtus: Nune Diosta paikwatpa, Dios up kwail 
wat kulnapa. Kwizta nune mamazta kiwainanazi, Dios usparuza 
wat kulnanapa. 

6 Une mishimtuchiruza Dios watsal pitpa kaiznaman. Uspa- 
ne aliz kwizakanain uruza kwashina. Une mishimtuchiruza 
Dios pitpa kaiznaman. Uspane kuzukanain mai. Uspane wanta 
mitti tat kit kulamtu.” 


Paikwat kit sait kit pijtara tak tak kitpa 
(Lc 11.9-13; 6.31) 

7“U we aizpa Diosta paikwarain. Usne u wenamtu aizpa mi- 
lananazi. U we aizpa sairain, wanmalna. Diosta akwarain. Pijta- 
kin tak tak kimtune, Diosne pijtakin chihtnanazi. 8 Paikwatmi- 
kane sapnazi. Saimtumikane wanmalnazi. Pijtakin tak tak kika- 
ne, us akwa pijta chihtnanazi. 

9Papihshne painkulta kwira kinazi. Painkul kumira paiku- 
kane, papihshne uk kwinmanazi. 10Painkul pishkaru paikuka- 
ne, papihshne kamta kwinmanazi. 11U kwail kiamtukas, une 
chiwazha wat milam aizpa pashparuza kwinnashina. Up chiyu- 
ras Papihshne paikumtuza an akkwan watsal milam kwinnana- 
zi. 

12 Awa uruza kiwainakane, une watsal uz. Kawarain une 
mamaztuza kiwainnarawa. Mamaztuza kiwainnarane, une 
Moisés kaizta aizpakas Dios kainammmika para aizpakas kia- 
miznazi.” 


Sip pijtain 
(Lc 13.24) 
13“Au sura uztuasmin, sip pijtakimin naptain, nil miwara in- 
pa. Kancha mamaz aiz pijta wa. Aiz pijta naptawane, akkwan 
awane sun aiz miwara intakima iamtu. 14Sip pijta wa akwa, 
pinmal mi akwa, awane sun sip mira sayasachi. Akkwanchi 
awaruzne chiyura uzna nuasachi.” 

Tine paiña pippa wam 
(Lc 6.43-44) 

15“Une kwail kamtamtuza kwiraruin cha izanaka, uspa 
kamtamtu aizpa miamanpa. Uspane wat awakanain izat kit u 
uzkin wanmakkanazi. Wat awa makpas kizamtukas, uspane pi- 
rail appat kit wan awara kwail kininnanazi. 16 Une kwail kam- 
tamtuza piankamanazi, uspa kwail kiamtu akwa, watcha kam- 
tamtuchi akwa. Kawarain tirinul pu tittas pakkain. Wankail ti 
pippa pu tittas pakkain. 17Sunkanain wat tine wat pippa wam. 
Kwail tine kwail pippa wam. 18 Wat tine kwail pippa wakain. 
Sunkanakas kwail tine wat pippa wakain. 19 Wan ti wat pippa 
wakainne, kwat kit ínta paktam. 20 Kawarain une kwail kam- 
tamtuza piankamanazi, uspa kwail kiamtu akwa.” 


Wanne Dios inintukin nappamanazi 
(Lc 13.25-27) 

21“Wan nawa “ap anpat' kizmuruzne Dios inintukin nappa- 
manazi. Chiyuras Papihsh kaizta aizpa kimturuzne nappanazi. 
22Sun payu taizkane, akkwan awane nawa ka kizanazi: “Ap wat 
Anpat, aumiza mizhain. Nua akwantuasmin, aune Dios watsal 
pit kainaramakpas. Nua akwantuasmin, aune awaras saliztuza 
inintamakpas. Nua paikwantuasmin, aune akkwan iztasparit 
kal kitmakpas,” kizanazi. 23Suasne nane uruza sinkanat kit sun- 
kana kaiznanash: “U nawa nijkularachi akwa, nakis paimpa 
irain. Une pailta payukima kwail kiarit,' kiznanash.” 


Paas tuntu yal samtu 
(Mt 1.22; Lc 6.47-49) 
24“Katmizna wan na kaizta aizpa miraruzkas na ininta aizpa 
kimtuzkas wat mimturuzkana mai. Usne, yal samtumikane, uk- 
kin sara, nainmanpa. 25 Katsa alu kimizkane, pi kulmiz kit tinta 
inkwa pamizta yalkin. Sunkana yalne naintachi, ukkin yal sarit 
akwa. 26 Na kaizta aizpa mimtuchimikakas na ininta aizpa kim- 
tuchimikakas timpa awakana i. Usne pi ksukin yal sammikaka- 
na i. 27 Katsa alu kimiztawane, pi kulmiz kit tinta inkwa pamiz- 
ta yalkin. Suasne pi wan kwara. Wan karit.” 
28 Jesús wan kapal kamtarawane, wan awane us kamtara 
aizpa iztaspaarit. 29Usne Moisés parit aizpa kamtamtuzkana 
kamtanarachi. Usne mikwakana tinta kamtanara. 

Jesúsne aya pittitmikasha namtamtu 
(Mr 1.40-45; Lc 5.12-16) 


1 Jesús izaras kihshkane, akkwan awane ussa kanpaara. 

8 2 Aya pittitmikane Jesústa kasha at kit Jesús iztakin wakpuj 
wain kit ka akwara: 

—Anpat. Ap ña ishtu nawa namtashitne, namtazha, kizta. 

3 Suasne Jesúsne paiña chihtikasa ussa pat kit ka kaizta: 

—Watcha, nane nua namtashimtus. Me namtit, kizta. 

Sun kizkane, usne aya pittitmikara wat namnintit. 4Jesúsne 
ussa kaizta: 

—Miri. Nu wat parit aizpa minainkas kainamman. Na kaiztu 
aizpa kitpa. Judío pariyara it kit Moisés milan ininta aizpa mi- 
latpa. Sun kitpane, wan awane nu wat namtit piankamanazi. 


Jesúsne suldaruwa kiwainmikasha namtamtu 
(Lc 7.1-10) 

5Jesús Capernaum pipulura piannakane, Romano suldaru 
ininmikane Jesústa at kit ka akwara: 

6 —Anpat mizha. Ap kiwainmumikane ap yalta kamara ishtu 
tui. Anne chasachi, kwisha ishtu akwa. Usne kwisha naiztu, kiz- 
ta. 

7 Jesúsne ussa ka kaizta: 

—Nane inash, ussa namtana, kizta. 

8 Ininmikane ussa ka sinkara: 

—Anpat mizha. Nane wat awakana chish, nu ap yalta napna- 
pa. Ap kiwainmumikawa namtari kizkane, usne watcha namtit 
kirinazi. 9Kawarain ap mikwane nawa inintu. Nakas aptuza 
ininnamtus. Mamazta “it” kizkane, usne im. Mamazta “anka” 
kizkane, usne am. Ap kiwainmumikasha “chiwazha kinpa” inin- 
kane, kim. Katmizna nu ap kiwainmumikasha wat namtit kizka- 
ne, nane us wat namtinazi pianish. 

10Us kaizta aizpa mirawane, Jesúsne iztaspat kit ussa kan- 
pamtuza kaiznara: 

—Watcha kaiznamtus. An ampune Diosta wat nijkultu. Min- 
minkas Israel awaruztas sunkana nijkulamtuchi. 11 Nane uruza 
kaiznamtus. Akkwan Israel chi awane pán puzmuwaraskas pán 
payapmuwaraskas Dios inintukin piannanazi. Israel awaruz 
pianamtuchasmin, uspane an ñamin wanmakkanazi. Abraham- 

kasakas Isaackasakas Jacobkasakas uzat kit kuanazi. 121srael 
awaruzne, an ñancha akwattuzne mizurainkas Dios inintukin 
nappamanazi, nijkularachi akwa. Tilkwilta ininnarawane, us- 
pane azat kit sula sit sit kianazi, naizamtu akwa. 

13Suasne Jesúsne ininmumikasha kaizta: 

—Up yaltain inka. Nu nijkulta aizpa sunkana kirit. 

Sun urain paiña kiwainmumikane kakultit. 


Jesúsne Pedrowa ashampawa akkuhsh kakultamtu 
(Mr 1.29-31; Lc 4.38-39) 

14 Jesúsne Pedrowa yalta it. Suane usne Pedrowa suegrara 
kamara tu izta. Imu piztit tuazi. 15 Jesús paiña chihtikasa ussa 
pizkane, imu kanintit. Usne kuhsak kit chiwazha kumira uspa- 
ruza kumira kwinnamizta. 


Jesúsne akkwanta kakulninnamtu 
(Mr 1.32-34; Lc 4.40-41) 

16 Tilparikane, awane Jesús tukin akkwan saliz piztittuza ka- 
raara. Jesúsne maza pit kaizkain salizta puzninnara. Wan intu- 
ruzakas kakulninnara. 17Diosne sun kinintit. Isaías kai- 
nammmikane ñamin ka pat kit kaizta: “Usmin au ishtu aizpakas 
au naiztu aizpakas kaninta,” kizta. 4 


Jesústa kanpashimtuzne sun kirain 
(Lc 9.57-62) 

18 Jesúsne akkwan awara iznara. Jesús tukin kasha aakane, 
Jesúsne paiña kammuruza pi kwakara ininnara. 19Suasne Moi- 
sés kaizta aizpa kamtammikane at kit Jesústa ka kaizta: 

—Anpat miri. Nane nua kanpashimtus, minta ikwarakas up 
kammumika namna, kizta. 

20 Jesúsne ussa sinkara: 

—Inkal kwizane paiña yal kul mij. Chitchukas yal mij. Nane 
ampu namtitmika ish. Sunkana nane minta kwaizkulna mij- 
chish. Minpazha nawa kanpashitne, nane an sukin chinkas ussa 
kin namsachish. 

21 Mamaz kanpammikane ussa kaizta: 





98.17 Is 53.4 

Tinta inkwa kanuara nupaintu 


—Anpat miri. Ap taitta irikane, nane an ñancha ussa kamna 
inash. Ussa kamtawane, kwiztane nua kanpanash, kizta. 

22 Jesús ussa sinkara: 

—Ma kanpazha. Diosta pianchiruzne awa iritkanain uzamtu. 
Diosta pianchiruzne irittuza kamarinazi. 


Jesúsne inkwa kanintu 
(Mr 4.35-41; Lc 8.22-25) 

23 Jesúskas paiña kammuruzkas kanuawara waat kit iara. 
24 Masain tinta inkwa pamizta. Pine kanuara unainapain parit. 
Jesúsne pittit tuazi. 25Suasne kammuruzne ussa kasha aat kit 
ussa izkulnin kit ussa kaizara: 

—Anpat mizain. Aumiza watsat milchain. Aune kanua pi 
unainapainmakpas, kizara. 

26 Usne kaiznara: 

—¿Une chikishma katne ishkupuspas? Une nawa wat nijkul- 
amtuchi, kiznara. 

Suasne usne kuhsak kit pirakas inkwarakas kaizta: “Inkwa 
pamun. Pi kialmun.” Suasne inkwakas parachi. Pikas kalpain 
parit. 27 Kanpanaruzne iztaspaat kit kaizara: 

—¿Usne minma kasa? Inkwakas pikas us kaizta aizpa miam- 
tu, kizara. 

Salizne paas awara pizta 
(Mr 5.1-20; Lc 8.26-39) 

28 Jesús pi kwakara, Gadara sura, piannakane, paas ampune 
pantióntas puzpail kit ussa kasha pianailta. Saliztuzne paasta 
pizarit. Paasas kwisha aliz warain. Minminkas sun miwara pin- 
sachi. 29 Jesústa ka kwianmizpailta: 

—Nune Dios Painkul i. ¿Aumiza chima kishimtus? ¿Nune 
aumiza an ñancha naizninna amas? Ma payu narit payu chi, kiz- 
pailta. 

30Kashain akkwan kuzuruzne kuamtu pura. 31Saliztuzne 
Jesústa ka paikwara: 

—Aumiza puznintane, kuzura ininchain, kuzura piznapa, 
kizara. 

32 Jesúsne kaiznara: 

—Sua irain, kiznara. 

Jesús saliztuza puzninkane, saliztuzne kuzura pizara. Uspa- 
ruza piznarawane, masain wan kuzuruzne izaras pirakima 
azain kihshat kit pira ¿at kit pi kwaarit. 

33 Suasne kuzu izmuruzne ishkuat kit pipulura azain iara. 
Pianarawane, uspane uspa izara aizpa awaruza kainanamizta. 
Saliz puznintuzpa kainanamizta. 34Suasne akkwan pipuluras 
awane Jesús tukin iara. Sua pianarawane, uspane Jesústa pai- 
kuara, uspa sukis inpa. 


Jesúsne chasachimikara kakulnintu 
(Mr 2.1-12; Lc 5.17-26) 
1 Suasne Jesúsne kanuara waat kit pi kwak kit paiña pipulu- 
9 ra piannarit. 2Sua uspane chasachi intura kamara tukin ip- 
tit muaara. Chasachi intura karattuza iznarawane, Jesúsne uspa 
wat nijkulamtu piankam kit intura kaizta: 

—AP painkul miri. Tayalmun. Nane nu kwail kit aizpa me 
wat kultit, kizta. 

3 Suasne minpazha Moisés kaizta aizpa kamtamtuzne uspa- 
ruzpain ka minñara: “Sun ampune paiña pitkasain Diospa kwail 
kiztu.” 4Jesúsne uspa minñamtu aizpa piankam kit usparuza 
mimanara: 

—¿Une chikishma katne kwail minñamtuas? 5 ¿Chikishma 
katne na kimtu aizpa mimamuspas? “Nane paiña kwail kit aizpa 
wat kulshinas. Kawarain paiña kamakis kuhsninshinas.” 6 Nane 

uruza na kimtu aizpa annanash, ampu namtitmika an sukin 
inintu piankamanapa. Nakas paiña kwail kirit aizpa wat kulnin- 
shinas. Nane au su uztuza ininshinamtu, kiznara. Suasne Jesús- 
ne chasachi intumikara kaizta: 

—Kuhsak kit up kama mil kit up yalta irinka. 

7 Chasachi intumikane kuhsak kit paiña yalta irit. 8 Awa sun 
kirit aizpa izarawane, uspane ishkuamizta. Dios an ampura wat- 
sal kal kinpa kiwainta akwa, uspane Dios kwisha wari kizara. 


Jesúsne Mateora akumtu 
(Mr 2.13-17; Lc 5.27-32) 

9 Miwara imtuasmin, Jesúsne maza awara, Mateo muntitmi- 
kara, izta. Usne Roma gobierno pial sapmu yalkin kal kimtuazi. 
Ustukin piannakane, Jesúsne ussa kaizta: 

—Nawa kanpazha, ap kammumika namnapa. 

Suasne Mateone kuhsak kit ussa kanpara. 10Sun payu Jesúskas 
paiña kammuruzkas Mateowa yalta kwan iara. Akkwan Roma go- 
biernowa pial sapmuruzkas mamaz kwail kimtuzkas piannaara, 











Awa chasachimikara 
milamtu 

uspakasa kwan. Judío inintuzne “uspa kwail awa mai” minñara, 
Judío awa ininta aizpa miarachi akwa. 11Fariseo awa sun izara- 
wane, uspane Jesústa kanpamtuza ka mimaara: 

—¿Chikishma up kamtam pial sapmuruzkasakas mamaz 
kwail kimtuzkasakas kumtu? mimanara. 

12Sun mirawane, Jesúsne kaiznara: 

—Nane tuttulkana ish. Kwail kimmikane ishtumikana i. Im- 
tuchiruzne tuttul pashikain. Imtuin tuttul pashimtu. 13 An wat- 
sal pit para aizpa piankamtain. Sun pit an ñamin Dios pinkihta 
ka parit: “U wakara piantana karamtukas, nane sun milam pa- 
shitchish. Mamaztuza kiwainna an wari,” ka parit.” Nane wat 
awa makpas mintuzne akwanamtuchish. Nane kwail kiarittuza 
akwanamtus, kwail kiarittuza wat kulnana. 


Dios akwa pala kwatchin cha 
(Mr 2.18-22; Lc 5.33-39) 

14 Juan munnammikawa kammuruzne Jesústa iat kit mi- 
maara: 

—¿Chikitma up kanpamtuzne Dios akwa pala kwatchin pa- 
yura kuamtu? Uspa akwa impa chi. Aukas Fariseo awakas pish- 
ta payu kuamtuchimakpas. Au akwa impa, kizara. 

15 Jesúsne sinkanara: 

—Kasara pishtakin akwattuzne kasara kimtumika akwa ta- 
yalamtuchi. Usne usparuzkasa tuasmin, uspane kuamtu. Impa- 
chi. Kawarain ap kammuruz nakasa purasmin, uspane kuamtu. 
Impachi. Mamaz payura ap izmuchiruzne nawa pizara. Nane 
apain tuamanash. Sun payu taizkane, ap kammuruzne tayal kit 
kuamanazi. 16Nane masas kamtam uruza kamtananamtu. Ha- 
pawa kamtamkanachi. An masas kamtam mimtumikane ilapa- 
wa kamtam mikain. Paasas kam- 
tam kiasachi. Sunkanain minmin- 
kas pitta pinta yalsachi masas 
pinkasa. Masas pinkasa yaltane, 
masas sipparawane, pittit pinne 
an pihsharim. 17Sunkanain ma- 
sas chappi pitta ayara ultuchi, 
sulnapa. Masas chappi pitta aya- Kuzu aya vinokasa 








"9.13 Os 6.6 

ra ultane, chappi sulkane, ayane pihshat kit chappi puz kit wan 
karinazi. Katmizna sultachasmin, masas chappi masas ayara 
wintawa, chappi sulnapa, paasas kamanpa. 


Jairowa pashukas imtu ashampakas 
(Mr 5.21-43; Lc 8.40-56) 

18 Jesús sun kiznamtuasmin, Judío ininmikane ussa at kit us 
tukin wakpuj wain kit kaizta: 

—Ap pashune mamin ire. Nu at kit up chihtikasa ussa para- 
ne, usne kakul kit mamasa uznazi, kizta. 

19 Jesúsne kuhsak kit uskasakas kammuruzkasakas iamizta. 
20 Suasne maza intu ashampane Jesús tukin it. Doce añokima 
paiña aimpi pulparachi akwa, usne kwisha naizta. Jesúspa 
kwizpa at kit Jesúspa kwaksham puntakin paara. 21 Usmin ka 
minta: “Paiña pinta paarane, wat paakwarakas,” minta. 

22 Jesúsne puij chat kit ashampara iz kit kaizta: 

—Ashampa mizha. Tayalmun. Nu nawa wat nijkulta akwa, 
nu wat pari, kizta. 

Ashampane sun urain wat parit. 

23 Judío awa ininmikawa yalta piannakane, Jesúsne akkwan 
kanta usamturuzakas akkwan azamturuzakas iznara. Uspane 
aat kit pashpara izara. Ussa watsat taara, kamna inpain. Usne 
kaiznara: 

24 —Akkis puztain, nimpihsh ashampa irachi akwa. Pittit 
tui, kiznara. 

Sun miamtuasmin, uspane Jesústa ishanara. 25 Awaruza 
puzninnarawane, Jesúsne kalmalta nap kit nimpihsh ashampa- 
wa chihti pizta. Suasne usne kuhsak kit kunta. 26Wan awane 
sun sukin Jesús kit aizpa piankamara. 


Jesúsne paas izsachiruza izkulnintu 

27 Suas puztawane, paas kasu izsachiruzne ussa kanpail kit 
ussa tinta kwianpailta: 

—Aumiza mizhain. Davidne up antikwa pampawa papihsh 
ara. Nu mikwa Davidpa kwal akwa, nu Diospa niritmika akwa, 
aumiza kiwainchain, kizpailta. 

28 Jesús yalkin napkane, paasas kasu izsachiruzne us tukin 
ailta. Jesúsne usparuza ka mimara: 

—¿U nawa nijkultukiwas. Na uruza izkulninshinaki? 

Uspane kaizpailta: 

—Watcha, Anpat. Aune nua nijkultuas, au paikumtu aizpa 
kinpa, kizpailta. 

29Suasne Jesúsne uspa kasura paat kit kaiznara: 

— U nawa nijkultu akwa, une masain wat izashinai. 

30 Uspa kasune izkulpailta. Suasne Jesúsne “sun kit aizpa mi- 
nainkas kainanamun,” kizta. 

31 Tas puzpailtawane, uspane wan awaruza Jesús uspa akwa 
kirit aizpa kainanamizta. 


Jesúsne paramtuchimikasha paranintu 

32Kasu izsachiruz puzpailkane, minpazha Jesústukin aara. 
Uspane saliz piztit parasachimikasha karaara. 33 Jesús salizta 
puzninkane, parasachimikane, paramizta. Awane iztaaspat kit 
kaizara: 

—Aune Israel sura mizurainkas sunkanane iztakimakpas. 

34Fariseo awane ka kaizamizta: 

—Salizpa katsa mikwane Jesústa kiwaintu, mamaz saliztuza 
puzninnanapa, kizara. 


Jesúsne awaruza kiwainashimtu 

35 Jesúsne wan ainki pipulurakas wan katsa pipulurakas 
chamizta, Judío kammu yalkin kamtanana. Usne Dios watsal 
pit kainanara, awa Dios inintukin uzanapa. Usne wan inturuza- 
kas wan ishturuzakas kakulninnara. 36Wan awaruza iznam- 
tuasmin, Jesúsne usparuza kiwainnashira. Uspane kwisha ta- 
yalat kit kwaizarit. Uspane pirikukana chaamtu, izmumika mij- 
chin. 37 Suasne Jesúsne paiña kammuruza kaiznara: 

—Akkwan pippa pakna wakas, akkwan kal kimtuzne pura- 
chi. 38 Katmizna pakmuwamikasha paikwarain, awaruza paiña 
pakmura pakninna ininnapa. 


Jesúsne doce ininturuza akwanamtu 
(Mr 3.13-19; Lc 6.12-16) 
1 1 Suasne Jesúsne paiña doce kammuruza akwanat kit ki- 
0 wainnara, kwail saliztuza puzninnanapa, wan tuntu in- 
tukas wan tuntu ishtukas kakulninarinpa. 
2 Doce inintuzne ka munmazi: An ñancha akwatmikane paas 
tuntu muntit. Simónne Pedrokas muntit. Paiña aimpihshne An- 

drés muntit. Santiagokas Juankas aimpihshpara. Sun paasne Ze- 
bedeowa painkul azi. 3 Felipekas Bartolomékas purazi. Mamaz 
Tomáskas munazi. Mateone, Roma gobierno pial ñamin saptit- 
mikane, azi. Santiagone, Alfeo painkul, azi. Mamaz Tadeo mun- 
tit. 4Simónne Cananeokas muntit. Judasne Iscariotekas muntit. 
Usne Jesústa Judío awa inintuza chihkanara, Judío awa ussa 
pizanapa. 


Jesúsne kammuruza Dios pit kainanapa ininnamtu 
(Mr 6.7-13; Lc 9.1-6) 

5Jesúsne sun doce kammuruza sun watsal pit kainanapa 
ininnara. An ñamin usparuza ka kainanara: 

“Judío awachiruz uzamtukin iman. Samaria awawa pipulura 
napman. 6 Mane Israel awaruza, sun piriku karitkana puraruza, 
an watsal pit kwinta kin irain. 7 Diosne chiyuras ininana anpain. 
Kainawas irain. 8Intura kakulninnarain. Irittuzakas kuhsninna- 
rain. Pirit aya ishturuza watsaninnarain. Saliztuza puzninna- 
rain. Na uruza kain milanarit akwa, mamaztuza kain milana- 
rain. 

9U pial tuhkin win kwaaman. 10 Kumirakas tuhta kwaaman. 
Maizmu kamishakas kwaaman. Mamaz zapatokas kwaaman. 
Tiwilkas muman. Yalpamikane Diospa kal kimmikasha milana- 
rawa, us we mij aizpa sappanapa. 

11 Ainki pipulurakas katsa pipulurakas piannatpane, min- 
pazha wat awara sait kit yal milazha kiztain. Paiña yalta nuk- 
kultain, inkima. 12 Sun kwalpa yalta naptawane, wat kintire 
kiztain. U akwa Diosta paikwantus, Dios uruza kiwainnana- 
pa, ka kiztain. 13 Nuri kizkane, yal milamtus kizkane, yalpa- 
mikane wat uznazi, nua sapta akwa. Yalpamika yal milamtus 
kizmakane, kakishapu kaizman. Diosta paikwantus, nua ki- 
wainanapa kaizman. Usne wat uzmanazi, nua saptachi akwa. 
14 Nuri kizmakane, u kaizara aizpa miashimakane, sun yal- 
kiskas sun pipulukiskas puztain. Puzarawane, uspa iztakin 
mitti pil puhstitne ulpiantawa, sun awa kwail kiarit pianka- 
manapa. 15Watcha kaiznamtus. Diosne an pipuluras awa- 
ruza anza naizninnanazi, Dios kaizta aizpa miarachi akwa. 
An ñamin Sodoma pipulura uztuzkas Gomorra pipulura uz- 
tuzkas akkwan kwail kiarakas, uspane an wewazha naizana- 
zi.” 

Jesústa piantuzne naizanazi 
(Mc 13.9-13; Lc 21.12-19) 

16“Nawa mizha. Mane nane uruza kwail awa uzamtukin 
ininnamtus. Uspane aliz awa pura. Uspane kwail awa mai. Us- 
pane inkal kwizakana pura. Uruza kwail kiashimtu. Une uspa- 
wa nij kit wat mintawa, uspa iztakin nil uzna. Sunkana une us- 
paruzkasa waya kiman. 17 Sun aliz awaruza kwiraruin. Minpa- 
zha aliz awane uruza ininmika tukin ilna milnanazi, u nawa 
piankamtu akwa, nawa kanpamtu akwa. Judío kammu yalkin 
milnanazi, tiwilkasa aim kianapa. 18 U nawa piankamtu akwa, 
uspane uruza piznat kit mikwarakas mamaz ininmikarakas 
chihkananazi. U na akwa naizamtuasmin, une Judío awaruza- 
kas Judío awachiruzakas na uruza kaizta aizpa parananazi. 
19Uruza mikwara chihkanakane, miza paran kawa minman. 
Paramtu payu taizkane, au Diosne uruza sun watsal pit paranin- 
nanazi. 20 Papihshpa Sinam Izpulne uruza kiwaininnanazi, pai- 
ña pit mikwaruza parananapa. 

21 Aimpihshne aimpihshta mikwaruza chihkanazi, piantanin- 
napa. Papihshne painkulta chihkanazi. Painkultuzne papihshta 
mikwara chihkanazi, piantaninnapa. 22U nawa nijkulamtu akwa, 
akkwan awane uruza pashinamanazi. Sunkana minpa payu sun 
naizmu tailchatne, une ap inintura nakasa uzanazi. 23Mamaz awa 
uruza pipulura pizashikane, tas puzat kit mamaz pipulurakima 
irain. Nane watcha kaiznamtus. Dios Painkul piannatchasmin, une 
wan Israel pipulura ianazi, Dios watsal pit usparuza kainanapa. 
Wan pipulura itchasmin, Dios painkulne piananazi. 

24Kammumikane paiña kamtammikakin anza wat chi. Ki- 
wainmikane paiña anpatkin an katsa chi. 25Kammumikane 
kamtam uztakanain uztawa. Kiwainmikane anpatkanain nam- 
tawa. Awa nawa aliz kularitne, Beelzebú nawa piztit kaizaritne, 
uspane kawarain uruzpa kaizarinazi.” 


Mamazta ishkwatpa 
(Lc 12.2-7) 
26“Katmizna une aliz kulamtuza ishkuman. Awane chiwa- 
zha puintit aizpa chiwal piankamanazi. 27 Na uruza impara im- 
parain kamtanamtukas, une na kamtarit aizpa minpazhara inin- 
nat kit tinta kainarain, wan mianapa. Na uruza puintain param- 
tukas, une na parit aizpa wan awa uzkin minpazhara ininnat kit 

kainarain. 28 Uruza piantashimtumikara ishkuman. Uruza pian- 
tamtukas, uspane up izpulta piantasachi. Diosmin awaruzakas 
uspawa izpultuzakas inta kaninshina. Ussa ishkuarawa. 

29 Ainki chitchu painintane, une akkwan chin saptu. Maza 
chitchuin irikane, u chiyuras Papihshne sunkas pian. Usne sun- 
kana kinintu. Dioskas chiwazha kimtu aizpa pian kit aumiza iz- 
tu. 30Usne au chiwal kizpu ashkima wintit. Usne uruzpa wan 
pian. 31 Katmizna une ishkuman. Akkwan chitchu purakas, une 
wan chitchukin anza wat mai.” 


Jesústa piantuz 
(Lc 12.8-9) 
32“Minpazha awaruza “Jesústa nijkultus’ kiztane, nakas ap 
chiyuras Taittara ‘usne ap izmumika i’ kiznash. 33 Minpazha 
“Jesústa nijkultuchish' kiztane, nakas ap chiyuras Taittara ‘usne 
ap izmumika chi’ kiznash.” 


Jesúsne awaruza paimpa chamanara 
(Lc 12.51-53; 14.26-27) 

34“Nane an sukin arachish, wan awa kalpain uzanapa. Sun- 
kana miman. Na at akwa, awane aliz kulamiz kit usparuzpain 
waya kianazi. 35 Na an sukin arit akwa, awane usparuzpain aliz 
kulanazi. Pashparuzne papihshkasa aliz kulanazi. Pashuruzne 
akkuhshkasa aliz kulanazi. Pashu kiznaruzne suegrakasa aliz 
kulanazi. 36 Awane uspa kwaltuzpain waya kianazi. $ 

37 Papihshtakas akkuhshtakas nawakin an akkwan pashiamtu- 
mikane ap kanpammika namsachi. Painkultakas pashurakas na- 
wakin an akkwan pashiamtumikane ap kanpammika namsachi. 
38 Na akwa naizshimtuchimikane, na akwa ishimtuchimikane, ap 
kanpammika namsachi. 39Na akwa ishimtuchimikane wan kari- 
nazi. Na akwa wan karintumikane nakasa chiyura uznazi.” 


Milam saptu 
(Mr 9.41) 
40 “Minpazha u kaizta aizpa miraruzne kawarain na kaizta 
aizpa mianazi. Minpazha na kaizta aizpa miraruzne kawarain 
nawa inintumikara mianazi. 41 Dios pit kainammmika akane, 

une Diospa kainammtuza wat kinarawa. Suasne ukas paiña mi- 
lamkana sappanazi. Wat awa akane, une wat kimtuza wat kina- 
rawa. Suasne ukas paiña milamkana sappanazi. 42Ap an ainki 
kammumikasha tih kwazi kwintamikane milam sapnazi.” 


Juanne paiña kammuruza Jesústa ininamtu 
(Lc 7.18-35) 
1 ] 1 Paiña doce kammuruza uspa kal kianapa kainanarawa- 
ne, Jesúsne Galilea sukin uztuza it kit Dios watsal pit 

awaruza kamtanara. 

2Sun payuin Juanne kajchira siptit wa. Jesús kirit aizpa 
piankamtawane, Juanne minpazha kammuruza ininnara, Jesús- 
kasa kwinta kin. 3Ka mimaara: “¿Nune Dios inintamikakish? 
¿Nune chiyuras atmikakish? Nu Dios inintachimakane, ¿Aune 
mamazta saishinasa?” mimara. 

4Jesúsne sinkanara: “Juanta iat kit u izamtu aizpakas u 
miamtu aizpakas ussa kainarain. 5Sunkanain ussa kainarain. 
Kasu izsachiruzkas izamtu. Mitti chasachiruzkas chaamtu. Aya 
pirit ishturuzkas wat paraamtu. Mikaintuzkas miamtu. Irittuz- 
kas kuhsaamtu. Awane Dios watsal pit puizaruza kainanamtu. 
6Nawa nijkulmiztuzne watsal kianazi, u na kirit aizpa izara 
akwa. Katmizna Juan nawa nijkulmiztune, usne watsal kinazi.” 

7Juanpa inintuz kaiyarawane, Jesúsne Juanpa awaruza kaina- 
namiz kit mimanara: “¿Chikishma pul sura Juan tukin iara? Une 
najtit awara izarachi. Usne pit ti inkwa pamtukana chi. Tiskana i. 
Ulpianmuchi. 8Najtit awara izna iarakine, ¿Chikishma une iara? 
¿Watsal pin kwaritmikara izna iamanas? Watsal pin kwaritmikane 
katsa mikwa yalkimin uztu. 9Watsal pin kwaritmikara izna ikine, 
¿Chima iziznash? ¿Dios kainammikara izna iamanas? Watcha. 
Une Dios kainammikara izara. Juanne wan Dios kainammtuzkin 
anza tinta i. 10 An ñamin Dios pinkihta Juanpa ka parit: 

“Nane ap inintumikara, up imtumal an ñancha inin- 
nash, 
sun amtu payura wan watsat mijanpa.”* 

11 Watcha kaiznamtus. Makima minminkas, Juan munnamika- 
kin an tinta katsa uztachi. Dios inintukin an we tinta uztumika- 
ne Juankin an katsa i, Dios pit mirit akwa. 

12Juan munnammika atkima ma payukima akkwan awane 
Dios pit miashit kit Dios inintura nappashimtu. Dios inintura 
siptitkas, Dios pit miashimturuzne sua wanmakkamiz kit nup- 
painashimtu, sua nappana. 13Juan uztakima, wan Dios kai- 
nammtuzkas Moiséskas Dios inintu kinpa kainaara. Diosne 
apain ininnazi, kizara. 14Na kaizta aizpa mishitne, Elíaspa mi- 
rain. An Juanne, Dios pit kainammmikane, Elías i. Diosne ussa 
ininna namta. 15 Katmizna na kaiznara aizpa mirain. 

16Ma payu uztuza ¿Chima kizanasa? Uspane pashpakanain 
mai. Pipulu salmukin salamtuasmin, uspa izmuruza ka kwiannam- 
tu: 17'Aune karaskwil uspusanash, kuki kianapa. Une kukitchi. Au 
tayaltit kanta kaiztuasmin, une mizurainkas azarachi, kiznaara. 
18Kawarain une uspakanain mai. Juan akane, mamazkasa kumira 
kwatchi akwa, mamazkasa chappi kwatchi akwa, une “ussa kwail 
saliz piztit' kizamtu. 19Mane nane, ampu namtitmikane, arau. Na 
wan chiwal kumtu akwa, une nawa piritmin chammikakanakas 
kwisha kumtu chammikakanakas kizamtu. Une nawa ka kizamtu: 
“Ap izmuruzne kwail awa mai. Ap izmuruzne Roma gobierno pial 
sapmuruz mai, kizamtu. Watcha, u nil minñamtune, une na kaizta 
aizpa watcha i piankamanazi.” 


Kwail awa 
(Lc 10.13-15) 

20 Jesúsne akkwan pipuluruza akkwan iztaspaarit kal kirit. 
Awa uspa kwail kiarit aizpa maizarachi akwa, Diosta kaiyarachi 
akwa, Jesúsne usparuza pilchapuz kit ka kaiznara: 21 “Corazín 
pipulukin uztuzkas Betsaida pipulukin uztuzkas kwisha akkwan 
naizarinazi. Na uspa pipuluruza akkwan iztasparit kal kitkas, 
uspane nawa nijkularachi. Tiro pipulukin uztuzkas Sidón pipu- 
lukin uztuzkas sun iztasparit kal izaratne, uspane ñamin uspa 
kwail kiarit aizpa maizashinat kit Diostakas kaiyashinara. Ta- 
yalara akwa, uspane tilkaya pin kwaarimashina. Tayalta akwa, 
uspane putchá imkas kizpura sintirashina. 22Katmizna, nane 
uruza ka kaiznamtus. Ilnam payu taizkane, une na kaizta aizpa 
mirachiruzne an akkwan naizanazi. Tiro pipulu uzturuzkas Si- 
dón pipulu uzturuzkas an wemin naizanazi. 23 Capernaum pi- 
pulukin uztuzne au pipulu anza watsal pipulu i minñamtu. Kan- 
cha u pipulu azpian kit wan karinazi. Wan irittuzpa izpultuzne 
irittukin iat kit kwisha naizarinazi. Une na iztasparit kal kirit 

aizpa izara. Sun iztasparit kal Sodoma pipulukin kiaratne, So- 
doma pipulu uztuzne Diosta nijkulashina, Dios uspa kwail kiarit 
aizpa wat kulnanapa. An pipulune azpiansachiari. Sun iztaspa- 
rit kal izaratne, Soldoma pipulune makima tuashina. 24 Katmiz- 
na uruza kaiznamtus: Ilnam payu taizkane, Capernaum pipulu- 
ra uztuzne Sodoma pipulu uztuzkin anza tinta naizarinazi.” 


Nawa at kit kwaizkultain 
(Lc 10.21-22) 

25An payu Jesúsne paiña Papihshta ka kaizta: “Nune wari. 
Nune Anpat i. Nune chiyurakas an surakas inintui. Nune sun 
kamtam puintit mij, piankamtittuz chi miamanpa. Nu sun kam- 
tam we piantuza piankamninnamtu akwa, nane nua kwisha wa- 
ri kiztus. 26 Watcha, nune ap Taitta i. Sunkana kishirit. 

27Nu ap Taitta akwa, nune nu pashit aizpa nawa wan kinpa 
chihkarit. Papihshmin Painkulta wat pian. Painkulminkas Pa- 
pihshta wat pian. Painkulkas mamaztuza nanaat kit kiwain- 
namtu, Papihshta piankamiznapa. Paiña Papihshta sun kizta- 
wane, usne awaruza ka kiznara: 28 Kwaiztittuzkas an tailsachi- 
ruzkas nawa at kit nijkulchain. Na u kwail kiarit aizpa wat kul 
kit kwaizkulninnanash. 29 Nawa azhain, na kamtara aizpa mia- 
napa. Nane uruza impara imparain paranamtus, piankamana- 
pa. Nane aliz awa chish. Nane uruza kiwainanash, up kaijchu 
kwaizkulnapa. 30Nane nawa kammuruza kiwainnanash. Na 
uruza kamtamtu aizpa kin samchi.” 


Kammuruzne kwaizkultu payura pippa pakkamtu 
(Mr 2.23-28; Lc 6.1-5) 
1Sun payura Jesúsne kwaizkultu payura sauwara irit. 
1 2 Paiña kammuruzne yak kiamiz kit chara pippa pakka- 
mizta kwan. 2 Fariseo awa sun izarawane, Jesústa kaizara: 

—Izti. Up kammuruzne kal kiamtu. Kwaizkultu payura kal 
kinchi. 

3 Usne sinkanat kit mimanara: 

—Katsa mikwa Davidkas paiña izmuruzkas ñamin yak kiara. 
¿Une uspa kiara aizpa pinkihta izamanas? 4Uspane Diospa yal- 
kin nappat kit Diosta kwintit pan kuara. Uspa kiarit aizpa impa. 
Diospa pariyarain Diosta kwintit pan kuashina. Uskas paiña iz- 
muruzkas sun pan kuashitchikas, Diosne usparuza ilnarachi. 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


35 San Mateo 12 


5Une Moisés pinkihta parit aizpa piankamarachi. Pariyaruzne 
kwaizkultu payura Diospa yalkin kal kiamtu, kwaizkultachin. 
Uspane kwail kiarachi. 6 Nane uruza watcha kaiznamtus. Nane 
u iztakin chamtus. Nane Diospa yalkin anza tinta ish. 7 Une Dios 
pinkihta parit aizpa piankamarachi. Pinkihta ka parit: “Nane 
mamaztuza pashinanapa pashimtus, usparuza kiwainnana. U 
ampu wakara na akwa piantarakas, u nawa milamtu aizpa pa- 
shimanash.”z Us kaizta aizpa miaratne, une ap kammuruz kwail 
kiarit kaiznasachi. 8 Suas nane, ampu namtitmikane, kain payu- 
kas kwaizkultu payukas inintus. 


Maza ampu chihti chihpailtit waj 
(Mr 3.1-6; Lc 6.6-22) 

9Suas Jesúsne tas it kit pipulura piannat kit Judío kammu yalta 
napta. 10Suane maza chihti chihpailtit ampune tuara. Jesústa 
kwail kimtu kizshimturuzne pura. Uspane Jesústa mimaara: 

— ¿Nune kwaizkultu payura an intumikasha kakulninshi- 
mas? ¿Min nua ininta, an intura kakulninnapa? Moisés pinkihta 
paritkin kwaizkultu payura kakulninna parit chi. 

11 Jesúsne sinkanara: 

—Kwaizkultu payura piriku pil kulta taiztane, ¿pirikura tai- 
nakna imtukish? Watcha, nune pirikura it kit tainaknazi. 12 Ma- 
za ampune pirikukin anza wari. Kwaizkultu payu taiztukas, ma- 
maztuza wat kishina. 

13 Suasne ishtura kaizta: 

—Up chihti nil sari. 

Nil sakane, mamaz chihtikanain wat parit. 

14 Jesús ishtura kakulnintawane, Fariseo awaruzne puzat kit 
wanmakkat kit Jesústa piantana minñamizta. 


Diospa kiwainmumika 
15Sun piankamtawane, Jesúsne tas puzta. Akkwan awane 
ussa kanpaara. Usne wan inturuza kakultanara. 16Usne uspa- 
ruza kurunnara, minainkas us intura kakulnintu kainammanpa. 
17 Ñamin Isaíasne, Diospa kainammmikane, uz kit Jesúspa pa- 
rat. Sun payura Jesúsne Isaías parit aizpa kirit. Isaíasne sunkana 
parit: 

18“Anne ap kiwainmika i. Nane ussa narau. 
Usne na pashimtumika i. Ussa narit akwa, nane 
kwisha warish. 
Nane ap Sinam Izpul ininnash, ussa kiwainnapa, 
wan Judío awachiruza ap watsal pit kainananapa. 
19Usne minainkas waya kimanazi. 
Kwiantuchi akwa, minminkas pipulukin ussa 
miamanazi. 
20 Tintachiruza kiwainanazi. 
We nijkulturuzakas tayalturuzakas kiwainanazi, 
us nil kimtu aizpa pailnakima. 
21 Akkwan Judío awachiruzne ussa tirizat kit nijkulanazi.”” 


Jesúskas salizkas 
(Mr 3.20-30; Lc 11.14-23; 12.10) 

22Suasne awane saliz piztitmikara Jesús tukin karaara. Pai- 
ña kasu izsachi. Pitkas parasachi. Jesús ussa kakulnintawane, 
sun ampune kasu kai panintit. Parashina. Wat panintit. 23 Wan 
awane iztaspaat kit mimaara: “¿Usne Davidpa kwal ki? ¿Dios 
inintamika ki?” 

24 Fariseo awa sun minarawane, kaizara: “Saliztuza puznin- 
amtukas, sun ampune Beelzebú akwa, saliz ininmika akwa, puz- 
ninnamtu,” kizara. 

25 Jesúsne uspa minñamtu aizpa piankamta. Suasne usne Fa- 
riseo awaruza ka kaiznara: “Hnintuzkas uspa kiwaintuzkas uspa- 
ruzpain waya kiamizkane, uspane wan kaarinazi, uspa paimpa 
paimpa iamtu akwa. Pipulura uztuzkas usparuzpain waya ki- 
miztune, kwaltuzkas usparuzpain waya kiamiztane, wan kaari- 
nazi. 26Sunkanakas Satanáspa saliz saliztain puznintane, uspa- 
ruzpain waya kiamizkane, wan kaarinazi, uspa paimpa paimpa 
iamtu akwa. 27 Une nawa Beelzebú akwa salizta puznintu kiz- 
amtu. Na sun kitne, ¿Minma u kanpamtuza kiwainamtui, salizta 
puzninnapa? Beelzebú usparuza sun kinpa kiwainnarachi akwa, 
une mizkaiztu, Beelzebú nawa mizurainkas kiwainta chi akwa. 
Katmizna nilchi minñamtu. U kanpamtuzne uruza nil chi kiam- 
tu kizanazi. 28Diosne nawa nat kit ininta, paiña Sinam Izpul 

akwa saliztuza puzninnanapa. Katmizna na kamtamtu aizpa 
piankamtain. Diosne nawa apain ininta, umiza ininnanapa. 

29 Ñamin yalpamikasha titkasa kuhtakine, minminkas paiña 
yalta walkwan nappasachi. Yalpamikasha kuhtnintawane, wal- 
kummikane yalta napshina, walkwan. Na Beelzebúwa yalta 
napta akwa, Beelzebúra kuhta akwa, nane saliztuza puznina- 
miztus. 30 Nawa kanpamtuchimikane nawa aliz kulnazi. Ap kal 
kiwaintuchimikane ap kal kaninnazi. 

31Diosne chiwazha kwail kirittuzakas chiwazha awara kwail 
kaiztittuzakas wat kulninnanazi. Sunkana Diosne mizurainkas Si- 
nam Izpulpa kwail pit kaiztumikasha wat kulmananzi. 32Diosne 
ampu namtitmikawa kwail pit kaiztumikasha wat kulninnazi. Me 
Diosne mizurainkas paiña Sinam Izpulpa kwail pit kaiztamikasha 
wat kulmanazi. Makas mamaz payurakas wat kulmanazi.” 


Tine paiña pippa wamtu 
(Lc 6.43-45) 

33 “Ti pippa wakane, une wat tikas kwail tikas pian. Wat tine 
wat pippa wam. Kwail tine kukain pippa wam. Sunkanain wat- 
tuzne wat kiamtu. Kwailtuzne kwail kiamtu. 34 Une kamtaka- 
nain mai, sula kuamtu akwa. U pit kaizara aizpa kamta pininu- 
kana mai. U kwail akwa, une wat pit paraasachi. U parakane, 
une ayuktas kwail minñamtu aizpa paranazi. 35Wat awane 
ayukta wat minñamtu aizpa paranazi. Kwail awane ayukta 
kwail minñamtu aizpa paranazi. 36llmu payu taizkane, wan 
awane uspa kain pit kaizara aizpa nijkulanazi. Sun payura Dios- 
ne usparuza ilnanazi. 

37 Wat pit paramturuzne uspa pit akwa naizamanazi, uspa 
wat awa akwa. Kwail pit paramturuzne uspa kwail pit akwa 
naizanazi, uspa kwail awa akwa.” 


Kwail awane ussa paikuamtu, iztasparit kal kinpa 
(Mr 8.12; Lc 11.24-32) 

38Suasne minpazha Fariseoruzkas Moisés kaizta aizpa kam- 
tamtuzkas ussa kaizara: 

—Kamtam, miri. Nu chiwazha iztasparit kal kika, izshipus- 
pas, au Dios nua ininta piankamanapa. 

39 Jesúsne sinkanara: “Une, ma uztuzne, kwail awa mai. Une 
Diosta pashiamtuchi. Une nawa paikuamtu, iztaspat kal kinpa. 

Chinkas kimanash, awa izmanpa. Une Jonásta, Dios kai- 
nammmikasha, kirit aizpa izanazi. 40Jonásne kutña payukas 
kutña amtakas katsa pikamta, pusunta, waara. Kawarain chiyu- 
ras Ampu namtitmikane kutña payukas kutña amtakas pilta 
kamtit tuanazi. ” 41 Ilmu payu taizkane, Nínive pipulura uztuz- 
ne ma payu uztuza kwail kiarimti kiznanazi. Jonás Nínive pipu- 
lu uztuza Dios pit kaiznakane, Nínive awane Jonás kaizta aizpa 
nijkulat kit uspa kwail kiarit aizpa maizat kit Diosta kaiyara. 
Nane Jonáskin anza tinta ish. Une nawa nijkulamtuchi. 42 Ilmu 
payu taizkane, Sabane, attish suras ashampa mikwane ma uz- 
tuza kwail kiarimti kiznanazi. Sun ashampane Salomón tukin it, 
us wat pian aizpa mina. Nane Salomónkin anza tinta ish. Me 
une na kaiztu aizpa miashimtuchi. 

43 Maza saliz awaras puzkane, salizne pilchiwara saimtu 
cha, kwaizkulna. Kwaizkulna wanmaltakine, 44 sun awarain 
kailtinash mintu. Sun awarain kailshitne, sun awara wanmal 
kit ussa iztu. Minminkas mama ussa piztachi. Yal charalka- 
nain iztit uz. Usne pishkarit yalkana iztit. Ayukmal watsal iz- 
tit. 45 Suasne salizne it kit siete anza kwail saliztuza kana im- 
tu, ussa pizanapa, sua uzanapa. Kwiztane sun ampune an an- 
za kwail uznazi. Kawarain ma payu uztuzne an ñanchakin an- 
za kwail uzanazi.” 


Jesúspa akkuhshkas aimpihshtuzkas 
(Mr 3.31-35; Lc 8.19-21) 

46 Jesús awaruza paranamtuasmin, paiña akkuhshkas aim- 
pihshtuzkas piannaara. Uspane yal pianamal nukkulat kit uska- 
sa kwinta kishiara. 47 Minpazha Jesústa kaizara: 

—Up akkuhshkas up aimpihshtuzkas pianamal pura. Nukasa 
kwinta kishiamtui, kizara. 

48 Jesúsne ussa sinkat kit mimara. 

—¿Minma ap akkwa i? ¿Minma ap aña i? kizta. 

49 Suasne Jesúsne paiña kammuruza chihti annat kit kaizna- 
ra: 

—Uspane ap akkwakanain mai. Uspane ap añakanain mai. 
50 Ap chiyuras Taitta pashimtu aizpa kimtumikane ap akkwaka- 
nain i, ap añakanain i, ap kuakanain i, kiznara. 

Pippa wammika kamtam kwinta 
(Mr 4.1-9; Lc 8.4-8) 


1 Sun payuin Jesúsne yaltas puz kit pimakin at kit uzta. 
1 3 2Akkwan awa us tukin wanmakkamtuasmin, Jesúsne 
kanuara wat kit uzta. Wan awane pi ksukin uzara. 3Suasne Je- 
súsne akkwan kamtam kwintakasa ka kwinta kinara: “Pippa 
malmumikane pippa malna puzmizta. 4Malmiztuasmin, ak- 
kwan pippa chine mimakin taizara. Suasne chitchu aat kit sak- 
kat kit kuara. 5Anpa pippane uktainkas akkwan ainkih pilchi- 
rainkas taizara. Akkwan pil chi akwa, pippane azain chikkara. 
6Pán malkane, tine pul pat kit iarit, mujtit waj chi akwa. 7 Anpa 
pippane pu tikin taizara. Pu pippane chikkat kit mamaz pippara 
isal ipta, wamanpa. 8Anpa pippane wat pilpara taizat kit ak- 
kwan pippa waara. Anpa tine cien pippakima waara. Anpa tine 
sesenta pippakima waara. Anpa tine treinta pippakimain waa- 
ra. 9 Na kaizta aizpa piankamshitne, piankamtain,” kiznara. 


¿Chikiztama sun kamtam kwintakasa kamtanamtu? 
(Mr 4.10-12; Lc 8.9-10) 
10 Kwiztane kammuruzne Jesústakin kasha iat kit ussa mi- 
maara: “¿Chikitma awaruza kamtam kwintakasa paramtus?” 





Jesús kanuaras kamtanamtu 

11 Usne sinkanara: “Diosne uruza impara imparain us kamtit 
aizpa piankamninnamtu. Mamaztuzne us kamtamtu aizpa pian- 
kamamanazi. 12 Diosne piantuza kiwainanazi, an akkwan pian- 
kamanapa. Na kaizta aizpa mimtuchiruzne us pitchin piankam- 
tu aizpa karinazi. 13Katmizna kamtam kwintakasa usparuza 
paranamtus. Yawa na kimtu aizpa izamtukas, uspane nawa mia- 
shimtuchi. Yawa na kaizta aizpa miamtukas, uspane piankama- 
shimtuchi. 14Isaíasne, Dios kainammmikane, sun awa kiamtu 
aizpa ka parit: 

“Sun pit watcha mirakas, une miamanazi. 
Wan kiarit aizpa iztakas, une piankammanazi. 
15Sun awane Dios kaizta aizpa miashimtuchi. 
Uspa kail siptitkana akwa, uspane nawa 
nijkulamanazi. 
Uspane nawa kaiyamanazi, na usparuza kakulninnanapa, 
uspa kwail wat kulanapa.” x 

16 Na kit aizpa izamtu akwa, umin miat kit wat uzanazi. 
Na kaizta aizpa miamtu akwa, umin piankamanazi. 17 Wat- 
cha kaiznamtus. Akkwan Dios pit kainammtuzkas wat awa- 
ruzkas an payura u izamtu aizpa izashiara. Uspane sun izara- 
chi. Uspane u miamtu aizpa mishiara. Uspane sun miarachi,” 
kiznara. 


Mane sun maltu kamtam kwinta piankamninnamtu 
(Mr 4.13-20; Lc 8.11-15) 

18 “Mane une pippa maltu kamtam kwinta mirain, pianka- 
manapa. 19 Nane sun kamtam kwinta kwinta kinamtu, u miza 
Dios awaruza ininnamtu piankamanapa. Dios pit miamtukas, 
uspane Dios kaizta aizpa mimtuchiruzkana mai. Suasne Dia- 
blone amtu, pippa warit aizpa nakannapa, Dios pit kamtara 
aizpa miamanpa. 20 Mamaztuzne pippa uk pilpara taizaraka- 
nain mai. Sun pit miarawane, uspane sun pit sappat kit wat 
kulat kit sun pit kishiara. 21 Wat miarachi akwa, sun awane 
akkwan payukima tailchaamtuchi. Sun pit akwa naizamtune, 
uspane an nijkulamtuchi. 22 Sun pit kwayamtimtu. Mamaz- 
tuzne pippa pu patmukin taiztakanain mai. Sun pit miamtu- 
kas, uspane pailta payu usparuzpain minñat kit usparuzpa 

kal kiamtu. Pan kulshiamiztu. Katmizna sun pit miara aizpa 
usparuza wat uzna kiwainnamtuchi. 23 Mamaztuzne pippa 
wat pilkin taiztakanain mai. Sun pit miarawane, uspane wat 
piankamara. Miararuzne nil uzshiat kit wat kishiamiztu. Us- 
pane wat pippakanain mai. Wat pippane cien pippakima puz- 
ta. Anpane sesenta pippakimain puzta. Anpane treinta pippa- 
kimain puzta.” 


Chara pippakas kwail pitkas kamtam kwinta 

24 Kwiztane Jesúsne mamaz kamtam kwinta ka kwinta ki- 
nara: “Une Dios an sura uztuza ininnamtu piankamtain. Sun- 
kana usne ininnamtu. Ampune nan pilta wat pippa malta. 
25 Maza amta pittamtuasmin, aliz awane at kit chara pippa- 
kin kwail pippa wat kit it. 26 Chara pippa chikkakane, pippa 
kwizakane, parejuin kwail ti pippakas kwizara. 27 Suasne sun 
izarawane, kiwainaruzne pamikara iat kit kaizara: 'Anpat up 
nanmal maltane, aune wat pippa malwiznash. ¿Mizamaka 
kwail tikas chara pippa tikas puzamtu?” mimaamtu. 28 Pami- 
kane kaiznara: “Minpazha nawa aliz awa sun wara.’ Suasne 
kiwainturuzne an mimaara: ‘¿Kwail ti puhsnawizna?’ kizara. 
29 Usne sinkanara: ‘Ma puhsnachi. Kwail ti puhstane, pare- 
juin chara tikas puhsshina. 30 Parejuin chiknintawa, paknaki- 
ma. Suasne kal kimtuza ininnanash, kwail ti an ñancha pak- 
kanapa. Kwail ti pippa paktawane, wanku sat kit inta paktana 
ininnash. Kwiztane wat ti pak kit watsamkin watsanpa inin- 
nash.”” 


Ainki mostaza pippa kamtam kwinta 
(Mr 4.30-32; Lc 13.18-19) 

31 Jesúsne mamaz kamtam kwinta kwinta kinara: “Diosne 
apa sunkana ininnamtu. Maza ampune paiña nan sura mostaza 
pippa wana it. 32An pippane ainki i. Sun pippa wara chikkane, 
tine mamaz tikin an katsa kawirimtu. Chitchune sun ti tailpura- 
kin aat kit yal saamtu.” 


Kiña kamtam kwinta 
(Lc 13.20-21) 
33 Jesúsne mamaz kamtam kwinta kwinta kinara: “Diosne 
apa sunkana ininnamtu. Maza ashampane pan sashimiztu, kut- 

ña waz chara pippa kiritkasa. Usne kiñakanain winta, wan sul- 
napa.” 


Jesúsne kamtam kwinta kammuruza piankamninnamtu 
(Mr 4.33-34) 

34 Jesúsne kammuruza kamtam kwintakasain kwinta ki- 
namizta. Awaruza kamtanamtuasmin, usne kamtam kwintain 
paranamizta. 35 Jesúsne Dios kainammmika para aizpa kirit. 
Sunkana parit: 

“Nane awaruza kamtam kwintakasa kwinta kinanash. 
Dios an su sarasmin, Diosne makima sun kamtam 
watsarit mij. 
Mane nane sun kamtam kwinta kinanash.” > 


Jesúsne chara pippa kamtampa piankamninnamtu 

36Suasne Jesúsne awara “iru” kiz kit yalta napta. Kammuruz 
ussa kasha aakane, ussa ka kaizara: “Aumiza kwail pippa chikta 
kamtam kwinta piankamninchain,” kizara. 

37Suasne Jesúsne kammuruza kaiznara: “Nane, Dios Pain- 
kulne, wat pippa wammikane, ish. 38 Nan sune au sukana i. Wat 
pippane Dios ininturuzkana mai. 39 Kwail pippane alizawakana 
mai. Kwail pippa wammikane Diablo i. Pakta payune minpa pa- 
yukana i. Sun payura wan pailtinazi. Pakmuruzne ángelkana 
mai. 40 Pakmuruzne kwail ti nakkaat kit inta kiaintu, impakta- 
napa. Wan payu pailka, sunkanain kinazi. 41 Dios Painkulne 
paiña inintukish paiña ángeltuza ininnanazi, mamaztuza kwail 
kininturuzakas kwail kimturuzakas wanmakninnanapa. 42 Usne 
usparuza inta kiakpinanazi. Suane uspane azat kit sula sit sit 
kianazi. 43 Suasne kwiztane Dios kaizta aizpa kimturuzne Pa- 
pihsh inintukin uzanazi. Uspane Dios iztukin wat kianat kit pán 
aiztukanain puranazi. Na kaizta aizpa mirain.” 


Pial puintit kamtam kwinta 
44 “Dios inintukin uztumikane akkwan puintit pial pilta sai- 
ramikana i. Sun puintit pial sairawane, an ampune suain mama- 
sa puina imtu. Watsal imtuasmin, usne wan mij aizpa painin kit 
sun su paintu, puintit pial ukkana.” 

Watsal in kamtam kwinta 
45“Dios inintukin uztumikane watsal in saimtumikakana i. 
46 Kwisha muin in wanmaltawane, usne wan mij aizpa painin 
kit sun in paintu.” 


Pishkaru sulmu kamtam kwinta 

47 “Dios inintukin uzturuzne pishkarukanain mai. Sulmu- 
ruzne sulmura pira kiain kit akkwan tuntu pishkaru sulamtu. 
48 Pishkaru sulmukasa sulkane, sulmuruzne sulmu piras tai- 
naktu, pi ksurakima. Suasne uspane uzat kit pishkaru naantu. 
Uspane wat pishkarune timta win kit watsam. Kwailne kiak- 
pintu. 49 Minpa payura sunkanain kinazi. Ángeltuzne chiyu- 
ras puzat kit kwailtuzakas wattuzakas paimpa nanazi. 50 Us- 
pane kwailtuza inta kiakpinnanazi. Suane azat kit sula sit sit 
kianazi.” 


An ña kamtamkas masas kamtamkas 

51 Jesúsne mimanara: 

—¿Une sun kamtam wan miamtukiwas? 

Uspane sinkaara: 

—Watcha. Mianash, kizara. 

52Suasne Jesúsne kaiznara: 

—Dios pit kammumikane Diospa piankamtu. Sun Dios inintu- 
kin uztumikane paiña ininmika kamtamtu aizpa piankamnazi. 
Suasne usne yalpa mikakana namnazi. Yalpamikane masas kam- 
tamkas an ña kamtamkas us watsarit aizpa kamtana ukkashina. 


Jesúsne Nazaret pipulura it 
(Mr 6.1-6; Lc 4.16-30) 

53 Wan kamtam kwinta kainanarawane, Jesúsne suas it 54 kit 
paiña sura, Nazaret pipulura, piannat. Suane Jesúsne Judío 
kammu yalta kamtanamizta. Awa iztaspaarit akwa, awane us- 
paruzpain mimaara: 

—Sun ampune sun pian aizpa ¿minta kamta? Sun ampune 
sun iztasparit kal kimtu aizpa ¿Miza ka kimtu? kizara. 55 Usne ti 
kihtmumikawa painkul i. Paiña akkuhshne María mun i. Santia- 
gokas Josékas Simónkas Judaskas paiña aimpihshtuzpain mai. 
56 Paiña kwampihshtuzkas aukasa uzamtu. Usne ¿minta wan 
kamta? 

57 Katmizna uspane us kaizta aizpa miashitchi. Me Jesúsne 
kaiznara: 

—Diosne kainammika mamaz suras akane, awane ussa wat 
minñamtu. Dios kainammika paiña suras akane, sun pipulura 
uztuzne ussa an wekas minñamtu. Paiña yalta uztuzne ussa an 
we minñamtu. 

58 Katmizna Jesúsne sun pipulura akkwan iztasparit kal kit- 
chi, uspa ussa wat nijkularachi akwa. 


Juanne, kwazikasa munna kimmikane, irit 
(Mr 6.14-29; Lc 9.7-9) 
1 Sun payune Herodesne Jesúspa mira. Usne Galilea sura 
1 4 inin kit 2paiña kiwaintuza kaiznara: “Anne Juan mun- 
nammika i. Usne irittas kuhsta. Katmizna usne an iztasparit kal 
kimizta,” kiznara. 

3-4 Ñamin Herodesne Juanta pizna ininta, ussa kuh kit kaj- 
chira sipna. Herodeskas Felipekas aimpihshtuzpain azi. Hero- 
desne paiña aimpihshpa ashampara miltit. Sun ashampane He- 
rodías muntit. Herodías akwa Herodesne Juanta sipninta. Juan- 
ne Herodesta kaiztit: “Sun ashampara, up kwiñara, milnachi,” 
kizta. 

5 Juanta piantashimtukas, Herodesne ussa piantarachi, 
awa ishkumtu akwa. Wan awane Juan Dios kainammmika 
azi minñara. 6 Herodespa año kapal pishta taizkane, Hero- 
díaspa pashune akwattuza iztakin puz kit kukin irit. Hero- 
desne wari min kit 7 nimpihsh ashampara kaizta: “Nane nu 
chiwazha paikumtu aizpa Dios iztakin nua milan namtus,” 
kizta. 8 Nimpihsh ashampane akkuhshta kwinta kin it. Ak- 
kuhsh ussa kurunkane, nimpihsh ashampane Herodesta 
kaizta: “Mamazta ininti, Juan munammikawa kizpu pilat- 
tukin karanpa,” kizta. 

9Sun pit mirawane, Herodesne tayalta. Tayaltukas, usne us 
paikwat aizpa milat. Pishta akwattuz us milan namta aizpa mia- 
ra akwa, Herodesne mamaztuza ininnara, us paikwara aizpa 
kin. 10Suasne usne mamazta kajchira ininta, Juanpa kizpura 
titnapa. 11 Suasne uspane pilattura karaat kit nimpihsh asham- 
para milaara. Usne akkuhshta chihkara. 

12Suasne Juanpa kammuruzne aat kit iritta muat kit pilta 
kamaara. Kwiztane Jesústa kainana iara. 

Jesúsne cinco mil awaruza pan kwinnamtu 
(Mr 6.30-44; Lc 9.10-17; Jn 6.1-14) 

13Sun mirawane, Jesúsne tas puz kit kanuara wat kit pul su- 
ra irit. Mazainpain irit. Jesúspa tukin piankamarawane, awane 
pipulukis puzat kit mittiwara pimawara us tukin iamizta. 14 Ka- 
nuakis kihshtawane, Jesúsne akkwan awara iznara. Usne uspa- 
ruza kiwainshinat kit intuza kakulninnara. 15 Til pamizkane, 
nashmizkane, Jesúspa kammuruzne us tukin aat kit kaizara: 

—Nashtimtui. Akkine minminkas uzchi. Awaruza pipulura 
irain kiznari, chiwazha painapa kwan. 

16 Jesúsne sinkanara: 

—Usparuza ininman. Umin usparuza kwinnari, kuanapa. 

17 Uspane kaizara: 

—Akkine aune cinco panminkas paas pishkaruinkas mijmak- 
pas. 

18 Jesúsne kaiznara: 

—U mij aizpa nawa kararain, kiznara. 

19Suasne Jesúsne awaruza pitkin uzanapa ininnara. Suasne 
usne cinco pankas paas pishkarukas sap kit chiyura izak kit 
Diosta aishtaish kizta. Kwiztane pankas pishkarukas kiz kit 
kammuruza milanara. Uspane awaruza nailnara. 20Wan kuat 
kit tukkarit. Kwatpane, uspane pitti pitti tiztit sakkat kit doce 
timta winñara. 21 Cinco mil ampune kuara. Ashamparuzkas 
pashparuzkas wiantachin kuara. 


Jesúsne pi isalpara chamtu 
(Mr 6.45-52; Jn 6.16-21) 

22Suasne Jesúsne kammuruza kanuara waanapa ininnara, 
an ñancha pi kwakara piannaanapa. famtuasmin, Jesúsne awa- 
ruza iru kiznara. 23 Usparuza “iru” kiznarawane, usmin malta 
nura, Diosta paikwan. 24 Til pamizkane, us suain nukkultuas- 
min, kammuruzne kanuawara pi paizkakin tamtuazi. famtuas- 
min, katsa tinta inkwa kanuara nuppainmizta. Pine tinta palak- 
pintu. 25 Tilawain Jesúsne uspa tukin it. Pi isalparain mittiwara 
imtuazi. 26Uspa tukin pianamtuasmin, kammuruzne ussa pi 
isalpara chamtu izara. Uspane ishkuat kit kwianara: 

—Irit izpul izpuspas, kizara. 

27 Suasne Jesúsne usparuza parat kit kaiznara: 

—Une tinta kultain. Na ish. Ishkuman. 

28Suasne Pedrone sinkara: 

—Anpat. ¿Nu kish? Nu sua chamtuasmin, nawa chanpa inin- 
cha, nu kuntakima, pi isalpara in. 

29 Jesúsne kaizta: 

—Nawa at, kizta. 

Pedrone kanuaras kihsh kit pi isalpara imizta, Jesús kuntaki- 
ma. 30Kwisha tinta inkwa iztuasmin, Pedrone ishkwat kit pira 
unainmiz kit ka kwianmizta: 

—Anpat kiwaincha, kizta. 

31 frattuin Jesúsne ussa piz kit tainak kit kaizta: 

—¿Chitma nawa wat nijkulmas? 

32 Kanuara nuilkane, inkwane pamtuchi parit. 

33 Suasne kanua waruzne Jesús iztukin wakpuj wainñat kit 
kaizara: 

—Watcha. Nune Dios Painkul i, kizara. 





Jesús Pedrora piztu 

Jesúsne Genesaret su imturuza kakulninnamtu 
(Mr 6.53-56) 

34 Uspane pi kwakkat kit Genesaret sura pianaara. 35 Sun su- 
ras awa Jesúspa piankamarawane, uspane wan awaruza Jesús 
pianarit kainanara. Piankamarawane, uspane Jesús tukin imtu- 
ruza karaara. 36 Uspane Jesústa paikuara, ishturuz paiña pinkin 
paanapa. Wan painia pinkin paararuzne kakularit. 


Jesús an ñamin kamtam watchi kiztu 
(Mr 7.1-23) 
1 Suasne minpazha Fariseo awaruzkas Moisés kaizta aiz- 
1 5 pa kamtamtuzkas Jerusalén pipuluras puzat kit Jesústa 
tukin aat kit mimaara. 

2—Up kammuruzne ¿Chikishma ñamin iarit kamtamtuz kai- 
nara aizpa miamtuchi? Kuamiztune, uspane chihti kittarazi, us- 
pa kwail kiarit aizpa kihana. 

3 Jesúsne sinkanat kit mimanara: 

—Une ¿Chikishma Dios kaizta aizpa miamtuchi? Umin u ilapa- 
ruz manta kiamtu aizpa minñamtu, Dios uruza manta kinamtu 
aizpa kiamanapa. 4+Diosne awaruza ininnat kit ka kaiznara: “Une 
papihshtakas akkuhshtakas wat nijkulat kit wat kiarawa.”* Kawa- 
rain “Minpazha papihshtakas akkuhshtakas kwail paramtune, 
awa ussa piantarawa, inapa.”* 5Kancha umin papihshtuzpakas 
akkuhshtuzpakas ka kamtanamtu: “Papihshtakas akkuhshtakas 
milanashimtukine, une ka kizarawa: “Nane na papihshtakas ak- 
kuhshtakas milasachish, na wan mij aizpa Diosta milat akwa.’ 6U 
sun kamtamtu akwa, une “au papihshtuzakas au akkuhshtuzakas 
kiwainsachimakpas' minñamtu. U sunkana kamtaamtune, u kwal- 
ta kiwaintuchine, une Dios manta kimtu aizpa kiamtuchi. U ilapa- 
ruz kamtanamtu aizpa miashimtu akwa, une kwail kiamtu. 7U pa- 
pihshtakas u akkuhshtakas kiwainamtuchi akwa, une we nijkul- 
amtu, Dios kaizta aizpa kiamtuchi akwa. Isaíasne, Dios kai- 
nammmikane, ñamin uruzpa nil kaiznara: 

8“An awa uspa pitkasain nawa wat kizamtukas, 
uspane nawa wat nijkulamtuchi. 
9Nawa wakpuj wainñamtukas, uspane nawa pianka- 
mamtuchi. 

Kamtanamtuasmin, uspane “au kamtamne Diospa 
kamtam i” kizamtu. 

Sunkana chi. Uspane uspain kamtam 
kamtanamtu.'”b 

10Sun kiztawane, Jesúsne akkwan awaruza wanmakninnat 
kit kaiznara: 

—Na kaiztu aizpa mirain, piankamanapa. 11 Chiwazha ku- 
mira kumtukas, kumira kumtumikasha kwail namninmanazi. 
Me kwail pit kaiztamikane kwail kimmikakana namnazi. 

12Suasne Jesúspa kammuruzne us tukin aat kit kaizara; 

—Nu kaizta aizpa akwa, Fariseo awane nukasa aliz kulaarit. 
¿Sun piankamtukish? kizara. 

13Usne sinkanara: 

—Ap chiyuras Taittane paiña kamtam chihkanara. Usne nil 
chi kamtamtuzakas nilchi nijkultuzakas pailnintinazi. Awane 
usparuza kwail tikana puhstinazi. 14Usparuza kurunnaman. 
Sun we pian kamtamtuzne mamaz we piantuza kamtanamtu. 
Wan karinazi. Sun kwail kamtamtuzne kasu izsachiruzkana 
mai. Kasu izsachimika kai izsachimikasha taintane, paasas kul- 
kin taiziltinazi. 

15Pedrone Jesústa kaizta: 

—An kamtam kwinta aumiza piankamninchain. 

16 Jesúsne mimanara: 

—Une we piankaamtu. ¿Une misachimakkiwas? 17 ¿Ku- 
mira kwat aizpa pianchimakkiwas? Wan kumira kwat aizpa 
pusunmal wa. Kwiztane awaras puztu. 18 Awa chiwazha 
ayuk kaijchira minñamtukas, kwiztane awane pitkasa pa- 
ramtu. Kwail pit kaiztamikane kwail kimtu. 19 Wan kwail- 
ne kaijchuras puzamtu. Kwail mintumikakas, awara pian- 
tamtumikakas, mamazpa ashampakasa pittumikakas ma- 
mazpa ampukasa pittumikakas, walkumtumikakas, pirail 
kaiztumikakas, mamazta kwail pit paramtumikakas kaij- 
chukin min kit chiwazha kwail kimtu. 20 Sunpawa kwail 
kimtumikane, Dios iztakin kwail kit kit ayukta sinam chi 
namnazi. Chihti kittuchi kwatmikane Dios iztakin kwail 
kimtuchi. Usne ayukta sinam i. 

Mamaz suras ashampane Jesústa nijkulta 
(Mr 7.24-30) 

21 Tas puztawane, Jesúsne mamaz sura it kit Tiro pipulura- 
kas Sidón pipulurakas pianara. 22Cananea suras ashampane 
sun sura uzta. Usne Judío awa chi. Usne Jesús tukin it kit ka 
kwianta: 

—Anpat. Nawa mizha. Nune ñamin inintamika Davidpa 
kwal i. Nawa kiwaincha. Kwail saliz ap pashura pizta akwa, ap 
pashune kwisha naizmiztui, kizta. 

23 Jesúsne ussa sinkarachi. Suasne paiña kammuruzne Je- 
sústa aat kit ka paikuara: 

—An ashampa paiña pashu akwa paikumtu akwa, us paikumtu 
aizpa kit kit ussa attishta ininti. Usne au kwizpa tinta kwiantu. 

24Suasne Jesúsne an ashampara kaizta: 

—Diosne nawa Israel awaruza ininta. Uspane piriku karituz- 
kanain uzamtu, piriku izmumika mijchi akwa. 

25 Ashampane kasha it kit us iztakin wakpuj wain kit kaizta: 

—Anpat mizha. Kiwaincha, kizta. 

26 Jesúsne ussa sinkara: 

—Nane Judío awaruza kiwainarawash. Sunkana pashpawa 
kumira nakasachish, kwizaruza kwinna. Kawarain nane Judío 
awaruza kiwainnarawash, Judío awachiruza kiwainnarachin. 

27 Usne kaizta: 

—Watcha Anpat. Nu watcha i kaiztukas, kwizakas pamika- 
wa mishariras pak taizka sak kit kum. Sunkana, na Judío awa- 
chi akwa, nawa pitchin kiwaincha, kizta. 

28 Suasne Jesúsne ussa kaizta: 

—Ashampa mizha. Nu kwisha wat nijkultit akwa, nu pa- 
shimtu aizpa kinash, kizta. 

Sun urain paiña pashune kakultit. 


Jesúsne akkwan inturuza kakulninnamtu 
29 Jesúsne tas puz kit Galilea pimamin pianara. Kwiztane 
maza izara nut kit sua uzta. 30 Kwisha akkwan awane us tukin 
aara. Uspane chasachiruzakas kasu izsachiruzakas pit parasa- 
chiruzakas sail puil patturuzakas pimpul kwail mijtuzakas an 

akkwan inturuzakas karaara, Jesús kakulninnanapa. 
31 Jesús kit aizpa izarawane, awa sun izararuzne iztaspaarit. 
Pit parasachiruzakas paraara. Sail puil patturuzne wat parit. 

Chasachiruzne chaara. Kasu izsachiruzne izara. Watsal iztaspa- 
rit kal izarit akwa, uspane Israel awawa Dios kwisha wari kiza- 
mizta. 


Jesúsne ampara mil awara kumira kwinamtu 
(Mr 8.1-10) 

32Suasne Jesúsne kammuruza akwanat kit kaiznara: 

— An awane nakasa kutña payukima chaamtu. Mane uspa ku- 
mira mijchi akwa, kiwainashimtus. Nane usparuzpa yalta ininna- 
shimtuchish, uspa kumira kwatchi akwa, miwara najarin akwa. 

33Suasne paiña kammuruzne mimara. Apain akkwan awa 
uzamtuchi akwa, 

—¿Mintama kumira sayanapai? An sukinne minminkas uz 
chi, chiwazha paina, kizara. 

34 Jesúsne mimanara: 

—Une ¿Yawa pan mijmakpas? kiznara. 

Uspane kaizara: 

—Siete pankas akkwan pishkaruchikas mijmakpas, kizara. 

35 Suasne Jesúsne awaruza ininnara, pilta uzanapa. 36 Usne 
siete pankas pishkarukas sap kit Diosta aishtaish kizta. Suasne 
kiz kit kammuruza nailnara. Uspane awaruza nailnara. 37 Wan- 
ne tuktakima kuat. Wan kwatpane, uspane tiztit aizpa siete tim- 
ta winñara. 38 Ampara mil ampune kuara. Ashampakas pashpa- 
kas winñamtachin kuara. 39 Kwiztane Jesús awara “iru” kiz kit 
kanuara wat kit Magdala sura imizta. 


Fariseo awakas Saduceo awakas Jesústa chiyuras iztasparit kal 
kinpa paikuamtu 
(Mr 8.11-13; Lc 12.54-56) 
1 Fariseo awakas Saduceo awakas Jesústa iat kit paikua- 
1 6 ra, chiwazha chiyuras iztaspat kal kinpa. Us iztasparit 
kal kikane, uspane ussa kwail kimtu kizshiara, awa us akwa 
kwail minñanapa. 

2 Jesúsne usparuza sinkanara: “Nashmizkane, kwanam pari- 
kane, une tilawa watsal kinnazi,' kizamtu. 3 Kinmizkane, ‘Une 
mane kwail payu anpai' kizamtu, “wanish siptit akwa, chiyu 
kwanam iztit akwa.’ U chiyura kimtu aizpa wat piankas, une ma 
payu na kimtu aizpa wat piankamasachi. 4U kwail awa chiyu- 
ras iztasparit kal izshiamtukas, une Diosta an wat piankama- 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


51 San Mateo 16 


shitchi. Diosta kanpaashimtuchi akwa, une kwail cha ashampa- 

kana chaamtu. Mane iztaspat kal u iztukin kimanash. Une ma- 

maz tuntu kal izanazi. Une Jonásta kit aizpakana izanazi.” 
Suasne Jesúsne awaras irit. 


Fariseo awa kamtamtu aizpa kwail i 
(Mr 8.14-21) 

5Pi kwakkarawane, kammuruzne pan milna mainñarit. 
6Suasne Jesúsne kaiznara: 

—Fariseo kamtamtu aizpakas Saduceo kamtamtu aizpakas 
kwiraruin. Uspa kamtamtu aizpa kiñakana i. Kiñane chiwazha 
sulnin kit wan chiwal maiznamtu. 

7Suasne kammuruzne usparuzpain kaizamizta: 

—Au pan karatchi akwa, Jesúsne sunkana kaiztu. 

8 Jesúsne uspa minñamtu aizpa nijkul kit kaiznara: 

—¿Chikishma pan karazamanas kizamtuas? Une nawa wat 
nijkulamtuchi. 9 ¿Na kaizta aizpa wat mimtuchimakkiwas? Na- 
ne cinco pankasain cinco mil awara nailnarau. ¿Yawa pak tiztit 
timta winñara? ¿Nijkultuchimakkiwas? 10Nane siete pankasa 
ampara mil awara nailnarau. ¿Yawa pak tiztit timta winñara? 
¿Nijkultuchimakkiwas? 11 ¿Mizama na kaizta aizpa nijkulamtu- 
chi? Nane panpa paramtuchish. Kiñawa paramtuchish. Nane 
Fariseo kamtamtu aizpakas Saduceo kamtamtu aizpakas pa- 
ramtus, u uspa kamtaamtu aizpa kiamanpa. 

12Suasne kammuruzne Jesús kaizta aizpa piankamarit. Je- 
súsne panpa kiña kamtanarachi. Usne Fariseo kamtampakas Sa- 
duceo kamtampakas kamtanara, uspa kamtamtu aizpa kiaman- 
pa. Kuiraruin. 


Pedrone Jesús Dios niritmika i kiztu 
(Mr 8.27-30; Lc 9.18-21) 

13Filipowa Cesarea sura pianatpane, Jesúsne kammuruza 
mimanara: 

—Awane ampu namtitmikawa paraamtu. Uspane ¿nane 
minma i kizamtu? 

14Uspane sinkaara: 

—Minpazha nune Juan munnammika i kizamtu. Mamaztuz- 
ne “nune Elías, ñamin Dios kainammmika i” kizamtu. Mamaz- 
tuzne nune Jeremías, ñamin Dios kainammmika, i kizamtu. 

Minpazha “nune mamaz ñamin uztamika, Dios pit kainammmi- 
ka i” kizamtu. 

15Suasne Jesúsne mimanara: 

— Une ¿Chima minmuspas? Nane ¿minma ish? 

16Suasne Pedrone kaizta: 

—Nune Dios niritmika i. Nune Cristo muntitmika i. Nune 
chiyuras Dios Painkul i, kizta. 

17 Jesúsne Pedrora, Jonáspa painkulta, sinkara: 

—Nune watsal kianazi. Minminkas nu pian aizpa nijkulninta- 
chi. Ap chiyuras Taittain sunmin nua nijkulninta. 18 Nane up mun 
maizninnash. Ñamin nune Simón muntit. Nu nawa kaizta akwa, 
nane makis nua Pedro munnintus. Nu tinta akwa, minminkas nua 
maizsachi. Nane wan nawa piantuzakas wan na kamtamtu aizpa 
mimturuzakas kiwainnanash, na kaizta aizpa nijkulanapa, an 
kamtam akwa tinta ukkana namanapa. Uspa purakis wan inkin sa- 
liztuzne nawa piantuza anuppasachi. 19Nane nua ininmika nam- 
ninnash, Dios kaizta aizpa mimturuza kurunnanapa, nu Dios akwa 
parananapa. Nune awaruza chiwazha wat aizpakas chiwazha 
kwail aizpakas kamtananazi. Nu wat kimturuza u wat kiamtu kiz- 
narane, Dioskas sunkana kiznazi. Nu kwail kimtuza u kwail kiam- 
tu kiznarane, Dioskas sunkana kiznazi. 

20Suasne Jesúsne kammuruza ka kurunnara: 

—Minainkas “nane Dios niritmika ish” kizman. 


Jesús nane irinash kiznamtu 
(Mr 8.31-9.1; Lc 9.22-27) 

21Sun payuin Jesúsne paiña kammuruza “nane Jerusalén pi- 
pulura irinash” kainanamizta. “Judío ilaparuzkas katsa pariya 
inintuzkas Moisés parit aizpa kamtamtuzkas nawa kwisha naiz- 
ninanazi. Uspa nawa piantarawane, nane kutña payura irittas 
kuhsnash.” 22Pedrone Jesústa paimpa mit kit tinta pilchapuz 
kit kaizta: 

—Nu kaizta aizpa kaizmun. Nu kaizta aizpa nua kimanazi, 
kizta. 

23 Jesúsne puijchat kit Pedrora kaizta: 

—Nakis paimpa iri. Nune Satanáskana mintu. Nune nawa ki- 
waintuchi, Dios pashimtu aizpa kin. Nu awakana mintu akwa, 
nune Dios mintukana mintuchi. 

24 Suasne Jesúsne kammuruza kaiznara: 

—Minpazha nawa kanpammika namshitne, usne usmin 
pashit aizpakin maintawa, Dios pashimtu aizpa kin. Naiztu- 
kas, kurishta irimtukas, usne nawa kanpamiztawa. 25 Nawa 
kanpashitchimikakas au sura watmin uzshitmikakas paiña iz- 
pul karinazi. Na akwa iritmikakas, na akwa uzshitmikakas, 
paiña izpul kamanazi. 26 Minpazha wan sukin pura aizpa ka- 
na kitkas, izpul karitmikane chinkas mijchianazi. Kwazpami- 
kane paiña izpul watsat milnana pial tasachi. 27 Nane, Ampu 
namtitmikane, chiyuras anash. Na akane, ap Papihshne nawa 
paiña ángeltuzakas ininnanazi. Usne nawa piantuza chiwa- 
zha milam tananazi. Ap kalkimturuzne sun milam sappanazi. 
28 Watcha kaiznamtus. Minpazha ma payu uztuzne iamanazi, 
Ampu namtitmika awaruza ininnamtu izanakima. Usne katsa 
mikwakana iztinazi. 


Jesúsne kai sanazi 
(Mr 9.2-13; Lc 9.28-36) 
1 1 Seis payu pailkane, Jesúsne Pedrorakas Santiagora- 

7 kas Juantakas, paas aimpihsh parain, paimpa akwanat 
kit kwash izarakima minara. 2Suane usne uspa iztakin ma- 
maz tuntukanain maiztit. Paiña matsihne pán naztamkana 
malta. Paiña kwaksham impilkanain putchá iztit. 3 Masain 
uspane Moiséstakas Elíastakas izara. Uspa paas Jesúskasa 
kwinta kiamtazi. 4Pedrone Jesústa kaizta: “Anpat, kwisha 
wat tumakpas akkine. Nu pashitne, nane kutña ainki yal sa- 
nash. Mazane up, mazane Moiséspa, mazane Elíaspa.” 5Pe- 
dro paramtuasmin, naztam wanish taiz kit usparuza sipnara. 
Diosne wanishkin kaiznara: “Anne ap painkul i. Ussa kwisha 
pashimtus. Usne ap naritmika i. Us kimtu aizpa wari pianish. 
Us kaiztu aizpa mirain.” 

6 Sun mirawane, kwisha ishkuamtu akwa, paiña kammu- 
ruzne matsih pilta wainñara. 7 Suasne Jesúsne uspa purakin 
it kit usparuza panat kit kaiznara. “Kuhsaktain. Ishkuman,” 
kiznara. 

8 Kasu izkulakane, uspane minainkas izarachi. Jesústain iza- 
ra. 9 Kwash izaras kihshamtuasmin, Jesúsne ka kurunnara: 

—U izara aizpa minainkas kainamman, Ampu namtitmika 
irittas kuhsnakima. 

10Katmizna paiña kammuruzne Jesústa mimaara: 

—Moisés parit aizpa kamtamtuzne “Elías Cristokin, Ampu nam- 
titmikakin, an ñancha anazi” kizamtu. ¿Chikishma sun kizamti? 

11 Jesúsne sinkanara: 

—Watcha, Elíasne an ñancha atmika azi. Usne awaruza 
kurunnanazi, wan watsananapa. 12 Nane kaiznamtus. Awa 
ussa piankamarachikas, Elíasne me arit. Uspane uspa kwail 
kishiarit aizpa ussa kiarit. Sunkanain awane Ampu namtitmi- 
kasha naizninat kit piantanazi. 

13Suasne paiña kammuruzne Jesús Juan munnammikawa 
kaizta piankaamara. 


Jesúsne salizta puznintu 
(Mr 9.14-28; Lc 9.37-43) 

14 Awa purakin piannaakane, maza ampune Jesústa at kit us 
panakin wain kit kaizta: 

15—Anpat. Ap painkulta kiwainti. Usne ul kit kwisha naiz- 
miztu. Kwisha akkwan pijikima íntakas pirakas taizta. 16 Na up 
kammuruza karanarakas, uspane ussa kakulnintachi. 

17 Jesúsne wan awaruza kaiznara: 

—Une mama nawa nijkulamtuchi. Une watcha piankama- 
shitchi. Nane ukasa akkwan payuchin uznash. Uruza tailchasa- 
chish. Up painkulta apa nawa karat, kizta. 

18 Sun urain Jesúsne salizta tinta kaiz kit inin kit pashparas 
puzninta. Sun urain wat parit. 

19 Kwiztane kammuruzne Jesúskasa paimpa kwinta kiat kit 
ka mimaara: 

—¿Chitma aune saliz puzninsachimakpas? kizara. 

20 Usne sinkanara: 

—Nawa we nijlulamtu akwa, une salizta puzninsachi. Wat- 
cha kaiznamtus. Ma pitchin nijkultumikane “sun izara pi kwa- 
kara it” kizshina. Suasne sun iza kwakara irinazi. Wemin nijkul- 
tumikane akkwan chiwazha kinazi. 21 Dios akwa pala kwatchin 
chamtuasmin, Diosta paikuamtuasmin, une sun tuntu salizta 
puzninshinai. 


Jesúsne mamasa inash kiztu 
(Mr 9.30-32; Lc 9.43-45) 
22 Galilea suwara parejuin chaamtuasmin, Jesúsne kaiznara: 
—Kwail awaruzne nawa, Ampu namtitmikara, pizat kit ma- 

maztuza chihkaanazi, nawa piantanapa. 23 Nawa piantarawa- 
ne, kutña payura kuhnash. 
Us kaizta aizpa miarawane, uspane kwisha tayalamizta. 


Judío wanmakmu yalkin pial tamtu 

24 Jesúskas, paiña kammuruzkas, Capernaum pipulura pian- 
naakane, Dios yalkis awaruzne, pial sapmuruzne, Pedrora iat 
kit mimaara: 

—Up kamtam Dios yalkin napkane, ¿Up kamtammikane pial 
tanasa? kizara. 

25 Pedrone sinkanara: 

—Watcha. Usne pial sapmuruza pial tamtu. 

Kwiztane Pedrone Jesús tukin yalta napta. Pedro parachas- 
min, Jesúsne an ñancha ussa kaiz kit parat: 

—Pedro, nune ¿Chi mintus? Wan sukin katsa mikwaruzne 
gobiernowa pial sappamtu. ¿Minmikama katsa mikwara pial 
tamtu? ¿Uspa sukin uztuzne pial taamtuki? ¿Mamaz suras 
anupparittuzne pial taamtuki? kizta. 

26 Pedrone sinkara: 

—Mamaz suras anupparittuzne pial taamtu. 

Jesúsne kaizta: 

—Suasne, au Diosta piankamamtu akwa, Dios aumiza inin- 
amtu akwa, aune Dios yalta napna sun pial taasachimakpas. 
Sun Dios yal ininturuz na kaizta aizpa piankamasachi akwa, 
taarawamakpas, usparuza aizappamanpa. 27 Mane na kaiztu 
aizpa nu kitpa, pial sapmuruz aliz kulamanpa. Pira it kit ñampi 
pira kiainti. An ñancha pishkaru tainaktash. Nune pishkaru pit- 
ta pial wanmalnazi. Sun pialkasa na akwakas nu akwakas pial 
sapmuruza tanashina. 


¿Minma an tintamika i? 
(Mr 9.33-37; Lc 9.46-48) 
1 1 Maza payune kammuruzne Jesústa iat kit mimaara: 
8 —Dios inintukin ¿Minma an tintamika i? 
2Suasne Jesúsne pashpara akwat kit uspa paizkakin kunnin 
kit 3kaiznara: 
—Watcha kaiznamtus. U mintu aizpa maizarachine, pashpa- 
kanain namarachine, une Dios inintukin nappamanazi. 4Dios 
inintukin an tinta namtamikane “nane an warish” minmanazi. 

Usne an pashpakanain namtawa, “nane an tinta ish” mintachin. 
5 Minpazha na akwa an pashparakanain kiwainshimtune, nawa- 
kas wat min kit saptu. 


Mamazta kwail kinintane, kwail i 
(Mr 9.42-48; Lc 17.1-2) 

6“Minpazha an pashparuzakanain, nawa we tinta nijkultuz- 
a, kwail kininnarane, uspane kwisha naizarinazi. Mamazta 
kwail kimtuchasmin, ina an wari. Anza wari katsa kimu ukkasa 
paiña timpukin kuh kit pi pinta kiakpinna. 7 Au sukin akkwan 
tuntu kwail wa. Minpazha nawa nijkulturuza kwail kininturuz- 
ne an sura kwisha naizarinazi. Apas awa mamaztuza kwail ki- 
ninnamtukas, mamaztuza kwail kininturuzne an akkwan naiza- 
nazi, uspa kwail kiarit akwa. 

8 Katmizna, uruzpain kwiraruin. Awane chihtikas mittikas 
waj. Uspa chihtikasa kwail kimturuzkas kwail kin chamturuz- 
kas maizarawa, uspa mittikas kwail kiamanpa, awa kwail kiam- 
tukin chamanpa. Chihtikasa kwail kimtuzkas awa kwail kiam- 
tukin chamturuzkas Dios uztukin nappasachi. Ínta ianazi. 
9 Awane kasu waj. Chiwazha kwail saimtumikane kwail min kit 
kinazi. Kwail kin saimtuchimikane Dios uztukin napnazi. Kasu- 
kasa kwail sait kit kimtumikane inta irinazi. Katmizna kwail 
saiman, inta iamanpa.” 


Piriku karit kamtam kwinta 
(Lc 15.3-7) 
10“Mirain. Pashparuzpakas nawa wat we piantuzpakas 
kwail minñanachi. Watcha kaiznamtus. Ángeltuzne nawa we 
piantuza iznat kit au chiyuras Taitta iztakin pura. Uspane pailta 
payukima Diosta izamtu. 11 Ampu namtitmikane apa at, ussa 
pianchiruzakas karittuzakas watsat milnana. 
12Sun kwinta mirain. Maza ampune cien piriku mij. Maza 
piriku karikane, pirikuwamikane noventa y nueve pirikuruza 
izara kwaittarit kit maza piriku karitmikara saimiztu. 13 Karit 
pirikura wanmaltane, usne sun piriku akwa anza wat kultit uz. 
Usne noventa y nueve piriku kaarachiruzpa wemin mintu. 
14 Sunkanain au chiyura Papihshne nawa we piantuza, pashpa- 
kanaintuza, kiwainninnashimtu. Mazantuz karintukas, usne us- 
paruza watsat milnashimtu.” 

Diosta piantuza wat kultawamakpas 
(Lc 17.3) 

15“Mamaz awa nua kwail kikane, nune ussa paimpa it kit us 
kwail kit aizpa piankamnintawa. Nu kaizta aizpa mirane, usne 
up izmuruz namnazi. 16Us nua mishimakane, paastakas kutña- 
rakas wanmaknintawa. Suasne nune uspa iztakin paiña kwail 
kit aizpa kainarawa, kutñaruz piankamnapa. ° 17Suasne uruza 
mishimakane, nune iglesia wanmakmuruza us kwail kit aizpa 
piankamninarawa. Iglesia wanmakmuruz kaizara aizpa mishi- 
makane, une ussa ka mintain: Nune Dios pianchimikakana i. 
Nune Diosta nijkultuchikana i. 

18 Watcha kaiznamtus. Une awaruza chiwazha wat aizpakas 
chiwazha kwail aizpakas kamtananazi. U wat kimtuza “u wat 
kiamtu' kiznarane, Dioskas sunkana kiznazi. U kwail kimtuza “u 
kwail kiamtu' kiznarane, Dioskas sunkana kiznazi. 

19Mamaz pitkas uruza kaiznamtus. An sukin paas awane nij- 
kul kit nijkulpailshina. Diosta paikukane, ap chiyuras Taittane 
u pashimtu aizpa milananazi. 20Paaskas kutñakas na akwa 
wanmakkakane, nane uspa paizkakin tuanash.” 


Kiwainmumika mamazpa kwail wat kulshitchi 
21Suasne Pedrone Jesústa it kit mimara: 

—Anpat. Ap aña nawa kwail kitne, ¿Yawa pijikima paiña 
kwail kimtu aizpa wat kultawaish? ¿Ussa siete pijikima wat kul- 
tawaki? 

22 Jesúsne sinkara: 

—Ussa siete pijikimain wat kulman. Nune aimpihshta an ak- 
kwankima, ciento cuarenta pijikima, ussa kwail kirit aizpa wat 
kultawa. 

23 “Katmizna, nane maza kamtam kwinta kainanash, miza 
Dios inintu piankamanapa. Katsa mikwane paiña kiwainmu- 
ruza akwanara, paiña pialpa pui aizpa kwinta kin. 24 Paiña pial- 
pa kwinta kimiztuasmin, mikwane mazara ininta, maza kwisha 
puimikasha karan. Usne 10.000 kilo pial puiara. 25Paiña ki- 
wainmika wan pial mijchi akwa, usne paiña pui aizpa tasachi. 
Suasne pamikane paiña pit ininta, kiwainmikarakas paiña 
ashamparakas paiña painkultuzakas wan mij aizpa paininnapa, 

pui aizpa taanapa. 26Suasne kiwainmikane pamika iztakin 
wakpuj wain kit paikwat: “Anpat mizha. Ma pitchin tirizti, pial 
sainakima. Nua wan tanash,' kizta. 27 Us akwa tayaltu akwa, 
pamikane ussa kiwainshit kit us wan pui aizpa wat kulta. Chin- 
kas saptachin, ussa chihtta. 

28Tas puztawane, sun kiwainmikane mamaz kiwainmikara 
wanmalta. Usne ussa we pui. Ussa kwilkin tulpiz kit kaizta: Nu 
pui aizpa tazha.” 29Suasne paiña kiwainmikane us iztakin wakpuj 
wain kit kaizta. Ma pitchin tirizti. Na pui aizpa tanash,” kizta. 
30Sunkana usne tirizshitchi. Usne puimikara kajchira sipninta, pui 
aizpa tanakima. 31 Mamaz kiwaintuz sun izarawane, uspane kaj- 
chira siptitmika akwa kwisha tayalat kit uspa pamikara sun kit 
aizpa kainanara. 32Suasne pamikane an ñancha pui wat kultitmi- 
kasha akwanpa inin kit kaizta: ‘Nune kwail kiwainmika i. Nu na- 
wa paikwara akwa, nane wan nu pi aizpa wat kultau. 33Nukas na 
nu pui aizpa wat kultitkana mamaz kiwainmikasha wat kulkam- 
tish.’ 34Suasne anpatne kwisha pilchapuz kit ussa kajchira inin kit 
ussa sipta, naiznapa, wan chiwal pui aizpa tanakima.” 

35 Kapal kwinta kitpane, Jesúsne kaiznara: 

—Une u aimpihsh kwail kiat aizpa watcha wat kularakine, u 
chiyuras Taittane u kwail kiamtu aizpa wat kulmanazi. 


Ashampa mijne, ussa kwaikain 
(Mr 10.1-12; Lc 16.18) 
1Kapal sun pit kamtanarawane, Jesúsne Galilea sukis puz 
1 9 kit Judea sura it. Jordán pi pan puzmumal piannara. 2Kwi- 
sha akkwan awane ussa kanpaarit. Suane inturuza kakultanara. 
3Suasne minpazha Fariseo awane Jesús tukin aara, ussa 
kwail kininna. Ussa ka mimaara: 

—Ampu paiña ashampara an pashitkine, ¿Ampune chiwa- 
zha akwa ussa kwaishinaki? mimaara. 

4 Jesúsne sinkanara: 

—Une Dios paiña pinkihta panintit aizpa izara. An ñamin 
awa sarawane, Diosne “ampurakas ashamparakas sara.” 4 5 An- 
kas kaiznara: “Sun akwa ampune paiña papihshtakas paiña ak- 
kuhshtakas paimpa inazi, paiña ashampara wanmakna. Paasas 
maza awakanain namnazi.”* 6Sunkana uspane paas awa chi. 

Maza awain. Katmizna Dios ampurakas ashamparakas wan- 
makninta akwa, minminkas sun paasta kwainnachi, paimpa uz- 
manpa. 

7 Suasne Fariseo awane Jesústa mimaara: 

—Moisés ka parit: “Ashampara kwaishitne, ampune asham- 
para kwaina pinkih chihkatpa.”f ¿Sunne chitka parit? 

8 Jesúsne sinkanara: 

— U Dios pashit aizpa kiashimtuchi akwa, Moisésne kwaina 
pinkih chihkashina kiznara, ashampara kwainapa. An ñamin 
Diosne sunkana pashitchi. 9 Nane sunkana kaiznamtus. Asham- 
pa mamaz ampukasa pittane, paiña ampune paiña ashampara 
kwaina kit chihkashina. Paiña ashampa mamazkasa pittukine, 
usne paiña ashampara kwaisachi. Sun ampu paiña ashampa 
mamaz ampukasa pittachimikasha kwairane, sun ampune 
kwail kinazi, mamaz ashampara miltane. Sun kwairit ashampa- 
ra miltumikane kwail kinazi. 

10Kammuruzne Jesústa kaizara: 

—Ampu paiña ashampara kwaisachine, anza wat ashampara 
milnachi, kizara. 

11 Jesúsne sinkanara: 

—Wanne Dios kaizta aizpa piankamasachi. Diosne ashampa- 
ra miltumikasha kiwainnashina, paiña ashampakasa wat uz- 
nanpa. 12Pashparasmin minpazha ampune kasara kisachi. 
Awane mamaztuza kasara kininarachi. Minpazha ampune 
ashampara milshitchi, Dios inintukin kal kinpa. Na kuruntu aiz- 
pa mishimturuzne na kaizta aizpa piankamtawa. 


Jesúsne pashparuza wat kinamtu 
(Mr. 10.13-16; Lc 18.15-17) 

13 Suasne uspane minpazha pashparuza Jesúspakin karaara, 
paiña chihtikasa paat kit uspa akwa Diosta paikwanpa. Kammu- 
ruzne pashparuza karamtuza pilchaapuzta. 14Suasne Jesúsne 
kaiznara: 

—Nakin pashpa karaman kizman. Awane an pashpakanain 
Dios inintukin uzanazi. 

15Pashparuza paiña chihtikasa paanarawane, suas irit. 

Awa pashparuza Jesús 
tukin karaamtu 





Musittu kwazpamika 
(Mr 10.17-31; Lc 18.18-30) 

16 Maza musittune Jesúspakin it kit mimara: 

—Wat Anpat. ¿Chi wat kalma kinpai, chiyura pailta payuki- 
ma uzna? kizta. 

17 Jesúsne sinkara: 

—¿Chitma nawa wari kiztus? Diosmin wari. Sunkana chiyu- 
ra uzshitne, Dios kaizta aizpa kiri, kizta. 

18Musittune kaizta: 

— ¿Chima kinpai? Diosne akkwan pit ininta. 

Jesúsne sinkara: 

—“Awara piantamun. Mamaz ashampakasa pitmun. Walku- 
mun. Minainkas pirail kaizmun. 19 Papihshpakas akkuhshpakas 
wat mintawa. Nuin pashimtukanain makin uztuza pashinara- 
wa,” £ kizta. 

20 Musittune sinkara: 

—Nane pashpa asmin nu kaizta aizpa kirau. ¿Anne chima 
kinpai? 

21 Jesúsne kaizta: 





19.19 Éx 20.12-16; Dt 5.16-20; Lv 19.18 

—Nu wan nil kishitne, nune wan mij aizpa painin kit puizara 
milanarash. Sunkana kitne, nune chiyura pán kulnazi. Kwiztane 
nakin at kit nawa kanpazha, kizta. 

22Sun mirawane, musittune tayal kit irit, kwisha kwazpa 
akwa. 

23Suasne Jesúsne kammuruza kaiznara: 

—Watcha kaiznamtus: “Kwazpamikane kwisha sam i, Dios 
inintukin napna.” 

24 Mamasa kaiznamtus. Camellone chihku kasura napsachi. 
Kawarain pán kulshitmikane Dios inintukin napsachi. 

25 Sun miarawane, kammuruzne kwisha iztaspaat kit uspa- 
ruzpain mimaara: 

—Kwazpa awa Dios inintukin nappasachine, suasne min- 
minkas watsat milmanazi. 

26 Jesúsne usparuza iznat kit kaiznara: 

—Awane usparuzpain watsat milnasachi. Diosmin chiwazha 
awaruza watsat milnashina. 

27 Suasne Pedrone Jesústa kaizta: 

—Aune wan mij aizpa chihkaritmakpas, nua kanpana. ¿Chi- 
ma saptawaime? 

28 Jesúsne sinkanara: “Watcha kaiznamtus. Mamaz payura 
Diosne wanta masas namnintinazi. Sun payura nane, Ampu 
namtitmikane, Dios inintukin uz kit kwisha naztam malnash. 
Une, ap kanpamturuzne, doce inintukin nakasa uzanazi, doce 
Israelpa kwaltuza ininnana. 29 Nawa kanparamikane, minpazha 
na akwa yalkas, aimpihshtakas, kwampihshtakas, papihshtakas 
akkuhshtakas painkultakas paiña sukas chihkatmikane, apain 
an akkwan pijikima sappanazi. Kwiztane chiyura pailta payuki- 
ma uzanazi. 30 An sukin an tintaruzne Dios inintukin an we tin- 
takana namanazi. An sukin an we tintaruzne Dios inintukin an 
tintaruzkana namanazi.” 


Kal kimmikawa kamtam kwinta 
1 Suasne Jesúsne ka kamtanamizta: “Dios ininkane, usne 
2 0 su pamikakana i. Su pamikane tilawain it kit kal kimtuza 
sainara, wankail pippa pakna. 2Usne kal kimtuza pial tana 
namninnat kit paiña sura ininnara, kal kianapa. 3 Nueve urara 
pakane, usne awa wanmakchamkin it kit awa kal kishimturuza 
sainara. 4Usne kaiznara: ‘Ukas ap kal kin irain. Nane nil tana- 

nash,’ kiznara. Uspane kal kin iara. 5Pamikane mamasa paizka 
payu pakakas, kutña urakas puzta, kal kimtuza sainana. Usne 
sun pitmin kaiznat kit ininnara, paiña kal kianapa. 6 Cinco ura 
pakakas, usne awa wanmakchamkin puzta. Mamaz kal kimtu- 
chiruza wanmaknat kit kaiznara: “¿Chitka une akki mansih pu- 
ra, kal kimtuchin?' mimanara. 7 Uspane kaizara: ‘Minminkas 
aumiza kal kin namninnarachi.’ Suasne usne kaiznara: “Une ap 
sura kal kin irain. U kal kit aizpa tananash,” kiznara. 

8Tilpamizkane, pamikane paiña kal ininmikara kaizta: “Kal 
kimtuza akwanat kit pial tanamizti. Kwizta piannattuzakas an 
ñancha tanamizti. An ñancha pianattuzakas an kwizta tanamiz- 
ti,' kizta. 9Suasne cinco horara naptuzne iat kit maza payus kal 
kitkana sappara. 10 Kwiztane an ñancha mansih naptuzne iara, 
uspa pial sappana. Uspane an akkwan sapnash minñara. Uspane 
maza payus kal kit kitkana kapal sappara. 11 Pial sapparawane, 
uspane pamikara pilchapuzamiz kit 12kaizara: “An kwizta aa- 
ruzne maza urain kal kiarakas, nune usparuza aumizakanain ta- 
nara. Aune mansih kalkas ikas tailchatmakpas, kizara. 13 Pami- 
kane sinkanat kit mazara kaizta: Tzmuruz. Nane nua kwail kain 
kinintachish. Nane nukasa sunpawa pial tana namtau. 14 Up 
pial sap kit it. Nane kwizta kal kin atmikashakas nuakanain sun 
pawain tashimtus. 15Nane ap pialkasa na pashit aizpa kishi- 
nash. Nane uspa akwa wat kinarau. Nune pilchapuznachi.’ Sun 
kwinta sunkana pailti. 

16 Dios inintukin sunkanain anazi. An kwizta naptumikane 
an ñancha naptumikakana namnazi. An ñancha naptumikane 
an kwizta naptumikakana namnazi. Dios akkwantuza ussa kan- 
paana akwannaritkas, usne akkwanchin nanarit.” 


Jesúsne mamasa “nane inash” kainammtu 
(Mr 10.32-34; Lc 18.31-34) 

17 Jerusalén pipulu miwara imtuasmin, Jesúsne paiña doce 
kammuruza paimpa milnat kit kaiznara: 

18—Mane aune Jerusalén pipulura numiztumakpas. Tane 
Judasne nawa, Ampu namtitmikasha, pariya ininturuzakas 
Moisés kaizta aizpa kamtamtuzakas chihkaanazi, na inapa kiza- 
napa. 19Uspane nawa Judío awachiruza chihkaanazi, nawa 
ishaanapa, nawa aim kianapa, nawa tira patpiantanapa. Kutña 
payu pailtikane, nane mamasa kuhsnash, kiznara. 

Santiagowakas Juanpakas akkuhshne Jesústa paikumtu 
(Mr 10.35-45) 

20Suasne Santiagokas Juankas, aimpihsh parain, uspa ak- 
kuhshkasa Jesús tukin aara. Uspane Zebedeo painkul mai. Ak- 
kuhshne Jesús iztakin wakpuj wainta, chiwazha paikwan. 

21 Jesúsne ussa mimara: 

—Nune ¿Chima pashiras? 

Usne kaizta: 

—Na paikwantu aizpa kiri. Nane ap paas painkul u nukasa 
ininnapa pashirash, maza numal uznapa, mamaz kwiyamal uz- 
napa. 

22 Jesúsne aimpihshtuza sinkanara: 

— Une u paikuamtu aizpa pianchi. Nane kwisha naiztinash. 
¿Une nakanain naizmu tailchashina? 

Uspane sinkailta: 

—Aune naizmu tailchashinawas. 

23 Jesúsne kaiznara: 

—Watcha kaiznamtus. Une kwisha naizmu tailchailnazi, 
awa uruza kwisha naizninamtu akwa. Nakasa ininna uzashim- 
tukas, nane uruza ap numalta ap kwiyamalta uznapa kizsa- 
chish. Ap Taittane apmamin uztuza nanarit me, kiznara. 

24 Mamaz diez kammuruz sun miarawane, uspane paas aim- 
pihshtuza pilchapuzara. 25Jesúsne kammuruza akwanat kit 
kaiznara: 

—Une katsa mikwawa wat pian. Judío awachi ininturuzne 
wan awaruza ininnamtu. Katsa mikwaruzne tinta ininnamtu, 
uspa kal kianapa. 26 Uruzpain sunkana kiman. Kancha sunkana 
kiarain. Uruzpain an katsa namshitmikane mamazta kiwainna- 
rawa. 27 Minpazha an ñancha ininmika namshitne, usne ki- 
wainmikakana namshina, mamaztuza kiwainnana. 28 Kawarain 
Ampu namtitmikane awaruza ininnana atchi. Awaruza kiwain- 
nana azi. Usne awa akwa inna azi, akkwan awa siptittuza chiht- 
nana. 


Jesúsne paas kasu izsachira kakulnintu 
(Mr 10.46-52; Lc 18.35-43) 
29 Jericó pipuluras puzamtuasmin, akkwan awane Jesústa 
kanpaara. 30Suane paas kasu izsachiruzne mikin uzpailta. Je- 
sús pintu mimtazasmin, paasne kwianpailta: 

—Anpat. Nune Ininmika Davidpa kwali. Aumiza kiwaincha. 

31 Mamaz awaruzne usparuza chinkas kaizmun kiznara. Sun 
kaizarakas, uspane an tinta kwianpailta: 

—Anpat. Nune Ininmika Davidpa kwal i. Aumiza kiwain- 
chain. 

32Suasne Jesúsne kun kit kasu izsachiruza akwat kit mima- 
ra: 

— U akwa ¿Chima kinpai? 

33 Uspane sinkailta: 

—Anpat. Au kasura izkulnincha. 

34 Suasne Jesúsne usparuza kiwainshit kit uspa kasukin paa- 
nara. Sun urain sun paas izsachiruzne izkulpail kit Jesústa kan- 
pailta. 


Jesúsne Jerusalén pipulura naptu 
(Mr 11.1-11; Lc 19.28-40; Jn 12.12-19) 
1 Jerusalén pipulura piannanpain. Betfagé pipulura 
2 1 piannachasmin, uspane Olivos izara kunnara. Jesús paas 
kammuruza akwanat kit ininnat kit 2kaiznara: 

—Au izkwakpara pipulura irain. Suane maza ashampa burra 
kantit wanmalpailnazi, ainki ampu burrokasa. Burrara chiht kit 
paasas nawa karaanaka. 3 Minpazha uruza chiwazha kaizkane, 
ka kaiztain: “Anpatne paasas pashimtu. Masakin an kwizta kail- 
ninnanazi,” kiznaka. 

4Sunkana Dios kainammmika para aizpa kirit. Sunkana pa- 
rit: 

5“Jerusalén pipulu uztuza kaiztain: 
“Iztain. Up katsa mikwane amtui. 
Us wat akwa, kalpain uztu. Burrora anuztui. 
Ainki kwa kamtitchi burrora anuztui.'”* 

6 Suasne paas kammuruzne ¿il kit Jesús kaizta aizpa kiilta. 
7 Ashampa burrara pashpa burrokasa karailtawane, kammu- 
ruzne uspa pin ainki burrora palkwanat. Jesúsne anuzta. 
8 Akkwan wanmaktuzne uspa pin mikin kihamizta. Mamaz- 
tuzne ti kihwil tittat kit Jesús pintukin kihamizta, mi watsa- 
napa. 9 An ña imtuzkas an kwizta imtuzkas ka kwisha watsal 
kwianamizta: 

“An Diospa ininmikane, an Davidpa kwalmikane, kwi- 
sha wari. 
An ñamin Davidne mikwa azi. Au Anpatne kwisha wa- 
ri. 
Chiyuras Diosne kwisha wari,” kizara. i 
10 Jesús Jerusalén pipulura napkane, akkwan pipulu uztuzne 
kwisha kwiat kit kaizara: 
—Sunne ¿minma kai? 
11 Awane kaiznara: 
—An kainammmikane Jesús i. Usne Galilea suras, Nazaret 
pipuluras, ara. 


Paininmuruz Diospa yalkin 
(Mr 11.15-19; Lc 19.45-48; Jn 2.13-22) 

12 Jesúsne katsa Diospa yalkin nap kit wan paininturuzakas 
paimturuzakas pianamal tinta ininnara. Pial maizmuruzpa mi- 
sharirakas utkuru paininmuruzpa uzmukas kiakpinnat 13kit 
kaiznara: 





Jesús painintuza Dios katsa yalkis ininnamtu 





21.9 Sal 118.26 

—Dios pinkihta ka parit: “Diosne paiña yal sara, awa sua 
Diosta paikwanpa.”j Une ap yalta nappamtu, awa mij aizpa 
walkuana. 

14 Kwiztane minpazha kasu izsachiruzkas chasachiruzkas 
Jesús tukin aara. Usne kakultanara. 15 Katsa pariya inintuz- 
kas Moisés kaizta aizpa kamtamtuzkas Jesús iztasparit kal kit 
aizpa izara. Pashparuzkas katsa Dios yalkin ka kwianara: 
“David ininmikawa pampa pashpane kwisha wari.” Judío 
awa inintuz sun miarawane, uspane Jesústa aliz kulat 16 kit 
kaizara: 

—¿Uspa kizamtu aizpa mimtukish? 

Jesúsne sinkanara: 

—Watcha mimtus. ¿Une Dios pinkih parit aizpa izarachi- 
makkiwas? Ka parit: 

“Ainki pashparuzkas pashpa chitchu kumturuzkas 

Dios kwisha wari nil kizanazi.”k 
17Suasne Jesúsne usparuza kwainat kit sun pipuluras puz kit 
Betania pipulura pitna napta. 


Higuera ti pippa wachi 
(Mr 11.12-14, 20-26) 

18'Tilawain Jesúsne Jerusalén pipulura kail kit yak kira. 
19 Usne higuera ti mikin iz kit kashara it. Ti kihmin waj wan- 
malta. Suasne Jesúsne higuera tira kaizta: 

—Mizurainkas pippa wamanazi. 

Sun payukis higuera ti pulpalmizta. 20 Mamaz payura sun ti 
izarawane, kammuruzne iztaspaat kit mimaara: 

— An tine ¿mizamaka azain pulpaltimtu? Me inapain iztit. 

21 Jesúsne sinkanara: 

—Watcha kaiznamtus. Chiwazha Diosta paikukane, une 
Diosta wat nijkularawa, us kaizta aizpa maintachin. Sun min- 
ñamiztane, ukas sunkana higuera tira kiashinazi. Sunkana 
kalkas an tinta kalkas kiashina. izara ianinshimtune, “une 
izara pirain iri” kizashina. Suasne izane u inintu aizpa kinazi. 
22 Diosta nijkulturuz Diosta paikuakane, usne u paikuamtu 
aizpa kinazi. 

Pariya inintuzne Jesústa mimaamtu 
(Mr 11.27-33; Lc 20.1-8) 

23Suasne Jesúsne Dios katsa yalkin nap kit kamtanamizta. 
Katsa pariya inintuzkas ilapa Judío inintuzkas Jesústa iat kit 
mimaara: 

—¿Chikishma sun kimtus? ¿Minma nua ininta, sun kinpa? 

24 Jesúsne sinkanara: 

—Nakas chiwazha uruza mimanash. Na uruza mimanara 
aizpa sinkaarane, katne nakas minma nawa ininta ap kal kinpa 
sinkananash. 25 ¿Minma Juan munnammikara ininta? ¿Diosne 
ussa inintaki? ¿Awane ussa inintaki? 

Uspane usparuzpain tinta kwinta kiamiz kit kaiznamizta: 
“Aune Dios ussa ininta kisachimakpas. Au sun kizakane, usne 
sunkana aumiza kiznazi: “Suasne une ¿chikishma us kaizta aiz- 
pa nijkularachi?” 26 Aune ‘awa ussa ininta' kizsachimakpas, awa 
aumiza ishkwinninnamtu akwa, wan awa Dios Juanta ininta 
minñamtu akwa. Au sun kizarane, awane aumiza chiwazha kia- 
shina.” 27 Jesústa sinkaat kit kaizara: 

—Minma Juanta ininta pianchimakpas. 

Suasne Jesúsne kaiznara: 

—Nakas minma nawa ininta an kal kin uruza kainamma- 
nash. 


Paas painkul kamtam kwinta 

28 Jesúsne kaiznara: 

—An kamtam kwinta wat mirain. Maza ampune paas pain- 
kul mijara. Maza painkulta kaizta: “Painkul, ap wankail pippa 
waritkin kal kirash.” 29 Painkulne ussa sinkara: “Kishitchish.” 
Kwiztane us minta aizpa maiz kit kal kin it. 30 Suasne papihshne 
mamazta izna it kit sunkanain kizta. Usne papihshta sinkara: 
“Watcha kal kinash.” Kwiztane usne itchi. 31 ¿Minmika papihsh 
pashit aizpa kirit? 

Uspane kaizara: 

—An ñanchamika papihsh pashit aizpa kirit. 

Suasne Jesúsne kaiznara: 

—Watcha kaiznamtus. Une kwiztamikakana mai. 

Gobierno pial sapmuruzkas kwail ashamparuzkas ukin an 
ñancha Dios inintura nappanazi. 32 Juan munnanammikane at 
kit uruza miza uzna kamtanara. Une us kaizta aizpa nijkulara- 

chi. Kancha Gobierno pial sapmuruzkas kwail ashamparuzkas 
us kaizta aizpa nijkulara. Wan sun izarakas, une maizarachi. 
Nijkularachi. 


Kwail kal kimtuz kamtam kwinta 
(Mr 12.1-12; Lc 20.9-19) 

33 Mamaz kamtam kwinta mirain. “Su pamikane paiña sukin 
wankail pippa wana it. Usne sun sukin kinta. Wankail pippa 
kim yal sara. Usne kwash yal sara, izmumika wankail pippa sau 
iznapa. 

Suasne usne kal kimtuza unanat kit attishta irit. 34 Paktu pa- 
yu taizkane, su pamikane paiña kiwaintuza ininnara, paiña 
paimpa sapnapa. 35 Kal kimtuzne kiwaintuza piznara. Mazara 
aim kiara. Mamazta piantaara. Mamazta uk kiara. 36Su pami- 
kane anza akkwan kiwaintuza ininnara. Kal kimtuzne wanta 
sunkanain kinara. 

37 Minpara usne paiña painkulta ininta. Usne ka minta: “Us- 
pane ap painkul kaizta aizpa mianazi.' 38Paiña painkulta am- 
tuasmin, kal kimtuzne paiña painkulta izarawane, uspane uspa- 
ruzpain kaizara: “Anne su sapmumika i. Ussa piantana izhain, 
paiña su pakin.’ 39Sunkana ussa pizat kit paiña sukis ukkat kit 
piantaara. 40Suasne Jesúsne mimanara: 

—Supamika akane, ¿Chima kinsa, sun kal kimtuzkasa? 

41 Usne kaizara: 

—Usne sun kwail awaruza tinta naizninnanazi, inakima. 
Suasne usne mamaz kal kimtuza unananazi, paiña paimpa pip- 
pa sapnapa. 

42 Suasne Jesúsne mimanara: 

—¿Une Dios parit aizpa izarachimakkiwas? Sunkana parit: 

“Yal samturuzne an watsal uk kiakpinara. 

Kwiztane Diosne sun watsal ukkasa yal sarit. 

Aune us sarit aizpa kwisha wari minpuspas.”! 

43 Katmizna kainammtus. U Diosta miashimtuchi akwa, une 
Dios inintukin nappasachi, uskasa ininna. Diosne mamaztuza 
napninnanazi, uskasa uzanapa, uskasa ininnanapa. Dios kaizta 
aizpa kishimturuzne Dios inintura nappanazi. 44 An ukta nain- 
tumikane pak pak kiztinazi. Uk minpazhara taiztane, ussa kiri- 

nazi. Nane an ukkana ish. Nawa aliztuzne naizarinazi, pak pak- 
kanain namanakima. Nawa kiakpinturuzne wan kaat kit polvo- 
kana namarinazi.” 

45Katsa pariya inintuzkas Fariseo awaruzkas Jesús kaizta 
aizpa miarawane, uspane Jesús usparuza kamtam kwinta kitta 
piankamara. 46 Katmizna uspane ussa pizshiara. Akkwan awa 
Jesús Dios kainammmika i miamtu akwa, inintuzne awa akwa 
ishkuat kit ussa pizarachi. 


Kasara kin pishta kamtam kwinta 
(Lc 14.15-24) 
1 Jesúsne mamasa usparuza paramiz kit mamaz kamtam 
2 2 kwinta kiznara: 

2“Diosne paiña inintura sunkana kimtu. Katsa mikwane 
paiña painkul akwa kasara kin pishta sara. 3 Paiña kiwaintuz 
kasara pishtara akwattuza ininnarakas, uspane aashitchi. 
4 Mamasa mamaz kiwaintuza, ininnara ka kaiznanapa: Akwa- 
rittuza kaiztain: Nane kumkin kapal sarit mijash. Nane pintit 
wakara piantarau. Wan kapal sarit me. Kasara kit pishtara aa- 
naka.' 5 Akwarittuzne miashitchi. Mazane paiña sura it. Ma- 
mazne paiña chiwazha paininmizta. 6 Mamaztuzne mikwawa 
kiwaintuza piznat kit aim kiara, piantanakima. 7 Suasne mi- 
kwane kwisha aliz kul kit paiña suldaruruza ininnara, paiña 
kiwaintuza piantamtuza piantanapa, uspa pipulura impakta- 
napa. 8 Kwiztane paiña kiwaintuza kaiznara: “Wan kapal sa- 
rit, kasara kit pishta izna. Nawa paashitchi akwa, akwarittuz- 
ne aasachi, na kaizta aizpa miashitchi akwa. 9 Katmizna une 
pipulu pianamal irain. Wan puizaruzakas uspa wanmaltukin 
akwanarain, kasara kit pishta izaanapa,” kiznara. 10 Kiwain- 
tuzne pipulura pianamal puzat kit wanmaltaruza wanmak- 
ninnara. Kwailtuzakas wattuzakas wanmakninnara. Uspane 
yalta nappara, yal punnakima. 

11 Suasne mikwane yalta napta, akwarittuza iznana. Usne 
maza ampu pishtara cham kamisha kwachira izta. 12 Usne ussa 
kaizta: Tzmumika. ¿Mizamaka naptau, pishtara cham kamisha 
kwachine?” Usne puñain parit. 13Suasne mikwane kumira nail- 
muruza kaiznara: ‘Ussa mittikas chihtikas kuh kit pianamal, til- 
kwilmal, ininti. Suane azat kit sula sit sit kinazi.” 14 Akkwan 
awaruz akwanarakas, Dios akkwan chin nanarit.” 

Gobierno pial saptu 
(Mr 12.13-17; Lc 20.20-26) 

15Suasne Fariseo awane suas iat kit wanmakkat kit usparuz- 
pain kwinta kiara. Uspane usparuzpain nijkulat kit Jesúskasa 
kwinta kishiara, Jesús kwail pit paraninnapa. 16Sunkana uspa- 
ne uspa kammuruzakas Herodespa kanpamtuzakas Jesústa 
ininnara, ka kaizanapa: 

—Anpat. Nu watcha kiztu akwa, nu wat awa i pianmakpas. 
Nune Dios inintu aizpa kamtanamtu, awa nil uzanapa. Nune 
awa minñamtu aizpa mirachi. Nune wantuza nil kaiznamtu, 
ishkwatchin. 17 Nu mintu aizpa aumiza kainazhain. ¿Aune pial, 
Cesarta, Roma pipulu katsa mikwara, tana watsa? 

18 Jesúsne uspa kwail minñamtu aizpa piankamta. Uspane 
Jesústa kwail kizninshiara, awa us akwa kwail minñanapa. Us- 
ne kaiznara: 

— Une nil chammuruzkana uzamtuchi. ¿Chikishma kwail 
kiamtus nawa? 19 Une pial mikwara tamtu aizpa anchain. 

Uspane ussa maza pial karaara. 20Pial iztawane, Jesúsne mi- 
manara: 

—Pialkin ¿minpa matsih makai? Pialkin ¿minpa mun parit 
makai? 

21 Uspane sinkaara: 

—Cesarpa matsih, Roma mikwawa matsih, pialkin uz, kizara. 

Suasne Jesúsne kaiznara: 

—Une apas sukin mikwara paiñawa milarawa. Ukas au Dios- 
takas watcha paiñawa milarawa. 

22 Sun miarawane, uspane iztaspaat kit ussa tuij iara. 


Uspane ¿irit kuhstu? mimaantu 
(Mr 12.18-27; Lc 20.27-40) 

23Sun payune minpazha Saduceo awane us tura izna jara. 
Uspane iritmika irittas kuhstuchi kiz kamtaamtu. Katmizna us- 
pane ussa kaizara: 

24—Kamtam, miri. Moisésne sunkana pat kit kaizta: “Ampu 
ashampara miltane, pashpa mijki irakane, aimpihshne paiña 
aimpihsh irit ashampara miltawa, pashpa mijan. Pashpa kawi- 
rane, irit aimpihshpa pashpakanain kawirarawa.” ™ 25 Mane au- 

ruzpain siete aimpihsh uzara. An ilapamikane ashampara mil 
kit irit, pashpa mijchin. Pashpa mijchi akwa, aimpihsh kanmi- 
kane sun ashampara milta. 26 Aimpihsh kanmikakas sunkanain 
irit. Mamaz aimpihsh kanamikakas sunkana kirit. Wan siete 
aimpihshtuza sunkana kiarit. 27 Wan siete aimpihshkasa uzta- 
wane, ashampakas irit. 28 Mane irittas kuhstu payura taizkane, 
¿Minmikama siete aimpihshtas ashampara milnasa? Wanne sun 
ashampara milarit. Sun akwa irittuzne irittas kuhsamanazi, kiz- 
ara. 

29Sun akwa Jesúsne sinkanara: 

—Une ñanta kiarit, u Dios pinkihta parit aizpa pianchi akwa. 
Une Dios kishimtu aizpa piankamarachi. 30 Awa irittas kuhsara- 
wane, ampune ashampara milmanazi. Pashurakas milmanazi. 
Wanne Diospa ángelkana chiyura puranazi. 31 Mane irittuzne 
irittas kuhsanazi. Watcha, une Dios parit aizpa izara. Sunkana 
kaiztit: 32“Nane Abrahampa Dios ish. Isaacpa Dios ish. Jacob- 
wa Dios ish,” " kiznara. Abrampakas Isaackas Jacobkas ñamin 
iaritkas, uspane Dioskasa uzamti. Diosne irittuzpa Dios chi. 
Diosne uztuza ininnamtu, kiznara. 

33 Jesús kamtamtu aizpa miarawane, awane iztaspaarit. 


An tinta inim 
(Mr 12.28-34) 

34 Jesúsne Saduceo awaruza nil sinkanat kit puña paninna- 
rit, ussa mamasa mimamanpa. Suasne sun miarawane, Fariseo 
awane wanmakkara. 35 Mamaz Fariseone, Moisés kaizta aizpa 
kamtammikane, Jesústa kwail kizninshit kit mimara: 

36 —Kamtam miri. Diosne akkwan inim pinkihta para. ¿Min 
inimma an tinta i? 

37 Jesúsne kaiznara: 

—“Une Anpat Diosta pashiarawa. Kaijchuras nijkulat kit us- 
sa pashiarawa. Wan izpulkasa ussa pashiarawa. Diospa min- 
ñamtuasmin, Diostain pashiarawa.”" 38 An ñancha inimne tinta 
inim i. 39 Mamaz inimne an ñancha ininkana i. Sunkana parit: 
“Une u izmuruza pashinarawa, u uruzpain pashiamtukanain.”? 
40 An paas inim miarane, une wan Moisés para aizpakas wan 
Dios kainammmika kamtara aizpakas kianazi. 

Jesúsne Davidpa painkulkas Davidpa anpatkas i 
(Mr 12.35-37; Lc 20.41-44) 
41 Fariseo awa me wanmaktittuasmin, 42 Jesúsne mimanara: 
—Une ¿Chi Ampu namtitmikawa minñamtu? Usne ¿Minma 
painkul i? 
Uspane sinkaara: 
—Usne Davidpa kwalpa painkul i. Usne ñamin mikwa Da- 
vidpa kwaltas kawira. 
43 Suasne Jesúsne kaiznara: 
—Dios Izpulne Davidta minninta, Cristo ap Anpat i kiznapa. 
¿Chikishma sun kiztit? 44 Davidne ka kizta: 
“Diosne ap Anpatta ka kaizta: 
Nune nakasa ap inintukin uzti, 
Wan aliz awaruza ininnanakima.”1 
45 Davidne “Cristo ap Anpat i” kizta. ¿Davidpa painkulkas ashi- 
naki? 
46 Minminkas us kaizta aizpa akwa maza pitminkas sinkaa- 
sachi. Sun payukis minminkas ussa an mimaarachi. 


Jesúsne Fariseo awaruzakas Moisés kaizta aizpa 
kamtamtuzakas kwail kiamtu kiznamtu 
(Mr 12.38-40; Lc 11.27-54; 20.45-47) 

1 Suasne Jesúsne wan puraruzakas paiña kammuruzakas 
2 3 ka kaiznara: 2“Moisés para aizpa kamtamtuzkas Fariseo 
awaruzkas Moisés parit aizpa piankamat kit awaruza kamtana- 
namtu. 3Katmizna uspa kamtamtu aizpa miat kit kiamiztawa. 
Uspa uzamtukana uzman. Uruza chiwazha kianapa kurunam- 
tuasmin, uspane mamaz tuntu kiamtu. 4Uspane awaruza us- 
pain minñamtu aizpa kinpa kurunnamtu. Uspa kaizamtu aizpa 
kwisha sam. Uspa kaizamtu aizpa kwisha us kwakanain i. Uspa- 
ne uspain kaizamtu aizpa kiashitchi. 5Suntuzne chiwazha 
kiamtu, awa usparuza izanapa, awa uspawa wat minñanapa. 
Uspane Dios pit ainki pinkihta pat kit ip kit ainki cajónta winña- 
ra. Suasne uspane sun ainki cajóntuza kinijkinkas sailkinkas ak- 
kal titkasa kanarit, awa usparuza an wat izanapa. Uspane ma- 
maz awawa ainki cajónkin anza katsa cajón saara. 6 Awa pishta- 
ra iakane, uspane yalta iat kit anza wat uzmura sayamtu, awa 

usparuzpa wat minñanapa. Kammu yalta nappakane, uspane 
nappat kit an wat uzmura sayamtu, awa iztakin usparuza an tin- 
ta namninnana. Sun akwa aune mamaz awakinkas an wat mak- 
pas minñara. Uspakas watsal aks tit uspa kwaksham, kantit pil- 
takima. Sun akwa aune mamaz awakinkas an wat makpas min- 
hara. 7 Pipulumal pintuasmin, awa usparuza “kamtam kakisha- 
pu' kizakane, uspane “an wat awa mai' minñamtu. 

8 Une uruzpain an katsa mika namninman, awa uruza kam- 
tam i kizamanpa. Une aimpihshtuzpakanain mai. Une maza 
kamtammin mij. Usne Cristo i. 9Une an sukin minainkas “ap 
taitta' kizman. Une maza Taittain mij. Usne chiyura uz. 10 Uruz- 
pain mazara “kamtammika' akwanchi. Une kamtammikane mij. 
Usne Cristo i. 11 Wantuza kiwainmumikane uruzpain an tinta 
namtinazi. 12 Usmin an tinta namshimtumikane an wewazhain 
namtinazi. Usmin an wemin namtimtumikane an tintawazha 
namtinazi. 

13 Moisés para aizpa kamtamtuzkas Fariseo awaruzkas mi- 
zhain. Uruzmin awa iztakin wat awakana izninnamtukas, une 
ñanta kiamtu. Katmizna une kwisha naizarinazi, u kwail kiamtu 
akwa. Une chiyu pijta sippamtu, awa sua nappamanpa. Ukas 
sua nappashimtuchi. 

14U Moisés para aizpa kamtamtuzkas Fariseo awaruzkas na 
kuruntu aizpa mizhain. Uruzmin awa iztakin wat awakana iz- 
ninnamtukas, une ñanta kiamtu. Katmizna une kwisha naizari- 
nazi, u kwail kiamtu akwa. Une ampu iritpa ashampawa yal 
walkuamtu. Kwiztane une awa iztukin Diosta paikuamtu, awa 
uruza izanapa, u wari kizanapa. Sun kiamtu akwa, une an kwi- 
sha akkwan naizarinazi. 

15U Moisés para aizpa kamtamtuzkas Fariseo awaruzkas na 
kuruntu aizpa mizhain. Uruzmin awa iztakin wat awakana iz- 
ninnamtukas, une ñanta kiamtu. Katmizna une kwisha naizari- 
nazi, u kwail kiamtu akwa. Wan suwara pinamtuasmin, akkwan 
ñam pira kwakkamtuasmin, une mazara sayamtu, u kamtamtu 
aizpa kinpa. An kammumikara kamtawane, usne ukin anza 
kwail nam kit ínta an akkwan naiznazi. 

16 Une kwisha naizarinazi. U kamtanamtukas, une kasu izsa- 
chimikakana mai, u kamtaamtu aizpa wat piankamamtuchi 
akwa. Une ka kamtamtu: Minpazha Dios katsa yal akwa chiwa- 
zha kin namtu. Usne sunpa Dios katsa yalkin kiztu, iztumika us 

kaiztu aizpa minapa. Dios katsa yal akwa kin namtumikane us 
kin namtit aizpa kinchi. Minpazha uru akwa Dios katsa yalkin 
chiwazha kin namtune, usne us kin namtu aizpa kitpa, u kizam- 
tu. 17 Une timpa awakana mai. Une u kaizamtu aizpa wat miam- 
tuchi. Une kasu izsachiruzkana mai, u kamtamtu aizpa wat 
piankamamtuchi akwa. Dios katsa yalne urukin an tinta i, Dios- 
pa yal sun urura Dios akwa paimpa namnintit akwa. 18 Une an- 
kas ka kizamtu: “Minpazha Dios katsa yalkin milam mishari 
akwa chiwazha kin namtu. Usne sunpa Dios katsa yalkin kiztu, 
iztumika us kaiztu aizpa minapa. Dios katsa yalkin milam mi- 
shari akwa kin namtumikane us kin namtit aizpa kinchi. Minpa- 
zha chiwazha milam Diospa katsa yalkin milam misharira tara- 
ne, sun milam akwa kin namtumikane us kin namtit aizpa kit- 
pa, u kizamtu. 19 Une kasu izsachiruzkana mai, u kamtamtu 
aizpa wat miamtuchi akwa. Dios katsa yalkin milam misharine 
milamkin an tinta i, Dios paiña yalkin milam mishari sun mi- 
lamtu aizpa sinam namnintu akwa. 20 Dios katsa yalkin milam 
mishari akwa kin namtumikane milam mishari akwa kin nam- 
tuchi. Milam mishari akwa kin namtumikane wan milam mi- 
sharikin isalpara tarit akwa, kin namtu. 21 Minpazha Dios katsa 
yal akwa kin namtumikane Dios katsa yal akwa kin namtuchi. 
Uskas Dios akwa kin namtu, us sua uztu akwa, us sua inintu 
akwa. 22 Chiyu akwa kin namtumikane Diospa uzmu akwa kin 
namtu, tas Dios inintu akwa, ta Dios uztu akwa. 

23U Moisés para aizpa kamtamtuzkas Fariseo awakas mi- 
zhain. Uruzmin awa iztakin wat awakana izninnamtukas, une 
ñanta kiamtu. Katmizna une kwisha naizarinazi, u kwail kiamtu 
akwa. U chiwazha diez mijne, une Diosta maza milamtu. Diez 
menta kih mijne, une maza kih Diosta milamtu. Aniskas comi- 
nokas mijne, une diezkis maza Diosta milamtu. U muinchi kih 
Diosta milamtukas, une Dios kamtamtu aizpa miashimtuchi. 
Diospa kamtamne u kamtamkin anza tinta i. Une nil uzarawa. 
Une mamaztuza kiwainnarawa. Une Diosta wat nijkularawa. 
Une sunkana kiarawa, mamaz inimkas maintachin. 24 Une kasu 
izsachiruzkana mai, u kamtamtu aizpa wat piankamamtuchi 
akwa. Une we kamtamtu aizpa miamtu. Une an tinta kamtamtu 
aizpa miamtuchi. 

25 Ú Moisés para aizpa kamtamtuzkas Fariseo awaruzkas na 
kuruntu aizpa mizhain. Uruzmin awa iztakin wat awakana, 

kwail kitchiruzkana, izninnamtukas, une ñanta kiamtu. Katmiz- 
na une kwisha naizarinazi, u kwail kiamtu akwa. Une pilattura- 
kas tasarakas isalpara kitmuruzkana mai. Une pilattukas tasa- 
kas ayukman kittachin. U kwail kitchiruz awakanain namnin- 
amtukas, une ayukmal pil pattitkanain mai, u walkuamtu akwa, 
u kwazpa kulashimtu akwa. 26 Fariseo awaruz mizhain. Une ka- 
su izsachiruzkana mai, u kamtamtu aizpa wat piankamamtuchi 
akwa. Une an ñancha uruzpain ayukmarain kihanintain. Ayuk- 
maltain kiharawane, u pianamal kiharit manazi. 

27 Ú Moisés para aizpa kamtamtuzkas Fariseo awaruzkas na 
kuruntu aizpa mizhain. Uruz awa iztakin wat awakana iznin- 
namtukas, une ñanta kiamtu. Katmizna une kwisha naizarinazi, 
u kwail kiamtu akwa. Une awa irit kamkin yalkanain izarit. 
Awane sun yaltuza putchá niarit, isalpara watsal izanapa. 
Ayukmalne irit sihkas wan kwailkas wakularit. 28 Une irit kam- 
kin yalkanain mai. Une isalpara awa iztakin sinam izarit. Une 
ayukmal kaijchumal kwail minñamtu. Sun akwa une kwail kia- 
shimtu. 

29U Moisés para aizpa kamtamtuzkas Fariseo awaruzkas na 
kuruntu aizpa mizhain. Uruzmin awa iztakin wat awakana iz- 
ninnamtukas, une ñanta kiamtu. Katmizna une kwisha naizari- 
nazi, u kwail kiamtu akwa. Ñamin Diospa kainammtuz iarikane, 
u pamparuzne irit kamkin yal saara. Uspane irit awawa kamkin 
yalta iat kit uspa kamkin yal watsal sanara, uspa sun awaruza 
pashinat annanapa. 30 Ukas ka kaizamtu: ‘Au ñamin irit kwal 
uzta payura uzaratne, aune uspakana Dios pit kainammtuza 
piantarachimanatpas.” 31 Sun pit kizamtuasmin, une u irittuzpa 
kwal mai piankamamtu. Une u ñamin irit kwalkana mai, uspa 
Dios pit kainammtuza piantaarit akwa. 32Une ñamin irittuzpa 
kwalpa kwail kal kamamtu aizpa kiamiznazi, wan pailnakima. 
Une u pampawa kalkin anza kwail kianazi. 

33 Une kamtakana mai, sula kumtu akwa. U pit kaizamtu aiz- 
pa kamta pininukana mai. U ínta naizamtuasmin, une mizurain- 
kas íntas puzamanazi. 34Katmizna nawa mizhain. Nane u 
uzamtukin Dios pit kainaruzakas wat piantuzakas kamtamtuza- 
kas ininnamtus. Une minpazharuzakas kurishta patpian kit 
piantananazi. U uztukin aakane, une minpazharuzakas kammu 
yalkin aim kianazi. Une minpazharuzakas wan pipulu aizpa sa- 
yanazi, usparuza pizanapa. 35U ñamin uztit kwal wan wat awa 

piantarit akwa, une kwisha naizarinazi. U kwalne wat awaruza, 
wat Abeltakis Zacaríastakima piantaara. U kwalne sun unam 
misharikin kasha Dios katsa yalta Zacaríasta, Berequíaspa pain- 
kulta, piantaara. 36 Watcha kaiznamtus. An ñamin uztuz wat 
awaruza piantanaritkas, ma uztuzne uspa kiarit akwa kwisha 
naizarinazi.” 


Jesúsne Jerusalén pipulura uztuz akwa tayal kit aztu 
(Lc 13.34-35) 

37“Jerusalén pipulura uztuzne nawa mizhain. Une Dios pit kai- 
nammtuza piantaara. Une Dios inintuza ukkasa aim kiara. Nane 
Jerusalén pipulura uztuza wanmakshininnamiztau. Aral kamne 
aral pashpara ilsap ayukman wanmakninñamtu. Sunkanain nane 
uruza wanmakshinamiztau. Une sun pashiarachi. 38Nawa mi- 
zhain. U pipulu azpiannapain. 39Nane uruza ka kaiznamtu: “Une 
nawa akkwan payurakima izamanazi, na chiyuras kailnakima. 
Suasne une Dios inintamikane kwisha wari,” kizanazi.” 


Jesúsne Dios katsa yal azpiantinazi kiznamtu 
(Mr 13.1-2; Lc 21.5-6) 

2 lJesúsne Dios katsa yalkis puzta. tamtuasmin, paiña 

4 kammuruzne ussa kasha aat kit ussa Dios katsa yalta 
anamizta. 2 Jesúsne sinkanara: 

—Une ma payu sun wan izamtu. Na nua kaiztu aizpa watcha 
i. An Dios katsa yalkin wan uk taizanazi. Awane wan uk kiak- 
pinanazi, wan azpiannapa. 


Au su pailtinazi 
(Mr 13.3-23; Lc 21.7-24; 17.22-24) 

3 Suasne Jesúskas paiña kammuruzkas Olivos ti kunkin izara 
nuara. Jesús sua uzasmin, paiña kammuruzne paimpa kaizara: 

—Aumiza kainazhain. ¿Miza urama sun kirinsa? ¿Nu mama- 
sa kailtuchasmin, au sukin chima kirinasa? Wan minpa payura 
¿chima kirinsa? kizara. 

4Suasne Jesúsne kaiznara: “Kuiraruin uzizanaka, minainkas 
uruza kain kiamanpa. 5Akkwan awa nakana namashimtuas- 
min, uspane ‘Nane Dios niritmika ish,” kizanazi. Pirail kaizamtu 

akwa, uspane akkwantuza kwisha kain kianazi. 6 Awane kasha 
surakas attishtas surakas waya kianazi. Sun awa waya kiamtu 
miamtane, une ishkwaman. Sunkana watcha kianazi. Mama 
minpa payu taiztuchi. 7 Maza sura uztuzne mamaz sura uztuz- 
kasa waya kianazi. Katsa mikwane paiña awa wanmaknat kit 
mamaz mikwakasa waya kianazi. Awane yak kiarinazi. Katsa ki 
puranazi. Wan su ulanazi. 8 Sunkasa awane naizamiznazi. 

9Suasne awane uruza inintuza chihkanazi, uruza kwail kiat 
kit piantanapa. U nawa kanpaamtu akwa, wan awane uruza pa- 
shiamanazi. 10Sun payune akkwan awane na kaiztu aizpa ma- 
ma nijkulamanazi. Usparuzpain pashiamtuchi akwa, uspane us- 
paruzpain mamaztuza chihkaanazi. 11Akkwan nilchi kai- 
nammtuzne aat kit akkwan awaruza kain kianazi. 12 Akkwan 
kwail kiamtu akwa, awane usparuzpain pashiamanazi. 13 Nane 
minpa payurakima nawa kanpamtuza watsat milnanash. 
14Wan sura uztuzne Dios watsal pit mianazi, us inintukin uza- 
napa. Kwiztane minpa payu taiznazi. 

15Daniel ñamin parit aizpa kirinazi. Kwail awane Dios si- 
nam yalta nappat kit sua kwail kiarinazi, awa sua Diosta wak- 
puj wainñamanpa. Uspane Dios iztakin kwisha kwail kianazi.'s 
Sun pinkih izturuzne Daniel parit aizpa piankamtain. 16 Katmiz- 
na sun iztawane, Judea su uztuzne inkal izara aza iarawa, uspa- 
ruza kulanapa. 17 Yal isalta kwaizkulturuzne ayukman napman, 
chiwazha ayukmal wa aizpa ukkana. 18 Nanmal kal kimturuzne 
yalta kailman, uspa pin wa aizpa ukkana. 19Sun payura asham- 
pa pija wararuzkas chitchu kwintaruzkas kwisha naizarinazi. 
20 Diosta paikuamiztain, alu kimtu payurakas kwaizkultu payu- 
rakas iamanpa. 21Sun payu taizkane, awane kwisha naizarina- 
zi. Dios an su sarakima, awane sunkana naizarachi. Sunkanane 
mamasa awane an naizamanazi. 22 Diosne sun naizmu payu an 
azain pailninnazi, wan awa iamanpa. Dios narittuza pashinam- 
tu akwa, usne sun payura an azain pailninnazi. 

23Suasne sun payurane awane “Iztain, Dios inintamikane, 
Cristone, apa tui,' kizanazi. “Iztain, Dios inintamikane, Cristone, 
sua tui,” kizanazi. Minpazha sun uruza kizakane, miman. 24 Ak- 
kwan pirail kaizmuruzne chaat kit ‘nane Dios niritmika ish’ kiz- 
anazi. ‘Nane Diospa kainammmika ish’ pirail kizanazi. Uspane 

iztasparit kal kianazi, Dios narittuzakas kain kianapa. 25Nane 
an ñamin uruza sun kurunnarau. 26 Katmizna usparuzakas kwi- 
raruin. “Sua sak pul pilkin tui’ kizkane, sua iman. “Kalmain tui” 
kizkane, ussa miman. 27 Dios Painkul akane, awane ussa kai iza- 
nazi. Ippane azain pán puzmukis, pán payapmal, naztam kwan- 
kim. Sunkana Ampu namtitmikane azain anazi, wan awa ussa 
izanapa. 28 Kalpa irikane, pikumtuzne irittukin azain wanmak- 
kanazi. Naiztintu payu taizkane, sunkanane kwail kiarittuzne 
naizarinazi. Awane sun urain wan kaarinazi.” 


Jesúsne mamasa kailnash kiznamtu 
(Mt 13.24-37; Lc 21.25-31; 17.26-30, 34-36) 

29“ “Wan naizmu payu pailtawane, sun payura pánne mal- 
manazi. Palapchakas aizmanazi. Kimukas chiyuras taizanazi. 
Wanne chiyura wa aizpa ulanazi.”* 30Suasne Ampu namtitmi- 
kane chiyuras anazi, wan awa ussa izanapa. Suasne wan awane 
azanazi. Ampu namtitmikane, katsa mikwakanain, wanishka- 
sain anazi, wan awaruza tinta ininnana. Usne awa iztakin wat- 
sal iztit izpannanazi." 31 Iru karaskwil ustuasmin, usne paiña 
ángeltuza ininnanazi, wan narittuza akwaninana. Uspane narit- 
tuza wan chiwal suras wanmakninnanazi.” 


Higuera ti kamtam kwinta 
(Mr 13.28-31; Lc 21.29-33) 
32“Nane uruza higuera ti kamtam kwinta kainammtus. Sun 
piankamtain. Higuera ti kuna kih kwizmizkane, une pulpana- 
pain pian. 33 Sunkana wan na kaizta aizpa izakane, minpa payu 
taiznapain piankamanazi. 34Watcha kaiznamtus. Ma payu uz- 
tuz iarachasmin, wanne na kaizta aizpa kinazi. 35 Wan chiyukas 
wan pilkas pailtimtukas, ap pitne, na kaizta aizpa, mizurainkas 
pailmanazi.” 


Wat izkultain 
(Mr 13.32-37; Lc 17.22-30, 34-36) 
36“Na amtu payura minpazha awainkas pianchi. Chiyuras 
ángelkas pianchi. Nane, Dios Painkulkas, pianchish. Taitta 
Diosmin na amtu payura pian. 

37 Noé uzasmin, awane wan pashiat aizpa kiara. Ampu nam- 
titmika akane, awane kawarain kapal kianazi. 38Sun payura an 
sukin pi pintachasmin, awane kuamiz kit chappi kuamiz kit ka- 
sara kit kit pashu milaara, Noé katsa kanuara napta payukima. 
39 Uspane pi pinmiztu payu pianchimara, alu kimtukima, wan- 
tuza pi kwanakima. Sunkanain awane uzanazi, Ampu namtitmi- 
ka kailtu payukima. 40Sun amtu payune paas ampune nanmal 
tuwaiyanazi. Mazara milnazi. Mamazta tuij inazi. 41Paas 
ashampane pia kimtainazi. Mazara milnazi. Mamazta tuij inazi. 

42 Une iz kit tiriztain. Une Anpat amtu payu pianchi. 43 Yal- 
pamikawa wat piankamtain. Walkummikane amtawara cham- 
tu. Walkum amtu payura pianakane, yalpamikane izkultit tua- 
nazi, pitnachin. Usne walkummikara paiña yalta walkwan nap- 
ninnachi. 44Katmizna kawarain ukas kapal sarain. Us amtuchi 
mintuasmin, sun payura Ampu namtitmikane ashina.” 


Wat kiwainmuruzkas kwail kiwainmuruzkas 
(Lc 12.41-48) 

45“Wat kiwainmumikane anpat pashit aizpa min kit kimtu. 
Yalpamikane paiña yalta ussa kain tattimtu, wanta wat urara 
kumira kwinnapa, wan mij aizpa iznapa. 46 Anpat kailkane, pai- 
ña anpat kaizta aizpa kimtumikane wat kulnazi, anpat ininta 
aizpa kimtu akwa. 47 Watcha kaiznamtus. Anpatne wan mij aiz- 
pa kiwainmikasha kain tattinazi, anpat mij aizpa iznapa. 
48 Sunkana kwail kiwainmumikane “anpat azain kailmanazi' 
minmiznazi. 49 Suasne usne mamaz kiwaintuza kwail kinamiz- 
tu. Usne kumira kwat kit pirittuzkasa chappi kumiztu. 50 Ki- 
waintuz sun amtu payu pianchi akwa, kiwaintuzne anpatta ti- 
rizamtuchi. Suasne paiña anpatne sun payura kailnazi. 51 An- 
patne ussa kwail awakasa uzna inin kit ussa tinta il kit inta naiz- 
ninnazi. Suasne usne az kit sula sit sit kinazi, Diosta pianchiruz- 
kasa ínta naiztu akwa.” 


Diez nimpihsh ashampa kamtam kwinta 
1“Suasne Diosne sunkana ininnazi. Diez nimpihsh ki- 
25 wain ashamparuzne alampara muara. Uspane kasara 
kim pishta iara, ampura wanmalana. 2 Cinco kiwaintuzne wat 
minñarachi, uspa alampara putnapa watsaana. Mamaz cinco- 
ruzne wat minñara, uspa alampara putnapa watsaana. 3Kapal 

saritchiruz alampara milarakas, uspane alampara pi milarachi, 
mamasa alampara ulna. 4Kapal sarittuzne alamparakas an 
alampara ulmu pikas milaara. 5Ampu kanpain mijmika azain 
amtuchi akwa, wan nimpihsh ashamparuzne pitshiamiz kit ma- 
sain pittarit. 6 Kakwamta pakane, suasne awane ka kwianara: 
“Kanpain mijmikane amtui. Puzat kit ussa wanmalnarain,' kiza- 
ra. 7 Diez nimpihsh ashampane izkulat kit uspa alamparara wat 
saarit, kai aiznapa. 8 Kapal sarachiruzne kapal sararittuza kaiza- 
ra: Au alampara kwirimtu. Pitchin alampara pi milazhain,? kiz- 
ara. 9Kapal sarittuzne sinkaara: Milasachimakpas. Milatne, au- 
ne kapal mijchiashinamakpas. An wat tintara it kit umin paina 
irain,” kizara. 10Cinco nimpihsh ashampa, kapal sarachiruz, 
alampara pi paina iamtuasmin, ampu kanpain mijmikane at. 
Suasne nimpihsh ashamparuzne kapal sarittuzne, uskasa kasara 
kit pishtara nappara. Suasne pijta sippara. 11 An kwiztane ma- 
maz nimpihsh ashamparuzne aat kit ka akuamizta: “Anpat. An- 
pat. Miri. Pijta chihti,' kizara. 12 Usne sinkanara: ‘Watcha kaiz- 
namtus. U kapal watsaarachi akwa, une nappasachi. Uruza 
pianchish,? kiznara. 

13Suasne Jesúsne ka kaiznara: “Wan kapal sawizanaka, u 
Ampu namtitmika amtu payura pianchi akwa,” kiznara.” 


Pial kamtam kwinta 
(Lc 19.11-27) 

14“Diosne sunkana ininnazi. Mamaz sura itchasmin, maza 
ampune paiña kiwaintuza wanmakninnat kit paiña pial uspa- 
ruza Chihkanarit, pial pamikawa kal kianpa. 15Usne pakaish 
pakaish maza mazara uspa pial milanarit, us pashimtu aizpa 
kinpa. Usne mazara, wat kal kinpa pianmikasha, cinco mil pial 
milat. Mamazta, we kal kinpa pianmikasha, paas mil pial milat. 
Mamazta an we kal kinpa pianmikasha, maza milmin pial milat. 
Wanne pial sappara, sun pialkasa paiña kal kiana, an pial kana 
kiana. Pial chihkarawane, pialpamikane masain mamaz sura 
imizta. 16Cinco mil pial saptamikane sun pialkasa chiwazha 
pait kit paininta. Sunkana usne an cinco mil pial kana kira. 
17 Paas mil pial saptamikane sunkanain kit kit an paas mil pial 
kana kira. 18 Pial pamikawa pial saptawane, maza mil pial sap- 
tamikane pil kul sat kit pial pilta puinta. 19 Akkwan payu pailta- 
wane, anpatne kail kit sunpawa pial saptaruzkasa wianmizta. 

20 An ñancha cinco mil pial saptamikane at kit cinco mil pialkas 
cinco mil kana kit aizpakas pamikasha chihkat kit kaizta: “An- 
pat. Nune nawa cinco mil chihkaish. Nane an cinco mil kana ki- 
rau. Wan sapti,' kizta. 21 Pamikane sinkara: ‘Kwisha wat. Nune 
kwisha nil kiwainmumika i. Nune na pashimtu aizpa nil kirit. 
Nu pitchinkasa wat kirit akwa, nane nua an akkwan chihkatta- 
rinash. Nakasa at kit nakasa wat kulnaka.' 22 Kwiztane paas mil 
pial saptamikane at kit pamikara kaizta: “Anpat, nune nawa 
paas mil pial chihkaish. Nane an paas mil kana kirau. Wan sap- 
ti,” kizta. 23 Pamikane sinkara: “Kwisha wat. Nune kwisha nil ki- 
wainmumika i. Nune na pashimtu aizpa nil kirit. Pitchinkasa 
wat kirit akwa, nane nua an akkwan chihkattarinash. Nakasa at 
kit nakasa wat kulnaka, kizta. 

24 Minpa maza mil pial saptamikane at kit pamikara kaizta: 
“Anpat. Nane up kiwaintuza kwisha tinta ininnamtu pianish. Us- 
pa up sukin kal kiamtu akwa, nune pial saptu. Uspa up sukin 
pippa pakkamtu akwa, nune uspa pippa paktu aizpa saptu. 
25 Katmizna nane ishkwat kit up pial pilta puina irau. Up pial 
sapti.” 26Pamikane sinkara: ‘Nune kwail kiwainmika i. Arakan 
i. Nune na kimtu aizpa nilchi mintu. Ap sukin na kal kimtuchi- 
kas, na pippa wamtuchikas, nane chiwazha pakta aizpa sap- 
nash. Nune sun pian. 27 Sunkana mintane, nune ap pial watsam- 
tukin watsakamtish, an pial kana kinpa. Sunkana nane ap pial 
kana kit aizpa sapshinas.” 28 Pamikane sua puraruza kaiznara: 
“Ussa maza mil pial nakat kit diez mil pial mijmikasha milari. 
29 Akkwan mijmikane an akkwan sapnazi, tiznakima. Pitchin 
mijmikane us mij aizpa karinazi. 30 An tinta kal kishimtuchimi- 
kasha tilkwilmal inintain. Suane usne az kit sula sit sit kinazi, 
Diosta pianchiruzkasa naiztu akwa, kiznara.” 


Jesúsne wan awaruza kwail kiamtu kiznamtu 

31 “Ampu namtitmika paiña ángeltuzkasa akane, usne wat- 
sal iz kit paiña uzmukin chiyura uznazi. 32Wan suras awane 
paiña iztakin wanmakkanazi. Usne piriku izmumikana i. Piriku 
izmumikane pirikuruzkas cabraruzkas paimpa ininnanazi. Ka- 
warain Ampu namtitmikane wan awaruza paimpa ininnanazi. 
33 Usne wattuza paiña numalpara ininnanazi, uskasa tuanpa. 
Kwailtuza paiña kwiyamarain ininnanazi, usparuza ilnanapa. 
34 Suasne mikwane numal kuntuza ka kaizazi: “Une arain. Dios- 

ne uruza wat kiwainnanazi, paiña inintukin puranpa. Au su sa- 
rachasmin, usne uruza wanmakninna minta, u uskasa uzanapa. 
35Na yak kikane, une nawa kwinñash. Na kwazi kilkane, une 
nawa kwazi kwinñash. Na u sura uzasmin, une u yal nammi- 
lash. 36Na pin wekas, une nammilash. Na ishtukas, une nawa 
iznash. Na kajchira warakas, une nawa iznash.” 37 Suasne wa- 
ruzne sinkanazi: “Anpat. ¿Miza urama aune nu yak kira izta- 
makpas? ¿Miza urama aune nua kumira kwintamakpas? ¿Miza 
urama aune nu kwazi kikka izaramakpas? ¿Miza urama nua 
kwazi kwintamakpas? 38 ¿Miza urama nu mamaz sura chamtu 
awakana iztamakpas? ¿Miza urama nua yal nammilaramakpas? 
¿Miza urama nu pin we aizpa milaramakpas? 39 ¿Miza urama 
aune nua intura iztamakpas? ¿Miza urama aune nua kajchira 
wara izna iramakpas?” 401ninmikane usparuza sinkananazi: 
“Watcha kaiznamtus. Une an we tintaruza, nawa we piantuza, 
kiwainanara. Usparuza wat kiwainarit akwa, une nawa wat kia- 
rit.’ 

41 Suasne Mikwane kwiyamal puraruza kaiznanazi: ‘Nakis 
paimpa imiztain. U kwail kiarit akwa, une Tnta irain, sua pail- 
ta payukima uzanapa. Diosne ínta sara, Diablokas paiña án- 
geltuzkas sua puranpa, sua naizanapa. 42 Na yak kirakas, une 
nawa kwinamash. Na kwazi kiktakas, une kwazi kwinamash. 
43 Mamaz suwara charakas, une nawa yal nammilaamash. Na 
pin we mijkas, une nawa pin milaamash. Na inturakas, une 
nawa izaamash. Kajchira warakas, une nawa izaamash.” 
44 Suasne uspane mimaanazi: “Anpat miza uruma aune nu yak 
kimta izaramakpas. ¿Miza urama nua kumira kwintachimak- 
pas? ¿Miza urama aune nu kwazi kiktura izaramakpas? ¿Miza 
urama kwazi kwintachimakpas? ¿Miza urama nua mamaz su- 
ra izaramakpas? ¿Miza urama nua yal nammilatchimakpas? 
¿Miza urama nua pin we aizpa izaramakpas? ¿Miza urama 
pin milatchimakpas? ¿Miza urama aune nu intura izaramak- 
pas? ¿Miza urama nua kajchira iztamakpas? ¿Miza urama 
nua kajchira izna itchimakpas?” 45-46 Mikwane usparuza sin- 
kananazi: “Watcha kaiznamtus. Une an we tintaruza nawa we 
piantuza, kiwainnarachi. Usparuza wat kiwainarachi akwa, 
kawarain une nawa wat kiwaintachi. Suasne suntuzne pailta 
payukima inta naizarinazi. Wattuzne Dios iztakin pailta pa- 
yukima chiyura wat uzanazi.”” 

Awane Jesústa piantana minñamtu 
(Mr 14.1-2; Lc 22.1-2; Jn 22.45-53) 


1 Wan kapal kaiznarawane, Jesúsne kammuruza kaizna- 
2 6 ra: 

2—Pa payu pailtikane, une Pascua pishta taiztu pianmai. Awa- 
ne Ampu namtitmikara chihkaanazi, tira patpian piantanapa. 

3Sun payuin katsa pariya inintuzkas Moisés para aizpa kam- 
tamtuzkas Judío ilaparuzkas Caifáspa katsa yal pianakin wan- 
makkara. Caifásne an katsa pariyamika azi. 4Suasne uspane Je- 
súspa pirail kaizninna minñashira, ussa piz kit piantana. 5 Uspa- 
ne usparuzpain kaizara: 

—Pishta chasmin, ussa piznachiwamakpas, awa kwisha pil- 
chapuzamanpa. 


Maza ashampane Jesústa piam pih parantu 
(Mr 14.3-9; Jn 12.1-8) 

6Jesúsne Betania pipulura ira, Simónpa yalkin nukkulna. Si- 
mónneppittit aya kakultitmika azi. 7 Jesús misharikin kumtuasmin, 
maza ashampane piam pih ulmu karat kit kashara at. An ulmune 
alabastro ukkasa sarit. An watsal piam pihne kwisha muin. Jesús 
uzasmin, an ashampane piam pih Jesúspa kizpukin paranta. 
8 Kammuruz sun izarawane, aliz pilchapuzat kit kaizamizta: 

—¿Chikishka an piam pih kain pattarimtu? 9 Akkwan pialka- 
sa painninshinari, puizaruza kiwainnana. 

10 Jesúsne uspa kaizamtu aizpa mit kit kaiznara: 

—¿Chikishka an ashampara kwail kizappamtu? Us nawa sun 
kirit aizpa wari. 11 Puizaruzne pailta payu uruzpain uzanazi. 
Nane ukasa pailta payura uzmanash. 12 An piam pih ap kizpu- 
kin parantuasmin, an ashampane na imtu payura kapal sarit, 
nawa kamna. 

13 Nane watcha kaiznamtus. Dios watsal pitne wan sura kai- 
narinazi. Sun pit miraruzne an ashampa kit aizpa miat kit an 
ashampawa minñanazi. 


Judasne Jesústa kwail awaruza chihkan namtu 
(Mr 14.10-11; Lc 22.3-6) 
14 Mazane, doce kammuruztas, Judas Iscariotene muntit. 
Usne katsa pariya inintuzkasa kwinta kin it 15 kit kaiznara: 

—Na uruza Jesústa chihka namtune, ¿Yawa pialma nawa 
taanapas? 

Suasne uspane treinta pial tana namaara. 16Sun payuras Ju- 
dasne wat urain saimizta, ussa usparuza chihkan. 


Au Anpatpa kumira nailtu 
(Mr 14.12-25; Lc 22.7-13; Jn 13.21-30; 1 Co 11.23-36) 
17Sun Pascua pishtara awane pan kiñakasachin kuara. An 
ñancha pishta payura paiña kammuruzne Jesústa tukin aat kit 
mimaara: 

—¿Mintama Pascua kumira saanapai, an kumira kwan? 

18 Usne sinkanara: 

—Sun pipulura iat kit maza ampuwa yalta piannarain. Ussa 
kaiztain: “Anpatne ka kiztu: Na imtu payu kasha panapain. Nane 
ap kammuruzkasa up yalta imtus, Pascua pishta kumira kwan.” 

19Kammuruzne Jesús ininta aizpa kiil kit Pascua kumira 
sailta. 

20 Amta til parikane, Jesúskas paiña doce kammuruzkas mi- 
sharikin uzaara. 21 Kuamtuasmin, Jesúsne kaiznara: 

—Watcha kaiznamtus. Maza uruztas nawa kwailtuza chih- 
kanazi. 

22Suasne uspane tayalmiz kit mazanta mazanta ussa mimaa- 
mizta: 

—Anpat. ¿Na sun kinsa? 

23 Jesúsne sinkanara: 

—Na uruzkasa an kumira kumtukas, mazane, nakasa kumtu- 
mikane, nawa kwailtuza chihkanazi. 24Dios pinkihkin Ampu 
namtitmika irinazi parit. Us irikas, ussa kwailtuza chihkatmika- 
ne kwisha naiztinazi. An ampu kawirachiatne, an warashina. 

25Suasne Judasne, ussa kwailtuza chihkatmikane, Jesústa 
mimara: 

—Anpat. ¿Nane nua chihkansa? 

Jesúsne sinkara: 

—Watcha. Nu sun kaizta aizpa kinazi. 

26 Kuamtuasmin, Jesúsne pan piz kit Diosta aishtaish kizta. 
Pan kiztawane, usne kammuruza kwinat kit kaiznara: 

—Kwarain. An panne ap ña i. 

27 Suasne usne maza vino waz piz kit Diosta aishtaish kizta. 
Waz annamtuasmin, kaiznara: 

— Une an waztain wan kwarain. 28 An vinone ap aimpi i. Na 
imtu akwa, Diosne ukasa masas contrato kin namtinazi. Ap aim- 
pi puztu akwa, nane akkwan awa kwail kiarittuza wat kulna- 
nash. 29 Nane an vino kumanash, ap Taittawa inintukin napna- 
kima. Suane aune mamasa kuiznawas. 


Jesúsne Pedrora kaiztu: Nawa pianchish kiznazi 
(Mr 14.26-31; Lc 22.31-34; Jn 13.36-38) 

30Kanta kizarawane, uspane Olivos ti kun izara nuara. 
31Suasne Jesúsne kaiznara: 

—Ma amtane uruzne nakis paimpa iat kit nawa chihkaamiz- 
nazi. Une Dios pinkihta parit aizpa ka kianazi. “Nane piriku pa- 
mikasha ininnash. Suasne pirikuruzne paimpa maza mazain ia- 
nazi.”v 32 Na irittas kuhstawane, u Galilea sura iamtuchasmin, 
nane ukin an ñancha inash. 

33 Pedrone ussa sinkara: 

—Wan nukis paimpa iamtukas, nane nukis imanash. 

34Suasne Jesúsne ussa kaizta: 

—Watcha kaiztus. An amtain aral kayu aztuchasmin, nune 
kutña pijikima “ussa pianchish” kiznazi. 

35 Pedro kaizta: 

—Na nukasain imtukas, nane “nua pianchish” kizmanash. 

Wan kammuruzne sunkanain kizara. 


Jesúsne Getsemaní nanmalkin Diosta paikumtu 
(Mr 14.32-42; Lc 22.39-46) 

36 Suasne Jesúskas paiña kammuruzkas Getsemaní nanmal- 
kin pianaara. Usne kaiznara: 

—Na an ta Diosta paikwan imtuasmin, une apain uztain. 

37 Usne Pedrorakas paas Zebedeo painkultakas ta milnara. 
Usne kwisha tayalmiz kit ishkwatkana mimizta. 38 Suasne kaiz- 
nara: 

—Nane ayuktain, ap kaijchurain, kwisha tayaltus, inakima. 
Akkin nukkul kit nakasa izkultain. 

39Suasne Jesúsne an attishta it kit matsih pilta wain kit 
Diosta paikwat kit kaizta: “Ap Taitta mizha. Na ishimtuchish. 





“26.31 Zac 13.7 

Jesús paiña papihshta paikumtu 


Nawa naizninmun. Na naiztukas, na pashimtu aizpa kimun. Nu 
pashimtu aizpa kiri,” kizta. 

40Suasne paiña kammuruz purakin it. Usne usparuza pittit 
tu wanmalnat kit Pedrora kaizta: 

— ¿Une maza urain nakasa izkulasachimakkiwas? 41 Izkulat 
kit Diosta paikwarain, kwail kiamanpa. Watcha kaiznamtus. Nil 
kiashimtukas, une tailchaamanazi. 

42 Mamasa it kit sunkana Diosta paikwat: “Ap Taitta mizha. 
Na ishimtuchish. Nawa naizninmun. Na imanpa chihshitne, sun 
kiri. Sun kisachine, mama nu pashit aizpa kiri. Na pashimtu aiz- 
pa kimun. Nuin pashimtu aizpa kiri.” 

43Suasne Jesúsne mamasa kail kit paiña kammuruz pittit 
pura wanmalnara. Uspane kwisha pittashira. 44Usne usparuza 
tuij inat kit mamasa Diosta paikwat kit sun pitmin kaizta. 
45Suasne kammuruz purakin it kit kaiznara: 

—Mane pit kit kwaizkultain. Iztain. Awane me aanapain. Us- 
pane Ampu namtitmikara kwail awaruza chihkaanpain. 46 Kuhs 
kit imirachain. Nawa chihkamtumikane me amtui. 


Uspane Jesústa pizamtu 
(Mr 14.43-50; Lc 22.47-53; Jn 18.2-11) 

47 Jesús paramtuasmin, Judasne, maza kammumikane, pian- 
nat. Uskas kwisha akkwan awakas mashti kwizkasakas tikasa- 
kas aara. Pariya ininturuzkas Judío awa ilapa ininturuzkas us- 
paruza ininnara. 48 Judasne, sun chihkatmikane, usparuza izpa 
sat kit kaiznara: “Nane mazara matsihkin putchunnash. Sunne u 
saimtumika i. Ussa miltain.” Sunkana ñamin kaiznara. 49Suas- 
ne Judasne Jesústa kasha at kit kaizta: 

—Anpat. Kakishapu. 

Usne Jesústa matsihkin putchunta. 50 Jesúsne sinkara: 

—Izmuruz. Nune nakin kakishapu kizna atchi. Nu minta aiz- 
pa kiri. 

Suasne awaruzne Jesústa kasha aat kit pizaat kit milaara. 

51Ussa milaamtuasmin, mazane Jesúspa kammumikane, 
paiña mashti kwiz ukkat kit katsa pariyawa kiwainmikasha kail 
yalta. 52Suasne Jesúsne ussa kaizta: 

—Up mashti watsat. Mashtikasa waya kimikane sunkasa 
mashti kwizkasa inazi. 53Na ap Taittara paikwatne, usne ma- 
min nawa doce ángeltuzpa kwaltuza, ininshina, waya kit kit na- 
wa kiwainapa. ¿Sun pianchikish? 54Ma payu sun paikumanash, 
Dios pinkihta parit aizpa kinpa. 

55 Suasne Jesúsne awaruza kaiznara: 

—¿Chikishma mashti kwizkasakas tikasakas aamtu, nawa 
pizna? Nane walkumchi ish. Nane pailta payu Dios katsa yalkin 
uruza kamtanamiztau. Suane une nawa pizamash. 56 Ma payu 
une wan kiamtu aizpa izamtu. Dios kainammtuz sunpa ñamin 
kwinta kiarakas, ma payu Diosne paiña pinkihkin parit aizpa 
pailtimtu. 

Suasne wan kammuruzne Jesústa chihkaat kit iarit. 


Jesúsne katsa mikwaruzkin tu 
(Mr 14.53-63; Lc 22.54-55, 63-71; Jn 18.12-14, 19-24) 

57 Jesústa piztaruzne ussa Caifás tukin milaara. Usne kat- 
sa pariya ininmika azi. Moisés kaizta aizpa kamtamtuzkas Ju- 
dío ilaparuzkas sua wanmakkara. 58 Pedrone attishtas kanpa- 
ra, katsa pariyawa yalta piannarakima. Piannarawane, usne 
nanmalta it kit policía awaruzkasa uzta, chiwazha kimtu aiz- 
pa izna. 

59 Katsa pariya ininturuzkas, ilaparuzkas, wan Judío inintu- 
ruzkas pirail kaizmuruza sayamizta, Jesús kwail kirit kizana. 
Judío inintuzne Jesústa piantana ininashira. 60 Akkwan awa aat 
kit pirail kaizarakas, minminkas Jesús kwail kirit nijkularachi. 
Minparane paas pirail kaizmuruzne ail 61 kit ka kaizpailta: 

—An ampune ka kaizta: “Katsa Dios yal azpiantawane, nane 
kutña payura mamaza sashinash.” 

62 Suasne katsa pariya ininmikane kuhs kit Jesústa mimara: 

—¿Sinkamankish? ¿Uspa kaizamtu aizpa nilki? 

63 Jesúsne puñain parit. Suasne katsa pariyane ussa kaizta: 

—Diosne chiyura uz kit nu kaiztu aizpa mimtu. ¿Nu Cristo 
muntitmika kish? ¿Nu Dios Painkul kish? Dios iztukin aumiza 
watcha kaizchain. 

64 Jesúsne sinkanara: 

—Watcha, na ish. Nane an uruza kaiznamtus. “Une Ampu 
namtitmikara Diospa numal inintukin izanazi. Chiyuras wa- 
nishkasain amtuasmin, une ussa izanazi.”w 

65Sun mirawane, katsa pariyane aliz kul kit paiña pin pshat 
kit awaruza kaiznara: 

—An ampune Diospa kwail pit paramtu. Mamaz awara saim- 
tuchimakpas, us kwail kirit aizpa kizna. Une us Diospa kwail pit 
paramtu miamtu. 66 ¿Miza minñamtuas? kizara. 

Uspane kaizara: 

—Kwail kiztu akwa, usne irawa, kizara. 

67 Suasne uspane matsihkin ilpi kiat kit chihtikasa aim kiara. 
Mamaztuzne matsihkin kuzat kit 68 kaizara: 

—Nune “nane Dios niritmika ish” kiztu. Katmizna, Dios nua 
kiwaintu akwa, ¿minma nua kuzamtu? kainazhain, kizara. 


Pedrone Jesústa pianchish kiztu 
(Mr 14.66-72; Lc 22.56-62; Jn 18.15-18, 25-27) 

69 Pedro pianamal uzasmin, maza ashampa kiwainmikane at 
kit Pedrora kaizta: 

—Nukas Jesúskasa, Galilea sura atmikakasa, chara. 

70Pedrone wan iztakin pirail kiz kit kaizta: 

—Nu kaiztu aizpa pianchish. 

71 Pedro pijta napmura imtuasmin, mamazne ussa iz kit pu- 
raruza kaiznara: 

—Jesús, Nazaret pipuluras at mika, apa chamtuasmin, an 
ampukas Jesúskasa chara. 

72Mamasa Pedrone pirail kiz kit kain kaizta: 

—Dios iztakin nane an ampura pianchish, kizta. 

73An kwizta puraruzne Pedrora kasha aat kit kaizara: 

—Watcha. Nukas usparuzkasa chatmika i. Nune usparuzka- 
nain paramtu. 

74Suasne Pedrone akkwan piji kaizmizta: 

—Na pirail kaizmiztane, Diosne nawa ininshina. An ampura 
pianchish. 

Sun urain aral kayune azta. 75Suasne Pedrone Jesús kaizta 
aizpa nijkulta. Ñamin Jesúsne ussa kaizta: “Aral kayu aztachas- 
min, nune kutña pijikima, ‘ussa pianchish' kiznazi.” Pedrone tas 
puz kit kwisha tinta azta. 


Awane Jesústa Pilatora chihkamtu 
(Mr 15.1; Lc 23.1-2; Jn 18.28-32) 
1 Kinmizkane, wan pariya ininturuzkas Judío ilaparuz- 
2 7 kas nijkulat kit Jesústa piantana minñara. 2 Uspane Je- 
sústa kuhat kit ussa Pilatora, Roma mikwara, chihkara. 


Judasne imtu 
3 Judío ininturuzne awaruza paikwaara, Jesústa piantanapa. 
Sun piankamtawane, Judasne, Jesústa chihkatmikane, tayal- 
mizta, awa Jesústa piantashit akwa. Usne pariya ininturuzakas 
Judío ilaparuzakas it kit treinta pialkasa kail kit 4kaiznara: 
—Nane kwail kirau, na kwail kitchimikasha innapa chihkat 
akwa. 





Judas 30 pial kiakpintu 

Uspane sinkaara: 

—Nu ussa chihkat akwa, nune nu kimtu aizpa mintawa. 
Nuin sun kirit. 

5 Suasne Judasne tas puz kit Dios yalkin pial pattara. Suasne 
it kit usmin kwil tit kuh kit usmin kan kit ira. 6 Pariya ininturuz- 
ne sun pial sakkat kit kaizara: 

— Judas an pialkasa ampura piantana paininta akwa, aune 
Diospa pial sapmukin taasachimakpas. 

7Suasne uspane sun pialkasa pil paina pashiara. Uspane pail 
sammikawa nanmal payara, mamaz suras awaruza kamnana. 
8 Katmizna makima “sun pilne aimpi nanmal” muntit, an pial- 
kasa awa mazara piantanapa pait akwa. 9 Jeremíasne, Dios kai- 
nammmikane, sun kirit aizpa ka pinkihta parit: “Uspane treinta 
pial sappara. Israel awane sunpawa pial taana nijkulara, awara 
paina. 10 Uspane sun pialkasa pail sammikawa nanmal payara. 
Uspane chiwazha Anpat nawa inintit aizpa kiara,” Jeremías kiz- 
ta. * 


Pilatone Jesústa mimamtu 
(Mr 15.2-5; Lc 23.3-5; Jn 18.33-38) 

11 Jesús Pilatokin panasmin, usne Jesústa mimara: 

—¿Nune Judío awawa mikwa kish? 

Jesúsne ussa kaizta: 

—Nu kaizta aizpa watcha i. 

12Pariya ininturuzkas Judío ilaparuzkas us kwail kirit kiz- 
miztuasmin, Jesúsne usparuza sinkanarachi. 13Pilatone ussa 
mimara: 

—¿Uspa nua kwail kizamtu aizpa mimtuchikish? 

14 Jesúsne ussa chinkas sinkamiztachi. Katsa ininmikane iz- 
tasparit. 


Uspane Jesústa inapa kaizamtu 
(Mr 15.6-20; Lc 23.13-25; Jn 18.38-19.19) 
15Pascua pishta tuasmin, Romano mikwane maza kajchira 
wamikara chihtuazi. Usne awa naritmikara chihtshina. 16 Sua- 
ne maza kwisha kwailmikane kajchira wara. Usne Barrabás 
muntit. Akkwan awane paiña kwail kirit aizpa piankaamara. 





27.10 Zac 11.12-13 

17 Awa wanmakkamtuasmin, Pilatone mimanara: 

— ¿Une chima pashiamtu, na kinpa? ¿Barrabásta chihtawa- 
sa? ¿Jesústa, chihtawasa? ¿Dios niritmika muntitmikara chih- 
tawasa? 

18Pilatone sun mimara, Jesústa chihtshimtu akwa. Awa Je- 
súskasa aliz kulamtu akwa, uspane Jesústa chihkaara. Pilatone 
sun piankamta. 

19 pilato paiña inintukin uzasmin, paiña ashampane paiña 
pit ussa inin kit kaizta: “An ampukasa kimun. Usne wat awa i. 
Amtawara kainkizpamtuasmin, nane us akwa kwisha naiz- 
tau.” 

20 Pariya inintuzkas Judío ilaparuzkas wan awaruza tinta 
kurunnara, Pilatora paikwan, Barrabás chihtna, Jesústa pianta- 
napa. 21Katsa mikwane mamasa usparuzkasa paranat kit mi- 
manara: 

—¿Sun paastas minmikama chihtna pashiamtu? 

Uspane sinkaara: 

—Barrabásta chihtti. 

22Pilatone mimanara: 

—¿Jesúskasa chima kinpai? ¿Dios niritmika muntitmikaka- 
sa chima kinpai? Cristora munamtu. 

Wan awane sinkaara: 

—Ussa kurishta pat piantarawa. 

23 Suasne Pilatone kaiznara: 

—¿Usne chi kwail kirit? 

Uspane an tinta kwianamizta: 

—Ussa kurishta pat piantari. 

24 Pilato kaizta aizpa miarachi akwa, ussa kwisha pilchapuz- 
ara akwa, Pilatone kwazi kanapa inin kit awa iztakin paiña 
chihti kit kit kainanara: 

—Nane an wat ampura piantanapa ininmanash. Umin ussa 
ininñaanazi. 

25 Wan awane sinkaara: 

—Nu ussa inapa inintane, aune au paikwat aizpa nijkulna- 
makpas. Au ussa kwail kiaritne, aukas au pashparuzkas us akwa 
naizshinamakpas. 

26 Suasne Pilatone Barrabásta chihtta. Jesústa ilna inintawa- 
ne, Pilatowa kiwainturuzne Jesústa Roma suldaruruza chihka- 
nara, kurishta pat pian kit piantanapa. 

Pilatokas Jesúskas aliztuzkas 


27 Suasne ininmikawa suldaruruzne Jesústa Roma ininmika- 
wa yalta milara. Wan suldaruruzne Jesúspa mamin pilsaarit. 
28Suasne uspane paiña pin nakaat kit kwanamkana pin, mi- 
kwawa kwakshamkana, kwaninñaara. 29 Uspane akkwan pu tit 
iptit kit mikwawa chuttakana saara. Suasne paiña kizpukin si- 
naara. Maza mikwawa tikana paiña numal chihtikin pizninara. 
Suasne uspane us iztakin wakpuj wainñat kit ussa ishanat kit 
kaizara: 

—¡Nune Judío awara mikwa i! Wat kintire, kizara. 

30Uspane ussa ilpi kiat kit sun mikwawa tikasa kizpukin 
pianara. 31 Ussa ishanarawane, uspane kwanamkana pin nakaat 
kit paiña pin kwaninñara. Suasne ussa milaara, ussa kurishta 
patpian piantanapa. 


Ussa kurishta pat pian piantaamtu 
(Mr 15.21-32; Lc 23.26-43; Jn 19.17-27) 

32 Puzamiztuasmin, Roma suldaruruzne maza Cirene suras 
ampura wanmalara. Usne Simón mun. Uspane ussa Jesúspa us 
kurish munana ininara. 

33Sunkanain uspane Gólgota iza munkin pianaara. Sun Gól- 
gota izane “irit kizpukana iz kit ka muntit.” 34Suane uspane Je- 
sústa tain vino kwanpa kwinñara, ishmanpa. Kwaiztawane, us- 
ne chinkas kwashitchi. 

35 Ussa kurishta inapa pat piantawane, suldaruruzpain ukka- 
sa salara, Jesúspa pin kana kin. Dios kainammmika kaizta aizpa 
sunkana kirit. Ka kizta: “Uspane salat kit ap watsal kwaksham 
kana kinazi. Uspane usparuza ap pinkas naiyanazi,” kizta. 
36 Suasne sua uspane uzara, Jesústa izana. 37 Uspane ti akkalta 
paat kit Jesúspa kizpu isal pattara. Sun pitne ka kizta: 

ANNE JESÚS L. USNE JUDÍO AWAWA MIKWA 1. 

38 Uspane uskasa paas walkummikarakas tira pat pianara. 
Mazara paiña numal mamaz kurishta pattara. Mamazta paiña 
kwiyamal mamaz kurishta pattara. 39 Pinturuzne ussa kwail pit 
kizara. Uspa kizpu kialtuasmin, uspane 40 ka kaizamizta: 

—Nune akkwan pit kaizta. Nune an Diospa yal kutña payura 
mamaza sanash kizta. Katmizna nuin kiwainti. Nuin Dios pain- 
kul kane, nuin kurishtas kihshti. 

41 Pariya inintuzkas Moisés kaizta aizpa kamtamtuzkas, Fa- 
riseo awaruzkas Judío ilaparuzkas ussa ishanat kit usparuzpain 
kaizara: 

42— Us mamaztuza watsat milnarakas, usmin watsat milsa- 
chi. Israel awa mikwa kane, usne kurishtas kihshshina, au us 
kaizta aizpa nijkulanapa. 43 Diosta nijkultune, usne makis Dios- 
ta ussa watsat milnapa paikwatpa. Dios ussa pashimtune, Dios- 
ne ussa kiwainshina, us “Dios painkul ish” kizta akwa. 

Jesús walkumtuzkas kurishkin kaanamtu 

44 Jesúskasa kurishta pat piantitkas, an paas walkumtuzkas 
Jesústa kwail kaizpailta. 


Jesúsne imtu 
(Mr 15.33-41; Lc 23.44-49; Jn 19.28-30) 

45Paizka payukis kutña urakima wan sura tilkwil paarit. 
46Sun kutña urain Jesúsne paiña Hebreo pitkasain tinta ka 
kwianta: “Eli Eli, ¿lema sabactani?” (Au pitkasain ka kizta: “Ap 
Dios, Ap Dios. ¿Chishma nawa kwairit?”) y 

47 Minpazha sua puraruzne miat kit kaizara: 

—An ampune Elías kainammmikara akumtu. 

48Sun urain mazane usparuztas ain it kit pimpuh kana it. Pim- 
puhta tain vinokasa parantawane, an ampune pimpuh tikin tat kit 
Jesústa kashara nuninta, tuknapa. 49 Mamaztuzne kaizara: 

—Sun kimun. Elías kiwaina amtuka, izanapas. 

50 Jesús mamasa tinta kwiantawane, ira. 51 Sun urain nain 
pin kantit Diospa yalkin kwashtas pihshara, piltakima. Sun nain 
pin akwa, mamaz kanmal siptit. Pilne ulta. Ukkas kizara. 
52 Pantiónpa yal azpianara. Akkwan Diosta piantuza irittas kuh- 
sara. 53 Kuhsarawane, pantión yalkis puzara. Jesús irittas kuhs- 
tawane, an kuhsararuzne Diospa watsal Jerusalén pipulura nap- 
para. Suane akkwan awane usparuza izara. 

54 Suasne suldaru ininmikakas Jesústa izmuruzkas ulmu ma- 
zara. Wan kiarit aizpa izara akwa, uspane kwisha ishkuat kit 
kaizara: 

—Watcha. An ampune Dios Painkul ara. 

55 Suane akkwan ashampane attishtas izara. Uspane Jesústa 
kiwainat kit Jesústa Galilea suras kanpaara. 56 Maríakas Mag- 
dalena pipuluras ara. Mamaz Maríakas ara. An Maríane Santia- 
gowa akkuhshkas Joséwa akkuhshkas ara. Zebedeowa painkul- 
tuzpa akkuhshkas ara. 


Jesústa kaamtu 
(Mt 15.42-47; Lc 23.50-56; Jn 19.38-42) 
57 Nashmizkane, maza kwazpa ampune ara. An Arimatea pi- 
puluras awane José muntit. Uskas Jesústa kammumika azi. 
58 Suasne usne Pilatora izna it kit Jesús iritta paikwara, ussa 

kamna. Suasne Pilatone ussa chihkanpa ininnara. 59 Joséne irit- 
mika kurishtas mushat kit muin sinam pin ip kit 60paiñain ma- 
sas uk kulta kamta. Suasne usne ñamin sun kul kapal sarit, ussa 
sua kamnapa. Katsa ukkasa sun kulta siptawane, irit. 61 Suane 
Magdalena suras Maríakas mamaz Maríakas kamkin izawara 
uzara. 


Pariyawa kiwainmuruzne Jesús kamkin izamtu 

62 Pascua pishta kapal watsarawane, tilawarane, kwaizkultu 
payura, Sábado payura, pariya ininturuzkas Fariseo awaruzkas 
Pilatora izna iat 63 kit kaizara: 

—Mikwa, aumiza mizhain. Uzasmin, an pirail kaizmumika- 
ne “kutña payura irittas kakulnash” kizta. 64 Katmizna up ki- 
waintuza kamkin izna ininnari kutña payurakima. Suasne paiña 
kammuruzne amtawara aamanazi, iritta walkwan. Jesús uzas- 
min, “nane Dios inintamika ish” kizta. Paiña kammuruz “us irit- 
tas kakultire” kizarane, an minpa pirail an ñancha pirailkin an- 
za kwail namnazi. 

65 Pilatone kaiznara: 

— Une an kiwaim suldaruruza miltain, kamkin anza wat iza- 
napa, minminkas nappamanpa. 

66 Suasne uspane kamkin iat kit sipmu ukkin watsal sippara, 
mamaztuz nappamanpa. Suasne suldaru kiwaintuza chihkana- 
rit, izanapa. 


Jesúsne irittas kakultu 
(Mr 16.1-8; Lc 24.1-12; Jn 20.1-10) 

1 Kwaizkultu payu pinkane, domingo payu kinmizta. An 
2 8 domingo payu kinmizkane, Magdalena pipuluras María- 
kas mamaz Maríakas kamkin izna iilta. 2 Amtazasmin, masain 
pilpara tinta ul samizta. Anpatpa ángelne chiyuras kihsh kit 
piannat kit uk siptit tainkat kit ukkin uzta. 3An ángelne ippaka- 
na naztam aizta. Paiña pín putchá iztit. 4Sun izarawane, sulda- 
ruruzne ulat kit ishkuara. Ishkuamtu akwa, uspane irittuzka- 

nain namarit. 5Suasne ángelne ashamparuza kaiznara: 
—Ishkuman. Nane u Jesústa, piantaritmikasha, saimtuas 
pianish. 6 Usne akki tuchi. Ukasa uzasmin, usne uruza kainanat 
kit us kaizta aizpa kirit. Usne me irittas kuhsta. Minta ussa kam- 
takin iztain. 7Azain iat kit paiña kammuruza ka kaiznarain: 

Ashamparuz uk uktit izamtu 


“Irawane, usne me irittas kuhsta. Galilea sura irain. Usne ukin 
an ñancha imtu. Sua ussa izanazi.” Nane apain atpaish, sun 
uruza kaiznana. 

8Suasne ashamparuzne azain kamkis tilta. Ishkuamtukas, 
wat minñara. Ain intazasmin, iil kit paiña kammuruza sun pit 
kainailta. 9Imtazasmin, Jesúsne usparuza kasha at kit “kakisha- 
pu” kizta. Suasne uspane Jesústa ail kit wakpuj wainpail kit 
chihtikasa mittikin ippailta. 10 Usne usparuza kaiznara: 

—Ishkuman. Ap kammuruza kainarain, Galilea sura ianapa. 
Tane uspane nawa izanazi, kizta. 


Suldaruruzne pirail kaizamiztu 

11Ashampa imtazasmin, minpazha suldaruruzne pipulura 
iat kit pariya ininturuza sun kirit aizpa kaiznara. 12An pariya 
ininturuzne Judío ilaparuzkasa kwinta kin iara, maza pitmin 
nijkulana. Suasne uspane kwisha akkwan pial suldaruruza mila- 
nat 13kit kaiznara: 

—Sunkana kaiztain: “Au amtawara pittamtuasmin, Jesúspa 
kammuruzne aat kit iritta walkuara”. 14 Mikwa sun piankamta- 
ne, aune uruza kiwainshinamakpas, uruza ilnamanpa. 

15Suasne Suldaruruzne pial sappara, awa usparuza kaizara 
aizpa kin. Sunkana Judío awaruzne makima kaizamtu. 


Jesúsne paiña once kammuruza kurunnanamtu 
(Mr 16.14-18; Lc 24.36-49; Jn 21.19-23) 

16Suasne once kammuruzne Galilea sura izarakima iat kit 
Jesús usparuza inintakin piannara. 17 Jesústa izarawane, uspa- 
ne ussa wakpuj wainñara. Minpazha ussa nil nijkularachi. 
18Suasne Jesúsne usparuza kasha it kit kaiznara: 

—Diosne nawa kiwainta, wan chiyurakas wan au sukinkas 
tinta ininnapa. 19Katmizna wan awaruza iat kit kamtanarain, 
ap kammuruza namninnanapa. Sun nijkulturuza kwazikasa 
munnarain, Taitta Diostakas Dios Painkultakas Sinam Izpulta- 
kas kanpaamtu akwa. 20Na uruza kamtanara aizpa usparuza 
kamtanarain, na kainara aizpa kianpa. Sunkas nijkultain. Nane 
wan payurakima ukasa tuanash, au su pailnakima. 

Pailti. 

Dios Watsal Pit Jesucristowa Para 


Marcosne an ñamin Dios watsal pit para. Mateokas Lucaskas paiña 
pit parit aizpa iz kit mamaz pinkih Jesucristowa kwizta parit. Marcos- 
ne an ainki pinkih para. Usne miza Dios watsal pit Jesucristowa masa- 
mizta kamtara. Jesucristowa pit kwisha wari, Jesucristo awaruza wat- 
sat milnamtu akwa. Marcosne Juan munna kimmikawa pamtu. Juan 
Jesústa munna kimtawane, Marcosne Diablo Jesústa kwail kinintu aiz- 
pa pamtu. Kwiztane usne Jesús Galilea sukin kirit aizpa pamtu 
(1.14-9.50). Suasne Jesúsne Galilea suras kail kit mamasa Jerusalén 
pipulura kailtu (11.1-52). Kwiztane Marcosne Jesucristowa minpa pa- 
yuwa pamtu, awa Jesús it kit irittas kuhsta piankamanapa (caps 
11-16). 

Jesús akkwan iztasparit kal kimtuasmin, usne wan awaruza kamta- 
namizta, Dios ussa ininta piankamanapa. Jesúsne ussa kiztu: “Nane 
Ampu namtitmika ish.” Diablowa saliztuzne ussa “Dios painkul i” kiz- 
ara. Judíowa pariyaruzne ussa ka mimaara: “¿Nune Dios Cristo kish? 
¿Nune au wat Dios Painkul kish?” Jesúsne sinkanara: “Nane Cristo ish. 
Une nawa, Ampu namtitmikara, izanazi,” (Mr 14.61-62). 





Juan munnammikane Dios pit kainammtu 
(Mt 3.1-12; Lc 3.1-9, 15-17; Jn 1.19-28) 
1 Sunkana Dios watsal pit masamtu. Sun pitne Jesucristowa, 
Dios Painkulpa, kainarit. 
2 Antikwain Isaíasne, Dios pit kainammmikane, kainat kit 
pinkihta para. Jesúspa kiz kit pinkihta ka para: 
“Mirain. Diosne paiña ininmika ininnazi, 
an ñancha Jesúspa mi watsanapa. 4 





“1.2 Mal 3.1 
98 

3Mazane pul sura it kit akkwan awa tuchira ka tinta pa- 
ranazi: 
“Au wat Anpatpa mi nil sarain, ”? kiz kit ka para. 
4Suas Juanne pul sura, akkwan awa tuchira, akkwan awara 
munnanara. Ka akkwan piji kainanara: 

— U kwail kwizninnat kit munnarain, Dios u kwail kiarit aiz- 
pa kanintinpa, uruza maizanapa, kiznara. 5Akkwan awane Ju- 
dea suras Jerusalén pipuluras Juanparakima taizara, ussa mia- 
na. Uspane Diosta kaizara: 

—Watcha. Aune kwail kianashi. Sun kizakane, Juanne Jor- 
dán Pira usparuza munnanara. 

6 Juanne kwaksham kwara. Mamaz kalpa, camello ashkasa 
kwaksham sip kit kwara. Aya kira ip kit kuhta. Usne pak, ittal- 
kanakas, mishkikas kwarit. 7 Kamtanamtuasmin, Juanne kaiz- 
nara: “Mazane mamaz payura ap kwizpa anazi. Usne nakin anza 
tinta ininmika i. Nane paiña kiwainmika ish. Us an tinta namtit 
akwa, nane paiña zapato tit chihtshitchish. Nane ussa wat ki- 
wainnapa piankamsachish. 8Nane watcha umiza kwazikasain 
munnanamtus. Usne umiza ayukta Sinam Izpul winnanazi,” kiz- 
nara. 


Juanne Jesústa muntu 
(Mt 3.13-17; Lc 3.21-22) 
9Mamaz payura Jesúsne Nazaret pipuluras, Galilea suras, 
puz kit Jordán pira ara. Juanne Jesústa munnara Jordán Pira. 
10 Mane Jesús piras salaktawane, chiyu azkane, Jesúsne Dios Iz- 
pulta utkurukana iztit. Dios Izpulne taiz kit ussa uzta. 11 Diosne 
chiyuras ussa kwianta: “Nune ap painkul i. Nua pashimtus. Na- 
ne nua narit,” kizta. 


Diablone Jesústa kwail kishimtu 
(Mt 4.1-11; Lc 4.1-13) 
12Mane Dios Izpulne ussa pul sura, awa tuchira, ininta. 
13 Cuarenta payura pul sura, awa tuchira, tuazi. Satanásne Je- 
sústa kwail kinashimtu, us kwail kinpa. Inkal kalpakasa tuazi. 
Ángeltuzkas purazi, ussa kiwaina. 





91.3 Is 40.3 

Jesúsne kammuruza akwanamtu 
(Mt 4.12-17; Lc 4.14-15) 
14Suldaruruz Juanta piz kit kajchira sipparikane, Jesúsne it 
kit Galilea sura Dios watsal pit kainanara. 15 Awaruza ka kizna- 
ra: “Diosne sun payu narit, awaruza ininnanapa, usparuza wat- 
sat milnanapa. U kwail kwizninnat kit Dios watsal pit nijkul- 
tain,” kiznara. 


Jesúsne ampara pishkaru sulmuruza akwanamtu 
(Mt 4.18-22; Lc 5.1-11) 

16 Jesúsne Galilea Pimamin chamtuasmin, Jesúsne Simónta- 
kas Andréstakas aimpihshtuzpain iznara. Uspane pishkaru im- 
mu kiainpailta. Pailta payu pishkaru sulpailta. 17 Jesúsne uspa- 
ruza ka kaiznara: 

—Nakasa at kit piankamnarain. Ñamin pishkaru sulpailta. 
Kawarain awara akwananaka, Diosta piankamanapa. 

18Mane uspane pishkaru immu chihkat kit ussa kanpailta. 

19 Jesúsne pitchin an ñancha it kit Santiagorakas Juantakas, 
Zebedeo painkulta iznara. Uspane katsa kanuara pishkaru im- 
mu yalpailta. 20 Mane usne usparuza akwanara. Uspane uspa 
papihshta, Zebedeora, chihkailta. Usne kanuara kiwaintuzkasa 
nukkulara. Ussa kanpailta. 

Kwail salizne ampura piztit 
(Lc 4.31-37) 

21 Uspane Capernaum pipulukin pianaat kit nappara. Mane 
Jesúsne kwaizkultu payura Judío kammu yalkin nap kit awa- 
ruza kamtanamizta. 22Uspane paiña kammukasa iztaspaarit. 
Uspane ka kizara: 

—Nune katsa mikwakana tinta kamtanamtu. An Moisés 
kaizta aizpa kamtamtuzne sunkana kamtaamtuchi, kizara. 23Ta 
Judío kammu yalta maza ampune, saliz piztitmikane tuazi. 
24 Usne kwian kit Jesústa Nazaret pipuluras kiz mimara: 

—¿Aumizane chima kinash? ¿Amas, aumiza puzninnana? 
Nane nua pianish. Nune Diostas sinammika i, kizara. 

25 Jesúsne ussa inin kit tinta kaizta: 

—¡Puñain! ¡Awaras puzti! kizta. 

26 Kwail salizne awara ulnin kit tinta kwianta. Suasne Jesús- 
ne salizta awaras puzninta. 27 Wan awane ishkuara. Usparuza 
ka mimaara: 

—¿Anne chi i? Masas kammu i. Katsa mikwakana kamtam- 
tu. Ininkane, kwail saliztuzne ussa miamtu, kizara. 

28 Azain sun awane, wan Galilea sura uztuzne, Jesúspa pian- 
kamaara. 


Jesúsne Pedrowa suegrara wat panintu 
(Mt 8.14-15; Lc 4.38-39) 

29 Judío kammu yaltas puzarawane, suasne Simónpa yalkinkas 
Andréspa yalkinkas nappara, Santiagokasa Juankasa. 30Sua Simónpa 
suegrane kamara immukasa ishtu tuazi. Uspane Jesústa kainaara: 

—Paiña suegra ishtu tuazi, kainaara. 31 Jesúsne at kit up 
chihtira piz kit ussa kuhsakninta. Suasmesa immu kara. Suasne 
Simónpa suegrane usparuza kumira kwinnara. 


Jesúsne akkwan awara wat paninnamtu 
(Mt 8.16-17; Lc 4.40-41) 

32 Amtane pan payaptikane, Galilea suras awane ishturuza- 
kas kwail saliz piztittuzakas ussa karaara. 33 Akkwan pipulukis 
awane Jesús tukin pijtakin wanmakkara. 34 Usne akkwan tuntu 
ishturuza wat paninnara. Usne akkwan kwail saliztuza puznin- 
nara. Usne kwail saliz puznintittuza chi paranintachi. Saliztuz- 
ne ussa piankam kit kaizara: “Jesúsne Dios Painkul i,” kizara. 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


San Marcos 1, 2 102 


Jesúsne Galilea sura Dios pit kainammtu 
(Lc 4.42-44) 

35 Tilawain tilkwilmin Jesúsne kuhsak kit awa tuchira it kit 
Diosta paikwat. 36Simónne mamaz awaruzkasa an kwizta kan- 
paara. 37 Uspane ussa sait kit kaizara: 

—Chiwal awaruzne nua sayamtu, kizara. 

38 Usne usparuza kaiznara: 

—Azhain, mamaz kasha pipulurain, Dios pit kwinta kinpa. 
Katmizna chiyuras arau, kiznara. 

39Usne Judío kammu yalta Galilea suwara it kit Dios pit 
kwinta kit kit saliztuza awaras puzninnara. 


Jesúsne aya pitta ishtumikara wat panintu 
(Mt 8.1-4; Lc 5.12-16) 

40 Maza ampune, aya pittit ishtumikane, ussa at kit tinta pai- 
kwat kit wain kit kaizta: 

—Namtashitne, namtashina. Namtazha, kizta. 

41 Us akwa mintane, Jesúsne paiña chihtikasa ussa paat kit 
kaizta: 

—Nua namtanash. Nua wat pari, kizta. 

42 Mane aya pitta ishtu karit. Wat kultit. 43 Suasne mamin 
Jesúsne ussa paiña yalta inin kit ka tinta kainara: 

44 —Nune wat parit. Minainkas paranamun. Nu wat parit 
akwa, pariyara it kit nua Diospa yal pariyara antash. Ussa Moi- 
sés ñamin kaizta aizpa miltash. Usne nu akwa Diosta milnazi. 
Sunkana wan awane nu wat parit piankamanazi, kizta. 

45Sun ampune puz kit wanta sun namtit aizpa kwinta kina- 
mizta. Akkwan awa Jesús tukin wanmakkara akwa, Jesúsne 
awa iztakin pipulukin napsachi. Attishta, awa tuchira, aara. Us- 
pane pul sura ussa salkularit. 


Jesúsne chasachi ishtumikara wat panintu 
(Mt 9.1-8; Lc 5.17-26) 
1 Mamaz payura us Capernaum pipulura naptawane, awane 
2 us yalta tu piankamara. 2Kwisha akkwan awa wanmakkarit 
akwa, mamazne nappasachi. Sun yal pijtakin minminkas nap- 
pasachi. Sua usne usparuza Dios watsal pit kwinta kinara. 
3 Suasne mamaztuz aara. Sun ampara ampune chasachi intura 
Jesúspakin muat kit karaara. 4Akkwan awa akwa Jesús tura 

nappasachikane, uspane yal isalta nuara. Yal kih uktawane, kul 
saara. Katsa kul saarawane, uspane ussa kamakasa inkihshaara. 
5 Jesúsne ampara nijkularit aizpa pian. Sunkana minñara: “Je- 
súsne ishtumikara watsashina,” minñamtu. Jesúsne chasachi 
intura ka kizta: 

—Painkul, mizha. Up kwail wat kulninnash, kizta. 

6 Mane mamaz Moisés kaiztit aizpa kamtamtuzne sua uzat 
kit usparuzpain, minñara: 7 “Jesúsne pirail kaiztu. Usne usmin 
Dioskana namtu. Diosmin kwail kaninshinaka,” minñamtu. 
8 Mane Jesúsne uspa minñarit aizpa ayukta piankamta. Katmiz- 
na usparuza ka kiznara: 

—¿Chikishma sunkana mipuspas? %Chasachi intura samchi 
kizna: “Up kwail wat kulnash.” Kawarain samchi kizna: “Kuh- 
sakti. Up kama kuhsari. Chat,” kiznara. 10 Piankamtain. Diosne 
nawa, Ampu namtitmikara, ininta, awara kiwainanapa. Katmiz- 
na u sura at kit u kwail wat kulninnamtus, kiznara. 

11 Usne chasachi intura ka kizta: 

—Nane nua kaiztus. Kuhsakti. Up kama kuhsari. trash yalta- 
kima, kizta. 

12Usne usmin kuhsak kit paiña kamakasa ip mut kit uspa- 
ruztas puzta. Wan awaruzne iztaspaarit. Ka kizara: 

—Diosne kwisha wari. Diosne kwisha katsa i. Ñamin sunka- 
nane iztakimakpas, kizara. 


Jesúsne Levíra akwantu 
(Mt 9.9-13; Lc 5.27-32) 

13Mamasa Jesúsne yaltas puz kit katsa pirakima ira. Ak- 
kwan awane ussa wanmakkara. Sua usne usparuza Dios pinkih 
kamtanara. 14 Tas pimawarain pintawane, usne Levíra, Alfeowa 
painkulta, izta. Sun awane Roma gobierno pial sapmukin uz kit 
kal kira. Jesúsne ussa ka kaizta: 

—Kanpazha, ap kammumika namnapa, kizta. 

Usne kuhsak kit Jesústa kwizpa ira. 

15 Jesúsne Levíwa yalta it kit uskasa kuantuazi. Akkwan 
Roma gobierno pial sapmuruzkas, kwail kimtuzkas misharira 
uzat kit kuara, Jesúskasa paiña kammuruzkasa. An akkwan 
sun awakanane ussa kanpaat kit kamashimtu. 16 Jesúskas 
kwail kimtuzkas gobierno pial sapmuruzkas kuamtazi. Moi- 
sés kaizta aizpa kamtamtuzkas Fariseo awaruzkas tuat kit us- 
paruza izara. Usparuza izarawane, ka Jesúspa kammuruza 
mimanara: 

—¿Chikishma Jesúsne Roma gobierno pial sapmuruzkasa 
kwail kimtuzkasa kuamtui? mimanara. 

17 Sun mirawane, Jesúsne usparuza kaiznara: 

—Ishtukine, tuttul pashikain. Ishtune, tuttul pashimtu. Na- 
kas tuttulkana ish. Nane at kit awaruza sainarau, kwail awaruza 
wat paninnana. Wat awa makpas minturuza sainamtuchish, 
kiznara. 


Kumira impa 
(Mt 9.14-17; Lc 5.33-39) 

18 Juan munnammikawa kammuruzkas Fariseo awaruzkas 
akkwan payurakima Diosta paikumtune, kuamtuchi. Impa. Us- 
pane Jesústa aat kit kaizara: 

—Up kammuruz Diosta paikukane, kuamtu. Impachi. 
¿Kwailchiki? Juanpa kammuruzkas Fariseo awaruzkas Diosta 
paikukane, kuamtuchi. Impa, kizara. 

19 Jesúsne usparuza kaiznara: 

—Ampu ashampa kanpain mijne, kasara kishitne, izmu- 
ruzne wanmakkamtu, kasara kimmikakasa watsal kulana- 

pa. Kumira kwinkane, kuamtu. Sun payura izmuruzne ku- 
mira kuanazi. Impachi. 20 Ampu kasara kitpane, mamaz 
payura usne izmuruztas ukkanazi. Sun payura paiña izmu- 
ruzne kuamanazi. (Kawarain mamaz payura awane nawa 
ukkanazi. Nawa ukkarawane, ap izmuruzne izat kit pianka- 
manazi. Sun payura kuamanazi, tayalamtu akwa.) Jesúsne 
an masas kamtam awara kamtanara, antikwain kamtam 
chihkaanapa. 

21 Usne ankas kamtanara: 

—Kwaksham pakkultane, minchi masas liensokasa yaltuchi. 
Masas liensokasa yaltane, masasne sipparim. Suasne an pshat 
kit pakkultim. 22Kawarain chappi sultane, minminkas chappi 
ilapa kalpa ayara wintu. Hapa kalpa ayara wintane, chappi tain 
sultim. Chappi tain sultawane, ilapa kalpa aya psharinazi. 
Chappikas puztinazi. Paasas karinazi. Chappi sulkane, masas 
kalpa ayara wintawa, kiznara. 


Jesúsne kwaiztit payura cha 
(Mt 12.1-8; Lc 6.1-5) 

23 Kwaiztit payura Jesúsne chara sauwara izi. Pinmiztune, 
paiña kammuruzne chara pippa pakkamizta. 24 Fariseo awaruz- 
ne ussa kaizara: 

—Izti. Up kammuruz chara pippa pakkamtu. Antikwa 
kamtamne ka kizta: “Kwaizkultu payura kal kiman”, kiztu, 
kizara. 

25 Jesúsne usparuza kaiznara: 

—Une Dios pinkih izara. Ñamin Davidne paiña izmuruzkasa 
yak kiarit. 26Usne Dios yalta napta. Abiatar katsa pariya uzka- 
ne, Abiatarne an pan Diosta tara aizpa ussa kwinta. Antikwa 
kamtam ka kizta: “Sun pan pariyaruzpain kuamtu. Mamazne 
kwasachi,” kizta. Davidne kwat kit izmuruza kwinnara. Usne 
kwail kitchi, kiznara. 

27 Jesúsne ankas usparuza kaiznara: 

—Diosne an ñancha awa sara. Awa sarawane, Diosne kwaiz- 
kultu payu sara, awa kwaizkulanapa, kiznara. 28 Katmizna usne 
ka kiznara: 

—Nane, Ampu namtitmikane, awara wanmak kit kiwainam- 
tus. Nane kwaizkultu payura awaruza kurunnashina, chiwazha 
kinpa, kiznara. 

Maza ampuwa chihti chihpailtit 
(Mt 12.9-14; Lc 6.6-11) 


1 Mamasa Jesúsne Judío kammu yalta napta. Maza ampu- 
3 ne chihti chihpailtit tuazi. 2 Minpazha Fariseo awane Je- 
sústa izat kit ka minñara: “Jesúsne kwaizkultu payura ussa 
kakulninshinasa,” minñara. Sunkana minñara, ussa kwail 
kizanapa. 3Suasne Jesúsne ampu chihti chihpailtitmikasha 
kaizta: 

—Apain paizkakin kunanka, kizta. 

4 Usne usparuza mimanara: 

—Kwaizkultu payura ¿Chima kinpai? ¿Wat kin? ¿Kwail kin? 
¿Kakulninna? ¿Piantana? ¿Chima kinpai? mimanara. 

Sinkaashitchi akwa, uspane puñain paarit. 5Usne usparuza 
iznat kit aliz paranara. Uspa akwa Jesúsne tayalta, uspa watcha 
miashitchi akwa. Usne ampura kaizta: 

—Up chihti nil sari, kizta. 

Sun ampune paiña chihti nil sarit. Paiña chihti mamaz chih- 
tikana namtit. 6 Tas Fariseo awaruzne puzarit. Uspane Herodes 
izmuruzkasa kwinta kiat kit usparuzpain kaizara: “¿Mizama us- 
sa piantanapai?” kizara. 


Akkwan awane katsa pimakin pura 

7 Jesúsne paiña kammuruzkasa jarit katsa pirakima. Akkwan 
Galilea suras awakas kwizpa kanpaara. Judea suras awakas aa- 
ra. 8Akkwan awane Jesús sarit aizpa paraara. Jesúspa miara- 
wane, akkwan aara. Judea suras Jerusalén pipuluras aara. Idu- 
mea pipuluras aara. Akkwan awane Jordán Pi kwakaras aara. 
Akkwan awane Tiro pipuluraskas Sidón pipuluraskas aara. 9Us- 
ne kammuruza ka kaizara: 

—Akkwan awane wanmakkamtui. Akkwan awa akwa ainki 
kanua watsarain, awa nawa nuppainmanpa. Nawa nuppainña- 
rane, kanuara uznash, kiznara. 10 Ñamin akkwan ishturuza ka- 
kulnintawane, uspane nuppainñara, ussa paanapa. 

11 Awa kwail saliz piztittuzne sua aazi. Ussa izkane, kwail 
salizne awara wainnin kit kwianninñara: 

—Nune Dios Painkul i, kizara. 

12 Jesúsne salizta kainanara: 

—Awaruza “nane Dios Painkul ish” kaizman, kiznara. 

Jesúsne doce kammuruza nanamtu 
(Mt 10.1-4; Lc 6.12-16) 

13Jesúsne kwash izara nura. Minpazha kanpashimturuza 
akwanara. Uspakas us uzkin nuara. 14-15Sun doce ampuruza 
nanarawane, usne paiña inintuz munninnara. Jesúsne nanara, 
uskasa tuanpa, Dios pit kainanapa, Dios pitkasa salizta puznin- 
nanapa, ishtura kakulninnanapa. 16 Jesúsne an doce ampura ka 
nanara. Mazane Simón mun. Jesúsne Simónpa mun maizta. Ma- 
ne Pedro mun. 17 Mamazne Santiagokas Juankas aimpihshtuz- 
pain. Sun paasne Zebedeo painkul azi. Jesúsne uspa mun maiz- 
ta. Mane Boanerges muntit. (“Azain awa muntit.”) 18 Anpane 
Andrés, Felipe, Bartolomé, Mateo, Tomás, Santiago, Alfeo pain- 
kul, Tadeo, Simón, Cananeo suras, 19 Judas Iscariote munarit. 
Judas Iscariote kutña año pailtikane, ussa kwail awara chihka- 
nara, ussa piantanapa. 


Jesúsne salizta puznintu 
(Mt 12.22-32; Lc 11.14-23; 12.10) 

20 Suasne Jesúsne maza yalta kail kit napta. Mamasa akkwan 
awane Jesústa paiña kammuruzkasa wanmakkara. Akkwan 
awa akwa, uspane kuasachi. 21 Paiña izmuruz sun kit aizpa mi- 
rawane, iara, tas ussa milnapa. Uspane usparuzpain kizara: “Us- 
ne nukkukana paramtu,” kizara. 

22 Moisés kaizta aizpa kamtamtuzne Jerusalén pipuluras 
kihshat kit Jesúspa ka kizara: “Beelzebúwa salizne ussa piztit. 
Usne sun katsa saliz akwa mamaz salizta puznintu,” kizara. 

23 Jesúsne usparuza akwat kit masas pit kamtamkasa kamta- 
nara: “Satanásne paiña saliz puzninmanazi. 24Mamaz suras 
awane usparuzpain waya kitne, sun awane pareju uzasachi. 
25 Kwalne usparuzpain waya kitne, aliz paratne, sun kwalne pa- 
reju uzasachi. 26Satanáskas paiña izmuruzkas paiña salizkas 
usparuzpain waya kit kit paimpa iakane, paiña katsa mikwa 
nukkulmanazi. Pailtinazi. 

27 Tinta yalpamika paiña yalta uztane, minminkas walkwan 
napsachi. An tinta awa at kit tinta yalpamikasha tit kuhtawane, 
paiña yalta nap kit us mij aizpa walkwashina. (Kawarain nakas 
Satanásta kana kit kit paiña saliz awaras puznintus.) 

28 An usparuza kaiznara: Watcha. Nane wan kwail kit aizpa, 
Diosta kwail kwinta kit aizpa, watkulnashinash. 22Minpazha 

Dios Izpulta kwail kwinta kitne, nane sun kwail ussa chi wat 
kulmanash. Sun kwailne wat kulsachiwal. Diosne usparuza 
pailta payu ínta naizninnanazi,” kiznara. 

30 Jesúsne sunkana kainanara, sun awa kwail saliz Jesústa 
piztit kizarit akwa. 


Jesúspa akkuhshkas aimpihshtuzkas 
(Mt 12.46-50; Lc 8.19-21) 

31Suas Jesúspa akkuhshkas aimpihshtuzkas aat kit pianamal 
kunara. Uspa pit inin kit Jesústa akwat. 32 Akkwan awane ussa 
sulmin uzat kit kaizara: 

—zti. Up akkwakas up añaruzkas pianamal uzamtu. Uspane 
nua sait kit akwantu, kizara. 

33 Usne usparuza sinkanat kit kaiznara: 

—¿Minma ap akkwa i? ¿Minma ap aña i? kiznara. 

34Suasne Jesúsne sulmin paiña uztukin iznat kit kaiznara: 

—Apain une ap akkwakana, ap añakana mai. 35Minpazha 
Dios ussa inintu aizpa kimtumikane ap añakana i, ap kuakana i, 
ap akkwakana i, kiznara. 


Ampune chara pippa maltu 
(Mt 13.1-9; Lc 8.4-8) 
1 Mamasa Jesúsne pimakin kamtanamizta. Kwisha akkwan 
4 awane wanmakkarit. Suasmesa usne kanuara wat kit uzta. 
Wan awane pimakin kunara. 2Usne usparuza akkwan masas 
kamtamkasa kamtanara. 

Kamtamtune, usparuza ka kiznara: 3“Mirain. Maza awane 
ira, chara pippa malna. 4Us maltakane, pitchinmin miwara 
taizara. Chitchuruzne aat kit kuara. 5Pitchin pippane uk pilpa- 
ra, akkwan pil tuchira, taizara. Ainkih pilchira taiztawane, pip- 
pane azain chik kit kwizara. 6Pán malkane, ti kwiz kit kiyarit, 
akkwan mujtit wajchi akwa. 7 An pitchin pippane patmu mujtit- 
para taizara. Pippakas patmukas chikkara. Watchi kunkain. Chi 
wakain. 8 An akkwan pippane wat pilta taizat kit chikkat kit ku- 
nara. Chara watsal wakane, pakkarit. Maza tirain treinta pippa 
puzara. Mamaz tirain sesenta pippa puzara. Mamaz tirain cien 
pippa puzara,” kiznara. 

9Suasne Jesúsne an kaiznara: “Piankamshitne, mishitne, na- 
wa mizhain,” kiznara. 

Jesúsne kamtam kwinta kimtu, awara kamtanapa 
(Mt 13.10-17; Lc 8.9-10) 

10 Akkwan awa kaiyarawane, doce kammuruzkas paiña iz- 
muruzkas ussa kaizara: “Aumiza sun masas kamtam kwinta 
kainchanaka, mianapa,” kizara. 11 Jesúsne usparuza ka kaizna- 
ra: “Nane, Dios inintamikane, umiza kamtanamtus, mianapa, 
Dios uruza ininnashimtu piankamanapa. Nane Diosta miashim- 
tuchiruza masas kamtam kwintakasa kamtanamtus. 12 Yawa 
wat iztakas, piankamamanazi. Yawa wat mirakas, miamanazi. 
Wat miamtuchi akwa, uspane Diosta kaiyasachi. Uspa kwail 
wat kulnasachi,”“* kiznara. 


Jesúsne masas kamtam kwinta kamtanamtu 
(Mt 13.18-23; Lc 8.11-15) 

13 Jesúsne usparuza kaiznara: “An masas kamtam kwin- 
ta u miamtuchi akwa, nane uruza mamasa kainananash. 
Watsal mirain, an piankamanapa, wan masas kamtam 
kwinta piankamanapa. 14 Chara pippa malmumikakas Dios 
pit kwinta kimmikakas kawarain i. Sun pippane Dios pitka- 
na i. 15 Pitchin pippane miwara taizara. Pippa miwara taiz- 
tawane, Satanásne kwizpa at kit pippa saktu, chiktachas- 
min. Kawarain awa Dios pit mirawane, Satanásne at kit 
ayuktas Dios pit ukkamtu. 16-17 Mamaz pippane uk pilpara 
taizara. Uk pilpara taizarawane, katsa mujtit wajchi akwa, 
azain kiyarim. Kawarain awa Dios pit saptawane, mirawa- 
ne, usne Dios pit ayukta watsakain. Awa ussa kwail kitpa- 
ne, Dios pit akwa ussa iltawane, usne Dios pit kwait kit 
Dios pit mishimtuchi. 18 Mamaz pippane patmu mujtitpara 
taizara. Kawarain awane Dios pit mimtu. 19 Dios pit mira- 
wane, kwizta sun awane wat mishitchi. Chiwal pashimtu. 
Pialkas saimtu. Kwail kishimtu. Suasne Dios pit kwait kit 
maintim. Uspane pippakana kunsachi, wakain. 20 Mamaz 
pippane wat pilta taizara. Sun pippane chik kit kun kit waa- 
ra. Maza pipparain treintakima sesentakima cienkima puz- 
ara. Kawarain Dios pit mimturuzne Diosta piankamat kit 
wat kianazi,” kizara. 





“4,12 Is 6.9-10 

Alampara unamtu kamtam kwinta 
(Lc 8.16-18) 

21 Jesúsne usparuza mimanara: “¿Alampara tim paltammus- 
kiwas? ¿Alampara kamakasa paltammuskiwas? Tas alampara 
tapilara unam, aiznapa, awa kai izanapa. 22Kawarain ap kam- 
tam pit puintitkas, mamaz payura awa mianazi. Ap kamtam pit 
miashitchikas, mamaz payura awa piankamanazi. 23 Piankam- 
shitne, mishitne, mirain,” kiznara. 

24 An kaiznara: “Watsal mirain. Pitchimin mishitne, pitchi- 
min piankamnazi. Watsal mishitne, an akkwan piankamanazi. 
25 Piankamshitne, Diosne usparuza kiwainamtu, an akkwan 
piankamanapa. Dios pit piankamshitkine, wan mij aizpa kanin- 
nazi,” kiznara. 


Maza pippa chiktu kamtam kwinta 

26 Jesúsne usparuza ka kamtanara: “Diospa gobiernone ma- 
za pippakanain i. Maza ampune pippa pilta maltu. 27 Pippa mal- 
mumika amtawara pittittuasmin, payuwara izkultuasmin, sun 
pippane chik kit kunmu. Pippa malmumikane miza chikmu 
pianchi. Miza kunmu pianchi. 28Pippane pilta kain chikmu. 
Pippa chiktawane, tł kunmu. Kuntawane, pippa waam. 29 Pippa 
inkane, usne awara mashtikasa inintu, pippa paknapa,” kizna- 
ra. 


Mostaza pippa kamtam kwinta 
(Mt 13.31-32; Lc 13.18-19) 

30 Jesúsne an kaiznara: “Diosne awaruza sainamtu, usparuza 
ininnanapa. An kamtam kwinta mirain. Diospa gobierno maza 
kwalkana aiztim. Diospa kwal aiztim. Masas kamtam kwintaka- 
sa kamtananash, awa piankamanapa. 31 Diospa gobiernone ma- 
za ainki pippakana i. Mamaz an ainki pippane wachi. 32Sun 
pippa wakane, chikmu. Chiktawane, kwisha azain kawirim. 
Katsa tailpura kawirim, ti ayukmal chitchu yalsanapa. Sunkana 
Diospa kwal kawirim,” kiznara. 


Jesúsne kamtam kwintawa piankamninnamtu 
(Mt 13.34-35) 
33 Kawarain Jesúsne sun masas kamtam kwintakasa kamta- 
nara, awa piankamanakima. 34 Jesúsne masas kamtam kwinta- 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


111 San Marcos 4, 5 


kasa chi paranarachi. Jesúsne paiña kammuruza sun masas 
kamtam kwintara kamtanara, piankamanakima. 


Jesúsne inkwa kanintu 
(Mt 8.23-27; Lc 8.22-25) 

35Sun payura til pakane, Jesúsne kammuruza kaiznara: 

—Pi kwakara izhain, kiznara. 

36 Akkwan awaras puzarawane, paiña kammuruzne Jesúskasa 
kanuara waat kit kwakara iara. Akkwan kanuakas usparuzkasa ia- 
ra. 37 Katsa tinta inkwa pamizta. Inkwane pira nuppain kit kwazi 
kanuara palakpinta. Pi punmizta. 38Jesúsne kanua pilmal tut kit 
kwakmura pitta. Uspane ussa izkulnin kit mimaara: 

—Anpat. Aune pi kwaanapain makpas, kizara. ¿Nune nijchi- 
makish? 

39 Usne izkul kit kuhsak kit inkwara kaizta: 

—¡Inkwa pamun! kizta. 

Pira kaizta: 

— ¡Kialmun! ¡Kalpain! kizta. 

Inkwane pailta. Pine kalpain parit. 40 Usne kammuruza mi- 
manara: 

—¿Chitma ishkuanas? ¿Diosta nijkultuchimakkiwas? Diosne 
umiza kwira kinanazi, kiznara. 

41 Uspane kwisha ishkuarit. Usparuzpain kaizara: 

—¿Sunne minma kai? Parakane, inkwane pailta. Parakane, 
pine kialta, kizara. 


Jesúsne salizta puznintu 
(Mt 8.28-34; Lc 8.26-39) 
1 Uspane pi kwakkara iat kit Gerasa surakima pianaara. 
2 Kanuaras puzarawane, maza ampune, pantiónpara cham- 
mikane, Jesús tukin ara. Salizne sun ampura pizta. 3Sun ampu- 
ne pantiónta uzta. Minminkas ussa tit kuhsachi, cadenakasa 
kuhsachi. 4NÑamin akkwan piji awane ussa pimpulkinkas cade- 
nakasa kuhshira. Chihtikinkas kuhshira. Usmin chihtikin iru 
kuhta pakmalta. Pimpulkinkas iru kuhta pakmalta. Minminkas 
ussa tak kamtasachi. 5Pailta payukas amtakas pantiónparakas 
inkalparakas kwianta. Usne usmin ukkasa kiltit. 6 Jesústa at- 
tishtas iztawane, usne ain it kit ussa wakpuj wainta. 7 Tinta 
kwian kit Jesústa ka mimara: 

—¿Nawane chima kinash? Nune Jesús i. Nune an katsa Dios- 
pa Painkul i. Chiyura uztu. Nawa naizninmun, kiz kit paikwat. 

8 Jesúsne kwail salizta akkwan piji kaiznara: 

—Awaras puzninti, kizta. Kwail salizne ishitchi. 

9Suasne Jesúsne ka mimara: 

—¿Nune chi munish? kizta. 

Saliztuzne ka kizara: 

—Aune “akkwan” munmakpas. Aune akkwan makpas, kizara. 

10 Sun saliztuzne Jesústa an tinta paikuaara: 

—Aumiza mamaz sura ininmun, kizara. 

11Kwisha akkwan kuzune kashain inkalta kuaamtuazi. 
12Sun saliztuzne ussa an tinta paikuaara: 

—Aumiza kuzuruza pizna ininchain, kizara. 

13 Suasne usne usparuza kuzuruza ininnara. Wan kwail saliz- 
tuzne iat kit kuzuruza pizara. Suas sun paas mil kuzune ain pil- 
chiraras taizarit. Pira taizat kit pi kwaarit. lara. 

14 Kuzu kwira kimtuzne ishkuat kit ain iat kit pipuluras awa- 
rakas sun suras awarakas sun pit kainanara. Tas awane aara, Je- 
sús kirit aizpa izana. 15 Uspane Jesúspakin aara. Sua uspane ak- 
kwan saliz piztit mijatmikasha izara. Sun ampune uz kit wan 
kwat kit wat mintu. Pipuluras awane ishkuara. 16Saliz piztit 
mijatmikasha izararuzne wan awaruza ka kainanara: 

—Saliz piztit mijatmikane wat mintu. Saliztuz kuzuruza piz- 
narawane, kuzune pi kwaara, kizara. 17 Suasne awane Jesústa 
an tinta paikuaamtu: 

—jAu suras imizti! kizara. 

18 Jesús kanuara wakane, saliz piztit mijatmikane Jesústa 
paikwat: 

—Nukasa ishimtus, nukasa tuan, kizta. 19 Jesúsne ussa inin- 
mai, uskasa kanpanapa. Ussa kaizta: 

—Up kwalta kailtinka. Usparuza “Dios saliztuza puzninna- 
ra” kainanana inka. Diosne nua kiwainta kiznarain, kizta. 

20Sun ampune tas it kit Decápolis suras awaruza Jesús us akwa 
sarit aizpa kwinta kinara. Wan awane sun akwa iztaspaarit. 


Maza pashpa irit. Maza ashampa ishtu 
(Mt 9.18-26; Lc 8.40-56) 
21 Jesús katsa pi kwakara kanuawara kwaktawane, akkwan 
awane ussa wanmakkara. Usne katsa pimamin nukkulta. 22 Sua 

maza awane, Jairo munmikane, at kit Jesúspa mittikin wakpuj 
wainta. Usne Judío kammu yal manta kimika azi. 23 Usne ussa 
tinta paikwat kit kaizta: 

—Ap pashu ainki inapain i. At kit up chihtikasa ussa paanan- 
ka, wat panapa, uznapa, kizta. 

24 Jesúsne uskasa ira. An akkwan awane kwizpa iat kit nup- 
pain kit Jesústa wanmakkara. 25 Maza ashampane wan awakasa 
tuazi. Usne doce añokima paiña aimpi puz kit pul parachi. 
26 Usne akkwan tuttulkasa kwisha naizta. Wan pial mij aizpa ta- 
ra. Wat parachi. Anpa piztit. 27 Awane ussa Jesúspa kwinta kia- 
ra. Ishtura wat panintu, kizta. An ashampakas Jesúspa mira. Us- 
ne akkwan awakasa kwizpa aara. Usne paiña kwaksham paara. 
28Sunkana usmin minta: “Paiña kwakshammin paarane, usne 
nawa wat paninnazi,” minta. 29 Ussa paarawane, sun urain pai- 
ña aimpi pul parit. Usne ayukta paiña ishtu wat parit nijkulta. 
30 Jesúsne usmin mazainta wat panintit nijkulta. Akkwan awa 
ustukin wanmakkarakas, usne ain puij chat kit mimanara: 

—¿Minma ap kwaksham paara? kiznara. 

31Paiña kammuruzne ussa kaizara: 

—Nune akkwan awara iznamtu. Uspane wanmakkat kit nua 
nuppainñara. “¿Minma ap kwaksham paara? ¿Mimamtukish?” 
kizara. 

32 Usne wan awara iznamizta, paiña kwaksham paaritmika- 
sha saina. 33Sun ashampa ayukta wat parit nijkulkane, at kit 
ishkwat kit ul kit ussa wakpuj wainta. Usne Jesústa kaizta: 

—Nane up kwaksham paarau. Wat paru, kizta. 34 Jesúsne us- 
sa kaizta: 

—Nu nawa nijkultit akwa, nane nua watcha wat paninnash. 
Watmin inka. Up ishtu wat pari, kizta. 

35 Kwinta kimtuasmin, mazantuzne manta kimmikawa yal- 
tas aat kit Judío kammu yal manta kimmikasha kaizara: 

—Up pashu me irit. Kamtammikasha, Jesústa, anne aizap- 
mun, kizara. 

36 Jesúsne uspa kaizara aizpa mirachi. Usne Judío kammu 
yal manta kimmikasha kaizta: 

—Ishkumun. Watsal nijkulti. Nane up pashura watsashi- 
nash, kizta. 

37 Pedrokas Santiagokas Juankas, Santiagowa aimpihsh, Je- 
súskasa tara. Jesúsne minainkas napninnarachi. 38 Manta kim- 

mikawa yalta piannaakane, Jesúsne akkwan awara iznara. Us- 
pane azat kit tinta kwianaara. 39Naptawane, usne usparuza 
kaiznara: 

—¡Kwianman! ¡Azaman! kiznara. Sun awane manta kimmi- 
kawa pashu irit nijkulara. 

Usne kaiznara: 

—Sun pashpane pittui. Uznazi, kiznara. 

40 Sun kwinta kitpane, uspane Jesústa ishanaara. Jesúsne us- 
paruza piannamal ininnara. Uskas papihshkas akkuhshkas pai- 
ña izmuruzkas pashpa tukin nappara. 41 Paiña chihti piz kit us- 
sa paiña pitkasa kaizta: 

—Talitta kumi, kizta. (Sunkana awa pit kizta: “Pashpa ainki, 
kuhsak kit kunti,” kizta.) 

42Sun urain sun pashpane kuhsak kit chara. Usne doce año 
pailtit. Main uspane kwisha iztaspaarit. 43 Usne pashpawa pa- 
pihshtakas akkuhshtakas manta kit kit kaiznara: “Minainkas u 
pashu wat parit, kaizman. Jesús ussa kuhsakta, uznapa, kaiz- 
man,” kiznara. Pashura chiwazha kwintain, kwanpa, ininnara. 


Jesúsne Nazaret pipulura pianamtu 
(Mt 13.53-58; Lc 4.16-30) 
1 Jesúsne suas it kit paiña sura piannara. Paiña kammuruzne 
kwizpa kanpaara. 2Kwaizkultu payura usne Judío kammu 
yalta it kit kamtanamizta. Kwisha akkwan awane ussa miara. Kwi- 
sha akkwan pian akwa, iztaspaarit akwa, usparuzpain mimaara: 

—¿Minma an kamtam ussa kamtara? Iztain. Usne kwisha ak- 
kwan awaruza wat paninnamtu. 3¿Anne apas yal sammikaki? 
Usne Maríawa painkul i. Santiagokas, Josékas, Judaskas, Si- 
mónkas paiña aimpihshtuzpain apain uzamtu. Paiña kwam- 
pihshtuzkas au pipulura uzamtu, kizara. 

Suasne uspane ussa aliz kulat kit izkiarachi. 4 Jesúsne uspa- 
ruza ka kizanara: 

—Mamaz suras awane “Dios pit kainammmikane wari” min- 
ñamtu. Dios pit kainammmika paiña sura itne, paiña su awakas, 
paiña kwalkas, paiña yalta uzturuzkas ussa wat minñamtuchi, 
kiznara. 

5Suane Jesúsne akkwan ishturuza wat paninnasachi. Pitchi- 
min ishturuza chihtikasa paat kit wat paninnara. 6 Usmin uspa- 
wa iztasparit, paiña pipuluras awa Jesústa nijularachi akwa. 

Jesúsne paiña kammuruza ininnamtu, awara kamtananapa 
(Mt 10.5-15; Lc 9.1-6) 

Suasne usne akkwan ainki pipuluwara chat kit awara kamta- 
nara. 7 Usne sun doce kammuruza akwanat kit kaiznara: 

—Unmiza paas paas ininnanash. Kwail saliztuza awaras puz- 
ninnarain, kiznara. 8 Usne usparuza ankas kaiznara: 

—Attishta iamtune, kasmin iwizanaka. Pankas, tuhkas, pial- 
kas kwaman. Tiwilkasa irain. 9Zapato nuk kit irain. Paas kami- 
sha kwaman. 10 Yalta naptane, suain pitwizanaka, imtu payuki- 
ma. 11 Awane umiza uspa pipulura napninamakane, up pit mi- 
shiamakane, tas puztain. Uspa iztakin mitti pil puhstit ulpianta- 
wa, uspa kwail kiarit aizpa piankamanapa, kiznara. 

12 Suasne kammuruzne paas paas iat kit Dios pit kainanaara, 
awa kwail kiarit aizpa maizanapa. 13 Uspane akkwan kwail sa- 
liztuza puzninnara. Pihshpikasa ishturuza ninat kit usparuza 
wat paninnara. 


Juanne, munnammikane, imtu 
(Mt 14.1-12; Lc 9.7-9) 

14 Herodesne manta kimmikane, awa Jesúspa kwinta kiarit 
aizpa mira. Wantuzne Jesús ara kwisha wat pianmazi. Usne Je- 
súspa ñanta mit kit kaizta: 

—Juan munnammikane iritkas, me kuhsta. Katmizna usne 
akkwantuza wat paninnamtu, kizta. 

15 Mamaztuzne kaizara: 

—Usne Elías i. 

Mamaztuzne kaizara: 

—Dios pit kainammmika i. Usne ñamin Dios pit kainammmi- 
kakana i, kizara. 

16An mirawane, Herodesne kaizta: 

— Juanne, na kizpu tittamikane, irit. Tas kuhsta akwa, ma 
uztu, kizta. 

17-19 Ñamin Felipene, Herodespa aimpihshne, Herodías- 
kasa kasara kirit. Kwizta Herodesne paiña aimpihshpa 
ashampara kasara kirit. Herodías akwa Herodesne awara 
ininta, Juanta piznapa. Usne Juanta titkasa kuh kit kajchira 
sipta. Herodíasne Juanta kwisha aliz kultit. Usne Juanta 
piantashina. Juanne Herodesta akkwan piji tinta kainara: 
“Paiña aimpihshpa ashampara kasara kitne, watchi,” kizta. 

20 Herodíasne Juanta piantamanamtit. Herodesne uspa wat 
kwinta kit kit Juanta kwail kishitchi. Herodesne Juanta wat- 
sat kit kaizta: “Juanne wat awa i. Diosta pian i,” kizta. Kat- 
mizna paiña ashampane Juanta piantashininsachi. Herodes- 
ne Juanta impara impara mira. Juanne ussa kaizta: “Wat uz- 
tuchi,” kizta. Herodesne ussa mishira. Juanta mirawane, He- 
rodesne ayukta kwail minta. 21 Wat payura, us kawira payu- 
ra, Herodesne akkwan gobierno awaruzakas, suldaru awaruz- 
akas, Galilea suras anpattuzakas kumira kwinnara. Sun payu- 
ra Herodíasne Juanta piantaninta. 22 Sun payura Herodíaspa 
pashune kumira unamkin nap kit ku kimizta. Herodeskas pai- 
ña izmuruzkas kwisha wat kulazi. Katmizna sun manta kim- 
mikane Herodíaspa pashura kaizta: 

—Chiwazha paikukane, sunpawa tanash, kizta. 

23 Mamasa an tinta ussa ka kin namta: 

—Chiwazha paikukane, sunpawa tanash. Na kakwa mij aiz- 
pa tanash, kizta. 24 Usne tas puz kit akkuhshta mimara: 

— ¿Chima paikwanash? kizta. 

Herodíasne pashura kaizta: 

— Juan munnammikawa kizpu tit kit karanka, kizta. 

25Sun urain musittune manta kimmikakin ain nap kit pai- 
kwat kit kaizta: 

—Mamin Juan munnammikawa kizpu pashu. Pilattura una- 
ri, izna, kizta. 

26Sun manta kimmikane kwisha tayalta. Usne ussain minta: 
“Ap izmuruzne na kaizta aizpa miara. Nane uspa iztakin na 
kaizta aizpa kimanash kaizsachish,” minta. 27Suasne manta 
kimmikane suldaru awara ininta, Juanpa kizpu karanpa. 28 Us- 
ne kajchira it kit timpukin kizpu titta. Usne pilattura kizpukasa 
karat kit musittura milat. Musittune akkuhshta milara. 

29Sun miarawane, Juanpa kammuruzne iat kit ussa muat kit 
pilta kamaara. 


Jesúsne cinco mil awara kumira kwinamtu 
(Mt 14.13-21; Lc 9.10-17; Jn 6.1-14) 

30 Mamaz sura kaiyarawane, sun doce inintuzne Jesús tura 
wanmakkat kit ussa chiwazha kiarit aizpakas chiwazha kamta- 
narit aizpakas kaizara. 31 Kwisha akkwan awa Jesús tukin aarit 
akwa, uspane kuasachi. Katmizna Jesúsne usparuza kaiznara: 

—Mamaz sura, awa tuchira, izhain, pitchin kwaizkulana, 
kiznara. 

32Suasne Jesúskas paiña kammuruzkas kanuawara iara, pul 
surakima. 

33 Akkwan awane uspa iamtura izat kit ussa piankaara. Sua 
pipuluras awane mittiwara ain chaara, uspakin an ñancha pian- 
naana. Uskasa wanmakkaara. 34 Kanuaras kihshtawane, Jesús- 
ne akkwan awaruza iznat kit usparuza kiwainshinara, uspa piri- 
kukana izarit akwa, uspa kwira kimchiruzkana izarit akwa. Us- 
ne usparuza akkwan kamtanamizta. 35 Nashtimtuasmin, paiña 
kammuruzne ussa aat kit kaizara: 

—Sun sune pul i. Awa purachi. Nashtui. 36 Usparuza ininna- 
ri, ianapa, kasha sura kasha pipulura chiwazha paitkuanapa, 
kizara. 

37 Usne usparuza sinkanara: 

—Umin kumira kwinnari, kuiznapa, kiznara. 

Uspane ussa kaizara: 

—Sunpawa pan paitkwashitne, aune, paas cien payurakima 
kal kitpamakpas. Aune sunpawa pial mijchimakpas, awaruza 
kumira kwinnana, kizara. 

38 Usne usparuza mimanara: 

—¿Yawa panma mijmakpas? ¡Izna irain! kiznara. 

Sairawane, uspane kaizara: 

—Aune cinco pankas paas pishkarukas WAN cd kizara. 





WA Andreskas pashpakas pankasa pishkarukasa 

39Suasne Jesúsne kaiznara: 

—Pitkin uzninwizanaka, akkwantuzne apain akkwantuzne 
anta, kiznara. 40 Uspane sunpawa uzninnara, cienkimakas cin- 
cuentakimakas. 41 Usne cinco pankas paas pishkarukas sapta. 
Chiyura izak kit Diosta aishtaish kizta. Usne pan kiz kit kammu- 
ruza kwinnara, wanta nailnanapa. Usne paas pishkarukas wan- 
ta nailnara. 42 Wan awane kuat kit tukkarit. 43 Akkwan pitti pit- 
ti tizara. Kammuruzne doce timta pankasa pishkarukasa sap 
winñara. 44Kwisha akkwan awane kuara. Usparuzpain cinco 
mil ampune kuara. 


Jesúsne pi isalpara cha 
(Mt 14.22-27; Jn 6.16-21) 

45 Suasne usne paiña kammuruza kanuara ininnara, uspa an 
ñancha kwakkanapa, Betsaida pipulurakima. Kwiztane usne 
wanta ininnara uspa yaltakima. 46 Wantuza ininnarawane, usne 
izara Diosta paikwan irit. 47 Tilkwil parikane, kammuruzne ka- 
nuawara iat kit katsa pi paizkara piannaara. Jesúsne mazainpa 
piltain nukkultit. 48 Usne usparuza iznara, tinta tailtuasmin. In- 
kwane tinta pamtu akwa, uspane wat kwakkasachi. Tilawain, 
tilkwilmin usne usparuza mittiwarain pi isal isal atchara. Usne 
usparuza pinnash minta. 49 Uspane ussa pi isal chara izarawa- 
ne, usparuzpain minñat kit kwianñara: “fra awa izpul iztumak- 
pas,” kizara. 50Wanne ussa izat kit ishkuarit. Mamin Jesúsne 
usparuza kwinta kit kit kaiznara: 

—Uruza kwira kinanash. Tinta kultain. Nane Jesús ish. Ish- 
kuman, kiznara. 

51 Jesús kanuara warawane, usne inkwa pailninta. Uspane 
us akwa ishkuat kit iztaspaarit. 52 Jesús pan wanta nailnarawa- 
ne, uspane Jesús wan kit aizpa miarachi. 


Jesúsne ishtura wat panintu 
(Mt 14.34-36) 

53 Kwakara kwakkaarawane, uspane Genesaret sura pian- 
naat kit kanuara pimamin kantaara. 54 Kanuaras kihsharawane, 
akkwan Genesaret pipuluras awane Jesústa piannaara. 55Sun 
awane wan surakima iat kit ishturuza kwaara, Jesús tukin pian- 
nankima. 56 Jesús ainki pipulurakas katsa pipulurakas inkalpa- 
rakas imtuasmin, awane ishturuza kwaat kit mikin taara. Uspa- 

ne Jesústa paikuara: “Aune up kwaksham puntakin paashimtu- 
makpas, wat panapa,” kizara. Ussa paakane, ishtune wat parit. 
Jesúsne ishturuza wat paninnarit. 


Antikwain kamtam 
(Mt 15.1-20) 
1Fariseo awakas mamaz Moisés kaizta aizpa kamtamtuzkas 
Jerusalén pipuluras aat kit Jesústa wanmakkara. 2Uspane 
Jesús kammuruza iznara. Sun kamtamtuz kuamtuasmin, uspa- 
wa chihti kittarachi. Moisés kiarachi akwa, uspane Jesúspa 
kammuruza aliz paraara. 

3 Uspa chihtira akkwan piji kittakine, wan Judío awakas Fa- 
riseo kamtamtuzkas kuakain. Uspane antikwa pit, ilapa ampu 
kaizara aizpa, miara. Uspane sunkana nil chi minñamtu: “An 
kumira kwatne, chihti kittakine, uspane kwail kiamtu.” 4Pipu- 
luras kaiyarawane, usparuza sinam kittakine, kuakain. An ak- 
kwan antikwa kamtam watsaamtu. Antikwa awa sunkana kiza- 
ra: “Wan kittawa. Wazkas, pailkas, paiyittarakas misharikas kit- 
tawa,” kizara. 5Fariseo awakas mamaz Moisés kaizta aizpa 
kamtamtuzkas Jesústa kainaara: 

—Up kammuruz kuakane, chihti kittamtuchi. Une ilaparuz 
kamtamtu aizpa watsaamtuchi. ¿Chikishma antikwa kamtamtu 
aizpa miamtuchi? kizara. 

6 Jesúsne usparuza sinkanara: 

—U akwa wat minñamtu akwa, une kwail kiamtu. Isaíasne, 
Dios pit kainammmikane, uwa paranara, u paas pit kwinta 
kiamtu akwa. Ñamin sunkana umiza kaiznara: 

“Sun awane uspa pitkasain ‘Diosta wat i’ kaizamtukas, 
uspa kaijchura Diosta pashiamtuchi. 
7Diosta paikuamtukas, Diosta wakpuj wainñamtukas, 
uspane Diosta pashiamtuchi. 
Uspain kamtam kamtaamtu.”4 
8 Une Dios pit kamtaamtuchi. Une Dios manta kit aizpa chih- 
kaarit, antikwa kamtam miashimtu akwa, kiznara. 

9 Jesúsne usparuza an kaiznara: 

—Une Dios kamtanarit aizpa chihkaarit, antikwa kamtamtit 
aizpa kianpa, kiznara. 10 Ñamin Moisésne ka kaizta: “Papihshta- 





47.7 Is 29.13 

kas akkuhshtakas wat kaiz kit kirain. Papihshtakas akkuhshta- 
kas kwail kiztamikasha inintawa,”+* kiznara. 11 Me umin sunka- 
na kamtat kit kaizamtu: “Pial mijmikane papihshtakas, ak- 
kuhshtakas milatkiwa, paiña pial Dios akwa watsarit akwa. Kat- 
mizna usparuza kiwainnapa milanamtuchi.” 12Sunkana une u 
pialkasa papihshtakas akkuhshtakas kiwainnasachi. 13 Katmiz- 
na antikwa kamtam awaruza kamtanamtuasmin, une Dios pitta 
kain kininamtu, kiznara. Sunkanain an akkwan antikwa kam- 
tam kainanamtu. 


Sinam chi awa 

14Usne awara akwanat kit usparuza kaiznara: 

—¡Une nawa mit kit piankamarain! 15Awa akkwan piji 
chihti kittakine, kumira kwatne, sun kumira ussa ayukta kwail 
kininsachi. Chiwazha ayukmal kaijchura min kit kirane, sunmin 
ussa kwail kinintu. 16 Na kuruntu aizpa mirain. 

17Wan awa kaiyarawane, Jesúsne maza yalta napta. Sua 
paiña kammuruzne ussa masas kamtampa mimaara. 18 Jesúsne 
usparuza mimanara: 

— ¿Une wat mimtuchimakkiwas? Une sun awakana min- 
ñamtu. Diosne wan kumira kwintit, kwanpa. Chiwazha kumira 
kwatne, sun kumira ussa kwail kininsachi. 19Sun kumira ayuk- 
ta kaijchukin napkain. Pusunmal naptu. Naptawane, tas puzmu, 
kiznara. 

Sunkana Jesúsne kaiznara, awa piankamanapa, nil minña- 
napa. Diosne wan kumira sinam sarit, kuanapa. 20 Jesúsne an 
kaiznara: 

—Chiwazha ayukmal kaijchura min kit kwail kitne, sunmin 
ussa kwail kinintu. 21 Wan kwailne ayuktas, kaijchuras puztu. 
Kwail mintane, usmin kwail parim. Ashampa kanpain mij pitta- 
ne, usmin kwail parim. Walkumtumikane kwail parim. Awara 
piantamtumikane kwail parim. Mamazpa ashampakasa pittane, 
mamazpa ampukasa pittane, usmin kwail parim. 22 Mamazkin 
an paashitne, usmin kwail parim. Mamazta kwail kitmikane 
kwail parim. Pirail kaiztumikane kwail parim. Pailta payu 
kwail kishit kit wat mishitkine, usmin kwail parim. Patna pa- 
shimtumikane kwail parim. Mamazpa kwail kiztamikane kwail 

parim. Nane mamazkin an warish mintamikane kwail parim. 
Nilchi mintumikane, kwail kimtumikane kwail parim. 23Sun 
wan kwailne ayuktas puzamtu. Sunmin ussa kwail panintu, kiz- 
nara. 


Jesúsne salizta pashparas puznintu 
(Mt 15.21-28) 

24 Tas Jesúsne kuhsak kit mamaz sura ira. Tiro pipulukas Si- 
dón pipulukas sulmin uz. Usne yalta nap kit mara. Puintain nap- 
shira, sun awa piankamamanpa. Usne usmin kulasachi. 25Sun 
urain maza ashampane ussa piankamta. Kwail salizne paiña pa- 
shura piztit. Suasmesa sun ashampane at kit Jesúspa mittikin 
wakpuj wainta. 26Usne mamaz suras ara. Usne Judío awaras 
chi. Griego pit kwinta kit kit Sirofenicia suras ara. Usne ussa 
paikwat: 

—Kwail salizne ap pashura pizta. Ussa puzninti, kizta. 27 Je- 
súsne ussa kaizta: 

—An ñancha au pashparuza kumira kwinnarawamakpas. 
Kumira tizkane, kwizara kwintawa. Kawarain an ñancha Judío 
awaruza kwira kinnarawa. Suasne kwiztane mamaz awaruza 
kwira kinnarawa, kizta. 

28 An ashampane ussa sinkara: 

—Watcha, ap Anpat. Nakas kwizakana ish. Pashpa kukane, 
pitchin pak taizkane, kwizane tizka sak kum. Katmizna ap pa- 
shura wat paninnaka, kizta. 

29 Jesúsne ussa kaizta: 

—Kwisha watsal sinkazi. Katmizna up yaltain kailtinka. Sun 
kwail salizne up pashuras me puzta, kizta. 

30 Paiña yalta kailtawane, sun ashampane paiña pashura ka- 
mara tukin izta. Usne pashpara saliz puznintit wanmalta. 


Jesúsne parasachimikasha, misachimikasha wat panintu 

31 Suasne Jesúsne Tiro suras kail kit Sidón suras pinta. Usne 
Decápolis suras pinta Galilea Pirakima. 32 Sua awane maza am- 
pura ussa karaara. Sun ampune misachi. Uskas wat kwinta kisa- 
chi. Awane us akwa Jesústa paikwara, paiña chihtikasa ussa 
paanapa, wat panapa kizara. 33 Jesúsne ussa paimpa mit kit pai- 
ña chihti tippu kailkin napninta. Suasne Jesúsne paiña chihti 
tippura ilpi itkularit kit parasachimikawa yankwijara paara. 

34Chiyura izaktawane, ayukta tinta pshtat kit paiña pitkasa 
kaizta: “¡Efatá!” kizta. (Sunne inkal awa pitkasa kiztu: “¡Pit 
isakti!” kizta.) 

35 Suasne sun urain usne mira. Paiña yankwija chihkultawa- 
ne, wat kwinta kimizta. 36 Usne awara kaiznara: 

—Anmne minainkas kaizman, kiznara. Akkwan piji minainkas 
kaizman kiznarakas, sun awane miashitchi. Jesús kaizman kiz- 
takas, uspane an akkwan kaiznara. 37 Uspane kwisha akkwan 
iztaspaat kit kaizara: “Usne wan watsal kirit. Usne mikaintuza 
mininnashina. Usne parakaintuza paraninnashina,” kizara. 


Jesúsne ampara mil awara kumira kwinamtu 
(Mt 15.32-39) 

1 Mamaz payura akkwan awane wanmakkara. Sun awa ku- 

mira mijchi akwa, Jesúsne paiña kammuruza akwanat kit 
kaiznara: 

2—Nane sun awaruza kiwainashimtus. Kutña payukima na- 
kasa puranash. Uspane chi kum mijchimai. 3Kumira mijchine, 
uspa yaltakima ininnarane, miwara najarinazi. Maza mazain at- 
tishtas aara, kiznara. 

4Paiña kammuruzne ussa mimaat kit sinkaara: 

—Apane, awa tuchira, ¿miza kumirama sun awara kwinna- 
napai? kizara. 

5 Usne usparuza mimanara: 

—¿Yawa panma mijmakpas? kiznara. 

Uspane kaizara: 

—Siete pan mijmakpas, kizara. 

6 Usne wanta kaiznara: 

—Piltain uztain, kiznara. 

Siete pan saptawane, Diosta kaizta: 

—Aishtaish, kizta. Usne pan kiz kit kammuruza milanara, 
awara nailnanapa. Uspane panne wanta kwinnara. 7Uspane 
pitchin pishkarukas mijmara. Diosta aishtaish pishkaru akwa 
kiztawane, kammuruza kaiznara: 

—Sunkas wan awara kwinnarain, kiznara. 8 Uspane kuat kit 
tukkara. Kuarawane, pitti pitti tizara. Paiña kammuruzne pitti 
pitti siete timta winñara. 9 Ampara mil ampu kuaara. Kuarawa- 
ne, Jesúsne usparuza uspa yalta ininnara. 10Suasne Jesúsne 
paiña kammuruzkasa kanuara waat kit Dalmanutara sura iara. 

Fariseo awane Jesústa paikuamtu 
(Mt 16.1-4; Lc 12.54-56) 

11Fariseo awane aat kit ussa tinta kwinta kiara. Uspane us 
kwail kinpa ussa kaizara: 

—Nu Diostas atne, chiwazha iztasparit kal Diostas iznin- 
chain, kizara. 12 Jesúsne ayukta tinta pshtat kit uspa akwa tayal 
kit kaiznara: 

— Une chiwazha Diostas iztasparit kal izshiamtu. Dios nawa 
chiyuras inintakas, nane umiza chinkas izninnamanash. 

13Jesúsne sun awara tuij inat kit mamasa kanuara wat kit pi 
kwakara ira. 


Fariseo kamtamtu aizpa kiñakana i 
(Mt 16.5-12) 

14Kammuruzne pan mainñat kit karaarachi. Maza panmin 
kanuara mijara. 15Jesúsne usparuza manta kit kit kaiznara: 

—¡Mirain! ¡Kwiraruin! ¡Kwail awakana uzman! Fariseo awa- 
ruzkas Herodes kamtamtuzkas nil kamtaamtuchi. Paiña kam- 
tam kiñakana i. Kiñane chappira sulnintu. Paiña kamtamne ki- 
ñakana awara maizanazi. 

16Jesúspa kammuruzne usparuzpain sun kwinta kiat kit kaizara: 

—Pan mijchimakpas. Katmizna Jesúsne sunkana kwinta ki- 
ra, kizara. Jesúsne Fariseo kamtampa paranara. Uspane wat 
miarachi. 

17Jesúsne uspa minñamtu aizpa piankamta. Uspane ussa 
miasachi. Katmizna usparuza kaiznara: 

—¿Nijkulamanas? ¿Miamanas? ¿Izamanas? kiznara. 18 Une 
kasu wajmai. ¿Izmuskiwas? Une kail wajmai. ¿Mimuskiwas? 
¿Nijkulmuskiwas? 19 Cinco pan kiztawane, cinco mil ampura 
nail kit kwinnarau. ¿Yawa pan tizta timta winñanash? kiznara. 

Uspane ussa kaizara: 

—Doce timta winñanashi, kizara. 

20 Ankas Jesúsne kaiznara: 

—Siete pan tiztawane, ampara mil awara nail kit kwinnarau. 
¿Yawa pan tizta timta winñanash? kiznara. 

Uspane ussa kaizara: 

—Siete timta winñanashi, kizara. 

21 Usne usparuza kaiznara: 

—¿Mama nawa nijkultuchimakkiwas? kiznara. 

Jesúsne kasu izsachira izkulnintu 

22Kwiztane Jesúskas paiña kammuruzkas Betsaida pipulu- 
kin aara. Minpazha awane awa izsachira Jesústa karat kit tinta 
paikuat: 

—¡Ussa paari, kasu izkulnapa! kizara. 23 Jesúsne an awa iz- 
sachira chihtira piz kit ussa pipulukis milta. Sua ilpikasa paiña 
kasukin nira. Paiña chihtikasa ussa paarawane, ussa mimara: 

—¿Mane izshinakish? kizta. 

24 Sun awane izak kit kaizta: 

—Nane awara iztus. An awane tikana chamtui iztus, kizta. 

25 Suasne mamasa Jesúsne chihtikasa kasukin pal pizta. Suas 
sun awane tinta iz kit wat izkulta. Wanta kai izta. 26 Jesúsne us- 
sa paiña yalta inin kit kaizta: 

—¡Up yalta kailti! ¡Pipulukin napmun! ¡Minainkas kainam- 
mun! kizta. 


Pedrone Jesúspa paramtu 
(Mt 16.13-20; Lc 9.18-21) 

27 Jesúskas paiña kammuruzkas akkwan ainki pipulura iara. 
Kashara Filipowa Cesarea pipulu uz. famtuasmin, usne paiña 
kammuruza mimanara: 

—Uspa nawa parakane, ¿Nawa chima kizamtui? ¿Minma na 
ish kaizamtui? kiznara. 

28 Uspane ussa sinkaara: 

—Mamaztuzne “nune Juan munnammika i” kizamtu. Min- 
pazha “Nune Elías, Dios pit kainammmika, i” kizamtu. Mamaz- 
tuzne “Mamaz Dios pit kainammmika i, kizamtu,” kizara. 

29 Usparuza mimanara: 

—¿Une nawa chima kizamtu? ¿Nane minma ish? mimanara. 

Pedrone ussa sinkara: 

—Nune Dios niritmika i. Diosne nua au sura inintit, kizta. 

30 Jesúsne usparuza kaiznara: 

—Watcha. Nane Cristo ish. Sun minainkas kaizman, kiznara. 


Jesúsne kaiznara: —Inash 
(Mt 16.21-28; Lc 9,22-27) 
31 Usne usparuza kamtanamiz kit kaiznara: 
—Nane, Ampu namtitmikane, awaruza kiwainanamtus. 
Awaruza kiwainashimtukas, nane kwisha naiznash. Hapa am- 

puruzkas, katsa pariyaruzkas, Moisés kaizta aizpa kamtamtuz- 
kas nawa kwayarinpas. Nawa piantarinpas. Nawa piantarawa- 
ne, mamasa uznash. Kutña payura kuhsnash, kiznara. 32 Jesús- 
ne us intu payuwa kaiznara, wan awa wat piankamanapa. Pe- 
drone ussa paimpa mil kit tinta kaizta: 

—i¡Sunkanane paramun! kizta. 33 Jesúsne kail kit puijchat 
kit mamaz kammuruza iz kit Pedrora ka kaizta: 

—¡Nawa chihkazha! Nune Satanáskana kwinta kimtu. Nune 
Dioskana mintuchi. Awakana mintu, kizta. 

34Tas Jesúsne wan awaruzakas paiña kammuruzakas ussain 
akwannat kit kaiznara: 

—Minpazha ap kammuruz namashitne, ¡nakasa aat kit na 
kamtamtu aizpa piakamanaka! ¡U pashit aizpa chihkawizana- 
ka! Nawa kanpamtuzne naizarinazi. Nakanain uzwizanaka, 
naiznakima, kurishta innakima. Sunkana ap kwizpa awizanaka. 
35 Wan uspain watsamturuzne iat kit wan kaarinazi. Minpazha 
na akwa irane, Dios watsal pit akwa irane, Diosne usparuza uz- 
ninnanazi. 36Wan su mijne, wan pial mijne, sunkanane awane 
chiyura uzasachi, iritne. 37 Iritmikane pial tasachi, chiyura uz- 
na. 38 Minpazha kwail awa iztakin, nil nijkultachiruzkin, nawa- 
kas ap kamtampakas mitsal kiarane, nane, Ampu namtitmika- 
ne, usparuza mitsal kinanash. Ap watsal Taittakas paiña sinam 
ángeltuzkas na amtu payura aanazi. Sun payura nane nawa mit- 
sal kirittuza mitsal kinanash. 

1 Jesúsne ma pitchin usparuza ka kaiznara: 
9 —Watcha kaiznamtus. Minpazha apa uzturuzne azain iama- 
nazi, Dios awaruza ininnanakima. Minpazha Dios awaruza inin- 
nashimtu piankamanazi. 


Kutña kammuruzne Jesúskasa iarit 
(Mt 17.1-13; Lc 9.28-36) 

2Seis payu pailka, Jesúsne Pedrorakas Santiagorakas Juanta- 
kas kwash izara minara. Usparuzpain purara. Jesúsne uspa iztakin 
maizta. 3Paiña kwakshamne maiz kit an putchá, puztit. Akkwan 
piji pattane, paiña kwaksham an putchá puzsachi. 4Suane paiña 
kammuruzne Elíastakas Moiséstakas izara. Ñamin apain uzpailta. 
Uspane chiyuras ail kit Jesúskasa kwinta kiilta. 

5-6 Suane Pedrone Jesústa kwinta kimizta. Us kaizta aizpa 
wat pianchi akwa, ishkwat akwa. Katmizna usne ka kaizta: 

—Kamtam, aune wat puramakpas. Kutña iranchu sazhain, 
ukas Moiséskas Elíaskas aukasa tuanpa, kizta. 

7Suasne wanish at kit wanta sipnara. Diosne wanish ayuk- 
malsih kaiznara: “Anne ap painkul i. Nane ussa pashimtus. Ussa 
mirain,” kiznara. 8 Sun urain kutñaruzne Elíastakas Moiséstakas 
izarachi. Dios kutñaruza kwinta kitpane, Jesústain izara. 

9łzaras kaiyamtuasmin, Jesúsne usparuza kaiznara: 

—Une izarit aizpa mamaztuza kainanaman. Nane Ampu 
namtitmika ish. Nawa piantarikane, uspane nawa pilta kamana- 
zi. Nawa kamtawane, nane piltas salaktinash. An kwiztane awa- 
ra sunpa kainanarain, kiznara. 

10Uspane uspa izarit aizpakas Jesús kaizta aizpakas watsa- 
rit. Usparuzpain us parit aizpa mimara: “¿Miza piltas kuhstim- 
tu?” kizara. 

11 Uspane ussa kaizara: 

—Moisés kaizta aizpa kamtamtuzne ka kaizamtu: “Elíasne 
Cristokin ñancha anazi. Cristone an kwizta anazi. ¿Elías an ñan- 
cha atki?” kizara. 

12 Jesúsne usparuza sinkanara: 

—Watcha. Mazane Elíaskana Cristokin ñancha ara, wan nil 
sanapa, awa Diosta kaiyanapa. Ñamin Dios pit ka parit: “Kwail 
awane nawa, ampu namtitmikasha, ilninnanazi. Nawa izshia- 
manazi,” ka parit. 13 Nane umiza ka kaiznamtus: 

—Mazane Elíaskana watcha ara. Mamaz awane uspa kia- 
shit aizpa kiat kit ussa piantaarit. Sunkana Dios pitta parit, 
kiznara. 


Jesúsne kwail saliz pashparas puznintu 
(Mt 17.14-21; Lc 9.37-43) 

14łzaras kihsharawane, uspane sun nueve kammuruzkasa 
mamasa wanmakkaara. Akkwan awane sun nueve kammuruz- 
kasa wanmakkaarit. Moisés kaizta aizpa kamtamtuzne usparuz- 
kasa tinta kwinta kiarit. 15Suasne wan awane Jesústa izat kit 
kwisha iztaspaarit. Uspane ussa iat kit kaizara: 

—Kai kintire, kizara. 16 Jesúsne usparuza mimanara: 

—¿Uspakasa chima kwinta kiamtu? kiznara. 

17 Mazane sun akkwantas Jesústa sinkara: 

—Kamtam. Nane ap painkul apa kararau. Salizne ussa piztit. 
Ap painkulne sun saliz akwa kwinta kisachi. 18Ussa pizkane, 

sun salizne ap painkulta pilta nainnintu. Ap painkul ilpi puz kit 
sula sit sit kimtu. Pilta nain kit tis pat kit kialtu. Nane up kam- 
muruza kaiznarau: “Ap painkulta saliz puznintain,” kiznarau. 
Uspane saliz puzninsachi. Puzninna pianchi, kizta. 

19 Jesúsne paiña kammuruza sinkanara: 

—Ukas an akkwan awakas Dios pit nijkularachi. Na akwan 
payukima uruza kamtanarakas, une nawa mama miamtuchi. 
Une Dios aumiza kiwainsachi, minñamtu. ¡Pashpara apa kara- 
rain! kaiznara. 

20 Pashparane ussa karaarit. Kwail saliz Jesústa iztawane, 
salizne pashpara ulninta. Pashpane pilta nain kit tizak pin kit 
pittas ilpi puzta. 21 Jesúsne papihshta mimara: 

—¿Yawa payukima sunkana uztu? mimara. 

Usne kaizta: 

—Ainkiasmin. 22Kwail salizne ussa akwan piji ínta ininta, 
inapa. Pirakas ininta, pi kwanapa. ¡Aumiza kiwainchain! ¡Ki- 
wainshitne, kiwainchain! kizta. 

23 Jesúsne papihshta kaizta: 

—Diosne Dios pit nijkulshimtumikasha kiwainshimtu. Dios- 
ne wan kishina, kizta. 

24 Suasne papihshne kwian kit kaizta: 

—Dios pit nijkultus. Kiwaincha, an akwan nijkulna, kizta. 

25Akkwan awane Jesúspakin aat kit wanmakkara. Suasne 
Jesúsne salizta kaizta: 

—Nune pashpara mimanpa kininta. Pashpara paramanpa ki- 
ninta. ¡Pashpara chihkat kit puzninti! ¡Ussa mamasa pizmun! 
kizta. 

26 Tas sun salizne tinta kwian kit pashpara mamasa tinta 
ulnin kit puzta. Pashpane iritkana iztit. Akkwan awane kaiza- 
ra: 

—Pashpane irit, kizara. 27 Me Jesúsne paiña chihti piz kit us- 
sa kunninta. Pashpane kunta. 

28 Jesús maza yalta naptawane, paiña kammuruzne paim- 
pain ussa mimaara: 

—¿Chikishma aune kwail salizta puzninsachimakpas? kiza- 
ra. 

29 Jesúsne usparuza kaiznara: 

—Diosta kwinta kitkine, Diosta paikwatkine, sun salizkana- 
ne puzsachi, kiznara. 

Jesúsne mamasa kaiznara: Awane nawa mamaz payura 
ininanazi 
(Mt 17.22-23; Lc 9.43-45) 

30'Tas puzarawane, uspane Galilea sura kailnain iara. Jesús- 
ne minainkas uspa iamtura kainarachi, paiña kammuruza kam- 
tanashimtu akwa. 31 Jesúsne ka kiznara: 

—Awane nawa, Ampu namtitmikara, mamaztuza annanazi, 
nawa pizanapa. Nawa piantarawane, kutña payura mamasa 
kuhsnash. 

32Me uspane Jesús kaizta aizpa miasachi. Ishkuarit akwa, 
uspane sunpa mimaarachi. 


¿Minma an katsamika i? mimaamtu 
(Mt 18.1-5; Lc 9.46-48) 

33 Capernaum pipulukin piannaara. Yalta naptawane, Jesús- 
ne usparuza ka mimanara: 

—Miwara iamtuasmin, ¿chi kwinta kipuspas? mimanara. 

34Uspa miwara iamtuasmin, uspane usparuzpain “minma 
anza katsa azi” paraara kiz kit. Katmizna uspane puñain paarit. 
35 Suasne Jesúsne uz kit sun doce kammuruza akwanat kit ka 
kaiznara: 

—Minpazha katsa mikwakana namashitne, an ainki namta- 
wa. Kiwainmumikakana namtawa, wanta kiwainnana, kiznara. 

36 Jesúsne maza pashpara uspa iztakin kunin kit kaiznara: 

37—Minpazha maza pashpara ap akwa saptane, nawakas 
sapnazi. Minpazha nawa, Dios inintamikasha saptane, usne na- 
wakas ap Taittarakas sapnazi, kiznara. 


Izmuruza kiwainamtu 
(Mt 10.42; Lc 9.49-50) 

38 Juanne Jesústa kaizta: 

—Kamtam, aune maza ampura izanashi. Usne nu akwa 
akwan kwail saliztuza puzninnara. Usne au kwizpa kanpamtu- 
chi. Ussa ka kizanashi: “Jesústa paikwat akwa, salizta puznin- 
mun,” kizanashi, kizta. 

39 Jesúsne sinkara: 

—Sunkanane kaizmun. Na akwa wat kimtumikane an 
kwizta nawa kwail parasachi. 40 Aukasa waya kishimtuchi- 
mikane aumiza kiwainamtu. 41 Watcha umiza kaiznamtus. 

Une Cristora piantuz mai. Katmizna minpazha na akwa 
umiza kwazi kwintane, umiza wat kitne, usne Dios milamtu 
aizpa sapnazi, kiznara. 


Kwail kiman 
(Mt 18.6-9; Lc 17.1-2) 

42 Jesúsne ka kaiznara: “Dios pit we miramikasha kwail kin- 
pa kininman. Dios pit we miramikasha kwail kinpa kinintane, 
Diosne ussa naiznintinazi. An watshimasa katsa ukkasa paiña 
timpukin kuh kit ussa katsa ñam pira kiakpinna. 43-44 Up chihti- 
kasa kwail kirane, an watshimasa chihti tizpianna, kwail ki- 
manpa. An watshimasa maza chihtikasain chiyura nap kit uzna. 
Kwail kimtumikane paas chihtikasa ínta napnazi. Sua naiztina- 
zi. Sua inne kwikain. 45-46 Chat kit kwail kitne, an watshimasa 
mitti tizpianna, kwail kimanpa. An watshimasa maza mittika- 
sain chiyura nap kit uzna. An kwailshimasa paas mittikasa ínta 
nap kit uzna. Anne an kwail i. Sua kwail chatmikane naiztinazi. 
Sua inne kwikain. 47 Kasukasa iz kit kwail kitne, kasu uktawa, 
kwail kimanpa. An watshimasa maza kasukasain chiyura Dios 
inintura nap kit uzna. An kwailshimasa paas kasukasa inta nap 
kit uzna. Anne an kwail i. 48Sua kwail kimtuzne naizarinazi. 
Sua inne kwikain. 

49Wan Diosta piantuzne naizarinazi, an wat namanapa. 
Sunkana kumira ñam sarane, kumira an wat puztinazi. 50 Ñam- 
ne wari. Ñamne kumira wintane, ñam kulmu. Ñam kultakine, 
tih. Wat chi. Uruzpain wat kit kit kalpain uztain.” Sunkana Je- 
súsne kiznara. 


Ashampa kwaikain 
(Mt 19.1-12; Lc 16.18) 
1 Suasne Jesúsne Capernaum pipuluras puz kit Judea su- 

1 0 rakima irit. Jordán pi kwakara tuazi. Akkwan awane us- 
sa mamasa wanmakkara. Suasne Jesúsne usparuza mamasa 
kamtanamizta. 2Fariseo kamtamtuzne ussa kashara aat kit ka 
mimaara, us kwail paranpa: 

—Ampune ashampa mijne, ¿Ussa kwaishina watki? kizara. 
3 Suasne Jesúsne usparuza sinkanara: 

—Namin Moisésne ¿Umiza chima kizkwin? kiznara. 

4Uspane ussa sinkaara: 

—Moisés ka kaizta, “Ashampa kwaishitne, kwairim pinkih 
pat kit ussa milatpa, kwaina,” kizara. f 

SSuasne Jesúsne usparuza kaiznara: 

—Moisésne umiza ka kiznara, u Diosta chi miashimtuchi 
akwa. 6 Ñamin Dios wan sarawane, usne ampukas ashampa- 
kas sara. š 7 Katmizna ampu ashampara miltane, usne paiña 
papihshtakas paiña akkuhshtakas chihkatpa, paiña ashampa- 
kasa uzna. 8 Sun paas awane maza kwal namta. Suasmesa sun 
paasne mazakanain uznazi.? 9 Katmizna Dios ampurakas 
ashamparakas wanmaktune, awane usparuza kwaikain, kiz- 
nara. 

10 Yalta kaiyarawane, paiña kammuruzne mamasa ussa sun- 
pa mimaara. 11 Jesúsne usparuza kaiznara: 

—Minpazha ashampa kwait kit mamazkasa kasara kitne, 
ampune Dios iztakin kwail kirim, mamaz ashampakasa uztu 
akwa. 12Minpazha ampu kwait kit mamazkasa kasara kitne, 
ashampane Dios iztakin kwail kirim, mamaz ampukasa uztu 
akwa, kiznara. 


Jesúsne pashparuza paanara 
(Mt 19.13-15; Lc 18.15-17) 

13Suasne awane pashparuza Jesústa karaara, paiña chihti- 
kasa paananapa, Dios usparuza kiwainanapa. Paiña kammuruz- 
ne usparuza kaiznara: 

—iJesúspakin karaman! kiznara. 14 Jesúsne sun iz kit uspa- 
ruza aliz pat kit kaiznara: 

—Usparuza karaman, “kaizman” kiznara. 

Pashparuza kaiznara: 

—Nawa azhain. Diosne sun pashpa nawa miamturuzkana 
akwanamtu, usparuza ininnana. 15Watcha watsal kaiznamtus. 
Diosne umiza ininnashimtu. Pashparuzne Diosta watsal mia- 
shimtu. Ukas pashpa Diosta miamtukana mirain. Kawarain 
Diosta mirain, Dios umiza ininnanapa, kiznara. 

16Pashpara munat kit chihti paanat kit Diosta uspa akwa 
akwannara, Dios usparuza kiwainanapa. 





f10.4 Dt24.1,3 “10.6 Gn1.27;5.2 "10.8 Gn 2.24 

Maza musittune, kwazpa kultitmikane, Jesústa kwinta kit 
(Mt 19.16-30; Lc 18.18-30) 

17 Jesús miwara imtuasmin, maza ampune azain at kit ussa 
wain kit ka kaizta: 

—Nune wat kamtam i. ¿Chima kinpai, Dioskasa chiyura 
pailta payukima uzna? kizta. 

18 Jesúsne ussa mimara: 

—¿Nawane chitma wari kiztus? Diosmin wari, kizta. 19 Je- 
súsne ussa kaizta: Nune Dios manta kit aizpa pian: “Awara pian- 
tamun. Mamazpa ashampakasa pitmun. Walkumun. Awaruzpa 
kwail kizmun. Mamaz mij aizpa pashimun. Up taittawakas up 
akkwawakas wat kaiznari,”i kizta. 

20 Sun ampune Jesústa sinkara: 

—Kamtam, pashpaasmin sunkana kirau, kizta. 

21 Jesúsne ussa iz kit pashit kit kaizta: 

—Maza tuntune kitchi. We. H kit wan mij aizpa painin kit 
sun pial puizaruza milananaka, chiyura Dios nua milamtu aizpa 
sapnapa. Tas ap kwizpa at kit nawa kanpazha, kizta. 

22 Sun mirawane, usne tayalmizta. Paiña pampa pial akwa, 
sun ampune Jesústa mishitchi. Tas kailta. 

23 Awaruza iznamtuasmin, Jesúsne paiña kammuruza kaiz- 
nara: 

—Kwazpa kultittuzne Dios inintukin wat nappasachi, kiznara. 

24 Paiña kammuruzne paiña pit akwa iztaspaarit. Suasne Je- 
súsne usparuza mamasa kaiznara: 

—Izmuruz, mizha. Kwisha sam i, Dios inintura napna. “Pán 
kultumikane Dios inintura napnash,” minman. 25lyu chihku 
kulta tim. Maza kalpakanane, camello mun. Sun kalpane chihku 
kulta tisachi. Kawarain kwazpa kultitmikane paiña pial akwa 
Dios inintura napsachi, kiznara. 

26Sunpa miarawane, uspane kwisha iztaspaat kit usparuz- 
pain kaizara: 

—Suasne minminkas chiyura napsachi, kizara. 

27 Jesúsne usparuza iznat kit kaiznara: 

—Awane usmin watsat milnasachi, Dios inintura uzna. Dios- 
min awaruza watsat milnashina, Dios wan chiwal kishimtu 
akwa, kiznara. 





110.19 Éx 20.12-16; Dt 5.16-20 

28 Pedro ussa ka kaizta: 

—ilzti! Aune wanta chihkat kit up kwizpa apuspas, pian- 
kamna, kizta. 

29 Jesúsne sinkara: 

—Watcha kaiznamtus. Mazantuzne ap akwakas Dios watsal pit 
akwakas paiña yalkas paiña aimpihshkas paiña kwampihshkas 
paiña akkuhshkas paiña papihshkas paiña pashpakas up sukas 
chihkaarit. 30Diosne wan chihkarittuza an akkwan milananazi. 
Chiwazha chihkaritne, Diosne usparuza an akkwankima apain mi- 
lananazi. Mamaz yalkas aimpihshkas kwampihshkas akkuhshkas 
pashpakas sukas milananazi. Na uruza wat kinamtukas, mamaz 
awane umiza naizninnanazi. Mamaz payura nane uruza chiyura 
pailta payukima uzninnanash. 31An sukin uzamtuasmin, katsa 
mikwaruzne, apas awaruza ininnamtu. Katsa mikwaruzne an we 
katsa namanazi. Diosne apas kiwainamtuza katsa mikwakanain 
namninnanazi. 


Jesúsne kaiznara: Mamaz payura inash 
(Mt 20.17-19; Lc 18.31-34) 

32 Jesúskas paiña kammuruzkas miwara Jerusalén pipulura 
nuarimtuazi. Jesúsne an ñancha izi. Paiña kammuruzne iztas- 
paarit. An kwizta amturuzne ishkuara. Jesúsne doceruza paim- 
pa milnat kit mamasa kaiznara: 

—Awane mamaz payura nawa kwail kianazi. 33 “¡Iztain! Je- 
rusalén pipulura ¿iamiztumakpas. Suane Judío awane nawa, 
Ampu namtitmikara, pizanazi, katsa pariyaruzakas Moisés kaiz- 
ta aizpa kamtamtuzakas chihkaanapa. Uspane nawa piantaana 
kizanazi. Tas uspane mamaz awara nawa chihkaanazi. 34 Ma- 
maz awane nawa ishananazi. Nawa pashiamtuchi akwa, nawa 
ilpi kianazi. Nawa iyanazi. Nawa piantaanazi. Kutña payu pail- 
tawane, nane mamasa kuhsnash,” kiznara. 


Santiagokas Juankas Jesústa chiwazha paikumtu 
(Mt 20.20-28) 
35 Santiagokas Juankas, Zebedeo painkultuzne, Jesús turaki- 
ma iilt kit ussa kaizpailta: 
—Kamtam, au paasne nua chiwazha paikwashimtuas, chi- 
wazha kinpa, kizpailta. 
36 Jesúsne usparuza mimanara: 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


133 San Marcos 10 


—¿Uruz akwa chima kinpai? kiznara. 

37 Uspane ussa kaizara: 

—Nu chiyura nukane, aune nu inintukin nukasa uzshimtuas. 
Mazarane numal uzninti. Mamazta kwiyamal uzninti, kizpailta. 

38 Jesúsne usparuza sinkanara: 

—Une u paikumtu aizpa wat pianchi. Nane naiztinash. ¿Une 
nakana naizshinamakkiwas? Nane naiz kit tailchannash. ¿Une 
nakana naiz kit tailchashinamakkiwas? kiznara. 

39 Uspane ussa sinkaara: 

—Au paasne naizshinawas, kizpailta. 

Jesúsne usparuza kaiznara: 

—Une nakana naizpailnazi. Une nakana naiz kit tailchailna- 
zi, 40U nakana naizarakas, nane mazara up numal uzshina, ma- 
zara ap kwiyamal uzshina, kaiznasachish. Diosne narittuza pai- 
ña numalkin paiña kwiyamalkin uzninanazi. 

41 Mamaz diez kammuruz sun miarawane, uspane Santiago- 
rakas Juantakas aliz kulaara. 42 Jesúsne usparuza akwanat kit 
kaiznara: 

—Une miza mamaz awa ininnamtu pianmai. Sun ininturuzne 
usmin katsa mikwakana namamtu, an akkwan awaruza ininnana- 
pa. Awaruza ininnakane, kwisha tinta ininnamtu. 43Uruzpain 
ininmikakana namman. U anza katsa mikwakana namashitne, ki- 
wainmumikakanain namtain, pailta awara kiwainnanapa. 44Kat- 
sa mikwakana namashitne, ñamin ussain kiwainmumikakana 
namtawa, wanta kiwainnana. 45Nain, Ampu namtitmika ish. Na- 
ne atchish, awa nawa kiwainnapa. Nane apa arau, awara kiwain- 
nana. Nane awa akwa inash, akkwan awa chiyura uzanapa. 


Jesúsne kasu izsachimikara izkulnintu 
(Mt 20.29-34; Lc 18.35-43) 

46Suasne Jesúskas paiña kammuruzkas Jericó pipulura 
pianaara. Uspane akkwan awakasa Jericó pipulura puzakane, 
izsachimikane mi mamin uzta. Puiza akwa usne chiwazha pai- 
kumtu azi. Usne Bartimeo mun. Usne Timeowa painkul azi. 
47 Minpazha ussa ka kizara: 

—Jesúsne, Nazaret pipuluras, kasha amtui, kizara. An mika- 
ne, Bartimeone kwian kit ka kaizmizta: 

— ¡Jesús, Davidpa pampa, nawa kiwaincha! kizta. 

48 Akkwanne ussa kaizara: 

Jesús izsachimikawa kasu pamtu 


—Kwianmun. Puñain, kizara. 

Sun akwa an tinta kwian kit kaizta: 

—Davidpa pampa, nawa kiwaincha, kizta. 

49 Jesúsne kun kit kaiznara: 

—Ussa akwarain, kiznara. 

Uspane Bartimeora akwat kit kaizta: 

—Ishkumun. Kuhsakti. Usne nua akwantu, kizara. 

50 Usne paiña ijmu kiakpin kit kuhsak kit Jesús turakima ira. 
51 Jesúsne ussa mimara: 

—¿Nu akwa chima kinpai? kizta. 

Izsachimikane ussa kaizta: 

—Kamtam, ¡Kasu izkulnincha! kizta. 

52 Jesúsne ussa kaizta: 

—Nune “Jesús nawa izkulninnazi” nijkulta. Katmizna nune 
wat parit. Imizti, kizta. 

Sun urain izkulninkwera. Kasu izkultawane, usne Jesústa 
kwizpa kanpara. 


Jesúsne Jerusalén pipulura piannamtu 
(Mt 21.1-11; Lc 19.28-40; Jn 12.12-19) 
1 1 1 Jestiskas paiña kammuruzkas kasharakima Jerusalén 
pipulura pianaara. Betfagé pipulukas Betania pipulukas 
an kashain uz. Maza ainki izane kaiwarain tu. Sua akkwan oli- 
vos ti warit. Jesúsne paas kammumikasha inin kit kaiznara: 

2—Sun pipulura irain. Pipulura piannakane, mamaz ainki 
caballora kantit pana izpailnazi. Ñamin minminkas caballora 
anuztachi. Caballo chiht kit tainñanka. 3Minpazha umiza ka 
mimanazi: “¿Chikiztama caballo chihtuas?” mimanazi. Suas us- 
sa kaiztain: “Ap Anpatne caballo pashimtui, anuzna. An kwizta 
usne umiza caballora kailninnanazi,” kiznara. 
4Sun paas kammuruzne ¿il kit caballo wanmalpailta. Pijta- 
kin kantit pana. Uspane caballo chihtpailta. 
5 Minpazha kasha panaruzne usparuza kaiznara: 
—¿Chikishma caballora chihtuas? kiznara. 
6Paas kammuruzne usparuza Jesús kaizta aizpa kaiznarawa- 
ne, uspane caballora an paaskasa ininñara. 7 Uspa paasne Jesús 
turakima caballora tainpailta. Awaruzne caballo punsihkin us- 
pa pin ampalara. Jesúsne caballora anuzta. 8 Akkwan awane 
mikin uspa pin kihara. Anpane akkwan kwazpil kihkas chappil 
kihkas tit kit mikin kihtara, mi watsal puznapa. 9 Akkwan awa- 
ne ussa an ñancha iara. Anpane kwizpa aara. Pailta awane ka 
kwianara: 
“Diosne kwisha wari. 
Diosne nua ininta, au Anpat namnapa. 
Nukas kwisha wari. 
10Diosne nua ininta, awaruza kiwainnapa. 
Nune au pampa David mikwakana ininnazi. 
Diosne, chiyura uzmikane, kwisha wari,” kizara. 
11 Jesúsne Jerusalén pipulura piannarawane, Dios katsa yal- 
ta napta. Wanta iznarawane, usne paiña doce kammuruzkasa 
Betania pipulura kailta, nashtimtu akwa. 


Higuera tira pippa wachi 
(Mt 21.18-19) 

12Tilawane Betania pipuluras puzarawane, Jesúsne yak ki- 
ra. 13 Jesúsne attishtas maza tira izta. An tine higuera mun. Kih 
wa. Usne it kit izta, pippa saina. Pianatpane, pippa iztachi. Kih- 
min izta. Pippa wachi. 14 Jesúsne tira kaizta: 

—An tiras minminkas pippa kuamanazi, kizta. 

Paiña kammuruzne us kaizta aizpa miara. 





111.9 Sal 118.25-26 

Jesúsne mamasa Dios katsa yalta imtu 
(Mt 21.12-17; Lc 19.45-48; Jn 2.13-22) 

15Jerusalén pipulura piannakkara. Jesúsne Dios katsa yalta 
nap kit paininturuza pianamal ininnara. Paimturuzkas pianamal 
ininnara. Jesúsne pial maizmuruzpa mishari kiakpinara. Utkuru 
painintuzpa misharikas kiakpinara. 16 Jesúsne wanta kaiznara: 

—Dios katsa yalpara kainsih milnachi, kiznara. 

17 Jesúsne usparuza kaiz kit ka kamtanamizta: 

—Diosne ñamin pinkihta ka panintit: “Wan suras awane ap 
katsa yaltakima aanazi, nawa paikwan.”* Walkumtuzne katsa 
kulta kulaamtu. Une ap yalkin wanmakkamtu, awaruza wal- 
kwan, kiznara. 

18 Jesús kaizta aizpa miarawane, katsa pariyaruzkas Moisés 
kaizta aizpa kamtamtuzkas Jesúspa ishkuat kit Jesústa piantana 
minñara. Wan awane Jesúspa iztaspaarit, paiña kamtarit aizpa 
miarit akwa. 19 An til pamizkane, Jesúskas paiña kammuruzkas 
pipuluras puzara. 


Higuera tine irit 
(Mt 21.20-22) 

20 Tilawain miwara iamtuasmin, uspane sun higuera tira iza- 
ra. Ti kwalkas mujtitkas irit. 21 Suasne Pedrone nijkul kit ka 
kaizta: 

—Kamtanm, ¡Izti! An higuera tira nu “pippa wamanazi” kaiz- 
ta aizpa irit, kizta. 

22 Jesúsne usparuza sinkanara: 

—Diosta nijkultain. 23 Watcha kaiznamtus. Diosta paikuka- 
ne, Diosta watcha ka min kit nijkultane, nune an inkalta ka kiz- 
shina: “An inkalta katsa pirakima inintus.” Ka kiztawane, an in- 
kal inazi. Diosta kaijchukasa wat nijkultane, Diosne nu tiriztu 
aizpa kinazi. “Dios nawa kiwainsachi” mintane, Diosne nu kaiz- 
ta aizpa kimanazi. 24 Katmizna u chiwazha pashitne, Diosta pai- 
kwarain. Diosta nijkultain, Dios nua milashimtu aizpa sapnapa. 
25 Dios iztakin paikukane, umiza kwail kittittuza wat kultain. U 
mamaz kwail kittittuza wat kultane, u chiyuras Taittane umiza 
wat kulnanazi. U kwail kihananazi. 26U mamazta wat kultuki- 
ne, u chiyuras Taittane umiza wat kulnamanazi, kiznara. 

Awane Jesústa mimaara 
(Mt 21.23-27; Lc 20.1-8) 

27Suasne Jesúskas paiña kammuruzkas Jerusalén pipulura 
kaiyara. Jesúsne Dios katsa yalta piannakane, katsa pariyaruz- 
kas Moisés kaizta aizpa kamtamtuzkas Judío ilapa ampuruzkas 
aara. 28 Jesús iztakin aat kit ka mimaara: 

—¿Nua minma ininta, Diospa yaltas awara kinakpin ininna? 
mimaara. 

29 Jesúsne usparuza sinkanara: 

—Nakas uruza mimananash. Sinkazhain. Sinkarane, nakas 
umiza minma nawa ininta sinkananash. 30 ¿Minma Juan mu- 
nammikasha ininta? ¿Diosne ussa ininma? ¿Awa ussa ininma? 
¡Sinkazhain! kiznara. 

31 Uspane usparuzpain tinta kwinta kiat kit kaizara: “Aune 
Diosne ussa munnanapa ininta kaizsachimakpas. Sunkana kiz- 
tane, Jesúsne aumiza ka mimananazi: “¿Chikiztama ussa nijkul- 
amanas? 32 Aune awa kaizsachimakpas, ussa munnanapa inin- 
ta.” Sunkana kiztane, wan awane aumiza kwail paraanazi. Ak- 
kwan awane Dios Juanta ininta minñamtu. Uspane “Juan Dios 
pit kainammmika azi minñamtu,” ka usparuzpain kaizara. Us- 
pa awawa ishkwarit akwa, 33katmizna uspane Jesústa sinkaa- 
ra: 

—Aune minma Juanta ininta pianchimakpas, kizara. 

Jesúskas usparuza kaiznara: 

—Nakas minma nawa ininta Dios yaltas awara kiakpin inin- 
na uruza kaiznamanash, kiznara. 


Kwail kal kimtuz kwinta 

(Mt 21.33-46; Lc 20.9-19) 
1 2 1 Jestisne katsa pariyaruzakas Moisés kaizta aizpa kam- 
tamtuzakas ilapa ampuruzakas masas kamtam kwintakasa 
kamtanamizta: “Maza ampune, su pamikane, wankail tit pippa 
paiña pilkin wara. Paiña pilkin kintit mijazi. Pil kiht kit akkal alpa- 
ra uk tarit, wankail pippa kuztit tulpiznapa. Ainki yalmin sara, 
wan su izna. Su pamika sun kal kimturuza nailnakin chihkat kit at- 
tishta irit. 2Paktu payu akane, su pamikane paiña kiwainmumika- 
sha paiña sura ininta, nail kit paiña paimpa sapnapa. 3Su kal kim- 
turuzne kiwainmumikasha pizat kit aim kiara. Uspane ussa chin- 
kas milarachi. Uspane kainmin ussa ininaara. 4Mamasa su pami- 

kane mamaz kiwainmumikasha ininta. Uspane ussa pizat kit kiz- 
pukin aim kiat kit ussa kwail kiarit. 5Usne kwizta mamazta ininta. 
Uspane ussa piantaarit. An akkwanta ininnara. Uspane akkwanta 
ilnarit. Anparuza piantanarit. 
6Su pamikane paiña painkulkasa uzta. Ussa pashire. An 
kwizpane ussa ininta. “Ap painkulta kwail kiamanazi, minta. 
7Paiña painkulta izarawane, su kal kimturuzne usparuzpain 
kaizara: “Su sapmumikane amtui. Ussa piz kit piantana izhain. 
Ussa piantarawane, aune paiña su pakiwiznapas,' kizara. 8Us- 
pane ussa pizat kit piantaara. Irikane, uspane ussa wankail pip- 
pa piltas pianmal kiakpinara, kiznara. 
9Suasne Jesúsne pariyaruzakas Moisés kaizta aizpa kam- 
tamtuzakas ilapa ampuruzakas kaiznara: “¿Su pamikane chima 
kinazi? Usne paiña sura kail kit su kal kimtuza piantananazi. 
Suas paiña sukin mamaz kal kimtuza chihkananazi,? kiznara. 
10 Jesúsne kaiznara: Une Dios pit pinkihta izarit. Ka parit: 
“Yal sammikane wat uk kiakpintit. 
An kwizta usne sun kiakpintit uk sak kit sam wara, 
yal naina akwa. 
11 Au Anpat Dios us kishit aizpa sarit akwa, 
Aune Dios kit aizpa kwisha wari kizmuspas, ! ka 
parit,” kiznara. 
12 Sun awane Jesús sun kamtam kwintakasa usparuza para- 
namtu minñara. Uspa ussa pizshiarakas, uspane akkwan awa 
akwa ishkuat kit Jesús tukis iara. 


¿Gobiernora pial tanansa? 
(Mt 22.15-22; Lc 20.20-26) 

13 Fariseo awaruzkas Herodes kanpamtuzkas mazantuza Je- 
sústa ininñara, us nil chi kwinta kininpa. 14 Uspane ussa aat kit 
kaizara: 

—Kamtam. Aune nu watcha paramtu pianmakpas. Nune 
pailta awara kawarain paranamtu. Nune izmuruzakas aliz awa- 
ruzakas kawarain paranamtu, ishkwatchin. Nune awa Dios 
inintitkana uzanapa kamtanamtu. Roma pipulura Emperadorne 
katsa mikwa i. Usne apas awara ininnamtu. ¿Mizama kai? ¿Pial 
ussa tanapas? ¿Pial ussa tamanapas? kizara. 

15Jesúsne uspa minñamtu aizpa pian. Uspane nil chi minña- 
ra. Suasne Jesúsne usparuza kaiznara: 

—Une nawa kwail kiashinintu. iMaza pial kararain izna! kiz- 
nara. 

16 Uspane ussa pial karaara. Usne usparuza mimanara: 

— ¿Min awa kizpuma izamtuas? ¿Min munma pialta parit? 
kiznara. 

Uspane kaizara: 

— Au pipulu Emperador mikwa kizpura izamtuas, kizara. 

17 Jesúsne usparuza kaiznara: 

—Emperadorpa pial ussa tarain. Emperador inintu aizpa ki- 
rain. Kawarain Diospa pial ussa tarain. Dios manta kit aizpa mi- 
rain, kiznara. 

Uspane paiña pitkasa iztaspaarit. 


Awa iritne, ¿Mamasa kuhstuki? 
(Mt 22.23-33; Lc 20.27-40) 

18Saduceo awaruzne Jesústa aara. Uspane nil chi min kit 
mamaztuza kamtanamtu. Awa irawane, mamasa kuhsamtuchi 
minñamtu. Uspane Jesústa sunpa mimaara: 

19 —Kamtam, Moisésne ñamin aumiza ka pattit, “Ampu ira- 
ne, pashpa mijchi irane, paiña ashampane mazain uz. An impa- 
ra iritmikawa aimpihshne paiña ashampara miltawa, us akwa 
pashpa mijan,” ™ ka parit. 20 Siete aimpihshtuzpain uzara. Aim- 
pihsh ilapamikane ashampa milta. Ashampa pashpa miltachas- 
min, ampune irit. Usne pashpa mijchi irit. 21 Suasne kanmika 
aimpihshne paiña ashampara milta. Uskas pashpa mijchi irit. 
Kawarain kanmika aimpihshne pashpa mijchi irit. 22Sunkana 
siete aimpihshtuzne sun ashampara milara. Pashpa mijchi jarit. 
An kwiztane sun ashampakas irit. 23 Awa irit mamasa kuhstane, 
¿minmika sun ashampara milnasa? wan siete aimpihshtuzpain 
ussa milarit akwa, ka kizara. 

24-25 Jesúsne usparuza sinkanara: 

—Nune ñanta kiat kit Dios parit aizpa pianchime. Diosne wan 
kishina. Awa irittuza kuhstawane, chiyura ashampane ampura 
milkain. Ampune ashamparakas milkain. Uspane ángelkanain pu- 
ranazi. Ángelne ashampara milkain. Katmizna une nil minñamtu- 

chi. 26 Nane awa irittuzpa umiza kainanash, uspa kuhsamtu akwa. 
Une ñamin Moisés pinkih parit aizpa pianmai. Suane Moisés im- 
paktimtu tira iztuasmin, Diosne ussa ka kwinta kirit: “Nane Dios 
ish. Abrahampa Dios ish. Isaacpa Dios ish. Jacobwa Dios ish.”” 
27 Uspane an ñancha iarit. Uspa iarawane, Diosne usparuza kwin- 
ta kinara. Katmizna uspane ma payu uzamtu. Une awa irittuz kuh- 
samtuchi kizamtu. Une ñanta minñamtu, kiznara. 


Dios ininta pit anza tinta i 
(Mt 22.34-40) 

28 Jesús Saduceo awaruza wat sinkamtawane, Moisés kaizta 
aizpa kamtammikane kamtanarit aizpa mit kit Jesús tukin at kit 
mimaara: 

—Nu usparuza watsal sinkanarit akwa, nawa sinkazha. Dios- 
ta akkwan inim pit para. ¿Chi ininta pit an wari? kizta. 

29 Jesúsne sinkara: 

—Diosne an ñamin an watsal inim pit ka manta kinara: “Is- 
rael awa, mirain. Au anpatne Dios i. Mamaz diosne uzchi. 30 Ka 
akwaizna u Anpatta, u Diosta pashirain u kaijchukin. Mintuas- 
min, Diosta pashirain. Kal kimtuasmin, Diosta pashirain.” ° 
31 Suasne Diosne kwizta mamaz inim pitka manta kinara: “Up 
kwalta pashirain. Kawarain izmuruzakas pashinarain.”» Ma- 
maz an kwisha wat inim pit wachi, kizta. 

32 Moisés kaizta aizpa kamtammikane ussa kaizta: 

—Kamtam. Nune nilkas watchakas sinkamtu. Diosne mazain 
i. Mamaz diosne uzchi. 1 33 Diosta pashitpa. U kaijchukin Diosta 
pashitpa. Mintuasmin, Diosta pashitpa. Kal kimtuasmin, Diosta 
pashitpa. Izmuruza pashitpa up kwalkana. Sunkana kiarane, 
une Dios inintu aizpa kianazi. Maintas une wakara paktana 
Diosta milara. Chiwazha Diosta milaaritkas, Diostakas izmuruz- 
akas pashinana anza wari,” kizta. 

34 Jesúsne sun Moisés kaizta aizpa kamtammika watsal sin- 
kara minta. Katmizna Jesúsne ussa kaizta: 

—Nune Diospa inintukin kasha pianpain. Diosne nua inin- 
shimtu, kizta. 

Tas minminkas ussa mimaashitchi. 

¿Cristone, min painkulma i? 
(Mt 22.41-46; Lc 20.41-44) 
35 Jesúsne Dios katsa yalkin awara kamtanat kit kaiznara: 
—Moisés kaizta aizpa kamtamtuzne “Cristone Davidpa kwal 
i” kizamtu. ¿Chikishma sun kaizamtu? 36 Davidne, Dios Sinam 
Izpul akwa, ñamin kaiz kit “Cristone ap Anpat i”, parit: 
“Diosne Cristora ka kaizta: 
“Ap makin uzti, nakasa ininnapa, 
nua aliztuza anuppanakima,””s kiznara. 
37 Ñamin Diosne Cristora ka kaizta: Davidne “Cristo ap Anpat i” 
kiztui. Katmizna Cristone Davidpa kwalkas Davidpa Anpatkas i, 
kiznara. 
Sunkana Jesúspa usparuza kamtanara akwa, kwisha akkwan 
awane ussa wat miashira. 


Jesúsne Moisés kaizta aizpa kamtamtuza tinta paranara 
(Mt 23.1-36; Lc 11.37-54; 20.45-47) 

38 Jesúsne akkwan awa wanmaktittuza kamtanat kit kaiz- 
nara: 

“¡Kwiraruin! Moisés kaizta aizpa kamtamtuzkana uzman. 
Uspane aks kwaksham kwashiamtu. Uspane sun kwakshamkasa 
pipuluwara chashiamtu, awa usparuza “wat kintire” kizanapa. 
39 Uspane Judío kammu yalta akkwan awa purakin uzshiamtu. 
Uspane pishtara an ñancha chat kit an wat uzmura uzshiamtu. 
40 mkwa mij aizpa walkwatpane, uspane tinta kukaizamtu, awa 
uspa pirail appamtu minñamanpa. Diosne usparuza tinta ilna- 
nazi, naiznanakima,” kiznara. 


Inkwane, mazainpa chammikane, pial Diosta tamtu 
(Lc 21.1-4) 

41 Jesúsne Dios katsa yalta pial sapmukin kashain kunta. Ak- 
kwan awa pial taamtu aizpa izta. Pampa pial mijtuzne akkwan 
pial taara. 42Maza inkwane, mazainpa uzmikane, at kit pial 
sapmukin paas pialmin winta. 43 Suasne Jesúsne paiña kammu- 
ruza ussain akwanat kit ka kaiznara: 

—Watcha kaiznamtus. An inkwane kwisha puiza i. Usne pial 
sapmukin at kit wan tararuzkin an akkwan tara. Anpa kwazpa- 

ruzne an wemin taara. 44 Anpa kwazparuzne pial tiztit mij aizpa 
taarit. Puiza inkwane wan mij aizpa tarit, kiznara. 


Jesúsne awa Dios yalta azpian kit kiakpinnazi kiznamtu 
(Mt 24.1-2; Lc 21.5-6) 

1 1 Jesús Dios katsa yaltas puztawane, maza kammumika- 

3 ne Jesústa kaizta: 

—Kamtam. ¡An kalpial izti! Awane sun katsa yal katsa ukka- 
sa saara, kizta. 

2 Jesúsne ussa kaizta: 

—Nune an katsa yalta iztu. Mamaz awane kwizpa aat kit 
wan ukta azpianat kit kiakpinanazi, kizta. 


Awane akkwan payurakima naizanazi 
(Mt 24.3-28; Lc 21.7-24; 17.22-24) 

3 Jesúskas paiña kammuruzkas ainki izara, akkwan olivos ti 
waritkin piannaat kit uzara. Uspane ainki izakis Dios katsa yalta 
izara. Pedrokas Santiagokas Juankas Andréskas paimpa ussa ka 
mimaara: 

4 — ¿Chi payurama awane an Dios yal azpian kit kiakpinasa? 
Sinkazhain. Pailtimtu payu taizkane, ¿Chima kirinsa? ¿Mizura- 
ma sun kirimtu? Aune piankamshimtumakpas, kizara. 

5Jesúsne usparuza sinkanara: “Awane umiza kut kuanazi. 
Katmizna usparuza izizanaka. 6 Akkwan awane aat kit nil chi ka 
kizanazi, “Nane Dios namtitmika ish. Diosne nawa ininta,” nil 
chi kizanazi. Uspane akkwanta kut kuanazi. 

7Kasha uztuzkas attishta uztuzkas waya kianazi. Akkwan 
awa waya kiamtu miakane, ishkuman. Waya kiamtukas, mama 
wan pailtuchi. Pitchin we. 8 Mamaz suras awane mamaz awaka- 
sa waya kianazi. Maza gobiernone mamaz gobiernokasa waya 
kianazi. Su ulmune akkwan sukin at kit ulnazi. Kumira pailmiz- 
tawane, awane yak kiarinazi. Awane sunkana naizarinazi. Sun- 
kana kiarane, awane akkwan naizamiznazi. 

9Uruzpain iztain. Judío awane umiza uspa mikwaruza chih- 
kananazi. Uspane umiza Judío kammu yalkin na akwa iyanana- 
zi. Uspane umiza katsa mikwashakas ainki ininmikashakas na 
akwa chihkaanazi. Suane une uspa mirakin “Jesústa nijkulamtu- 
makpas” kizanazi. 10Wan pailtachasmin, Dios pit piantuzne 
Dios watsal pit wan awara kainnanarawa. An kwizta wan pailti- 

nazi. 11 Ilmuruzne umiza piznat kit mikwasha chihkaanazi. Us- 
paruza sinkanamtuasmin, ishkuman. Sun payura paiña pit sin- 
karane, Diosne umiza kiwainnanazi, paiña pit sinkanapa. Sun- 
kas Dios Izpulne umiza kiwainnanazi, paiña pit kwinta kinpa. 
12 Aimpihshne paiña aimpihshta mamaz awara chihkanazi, 
irinpa. Papihshne paiña painkulta mamaz awara chihkanazi, 
irinpa. Pashparuzne papihshtakas akkuhshtakas aliz paranat kit 
piantaninnanazi. 13 Wan awane umiza na akwa aliz paraanazi. 
Imtu payurakima tailchatne, Diosne umiza watsat milnanazi. 

14Danielne, Dios pit kainammmikane, ñamin ka para: 
“Kwail awane Diablokana Dios yalta uzanazi. Sua usne uzasa- 
chi.” Dios pinkih izturuzne sunpa piankamtain. Sun iztawane, 
sua sun kwail awa Dios yalta uzakane, Judea suras iarawa, in- 
kalta kulana. 15 Yal isalta uzturuz sun mirane, yal ayukmal nap- 
man. Chiwazha ayukta watsarit mij aizpa ukkaman. 16Saumal 
kal kimturuzne yalta pin ukkana kailman. 17 Ashampa pija wa- 
ruzne, pashpa chitchu kwintaruzne, sun payura naizarinazi. 
18 Sun payu akane, Diosta paikwatpa, alu kimanpa, 19 sun payu- 
ra awa kwisha naizamtu akwa. Dios an su sarakima, awane sun- 
kana naizarachi. An kwiztane awane sunkana naizamanazi. 
20 Akkwan payurakima naizarane, akkwan awane uzamanazi. 
Katmizna Diosne naiztimtu payu azain pailninnazi. Dios paiña 
narittuza pashinamtu akwa, usne sun payura azain pailninnazi, 
usparuza watsarit milnana. 

21 Awane ka kiznazi: “Tzti. Apa Cristo tui. Izti. Sua tui.” Sun 
kizkane, miman. 22Awane aanazi, “nane Cristo ish” kish kit. 
Minpazha “nane Dios pit kainammika ish” pirail kaizanazi. Us- 
pane chiwazha wat kal kianazi. Uspa kal kiarit akwa, awane iz- 
taspaanazi. Uspane Dios narittuza kut kuashianazi. 23 Mirain. 
Iztain. Naizamtuchasmin, nane sunta umiza kainanamtus.” 


Ampu namtitmikane anazi 
(Mt 24.29-35, 42, 44; Lc 21.25-30) 
24 “Sun naiztimtu payu pailtawane, 
“pankas palapchakas malmanazi. 
25 Kimakas chiyuras taizarinazi. 
Wan chiyura pura aizpa ul kit taizarinazi.”* 

26Suasne wan awane nawa, Ampu namtitmikara, izanazi. 
Nane wanishkasain chiyuras anash, katsa mikwakana ininnana. 
Kwisha watsal iztit anash.u 27 Suasne nane ap ángeltuza ininna- 
nash, Dios narittuza wanmakninnanapa. Nane pailta suraskas 
chiyuraskas wanmakninnanash. 

28Nane chiwazha kamtananash. Sun sura higuera ti kihne 
wan taizarim. Ti kihwil kwizmizkane, alu pulparim. 29 Kawa- 
rain awa naizamizkane, nane chiyuras kailnapain ish. Na kaiztu 
aizpa piankamtain. 30Watcha kaiznamtus. Ma uztuz iarachas- 
min, nane uruza kaiznamtu aizpa kianazi. 31 Wan chiyukas wan 
pilkas paiyarinazi. Ap pitne mizurainkas pailmanazi. Nane na 
kaizta aizpa watcha kinash. 

32Mamaz payura kailtinash. Chiyuras ángeltuzne sun payu 
pianchimai. Nakas, Dios Painkulne, sun pianchish. Ap Taitta 
Diosmin pian. 

33 Ukas na kailtu payura pianchimai. Katmizna mirain. Iz- 
tain. Diosta paikwarain. 34 Nane umiza kamtam kwinta kamta- 
namtus. Maza ampune attish sura irimtu. Paiña yaltas irikane, 
usne kiwaintuza akwanat kit ininnara, uspa kal kianapa. Usne 
yal watsammikasha, “Watsal iznaka,? kizta. 35 Minminkas sun su 
pamika kailtu payu pianchimai. Sunkanain kailnash. Katmizna 
iztain. ¿U anpatne miza urama anazi? ¿Nashka? ¿Kakwamta? 
¿Tilawain? ¿Payuin? Une pianchi. ¡Katmizna watsal izanaka! 
36 Paiña kailtu payura tirizamtuasmin, aune ussa sait kit paiña 
kal kiarawamakpas. 37 Umizakas wantuzakas ka kaiznamtus. 
“Izanaka,”” kiznara. 


Pascua pishta Jesústa pizshiamtu 
(Mt 16.1-5; Lc 22.1-2; Jn 11.45-53) 
1 Pascua pishta izna paas payu we. Sun pishta iztune, 
1 4 awane kuamtu. Pan sarane, kiña winkain. Katsa pariya- 
ruzkas Moisés kaizta aizpa kamtamtuzkas Jesústa puñain sait 
kit ussa kut kuashit kit pizshiamtu, ussa piantana. 2 Uspane us- 
paruzpain kaizara: 
—Jesústa pishta payura piztane, wan awane aukasa waya 
kianazi. Katmizna ussa pizamanawas, kizara. 

Ashampane piam pih Jesúspa ashta nimtu 
(Mt 26.6-13; Jn 12.1-8) 

3Jesúsne Betania pipulura it kit Simónpa yalta napta. Si- 
mónne ñamin ish kit ña pitta. Jesús mishari uz kit kumtuasmin, 
ashampane kwisha muin piam pih karara. Piam pihne nardo 
mun. Usne nardo winmura karara. Winmune alabastro ukkasa 
sarit. Usne winmu kiz kit Jesús kizpura piam pih paranta. 4Min- 
pazha sun ashampara aliz kulat kit usparuzpain kizara: 

—An piam pihne pattamtu. Sun pihne kwaiman. 5Mazane 
piam pih paininshina. Kal kimmika añora kal kitne, sunpawa 
pial kana kimtu. Piam pih painintawane, sunpawa pial puizara 
milanashina, kizara. 

Uspane ashampara aliz kularit. 

6 Jesúsne usparuza kaiznara: 

—Ussa aizapman. Ussa aliz kulaman. Usne nawa watsal kirit. 
7Puizaruzne ukasa pailta payu uzamtu. Puizara wat kishitne, wat 
kishina. Akkwan payuchikima nane ukasa uzmanash. 8Sun 
ashampane wat kit kit nawa piam pih paranta. Na inapain akwa, 
usne an ñamin na imtu payura nawa piam pihkasa nirit. 9Watcha 
kaiznamtus. Wan suras awane an ashampa Jesústa kirit aizpa mia- 
nazi. Dios watsal pit miamtuz sun ashampawa miakane, uspane ka 
kaizanazi: “Usne Jesústa kwisha wat kirit,” kizanazi. 


Judasne pariyaruza imtu 
(Mt 26.14-16; Lc 22.3-6) 

10Suasne Judasne, Iscariotewa painkulne, Jesúspa doce kammu- 
ruzkasa charit. Usne katsa pariya inintuza it kit usparuza kaiznara: 

—Nane umiza Jesústa annash, ussa pizanapa, kiznara. 11Katsa 
pariyaruzne Judas kaizta aizpa miashit kit ussa kaizara: 

—Aumiza kiwainshitne, Jesústa anchain, ussa pizna. Aune 
nua pial tanapas, kizara. 

Judasne Jesústa chihkan nam kit ka minta: “Nane mamaz 
payu tiriznash, Jesústa annana, ussa pizanapa,” minta. 


Jesúsne doce kammuruza kumira nailnamiztu 
(Mt 26.17-29; Lc 22.7-23; Jn 13.21-30; 1 Co 11.23-26) 
12Mane pan kum pishta kasha taiztui. Sun pishtara pan sara- 
ne, kiña winkain. Sun Pascua pishtara piriku piantam. An payu- 
ra Jesúspa kammuruzne ussa mimaara: 

AURA 
MEA 
y 1 


Jesúskas kammuruzkas 
minpa kumira kuamtu 


—¿Aune minpa ianapai, Pascua kumira ainana? kizara. 

13 Jesúsne paas kammuruza ininnat kit kaiznara: 

—Pipulura irain. Suane maza ampura, kwazi winmu ultit 
kwaamikasha, wanmalnazi. Ussa kanparain. 14 Us yalta napka- 
ne, yalpamikasha kaiztain: “Kamtamne paiña pit inin kit ka nua 
kaiztu: Yal nammilazha, ap kammuruzkasa Pascua kumira kua- 
na,” sunkana kiztain. 15 Suasne usne umiza katsa isaltit kalmal 
annanazi. Sun isaltit kalmal watsarit. ¡Suane kumira sana irain! 
kiznara. 

l6Paas kammuruzne ¿il kit pipulura piannailta. Wan Jesús 
kaizta aizpa wanmalpail kit sua Pascua kumira ainailta. 

17 Til parimtura Jesúsne doce kammuruzkasa piannat kit 
isaltit kalmal nappara. 18 Uspa misharikin kuamtuasmin, Jesús- 
ne usparuza kaiznara: 

—Watcha kiznamtus. Mazane, apa nakasa kumtumikane, 
nawa kwail awara chihkanazi, nawa pizanapa, kiznara. 

19Uspane tayalmiz kit maza mazain ussa mimaara: 

— ¿Na nua kwail awara chihkanasa? kizara. 

20 Jesúsne usparuza kaiznara: 

— Une doce purai. Mazane nakasa kumtumikane nawa kwail 
awara chihkananazi, nawa pizanapa. 21 Dios pinkihpa ñamin 
“Ampu namtitmikane inazi” kiz parit. Mazane nawa, Ampu 

namtitmikara, kwail awara chihkanazi, nawa pizanapa. Diosne 
ussa ilnazi. Sun kwail ampu kawirarakine, an wat ashina, kizna- 
ra. 

22 Kuamtuasmin, Jesúsne pan piz kit kiz kit Diosta aishtaish 
kizta. Usne usparuza kwinat kit ka kaiznara: 

—Anne saptain. An pan sap kumtune, ap ña irit nijkultain. 
Katmizna an pan ap ña i, kiznara. 

23Suasne usne maza waz vinokasa piz kit Diosta aishtaish 
kiztawane, usparuza kwinnara. Wan kuara. 24Usne usparuza 
kaiznara: 

—An vino sap kumtune, ap aimpi puztit mintain. Diosne ap 
aimpi akwa awaruza watsat milnanara, uspa kwail sinam sana- 
napa. 25Watcha kaiznamtus. Apane wankail vinone mamasa 
kumanash. Chiyura nurawane, nane Dios inintukin mamasa 
kwanash, kiznara. 


Pedrone Jesústa pianchish kiztu 
(Mt 26.30-35; Lc 22.31-34; Jn 13.36-38) 

26 Kanta kizarawane, uspane ainki izara nuara. Sun izane 
Olivos mun. 27 Jesúsne usparuza kaiznara: 

—Ishkuamtu akwa, mitsal kiamtu akwa, une nawa chihkaa- 
nazi. Nawa mainarinazi. Ñamin Dios pinkihta sunkana ka pa- 
nintit: “Piriku kwira kimmikasha piantarikane, pirikuruzne ish- 
kuat kit iarinazi,”” parit. 28 Nawa mamasa kuhstawane, suasne 
nane ukin an ñancha Galilea sura inash, kiznara. 

29 Pedrone ussa kaizta: 

—Wan Jesústa pianchish kizaamtukas, nane sun kizmanash. 
Nane nua kanpanash, kizta. 

30 Jesúsne ussa sinkara: 

—Watcha kaiznamtus. Ma amtane aral kayu aznazi. Aral ka- 
yo pakima aztuchasmin, nune kutña pijikima “Nane Jesústa 
pianchish,” kiznazi, kizta. 

31 Usne Jesústa kwisha tinta kaizta: 

—Nawa piantashimtukas, nane Jesústa pianchish kaizma- 
nash, kizta. 

Wantuzne kawarain kaizara. 





14.27 Zac 13.7 

Jesúsne Diosta paikuamtu 
(Mt 26.36-46; Lc 22.39-46) 

32 Jesúskas paiña kammuruzkas iara ti waritta, Getsemaní 
munkin. Usne paiña kammuruza kaiznara: 

— U apain purasmin, nane anta Diosta paikwan iru, kiznara. 

33 Usne uskasa Pedrorakas Santiagorakas Juantakas minara. 
Jesúsne kwisha tayal kit kwisha ishkwat kit naizmizta. 34Usne 
usparuza kaiznara: 

—Na inapain akwa, nane kwisha tayaltus. Apain nukkultain. 
Izanaka, kiznara. 

35Suasne Jesúsne kasha it kit piltakima wainta. Suane Jesúsne 
Diosta paikwara, naizmanpa, imanpa. 36Suasne kaizta: “Ap Tait- 
tane, nune wan kishina, na imanpa. Nane naizshitchish. Nawa ki- 
waincha. Na pashit aizpa kimun. Nu kishit aizpa kiri,” kizta. 

37 Jesúsne kutña kammuruz tura kailta. Uspane pittarit. Pe- 
drora mimara: 

—¿Simón, pittimas? ¿Maza urakima izkulsachikish? 38Tz- 
kulat kit Diosta paikwarain, kwail kiamanpa. U wat min kit wat 
kiashimtukas, une kwaizarit, kizta. 

39 Suasne mamasa Jesúsne kail kit Diosta paikwat kit sum 
pitmin kaizta. 40 Mamasa kutña kammuruz tura kail kit iznara. 
Uspa kasu pittaara. Uspane Jesústa miza sinkana pianchi me. 
41 Kutña pijikima kail kit kutña kammuruza mimanara: 

—+¿Pittarimanas? ¿Kwaizkularimanas? Pailtit me. Mane 
naiztinash. Mazane nawa, Ampu namtitmikara, kwail kim awa- 
ruza chihkaanazi, nawa pizanapa. 42 Kuhsmiztain. imarazhain. 
Nawa kwail kim awaruza chihkammikane anpain, kiznara. 


Jesústa pizamtu 
(Mt 26.47-56; Lc 22.47-53; Jn 18.2-11) 

43 Judasne, maza sun doce kammuruztas, Jesús kwinta kim- 
tukin pianara. Akkwan awakas aara ti kwicharitkasakas tikasa- 
kas. Katsa pariyaruzkas Moisés kaizta aizpa kamtamtuzkas Ju- 
dío ilapa inintuzkas usparuza ininnarit. 44 Judasne, kwail awa- 
ruza chihkammikane, usparuza ñamin ka kaiznara: “Mazainta 
wat kintire kiz kit matsihkin putchunnash. Ussa piz kit miltain,” 
kiznara. 

45 Kasha atpane, Judasne Jesústa it kit putchun kit kaizta: 

—Wat kintire, kizta. 

46Suasne sun awane ussa pizat kit ussa milaara. 

47 Maza sua panatmikane mashti uk kit katsa pariyawa ki- 
wainmumikawa kail yalta. 48 Jesúsne usparuza sinkanat kit mi- 
manara: 

—¿Kwisha kwail awara sayamtukiwas? ¿Chikishma nakin ti 
kwicharitkasakas tikasakas nawa pizamtukiwas? 49 Pailta payu 
Dios katsa yalta umiza kamtanarau. Sua nawa pizamash. Ñamin 
Dios pit pinkihta ka panintit: “Kwail awane Dios Painkulta piza- 
nazi,” kiznara. 

50 Suasne wan kammuruzne Jesústa tuij iat kit ain iara. 


Musittune azain charit 
51 Maza musittune pin sayammin kwaat kit Jesús kwizpa 
kanpara. Minpazha ussa pizshiara. 52Sun musittune piltim sat 
kit paiña sayam pin tiwij irit. 


Akkwan katsa mikwaruzne Jesústa paraamtu 
(Mt 26.57-68; Lc 22.54-55, 63-71; Jn 18.12-14, 19-24) 
53Sun awane Jesústa katsa pariyarakima taina iara. Suane 
wan katsa pariyaruzkas Judío ilaparuzkas Moisés kaizta aizpa 
kamtamtuzkas wanmakkarit. 54Pedrone Jesúspa kwizpa kan- 
pat kit katsa pariyawa yal piannamkin ara. Suane uskas sulda- 
rukas impuhskin uzat kit i kulara. 

55Wan katsa pariyaruzkas wan mikwaruzkas Jesúspa kwail 
kizmumikasha sayara, ussa piantanapa. Uspane minainkas sayara- 
chi. 56Akkwan awa ussa pirail kaizarakas, uspane kawara kaizara- 
chi. 57Minpazha sua chat kit kunat kit ussa ka pirail kaizara: 

58 —Aune ussa kaizka mianashi: “Awane an Dios yal saara. 
Awa an saritkas, nane azpian kit kiakpinnash. Kutña payura 
mamaz sanash. Awane sun yal saamanazi,” ka pirail kizara. 

59 Sun kwinta kittuzne kawara kizarachi. 

60 Katsa pariyane paizkakin kun kit Jesústa mimara: 

—¿Sinkamankish? ¿Nuwa kaizamtu aizpa mimtukish? 
¿Watcha nua kaizamtuki? mimara. 

61 Me Jesúsne puñain tuazi. Sinkarachi. Pariyane ussa ma- 
masa mimara: 

—¿Nune Cristo kish? ¿Nune au wat Dios Painkul kish? mi- 
mara. 

62 Jesúsne sinkara: 

I 





Jesús katsa pariyakin kuntu 


—Nane Cristo ish. Une nawa, Ampu namtitmikara, izanazi. 
Nane au katsa Diospa numal tuanash. Suane nane Dioskasa wat- 
tuza ininnanash. Na chiyuras kailkane, une nawa wanishta iza- 
nazi,” kiznara. 

63Suasne katsa pariyane pilchapuz kit paiña pin pihshara, 
aliz kularit akwa. Suasne usne kaizta: 

—Mamaz izmumikasha saishitchimakpas. 64 Une us Diosta 
kwail pararit aizpa miara. ¿Ussa chima kianapai? kiznara. 

Wanne nijkulat kit kaizara: 

—Ussa piantarawa, kizara. 

65 Minpazha ussa ilpi kiamizta. Paiña kasu palpiz kit ussa 
aim kuzara. Suasne ussa kaizara: 

—Mane nune izsachi. ¿Minma nua kuzzi? Kainazhain, kizara. 

Suldaruruzkas paiña matsihta kuzara. 


Pedrone Jesústa pianchish kiztu 
(Mt 26.69-75; Lc 22.56-62; Jn 18.15-18, 25-29) 

66 Pedrone yal pianamal tuazi. Pariyawa kiwainmikane sua 
ara. 67 Usne Pedro impuhskin ikultuas izta. Kiwainmikane ussa 
iz kit kaizta: 

—Nukas Jesúskasa, Nazaret pipuluras awakasa, chara, kizta. 





"14.62 Sal 110.1; Dn 7.13 

68Pedrone ussa kaizta: 

—Jesústa pianchish. Nu kwinta kit aizpa we pianish, kizta. 

Pedrone piannamkis puzta. Suasne aral kayu azta. 69Ki- 
wainmumikane Pedrora mamasa izta. Usne awa kasha puraruza 
kaiznara: 

—Sun ampune Jesúspa kammumika i, kiznara. 

70 Pedrone mamasa kaizta: 

—Jesústa pianchish, kizta. 

Frattura mamazne Pedrora mamasa kaizta: 

—Watcha. Nune uspakasa cha. Nune Galilea awa i. Nune Ga- 
lilea suras awakana paramtu, kizta. 

71 Suasne Pedrone mamasa pirail apmiz kit kaizta: 

—Watcha kaiztukine, Diosne nawa naiznintawa. Sun ampu- 
ra pianchish, kizta. 

72Sun urain aral kayu mamasa azta. Aral kayu azkane, Pe- 
drone Jesús ussa kwinta kit aizpa nijkulta. Jesúsne ñamin ka 
kaizta: “Aral kayu pakima aztuchasmin, nune ‘Jesústa pian- 
chish’ kiznazi,” kizta. Suasne Pedrone tinta azmizta. 


Pilatone, katsa mikwane, Jesústa mimamtu 
(Mt 27.1-2, 11-14; Lc 23.1-5; Jn 18.28-38) 
1 Kinmizkane, katsa pariyaruzkas Judío ilapa ampuruz- 

1 5 kas Moisés kaizta aizpa kamtamtuzkas Judío awara inin- 
tuzkas wanmakkat kit usparuzpain kwinta kiara. Uspane Jesús- 
ta kuhat kit Pilato mikwara karaara. 2 Pilatone ussa mimara: 

— ¿Nune Judío awawa mikwa kish? kizta. 

Jesúsne ussa sinkara: 

—Nu kaiztu aizpa watcha i, kizta. 

3Katsa pariyaruz Jesús akkwan kwail kirit kizaritkas, Jesús- 
ne puñain parit. 4Katmizna Pilatone ussa mamasa mimara: 

—¿Sinkashichikish? Miri. Uspane nua akkwan kwail kirit 
kizamtu, kizta. 

5 Jesúsne Pilatora chinkas sinkarachi. Katmizna Pilatone wat 
iztasparit. 


Uspane Jesústa piantarain, kizara 
(Mt 27.15-31; Lc 23.13-25; Jn 18.38-19.16) 
6Pascua pishta iztuasmin, Pilatone maza kajchira siptitmi- 
kasha chihtmu azi. Pilatone awa paikuamtumikasha kajchira 

chihtmu azi. 7 Maza ampune, Barrabásne, kajchira siptit wara. 
Uskas an akkwankas siptit waara, uspa gobierno awakasa waya 
kit kit awara piantaarit akwa. 8 Akkwan awane wanmakkat kit 
Pilatora kaizamizta: 

—An Pascua pishtarakas maza kajchira siptitmikasha chihti, 
kizara. 9 Pilatone usparuza sinkanat kit mimanara: 

— ¿Na Judío awa mikwasha chihshinaki? kiznara. 

10Pilatone katsa pariyaruz minñarit aizpa pian. Wan awane 
Jesústa pashiarit akwa, katsa pariyaruzne Jesústa aliz kulat kit 
Jesústa pizashira. 11Katsa pariyaruzne awara wanmakninnat 
kit pilchapuzninnat kit kaiznara: 

—Jesústane pashitchimakpas. Barrabásta chihtninti, kizara. 
12Pilatone usparuza mamasa sinkanat kit mimanara: 

—¿An ampukasa chima kinpai? Une “Jesús Judío awara mi- 
kwa i” kizamtu, kiznara. 

13 Suasne uspane tinta kwianara: 

—Ussa kurishta iru patpian kit piantarawa, kizara. 

14Pilatone usparuza mimanara: 

—¿Chikiztama sun kizamtu? ¿Usne chi kwail kirit? kiznara. 

Uspane an akkwan kwianat kit kaizara: 

—Ussa kurishta iru patpian kit piantarawa, kizara. 

15Katmizna Pilatone Barrabásta chihtninta, wan awa pu- 
ñain puranpa. Jesústa titkasa iltawane, Pilatone ussa chihtnin- 
ta, suldaru kurishta iru patpian kit piantanapa. 

16Suldaruruzne ussa Roma mikwawa yaltakima taintawara 
karaara. An katsa yalne Pretorio muntit. Suane uspane wan sul- 
daruruza wanmakninñara. 17Uspane Jesústa ishtam kwak- 
shamkasa kwaaninñara. Uspane pu tit ippat kit paiña kizpu isal- 
ta sinaara. 18 Uspane ussa ishanat kit ka kaizamizta: 

—Judío awa mikwa, wat uznaka, kizara. 

19Uspane ussa tiwilkasa kizpukin piannara. Uspane ussa ilpi- 
kas kiara. Uspane ussa ishanat kit wakpuj wainñara. 20Ussa isha- 
narawane, ishtam kwaksham uknin kit paiña pin ussa kwaninaa- 
ra. Uspane ussa tainñara, kurishta iru patpian kit piantanapa. 


Uspane Jesústa piantaamtu 
(Mt 27.32-44; Lc 23.26-43; Jn 19.17-27) 
21 Uspane Jesústa miwara tainñamizta. Suane Simónne mi- 
wara pinmizta. Cirene suras arit. Nantas arit. Simónne Alejan- 

drowa papihsh azi. Usne Rufowa papihsh azi. Suldaruruzne Si- 
mónta kaizara: 

—Jesúspa kurish muri, kizara. 

22Uspane Jesústa ainki izarakima miara. Ainki izane Gólgo- 
ta mun. (Mamaz pitkasa “kizpu sih” muntit.) 23 Mamazne ussa 
vino pihkasa kwinta. Sun pihne mirra mun. Usne kwashitchi. 
24 Uspane ussa kurishta iru patpianara. Suldaruruzne ainki uk- 
kasa salara, paiña kwaksham kana kinpa. Paiña pin usparuz- 
pain naiyara. 

25 Nueve urara ussa kurishta iru patpian kit piantara, inapa. 
26 Uspane tapilara sun pit ka paara: 

JUDÍO AWAWA MIKWA I 
wan awa izanapa. Sun akwa uspane ussa piantaara. 27 Suldaru- 
ruzne paas walkumkas kurishkin iru patpian kit piantaara. Ma- 
zane Jesúspa numal patpianara. Mazane Jesúspa kwiyamal pat- 
pianara. 28 Ñamin Dios pinkihta ka panintit: “Jesúsne kwail 
awakasa inazi,” parit. 

29 Awa pinmuruzne ussa ishanat kit kizpu kialat kit kwail 
kizara: 

—Nune katsa Dios yal azpian kit kiakpinnash. Azpiantawa- 
ne, nune kutña payurakima mamaz yal sanash. 30 ¡Nuin sun ku- 
rishtas kihshti! uzna, ishanat kit kizara. 

31 Katsa pariyaruzkas Moisés kaizta aizpa kamtamtuzkas us- 
paruzpain ishanat kit kaizara: 

—Us mamaztuza uzninnarakas, usmin uzninsachi. 32 Cristo- 
ne, Judío awawa mikwane, sun kurishtas kihshshina. Nu Cristo 
kane, kihshti, au izanapa. Kurishtas kihshtane, aune nua nijkul- 
anapas, kizara. 

Kurishta iru patpianmuruzkas ussa kwail kizpailta. 


Jesúsne imtu 
(Mt 27.45-56; Lc 23.44-49; Jn 19.28-30) 
33 Paizka payukis kutña urakima pailta sura tilkwil pamizta. 
34 Kutña urara Jesúsne Judío pitkasa ka tinta kwianta: “Eloi, 
Eloi, ¿lema sabactani?” kizta. (Awa pitkasa ka kiztu: “Ap Dios, 
Ap Dios, ¿Chikiztama nawa kwaias?” kizta.) * 
35 Minpazha kasha panaruzne sun miat kit kaizara: 





“15.34 Sal 22.1 

—Mirain. Elíasta, Dios kinammmikasha, akwantu, kizara. 

36 Mazane chihti punta pimpuh karat. Usne vino tain pim- 
puhta paranta. Usne pimpuhta aks tira tat kit ussa kwinta, vi- 
no tuk kwanpa. Ussa kwintawane, usne ussa tuij it kit ka kaiz- 
ta: 

—Ussa izwizsan. ¿Elíasne Jesústa kurishtas kihshninnasa? 
kizta. 

37 Suasne Jesúsne tinta kwian kit ira. 38 Dios yalta nain pin 
kintit kwashtas pihsharit. 39Suldarune, Romano ininmikane, 
Jesústa izak kunta. Jesús irika iztawane, ka kaizta: 

—Watcha. An ampune Dios Painkul i, kizta. 

40 Mazantuz ashampakas attishtas aara. Magdalena pipulu- 
ras Maríakas tuazi. Salomékas tuazi. Mamaz Maríakas tuazi. Us- 
ne paas painkul milta. Santiagone an ainkinmika i. Joséne an 
ilapamika i. 41 Jesús Galilea suwara chaasmin, sun ashamparuz- 
ne ussa kanpaat kit kiwainñara. An akkwan awakas Jesúskasa 
Jerusalén pipulura aara. 


Uspane Jesústa uk kulta kamna iara 
(Mt 27.57-61; Lc 23.50-56; Jn 19.38-42) 

42 Jesúsne viernes nashka irit. Viernes payura sun Judío 
awane kumira ainamizmu, sábado payu ainamanpa. 43Pán 
pianaptikane, Joséne, Arimatea suras, ara. Uskas Judío awa 
katsa mikwa azi. Uskas Dios inintu payura tiriztuazi. Us ish- 
kumtuchi akwa, usne Pilatora it kit kaizta: 

—Jesústa kamshimtus, kizta. 

44Pilatone iztaspat kit ka minta: 

— ¿Me iritki? kish mimara. 

Usne suldaru ininmikasha inin kit kaizta: 

—¿Jesúsne me iritki? mimara. 

45 Suldaru ininmikane Pilatora kaizta: 

—Ire, kizta. 

Suasne Pilatone Jesústa chihkat kit Joséra kaizta: 

—Nune ussa kamnaka, kizta. 

46 Joséne ñamin watsal pin paira. Jesústa kurishtas kihsh- 
nintawane, pin ussa ampal tara. Tas uk kulta nukta. Uk kulne 
ñamin sarit. Tas usne katsa uk pijtakin nuppain kit sipta. 47 Ma- 
ríakas Magdalena pipuluras, mamaz Maríakas Joséwa akkuhsh- 
kas us nuktukin izpailta. 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


155 San Marcos 16 


Jesúsne mamasa kuhstu 
(Mt 28.1-10; Lc 24.1-12; Jn 20.1-10) 


1Sábado kwaizkultu payu pailtawane, Maríakas Magda- 
1 6 lena pipuluras, Salomékas mamaz Maríakas, Santiagowa 
akkuhsh, piam pih pait karaara, Jesústa piam pihkasa nittana. 
2 Domingo payura tilawain pan malmizkane, uspane kamkin ia- 
ra. 3Uspane usparuzpain mimaara: 

— ¿Uk kulkis minma tainkulansa? kizara. 

4Uk kulta izarawane, uspane ukta paimpa izara. Sun katsa 
ukta kulkis tainkularit izara. Nakuhsarit. 5Kulta napparawane, 
uspane ángelta, musittukana, izara. Usne putchá kwaksham 
kwaa. Numarain uzta. Uspane ishkuara. 6Usne usparuza kaiz- 
nara: 

—Ishkuman. Une Jesústa Nazaret pipuluras sayamtu. Une 
kurish patpian kit piantaritmikasha sayamtu. Usne kuhsat kit 
uztu. Apane tuchi. ¡Us tuatkin iztain! 7 Paiña kammuruzakas 
Pedrorakas iat kit ka kaizanaka: “Jesúsne Galilea sura nukin an 
ñancha irimtu. Tane une ussa izanazi. Us kaiztakanain umiza 
kaiznamtus,” kiznara. 

8 Sun ashamparuzne ulat kit ishkuat kit uk kultas puzat kit 
tara. Katmizna minainkas chinkas kaizarachi. 


Maríane, Magdalena suras, Jesústa iztu 
(Jn 20.11-18) 

9Tilawain, domingo payura, Diosne Jesústa kultas salaknin- 
ta, mamasa uznapa. Suasne, Jesúsne an ñancha mamazta, Mag- 
dalena suras Maríara, izpanta. Ñamin Jesúsne ussa siete kwail 
saliztuza puzninta. 10 Maríane Jesúspa izmuruza it kit usparuza 
Jesús uztu kiznara. Jesús irit akwa, uspane kwisha tayalat kit 
azarit. 11 Usne usparuza kaiznara: 

—Jesúsne uztui. Nane ussa iztau, kiznara. 

Uspane ussa nijkulashitchi. 


Paas kammuruzne Jesústa izpailta 
(Lc 24.13-35) 
12 Mamaz payura paas kammuruzne nanta imizpailta. Jesús- 
ne usparuza kasha ara, uspakasa chan. Usne ñan iztit. 13Uspa 
paasne anpa kammuruza kail kit kaizpailta: 

—Aune ussa iztamakpas, kiznara. 
Uspakas nijkularachi. 


Jesúsne paiña kammuruza ininnamtu 

(Mt 28.16-20; Lc 24.36-49; Jn 20.19-23) 
14Mamaz payura once kammuruzne uzat kit kumira kuara. 
Suane Jesúsne usparuza ira, ussa izanapa. Dios watcha Jesústa 
mamasa kuhsnintitkas, uspane izara aizpa nijkulashitchi. Uspa 
Dios Jesústa mamasa kuhsnintit aizpa nijkulashitchi akwa, Je- 
súsne usparuza tinta pilchashinara. 15Suasne Jesúsne usparuza 
kaiznara: “Wan suwara irain. Pailta awaruza Dios watsal pit 
kainarain. 16 U Dios watsal pit nijkulturuza munnanarane, Dios- 
ne usparuza watsat milnanazi. Dios watsal pit nijkultuchiruzne, 
paiña kwail akwa ínta naizarinazi. 17 Dios pit nijkultuzne, Je- 





Kammuruz izamtuasmin, Jesús chiyura numtu 

pit paraanazi. Sunkanane Diosne usparuza kiwainanazi, awa 
Diosta piankamnanapa. 18 Kamta pizarane, usparuza kuamana- 
zi, tañu kiamanpa. Pininu kwatne, usparuza kwail kiamanazi. 
Uspane ishtumikasha Diosta paikuat kit uspa chihtikasa paana- 
zi. Sunkanane uspane wat paarinazi,” kiznara. 


Jesúsne chiyura numtu 
(Lc 24.50-53) 

19Suasne Jesús, au Anpat, paiña kammuruza kwinta kinara- 
wane, Diosne Jesústa chiyura nuninta. Suane Jesúsne Dios nu- 
mal uz kit Dioskasa ininnamtu. 20Paiña kammuruzne iat kit 
pailta suwara Dios pit kainanara. Jesúsne, au Anpatne, uspa- 
ruza kiwainnara, ishturuza wat paninnapa, an watsal iztasparit 
kal kianapa. Katmizna akkwan awane Jesúspa miarit aizpa Je- 
sústa nijkulara. 

Pailti. 

Dios Watsal Pit Jesucristowa Para 


San Lucasne Jesucristowa Dios Watsal Pit para, Israel awaruzkas 
wan awaruzkas sun kin namtit, watsat milmumikasha piankamanapa. 
Usne sun pit pamtu, wan awa Jesús kirit aizpa au sukin piankamanapa. 
Jesucristowa parachasmin, San Lucasne Mateo parit aizpakas Marcos 
parit aizpakas izta, wan kamna, wan nil pana (1.1-4). Katmizna San 
Lucasne Jesús kawira payuwakas Juan muntumikawakas an akkwan 
pamtu (1.5-2.52). San Lucasne Juan muntumikawa kamtamtu aizpa- 
kas (3.1-20) Diablo Jesústa kwail kinintu aizpakas (3.21-4.13) Anpat 
Jesús Galilea sukin kamtamtu aizpakas (4.19-9.50) pamtu. Cristo Je- 
rusalén imtuasmin (9.51-19.27), San Lucasne Jesústa kimtu aizpa 
pamtu. Suasne usne Jesús imtu payukas (19.28-23.56) irittas kuhstu 
payukas chiyura numtu payukas pamtu (cap. 24). 

San Lucasne Israel kammu yalkin Jesús kamtamtu aizpa pamtu. Us- 
ne Isaías kaizta aizpa para, wan awa Dios Watsal Pit piankamanapa. 
Jesúspa paramtuasmin, Lucasne puizaruzakas naizamturuzakas wat- 
chiruza panara. Usne Samaritano kamtam kwintakas papihsh paiña 
painkulta watkulta kamtam kwintakas pamtu. San Lucasne awaruza 
kamtanamtu, awa Diosta paikuanapa, Dios Sinam Izpulta piankama- 
napa, Dios au kwail kiarit aizpa watkulshina piankamanapa. 





Prólogo. An ñancha pit 

1 Watcha i. Akkwan awane sun kwinta kirit aizpa awaruz- 
1 pain pinkih pashiara. 2Chiwazha kirit aizpa izmuruzne, 
Dios pit kammuruzne, an ñamin sun kwinta aumiza kamtanarit. 
3An ñamin wan pinkih Jesúspa parit aizpa iztau. Makima na 
sun kwinta watsal kamtit akwa, nakas nua, Teófilora, pinkih pa- 
shimtus. Na nua pashimtu akwa, nane impara imparain wan 
sun kirit aizpa pamtus, 4nua wan kamtarit aizpa wat piankam- 
napa. 

Maza ángelne Juan munnammika kawinazi kiztu 

5 Herodes, Judío awaruzpa mikwa, Judea sukin uzasmin, 
maza pariyane, Zacarías muntitmikane, uzta. Paiña ira pam- 
pa Abíasne pariya aramin. Paiña ashampane Isabel mun. Pai- 
ña ira pampa Aarónne pariya aramin. 6 Uspa paasne Dios iz- 
takin wat uzpait kit wan Dios ininta aizpa miilta. Minminkas 
uspa paasta kwail kirit kizarachi. 7 Uspane pashpa mijchiara, 
Isabel pashpa milsachi akwa. Usne ilapa azi; ashampakas in- 
kwa azi. 

8-9 Maza payune usne paiña pariya kwalkasa Dios yalta ki- 
waina irit. Ussa narawane, Zacaríasne Dios yal ayukmal napta, 
wat piam incienso paktana. 10Us ayukmal wat piam incienso 
paktamtuasmin, wan awane pianamal Diosta paikuara. 11 Sua- 
ne Diospa ángelne Zacarías tukin kun kit ussa izpanta. Usne wat 
piam incienso paktamtukin, numal misharikin kunta. 12 Ángelta 
iztawane, Zacaríasne iztaspat kit kun kirit. Chinkas kisachi. Ish- 
kwarit. 13 Ángelne ussa kaizta: 

—zZacarías, an ishkumun, Dios nu paikwat aizpa mira akwa. 
Up ashampane, Isabelne, ampu pashpa milnazi. Nune ussa Juan 
munnazi. 14Nune kwisha wat kultinazi. Us kawira akwa, ak- 
kwan awane wat kularinazi. 15 Usne Dios iztakin tinta namnazi. 
Chappikas chappi tainkas kumanazi. Diospa Sinam Izpulne 
pashpara piznazi, miltachasmin. 16Usne Judío awaruza akwa- 
nanazi, uspa Anpatta, uspa Diosta, kaiyanapa. 17 Diospa ininta- 
mika amtuchasmin, an Juanne ussa an ñancha inazi, wan wat- 
sanpa. Usne an ñancha Elías uzmikakanain uznazi. Dios Sinam 
Izpulne ussa kiwainazi, Diospa tinta paranpa. Usne papihshtuza 
ka kurunnanazi: “Up pashparuza paashirain. Usne kwail awa- 
ruza maizninnanazi, wat awakana uzanapa. Suasne awa sunka- 
na kiat kit kamarane, awane Diospa inintamikasha miat kit sap- 
panazi.” 

18 Zacaríasne ángelta mimara: 

—¿Mizama ap ashampa pashpa milshina? Nane ilapa ish. Ap 
ashampakas inkwa i, kizta. 

19 Ángelne ussa sinkara: 

—Nane Gabriel munish. Nane Dios uzkin kunish. Usne nawa 
nua kwinta kininpa ininchish, nu sun watsal pit minapa. 20 Ma- 
ne miri. Nu na kaizta aizpa nijkultachi akwa, nune paramanazi, 
up painkul kawinakima. Nueve mish pailka, sun kirinazi. 

21Sun kimtuasmin, awane pianamal kunat kit Zacaríasta ti- 
rizara. Uspane usparuzpain minñara: “¿Chitma katne Dios yal 
ayukta tiriztu arau? ¿Chitma puzmas?” 22 Zacarías puztawane, 
usparuza paramanamta. Suasne uspane Zacarías chiwazha 
Diospa yal ayukmal izta nijkulara. Awaruza paiña chihtikasa 
annamtuasmin, usne puñain para. Ussa kirit aizpa parasachi. 

23 Paiña kal Diospa yalta pailtawane, Zacaríasne paiña yalta 
kailta. 24 Mamaz payura paiña ashampane, Isabelne, pija warit. 
Cinco mishtakima yalkimin uz kit ka minta: 25 “Ap Anpatne sun 
payura nawa kiwainzish, pija wana. Mane nane awa iztakin 
mitsal chiish.” 


Maza ángelne kaiztu: Jesúsne kawinazi 

261sabel pija warawane, seis mish pailtika, Diosne ángel Ga- 
brielta Galilea sura, Nazaret pipulura, ininta, 27 maza nimpihsh 
ashampara kwinta kinpa. Usne María munta. Mama ampukasa 
pittachi. Usne maza ampura kasara kin namtit azi. Sun ampune 
José munta. Paiña ira pampa Davidne mikwa arakwain. 28 Án- 
gelne María tukin nap kit kaizta: 

—Kakishapu. Diosne nua wat kit kit kiwainshimtu. Anpatne 
nua pashit kit nukasa imtu, kizta. 

29 Ángelta iztane, Maríane ishkwat kit ángel kaiztu aizpa 
minta. “¿Usne chikishma sun nawa kwinta kimtu?” minta. 
30Suasne ángelne ussa kaizta: 


AX 





Ángel Maríara paramtu 

—María. Ishkumun. Diosne nua wat kit kit kiwainshimtu. 
31 Miri. Mane nune pijakasa anpai. Painkul mijanpai. Ussa Je- 
sús munnaka. 32 Usne tinta namnazi, chiyuras amtu akwa. Usne 
chiyuras Dios Painkul munnazi. Anpat Diosne ussa Davidkin an- 
za katsa mikwakana namnazi, Davidkanain ininapa. 33Usne 
pailta payukima Israelpa kwalta ininnanazi. Paiña inintu aizpa 
pailmanazi, kizta. 

34Suasne Maríane ángelta mimara: 

—Ampu mijkine, ¿mizama painkul milnapai? kizta. 

35 Ángelne ussa sinkara: 

—Diosne Sinam Izpul akwa nu tukin anazi. Katsa Diosne 
nua tinta kiwainazi, pashpa pija wanapa. Katmizna up kawin- 
tu pashpane Dios pashimtu aizpa kinazi. Dios Painkulkas 
munnazi. 36 Na nua kaiztu aizpa miri. Up kwal, Isabelne, in- 
kwa i. Wan awane ussa “Pashpa wasachi,” kizara. Maneme 
usne seis mish pija warit tu. 37 Diosne chikas wantain kishi- 
nai. 

38Suasne Maríane ussa sinkara: 

—Nane ap Anpatpa kiwainmumika ish. Watcha, nune nawa 
kaizta aizpa sari, kizta. 

Suasne ángelne irit. 


Maríane Isabelta kwinta kin it 

39Sun payune Maríane wan watsat kit maza pipulukin Judea 
inkal sura azain irit. 40 Zacaríaspa yalta nap kit Isabelta kaizta: 
“Manta kail ish,” kizta. 411sabel Maríawa pit mirane, paiña 
pashpa pijakin kialta. Suasne Dios Sinam Izpulne Isabelta pizta. 
42Suasne usne tinta kaizta: 

—Diosne wan ashampakin nua anza watsal kiwainnazi. 
Diosne nu miltu pashpara wat kiwainazi. 43 Ap Anpatpa ak- 
kuhsh nawa kwinta kin at akwa, kwisha wat kultus. 44 Miri. 
Nu nawa kakishapu kiztawane, ap painkulne pijara tinta kial- 
ta. Usne watsal kultuazi. 45 Ap Anpatne nua kin namtit aizpa 
kinazi. Nune wat kulnazi, us kin namtit aizpa nijkulta akwa, 
kaizta. 

46Suasne Maríane min kit paiña kaijchuras kaizta: 

“Ap Anpat katsa i. 
47 Ap Diosne, ap watsat milmumikane, kwisha wat i, na- 
wa kwisha wat mintit akwa. 

48 Usne nawa, paiña kiwainmumikasha, kiwainshira. 
Makis wan awane nawa kaizanazi: Diosne ussa wat 
ashampa namninta. 
49 Ap katsa Diosne na akwa akkwan kirit. 
Usne sinammika muntit. 
50 Usne wan Diosta wat minturuzakas 
Diosta wakpuj wainamtuzakas iznat kit kiwainanazi. 
51 Usne katsa kal sara. 
Diosne anza katsa mintuza an ainkinkanain 
namninnara, uspa minñara aizpa kiamanpa. 
52Usne katsa mikwaruza uspa ininmukis taizninnanazi. 
Usne kiwaintuza watsat milnara. 
53Usne chiwazha we mijtuza wan milanara. 
Usne kwazpa awaruza kilmin ininnara. 
54Usne paiña Judío kwaltuza, 
paiña kiwaintuza, pailta payurakima kiwainnara. 
s5Sunkanain usne au an ñancha ira kwaltakas 
Abrahamtakas Abrahampa kwizta kwal 
uzamturuzakas kin namnara.” 
56 Isabelkasa kutña mish uztawane, Maríane papihshpa yal- 
ta kailta. 


Juan munnammikane kawimtu 

57 Sunpawa payu pailtikane, ishtu kirikane, Isabelne paiña 
painkul nishta. 58 Dios ussa wat kirit aizpa miarawane, kasha iz- 
muruzkas kwaltuzkas kaizara: “Au Anpatne nu wat kirit. Uspa- 
ne uskasa wat kularit.” 59 Ocho payu pailtawane, uspane ampu 
pashpara muara, pashpa aya titnapa, circuncisión kinpa, Judío 
awaruza inintit aizpa kinpa. Uspane kaizara: “Usne Zacarías pa- 
pihshkanain munnazi.” 60Paiña akkuhshne kaizta: 

—Zacarías munnachi. Juan munnazi, kizta. 

61 Uspane ussa sinkaara: 

—Up kwalne sun mun mijchi, kizara. 

62 Suasne papihshta saiaat kit mimaara, ¿Miza munashinasa, 
awa piankamanapa? 63Usne pinkih paikwat kit para: “Usne 
Juan mun i.” Wan awane iztaspaarit. 64Sun urain Zacaríasne 
paiña pit isak kit paiña yankwija chihkul kit kaizta: 

—Diosne kwisha wari, kizta. 65 Suasne wan kasha izturuzne 
iztaspaarit. Wan awane Judea inkal sura sun kirit aizpa wan- 

tuza kwinta kinara. 66Sun kwinta mimturuzne usparuzpain mi- 
maara: “Sun pashpane ¿Chima kinazi?” kizara. Dios ussa ki- 
wainshimtu akwa, Diosne an pashpara an tinta namnazi. 


Zacaríaspa kanta 
67 Zacaríasne, pashpawa papihshne, Dioskasa paramtu uzta. 
Dios Sinam Izpulne ussa piz kit kiwainmizta. Zacaríasne Dios 
akwa parat kit kaizta: 

68“Judío awawa Diosne, au Anpatne, kwisha wari. 

Usne apain at kit paiña kwaltuza watsat milnanazi. 

69 Usne tinta watsat miltamikasha ininta. 

Sun kiwainmikane ñamin pampa Davidpa kwal i. 

70 An ñamin Diosne paiña kainammtuz akwa sun pit kin 
nam kit kaizta: 

71Usne aumiza watsat milnashina, 

aliz awa aumiza anuppamanpa, aumiza aliz 
kulamanpa. 

72Diosne sunkas kaizta: au ira kwaltuza nanat kit kiwai- 
nanash. 

Uruza kin namtit aizpa mainmanash. 

73Sun pitmin au papihshta, Abrahamta, sunkana tinta 
kaizta: 

74Usne aumiza watsat milnanazi, waya kimtuz aumiza 
chinkas kiamanpa. 

Usne aumiza paiña kiwainmu namninnanazi, paiña 
kal kianapa, ishkwatchin. 

75 Dios iztakin uzamtuasmin, aune pailta payukima us 
wat kuruntu aizpa kiat kit Diosta wakpuj 
waintamakpas. 

76Mane nua, ap painkul pashpara paranash. Nune chiyu- 
ras kainammmika munnazi. 

Nukas up Anpatpa miwara an ñancha inazi, paiña 
mi watsanapa. 

77 Nukas Dios paiña kwaltuza watsat milnana piankam- 
ninnanazi. 

Uspa kwail kiarit aizpa wat kulna piankamninnanazi. 

78 Dios aumiza pashinamtu akwa, usne aumiza kiwain kit 
chiyuras amtumikasha ininnazi. 

Suasne wan awane ussa piankamashina. 

79Paiña inintumika akwa Diosne kwail kim uzturuzakas, 
irin ishkumtuzakas, watsat milnanazi. 
Usne aumiza wat miwara ininanazi, kalpain uzanapa.” 
80 An katsa kawimtuasmin, pashpane pailta payukima Dios- 
ta an pashimizta. Wan kawirawane, usne pul sura it kit uzta, Ju- 
dío awaruz ussa piankamnakima. Kwiztane uspane us kaizta 
aizpa miara. 


Jesúsne kawintu 
(Mt 1.18-25) 
1 Sunkana kirit. Katsa mikwa Augustone paiña pit wan sura 
2 ininnara, wan awara wiannanapa. 2Ma wiana masamtuas- 
min, ainki mikwa Cirenione, Siria sura ininta. 3Katmizna wan 
awane uspa kwalpa pipulura iara, wiantit puranpa. 
4Suasne Joséne Galilea suras Nazaret pipuluras it kit Judea 
sura nura, Belén pipulurakima. Katsa mikwa Davidne ñamin 
sua kawira. Joséne Davidpa kwal azi. 5Usne kanpa ashampaka- 
sa nuilta, wiantit puranpa. Maríane Josékasa kasara kin namtit- 
kas, usne me pija warit. 6Uspa paas Belén pipulura tuasmin, 
Maríane ishtu kinpain pamizta. 7 Suane usne an ñancha painkul 
pashpa mit kit pinkasa ipkanat kit punkira winta. Mamaz yal 
nanchi akwa, usne wakara iranchura it kit pashpara punkira 
winta. 


Ángelkas piriku izmuruzkas 

8 Sun surane piriku izmuruzne pit saukin pirikura izara. 
Kinsih uzkinnara. 9Suasne Anpatpa ángelne azain at kit uspa 
paizkakin kun kit usparuza izpannara. Anpatne uspa uzkin 
kai malninta. Suas uspane kwisha ishkuara. 10 Ángelne uspa- 
ruza kaiznara: “Ishkuman. Nane umiza watsal pit kainana- 
namtus, wan awa kwisha wat kulanapa. 11 Mirain. Ma payu 
watsat milmumikane Davidpa pipulura nishta. Sun Anpatne 
Dios niritmika i. 12 Ussa sayamtuasmin, une u izta aizpa pian- 
kamtain. Sunkanane sun pashpane pínkasa kanat kit punkira 
izakpara tuanazi.” 

13Sun urain an ángelkas an akkwan ángelkasa chiyuras 
Diosta ka kaizara: 

14“Diosne kwisha wari. Chiyuras Diosne katsa i. 
Usne awaruza kiwainanazi, kalpain uzanapa.” 

Akkwan ángeltuz pura; piriku izmuruz izamtu 


15 Ángel usparuzkis iarawane, chiyumarain kaiyarawane, 
sun piriku izmuruzne usparuzpain kaizara: 

—Belén pipulura izhain, chiwazha kirit aizpa izna. Anpat 
aumiza kaiznarit aizpa piankamna izhain. 

16 Uspane azain iat kit Maríarakas Josérakas pashparakas sa- 
yat kit wanmalnara. Wanmaltawane, uspane pashpara punkira 
izakpara tu izara. 17 Pashpara izarawane, uspane ángel uspa- 
ruza kaiznara aizpa Jesúspa papihshtuzakas wan awaruzakas 
kainanara. 18 Wan piriku izmuruz kaizara aizpa miraruzne iz- 
taspaarit, watsat milmumikawa paarat akwa. 19 Maríane wan 
mintu aizpa ayuk kaijchura watsat kit sunpa minta. 

20 Piriku izmuruzne kaiyat kit kaizara: 

—Au chiyuras Diosne kwisha wari, kizara. 

Chiwazha mira aizpakas izta aizpakas sunkanain kirit. 


Jesústa Diospa yalta miltu 
21 Ocho payu pailtawane, ampu pashpa aya tittawane, cir- 
cuncisión kitpane, uspane ussa Jesús munnara. An ñancha Ma- 
ría pijara wachasmin, ángelne sun mun ussa munta. 
22Pashpa kawirawane, Josékas Maríakas Moisés kaizta aiz- 
pa kiara, uspa sinam puranpa. Suas uspane pashpara Jerusalén 
pipulura milarit, Taitta Diosta anna. 23Sunkana Anpatne inin 

kit para: “Wan an ñancha ampu miltamikasha Anpatta chihkat- 
pa. Diosne us akwa ussa paimpa akumtu,”* ka parit. 24 Anpatne 
sunkana awaruza inin kit ka para: “Paas munkul milna mijchi- 
ne, awane paas pashpa utkuru piantana miltawa. Paas pashpa 
utkuru mijchine, awane paas munkul piantana miltawa, ka pa- 
rit. Katmizna Josékas Maríakas paas chitchu Diosta milta, Moi- 
sés inintit aizpa kinpa.” 

25 Mane miri. Maza ampune, Simeón munmikane, Jerusalén 
pipulura uzta. Usne nil uz kit Diosta paikwara. Usne Dios nirit- 
mika amtu payu tirizta, us Israel awaruza kiwainnanakima. 
Diospa Sinam Izpulne ussa piz kit 26sunpa ussa piankamninta. 
Ussa kaizta: “Irachasmin, nune Cristora, Anpat inintumikasha, 
iztinazi,” kizta. 27 Diospa Izpulne Simeónta Diospa yalta ininta. 
Kwiztane, Jesúspa papihshkas akkuhshkas Jesústa Simeón tu- 
kin karailta. Uspane Moisés ininta aizpa kishiailta. 28 Simeónne 
ussa sap kit mut kit “Diosne kwisha wari,” kiz kit kaizta: 

29“Ap Anpatne, nune nawa kin namta aizpa kirit. 

Mane nane, up kiwainmumikane, kalpain irinash, 
30na ap kasukasain up watsat milmumikasha iztit akwa. 
31 Nune ussa watsarit mij, wan awa ussa izanapa. 
32Usne Judío awachiruza kiwainnanazi, Diosta pianka- 

manapa. 

Israel awaruzne us akwa wat kulanazi.” 

33 Josékas Jesúspa akkuhshkas Simeón pashpawa kaizta aiz- 
pa kwisha iztaspailta. 34Suasne Simeónne usparuza kaiznara: 
“Diosne uruza me wat kirit,” kiznara. 

Suasne usne Maríara, Jesúspa akkuhshta kaizta: “Izti. Sun 
pashpane Dios niramika i. Us kaizta aizpa miamtuchi akwa, ak- 
kwan Israel awaruzne wan kaarinazi. Usne mamaztuza, us kaiz- 
ta aizpa mimturuza, watsat milnanazi. Akkwan awane ussa nij- 
kulamanazi. Ussa kwail paraanazi. 35Jesús usparuza kurunna- 
kane, akkwan awane uspa kaijchukin Jesúspa minñamtu aizpa 
nijkulanazi. Une ayukmarain kwisha naizanazi, ti kwiz kaijchu- 
kin pamtukanain,” kizta. 

36 Suane maza ashampane, Dios pit kainammmikane, tuazi. 
Ana munta. Usne Fanuelpa pashu azi. Aserpa kwal azi. Mane us- 
ne kwisha inkwa azi. Nimpihshasmin kasara kirit. Siete año pai- 

ña ampukasa uztawane, Aserpa ampune irit. 37Ochenta año 
amparakasa mazainpain Diospa yalta kashara uzta. Sua payu- 
warakas amtawarakas Anpatta kiwainmiz kit Diosta wakpuj 
wainmizta. Diosta paikumtuasmin, usne pala kwatchi. 38Sun 
urain Anane uspa tukin at kit Diosta aishtaish kiz kit wan awa- 
ruza Jesúspa kainanara. Uspane Diospa niritmikasha tirizat kit 
sayara, wan Israel awaruza watsat milnanapa. 


Nazaret pipulura kaiyamtu 
39Suasne Josékas Maríakas Dios ininta aizpa kiarawane, us- 
pane Galilea sura usparuzpa pipulura, Nazaret pipulura, kaiya- 
mizta. 40Sun pashpane kawit kit an tinta namtit. Kwisha wat 
pianmika nammizta. Diosne ussa kwisha kiwainta. 


Jesúsne Diospa yalta naptu 
41 Mane paiña papihshkas paiña akkuhshkas año aizpa Jeru- 
salén pipulura ilta, Pascua pishta izna. 42-43 Jesús doce año 
pintikane, cham pishta taizkane, kutñaruzne Jerusalén pipulura 
nuara. Pishta pailtawane, kailpailta. Pashpa Jesúsne Jerusalén 
pipulurain nukkultit. Paiña kwalne Jesús nukkultit pianchi. 
44 Uspane maza o iara. Uskasa mamaz awakasa aamtuka 

minpailta. Uspa kwaltuzakas izmuruzakas sayara. 45 Ussa wan- 
maltachi akwa, Jerusalén pipulura ussa saina kailpailta. 

46 Kutña payu taiztawane, ussa Diospa yalta wanmalpailta. 
Usne kamtam purakin tuazi. Uspa kamtit aizpa mit kit usparuza 
mimanara. 47 Us akkwan pian akwa, us usparuza sinkanarit 
akwa, wan miraruzne us akwa iztaspaarit. 48 Paiña papihshkas 
akkuhshkas ussa iztawane, iztaspailta. Paiña akkuhsh ussa kaiz- 
ta: 

—Ap painkul. ¿Chikishmaka aumiza sunkana kirau? Izti. Up 
taittakas nakas ishkuat kit nua sairamakpas. Aune nu karit min 
kit tayal kit kwisha tinta sairamakpas. 

49Suasne Jesúsne usparuza sinkanara: 

—¿Chikishmaka nawa sayamtuanas? Ap Papihshpa tukin 
tuatpaish, ap Papihsh kaiztu aizpa piankamna. ¿Une sun pian- 
chiwail? 

50 Us “Dios paiña papihsh i” paramtuasmin, uspane us kaizta 
aizpa miarachi. 

51 Suasne usne uspakasa Jerusalén pipulukis kihsh kit Na- 
zaret pipulura nappara. Usne uspa kaizta aizpa mit kit kirit. 
Paiña akkuhshne sun kirit aizpa ayuk kaijchura watsat kit 
minta. 

52 Sunmesa Jesúsne an katsa kawit kit an wat pianmika nam- 
ta. Diosne ussa pashira. Awaruzne us akwa wat minñara. 


Juanne, munnammikane, Dios Pit kainammtu 
(Mt 3.1-12; Mr 1.1-8; Jn 1.19-28) 

1 Katsa mikwane, Tiberione, quince añokima ininta. Sun 
3 payura usne an ampara ainki mikwaruza ininnara. Poncio 
Pilatone Judea sura ininta. Herodesne Galilea sura ininta. 
Paiña aimpihshne, Felipene, Iturea surakas Traconite surakas 
ininta. Lisaniasne Abilinia sura ininta. 2 Sun payuwara Anás- 
kas Caifáskas, katsa pariyaruz, uzpailta. Suasne sun payura 
Diosne, Zacaríaspa painkulta, Juanta, pul sukin para. 3 Usne 
Jordán pimawarain chat kit akkwan pijikima sun pit awaruza 
tinta kainanara: “U kwail kiamtu aizpa maizat kit chihkarain. 
U kwail kirit aizpa tayalamtune, Diosne uruza sinam saninna- 
nazi. Suasne nane uruza munnanash,” kiznara. 4An ñamin 
Isaíasne uzta. Sun Dios pit kainammmikane kaiz kit sunkana 
pinkihta para: 

“Mazane pul sukis ka tinta paranazi: 
“Au Anpatpa mi watsaninnanaka, nil sanapa. 
5Mi pil piwail kirikane, pil winnazi. 
Wan inkalkas wan izakas sak sanazi. Kailsa mikas 
nil sanazi. 
Kwash mikas sak sanazi. 
Awa wan mi nil sashiana minñamtukas, Diosne wan 
awaruza wat namninnashimtu. 
6Wan awane Dios inintamikasha, watsat milmumika- 
sha, izanazi.”” c 
7 Akkwan awane Juanpakin puzara, us usparuza munnana- 
pa. Usne usparuza ka kiznara: “Une kamta kwalkana mai. Dios 
uruza ilna akane, une ikkainsachi. 8 Wat tine wat pippain wam- 
tu. Kawarain kwail kirit aizpa maiztumikane, paiña kwail chih- 
kamtumikane, awa iztukin wat kinazi, awa us maiztit pianka- 
manapa. Uruzpain ka minman: ‘Aune Abrahampa kwal makpas, 
Dios uruza wat kinat kit sappanapa.’ Nane uruza watcha kaiz- 
namtus. Dios pashpa kawirashimtune, kal chi. Usne sun ukkasa 
Abrahampa pashpa namninnashina. 9Minpazha mujtit ti kwal- 
ta pialpinkasa kwanapainsarit. Ti wat pippa wamtukine, kwat 
kit inta kiakpinnazi. Une sun tikana mai. Diosne u minñamtu 
aizpa kaninnazi. Sunkanane Diosne kwail kirit aizpa chihkam- 
tuchiruza ilnashinazi.” 
10Suasne, akkwan awane ussa mimaara: 
—¿Aune chima kianapai? kizara. 
11 Juanne usparuza sinkanara: 
—Paas kamisha mijmikane mamaz mijchimikasha milatpa. 
Kumira mijmikane mijchimikasha nail kit kwintawa. 
12Roma gobiernowa pial sapmuruzne ussa iara, Juan uspa- 
ruza munninnanapa. Juanta mimaat kit kaizara: 
—Aune ¿Chima kianapai? kizara. 
13 Juanne usparuza sinkanara: 
—Gobierno ininta aizpa an muin puisaman. 
14 Mamaztuzkas suldaruruzkas ussa mimaara: 
—Aune ¿chima kianapai? kizara. 
Usne usparuza sinkanara: 

—Minainkas walkuman. Mamazta pirail kaizman, us mij aiz- 
pa ukkana. Gobierno awa pial nua takane, sun pialkasa wat kul- 
tain. 

15Wan awane chiwazha izna tiriztu purazi. Sunkas usparuz- 
pain mimat kit minñara: “¿Juanne Dios inintamika sa?” minña- 
ra. 16Juanne wan usparuza sinkanara: “Nane uruza kwazikasa 
munnanash. Mazane nakin anza tinta anazi. Nane uskana wat- 
chish. Na paiña kiwainmikakas, nane an wat awa chish, ussa 
wat kiwainnapa piankamsachish. Sun amtumikane Diospa Si- 
nam Izpulta ininnazi, ukasa tuanpa, uruza kiwainnanapa. 
17Awaruzne chara pippakanain pura. Uspane chara ayakasa 
narit. Chara aya kihshkultawane, wat awane timkasa ulpianna- 
zl. Aya kihshkultukin pishkarawane, usne chara pippa wantat 
kit mamaz yalta watsanazi. Usne chara ayara impaktanazi. Sun 
inne kwikain,” kiznara. 

18Sunkana Juanne awaruza kurunnat kit kamtanat kit Dios 
watsal pit kaiznara. 19Uskas Herodesta, ininmikasha, kaizta: “Nu- 
ne kwail kirai, aimpihshpa ashampara miltit akwa. Nukas an ak- 
kwan kwail kirai,” ussa kaizta. 20 An wan kwail kimtuasmin, usne 
mamaz kwail kirit. Usne kwizta Juantakas kajchira sipninta. 


Juanne Jesústa muntu 
(Mt 3.13-17; Mr 1.9-11) 

21 Mane akkwan awara munnarawane, Juanne Jesústakas 
munta. Jesús Diosta paikumtuasmin, chiyura kai izta. 22 Chiyu- 
ras Diospa Izpulne utkurukana iztit. Jesústa kihshta. Mazane 
chiyuras kaizta: 

—Nune ap painkul i. Nua nat kit pashimtus, nu na kishit aiz- 
pa kimtu akwa, kizta. 


Jesucristopa irit kwal an ñancha uzara 
(Mt 1.1-17) 
23 Jesúsne treinta año panapain. Suasne usne kamtanamizta. 
Awane ka “Jesúsne Joséwa painkul azi” minñara. 

24 Joséne Elíwa painkul azi. 

Usne Matatpa painkul azi. 

Usne Levíwa painkul azi. 

Usne Melquiwa painkul azi. 

Usne Janawa painkul azi. 

Usne Joséwa painkul azi. 

25 Usne Matatíaspa painkul azi. 
Usne Amóspa painkul azi. 
Usne Nahúmpa painkul azi. 
Usne Esliwa painkul azi. 
Usne Nagaiwa painkul azi. 

26 Usne Maatpa painkul azi. 
Usne Matatíaspa painkul azi. 
Usne Semeiwa painkul azi. 
Usne Josecpa painkul azi. 
Usne Judáwa painkul azi. 

27 Usne Joanánpa painkul azi. 
Usne Resawa painkul azi. 


Usne Zorobabelpa painkul azi. 


Usne Salatielpa painkul azi. 
Usne Neriwa painkul azi. 
28 Usne Melquiwa painkul azi. 
Usne Adiwa painkul azi. 

Usne Cosampa painkul azi. 
Usne Elmadampa painkul azi. 
Usne Erpa painkul azi. 

29 Usne Jesúspa painkul azi. 
Usne Eliezerpa painkul azi. 
Usne Jorimpa painkul azi. 
Usne Matatpa painkul azi. 

30 Usne Levíwa painkul azi. 
Usne Simeónpa painkul azi. 
Usne Judáwa painkul azi. 
Usne Joséwa painkul azi. 
Usne Jonampa painkul azi. 
Usne Eliaquimpa painkul azi. 

31 Usne Meleawa painkul azi. 
Usne Menawa painkul azi. 
Usne Matatawa painkul azi. 
Usne Natánpa painkul azi. 

32 Usne Davidpa painkul azi. 
Usne Isaíwa painkul azi. 
Usne Obedwa painkul azi. 
Usne Boozpa painkul azi. 

Usne Salawa painkul azi. 
Usne Nassónpa painkul azi. 
33 Usne Aminadabpa painkul azi. 
Usne Adminpa painkul azi. 

Usne Arniwa painkul azi. 
Usne Esrompa painkul azi. 
Usne Farespa painkul azi. 
Usne Judáwa painkul azi. 

34 Usne Jacobpa painkul azi. 
Usne Isaacpa painkul azi. 
Usne Abrahampa painkul azi. 
Usne Taréwa painkul azi. 
Usne Nacorpa painkul azi. 

35 Usne Serugpa painkul azi. 
Usne Ragaupa painkul azi. 
Usne Pelegpa painkul azi. 
Usne Heberpa painkul azi. 
Usne Salawa painkul azi. 

36 Usne Cainánpa painkul azi. 
Usne Arfaxadpa painkul azi. 
Usne Sempa painkul azi. 
Usne Noéwa painkul azi. 
Usne Lamecpa painkul azi. 

37-38 Usne Matusalénpa painkul azi. 
Usne Enocpa painkul azi. 
Usne Jaredpa painkul azi. 
Usne Mahalaleelpa painkul azi. 
Usne Cainánpa painkul azi. 
Usne Enóspa painkul azi. 
Usne Setpa painkul azi. 
Usne Adánpa painkul azi. 
Diosne Adánta sara. 


Diablone Jesústa kwail kininshimtu 
(Mt 4.1-11; Mr 1.12-13) 
1Sinam Izpul Jesústa piztawane, Jesúsne Jordán piras kail- 
ta. Diospa Izpulne ussa pul sura milta. 2Cuarenta payukima 
Diablone ussa inin kit kwail kininshira. Sun payu kwatchi. Sun- 
pawa payu pailnakima yak kira. 

3Suasne Diablone ussa kaiz kit mimara: 

—¿Watcha Dios painkul kish? mimara. Suasne sun ukkasa 
pan sari, kizta. 

4Jesúsne ussa sinkara: 

—Dios pinkihta ka parit: “Awane pankasain uzasachi. Awa- 
ne Dios kamtamtu aizpa pashiarawa,” 4 parit. 

5Suasne Diablo ussa kwash inkal izara mirawane, Diablone 
ussa azain wan chiwal sura izninta. 6Diablone ussa kaizta: 

—Nane nua wan chiwal su milashinas, ininnapa, wat uzna- 
pa. Nu wan iztu aizpa nawa chihkarit akwa, nane wan mij aizpa 
mamazta chihkashinas. 7 Nawa wakpuj wain kit paikwatne, na- 
ne nua wan milanash, kizta. 

8 Suasne Jesúsne ussa sinkara: 

—Sunkana Dios pinkihta ka para: “Nune up Diostain, up An- 
pattain, wakpuj wain kit ussain kiwainti,” para. * 

9Suasne Diablone ussa Jerusalén pipulura mit kit ussa Dios- 
pa yal mitta kunninpanat. Suane ussa kaizta: 

—Nu Dios Painkulne, nuin mittas nain kit pilta taizti, kizta. 
10 Dios pinkihta ka parit: 

“Anpatne paiña ángeltuza ininnanazi, 
nua iz kit kiwainnapa. 
11 Nua usparuzpa chihtikasa sap milanazi, 
ukta taiz kit kilmanpa.”! 

12 Mane Jesúsne ussa sinkara: 

—Mamaz pitkas Dios pinkihta ka para: “Up Diosta, up An- 
patta, ininmun, nu pashit aizpa kinpa, kwail kinpa. Diosne na- 
wa pashimtu akwa, na Diosta nijkultu akwa, nane nu inintu aiz- 
pa kimanash.” š 

13 Suasne wan pailtawane, kapal Jesústa kwail kininshitpa- 
ne, Diablone Jesústas paimpa it kit akkwan payurakima atchi. 


Jesúsne Galilea sura paiña kal kin masamtu 
(Mt 4.12-17; Mr 1.14-15) 

14 Jesúsne Galilea sura kailtuasmin, Dios Izpulne ussa tinta 
kiwainta. Sun suwarane akkwan awane Jesúspa kwinta kiara. 
15 Jesúsne kammu yalta kamtanara. Awane kaizara: “Usne kwi- 
sha wat kirit”, kizara. 

Jesúsne Nazaret pipulura imtu 
(Mt 13.53-58; Mr 6.1-6) 

16Suasne Jesúsne Nazaret pipulura, us kawira pipulura, kail 
kit naptit. Usne kwaizkulmu payura kammu yalta us kamtit aiz- 
pa nap kit kun kit Dios pit izta. 17 Usne Isaías pinkih parit aizpa 
sapta. Pinkih nakuhsat kit sunkana izta: 

18“Anpatpa Izpulne nakasa imtu. 
Katmizna usne nawa nara, 
puizaruza Dios watsal pit kainanapa, 
kajchira siptittuza chihnanapa, 
kasu siptittuza mamasa izanapa, 
iltittuza an naizamanpa, 
19sun watsal payura Dios awara kiwainanapa.”” 
20Suasne Jesúsne pinkih ip kit kammu yal kiwainmumika- 
sha kailnin kit uzta. Wan kammu yalkin uztuzne ussa izara. 
21 Usne usparuza kaiznamizta: “U sun Dios pit parit aizpa iz- 
tuasmin, ma payu Diosne wan parit aizpa watcha kimizta.” 
22Wan awane Jesúspa iztaspaat kit usparuzpain kaizara: 
“Usne nilkas watkas parara. Paramtuasmin, watsal pitmin 
kwinta kit. Watsal paramtukas, ¿usne Joséwa painkulmin ki?” 
mimara. 

23 Jesúsne usparuza kaiznara: “Une watcha nawa sunkana 
kizanazi: “Tuttulne, nuin watsari. Chiwazha Capernaum pipulu- 
ra kirit aizpa kawarain apain, up sukinkas, sari, ” kizara. 

24 Ankas usparuza kaiznara: “Nane umiza watcha kaiznam- 
tus: “Kamtammika paiña sura uztuzkas, sun pipulura uztuzkas 
paiña pit miashitchi.? 25Nane umiza watcha kaiznamtus: “An 
ñancha akkwan ampu irit ashamparuzne Israel sura uzara. Sun 
payu Elíasne tuazi. Kutña año kakwakasa alu kimakane, ak- 
kwan awane kwisha yak kiara. 26 Dios Elíasta Israel awaruza ki- 
wainnanapa inintachikas, Diosne ussa Sarepta pipulura ininta, 
maza ampu irit ashampara kiwainapa. Sidón pipulune kasha uz. 
27 Nane umiza an kwinta kiznanash. Eliseo, Dios pit kai- 
nammmika, uzasmin, akkwan aya pitta ishturuzne Israel sura 
uzara. Sua turakas, usne usparuza sun ishtu wat paninnarachi. 
Usne Naamánmin Siria suras awarain paiña ishtu wat panin- 
ta.” 

28 Wan kammu yalkin Jesús kaizta aizpa miraruzne Jesústa 
pilchapuzara. 29 Katmizna uspane kuhsak kit ussa pipulukis 
pianamal tinta ininñara, pilchirarakima. Uspane Jesústa kwash 
pilchiramans kiakpinashira, inapa. 30Uspa ussa pilchiramans 
kiakpintachi akwa, usne uspa paizkakis puz kit irit. 


Salizne awara piztu 
(Mt 1.21-28) 

31Suasne Jesúsne Capernaum pipulura, Galilea sura, kihsh 
kit it kit kwaizkulmu payura usparuzpa kammu yalta kamtana- 
mizta. 32 Katsa mikwakana kamtanara akwa, wan awane Jesús- 
pa kamtampa iztaspaarit. 

33 Maza ampune kammu yalta tuara. Salizne ussa piz kit ussa 
tinta ka kaizninta: 

34 —Nune Jesús i. Nazaret pipuluras i. ¿Aumiza naizninna- 
mas? Nane nuwa pianish. Nune Diostas sinammika i, kizta. 

35 Jesúsne ussa kaizta: 

—Sunkana kaizmun. Puñain. Ampuras puzti, kizta. 

Sun mirawane, salizne ussa awa paizkakin piltain nainninta. 
Suasne ampuras irit, ampura kwail kitchin. 36 Wan awane iztas- 
paat kit usparuzpain kaizara: 

—Jesúsne tinta paramtu. Us tinta akwa, usne salizta kaiz kit 
puzninta. Salizta inintawane, ampuras puzninta, kizara. 

37 Sun suwarane akkwan awane Jesús kit aizpa piankamara. 


Jesúsne Pedrowa suegrara wat panintu 
(Mt 8.14-15; Mr 1.29-31) 

38 Suasne Jesús kammu yaltas puztawane, Simón Pedrowa 
yalta napta. Suane Pedrowa suegra ishtu tuazi, imukasa. Uspa- 
ne ussa paikuara, ussa wat paninnapa. 39 Jesúsne ussa it kit iz 
kitimu kaninta. Sun urain wat parit. Usne kuhsak kit kumira sat 
kit usparuza kwinnara. 


Jesúsne kwisha akkwan ishturuza wat paninnamtu 
(Mt 8.16-17; Mr 1.32-34) 
40Sun payu pán payaptikane, awane akkwan tuntu ishtu- 
ruza Jesústa karaara. Usne usparuza paanat kit wanta wat pa- 
ninnara. 41 Jesúskas minpazha saliztuza puzninnara. Puzarawa- 
ne, salizne ka kwianara: 

—Nune Dios painkul i, kizara. 
Uspa Jesúspa pian akwa, Jesúsne usparuza paraninnarachi. 
Uspane Jesúsne Dios painkulpa azi pianmara. 


Jesúsne Galilea sura uztuza Dios Pit kainanamtu 
(Mk 1.35-39) 

42Kintikane, Jesúsne pipulukis it kit pul sura, awa tuchira, irit. 
Awane ussa sayara. Ussa sayarawane, ustukin wanmalara. Uspane 
ussa “Akkis imun” kaizara. 43Jesúsne usparuza kaiznara: 

—Dios watsal pit mamaz pipulukin uztuza kainanashimtus. 
Diosne awara ininnashimtu. Katmizna sun akwa Diosne nawa 
ininta. 

44Suasne usne Judea suwara it kit kammu yalta Dios pit 
kamtanara. 


Akkwan pishkaru sulmukasa pizamtu 
(Mt 4.18-22; Mr 1.16-20) 
1Maza payune Jesúsne Genesaret pimamin tuazi. Akkwan 
5 awane aat kit ussa sippanakima nuppainñaara, Dios pit mia- 
na. 2Jesúsne paas kanua pimamin pura izta. Pishkaru sulmu- 
ruzne kanuaras puzara, uspa immu kittana. 3 Usne Simónpa ka- 
nuara wat kit ussa kaizta: 

—Akkis nuppainti, attishchin. 

Usne kanuara wat kit Dios pit awaruza kamtanara. 4Kapal 
kainanarawane, usne Simónta kaizta: 

—Kanuawara pi pinta it kit immukasa kiaintawa, pishkaru 
sulna, kizta. 

5 Simónne ussa sinkara: 

—Kamtam. Aune kinsih pishkaru sultuanash, mazainkas piz- 
tachi. Pishkaru sulmarampailtakas, nu kaizta aizpa sulmukasa 
piznash. 

6Sun sulpailtawane, kwisha akkwan katsa pishkaru sulpail- 
ta, sulmu pihshanapain pawal. 7 Suasne uspane uspa kal kim- 
tuza mamaz kanuara sayanara, aat kit kiwainapa. Uspane aat 
kit paas kanuara winíñara, pira unainapain pawal. 8Sun iztawa- 
ne, Simón Pedrone Jesústa wakpuj wain kit kaizta: 

—Ap Anpatne, na tukis itpa. Nane kwail kiritmika ish, kizta. 

9Simónkas kal kimtuzkas ussa iztaspaara, kwisha akkwan 
pishkaru sulta akwa. 10Santiagokas Juankas, Zebedeo painkul, 

Simónpa izmuruzne Simónkasa kal kimtuazi. Uspakas iztaspail- 
ta. Jesúsne Simónta kaizta: 

—Ishkumun. Ñamin pishkaru sulpailta. Kawarain makis nu- 
ne awara akwananaka, Diosta piankamanapa, kizta. 

11Suasne pimamin kanuawara kaiyarawane, uspane wan 
mijat aizpa chihkat kit ussa kanpaara. 


Jesúsne aya pitta ishtumikasha wat panintu 
(Mt 8.1-4; Mr 1.40-45) 

12 Jesúsne maza pipulura pintuas. Suane ampune, aya pitta 
ishtumikane, tuazi. Jesústa iztawane, usne at kit wakpuj wain 
kit ussa paikwara: 

—Ap Anpat. Nawa sinam sashitne, ap ishtu sinam sashina. 

13Jesúsne chihtikasa nil sat kit ussa paat kit kaizta: 

—Nua sinam sanash. Me namtire. 

Sun urain sun aya pitta ishtumikane wat parit. 14 Jesúsne us- 
sa kaizta: 

—Sunpa minainkas paranamun. # kit nuin pariyara antash. 
Ussa Moisés ñamin ininta aizpa milti, awa Dios nua sinam sara 
aizpa piankamanapa. 

15 Pailta payu an akkwan awane us kirit aizpa miara. Kwisha 
akkwan awane wanmakkara, ussa mianapa, usparuzpa ishtu- 
ruza wat paninnanapa. 16 Jesúsne awakis it kit nan sura, awa 
tuchira, mara, Diosta paikwan. 


Jesúsne chasachi ishtumikasha wat panintu 
(Mt 9.1-8; Mr 2.1-12) 

17 Mamaz payura Jesúsne kamtanamtu tuazi. Kashara min- 
pazha Fariseo awaruzkas Moisés kaizta aizpa kamtamtuzkas 
uzara. Uspane Galilea su pipuluraskas, Judea suraskas, Jerusa- 
lén pipuluraskas aara. Diosne Jesústa kiwainta, awaruza wat 
paninnanapa. 18 Suasne minpazha ampune chasachi ishtumika- 
sha kamara muaara. Uspane ussa yalta napshiara, ishtumikasha 
Jesús tukin taana. 19Uspane uskasa nappasachi, akkwan awa 
akwa. Suasne uspane yal kih isalta nuara. Kihkin kul sarawane, 
uspane ussa kamarain Jesús tukin inkihshaara. 20 Jesúsne uspa 
nijkultu aizpa pian. Sunkana minñara: “Jesúsne ishtumikasha 
wat paninshinaka,” minñara. Katmizna Jesúsne usparuza kaiz- 
nara: 

—Izmumika, mizha. Nane up kwail kirit aizpa sinam sanash, 
kizta. 

21Suasne Moisés kaizta aizpa kamtamtuzkas Fariseo awa- 
ruzkas usparuzpain mimat kit ka kaizara: “¿Sun awane minma 
kai? Usne Diosta kwail kiztu. ¿Minma kwail sinam sashimtu? 
Diosmin kwail kirit aizpa sinam sashina,” kizara. 

22 Jesús uspa mimara aizpa nijkultawane, usne usparuza ka 
mimanat kit sinkanara: 

— ¿Une chikishma ayukta, u kaijchukin, minñat kit mi- 
maamtu? 23Na “up kwail kirit aizpa sinam sanintus” kiztane, 
sunne samchi i kaizna. Na “kamaras kuhs kit kun kit chat” kizta- 
ne, sunne anza sam i kaizna. 24 Une sun piankamtawa. Diosne 
nawa, Ampu namtitmikara, sun sura ininta, kwail kirittuza si- 
nam saninnanapa. 

Katmizna chasachi ishtumikasha kaizta: 

—Miri. Kuhsak kit kun kit kama kuhsat kit yalta charash, 
kizta. 

25Sun urain usne paizkakis kuhsakta. Paiña kama us pitmu- 
kin kuhsat kit yalta ira “Diosne kwisha wari,” kiz kit. 26 Wan 
awane sunta iztaspaat kit ishkuat kit usparuzpain kaizara: 

—Diosne kwisha wari. Sunkanane an ñamin aune iztakimak- 
pas, kizara. 


Jesúsne Levíra akumtu 
(Mt 9.9-13; Mr 2.13-17) 

27 Pipuluras puztawane, Jesúsne Levíra, Roma gobierno pial 
sapmu yalkin izta. Levíne Roma gobierno pial sapmumika azi. 
Jesúsne ussa kaizta: 

—Nakasa at. Nawa kanpazha, kizta. 

28 Suasne Levíne tas kuhsak kit wansih chihkat kit ussa kan- 
para. 

29Suasne Levíne Jesús akwa paiña yalta pishta sat kit akkwan 
kumira sat kit akkwan pial sapmuruzakas mamaz awarakas nail- 
nara, pareju kuanapa. 30Sunkana Fariseo awaruzkas Moisés kaiz- 
ta aizpa kamtamtuzkas paiña kammuruza pilchapuzara. Uspane 
Jesústa kammuruza kwail kaiznat kit mimanara: 

—¿Chikishma une kuamtu sun Roma gobierno pial sapmu- 
ruzkasa kwail kimtuzkasa? mimaanara. 

31 Jesúsne usparuza sinkanara: 

—Ishtuchiruzkas wat parittuzkas watsammikara pashikain. 
Ishturuzne watsammikara pashiamtu. 32Nane wat kimtuza 
akwanamtuchish. Kwail kimtuza akwanamtus, uspa kwail kia- 
rit aizpa maizanapa, uspa kwail kiamtu aizpa chihkaanapa, 
Diosta kaiyanapa. 


Awane Dios akwa pala kwatchi chaamtu 
(Mt 9.14-17; Mr 2.18-22) 

33 Uspane Jesústa kaizara: 

— Juanpa kammuruzkas Fariseowa awaruzkas kawarain ak- 
kwan piji tilawain pala kwatchasmin, Diosta paikuamtu. Anpa- 
ne, up kammuruzne kuamtu. 

34 Jesúsne usparuza sinkanara: 

—Kasara kimtune, ampuwa izmuruzne kuanazi, kumira kwin- 
kane. Impa chi. 35Awa ashampa kanpain mijmikasha piantarane, 
wanne tayalanazi. Mamaz payura, kwail awa nawa milarawane, 
ap kammuruzne tayalat kit pala kwatchin puranazi. 

36 Usne usparuza mamaz kamtam kwinta paranara: 

— Pin pitta kwarane, pin pakkultane, minminkas masas pin 
pshat kit isalpara yalkain. Sunkana yaltane, pitta pin pihshana- 
zi. Masas pin pittara yaltawane, pitta pinne watsal iztuchi. 
37 Minminkas masas vino pitta kalpa ayara winsachi. Sunkana 
wintane, masas vinone aya pittara pihshat kit vino puztim. Aya- 
kas karinazi. 38Masas vino sultane, masas ayara wintawa. 
39 Akkwan añokima vino sultit mijne, minminkas masas vino 
kukain. Tainne an wat kizmu, kizta. 


Kammuruzne chara pippa pakkamtu 
(Mt 12.1-8; Mr 2.23-28) 
1 Jesúskas paiña kammuruzkas kwaizkulmu payura chara 

6 sauwara pinara. Kammuruzne chara pippa pakkat kit chih- 
tikasa nusat kit kuara. 2Sun izarawane, Fariseo awaruzne Je- 
sústa ka kizara: 

—Up kammuruzne kal kiamtu. Moisés aumiza kamtamnat 
kit aumiza ka kiznara: “Kwaizkulmu payu kal kiman,” kiznara. 

3 Jesúsne usparuza sinkanara: 

—Au an ñamin mikawa Davidkas paiña izmuruzkas yak kia- 
kane, uspane kuara. ¿Sun kwinta iztamakkiwas? 4Usne Dios 
yalta nap kit pan Diosta tarit aizpa sap kit kwat kit izmuruza 

nailnara. Pariyain sun pan kuashina. Ñamin Moisés kamtamnat 
kit kaiznara: “Mamaz awara sun pan nailnamun,” kizta. 
5Jesúsne usparuza an sinkanara: 
—Nane, Ampu namtitmika, ish. Kwaizkulmu payurakas chi- 
wazha wat mintu aizpa kinash. 


Ampu chihti tuiltitmikane wat parit 
(Mt 12.9-14; Mr 3.1-6) 

6Mamaz kwaizkulmu payura Jesúsne Judío kammu yalta 
nap kit Dios pit kamtanamizta. Mazane, numal chihti tuiltitmi- 
kane, tuazi. 7 Moisés kaizta aizpa kamtamtuzkas Fariseo awa- 
ruzkas Jesústa izara. “¿Kwaizkulmu payura ussa namtanasa?” 
minñara, Jesús kwail kimtu kizanapa. 8 Anpane Jesúsne uspa 
minñamtu aizpa pianara. Chihti tuiltitmikasha kaizta: 

—Kubs kit paizkakin kunti, kizta. 

Usne paizkakin kuhs kit kunta. 

9 Jesúsne usparuza mimanara: 

—¿Kwaizkulmu payura awara chima kinpai? ¿Wat kin? 
¿Kwail kin? ¿Kiwain kit wat sana? ¿Piantana? mimanara. 

10 Suasne Jesúsne wan awaruza iznat kit ishtumikara kaizta: 

—Up chihti nil sari, kizta. 

Paiña chihti nil sarawane, chihti tuiltitmikane wat parit. 
11 Uspane Jesústa kwisha pilchapuzara. Usparuzpain chi kwail 
Jesústa kishiamtu aizpa minñara. 


Jesúsne doce inintaruza nanamtu 
(Mt 10.1-4; Mr 3.13-19) 
12Sun payu Jesúsne izara Diosta paikwan ira. Kinsih Diosta 
paikwara. 13Kinmizkane, Jesúsne kammuruza akwannara. 
Suasne doceruza nanarawane, Jesúsne usparuza paiña ininta- 
ruz munnara. 14Sunkana uspane ka munnara. 
Simónpa mun maiztit. Mane usne Simón Pedro mun i. 
Mamazne, Simónpa aimpihshne, Andrés mun i. 
Santiagokas, Juankas, Felipekas, Bartolomékas, 
15Mateokas, Tomáskas, Santiagokas (Alfeowa painkul), 
Simón Celote munmikakas, 
16Judaskas (Santiagowa painkul), 
Judas Iscariotekas munnara. Usne, minpara munmikane, 
Jesústa annara, awa ussa pizanapa. 

Jesúsne akkwan awara kamtanamtu 
(Mt 4.23-25) 

17Jesúsne uspakasa izaras kihshat kit sakkimin kunara. Akkwan 
kammuruzkas akkwan awakas wanmakkara. Judea suras awakas Je- 
rusalén pipuluras awakas aara. Tiro pipuluras awakas Sidón pipulu- 
ras awakas aara, ussa miana, uspa ishturuza kakulninnanapa. 18Usne 
awaras kwail saliztuza puzninnara. 19Wan awane ussa mishiara. 
Dios Jesústa kiwainta akwa, Jesúsne akkwantuza wat paninnara. 


Awane wat puranazi 
(Mt 5.1-12) 
20 Jesúsne kammuruza iznat kit kaiznara: 
“Puizaruzne wat puranazi, 
Dios usparuza kiwainnat kit ininnamtu akwa. 
21 Ma payu yak kimturuzne wat puranazi. 
Tukkanazi. 
Tayalturuzne wat puranazi. 
Ishananazi. 
22 Awa umiza naizninamtukas, uruza pashinamtuchikas, 
uruza kwail kizamtukas, u munpa kwail 
minñamtukas, 
une wat puranazi, u ap kanpamtuz namarit akwa. 
23 Sun payura watsal uzizanaka. Dios umiza chiwazha chiyu- 
ra milanamtu akwa, wat puraizanaka. Kawarain uruzpa an ñan- 
cha kwalne Dios kainammtuzakas kwail kiara. 
24 Ma payu uztuzne, kwazpa kultit uzturuzne, tayalanazi. 
Une apa wan wat sappat kit wat uzamtu. 
25 Ma payu tukta kumturuzne tayalanazi. 
Mamaz payura yak kianazi. 
Ma payu ishanturuzne tayalat kit azanazi. 
26 Akkwan awa u akwa wat paarakas, une naizarinazi. 
Wat uzizanaka. 
An ñamin awaruzne wat chi kamtamtuza kawarain 
wat pit kwinta kiara.” 


Aliz awara pashirain 
(Mt 5.38-48; 7.12) 
27“Nane nawa mimtuza kaiznamtus: U aliztuza pashirain. 
Umiza aliz kulkane, usparuza wat kirain. 28 ¡Umiza kwail kizka- 

ne, usparuza watsal pit pararain! Umiza kwail kikane, us akwa 
Diosta paikwarain. 29 Minpazha up matsihkin patkane, mamaz 
kanmal antain. Minpazha up kamisha nakakane, mamaz kami- 
sha ussa milarain. 30¡Minpazha chiwazha paikukane, sunka- 
nain milarain! Minpazha nu mij aizpa nakakane, na mij aizpa 
kailnincha, kizman. 31Sunkanain kitpa. Une wan awaruza wat 
kirain. Une mamaz awa uruza wat kinpa pashiamtu. Ukas ma- 
maztuza kawarain wat kirain. 

32Nu up izmuruzain pashimtune, Diosta tirizman, nua 
chiwazha milanapa. Dios uruza wat kiwainshimtu akwa, sun- 
kana une wantuza wat kishinarawa. Kwail kimtuzkas mamaz 
kwail kimtuzakas kawarain pashiamtu. 33 Kawarain uruza 
wat kimturuzain wat kiamtune, une chinkas kana kisachi. 
Kainsih. Wan kwail kimtuzne usparuzpain kawarain wat 
kiamtu. 34 Mamazta pui nammilamtune, une mamaz payura 
nu puimilat aizpa sapna tiriztu. Kainsih. Sunkanane kwail 
kimtuzne kwail kimtuza pui nammilamtu, kawarain sapna. 
35 U aliz awaruza pashinat kit usparuza wat kinarawa. Uspa- 
ruza pui milarain, sapna tiriznachi. Sunkana kitne, une u wat- 
sal milam sappanazi. Chiyuras Diosne uruza paiña kwalka- 
nain namninnanazi, Dios kwail kimturuzakas aishtaish kiztu- 
chiruzakas kiwain kit milanamtu akwa. Uskas sunkanain 
awaruza kiwainat kit milanarawa. 36 Au Taitta Diosne awa- 
ruza kiwain kit milanamtu. Ukas kawarain awara kiwainat 
kit milanarain.” 


Nune mamazta kwail kirit kizmun 
(Mt 7.1-5) 
37“Mamazta ‘nune kwail kirit'/ kizmun. Sunkana kimtune, 
Diosne u kwail kirit aizpa kainananazi. Mamazpa kwail sinam 
sarane, Dioskas u kwail kiarit aizpa sinam sanazi. 38 Mamaz we 
mijkane, ussa milarain. Dioskas umiza kwisha akkwan milana- 
nazi, tiznakima. Diosne u mamaz awara milamtukanain uruza 
milananazi.” 
39Suasne Jesúsne kamtam kwinta kammuruza kwinta kina- 
ra: “Kasu siptitmika mamaz kasu siptitmikasha chihtikasa tain- 
tawane, paasas kulkin taizpailshina. 40 Kamtammikane an ak- 
kwan pian. Kammumikane an we pian. Kammumika na wan mij 
aizpa kamarawane, usne kamtamkana namnazi. 

41 Ainki ti pak u aimpihshpa kasura naptane, une sunta nij- 
kulamtu. Katsa pak u kasura naptane, une sunta nijkulashitchi. 
42 Katsa ti pak up kasura naptane, up kasu siptawane, une u 
aimpihshta ka kaizsachi: “up kasuras an ainki ti pak uknash.” 
Wat pit paratpane, une wat uzamtuchi. An ñancha katsa ti pak 
up kasuras uktawane, suasne ainki ti pak iz kit u aimpihshpa ka- 
suras pak uktawa. Sunkana, Dios u kwail kiarit aizpa sinam sa- 
rawane, une mamaztuza kiwainashina.” 


Tine pippa wamtu 
(Mt 7.17-20; 12.34-35) 

43 “Wat tine kwail pippa wakain. Kawarain kwail tine wat 
pippa wakain. 44Katmizna pippa waakane, wamtumikane 
sun tira pian. Minminkas wat pippa palakkuppa tiras paksa- 
chi, kukain pippa akwa. Minminkas wankail pippa kwail tiras 
paksachi, kwail pippa wamtu akwa. 45Wat kimtumikane 
kaijchuras min kit wat kimtu. Kwail kimtumikane kaijchura 
kwail min kit kwail kimtu. Awane kaijchura wa aizpa param- 
tu.” 


Paas tuntu yal samtu 
(Mt 7.24-27) 

46“Nune “ap anpat i kiztumikane chiwazha na kaiztu aizpa 
mit kit kirain. 47 Nane uruza kamtam kwinta kinash. Nawa am- 
tumikakas, ap pit mimtumikakas, na kaizta aizpa kimtumikakas 
maza awakanain mai. 48 Sun awane yal sara. Ainkih kul uktaki- 
ma kihtawane, usne ukta yal sara. Pi pinkane, yal nainshina. Yal 
ukta sarit akwa, pine yal kwasachi. 49 Anpane na kaizta aizpa 
mimtumika ap pit kimtuchine, mamaz awakanain uztu. Sun 
awane yal sashira. Pil isalta yal sara. Pi pintawane, yal nain kit 
pi kwarit. Wan karit,” kiznara. 


Jesúsne suldaruwa kiwainmumikasha wat panintu 
(Mt 8.5-13) 

1 Awara paiña pit kwinta kit pailtawane, Jesúsne Caper- 
7 naum pipulura kail kit napta. 2Suane maza suldarune uzta, 
paiña wat kiwainmikakasa. Suldarune ussa wat minta. Usne 
inapain tuazi. 3Jesúspa mirawane, suldarune Hebreo ilapa 
awaruza Jesús tura ka paikuan ininnara: “¿Ashimtukish ap ki- 

wainmikasha wat kakulninna?” mimaara. 4Jesús tura aakane, 
uspane ussa kwisha tinta paikuat kit kaizara: 

—Sun suldarune kwisha wari. Ussa kiwaintawa, 5 us au Is- 
rael kwalta pashinamtu akwa, au kammu yal sarit akwa, kiza- 
ra. 

6Suasne Jesúsne uspakasa ira. Jesús yal kashara akane, sul- 
darune izmuruza Jesús tura ininnat kit ussa kaizara: 

—Ap Anpat, an kashara amun. Anne aizapmun. Nune ap yal- 
ta napmun. 7Na tinta chi akwa, nane nua itchish, nua saina. 
Katmizna ap kiwainmikasha “wat pari” kiztane, wat parinazi. 
8 Mamaz an katsa mikwane nawa inintu. Nakas suldaruruza 
ininnamtus. Mamazta “it” kizkane, im. Mamazta “at” kizkane, 
am. Ap kiwainmikasha, “sun sari” kizkane, sam. Katmizna ap 
kiwainmikasha “wat pari” kiztane, wat parinazi. 

9 Sun suldaru kaizta aizpa mirawane, Jesúsne iztasparit. Kun 
kit akkwan kanpamtuza kaiznara: 

—Nane Israel awaruztas sun suldarukana iznarachish. Usne 
ap pit wat nijkultu. Usne na kaiztu aizpa min kit piankamtu. 

10fnintittuz kaiyarawane, uspane kiwainmikasha wat parit 
wanmalara. 


Jesúsne ashampawa painkul irittas mamasa kakulnintu 

11 Sun kitpane, Jesúskas paiña kammuruzkasa akkwan ma- 
maz awaruzkasa Naín pipulura iara. 12 Pipulu napmukin kasha- 
ra piannakane, uspane ampu iritta muamturuza izara. Akkwan 
pipuluras awakas iritmikasha kamna iara. Sun ampu iritpa 
ashampane sun pipulura uzta. Paiña painkulne irit. Maza pain- 
kulmin mijazi. 13 Painkul iritpa akkuhshta iztawane, Jesúsne us 
akwa tayal kit kiwainshit kit kaizta: 

—Azmun, kizta. 

14 Suasne it kit ataúdta paara. Ataúdta paamtuasmin, iritta 
muamturuzne kunara. Suasne Jesúsne iritta kaizta: 

—Musittu, kuhsakti, kizta. 

15 Suasne iritmikane kuhsak kit paramizta. Jesúsne ussa ak- 
kuhshta chihkara. 16 Sun izarawane, wanne ishkuat kit kaizara: 

—Diosne kwisha wari. Usne aumiza Dios pit kainammmika- 
sha ininta. Diosne paiña kwalta kiwaina ara. 

17 Wan awane Judea suraskas kasha suraskas Jesús kit aizpa 
piankamara. 

Juan munammikawa kammuruz 
(Mt 11.2-19) 

18 Juanpa kammuruzne sunpa ussa kaizara. 19 Juanne ussain 
paas kammuruza akwara. Usne usparuza Jesús tukin ininnara 
ka mimana: 

—¿Nune Diospa inintamikakish? ¿Mamazta tirizanas? mi- 
maara. 

20 Sun Juanpa kammuruzne Jesústa aat kit kaizara: 

—Juanne, sun munnammikane, aumiza ininara ka mimaa- 
na: ¿Nune Diospa inintamikakish? ¿Mamazta tiriznas? mimaa- 
ra. 

21 Sun urain Jesúsne Juanpa izmuruzpa iztakin akkwan ish- 
turuza wat paninnara. Naizturuzakas wat paninnara. Saliztuza 
puzninnara. Akkwan kasu siptittuza kasu izkulninnara. 22Suas- 
ne Jesús usparuza sinkanara: 

—Ht kit Juanta u izara aizpakas u miara aizpakas ka kaiztain: 
“Mane kasu siptittuza kasu izkulninamtu. Chasachiruza chanin- 
namtu. Aya pitta ishturuza sinam sanamtu. Mikaintuza minin- 
namtu. Irittuza kuhsninnamtu. Puizaruzne Dios watsal pit 
miamtu. 23Chiwazha na kit aizpakas na kaizta aizpakas chih- 
kamtuchimikane, wat puranazi. Mama nawa nijkulmizti,” kiz- 
nara. 

24 Juanpa inintuz tas puzarawane, Jesúsne awaruza akwanat 
kit Juanpa ka kiznamizta: “Pul sura iarawane, ¿Chima izanas 
une? Tinta inkwane pakane, chiwazha pitne ulpiantu. An ampu- 
ne, Juanne, pitkana ulpiantachi, tinta akwa. 25Sua iarawane, 
¿Chima izanas une? Sua ampura watsal pin kwarit izarachi. Mi- 
rain. Ampune watsal pin kwaaritkas akkwan wat kumira kwa- 
ritkas gobierno awakana uzamtu. 26 Sua iarawane, ¿Chima iza- 
nas une? ¿Diospa kainammmikasha izamanas? Watcha. Une 
Dios kainammmikasha izara. Usne an katsa kainammmika azi. 
27 Juanpa Dios pinkihta ka parit: 

“Izti. Nane ap ininmikasha nukin an ñancha ininnash. 
Usne up mi watsanazi,”i ka parit. 
28 Watcha kaiznamtus. Juanne wan awaruzkin an tinta i. Juan 
an tinta arakas, an we tintamikane, Dios inintura uztumikane, 
Juankin anza tinta i,” ka kiztus. 

29 Jesús kaizta aizpa miarawane, akkwan awakas, gobierno 
pialsapmuruzkas us kaizta aizpa nijkulat kit kaizara: “Dios wat- 
cha i.” Sun akwa, Juanne usparuza pira munnanarit. 30Sunkana 
Juanne Fariseo pariya awaruzakas Moisés kaizta aizpa kamtam- 
tuzakas pira munnanarachi, Dios usparuza kaizta aizpa miashit- 
chi akwa. 

31Suasne Jesúsne ka kwinta kinara: “¿Makis awane miza 
izarit? 32Uspane pashpakana mai. Pashpane paizka pipulura 
salat kit usparuzpain kaizara: “An música usturakas, une ku kia- 
rachi. Au tayaltu kanta kiztakas, une azarachi,” kiznara. 
33 Juan, pira munnammika akane, usne akkwan kumirakas vi- 
nokas kwatchi. Sun akwa, une “Salizne ussa piztit,” kaizamtu. 
34 Ampu namtitmikane kumirakas vinokas kwarit. Sun akwa, 
une uspa kaizamtu: “Izti. Usne akkwan kumira kumtu. Pirit cha. 
Paiña izmuruzne Roma gobierno pial sapmuruzkas kwail kim- 
tuzkas mai, kizamtu. 35 Awane, Diospa piankammuruzne, Dios 
wari piankamanazi. Mamaz Diospa kainammtuza miamtuchi 
akwa, uspane Diosta piankamasachi.” 


Jesúsne Simónpa yalta imtu 

36 Maza Fariseo awane Jesústa akwara, uskasa kwan. Kat- 
mizna Jesúsne Fariseowa yalta kwan irit. Jesúsne misharikin 
uzta. 37Suasne maza kwail kirit ashampane sun pipulura uzta. 
Sun ashampa Jesús Fariseowa yalta naptit kamtawane, usne at 
kit piam pih alabastro uk winmura win kit karara. 38Sun 
ashampa Jesúspa kwizpa, paiña mittikin, kumtuasmin, azmizta. 
Jesúspa mittikin kappikasa pulishmizkane, usne Jesúspa mitti- 
ra paiña ashkasa pulchaknin kit paiña mittikin putchunta. Suas- 
ne paiña mittira piam pih nira. 39Fariseo awane, Jesústa kwan 
akwatmikane, sun izta. Ayukta ka minta: “Sun ampune watcha 
Dios kainammmika tuatne, usne sun ashampawa piankamshi- 
na. Sun ashampane, ussa paramikane, kwail uz kit kwail kim- 
tu,” minta. 40 Suasne Jesúsne ussa sinkara: 

—Simón, chiwazha nua kwinta kishimtus. 

Jesústa sinkara: 

—¡Kamtam, nawa kizshimtune, kainazha! kizta. 

41 Jesúsne ussa kamtam kwinta ka kainara: 

—Kwazpa ampune paas awara pui milara. Mazainta qui- 
nientos pial pui milara. Mamazta cincuenta pial pui milara. 


El Nuevo Testamento en Awa Pit de Ecuador, 2da ed. @ 2010, Wycliffe Bible Translators, Inc. 


187 San Lucas 7, 8 


42Sun paas pui saptittuza tasachi akwa, suasne pui milatmika- 
ne paasta pui aizpa kaninta. Mane kainazha. ¿Minma an kwaz- 
pamikasha an pashinasa? 

43Simónne ussa sinkara: 

— Anza pui kaninmikane ussa anza pashimtu. 

Jesúsne ussa sinkara: 

—Nune nil min kit kaizta. 

44 Ashampara puijchatpane, Jesúsne Simónta ka kaizta: 

—An ashampara izti. Na up yalta naptakas, nune nawa kwa- 
zi karashitchi, ap mittira kitna. Nu ap mitti kitna inintachikas, 
an ashampane paiña kappikasa ap mittira pulishnin kit paiña 
ashkasa ap mitti pulchaktara. 45 Na up yalta naptane, nune na- 
wa wat saptachi. Nune Israel awa wantuza kimtu aizpa kitchi. 
Nawa putchuntachi. Nune Judío awa kiamtu aizpa kitchi. Na up 
yalta naptakima, an ashampane ap mittikin putchunmizta. 

46Nune ap kizpura piam pih parantachi. Sunkana usne ap 
mittira piam pihkasa nira. 47 Katmizna nua kaiztus. Dios paiña 
akkwan kwail kirit aizpa sinam sarit akwa, usne nawa akkwan 
pashimiztu. Dios mamazta pitchin kwail sinam sarane, usne ak- 
kwan pashikain, kizta. 

48 Jesúsne ashampara kaizta: 

—Up kwail kirit aizpa sinam sarit, kizta. 

49 Akwattuzne usparuzpain ka minñamizta: 

—¿Anne minmika ka i? Usne kwailkas sinam saninnamtu, 
minñara. 

50 Usne ashampara kaizta: 

—Nu na kaizta aizpa nijkulta akwa, Diosne up kwail sinam 
saninta. Diosne nua watsat miltit. Watmin inka, kizta. 


Ashamparuzne Jesústa kiwainñara 

1Sun kitpane, Jesúsne akkwan ainki pipuluwarakas ak- 

kwan katsa pipuluwarakas ira, Dios watsal pit kainaana, 
Dios doce awaruza ininnanapa. 2 Doce kammuruzkas minpazha 
ashamparuzkas ussa kanpaara. Jesúsne sun saliztuz ashampa 
piztittuztas puzninnat kit ishturuza wat paninnara. Usne Mag- 
dalena muntit Maríaras siete saliz piztittuza puzninnara. 3Jua- 
nane, Cuzawa ashampane, kanpara. Cuzane Herodespa kiwain- 
mika azi. Susanakas an akkwan ashampakas usparuza uspa mij- 
at aizpa kiwainñara. 

Pippa malmumika kamtam kwinta 
(Mt 13.1-9; Mr 4.1-9) 

4Kwisha akkwan awane pipuluras puzat kit wanmakkara, 
Jesústa miana. Usparuza sun kamtam kwinta kinara: 5“Malmu- 
mikane pippa malna ira. Pippa maltuasmin, chiwazha pippa mi- 
wara taizara. Suane awa miwara chamtuasmin, pippara mitti 
kulta. Chitchukas pippa sak kuara. 6 Mamaz pipparuzne ukta 
taizara. Chikkarawane, kwazi chi akwa azain pulparit. 7 Mamaz 
pipparuz pu titkin taizara. Chik kit kuntawane, pu titne pippara 
kawininkain. 8 Mamaz pipparuz wat pilpara taizat kit chikkat 
kit kunara. Wan pippa warawane, maza tine maza cien pippaka- 
nain waara.” 

Sun kiztawane, usne tinta ka kwiannara: “U kail waj akwa, 
na kaizta aizpa wat minñat kit mirain. Katmizna ap pit mirain.” 


Jesúsne kamtam kwinta piankamninnamtu 
(Mt 13.10-17; Mr 4.10-12) 
9Paiña kammuruzne ussa paikuara, usparuza kamtam kwin- 
ta kamtananapa, piankamanapa. 10 Usparuza kaiznara: “An 
ñancha une miza Dios inintu pianchi. Mane na umiza kamtana- 
shimtukas, nane mamaztuza kamtam kwintakasa kwinta ki- 
namtus, izmuruz kamamanpa, mimturuz piankamamanpa.” j 


Jesúsne malmumikawa kamtam kwinta kamtanamtu 
(Mt 13.18-23; Mr 4.13-20) 

11“Sun kamtam kwinta sunkana i. Pippane Dios pitkana i. 
Miwara chakane, awane sun pit miamtu. 12Miwara immikane 
Dios pit mimtu. Sunkana sun urain Satanáne kanpat kit Dios pit 
kaijchuras, ayuktas, ukkamtu, awa Dios pit nijkulamanpa, Dios 
usparuza watsat milnamanpa. 13Mamaz pippane uk pilpara 
taiztu. Uk pilpara imturuzne Dios pit miat kit watsal kulat kit 
sappara. Mujtit waj chi akwa, irattukimain Dios pit miarawane, 
uspane Dios pit mainñamtu, Satanás usparuza kwail kininna- 
shimtu akwa. 14 Mamaz pippane pu pilpara taiztu. Pu pilpara 
imturuzne Dios pit miara. Uspa kal akwa, pial pashiara akwa, 
watmin uzshiara akwa, pippane Dios pitkanain kunkain. Dios 
pit pippakanain kwayarim. 15 Mamaz pippane wat pilpara taiz- 

tu. Dios pit miarawane, uspane Dios pit kwisha wat kaijchura 
watsamtu, pippa waanakima.” 


Alampara kamtam kwinta 
(Mr 4.21-25) 

16“Putmumikane alampara timkasa paltakain, tán kihkasa 
tamajarukasa paltakain. Sunkana putmumikane alampara 
kwash kanmu, napmuruz kai izanapa. Sunkana awane Dios 
kamtamtu aizpa piankamanazi. 17 Mamaz payura awane wan 
puintit aizpa nijkulanazi. Awane chiwazha siptit aizpa pianka- 
mat kit kai izanazi. 

18Katmizna, watsal mirain. Akkwan kamtumikane an ak- 
kwan piankamnazi. We kammumikane us mintu aizpa, us mij 
aizpa, karinazi.” 


Jesúspa akkuhshkas aimpihshtuzkas 
(Mt 12.46-50; Mr 3.31-35) 

19 Jestispa akkuhshkas aimpihshtuzkas ussa kashain aara. 
Akkwan awa akwa, ussa izarachi. 20 Mamazne kainara: 

— Up akkwakas up añaruzkas pianamal kunat kit nua iz- 
shiamtu. 

21 Usparuza sinkanara: 

—Ap akkwakas ap añaruzkas pianamal kunamtukas, nane us- 
pawa ap kwalkanain mintuchish. Wan Dios pit mimturuzkas Dios 
kaizta aizpa kimturuzkas ap akkuhshkana mai, ap añakana mai. 


Jesúsne inkwa pailnintu 
(Mt 8.23-27; Mr 4.35-41) 

22 Maza payune Jesúskas paiña kammuruzkas kanuara waa- 
ra. Sua usparuza ka kaiznara: 

—Aiz pi kwakara izhain. 

Suasne iara. 23 Aiz pi paizkara iamtuasmin, Jesúsne pittit 
tuazi. Tinta inkwa pira pamizta. Pine kanuara palakpinmizta. 
Kanua pira unainapain. 24 Suasne uspane ussa iat kit izkulnin- 
nat kit kaizara: 

—Kamtam. Kamtam. Pi kwanapainmakpas. 

Jesúsne kuhsak kit kaizta: 

—Inkwane, kari. Pine, kialmun, kizta. 

Inkwane karit. Pine kalpain parit. 25Suasne kaiznara: 

—¿Nijkultuchimakkiwas nawa? 

Uspane ishkuat kit iztaspaat kit usparuzpain ka kizara: 
“¿Minma kai sunne? Jesús inkwarakas pirakas kaiz kit ininka- 
ne, inkwakas pikas ussa mimtu.” 


Salizne Gerasa suras awara piztu 
(Mt 8.28-34; Mr 5.1-20) 

26 Galilea suras puzarawane, uspane Gerasa sura kwak- 
kaara. 27 Jesús kanuaras kihsh kit pilta kuntawane, maza pi- 
puluras awane, saliz pizarit ampune, ussa wanmalta. Akkwan 
payurakima pin kwaarachi. Yalta uztachi akwa, pantióntain 
tuazi. 28 Jesústa iztawane, usne kwian kit ussa wakpuj wain 
kit ka kaizta: 

— ¿Nawa chima kinash? Katsa Diosne chiyura uz. Nune Dios 
Painkul i. Nane nua paikumtus, nawa naizninmanpa, kizta. 

29 Jesús saliztuza puztain kizarakas, salizne sunkana kaiz- 
amtuazi. An ñamin sun saliztuzne ussa akkwan piji piztit. Awa- 
ne paiña chihtikas mittikas cadenakasa kantit mijazi, ussa wat- 
sanpa. Kantitkas, usne cadena pakalta, usmin chihkulnapa. 
Suasne salizne ussa pul surakima, awa tuchira, miltit. 30Suasne 
Jesúsne salizta mimara: 

— ¿Une chi mun? 

Usne sinkara: 

—Akkwan mun makpas, ka kizta. 

Akkwan saliztuzne ussa pizarit. 31 Uspane ussa paikuara: 
“Ainkih kulta aumiza ininmun.” 32 Akkwan kuzune ainki iza- 
mamim kumira sait kuamtu. Uspane kuzuruza napna paikuara. 
Jesúsne usparuza chihkara, kuzuruza nappanapa. 33Suasne sa- 
liztuzne ampuras puzat kit kuzuruza pizara. Wan kuzuruzne 
malpara ain kihshat kit pira taizara. Wanne pi kwaarit. 

34Sun kit aizpa izarawane, kuzu izmuruzne ishkuat kit 
sun kwinta pipuluras awara, nantas awara, kainana iara. 
35 Sun awane pipuluras puzara, sun kit aizpa izana. Uspane 
Jesústa aat kit an ampura izara. Jesúsne an ampuras saliztuza 
puzninnara. Sun ampune Jesús panakin uz kit pin kwat kit 
wat minta. Uspane ishkuara. 36 Sun kit aizpa izmuruzne nan- 
tas awaruza saliz puznintitmika wat parit kainanara. 37 Suas- 
ne wan Gerasa suras awane Jesústa paikuara, usparuztas puz- 
tinpa, uspa ishkwarit akwa. Suasne kanuara warawane, Je- 


El Nuevo Testamento en Awa Pit de Ecuador, 2da ed. @ 2010, Wycliffe Bible Translators, Inc. 


191 San Lucas 8 


súsne kwakara kailmizta. 38 Saliz mijatmikane paikwara, us- 
kasa in. Jesúsne ussa kaizta: 

—Nakasa imun. 39 Up kwalta kail kit Dios nu akwa kit aizpa 
kainanaka. 

Ampune paiña kwalta kail kit paiña pipulura uztuza Jesús us 
akwa kit aizpa kainanara. 


Jairowa pashu. Ashampane Jesúspa pinkin paara 
(Mt 9.18-26; Mk 5.21-43) 

40 Jesús pi kwakara kwaktawane, akkwan awane ussa tirizat 
kit ussa watsal sappara. 41 Suane maza ampune, Jairo muntit- 
mikane, ara. Usne Judío awa kammu yal ininmika azi. Usne Je- 
súspa mittikin wakpuj wain kit paiña yalta inpa paikwara, 
42 paiña pashuin ishtu akwa. Usne doce añoin kawirit. Inapain 
azi. 

Jesús imtuasmin, akkwan awane ussa sipkimain nuppainñara. 

43-44 Maza ashampane ussa kanpara. Usne doce añokimain 
paiña aimpi pulparachi. Minminkas ussa wat panintachi. Usne 
kwizpa at kit Jesúspa pin puntakin paara. Paiña pinkin paam- 
tuasmin, sun urain paiña aimpi puztit aizpa pul para. 45Suasne 
Jesúsne ussa mimara: 

—¿Minma nawa paara? kizta. 

Minminkas sinkarachi. Suasne Pedrone ka kizta: 

—Anpat, akkwan awane nua kashara sipkimain nuppainña- 
ra, kizta. 

46 Jesúsne kaiznara: 

—Minpazha ap pinkin paara. Nane mazara wat panintit 
pianish, kiznara. 

47 Wat parit nijkultuasmin, usmin kulamanamtikane, sun 
ashampane Jesústa at kit ul kit wakpuj wainta. Usne wan awa 
izarakin “nane Jesústa paarau,” kaizta. Sun urain usne “nawa 
wat parit” kizta, wan awa mianapa. 48 Jesúsne ussa sinkara: 

—Nawa nijkultit akwa, wat pari. Watmin inka, kizta. 

49 Jesús mama paramtuasmin, minpazha ininmikawa yaltas 
at kit Jairora kaizta: 

—Up pashu irit. Kamtammikasha an kaizapmun, kizta. 

50 Jesúsne sun mit kit Jairora kaizta: 

—Ishkumun. Nijkulcha. Up pashune wat parinazi, kizta. 

51 Jairowa yalta piannatpane, Jesúsne uskasa akkwanta nap- 

ninnarachi. Usne yalta napta pitchinkasa, Pedrokasakas, Juan- 
kasakas, Santiagokasakas, paiña papihshkasakas paiña ak- 
kuhshkasakas. 52 Wanne azat kit tayalara, irit akwa. Jesúsne us- 
paruza kaiznara: 

—Azaman. Irachi. Pittit tui, kiznara. 

53Uspane ussa ishanara, watcha irit piankamara akwa. 
54 Suasne Jesúsne paiña chihtira piz kit ussa tinta kaizta: 

—Pashpa, kuhsti, kizta. 

55 Paiña izpul ussa naptawane, sun urain kuhsakta. Jesúsne 
chiwazha kwanpa kwintain kiznara. 56 Paiña papihshkas paiña 
akkuhshkas iztaspaarit kunara. Jesúsne kaiznara: 

—Minainkas sun kit aizpa paranaman, kiznara. 


Jesúsne doce kammuruza kamtana ininnamtu 
(Mt 10.5-15; Mr 6.7-13) 
1 Jesúsne doce kammuruza wanmakninnara. Usparuza ki- 
wainnat kit katsa mikwakana namninnara, wan saliztuza 
puzninnanapa, wan ishturuza wat paninnanapa. 2Usne uspa- 
ruza ininnara, Dios awaruza ininnashimtu kainanapa, ishturuza 
wat paninnanapa. 3Usne kaiznara: 

—Miwara imtune, kilmin itpa. Tiwilkasakas, tuhkasakas, 
pankasakas, pialkasakas iman. Maizmu kamisha kwaman. 
4 Chiwazha yalta naptane, suain pittain, imtu payurakima. 5Pi- 
puluras awakas nantas awakas umiza sappamakane, tas kaiyat 
kit wan awa iztakin pil mitti kiharain, uspa kwail kiarit aizpa 
piankamanapa. 

6 Suasne uspane puzat kit wan pipuluwara iara, Dios watsal 
pit kainana, ishturuza wat paninnana. 


Juanne, kwazikasa munnammikane, imtu 
(Mt 14.1-12; Mr 6.14-29) 

7 Herodesne, katsa mikwane, Jesús kit aizpa mira. Usne Je- 
súspa kwisha mintuara, minpazha Juan mamasa uznintit kaizta 
akwa. 8 Minpazha Elías, Dios kainammmika, iztit kizara. Min- 
pazha mamaz ñamin ilapa irit Dios kainammmika mamasa uz- 
ninta kizara. 9Sun mirawane, Herodesne ka kizta: 

—Juanta kizpura titna inintau. Suasne ¿Sunne, minmakai? 
Chiwazha Jesús kit aizpa mirau. 

Katmizna usne Jesústa azain izshira. 

Jesúsne cinco mil ampura pan kwinamtu 
(Mt 14.13-21; Mr 6.30-44; Jn 6.1-14) 

10'Tas kaiyarawane, inintaruzne ussa chiwazha uspa kiarit aiz- 
pa kaizara. Usne usparuzain Betsaida pipulura minat kit iara. 
11 Sun piankamarawane, akkwan awane ussa an kwizta kanpaara. 
Usparuza sapnat kit “wat kintire” kiznarawane, Jesúsne miza Dios 
awaruza ininnashimtu kainanara. Ishturuzakas kakulninnara. 

12Nashmizkane, doce kammuruzne ussa aat kit kaizara: 

—Wan awara pipulurakima nantakima ininnari, uspa kumi- 
ra sayanapa, yalkas pitna sayanapa. Apane pul sukin chinkas 
wachi. 

13 Usne usparuza kaiznara: 

—Une usparuza kumira kwinnarain. 

Uspane sinkaara: 

—Cinco pankas paas pishkarukasain mijmakpas. Wanta ku- 
mira kwinnana, aune kumira paina itpamakpas. 

14Sua cinco mil ampu wanmakkara. Jesúsne usparuza kaiz- 
nara: 

—Cincuentakimain wanmakkat kit uzninnari. 

15Suasne wanta pilta uzninnara. 16 Cinco pankas paas pish- 
karukas saptawane, Jesúsne chiyura izak kit Diosta “aishtaish” 
kizta. Sun wan pitti pittin kiztawane, kammuruza nailnara. 
Suasne kammuruzne wan awaruza nail kwinnara. 17 Wan awa- 
ne kapal kuat kit tukkara. Sun kumira tiztit akwa, uspane doce 
timta winñara. 


Pedro ka kiztu: Nune Dios niritmika i 
(Mt 16.13-19; Mr 8.27-29) 

18 Maza payune Jesúsne paimpa Diosta paikumtu tuazi. Ka- 
sharane kammuruzne uzara. Ka mimanara: 

—Awane ¿Minma na ish kizamtu? 

19 Ka sinkaara: 

—Minpazha nune Juan munnammika i, kizamtu. Mamaztuzne 
nune Elías i kizamtu. Mamaztuzne nune ñamin ilapa Dios kai- 
nammmika i, kaizamtu. Sunne mamasa irittas kuhsninta, kizamtu. 

20 Usparuza mimanara: 

—Une ¿Minma na ish kaizamtui? 

Pedrone ka sinkara: 

—Nune Diospa niritmika i, kizta. 

Jesúsne inash kiznamtu 
(Mt 16.20-28; Mk 8.30-9.1) 

21-22 Jesúsne usparuza ka kaiznara: 

—Na uruza kaiztu aizpa minainkas kainanaman. Diosne na- 
wa, Ampu namtitmikara, an sura ininta, awa akwa naiznapa. 
Hapa Judío pariyaruzkas Moisés kaizta aizpa kamtamtuzkas 
katsa mikwara nawa chihkaanazi, nawa piantaanapa. Kutña pa- 
yu pailtika, mamasa kuhs kit uznash. 

23 Sun kainarawane, Jesúsne wanta kaiznara: 

—Nawa kanpashitmikane usmin mintu aizpa maintawa. Ku- 
rishta imtumikane wan chihkamtu. Sunkanane ap kanpammi- 
kane wan chihkanazi, nakasa chanpa. Nawa kanpazhain. 
24 Minpazha uspawain tinta kal kiamtu, wat uzanapa. Wat 
uzamtukas, iarinazi. Sunkana wan kaarinazi. Diosta kanpam- 
tuzne Dios kuruntu aizpa mianazi. Diosne paiña pit mimtumi- 
kasha watsat milnazi. 25 Katmizna kwazpa kultumikane, chiwal 
mijmikane, wansih karinazi, irika. 26 Minpazha nawa mitsal kit- 
ne, minpazha na kaizta aizpa mitsal kitne, nane, Ampu namtit- 
mikane, ussa mitsal kinash. Na mamasa chiyuras akane, nane 
Diospa ángelkana Taitta Dioskana kai malnash. 27 Watcha kaiz- 
namtus. Minpazha akki uztuzpain iamanazi, miza Dios awaruza 
ininnamtu piankamanakima. 


Kutña kammuruzne Jesúskasa iamtu 
(Mt 17.1-8; Mr 9.2-8) 

280cho payu pailtawane, Jesúsne Pedrorakas Juantakas 
Santiagorakas inkal izara minara, Diosta paikwan. 29 Diosta 
paikuamtuasmin, Jesúspa matsih naztam malkwera. Paiña 
kwaksham putchákana namtit. 30Suane Moiséskas Elíaskas, 
paas an ñancha uzattuzkas, uskasa kwinta kiilta. 31 Sun paasas 
Jesús panakin naztam malkwera. Uspane Jesús irimtu Jerusalén 
pipulura kwinta kiilta. 32 Pedrokas paiña izmuruzkas pitshiara. 
Izkularawane, uspane Jesús naztam namtit izara. Paas awara- 
kas Jesúskasa panara izara. 33Paas ampu Jesústas imtazasmin, 
Pedrone Jesústa ka kaizta: 

—Kamtam, watmin akki tumakpas. Kutña iranchu sanawas: 
mazane nu akwa, mazane Moisés akwa, mazane Elías akwa, kizta. 

Pedrone us kwinta kit aizpa pianchi. 34Sun kwinta kimtuas- 
min, wanish usparuza sipnara. Wanish usparuza siptane, izmu- 

INC 





Jesúskas Moiséskas Elíaskas; kammuruz pula pura 


ruzne ishkuara. 35 Diosne wanish ayukmalsih ka kiznara: “Anne 
ap painkul i. Ussa narau. Ussa mirain,” kiznara. 

36 Dios kaizta aizpa miarawane, uspane Jesústa mazainpain 
pana izara. Uspane puñain paat kit uspa izara aizpa kainanara- 
chi. Akkwan payurakima minainkas izara aizpa kaiznarachi. 


Jesús saliz piztit pashparas puznintu 
(Mt 17.14-21; Mr 9.14-29) 

37Mamaz payura, Jesúskas paiña kammuruzkas inkaltas 
kihsharawane, akkwan awane ussa wanmakkara. 38 Maza am- 
pune usparuztas ussa tinta ka kaizta: 

—Nane nua paikumtus, ap painkulta iznapa. Maza painkul- 
min mijash. 39 Mizha. Saliz ussa piztawane, usne tinta kwiantu. 
Salizne ussa ulnintu, ilpi puznakima. Saliz akkwan piji ussa piz- 
kane, pashpane naiz kit kwisha kwaizta. 40Nane up kammu- 
ruza saliz puzninnapa paikwarau. Puzninmanamarit, kizta. 

41 Jesúsne sun payura uztuza sinkanara: 

—Une nawa nijkulamtuchi. Une, ma uztuzne, kwail awa 
mai. Nane uruza wan payurakima tailchamanash. Nane uruza 
tailchasachish, kiznara. Suasne Jesúsne papihshta kaizta: 

—Up painkul nawa karash, kizta. 

42Pashpara amtuasmin, salizne ussa nainnin kit tinta ulnin- 
ta. Jesúsne salizta parat kit pashparas puzninta. Jesúsne pash- 

para kakulnin kit paiña papihshta chihkara. 43 Wanne Dios wat 
kirit akwa iztaspaarit. 


Mamasa Jesúsne inash kiztu 
(Mt 7.22-23; Mr 9.30-32) 

Jesús chiwazha kirit akwa, wanne iztaspaarit. Suasne usne 
kammuruza ka kaiznara: 

44—An pit wat mirain. Minpazha nawa aanazi, Ampu nam- 
titmikara pizanapa, katsa mikwara chihkanapa. 

45Kammuruzne Jesús kaizta aizpa piankamarachi. Diosne 
usparuza sun pit piankamninnarachi. Ishkuara akwa, uspane 
Jesús kaizta aizpa mimaarachi, an piankamana. 


¿Minma an tinta i? 
(Mt 18.1-5; Mr 9.33-37) 

46Paiña kammuruzne usparuzpain ka miaamizta: ¿Minma 
an tinta i? kizara. 47 Jesúsne uspa minta aizpa nijkul kit pashpa- 
ra tain kit us tukin kunnin kit 48usparuza ka kaiznara: 

— Une we tintaruza an pashpakana sap kit kiwaintawa. We 
tintaruza na akwa kiwaintumikane nawa sap kit kiwaintu. Na- 
wa saptumikane ap Taittara, nawa inintamikasha saptinazi. 
Katmizna uruzpain an we tintamikane an tinta namtinazi. 


Aukasa chamtumikane aukasa aliz chi 
(Mr 9.38-40) 

49Suasne Juanne ussa kaizta: 

—Kamtam. Aune saliz puzninmikasha iztamakpas. Us nua 
paikukane, usne saliztuza puzninnamtu, us tinta inim mij akwa. 
Us aukanain nua kanpamtuchi akwa, aune ussa “Jesústa paiku- 
mun, saliztuza puzninnanapa,” kiztamakpas. 

50 Jesúsne ussa kaizta: 

—Sunkana kaizmun. Aukasa aliz chimikane aumiza kiwain- 
namtu. 


Jesúsne Santiagorakas Juantakas kurunnamtu 
51 Chiyura nuna kasha pakane, Jesúsne Jerusalén pipulumal 
in min kit imizta. 52Usne minpazharuza an ñancha ininnara. 
Uspane Samaria pipulura iat kit nappara, pitmukin sayana. 
53 Sun Samaria pipulura uztuzne ussa yal nammilannarachi, us 

Jerusalén pipulumal pianashimtu akwa. 54Paiña kammuruz, 
Santiagokas Juankas, sun nijkulpailkane, Jesústa ka kizpailta: 

—Chiyuras uztuza paikuiznapas, ippa ininnapa, usparuza 
kuanapa, ianapa. 

55 Suasne Jesúsne puij kit paasta pilchanara, uspa sun kaizta 
akwa. 56 Ampu namtitmikane au sura atchi, awaruza piantana. 
Usne apain ara, awaruza watsat milnana. 

Suasne uspane mamaz pipulura iara. 


Jesústa kanpashimturuz 
(Mt 8.19-22) 

57 Miwara iamtuasmin, maza ampune Jesústa kaizta: 

—Anpat, minta ikwara nua kanpashiras, kizta. 58 Jesúsne us- 
sa sinkara: 

—Ankal kwizane pil kulta pitmu mij. Chitchukas tira pitmu 
mij. Sunkana Ampu namtitmikane pitmu kwaizkulna mijchi. 

59 Jesúsne mamazta kaizta: 

—Nawa kanpazha. 

Usne sinkara: 

—Anpat, an ñancha ap papihshta pilta kamshimtus, iraka. 

60 Jesúsne ussa sinkara: 

—Diosta pianchimikane irittuza kamshina. Nune sunkana 
kinchi. # kit awaruza Dios aumiza ininnashimtu kainanari. 

61 Mamazne ussa kaizta: 

—Anpat, nane nua kanpashimtus. An ñancha ap kwaltuza 
iru kiznashimtus. 

62 Jesúsne ussa sinkara: 

—Ap kal masamikane ap kal kitpa, pailnakima. Ap kal chih- 
katmikane Dios inintura kiwainsachi. 


Jesúsne setenta awaruza ininnara 

1 Sun pailtawane, Anpatne an setenta paas awaruza nan- 
1 0 nara. Usne an ñancha us iztakin usparuza paas paas wan 

pipuluwara ininnara. Usne an kwizta uspa tura imizta. 
2Usne usparuza kaiznara: “Kwisha akkwan pakna wa. Sun- 
kana pakmuruzne we. Saupamikasha paikwatpa, saura an pak- 
muruza ininna, wan pakkanapa. 3Une irain. Mizhain. Nane 
umiza, piriku pashparuzkana ininnamtus, aliz awaruza, ishuka- 
naruza, parananapa. 4Pial tuh kwaman; tuh kwaman; mamaz 

zapato kwaman. Miwara imtune, azain wat kintire kiznarain. 
5Chiwazha yalta naptane, an ñancha usparuza “wat kintire, 
watmin tuanka' kizanaka. 6 Nu kaizta aizpa wat mimturuzne 
watmin uzanazi. Nu kaizta aizpa wat mimchiruzne watchi uza- 
nazi. 7Sun yaltain uz kit chiwazha kwintu aizpa kwarain. Kal 
kimmikane paiña kal kimtu akwa, chiwazha sapshina. Usne sua 
chi minta chi nukkultawa. Mamaz yalta mamaz yalta chi iman, 
awa nua yal nammilamtune. SPipulura piannatpane, awa 
umiza yal nammilakane, sun yalkimin nukkul kit chiwazha ku- 
mira kwintu aizpa kwarain. 9Ishturuza kakulnin kit ka kiztain: 
“Apane Diosne umiza ininnashimtu.” 10Pipulura piannatpane, 
awane umiza yal nammilamtukine, tas iat kit usparuza ka kaiz- 
narain: 11 Sun pil pulpu au mittikin puhsta aizpa mittiras ul- 
piantumakpas, au kaizta aizpa miarachi piankamanapa. Anne 
piankamtain: Apane Diosne awaruza ininnashimtu.” 12 Ankas 
umiza kaiznamtus: Diosne an pipulu uztuza an akkwan naiznin- 
anazi. Sodoma pipulukin uztuz an we naizarinazi.” 


Mamaz pipulura uztuzne Diosta miarachi 
(Mt 11.20-24) 

13“Corazín pipulura uztuzne tayalanazi. Betsaida pipulura 
uztuzne tayalanazi. Nane akkwan watsal iztasparit kal sun pi- 
puluruza kirau. Na watsal iztasparit kitkas, uspane Dios pit mia- 
shitchi, uspa kwail kiarit aizpa sinam sananapa. Tiro pipulura 
uztuzkas, Sidón pipulura uztuzkas na kaizta aizpa miaratne, us- 
pane uspa kwail kiarit akwa tayalshinara. Ma payu uspa kwail 
kiarit aizpa wat kulnarachi. 14Ilnamtu payu taizkane, Diosne 
Tiro pipulura uztuzakas Sidón pipulura uztuzakas an we naiz- 
ninnanazi. Diosne umiza, ma uztuza, an ñancha uztakin an ak- 
kwan naizninnanazi. 15 Une, Capernaum pipulura uztuzne, chi- 
yura nuasachi. Une inta taizanazi. 

16Uruza mimturuzne na kaiztu aizpa miamtu. Uruza chih- 
kamturuzne nawa chihkat kit na kaiztu aizpa miamanazi. Nawa 
chihkamturuzne, nawa inintamikasha, ap Taittara, chihkat kit 
miamanazi.” 


Setenta paas awaruzne kaiyamiztu 


17 Setenta paas awaruzne kaiyara. Uspane wat kulat kit kaiz- 
ara: 

—Anpat. Au nua paikukane, saliztuzne au kaizta aizpa miat 
kit kiara. 

18 Usne usparuza kaiznara: 

—Nane Satanásta chiyuras ippakana taiztu iztau. 19 Mirain. 
Nane umiza tinta kiwainamtus. Wat kamta kultane, tuil tuil kul- 
tane, uspane umiza kuamanazi. Diablokasakas paiña saliztuzka- 
sakas waya kiarane, une anuppanazi. Chinkas uruza kwail ki- 
manazi. 20 Nu salizta puznintakas, sun akwa akkwan wat kul- 
amtuchi. Anza akkwan wat kultain, u Dioskasa chiyura uzamtu 
akwa. 


Painkulkas papihshkas 
(Mt 11.25-27; 13.16-17) 

21 Sun urain Dios Izpulne Jesústa wat kulninta. Suasne Je- 
súsne Diosta kaizta: “Nua aishtaish kiztus. Nune ap Taitta i. Nu- 
ne chiyurakas an surakas ininta. Nune pariyaruzakas kamtam- 
tuzakas nu kit aizpa piankamninnarachi. Uspawa puintit mija- 
ra. Nune we piantuza kiwainara, nu kishimtu aizpa piankama- 
napa. Taittara aishtaish kiztus. Nu nara aizpakas nu kit aizpakas 
wari. 

22Ap Taittane chikas wantain nawa ininna chihkarit. Min- 
minkas Painkulta pianchi. Papihshmin ussa pian. Minminkas 
Papihshta pianchi. Painkulmin ussa pian. Painkulne mamaz- 
tuza kiwainamtu, Papihshta piankamanapa.” 

23 Jesúskas kammuruzkas paimpa tuasmin, Jesúsne uspa- 
ruza kaiznara: “U chiwazha kimtu aizpa izamtu akwa, une wat 
kianazi. 24An ñamin akkwan Dios kainammtuzkas katsa mi- 
kwaruzkas u izara aizpa izshiara. Uspane izarachi. Uspane u 
miara aizpa mishiara. Sun miarachi.” 


Samaria pipuluras awa kamtam kwinta 

25 Suasne Moisés kaizta aizpa kamtammikane kun kit Jesús- 
ta mimat kit kaizta: 

—Kamtam, ¿Chima kinpai, pailta payukima chiyura uzna? 
mimara. 

26 Usne ussa sinkat kit mimara: 

—¿Dios pinkihta chima parit? ¿Nune chi pinkihta iztus? 

27 Kamtammikane sinkara: 

—Une Anpat Diosta pashitpa, wan kaijchukasa, wan izpul- 

kasa. Ussa tinta pashitpa. Mintuasmin, Diosta pashitpa. Une ka- 
sha uztuza uruzpain pashinamtukanain pashinarawa.* 

28 Jesúsne ussa kaizta: 

—Nil sinkash. Sunkana kitne, pailta payurakima chiyura uz- 
nazi, kizta. 

29 Us sinkara aizpa nil azi mintuasmin, kamtamne Jesústa 
mimara: 

—Ap kasha uztumika ¿minmaka i? 

30 Jesúsne ussa sinkat kit an kamtam kwinta ka kaizta: 

—Maza ampune Jerusalén pipuluras miwara kihshtimtu. 
Jericó pipulura imtuasmin, walkumtuzne ussa pizat kit pin 
nakaat kit aim kiara. Iritkanain tiwij iara. 31 Sun urain maza 
pariyane sun miwara pintu. Ussa iztawane, us tumakin pintit. 
32 Kawarain maza ampune, Levíwa kwaltas, us tukin at kit us- 
sa iztawane, us tumakin pintit. 33 Mamaz Samaria pipuluras 
awa imtuasmin, us tukin ara. Ussa iztawane, usne us akwa ta- 
yal kit ussa kiwainshira. 34 Usne ampu tura it kit us aim kirit- 
kin pihshpikas vinokas nira, wat panapa. Us aim kiritkin pin 





Wat Samaria pipuluras awa kuztitmikara paiña caballora anuznintu 





k10.27 Dt 6.5; Lv 19.18 

iptawane, usne ussa paiña caballora uzninta. Pitmu yalta ka- 
ratpane, usne ishtura kiwainta. 35 Mamaz payura kiwainmi- 
kane paas pial tuhtas ukkat kit yalpamikasha milat kit ussa 
kaizta: “Ussa kiwainti. Chiwazha pial wekane, kailtu payura 
tanash.” 36 Mane ¿Nune chima mintus? Kutñaruzne aim kil- 
tittukin pinara. ¿Minmika walkwaritmikasha kiwainta? 
¿Minmika izmumika namta? 

37 Kamtamne kaizta: 

—Walkwaritmikasha kiwainmikane izmumika namta. 

Jesúsne ussa kaizta: 

—Ht kit kawarain kitpa. 


Jesúsne Maríakas Martakas aizpihshpa yalta naptu 

38 Miwara imtuasmin, Jesúsne ainki pipulura napta. Sua- 
ne ashampane, Marta muntitmikane, uzta. Usne yal Jesústa 
nammilara. 39 Martawa aizpihshne María muntit. Maríane, 
Jesúspa mittikin at kit uzta, Jesús kamtamtu aizpa mina. 
40Mane Martane kwisha patka akwa, Jesústa azain it kit 
kaizta: 

—Anpat. Aune akkwan kal mijmakpas. Ap aizpihshne nawa 
chihkara, wan kal kinpa. ¿Wat ki? “Nawa kiwaincha,” kizti. 

41 Anpatne ussa sinkara: 

—Marta. Nu kwisha kal mij akwa, nune kwisha patka i. Chi- 
kas wantain kimtukas, 42 nune chiwazha we kimtu. Maríane nu 
we kimtu aizpa narit. Na kamtamtu aizpa mimtu. Minminkas 
sun ussa nakasachi. 


Jesúsne kammuruza Diosta paikwan kamtanamtu 
(Mt 6.9-15; 7.7-11) 
1 Mamaz payu Jesúsne mamaz nankin Diosta paikum- 
1 1 tuazi. Paikwatpane, maza kammumikane ussa kaizta: 
—Anpat. Juanne paiña kammuruza paikwan kamtanara. Ka- 
warain aumiza paikwan kamtazhain, kizta. 
2Usne usparuza ka kiznara: 
—Paikumtune, ka kiztain: 
“Au Taitta, nu chiyura uztu akwa, 
nu sinam akwa, aune nua wakpuj waintumakpas. 
Apain anka, awaruza ininnana. 
3Payu aizpa aumiza kumira kwinchain. 

4Au kwail kirit aizpa wat kulnazhain. 
Kawarain aune aumiza kwail kirittuza wat 
kulnamtumakpas. 
Aumiza kiwainchain, kwail kimanpa.” 

5-6 Suasne usne ma pitchin usparuza kaiznara: “Sunkana na 
paramtu aizpa mintain. Mamazpa izmumikane paiña yalta ka- 
kwamta attishtas pianara. Usne chinkas mijchi, atmikasha 
kwinna. Suasmesa usne kasha uzmikasha it kit ka kizta: “Kutña 
pan nammilazha, ap izmumikasha kwinna.’ 7 Sun kasha uzmu- 
mikane paiña yal ayuktas, ¿chima sinkanazi? Sunkana kizma- 
nazi: “Nawa aizapmun. Pijta siptit akwa, ap pashpakas nakas 
pittamtuas. Nane pan nammilan kuhsaksachish. ¿Usne sunkana 
kiznasa?' 8Sunkana kizmanazi. Ap kasha uzmikasha nawa pan 
nammilan kuhsshitchikas, usne kuhsak kit chiwazha pan nam- 
milanazi, na akwan piji paikwara akwa. 9 Umiza ka kiznamtus. 
Chiwazha wekane, paikwarain, Dios uruza milananapa. Chiwa- 
zha saishitne, sairain. Pijtakin parakane, Diosne pijta chihtnazi. 
10 Minpazha chiwazha paikwatne, sapnazi. Minpazha chiwazha 
sairane, sainazi. Minpazha pijtakin kuztane, Diosne usparuza 
pijta chihnazi. 

11 Uruzpain papihsh wai. Painkul papihshta pishkaru pai- 
kwatne, ¿papihshne ussa kamta kwinnasa? Kamta kwinma- 
nazi. 12 Painkul papihshta aral wipu paikwatne, ¿papihshne 
ussa tuil tuil kwinnasa? Tuil tuil kwinmanazi. 13 Mane une, 
kwail kimturuzne, chiwazha wat aizpa pashpara milashina- 
nazi. Chiyuras Papihshne chiwazha anza wat milan uruza mi- 
lananazi. U ussa paikukane, usne paiña Sinam Izpulne uruza 
milananazi.” 


Jesúsne saliz puznintu 
(Mt 12.22-30; Mr 3.20-27) 

14Saliz mikain ampura piztit akwa, an ampune parakain pa- 
rit. Jesús salizta puznintawane, ampune paramizta. Awane sun 
akwa iztaspaarit. 15Sun akwa, minpazha ka kizara: “Usne saliz- 
ta puzninmiztu, Beelzebú ussa kiwaintu akwa. Beelzebúne saliz 
ininmika i.” 

16 Ussa izamtuasmin, mamaztuzne ussa ka kaizara: 

—Chiwazha chiyuras iztasparit kal izninchain. 17 Jesúsne 
uspa minñamta aizpa nijkul kit usparuza ka kaiznara: “Wan go- 


El Nuevo Testamento en Awa Pit de Ecuador, 2da ed. © 2010, Wycliffe Bible Translators, Inc. 


203 San Lucas 11 


bierno awa usparuzpain waya kimtune, wan pailtinazi. Suasme- 
sa uspa kal kiarit aizpa kaarinazi. 18 Kawarain Satanás paiña sa- 
lizkasa waya kimtune, paiña gobiernone pailtinazi. Une na sa- 
lizta Beelzebú akwa puznintit kizamtu. Nil chi kizara akwa, na- 
ne uruza sun kiznarau. 19 Na saliztuza Beelzebú akwa puznin- 
miztane, ¿Minma u kanpamtuza kiwainamtui salizta puzninna- 
pa? Beelzebú usparuza sun kinpa kiwainnarachi akwa, une miz 
kiamtu, Beelzebú nawa mizurainkas kiwaintachi akwa. U kan- 
pamtuzne uruza “nilchi kiamtu' kiznanazi. 20 Dios nawa salizta 
puzninna kiwaintane, une Dios uruza ininnashimtu piankama- 
shina. 

21 Tinta yalpamika wantain watsarit mijne, paiña yal wat iz- 
tune, usne kalpain uz kit wan watsanazi. 22 Mamaz anza tinta- 
mika uskasa waya kikane, ussa anupparawane, usne us mij aiz- 
pa nakanazi, waya kimanpa. 

23Minpazha nawa kanpamtukine, nakasa aliz i. Usne Dia- 
blora kanpamtu. Minpazha nawa awa wanmaknintukine, usne 
paimpa ininnamtu, awa nawa amanpa.” 


Kwail salizne awara mamasa kailtu 
(Mt 12.43-45) 

24 “Kwail saliz awaras puznintawane, salizne uzmura chat 
kit kwaizkulna saimtu. Kwaizkulsachi akwa, ka mintu: “Na 
sunmin ampuras puztitkas, nane mamasa ampurain kailmiz- 
tus.' 25 Kailtawane, salizne ampura iztu. Maza yal pishkarit- 
kana iztit. Watsarit iztit. 26 Suasne sun salizne it kit an siete 
anza kwail saliz karamtu. Ussa pizat kit nappara, sua uzana. 
An ñancha ampune naizta. An kwizta ampune anza akkwan 
naizmiznazi.” 


Wat kultumika 

27 Jesús sun kaiztuasmin, maza ashampane usparuzpain ussa 
tinta kwian kit kaizta: 

—Diosne nua pija warammikashakas nua kawiramikashakas 
wat kulnazi. 

28 Jesúsne kaizta: 

—Dios pit mimturuzkas Dios kaizta aizpa kimturuzkas anza 
akkwan wat kulanazi, Dios kuruntu aizpa miamtu akwa. 

Awane Jesústa paikuamtu, 
chiwazha watsal iztasparit kal kinpa 
(Mt 12.38-42; Mr 8.12) 

29 Akkwan awa wanmakkakane, Jesúsne usparuza ka kaizna- 
mizta: “Ma uztuzne kwail kiamtu, chiwazha iztasparit kal sayamtu 
akwa. Une sun izamanazi. Diosne uruza Jonásta kirit aizpakana 
annanazi. 30Jonásne Nínive pipulura uztuza Dios pit kainanara. 
Kawarain Ampu namtitmikane ma uztuza Dios pit kainanamtu. 
31An ñamin katsa mikwa ashampane mamaz attish suras Salomón 
tukin, Israelpa katsa mikwakin, ara, paiña wat pit pian aizpa mina. 
IInamtu payu taizkane, Diosne ma payu uztuza kwail kiamtu kiz- 
nanazi. Sun ashampane kawarain kaiznanazi. Iztain. Nane Salo- 
mónkin anza tinta ish. 321Inamtu payu taizkane, Nínive pipulura 
uztuzne ma uztuza kwail kiamtu kiznanazi. Jonás usparuza Dios 
pit kaiznarawane, uspane miat kit maizat kit kwail kiashitchi. Ma- 
ne nane Jonáskin anza tinta ish.” 


Alampara putmu 
(Mt 5.15; 6.22, 23) 
33“Alampara puttawane, minminkas pilkulta puinsachi, 
timkasa paltakain. Putmumikane alampara kwashta kanmu, 
napmuruz kai izanapa. 34U kasune alamparakana i, wan kai 
izanapa. Kasu watne, wan kai iztu. Kasu kwailne, wan kai izsa- 
chi. 35 Katmizna, watmin na kaiztu aizpa mirain, watmin pian- 
kamanapa. 36 Alampara aizkane, u kai izamtu. Kawarain na 
kaizta aizpa mimtuzne wat piankamanazi, kwail kiamanazi.” 


Jesúsne Fariseo awaruzakas Moisés kaizta aizpa 
kamtamtuzakas kwinta kinamtu 
(Mt 23.1-36; Mr 12.38-40; Lc 20.45-47) 

37 Jesús kwinta kitpane, Fariseo awane Jesústa paikwara, 
uskasa kwan. Htpane, yalta nap kit mishari uzta. 38 Fariseo awa- 
ne iztaspara, Jesús an ñancha paiña chihti kittachi akwa. 39 An- 
patne ussa kaizta: 

— U Fariseo awaruzne tasakas pilattukas isalpara kittamtu. 
Isalpara kittamtukas, une ayukta kittamtuchi. U walkumtu aiz- 
pakas u kwail kimtu aizpakas kaijchura wa. Sun kwailne u kaij- 
churas puzamtu. 40Une wat minñamtuchi. Une timpawazha 
mai. Wan saritmikane isalparakas ayuktakas sarit. 41 Ayuktain 

kiharawane, une puizara milashina. Suasne u wan kiamtu aizpa 
sinam namanazi. 

42 U Fariseo awaruzne tayalat kit kwisha naizanazi. Chiwa- 
zha diez mijne, une maza Diosta milamtu. Une chiankwa kih- 
kas, immu pihshkas, wat kihkas mijam. Diez mijne, une maza 
Diosta milamtu. Sunne wat. Sun kiamtuasmin, awaruzakas wat 
kiarawa. U chiwazha mij aizpa Diosta milamtuasmin, ussa pa- 
shiarawa. Une masain paasas kiarawa. 

43U Fariseo awaruzne tayalat kit naizanazi. Une kammu yal- 
ta an wat uzmura uzshiamtu. Une pipulu paizkara iashimtu, 
awa u chihtira putchunnanapa. 

44U Moisés kaizta aizpa kamtamtuzkas Fariseo awaruzkas 
na kuruntu aizpa mizhain. Uruz awa iztakin wat awakana iznin- 
namtukas, une ñanta kiamtu. Une tayalat kit naizanazi. Une 
kamkin awa iritkana mai. Awa irit kammukin izasachi akwa, 
awane isalpara chaamtu, wan kwail ayukta pianchi akwa. 

45 Moisés kaizta aizpa kamtammikane ussa ka sinkara: 

—KkKamtam. Sun kiztuasmin, nune aumizakas pilchanamtu. 

46 Jesúsne sinkara: 

—U kamtamturuzne tayalat kit naizanazi. Une wan awaruza 
kwisha akkwan inim ininamtu, u pashit aizpa kianapa. Une us- 
paruza kiwainamtuchi, u inintu aizpa kianapa. 

47 Une tayalat kit naizanazi. U Dios kainammtuza kamanapa 
yal saarakas, uruzpa an ñancha papihshtuzne Dios pit kai- 
nammtuza piantanara. 48 Une uspa kiarit aizpa pian. Une uspa 
kiarit aizpa nijkulara. Uspa Dios kainammtuza piantarawane, 
une uspa kamkin yal saamiztu. 

49 Katmizna Diosne nil min kit ka parit: “Nane uruza Dios pit 
kainammtuzakas inintaruzakas ininnanash. Uspane, u irit Judío 
papihshtuzne, Dios pit kainammtuza piantananazi. Mazantuza 
naizninnanazi.” 50 Dios au sura sarakima, awane Dios pit kai- 
nammtuza piantanat kit kwail kinarit. Diosne ma uzturuza 
kwail kiarit kiznat kit usparuza culpa kinashina. 51 Sun Judío 
awane Abelkis Zacaríastakima piantara. Uspane unam mishari- 
kin kasha Dios yalta piantaara. Nakas watcha kaiznamtus. Ma 
uztuzne culpa mijanazi, Dios pit kainammturuza piantana nij- 
kulamtu akwa. Diosne uruza “kwail kiare” kiznanazi. 

52U Dios kaizta aizpa kamtamtuzne naizarinazi. Awaruza 
kiwainshinakas, une Diospa piankamtu aizpa puintit mijazi, 

mamaztuza Dios pit piankamamanpa. U Diosta piankamshimtu- 
chiasmin, une Diosta piankamshimturuza kiwainamtuchi. 

53 Jesús yaltas puztuasmin, Moisés parit aizpa kamtamtuz- 
kas Fariseo awaruzkas ussa kwisha aliz kulat kit ussa akkwan 
mimaara, 54akkwan tuntu kwinta kinpa, chiwazha kwail kizna 
kininnapa. 


Fariseo awaruz kamtamtu aizpa watchi 

1 2 1 Kwisha akkwan mil awa wanmakkamtuasmin, uspane 

usparuzain mittikin kulnamizta. Suasne Jesúsne kam- 
muruza ka kaiznamizta: “Wat uzizanaka. Fariseo awakana nam- 
man. Wat paramtukas, uspane wat kiamtuchi. Uspa kaijchune 
kwail i. 2 Awane chiwazha paltarit aizpa izanazi. Awane chiwa- 
zha puintit mij aizpa sun ukkat kit piankamanazi. SU chiwazha 
amtawara kaizarane, awane payuwara mianazi. Chiwazha im- 
para imparain paimpa nankin kaiztane, mamazne yal kwashtas 
kwiannazi, wan awa mianapa.” 


Minpazhara ishkuatpamakpas 
(Mt 10.26-31) 

4“Nane uruza, ap izmuruza, kaiznamtus. Uruza piantamturuza 
ishkuman. Uruza piantarawane, uspane an kwizta u izpulta an 
kiasachi. 5Nane umiza kurunnanash, mazainta, Diosta ishkwanpa. 
Uruza piantashinamikashakas, u izpul inta kiakpinshinamikasha- 
kas ishkwarain. Mamasa watcha kaiztus; ussa ishkwarain. 

6Cinco chitchu paas pialminkasa painim. Diosne mazain 
chitchuin mainkain. 7 Diosne u wan ash kizpura waj aizpa win- 
tit. Katmizna une ishkuman, Dios uruza akkwan chitchukin an- 
za pashinamtu akwa.” 


Jesúsne kammuruza kurunamtu, mitsal kiamanpa 
(Mt 10.32-33; 12.32; 10.19-20) 

8“Umiza kaiznamtus. Minpazha wan awara “nane Diosta pian- 
ish” kiztane, Ampu namtitmikane ussa pianish Diospa ángel iztu- 
kin kaiznazi. 9Sunkana minpazha wan awara “nane Diosta pian- 
chish' kiztane, nane ussa pianchish Diospa ángel iztukin kaiznash. 

10 Minpazha Dios Painkulta kwail kiztane, paiña kwail wat 
kulnashina. Sunkanain minpazha Dios Izpulta kwail kiztane, 
paiña kwail wat kulmanazi. 

11 Awane uruza Dios yalkin kamtamtuzakas, katsa mikwaruza- 
kas, mamaz mikwaruzakas tain milnanazi, uruza naizninnanapa. 
U miza pakpana minman. U miza kaizna minman. 12Sun urarain 
Diospa Izpulne uruza sinkara aizpa kamtananazi.” 


Kwazpamika 

13 Mazane awaruztas Jesústa kaizta: 

—Kamtam, ap añara ap pitti su nail milazha kizti. 

14 Jesúsne ussa kaizta: 

—Minminkas nawa sun su nailnapa chihkatchi. 

15Usne usparuza kaiznara: 

—Iztain. Mamazpa pashiman. Kwazpamika akkwan chiwa- 
zha mijkas, usne us mij akwa an akkwan payukima uzsachi. 

16Suasne usne usparuza kamtam kwinta kaiznara: “Paiña sura 
pippa maltawane, kwazpamikane paktu payura akkwan pippa 
pakta. 17 Usne usmin ka minta: “¿Chima kinpai? Nane minta pippa 
watsam chinkas mijchish.” 18Usmin kaizta: “Sunkana sanash. Ain- 
ki watsam yal azpiantawane, an katsa watsam yal sanash. Suasne 
wan pippakas wan chiwazha mij aizpakas sua watsanash. 19Suas- 
ne apminpain kaiznash: “Nane kwisha kwazpa ish. Nane na mij 
aizpakasa akwan añokima uznash. Kwaizkul kit chiwazha kwat kit 
wat kulnash.” * 20Suasne Diosne ussa kaizta: “Wat pianchi. Nune 
timpa awa i. An amtain irinazi. Irawane, ¿Minma up watsarit aiz- 
pa sapmilnasa?” 21 Sunkanain an ampura kirinazi. Kwazpa awane, 
usmin watsat mijmikane, wan kaarinazi. Chiwazha Dios pashit 
aizpa kimtuchimikakas wan karinazi.” 


Diosne paiña kwalta kiwainamtu 
(Mt 6.25-34) 
22Sun kaiztawane, Jesúsne paiña kammuruza kaiznara: 
“Uruza kaiznamtus: U we kumtu aizpakas chi minman. U we 
pin kuamtu aizpa chi minman. 23 Uznane kumirakin anza tinta 
i. Awane pinkin anza tinta i. 24 Katsa chitchuwa mintain. Uspa- 
ne pippa wakain. Pippa wat pakkain. Uspane iranchukas katsa 
watsam yalkas sakain. Diosne usparuza kwinamtu. Une chit- 
chukin anza tinta i. 25Minminkas usmin an aks namninsachi. 
26 Sun pitchin kisachi akwa, une an akkwan chiwazha minman. 
27 Wishta mintain. Miza chikkamtu iztain. Wishne pilta kal 
kikain. Wishne pín sakain. Watcha uruza kaiznamtus. Salomón- 

ne kwisha watsal pin kwarakas, an wishne Salomón pinkin anza 
watsal iztit. 28 Diosne ma payu pitta pilta watsal kwiznintu. 
Kuntawane, azain nain kit pulchaktat kit inta impaktarim. U 
Diosta we nijkulamtukas, Diosne umiza wishkin anza watsal iz- 
ninnanazi. 29 Katmizna, wanta mintuasmin, ishkuman. Sunka- 
na miman: “¿Chi kumirama kwanpai? ¿Chi kwazima kwanpai?” 
30 Wan an sura uzturuzne chiwazha wan wa aizpa sayamtu. U 
Dios Taittane u we aizpa pian. 31Sun akwa, une an ñancha 
Diosta sayarawa, uruza ininnanapa. An kwizta Diosne u we aiz- 
pa uruza milananazi.” 


Chiyura kwazpa kultu 
(Mt 6.19-21) 
32“Uruz ap pirikukana namarit akwa, ishkuman. U Taitta 
Diosne uruza kiwainnanazi, uskasa ininna. 33 Chiwazha mij aiz- 
pa painintain. Puizaruza milanarain. Sunkana kimturuzne chi- 
yura kwazpa kulanazi. Suane u pial tuh watsarawa. Suane wal- 
kumtuzne asachi. Suane kiriyukas tuh titsachi. 34Chiyura 
kwazpa kulturuzne chiyuwa minñanazi, sua uzshiamtu akwa.” 


Wan kapal watsarawa 
35“Wan pin kwat kit watsarain, kal kin. Alampara put unatpa. 
36Une wat kiwainmikakanain uztain. Anpat pishtaras amtuasmin, 
une tiriz kit ussa izarawa. At kit pijtakin piannapkane, masain wan 
pijta chihshina. 37Kiwaintuzne izarawa, uspa anpatta izna. Sun 
kitne, wat kulanazi. Watcha kaiznamtus. Sun kapal sarittuzne, us- 
sa izmuruzne, anpatpa uzmura uzanazi. Uspa anpatne usparuza 
mishari kumira nailnanazi. 38 Anpatta tirizamtuasmin, watsarit iz- 
muruzne wat kulanazi, kakwamtakima tilawainkimakas tirizara- 
kas. 39An piankamtain. Walkum akane, yalpamikane sun urara 
piankamsachi. Sun ura piankamtane, izkul kit yal watsashina, 
walkum napmanpa. 40Kawarain, une wan kapal sarain. Ampu 

namtitmikane u tirizamtuchi payura anazi.” 


Wat kiwainmikakas kwail kiwainmikakas 
(Mt 24.45-51) 
41 Pedrone ussa mimara: 
—Anpat, ¿Aumiza sun kamtam kwinta kaiznamtukish? 
¿Wan awaruza kaiznamtukish? 

42 Anpatne kaiznara: “Une wat kiwaintuza namtain, yalpa- 
mika inintu aizpa kianapa. Yalpamikane wat kiwainmumikasha 
wan kal chihkamtu, wantuza kumira nailnana. 43 Kiwainmika- 
ne wat kulnazi, yalpamika kaizta aizpa sarane. Akane, yalpami- 
kane us ka kimtu aizpa iznazi. 44 Watcha kaiznamtus. Kwiztane 
yalpamikane wan mij aizpa ussa chihkanazi. 45Sunkana ki- 
wainmumikane usmin ka min kit kaiznazi: “Ap anpatne azain 
kailtuchi.? Suasne usne ampu kiwaintuzakas ashampa kiwain- 
tuzakas aim kiamiztu. Usne akkwan kumira kwat kit chappi ku- 
miztu, pinakima. 46 Kiwainmikane anpat kailtu payura pianchi. 
Anpatne sun kiwainmika tiriztuchi payura anazi. Katmizna yal- 
pamika akane, yalpamikane ussa tinta ilnazi, mimtuchiruzkasa 
puranpa. 

47 Kiwainmikane anpat inintu aizpa wat pian. Anpat kaizta 
aizpa kitchine, wan kapal sarachine, anpatne ussa tinta ilnazi. 
48 Anpat kaizta aizpa pianchimikane an we ilnanazi. Dios min- 
pazhara akkwan milatne, Diosne ussa paikumtu, an akkwan 
kailninna. Dios minpazhara akkwan chihkatne, usne ussa an ak- 
kwan paikwannazi.” 


Jesúsne awaruza nailninnamtu 
(Mt 10.34-36) 

49“Nane an sura arau, wan awara ilnana. Nane sun awara 
me naiznamtu pashiras. 50 Au sukin uztuza naizarachasmin, na- 
ne kwisha naiznash, wan kinkima. 51 Une ka minñamtu: “Nane 
an sura arau, wan awa kalpain uzanapa.* Sunpa akwa atchish. 
Nane arau, awaruza nailnana. 52 Makismin maza kwalne uspa- 
ruzain waya kianazi. Kutñaruzne paaskasa waya kianazi. Paas- 
ne kutñaruza waya kianazi. Cincoruzne paimpa naiyanazi. 
53 Papihshne painkulta waya kinazi. Painkulne papihshta waya 
kinazi. Akkuhshne pashura waya kinazi. Pashune akkuhshta 
waya kinazi. Suegrane pashu kiznara waya kinazi. Pashu kizna- 
ne suegrara waya kinazi.” 


Akkwan awara paranamtu 
(Mt 16.1-4; Mr 8.11-13) 
54 Jesúsne akkwan awaruzakas kaiznara: “Wanish sipkane, 
ma payu alu kinazi. Suasne alu kimiztu. 55Inkwa pakane, pán 
malkane, i kinazi. Suasne i kimtu. 56U “au piankamtumakpas' 

kizamtukas, une wat piankamtuchi. Une suwakas chiyuwakas 
iznin kit wat pian. Sunkana mane une Dios ukin kimtu aizpa 
wat piankamamtuchi.” 


Une aliz awara wat kirain 
(Mt 5.25-26) 

57“Une uruzpain nil min kit nilaizpa narawa. 58Sunkana ki- 
rain. Katsa mikwara miwara intazasmin, nune nammilatmika- 
sha pui aizpa kailnintawa. Pui aizpa kailnintukine, nammilat- 
mikane nua katsa mikwara tain inazi. Katsa mikwane nua poli- 
cíawara chihkanazi. Policía awane nua kajchira sipnazi. 59 Wat- 
cha kaiznamtus. Nune kajchiras puzmanazi, wan pui aizpa ta- 
nakima.” 


Kwail kirit aizpa maiztawa 
1 1Sun payurain minpazha Jesústa ka kizara: 

3 —Galilea suras ampuruzne wakara kaarat kit piantara, 
Diosta milan. Suane Pilatone usparuza piantaninnarit. Sunkana 
usne uspa aimpikas wakara aimpikas naarit, kizara. 

2 Jesúsne usparuza sinkanara: “¿Chima minñamtu une? 
Galilea suras irittuzne, ¿mamaz Galilea awakin anza akkwan 
kwail kiaritki? 3 Uspane an akkwan kwail kiarachi. Une kwail 
kiarit aizpa maiztachine, kawarain une iarinazi. 4 An kwizta- 
ne katsa uk yal kihsh nain kit diez y ocho Siloé awaruza appa- 
ra. ¿Chi minñamtu une? Irittuzne mamaz Jerusalén awakin 
¿anza akkwan kwail kiaritki? 5An akkwan kwail kiarachi. 
Une u kwail kirit aizpa maizamtukine, une kawarain iarina- 
zi.” 


Higuera ti wamtuchi kamtam kwinta 

6 Jestisne sun kamtam kwinta kainanara: “Ampune higue- 
ra ti warit mij wankail saura. Tira pippa saina ikane, chinkas 
sairachi. 7 Suasne usne wankail sau kal kimmikasha kaizta: 
“Izti. Kutña añoin sun higuera tira at kit pippa sairau. Chinkas 
saimas. Ti kwaari. Kainsih kun.” 8 Kal kimmikane ussa sinka- 
ra: 'Anpat, mamaz añokima kawininti. Ti kwalkin pil kihta- 
wane, nane wakara pi winnash, kawinapa. 9 Mamaz añora 
pippa wamtune, an wari. Pippa wammakane, suasne ti kwaa- 
rawa.’ ” 

Jesúsne sumtitmin chamtu ashampara kakulnintu 
10Suasne kwaizkulmu payura Jesúsne kammu yalta kamta- 
namizta. 11Suane saliz piztit ashampane tuara. Salizne ussa nil 
kunsachi panintit. Diez y ocho añokima sumtitmin chamtu 
akwa, usmin nil sasachi. 12Ussa izkane, Jesúsne ussa akwat kit 
kaizta: 

—Ashampa, up ishtu kakulti. 

13 Suasne paiña chihti ussa paamtuasmin, sun urain usne nil 
kun kit Diosta kaizta: “Nune kwisha wari.” 14 Kammu yal inin- 
mikane Jesústa pilchapuzta, Jesús kwaizkulmu payura kakul- 
nintit akwa. Usne awaruza kaiznara: 

—Seis payukima kal kitpamakpas. Seis payukima ishturuza 
kakulnintawa. Kwaizkulmu payura kakulninkain, kiznara. 

15 Suasne Jesúsne ussa sinkara: 

—Nune kwail minñamtu. Wat pit paratkas, nune wat kimtu- 
chi. Up wakarakas mulakas pitmu yaltas chihtawane, nune 
kwaizkulmu payura kwazira taina im, kwazi kwinna. 16An 
ashampane Abrahampa kwal i. Satanásne diez y ocho añokima 
sun ishtukasa ussa kuhtit mijara. ¿An kwaizkulmu payura sun 
ishtumikasha kakulninshinaki? 

17 Jesús sun kiztawane, ussa aliztuzne mitsal kiamizta. Jesús 
wat kal kit aizpa izarawane, mamaz awaruzne wat kulara. 


Mostaza pippa kamtam kwinta 
(Mt 13.31-32; Mr 4.30-32) 

18 Suasne Jesúsne kamtam kwinta kaiznara: “Nane umiza 
an kamtam kwinta kainanamtus, miza Dios awaruza inin- 
namtu piankamanapa. 19 Dios kishimtu aizpa mostaza pippa- 
kana i. Ampune sun pippa paiña pilta wara. Warawane, chik 
kit katsa ti kunta. Akkwan chitchune aat kit ti tailpurara yal 
saara.” 


Kiña kamtam kwinta 
(Mt 13.33) 

20 Mamasa kaiznara: “Nane umiza an kamtam kwinta kai- 
nammtus, miza Dios ininnamtu miaiznapa. 21 Dios kishimtu 
aizpa kiñakana i. Ashampane kutña harina wazkasa pitchin ki- 
ñakasa nara, wan harina sulnin kit pan sana.” 

(Mt 7.13-14, 21-23) 

22 Jerusalén pipulurakima imtuasmin, Jesúsne ainki pipulu- 
rakas katsa pipulurakas nap kit awara kamtanara. 23 Minpazha 
ussa mimara: 

—Anpat. ¿Diosne akkwan awara watsat milnanasa? 

Usne ussa kaizta: 

24 —Sip pijtakin, Dios inintukin, sait kit naptawa. An kaiz- 
namtus. Akkwan awane napnash minñamturuzne nappamana- 
zi. 25 Yalpamika kuhstawane, usne pijta sip kit kuhtu. Pianamal 
panaruzne, pijtakin piannap kit Anpatta ka kaizanazi: “Pijta 
chihti”. Usne usparuza sinkananazi: “Nane u mintas mai pian- 
chish. Nane umiza mama wanmaltachish.” 26 Suasne une ussa 
kaizamiznazi: “Aune nukasa kuwiznashi. Nune aumiza au pipu- 
lura kamtanara.” 27 Usne kaiznanazi: “Umiza kaiznamtus. Nane 
u mintas mai pianchish. Mane uruza mama wanmaltachish. 
Paimpa irain. Une wan kwail kimtuz mai.” 28 Suasne une Abra- 
hamtakas Isaactakas Jacobtakas Dios pit kamtamtuzakas Dios 
inintukin izanazi. Tas kiakpintawane, uruzne azat kit sula sit sit 
kiamiznazi, uspakasa uzsachi akwa. 29 Akkwan awane pán pa- 
yapmumal suraskas pán puzmumal suraskas wan suraskas aa- 
nazi, Dios inintukin uzana. 30Iztain. Kwizta kanpamtuzne an 
ñancha ianazi. An ñancha pianattuzne kwizpa kanpaanazi. 


Jesúsne Jerusalén pipulu akwa aztu 
(Mt 23.37-39) 

31 Sun payuin minpazha Fariseo awane aat kit Jesústa kaiza- 
ra: 

—Akkis imizti, Herodes nua piantashimtu akwa. 

32 Usne kaiznara: 

—Herodesne inkal kwizakana i. Ussa it kit ka kiztain: “Miri. 
Makas tilawakas saliz puzninmiztus. Ishturuza kakulninnam- 
tus. Mamaz payura ap kal pailtinash.” 33Sunkana nane makas 
tilawakas kazilakas imiztawash, ap kal pailnakima. An ñamin 
Dios pit kainammtuzne Jerusalén pipulura iara. Nakas Jerusa- 
lén pipulura irawash. 

34 Jerusalén pipulu uztuzne Dios pit kainammtuza pian- 
taara. Une Dios inintaruza uk kiat kit piantaara. Aral kam 
kwaj kwaj kiztawane, paiña pashpane ilsihman ayukmal nap 

uzarim. Kawarain nane uruza akwanat kit wanmakninnashi- 
rau. Sunkana une nawa wanmakkashitchi. 35 Iztain. Diosne 
uruza kwayarinazi, paimpa uzanapa, kwairit yalkana. Mama- 
sa umiza kaiznamtus. Une akwan payukima nawa izamanazi. 
Mamaz payura u nawa izakane, une ka kaizanazi: “Nune kwi- 
sha wari. Diosne nua ininta.” ! Sun kizarawane, mamasa une 
nawa izarinazi. 


Jesúsne kiparit ampura kakulninta 
1 Maza kwaizkulmu payura Jesúsne Fariseo ininmikawa 
1 4 yalta kwan irit. Mamaztuzne us kimtu aizpa izara. 2Sua- 
ne Jesús iztakin kiparit ampune tuara. 3Jesúsne Moisés parit 
aizpa kamtamtuzakas Fariseo awaruzakas mimanara: 

—¿Kwaizkulmu payura ishtura kakulninshinaki? mimanara. 

4Uspane puñain paarit. Suasne ussa piz kit parawane, Jesús- 
ne ishtura kakulnin kit paiña yalta ininta. 5Jesúsne usparuza 
mimanara: 

—Up painkulkas up wakarakas kwaizkulmu payura pi kulta 
taiztane, sun urain, sun kwaizkulmu payura une ussa pil kultas 
tainnaknazi. 

6 Uspane chinkas sinkamanamarit. 


Kasara kin pishta 

7 Pishtara akwattuzne ayukta nappat kit an wat uzmuruza 
naara. Jesús akwattuz an wat uzmukin naarit iztawane, Je- 
súsne an kamtam kwinta kaiznara: 8-9 “Minpazha nua kasara 
kin pishta akwanakane, an wat uzmu naritkin uzman. Nukin 
anza tinta ampu akane, akwatmikane it kit nua kaizshina: 'An 
anza tinta awane up uzmu naritkin uznazi.' Sun uzmukis puz- 
tawane, nune mitsal kinazi, mamaz an we uzmura nana saim- 
tuasmin. 10Sunkana minpazha nua pishtara akwanakane, it 
kit minpa uzmura uztawa. Nu minpa uzmura uztuasmin, 
akwatmikane ka kizshinai: Izmuruz. An wat uzmura uztain.” 
Suasne wan akwarittuzne nuwa anza tinta i minñamiznazi. 
11 Minpazha ussain anza tinta namtashitne, Diosne ussa an 
we tinta namnintinazi.” 

12 Jesúsne an akwatmikasha kaizta: 





(13.35 Sal 118.26 

—Paizka payurakas nashkarakas kumira kwinnakane, izmu- 
ruzakas aimpihshtuzakas kwaltuzakas kwazparuza akwana- 
mun, uspa nua kwan akwanashimtu akwa. Maizta maizta kua- 
nazi. 13Sunkana pishta kumira sarane, puizaruzakas, chasachi 
inturuzakas, mitti kwailtuzakas, kasu siptittuzakas akwanarain. 
14Sun kitne, une wat kulanazi. Uspane ukasa kumira maizasa- 
chi. Diosne wat uztuza kuhsninnanazi. Sun kuhstu payura Dios- 
ne umiza chiwazha milnanazi, nukasa chinkas maizsachiruza 
pishtara akwanarit akwa. 


Katsa pishta kamtam kwinta 
(Mt 22.1-10) 

15Mazane Jesúskasa misharikin uzta. Us Jesús kaizta aizpa 
mirawane, ussa kaizta: 

—Kumira kumtumikane Dios inintukin wat kulnazi. 

16 Jesúsne ussa sinkara: 

—Maza ampune kwisha akkwan kumira sanin kit akkwan 
awara akwaninnara. 17 Kumira kumtu urara usne paiña ki- 
waintuza akwarittuza ininnara ka kizna: “Arain. Kumira ka- 
pal sarit. Kwanpain.” 18 Sunkana wanne “nane asachish” kiz- 
amizta. An ñanchamikane kiwainmikasha ka kaizta: “Nane 
mamaz su pairau. Nane izna irimtus. tmtukine, up anpatta 
paikwatpa, nawa wat kulnapa.” 19 Mamazkas kaizta: “Nane 
diez wakara pairau. Nane usparuza izna irimtus, kal kiam- 
tuasmin. Imtukine, up anpatta paikwatpa, nawa wat kulna- 
pa.” 20 Mamazkas kaizta: “Mamin nane ashampakasa kasara 
kirau. Katmizna nane isachish.” 21 Suasne kiwainmikane pai- 
ña anpatta it kit sun awa sinkara aizpa piankamninta. Suasne 
yalpamikane usparuza aliz pat kit kiwainmikasha kaizta: 
“Azain pipulura katsa miwarakas ainki miwarakas itpa. Tas 
puizaruzakas, chasachi inturuzakas, mitti kwailtuzakas, kasu 
siptittuzakas, yaltakima kararain, kuanapa.” 22 Kiwainmika 
tas kailtawane, kaizta: “Anpat. Nu kaizta aizpa kirau. Mama 
nan wai.” 23 Anpatne kiwainmikasha kaizta: “Attish miwara 
ainki miwara it kit awara akwanat kit kararain, ap yalta ak- 
kwan awa punanapa. 24 Nane umiza kaiznamtus. An ñancha 
akwattuzne na kumira sarit aizpa kuamanazi.” 

Katmizna an ñancha pishtara akwattuzne Diosta saptuchi- 
ruzkana mai, anpatpa pishtara iarachi akwa. 

Jesúspa kanpammika 
(Mt 10.37-38) 

25 Akkwan awane ussa kanpaara. Jesúsne puij kit usparuza 
kaiznara: 26“Minpazha ap kanpammika namshitne, usne nawa 
mamazpakin an akkwan pashitpa. Usne paiña papihshtakas ak- 
kuhshtakas ashamparakas pashparakas aimpihshtakas kwam- 
pihshtakas usminkas an we pashitpa. Usparuza nakin an pa- 
shimtumikane ap kammumika namsachi. 27 Ap kanpammikane 
nakana naizshitchine, ap kammumika namsachi. 28Minpazha 
katsa yal min kit sashitne, usne an ñancha yawa muin wian iztu. 
Usne usmin mimamtu: “¿Kapal pailnapain mijash?” 29 Wan 
wiantuchine, yal sana masarawane, wan yal pailmanamtikane, 
wan awane sun izat kit yal sammikasha ishananazi. 30 Ka kaiza- 
nazi: “Yal sana masaramikane, yal pailmanamtit.* 31 An mirain. 
Katsa mikwane mamaz katsa mikwara waya kishitne, an ñan- 
cha usne ka min kit mimamtu: Mamaz katsa mikwa veinte mil 
awa mijne, ¿nane diez mil awakasa waya kitne, kana kishina- 
sa?” 32 Kana kimanamtikane, mamaz katsa mikwa attishtas am- 
tuasmin, usne paiña pit inin kit ussa paikumtu, izmuruz namna- 
pa, waya kiamanpa. 33 Katmizna, minpazha wan mij aizpa chih- 
kamtukine, usne ap kanpammika namsachi.” 


Kwail ñam 
(Mt 5.13; Mr 9.50) 
34“Nawa kanpamtuchimakane tih ñamkana i. Mane ñamne 
wari. Sunkana tih ñamne, mamasa ñam kulsachi. 35Kwail ñam- 
ne chiwa palichi. Awane sun kiakpintim. U kail waj akwa, na 
kaiztu aizpa mirain.” 


Piriku karit kamtam kwinta 
(Mt 18.10-14) 

1 1Wan Roma gobierno pial sapmuruzkas wan kwail kim- 

5 tuzkas Jesústa kashara wanmakkara, ussa miana. 2Fari- 
seo awakas Moisés parit aizpa kamtamtuzkas Jesústa kwail kiz- 
at kit kaizara: 

—An ampune kwail kimturuza akwanamtu, uspakasa kwan. 

3Suasne Jesúsne an kamtam kwinta kaiznara: 4“Minpazha 
cien piriku mijazi. Maza pirikune inkalpara karit. Noventa y 
nueve piriku chihkarawane, pirikuwamikane imtu, piriku karit- 

ta sainakima. 5 Pirikura sairawane, usne watsal kul kit sail wak- 
tamta tanak kit mumtu. 6 Yalta pianatpane, usne izmuruzakas 
makis uzturuzakas akwanat kit kaiznamtu: “Nakasa wat kulara- 
wa. Nane an piriku karitta sairau.’ 7 Kawarain kaiznamtus. 
Kwail kimmika paiña kwail kirit aizpa maizta akwa, chiyura uz- 
tuzne an wat kulanazi. Akkwan awa uspa kwail kiarit aizpa 
maizashimtuchine, chiyura uztuzne wat kulasachi.” 


Pial karit kamtam kwinta 
8“Maza ashampane diez pial mijazi. Maza pial karitne, usne 
impil put kit yal pishkat kit pial saimtu, wanmalnakima. 9Pial 
wanmaltawane, usne izmuruzakas kasha uztuzakas akwanat kit 
kaiznamtu: “Nakasa wat kultain. Nane sun pial karit aizpa wan- 
maltau.’ 10 Kawarain kaiznamtus. Diospa ángeltuzne wat kula- 
nazi, kwail kitmika paiña kwail kirit aizpa maiztane.” 


Painkulne papihshpa yalkis imtu kamtam kwinta 
11 Jesúsne mamaz kamtam kwinta kaiznara: “Maza ampune 
paas painkulkasa uzta. 12An ainkimikane papihshta kaizta: 
“Taitta. Nawa paimpa su milazha. Papihshne uspa paasta sukas 
z Y! = "m. E 





Papihshne painkulta saptu 

chiwazha saptu aizpakas milanara.’ 13 Akkwan payu chikima an 
ainkimikane paiña wan su painin kit attish sura imizta. Kwail 
kimtu uztuasmin, pane usne paiña su painintit pial wan pailta. 
14Wan pial mij aizpa pailtawane, chinkas mijchi kirit. Pane 
kumtu mijchi akwa, akkwan awakas yak kiara. 15Uskas yak 
kimtu akwa, usne sun su awara it kit kal saira. Sun anpatne ussa 
paiña sura ininta, kuzu kwira kinpa. 16Usne kuzu kum kumira 
kwashira. Sunkana minminkas ussa kwintachi. 17 Usmin min kit 
nijkul kit kaizta: “Ap taittane kwisha akkwan kiwaintuza inin- 
namtu. Uspane akkwan kumira mij, tizawal. Nain akkin inapain 
ish, kumtuchi akwa. 18 Nane ap taitta uztukin kailtinash. Sua ka 
ussa kaiznash: Taitta. Nane Dios iztakinkas nu iztakinkas kwail 
kirit ish. 19 Nane wat chi ish. Nawa ap painkul i kizmun. Up ki- 
wainmikakana kal kishimtus,' minta. 20Suasne usne kuhs kit 
papihshpa yalta kailta. 

Painkul amtuasmin, papihshne attishta ussa izta. Usne us 
akwa tayal kit ussa kiwainta. Papihshne ussa ain it kit saiya- 
kwaat kit putchunta. 21 Painkulne ussa kaizta: “Taitta. Nane 
Dios iztakinkas nu iztakinkas kwail kirit ish. Nane wat chi ish. 
Nawa ap painkul i kizmun,' kizta. 22Papihshne kiwaintuza 
kaiznara: “Azain an watsal pin karatpa, us kwanapa. Sultikash- 
kas paiña chihti tippura nuktawa. Zapatokas paiña mittikin 
nuktawa. 23Pintit ainki wakara karat kit piantari. Kuwizsan. 
Pishta sawizsan. 24Na ap painkul iritka mintakas, usne uztu. 
Usne mamaz sumal it kit karit. Manta wanmal ish.” Suasne pish- 
ta saamizta. 

25Painkul ilapamikane nanmal kal kimtuazi. Tas kail kit yalta 
kasha akane, usne música mira. Kukiamtu izta. 26 Usne maza ki- 
wainmumikasha akwat kit ka mimara: “¿Sun awane chima kiam- 
tui?' 27Usne ussa sinkara: “Up aña ainki kailtai. Watmin kailta 
akwa, up taittane pintit wakara nakta.’ 28Painkul ilapamikane aliz 
kul kit yalta napshitchi. Suasne papihshne ustukin it kit kwisha 
akwara, napnapa. 29 Usne papihshta sinkara: “Izti. Akkwan añoki- 
ma nua kiwaintuarau. Wan nu kaizta aizpa kiritkas, nune nawa pi- 
riku pashpa milamash, ap izmuruzkasa pishta sana. 30Sunkana 
mane up painkul, kwail ashampakasa pittitmika, u pial kwairitmi- 
ka piannakane, nune us akwa pintit ainki wakara nakta.’ 

31 Papihshne ussa kaizta: “Ap painkul, miri. Nune wan payu- 
kima nakasa uztu. Wan na mij aizpa up i. 32Sunkana kwisha 

wari pishta sana, wat kulana. Aune up aimpihsh iritka minta- 
makpas. Ma uztu. Usne mamaz sumalit kit karit. Manta wanmal 
ish,”” kizta. 


Kwail izmumika kamtam kwinta 
1 1 Jesúsne kammuruza an kamtam kwinta kaiznara: “Kwaz- 

6 pa anpatne su izmumika mijazi. Mamaztuzne anpatta kaiz- 
ara: “Up su izmumikane nu mij aizpa wat iztuchi. Up pialkas kain 
kwaimtu.' 2Suasne anpatne paiña su izmumikasha akwanin kit 
kaizta: Nu kit aizpa mirau. Nu pial tarit aizpakas wan nu kit aizpa- 
kas kainazha. Nune ap su izmumika an nammanazi.* 3Su izmumi- 
kane usmin minmizta: “Ap anpat ap kal ukkarane, ¿chima kinpai? 
Nane pil kal kisachish. Mitsalish pial paikwan. 4Akkis puzkane, ap 
kal mijchine, nane na kishimtu aizpa pianish, mamaz awa nawa 
sappanapa.” 5Suasne izmumikane anpatpa puiruza maza mazain 
akwanara. An ñancha puimikasha mimara: “¿Yawama anpatta pui- 
kish?” 6Usne kaizta: “Nane cien pihshpi winmu pui ish.” Usne ussa 
kaizta: ‘Apain uzti. Pui parit pinkihta sap kit azain cincuenta win- 
mu pui ish pat kit kizti.? 7Suasne mamaz puimikasha mimara: 
“¿Yawama anpatta puikish?” Usne ussa kaizta: “Nane cien chara 
tim pui ish.” Usne ussa kaizta: ‘Pui parit pinkihta sap kit ochenta 
chara tim pui ish pat kit kizti.? 8Anpatne kwail su izmumika kirit 
aizpa nijkul kit ussa kaizta: Nu yawa kwailkas, nune pina pian, up 
wat kal pailnakima.” Ma payu uztuzne timpa chi, uspa mij aizpa an 
wat ininnashimtu akwa, uspa pashimtu aizpa kana kinpa. Masetne 
Diosta piantuzne an we kiamtu, mamaztuzkasa wat uzana, chiyu- 
ra nuana. 

9 Nane uruza ka kurunamtus. Sun izmumikane anpatpa pial- 
kasa kwail kit kit izmuruz namnapa, an sura an akkwan payu 
uznapa. U pial mij aizpa mamaztuza kiwainarain, Dios uruza 
sapnanapa. Wan pial pailtawane, imtu payura Diosne uruza 
pialkin an wat chiwazha chiyura milananazi. 

10Pitchin pial watsammikane an akkwan pialkas watsanazi, 
sun pial kain kasta kitchi akwa. Pitchin pial watsamtuchimika- 
ne an akkwan pialkas watsamanazi. 11 Apas pial watsamtukine, 
minminkas uruza chiwazha chiyura mij aizpa milanamanazi. 
12Patna nil watsamtukine, minminkas uruzpa milamanazi. 

13 Maza kiwainmikane paas anpatta kiwainsachi. Mazara 
pashitkine, mamazta pashinazi. Mazara kiwainshimtune, ma- 

zara kiwainmanazi. Minpazha Diostakas pialtakas parejuin 
pashimanazi. Diosta pashit kit wakpuj waintane, pialta pa- 
shimtuchi.” 

14Fariseo awane, pial pashimturuzne, wan miara. Uspane 
Jesúspa kwail ultimal kizara. 15Usne usparuza kaiznara: “U 
awaruzpain wat awakana izninnamtukas, Diosne wan u min- 
ñamtu aizpa pian. Awa chiwazha tinta i mintuasmin, Diosne 
awa minñamtu aizpa kwail i,” kiztu. 


Diosne awaruza ininnashimtu 

16“Awane Dios pinkih para aizpakas kamtammika kaizta 
aizpakas kamtanara, Juan munnammika ankima. Sun payuin, 
Juan atpane, nane Dios watsal pit kamtanamizta, awa Dios inin- 
tukin nappanapa. Mane Diosne akkwantuza ininnamtu, awa 
nappashimtu akwa. 

17 Chiyukas au sukas karinazi. Dios anza ainki pitne kama- 
nazi.” 


Up ashampa kwaikain 
(Mt 19.1-12; Mr 10.1-12) 
18“Minpazha paiña ashampara kwait kit mamaz ashampa- 
kasa kasara kitne, an ampune Dios iztakin kwail kimtu. Ampu 
mamazpa kwairit ashampakasa kasara kitne, usne Dios iztakin 
kwail kimtu.” 


Kwazpa ampukas Lázarokas 

19“Maza kwazpa ampune uzta. Usne muin ishtam pinkas 
watsal pinkas kwaara. Usne pailta payu kwisha watsal kumira 
kwara. 20 Maza puiza ampune, Lázaro muntitmikane, kwazpa 
awa napmu pijtakin uzara. Paiña ña pittit ishtuazi. 21 Chiwazha 
kwazpawa mishariras pak taizka kwashira. Kwizakas ussa at kit 
paiña ishtu ña yakshira. 22Puiza ampu irawane, ángeltuzne us- 
sa Abraham tukin watsal chiyura sukin milarit. Kwazpa ampu- 
kas irawane, pilta kamta. 

231rit uztukin naiztuasmin, kwazpamikane izak kit attishtain 
Abrahamta izta. Lázarokas uskasa uzara. 24 Kwazpamikane ka tin- 
ta kwianta: “Ap taitta Abraham. Nawa iz kit kiwaincha. Nawa Lá- 
zarora ininti, tippu kwazira painnapa. Paiña tippukasa kwazi pit- 
nin kit kwincha ap pitkin, tih kinpa. An ínkin naiztus.” 25Abra- 

hamne ussa kaizta: “Ap painkul. Nu miza uzta nijkulti. Nune chi- 
wazha wat aizpa sapta. Kawarain Lázarone chiwazha kwail aizpa 
sapta. Mane usne apain wat uztu. Nune pa kwisha naiztu. 26 Ankas 
nijkulti. Auruzpain katsa sanja tu. Apa uzmikane nu tukin kwaka- 
ra kwaksachi. Pa uzmikane auruzakin kwaksachi.” 

27 Kwazpamikane kaizta: “Suasne, taitta, nua paikumtus, Lá- 
zarora ap taittawa kwalta ininnapa. 28 Sua cinco aimpihsh mij 
ish. Usparuza kurunari, an naizmu sura aamanpa.' 29 Abraham- 
ne kaizta: Uspane Moisés pinkih para aizpakas Dios kamtamtuz 
pinkih para aizpakas mij. Uspane sun pinkihkin parit aizpa izat 
kit miat kit kiarawa.” 30Kwazpamikane sinkara: “Ap taitta 
Abram, mizha. Uspane usparuza miamanazi. Minpazha iritmika 
mamasa irittas kuhstane, minpazha usparuza apas imtune, us- 
pane miat kit uspa kwail kiamtu aizpa maizanazi.” 31 Sunkana 
Abrahamne ussa kaizta: “Moisés kaizta aizpakas Dios kamtam- 
tuz kaizta aizpakas miashitkine, uspane mamazta miamanazi. 
Irit kuhstumika usparuza imtukas, miamanazi.”” 


Mamazta kwail kininman 
(Mt 18.6-7, 21-22; Mr 9.42) 
1 Jesúsne paiña kammuruza kaiznara: “Minpazha ma- 
1 7 mazta kwail kininanazi. Sunkana mamazta kwail kinin- 
mikane kwisha naiztinazi. 2Mamazta kwail kininmikane an 
watshimasa inna. Katsa kimu ukkasa timpukin kuhtawane, 
awane ussa katsa ñam pira kiakpintawa, Dios pit we mimtumi- 
kasha kwail kimanpa. 3 Uruzpain kwiraruin. 

Aimpihsh kwail kitne, ussa “kwail kimun,’ kiztain. Paiña 
kwail kirit aizpa maiztane, nune paiña kwail kirit aizpa wat kul- 
tawa. 4Minpazha nua siete pijikima kwail kiritne, us puij kit 
nua “ap kwail kit aizpa min kit chihkamtus' kiztane, nune paiña 
kwail kit aizpa wat kulnintawa.” 


Nijkultawamakpas 
5Jesúspa inintaruzne Anpatta kaizta: 
—Aumiza kiwainchain, Diosta an akkwan nijkulana. 
6 Anpatne kaiznara: 
—Dios kaizta aizpa nijkul kit kitpa. Pitchinmin nijkultane, 
une an katsa tira ka parashina: “Piltas puhsnin kit pi pinta wa- 
ri.” Sun kaiztawane, an tine nu kaizta aizpa mishina. 

Kiwainmikawa kal 

7“Kiwainmika nantas akane, pil kihtawane, piriku iztawane, 
anpatne ka ussa kaizmanazi: “Azain at kit mishari kwan uzti.’ 
8 Anpatne ussa sunkana ka kaiznazi: “Up kamisha maiztawane, 
ap kumira sari. Suasne nawa kumira nail kit kwincha, ap kumi- 
ra pailnakima. An kwizta nuin kumira kwashina.” 9 Usne ki- 
wainmikasha aishtaish kaizkain, us ampat kaizta aizpa kirit 
akwa. 10 Kawarain u Dios ininta aizpa kiarawane, une ka kiza- 
rawa: ‘Aune watchi kiwainmika makpas. Aune au anpat kaizta 
aizpain kitmakpas.”” 


Jesúsne diez aya pittit ishturuza kakulninnamtu 

11 Jerusalén pipulura imtuasmin, Jesúsne Samaria suwara- 
kas Galilea suwarakas pinta. 12-13Pipulura naptuasmin, diez 
aya pittit ishturuzne kunat kit attishtas Jesústa izara. Ussa pai- 
kuara: 

—Jesús. Au Kamtam. Aumiza iznat kit kiwainnaka. 

14Usparuza iznarawane, Jesúsne kaiznara: 

—Pariyara irain, uruza iznanapa. 

Miwara tamtuasmin, uspane kakultit. 

15 Wat parit nijkultawane, mazain usparuztas kail kit ka tin- 
ta kwianta: “Diosne kwisha wari.” 16Usne Jesúspa mittikin 
wakpuj wain kit kaizta: “Aishtaish.” An ampune Samaria sura 
uzta. 17 Suasne Jesúsne mimara: 

—Diez aya pittit ishturuza kakulninnarau. ¿Mamaz nueve 
ampu mintama purai? 18 An Samaria suras awain kailta, “Dios- 
ne wari” kizna. Au Israel kwalne “Diosne wari” kizashitchi. 

19 Jesúsne ussa kaizta: 

—Kubs kit iri. Na kaizta aizpa nijkulta akwa, nune kakultit. 


Dios inintu payu anazi 
(Mt 24.23-28, 36-41) 

20 Fariseo awane Jesústa mimaara: 

—¿Miza urama Dios ansa, awaruza ininna? Jesúsne uspa- 
ruza sinkanara: 

—Minminkas miza Dios inintu izamanazi. 21 Awane “Apain 
pura, sua pura,” kizamanazi. Dios ininakane, usne uruza, u kaij- 
chura, ininnanazi. 

22 Suasne usne kammuruza kaiznara: 

—Akkwan payukima apain uzamtuasmin, une Dios Painkul 
kailtu payura izshianazi. Une sun amtu payura ussa izamanazi. 
23 Awane uruza ka kiznanazi: “Sua iztain. Sua tui. Apain iztain. 
Apain tui.” Ka kizarane, usparuza kanpaman. 24 Amta ippa az- 
tune, in kwan kikimtu. Ippa kwan kikim. Kawarain Ampu nam- 
titmikane ippakanain azain anazi. 25 An ñancha usne akkwan 
naiztinazi. Ma payu uztuzne ussa kwayarinazi. 26-27 Noé uzas- 
min, wan awane tirakukas kumirakas kuara. Ampukas asham- 
pakas kasara kit kit uzara. Noé kanuara warawane, Diosne alu 
kinin kit pi pinninta, wan awa ianakima. Ampu namtitmika ma- 
masa akane, awane sunkana uzanazi. 28 Kawarain Lot uzasmin, 
wan awane tirakukas kumirakas kuara. Uspane pait kit painina- 
ra. Pippa waara. Yal saara. 29Sunkana an payura Lot Sodoma 
pipuluras puzkane, Diosne Inkas uk inkanakas chiyuras taiznin- 
nara, wan awa ianapa. 30 Dios Painkul akane, wan awane sun- 
kana uzanazi. Sun payura uspane ussa izananzi. 

31Sun naizmu payura minpazha yal isalta puraruzne yal 
ayukta napman, chiwazha ukkana. Kawarain minpazha nanta 
kal kitne, yalta kailman. 32 Lotpa ashampa nijkultain. Us puij iz- 
tuasmin, usne ñam wan namta. 33Us akwa uzshimtumikane 
wan karinazi. Na akwa imtumikane uznazi. 

34 An kaiznamtus. Sun amtane paas ampu kamarain pitpail- 
nazi. Diosne mazara chiyura nuninnazi. Mazara tiwij inazi. 
35 Paas ashampane sulmin pia kiilnazi. Diosne mazara chiyura 
nuninnazi. Mazara tiwijinazi. 36 Paas ampune nanta kal kiilna- 
zi. Diosne mazara nuninnazi. Mazara tiwij inazi. 

37 Suasne uspane ussa mimaara: 

—¿Anpat minta sun kirinsa? 

Jesúsne usparuza sinkanara: 

—Kalpa irittukin pikumne kuana wanmakkanazi. Kawarain 
minpazha kwail kikane, suain paiña kwail akwa naiztinazi. 


Katsa mikwakas ampu iritpa ashampakas kamtam kwinta 
1 1 Jesúsne usparuza an kamtam kwinta kaiznat kit kamta- 
8 nara, pailta payukima Diosta paikuanapa, Dios sinkana- 
kima. 2Usparuza kaiznara: “Katsa mikwane, Diosta ishkwatchi- 
mikane, mamaz pipulura uzta. Wan awaruza wat nijchiwal ki- 
nara. 3An pipulukimin maza ampu irit ashampakas uzta. Usne 
pailta payu katsa mikwara it kit kaizta: “Kiwaincha. Na akwa nil 

kizha. Maza aliz ampune nawa kwail kirit.' 4 Akkwan payukima 
katsa mikwane ussa kiwainshitchi. An ampu irit ashampa ussa 
kwail kizapta akwa, kwiztane usne ussa kaizta: “Diosta ishkwat- 
chikas, wan awaruza wat nijchiwal kinarakas, 5akkwan payuki- 
ma nawa amtu akwa, usne nawa kaizaptu. Katmizna nane nil 
kit kit ussa kiwainash, nawa an kaizapmanpa.”” 

6 Anpatne an kaiznara: “Sun kwail katsa mikwa kaizta aizpa 
mirain. 7 Diosne narittuza nil kit kit kiwainashinazi. Diosne pa- 
yuwara amtawara ussa paikumturuz paikuamtu aizpa sinkana- 
nazi. 8Watcha kaiznamtus. Usne azain nil kit kit kiwainanazi. 
Sunkana ampu namtitmika akane, ¿Dios pit nijkulturuza wan- 
malnasa?” 


Fariseo pariyakas gobierno pial sapmuruzkas kamtam kwinta 

9 Jesúsne awara mamaz kamtam kwinta kiznara. Mamaztuz- 
ne usparuzpain wat makpas minñat kit mamaztuzpa kwail min- 
hara. 10Ka kaiznara: “Paas ampune Dios katsa yalta nuilta, 
Diosta paikwan. Mazane Fariseo awa azi. Mamazne Roma go- 
bierno pial sapmumika azi. 11 Fariseo awane kun kit usminpain 
ka kwinta kirit: ‘Nane Diosta aishtaish kaiztus, na mamaz awa- 
kana chi akwa. Uspane walkumtuz mai. Uspane kwail kimtuz 
mai. Uspane mamazpa ashampa milamtuz mai. Nane an Roma 
gobierno pial sapmumikakana chi ish. 12Nane domingo aizpa 
paas piji kumtuchish. Nane kana kit aizpa diez paimpa nail kit 
maza paimpa puizara milamtus.” 13 Gobierno pial sapmumika- 
ne attishtain kun kit chiyurain izakshitchi. Us kwail tayaltu 
akwa, paiña pitchukin paat kit kaizta: “¡Dios. Nane kwail kirau. 
Nawa kiwain kit ap kwail kit aizpa kanincha!” 14Watcha kaiz- 
namtus. Dios paiña kwail kit aizpa wat kultawane, gobierno 
pial saptumikane paiña yalta kailta. Mamazne, Fariseo awane, 
wat kultachin kailta. Minpazha usparuzain anza tinta namta- 
shitne, Diosne usparuza an we tinta namnintinazi.” 


Jesúsne pashpara panara 
(Mt 19.13-15; Mr 10.13-16) 

15 Mane awane Jesústa pashparuza karaara, usparuza panin- 
nanapa. Kammuruz sun izarawane, uspane awaruza kaiznara: 
“Pashpa Jesústa karaman.” 16Sunkana Jesúsne pashparuza 
akwanat kit kaiznara: “Une pashparuza nawa anintain. Une Je- 

sústa iman” kizman. Pashparuz Jesústa aashimtu akwa, Diosne 
usparuza ininnashina. Pashpakana uztain, Dios uruza ininnana- 
pa. 17 Watcha kaiznamtus. Diosne uruza ininnashimtu. Pashpa- 
ruzne Dios kaizta aizpa miashimtu. Kawarain Diosta mirain, 
Dios umiza ininnanapa.” 


Maza kwazpa awa Jesúskasa kwinta kimtu 
(Mt 19.16-30; Mr 10.17-31) 

18 Maza katsa mikwane Jesústa mimara: 

—Wat kamtam. ¿Chima kinpai, chiyura pailta payukima 
uzna? 

19 Jesúsne ussa sinkara: 

—¿Chitma nawa wari kiztus? Diosmin wari. Minminkas wat 
chi. 20Nune Dios ininta aizpa pian: “Mamazpa ashampakasa 
pitmun. Piantamun. Walkumun. Mamazpa pirail kaizmun. Up 
taittawakas up akkwawakas wat paranari.”" 

21 Katsa mikwane kaizta: 

—Nane ainkiasmin Dios wan ininta aizpa kirau. 

22Sun mirawane, Jesúsne ussa kaizta: 

—Nune mama pitchin we kirit. Wan mij aizpa painin kit pui- 
zara milanari, chiyura kwazpa kulna. Suasne at kit nawa kanpa- 
zha, kizta. 

23 Sun mirawane, usne tayalmizta, akkwan pial mij akwa. 
24 Jesúsne ussa iz kit kaizta: 

—Kwazpamikane Dios inintura wat nusachi. Sua napna sam 
i. 25Camellone caballokana i. Camellone chihku kasura mizu- 
rainkas napsachi. Kawarain an sam i, kwazpamika Dios inintura 
napna. 

26 Sun miraruzne iztaspaat kit kaizara: 

—Katne, ¿Minma watsat milshinasa? 

27 Jesúsne sinkanara: 

—Diosne awa kimtuchi aizpa kishina. 

28 Pedrone Jesústa kaizta: 

—Izti. Aune au mij aizpa tiwij it kit nua kanparamakpas. 

29-30 Usne kaiznara: 

—Watcha kaiznamtus. Dios ininta aizpa mimtumika yalkas, 
ashampakas, kwampihshkas, aimpihshkas, papihshkas, ak- 





"18.20 Éx 20.12-26; Dt 5.16-20 

kuhshkas, pashpakas tiwij itne, Diosne apain an akkwan mila- 
nanazi. Mamaz payura Diosne chiyura uzninanazi, pailta payu- 
kima. 


Mamasa Jesúsne nane inash kiztu 
(Mt 20.17-19; Mr 10.32-34) 

31 Jesúsne doce kammuruza paimpa akwanat kit kaiznara: 
“Mane Jerusalén pipulura numizchain. Sua ñamin Dios kai- 
nammmika Ampu namtitmikawa parit aizpa kinazi. 32Uspane 
mamaz Judío awachiruza nawa chihkaanazi. Uspane nawa ulti- 
mal kizanazi. Nawa kwail kizanazi. Nawa ilpi kianazi. 33 Nawa 
aim kiat kit piantaanazi. Sunkana kutña payu pailkane, nane 
kakulnash.” 

34Kammuruzne Jesús kaizta aizpa chinkas miarachi. Jesús 
kaizta aizpa puintit akwa, piankamasachi. 


Jesúsne kasu siptitmikasha izkulnintu 
(Mt 20.29-34; Mr 10.46-52) 

35 Jesús Jericó pipulura kasha piannamtuasmin, kasu siptit- 
mikane mimamin uz kit pial paikumtuazi. 36 Akkwan awa pin- 
namtu mirawane, usne awara mimanara: “Sun ampune ¿chima 
kimtui?” 37 Uspane ussa sinkaara: 

—Jesúsne, Nazaret pipuluras, pintu. 38 Suasne usne ka tinta 
akwara: 

—Jesús, nune au ñamin Davidpa pampa pashpa i. Nawa iz 
kit kiwaincha. 

39 An ñancha imturuzne ussa kurunaara, kalpain uznapa. Us- 
ne an tinta akwat kit kaizta: 

—Jesús, nune au ñancha Davidpa pampa pashpa i. Nawa iz 
kit kiwaincha. 

40 Suasne Jesúsne kun kit kaiznara: 

— Une ussa nawa kararain. Us Jesúspa kasha piannakane, Je- 
súsne ussa ka mimara: 

41 —¿Chima nua kinpai? ¿Chima pashimtus? 

Usne ka sinkara: 

—Anpat. Kasu izkulnincha. 

42 Jesúsne ussa kaizta: 

—Kasu izti. Nawa nijkulta akwa, kasu izkulti. 

43 Sun urain usne izkul kit Jesústa kanpat kit kaizta: “Diosne 
kwisha wari.” Sunta izamtuasmin, wan awane kaizamizta: 
“Diosne kwisha wari,” kizara. 


Jesúskas Zaqueokas 
1 1 Jesúsne Jericó pipulura nap kit pinmiztuazi. 2Suane 

9 maza ampune, Zaqueo muntitmikane, uzta. Usne Roma 
gobiernowa kal kit kit uspa katsa pial sapmumika azi. Uskas 
kwazpamika azi. 3Usne Jesústa attishtain iz kit piankamshira. 
An tam awane akkwan awa akwa ussa izmanamtit. 4Suasne us- 
ne an ñancha ain ira, Jesús sun miwara pintu akwa. Suasne usne 
Jesústa izna tira nut kit uzta. 5Jesúsne us tukin pianat kit ussa 
izak kit kaizta: 

—Zaqueo. Azain kihshti. Mane nane nukasa up yalta nukkul- 
nash, kizta. 

6 Suasne Zaqueone azain tiras kihsh kit wat kul kit ussa pai- 
ña yalta milta. 7 Wan awa sunta izarawane, uspane usparuzpain 
Jesúspa kwail kizat kit ka kaizara: 

—Jesúsne kwail kimtuzkasa yalta nap kit nukkultu, kizara. 
8Kwiztane Zaqueone awaruzpa paizkakin kun kit Anpatta kaizta: 





Jesús Zaqueora paramtu 

—Anpat, izti. Ap kwail kit aizpa min kit chihkat akwa, nane 
kakwa mij aizpa puizara milanamtus. Na mamaztuztas an pinta 
saptane, na walkwat aizpa ampara pijikima kailninnanash. 

9 Jesúsne ussa kaizta: 

—Mane Diosne nuakas up kwaltakas u kwail kiarit aizpa wat 
kulnat kit uruza watsat milnara. Une aukanain mama au pampa 
Abrahampa kwal mai. 10Chiyuras ampune apain azi, awa karit- 
tuza sainana, uspa kwail kiarit aizpa wat kulninnana. 


Diez pial kamtam kwinta 
(Mt 25.14-30) 

11 Uspa sunta miamtuasmin, Jesúsne mamaz kamtam kwin- 
ta kaiznamizta. Usne Jerusalén pipulura kasha tuazi. Uspane 
Dios awaruza ininna anpain minñara. 

12Katmizna Jesúsne kaiznara: “Ainki mikwane attish sura 
imizta, akkwan su sap kit akkwan awaruza ininna. Suasne ma- 
maz payura kailshina. Kwizta sun sura saptawane, paiña su 
kailshina. 131mtuchasmin, usne diez kiwainmuruza akwanara, 
wan awaruza akkwan pial milan. Usparuza kaiznara: “An pial- 
kasa pait kit kana kitpa, na kailnakima.” 14Sunkana sun sukis 
awaruz ainki mikwasha izashitchi akwa, uspane uspa pit ainki 
mikwasha inin kit kaizara: “Sun ampura, sun ainki mikwasha, 
aumiza ininnanapa paashitchimakpas,' kizara. 

15Sun sura kail kit saptawane, usne mikwakana ininmizta. 
Paiña sura kailtawane, usne paiña kiwaintuza, paiña pial milat- 
tuza, akwanara. Usne yawa pial kana kiarit piankamshira. 16 An 
ñancha kiwainmikane us tukin it kit kaizta: “Anpat. Up pialkasa 
nane mamaz diez pial kana kirau,” kizta. 17 Katsa mikwane ussa 
kaizta: “Wat kirit. Nune wat kiwainmika i. Pitchin pialkasa nil 
kit akwa, nune diez pipulura ininnazi,' kizta. 18 An kwizta ki- 
wainmikane us tukin it kit kaizta: 'Anpat. Nane up pialkasa ma- 
maz cinco pial kana kirau,? kizta. 19 Mikwane ussa kaizta: Nu- 
kas cinco pipulura ininnazi,? kizta. 

20 Mamaz kiwainmikane us tukin it kit kaizta: “Anpat. Apain up 
pial mij ish. Up pial pintain iptit mijarau. 21 Nu tinta inintu akwa, 
nane nua ishkumtuarau. Nu kal kimtuchikas, kana kimtu. Nu pip- 
pa mal tuchikas, pippa paktu, kizta. 22Suasne ainki mikwane ussa 
kaizta: Nune kwail kiwainmika i. Nu sun kaizta akwa, nane nua 
kwail kirit kiznash. Nune na awara tinta inintu pian. Kal kimtuchi- 

kas, kana kimtus. Pippa maltuchikas, pippa paktus. 23 ¿Chikishma 
ap pial winmukin chihkamas, an akkwan kana kinpa? Suasne na 
kailtu payura ap pial ma pitchinkasa sapshinash.” 24Usne kasha 
kuntuza kaiznara: “Ap pial mijatmikaras nakat kit an diez pial mij- 
atmikasha ap pial milarain.' 25Uspane ussa kaizara: “Anpat. Usne 
me diez pial mija.’ 26 Katsa mikwane sinkanara: ‘Ap pit kaiznam- 
tus. An akkwan mijmikane an akkwan sap milanazi. We mijmika- 
ne us wemin mij aizpa nakarinazi. 27 ¿Mintama nawa aliz awa pu- 
rai? Uspane na usparuza ininnara pashiarachi. Usparuza apain ka- 
rat kit na iztukin piantaninnarain, ” kiznara. 


Jesúsne Jerusalén pipulura naptu 
(Mt 21.1-11; Mr 11.1-11; Jn 12.12-19) 

28Sun kiztawane, Jesúsne Jerusalén pipulura numizta. 
29 Betfagé pipulurakas Betania pipulurakas kasha akane, Olivos 
izara piannaara. Jesúsne paas kammuruza ininnat kit usparuza 
kaiznara: 

30—Sun pipulura au izkwakpara naptain. Pipulu pijta nap- 
tukin une burra kantit wanmalpailnazi. Makima minminkas us- 
sa uztachi mama. Ussa chiht kit apain kararain. 31 Minpazha 
“¿Chikishma burro chihtuas?” mimakane, “Anpatne ussa anuz- 
shimtu,” kiztain. 

32Suasne kanpamtuzne til kit Jesús kaizta aizpa wanmal- 
pailta. 33Burro chihttuasmin, burrowamikane mimara: 

—¿Chikishma burro chihtuas? 

34Uspane sinkailta: 

—Anpatne ussa anuzshimtu. 

35 Jesústa kararawane, uspane uspa pinkasa caballo pash- 
para palkwanara. Suasne uspane Jesústa ussa anuzninpailta. 
36 Jesús burrora anuztuasmin, akkwan awane uspa pin mikin 
kihaara, Jesústa wat minñamtu akwa. 37 Olivos izara pinara- 
wane, Jerusalén pipulura piannamtuasmin, kwisha akkwan 
kammuruzne wat kulamizta. Jesús iztasparit kal kit aizpa iza- 
ra akwa, uspane ka tinta kaizara: “Diosne kwisha wari.” 
38 Ankana kaizara: 

“Dios inintamikane kwisha wari. Katsa mikwa i. An 
chiyuras atmikane aumiza watsat milnamtu,”" 

Dioskasa kalpain uzanapa. Aune chiyura Dios kwisha 
wari kizmuspas 
39 Akkwan awane purara. Min- 


4 4 2 10 
pazha Fariseo awaruzne kaizara: Wa ar 
I —Kamtam. Up kanpamtuza sun A monos 
it Diosta paramtu aizpa paranin- OBAE YA AI 
pit Diosta p t pa p AAN 

man, kizara. 





40 Jesúsne sinkanara: 
—Umiza kaiznamtus. Ap kam- 


muruz puñain purane, chinkas kiz- Hebreo pittakas Griego 

arakine, an katsa ukne kawarain pittakas Latín pittakas 

pit kwianshina. tapilara ka parit: Jesúsne 
41 Jerusalén pipulura an kasha Judío awawa mikwa i. 


at kit iztawane, usne Jerusalén 

pipulura uztuz akwa az kit usparuza kaiznara: 42“U Jerusa- 
lén pipulura uztuzne ma kimtu aizpa wat piankamasachi. Ma- 
kima une watsal uzna we pian. Mane wan kimtu aizpa uruza 
puintit i, piankamamanpa. 43 Mamaz payura, aliz awane aat 
kit Jerusalén pipulu pianamal uzanazi. Uspane apain uztuza 
salpin titsaanazi. Uspane pipulu piannakin waya kianazi. 
44 Uspane yalkas pipulu kalpialkas kiakpinanazi. Uspane 
wan pipulura uztuza piantananazi. Wan chiwal uk azpian kit 
kiakpinanazi. Dios an pipulura uztuza atkas, une ussa nijkul- 
arachi, uruza watsat milnanapa. Katmizna na kaizta aizpa ki- 
rinazi.” 


Jesúsne Dios katsa yalta naptu 
(Mt 21.12-17; Mk 11.15-19; Jn 2.13-22) 

45Kwiztane Jesúsne Dios katsa yalta nap kit painintuza 
pianamal ininnara. Kwiztane Jesúsne 46 usparuza kaiznara: 

—Dios pinkihkin ka parit, “Ap yaltain Diosta paikwashina.”- 
Apain une ap yalta walkummikawa kulkana saara. 

47 Pailta payu Jesúsne Dios katsa yalta kamtana ira. Katsa 
pariyaruzkas Moisés kaizta aizpa kamtamtuzkas, Judío pipulu 
inintuzkas ussa piantashiara. 48 Wan awa ussa kwisha miashim- 
tu akwa, uspane Jesústa piantamanamara. 





219.46 Is 56.7 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


230 San Lucas 20 


Jesústa mimaamtu 
(Mt 21.23-27; Mr 11.27-33) 


1 Maza payu Jesúsne Dios katsa yalkin awara kamtanat 
20 kit Dios watsal pit kainanamtu tuara. Katsa pariyaruz- 
kas, Moisés kaizta aizpa kamtamtuzkas, ilapa Judío ininturuz- 
kas ussa iat kit 2ka kaizara: 

—¿Miza tuntumaka kimtus? ¿Minma nua ininta, nu kimtu 
aizpa kin? 

3 Usne usparuza sinkanara: 

—Nakas nua mimananash. Mane kainazha. 4Juanne, awara 
munmu kimikane, apain azi. ¿Minma Juanta munna ininta? 
¿Diosne ussa inintaki? ¿Awane ussa inintaki? 

5 Uspane usparuzpain kwinta kiat kit kaizara: “Au Dios Juan- 
ta inintit sinkaarane, Jesúsne aumiza ka mimananazi: “¿Chi- 
kishma ussa nijkulashitchi? ¿Chikishma us kaizta aizpa kiashit- 
chi?” 6Awa Juanta inintit sinkaarane, apas awane aumiza uk 
kiamiznazi. Uspane Juan Dios pit kainammmika azi watcha 
minñamtu.” 

7 Suasne uspane Jesústa sinkaara: 

—Aune minma Juanta, munnammikasha, inintit pianchi- 
makpas. 8Suasne Jesúsne usparuza kaiznara: 

—Nakas uruza minma nawa sun kin inintit kaiznamanash. 


Kwail kal kimtuz kamtam kwinta 
(Mt 21.33-44; Mr 12.1-11) 

9Jesúsne awara kamtam kwinta ka kainanamizta: “Maza 
ampune wankail pippa sau warit mij. Usne mamaz kal kimmi- 
kasha paiña sukin unanara, pippa pak kit nailnapa. Suasne ma- 
maz attish sumal irit akkwan payukima. 10Paktu payu taizka- 
ne, pamikane paiña kiwainmumikasha ininta, pamikawa wan- 
kail pippa sapnapa. Paiña su kal kimturuzne kiwainmumikasha 
aim kiat kit ussa chinkas mijchi pianamal ininara. 11 Pamikane 
mamaz kiwainmumikasha ininta. Paiña su kal kimturuzne ussa 
aim kiat kit kwail pit kaiz kit kilmin pianamal ininara. 12Pami- 
kane an kutña piji mamazta ininta. Uspane ussa aim kiat kit 
wankail pippa sauras nuppain ininñara. 

13 Suasne wankail sau pamikane usmin minta: “¿Chima 
kinpai? Nane ap pashimtu painkulta ininnash. Ussa pashim- 

tus. Uspane ussa kwail kin ishkuanazi.” 14 Uspa ussa izarawa- 
ne, kal kimturuzne usparuzpain kaizara: “Anne su sapmumika 
i. Ussa piantana izhain, paiña su sapna, supamika namna. 
15 Kal kimturuzne ussa su pianamal nuppainñat kit piantaa- 
ra. 

Suasne Jesúsne usparuza mimanara: “Supamikane su kal 
kimturuza, ¿Chima kirisna? 16 Usne paiña sukin kailtinazi, su 
kal kimturuza piantanana. Kwiztane paiña su mamaz kal kimtu- 
ruza chihkanazi.?” 

Sun miarawane, uspane kaizara: 

—Sunkana Dios kishimanazi. Aune sun kwail awakana chi- 
makpas. 

17 Jesúsne usparuza iznat kit kaiznara: 

—Une Dios pinkihta para aizpa piankamtain. Sunkana parit: 

“Yal sararuzne an watsal uk kwairit. 
Kwiztane sun watsal uk kalpialkin wara, yal an tinta 
sana.” P 
18 Ukta taiztumikane pitti pittin kiztishina. Uk minpazhara taiz- 
tane, ukne ussa pak pak kirinazi. 

19Pariyawa inintuzkas Moisés kaizta aizpa kamtamtuzkas 
Jesús kaizta aizpa miara. Jesús sun kamtam kwinta uspawa 
kwinta kinara akwa, uspane Jesústa sun payura pizshiara. Awa- 
ra ishkuamtu akwa, uspane ussa pizasachi. 


Gobierno awaruza pial puisamtu 
(Mt 22.15-22; Mk 12.13-17) 

20 Uspane awaruza ininnara, Jesústa izna. Uspane wat awa- 
kana namninashira, chiwazha Jesús kaizta aizpa mianapa. Us- 
pane Jesús ñanta pit kaizta aizpa saishiara, ussa katsa mikwara 
chihkashinamtu akwa. 21 Uspane ussa ka kaizara: 

—Kamtam. Aune nu kaiztu aizpakas nu kamtamtu aizpakas 
nil i pianmakpas. Wan awara kawarain kinamtu. Nune Dios 
kaizta aizpa watcha kamtanamtu. 22Suasne uspane Jesústa ka 
mimaara: “Cesarne Roma pipulu katsa mikwa i. ¿Miza makai? 
¿Pial ussa tapuskiwas? ¿Tana watki?” 

23 Jesúsne uspa kwail minñara aizpa pian kit kaiznara: 

24 —Une nawa kwail kin kininshiamtu. Apas pial izna ancha. 
¿Minpa awa matsihma an pialkin izamtuas? ¿Minpa munma pa- 
rit? Uspane sinkaara: 

—Katsa mikwa Cesarpa matsih i. Paiña mun pialkin parit. 

25 Usne kaiznara: 

—Watcha. Roma gobierno katsa mikwara pial tana kizamtu- 
ne, sun pial Cesarta tarain. Kawarain Dios uruza kaiztu aizpa ki- 
rain. 

26 Jesúsne uspa mimaarit aizpa awa iztakin wat sinkanara. 
Uspane ussa kwail parit kizamanamarit. Uspane us sinkara aiz- 
pa iztaspaat kit puñain paarit. 


¿Awane mamasa uztuki? 
(Mt 22.23-33; Mr 12.18-27) 

27 Minpazha Saduceo awaruzne ussa aara. Uspane irittuz 
mamasa uzamtuchi minñamtu. Uspane ussa kaizara: 

28 —Kamtam. Moisésne aimpihshpa para. Aimpihsh iritne, 
pashpa mijkine, paiña aimpihshne aimpihsh iritpa ashampara 
miltawa, us akwa pashpa milna. 4 29 Siete aimpihshtuzpain uza- 
ra. An aimpihshne ashampa milta. Usne pashpa miltachi irit. 
30 Mamaz aimpihshne sun ashampara milta. Uskas pashpa mij- 
chi irit. 31Mamaz aimpihshne sun ashampara milta. Uskas 
pashpa mijchi irit. Chiwal siete aimpihshtuzne sun ashampara 
milat kit pashpa mijchi jarit. 32Kwiztane ashampakas irit. 
33 Katmizna, awa mamasa uztawane, “¿Minma an ashampara 
milshinasa, siete alimpihshtuzpain ussa milaara akwa?” 

34 Jesúsne usparuza sinkanara: 

—An sukin ma uztuzne kasara kiamtu. Ampune ashampara 
miltu. Ashampakas ampura miltu. 35 Diosne nijkulturuza nana- 
nazi, mamasa uzanapa. lrittas uztawane, ampune ashampara 
milkain. Ashampakas ampura milkain. 36 Uspane sua mamasa 
lamanazi. Dios usparuza mamasa uzninnarawane, uspane Dios 
painkul manazi. Diospa ángelkanain manazi. 37 Watcha. Irittuz- 
ne mamasa uzanazi. Ñamin Diosne Moisésta ti impaktimtukin 
kwinta kira. Sun pinkihta Anpatne ka kizta: “Nane Abrahampa 
Dios ish. Isaacpa Dios ish. Jacobwa Dios ish.”r Ñamin iaritkas, 
sun kutñaruz makima Dioskasa uzamtu. 38 Diosne usparuzpa 

Dios i. Diosne irit awaruza ininnamtuchi. Diosne wan awa 
uzamtu pian. Katmizna Diosne akwarittuza uzninanazi, us izta- 
kin uzanapa. 

39Suasne minpazha Moisés kaizta aizpa kamtamtuzne ussa 
sinkaara: 

—Kamtam, nune nil kwinta kira. 

40Ishkumtu akwa, minminkas ussa an mimaarachi. 


Dios naritmika ¿Min painkul mai? 
(Mt 22.41-46; Mr 12.35-37) 
41 Jesúsne mimanara: 
—¿Chikishma awane “Cristo Davidpa painkul i,” kizamtu? 
42Davidne sunkana kanta pinkihta pat kit “Cristo Anpat i,” 
kizta. Ka parit: 
“Diosne ap Anpatta kaizta: 
“Nune ap makin uztui. 
43 Nane nu akwa aliztuza waya kinash, 
usparuza anuppanakima, nu usparuza 
ininnanakima.””* 
44Davidne ussa “ap Anpat i” kizta. ¿Uskas pampa Davidpa 
painkul ki? 


Jesúsne Moisés kaizta aizpa kamtamtuzpa tinta pilchanamtu 
(Mt 23.1-36; Mr 12.38-40; Lc 11.37-54) 

45 Wan awa ussa miamtuasmin, Jesúsne paiña kammuruza 
kaiznara: 46 “¡Kwiraruin! Moisés kaizta aizpa kamtamtuza iz- 
tain, uspakana uzmanpa. Uspane aks kwaksham kwashiamtu, 
awa usparuzpa wat minñanapa. Uspane pipuluwara cha- 
shiamtu, awa usparuza “wat kintire' kizanapa. Uspane Judío 
kammu yalta nappat kit an ñancha wat uzmukin uzamtu, awa 
usparuzpa wat minñanapa. Uspane pishtara an ñancha 
chaamtu, an wat uzmura sayana, awa uspa an katsa namtit 
piankamanapa. 47 Ampuwa irit inkwa mij aizpa walkwatpa- 
ne, uspane awa iztakin akkwan pitkasain kukaizamtu. Uspa- 
ne pirail appamtu. Diosne usparuza tinta ilnanazi, akkwan 
naiznakima.” 

Puiza ampu iritpa ashampane pial Diosta tamtu 
(Mr 12.41-44) 


1 Jesús Dios katsa yalkin tuasmin, usne kwazparuza iz- 
21 nara. Uspane pial sapmukin kunat kit uspa pial sua 
kiainñara. 2 Usne puiza ampu iritpa ashampara izta. Sun asham- 
pane paas pialmin milara. 3 Jesúsne ka kizta: 

—Watcha kaiznamtus. An puiza ampu iritpa ashampane 
kwazparuzkin an akkwan milara. Kwazparuzne an pitchinmin 
milaara. 4Kwazparuz uspa pial tizta aizpa Diosta milaarakas, an 
puiza ashampane wan mij aizpa milara. 


Mamaz awa Dios katsa yalta azpian kit kiakpinanazi 
(Mt 24.1-2; Mr 13.1-2) 

5 Minpazha kammuruzne Dios katsa yalpa ka kaizta: 

—Awane Dios katsa yal wat ukkasa sara, paiña watsal yal iz- 
napa. Awane chiwazha Diosta milmu, Dios katsa yal awa izta- 
kin watsal iznapa. Suasne Jesúsne kaiznara: 

6—Mamaz payura mamaz awane u wan chiwal izamtu aizpa 
azpianat kit kiakpinanazi, kiznara. 


Awane akkwan payurakima naizarinazi 
(Mt 24.3-28; Mk 13.3-23) 

7 Kammuruzne ussa mimaara: 

—Kamtam. ¿Chi payurama awane katsa yalta azpianninna- 
zi? ¿An payura chima kirinsa, au an ñancha piankamanapa? 

8Jesúsne kaiznara: “Kwiraruin. Uruzpain iztain, awaruza ñan- 
ta kain kiamanpa. Akkwan awane “nane Cristo ininmika ish” kiza- 
nazi. Mamaztuzne ka kizanazi: “Nane Cristo ish.” Mamaztuzne 
kain pit kizanazi: Mane Cristo anpain i, kizanazi. Usparuza mi- 
man. Usparuza kanpaman. %Gobierno mamaz gobiernokasa waya 
kikane, awakas katsa mikwakasa waya kikane, ishkuman. An ñan- 
cha uspane waya kiarawa. Wansihne pailtuchi mama.” 

10 Suasne Jesúsne kaiznamizta: “Mamaz suras awane mamaz 
suras awakasa waya kianazi. Katsa mikwane mamaz katsa mi- 
kwakasa waya kinazi. 11 Akkwan suwara tinta ulsamiznazi. Ak- 
kwan awane akkwan sura yak kiat kit naizanazi. Katsa kikas 
awaruza piznanazi. Awane akkwan iztasparit kal kasha chiyura 
izanazi, usparuza ishkuninnakima. 

12Sun kitchasmin, uspane uruza piznat kit naizninnanazi. 
Uspane uruza Judío kammu yaltakas kajchirakas sipninnanazi. 
Nu nawa pian akwa, uspane uruza katsa mikwarakas ainki mi- 
kwarakas chihtira piznat kit tainñanazi. 13Sun payura une us- 
paruza Dios watsal pit kainananazi. 14Sunkanain piankamtain. 
An ñancha u miza mamaztuza sinkana minman. 15Nane uruza 
kiwainanash, usparuza watsal pit kwinta kianapa. An aliz awa- 
ne u wat pit kwayamanazi. Uspane u kaiztu aizpa “kwail i' kiza- 
manazi. 16Papihshkas, aimpihshkas, kwalkas, izmuruzkas 
uruza gobiernora chihkanazi. Uspane minpazharuza piantanin- 
anazi. 17 Akkwan awane na akwa uruza naizninnanazi. 18 Nai- 
zamtukas, u izpulne watsaarinazi. 19Uruza tinta namnintain, 
umin watsat milnanapa. 

20 Suldaruruzne Jerusalén pipulura pilzaakane, une awa an 
pipulura azpiananapain piankamanazi. 21 Suasne Judea sukin 
uztuzne inkal izara iarawa. Jerusalén pipulura uztuzne tas puz- 
arawa. Nanta uztuzne pipulura napman. 22Sun payura Diosne 
paiña narittuza, Israel awaruza, naizninnanazi, Dios pinkihta 
parit aizpa pailnakima. 23Sun payura ashampa pija waruzkas 
ashampa chitchu kwintaruzkas naizarinazi. Wan awane kwisha 
naizarinazi, Dios an sukin uztuza ilnamtu akwa. 24 Minpazha ia- 
rinazi, mashtikasa waya kiamtu akwa. Uspane kajchira waruza 
mamaz sura milnarinazi. Mamaz suras awane, Judío awachi- 
ruzne, Jerusalén pipulura wan chiwal azpiantinazi, wan Judío 
awachiruza inintu aizpa pailnakima, wan Dios pinkihta parit 
aizpa pailnakima.” 


Dios Painkul mamasa anazi 
(Mt 24.29-35, 42-44; Mr 13.24-37) 

25 “Suasne awane parakas, palapcharakas, kimarakas, iztas- 
parit aizpa izanazi. Wan suras awane chiwazha kimtu aizpa 
piankamamanazi. Uspane ishkuarinazi, ñam pi aztu akwa, in- 
kwa pi nuppaintu akwa. 26 An sura chi kirinsa minñamtuasmin, 
awane nainñarinazi, ishkwantu akwa. Wanne chiyura wa aizpa 
tinta ultinazi. 27 Suasne uspane Chiyuras Ampura izarinazi. Us 
wanishkin amtuasmin, usne uspa izarakin tinta nam kit kwisha 
watsal namtinazi. t 28 Na kaiztu aizpa kimizkane, uruzpain tinta 

namtain. Chiyura izak kit watsal kultain, u akwa pui taritmika- 
ne anpain i, umiza chihtna.” 

29 Usne usparuz mamaz kamtam kwinta kinara: “Higuera ti- 
rakas, wan tirakas, iztain. 30 Kih kwizkane, une pul panapain i 
piankamanazi. 31Kawarain na kaiztu aizpa izakane, Diosne 
awaruza ininna anpain. Sun piankamtain. 

32Watcha kaiznamtus. Sun Judío awaruzkanain iarachas- 
min, na wan kaiztu aizpa kirinazi. 33 Chiyukas au sukas pailta- 
kas, ap pit na kaiztu aizpa mizurainkas pailmanazi. 

34Iz kit nil uzizanaka. Uruzpain izkultain. Akkwan pishta iz- 
tane, kwisha akkwan chappi kwatne, nil minsachi. Sunkana ki- 
man. Chappi kwat kit kumira kwatne, piman. Nijmin uztain. 
Apain uzamtuasmin, kumirain minman. Pialmin minman. Maij 
sarane, chitchu tittarane, azain niltim. Aptane, iwal. Kawarain 
Chiyuras Ampu namtitmikane azain anazi. 35Chiyuras Ampu 
namtitmikane wan su uztuza azain anazi, chitchu tit tarit niltu- 
kanain. 36 Pailta payu aizpa izkulat kit Diosta paikwarain, tinta 
kulanapa, an sukin kimtu aizpa uruza iamasanapa, Chiyuras 
Ampu namtitmikakasa uzanapa.” 

37 Jesúsne pailta payuwara Dios katsa yalta kamtanara. Am- 
tawara usne pipuluras puz kit Olivos izara uzta. 38 Wan awane 
tilawain Dios katsa yalta aara, ussa miana. 


Awane Jesústa pizshiamtu 
(Mt 26.1-5, 14-16; Mr 14.1-2, 10-11; Jn 11.45-53) 
2 2 1 Pascua pishta kasha pamtu. Sun pishtakin Judío awa 
pan sarane, kiña winkain. 2Katsa pariyaruzkas Moisés 
parit aizpa kamtamtuzkas Jesústa kain sayat kit pizashimtuazi, 
ussa piantana. Wan awaruza ishkuara akwa, uspane Jesústa piz- 
arachi. 

3 Suasne Satanásne Judasta, Iscariote muntitmikasha, pizta. 
Usne kammumika nam kit mamaz once kammuruzkasa chara. 
4Usne it kit pariyaruzpa mikwaruzakasa Dios katsa yal izmu- 
ruzakasas kwinta kinara, Jesústa usparuza chihkanapa. 5Uspa- 
ne wat kulat kit ussa pial taana namarit. 6Usparuza chihkan 
namtawane, usne wat payura saira, ussa akkwan awa tuchira 
chihkanpa. 

Jesúskas paiña kammuruzkas kuamtu 
(Mt 26.17-29; Mr 14.12-25; Jn 13.21-30; 1 Co 11.23-26) 
7Suasne Pascua pishta taizta. Sun pishta izamtuasmin, pan 
samtu, kiña wintachin. Uspane pirikukas piantam. 8 Jesúsne Pe- 
drorakas Juantakas inin kit ka kaizta: 

—Ht kit Pascua pishta sarain, au kwan. 

9 Uspane ussa mimaara: 

—Aune ¿Mintama pishta sanapai? 

10 Usne usparuza sinkanara: 

—Mirain. Pipulura naptazasmin, une maza ampu kwazi kal- 
pu kwamikasha wanmalpailnazi. Ussa kwizpa kanparain, paiña 
yalta napnakima. 11 Yalpamikasha ka kiztain: “Kamtamne au- 
miza ka mimana ininta: ¿Minta up kalmal tui? Suane nane Pas- 
cua kumira ap kammuruzkasa kwanash.” 12Suasne usne umiza 
yalkin kwashta katsa kalmal ananazi. Suane pishta sarain. 

13Uspane iil kit us kaizta aizpa wanmalpail kit sua Pascua 
kumira sailta. 

14Kumtu ura taizkane, Jesúsne mishari uzta, paiña ininta- 
ruzkasa kwan. 15 Usne usparuza kaiznara: 

—Naiztuchasmin, nane ukasa an Pascua kumira kwashimtus. 
16Apain mamaz Pascua kumira kumanash. Chiyura, Dios paiña 
kwaltuza ininnapa akane, nane mamasa Pascua kumira kwanash. 

17 Taza piztawane, Diosta aishtaish kiztawane, Jesúsne kaiz- 
nara: 

—An taza sap kit vino pi uruza nailtain. 18 Uruza kaiznam- 
tus. Makis an sukin an vino pi kumanash, Dios ankima, Dios 
inintukin, paiña kwaltuza ininnana. Suasne sua mamasa sun 
kwanash. 

l19Pankas saptawane, Diosta aishtaish kiztawane, Jesúsne 
pan kiz kit usparuza nail kit kaiznara: 

—An panne ap ña i. Na u akwa inash. Sun kirain, nawa nij- 
kulanapa. 

20 Kapal kuarawane, usne taza piz kit kaiznara: 

—An vino pi ap aimpi i. Ap aimpi puzkane, nane u akwa iri- 
nazi, u kwail kiarit aizpa wat kulnana. Sunkana ñamin Diosne 
kin namta, u kwail kiarit aizpa wat kulnana. 21 Mane iztain. Na- 
wa chihkamtumikane an mishari nakasa kumtu. 22Chiyuras 
Ampu namtitmika irinpa naritkas, nawa chihkamtumikane kwi- 
sha tayal kit naiztinazi. 

23 Uspane usparuzpain mimaat kit ka kizara: “¿Minma sun 
kinsa?” 


¿Minmikama an tinta mika i? 

24 Uspane usparuzpain aliz kaizat kit mimaara: “¿Auruzpain 
minmikama an tinta mika i?” kizara. 25 Jesús usparuza kaizna- 
ra: “Mamaz suras katsa mikwane paiña suwara uztuza tinta 
ininnamtu. Minpazha katsa mikwaruzne ka kizamtu: ‘Aune 
awara kiwain namtamakpas.” 26 Katsa mikwa sunkana uzamtu- 
kas, une sunkana uzman. An katsaruzne an ainkimikakana nam- 
tawa. Inintaruzne kiwainmumikakana namtawa. 27 ¿Minmin- 
kas an tinta i? ¿Mishari uzmumika an tinta mikaki? ¿Kumira ka- 
rammika an tinta mikaki? Mishari uzmumika an katsakas, nane 
apain arau, awaruza kiwainnana. 

28 Awa nawa naiznintukas, une nakasa maamtu. 29 Ap Tait- 
tane nawa nara, awaruza ininnanapa. Kawarain nane uruza na- 
namtus, nakasa ininnapa. 30Suane une ap inintukin nakasa 
kuanazi. Suane ap inintukin une uzanazi, doce Judío kwaltuza 
mimanapa, usparuza kaizapnapa.” 


Jesúsne Pedrora kiztu: Nune nawa pianchish kiznazi 
(Mt 26.31-35; Mr 14.27-31; Jn 13.36-38) 

31 Jesúsne sun kaizta: 

—Simón, Simón. Izti. Satanásne Diosta paikwara, uruza ul- 
malnapa, Diosta an nijkulamanpa. 32 Nane nu akwa Diosta pai- 
kwarau, nu Diosta nijkulnapa, Dios pit mainmanpa. Nu nawa 
kailtawane, up añaruza, ap kammuruza, kiwainnari, an tinta 
namanapa. 

33 Simónne ussa kaizta: 

—Anpat. Nane nu akwa kajchira inpain, inakima. 

34 Jesúsne ussa kaizta: 

—Pedro, nane nua kaiztus. Ma payu aral kayu aztuchasmin, 
nune kutña pijikima “nane ussa pianchish” kiznazi. 


Uspane ussa kwail kianapain 
35 Suasne Jesúsne usparuza kaiznara: 
—An ñancha uruza ininnakane, nane uruza pial tuh mijchi- 
kasakas tuh mijchikasakas zapato nukchikasakas ininnara. 
¿Une chiwazha wemakkiwas? 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


239 San Lucas 22 


Uspane ussa sinkaara: 

—Chinkas wechimakpas. 

36 Usne usparuza kaiznara: 

—Makis, pial tuh mijne, kwarawa. Kawarain tuh kwarawa. 
Mashti mijkine, kwaksham painintawa, mashti paina. 37 Mane 
nane Dios pinkihta na akwa parit aizpa ka kiznamtus: “Usne 
kwail awakana naizanazi.”u Wan nawa parit aizpa kimtu. 

38 Uspane kaizara: 

—Anpat. Izti. Apane paas mashti tu. 

Usne kaiznara: 

—Min kwinta kirain. 


Jesúsne Olivos izakin Diosta paikumtu 
(Mt 26.36-46; Mr 14.32-42) 

39 Jesúsne pipuluras puz kit Olivos izara nura. Sua sunkana 
ikamtit. Kammuruzne ussa kwizpa kanpaara. 40 Sua pianakane, 
usne usparuza kaiznara: “Diosta paikwarain, kwail kishiaman- 
pa.” 41 Jesúsne usparuztas treinta sakima it kit wakpuj wain kit 
Diosta kaizta: 42“Ap Taitta. Nu nawa naizninshitchine, nawa 
naizninmun. Nu kishit aizpa sari. Na kishit aizpa samun,” kizta. 
43 Maza ángelne chiyuras ara, ussa tinta kiwainna. 44 Akkwan 
naiztuasmin, Jesúsne an tinta Diosta paikwara. Usne kwisha 
katsa pairara pi pairamizta. Kwisha katsa pairara pi aimpikana 
pilta taizara. 

45 Paikwatpane, kuhs kit kammuruz purakin kailta. Uspa ta- 
yaltu akwa, pittarit. 46 Usne kaiznara: 

—¿Chikishma pittamtuas? Kuhs kit Diosta paikwarain, u 
kwail kishiamanpa. 


Jesústa pizamtu 
(Mt 26.47-56; Mr 14.43-50; Jn 18.2-11) 

47 Jesús paiña kammuruzkasa kwinta kimtuasmin, akkwan 
awane ustukin aara. Judaskas, maza doce kammuruztas, an 
ñancha ira. Jesústa kasha it kit paiña matsihkin putchunta. 
48 Jesús ussa kaizta: 

—Judas. ¿Nawa putchuntuasmin, nune nawa kwail kimtu- 
kish? ¿Nawa kwail awaruza chihkamtukish? 

49 Wan kit aizpa izamtuasmin, Jesúskasa uztuzne ussa mi- 
maara: 

—Anpat. ¿Mashtikasa waya kimuskiwas? 

50 Mazane usparuztas katsa pariyawa kiwainmikasha pian 
kit numal kail yalta. 51 Jesúsne kaizta: 

—Sunkana kimun. 

Jesúsne kiwainmikawa kail sin kit ussa namtara. 52 Suas- 
mesa Jesúsne katsa pariyaruzpa mikwaruzakas, Dios katsa 
yalpa izmuruzakas, Judío ilapa inintuzakas kwinta kinara. 
Uspane ussa pizshiara, kajchira sipna. Usne usparuza mima- 
nara: 

—¿Une mashtikasa ti salakasa aamuskiwas, wiyakimmikara 
pizna? 53 Nane pailta payukima Dios yalta ukasa tuarau. Suane 
une nawa pizarachi. Mane une nawa pizashimtu, Diablo tilkwil- 
ta inintu akwa, paiña kwail kinpa. 


Pedrone Jesústa pianchish kiztu 

(Mt 26.57-58, 69-75; Mk 14.53-54, 66-72; Jn 18.12-18, 25-27) 

54 Suasne uspane Jesústa pizat kit katsa pariyawa yalta mila- 
ra. Pedrone attishta kanpara. 55 Uspane yal pianamal ín usap kit 
uzara. Pedrokas usparuzkasa uzta. 56Suasmesa ashampa ki- 
wainmikane Pedrora izta. Ín usaptukin uzta. Ussa iztawane, us- 
ne kaizta: 

—An ampune uskasa tuarai. 

57 Pedrone ussa kaizta: 

—Ashampa. Nane ussa pianchish, kizta. 

58 An kwizta mamazne ussa iz kit kaizta: 

—Nukas Jesúspa kanpammika i, kizta. 

Pedrone sinkara: 

—Ampu. Nane ussa kanpammika chish, kizta. 

59 Maza ura pailtawane, mamazne an tinta kaizta: 

—Watcha, an ampukas uskasa tuarai. Usne Galilea suras ara. 

60 Suasmesa Pedrone kaizta: 

—Ampu. Nu kaiztu aizpa pianchish, kizta. 

Sun urain Pedro paramtuasmin, aral kayu azta. 61 Suasmesa 
Jesúsne puij kit Pedrora izta. Pedrone Anpat kaizta aizpa nijkul- 
ta. Anpatne ussa ñamin ka kiztit: “Mane aral kayu aztachasmin, 
nune nawa kutña pijikima ‘ussa pianchish” kiznazi.” 62 Yaltas 
puztawane, Pedrone tayal kit tinta azta. 

Jesústa ishanamtu 
(Mt 26.67-68; Mr 14.65) 

63 Jesústa watsamturuzne ussa ishanat kit aim kiara. 64Us- 
pane Jesúspa kasukin pin pal kit mimaara: 

—¿Nune Dios pian aizpa piankish? Nu iztuchi aizpa kaina- 
zhain. ¿Minma nua aim kiazi? kizara. 

65Uspane an akkwan kwail pit ussa kaizara. “Nune kwail 
awa 1,” ussa paraara. 


Jesúsne katsa mikwaruz izarakin kuntu 
(Mt 25.59-66; Mk 14.55-64; Jn 18.19-24) 
66Kinmizkane, wan Judío ilapa inintuzne wanmakkara katsa 
pariyaruzkasa, Moisés pinkih parit aizpa kamtamturuzkasa. Uspa- 
ne ussa katsa mikwaruzakima tain iara. Suane ussa mimaara: 

67 —¿Nune Dios niritmika kish? Aumiza kainazhain. 

Jesúsne usparuza sinkanara: 

—Na Dios niritmika ish kiztane, une nawa nijkulamanazi. 
68 Na umiza chiwazha mimanarane, une nawa sinkaamanazi. 
Une nawa chihamanazi. 69 Makis nane, Ampu namtitmikane, 
katsa Dios ininmukin uznash. ” 

70 Uspane ussa mimaara: 

—¿Nune Dios Painkul kish? 

Jesúsne sinkanara: 

—Umin nawa Dios Painkul i kizamtu. 

71 Uspane usparuza kaizara: 

—Masas pit wachi akwa, aune mamaz kainammmikasha mi- 
shitchimakpas. Aune us kaizta aizpa miapuspas. 


Jesúsne Roma mikwa uztukin imtu 
(Mt 27.1-2, 11-14; Mr 15.1-5; Jn 18.28-38) 
1 Wan Judío ininturuzne kuhsat kit Jesústa Pilato iztu- 
23 kin, Roma ainki mikwa turakin, milara. 2Uspane ussa 
kwail kizamiz kit Pilatora kaizara: 

—An ampuwa wan piankamtawane, aune an ampura pizta- 
makpas. Usne au awaruza pilchapuzninnamtu. Usne auruza Roma 
mikwara, Cesarpa gobiernora, “pial taman” kiztu. Uskas “nane 
Dios niritmika ish” kiztu. “Nane katsa mikwa ish” kiztu, kizara. 





22.69 Sal 110.1 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


San Lucas 23 242 


3Suasmesa Pilatone ussa mimara: 

— ¿Nune Judío awawa katsa mikwa kish? 

Usne ussa sinkara: 

—Nuin sun kizta. Watcha i. 

4Pilatone katsa pariyaruzakas, wan awaruzakas kaiznara: 

—Nane an ampura chinkas kwail kitchi wanmaltau. 

> Uspane an tinta kaizamizta: 

—Usne au awaruza pilchapuzninnamtu. Usne wan Judea su- 
ra uztuza kamtanamtu. Galilea suras kamtanamizta, an pipulu- 
rakima, kizara. 


Jesúsne Herodes tukin imtu 

6Sun mirawane, Pilatone ¿Usne Galilea suras ki? kiz mimara. 
7Suasne usne Jesús Galilea suras, Herodes inintu suras, tas azi 
kamta. An payura Herodes Jerusalén pipulura tuasmin, Pilatone 
Jesústa Herodes tukin ininta. 8Jesústa izkane, Herodesne wat kul- 
ta. Ñamin us akwa mira akwa, Herodesne ussa akkwan payukima 
izshira, chiwazha iztasparit kal kinpa. 9Suasmesa kwisha akkwan 
piji mimarakas, Jesúsne ussa sinkarachi. 10Katsa pariyaruzkas 
Moisés pinkihta parit aizpa kamtamtuzkas kashara kunat kit ussa 
tinta kwail kirit kizamtuazi. 11 Suasne Herodesne painia suldaruka- 
sa ussa kwail kiat kit ussa ishanara. Ussa kwisha watsal kwak- 
shamkasa kwanintawane, Herodesne ussa ishan kit Jesústa Pilato- 
rakima mamasa ininta. 12Sun payura Herodeskas Pilatokas izmu- 
ruz nampailta. An ñamin uspane aliz. 


Jesústa piantana kizamtu 
(Mt 27.15-26; Mr 15.6-15; Jn 18.39-19.16) 

13 Suasne Pilatone katsa pariyaruzakas Judío awaruza inin- 
tuzakas Judío awaruzakas akwanat kit 14kaiznara: 

—Une an ampura nawa karaara. Une an ampu awaruza pil- 
chapuzninnamtu kizamtu. Ussa u iztukin kwisha mimarawane, 
nane an ampu chinkas kwail kitchi wanmaltau. U kaizara aizpa 
nilchi. 15 Herodeskas an ampu chinkas kwail kitchi wanmalta. 
Usne ussa aumiza kailninta. Iztain. Kwail kitchi akwa, nane us- 
sa piantasachish. 16Katmizna ussa chihtachasmin, nane ussa 
aya titkasa ilninnash. 

17 Pascua pishta iztuasmin, Herodesne maza kajchi siptitmi- 
kasha puznintawa. 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


243 San Lucas 23 


18Wan awane tinta ka kwianñara: 

—An ampura pizninti, ussa piantanapa. Barrabásta kajchiras 
puzninti, kizara. 

19An ñamin Barrabásne awara piantat kit pipulu awaruza 
aizapninnara. Katmizna uspane ussa pizat kit kajchira sippara. 
20 Jesústa chihtninshimtu akwa, Pilatone mamasa usparuza 
kwinta kinara. 21 Uspane mamasa tinta kwian kit kaizara: 

—USssa piantari. Kurishta irukasa pat pian piantari, kizara. 

22 Kutña pijikima usparuza kaiznara: 

—¿Chikishma? ¿Chi kwail kirit usne? Nane an ampu chinkas 
kwail kitchi wanmaltau. Katmizna ussa aya titkasain ilnintawa- 
ne, ussa chihnash. 

23 Uspane an akkwan tinta kwianat kit paikuara, ussa ku- 
rishta irukasa pat pian piantana. Uspa kaizara akwa, pariya 
inintuz kaizara akwa, Pilatone uspa pashiat aizpa minara. 
24 Katmizna Pilatone uspa paikwat aizpa kira. 25 Suasne Pilato- 
ne kajchira siptitmikasha puzninta. Usne awaruza aizapninnat 
kit awara piantarit. Judío awa paikuara akwa, Herodesne uspa- 
ruza minara, uspa pashit aizpa kiana. Judío awa Jesústa pianta- 
shiamtu akwa, usne Jesústa usparuza chihkanara. 


Jesústa tira patpianamtu 
(Mt 27.32-44; Mk 15.21-32; Jn 19.17-27) 

26 Roma suldaruruz ussa kurishta patpiantana tain milam- 
tuasmin, Simónne Cirene nan suras piannamtuazi. Uspane Si- 
mónta kurish munninat kit Jesústa kwizpa kanpaninñara. 

27 Kwisha akkwan awane ussa kanpaara. Akkwan ashampa- 
ne kwizpa kanpaat kit kwisha tayalat kit us akwa tinta azaara. 
28 Jesúsne usparuza kizpu puij iz kit usparuza kaiznara: 

—U ashampa Jerusalén pipulura uztuzne, mizhain. Nawa 
azman. U akwakas u pashpa akwakas aztain. 29 Mirain. Mamaz 
payura awane ka kizanazi: “Pashpa miltuchimikakas pija wa- 
chimikakas chitchu kwimchimikakas an wat kulanazi.” 30 Suas- 
mesa uspane inkaltakas puttarakas kaizamiznazi: 

“Au isalta taiztain. 
Aumiza kularain.” ” 

31 Mirain. Uspane uspa pashimtu aizpa nawa kiamiznazi. Kwiz- 
tane uspane uruza an kwail kiamiznazi. 

32An paas kwail kimtuza tain ininara, uskasa piantanapa. 
331amtuasmin, izara piannaara. An izane awa kizpu sihkana iz- 
tit. Suane uspane ussa kurishta irukasa patpiana panaara. Paas 
kwail kimtuzakas karaara. Uspane mazarakas paiña numal ku- 
rishta patpiana panaara. Mamaztakas paiña kwiyamal kurishta 
irukasa patpiana panaara. 34 Suasmesa ussa kurishta pat pianta- 
wane, Jesúsne kaizta: 

—Ap Taitta, mizha. Uspa kwail kiarit aizpa wat kultain, uspa 
chiwazha kiamtu aizpa pianchi akwa, kizta. 

Suldaruruzne ainki ukkasa salara, paiña kwakshamkas ma- 
maz pinkas kana kinpa. 35 Awaruzne kasha kunat kit wan izara. 
Katsa mikwaruzkas ussa ishanat kit kaizara: 

—Usne mamaztuza watsat milnara, uznanapa. Usne usmin 
uzna kiwainsachi. Dios ussa kiwaintuchi akwa, usne Diospa ni- 
ritmika chi, Diospa naritmika chi, kizara. 

36 Suldaruruzkas ussa ishanat kit ussa tish vino kwinna iara. 
37 Uspane ussa kaizara: 

—Nu Judío awawa katsa mikwane, nuin watsat milti. 

38 Paiña kizpu isalkin ainki tapilakin ka paarit: 

ANNE JUDÍO AWAWA KATSA MIKWA 1. 

39 Maza kwail kurishta irukasa patpiantitmikakas ussa kwi- 
sha kwail ka kizta: 

—¿Nune Dios niritmika kish? Nuin watsat milti. Aumizakas 
watsaat milchain, kizta. 

40 Mamazne ussa pilchapuz kit kizta: 

—Sunkana kizmun. Une Diosta ishkwatpa. Nukas, nakas, us- 
kas kawarain naizpuspas, inakima. 41 Au paasne naizpuspas, au 
kwail kiarit akwa. An ampune chinkas kwail kit chi. 

42 Usne ma pitchin Jesústa kaizta: 

—Jesús. Nu amtu payura, wanta tinta ininnakane, nawa nij- 
kulcha, kizta. 

43 Jesúsne ussa sinkara: 

—Watcha, nua kaiztus. Mane nune nakasa watsal sura tuanazi. 


Jesúsne imtu 


(Mt 27.45-56; Mr 15.33-41; Jn 19.28-30) 
44Paizka payurain wan su til parit, kutña urakima. 45Pán 

maltachi. Dios katsa yalta pin kantit paizkakin pshatkwera. 
46Suasmesa Jesúsne tinta kwian kit kaizta: 

—Taitta. Nane ap izpul nua chihkamtus, * kizta. 

Sunkana kiztawane, irit. 

47 Suldaru ininmikane sun kit aizpa iz kit kaizta: 

—Diosne kwisha wari. Watcha, an ampune kwail kitchi. 

48 Akkwan awane sun kirit aizpa izana wanmakkara. Sun kit 
aizpa izarawane, tayalamizta. Uspa yalta kaiyamtuasmin, uspa- 
ne uspa pecho aim kuzara, tayaltit akwa. 49 Jesúspa izmuruzkas 
Galilea suras ashampa arittuzkas attishtain kunat kit sun kirit 
aizpa izara. 


Jesústa uk kulta nukkamtu 
(Mt 27.57-61; Mr 15.42-47; Jn 19.38-42) 

50 Suane maza ampune, José muntitmikane, tuarai. Usne Ju- 
dea sura, Arimatea pipulura, uzta. Uskas, mamaz Judío inintuz- 
kasa, Judío awaruza ininnara. Usne nil uzta, wat awa akwa. 
51 Usne Judío katsa inintuz kiarit aizpa nijkultachi. Usne Dios 
amtu payu tirizta, awaruza ininnanapa. 52 Usne Pilatora it kit 
kaizta: “Jesúsne irit. Nawa chihkazha, na ussa uk kulta kamna.” 
53 Suasmesa Joséne ussa kurishtas utpiz kit ussa putchá pinkasa 
ipta. Suasmesa usne ussa uk kulta kamta. Minainkas an ñancha 
sun uk kulta tarachi. 

54 Sun viernes payura awane chiwazha kal kiara, awa sá- 
bado payura kwaizkulmu akwa. Sun kal kiarawane, sun sába- 
do kwaizkulmu payu mansara. Suasne Sábado tilawain kin- 
mizta. 

55 Ashampa uskasa Galilea suras arittuzne ussa attishtas kan- 
paara. Uspane iat kit ira kam kulkin izara. Miza ussa tarit izara. 
56 Suasmesa uspane uspa yalta kaiyat kit watsal piam pippa kiat 
kit watsal piam pihshkas saara, iritmikasha nina. Uspane Sába- 
do payura kwaizkulara, Moisés inintit aizpa kiana. Sun kal kia- 
rawane, sun ashamparuzne sábado payura kwaizkulara, Dios 
sun payura kal kimanpa ininta akwa.Sun kal kiarawane, sun 
ashamparuzne sábado payura kwaizkulara, Dios sun payura kal 
kimanpa ininta akwa. 





“23.46 Sal 31.5 

Jesúsne irittas kakultu 
(Mt 28.1-10; Mr 16.1-8; Jn 21.1-10) 


2 Domingo payura tilawain kintuasmin, uspakas mamaz 
4 ashamparuzkas kamkin iat kit watsal piam pih saarit aiz- 
pa milara. 2Sun ashamparuz kamkin pianarachasmin, minpa- 
zha katsa uk pijtara kamtit kulkis tainkara. 3Kamkin kulta nap- 
pamtuasmin, uspane Anpat Jesústa wanmalarachi. 4Uspa izara 
aizpa minñamtuasmin, sun urain paas ampune uspa mamin 
kunpailta. Kwisha putchá pin kwarit. 5Ishkuamtu akwa, uspane 
pilkin wakpuj wainñara. Suasmesa paas ampune usparuza kaiz- 
nara: 

— ¿Chima sayamtuas? Uztumikasha kamkin saiman. 6 Usne 
apain tuchi. Kuhsnintit. Galilea sura us kaizta aizpa nijkultain. 
Ka kaiznara: 7 “Minpazha Ampu namtitmikasha chihkanintawa, 
kwail awa ussa piantanapa. Uspane ussa kurishta irukasa pat- 
pian piantaanazi, inapa. Kutña payura irittas kuhsnazi,” kizta. 

8 Suasne uspane Jesús kaizta aizpa nijkulara. 9 Kamtit kultas 
kaiyarawane, uspane sun izara aizpa once inintaruzakas wan- 
tuzakas kainanara. 10Magdalena suras Maríakas, Juanakas, 
Maríakas, Santiagowa akkuhsh, mamaz ashamparuzkas uspa 
izara aizpa Jesús inintuza kainanara. 11 Jesúspa inintaruz sun 
pit kain i minñara akwa, uspane ashampa kaizara aizpa nijkula- 
rachi. 

12Suasne Pedrone usparuztas puz kit kamtit kulta ain ira. 
Sum kirit kit ayukta iztuasmin, usne pin mamarain tarit izta. 
Yalta kailtuasmin, usne iztasparit, sun kirit akwa. 


Emaús pipulura im mi 
(Mr 16.12-13) 

13Sun payuin paas kammuruzne Jerusalén pipuluras puz- 
pailta. Once kilómetro it kit Emaús pipulura piannanpain ara. 
14Uspane chiwazha kirit aizpa kwinta kiwas imtuwaiyara. 
15 Kwinta kiamtazasmin, uspa paas mimamtazasmin, Jesúsmin 
uspa paaskasa wanmak kit chamizta. 16 Jesústa izpailtakas, us- 
pa paasne uspakasa chammikasha piankaamas. Diosne uspa 
paasta piankamnintachi. 

17 Jesúsne usparuza mimara: 

—Imtazasmin, ¿chi kwinta kimtuas? 

E N 
Jesús Emaus pipulukin pan kiztu 


Us sun paasta mimara akwa, uspa paasne iztaspat kit kunat 
kit tayalpailta. 18 Mazane, Cleofas muntitmikane, ussa mimara: 

—Wan Jerusalén pipulura piannattuzne an payura sun kit 
aizpa pian. ¿Mizama nuin sun kit aizpa pianchi? 

19Usne usparuza mimanara: 

—¿Chi kirit? 

Uspane ussa sinkailta: 

—Jesúsne, Nazaret pipulura uztamikane, ire. Usne Diospa 
an wat tinta kainammmika tuazi. Usne akkwan iztasparit kal kit 
kit kwisha watsal pit awaruza kwinta kinara. Wan awane Dios 
ussa ininta piankamara. 20 Au katsa pariyaruzkas au katsa mi- 
kwaruzkas Jesústa chihkaara, Pilato ussa inazi kiznapa. Suasne 
usne ussa kurishta irukasa patpianninara. 21 Akkwan payukima 
aune Jesústa tiriznashi, Judío awaruza chihtanapa, Roma awa- 
ruz usparuza ininamanpa. Jesús iritkis, kutña payu pintit. 
22 Minpazha aukasa cham ashamparuzne aumiza ishkwinñara. 
Uspa tilawain kamtitkin tuasmin, 23 Jesústa izarachi. Suasne 
uspane aumiza kaiyat kit “Ángelta iztamakpas” aumiza kaizara. 
Ángelne “Jesús uzi” kizpailta. 24Au izmuruzne, mamaz wan- 
maktuzne, ira kamtitkin iat kit sunkanain ashampa kaizara aiz- 
pa wanmalta. Uspakas ussa izarachi. 

25 Suasne Jesúsne usparuza kaiznara: 

— Une wat piankamarachi. Une Dios kainammmika kaizta 
aizpa wat miarachi. Nijkularachi. 26 Chiyura nurachasmin, 
Cristone sun kit aizpa naiznatkin, tinta namna. 

27Suasne Jesúsne usparuza wan Dios pit kamtanara. Usne 
usparuza ussa Moisés pinkih parit aizpakas ussa wan Dios pit 
kainammtuz parit aizpakas kamtanara. 

28famtuasmin, uspane sun pipulura piannanpain. Jesúsne 
ñancha ishimtukanain kira, pipulura napmanpa. 29 Uspane ussa 
kwisha paikwat kit kaizpailta: 

—Aukasa mari. Me nashtimtui. Me til parimtui, kizpailta. 

Suasne usne uspakasa it kit uspa yalta napta. 30 Mishari us- 
pakasa uzkane, usne pan sap kit Diosta aishtaish kizta. Pan kiz- 
tawane, usne usparuza nailnara. 31 Dios uspa kasu izkulnintaka- 
ne, uspane ussa piankampailta. Sun urain usne usparuztas kula- 
ra. Masain kakshihtit. 32 Uspane usparuzpain kaizpailta: 

— Us aukasa miwara kwinta kimtuasmin, us aumiza Dios pit 
kamtamtuasmin, aune kaijchura, ayukta, wat kultuanash. 

33Suasne sun urain kunat kit Jerusalén pipulura kailmizpail- 
ta, once inintuzakas mamaztuzakas wanmalmukin wanmakna. 
Sun wanmakmuruzne uspa paasta kaiznara: 

34—Watcha. Anpatne irittas kuhsta. Pedrokas ussa izta. 

35Suasne miwara iamtuasmin, uspane usparuza kirit aizpa 
kwinta kinara. Jesús uspakasa pan kiztawane, uspane ussa pian- 
kamara, kizara. Sunkana kwinta kinara. 


Jesúsne akkwan kammuruz purakin izpamtu 
(Mt 28.16-20; Mr 16.14-18; Jn 20.19-23) 

36 Uspa sunpa kwinta kiamtuasmin, Jesúsne uspa paizkakin 
kun kit kaiznara: 

—Dioskasa wat uzwizanaka. 

37Uspane kwisha ishkuarit, irit izpul izwiznas minñarit 
akwa. 38 Sunkana Jesúsne kaiznara: 

—¿Chikishma u izamtu aizpa ishkuamtuas? ¿Chikishma nil- 
chi minñamtuas? ¿Chikishma u kaijchura sun kirit aizpa mi- 
maamtuas? ¿Chi kirit? 39Ap chihtirakas ap mittirakas iztain. 
Na Jesús ish. Paazha. Iztain. Izpulne ñakas sihkas wajchi. Nane 
ñakas sihkas wajish, kiznara. 

40Sun kainanarawane, Jesúsne usparuza paiña chihtikas 
paiña mittikas annara. 41 Ussa izna wat kulamtukas, uspane 

mama us sun kaizta aizpa nijkularachi. Awa ishkuamtu akwa, 
awa iztaspamtu akwa, usne mimanara: 

—¿Kumira mijchimakkiwas? 

42Suasne uspane pitti pishkaru iltakas mishkikas kwinñara. 
43 Usne sap kit uspa paizkakin kwara. 

44Suasne usne kaiznara: 

—Na ukasa uzasmin, nane ap pit uruza kwinta kinara. Wan- 
ne nawa pattit aizpa me kirit. Moisés pinkihta para aizpakas, 
Dios kainammtuz pinkihta para aizpakas kanta pinkihta para 
aizpakas kirit. 

45Suasmesa Jesúsne usparuza Dios pinkihta patninta aizpa 
piankamninnara. 46 Ankas usne kaiznara: 

—Dios pinkihta ka para: “Cristone, Dios niritmikane, naiz- 
natkin. Kutña payura irittas mamasa kuhsnatkin.” 47 Une Jeru- 
salén pipuluras wan surakima awaruza Dios pit Jesúspa kaina- 
narawa, kwail kimtuz uspa kwail chihkaat kit maizanapa, Dios 
uspa kwail kiarit aizpa wat kulnanapa. 48 Une awaruza sun iza- 
ra aizpa kainanarawa. 49 Ankas nane, ap Taitta kin namtit aiz- 
pa, paiña Sinam Izpulta, uruza ininnanash. Mane an pipulukin 
nukkultain Dios Izpul uruza akane, usne uruza tinta namninna- 
nazi. 


Jesúsne chiyura numtu 
(Mr 16.19-20) 

50 Suasne Jesúsne usparuza pipulu pianamal milnara, Beta- 
nia pipulurakima. Paiña chihti anaktuasmin, usne uspa akwa 
Diosta paikwat kit kaiznara: 

—Dioskasa watmin jizanaka. 

51 Usparuza watmin ¿izanaka kiztawane, Jesúsne usparuztas 
nurit, chiyurakima. 52 Ussa wakpujwainñarawane, uspane wat 
kulat kit Jerusalén pipulura kaiyara. 53 Uspane pailta payukima 
Dios katsa yalta nappat kit Dios kwisha wari kizara. 

Pailti. 

Dios Watsal Pit Jesucristowa parit 


San Juanne kwizta Jesucristowa Dios Watsal Pit para. Jesucristowa 
pamtuasmin, usne mamaz tuntu pam kit mamaztuz paritchi aizpa 
pamtu, Jesús kirit aizpakas Jesús kaizta aizpakas piankamanapa. 

San Juan Jesús kirit aizpa pamtukas, usne minmika Jesús i kamtara. 
Prólogokin (1.1-18) Juanne “Jesús Dios Watsal Pit i” kiztu. Jesús Dios- 
tas aritkas, usne awakanain namtit, awakasa uzna. Jesúsne akkwan iz- 
tasparit kal kirit, awa ussa piankamanapa. An ñancha Juankas Juan 
muntumika kamtarit aizpa pamtu (1.19-51). Suasne usne Jesús kam- 
tamtu aizpa Galilea sukinkas Judea sukinkas pamiztu (2.1-12.50). 
Awaruza kamtanamtuasmin, Jesúsne Judío pascua pishtakas mamaz 
pishtaruzakas izta. Jesús Jerusalén pipulura irachasmin (13.1-19.14), 
San Juanne paiña minpa payuwa pamtu. Irittas kakultawane, Jesúsne 
izmuruz iztakin kai puznara. Kwiztane Pedro “Jesústa pianchish” kiz- 
tawane, Juanne Pedrowa kainammtu, Jesús Pedrora sap kit maiztit 
akwa (cap.21). 

An Dios Watsal Pitkin Jesúsne ka kiznamtu: Nane pankanain ish; 
nane impilkanain ish, wan awa izanapa; nane pijtakanain ish; nane pi- 
riku izmumika ish; nane irittas kakulnintumika ish; nane awaruza uz- 
nintumika ish; nane mikana ish; nane watcha ish; nane wankail titka- 
nain ish. San Juanne an Dios Watsal Pit para, wan an pinkih izturuz Je- 
sústa, Dios naritmikasha, nijkulanapa, pailta payukima chiyura uza- 
napa (20.31). 





Prólogo: Dios Painkulne awa namtu; Jesúsne Pitkas munazi 
1 1 Au su sarachasmin, mazane, Pit muntitmikane, uzazi. Us- 
ne Taitta Dioskasa uzazi. Usne Dioskasa kawarain azi. 2Su 
sarachasmin, an Pit muntitmikane, an ñancha Dioskasa sulmin 
uzazi. 3Us akwa Diosne wan chiwal sara. Diosne an Pit muntit- 
mika akwa chiwal kirit. 4An Pit muntitmikane awaruza pailta 

payukima uzninamtu, awa watcha piankamanapa. 5An Pit 
muntitmikane tilkwilta aizmu, impil kai aiztukana. Usne til- 
kwilta chamturuza Diosta piankamninnanazi. Diablowa kwail 
mikwaruzne Dios kamtamtu aizpa anuppasachi. 

6 Diosne maza ampura ininta. Usne Juan munazi. Awaruza 
pira munnara. 7 Anne at, awaruza aizmumikawa kainanana, us 
kaizta aizpa miat kit piankamat kit an Pit muntitmikasha nijkul- 
anapa. 8Juanne kai aizmumika chi. Usmin at kit kai aizmumi- 
kawa kainanara. 9 An kai aizmumika watcha i. Anne at kit wan 
awara kai malninamtu. 

10An Pitne au sukin pianara. Diosne us akwa an su sara. An 
sukin uztuzne ussa piankamarachi. 11 Paiña sukin pianatkas, an 
sukin uztuzne ussa sapparachi. 12Sunkana minpazha ussa sap- 
pamturuzkas us kaizta aizpa nijkulamturuzkas Dios painkul na- 
mashina. 13Au sukin awaruz uspa pashparuza kawiamtukas, 
Diosne awaruza namashina, paiña pashparuza kawiranana. 
Ampune ussain Dios painkul kawirakana namninasachi. Dios- 
min awaruza paiña painkul namninnashina. 

14An Pit muntitmikane awa namta. Usne awaruza pashinat 
kit kiwainnashimtu. Uskas aumiza nil kamtanara, Diosta pian- 
kamanapa. Usne aukasa an sukin uzta. Aune ussa iztamakpas. 
Usne kwisha wat kai puzta. Diosne paiña painkultain kwisha 
tinta namninta. 15Juanne us akwa paranat kit kaizta: “Nane us 
akwa usparuza kainanarau. Us nawa kwizpa amtukas, usne na- 
kin an ñancha uzta. Usne nakin anza tinta i.” 





Juanne, kwazikasa munnammikane, Dios pit kainanamtu 

16 Usne aumiza akkwan wat kiat kit kiwainnamizta. 17 Dios- 
ne Moisésta ininta, awa us kaizta aizpa kianapa. Mane aune 
Dios aumiza panashimtu piankamtumakpas, Dios Jesucristo 
ininta akwa, watcha aumiza kainanapa. 18Minminkas Diosta 
izarachi. Paiña painkulmin Papihshkasa sulmin uztu. Usne au- 
miza paiña Papihshta piankamninnarit. 


Juan, munnammikane, Jesucristowa kainammtu 
(Mt 3.11-12; Mr 1.7-8; Lc 3.15-17) 

19 Jerusalén pipuluras Judío awa ininturuzne pariyaruzakas 
kamtamtuzakas Juanta “¿nune minmas?” mimanapa ininñara. 
20 Usne nil sinkanara: 

—Nane watsat milmumika chish, kiznara. 

21 Suasne mamasa kaizat kit mimaara: 

—¿Nune minmas? ¿Elías, Dios pit kainammmikakish? 

Juanne kaiznara: 

—Nane chish. 

Kwizta ussa mimaara: 

—Suasne, ¿Nune mamaz wat kainammumikakish? 

Usne sinkanara: 

—Nane chish. 

22 Suasne ussa kaizara: 

—¿Mane nune minmas? Aune au inintaruza sinkarawamak- 
pas. ¿Nuwa chima kiztus? 

23 Juanne Isaías kainammmika Juanpa kaizta aizpa sinkanara: 

—Nane pul suwara ka kainammtus: “Nane kwianmumika 
ish, Anpatpa mi nil saanapa.”“ 

24 Fariseo awane uspa Fariseo awaruza Juanta kwinta kinpa 
ininnat kit mimaat kit kaizara: 

25 —Nu Dios watsat milmumika chine, Elías chine, kainam- 
mumika chine, ¿Chikishma munnanamtus? 

26 Juanne sinkanat kit kaiznara: 

—Nane kwazikasa munnanamtus. Mazane u paizkakin kun. 
Une ussa pianchi. 27 Us nakin kwizpa amtukas, usne nakin an 
ñancha uzta. Usne an tinta ininmika namnazi. Nane paiña ki- 
wainmumika ish. 





41.23 Is 40.3 

28 Wanne sunkana kirit Betania pipulukin. Sun pipulune Jor- 
dán pi pan puzmumakin uz. Suane Juanne awaruza munnana- 
Tit. 


Jesúsne kwail kirittuza wat kultanamtu 

29'Tilawara Juanne Jesústa izta. Jesús ussa amtuasmin, 
Juanne awaruza kaiznara: “¡Iztain! Anne Dios inintamika i. Us- 
ne ussa ininta, kwail kiarittuza wat kultananapa. 30Nane us 
akwa ñamin kaiztau: Mazane ap kwizpa amtu. Usne nakin anza 
tinta inintamika i. Uskas nakin an ñancha uzta.’ 31 Nakas Dios 
an inintamikasha pianchi arau. Nane arau, kwazikasa munna- 
na, Israel awaruz ussa piankamanapa.” 

32Sunkas Juanne kaiznara: “Nane Diospa Izpulta iztau. Si- 
nam Izpulne chiyuras taiz kit ussa nukkulta. Sinam Izpulne ut- 
kurukana iztit. 33 Mama nane Dios ussa ininta pianchi arau. Na- 
wa kwazikasa munnana ininmikane kaizta: “Nune Diospa Izpul 
maza ampura taiz kit nukkulka iznazi. An ampune awaruza Si- 
nam Izpulkasa winninnanazi.* 34 Na watcha sun izta akwa, nane 
uruza ka kaiznamtus: “Anne Dios Painkul i.'” 


Jesúsne an ñamin kammuruza akwanamtu 

35 Tilawara Juankas paiña paas kanpamtuzkasa suain tuara. 
36 Jesús pintura iztuasmin, Juanne kaizta: 

—Iztain. Anne Dios inintamika i. Usne ussa ininta, awa kwail 
kiarittuza wat kultananapa. 

37 An paas Juanta kanpamtuzne sun kizka mit kit Jesústa 
kanpailta. 38 Jesúsne ussa kwizpa kanpaka iz kit kaizta: 

—¿Chima saimtuas? 

Uspane kaizpailta: 

—Kamtam, ¿Mintama uzish? 

Usne sinkara: 

—;¡Izna arain! 

39 Uskasa til kit us uzkin izpailta. Sun payuin uskasa mailta, 
ampara urara panapain akwa. 

40 Mazane, Juanta miramikane, Jesústa kanpara. Usne An- 
drés muntit. Usne Simón Pedrowa aimpihsh. 41 An mimtuchas- 
min, Andrésne paiña aimpihshta, Simónta, saina it kit kaizta: 

—Aune Dios watsat miltamikasha, wanmaltawas. Anne Dios 
naritmika i. Aune ussa Mesías muntawas. 

42Suasne Andrésne Simónta Jesús tura mil kit Jesústa kara- 
ra. Jesús ussa iztawane, kaizta: 

—Mane nune Simón muntit. Up taittane Juan muntit. Ma- 
ne Cefas munnazi. (An munne Pedrokas ukkas kawarain 
mun). 


Jesúsne Feliperakas Natanaeltakas akwanamtu 
43'Tilawarane Jesúsne Galilea sura ishira. Felipera wanmal 
kit kaizta: 

—Kanpazha, ap kammumika namnapa. 

44Felipene Betsaida pipuluras azi. Suane Andréskas Pedro- 
kas uzpailta. 45Suasne Felipene Natanaelta sait kit kaizta: 

—Aune mazara wanmaltamakpas. Moisésne us akwa Dios 
inin pinkihta parit. Dios kainammtuzkas us akwa paraara. An 
Jesúsne Joséwa painkul i. Usne Nazaret pipuluras i. 

46Natanaelne kaizta: 

—Nasaret pipuluras chinkas wat puzsachi. 

Felipene sinkara: 

—At kit ussa izti. 

47 Natanael Jesús tukin kashara piannamtuasmin, Jesúsne 
ussa iz kit kaizta: 

—Ussa izti. Apa wat Israel awa amtui. Watcha kwinta kimtu 
akwa, usne mamaztuza kain kikain. 

48Natanaelne ussa mimara: 

—¿Mizama nawa pianish? 

Jesúsne sinkara: 

—Felipe nua akwatchasmin, nane nu tukin piankamtau. Nu- 
ne hiquera ti kwalkin uzta. 

49 Suasne Natanaelne kaizta: 

—Ap kamtam. Nu kaiztit akwa, nane nu Dios painkul i pian- 
ish. Nune au Judío awawa inintamika i. 

50 Jesúsne ussa kaizta: 

—Nu hiquera ti kwalkin uztuasmin, nane nu tukin piankam- 
tau. Na sun kizta akwa, ¿nawa nijkulmas? Nune ankin anza kat- 
sa kal iznazi. 

51 Jesúsne ankas kaizta: 

—Watcha kaiznamtus. Mamaz payura, une chiyura izakka- 
nazi. Wanish ikane, chiyu kai kinazi. Suane une Diospa ángel- 
tuza izanazi. Uspane Jesús tukin, chiyuras ampu tukin, ianazi. 

Kiwinmuruz ulmura winñamtu 


Tas au sukin kihshanazi. Chiyuras ampu akwa, Dioskas awaruz- 
kas usparuzain kwinta kianazi. 


Kasara kimtu Caná pipulura, Galilea sura 
1Kutña payura pailka, kasara kit pishta Caná pipulura wa. 
Sun pipulune Galilea sukin uz. Jesúspa akkuhshkas sua tua- 
zi. 2Pishta sammikane Jesústakas, awaruzakas, paiña kammu- 
ruzakas akwanarit, kasara pishta izanapa. 3 Vino pailtikane, Je- 
súspa akkuhshne ussa kaizta: 
—Vino pailtit me. 
4 Jesúsne ussa sinkara: 
—Akkwa, ¿Chitkishma nawa sunkana kaiztus? Kaizapmun. 
Wat aizpa nil urara kinash. 
5 Maríane nailmuruza kaiznara: 
—¡Us kaiztu aizpa kirain! 
6Suane seis kwazi ulmu pura. Ukta sarit. Judío awane sun 
kwazikasa akkwan piji usparuza kitnara. Sun kiarit akwa, uspa- 
ne Dios iztakin sinam namarit minñaara. Maza ulmu cien bote- 
llakima ultu. 7 Jesúsne nailmuruza kaiznara: 
—¡Ulmura kwazikasa ultain! 
Puntakima ulaara. 8 Ultarawane, Jesúsne usparuza kaiznara: 
—¡Mane pitchin ukkat kit pishta samtumikasha miltain! 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


San Juan 2 256 


Sunkana kiara. 9Pishta sammikane kwazi vino namtitta 
kwaizta. Usne mintas puzta pianchi. Nailmuruzpain pianmazi. 
Uspane kwazi ulara. Pishta sammikane kanpain mijmikasha 
akwat kit kaizta: 

10—An ñancha wan awa anza wat vino kwinnamtu. Akwa- 
rittuz akkwan vino kuarikane, suasne muinchi vino kwinamtu. 
Sunkana nune anza wat vino kwinna makima watsarit. 

11 Jesúsne sunkana kira Caná pipulukin, Galilea sura. Usne 
sun an ñancha iztasparit kal awara kamtana kira, awa ussa 
piankamanapa, kwisha wat kal kirit kizanapa. Suasne aune, pai- 
ña kammuruzne, ussa nijkultamakpas. 

12Sun kitpane, Jesúsne Capernaum pipulura kihshta, ak- 
kuhshkasa aimpihshtuzkasa kammuruzkasa. Suane uspane ak- 
kwan payuchin maara. 


Jesúsne paininmuruza Diospa katsa yalkis ininnamtu 
(Mt 21.12-13; Mr 11.15-18; Lc 19.45-46) 

13Judío awaruzpa Pascua pishta kasha taizkane, Jesúsne Je- 
rusalén pipulura irit. 14 Diospa katsa yalta naptikane, usne ak- 
kwan awaruza wanmalnara. Minpazha ampu wakarakas, piri- 
kukas, utkurukas paininñara. Mamaztuzne mishari uzat kit 
awaruzpa pial maizara, awa wakarakas pirikukas utkurukas 
paina, Diosta milanana. 15Sun iztawane, Jesúsne ilmu titkasa 
sat kit wan awaruzakas pirikuruzakas, wakararuzakas Dios yal- 
kis pianamal ininnara. Usne pial maizmuruzpa pialtakas misha- 
rikas kiakpintara. 16 Utkuru painintuza kaiznara: 

—jAkkis sun ukkat kit irain! Ap Taittawa yalkin paininman. 
Paininmu yal chi. 

17Suasne paiña kanpamtuzne Dios pit pinkihta para aizpa 
nijkulara: “Na up yalta akkwan pashimtu akwa, awane nawa 
piantanazi.”? 

18 Suasne Judío awa ininturuzne ussa mimaara: 

—¿Chishma sun kimtus? ¿Dios nua ininma, sun kin? Dios 
nua inintane, wat kal kit aumiza ancha. 

19 Jesúsne sinkanara: 





93.17 Sal 69.9 

—An Diospa yal azpiantane, nane kutña payura mamasa sa- 
nash. 

20 Judío awa ininturuzne kaizara: 

—Awane cuarenta y seis añokima Diospa yal saara. ¿Nune 
an yal kutña payukima sanakish? 

21 Dios yalpa kaizkane, Jesúsne paiña ña antu, Dios paiña ña 
irittas kuhsninshimtu akwa. 22 Katmizna, Jesús irittas kakulta- 
wane, paiña kanpamtuzne sun payu us kaizta aizpa minñat kit 
Dios pinkihtakas us kaizta aizpakas nijkulara. 


Jesúsne wan awaruzra pian 
23 Pascua pishta asmin, Jesúsne Jerusalén pipulura tuazi. 
Akkwan awane us iztasparit kal kimtu aizpa izat kit ussa nijkul- 
ara. 24 Wan awaruza pian akwa, Jesúsne usparuza nijkulnara- 
chi. 25 Jesús wan awa minñamtu aizpakas kiamtu aizpakas pian 
akwa, minminkas ussa kamtanashimtuchi, wan awa ayukta 
minñamtu aizpa pian akwa. Awaruzne maizpa maizamtu. 


Jesúskas Nicodemokas kwinta kimtas 
1Nicodemone Judío awaruza ininmika azi. Usne Fariseo 
3 awakana Diosta wakpuj wainta. 2Usne maza amta Jesús tu- 
kin it kit kaizta: 

—Kamtam. Aune Dios nua ininta pianmakpas, aumiza kam- 
tanana. Dios nua kiwaintu akwa, nune akkwan iztasparit kal 
kimtu, awara kamtanana. 

3 Suasne Jesúsne ussa kaizta: 

—Watcha nua kaiztus. Dios awara maiztukine, awane Dios 
awara mamasa kawirakanain namtachine, Dios inintukin uzna 
napsachi. 

4 Nicodemone ussa mimara: 

—¿Hapane mizama mamasa kawishinai? Usne akkuhshpa 
pijawara wasachi, mamasa kawina. 

5Jesúsne ussa sinkara: 

—Watcha nua kaiztus. Minminkas Dios inintukin napmana- 
zi, kwazi akwakas Sinam Izpul akwakas kawirachine. 6 Papihsh- 
kas akkuhshkas au sukin pashpa uznapa kawinintu. Diospa Si- 
nam Izpulne awawa izpulta namnintu, chiyura uznapa. 7Na 
“wan awa mamasa kawirawa” kizkane, nune iztaspamun. 8In- 
kwane minpa pamtu. Inkwa ika, mim. Masetne pa imtu. Maset- 

ne apa amtu. Mintas amtu pianchimakpas. Minta imtu pianchi- 
makpas. Kawarain aune miza Dios Sinam Izpul awaruza maiz- 
ninna wat pianchimakpas. 

9Suasne Nicodemone mamasa ussa mimara: 

—¿Mizama kai sun? 

10 Jesúsne ussa sinkara: 

—Nune Judío awaruza kamtammika i. ¿Nune sun pianchi- 
kish? 11 Watcha nua kaiztus. Aune pian aizpa paramuspas. Izta 
aizpakas kwinta kimuspas. Une au kaizta aizpa nijkulamtuchi. 
12 Nane uruza an sukin kimtu aizpa kwinta kinarau. Nawa nij- 
kularachi. Chiyura kimtu aizpa kwinta kitne, une na kaizta aiz- 
pa nijkulamanazi. 

13 Minminkas chiyura nurachi. Chiyuras Ampumin chiyura 
uz kit tas kihshta, awaruza chiyuwa piankamninna. 14 Moisés 
pul sak sura tuasmin, usne iru kamta sat kit tira kanta, awa iru 
kamta izanapa, awa kamta akwa iamanpa. Sunkanain Chiyuras 
Ampune kurishta patpiannazi, awaruza watsat milnanapa, uspa 
kwail kiarit aizpa wat kultanapa. 15Wan ussa nijkulararuzne 
pailta payu uzanazi. 


rs PERA ra 





Jesúskas Nicodemokas yal isalta uzpailtu 

Diosne wan awaruza panashimtu 

16 Diosne au sukin uztuza kwisha pashinara akwa, usne pai- 
ña painkulta, mazain mijmikasha, au akwa apa ininta, ussa nij- 
kulararuz inta iamanpa. Ussa nijkulararuzne pailta payukima 
wat uzanazi. 17 Diosne paiña painkulta awaruza ilnanapa inin- 
tachi. Piru usne ussa ininta, awaruza watsat milnanapa. 

18 Diosne paiña Painkulta nijkultumikasha ilninmanazi. Piru 
Diosne nijkultuchimikasha ilnanazi, Dios Painkulta, mazain 
mijmikasha, nijkultachi akwa. 19 Sunkana Diosne awaruza ilna- 
nazi. Usne paiña painkulta, impil aizmukanain ininta, awa ussa 
piankamanapa. Kwail kiara akwa, awane tilkwiltain iashira, us- 
pa kwail kiara aizpa kai izamanpa. Watcha pashiarachi. 
20 Kwail kimtuzne kai aizmura uzna pashiamtuchi. Uspane wat- 
chara aashitchi, uspa kwail kiarit aizpa kai piankamamanpa. 
21 Dios inintu aizpa kishiamtu akwa, watcha kimturuzne kai 
aizmura iamtu. Uspa Dios kaizta aizpa miara akwa, wanne uspa 
kal kai izanazi. 


Juanne, munnammikane, Jesúspa mamasa paramtu 
22Sun kitpane, Jesúskas paiña kanpamtuzkas Judea sura ia- 
ra. Uspane sua pampa payu maara, awaruza munnana. 23 Juan- 
kas Enón pipulura, kasha Salím pipulura, munnamizta. Suane 
akkwan kwazi wa. Awa us tukin wanmakkakane, Juanne uspa- 
ruza munnanara. 24 Juanta kajchira siptachasmin, sunkana ki- 
rit. 

25 Minpazha Juanta kanpamtuzne maza Judío awakasa tinta 
kwinta kiamizta. Uspane yawa piji Judío awa kittamtu kwinta 
kiara, Dios iztukin sinam sana. 26 Yawa piji Judío awa kittamtu 
aizpa minñamtu akwa, uspane Juanta iat kit kaizara: 

—Kamtanm, izti. Nune aumiza sun ampuwa wat kainarit. Us- 
ne, Jesús muntitmikane, nukasa pán puzmuwara, Jordán pina- 
min, chamtuazi. Mane usne akkwan awara munnanamtu. Uspa- 
ne ussa kanpaamtu. 

27 Juan sinkanara: 

— Dios awara kiwaintachine, awane anza tinta namsachi, 
paiña kal kin. 28 Une piankam kit na kaizta aizpa miara. Ka kiz- 
tau: “Nane Dios naritmika chi ish. Diosne nawa ininta, us izta- 
kin an ñancha in.” 29 Na kaizta aizpa uruza piankamninnashim- 
tu akwa, nane an kwinta kinash. Casara kit pishta samtune, am- 

pu kanpain mijmikane ashampa kanpain mijmikasha mij. Am- 
pu kanpain mijmikawa izmumikane makin mit kit kuntu. Sun 
parit aizpa mirawane, watsal mintu. Nakas sunkanain mane 
watsal mintus, akkwan awa Jesústa iamtu akwa, us kaizta aizpa 
miamtu akwa. 30 Usne anza tinta namtawa. Nane an we tinta 
namtawaish. 


Kwashpas amtumika 

31 Kwashpas amtumikane wan awakin anza tinta i. Au sukin 
kawiramikane an sukin kimtu aizpa paramtu. Kwashpas amtu- 
mikane wan awakin anza tinta i. 32 Usne iztit aizpakas mirit aiz- 
pakas awara kainanamtu. Akkwan awaruzne us kaiztu aizpa 
nijkulamtuchi. 33Us kaizta aizpa nijkultumikane Dios kaizta 
aizpa watcha i kiztu. 34Dios inintitmikane Dios pit paramtu, 
Dios ussa paiña Sinam Izpul milarit akwa. 35Papihshne paiña 
painkulta pashit kit paiña kal ussa chihkara, wan ininnapa. 
36 Painkulta nijkultumikane makis pailta payurakima unazi. 
Sunkana ussa nijkultuchimikane sunkanain uzmanazi. Diosne 
usparuza ilnanazi. 


Jesúskas Samaria pipuluras ashampakas 
1 Fariseo awaruzne Jesúspa miara. Jesúsne Juankin an ak- 
kwan kanpamtuz mijara. Uskas an akkwan awaruza munna- 
ninnara. 2 (Jesús tukas, paiña kanpamtuzne awara munnanara. 
Usmin sun kitchi). 3 Fariseo awaruzne Jesús kimtu aizpa pian- 
kammara. Jesús usparuza pilchapuznashitchi akwa, Jesúsne Ju- 
dea sukis puz kit mamasa Galilea sura kailta. 
4Imtuasmin, usne Samaria suwara pinshimtuat kit 5 Sicar pi- 
pulura piannara. An pipulune mamaz sura kashain uz. Ñamin 
au irit kwal Jacobne paiña painkulta, Joséra, sun su milara. 
6Suane Jacobne kwazi kul sarit. Miwa imtuasmin kwaiztit 
akwa, Jesúsne kwazi ukkam kulkin uzta. Paizka payu panapain. 
7-8 Paiña kammuruz pipulura chiwazha kumira paina iarikane, 
Samaria pipuluras ashampane kwazi kulkin ara, kwazi ukkana. 
Jesúsne ussa kaizta: 
—Kwazi kwincha. 
9Samaria pipuluras ashampane iztasparit, au Judío awakas 
Samaria awakas usparuzpain chinkas naiyamtu akwa. Usne Je- 
sústa ka kaizta: 

Jesús Samaria pipuluras ashampara paramtu 


—Nune Judío awa i. Nane Samariakis ashampa ish. ¿Chi- 
kishma nawa kwazi paikumtus? 

10Suasne Jesúsne ussa sinkara: 

—Nune Dios milashimtu aizpa pianchi. Nune nawa kwazi 
kwincha kizmumikasha pianchi. Ussa kwazi kwan paikwatne, 
usne nua kwazi kwinazi, nu pailta payukima uznapa. 

11 Ashampane ussa kaizta: 

—Anpat. Nune chinkas mijki, kwazi ukkana. An kwazi kulne 
kwisha ainkih i. ¿Nune mintas kwazima kwinnash, na uzna? 
12 Au ñamin irit kwalne, Jacobne, an kwazi kul sat kit aumiza 
chihkanarit. Uskas paiña painkultuzkas paiña kalpakas an kul- 
kin kuara. ¿Nune Jacobkin anza tinta kish? Nune an Jacobkin 
aumiza kiwainsachi. 

13 Jesúsne ussa sinkara: 

—An kwazi kwattuzne mamasa kwazi kiyanazi. 14Na kwazi 
kwinka kwattuzne mizurainkas kwazi kiyamanazi. Nua na kwa- 
zi kwintu aizpa kwazi puzmu kulkana puznazi, pailtachin. An 
kwazine nua uzninnazi, pailta payukima. 

15 Suasne ussa wat mirachi akwa, ashampane kaizta: 

—Anpat, sun kwazi kwincha, na kwazi kilmanpa, an kwazi 
kulta amanpa, kwazi ukkana. 

16 Jesúsne ussa kaizta: 

—An ñancha it kit up ampura akwarash. Suasne akkin anka. 

17 Usne kaizta: 

—Nane ampu mijchish. 

Suasne Jesúsne kaizta: 

—Na ampu mijchi kizkane, nune watcha kaiztui. 18 Makima 
nune cinco ampu mijazi. Nu mijmikane up ampu chi. Nu kaizta 
aizpa watcha i. 

19Sun mirawane, ashampane ussa kaizta: 

—Anpat. Nu sun nawa pian akwa, nane nu Dios pit kai- 
nammmika i piankamtus. 20Aune ¿Mintama Diosta wakpuj 
wainñanapai? Au ñamin kwal uzasmin, uspane an izakin Diosta 
wakpuj wainñara. Mane u Judío awane ka kaizamtu: “Jerusalén 
pipulura Diosta wakpuj wainñarawa.” 

21 Jesúsne sinkara: 

—Ashampa. Na kaiztu aizpa nijkulti. Mamaz payura awane 
an izara nuamanazi, Diosta wakpuj wainna. Kawarain uspane 
Jerusalén pipulura iamanazi, Diosta wakpuj wainna. 22 Samaria 
pipuluras awa Diosta wat pianchi akwa, une ussa wat wakpuj 
wainñasachi. Sunkana aune ussa wat pianmakpas. Diosne Judío 
awaruza paiña kwal namninnara, au sukin watsat milmumika- 
sha ininnapa. Katmizna aune ussa wakpuj waina wat pianmak- 
pas. 23-24Sun payura Diosta wakpuj wainna me taiztit, wan 
awa wan suwara ussa wakpuj wainñanapa. Sinam Izpulne Tait- 
ta Dios watcha kaizta aizpa awaruza piankamninnanazi, an su- 
kin Diosta wakpujwainñanapa. Diosne Sinam Izpul i. Sun Si- 
nam Izpulne awaruza kiwainnanazi, awa Diosta wakpuj an wat 
wainñanapa, watcha piankamanapa. 

25 Ashampane ka kaizta: 

—Dios kin namtitmikane, watsat milmumikane, piannan- 
pain pianish. (Usne Cristo i). Us akane, usne aumiza chiwal 
kamtananazi. 

26 Jesúsne ussa kaizta: 

—Nane Dios kin namtitmikakas, watsat milmumikakas, ish. 
Nane nukasa paramtus. 

27 Sun urain paiña kammuruzne aara. Jesús maza ashampaka- 
sa kwinta kimtu akwa, uspane iztaspaarit. Minminkas an ashampa 
¿Chima pashimtu? mimaarachi. Minminkas Jesústa ¿Chima an 
ashampara paramtus? mimaarachi. 28Suasne ashampane paiña 
kwazi ulmu chihkat kit pipulura kail kit awara ka kaiznara: 

29 —Maza ampura izna arain. Usne wan chiwal piankam kit 
na kirit aizpa nawa kaizta. ¿Anne Dios kin namtitmikaki? ¿Usne 
watsat milmumikaki? 

30Suasne awane pipuluras puzat kit Jesús tukin aara. 31 Aam- 
tuasmin, paiña kammuruzne Jesústa paikwat kit kaizara: 

—KkKamtam. Chiwazha kwari. 

32 Usne kaiznara: 

—Kumira pashitchi ish. Na kal kirit aizpa kumirakin an wari. 
An kumirawa une pianchi. 

33Paiña kammuruzne usparuzpain ka mimaamizta: 

—¿Minma kumira ussa karatsa? kizara. 

34 Jesúsne kaiznara: 

—Diosne nawa apa ininta, awaruza Diospa kainanapa. Nane 
us kaizta aizpa kishimtus, pailnakima. Na paiña kal kikane, na- 
ne kwisha warish. Kumira kwatkanain i. 35Une sunkana min- 
ñamtu: “Mane au Judío awane Samaria su uztuza Dios pit kai- 
nammtuchimakpas. Mamaz payura aune Galilea su uztuza Dios 
pit kainanapas.” Apas awane akkwan piji sunkana kizamtu: 
“Ampara mish we, chara pippara pakna. Suasne kal kiaznapas.” 
Mane nane uruza kainammtus: “Umakin iztain. Paktu payukana 
i. Akkwan awa pura akwa, usparuza Dios pit kaizasan, su pit nij- 
kulanapa. 36Chara pippa malmuruzne pial sappamtu, uspa kal 
akwa. Kawarain Dios Pit kainammtuzne sappanazi. Minpazha 
sun pit kainammtu, mamaztuz sun pit mianapa. Kwiztane sun- 
tuzne mamasa sun pit miat kit nijkulanazi. Diosne sun pit kai- 
nammtuza tananazi. Wan Dios pit kainammturuzne watsal kul- 
anazi.” 37 Apas awane akkwan piji ka kizamtu: “Maza awa pip- 
pa warawane, mamazne sun pippa paktu.” 38 Sunkana kianazi. 
Mamazne ukin an ñancha Dios pit kainanara. Nane uruza inin- 
nara, awaruza akwananapa, ap kwal namanapa. Katmizna sun 
awane ap kwal namarit, u Dios pit kainarit akwa. 

39 Akkwan sun pipulukin uztuzne Jesústa nijkulara, Samaria 
pipuluras ashampa kaizta aizpa akwa. Usne ka kaiznara: “Usne 
wan chiwal piankam kit na kirit aizpa nawa kaizta.” 40 Katmiz- 
na Samaria pipulura uztuz Jesús tukin piannarawane, uspane 
ussa paikuara, usparuzkasa maanapa. Usne usparuzkasa paas 
payukima mara. 41 Sunkana an akkwan awane us kaizta aizpa 
miat kit us Dios kin namtitmika i, watsat milmumika i, nijkula- 
ra. 42 Uspane an ashampara ka kaizara: 

—Mane aune ussa nijkultumakpas. Nu Jesúspa kainarakas, 
mane aune us kaizta aizpa miramakpas. Aune Dios ussa kin 
namtit pianmakpas. Usne au sukin uztuza watsat milmumika i. 

Jesúsne gobierno ininmikawa painkulta kakulnintu 
43Paas payura Jesúsne Samaria pipuluras puz kit Galilea su- 
rakima imizta. 44Jesúsmin kammuruza kaiznara: “Ap sukin uz- 
tuzne nawa, Dios kainammikasha, nijchi kiamtu.” 

45Sua ussa nijchi kiarakas, Jesúsne Galilea sura piannakane, 
Galilea sukin uztuzne ussa wat sappat kit “kakishapu” kizara. 
Ñamin uspane Jerusalén pipulura iara, Pascua pishta izana. 
Suane uspane Jesús wan kirit aizpa an pishtara izara. 

46Suasne Jesúsne Caná pipulura, Galilea sura kailta. Ñamin 
usne sun pipulukin kwazi vinora namninta. Suane mikwa inin- 
mikane tuazi. Usne Capernaum pipulura maza painkul imtu 
mij. 47 Jesús Judea suras Galilea sukin pianakane, ininmikane 
Jesúspa mit kit izna it kit ka paikwat: 

—Ap yalta itpa, ap painkulta kakulninna. Inapain i, kizta. 
48Suasne Jesúsne kaizta: 

—Na chiwazha iztasparit kal kimtukine, une na Diostas at 
nijkulamanazi. 

49 minmikane kaizta: 

—Anpat. Ap painkul irachasmin, azain ussa izna anka. 

50 Suasne Jestisne kaizta: 

—Up yalta kailti. Up painkulne kakultu. 

An ampune Jesús kaizta aizpa nijkul kit ira. 51 Paiña yalta 
pianatchasmin, paiña kiwaintuzne yaltas puzat kit ussa wanma- 
lat kit kaizara: 

—Up painkulne kakulti. 

52 Suasne usne miza paka kakulta mimanara. Uspane sinkaara: 

—Anchik nashka maza urara immu kara. 

53 Suasne papihshne sun urain paiña painkul kakulmizta 
piankam kit Jesús kaizta aizpa ka nijkulta: “Up painkul kakul- 
ti.” Katmizna uskas wan paiña kwalkas Jesústa, watsat milmu- 
mikara nijkulara. 

54 Judea suras Galilea surakima mamasa kailtawane, Jesús- 
ne an kwizta iztasparit kal kira. 


Chasachimikane ainki piwailta imtu 
1Akkwan payuchirain Judío awaruz uspa pishta izamtuas- 
min, Jesúsne Jerusalén pipulura kailta. 2 Jerusalén pipulu- 
kin, piriku pijtakin, kwazi piwail uz. Judío awane sun piwail 
Betzata muntit. Cinco iranchu piwailmakin uzara. 3Akkwan 

ishturuzkas, kasu izsachiruzkas, chasachiruzkas sih pailtittuz- 
kas sun iranchura uzat kit sun piwail kialnapa tirizara. 4 Maset- 
ne maza ángelne piwailta kihsh kit kwazi kialninta. Kwazi kial- 
tuasmin, an ñancha naptamikane chiwazha ishtu mij aizpa wat 
parit. 5 Mazane usparuztas treinta y ocho año ishtuazi. 6 Jesúsne 
us tukin izta. Us akkwan añokima sua tu pian akwa, Jesúsne us- 
sa mimara: 

—¿Ishtu wat pashimtukish? 

7Ishtumikane ussa sinkara: 

—Anpat, kwazi kialtukane, minminkas nawa kiwainsachi, pi- 
wailta azain kihshninna. Na napshikane, mamazne an ñancha 
naptu. 

8 Jesúsne ussa kaizta: 

—Kubhsakti. Up kama kuhsak kit chat. 

9 Sun urain an ampune kakul kit paiña kama kuhsak kit cha- 
mizta. An ampu kwaizkultu payura kakultit akwa, 10 Judío awa 
ininturuzne kakultitmikasha kaizara: 

—Ma payu kwaizkultu payu i. Nune up kama milna ininsachi. 

11 An ampune usparuza sinkanara: 

—Nawa kakulnintamikane nawa ka kaizta: “Up kama kuh- 
sak kit chat.” 

12Suasne uspane ussa mimaara: 

—¿Minmika nua “Up kama kuh- 
sak kit chat” kizta? 

13 Kakultitmikane ussa kakulnin- 
tamikasha pianchi, Jesús akkwan 
awa purakis karit akwa. 14 Kwizta- 
ne, Jesúsne ussa Dios katsa yalta 
wanmal kit kaizta: 

—Miri. Mane nu kakultit akwa, 
mamasa kwail kimun, an kwail nua 
pizmanpa. 

15An ampune it kit Judío awa 
ininturuza Jesús ussa kakulninta 
kainanara. 16Katmizna Judío awa 
ininturuzne Jesústa kwail kishara, 
us kwaizkulmu payura sun kal kirit 
akwa. 17 Jesúsne usparuza sinkanat  Chasachimika chamtu 
kit kaiznara: paiña kamakasa 

—Ap Taittane us kishimtu aizpa payu aizpakas sábado payu 
aizpakas kal kimtu. Sun akwa nakas payu aizpakas sábado payu 
aizpakas kal kishinash. 

18 Katmizna, Judío awa ininturuzne Jesústa an piantashiara, 
uspa kwaizkulmu payu inintu aizpa mishimtuchi akwa, Dios ap 
Papihsh i kizta akwa. Uskas Dioskasa kawarain namtit. Sun 
akwa uspane ussa piantashiara. 


Dios Painkulne ininshina 

19 Jesúsne usparuza Sábado payuwa, uspa kwaizkulmu 
payuwa, sinkanat kit kaiznara: “Watcha kaiznamtus. Nane, 
Dios Painkulne, apminpain kal kimtuchish. Nane ap Taitta 
kal kimtu aizpa iztus. Nakas ap Taitta kimtu aizpa kimtus. 
20 Sunkana Taittane nawa paiña Painkulta pashimtu. Uskas 
an katsa iztasparit kal kinpa nawa kiwainnazi. Na sun chasa- 
chimikasha kakulnintakas, une sunkin an katsa iztasparit kal 
izaanazi. 21 Sunkana kirinazi. Taitta irittuza kuhsninnamtu 
akwa, usparuza mamasa uzninnamtu akwa, paiña Painkulkas 
pashimturuza uzninnashina. 22 Taittane minainkas kwail ki- 
rit kizmanazi, paiña Painkulta wan cihkat akwa, awara kwail 
kiamtu kiznanapa, awaruza ilnanapa. 23 Suasne wan awane 
Painkultakas Taittarakas kawarain wat minñanazi. Painkul- 
ta, Dios inintamikasha, nijchi kimturuzne Papihshtakas nij- 
chi kiamtu. 

24 Watcha uruza kaiznamtus. Na kaizta aizpa mimturuzne, 
nawa inintamikasha nijkulturuzne pailta payukima uzanazi. 
Diosne uspa kwail kiarit aizpa ilmanazi, inta pakmanpa, 
Dioskasa uzanapa. 25 Watcha uruza kaiznamtus. Ma payu nij- 
kulturuzne na kaiztu aizpa miat kit kianazi. Dios Painkul 
kaizta aizpa miraruzne uzanazi. 26 Papihshmin awaruza uz- 
ninnashina. Sunkana Papihshne painkulta kiwainta, awaruza 
uzninnanapa. 27 Nane chiyuras ish. Diosne nawa narit, awa 
kwail kiarit kiznanapa, kwail kimtuza ilnanapa. 28 Na uruza 
kaiztu aizpa iztaspaman. Mamaz payura wan kamkin irittuz- 
ne nawa mianazi. Nane usparuza mamasa kuhsninnanazi. 
Sun payu taiznapain. 29 Wat kirittuzne, irittas kuhsanazi, 
pailta payu uzanapa. Kwail kirittuzne irittas kuhsak kit uspa 
kwail akwa naizanazi.” 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


267 San Juan 5 


Jesústa piantuzne us akwa wat kizamtu 

30“Ap minpain kal kisachish. Nane ap Papihsh nawa inintu 
aizpa kimtus, awaruza kwail kiarit aizpa kiznanapa. Kwailtuza 
ilnakane, nane nil aizpa kimtus. Na pashimtu aizpa kimtuchish. 
Ap Papihsh nawa inintit akwa, nane us pashimtu aizpa kishim- 
tus. 31Na uruza apminpain paratne, une na kaiztu aizpa watcha 
chi minñamtu. 32Sunkana mamazne, ap Papihshne, nawa wat 
kainanazi. Us nawa kainammtu aizpa watcha i pianish. 33 Une 
mazantuza ininnara, Juanta, munnammikara mimanapa. Us na- 
wa sinkarit aizpa watcha azi. 34 Apas awa chiwazha kuruntu 
aizpa pashiamtukas, nane sunpa pashitchi ish. Mishitchish. Na- 
ne uruza Juanpa, nawa watcha kainammmikawa, paranamtus, 
Dios uruza watsat milnanapa. 35 Juanne impil aiztukanain azi, 
u Dios wat miwara ianapa. Paiña pit kamtarit aizpa miarit 
akwa, une us akwa akkwan payuchin watsal kulara. 36 Mamaz- 
ne, ap Papihshne, na akwa wat kainammtus. Paiña pitne Juan- 
pa pitkin anza tinta i, ap Papihsh nawa iztasparit kal kinpa, ki- 
wainta akwa. Na sun kal kimtu akwa, une Dios nawa ininta 
piankamashina. 37 Papihshne, nawa inintamikane, nawa wat 
kainammtu. Une mizurainkas us uruza kaizta aizpa miashitchi. 
Ukas mizurainkas ussa izarachi. 38Une paiña pit u kaijchura 
watsamtuchi, u an Papihsh inintamikasha nijkulamtuchi akwa. 
39 Une Dios pinkihta izamtu, an wat piankamna. Une Dios pin- 
kih izturuzne pailta payukima uzanazi ñanta minñamtu. Dios 
pit nawa paramtukas, 40une nawa aashimtuchi, nawa nijkula- 
na, pailta payu uzana. 

41Awa nawa wat paramtukas, nane u watsal pit nawa pa- 
ramtu aizpa mishitchi ish. 42 Anpa nane uruza pianish. Une 
Diosta pashiamtuchi. 43 Dios nawa inintakas, une nawa sap- 
pamtuchi. Mamaz ukin akane, mamaz ussa inintuchikas, une 
ussa sappashina. 44U uruzpain wat kizamtu akwa, une wat kul- 
amtu. Diosne mazain uz. U Diosta piankamtuchi akwa, Diosne, 
mazain uzmikane, uruza wat awa mai kizmanazi. Katmizna une 
nawa nijkulasachi. 45Na uruza Papihshpa iztakin u kwail kiam- 
tu kiznash minman. Sun kimanash. Une Moisésta tirizamtu, 
uruza kiwainnanapa. Sunkana usne mizurainkas uruza kiwain- 
manazi, us u kwail kiamtu aizpa kiznamtu akwa. Une Moisés 
kamtarit aizpa kiashimtu, pailta payukima uznana. Sunkana 
une chiyura uzamanazi. 46 U Moisés kaizta aizpa miaratne, une 

nawakas nijkulashina, Moisés nawa pinkihta para akwa. 47 U 
paiña pinkih parit aizpa nijkulamtuchine, une mizurainkas na 
paramtu aizpa nijkulashitchi.” 


Jesúsne cinco mil awara kumira kwinamtu 
(Mt 14.13-21; Mr 6.30-44; Lc 9.10-17) 

1 Kwiztane Jesúsne Galilea Pi kwakara irit. Sun pine Tibe- 
6 riaskas mun. 2Kwisha akkwan awane ussa kanpaara, iztas- 
parit kal kirit aizpa izara akwa. Akkwan ishturuza kakulninna- 
ra. 3Suasne Jesúsne izara nut kit sua uzta paiña kammuruzkasa. 
4Pascua pishta, Judío awaruzpa pishta, kasha pamtu. 5Akkwan 
awa ussa kanpararuza iznarawane, Jesúsne Felipera kaiz kit mi- 
mara: 

—¿Mintama kumira paina ianapai, wan awa kuanapa? 

6 Usne kaizta, sun Felipe chi kizkwarakas mina. Jesúsmin us 
kishimtu aizpa wat pian. 7Suasne Capernaum pipulura iam- 
tuasmin, Felipene ussa sinkara: 

—Minpazha paas cien payu kal kitne, kumira paisachi, wan- 
ta pitchin nailnana. 

8 Andrésne sua tuazi. Uskasa mamaz kammumika azi. Usne 
Simón Pedrowa aimpihsh. Suasne usne kaizta: 

9 —Akkine maza ampu pashpa panai. Usne cinco chara pip- 
pa pankas paas pishkaru iltakas mija. Sun nailtane, wan awa 
kuasachi. 

10Suasne Jesúsne ussa kaizta: 

—Wan awaruza uztain kiznari. 

Suain akkwan pit sau pura. Cinco mil ampuruzpain sua 
uzara. Ashamparuzkas pashparuzkas uspakasa uzara. 
11 Suasne Jesúsne pan sap kit Diosta aishtaish kizta. Sun kiz- 
tawane, kammuruza kwinnara. Paiña kammuruzne wan uz- 
tuza nailnara. Kawarain pishkarukas nailnara, kwashimtu 
aizpa kuanapa. 12 Wan tukkarakane, Jesúsne paiña kammu- 
ruza kaiznara: 

—Chiwazha pitti pak tizka chaktain, chinkas kamanpa. 

13 Cinco chara pippa sarit pantas tizat akwa, uspane pitti pit- 
ti sakkat kit doce timta winñara. 14Suasne Jesús iztasparit kal 
kirit aizpa izarawane, awane kaizara: 

—Watcha. Usne Dios pit kainammmika i. Diosne ussa kin 
nam kit au sukin ininta. 

15Suasne Jesúsne awa minñamtu aizpa nijkulta. Uspane us- 
sa paiña mikwa namninashimtu. Usne mamasa kwash izara us- 
paruztas paimpa irit, mazain tuan. 


Jesúsne pi isalpara chamtu 
(Mt 14.22-27; Mr 6.45-52) 

16Amta parika, Jesúspa kammuruzne aiz pira kihshat kit 
17 maza kanuara waat kit aiz pi kwakkamizta, Capernaum pipu- 
lura piannana. Tilkwil parit me. Jesúsne mama uspa tukin kail- 
tachi. 18Suasne tinta inkwa pamizta. Aiz pikas tinta kialmizta. 
19 Cinco o seis kilómetros iarawane, uspane Jesústa kasha amtu 
izara. Usne pi isalpara chara. Uspane ishkuara, ira izpulta izara 
mintit akwa. Jesús kwinta kinarawane, uspane ussa piankama- 
ra. 20 Jesúsne kaiznara: 

—Na ish. Ishkuman. 

21Suasne uspane ussa kanuara wat sappara. Sun urain sun 
pilta iamtura pianaara. 


Awane Jesústa sayamtu 

22'Tilawara pán puzmukin pimamin puraruzne kammuruz 
maza kanuawara iara pian. Suane maza kanua wa chi. Uspane 
Jesús uspakasa itchira pian. 23Sun urain mamaz kanuaruz Tibe- 
rias pipulu suras pianaara. Sun sukin Jesúsne Diosta aishtaish 
kiz kit pan nailnara, awa pan kuanapa. 24 Jesúskas paiña kam- 
muruzkas purachira piankamtawane, awane sun kanuaruza 
waat kit Capernaum pipulura ussa saina iara. 


Jesúsne, pankanain, awara uzninnanazi 

25Kwakara pianaakane, uspane Jesústa wanmalat kit mi- 
maara: 

—Kamtam, ¿Miza ura apa pianarau? 

26 Jesúsne sinkanat kit kaiznara: 

—Watcha kaiznamtus. Une nawa sayamtu, u tuknakima kuat 
akwa. Nawa sayamtuchi, na iztasparit kal kirit aizpa piankamta 
akwa. 27Chiwazha pailtimtu aizpa saikain. Chiwazha pailmuchi 
aizpa sairain, uruza pailta payu uzninanapa. Nawa chiyuras Am- 
pura sairain, u we mij aizpa sappanapa, pailta payukima uzanapa. 
Ap Taitta Diosne nawa narit kit paiña kal kinpa kiwainta. 

28 Suasne ussa mimaara: 

—¿Aune chima kianapai, Dios pashimtu aizpa kin? 

29 Jesúsne sinkanat kit kaiznara: 

—Dios pashimtu aizpa kiarawa. Une nawa, Dios inintamika- 
sha, nijkularawa. 

30 Suasne sinkaara: 

—¿Chiwazha iztasparit kal izninchain, nua nijkulanapa? 
¿Chi kalma au akwa kinash? 31 Au an ñamin kwalne pul sukin 
maná kumira kuara. Sunkana Dios pinkihta parit: “Diosne uspa- 
ruza chiyuras kumira kwinnara.”< ¡Au iztakin sunkana iztaspa- 
rit kal kiri! 

32 Jesúsne sinkanara: 

—Watcha kaiznamtus. Moisésne uruza chiyuras kumira 
kwinnarachi. Ap Taittain sun watcha chiyuras kumira uruza 
kwinnara. Sun pankana, nane awaruza chiyura uzninnashina. 
33 Dios maná kumira kwinarakas, usne chiyuras kihshtamika- 
sha ininta, awaruza uzninnanapa. 

34Suasne uspane paikuara: 

—Anpat. Aumiza an kumira kwinchain, pailta payukima uz- 
napa. 

35 Jesúsne kaiznara: 

—Nane Diostas kumirakanain ish. Nane uruza pailta payu 
uzninnashinas. Nawa amtumikane mizurainkas we nijkulanazi, 
Diosta piankamtu akwa. Nawa nijkultumikane pailta payukima 
Diospa kamshina, Diosta an piankamshimtu akwa. 36 Ñamin 
sunpa uruza kaiznara. Nawa izarakas, une nawa nijkulamtuchi. 
37 Wan ap Taitta nawa milamturuzne nawa aamtu. Nane nawa 
attuza sapnanash, usparuza ap izmuruz namanapa. 38 Nane chi- 
yuras kihshtau. Na kishimtu aizpa kimtuchish. Ap Taitta nawa 
ininta akwa, nane us pashimtu aizpa kishimtus. 39 Ap Taitta na- 
wa ininta aizpa kinash, us nawa milattuza kamanpa. Nane min- 
pa payura usparuza irittas kuhsninnanash. 40 Ap Taittane, nawa 
inintamikane, sun kishimtu, wan awa Dios painkulta izat kit nij- 
kulanapa, pailta payukima uzanapa. Suasne minpa payura us- 
paruza irittas kuhsninnanash. 

41 Suasne Judío awa ininturuzne Jesúspa kwail kizamizta, 
“Nane chiyuras taizta kumira ish” kizta akwa. 42 Usparuzpain 
kaizara: 





“6.31 Sal 78.24 

—An ampune Jesús i. Joséwa painkul i. Aune paiña papihsh- 
takas akkuhshtakas pianmakpas. ¿Mizama ka kiztui, “Usne chi- 
yuras kihshta?” 

43Suasne Jesúsne sinkanat kit kaiznara: 

—Uruzpain nawa kain kwail kizman. 44Ap Taittane, nawa 
inintamika i. Dios awaruza nawa karamtukine, minminkas na- 
wa asachi. Nane nawa atmikasha minpa payura kuhsninnash. 
45 Dios kainammmikane pinkihta ka parit: “Diosne wanta kam- 
tananazi.” Sunkana Taittara miamturuzkas us kamtara aizpa 
piankamturuzkas nawa aanazi. 

46 Minminkas mizurainkas Taittara iztachi. Mazain, Diostas 
atmikain, Taittara izta. 47 Watcha kaiznamtus. Nawa nijkulam- 
tumikane pailta payukima uznazi. 48 Nane kumirakanain ish, 
awaruza uzninana. 49U ñancha kwal pul sukin maná kumira 
kuarakas, wanne jarit. 50 Nane chiyuras kumirawa paranamtus. 
Minpazha ussa saptane, mizurainkas imanazi. 51 Nane an kumi- 
ra chiyuras taizta aizpa ish. Nawa saptumikane pailta payukima 
uznazi. Na kumira kwintu aizpa ap ña i. Nane ap ña kwinna- 
nash, wan awa uznanapa. 

52 Katmizna Judío awa ininturuzne Jesúspa tinta kwinta kiat 
kit usparuzpain kaizara: 

—An ampune ¿Mizama paiña ña kwinshina, au kuwiznapa? 

53 Jesúsne kaiznara: 

—Watcha kaiznamtus. Na u akwa irikane, ap aimpi puzna- 
zi. Nawa chiyuras ampura saptukine, une watcha uzamanazi. 
54 Nawa saptumikane pailta payukima uznazi, na us akwa irit 
akwa, ap aimpi us akwa puztit akwa. Nane minpa payura ussa 
kuhsninnash. 55 Ap ñane watcha kumirakanain i. Ap aimpi- 
kas watcha kwazikanain i. 56 Na u akwa irit akwa, nawa sap- 
tumikane nakasa wanmaktu. Nakas uskasa wanmalnash. 
57 Ap Taittane, nawa inintamikane, uztu. Nakas us akwa uz- 
tus. Sunkanain nawa sapturuzne na akwa uzanazi. 58 Nane 
chiyuras amtumikawa paramtus. Nane pankanain namtit ish. 
U ñancha kwal sun kumirakana kuarachi. Sun maná pan kua- 
rakas, kwiztane iara. An chiyuras amtumikasha sapturuzne 
pailta payukima uzanazi. 





46.45 Is 54.13 

59 Jesúsne Capernaum pipulura Judío kamtam yalkin sun 
kamtanara. 


Jesúspa pit awaruza uzninnamtu 

60Sun kamtam miarawane, akwan Jesústa kanpamtuzne ka 
kaizara: 

—An kamtam pit kwisha sam isapna. ¿Minma sun pit mishinai? 

61 Jesúsne paiña kanpamtuz kain kaizamtu aizpa piankam 
kit mimanara: 

—¿Ap kamtam miasachimakkiwas? ¿Nawa chihkashimtu- 
makkiwas? 62 Nane chiyuras ampune an ñamin ap uzmukin uz- 
tau. U mamasa nawa chiyura numtu izarane, ¿Chima minñam- 
tuas? 63 Diospa Izpulmin awaruza uzninnamtu. Awain sun kisa- 
chi. Ap pit uruza kaiznamtu: “Diospa Izpulne awaruza uzninna- 
shina.” 64 Mama minpazha ukis nawa nijkulamtuchi. 

An ñamin Jesúsne nijkultuchiruzakas ussa chihkamtumika- 
shakas piankam 65 kit kaizta: 

—Sun akwa nane uruza ka kaiznarau: “Ap Taitta mazara ka- 
ramtuchine, minminkas nakin asachi.” 

66Sun urain akkwan paiña kanpamtuzne Jesústa kwaiyat kit 
uskasa cihkaarazi. 67Suasne Jesúsne paiña doce kammuruza 
mimanara: 

—¿Ukas ishimuskiwas? 

68Simón Pedrone sinkara: 

—Anpat. ¿Minama kanpana ipai? Up pitne aumiza uznintu. 
69 Aune nua nijkultamakpas me. Aune nua piankamtamakpas. 
Nune Cristo i. Nune Diospa sinammika i. 

70 Jesúsne sinkanara: 

—Nane u doceruza nanaraish. Mazane ukis nawa alizmika i. 

71Sun kizka, Jesúsne Judas Iscariotewa, Simónpa painkul- 
pa, paranara. Judasne doce kammuruztas azi. Jesústa kanpam- 
tukas, ussa chihkashina. 


Jesúspa aimpihshne ussa nijkulamtuchi 
1Sun kitpane, Jesúsne Galilea suwara chara. Judea sukin 
7 ishitchi, sua Judío awa inintuz ussa piantashiamtu akwa. 
2 Judío awawa katsa pishta kasha pamizta. Sun pishtara Judío 
awane ainki iranchu saat kit sua uzara. 3Paiña aimpihshtuzne 
ussa kaizara: 

—Apain nukkulmun. Judea sura itpa, nuwa kanpamtuz up 
kal kimtu aizpa izanapa. 4Nu kimtu aizpa puinmun, akkwan 
awa nu kimtu aizpa piankamanapa. Nune kwisha watsal kal 
kimtu. Katmizna sun kitpa, wan awa up kal izanapa. 

5Paiña aimpihshtuzne us watsat milmumika i nijkularachi. 
6 Jesúsne kaiznara: 

—Ma payu nane Jerusalén pipulura chamanash. Uruzne chi- 
wazha urara iashinai. 7 Ma uztuzne uruza aliz kulamanazi. Us- 
pane nawa aliz kulamtu, na usparuza kwail kiamtu kiznamtu 
akwa. Katmizna uspane nawa pashiamtuchi. 8Une pishtara 
irain. Nane imtuchish, na ap wat imtu payu taiztachi akwa. 

9Usparuza sun kiznarawane, Galilea sura nukkulta. 


Jesúsne ainki iranchu samtu pishtara imtu 

10Paiña aimpihshtuz iarawane, Jesúskas izpachin pishtara 
izi. 11 Judío awa ininturuzne ussa pishtara sayat kit kaizara: 

—¿Sun ampune mintama tusa? 

12 Awa usparuzpain us akwa kwisha kwinta kiara. Minpazha 
ka kizara: “An ampune wat amit.” Mamaztuzne ka kizara: “Usne 
watchi. Usne awaruza kain kinamtu.” 

13Sunkana minminkas Jesúspa tinta pararachi, Judío awa 
ininturuzpa ishkuamtu akwa. 

14Pishta kakwa pamtikane, Jesúsne katsa Dios yalkin nap 
kit awaruza kamtanamizta. 15 Judío awane iztaspaat kit kaiza- 
ra: 

—An ampune ¿Mizamaka wan piani, pinkih kamtachine? 

16 Jesúsne sinkanara: 

—Ap kamtamne apchi. Nawa inintamikane na kamtamtu 
aizpa nawa chihkara. 17 Dios pashimtu aizpa kitmikane ap kam- 
tampa piankamnazi. Dios nawa kamtamtu akwa, une Diospa 
piankamanazi. Na mintu aizpa kamtamtuchi. 18 Usminpain pa- 
ramtumikane sunkana kimtu, awa ussa wari paraanapa. Kal 
kimtumikane paiña kal kitpa, awa ussa ininmumikasha wari 
kizanapa. Sun ampune watcha i. Mizurainkas pirail kaiztuchi. 
19 Moisésne uruza ininnara, paiña inintu aizpa kianapa. Une us 
kaiznara aizpa kiamtuchi. ¿Chitma une nawa piantashimuspas? 

20 Awane sinkaara: 

—Salizne nua pizta. ¿Minma nua piantashimtui? 

21 Jesúsne sinkanat kit kaiznara: 

—Na maza iztasparit kal kwaizkultu payura kit akwa, une sun- 
pa iztaspaarit. 22Sunkana Moisésne uruza ampu pashpawa aya tit- 
napa, circuncisión kitpa, ininnara. (Moisés sun ininnarachikas, u 
kwalne an ñamin sun kinanapa ininnara.) Katmizna une kwaizkul- 
mu payurakas ampu pashpawa aya tittamtu. Ankas kal i. 23Une 
ampu pashpawa aya tittamtu, Moisés kaizta aizpa kianapa. Une 
kwaizkulmu payura sun kiamtu. Na maza ampura kwaizkulmu 
payura kakulnintune, une ¿chitma nakasa aliz kulamtu? 24U awa 
kiamtu aizpa izamtuasmin, usparuza “kwail kiarit” kizman. U awa 
kiamtu aizpa izakane, une uspawa watcha kainarawa. 


¿Nu Cristokish? mimamtu 

25Suasne minpazha Jerusalén pipulura uztuzne usparuzpain 
mimamizta: 

—¿Awane an ampura piantana sayamtuki? 26Mane usne 
wan iztakin paranamtu. Minminkas chinkas kizamtuchi. ¿Judío 
inintuzne an ampu Dios niritmika i nijkulamtuki? 27 Aune an 
ampu mintas amtu pianmakpas. Dios naritmika akane, minmin- 
kas mintas amtu piankamasachi. 

28 Dios katsa yalta kamtanamtuasmin, Jesúsne sun mit kit 
tinta kaiznara: 

—Une nawa piankamamtu. Une na mintas amti pian. Apmin- 
pain at chiish. Usne, watchamika i, nawa ininta. Une ussa pianchi. 
29 Nain ussa pianish, us nawa ininta akwa. Mane tas arau. 

30 Suasne awa ussa piz kit sipshiarakas, minminkas ussa piz- 
arachi. Mama ussa piztu payu taiztachi. 31 Akkwan awane us ni- 
ritmika i nijkulara. Mamaztuzne kaizara: “Dios niritmika akane, 
usne, an ampukana, anza iztasparit kal kimanazi.” 


Policíara ininamtu, Jesústa piznapa 

32 Fariseo awa Jesúspa kaizamtu aizpa miarawane, uspakas 
pariya inintuzkas Dios katsa yalkis policíaruza ininnara, Jesústa 
piz kit mil kit kajchira sipnapa. 33Suasne Jesúsne kaiznara: 

—Nane ukasa akwan payu chin tunash. Suasne nawa ininta- 
mikawarain kailtinash. 34U nawa sayamtukas, une nawa wan- 
malamanazi. Minminkas na imtura iasachi. 

35 Suasne Judío awane usparuzpain ka mimamizta: 

—¿Anne minpa irinsa? Usne au iztakis isachi. ¿Usne Griego 
suwara Judío awaruza kamtana irinsa? ¿Diosta pianchiruza 

kamtana irinsa? 36 Us kaiztu aizpa piankamsachimakpas. Sun- 
kana kaizta: “Nawa saiyanazi. Nawain wanmalamanazi. Une na 
imtura iasachi.” 


Diosne awaruza uzninnamtu 

37 Minpa pishta payune anza katsa i. Sun payura Jesúsne 
kuhs kit tinta kaiznara: 

—Minpazha kwazi kiltane, nawa anka. Nawa nijkultumika- 
ne nawa atpa, kwanpa, uznapa. 38 Jesúsne sunpa kaiz kit kwazi- 
wa kwinta kira, awa kwazi kiltu akwa. Awane kwazi kwanpa 
pashiamtu, au sukin uzna. Jesúsne ankas Dios pitpa kaiztu: Na- 
wa nijkultumikane kwazi kumtu mikakana i. Usne uznazi. 

39Sun kizkane, Jesúsne paiña Sinam Izpulpa kwinta kira. 
Paiña Sinam Izpulne Jesústa nijkultuza sapnashinat kit uznin- 
nanazi. Jesús mama irittas kuhstachi akwa, Diosne paiña Sinam 
Izpulta mama inintachi, Jesústa an watsal namnapa. 


Awaruzne paimpa iamtu 

40Jesús kaizta aizpa miarawane, minpazha awaruzpain 
kaizara: 

—An Dios kainammmikane i. 

41 Mamaztuzne kaizara: 

—Anne Dios naritmika i. 

Mamaztuzne mamaz tuntu kizara: 

—Cristone Galilea suras amanazi. 42 Dios pinkihta ka parit: 
“Cristone Davidpa ininmikawa kwaltas puznazi. Usne Belén pi- 
pulukin kawinazi.” 

43 Awane Jesús akwa paimpa iara. 44 Mazakanane ussa piz- 
shiara, kajchira sipna. Minminkas ussa pizarachi. 


Judío inintuzne Jesústa nijkulamtuchi 

45Dios katsa yalkis policíane ininturuz purakin kaiyara. Pa- 
riyaruza inintuzkas Fariseo policíaruzkas mimanara: 

—¿Chikishma Jesústa karaamanash? 

46 Policíane sinkanara: 

—Minminkas an ampukana paratchi. 

47 Suasne Fariseo awane mimanara: 

—¿Jesúsne uruza kain kinamtukish? 48 Au Judío awaruza 
ininturuzne us Dios naritmika i nijkularachi. Fariseo awaruzkas 

us Dios naritmika i nijkularachi. 49 An awane Moisés ininta aiz- 
pa kanpamtuchiruzne wan karaanazi. Uspane Jesústa miat kit 
ussa kanpaamtu. 

50 Nicodemone, Jesústa amta izna itmikane, Fariseo awaruz- 
tas azi. Usne kaiznara: 

51 —Aumiza inintit aizpa pianmakpas. Aune mazara kwail 
kirit kizsachimakpas. An ñancha aune ussa mirawamakpas, pai- 
ña kwail kirit aizpa piankamna. 

52Suasne sinkaara: 

—¿Nukas Jesúskana Galilea suras atkish? ¿Nu paiña kan- 
pammika kish? Dios pinkihta iztane, une Dios kainammika Ga- 
lilea suras amtuchira piankamanazi. 

53 Suasne wan chiwal usparuzpa yalta kaiyarit. 


Kwail kimtu ashampara pizamtu 
1 Uspa iarawane, Jesúsne Olivos izara irit. 2 Tilawara kinka- 
8 ne, Jesúsne Dios katsa yalta kailta. Akkwan awane us tukin 
aara. Usne uz kit usparuza kamtanamizta. 

3 Suasne Moisés ininta aizpa kamtamtuzkas Fariseo awaruz- 
kas maza ashampara, mamazpa ampukasa pittit wanmaltitmi- 
kasha, Jesústa karaara. Uspane wan iztakin ussa kunninat 4kit 
Jesústa kaizara: 

—Kamtam. Aune an ashampara, mamazpa ampukasa pittit- 
mikasha, wanmaltamakpas. 5 Moisés pinkihta parat kit aumiza 
ininta, sun kwail ashampara ukkasa piantanapa. ¿Chima kiztus 
nune? kizara. 

6 Uspane sun mimaara, ussa kwail kizninna, ussa mikwa iz- 
tukin kwail kizninna. Suasne Jesúsne wain kit pul pilta chihti 
tippukasa pamizta. 7 Ussa mimaamiztuasmin, Jesúsne nil sat kit 
kaiznara: 

—¡Uruztas chinkas kwail kitchimikane ussa an ñanchain uk 
kirain! 

8 Mamasa wain kit pul pilta pamizta. 9 Jesús kaizta aizpa 
miarawane, uspane uspa kwail kiarit aizpa minñara. Haparuzne 
an ñancha maza mazain puzat kit ashamparas iamizta. Wan ia- 
rawane, Jesúsmin sun ashampakasain sua nukkulta. 10Suasne 
Jesúsne nil sat kit ussa mimara: 

—Ashampa, nua kwail kirit kizturuzne ¿mintama purai? 
¿Minminkas nua kwail kirit kiztuchiki? 

11 Usne ussa sinkara: 

—Anpat, minminkas nawa kwail kirit kiztachi. 

Jesúsne kaizta: 

—Nane nu kwail kirit aizpa watkulnintus. #t kit an kwail ki- 
mun. 


Jesúsne impilkanain kai aiznintu 

12 Jesúsne mamasa paranat kit Fariseo awaruza kaiznara: 

—Nane impilkanain ish, wan awaruz uspa kaijchukin min- 
ñamtu aizpa kai piankamanapa. Nawa kanpararuzne ap kam- 
muruz namanazi. Tilta chaamtuchi akwa, nane usparuza uznin- 
nanash. Sun kai impil izarawane, uspane Dioskasa wat uzanazi. 

13Sun miarawane, Fariseo awaruzne kaizara: 

—Nune up minpain paramtu. Nuin kaiztu aizpa kainsih i. 

14 Jesúsne sinkanara: 

—Nain paramtukas, na kaizta aizpa watcha i. Nane mintas at 
pianish. Minta imtukas pianish. Une na mintas amtukas minta 
imtukas pianchimai. 15U na kimtu aizpa izamtukas, une awaka- 
nain minñat kit na kwail kimtu kizamtu. Nane minainkas kwail 
kirit kiztuchish. 16Mamazta kwail kirit kiztakas, na chiwazha 
kiztu aizpa watcha i. Nain mamazta kwail kirit kiznamtuchish. 
Nakas, ap Taitta nawa ininmikakas, awara kwail kiarit kiztuas. 
17 Sun pit uruza inintu aizpa sunkana parit: “Paas awane kawa- 
rain nijkulkane, uspa kaizta aiza watcha i.” 18Mane nain na 
pian aizpa kaiztus. Mamazkas, ap Taittakas, nawa inintamika- 
kas, us pian aizpa kawarain kaiztus. 

19Suasne uspane mimaara: 

—¿Mintama tui up Taitta? 

Jesúsne sinkanara: 

—Une nawakas ap Taittarakas pianchimai. Nawa piankam- 
taratne, une ap Taittarakas piankamashina. 

20Dios katsa yalkin pial sapmukin kamtanamtuasmin, Je- 
súsne sun kizta aizpa kaiznara. Minminkas ussa pizshiarachi, 
paiña naiztu payu taiztachi akwa. 


Jesúsne na imtura iasachi kiznara 
21 Jesúsne mamasa kaiznara: 
—Nane iru. Une nawa sayanazi. Kwail kiamtu akwa, une ia- 
nazi. Une na imtura iasachi. 

22Suasne Judío ininturuzne kaizara: 

— U na imtura iasachi kaiztu akwa, ¿Ussain piantamtuki? 

23Suasne Jesúsne kaiznara: 

— U an sukin pura akwa, une apas kal mij. Na kwashpas at 
akwa, nane chiyuras kal mij ish. Une an sukin uzamtu. Nane 
chiyuras atmika ish. 24Katmizna uruza ka kiznarau: “Kwail 
kiamtu akwa, une ianazi. U na watsat miltamika ish nijkulamtu- 
kine, une kwail kiat kit ianazi.” 

25 Suasne mimaara: 

—¿Nune mintas mas? Nune watsat miltamika chi. 

Jesúsne sinkanara: 

—An ñamin uruza nane minmika i kaiznarau. 26 Nane uruza 
akkwan pit kaiznawaish. U kwail akwa, nane uruza kwail kiam- 
tu kiznat kit naizninnanazi. Nawa inintamikane watcha kaiztu. 
Nane us nawa kaizta aizpa uruza paranamtus. 

27 Uspane Papihshpa paraka miarachi. 28 Katmizna kaizna- 
ra: 

—Nawa chiyuras Ampura kurishta patpianka, une nawa 
piankamaanazi. Nane uruza minma ish kiznarau. Apminpain 
kimtuchish, na ap Taitta nawa kamtara aizpa kamtanamtu 
akwa. 29 Nawa inintamikane nakasa tu. Ap Taittane nawa kwai- 
rachi, na us pashimtu aizpa kimtu akwa. 

30 Jesús sun kizkane, kwisha akkwan awane ussa nijkulara. 


Diosta piantuzkas kwail kimtuzkas 

31 Suasne Jesúsne Judío awa ussa nijkultaruza kaiznara: 

— U na kamtara aizpa nil kiamiztane, une ap kammuruz na- 
mashina. 32 Suasne une watcha piankamanazi. An watcha pitne 
uruza kwailtas puzninnanazi, Dios uruza watsat milnamtu 
akwa. 

33 Uspane ussa sinkaara: 

—Aune Abrahampa kwal makpas. Katmizna aune kwail aiz- 
pa kimtuchimakpas. Nune au kwail kiamtumakpas kizsachi. 

34 Jesúsne kaiznara: 

—Watcha kaiznamtus. Wan kwail kimtuzne sun kiamtu, 
kwail kiashimtu akwa. 35Kal kiwainmumikane pailta payu an- 
patpa yalta kal kimtu. Minminkas ussa chiht ininsachi. Yalpami- 
kakas, paiña kwalkas kal kiwaintuza chiht ininnashina. 36 Kat- 
mizna Dios Painkulne u kwail kiarit aizpa watkulninnashina, us 

Papihshkasa uztu akwa. Painkul uruza wat kulninnashimtune, 
usne u kwail kiarit aizpa wat kulninnashina, sunpa chihtnapa. 
37 Nane u Abrahampa kwal mai pianish. Na kamtara aizpa mia- 
rachi akwa, une nawa piantaashimtu. 38Nane ap Taitta nawa 
kamtara aizpa paranamtus. Une u Satanás taitta parat aizpa kia- 
miztu. 

39 Uspane sinkaara: 

—Au taittane Abraham i. 

Jesúsne kaiznara: 

—U Abrahampa painkultuz watcha aratne, une Abrahamka- 
nain Diosta kanpaashina. 40 Diosne nawa watcha kamtara. Na 
sun watcha uruza kiznarakas, une nawa piantaashimtu. Abra- 
hamne mizurainkas sunkanain kitchi. 41 Une u taitta kiritka- 
nain kiamtu. U taittane Dios chi. U taittane Abraham chi. 

Suasne uspane kaizara: 

—Aune mamaz papihshtas pashpa kawirachimakpas. Au 
Taitta pianmakpas. Usne Dios i. 

42 Jesúsne kaiznara: 

—Dios u Taitta watcha aratne, une nawa paashina. Na Dios- 
tas at akwa, akki tus. Apminpain atchish. Sunkana Diosne nawa 
ininta. 43Na kaizta aizpa piankamamtuchi akwa, une ap pit 
miasachi. 44 U taittane Diablo i. Une ustas puzat kit us pashimtu 
aizpa kiashimtu. Diablone pailta payukima awaruz ianapa pa- 
shira. Usne watcha kishitchi, watcha kaiztuchi akwa. Pirail 
kaizkane, usne paiña kaijchuras paramtu. Usne pirailmika i. Us- 
ne awaruza pirail kaizanapa kininamtu. 45 Katmizna na watcha 
kaiznamtukas, une na kaizta aizpa nijkulamtuchi. 46Une na 
kwail kirit aizpa aansachi. Na watcha kaiznakane, ¿Chikishma 
na kaizta aizpa nijkulamtuchi? 47 Diosta piantuzne Dios pit 
miamtu. U Diosta pianchi akwa, une us kaizta aizpa miamtuchi. 


Abraham chasmin, Cristone uzta 

48 Suasne Judío awane ussa kwail kizara: 

—Au kaizta aizpa watcha i. Nune Judío awa chi. Nune Sama- 
ria pipuluras awakana i. Salizne nua piztit. 

49 Jesúsne sinkanara: 

—Saliz nawa piztachi. Nane ap Taittara kwisha wari kiztus. 
Sunkana une nawa kwail i kizamtu. 50 Nane awaruza saimtuchi, 
nawa wari kiznapa. Diosne nawa wari kiznazi. Usne wan iz kit 

na akwa nil kiznazi. 51 Watcha kaiznamtus. Na kamtara aizpa 
kimturuzne mizurainkas iamanazi. 

52Sun miarawane, Judío awane sinkaara: 

—Mane aune saliz nua pizta pianmakpas. Abrahamkas wan 
Dios pit kaiznamtuzkas iarit. Nune ka kiztui: “Na kamtara aizpa 
kimturuzne mizurainkas iamanazi.” 53Au Taitta Abrahamne 
irit. ¿Nune au Taitta Abrahamkin an katsa kish? Dios kai- 
nammtuzkas iarit. ¿Nune mintasmas? Nu kwail mintui, nu kat- 
samika chi akwa. 

54 Jesúsne sinkanara: 

—Nain watcha ish kaiztane, na kaizta aizpa kainsih. Ap Taitta- 
ne nawa wari kiztu. Ukas us au Dios i kizamtu. 55Sunkana une mi- 
zurainkas ussa pianchi. Nain ussa pianish. Na pianchish kiztane, 
nakas ukanain pirail kizshina. Nain ussa watcha pianish, us kaiztu 
aizpa kimtu akwa. 56U taitta Abrahamne watsal kira, na amtu pa- 
yuwa piankamtit akwa. Usne sun iz kit watsal kira. 

57 Suasne Judío awaruzne Jesústa kaizara: 

—Nune cincuenta años mijchi mama. ¿Nune Abrahamta iz- 
takish? 

58 Jesúsne sinkanara: 

—Watcha kaiznamtus. Abraham kawirachasmin, nane uza- 
rau. 

59 Suasne uspane uk chakkara, Jesústa kin. Jesúsne ussa kul- 
at kit Dios katsa yaltas puz kit uspa paizkakis it. 


Jesúsne kasu izsachimikasha kakulnintu 
1 Mamaz payura miwara imtuasmin, Jesúsne maza ampu iz- 
9 sachi kawiritmikasha izta. 2Paiña kammuruzne minpazha 
kwail kirit minñat kit mimaara: 

—Kamtam. ¿Chikishma an ampu izsachi? ¿Papihshkas ak- 
kuhshkas kwail kiritwailki? ¿Usmin kwail kiritki? 

3 Jesúsne sinkanara: 

—Us izsachikas, paiña kwail kirit akwa, kasu tilkwil kiritchi. 
Papishtuzkas kwail kiarachi. Usne izsachi kawira, awa Dios kal 
kimtu aizpa izanapa. 4An payu asmin aune kal kipuspas. Til pa- 
kane, aune kal kisachimakpas. Sunkana pailta payukima nane 
ap Taittawa kal kitpaish, us paiña kal kinpa, nawa inintit akwa. 
> An sukin tuasmin, nane impilkanain ish, apas awa uspa kaij- 
chukin minñamtu aizpa kai piankamanapa. 

6Sun kiztawane, Jesúsne pilta ilpi itkulat kit ilpikasa pitchin 
pilkasa sain kit kasu isalparain izsachimikasha nira. 7 Kwiztane 
ussa kaizta: 

—Mane it kit Siloé kwazi piwailta kittas. (Awa pitne Siloé 
“ininta” mun.) 

Suasne an ampune it kit matsihta kit kit paiña yalta iztu kail- 
ta. 8Suasne makin uztuzkas ñamin kasu izsachi pial paikwatmi- 
kasha iztaruzkas kaizara: 

—¿An ampune pial paikwan uzatmikaki? 

9 Minpazha kaizara: 

—Watcha. Us i. 

Mamaztuzne kaizara: 

—Us chi. Uskanain iztit i. 

An ampune kaizta: 

—Watcha. Nane an pial paikumtuatmika ish. 

10 Suasne ussa mimaara: 

—¿Mizama mane izshinas? 

11 Usne sinkanara: 

—Maza ampune, Jesús munmikane, pil sat kit isalpara kasu- 
ra pil nit kit kaizta: “Siloé kwazi piwailta it kit kittash.” frau. Na 
kitpane, izshinarau. 

12 Suasne ussa mimaara: 

—¿Sun ampune mintama tui? 

Usne kaiznara: 

—Pianchish. 


Fariseo awane izsachimikasha, wat paritmikasha, mimaara 

13 Suasne uspane izsachimikasha, wat paritmikasha, Fariseo 
awa purakin milaara. 14 Jesúsne kwaizkulmu payura ilpikasa 
pil sat kit izsachimikasha wat paninta. 15 Suasne Fariseo awane 
mamasa an ampura ¿Mizama mane kasu izshinai? mimaara. Us- 
ne kaiznara: 

—Usne pil kasu isalpara niish. Nane kasu kittau. Mane iz- 
tus. 

16Suasne minpazha Fariseo awaruztas kaizara: 

—Sun kiritmikane Diostas asachi. Usne kwaizkulmu payu 
nijchiwal kimtu. 

Mamaztuzne kaizara: 

—Kwail kiritmika kane, ¿Mizama akwan wat kal kishinai? 

Sun kizara aizpa akwa, uspane usparuzpain paimpa naiyara. 
17 Mamasa kasu izsachimikasha mimaara: 

— ¿Nune chi kiztu kasu izkulnintamikawa? 

Usne kaiznara: 

—Usne Dios pit kainammmika i. 

18Judío awa ininturuzne sun ampu kasu izsachira nijkulshiara- 
chi, paiña kasu iztu akwa. Suasne uspane kasu izsachimika wat pa- 
ritpa papihshtakas akkuhshtakas akuat kit 19mimaara: 

— ¿Anne u painkulki? ¿Us kasu izsachi kawirit kizamtuki? 
¿Mizama mane iztui? 

20 Papihshkas akkuhshkas sinkanara: 

—Aune au painkul i pianwas. Usne kasu izsachi kawirit. 
21 Mane miza iztu pianchiwas. Minma ussa kasu izkulninta 
pianchiwas. Ussa mimarain. Hapa wai. Usmin uruza kainashina. 

22Papihshkas akkuhshkas sun kizpailta, Judío ininturuza 
ishkwantu akwa. Uspane usparuzpain nijkulara, Jesús Dios na- 
ritmika i kizmuruza Dios kammu yalkis ukkat kit puzninnana. 
23 Katmizna paiña papihshkas akkuhshkas sun kizpailta: “Ussa 
mimarain. Hapa wai.” 

24 Suasne Judío awane mamasa an ñamin kasu izsachimika- 
sha akwaat kit kaizara: 

—Dios iztakin watcha kaizti. Aune an ampu kwail kimmika i 
pianmakpas. 

25 Usne sinkanara: 

—Us kwail kiritne, pianchiish. Nain sun pianish. Nane kasu 
izsachiarau. Mane iztus. 

26 Mamasa mimaara: 

—¿Nua chima kizi? ¿Mizama kizi, up kasu izkulninna? 

27 Sinkanara: 

—Uruza kaiznarau me. Une miamtuchi. ¿Chishma sunmin 
mamasa miashimtuwas? ¿Ukas ussa kanpashiamuskiwas? 

28 Suasne ussa kwail kizat kit kaizara: 
Nune sun ampura kanpam kit us kaiztu aizpa mimtu. Aune 
Moisésta kanpam kit us kaiztu aizpa mimtumakpas. 29 Aune 
Dios Moisésta parara aizpa pianmakpas. Anne mintas at pian- 
chimakpas. 

30Usne sinkanara: 

—U sun kaizamtu akwa, nane iztasparu. ¿Une sun ampu 
mintas amtu pianchimakkiwas? Usne nawa kasu izkulninta. 

31 Watcha i. Diosne kwail kimtuza mimtuchi. Usne Diosta wak- 
puj waintuzainkas Dios ininta aizpa kimturuzainkas minamtu. 
32Au su sarasmin, minminkas sunpa miarachi. Mizurainkas 
minminkas kasu izsachi kawiritmikasha izkulnintachi. 33Sun 
ampu Diostas atchine, chinkas kisachi. 

34 Uspane sinkaara: 

—Kawirasmin, nune kwail kira. ¿Nune aumiza kamtashim- 
tukish? 

Uspane ussa Dios kammu yaltas ukkat kit puzninara. 


Minpazha kasu izsachimikakana tu 

35 Awa kasu izsachimikasha kammu yalkis ukkat kit inina- 
ra. Jesús sunpa piankamtawane, usne ussa sait kit wanmal kit 
mimara: 

— ¿Nune chiyuras Ampura nijkultukish? 

36 Ampune sinkat kit kaizta: 

—Anpat. ¿Minmas? Minma i kaizcha, na ussa nijkulnapa. 

37 Jesúsne ussa kaizta: 

—Nune ussa iztit me. Nain ish. Nane nukasa paramtus. 

38 Suasne ampu Jesústa wakpujwaintuasmin, kaizta: 

—Anpat. Nane nu Dios naritmika i nijkultus. 

39 Suasne Jesúsne kaizmizta: 

—Nane an sukin arau, awa uspa kwail piankamanapa, Dios 
usparuza watsat milnanapa, kwail kiamanpa. “Diosta pianmak- 
pas” minturuzne Diospa watsat milmumikasha kwayanazi. 

40 Suasne sun miarawane, minpazha Fariseo awaruztas us 
panatkin ussa mimaara: 

—Aune watcha Diosta pianmakpas, kizara. 

41 Jesúsne sinkanara: 

— U Diosta pianchine, u kwail kiarit aizpa pianchi. U Diosta 
pianmakpas kizamtukas, une kwail kiarit aizpa nukkultu. 


Pirikuwa izmumika kamtam kwinta 
1 Suasne Jesúsne awaruza kamtanamizta. “Watcha kaiz- 
1 0 namtus. Pirikuwa pijtakin napmuchimikane, walkumka- 
nakas mamaztuza kwail kishimmikakanakas mai, mamazpara 
naptu akwa. 2Pijtakin napmumikane piriku izmumika i. Usne 
pirikura kiwainamtu. 3 Pijta iztumikane pijta chihtu, piriku iz- 
mumika napnapa. Pirikune us parika piankam kit miamtu. Usne 

pirikuwa mun akwanat kit piriku wakis ukkanamtu. 4Paiña pi- 
rikuruza puzninarawane, usne uspa purakin an ñancha imtu, mi 
anna. Pirikune ussa kanpaamtu, paiña pit piankamamtu akwa. 
5Uspane pianchiruza kanpaamtuchi. Katmizna uspane suntuz- 
tas iamtu, mamazpa pit pianchi akwa.” 

6 Jesús sun kamtam kwinta kinarakas, uspane us kamtanara 
aizpa miarachi. 


Jesúsne wat piriku izmumika i 

7Suasne Jesúsne mamasa kaiznara: “Watcha kaiznamtus. 
Nane pijtakana ish, piriku nappanapa. 8 Na iztakin attuzne wal- 
kumtuzkas awaruza kwail kiashimturuzkas mai. Pirikuruzne 
uspa pit miashitchi. 9Nane pirikuwa pijtakana ish. Nawa saptu- 
mikane, nawa nijkultumikane, sun pijtakinkana napshina. Nane 
ussa sinam sanash. Usne pirikukanain nap kit puz kit chiwazha 
we aizpa mijanazi. 

10Walkummikane amtu, walkwan, piantana, wan azpianna. 
Nain arau, uruza uzninnanapa, chinkas wenamanpa. 11 Nane 
wat piriku izmumika ish. Wat piriku izmumikane piriku akwa 
ishina, usparuza watsat milnana. 12Diablo kwiza akane, kana 
kimtu mikane, pial sapmumikane, pirikura chihkanat kit ain 
imtu, us piriku izmumika chi akwa, piriku paiña chi akwa. 
Suasne Diablo kwizane pirikuruza piznat kit paimpa paimpa 
ininnamtu. 13 Pialmin pashit akwa, an ampune pirikuras ain im- 
tu. Usne pirikuruza wat izshimtuchi. 

14-15 Nane wat piriku izmumikakana ish. Pirikuruzne nawa 
nijkulamturuz mai. Ap Taittane nawa pian. Kawarain Taittara 






š — 
i 
E 
N" o YZZY, 

N Gam, 





WALA YANI 
A rd 
Gç; 


Pirikuruz uspa pitmukin pura, piriku izmumikakasa 


El Nuevo Testamento en Awa Pit de Ecuador, 2da ed. @ 2010, Wycliffe Bible Translators, Inc. 


285 San Juan 10 


pianish. Sunkanain pirikuruza, nawa nijkulturuza pianish. Ka- 
warain uspane nawa pian. Nakas uspa akwa ishinas, usparuza 
sinam sanana. 16 Mamaztuzne, sun Judío chi awaruzne, nawa 
nijkulamtuchi. Nane usparuzakas karatpaish, na kaizta aizpa 
mianapa. Nane wan nawa nijkultuza maza kwain wanmaknin- 
nanash. Suasne nane, piriku izmumikane, usparuza iznanazi, 
nawa nijkularit akwa. 

17 Na mamaztuz akwa imtu akwa, ap Taittane nawa pa- 
shimtu. Usne nawa mamasa uznninnazi. 18 Minminkas nawa 
inintuchi. Nane nain chihkashimtus, inna. Nakas nawain 
kuhsshinas, mamasa uzna. Ap Taittane nawa ininta, sun kin- 
pa.” 

19Judío awa ininturuz us kaizta aizpa miarawane, uspane 
usparuzpain paimpa iara. 20 Akkwanne kaizara: “Salizne ussa 
pizta. Nukku paramtu. ¿Chitma us kaiztu aizpa miamtu?” 
21 Mamaztuzne kaizara: “Minminkas, sun kwail saliz piztitmi- 
kane, sunkana parasachi.” Saliz piztitmikane izsachimikasha iz- 
kulninsachi. 


Judío awa ininturuzne Jesústa mishiamtuchi 

22 Alu kimtu akwa, Jerusalén pipulura tih pamtu. Judío awa- 
ruzne Dios katsa yalpa pishta iznara. 23 Jesúsne Dios katsa yal- 
kin Salomónpa pijtawara chamtazi. 24 Judío awa ininturuz ussa 
pilzarawane, uspane mimaara: 

— ¿Yawa payukima tirizish, aumiza nil kainarachin? Nu wat- 
sat milmumika kane, nil kainachain. 

25 Jesúsne sinkanara: 

—Me ñamin uruza kainarit. Une na kaizta aizpa nijkulara- 
chi. Ap Taitta nawa ininta akwa, nane us nawa kaizta aizpa kim- 
tus. Na kirit aizpa izamtune, une nawa piankamashina. 26U ap 
pirikukana chi akwa, une nawa nijkulamtuchi. 27 Ap pirikuruz- 
ne, nawa nijkulturuzne, ap pit miat kit nawa kanpaamtu. Nane 
usparuza pianish. 28 Nane pailta payukima usparuza uzninnam- 
tus, mizurainkas kaamanpa. Minminkas usparuza nakis naka- 
manazi. 29Ap Taittane, nawa suntuza chihkaritmikane, ma- 
mazkinkas anza katsa i. Minminkas usparuza ap Taittaras naka- 
sachi. 30 Ap Taittakas nakas sulmin was. 

31 Suasne mamasa Judío awa ininturuzne uk chak kit Jesústa 
kishiamizta. 32 Jesúsne kaiznara: 

—Ap Taitta nawa sun kal kin ininta akwa, nane u iztukin 
kwisha wat kal kirau. Na kal kit akwa, ¿une nawa uk kiashimtu- 
kiwas? 

33 Judío awa ininturuzne sinkaara: 

—Nu wat kal kirit akwa, aune nua uk kiamtuchimakpas. Nu 
Diospa kwail kiztu akwa, sun kishiamtumakpas. Nune ampuin i. 
Nune Dios ish kiztu. 

34 Suasne Jesúsne kaiznara: 

—Diosne paiña inim uruza ininnara. Ka parit: “Une dios 
mai.” e 35 Aune Dios paninta aizpa watcha i pianmakpas. Paiña 
pit maiztuchi. Diosne paiña pit kainammtuza ininnat kit uspa- 
ruza “dios” munnara. 36Diosne nawa paimpa nat kit an sura 
ininta. Na Dios painkul ish kizkane, une na Diospa kwail kiztu 
kaizasachi. 37 Ap Taittawa kal kirit aizpa kimakane, nawa nij- 
kulman. 38Us kal kikane, nawa nijkulamtuchikas, na kimtu 
akwa nijkularain, ap Taittakas nakas maza awakanain uzwas 
piankamanapa. 

39 Suasne mamasa uspane Jesústa pizshiara, kajchira sipna. 
Sunkana usne usparuztas kimasara. 

40 Suasne Jesúsne mamasa pán puzmumal Jordán Pira kail 
kit Juan an ñamin munnarakin nukkulta. 41 Akkwan awane 
ussa izna iat kit kaizara: “Juan chinkas iztasparit kal kitchi- 
kas, usne wan Jesúspa kwinta kira. Us kaizta aizpa watcha 
azi.” 

42Kwisha akkwan awane sun sura ussa nijkulara. 


Lázaro imtu 
1 Mane nane an ñamin ishtumikawa kwinta kinamtus. 
1 1 Usne Lázaro mun. Uskas paiña paas kwampihshkas Beta- 
nia pipulura uzara. Sun paasne Maríakas Martakas munwail. 
2 An Maríane, Lázaro imtumikawa kwampihshne, watsal piam 
pihshpi Anpatpa mittikin pattain kit paiña ashkasa pul chaknin- 
ta. 3Lázarowa kwampihshne paiña pit inin kit Jesústa ka kaiz- 
pailta: 
—Anpat. Up wat izmuruz imtu tui. 
4Sun mirawane, Jesúsne kaizta: 

—Imtukas, Lázarone irit nukkulmanazi. Sunkana Lázaro 
akwa, awane Dios kwisha wari kizanazi. Sun irit akwa, awane 
Diospa painkul kwisha wari kizanazi. 

5Jesús Martarakas paiña aizpihshtakas Lázarorakas pashi- 
narakas, 6ussa Lázaro ishtu i kiztakas, Jesúsne us tukin an paas 
payu mara. 7Sun kitpane, usne kammuruza kaiznara: 

—Mamasa Judea sura izhain. 

8 Uspane sinkaara: 

—Kamtam. Akkwan payu chin Judío awa ininturuzne nua 
uk kishiara. Nune imasara. ¿Mamasa ta ishimtukish? 

9 Jesús kaiznara: 

—Pán doce urakima kai maltu akwa, minpazha au sukin 
chamtumikane, Taitta pashit aizpa kishiarawa. Na Dios pashit 
aizpa kimtuasmin, minminkas nawa kwail kisachi. 10Sunkana 
Diosta nijkultuchimikane, amtawara chamtumikakana i. Diosta 
pianchimikane, Dios uztukin pianasachi, Dios kamtamtu aizpa 
kanpamtuchi akwa. 

11 Sun kiztawane, Jesúsne an kaiznara: 

—Au izmumika Lázarone pirit tui. Sunkana nane ussa izkul- 
ninnash. 

12Suasne paiña kammuruzne kaizara: 

—Anpat. Pittane, usne suas kakultanazi. 

13 Jesús Lázaro iritpa paranamtuasmin, kammuruzne Lá- 
zaro pittittu minñara. 14 Suasne Jesúsne usparuza nil kaizna- 
ra: 

—Lázarone me irit. 15 Na uskasa tuchikas, nane u akwa wat- 
sal kultus, u nawa nijkulamiznapa. Ta ussa izna izhain. 

16Suasne Tomásne, gemelo muntitmikane, mamaz kammu- 
ruza kaiznara: 

—Aukas izhain, an kamtamkasa ina. 


Jesúsne Martakasa Maríakasa wanmaltu 

17 Piannakane, Jesúsne Lázarora ampara payu uk kulta kam- 
tit piankamta. 18 Betania pipulune Jerusalén pipulurakima ka- 
shawazhain uz. Kutña kilómetrokin uz. 19 Akkwan Judea suras 
awane Maríarakas Martarakas uzkinpainna tara, kiwainanapa, 
uspa tayalamanpa, nalpihsh irit akwa. 20 Jesús amtu piankama- 
rawane, Martane ussa wanmalna it. Sunkana Maríane yaltain 
nukkulta. 21 Martane Jesústa kaizta: 

—Anpat. Nu akki tuaratne, ap nalpihsh irakianai. 22Sunka- 
na nane nu chiwazha Diosta paikumtu aizpa Dios nua milanazi 
pianish. 

23 Jesúsne kaizta: 

—Up nalpihshne mamasa uznazi. 

24 Martane kaizta: 

—Nane nu kaizta aizpa watcha i pianish. Usne mamasa min- 
pa payura irittas kuhsnazi. 

25 Suasne Jesúsne ussa kaizta: 

—Nane irittas kuhsnintumika ish, awaruza uzninnanapa. 
Irakas, nawa nijkultamikane mamasa uznazi. 26 Wan ka uztuz- 
kas nawa nijkultuzkas mizurainkas sunkanain iamanazi. ¿Sun 
nijkultukish? 

27 Ussa kaizta: 

—Watcha, Anpat. Nune Dios naritmika i. Nune Dios painkul, 
au sura atmika i. Sun nijkultus. 


Jesúsne Lázaro irit kamkin aztu 

28 Sun kiztawane, Martane aizpihshta, Maríara, akwana it 
kit puintain kaizta: 

—Kamtammikane kashain tu. Usne nawa ininta, nua akwanpa. 

29 Sun mirawane, sun urain Maríane kuhsak kit Jesústa izna 
imizta. 30 Jesúsne pipulura naptachi mama. Usne Marta uskasa 
wanmaltakin tuara. 31 Judío awane uskasa yalta purat kit uz- 
kinnaara, us tayalmanpa. María kuhsak kit azain puzta izarawa- 
ne, uspane ussa kanpaara. Us kamkin azna imtuka minñara. 

32 Jesús tukin pianarawane, Maríane paiña mittikin wakpuj 
wain kit kaizta: 

—Anpat. Akki tuaratne, ap nalpihshne irakianai. 

33 Maríakas Judío awa uskasa amturuzkas azara. Sun iznara- 
wane, Jesúsne ayukta kwail maz kit tayal kit 34mimanara: 

¿Mintama ussa kamanas? 

Sinkaara: 

—Anpat. Us tukin izna izhain. 

35 Jesúsne azta. 36 Judío awane usparuzpain kaizara: 

—Usne ussa watcha pashira. 

37 Sunkana minpazha kaizara: 

—Usne kasu izsachimikasha izkulninta. ¿Usne chiwazha ki- 
shinaka, Lázaro imanpa? 

Lázaro irittas kuhstu 
38 Jesúsne mamasa ayukta kwail maz kit tayal kit kamkin 
ara. An kamkin kul azi. Napmukin siptit tu katsa ukkasa. 39 Je- 
súsne ka ininta: 

— Uk tainkarain. 

Martane, iritmikawa kwampihshne, kaizta: 

—Anpat. Kwail piamka. Ampara payu i me kamtit. 

40 Jesúsne sinkara: 

—Nane nua ka kaiztau: “Nawa nijkultune, nune Dios kal 
kimtu aizpa piankamanazi.” 

41 Suasne uspane uk tainkaara. Jesúsne chiyura izak kit tinta 
kaizta: 

—Ap Taitta. Aishtaish kiztus, pailta payukima nawa mimtu 
akwa. 42 Nane nu nawa pailta payukima mimtu pianish. Mane na- 
ne uspa puraruz akwa sun kiztus, nu nawa ininta nijkulanapa. 

43 Sun kiztawane, Jesúsne tinta kwianta: 

—Lázaro, suas puzti. 

44Iritmikane chihtikas mittikas iptit tu puzta. Matsihkas ma- 
za pinkasa iptit. Jesúsne kaiznara: 
—"ptit pin chihttain, inpa. 


Judío awane Jesústa pizshiamtu 
(Mt 26.1-5; Mr 14.1-2; Lc 22.1-2) 

45 Suasne sun izarawane, akkwan Judío awaruzne Jesústa 
nijkulara. Uspane Maríara kanpanat kit Jesús kit aizpa izara. 
46 Sunkana minpazha usparuztas Fariseo awaruza iat kit Je- 
sús kirit aizpa kainaara. 47 Suasne Fariseo awaruzkas pariya 
inintuzkas anza katsa Judío inintuzkasa wanmakkat kit kaiz- 
ara: 

—¿Aune chima kianapas? An ampune akkwan iztasparit kal 
kimtui. 48 Sunkana us paiña kal kimiztune, au ussa chihkatne, 
wanne ussa nijkulanazi. Suas Romano awa mikwaruzne aanazi, 
Dios katsa yalta azpianna, au Judío awa kwalkasa waya kiana, 
wan chiwal piantanakima. 

49Sunkana mazane usparuztas, Caifás muntitmikane, sun 
año pariya ininmika azi. Usne kaiznara: 

—Une sun kimtu aizpa pianchimai. 50 Une sun piankamtain. 
Maza ampu au wan Judío awa akwa irane, anza wari. Suasne 
Romano awaruzne au Judío awaruza piantaamanazi. 

51 Sunkana Caifásne sun pit paiña minpain kaiztachi. Caifás- 
ne sun año katsa pariya azi. Diosne ussa an ñamin sun kimtu 
aizpa piankamnin kit kizninta: “Jesúsne Judío awaruz akwa 
inazi.” 52 Sun Judío awa akwa imtukas, usne mamaz sura uztu- 
kas inazi, Dios usparuza maza kwalkanain, Dios painkulkanain 
wanmakkanapa. 53Sun payurain Judío ininturuzne Jesústa 
piantana nijkulara. 

54 Katmizna Jesúsne Judío awa ininturuz purakin izpanara- 
chi. Usne Judea sukis puz kit Efraín pipulura it. Sun pipulu pul 
su kashakin uz. Sua nukkulta paiña kammuruzkasa. 

55 Judío awaruzpa Pascua pishta taiznapain. Pascua pishta 
taiztachasmin, akkwan awane nanmals Jerusalén pipulura nua- 
ra, Dios iztakin sinam saninnanapa, Pascua pishta izanapa. 
56 Uspane Jesústa sayara. Dios katsa yalta wanmakkamtuas- 
min, uspane usparuzpain ka mimaara: 

—¿Chima minñamtu? ¿Usne pishtara ansa? 

57 Pariya inintuzkas Fariseo awaruzkas wanta ka ininnara: 

—Minpazha Jesús tura pianne, aumiza kainanazhain, ussa 
piz kit kajchira sipna. 


Maríane Jesúspa mittikin piam pihshpi parantu 
(Mt 26.6-13; Mr 14.3-9) 
1 Seis payu Pascua pishta chasmin, Jesúsne Betania pi- 

1 2 pulura, Lázaro uzatta, ira. Sua Jesúsne an ñamin ussa 
irittas kuhsnintit. 2Suane Jesúspa izmuruzne us akwa kumira 
saara. Lázaro uskasa mishari uz kit kuamtuasmin, Martane ku- 
mira nailnara. 3Suasne Maríane maza kakwa botella piam 
pihshpi karara. Sun pihshpine nardo muntit. Kwisha muin azi. 
Jesúspa mittikin pihshpi parantawane, usne paiña ashkasa pul- 
chaktara. Yalnuras piam piara. 4Judas Iscariotene, Simónpa 
painkulne, Jesústa kammumikane, tuazi. Usne Jesústa chihkan- 
mika azi. Usne kaizta: 

5—An muin pihshpi painane, minpazhane maza añokima 
kal kitpa. ¿Chitma sun piam pihshpi painintachi, pialkasa pui- 
zaruza milanana? 

6Puizaruza kiwainshimtuchikas, usne sun kaizta, us wal- 
kwashimtu akwa. Usne Jesústa kammuruzpa pial tuh milta. Pial 
tuhta watsarakas, usne tas ukkara, us akwa painna. 7 Suasne Je- 
súsne ussa kaizta: 

—Ussa kaizapmun. Ap kamtu payuwa mintuasmin, usne sun 
na akwa kirit. 8Pailta payukima puizaruzne uruzpain uzanazi. 
Sunkana nane pailta payukima ukasa uzmanash. 


Lázarora piantashiamtu 
9Akkwan Judío awaruzne Jesús Betania pipulura naptu pian- 
kamara. Jesústa izana iarakas, uspane Lázarorakas, Jesús irittas 
kuhsnintamikashakas, izna iara. 10Suasne pariya inintuzne Láza- 
rorakas piantana nijkulara. 11Us akwa akkwan Judío awaruzne 
pariya inintuz kamtarat aizpa chihkaara, Jesústa nijkulana. 


Jesúsne Jerusalén pipulura naptu 
(Mt 21.1-11; Mr 11.1-11; Lc 19.28-40) 

12 Akkwan awane Jerusalén pipulura Pascua pishta izna ia- 
ra. Tilawara Pascua pishta izmuruzne Jesús pipulura pianamtu 
piankamara. 13Suasne uspane kanari kih tit kit mikin taat kit 
puzat kit Jesústa wanmalat kit kwiannara: 

Jesús awa iztukin Jerusalén pipulura kasha pianamtu 


“Diosne kwisha wari.” 
“Aune Diosta kwisha wari kiztumakpas, paiña ininta- 
mika amtu akwa.” 
“Judío awa katsa mikwa kwisha wari.” f 
14 Jesúsne burrora wanmal kit ussa anuzta, Dios pinkihta ka 
paritkana: 
15 “Jerusalén pipulu uztuz ishkuaman. 
Izti. U mikwane sua amtui. 
Maza ainki burrora anuztu.” £ 
16 An ñancha paiña kammuruzne sun parit aizpa miarachi. Je- 
sús kuhs kit Dios watsal uztukin kailtawane, kwizta uspane us 
akwa wan parit aizpakas ussa kiarit aizpakas nijkulara. 

17 Jesús Lázarora kamkis akwatkane, ussa irittas kuhsninkane, 
Jesúskasa tuattuzne wan izara aizpa kainaara. 18Katmizna awane 
puzat kit Jesústa wanmalara, iztasparit kal kirit aizpa piankamara 
akwa. 19Suasne Fariseo awane usparuzpain kaizara: 

—Iztain. Mane aune ussa piantachimakpas. Wan awane ussa 
kanpaamtu. 


Griego awane Jesústa sayamtu 

20 Pishta tuasmin, akkwanne Jerusalén pipulura iat kit Dios- 
ta wakpuj wainna nuara. Minpazha Griego awakas nuara. 
21 Suntuzne Felipera, Betsaida pipuluras atmikasha, kashara tat 
kit paikuat kit kaizara: 

—Anpat. Jesústa izshimuspas, uskasa kwinta kin. 

22 Felipene Andrésta it kit sun kaizta. Uspa paasne Jesústa til 
kit sun kainailta. 23 Jesúsne paasta sinkanara: 

—Nane inapain ish. Sun ura taizkane, Diosne awa iztukin 
chiyuras Ampura, izninnanazi, ussa wat minñanapa. 24 Watcha 
kaiznamtus. Chara pippa pilta taiztane, sun pippane chik kit ak- 
kwan pippa wamtu. Na awa akwa imtu akwa, nane akkwan 
awaruza watsat milnanash. 25Usmin mij aizpa pashimtumika- 
ne, usmin pashimtumikane, wan kat kit irinazi. Sunkana an su- 
ra uzasmin, Cristo pashimtumikane pailta payukima uskasa uz- 
nazi. 26 Minpazha na inintu aizpa kishitne, nawa kanpazha. Us- 
kas na tura tuanazi. Ap Taittane na inintu aizpa kishittuza ki- 
wainat kit an tinta namninnanazi. 


Jesúsne inash kiztu 

27 Jesúsne ka kizta: 

—Mane nane ayukta tayaltu maztus. ¿Chima kiznapai? Ap 
Taittara ka kizsachish: “Kiwaincha, imanpa.” Sunkana kizsachish, 
na awa akwa ina at akwa. 28Suasne kaizta: “Ap Taitta, wan awa- 
ruza kiwaintain, wan awa nu anza wari piankamanapa,” kizta. 

Suasne Diosne chiyuras sinkara: “Awa nu kimtu aizpa pian- 
kamarawane, suasne wan awane na anza wat ish piankamanazi. 
Mane mamasa sun kinash.” 

29 Sua tuattuzne chiwazha azka miat kit ippain azta kizara. 
Sunkana anpane ka kaizara: 

—Maza ángelne ussa kwinta kira. 

30 Jesúsne sinkanara: 

—Aune sun pit miaramakpas. Na akwain chi. Diosne uruza 
paranara, na Diostas at piankamanapa. 31 Mane Diosne uruza 
an pit piankamninnamtu. Diosne nawa nijkulamtuchiruza ilna- 
nazi, uspa kwil kiarit akwa. Makas ankas piankamtain. Diosne 
an sura ininmikasha, Satanásta, anupparit mija. 32 Nawa ku- 
rishta irukasa patpiankane, sun ti pilta kunninkane, nane wan 
suras awaruza nawa akwananash, nawa nijkulanapa. 

33Sun kainanamtuasmin, Jesúsne awaruza us sunkana imtu 
piankamninara. 34 Awaruzne sinkaara: 

—Moisés parit aizpa akwa, aune Dios naritmika mizurainkas 
imanazi pianmakpas. Sunkana nune chiyuras Ampu kurishta 
patpiannazi kiznaru. ¿Chikishma sun kiztus? ¿An chiyuras Am- 
pune minma i? 

35 Katmizna Jesúsne kaiznara: 

—Nane kai malnintumikane ish. Nakas awaruza na kamtamtu 
aizpa piankamninmika ish. Nane ukasa akkwan payukimain uz- 
manash. Na kaizta aizpa mirain, piankamanapa, nil uzanapa. Na 
kaizta aizpa piankamtachiruzne tilta chamturuzkana mai. Uspane 
wan kaarinazi. 36Na ukasa uzasmin, na kaizta aizpa nijkultain. An 
pit uruza kiwainnanazi, nil uzanapa, kaiwara chaanapa. 


Judío awane Jesústa nijkularachi 

Sun kiznarawane, Jesúsne it kit awaruztas kularit, ussa wan- 
malamanpa. 

37 Jesús akkwan iztasparit kal usparuzpa izarakin kiritkas, 
uspane ussa nijkulashitchi. 38Sunkana uspane Isaías, Diospa 
kainammika, parit aizpa kiarit. Ka parit: 

“Anpat, uspane au kaiznarit aizpa miara. 
Uspa Dios iztasparit kal izarakas, uspane 
nijkularachi.”h 
39 Uspane nijkularachi, Isaíaskas an kaiz kit ka para akwa: 
40“Diosne usparuza kasu izsachimikakana namninnara, 
izamanpa. 
Usne usparuza nilchi mininnara, wat piankamanapa. 
Wat piankamtuchi akwa, uspane nawa kaiyasachi, 
na usparuza sinam saninnana. 
Katmizna nane usparuza kakulninasachish.”: 

41 Isaíasne sun pit kaiznara, Jesús ussa izpan kit paiña iztakin 
anza katsa namta. Katmizna usne Jesúspa parit. 

42Sun pit nijkularachiruzpa paritkas, akkwan Judío awa- 
ruza inintuzne Jesústa nijkulara. Fariseo awaruz ishkuamtu 
akwa, uspane nijkulara aizpa wan awaruza kwinta kinarachi, 
Fariseo awa usparuza kammu yaltas ininnamanpa. 43 Uspane 
awa uspawa minñara aizpa ishkuara. Sunkana uspane Dios us- 
pawa mintu aizpa izkiamtuchi. 


Jesús kaizta aizpa nijkultuchimikane naiznazi 

44 Jesúsne paiña pitkasa tinta kaiznara: “Nawa nijkultumi- 
kane, nawainchi nijkultu. Uskas nawa inintumikashakas nijkul- 
tu. 45 Nawa iztamikane nawa inintumikashakas iztu. 46 Nane 
impilkanain ish. Nane awaruza na kamtamtu aizpa piankam- 
ninmika ish. Nane an sura arau, nawa nijkulturuz kwail kia- 
manpa, Diosta pianchiruzkanain tilkwilta chamturuzkanain 
uzamanpa. 47 Minpazha ap pit miamtukas, nane na kaizta aizpa 
kishitchiruza uspa kwail kiarit aizpa annamanash. Nane an sura 
atchish, awaruzpa kwail kiarit aizpa anninnana. Sunkana nane 
arau, wantuza watsat milnana. 48Diosne nawa pashitchiruza- 
kas, na kaizta aizpa mimtuchiruzakas, uspa kwail kiarit aizpa 
piankamninnazi. Minpa payura Diosne awaruza ap pit akwa il- 
nanazi, inta ianpa. 49Nane ap minpain paramtuchish. Taittane, 
nawa inintamikane, na sun kinpa chihkarit, sun kiz kit kamta- 
napa. 50Ap Taittane sun pit ininnara, awa nijkulat kit pailta pa- 
yukima uzanapa. Ap Taittane paiña pit nawa ininta, kainanapa. 
Katmizna sun pitmin paramtus.” 


Jesúsne kammuruzpa mitti kitnamtu 

1 1Mane Pascua pishta taiznapain. Jesúsne us imtu payu 

3 taiznapain piankamta, an sukis puz kit papihsh uztukin 
kailna. Usne an sukin ussa nijkulturuza pailta payukima kwisha 
pashinara. Usne us imtu payukima usparuza pashinara. 

2Sun payura Jesúskas paiña kammuruzkas kumira kuamtu- 
chasmin, Diablone Judas Iscariotera, Simónpa painkulta, pizta, 
Jesústa kwail awaruza chihkana inpa. 3-4Jesúsne Diostas at 
piankamta. Diostakima kailmiztu uskasa uzna piankamta. Pai- 
ña Papihsh ussa wan ininnapa milatkas, Jesúsne kiwainmikaka- 
na mishariras kun kit paiña isal kwaksham ukkat kit kiham pin- 

kas usmin pijara ipta. 5 Kwiztane kwazi uk kit wazta paranta. 
Suasne paiña kammuruzpa mitti kitmiz kit pijaras kiham pin 
ukkat kit pulchaktamizta. 

6Simónpa mitti kitmizkane, Pedrone Jesústa kaizta: 

—Anpat, ap mitti kitsachi, kizta. 

7 Jesúsne ussa sinkara: 

—Mane nune na kimtu aizpa pianchi. Sunkana kwiztane 
piankamnazi. 

8 Pedrone ussa kaizta: 

—Mizurainkas ap mitti kitmanazi. 

Jesúsne ussa sinkara: 

—Na up mitti kittukine, nune ap kanmumika namsachi. 

9 Suasne Pedrone ussa kaizta: 

—Anpat. Ap mittiin kitmun. Chihtikas kizpukas mittikas kit- 
cha, kizta. 

10Sunkana Jesúsne sinkara: 

—Nune wan pinachi. Pikamtitmikane paiña mittirain kitta- 
wa. Diosne u kwail kiarit aizpa watkulninnat kit u kaijchukin si- 
nam sanara. Mazane sinam sarachi, paiña kwail kirit aizpa si- 
nam kwiznintachi akwa. 

11 Jesúsne min ussa chihkamtumika pian. Katmizna ka kizta: 
“Mazane sinam sarachi, paiña kwail kirit aizpa sinam kwiznin- 
tachi akwa.” 





Jesús Pedrowa mitti kittu 

12Usparuzpa mitti kittawane, usne mamasa paiña kwak- 
sham kuht kit misharira uz kit usparuza ka mimanara: 

— ¿Une na uruza kit aizpa piankiwas? 13 Une nawa kamtam- 
kas anpatkas munamtu. U kaizara aizpa nil kizamtui. 14Nane u 
kamtammikakas u anpatkas ish. U sun piankas, nane, kwaimmi- 
kakana uruzpa mittira kitnarau. Kawarain ukas, kiwainmumi- 
kakanain uruzpa mitti kitnarawa. 15 Nane an watsal kal u izta- 
kin annarau, ukas sunkanain kianapa, na kiritkanain kiamizna- 
pa. 16Watcha kaiznamtus. Kiwainmumikane paiña anpatkin 
anza katsa chi i. Kawarain inintamikane inintumikakin anza 
katsa chi i. Kawarain, na ukin anza katsa mika ish. Sun piankas, 
nane uruzpa mitti kitnarau. 17 Na kaizta aizpa miarane, sun kia- 
rane, une watsal kulanazi. 

18Nane wan uruzpa paramtuchish. Nane ap narittuza pian- 
ish. Dios pinkihta parit aizpa ka sunkana kirit: “Nakasa kumtu- 
mikane nawa aliz kul kit nawa kwail kimizta.”j 19 Sun kitchas- 
min, mane nane sun pit kaiznamtus, na pailta payukima uzat- 
mika i nijkulanapa. 20 Mane watcha kaiznamtus. Nawa inintu- 
mikasha saptumikane nawa sapnazi. Nawa saptamikane nawa 
inintamikasha sapnazi. 


Jesúsne Judas ussa chihkamtu kaiznamtu 
(Mt 26.20-25; Mr 14.17-21; Lc 22.21-23) 

21Sun pit kiztawane, Jesúsne kaijchu ayukta tayal kit kwail 
maz kit kaiznara: 

—Watcha kaiznamtus. Mazane uruztas nawa kwail awaruza 
chihkananazi. 

22Kammuruzne mamazta mamazta izamizta. Uspane mina- 
ma paramta miasachi. 23 Maza kammumikane, Jesústa kwisha 
pashitmikane, paiña makin uzta. 24Simón Pedrone ussa puin- 
tain izpa sara, Jesústa mimanapa, minama paramtarau. 25Sun 
kammumikane Jesústa an kasha it kit mimara: 

—Anpat. ¿Minama paramtus? 

26 Jesúsne ussa sinkara: 

—Pan pitti wazta wintawane, nane ussa kwinnash. An pan 
saptumikane sun kinazi. 

Sun urain usne pan pitti piz kit wazta win kit Judasta, Simón 
Iscariotewa painkulta, kwinta. 27 Judas an pan saptawane, Sa- 
tanásne ussa pizta. Jesúsne ussa kaizta: 

—Nu kishit aizpa azain kiri. 

28 Misharikin uztuzne chikishma sun ussa paraka miarachi. 
29 Judasne auruzpa pial watsat kit tuhta milta. Minpazha Judas 
chiwazha we pishta kumira paina irizi minñara. Mamaztuzne 
Judas puizara pial milan irizi minñara. 

30Pan pitti sap kit kwatpane, sun urain Judasne tas puzta. 
Amta til parit me. 


Masas ininmu 

31 Judas puztawane, Jesúsne kaizta: 

—Mane une nawa chiyuras Ampu anza tinta i piankamamiz- 
nazi. Us kimtu akwa, Diosne ussa u iztakin anza tinta namnin- 
nazi. 32 Chiyuras Ampu Dios anza tinta namnintane, Dioskas 
mamaztuzpa iztakin paiña painkulta us anza tinta namninnazi. 
Sun urain kinazi. 33 Une ap wat pashpakanain mai. Mizha. Nane 
ukasa akkwan payu uzmanash. Nane Judío awa ininturuza kaiz- 
takanain uruza kawarain kaiznanash. Nawa sayamtukas, une 
nawa na imtura kanpaamanazi. 34 Nane uruza masas inimmu ka 
milanamtus: Mamazta mamazta pashinarawa. Na uruza pa- 
shimtukanain, ukas mamazta mamazta pashinarawa. 35 U ma- 
mazta mamazta sunkanain pashinamtune, wan awane u ap 
kammuruz mai piankamanazi. 


Jesúsne ka kiztu: Pedrone nawa pianchish kiznazi 
(Mt 26.31-35; Mr 14.27-31; Lc 22.31-34) 

36Simón Pedrone Jesústa mimara: 

—Anpat. ¿Mintama imtus? 

Jesúsne ussa sinkara: 

—Ma na imtura kanpamsachikas, nune nawa kwizta kanpa- 
nazi. 

37 Pedrone ussa kaizta: 

—Anpat. ¿Chikishma nane nua kanpasachish? Nane nu 
akwa inapain ish. 

38 Jesúsne ussa sinkara: 

—Nu na akwa inapain i kiztukas, Aral kayu kutña piji azta- 
chasmin, nune “ussa pianchish” kiznazi. 

Jesúsne mikanain i, Papihshpara in 


1 Suasne Jesúsne usparuza kaiznara: “Tayalman. Ishku- 
1 4 man. Diosta nijkulamtuasmin, nawakas nijkultain. 2Ap 
Taitta uzkinne kwisha akkwan uzmu wa. Akkwan uzmu wa- 
chiatne, nane uruza kaiznashina. Mane nane u akwa sun uzkin 
watsana imiztus. 3Sua itpane, sun uzkin watsarawane, mamasa 
kailnash, uruzakas ta milnanapa, ukas na tukinmin puranpa. 
4Une me na imtu mi pianmai.” 

5Tomásne Jesústa sinkara: 

—Anpat, nu imtura pianchimakpas. ¿Aune mizama sun mi 
piankamshinai? 

6 Jesúsne ussa sinkara: 

—Nune na akwa Dios uzkin piananazi. Nune na akwa Diospa 
watcha piankamnazi. Nane nua pailta payukima uznintus. Na- 
wa nijkultumikane ap Taitta uzkin piananazi. 7 Nawa wat pian- 
kamtu akwa, une ap Taittara piankamanazi. Une makis ussa 
piankamanazi, nawa izta akwa. 

8 Suasne Felipene kaizta: 

—Anpat, Taittarain izshimtumakpas. Taittara izninchain. 

9Jesús ussa sinkara: “Felipe, na akkwan payukima nukasa uz- 
takas, ¿Nawa mama pianchikish? Nawa iztamikane Taittarakas iz- 
tu. Katmizna Taittara iznincha' kizmun. 10 Ap Taittakas nakas ma- 
za awakanain was. ¿Sun nijkultukish? Na wan uruza kamtara aiz- 
pa ap pitkis amtuchi. Ap Taittane sun pit nawa chihkara. Taittane, 
nakasa uztamikane, nawa kiwaintu, us kishimtu aizpa kinpa. 
11 Une na Taittakasa uztu nijkultain. Kawarain Taitta nakasa uztu 
nijkultain. Na uruza kaizta aizpa nijkulamtukine, na kal kirit akwa 
nijkultain. 12Watcha kaiznamtus. Nawa nijkulturuzne na kimtu- 
kana kianazi. Na ap Taittara imtu akwa, une nakin anza akkwan 
kal kianazi. 13Nawa kanpamtuzne nawa nijkulamturuzne Diosta 
paikuanazi. Suasne nane uruza u paikumtu aizpa milananash, 
Taittara anza wari piankamanapa. 14Nawa kanpamtuz chiwazha 
paikuarane, nane u paikumtu aizpa milananash.” 


Jesúsne Sinam Izpulta ininna namtu 
15“U nawa pashiamtune, une na ininta aizpa kianazi. 16 Na- 
kas Taittara paikwanash, uruza mamaz kiwainmikasha, paiña 
Sinam Izpulta, ininnanapa. Usne ukasa pailta payukima tuana- 

zi. 17 Sinam Izpulne uruza watcha kurunnanazi. Diosta nijkultu- 
chiruzne ussa sappamanazi, ussa izasachi akwa, ussa piankama- 
sachi akwa. Une ussa piankamamtu. Usne ukasa uz kit pailta pa- 
yukima uruza kiwainanazi. 

18Nane uruza kwairit pashpakana kwaimanash. Mamasa kail- 
nash, ukasa tuan. 19An suras awaruzne, nawa nijkultuchiruzne, 
akwan payuchikimain nawa izamanazi. Une nawa izanazi. Na uz- 
tu akwa, na mamasa kuhstu akwa, nane uruzakas uzninnanazi. 
20Sun payu taizkane, une nakas Taittakas maza awakanain was 
piankamanazi. Ukas nakas parejuin chaanapas, izmuruzkanain. 
21Na ininta aizpa pianmikane, na kaizta aizpa mimtumikane, sun- 
tuzmin nawa pashimtu. Ap Taittane nawa pashitmikasha pashina- 
zi. Nakas ussa pashit kit ussa nanash, nawa wat piankamnapa.” 

22 Judasne, Judas Iscariotechine, ussa mimara: 

—Anpat, nune aumizain nuwa piankamninnara. ¿Chikishma 
anparuza nuwa piankamninnarachi? 

23 Jesúsne sinkara: “Nawa pashimtumikane na kamtamtu 
aizpa kinazi. Ap Taittane ussa pashinazi. Taittakas nakas nawa 
pashimtumikakasa uzna amtuas. 24Nawa pashitchimikane na 
kamtamtu aizpa mishitchi. Ap pit u miamtu aizpa ap pit chi. Ap 
Taittane, nawa inintamikane, sun pit ininta. 

25 Na ukasa chamtuasmin, nane wan kamtam pit kaiznam- 
tus. 26 Sunkana nane ap Taittara paikwanash, Sinam Izpulta, ki- 
wainmikasha uruza ininnapa, uruza wan kamtanapa, na uruza 
kaizta aizpa mainmanpa. 

27 Na imtukas, une Dios akwa kalpain uzanazi. Nakas uruza 
kalpain uzninnanash. Sunkana an suras awane, nawa nijkultu- 
chiruzne, uruza kalpain uzninnasachi. Tayalman. Ishkuman. 
28 Une an ñamin na kaizta aizpa miat kit mamasa sun pitmin ka 
kaiznamtus: “chiyura nuna irimtukas, imtukas, mamasa kail- 
nash, ukasa tuan.” U nawa pashiamtune, une watsal kulanazi, 
na ap Taittara tukin imtu akwa. Ap Taittane nakin anza tinta i. 
29 Ma payu nane chiwazha kinamtu aizpa uruza kainanarau. 
Sun payu taizkane, une nawa nijkulanazi. 

30 Mane akkwan payuchikima uruzkasa paramanash, an su- 
kin inintumika, Satanás, amtu akwa. Usne nawa anuppasachi. 
31 Mane wan awane na ap Taittara pashimtu piankamanazi. 
Katmizna nane us nawa ininta aizpa kirau. 

“Kuhsaktain. Akkis izhain.”” 

Jesúsne wankail titkanain i 


1 Suasne Jesúsne an kamtanamizta: “Nane watcha wan- 
1 5 kail titkanain ish. Ap Taittane wankail nanta kal kimmi- 
kakana i. 2Ti kuhia pippa wamakane, usne kuhiara kal piztu. 
Pippa wakane, usne watsal tittu, an akkwan pippa wamiznapa. 
3 Ukas ap ti sailkanain mai. U ap kamtam miarit akwa, nane u 
kwail sinam sanarau. 4Nawa wanmak uzchain. Nakas uruza 
wanmak uztus. Maza ti sailta tittane, ti sailne wankail pippa 
wasachi, titta wanmaktachi akwa. Nawa wanmaktit uzmakane, 
kawarain, une watsal uzasachi. Chinkas kiasachi. 

> Nane titkanain ish. Une ti sailkanain mai. Nawa wanmak 
uztumikane kwisha wat kinazi, au wanmaktit uztu akwa. Naka- 
sa wanmaktukine, une chinkas kiasachi. 6 Na kaizta aizpa mira- 
chimikane kwairit tit kuhiakana i. Tit kuhia pul parikane, chak 
kit inta kiakpintinazi, inta paktanapa. 

7U nawa wanmaktit uzamtune, u na kaizta aizpa miarane, 
nane uruza chiwazha u paikumtu aizpa milannanash. 8 Ap kal 
kimtuzne, nil uztuzne, ap Taittara wat kulninnazi. Une awaruza 
ap Taitta an tinta i piankamninnanazi. Suasne awane ap watcha 
kammuruz namarit piankamanazi. 9 Nane uruza pashinamtus, 
ap Taitta nawa pashimtukanain. Na ininta aizpa kimiztain, na 
uruza pashinanapa. 10U na ininta aizpa kiamtune, nane uruza 
pashinamiznash. Ap Taittakas nawa pashimtu, na us ininta aiz- 
pa kimtu akwa. 

11 Nane sunkana paramtus, u na wat kulamtukanain uzana- 
pa. 12Nane uruza sunkana ininnamtus: “Une na uruza pashi- 
namtukanain mamazta mamazta pashinarain.” 13 Izmuruza pa- 
shitmikane uspa akwa ishinazi. Izmuruz akwa ishitmikane anza 
wat paiña izmuruza pashinamtu. 14 Na ininta aizpa kittuzne ap 
izmuruz mai. 15 Makis nane uruza ap kal kiwaintuz mai kizma- 
nash, kal kiwainmumikane paiña ininmika mintu aizpa pianchi 
akwa. Nane u ap izmuruz mai kiznat kit ap Taitta nawa wan 
kaizta aizpa uruza kamtanarau. 16Une nawa nanaarachi. Nain 
uruza nananarau, na akwa akkwan kianapa, na ininta aizpa kiz- 
anapa, u na akwa kiamtu aizpa pailmanpa. U sunkana nawa nij- 
kulamtune, ap Taittane uruza chiwazha paikumtu aizpa mila- 
nanazi. 17 Nane maza pitmin uruza ka ininnash: Mamazta ma- 
mazta pashinarain.”” 

Jesústa nijkultuchiruzne aliz kulaanazi 

18 “Awa ukasa aliz kulamtune, an ñancha uspa nakasa aliz 
kulara piankamtain. 19U nawa nijkulamtuchiruzkasa wan- 
maktit uzaratne, uspane uruza uspa kwalkanain pashiara. 
Nane uruza nawa nijkulamtuchiruztas nanarau, u nakasa 
tuanpa. Katmizna, uspane ukasa aliz kulamtu, usparuztas 
puzara akwa. 20 Na an ñamin kaizta aizpa nijkultain: “Anpat 
naiztune, kal kiwainmikakas kawarain naizarinazi.? Awa na- 
kasa aliz kulamtune, uspakas ukasa aliz kularinazi. Na kam- 
tara aizpa miarane, uspane u kamtara aizpakas mianazi. 
21 Nawa inintamikasha piankamtuchi akwa, uspane nawa 
nijkularuza naizninnanazi. 

22 Na usparuza paranat akwa, uspane uspa kwail kiarit aizpa 
piankamara. Mane nawa nijkulamtuchiruzne kwail kimtuchish 
kizasachi. Minminkas uspa kwail wat puinsachi. 23 Nakasa aliz 
kulamturuzne ap Taittarakas aliz kulamtu. 24 Na uspa iztakin 
sun iztasparit kal kitkas, uspane uspa kwail kiarit aizpa maiza- 
shitchi. Minminkas sunkana kal kitchi. Na kirit aizpa izaratkas, 
uspane nawakas ap Taittarakas aliz kulamtu. 25Uspa inimkin 
ka parit: Na chinkas kwail kitchikas, uspane nawa aliz kulam- 
tu.’k Ma sun kirit me. 

26Nane Taittaras Sinam Izpulta, watcha kuruntumikasha, 
ininnash. An uruza kiwainmikane na akwa kainanazi. 27 Ukas 
nawa kainanazi, u nakasa an ñancha tuat akwa.” 

1 Jesús an kamtanamiz kit kaiznara: “Nane chiwazha uruza 
1 6 kaiznamtus, mamaz miwara chamanpa, na kamtara aizpa 
nijkulamiznapa. 2Judío mikwaruzne uruza kammu yalkis paimpa 
ininnanazi, uspakasa puramanpa. Mamaz payura minpazha uruza 
piantananazi. Uruza piantanamtukas, uspane Diosta kiwaintu 
minñarinazi. 3Uspane uruza ka kianazi, ap Taittarakas nawakas 
pianchi akwa. 4Sun payu taizkane, awane sunkana uruza kinana- 
zi. Sun uruza kiamtuchasmin, nane uspa kiamtu aizpa kainanam- 
tus. Kwiztane une na kaizta aizpa nijkulanazi.” 


Sunkana Sinam Izpul kinazi 
“Namin nane uruza paranarachish, na ukasa tuat akwa. 
5Sunkana nane ap inintumikawarain kailtimtus. Minminkas 





k15.25 Sal 35.19; 69.4 

uruztas nawa ¿Minta imtus? mimamtuchi. 6 Na uruza sun kimtu 
aizpa kainanara akwa, une kwisha tayalmiztu. 7Nane watcha 
kaiznamtus. Na imtune, u akwa an wari. Na imtuchine, u ki- 
waintumikane ukasa amanazi. Na imtune, nane uruza kiwain- 
mikasha ininnash, ukasa chan. 8 Dios Sinam Izpul akane, usne 
nawa nijkultuchiruza uspa kwail kiarit aizpa piankamninnana- 
zi. Usne awa miza nil uzna piankamninnanazi. Usne Dios wan- 
tuza uspa kwail akwa ilnamtu piankamninnanazi. 9 Nawa nij- 
kulamtuchi akwa, uspane kwail kiamtu. 10 Na an sura nil uztu 
akwa, nane ap Taittara kailtinash. Katmizna une an nawa iza- 
manazi. 11 Diosne awaruza paiña pit ininta aizpa nil i piankam- 
ninnazi, nil uzanapa. Dioskas Satanásta, an sura inintamikasha, 
naizninnapa inintit me. 

12Na uruza an akwan pit kaizshinamtukas, mane une an ak- 
kwan pit miasachi. 13Sinam Izpul akane, watcha kurunmumika 
akane, usne uruza Diospa watcha piankamninnanazi. Usne 
uruza watcha kamtananazi. Paiña pitmin paramtuchi akwa, us- 
ne paiña Taitta ussa kaizta aizpa paranazi. Usne uruza mamaz 
payura kirimtu aizpa piankamninnanazi. 14Usne na watcha 
kaizta aizpa uruza kamtaninnanazi. Usne awa iztakin nawa an 
tinta namninnazi. 15 Nane chiwazha ap Taitta mij aizpa mijash. 
Katmizna paiña Sinam Izpulne, kiwainmikane, na kaizta aizpa 
uruza piankamninnanazi. 

16 Une akkwan payuchikima nawa izamanazi. Suasne kwiz- 
tane une nawa mamasa izanazi.” 


Kammuruz tayalamtukas, watsal kulanazi 

17Suasne minpazha kammuruzne usparuzpain ka mimaara: 

—Usne aumiza ¿Chima paramtusa? “Masetne akkwan payu- 
chikima ussa izanapas,” kiztu. “Masetne kwiztane aune ussa 
mamasa iznapas,” kiztu. Ankas kiztu, “Ap Taitta uzmura imtu 
akwa, aune ussa izamanapas.” 18 Uspane ka mimaamizta: “Ak- 
kwanchin payukima” kizkane, ¿Chima kizshimtusa? Aune us 
paramtu aizpa pianchimakpas. 

19 Uspa mimashimtu aizpa mintu akwa, Jesúsne usparuza 
kaiznara: “Akkwan payuchin nawa izamanazi. Kwiztane na- 
wa mamasa izanazi. ¿Na kaizta aizpa nawa mimashiamtuki- 
was une? 20 Nane uruza watcha kaiznamtus. U azat kit tayal- 
amtuasmin, nawa nijkultuchiruzne watsal kulanazi. U tayal- 

amtukas, kwiztane une anza watsal kulamiznazi. 21 Pashpa 
miltu payu taizkane, ashampane kwisha ishtu maz kit naiz- 
miztu. Sunkana pashpa miltawane, ashampane paiña ishtu 
main kit watsal kulmiztu, pashpa miltit akwa. 22 Ukas sunka- 
nane ma payu tayalmiznazi. Sunkana nane uruza izna kail- 
nash. Sun urain une watsal kulamiznazi. Minminkas uruza ta- 
yalninmanazi. 

23Sun payu taizkane, une nawa chinkas paikumanazi. Wat- 
cha uruza kaiznamtus. U nawa nijkulamtu akwa, u chiwazha 
Taittara paikuakane, usne uruza milananazi. 24 Nawa nijkula- 
ritkas, makima une chinkas ap Taittara paikuarachi, u nawa 
kanparit akwa. Ussa paikwarain, us uruza milananapa, u kwi- 
sha watsal kulanapa.” 


Jesucristone an sura anuppammika i 

25“Makima nane uruza mamaz kamtam pitkasa paranarau. 
Sunkana mamaz payura nane uruza kamtam pitkasa parama- 
nash. Sun payura nane ap Taittawa uruza nil parananash, an 
wat piankamanapa. 26Sun payu taizkane, u nawa nijkulamtu 
akwa, nane u pashiamtu aizpa ap Taittara paikuanazi. Sun pa- 
yura nane u akwa Taittara paikumanash, 27 Taittain uruza pa- 
shinamtu akwa. Usne uruza pashinamtu, u nawa pashinamtu 
akwa, u na Diostas at nijkulamtu akwa. 28 Nane Taittaras puz 
kit an sura arau. Mane nane an sura tuij inash chiyura, ap Taitta 
uztukin, kailna.” 

29 Kammuruzne ussa kaizara: 

—Mane nune aumiza nil paramtui, kamtam pitkasa chin, au 
piankamanapa. 30 Mane aune nu wan pian aizpa pianmakpas. 
Mane minminkas nua chinkas mimana pashimtuchi, nu awa 
minñamtu aizpa piankamtu akwa. Katmizna aune nu Diostas at 
nijkultumakpas. 

31 Jesúsne sinkanara: 

—Une mama nawa we nijkulamtu. 32Iztain. Une maza mazain 
nawa tuij iat kit uruzpa yalta iat kit nawa mazain chihkaanazi. Sun 
kimtu aizpa kinpain. Sunkana nane mazain tukianash, ap Taitta 
nakasa tu akwa. 33 Nane sun wan uruza kaiznamtus, u watsal kul- 
anapa, u nakasa wanmaktit akwa. An sukin uzamtuasmin, une 
naizarinazi. Ishkuman. Nane wan an sura ininturuza me anupparit 
ish. Nane Diosta aliz kulamturuzkin an tinta ish. 

Jesúsne paiña kammuruz akwa Diosta paikumtu 


1 An pit kiztawane, Jesúsne chiyura izak kit Diosta pai- 
1 7 kwara: 

“Taitta. An payu taiznapain i, awa iztukin up Painkul 
anza tinta namninnapa. Suasne up Painkulne awa iztakin 
nu anza tinta i namninnanazi. 2Nune nawa up Painkulta 
narit, wan awaruza ininnanapa, wan nawa kammuruza 
pailta payukima uzninnanapa. Nune usparuza nawa mila- 
nara. 3Pailta payukima uzshimturuzne nua, maza Diosta, 
watcha Diosta piankamtawa. Uspane nawakas, nu inintit- 
mikashakas, piankamtawa. 

4Nane an suras awaruza nu anza tinta i piankamnin- 
nara. Nane nu nawa inintit aizpa kin pailtit ish. 5Mane, 
ap Taitta, nawa mizha. An su sarachasmin, na nukasa uz- 
tuasmin, nune nawa anza tinta namninta. Up iztakin na- 
wa mamasa anza tinta namnincha. 

6Nune an suras awaruza nanarit, nakasa tuan. Nane 
usparuza nuwa piankamninnarau. Uspane up kwalkanain 
namanazi. Nune usparuza ininnara, nakasa tuanpa. Uspa- 
ne nu kamtara aizpa kiarit. 7 Mane, uspane wan na kaizta 
aizpa uptas puztu piankamamtu. 8Nane nu nawa kaizta 
aizpa usparuza kamtanarit ish. Uspane sun pit miat kit na 
uptas puztu watcha nijkulamtu. Uspane nu nawa ininta 
nijkulara. 

9Nane nua paikumtus, nu nawa inintittuza kiwainna- 
napa. Nane wan an sukin uztuz akwa paikumtuchish. Na- 
ne nua piankamturuz akwa paikumtus, usparuza kiwai- 
nanapa. 10 Wan awa nu nawa inintittuza ap i. Wan awa 
nawa arittuza up i. Nawa kammuruzne na anza tinta i 
namninnara. 

11 frattura nane an sukin tukianash, chiyura nuna. Na 
nu tukin uztuasmin, uspane an sukin puranazi. Nune, ap 
Taittane, sinammika i. Nu nawa kiwainta akwa, nua nij- 
kulturuza kiwainnari, wan nijkulturuz wanmak uzanapa. 
Nakas nukas wanmak uztu akwa, usparuza kiwainnari, 
kawarain uzanapa. 12 Na usparuzkasa an sura uztuasmin, 
Diosne nawa tinta kiwainta. Nane usparuza iznat kit wat- 
sanarau, nawa nijkulara akwa. Usparuza pakpiannam- 

tuasmin, nane minminkas usparuztas kanarachish. Ma- 
zain karit, Dios pitta parit aizpa nil kinpa. 

13Mane nane nu tura inash. Na an sura uztuasmin, nane 
an pit an sura uztuza kaiznamtus, uspa watsal kulanapa, na- 
kanain watsal uzanapa. 14Na up pit usparuza kaiznaritkas, 
nawa nijkulamtuchiruzne usparuza aliz kularit. Nawa nij- 
kulamturuzne an sukis awakana minñaramtuchi, nawa nij- 
kultuchiruz Satanás pashimtu aizpa kiamtu akwa. Nakas an 
sukis awakanain mintuchish. 15Nane nua paikumtuchish, 
usparuza an sukis ukkanapa. Nane uspa akwa paikumtus, 
Satanás kwail kimika usparuza kwail kimanpa. 16 Nawa nij- 
kulamturuzne an sukis awakanain minñamtuchi, an sukis 
awa Satanás pashimtu aizpa kiamtu akwa. Nakas an sukis 
awakanain mintuchish. 17Usparuza up watcha pit akwa si- 
nam sanintain, up kalmin kianapa. Up pit paramtu aizpa 
watcha i. 18Nune nawa an suras awakasa uzna ininta. Ka- 
warain nane usparuza an suras awakasa uzna ininnanash, 
up pit kainanapa. 19Nane nawa nijkulturuzpa ishimtus, us- 
paruz nua chihkanapa. Suasne uspane up watcha pit akwa, 
sinam puranazi. 

20 Nane uspa akwain paikumtuchish. Suntuzne ma- 
maz awaruza Dios pit kainananazi. Nakas mamaz payura 
nawa nijkulamturuzpa paikumtus. 21 Nua usparuzpa pai- 
kumtus, wan wanmak uzanapa. Nune, ap Taittane, naka- 
sa wanmak uztu. Nane nukasakas wanmak uztus. Nane 
uspa wanmaktit aukasa uzanapa paikumtus, wan an suras 
awa nu nawa inintit nijkulanapa. 22Nu nawa anza tinta 
namninta akwa, nane sunkanain usparuza an tinta nam- 
ninnanazi. Suasne uspane maza awakanain wanmak uza- 
nazi. Kawarain nukas nakas wanmak uztuas. 23 Nakas nu- 
kas wanmak uztu akwa, usparuzkas nil wanmak uzshia- 
nazi. Suasne an suras awane nu nawa ininta piankamana- 
zi. Uspane nu nawa pashinamtu piankamanazi. Nune na- 
wa pashimtukanain usparuza pashinamtu. 

24Ap Taitta, mizha. Nane nu nawa inintittuz akwa 
paikwashimtus, uspa na tukin tuanpa, uspa nawa anza 
tinta i izanapa. An su sarachasmin, nune nawa pashit kit 
nawa anza tinta namninta. 25Ap Taitta, nuin nil aizpa 
kimtu. An suras awane nua piankamamtuchi. Nain nua 

pianish. Mamaztuzkas, na iztakin uzturuzne, nu nawa an 
sura inintit piankamamtu. 26 Nane nuwa paranarau, uspa 
nua piankamanapa. Summin usparuza nuwa kwinta kim- 
tanash, na nua pashinamtukanain mamaztuza pashiana- 
pa. Sunkanain nane usparuzkasa tunash. Pailti.” 


Jesústa pizamtu 
(Mt 26.47-56; Mr 14.43-50; Lc 22.47-53) 

1 8 1 Sun paikwatpane, Jesúskas paiña kammuruzkas yaltas 

puzat kit Cedrón pi kwakkat kit olivos ti wamkin nappa- 
rit. 2Judasne, ussa chihkashimtumikane, sun olivos ti wamkin 
pian, Jesúskas paiña kammuruzkas akkwan payu sua iarit 
akwa. 3 Katmizna Judasne Jesústukin olivos ti wamkin at kit ak- 
kwan awaruza sun miwara annara. Akkwan Roma pipuluras 
suldarukas katsa pariyawa kiwainmuruzkas Fariseowa kiwain- 
muruzkas sun ti wamkin nappaara impilkasakas, mashtikasa- 
kas. 4Jesús uspa kiashimtu aizpa pian akwa, Jesúsne usparuza 
wanmal kit mimanara: 

—¿Minama sayamtuas? 

5 Uspane ussa sinkaara: 

—Jesústa, Nasaret pipulura uzmikasha, saimtumakpas. 

Jesúsne kaiznara: 

—Na ish. 

Judasne, ussa chihkamtumikane, uspakasa wanmakta. 6 Je- 
sús “na ish” kizkane, uspane kwizta iat kit pilta nainñara, ish- 
kuarit akwa. 7 Suasne Jesúsne mamasa mimanara: 

—¿Minama sayamtuas? 

Uspane sinkaara: 

—Jesústa, Nasaret pipulura uzmikasha, saimtumakpas. 

8 Jesúsne mamasa kaiznara: 

—Nane “na ish” kiznarau. Nawa sayamtune, ap kammuruza 
chihtnarain, iarinpa. 

9 Jesúsne sunkana kizta, paiña pit kaizta aizpa kirinpa. Ka 
kizta: “Nane ap Taitta akwattuza iznarau. Minainkas kaninta- 
chish.” 10 Suasne, Simón Pedrone paiña mashti ukkat kit katsa 
pariyawa kiwainmumikawa numal kail yalta. Usne Malco mun- 
tit. 11 Sunkana Jesúsne Pedrora kaizta: 

— Up mashti watsari. Nawa mizha. Nane ap Taitta nawa kin- 
pa ininta kishimtus, naiznakima. 

Jesúsne Anásta imtu 
(Mt 26.57-58; Mr 14.53-54; Lc 22.54) 

12Suldaruwa ininmikakas, wan suldarukas, Judío pariyawa 
kiwainmuruzkas Jesústa pizat kit paiña chihtikin kuhtara. 
13'Tas Anáspa yalta milaara. Anásne Caifáspa suegro azi. An 
añokin Caifásne anza katsa pariya azi. 14 An Caifásne ñamin Ju- 
dío awa ininturuza ka kaiznara: “Maza ampu au wan Judío 
awaruzpa akwa irane, anza wari.” Suasne Romano awaruzne au 

wan Judío awaruza piantaamanazi, kizta. 


Pedrone Jesústa pianchish kiztu 
(Mt 26.69-70; Mr 14.66-68; Lc 22.55-57) 

15Simón Pedrokas mamaz kammumikakas Jesústa kanpail- 
ta. An kammumikane katsa pariyara wat piankam kit katsa pa- 
riyawa inintukin Jesúskasa napta. 16 Pedro pianamal pijtakin 
kunasmin, mamaz kammumikane, katsa pariyara pianmikane, 
puz kit ashampa pijta iztamikasha parat, Pedro napnapa. 
17 Nimpihsh pijta iztamikane Pedrora iz kit mimara: 

—¿Nune an ampuwa kammumikakish? 

Pedrone sinkara: 

—Na chi ish. 

18Tih pamtu akwa, kiwainmuruzkas pariyawa kiwainmu- 
ruzkas kunat kit imchaj in usappat kit ikulara. Pedrokas uspaka- 
sa ikul kit kunazi. 





Jesústa milamtu Olivos izakis 

Katsa pariyane Jesústa mimara 
(Mt 26.59-66; Mr 14.55-64; Lc 22.66-71) 

19 Katsa pariyane Jesústa paiña kammuruzpakas us kamtam- 
tu aizpakas mimara. 20 Jesúsne kaizta: 

—Nane wan awaruz iztakin paranarau. Nane Judío kammu 
yaltakas Diospa katsa yaltakas Judío wanmakkamtukinkas 
kamtanarau. Nane puinta paratchish. 21 ¿Chitma nawa mimam- 
tu? ¡Nawa miraruza mimarain! Uspane na kaizta aizpa nua kai- 
nanazi. Uspane na kaizta aizpa wat pianmai. 

22 Jesús sun kiztawane, Dios katsa yalkin kiwainmumikane 
paiña chihtikasa Jesústa aim kit kit kizta: 

—Katsa pariyara sunkana sinkamun. 

23 Jesúsne sinkara: 

—Na kwail paratne, chi kwail parat aizpa kainazha. Na parat 
aizpa watne, ¿Chikishma nawa aim kimtus? 

24Suasne Anásne Jesústa kuh kit Caifás turakima, an katsa 
pariyara, ininta. 


Pedrone mamasa Jesústa pianchish kiztu 
(Mt 27.71-75; Mr 14.69-72; Lc 22.58-62) 

25 Simón Pedro kun kit ikultuasmin, uspane ussa mimaara: 

—¿Nune an ampuwa kammumikakish? 

Pedrone pirail kiz kit kaizta: 

—Na chi ish. 

26 Kwiztane mamaz katsa pariyawa kiwainmumikane sua 
uz. Ñamin olivos ti wamkin Pedrone paiña kwalpa kail yalta. 
Usne Pedrora kaizta: 

—Nane nua Olivos ti wamkin iztau. 

27 Pedrone mamasa pirail kaizta. Sun urain aral kayune azta. 


Jesúsne Pilato tukin imtu 
(Mt 27.1-2, 11-14; Mr 15.1-5; Lc 23.1-5) 

28Suasne uspane Jesústa Caifáspa yalkis tainñara, Romano 
awa ininturakima. Kinmiztu akwa, Judío awane inintukin nap- 
shiarachi, Pascua pishta taiznapain akwa. Judío awachi yalta nap- 
parane, uspane Dios iztakin sinamchi namninamtu minñara. Suas- 
ne Judío awane Pascua pishta izasachi, Pascua kumira kuasachi. 
Impa. 29Katmizna Pilatone Judío awakasa paran puz kit kaiznara: 

—¿Chitma an ampura kwail kirit kizamtuas? 

30 Uspane sinkaara: 

—Us kwail kitchine, aune nua chihkasachimakpas. 

31Pilatone kaiznara: 

—Umin ussa miltain. U inimkasain paiña kwail kirit aizpa antain. 

Judío awane sinkaara: 

—Aune, Judío awane, minminkas ininsachimakpas. Romano 
awain mamazta ininshina. 

32 Jesúsne ñamin miza tuntu inasa kiznara. Sunkana us kaiz- 
ta aizpa kirit. 33Pilatone paiña inintukin mamasa nap kit Jesús- 
ta tainna inin kit ussa mimara: 

— ¿Nune Judío awawa ininmikakish? kizta. 

34 Jesúsne sinkara: 

—¿Upminpain sun mimamtukish? ¿Mamaz mimanapa ininma? 

35 Pilatone sinkara: 

—Nane Judío awa chi ish. Up Judío awakas pariyawa inin- 
tuzkas nawa chihkat. Nune ¿Chima kwail kira? 

36 Jesúsne sinkara: 

—Nane an suras inintuzkana inintuchish. Nane an suras 
ininna atchish. Na an suras aratne, ap kiwaintuzne na akwa wa- 
ya kiashina, Judío awa ininturuz nawa chihkamanpa. Sunkana 
nane an suras ininna atchish. 

37 Suasne Pilatone mimara: 

—Suasne ¿Nune ininmikakish? 

Jesúsne sinkara: 

—Nane ininmika ish. Nu kaizta aizpa watcha i. Nane an sura 
arau, watcha pit kamtana. Watcha pit piankamshimtumikane 
na kaizta aizpa mimtu. 

38 Pilatone kaizta: 

—Sun watcha pit ¿Chi mai? Minminkas watcha pit piankam- 
sachi. 


Jesús innazi kizamtu 
(Mt 27.15-31; Mr 15.6-20; Lc 23.13-25) 

Ussa sun mimarawane, Pilatone mamasa Judío awakasa pa- 
ran puz kit kaiznara: 

—Uskasa paratpane, nane us kwail kirit kizsachish. 39Pailta 
Pascua pishta taizkane, une nawa paikuamtu, na maza kajchira 
siptitmikasha chihtnapa. Katmizna, ¿nane u akwa u Judío awa- 
wa mikwara chihtshinasa? 

40Suasne uspane akkwan piji tinta kwianara: 

—iAnne chihtmun! Aune paikwashimtumakpas, Barrabásta 
chihtnapa. 

An Barrabásne walkummika azi. 


Barrabásne walkummika azi 
1 1 Suasne Pilatone Jesústa aim ilnapa ininta. 2Suldaru 

9 awane pu tit ippat kit Jesúspa kizpukin sinnat kit ishtam 
kwaksham kwaninta. 3 Uspane Jesús tura kasha aat kit ussa ish- 
nat kit kaizara: 

—Wat kintire. Nune Judío awawa ininmika i, kizara. 

Uspane paiña matsihkin kuzara chihtikasa. 

4Pilatone paiña yalkis mamasa pianamal Judío awa tukin 
puz kit kaiznara: 

—Mizhain. Mama suldaruruzne Jesústa ayuktas ukkanazi. 
Nane ussa u iztakin ukkamtu, u us chinkas kwail kitchira pian- 
kamanapa. 

> Jesús Pilato wakinkas, awaruzpa wakinkas pianarawane, 
uspane Jesús kizpura pu tit sinat kit Jesústa ishtam kwaksham 
kwaninta. Pilatone usparuza kaiznara: 

—An ampura iztain. 

6Pariya inintuzkas Dios katsa yalkin kiwaintuzkas ussa iza- 
rawane, ka kwianamizta: 

—Ussa kurishta patpiantari, kizara. 

Pilatone kaiznara: 

—Umin ussa pizat kit kurishta patpiantain. Nane us chinkas 
kwail kitchi kaiznamtus. 

7 Judío awa ininturuzne ussa sinkaara: 

—Aune Moisés ininta aizpa mijmakpas. Sun inimkin parit 
aizpa akwa, usne irawa, “nane Dios painkul ish” kiztu akwa. Us 
Dios painkul chi akwa, usne kwail kiz kit irawa. 

8Sun mirawane, Pilatone an akkwan ishkwat. 9 Mamasa pai- 
ña inintukin nap kit Jesústa mimara: 

— ¿Nune mintas mas? 

Jesúsne chinkas sinkarachi. 10 Katmizna Pilatone ussa kaiz- 
ta: 

— ¿Nawa sinkamtuchikish? Mizha. Nane nua chihtninshi- 
nas. Nakas nua tira patpianninshinas. 

11 Jesúsne sinkara: 

—Dios nua ininapa naratchine, nune nawa kwail kishinachi. 
Katmizna nawa chihkatmikane nukin anza kwailmika i. 

12Sun urain Pilato Jesústa chihtshimtukas, Judío awa inin- 
turuzne ka kwiannamizta: 

—An ampura chihttane, nune, Roma pipulura katsa mikwa- 
wa izmumika chii. An Jesús muntitmika mikwa namshimtune, 
nune Roma pipulura katsa ininmikawa izmumika chi i. 

13Sun pit mirawane, Pilatone it kit paiña inimkin uzta. Usne 
paiña inimkin Jesústa kana inpa ininta. An inimne “sak uk” mun- 
tit. Judío awa pitta Gabata muntit. 14Paizka payu azi. Mamaz pa- 
yura Pascua pishta taiztu. Pilatone Judío awaruza kaiznara: 

—U mikwara iztain. Ussa sappamtuchikas, an kuntitmikane 
u mikwa i. 

15Uspane ka kwianara: 

—Inapa, inapa. Tira patpiantain. 

Pilatone mimanara: 

—¿U mikwara tira patpianshinasa? 

Pariyawa inintuzne sinkaara: 

—Aune mamaz mikwasha mishimtuchimakpas. Au mikwa- 
ne Cesar i. 

l6Suasne Pilato Jesústa chihkatpane, Roma suldaruruzne 
ussa milara, kurishta patpiannapa. 


Uspane Jesústa tira patpiamtu 
(Mt 27.32-44; Mr 15.21-32; Lc 23.26-43) 

17 Jesúsne Jerusalén pipulukis puz kit kurish mut kit izara 
nura. An izane “KiZPU SIH” muntit. (Judíowa pitne Gólgota 
muntit.) 18 Suane uspane ussa kurishta patpianara. Mamaz paas 
awara Jesúspa pamals kurishta patpianara. 19Pilatone an pit 
panapa ininta, kurishta patnapa. An pitne ka parit: 

AN JESÚSNE NASARET PIPULURAS AZI. 
USNE JUDÍO AWAWA ININMIKA I. 
20 Uspane pipulu kashara Jesústa tira patpiantara. Katmizna ak- 
kwan Judío awane sun pit parit aizpa izara. Uspane sun pitta 
Judío awa pitparakas, Roma awa pitparakas, Griego awa pitpa- 
rakas parit. 21Katmizna Judío pariyawa inintuzne Pilatora 
kaizara: 

—“Judío awawa ininmika” pamun. Usne “nane Judío awa- 

wa mikwa ish kizta,” ka pari. 

Jesús kurish murit imtu 


22Pilatone sinkanara: 

—Na parit aizpa nukkultui. 

23 Jesústa tira patpianarawane, suldaruruzne paiña pin sap- 
pat kit ampara suldaruruzpain naiyara. Uspane paiña kwak- 
sham paimpa watsara. Kwakshamne siptachin kwara. 24 Sulda- 
ruruzne usparuzpain kaizara: 

—Sun puttit pin pihshpiztuchimakpas. Salna izhain, mazain 
sun pin kana kinpa. 

Sun kitpane, Dios pitta parit aizpa ka kirit: “Ap pin usparuz- 
pain naiyara. Salara ap puttit pin kana kinpa.” ! Suldaruruzne 
sunkana kiara. 

25 Jesúspa akkuhshkas paiña aizpihshkas Jesús tira patpian- 
tukin kunara. Maríakas, Cleofaspa ashampa, Maríakas Magda- 
lena pipuluras tuazi. 26Jesúsne paiña akkuhshta izta. Nane, 
paiña kammumikane, kasha kun kirau. Usne nawa pashira. 
Suasne Jesúsne paiña akkuhshta kaizta: 

—Mizha. Anne up painkulkana i. 

27 Suasne Jesúsne nawa kaizta: 





[19.24 Sal 22.18 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


San Juan 19 314 


—Mizha. An ashampane up akkuhshkana i. 
Sun urain nane ussa milta ap yaltakima. 


Jesúsne imtu 
(Mt 25.45-56; Mr 15.33-41; Lc 23.44-49) 

28Sun kitpane, Jesúsne sun urain wan Dios ussa kinpa ininta 
aizpa pailtit piankamta. Suasne usne ka kaizta: 

—Kwazi kiltus, kizta, Dios pinkihta parit aizpa kinpa. 

29 Makin waz uzazi tish vinokasa. Suldaruruzne aks ti piz kit ti- 
ra pimpuh puntakimain ippara. Pimpuhta tish vino paran kit Je- 
súspa pitta panak kit tukninara. 30Jesúsne vino kwaiz kit kaizta: 

—Mane na wan kishimtu aizpa kirit me. 

Kizpu waintawane, ira. 


Suldarune kuishtiyasta aks kwiz tikasa para 

31 Maza payu we, Pascua pishta izna. Pascua pishtane Judío 
awawa katsa pishta azi. Katmizna Judío awaruzne kurishta irit- 
tuza kihshninshiara, kwaizkulmu payura kurishta tuamanpa. 
Katmizna uspane Pilatora paikuara, mazara ininna usparuzpa 
ñampira tikasa kalpianapa, an ain ianapa, tas tain kihshanapa. 
32Suasne suldaruruzne paas Jesúskasa tira patpiantaruza aat 
kit usparuzpa ñampira kalpianara. 33 Jesústa iakane, suldaru- 
ruzne ussa iritta izara. Katmizna paiña ñampira kalpianarachi. 

34 Maza suldaruruztas Jesúspa kuishtiyaskin aks kwiz tikasa 
para. Sun urain aimpikas kwazikas kuishtiyaskis puzta. 35 Na- 
ne, kainammmikane, wan izta aizpa parit ish. Na kaizta aizpa 
watcha i, ukas nijkulanapa. 36Sun kiarit, Dios pinkihta parit 
aizpa kirinpa. Ka parit: “Paiña sih kalamanazi.”m 37 Mamaz paj- 
te Dios pitta ka parit: “Uspane kuishtiyaskin aks kwiz tikasa pa- 
ritmikasha izanazi.”” 


Uspane Jesústa kamamtu 
(Mt 27.57-61; Mr 15.42-47; Lc 23.50-56) 

38 Sun kitpane, Joséne, Arimatea pipuluras atmikane, Pilato- 
ra paikwara, Jesústa mu kihshat kit kamnapa. Joséne, Jesúspa 
kammumika azi. Judío awa ininturuzpa ishkumtu akwa, usne 
ussa puinta puintitkanain kanpara. Pilatone Joséra ininta, Je- 





"19.36 Éx 12.46; Nm 9.12; Sal 34.20 ”19.37 Zac 12.10 

sústa mu kihshanapa. Joséne it kit mamazkasa Jesústa muara. 
39 Nicodemokas, an ñamin maza amta Jesústa paran itmikakas, 
treinta kilowa piam pihshkasa ara. Mirrakas áloekas karat. 
40Suasne Josékas Nicodemokas Jesústa mut kit pinkasa wat 
piam narit pihshkasa ippailta. Judío awane sunkanain irittuza 
watsat kamanapa kiamizta. 41 Jesústa kurishta patpiantit tukin, 
warit su kashakin azi. An sukinne masas uk kul sarit. Sun uk 
kulta minminkas iramikara tarachi. Sinam. 42Uspane Jesústa 
sun kasha uk kulta nukpailta, Judío awawa kwaizkulmu payura 
taiznapain akwa. 


Jesúsne irittas kuhstu 
(Mt 28.1-10; Mr 16.1-8; Lc 24.1-12) 
1 Maríane, Magdalena pipuluras atmikane, Domingo pa- 
2 0 yura, tilkwilmin kamtitkin it. Siptit ukne paimpa tu izta. 
Jesústa iztachi. 2 Suasne usne pipulura ain kailmizta, Simón Pe- 
drorakas mamaz kammumikashakas, Jesús kwisha pashitmika- 
sha, kainana. Usparuza kaiznara: 

—Minpazha au Anpatta kamtit kultas milta. Mintama ussa 
kamtamakka pianchimakpas. 

3 Katmizna Pedrokas mamaz kammumikakas pipuluras puz- 
pail kit kamkin iilta. 4Paasas ain jiltakas, mamazne Pedrokin an 
áín it kit an ñancha kamtitkin pianara. 5Usne sumain kit ayukta 
izta. Iptit pin attishtain izta, kulta naptachin. 6 Kwiztane Simón 
Pedrone at kit kulta masain napta. Uskas iptit pin izta. 7 Mamaz 
pinkas, Jesús kizpu iptit pinkas izta. Mamaz pinkasain tuchi. 
Paimpa iptit tu izta. 8 Suasne mamaz kammumikane, an ñancha 
atmikane, nap kit sun kirit aizpa iz kit Jesús irittas kuhsta nij- 
kulta. 9Makima uspane Dios pinkihta parit aizpa piankamara- 
chi. Trittas kakultu piankamarachi. 10 Katmizna kwiztane kam- 
muruzne uspawa yalta kailpailta. 


Jesúsne Magdala pipuluras Maríara izpamtu 
(Mr 16.9-11) 

11 Suasne María uk kulkin kailta. Sunkana Maríane pianamal 
uk kul kamtitkin kun kit azta. Aztuasmin, usne ayukta izna wain 
12kit paas ángelta putchá pin kwa izta. Uspane Jesús tuatkin 
uzpailta. Mazane kizpumal uzta. Mamazne mittimal uzta. 13 Án- 
geltuzne ussa mimara: 

—Ashampa, ¿Chitma aztus? 

Usne kaiznara: 

—Aztus, minpazharuz ap Anpatta muarit akwa. Nane Jesús 
irit minta taara pianchish. 

14Sun kiztawane, usne kizpu izpujiat kit sua Jesústa izta, us- 
sa piankamtuchin. 15 Jesúsne ussa mimara: 

—Ashampa, ¿Chitma aztus? ¿Minama saimtus? 

Usne warit su izmumika azi min kit ussa kaizta: 

—Anpat, nu ussa muritne, Jesús iritta minta taarit kainazha, 
na ussa sait kit muna. 

16Suasne Jesúsne kaizta: 

— ¡María! 

Jesús kaizta aizpa mirawane, usne ussa piankam kit puij kit 
ussa Judío pitkasa kaizta: 

—¡Rabuni! (Sun pitta “kamtam” kizta.) 

17 Jesúsne ussa kaizta: 

—Nawa pizmun. Ap Taittakasa wanmakna itchish mama. tt 
kit ap kammuruza “ap Taitta tura numtus” kaiztain. Usne u 
Taittakas i. Usne ap Dioskas u Dioskas i. 

18Suasne Maríane, Magdalena pipuluras atmikane, it kit 
kammuruza “Anpatta iztau” kiz kainanara. Usne Jesús ussa 
kaiztit aizpa kainanara. 


Jesúsne kammuruza izpannara 
(Mt 28.16-20; Mk 16.14-18; Lc 24.36-49) 

19Sun payuin tilkwil pakane, domingo payu azi. Judío awa 
ininturuzpa ishkuarit akwa, kammuruzne pijta sippat kit wan- 
makkara. Wan pijta sipparitkas, Jesúsne yalta nap kit kammu- 
ruzpa paizkakin kun kit kakishapu kiz kit kaiznara: 

—¡Watmin uztain! 

20 Sun kiztawane, usne usparuza paiña chihtikas paiña pija- 
rakas annara. Jesústa izarawane, uspane watsal kulara. 21 Suas- 
ne Jesúsne usparuza mamasa kaiznara: 

—¡Watmin uztain! Ap Taittane an sura nawa ininta. Sunka- 
nain nakas uruza ininnanash. 

22 Usne usparuza izpanat kit kaiznara: 

—Mane Diospa Sinam Izpulta saptain, uruza kiwainnanapa, 
ukasa parejuin chaanapa. 23 Katmizna Dios kwail kiritmikasha 
wat kultune, ukas ussa sunkanain wat kultawa. Us kwail kirit 

aizpa karinazi. Dios kwail kiritmikasha wat kultukine, ukas us- 
sa sunkanain wat kulmanazi. 


Tomásne irittas kuhstit Anpatta iztu 

24 Tomásne, maza doceras kammuruzne, gemelokas muntit. 
An ñamin Jesús akane, Tomásne usparuzkasa tuchi. 25 Kwizta- 
ne mamaz kammuruzne ussa kaizara: 

—Aune Anpatta iztamakpas. 

Sunkana Tomásne sinkanara: 

—Ussa iztukine, paiña chihti iztukine, irukasa tittit namtit 
iztukine, nijkulmanash. Paiña chihti tittit namtitkin ap tippuka- 
sa parakine, paiña pijakinkas ap chihtikasa parakine, nijkulma- 
nash. 

26 Ocho payu pailtawane, kammuruzne mamasa maza yalta 
wanmakkara. Sun payuin Tomáskas usparuzkasa wanmakta. 
Wan pijta siptitkas, Jesúsne nap kit usparuzpa paizkakin kun kit 
kakishapu kaiz kit kaiznara: 

—Watmin uztain. 

27 Suasne Tomásta kaizta: 

—Apain at kit up tippukasa, ap chihtira paat kit izti. Ap pija- 
ra up chihtikasa paari. Nune nijkulshimtuchi. Mane nijkulcha. 

28 Suasne Tomásne kaizta: 

—Nune ap Anpatkas ap Dioskas i. 

29 Jesúsne ussa kaizta: 

—Nawa iztu akwa, nijkultimtu. Nawa iztachikas, nawa nij- 
kultumikane watsal kulnazi. 


Juanne chikishma sun pinkih parit kiztu 
30 Jesúsne paiña kammuruzpa iztakin an akwan iztasparit 
kal kirit. Wan iztasparit kal sun pinkihta parachi. 31 Sunkana 
sunpawa iztasparit kal pinkihta parit, ukas Jesús Dios naritmika 
i nijkulanapa, u Jesús Dios painkul i nijkulanapa, ussa nijkultu- 
ruz pailta payukima uzanapa. 


Jesúsne siete kammuruza izpannara 
1Akkwan payuchin pailkane, Jesúsne mamasa paiña 
2 1 kammuruza Tiberias pimamin izpannara. Sunkana kirit: 
2Simón Pedrokas Tomáskas, Gemelo muntitmika, Natanaelkas, 
Caná pipuluras Galilea suras uzatmika, Zebedeowa painkultuz- 

kas, an paas Jesúspa kammuruzkas wanmakkara. 3Simón Pe- 
drone kaiznara: 

—Nane pishkaru sulna irimtus. 

Uspane ussa sinkaara: 

—Aukas nukasa pishkaru sulna irimtumakpas. 

Uspane katsa kanuara inpa waara. Sun amtane chinkas sulara- 
chi. 4Kinmizkane, Jesúsne pimarain izpan kit kunta. Sunkana pai- 
ña kammuruzne Jesústa piankamarachi. 5Jesúsne mimanara: 

—Izmuruz. ¿Pishkaru sultakiwas? 

Uspane sinkaara: 

—-Chinkas sultachimakpas. 

6 Jesúsne kaiznara: 

—An immu kanuawa numal kiaintain, pishkaru sulnapa. 

Sulmu kiaintawane, uspane sulmu ukkaasachi, akkwan pish- 
karu wa akwa. 7 Suasne maza kammumikane, Jesús kwisha pa- 
shitmikane, Pedrora kaizta: 

—An pimamin kunmikane Anpat i. 

Anpat i mirawane, pantalón tukukasain kuh akwa, Simón 
Pedrone paiña kwaksham kwat kit pira tizainta. 8Mamaz kam- 
muruzne cincuenta sa pi ksukis purazi. Sulmu pishkaru punta 
akwa, uspane tainñat kit kanuawara pi ksurakima pilapta. 9Pil- 
ta kihsharawane, uspane ín usaptit izara. Sun ínkin pishkaru il- 
tit tuazi. Pankas sua tuazi. 10 Jesúsne kaiznara: 

—Mamin sulta pishkaruruz kararain. 








Kammuruz akkwan pishkaru tainñamtu 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


319 San Juan 21 


11Simón Pedrone kanuara wat kit sulmu puntit katsa pishka- 
rukasa pi ksurakima tainta. Ciento cincuenta y tres katsa pish- 
karu wiantitkas, sulmune pihsharachi. 12 Jesúsne kaiznara: 

—Aat kit kwanarain. 

Minminkas kammuruzne “minmaka” mimashitchi, us Anpat 
i pian akwa. 13 Suasne Jesúsne kasha at kit pan piz kit usparuza 
nailnara. Usne pishkarukasa kawarain nailnara. 

14Trittas kuhstawane, Jesúsne mamasa paiña kammuruza 
ussa izpannara. Makasa kutña pijikima izpannara. 


Jesúsne Simón Pedrora paramtu 

15Kuarawane, Jesúsne Simón Pedrora ka mimara: 

—Simón, Juanpa painkul, mizha. An kammuruzne nawa pa- 
shiamtu. ¿Nune an kammuruzkin nawa anza pashimtukish? 

Pedrone ussa sinkara: 

—Watcha Anpat. Nune na nua pashimtura pian. 

Jesúsne kaizta: 

—Nawa nijkulamturuza iznari. Uspane ap pirikukana mai. 

16 Jesúsne mamasa ussa mimara: 

—Simón, Juanpa painkul, mizha. ¿Nawa pashimtukish? 

Pedrone sinkara: 

—Watcha, Anpat. Nune na nua pashimtura pian. 

Jesús kaizta: 

—Nawa nijkulamturuza iznari. Uspane ap pirikukana mai. 

17 Jesúsne kutña pijikima ussa mimara: 

—Simón, Juanpa painkul, mizha. ¿Nawa pashimtukish? 

Pedrone tayalmizta, Jesús kutña pijikima “nawa pashimtu- 
kish” mimara akwa. Suasne sinkara: 

—Anpat, nune wan chiwal pian. Nune na nua pashimtura pian. 

Jesúsne kaizta: 

—Nawa nijkulamturuza iznari. Uspane ap pirikukana mai. 
18 Watcha nua kaiztus. Musittu asmin, nune up kwakshammin 
kwat kit nu ishimtura it. Hapa parikane, nune up sail tis panazi. 
Suasne mamazne nua pin kwanazi. Mamazne nua nu ishimtu- 
chira milnazi. 

19Sun pit paramtuasmin, Jesúsne Pedro miza imtu kainara. 
Pedro irimtukas, awane “Dios kwisha wari” kizanazi. Sun kizta- 
wane, Pedrora kaizta: 

—¡Nawa kanpazha! 

Jesúskas Jesústa pashitmikakas 

20 Pedrone puij kit Jesústa kwisha pashitmikasha izta. Usne 
Jesúspa kwizpa kanpara. Ñamin kammuruz Pascua pishta 
kuamtuasmin, usne Jesúspa mamin kumira kwan uz kit “Anpat, 
¿minma nua chihkarinazi?” mimara. 21 Nawa iztawane, Pedro- 
ne Jesústa mimara: 

—Anpat, sunmikane ¿Chima kishinasa? 

22 Jesúsne ussa sinkara: 

—Us na kailtimtukima uztukas, nune na nua kaiztu aizpa 
mit kit kitpa. Nu nawa kanpazha. 

23 Katmizna wan kammuruzne an kammumika imanazi min- 
ñara. Jesúsne imanazi kiztachi. Ka kizta: “Us na kailtimtukima 
uztukas, nune na nua kaiztu aizpa mit kit kitpa.” 


Minpa pit 
24 An kammumikane sun kirit aizpa kainat kit parit. Us pa- 
ramtu aizpa watcha i pianmakpas. 
25 Jesúsne an akwan iztasparit kal kirit. Jesús wan kirit aizpa 
pinkihta paritne, minminkas an sura wan pinkih pana pailsachi. 
Pailtit i. 

Inintaruz Kiarit Aizpa 


San Lucas pinkih iztawane, Hechos, Inintuz Kiarit Aizpa, pinkih, iz- 
tawa, San Lucas paasas pinkih parit akwa. San Lucasne Dios watsal pit 
para, awa Jesús kirit aizpa piankamat kit Jesucristora nijkulanapa. 
Kwiztane usne Hechos, Inintuz Kiarit Aizpa, pinkih para, awa miza Je- 
súspa kammuruz uzara piankamanapa. Suasne Jesúspa kammuruzne 
wan pipuluwara iara, Dios watsal pit kainana, wan awa Jesucristora 
nijkulanapa. Dios Sinam Izpul usparuza kiwanninara akwa, paiña 
kammuruzne akkwan iztasparit kal kiara. Jerusalén pipulukis Jesúspa 
kammuruzne Judea surakas Samaria surakas Siria surakas iara, Dios 
Watsal pit kainana. Suasne San Pablone Asia suwarakas Macedonia su- 
warakas Roma pipulurakas piannara, wan awaruza Dios pit kamtana- 
napa, Jesucristora nijkulturuz iglesiakin wanmakkanapa. 

Hechos, Inintuz Kiarit Aizpa, pinkihkin kutña pajte wa: (1) Jesucris- 
to chiyura nurachasmin, usne paiña kammuruza Dios pit kainanapa 
ininnat kit mamasa kailnash kaiznara (1.1-14). Cristora nijkulturuzne 
Jerusalén (1.15-83) pipulura wanmakkamtu, paiña iglesia namanapa. 
(2) Paiña kammuruzne Dios Watsal Pit Palestina suwara kainanamtu 
(8.4-12.25). (3) Kwiztane paiña kammuruzne Dios Watsal Pit Asia su- 
warakas Grecia suwarakas Roma pipulurakas iara, paiña pit kamtana- 
na. (a) An ñancha Pablone Chipre suwarakas Grecia suwarakas ira 
(13.1-14.28). (b) Pablone wan inintuzkasakas ilaparuzkasakas Jeru- 
salén pipulukin wanmakkara (15.1-35). (c) Suasne Pablone mamasa 
attishta Siria suwarakas Asia suwarakas Grecia suwarakas it kit Dios 
Watsal pit kainanara (15.36-18.22). (d) Kwiztane mamasa Pablone 
Asia suwarakas Grecia suwarakas it kit Dios Watsal Pit kainanara 
(18.23-21.16). (e) Minpa piji Jerusalén pipulukin kachira siptawane, 
Pablone, piztitmikakanain, Roma pipulura, Italia sukin, ira 
(21.17-28.31). Suas usne Dios Watsal pit wan awaruza kamtanara. 

Diosne paiña Sinam Izpulta ininna namtu 


1 1Nane Lucas mun ish. Nua, Teófilora, kakishapu kiz kit an 
pinkih pamtus. An ñancha an pinkihta Jesús wan kit aizpa- 
kas us kamtanara aizpakas parau, Jesús chiyura numtu payuki- 
ma. 2Nurachasmin, usne paiña Sinam Izpulkasa paiña narit 
inintaruza kamtaninnara, us kamtara aizpa kianapa. 3 Irittas ka- 
kultawane, Jesúsne usparuza cuarenta payurakima, akkwan pi- 
jikima, izpannara, us uztu piankamanapa. Akkwan piji uspa- 
ruza izpan kit Dios awaruza ininnashimtu kwinta kinara. 
4Mama uspakasa tuasmin, Jesúsne ininnat kit kaiznara: 

— Jerusalén pipuluras iman. Suain tiriztain, ap Papihsh 
umiza kin namtit aizpa sappanakima. Nane sunpa uruza kaizna- 
ra. 5Watcha Juanne uruza kwazikasain munnanara. Akkwan 
payuchin kawarain Sinam Izpulne uruza piznanazi. 


Jesúsne chiyura numtu 
6Suasne kanpamtuzne Jesústa ka akkwan piji mimaara: 
—Au Anpat, ¿An payura au Israel awara kiwainanakish, au 
sukin ininna? mimaara. 
7 Usne usparuza ka sinkanaara: 





UA 


Paas ángeltuz kammuruza kwinta kinamtu 

—Uruzne an payu piankamamanazi. Au Taittain an payu na- 
narit, us kishit aizpa kin. 8 Diosne paiña Sinam Izpulta ininnazi, 
u ussa sappanapa. Usne uruza tinta kiwainnanazi, na akwa 
kamtananapa. Suasne une Jerusalén pipulurakas wan Judea su- 
rakas Samaria surakas wan attish surakas ianazi, na akwa kai- 
nana. 

9 Jesús sun kiztawane, awa izamtuasmin, Diosne ussa chiyu- 
ra nuninta. Wanish at kit ussa pal kit sipta. Ussa an izarachi. 
10 Jesús numtuasmin, uspane chiyura kwashpa izakkaara. Suas- 
ne paas ángelne putchá kamisha kwa usparuza at kit uspakasa 
kunpailta. 11 Usparuza kaiznara: 

—Galilea suras awa, ¿Chikishmaka chiyura izakpuspas? An 
Jesúsmin uruztas nuritmikain watcha mamasa sunkanain ma- 
maz payura kailnazi. 


Uspane Matíasta naanara, Judaspa kal kinpa 
12Suasne uspane Olivos izakis kihshat kit Jerusalén pipulura 

kaiyarit. Moisés usparuza ininta aizpa kiashit akwa, uspane 
kwaizkulmu payura maza kilómetrokima kashain ishiara. 13 Pi- 
pulukin piannatpane, kwashtit yal pitmura nuarit. 

Pedrokas Juankas Santiagokas 

Andréskas Felipekas Tomáskas 

Bartolomékas Mateokas Santiago Alfeowa painkulkas 

Simón Celote munmikakas Judas Santiagowa aimpihsh- 

kas usparuzpain pura. 
14Wan wanmakkara Jesúspa aimpihshkasa paiña akkuhsh, Ma- 
ríakasa mamaz ashamparuzkasa, Diosta payu aizpa paikuana. 
15 Sun payune Pedrone Cristora nijkulturuz paizkakin nil 

satkunta. Maza cien veintekasa awa purakin. Pedrone ka 
kaiznara: 16“Cristora piantuz, mizhain. Diosne chiwazha 
paiña pinkihta panintit aizpa ka kirit. Sinam Izpulne Davidta 
Judaspa kwinta kininta. Usne an ñancha Judas kit aizpa 
kwinta kira. Usne Jesústa annara, awa ussa pizanapa. 17 Usne 
au izmumika azi. Aukasa kal kimika azi. 18 Kwiztane kwail 
kit akwa, Judasne pial sap kit sun pialkasa su paira. Usne 
kwashtas kizpuwara taiz kit irit. Paiña pija puzpian kit pirit 
puzta. 19 Jerusalénkin uztuz sun piankamarawane, uspane 
sun su i Acéldama munara. Usparuzpa pitne “aimpi su’ mun. 
20 Sun wan kanta pinkihta ka parit: 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


Hechos 1, 2 324 


‘Paiña kwairit yalta suane minminkas uzmuchi.’ 4 
Ankas ka parit: 
“Mamazne paiña kal kitpa.”? 

21-22 Katmizna aune minpazha aukasa wanmakmumikasha 
nanarawash. Wanmakmumikane awara ka kizshina: “Au Anpat 
Jesús irittas kakulta.? Mama Jesús wan payu aukasa uzasmin, 
uskas aukasa wanmakta. Juan munnanakima, Jesús kakulnaki- 
ma, usne aukasa chara.” 

23 Suasne Dios pit piantuzne, wanmakmuruzne, paas awara 
nanara. Mazane paas mun muntit: José Barsabáskas Justokas. 
Mamazne Matías muntit. 24 Suasne uspane uspa Anpatta ka pai- 
kuara: “Nune miza wan awa minñamtu pian. Katmizna aumiza 
an paastas nu naritmikasha izninchain, 25mamaz ininmikawa 
kal kinpa. Judasne sun kal chihkat kit us kwail akwa paiña mi- 
wara it kit naizta.” 

26 Suasne uspane awa wanmakkarawane, wankis an watmi- 
kasha naara. Sunkanain uspane Matíasta naat kit once ininta- 
ruzkasa wianara. 


Sinam Izpulne amtu 

2 1 Sun Pentacostés pishta payu taizka, wan Cristora piantuz- 

ne mazakwain wanmakkarit. 2Azain chiwazha tinta az kit 
chiyuras taizta. Tinta inkwakanain pat kit wan yal ayukmal 
napta, awa uzkularitkin. 3Suasne uspane ti ín aiztukanain iza- 
ra. Sun ín paimpa paimpain naiyarit. 4Sun akwa Sinam Izpulne 
wan awaruza piznara. Suasne uspane mamaz kamtachi pit 
kwinta kiamizta. Izpulne usparuza paraninnara. 

5 Sun payura mamaz suras Judío awaruzne Jerusalén pipulu- 
ra pianara, Diosta wakpuj wain kit Diosta paikwan. Uspane wan 
suras aara. 6Sun aztu miarawane, akkwan awane wanmakkat 
kit iztaspaarit. Inintaruz kwinta kiamtuasmin, pakaish pakaish 
paiña pitmin miara. 7 Uspane ishkuat kit iztaspaat kit usparuz- 
pain ka mimaara: 

—¿An paramtuzne Galilea suras awa ki? 8 ¿Mizamakai? Ma- 
ne auruzpain usparuza mipuspas. Uspane au pit pashpas kawira 
aizpa paramtu. 9 Apane awa purai: 

Partia suraskas Media suraskas 
Elam suraskas Mesopotamia suraskas 
Judea suraskas Capadocia suraskas 
Ponto suraskas Asia suraskas 
10Frigia suraskas Panfilia suraskas 
Egipto suraskas Libia suraskas kashara Cirene pipulura 
Roma pipuluras awakas apain pura. 11 Minpazha uspa- 
ruztas Judío awa azi. Mamaztuzne Judío awa na- 
marit. 
An awakas Creta suraskas Arabia suraskas purai. 
Uspa paraka, aune wan Diospa watsal kal kirit aizpa au pitmin 
mipuspas, kizara. 
12Wanne iztaspaat kit chi kizmanamara. Usparuzpain mi- 
maamizta: 
— ¿Chima kizshina sunne? 
13Mamaztuzne usparuza sun akwa ishanat kit ka kaizara: 
—Uspane chappi kuat kit piarai, kizara. 


Pedrone awaruza kaiznara 
14Suasne Pedrone mamaz once inintaruzkasa nil satkun kit 
tinta parat kit ka paiña Judío kwaltuza paranamizta: “Na kaiztu 
aizpa mizhain. Judío awaruzkas, wan Jerusalén pipulura uztuz- 
kas, nawa wat mirain, piankamanapa. 15 Uspane pirachimai, 
umin minñamtukanain. Mama tilawain i. Nueve urain i. 16 Joel- 
ne, Dios pit kainammmikane, an ñancha sun kit aizpa ka kaizta: 
17 “Diosne sun minpa payura kaiztu. 
Nane ap Izpul wan awara nail kit milananash. 
U painkulkas pashukas nawa kwinta kianazi. 
U musitturuzkas u ilaparuzkas kainkizpaanazi. 
18Sun minpa payura nane ap Izpul, 
ap kiwainmuruza ashamparuzakas ampuruzakas 
ininnat kit milananash. 
Uspane nawa kwinta kianazi. 
19Nane kwashpa chiyumal chiwazha watsal kal kinash. 
Nane uruza an izninnanash, piankamanapa. 
Wan pailtimtuasmin, nane pilkin aimpikas inkas 
ishkas izninnanash. 
20Pánne til parinazi. 
Palapchane kwanam tilkwil aimpikanain namtinazi. 

An kwiztane an watsal payu taizkane, 
au Anpatne paiña kal kimiznazi. 
21 Minpazha Anpatta paikumtune, 
usne usparuza watsat milnanazi, inta iamanpa.”'” ° 
22Pedrone sun paiña Judío kwaltuza kaizta: “Israel awa, na 
kaiztu aizpa mirain: Diosne Jesústa, Nazarettas munmikasha 
nat kit uruza ininnara, akkwan tuntu iztasparit kal u iztakin kin- 
pa. 23 Diosmin Jesústa uruza chihkatchasmin, usne chiwazha 
kishimtu aizpa an ñancha pian. Suasne une kwail awaruz ussa 
ininnat kit kurishta iru patpian piantaninta. 24Sunkana Diosne 
ussa irittas kakulninta. Jesúsne iritpa izpul imtura nukkulsachi, 
kajchira siptitmikakana. 25 Davidkas Jesúspa kwinta kit kit ka 
kaizta: 
“Nane ap Anpatta na iztukin iztau. 
Usne ap makin uz, awa nawa ishkumanpa. 
26 Katmizna ap kaijchu watsal ish. 
Mane watsal pit pararau ap pitkasa. Katmizna mane 
nakas Diosta tiriz kit wat kwaizkulnash. 
27 Nune, ap Diosne, ap izpulta irittukin kwaimanazi. 
Nune nawa, up kiwainmumikasha, pashit kit ap 
ñara pitninmanazi. 
28 Nune nawa chiyura num mi kamtara, pailta payu uz- 
napa. 
Nune nakasa uz, na wat tuanpa,”* kizta. 

29 Cristora piantuz mintain. Nane uruza Davidpa au irit Tait- 
tawa, nil kwinta kitpaish. Us irawane, uspane ussa kamara. Us 
kamkin aukasa kashain tu. 30 David uzasmin, usne Diospa kai- 
nammmika azi. Uskas Dios sun kin namta aizpa pianazi. Diosne 
ussa ka sun kin namta: “Up kwalne, Cristo munmikane, sun su 
sapmilnazi, inninna.”* 31 Sunkanain Davidne Dios kimtu aizpa 
ñamin piankam kit Cristo irittas kakulnazi ka kwinta kinara: 
“Paiña Izpulkas irittuz imtura nukkulmanazi. Paiña ñakas pit- 
manazi.’ f 32 Mane aune sunta izat kit uruza ka kizpuspas: Dios- 
ne Jesústa irittas kakulninta.” 33 Sunkana Diosne ussa nuninta, 
us uzkin ininna. Paiña papihshne, Diosne, paiña Sinam Izpul 
sun kin namtit aizpa Jesústa milara. Jesúsne mamin sun wan 

izara aizpakas wan miara aizpakas uruza izninnara. 34 Chiyura 
nurachikas, Davidmin Jesúspa ka kaizta: 
“Ap Diosne ap Anpatta kaizta: 
Na uzkin uzti, awa nua wat minñanapa. 
35Nane wan awaruza nu inintu aizpakas, 
nu kaiztu aizpakas kininnanash.”£ 

36 Une, Israel awane, miat kit piankamtain. Nane Jesúspa 
watcha kaiztus. Une Jesústa iru patpian piantaara. Diosne ussa 
Anpatkas Cristokas munta.” 

37Pedro kaizta aizpa miarawane, uspane uspa kaijchura 
kwail minñat kit Pedrorakas mamaz inintaruzakas mimara: 

—Ap Israel kwal ¿Chima kianapai? 

38 Suasne Pedrone sinkanara: 

—Kwail kiarit aizpa maiztain. Dios iztakin pailtara munna- 
rain, Jesucristora kanpamtuz namanapa, Dios u kwail kiara aiz- 
pa mainninnanapa. Suas Diosne paiña Sinam Izpul uruza mila- 
nanazi. 39 Diosne sun kin namnara aizpa uruzakas uspa pashpa- 
ruzakas mamaz attishtas awaruzakas milananazi. Au Anpatkas 
au Dioskas wan awa narittuzakas akwarittuzakas sun milanana- 
Zi. 

40Sunmin kwinta kinara. Pedrone an akkwan pitkasa kurun- 
nat kit paranat kit kaiznara: 

—Diosta paikwarain, uruza watsat milnanapa, sun kwail 
awakasa naizamanpa. 

41Pedro kaizta aizpa miraruzne munna iarit. Sun payura 
kutña mil awane, Dios inintamikasha, Cristora piantuzkasa 
wanmakkara. 42Sun awaruzne inintaruz kamtanara aizpa mia- 
miz kit sulmin uzat kit Diosta parejuin kwinta kiara. Uspane 
wanmakkara, usparuzpain kumira nail kit kwan. 


Diosta piantuzne wanmaktit uzamtu 
43Wan awane iztaspaara, inintaruz iztasparit kal kiara 
akwa. Uspane watsal iztasparit kal kiat kit akkwan awara kiwai- 
nara, Diosta piankamanapa. 44Wan Cristora nijkulturuzne 
wanmakkat kit chiwazha mij aizpa wanta naiyara. 45Uspane 
chiwazha mij aizpa paininara, sun pial pailtara we mijtuza nail- 
na. 46Uspane pailta payura Diospa yalta wanmakkara. Uspa- 

ruzpa wan yalta kumira nail kit kuat kit wat kulara. Uspane us- 
paruza kwinñara. 47 Uspane ka kaizara: “Diosne kwisha wari.” 
Wan awane Dios pit piantuzpa minñat kit kaizara: “An awane 
kwisha wari.” Au Anpat Jesús awaruza watsat milnamtuasmin, 
usne Dios pit piantuza pailta payu wiannara, uspakasa wan- 
makkanapa. 


Maza mitti chasachimika kakultu 
1 Mamaz payura Pedrokas Juankas Diospa katsa yalta kutña 

3 urara sulmin nuilta, awa Diosta paikumkin. 2Maza ampune, 
mitti chasachimikane, ainkiasmin ka kawirit. Pailta payu suain 
tuara. Awane pailta payu ussa “watsal” muntit pijtakin miara, 
Diospa katsa yal napmukin chihti an kit amtuza pial paikwan. 
3Pedrokas Juankas Diospa katsa yalta nappailmizkane, mitti 
chasachimikane usparuza iznat kit chihti an kit pial paikwana- 
ra. 4Suasne Pedrokas Juankas ussa izpailta. Pedrone ussa kaiz- 
ta: 

—Aumiza iznaka. 

5Sun ampune usparuza iznat kit chiwazha milanazi minta. 
6 Pedrone ussa kaizta: 

—Nane pialkas mijchish. Urukas mijchish. Na mij aizpa mi- 
lanash. Jesucristone Nazaret pipuluras azi. Jesúsne nua kuhs- 
ninnazi, chanpa. 





Pedrokas Juankas chasachimikara iztas 

7Suasne Pedrone paiña chihti numal piz kit kuhspaninta. 
Azain paiña pimpulkas mitti impulkas wat parit. 8Suasne mitti 
chasachimikane masain tizak kit mittikin kun kit chamizta. An 
kwiztane usne tizak kit uspakasa chat kit Dios katsa yalta nap- 
tit, “Dios kwisha wari” kizna. 9Wan awane us chat kit Diosta 
kwisha wari kiztu izara. 10 Uspane iztaspaat kit ishkuara, chasa- 
chimika chamtu akwa. Uspane ussa impara imparain pianka- 
mamizta. An chasachimikane an ñancha Diospa katsa yalkin 
“watsal” muntit pijtakin tuazi, chihti an kit pial paikwan. 


Pedrone Diospa katsa yalkin paranamtu 

11 Chasachimika Pedrorakas Juantakas chihkashitchiasmin, 
wan awane iztaspaat kit Diospa katsa yalta azain iara, Salomón 
pijta muntitkin wanmakna. 12Sun iztawane, Pedrone awara ka 
mimanara: “Au Israel awa kwal, ¿Chikishma iztaspapuspas? 
¿Chikishma aumiza kwisha izpuspas? Au paasne sun ampura au 
pit akwa wat panintachi. Aune ussa chanintachimakpas, au 
paasmin Diosta pian akwa. 13 Sunkanachi. Diosne sun kirit, awa 
“paiña painkul Jesús tinta namtire' kizanapa. Abrahamkas 
Isaackas Jacobkas an Diosta wakpuj wainñat kit paikuara.? An 
Diosne au an ñancha iritpa kwalpa Dios i. Une ussa Judío inin- 
tuza chihkaara. Pilato Jesústa chihtshimtuasmin, une Jesústa 
pashitchimakpas kizara. 14Une Dios sinammikashakas nil uz- 
mumikashakas chihashitchi. Une maza awara, piantatmikasha, 
chihshiara. 15Sunkana une awaruza uzninmumikasha piantaa- 
ra. Mane Diosne ussa irittas kakulninta. Aune uruza sun pian- 
kamninnat kit kainanamtumakpas. 16 Jesústa nijkultit akwa, an 
ampune wat parit. Une ussa izat kit pian. Jesústa nijkultit akwa, 
an ampune kapal wat parit. Wan awane sun izamtu. 

17Sunkana ap Israel awa izmuruz, mirain. Ukas u ininmu- 
ruzkas ussa piantaaritkas, une u kiarit aizpa wat piankamara- 
chi. 18An ñancha Diospa kainammturuzne ka kizara: “Jesucris- 
tone naiznatkin. Sunkanain Diosne sun kirit.” 19Katmizna u 
kwail kimtu aizpa maiztain. Diostain kailtain, u kwail kiarit aiz- 
pa sinam kwizninnanpa. Sunkanane au Anpat Diosne chiyuras 
anazi, auruzpa izpulta kiwain kit kwaizkulninnapa. 20 Ankas 
Diosne Jesucristora an ñancha naramikasha uruza ininnara. 

21 Mane Jesucristone chiyura nukkultawa, Dios wan chiwalta 
masas namtanakima. An ñancha Dios pit kainammtuzne sunpa 
kainanara. 22Sunkana Moisésne au irit kwalta ka kaiznara: ‘U 
Anpat Diosne maza kainammmikasha, u kwaltas kawinintami- 
kasha, nakana ininnazi. Wan us kaiznara aizpa miarawa.: 
23 Minminkas an kainammmika kaizta aizpa miarakine, Diosne 
usparuza paiña kwaltas paimpa ininnanazi, ianapa.”! 

24Sunkana Samuel uzasmin, pailta kainammtuzkas kawa- 
rain an payu chi kirinsa kiz kit kainaara. 25 Une kainammtuzpa 
painkul mai. Diosne kainammtuz akwa uruza kaiznara, an ñan- 
cha kin namtit aizpa sappanapa. U an ñancha kwal uzasmin, 
Diosne Abrahamta ka kizta: “Nane up kwaltuza kiwainanash, 
wan awa an sukin uztuza wat kianapa.”* 26 Paiña painkulta ka- 
kulnintawane, Diosne ussa an ñancha ininta, uruza wat kiwai- 
nanapa. Usne uruza wat kinara, awa kwail kiarit aizpa maizana- 
pa, wan awa kwail kiamanpa.” 


Pedrokas Juankas Judíowa inintuzakin kunpailtu 
1Pedrokas Juankas wan awaruza paranamtuasmin, Judío 
4 awawa pariyaruzkas Diospa katsa yal izmu policíakas Sadu- 
ceo awaruzkas aara. 2 Uspane aliz kulaarit, uspa paas awaruza 
kamtanara akwa. Ka kaiznara: “Jesús irittas kakulta akwa, awa- 
kas irittas kakulanazi.” 3Katmizna uspane usparuza piznat kit 

nashtimtura kajchira sipnarit tilawakima. 4 Akkwan awane, us- 
paruztas sun pit miraruzne, miat kit wat nijkulara. Dios pit mi- 
raruza wiantawane, uspane cinco mil ampu panapain wianta. 

5Tilawara kwizta Judío awa inintuzkas ilapa inintuzkas 
Moisés kaizta aizpa kamtamtuzkas Jerusalén pipulura wanmak- 
kara. 6 Anásne, pariyaruza ininmikane, tuara. Uskas Caifáskasa 
Juankasa Alejandrokasa wan pariyawa inintuz kwalkasa wan- 
makkara. 7 Suasne uspane Pedrorakas Juantakas kanapa inin- 
nat kit “Paizkakin kuntain” kiznara. Uspane ka mimanara: 

—Nune an chasachimikasha ¿Mizama kuhsninzi? ¿Minma 
uruza sun kin ininzi? 

8Suasne Diospa Sinam Izpul ussa kiwaintuasmin, Pedrone 
usparuza ka kiznara: 

—Judío awa inintuzkas ilapa inintuzkas mirain. 9 An ishtu- 
mikane kuhsak kit chamizta. Une aumiza “¿Minma ussa kuh- 
sakninta?” kiz kit mimaamtu. 10Au paasne uruza, wan Israel 
awaruza, kainammpuspas, us wat parit kit miza tuntu kuhsaktit 
piankamanapa. Jesúsne, Nazaret pipuluras mikane, ussa kuh- 
sakninta. Une ussain iru patpian kit piantaara. Diosne ussa irit- 
tas kakulninta. 11 An ñancha Diospa pit ka parit: 

“Jesúsne sam saktikana i. Une, yal samtuzkana, ussa 
kwayarit, ussa paashitchi akwa. 
U ussa paashitchikas, usne awaruza watsat 
milnanashina.” ! 
12 Mamaztuzne, minminkas, aumiza watsat milnasachi. Diosne 
Jesústa ininta, aumiza watsat milnanapa. Apain mamazta inin- 
tachi. 

13 Wanmakmuruzne iztaspaarit, Pedrokas Juankas ishwat- 
chin paranara akwa. Uspa paas kammu pianchi minñara. Kain 
awain minñara. Suasne uspane Jesúskasa chamtu nijkulara. 
14 An ampu, kakultitmika, sua uspakasa pana izamtu akwa, us- 
pane chinkas sinkaarachi. 15Suasne uspane uspa paasta wan- 
makmukis ininnat kit nukkulat kit usparuzpain kwinta kiara. 
16Ka usparuzpain kaizara: 

—¿Chima kianapai Pedrokasa Juankasa? Wan Jerusalén pi- 
pulu uztuzne sun kwisha iztasparit kal kirit pian. Aune sun kirit 
aizpa kwail i kaizsachimakpas. 17 Mane usparuza kurunat kit 

tinta kainarawamakpas, an akkwan awa sun miamanpa, mi- 
nainkas Jesúspa kwinta kiamanpa. 

18Suasne Pedrorakas Juantakas akwanat kit uspa pit ininnat 
kit kaiznara: 

—Jesúspa kwinta kiaman; kamtanaman. 19 Pedrokas Juan- 
kas sinkaailta: 

— Une minñarawa. U aumiza “Jesúspa kamtanaman” kaiz- 
amtukas, aune Diosta mirawamakpas. 20 Aune izta aizpakas mi- 
ra aizpakas kwinta kimiztawamakpas. 

21 An akkwan aliz pit pararawane, uspane usparuza chihkaa- 
rit. Uspane usparuza ilmanamara, pailta awa Diosta kwisha wa- 
ri kizara akwa, sun kit akwa. 22 Mamasa kuhsaktitmikane cua- 
renta año mijara. 


Diosta piantuzne Diosta paikuamtu 
23 Chihtawane, Pedrokas Juankas uspa izmuruza til kit Judío 
awa ininturuzkas ilapa ininturuzkas kaizara aizpa kainanara. 
24Sun miarawane, wanne sulmin Diosta paikuat kit kaizara: 
“Au Anpat, nune sukas chiyukas pikas wan chiwalkas sara. 
25Nune Davidpa au kwalta kwinta kinara. Sinam Izpulne Da- 
vidta, Dios kiwainmikasha, ka paraninnara: 

“Diosta nijkultuchiruzne waya kiamtu. 
¿Judío awaruzne uspa kiashimtu aizpa kain 
minñamtu? 
26Au sukin inintuzkas wan pipulukin inintuzkas wan- 
makkamtu, 
Anpattakas Dios narittuzakas waya kianapa.”” 
27 Watcha. Herodeskas Poncio Pilatokas Judío awachikasa Is- 
rael awakasa an pipulukin up sinam kiwainmikasha waya kin 
wanmakkara. Jesúsne Dios naramika i. 28Uspa sun kiarachas- 
min, nune an ñancha uspa minñara aizpa pian, nu mintu aizpa 
kianapa. 29Maneme au Anpat, usparuza miri. Uspane aumiza 
naizninanazi kizamtu. Aumiza kiwainchain, au ishkuamanpa, 
up pit kwinta kiana. 30Nu tinta akwa, u kanpamturuza kiwaina- 
rain, ishturuza kakulninnanapa. U kiwainmuruzne up painkul- 
ta, sinam Jesústa, paikuanazi. Usparuza kiwaintain, chiwazha 
watsal iztasparit kal kianapa,” kizara. 
31Diosta paikuarawane, uspa uzamtukin ulmizta. Sun urain 
Diospa Sinam Izpulne usparuza piznat kit Dios pit wan mirakin 
kainana kiwainnara. 


Uspane wan mij aizpa wantuza naiyara 

32 Akkwan Cristora nijkulturuzne kawarain minñat kit sulmin 
kal kishiara. Minminkas chiwazha mij aizpa uspain watsarachi. 
Sunkana wanne chiwazha mij aizpa usparuza milanaara. 331ninta- 
ruzne Anpat Jesús irittas kakultit kwisha tinta kainanamizta. Dios- 
ne wanta an akkwan kiwainnamizta. 34Minminkas we mijchi. Su 
mijtuzkas yal mijtuzkas painin kit pial karaat 35kit inintaruza mi- 
lanaara. Uspane an pial we mijtuza nailnara. 36Sunkana Joséne 
Levíwa kwal kirit. Usne Chipre pi paizka sukin kawira. Inintaruz- 
ne Joséwa mun maiz kit Bernabé munta, (us mamaztuza watsal pit 
kiz kit kiwainamtu akwa). 37 Sun ampune maza su painin kit inin- 
taruza milanara, mamaztuza kiwainanapa. 


Ananíaskas Safirakas 
1Mamaz ampune, Ananías muntitmikane, sua uzta. Usne 
5 paiña ashampakasa chiwazha su mij aizpa paininpailta. Pai- 
ña ashampane Safira muntit. 2An ampune paiña ashampakasa 

pitchin pial paimpa mijkultit. “Wan pial milarau” kiztuasmin, 
usne tiztit mij aizpa inintaruza karara. Kainmin usparuza kishi- 
nara. Sinam Izpulne Ananías kit aizpa Pedrora piankamninta. 
3Suasne Pedrone ussa ka kaizta: 

—Satanásne nua piz kit napta, Sinam Izpulta pirail kaiznin- 
na. Nune sun kishira, sun su paininta pial chiwazha watsan. 
4Sun su painintachasmin, up azi. Sun su painintawane, an pial 
up azi. ¿Chikishma sun kimtus? Nune Diosta pirail kaizta. Awa- 
ra chi, kizta. 

5Sun mirawane, Ananíasne nain kit ira. Wanne sunta pian- 
kamara aizpa ishkuara. 6Suasne musitturuzne nappat kit ussa 
pin ippat kit muara, pilta kamna. 

7Kutña ura pailtawane, Ananíaspa ashampane Pedro tukin 
napta. Usne paiña ampura kirit aizpa pianchi. 8 Pedrone ussa 
mimara: 

—Kaizcha. ¿Une supawakin sun su paininmanas? 

Usne ka kizta: 

—Watcha. Sunpawa muin. 

9Suasne Pedrone ussa kaizta: 

—Une nijkulara, Dios Izpulta pirail kaizna. ¿Chikishma sun 
kiwiznash? Up ampura mut kamtaruzne me aamtu. Uspane sun- 
kanain nua muanazi, pilta kamna. 

10Sun urain usne Pedro panakin nain kit ira. Musitturuz 
nappakane, ussa irit wanmalara. Uspane ussa ampu kamkin 
kamna iara. 11 Wan Jesústa piantuzkas wan sunpa piankamtu- 
ruzkas ishkuara. 


Inintaruzne akkwantuza kakulninnamtu 

12 mintaruzne awa purakin watsal iztasparit kal kiat kit kwi- 
sha akkwan awara kakulninñara. Wanne Salomón muntit pijta- 
kin wanmakkara. 13 Awa usparuza wat minñat kit wat awa mai 
kizarakas, minminkas uspakasa wanmakshiarachi. 14 Mazantuz 
ishkuarit akwa, akkwan ampukas ashampakas Anpatta nijkulat 
kit Anpatta piantuza wanmakkara. 15Sun akwa awane ishtu- 
ruza pianamal karaat kit mikin kamakinkas pinkinkas taara. Pe- 
dro miwara pintuasmin, paiña izpul chamtukin usparuza isalta 
pinnara. 16Akkwan awane kasha pipulukis Jerusalén pipulura 
pianaara. Uspane ishturuzakas saliz piztittuzakas karaara. Wan- 
ne kakularit. 

Judío awane Pedrorakas Juantakas pizashimtu 

17Pariya ininmikakas Saduceo izmuruzkas inintaruza aliz 
kulaara, awa usparuza pashinamtu akwa. 18Suasne uspane 
paas inintaruza pizat kit kajchira sippara. 19Anpatpa ángelne 
amtawara at kit kajchi pijta chih kit usparuza puzninnat kit 
kaiznara: 20 “Katsa Diospa yalta irain. Suain wan awara Jesús 
awaruza uzninnamtu kainarain.” 21Sun miiltawane, tilawain 
katsa Dios yalta nap kit awaruza kamtanamizta. 

Katsa pariyakas paiña izmuruzkas wan Israel ilapa inintuza 
akwanara, wanmakkana. Uspane usparuza kajchiras kanapa 
ininñara. 22 Policía kajchira pianakane, kajchira usparuza wan- 
malnarachi. Suasne kaiyat kit usparuza 23ka kainanara: 

—Piannakane, aune sun kajchi sam siptit wanmalwiznash. 
Policíakas pijtakin wat izappara. Pijta chihtkane, aune minain- 
kas ayukmal izkitchimakpas. 

24Sun miarawane, katsa Diospa yal izmu policía ininmika- 
kas katsa pariyaruzkas chi kirit aizpa pianchi. Usparuzpain chi- 
ma kiarizi mimaara. 25Sun urain maza ampune at kit kaiznara: 

—Mirain. Sun paas ampune, u kajchira siptittuzne, Dios kat- 
sa yalta paizkakin uz kit awara kamtanamtu. 

26 Suasne Diospa katsa yalta policíane mamaz policíakasa iat 
kit usparuza karaara. Awaruza ishkuamtu akwa, uspane uspa- 
ruza kwail kiarachi, awa usparuza uk kiamanpa. 27 Karaarawa- 
ne, policíane usparuza Israel ilapa inintuz wanmaktitkin kun- 
ninnara. Katsa pariyane kaiznara: 

28 —Aune uruza Jesúspa kamtanachi inintamakpas. ¿Chi 
kiarit une? Une wan Jerusalén pipulukin uzturuza kamtanamtu. 
Une aumiza sun ampura piantaamakpas kizshiamtu. 

29Suasne Pedrokas mamaz inintaruzkas sinkaanara: 

—Diosta mirawamakpas. Awara mirakiwamakpas. 30Au 
Diosne, au kwalpa Diosne, Jesústa irittas kakulninta. Une ussa 
irukasa patpian kit tira kan kit piantaara. 31 Diosne ussa kakul- 
nin kit tinta namninta. Usne ussa ininmikakas au watsat milmu- 
mikakas namnintit, u Israel awa kwail kiarit aizpa maizanapa, u 
kwail kiarit sinam kulnanapa. 32 Aune uruza Dios kit aizpa kai- 
napuspas. Diosne paiña Sinam Izpul akwa aumiza piankamnin- 
ara. Usne paiña Izpulta paiña pit miraruza ininamtu. 

33Sun miarawane, uspane pilchapuzat kit usparuza pianta- 
shiara. 34 Gamalielne wanmakmuruztas azi. Usne Fariseo awa 
azi. Usne Moisés kaizta aizpa kamtanara. Wan awane us kwisha 
wat kirit minñara. Usne kun kit inintuza pianamal irattukimain 
ininnara. 35Kwiztane usne wanmakmuruza kaiznara: “Israel 
awa mirain. An ampuruza u kiashimtu aizpa mamasa wat min- 
tain. 36 Teudaspa nijkultain. Akkwan payuchin usne at kit “nane 
wat awa ish” kiznara. Suas ampara cien awane ussa kanpaara. 
Minpazha ussa piantarawane, paiña kanpamtuzne wan kaarit. 
37 An kwiztane awara wiantu payuin Judasne Galilea suras azi. 
Akkwanne ussa kanpaara, gobiernokasa waya kin. Awa ussa 
piantaarawane, paiña kanpamtuzne wan kaarit. 38 Katmizna 
nane uruza ka kurunamtus: Usparuza chinkas kiman. Usparuza 
chihttain. Awa mintu aizpakas awa kal kimtu aizpakas pailtina- 
zi. 39 Uspa Dios kaizta aizpa kiamtune, une usparuza kwayasa- 
chi. Dioskasa waya kiman, kiznara.” 

Uspane Gamaliel usparuza kainara aizpa kiara. 40 Suasne us- 
pane inintaruza akwanara. Usparuza ilnarawane, uspane Jesús- 
pa kwinta kiman kiznara. An kwiztane chihtnarit. 41 Inintaruz- 
ne Israel inintuz wanmakmukis puzpail kit watsal kulpailta, Je- 

sús akwa naizpailta akwa. 42Uspane Diospa katsa yaltakas wan 
yaltakas Dios watsal pit kamtamizta. Jesúspa, Dios ininmikawa, 
pailta payukima kwinta kiamizta. 


Siete awaruza nanarit 

1Payu aizpa kwisha akkwan awane Jesúspa nijkulamizta. 

Griego pit paramtuzne aliz kulaat kit Judío pit paramtuza 
kaiznara: “Une au ashampawa ampu irittuza kumira kawarain 
nailnarachi.” 2Suasne doce inintaruzne wan Jesúspa piankam- 
turuza wanmakninnat kit kaiznara: “Aune Dios pit kainammiz- 
tawamakpas. Dios pit chihkarachiwamakpas, kumira nailna. 
3 Katmizna, ap Diosta piantuz mizhain. Siete ampuruza sairain. 
Wat mintuza, wat piantuza, sairain. Sinam Izpul piztittuza sai- 
rain. Usparuza sun kal kinpa chihkarain. 4Aune Diosta paikwat 
kit Dios pit awaruza kamtawamakpas,” kiznara. 

5Wanne sun nijkulat kit awara nanara. Estebanne wat nij- 
kulta. Sinam Izpulne ussa pizta. Felipekas Prócorokas Nicanor- 
kas Timónkas Parmenaskas naarit. Nicoláskas naarit. Usne an 
ñamin Antioquía suras at kit Judío awakana namtit. 6 An kwiz- 
tane uspane usparuza inintaruz purakin karanara. Inintaruzne 
uspa akwa Diosta paikuat kit uspa chihti usparuza paanara, sun 
kal kianapa. 

7An akkwan awane Dios pit piankamamizta. Jesústa pian- 
tuzne Jerusalén pipulura wanmakkamizta. Akkwan Judío pari- 
yaruzkas Dios pit piankamat kit Jesústa nijkulamizta. 


Uspane Estebanta pizamtu 

8Estebanne irittuza kakulninnara. Ishturuza wat paninnara. 
Saliz piztittuza puzninnara. Iztasparit kal kimizta, awa Diosta 
piankamanapa. Diosne ussa nat kit tinta kiwainta, awa iztakin 
paiña iztasparit kal kinpa. 9Suasne minpazha Judío kammu yal- 
tas Estebanta tinta mimaamizta. An kammu yalne chihtmumi- 
kawa kammu yal muntit. Uspakas Cirene pipuluras awakas Ale- 
jandría pipuluras awakas Cilicia pipuluras awakas Asia suras 
awakas sua wanmakkara. Sun ampuruzne Estebanta tinta kwin- 
ta kiamizta. 10Sinam Izpulne Estebanta kiwainta, usparuza nil 
kwinta kinpa. Uspane ussa wat sinkaarachi. 11Suasne uspane 
minpazhara pial tanara, pirail kaizanapa. “Aune uspa kaizara 
aizpa miramakpas. Usne Moiséspakas Diospakas kwail pit kwin- 

ta kira.” Sunkana kiztain. 12Sunkana awakas ilapa inintuzkas 
Moisés kaizta aizpa kamtamtuzkas Estebanta pilchapuzamizta. 
Uspane ussa azain iat kit pizat kit ilapa inintuzpa wanmaktitkin 
milara. 13 Uspane pirail kaizmuruza sayara, sunkana pirail kaiz- 
anapa: “An ampune Diospa sinam yalkas Moisés ininta aizpakas 
kwail pit kwinta kimiztu. 14 Aune Jesús Nazaret pipuluras kaiz- 
ta aizpa miramakpas. “Nane Diospa katsa yalta azpiannash,’ kiz- 
ta. “Nane Moisés ininta aizpa maiznash, mamaz tuntu uzanpa,’ 
kizta. Sun miramakpas,” kizara. 

15 Suasne inintuzkas sua wan uztuzkas Estebanta izara. Ussa 
izamtuasmin, uspane paiña naztam matsihta izara. Ángel mat- 
sihkanain iztit izara. 


Estebane kwinta kinamiztu 

1 Suasne katsa pariyane Estebanta ka mimara: “¿Nawa uspa 

kaizara aizpa watcha ki?” mimara. 2 Usne usparuza ka sin- 
kanara: “Au aimpihshtuzkas au Israel awaruza ininmuruzkas 
nawa mizhain. An ñamin au taitta Abrahamne Mesopotamia su- 
ra uzta. Abraham Harán sura uztachasmin, au chiyuras Diosne 
ussa izpan kit 3kaizta: “Up sukas up kwalkas chihkat kit mamaz 
sura na antu aizpa inka.’ ” 4 Suasne Abrahamne Caldea suras puz 
kit Harán sura uzna irit. Paiña papihsh irawane, Diosne ussa an 
sukin ma u uzkin karara. 5 Usne apain chinkas su ussa milatchi. 
Minta uzna milatchi. Diosne an su milanash kizta.° Nu irika, 
paiña painkultuzne an su sappanazi kizta. Sun payune Abra- 
hamne painkul mijchiazi. 6 Anpane sun urain Diosne ‘up kwal 
mamazpa sura mamaz awakanain uzanazi” kaizta. Kiwainmu- 
mikakana cuatro cientos añokima kal kianazi. Katsa mikwaruz- 
ne usparuza ilnanazi, kal kianapa. 7 Diosne ussa an kaizta: “Na- 
ne uruza naiznintuza ilnat kit naizninanash. An suras puzara- 
wane, uspane apain nawa kiwainat kit nawa paikuanazi, P kiz- 
ta. 8 Diosne Abrahamkasa sun kin nam kit ka ininta: ‘Nawa nij- 
kultuasmin, nune up aya tit kit circuncisión kitpa.” Katmizna 
Isaac kawirawane, Abrahamne maza domingora paiña painkul- 
pa ayara tit kit circuncisión kira. Sunkanain Isaacne Jacobta 
paiña painkulta kira. Jacobkas sunkanain paiña painkultuza ki- 
nara. Uspane au doce Israel pamparuz mai. 

9Au Jacobpa painkultuzne au pampawa irit kwal mai. Uspa 
Joséra aliz kulat kit izashitchi akwa, uspane ussa mamaz awa- 
ruza paininñara, Egipto sura milnapa. 10 Diosne ussa kiwain kit 
wan kwailtas puzninta. Joséne piankam kit Faraónpa izmumika 
namta. An katsa mikwane Egipto sukin ininta. Usne Joséra na- 
ra, Egipto surakas paiñain yaltakas ininnapa. 

llSuasne Egipto surakas Canaán surakas kumira wachi 
akwa, awane yak kiat kit naizara. Suane au ñamin papihshtuzne 
chi kumanamara. 12 Jacob chara pippa Egipto sura wa mirawa- 
ne, usne paiña painkultuza, au an ñancha kwal uzturuza, inin- 
nara. 13 Uspa paakima iarawane, Joséne paiña aimpihshtuza us- 
sain piankamninta. Sunkanain Faraónne, Egiptokin katsa mi- 
kwane, Joséwa kwal piankamta. 14Suasne Joséne papihshtakas 
paiña kwaltakas kanapa ininnara. Paiña kwal setenta y cinco 
awa wiantit. 15Sunkanain Jacobkas paiña kwalkas Egipto sura 
uzna iarit. Uskas au an ñancha kwalkas ta iarit. 16 An kwiztane 
uspa kwaltuzne uspa iarit kwaltuza Siquem pipulura muat kit 
kamara. An ñancha Abrahamne sun awa irit kamkin Siquem su 
paira. Hamorne Abrahamta sunpawa muin sun su paininta. 

17 An ñamin Diosne Abrahamta sun su milan namta, sun su 
sapnapa. Sun payu taiznapain pakane, Israel awane Egipto su- 
kin an akkwan namara. 18Suasne mamaz mikwane, Joséra 
pianchimikane, Egipto sukin ininmizta.q 19An mikwane au 
kwalta kain kinat kit naizninnara. Usne au kwalta ininnara, us- 
pa mamin kawira pashaparuza pianamal talaij inanapa, sua ia- 
rinpa. 20 An payune Moisésne kawira. An pashpane kwisha wat- 
sal azi. Paiña papihshtuzne uspa yalkin kutña mishkima kawi- 
rara. 21 Kutña mish pailtawane, uspane Moisésta yal pianamal 
talaij inpa ininta. Faraónpa, Egipto mikwawa pashune ussa 
chak kit paiña painkulkanain kawirara. 22Katmizna uspane 
Moisésta Egipto awa pian aizpa kamtaninta. Usne kwisha tinta 
awa namta. Paramtune, usne watsal kaizta. Chiwazha kal kitne, 
usne watsal kira. 

23 Cuarenta año kawirawane, Moisésne min kit paiña Israel 
kwalta kwinta kin ishira. 24 Suasne usne maza Egipto awa paiña 
kwalta kwail kimtu izta. Katmizna Moisésne paiña kwalta pak- 
pana ira. Usne Egipto awara il kit piantara. 25 Usne us kit aizpa 

paiña Israel aimpihshtuz mianazi minta. Uspane Dios Moisésta 
usparuza kiwainna narit pianchi. 26 Tilawara Moisésne paas Is- 
rael awa waya kimtu iznat kit kiwainashira, waya kimanpa. Us- 
ne usparuza kaiznara: “Une aimpihshparain i. ¿Chikishma uwa- 
rain kwail kimtuas?” 27Suasne izmumikasha kwail kimtuatmi- 
kane Moisésta makin nuppain kit mimara: “¿Minma nua au inin- 
mikakana namzi? ¿Minma nua au mikwa namzi, au kwail kirit 
aizpa kiznapa? 28 Nune anchik Egipto awara piantara. ¿Nawa- 
kas piantashimtukish?”" 29 Sun mirawane, Moisésne ishkwat kit 
Madián sura ira. Suane mamaz awakanain uz kit paas painkul 
kawirara. 

30 Moisésne pul sukin, kashara Sinaí izakin, uzta. Cuarenta 
año pailkane, maza ángelne ussa pu tira in aiztukin izpanta. * 
31 Moisésne us izta aizpa iztasparit. Tira an wat izna itpane, 
Moisésne Anpat Dios kaizka mira. 32 Ka kaizta: “Nane up kwalpa 
Dios ish. Abrahamkas Isaackas Jacobkas na iztakin wakpuj 
wainñat kit paikuara.? Suasne Moisésne ishkwat kit ulmizta. 
Sunta izshitchi.* 33 Anpat Diosne ussa kaizta: “Up zapato ukti. 
Sun su mitti kultukinne ap su i.” 34Nane ap awa Egipto sukin 
kwisha naizamtu pianish. Nane uspa azamtu aizpa minat kit 
chiyuras kihshtau, usparuza chihtnana. Nawa mizha. Nane nua 
Egipto sura ininnash,”” kizta. 


¿Minma nua ininmika namninchi? ¿Minma au mikwa 
namninchi, au kwail kirit aizpa kiznapa? 

35 Israel awa Moisésta izashitchi kizarakas, Diosne Moisésta 
ángelpara pu ti in aiztukin kwinta kit kit uspa ininmikakas uspa 
chihtmumikakas namta. 36 Moisésmin au kwaltuza Egipto suras 
ukkat milnara. Dios ussa kiwainta akwa, usne Egipto surakas 
kwanam pimarakas pul surakas cuarenta añokima iztasparit kal 
kiara, uspa Diosta piankamanapa. 37 Moisésmin Israel awara 
kaiznara: Diosne maza ininmikasha paiña kwaltas ininnazi, na 
inintukana ininnapa. Ussa mirain.”” 38lsrael awa pul sukin 
wanmakkamtuasmin, Moisésne uspakasa uz kit ángelkasa Sinaí 
izara kwinta kira. Suasne usne sun Dios watsal pit mira, aumiza 
sun pitmin kamtananapa. 





"7.28 Éx2.14 77.30 Éx3.2 '7.32 Éx3.6 “7.33 Éx 3.5 

39Au an ñancha kwalne Dios kaizta aizpa miashitchi. Ussa 
izashitchi akwa, uspane Egipto surain kaiyashira. 40 Suasne us- 
pane Aarónta paikwat kit kaizara: Nune mamaz dios sari, au iz- 
takin an ñancha inpa. Moisés aumiza Egipto suras milnarakas, 
aune ussa chima kirit pianchimakpas.’ x 41 Suasne uspane chi- 
wazha wakara pashpakana iztit saara. Pishta saat kit wakara 
piantat kit wakara pashpakana kunkin chiwazha milaara, sunta 
wakpuj wainñanapa. Uspa sarit aizpa wari minñara. 42 Katmiz- 
na Diosne usparuza paimpa chihkanara, chiyu kimara wakpuj 
wainñanapa. Sunkana Dios kainammmikane pinkihta ka parit: 

‘Israel awa mirain. 

Pul sukin cuarenta añokima uzasmin, une na akwa wa- 
kara piantarachi. Nawa chinkas milaarachi. 
43Sunkana nawa wakara milarachikas, une dios Molocpa 

yal ukasa muara, sunta wakpuj wainñanapa. 
Ukas dios Refánpa kimakas muara, sunta wakpuj 
wainñanapa. 
Umin suntuz sat kit wakpuj wainñara. 
Katmizna nane u suras uknanash,' Y Babilonia sura 
ininnanapa. 

44 Au an ñancha kwalne pul sukin mamaz ainki Dios yal mij- 
ara, awa Dios uztu piankamanapa. Diosne Moisésta ininta, pai- 
ña ainki yal sanapa. Usne ussa an ainki yalkana izninta. Sun 
Dios yal sarawane, 45 au kwalne sun Dios yal sappat kit uspaka- 
sa milaara. An kwiztane au sura kaiyamiztune, au kwalne Jo- 
suékasa sun ainki yal karaara, uspa su nappamtukin. Mamaz 
awa sun sura uzarakas, Diosne sun sukis usparuza attishta inin- 
nara. Diosne usparuza sun suras ininnara, au kwal sun su sappa- 
napa. Sun ainki Dios yalne sun sukin nukkulta, David uzta payu- 
kima. 46Au katsa ininmika David nil uzta akwa, Diosne ussa 
wat pashira. Usne Diosta paikwara, Diospa yal sashimtu akwa. 
Sua Jacobpa Diosne uzshira. Sua Israel awaruzne au Diosta 
wakpuj wainñat kit paikuashira. 47 Kwiztane Salomónmin Dios 
yal sara. 48Au katsa Diosne awa sara yalkin uztuchi. Dios pit 
kainammmikane Dios kaizta aizpa ka kaizta: 

49 Nane chiyuras na wan sara aizpa ininnamtus. 
An sune na sara aizpa ainki i.’ 





*7.40 Éx 32.1 77.43 Am 5.25-27 

Anpatne ka mimanara: 
“¿Chi yalma saanapas apane? 
¿Mintama kwaizkulna inpai? 
50 Nain wan sashit aizpa sarau.”” 

51Une Dios kaizta aizpa nijkulamtuchi. Une Diosta pianchi- 
ruzkana mai. Une Dios kaizta aizpa miarachi. Une Dios Izpul 
kaizta aizpa miashitchi. Une u an ña kwal uztakanain uzamtu. 
52 U an ña kwalne wan Dios kainammtuza naizninñara. Mamaz- 
tuzne Dios nil kimtumika anazi kizara. Uspane sun kai- 
nammtuza piantaara. Mane me une sun wat kimtumikasha 
kwail kiat kit kwail awara chihkat kit piantaara. 53 Diosne án- 
geltuza ininnara, Moisés paiña pit uruza kwinta kinpa. Une sun 
pit miashitchi.” 


Estebanne imtu 
54Sun miarawane, uspane pilchapuzaat kit Estebanta aliz pit 
paraara. 55Sinam Izpul ussa piztuasmin, Estebanne chiyura 
izak kit Diosta naztamkana iztit izta. Usne Jesús pana Dios inin- 
makin izta. 56 Suasne Estebanne ka kaizta: 
—Iztain. Nane chiyura kai iztus. Nane Dios Painkulta Diospa 
mamin inintukin iztus, kizta. 





Estebanta uk kiamtu; Saulo ussa iztu 





27.50 Is 66.1-2 

57 Uspane kail palpizat kit tinta kwiannat kit masain wan us- 
sa pizshiara. 58 Pipulukis ussa ukkat kit uk kiamizta, piantana. 
Uk kiamtuzne, ussa kwail kirit kainammtuzne, uspa kamisha 
musittu panakin taara. An musittune Saulo mun. 

59Uspa ussa uk kiamiztuasmin, Estebanne Diosta paikwat 
kit kaizta: “Ap Anpat Jesús, ap izpul sapti.” 

60 Kwiztane Estebanne wakpuj wain kit tinta ka kwianta: 
“Ap Anpat. Uspa kwail kiara aizpa sinam kwizninnari.” 

Sun kiztawane, ira. 

1 Saulone ussa piantana nijkulta. Saulone sun payuin Jeru- 
8 salén pipulukin wan Cristora piantuza kwisha naizninara. 
Sun aliz awaruz akwa, wan Cristora piantuzne Judea surakima- 
kas Samaria surakimakas iara. Inintaruzpain suain nukkulara. 


Saulone Diosta piantuza naizninnamtu 
2 Minpazha awane, Diosta piantuzne, Estebanta kamat kit us 
akwa kwisha azara. 3Sun kiamtuasmin, Saulone Diosta pian- 
tuza pizshinat kit wan yalta napta, ampurakas ashamparakas 
tainana, kajchira sipnana. 


Felipene Dios watsal pit Samaria sura kainammtu 

4 Jerusalén pipulukis imturuzne minta iamtuara Dios pit kai- 
naara. 5Felipene, maza usparuztas, Samaria pipulura it kit Cris- 
towa kwinta kinamizta. 6 Awane wanmakkat kit Felipe kaizta 
aizpa kwisha wat minñara. Felipene iztasparit kal kira, awa 
Diospa wat piankamanapa. 7 Felipene kwisha akkwan awara sa- 
liz piztittuza puzninnara. Saliztuzne usparuztas puzat kit kwian 
kit iara. Usne kaniya nastuzakas wat mitti chasachiruzakas ka- 
kulninnara. 8 Sun akwa sun pipulukis awane kwisha wat kulara. 

9Simónne Samaria pipulura uzta. Sua akkwan añokima Sa- 
maria suwara tañu kimizta. Usne wan awaruza kain kinat kit 
ishkwinnat kit “nane anza tintamika ish” kiznara. 10Wan we 
tintaruzkas wan awaruza inintuzkas ussa wat miashit kit kaiza- 
ra: “An ampune an tinta i. Usne Diospa katsa kiwainmumika i,” 
ñanta kizara. 

11 Uspane ussa wat miat kit kanpaara, akkwan añokima us- 
paruza kain kinat kit tañu kimtu akwa. 12Felipene usparuza 
Dios awaruza ininnashimtu kainanara. Jesucristo awaruza wat- 
sat milnashimtu kamtanamtuasmin, akkwanne Jesucristora nij- 

kulara. Dios watsal pit miarawane, Felipene ampuruzakas 
ashamparuzakas munninnara. 13Simón nijkulish kiztawane, 
Felipene ussa munta. Suasne usne Felipera kanpamizta. Felipe 
iztasparit kal kirit akwa, usne iztasparit. 

14 mintaruzne Jerusalén pipulura purara. Uspane Samaria 
awa Dios kaizta aizpa miarit piankamat kit Pedrorakas Juanta- 
kas ta ininñara. 15Samaria pipulura piannatpane, uspane Dios- 
ta paikuara, Diosta piantuz Sinam Izpulta sappanapa. 16 Mama 
Sinam Izpulne usparuza pizna atchi. Anpat Jesústa nijkularit 
akwa, Felipene usparuza munninnara. 17Suasne Pedrokas 
Juankas uspa chihti usparuza panamtuasmin, Sinam Izpulne us- 
paruza piznara. 

18fnintaruz usparuza chihti paanamtuasmin, Simónne Si- 
nam Izpul usparuza piznamtu izta. Usne pial milashit kit uspa- 
ruza 19ka kaiznara: 

—Nawakas an iztasparit kal kin kiwaincha, na chihti paaka, 
Sinam Izpul awaruza piznapa, kizta. 

20Suasne Pedrone ussa kaizta: 

—Up pialkas nukas parejuin karinazi. Nune Dios milamtu 
aizpa pialkasa painash nil chi mintu. 21Nune Diosta pianchi. 
Aukasa sun kal kisachi. Diosne nu kaijchukin nu kwail mintu 
aizpa pian. Nu kishimtu aizpa nil chi. 22Katmizna nune nu 
kwail kishimtu aizpa maiz kit chihkari. Diosta paikwatpa, nu 
kwail mintu aizpa kaijchura wat kulnapa. 23 Nane nu kwail ki- 
shimtu aizpa pianish. Pial kana kishimtu akwa, nune ñan miwa- 
ra ishimtu. 

24Suasne Simónne ka sinkara: 

—Anpat Jesústa na akwa paikwarain, nu kaizta aizpa, sun 
nawa kimanpa. 

25 Awaruza Jesúspa kainanarawane, Dios pit kaiznarawane, 
Pedrokas Juankas Dios watsal pit akkwan Samariawa pipulura- 
kas kainana iilta. Suasne Jerusalén pipulura kailpailta. 


Felipekas etíope ampukas 
26Sun kitpane, Anpatpa ángelne Felipera ka kaizta: “Kuhs 
kit imizti. Jerusalén pipuluras Gaza pipulura miwara itpa.” An 
mine pul sura pinmu. 
27Felipene kuhs kit it kit miwara etíope ampura wanmalta. 
An katsa ininmikane Candace Etiopía suras ashampa mikwara 

Felipekas etíope awakas caballo carrowara chamtu 


kiwainta, uspa pial watsanpa. Usne Jerusalén pipulura ira, 
Diosta wakpuj wain kit paikwan. 28 An ampune paiña sura kail- 
timtuara. Paiña carro caballo imtuasmin, usne Isaías pinkih pa- 
rit aizpa iztuara. 
29Suasne Sinam Izpulne Felipera kaizta: “Carro caballora 
kashara it kit wanmakti,” kizta. 
30 Kashara it kit Felipne us Isaías pinkih iztu mira. Ussa mi- 
mara: 
—¿Nu iztu aizpa mimtukish? 
31 Ampune ussa kaizta: 
—¿Mizama minapai? Minminkas nawa kainarachi. 
Usne Felipera paikwara, uskasa carrora nut kit uznapa. 
32 Usne Dios pit ka iztu ara: 
“Uspane ussa pirikukana milta, piantana. 
Usne piriku pashpakana i. Piriku ash titmumika ash 
tittane, usne aztachi. 
Uskas puñain ara. 
33Us kwail kitchikas, uspane ussa nil aizpa kiarachi. 
Minainkas ussa kiwainarachi. Minainkas paiña 
kwalpa paramanazi. 
Paiña kwalne ussa piantaara, an sukin uzmanpa.” 4 





18.33 Is 53.7-8 

34 minmikane Felipera mimara: 

—Kainazha. An kainammmikane ¿Minpama paramtus? ¿Us- 
pa paramtuki? ¿Mamazpa paramtuki? 

35Suasne Felipene sunmin Dios pinkih iztukin Dios watsal 
pit, Jesúspa pit, kamtamizta. 36 imtuwaiyasmin, uspane kwazi 
wakin piannailta. minmumikane ussa kaizta: 

—Apane kwazi wai. ¿Nawa munnasachimakish? 

37 (Felipene ka kaizta: 

—Nu Jesucristora up kaijchukin nijkultane, kishina. 

Usne sinkara: 

—Nane Jesucristo Dios painkul i nijkultus, kizta.) 

38 Suasne ininmumikane carro caballo uzninnapa ininta. 
Paasas pira kihshtawane, Felipene ussa munnara. 39 Uspa 
kwaziras salaktawane, Anpatpa Izpulne masain Felipera mil- 
ta. Ininmikane ussa anne me iztachi. Usne wat kul kit paiña 
miwara ira. 40 Felipene Azoto pipulura tuat kit wan pipulu- 
kin Dios watsal pit kainanara, Cesarea pipulura piannanki- 
ma. 


Saulone Jesústa pianmika namtu 
(Hch 22.6-16; 26.12-18) 

1 Sun urain Saulone “Anpatpa piantuza piantananash” tinta 

kainanamizta. Katmizna usne katsa pariyara it kit pinkih 
paikwara, ussa Israel kammu yalta ininnannapa. 2Sun pinkih- 
kasa Damasco pipulura ishimtu ara, Dios miwara imtuza pizna- 
na. Usne ampuruzakas ashamparuzakas Jerusalén pipulura mil- 
shinara, usparuza sipnana. 3Kasha Damasco pipulura miwara 
pianamtuasmin, masain Saulone chiwazha naztam chiyuras 
taiztimtu izta. 4Suasne Saulone pilta nainta. Mazane chiyuras 
ussa parat kit kaizta: “Saulo. Saulo. ¿Chikishma nawa naiznin- 
tus?” 

5Suasne Saulone mimara: “Anpat ¿Min mas?” kizta. Usne 
sinkara: “Nane Jesús ish. Nu nawa piantuza piantamtu akwa, 
nune nawa naiznintu,” kizta. 6Suasne Saulone ul kit ishwat kit 
sinkara: “Ap Anpat. ¿Chima kishiras, na kinpa?” kizta. Anpatne 
ussa sinkara: “Kuhs kit pipulura napnaka. Suasne nane nua nu 
kishimtu aizpa kaiznash.” 

7Saulokasa imtuzne ishkuara. Sun pitta miarakas, uspane 
minainkas izarachi. 8 Kwiztane Saulone piltas kuhsakta. Kasu 

izkultakas, izsachiwal. Imturuzne paiña chihtira pizat kit Da- 
masco pipulura tain iara. 9Suane kutña payukima izmanamtit 
tuara. Kumira kwatchiwal. Kwazikas kwatchiwal. 

10 Dios pit pianmikane, Ananías muntitmikane, Damasco 
pipulura uzta. Anpatne ussa kainkizpamnin kit ussa kaizta: 
“Ananías,” kizta. Usne ka sinkara: “Anpat. Nane akki tus,” 
kizta. 

11 Suasne Anpatne ussa kaizta: “Kuhsak kit “Nil? muntit mi- 
wara imizti. Judaspa yalta piannakane, Tarso suras awara, Sau- 
lo muntitmikasha, mimanaka. 12Usne Diosta paikwat kit chi- 
wazha kainkizpam izta. Kainkizpamtuasmin, Ananíasne sun 
yalta nap kit paiña chihtikasa ussa paara, mamasa iznapa. Sun- 
kana kainkizpamtu.” 

13Sun mirawane, Ananíasne kaizta: “Anpat. Akkwanne nawa 
sun ampuwa kwinta kiara. Usne Jerusalén pipulukin Jesústa pian- 
tuza akkwan kwail kinarit. 14Mane akki amtui. Katsa pariyaruzne 
ussa pinkihkasa ininta, Jesústa paikumturuza kajchira sipnana.” 

15 Anpatne sinkara: “ft. Nane an ampura narau, nawa ma- 
maz su uztuzakas uspa ininturuzakas Israel awaruzakas parana- 
napa. 16 Nawa kanpashimtu akwa, usne naiznazi. Nane ussa sun 
naizmu annash.” 

17 Suasne Ananíasne Saulo tura ira. Naptawane, usne paiña 
chihtikasa ussa pat kit kaizta: 

—Aña Saulo. Nu miwara amtuasmin, Anpat Jesúsne, nua mi- 
wara izpamtamikane, nawa ininta, nu mamasa iznapa, Dios Iz- 
pul nua piznapa. 

18Sun urain chiwazha piachal iztitkana kasuras taizakane, 
mamasa izta. Suasne Saulone kuhs kit munarit azi. 19 Kwiztane 
kwat kit mamasa tinta kulta. Usne akkwan payuchikima Diosta 
piantuzkasa Damasco pipulura nukkulta. 


Saulone Damasco pipulura kamtanamtu 

20 Kwiztane Saulone Israel kammu yalta kamtanamiz kit “Je- 
súsne Dios painkul i” kiznara. 21 Wanne us kaizta aizpa iztas- 
paat kit kaizara: 

—An ampune Jerusalén pipulura Jesústa paikumtuza pizshi- 
namtu. Usne, piznammikane, apain ara, Jesústa piantuza katsa 
pariyaruza milnana, usparuza sippnana. 

22 Saulone an tinta kainanamizta, “Jesús Dios inintamika i” 

kiz kit. Paiña kamtit akwa, ussa Judío awa Damasco pipulukin 
uztuza annuppanarit. Uspane Saulora sinkaarachi. 


Saulone pizamasara 

23 An imparane, Judío awaruzne nijkulara, Saulora piantaa- 
na. 24Minpazha uspa minñamtu aizpa piankam kit Saulora 
kaizta. Uspane sun Damasco pipulu katsa kalpialkin, pijta puz- 
mukin, purara. Uspane, aliztuzne, payuwarakas amtawarakas 
pipulu pijta puzmukin izat kit tirizara, ussa piantaana. 25 Tilpa- 
mizkane, Dios pit piantuzne ussa katsa timta win kit katsa uk 
kalpialtas inkihshara. Sunkana pizamasara. 


Saulone Jerusalén pipulura imtu 

26 Jerusalén pipulura piannatpane, Saulone Cristora nijkul- 
turuza wanmaknashira. Wanne ussa ishkuara. Uspane us Dios 
pit pianchimika minñara. 27 Suasne Bernabéne ussa kiwain kit 
inintaruza milnara. Usne Sau- 
lo Damasco miwara Anpatta 
izta aizpa kainara. Anpat ussa 
kwinta kira aizpa kainara. Da- 
masco pipulukin nukkultuas- 
min, usne sun awaruza Jesús- 
pa kwinta kinara, ishkwat- 
chin. Sunkana  kainanara. 
28 Suasne Saulone uspakasa 
nukkul kit Jerusalén pipulura 
uspakasa chaara. Usne uspa- 
ruza Anpatpa kwinta kinara. 
29 Jesúspa  kamtamtuasmin, 
minminkas ussa kunkitchi. Us- 
ne ishkwatchi. Mazantuzne, 
Judío awaruzne, Griego pit 
paraara. Uspane tinta kwinta 
kiat kit ussa mimaara. Uspane 
ussa piantashiara. 30 Sun pian- 
kamarawane, Diosta piantuz- 
ne Saulora Cesarea pipulura 


miarit. Tas ussa Tarso pipulu- 
ra ininíñara. Pablora timta inkihshamtu 

31Suasne wanmakmuruzne Judea suraskas Galilea suraskas 
Samaria suraskas kalpain uzat kit Dios pit an kamamiz kit an tinta 
namara. Uspane Anpat kuruntu aizpa kishiara. Sinam Izpul uspa- 
ruza kiwainara akwa, an akkwan awane Diosta piankamara. 


Eneasne wat parit 

32Diosta piantuza iznamtuasmin, Pedrone Jesústa piantuza, 
Lida pipulura uztuza, iznana ira. 33 Suane Pedrone Eneas mun- 
mikasha wanmalta. An chasachimkane ocho añokima kamarain 
tuara. 34Pedrone kaizta: 

—Eneas. Jesucristone nua kakultanazi. Kuhsti. Up kama 
watsari, kizta. 

35 Eneasne masain kuhsakta. Lida pipulukin uztuzkas Sarón 
sukin uztuzkas ussa izara. Uspane an ñamin nijkulara aizpa 
chihkaat kit Anpatta nijkulara. 


Dorcasne irittas kakul kit kuhstu 

36 Mane Tapitane Dios pit piankam kit Jope pipulura uzta. 
(Usne Griego pitta Dorcas muntit.) An ashampane pailta payu 
wat kinat kit we mijtuza kiwainara. 37 Maza payune usne imtu 
kit kit irit. Haparuz aumiza kamtit akwa, aune iritta sinam pinat 
kit ussa kwash pitmumal taara. 38 Jope pipulune Lida pipulura 
kasha uzara. Pedro Lida pipulura uztuasmin, Dios pit piantuzne 
paas ampura Lida pipulura ininnara, Pedrora ka paikwanpa, Jo- 
pe pipulura azain anpa. 

39 Suasne Pedrone uspakasa ira. Piannaakane, uspane ussa 
irit tura anna iara. Wan ampu irit ashamparuzne ussa salpin ku- 
nara. Azamtuasmin, uspane ussa kwakshamkas kamishakas 
anara. Ka uzasmin, Dorcasne pín sip kit usparuza milanara. 
40 Suasne, Pedrone wanta puzninnat kit wakpuj wain kit Diosta 
paikwara. Irit ashampara iz kit ka kizta: 

—Tabita, kakulti. 

Suasne usne kasu izkulkwera. Pedrora iz kit kuhsak kit uzta. 
41 Usne paiña chihti piz kit kuhsninta. Kwiztane usne Diosta 
piantuzakas ampu irit ashamparuzakas akwanara, ussa izana- 
pa. 42 Jope pipulukin kwisha akkwan awane Jope pipulukin sun 
piankamara. Sun akwa, akkwan awane Anpatta nijkulara. 
43 Pedrone an akkwan payura Jope pipulura Simónpa yalta ma- 
ra. Usne aya suintam sammika ara. 

Pedrokas Corneliokas 


1 Cornelione Cesarea pipulura uzta. An suldarura inin- 
1 0 mikane maza cien suldaruruza Italia suras ininnara. 2An 
wat awane paiña kwalkasa Diosta wakpuj wainñat kit Diosta 
paikwashira. Usne akkwan pial Judío wenamturuza milanat kit 
Diosta pailta payu paikwara. 3Maza payu nashka, kutña urara, 
chiwazha kainkizpara. Usne maza Diospa ángel us tukin napka 
izta. Ángelne ussa ka kaizta: “Cornelio,” kizta. 

4Cornelione ángelta iztaspat kit ishkwat kit mimara: “¿An- 
pat, chima pashimtus?” Suasne ángelne ussa ka kaizta: “Diosne 
nu paikwat aizpa mira. Usne, chiyura uzmikane, nu wenamtu- 
ruza milanara aizpa piankam kit maintachi. 5Maza awara Jope 
pipulura ininnaka, Simónta akwanpa, up yalta karanpa. Pedro- 
kas muntit. 6 Mamaz Simónne, aya suintam sammikane, paiña 
yal pimara mij. Pedrone uskasa uztu. Usne nu kishimtu aizpa 
kaiznazi.” 

7 Ángel kwinta kit kit kailtawane, Cornelione paas kiwain- 
muruzakas maza suldarura Diosta pianmikashakas, akwanara. 
8 Us usparuza wan kwinta kinarawane, usne Jope pipulura inin- 
nara. 

9Tilawara uspa miwara kashara Jope pipulura iamtuasmin, 
Pedrone payu aizpa yal isalmal nura, Diosta paikwan. 10 Yak kit 

kit kwashira. Paiña kumira ainamtuasmin, kainkizpamtuasmin, 
usne chiwazha izta. 11 Chiyura kai maltuasmin, Pedrone katsa 
pin iztitkana izta. Anne chiyuras piltakima katsa pinkana taizta. 
12Sun katsa pin iptitkin, akkwan ampara mitti waj kalpakas 
kamtakas chitchukas waara. 13 Suasne Diosne ussa kaizta: “Pe- 
dro. Kuhsak kit piantat kit kwat,” kizta. 

14Pedrone sinkara: “Anpat, nane kumanash. Nane mizurain- 
kas Dios chiwazha kwanchi kizta aizpa kwatchish.” 15Suasne 
Diosne mamasa parat kit ka kaizta: “Nune chiwazha Dios sinam 
sarit aizpa kwashina. Dios sarit aizpa kwasachish kizmun,” kiz- 
ta. 

16 Sun pin kutñakima taiztawane, katsa pinne chiyurain kail- 
ta. 17 Pedro Dios ussa kamtashimtu aizpa mintuasmin, Corne- 
liowa inintuzne pijtakin aat kit Simónpa yal minta tui kiz mi- 
maara. 18 Pianaarawane, uspane minpazhara ka mimaara: “Si- 
mêne, Pedro munmikane, ¿Mintama tu? ¿Nune ussa yal nammi- 
lamtukish?” 

19Pedro kainkizpamtu aizpa mama mintuasmin, Sinam Iz- 
pulne ussa kaizta: “Miri. Kutña awa nua sayamtu. 20 Kuhs kit 
kihsh kit uspakasa kuntachin kanpanari. Nane usparuza ininna- 
rau.” 

21 Suasne Pedrone Corneliowa inintuz purakin kihsh kit 
kaiznara: 

—Nane, u sayamtumikasha ish. ¿Chinmaka awiznash? 

22 Uspane ka sinkaara: 

—Aune Cornelio cien suldaru ininmika akwa awiznash. Us- 
ne wat awa i. Usne Diosta wakpuj wain kit paikumtu. Wan Ju- 
dío awane ussa wat minñat kit pashiamtu. Diospa ángelne ussa 
ka kizta: “Pedrora inin kit akwatpa, paiña yalta inpa. Us kaizta 
aizpa mirawa,” kizta. 

23 Suasne Pedrone usparuza napninnat kit an amta yal nam- 
milanara. Tilawarane Pedrone uspakasa ira. Minpazha Jope pi- 
puluras Diosta piantuzkas ussa kanpaara. 

24 Mamaz payurane Cesarea pipulura nappaara. Pedrora ti- 
riztuasmin, Cornelione paiña kwaltakas paiña izmuruzkas 
akwanara. 25Pedro yalta putnatpane, Cornelione puz kit “wat 
kintire” kiz kit ussa wakpuj wainta, Dios ussa inintit akwa. 
26 Pedrone ussa kuhsaknin kit kaizta: 

—Kunti. Nawa wakpujwainkain. Nane nukana ampu ish. 

Pedro Cornelio yalkin uztuza paranamtu 


27 Uskasa paramtuasmin, Pedrone nap kit kwisha akkwan 
awa wanmakkarittuza iznara. 28Suasne Pedrone kaiznara: 

—U na kaiztu aizpa pian. Judío awane Judío chi awaruzkasa 
wanmakkasachi. Uspa yalta nappasachi. Une sun Moisés ininta 
aizpa pian. Mane Diosne Judío chi awaruzkasa wanmakna impa- 
chi kamtash. Dios wan awaruza sapkane, aukas usparuza saptawa- 
makpas. 29Katmizna nu nawa akukane, masain chinkas kiztachi 
arau. Nane piankamshimtus: ¿Chikishma nawa akupuspas? 

30Suasne Cornelione sinkara: 

—Ampara payuin nane sun urara ap yaltain uz kit kumira 
kwatchish. Kutña urarain Diosta paikwarau. Suane maza ampu- 
ne naztam pin kwarit nawa izpanzi ish. 31 Nawa kaizish: “Cor- 
nelio. Diosne nu paikumtu aizpa mira. Usne nu we mijtuza ki- 
wainnamtu nijkulta. 32Mazara Jope pipulura ininti, Simónta 
kanapa. Usne Pedrokas muntit. Usne mamaz Simónpa yalta tu. 
Sun suintam aya sammikane pimakin uz. Pianakane, usne nuka- 
sa paranazi.” 33Sunkana mamin inintau, nua saina. Nu wat kirit 
an. Mane Diosne aukasa uz. Anpat nua inintu akwa, aune wan 
Anpat aumiza kaizta aizpa mishipuspas. 


Pedrone Corneliowa kwalta kwinta kin namtu 
34Suasne Pedrone kwinta kit kit kaiznara: 
—Mane watcha nane Dios wan awara kawarain kinanapa 
mimtus. 35Diosne wan suras awaruzakas Diosta mimtuzakas nil 

kimtuzakas kiwainat kit sapnanazi. 36Diosne sun pit Israel awawa 
kwaltuza paranara. Usne watsal pit kainanara, awa Jesucristo 
akwa Dioskasa kalpain uzanapa. An Anpatne wanta ininashimtu. 
37Une wan Judea sura chiwazha kirit aizpa wat pian. Juanne, 
munnamtumikane, sun pit awara kainanara. Usne sun pit Galilea 
sura kainanamiz kit munana kainnanara. 38Une Dios Jesústa, Na- 
saret pipuluras atmikara, narit pian. Usne paiña Sinam Izpulta 
ininta, ussa kiwainnapa. An sukin uztuasmin, usne awaruza wat 
kinat kit ishturuza kakulninnat kit Satanás akwa naizturuza kakul- 
ninnara. Dios uskasa chamtu akwa, usne sun kirit. 39 Aune wan Je- 
sús kit aizpa Judea surakas Jerusalén pipulurakas iztamakpas. 
Kwiztane uspane ussa kurish tira patpian kit piantaara. 40Kutña 
payu pailtawane, Diosne ussa irittas kakulat kit aumiza izpaninta. 
41Wan awaruza izpannintachi. Aumizain izpaninta. Diosne au- 
miza ñamin nanarit, us kirit aizpa iznapa, sunpa mamaztuza kai- 
nanapa. Us irittas kakultawane, uskasa kwatmakpas. 42Usne au- 
miza ininnara, awara Dios pit kainanapa. Diosne Jesústain katsa 
mikwakana namnintit, wan awaruza, irittuzakas uztuzakas, inin- 
nanapa. Sun pit awaruza kainanaramakpas. 43An ñancha Diospa 
kainammtuzne Jesúspa kwinta kiara. Awa Jesústa nijkularane, 
Diosne uspa kwail kiarit aizpa wat kulninnanazi, kizara. 


Sinam Izpulne Judío awachiruzakas piznamtu 

44Mama Pedro kwinta kimtuasmin, Sinam Izpulne wan pai- 
ña pit miraruza piznara. 45 Judío awane, Dios pit nijkulturuzne, 
Pedrokasa aarittuzne, iztaspaarit, Sinam Izpul Judío awachi- 
ruza piznarit akwa. 46 Katmizna Judío awachiruzne mamaz pit 
parat kit “Dios kwisha wari” kizara. Judío awaruzne sun miara. 
47Suasne Pedrone kaiznara: 

—Aune sun awaruza munnashinamakpas, Sinam Izpul uspa- 
ruza aumizakanain piznara akwa. 

48Usne usparuza munnanapa ininnara, Jesústa nijkularit 
akwa. Kwiztane Pedrora paikuaara, uspakasa akkwan payuchi- 
kimain tuanpa. 


Pedrone us kirit aizpa kwinta kinara 
1 mintaruzkas Judea suras Jesústa piantuzkas Judío 
1 1 awachiruzpa miara. Uspane Dios pit piankamat kit Je- 
sústa nijkulara. 2 Pedro Jerusalén pipulura nut kit kailtawane, 

Judío Jesústa nijkulturuzne Pedrora tinta aliz kulat kit 3ka mi- 
maara: 

—¿Chitmaka Judío awachiruza it kit iznat kit uspakasa kwara? 

4Suasne Pedrone usparuza wan chiwazha kirit aizpa kamta- 
nat kit kaiznara: 

s—Nane Jope pipulura tuarau. Diosta paikumtuasmin, chi- 
wazha iztau. Nane katsa pinkana chiyuras kihshtu iztau. Ampa- 
ra pin punta iptit. Na tukin kihshmizta. 6 Chi wa aizpa iztuas- 
min, nane ampara mitti waj kalpakas ishukas kamtakas chitchu- 
kas iztau. 7 Diosne nawa kaizzi ish: “Pedro kuhsti. Piantat kit 
kwat.” 8 Pedrone sinkara: “Anpat. Kumanash. Mizurainkas Dios 
chiwazha kuanchi kiztu aizpa kwattarakish.” 9Suasne Diosne 
chiyuras mamasa kwinta kit kit kaizzi ish: “Nune chiwazha Dios 
sara aizpa kwashina. Dios sarit aizpa kwasachish, kizmun.” 
10Sun kutñakima iztawane, wanne chiyumarain nuara. 11 Sun 
urain kutña ampune Cesarea pipuluras na tu yalkin pianazi. Us- 
pane nawa sayara. 12 Sinam Izpulne uspakasa ininzi ish, kunkit- 
chiwal. An seis Diosta piantuzkas nakasa iara. Wanne awawa 
yalkin nappanash. 13Usne maza ángelta izta aumiza kainara. 
Usne paiña yalta kun kit kaizta: “Awara Jope pipulura ininti, Si- 
mónta akwan. Usne Pedrokas muntit. 14 Usne Dios pit nua kaiz- 
nazi, Dios nuakas up yalkin uztuzakas watsat milnanapa.” 15 Na 
usparuza kaiztuasmin, Sinam Izpulne usparuza piznara, aumiza 
an ñancha piztakanain. 16Suasne Anpat kaizta aizpa ka nijkul- 
tau: “Watcha Juanne kwazikasa munnanara. Kawarain Sinam 
Izpulne uruza piznanazi.” 17 Diosne paiña Sinam Izpulta au An- 
pat Jesucristora piankamturuza milanara. Kawarain Diosne pai- 
ña Izpulta an awaruza milanashira, uspakas Jesústa nijkulara 
akwa. Nane “Dios kishimtu aizpa kwail i” kizmanash. 

18 Suasne Jesústa piantuz Jerusalén pipulukin sun pit miara- 
wane, puñain paat kit Diosta kwisha wari kizat kit kaizara: 

—Sunkana Diosne Judío awachiruzakas kiwainamtu, kwail 
kiarit aizpa maizanapa, Diosta kanpanapa, chiyura uzanapa. 


Antioquía pipulura wanmakkamtu 
19Esteban irawane, minpazha Jesústa nijkulturuzne Fenicia 
surakas Chipre surakas Antioquía pipulurakas iat kit naizmasa- 
ra. Suane Dios watsal pit Judío awarain kainanara. Mamaz awa- 
ra kainanarachi. 20 Minpazha Jesústa nijkulturuzne Chipre su- 

raskas Cirene suraskas Antioquía pipulura piannat kit Judío 
awachiruzakas Dios watsal pit au Anpat Jesúspa kwinta kinara. 
21 Dios usparuza kwisha kiwainnara akwa, akkwanne antikwa 
pit kamtit aizpa chihkaat kit Jesústa nijkulamizta. 

22 Jerusalén pipulura wanmakmuruz sun pit miarawane, us- 
pane Bernabéra ininñara Antioquía pipulurakima. 23 Pianatpa- 
ne, Bernabéne Dios usparuza wat kiwainarit nijkul kit kwisha 
wat kulta. Usne wanta kurunnara, nil uzanapa, Anpatta kwaiya- 
manpa. 24Bernabéne wat awa azi. Sinam Izpulne ussa pizta. 
Diosta wat nijkulta. Sunkana akkwan awane Jesústa piankama- 
ra. 

25 Suasne Bernabéne Tarso pipulura ira, Saulora saina. Ussa 
wanmaltawane, Antioquíara milta. 26Uspane maza año kapal 
Cristora piantuzpa wanmakmukin tuat kit kwisha akkwan awa- 
ra kamtanara. An ñancha Antioquía pipulukin, awane Jesústa 
piantuza, Cristora kanpamtuz munnara. 

27 Sun payune minpazha Dios pit kainammtuzne Jerusalén 
pipulukis Antioquía pipulura aara. 28 Mazane, Agabo muntitmi- 
kane, Jesústa pianmikane, awa paizkakin kun kit Izpul ussa 
piankamninta aizpa kainanara. “Wan sura kumira pailnazi” kiz- 
nara. Claudio katsa mikwa inintuasmin, us kaizta aizpa kirit. 
29 Suasne Antioquía pipuluras Jesústa piantuzne pial wantaa- 























Barnabé Pablora saimtu, yal puttuasmin 

mizta, Judea sura uztuza ininna, Jesústa piantuza kiwainanapa. 
Wanne uspa mij aizpakima milaara. 30Sunkana kiarawane, us- 
pane sun pial Bernabékasa Saulokasa ininñara, Judío ilapa inin- 
tuza milanapa. 


Santiagone imtu. Pedrora sippamtu 

1Sun payune Herodesne, katsa mikwane, Jesústa pian- 
1 2 tuza piznamizta, usparuza naizninnanapa. 2Usne San- 
tiagora, Juanpa aimpihshta, iru kwizkasa piantaninara. Pan ki- 
ñakasa kukain pishta taiznapain paka, usne sun kirit. 3Sun kit- 
pane, Judío awane wat kularit. Suasne Herodesne Pedrorakas 
pizna ininta. 4Pedrora piztawane, ussa kajchira sipninta. Am- 
para suldarune sulmin ussa izamtu pura. Kwiztakas an ampara- 
ne kutña pijikima, ussa izamtu pura. Pascua pailka, usne ussa 
chihtnash minta, awa ussa piantanapa. 5Sunkana Pedro sam 
kuhtit kajchira tuasmin, Diosta piantuzne, wanmakmuruzne, 
Diosta tinta paikuamizta. 


Ángelne Pedrora kajchiras chihttu 

6 Herodes ussa chihtachasmin, sun amtain Pedrone paas sul- 
daruwa paizkakin pittit tuara. Pamals chihti kuhtit tuara. Ma- 
maz suldaruruzne kajchi sipmu pijtakin izamtu pura. 7 Masain 
maza Anpatpa ángel izpamtuasmin, kajchira kai malta. Usne 
Pedrora chihtikin paat kit izkultat kit kaizta: “¡Kuhsakti azain!” 
Suasne iru cadenane Pedrowa chihtikis chihkulta. 8 Ángelne us- 
sa kaizta: “Pin milti. Mitti nukmu kuhti,” kizta. Pedro sun kuh- 
tuasmin, ángelne ussa kaizta: “Up kwaksham kwat kit nawa 
kanpazha.” 

9Pedrone ángelpa kwizpa kajchiras puzta. Usne ángel kit 
aizpa wat pianchi. Chiwazha iztus minta. 10 Uspane paas izmu- 
ruzkimin pinpailta. Iru pijtakin pianamal piannailkane, pijtane 
kain chihkularit, puzpailna. Pipulu miwara ikane, ángelne 
usain mazantain panaij ira. 

11 Suasne Pedrone nijkul kit usmin kaizta: “Nane nawa kit 
aizpa watcha nijkulish. Anpatne paiña ángelta ininta, nawa 
chihtnapa, Herodeskas Judío awakas nawa kishiamtu aizpa kia- 
mampa.” 

12Sun mintuasmin, Pedrone Maríawa yalta ira. Sun asham- 
pane Juanpa akkuhsh ara. Juanne Marcoskas muntit. Sun yal- 

kin kwisha akkwanne wanmakkara, Diosta paikwan. 13Pedro 
pianamal pijtakin piannapkane, maza ashampa pashpane, Rode 
muntitmikane, mintakas izna puzta. 14Pedrowa pit nijkul kit 
mirawane, usne pijta chihtachi. Wat kul kit ainmin ayukmal 
naptit, Pedro pijtakin panamtu kizna. 15Suasne uspane ussa 
kaizamizta: 

—Pirail, kizara. 

Usne watcha kiznamizta. Ussa miarachi akwa, uspane kaizara: 

—Us chi. Paiña izpulmin izta. 

16Sun kwinta kimtuasmin, Pedrone pijtakin piannapmizta. 
Pijta chihtawane, uspane ussa izat kit ishkuara. 17 Usne chihti- 
kasa annara, puñain paarinpa. Usne Anpat ussa kajchiras chih- 
tit kainanat kit kaiznara: 

—Sunta Santiagorakas Diosta piantuzakas kainarain, kiznara. 

Suasne yaltas puz kit mamaz sumal irit. 

18 Kinkane, suldaruruzne ishkuat kit chi kirit pianchi. Uspa- 
ne usparuzpain Pedrowa tinta kwinta kiamizta, minta Pedro irit 
pianchi akwa. 19 Herodesne inninara, ussa saina. Saimanamari- 
kane, sun suldaruruza mimanara. Suasne Herodesne suldaru- 
ruza piantanapa ininta. Kwiztane Herodesne Judea sukis puz kit 
Cesarea pipulura uzna ira. 


Herodesne imtu 
20 Herodesne Tiro pipulukin uztuzkasa Sidón pipulu uztuz- 
kasa aliz kulnarit. Maza mazain usparuzpain nijkulat kit Blasto- 
ra kwinta kin iara, usparuza kwainanapa. Blastone Herodespa 

kiwainmika azi. Blasto akwa uspane Herodeskasa waya kiman- 
pa paikuara, kalpain uzanapa. Herodespa sukin kumira wa 
akwa, uspane sun sukin kumira paina iara. 21 Herodesne narit 
payura watsal pin kwat kit kwash ininmikawa uzmukin uz kit 
usparuza watsal pit kwinta kinara. 22Suasne wanmakmuruzne 
kwianamizta: “Sun parammikane ampukanachi. Usne dioskana 
paramtui,” kizara. 23Sun urain Anpatpa ángelne ussa imtu ki- 
ninta, Herodes “Dios wari” kiztachi akwa. Suasne puil ussa 
kwat kit ira. 

24Sun payuin akkwan awane pailta sura Dios pit piankama- 
mizta. 

25 mintaruza pial chihkarawane, Bernabékas Saulokas Jeru- 
saléntas kailpail kit Juanta, Marcos muntitmikasha milpailta. 


Bernabékas Saulokas uspa kal kin mazamiztu 

1 1 Mane Dios pit kainammtuzkas kamtamtuzkas Jesústa 

3 piantuzkasa Antioquía pipulura wanmakkara. Bernabé- 
kas tuara. Simónkas, tilapat muntitmikakas, tuara. Luciokas Ci- 
rene suras tuara. Manaénkas, Herodeskasa Galilea sura kawiat- 
mikakas, tuara. Saulokas tuara. 2Anpat iztakin wanmakkat kit 
paikuamtuasmin, maza payura kumira kuarachi. Suasne Sinam 
Izpulne kaiznara: “Bernabérakas Saulorakas paimpa inintain, 
na ininta aizpa kal kianapa,” kiznara. 

3 Suasne Diosta paikuarawane, kumira kuarawane, wanmak- 
muruzne usparuza chihti panat kit “watmin tilnaka” kizara. 


Inintaruzne Chipre sura Dios Pit kainaamtu 
4Kwiztane Sinam Izpul usparuza inintawane, Bernabékas 
Saulokas Seleucia pipulura iilta. Tas katsa kanuara waat kit Chi- 
pre pi paizka sura tilta. 5Salamina pipulura pianailtawane, us- 
pane Judío kammu yalta Dios pit kamtanamizta. Juankas uspa- 
ruza kiwaina ira. 

6 Wan pi paizka sukin ¿iltawane, Pafos pipulura piannailta. 
Sua uspane maza Judío awara wanmakpailta. Usne Barjesús 
munta. Usne tanu kinammika azi. Nane Diospa kainammika ish 
kiztakas, pirail kaizta. 7An tañu kimikane, Sergio Paulokasa, 
sun sukin mikwakasa tuazi. An mikwane wat minta. Mikwane 
Bernabérakas Saulorakas akwanpa ininta, Dios pit mishimtu 
akwa. 8 Elimasne, tañu kim muntitmikane, tuara. Usne usparuz- 

kasa nijkultachi. Usne uspa kaizta aizpa kancha kainara, Sergio 
Paulo inintuz kaizta aizpa mimanpa. 9Saulone Pablokas mun- 
tit. Suasne Sinam Izpul ussa piztuasmin, Pablone Elimasta tinta 
iz 10 kit kaizta: 

—Nune Diablowa kwalkana i. Nune wattuza aliz i. Nune 
kwisha akkwan kwail kishimtu. Nune Anpat kamtara aizpa 
maizshira, us kaiztu aizpa pirail i kiznapa. Sun kimun. 11 Mane 
Anpatne nua ilnazi. Akkwan payukima izmananazi, pa izman- 
pa, kizta. 

Sun urain paiña kasu izsachi parit. Usne kai izmanamta. Us- 
ne mamazta saira, paiña chihtira tain inpa, izsachi akwa. 12Mi- 
kwa sun kit aizpa izkane, usne Diosta nijkulta. Usne Anpatpa 
kamtampa iztasparit. 


Pablokas Bernabékas Pisidia sura tilta 

13Pablokas paiña izmuruzkas Pafos sukis iat kit kanuara 
waat kit Panfilia sura tara, Perge pipulurakima. Juanne uspa- 
ruztas tiwijinat kit Jerusalén pipulura kailta. 14 Kwiztane uspa- 
ne Pergekis Pisidia sura pinara, mamaz Antioquía pipuluraki- 
ma. Suane uspane kwaizkulmu payura Judío kammu yalta nap 
kit uzpailta. 15Suasne Moisés parit aizpakas Diospa kai- 
nammmika parit aizpakas izarawane, kammu yalpa ininmikane 
mazara ka kaiznapa ininta: 

—Aimpihshtuz, mirain. Chiwazha pit awaruza kurunnamtu- 
ne, ma pararain. 

16Suasne Pablone kun kit chihtikasa anak kit puñain pai- 
kwat kit kaiznara: “Israel awa mirain. Israel awachiruzkas Dios- 
ta piantuzkas nawa mizhain. 17 Israel kwaltuzne Diosta wakpuj 
wainñara. An Diosne au Israel kwaltuza nanara, akkwan uspa- 
ruza kawinana. Egipto sura mamaz awakana uzasmin, kwiztane 
usne usparuza tinta kiwainara, an sukis ianapa. 18Usne uspa- 
ruza pul sura kiwainat kit usparuza cuarenta añokima tailcha- 
nara. 19Usne wan Canaán sura uztuza piantaninnara, au an 
ñancha kwal uspa su sappanapa. 20 Ampara cien año cincuenta 
añokasa pailtawane, uspane sun su sappara. 

Kwiztane Diosne inintuza ininnara, Israel awaruza ininnana- 
pa, Samuel, Diospa kainammmika amtu payukima. 21 Suasne 
uspane an katsa mikwara Diosta paikuara, usparuzpain ininna- 
napa. Suas Diosne Saúlta nara, usparuza ininnanapa cuarenta 

añokima. Usne Cispa painkul azi. Usne Benjamínpa kwal azi. 
22Kwiztane Diosne Saúlta kwairit, ininnamanpa. Davidta mi- 
kwa namnin kit nat kit kaizta: Nane Davidta, Isaípa painkulta, 
narit ish. Usne wat awa i. Usne na inintu aizpa kinazi.'b 23 Da- 
vidne Jesúspa pampa ilapa azi. Diosne Israel awara sun kin 
namta, Jesús usparuza watsat milnanapa. 24 Jesús atchasmin, 
Juanne wan Israel awara kainanat kit kaiznara: ‘U kwail kiarit 
aizpa maizat kit munnintain.' 25Irachasmin, Juanne kaiznara: 
“¿U nawa chi minpuspas? Nane Cristo chish. Mazane nakin anza 
katsamika ap kwizpa anazi. Nane ussa kiwainmumikakana ish, 
paiña mitti nukmu ukna, kizta. 

26 Ap Israel aimpihshtuz, mirain. Une Abrahampa kwal mai. Is- 
rael awachiruzkas Diosta piantuzkas, mirain. Diosne pailta awa- 
ruza an pit kainanara, usparuza watsat milnanapa. 27 Jerusalénta 
uztuzkas uspa inintuzkas Jesústa piankamarachi. Dios kai- 
nammtuz kaizara aizpa miarachi. Pailta kwaizkulmu payura Dios 
pit pinkih izarakas, uspane miarachi. Sunkana Jesústa kwainñam- 
tuasmin, uspane Dios kainammtuz kaizara aizpa kiara. 28 Jesús 
kwail kitchikas, uspane piantaashit kit Pilatora paikuara, ussa 
piantaninnapa. 29Suasne Jesúspa Dios pinkihta para aizpa pailta- 
wane, uspane kurishtas tain kihshat kit uk kulta kamara. 30Diosne 
ussa irittas kakulninta. 31 Akkwan payurakima Jesúsne Galilea su- 
ras kanpamtuzakas Jerusalén pipuluras kanpamtuzakas izpanara. 
Uspain Israel awaruza uspa izarit aizpa Jesúspa kainaamtu. 

32Sunkana aune Dios watsal pit uruza kainapuspas. Diosne 
au ñancha kwaltuza sun watsal pit kwinta kin namnara. 33 Aune 
uspa kwal makpas. Mane Jesústa irittas kakulnintawane, Dios- 
ne auruza kin namta aizpa kirit. Paas kanta pinkihta ka parit: 

“Nune ap painkul i. 

Mane nane nua kawirau.’ 

34Diosne ussa irittas kakultu aizpa kainarit, mamasa imanpa. 
Dios pinkihta ka parit: 

‘Nane Davidta sun wat kin namta aizpa uruza milana- 

nash.’ 4 

35 Katmizna mamaz kanta pinkihta ka parit: 

‘Nune up pashimtumikasha paiña ña pitninmanazi.”* 

36 Dios kaizta aizpa kainarawane, paiña kwaltuza kiwainna- 
rawane, Davidne irit. Usne papihsh kamkin kamat kit paiña ña 
pittit. 37Dios Jesústa kakulninta akwa, paiña ña pittachi. 
38 Aimpihshtuz, mirain. Une Jesús kit aizpa piankamarawa. Au- 
ne Jesús akwa Dios u kwail kirit aizpa kaninshina kainapuspas. 
39Diosne Jesústa nijkulturuza, us kaizta aizpa miraruza uspa 
kwail kirit aizpa wat kulnashina. Diosne Moisés ininta aizpa 
kiamturuza uspa kwail sinam sanamanazi. 40 Katmizna, kuira- 
ruin, u Dios kinammmika kaizta aizpa naizamanpa. Uspane ka 
kizara: 

41 Mirain. Une Dios kaizta aizpa kwail i kizamtu. 
Une iztaspaat kit ianazi. 
Nane Dios ish. U uzamtuasmin, 
nane chiwazha iztasparit kal kinash. 
Na u iztakin iztasparit kal kimtukas, une 
nijkulamanazi.'” f 

42Pablokas paiña izmuruzkas Judío awa kammu yaltas puz- 
arawane, Judío awachiruzne usparuza ka paikuara: “Mamaz 
kwaizkulmu payura aumiza sun kamtanaka.” 43 Wanmakmuruz 
Judío kammu yalkis puzarawane, akkwan Judío awaruzkas Ju- 
dío awakana namtittuzkas Pablorakas Bernabérakas kanpaara. 
Dios usparuza pashinamtu. Kamtanamtuasmin, uspane uspa- 
ruza kurunnara, Diosta kanpaanapa. 

44Mamaz sábado payura, kwaizkulmu payura, pipuluras 
awane, miza wan chiwal wanmakkara, Dios pit miana. 45 Judío 
awa kwisha akkwan awaruza iztawane, uspane Pablora aliz kul- 
at kit pashiarachi. Pablo kaizta aizpa nil chi kizamizta. 46 Suas- 
ne Pablokas Bernabékas tinta namat kit kaiznara: 

—Aune Dios pit Judío awaruza an ñancha kainanarawash. 
Une sun watsal pit miashimtuchi. Katmizna une mizurainkas 
pailta payukima chiyura uzamanazi. Mane aune Judío awachi- 
ruza iiznapas, Dios pit kamtanana. 47 Mikwane sun pitkasa au- 
miza ininat kit kaizta: 

“Nane nua kai malmukana mamaz awaruza ininnarau, 
wan suras awaruza watsat milnanapa,” š kizta. 

48Sun miamtuasmin, Judío awachiruzne wat kulat kit An- 
patpa pit kwisha wari kizamizta. Dios narittuzne Dios pit miat 

kit nijkulara, chiyura pailta payukima uzanapa. 49Sunkana us- 
pane Anpatpa watsal pit wan sura uzturuza kainanara. 50Suas- 
ne Judío awaruzne sun pipuluras kwazpa ashamparuzakas 
kwazpa ampuruzakas wanmakkat kit kwinta kinara, Pablokasa 
Bernabékasa waya kianapa, uspa sukis ianapa. 51Suasne uspa- 
ne mitti nukmu pul pilulpian kit uspa kwail awakana mai anna- 
ra. Suasne Iconio pipulura tilta. 52Jesústa kammuruzne kwisha 
wat kulara. Sinam Izpulkas usparuza piznara. 


Pablokas Bernabékas Iconio pipulura nappailta 

1Iconio pipulukin Pablokas Bernabékas sulmin Judío awa- 
1 4 kasa kammu yalta nappailta. Kwinta kitpane, akkwan Ju- 
dío awaruzkas Griego awaruzkas Dios pit miat kit nijkulara. 2Ju- 
dío awa miashimtuchiruzne Judío awachiruza kwinta kinara, Je- 
sústa piantuzpa kwail minñanapa. 3Suain akkwan payurakima tut 
kit ishkwatchin Anpatpa pit kwinta kiilta. Anpatne usparuza ki- 
wainnara, awa uspa kaizta aizpa piankamanapa. Uskas usparuza 
akkwan tuntu iztasparit kal kinpa kiwainnara. 4Akkwan pipulukis 
awaruzne nijkularachi. Minpazha Judío awakasa nijkulara. Ma- 
maztuzne Dios inintaruzkasa nijkulara. 5Suasne Judío awakas Ju- 
dío awachiruzkas uspa ininturuzkas nijkulara, usparuza kwail kiz- 
ana, uk kiana. 6Sun piankamarawane, pizamasakane, Pedrokas 
Bernabékas Licaonia surakas, mamaz kasha surakas, iilta, Listra 
pipulurakimakas, Derbe pipulurakimakas. 7 Akkwan surakima us- 
pane Dios watsal pit kainanara. 


Awane Pablora uk kiamtu Listra pipulura 

8Listra pipulukinne maza ampune, chasachimikane, tuara. 
Ka kawirit akwa, sua uzara. Usne mizurainkas chatchi. 9Sun 
ampune Pablo kaizta aizpa mimtuara. Pablone ussa iz kit us nij- 
kultu aizpa piankamta. Usne ka minta: “Usne nawa wat kakul- 
ninshinasa,” minta. 10Suasne Pablone tinta ka kaizta: 

—Kubhsak kit mitti nil kunti, kizta. 

Sun ampune tizak kit chamizta. 11 Akkwan awane Pablo kit 
aizpa izat kit Licaonia pitkasa ka kwianamizta: 

—Diostuz awakana namarit. Uspane kwashtas aumiza taiza- 
ra, kizara. 

12Uspane Bernabé “Zeus dios i” munara. Pablo akkwan 
kwinta kit akwa, usne “Hermes dios i” munara. 13 Zeuspa pari- 

yane pipulu napmukin paiña wanmakmu yal mijara. Usne wa- 
kara ampuruzkas kwisha akkwan wishkas karara. Usne awaka- 
sa wakara ampuruza uspa akwa piantashit kit usparuza wakpuj 
wainñashimtuara. 14Sun nijkultazasmin, Pablokas Bernabékas 
uspa pin pihshailta, uspa kiamtu aizpa watchi piankamanapa. 
Awaruzpain nappail kit kwianara: 

15—Awaruz, ¿Chikishma sun kipus? Aune ampu ukanain 
makpas. Aune at kit Dios watsal pit kainammpuspas, u sun 
kiamtu aizpa chihkanapa. Chiwal palichi. U kiamtu aizpa chih- 
kat kit Dios chiyura uzmikasha miat kit kanparain. Usne wan 
sara. Chiyukas pilkas pikas wan chiwal sara. 16 An ñamin Dios- 
ne pailta awara chihkanara, uspain miwara naat kit chaanapa. 
17 Mizurainkas usne aumiza chihkanarachi. Dios wat aumiza ki- 
namtu akwa, usne aumiza wat kinamtu, ussa piankamanapa. 
Diosne alukas chiyuras kininta, pippa pakkuwiznapa. Usne 
uruza akkwan kumira kwinnara, kuanpa, wat kulanapa. 

18Sun wan kwinta kitkas, awane mama uspa akwa wakara 
piantashiara, usparuza wakpuj wainñanapa. 

19Suasne minpazha Judío awaruz Antioquía pipuluraskas 
Iconio pipuluraskas piannaakane, uspane uspa minñamtu aizpa 





Cristora nijkulturuz Pablora kiwainñamtu, chanpa 

maizara. Suasne uspane Pablora uk kiara. Us irit minñamtu 
akwa, uspane ussa tain kit kininaara pipulu pianamalkima. 
20 Jesústa piantuz Pablo tukin wanmakkarawane, Pablone kuh- 
sak kit mamasa pipulura napta. Tilawara usne Bernabékasa 
Derbe pipulura tilta. 

21 Dios pit kainanarawane, akkwan Derbe pipulura uztuzne 
Jesústa piankamara. Kwiztane uspane Listrarakas Iconiorakas 
Antioquíarakas kailtailta. 22Uspane wan surakima Jesústa 
piantuza kwisha kiwainat kit kurunara, Jesústa wat nijkulamiz- 
napa, us kaizta aizpa mianapa. Dios inintukin nappashimturuz- 
ne kwisha naizarinazi kiznara. 23 Uspane ilaparuza nanara, wan 
pipulura wanmakmukin Dios pit kamtananapa, Diosta piantuza 
kurunnanapa. Kumira kumtuchiasmin, Diosta paikuat kit Jesús- 
ta nijkulturuza kurunara, Anpatpa miwara ianapa. 


Pablokas Bernabékas Antioquía pipulura kailtailta 

24Pisidia sukimin pinpailtawane, Panfilia sura pianailta. 
25 Perge pipulukin uzturuza sun pit kainanarawane, uspane Ati- 
lia pipulura kihshtiilta. 26 Suane kanuara wail kit Antioquía pi- 
pulura tilta. Sun pipulukin an ñamin Jesústa piantuzne Diosta 
uspa akwa paikuara, Dios usparuza kiwainanapa. Suasne uspa- 
ne paasta sun kal kinpa ininñara. Mane uspa kal kapal wan kirit. 
27 Antioquía pipulura piannailtawane, uspane wanmakmuruza 
wanmakninñara, Dios yawa usparuza kiwaintit aizpa kainana- 
napa. Uspane Judío awachiruzkas Jesústa nijkularit kainanara. 
28 Suane Pablokas Bernabékas Cristora kanpamtuzkasa akkwan 
payukima nukkulpailta. 


Jerusalén pipulura wanmakkara 

1 1 Sun payune minpazha Judea sukis Antioquía pipulura 

5 attuzne Diosta piantuza kamtanamizta. Uspane ka kaiz- 
nara: “Moisés ampu pashpa aya tit kit circuncisión kiarawa kiz- 
ara.” Moisés ininta aizpa kimtukine, Diosne uruza watsat milna- 
manazi kiznara. 2Sun akwa, Pablokas Bernabékas uspakasa tin- 
ta kwinta kiara. Suasne wanmakturuzne Pablorakas Bernabéra- 
kas minpazharakas nanara, Jerusalén pipulura ianapa, ininta- 
ruzkasakas iglesiaras ilaparuzkasakas sunpa parananapa. 

3 Antioquía pipuluras wanmakmuruzne usparuza ininñara. 
Fenicia suwarainkas Samaria suwarainkas pinamtuasmin, uspa- 

ne Judío awachiruz antikwa pit miara aizpa chihkarit kwinta 
kiara, Diosta kanpaanapa. Sun pit miarawane, wan Cristora 
piantuzne watsal kulara. 

4Pablokas Bernabékas Jerusalén pipulura piannailtawane, 
wanmakmuruzkasakas inintaruzkasakas ilaparuzkasakas wan- 
makkat kit Dios kit aizpa usparuza kainanara. 5Minpazha Fariseo 
awaruzne, Jesústa nijkulturuzne, nil kuhspanak kit kaizamizta: 

— Judío awachiruzne, Jesústa nijkulturuzne, wan Moisés 
inintit aizpa kiarawa. Uspane uspa ampu pashparuza circunci- 
sión kiarawa, kizara. 

6 Suasne inintaruzkas ilapa inintuzkas wanmakkara, sun pit 
iz kit piankamana. 7 Kwisha kwinta kiarawane, tinta mimara- 
wane, Pedrone kuhs kit usparuza kaiznara: 

— U Diosta piantuz, mirain. Une ñamin Dios uruztas nawa 
narit pian. Suasne Diosne nawa ininta, Dios watsal pit Judío 
awachiruza kainananapa, Anpatta nijkulanapa. 8Diosne wan 
awa kaijchukin minñamtu aizpa pian. Diosta pashinamturuza 
nanat kit Sinam Izpulta ininta, usparuza aumizakanain piznana- 
pa. 9 Usne aumizakas usparuzakas kawarain kinarit. Uspa Dios- 
ta nijkularit akwa, Diosne uspa kwail kiarit aizpa sinam kwiz- 
ninnarit. 10Mane, ¿Une Dios Judío awachiruza sun kianapa 
ininshimtumakkiwas? Une usparuza ininnasachi, chiwazha an- 
za sam kianapa. Aukas au an ña kwaltuzkas sun kitsachimak- 
pas. 11Sunkana kiman. Aune Dios Jesús akwa aumiza watsat 
milnamtit nijkultamakpas. Kawarain Diosne usparuza pashinat 
kit watsat milnara. 

12 Suasne wanne puñain paat kit Bernabékas Pablokas kwin- 
ta kit aizpa miara. Uspane Dios chiwazha watsal iztasparit kal 
kiarit aizpa Judío awachiruz iztakin kainanara. 13 Kwinta kitpa- 
ne, Santiagone kaiznara: 

—U Diosta piantuz, mizhain. 14Simón Pedrone miza Dios Ju- 
dío awachiruza ñamin kiwainara aumiza kainanara. Diosne uspa- 
ruza nanara, paiña kwalkas namanapa. 15Dios pit kainammtuz 
pararawane, uspane sun kwinta kiara. Dios pinkihkin ka para: 

16“Sun kitpane, nane mamaz payura kailnash, 
minpazhara, David mikwarakana, uzninnapa. 
Mazara, Davidpa kwalkis kakulninnash. 
Nukkultitmikasha mamasa kakulanash. Nane kail kit 
Jesústa kakulninnash, 

17wan nukkultaruzkas wan Judío awachiruzkas Anpatta 
sayanapa, 
Diosta piantuzkasa wanmakkanapa, usparuza 
ininnanapa. 
18 Anpatne, an ñamin kaiztamikane, 
sunkana paiña pit kaiz kit awaruza 
piankamninnara.”* 

19 Katmizna Santiagone min kit ka kurunnamizta: Aune Ju- 
dío awachiruza, Diosta piantuza, tinta inintachiwamakpas, 
Moisés Judío awaruza inintit aizpa mianapa. Mane uspane ña- 
min nijkularit aizpa chihkaarawa, Diosta kanpaana. 20 Aune us- 
paruza ka parawamakpas: “Awakanain iztit saritta tira kumira 
unatne, kuman. Kasarakiritne mamaz ashampara sanachi. Ka- 
warain ashampane mamazpa ampukasa pitsachi. Chiwazha tit 
kuhtit kalpa irane, aimpi puztakine, ña kuman. Kalpa pi kwarit- 
ne, kuman. Aimpikas kuman.” 21Ñamin minpazhane pailta 
kwaizkulmu payura Moisés kamtamtu aizpa iz kit wan pipulura 
wan kammu yalta kamtanara. 


Uspane pinkih panat kit Judío awachiruza ininñara 
22 Suasne inintaruzkas wan ilaparuzkas wan wanmakmu- 
ruzkasa minpazharuza usparuztas naat kit Antioquía pipulu- 
ra ininnara Pablokasakas Bernabékasakas. Uspane Judas, 
Barsabás muntitmikashakas, Silastakas ininñara. An paasne 
aimpihshtuztas katsa namtit. 23 Uspane uspakasa sun pinkih 
ininfara: 

Aune, inintaruzkas, ilapa Diosta piantuzkas 

Judío awachiruzakas Antioquía pipulura uztuzakas Si- 
ria sura uztuzakas Cilicia sura uztuzakas 

“Kakishapu” kizpuspas. 

24 Minpazha auruztas tarakas, aune usparuza ininna- 
rachimakpas. Uspane uruza uspa pitkasain kwail kizap- 
pat kit naaninnara, uspa Moisés kamtit aizpa mianapa. 
25 Katmizna au wanne nijmin kit minpazharuza auruztas 
nanaramakpas, uruza izna ianapa. Uspane, au paas wat 
aimpihshtuzkas, Bernabékas Pablokas, ¿anazi. 26 Awa us- 
paruza piantashiarakas, au Anpat Jesucristone usparuza 

wat kiwainara. 27Sun akwa, aune Judastakas Silastakas 

uruza inintamakpas, uspa pitkasa sunpa kwinta kianapa, 

u sun pinkih para aizpa piankamanapa. 28 Sinam Izpulkas 

aukas nijminmakpas, au uruza sunmin kuruntu aizpa kia- 

napa. Aune uruza chinkas ininmanash. 29 Awakanain iztit 
saritta tira ña unaritne, kuman. Kawarain aimpikas ku- 
man. Chiwazha kalpa tit kuhtit aimpi puztakine, ña ku- 
man. Kasarakiritne, mamaz ashampara sanachi. Kawa- 
rain ashampane mamazpa ampukasa pitsachi. Au kaizta 
aizpa kitne, une wat aizpa kianazi. 

Watmin ianaka. 

30 Sunkana kiztawane, uspane masain iat kit Antioquía pipu- 
lura piannaara. Suane uspane wanmakmuruzkasa wanmakkat 
kit pinkih chihkaara. 31 Aimpihshtuz pinkihta izarawane, kwi- 
sha wat kulara, sun pinkih usparuza kiwainara akwa. 32 Judas- 
kas Silaskas Dios kainammmika tuasmin, uspane akkwan payu- 
kima uspa pitkasain Diosta pianturuz Dios pit kamtanat kit tinta 
kiwainnara, tinta namanapa. 33Sua akkwan payu pailtikane, 
aimpihshtuzne usparuza “iru” kiznara. “Watmin ianaka” kizka- 
ne, uspane inintaruzpara kaiyara. 34 Silasmin mama suain nuk- 
kulta. 35Pablokas Bernabékas mamaz akkwan awakas Antio- 
quía pipulura nukkulara. Uspane awaruza kamtanamiz kit An- 
patpa pit kainanamizta. 


Pablokas Bernabékas paimpa paimpa iilta 

36 Akkwan payu taiztawane, Pablone Bernabéra kaizta: 

—Wan pipulura ñamin tarittain kailmizpai, Diosta piantuza 
iznana. Anpatpa pit miraruza imizpai, usparuza mamasa ki- 
wainnana. 

37Bernabéne Juanta uspakasa mishira. Usne Marcoskas 
muntit. 38 Pablone ussa mishitchi, Panfilia pipulura usparuza ti- 
wij it akwa, uspakasa mama kal kiwaintachi akwa. 39 Tinta 
kwinta kiarawane, tinta pilchapuzarawane, uspane paimpa 
paimpa tilta. Bernabéne Marcosta mit kit kanuara waat kit Chi- 
pre sura iilta. 40 Pablone Silasta nara, uskasa in. Aimpihshtuzne 
uspa akwa Diosta paikuara, Dios usparuza kiwainapa. Sun kit- 
pane, tilta. 41 Uspane Siria suwarakas Cilicia suwarakas pinpail- 
ta, wanmakmukin izmuruza kamtailnapa, Dios pit an wat pian- 
kamanapa. 

Timoteone Pablorakas Silastakas kanpara 


1 Derbe pipuluwara pintawane, Pablone Listra pipulura 
1 6 piannara. Suane usne mazakasa, Timoteo muntitmika- 
kasa, wanmalta. Usne Dios pit nijkulta. Paiña Judío awa ak- 
kuhshne Jesústa nijkultumika azi. Paiña papihshne Griego awa 
azi. 2Jesústa piantuz Listra pipulura uztuzkas Iconio pipulura 
uztuzkas us akwa wat kwinta kiara. 3 Pablone Timoteora kanpa- 
zha kizta. Judío awa sun sura uzara akwa, Pablone paiña aya 
titnin kit circuncisión kira. Uspane Timoteowa papihsh Griego 
awa azi pian. Sun Griego awane sun circuncisión kitchi. 4 Wan 
pipulura pinamtasmin, uspane Jesústa piantuza inintaruz nij- 
kularit aizpa kamtanara. Jerusalén pipuluras ilapa inintuz kaiz- 
ara aizpa kamtanara, wan wat mianapa. 5Sunkanane wanmak- 
turuzne an nil kiat kit an wat nijkulara. Jesústa piantuzne pailta 
payu an akkwan wanmakkamizta. 


Macedonia pipulu awane Pablora izpanta 
6Sinam Izpulne Pablorakas paiña kanpamtuzakas Asia sura 
Dios pit kainana ininnarachi. Frigia suwarakas Galacia suwara- 
kas pintawane, 7uspane Misia sumamin pianaara. Bitinia sura 
napna minñakane, Jesúspa Izpulne usparuza napninnarachi. 
8 Suasne Misia suwara pinat kit Troas pipulura pimara kihshara. 
9Suane Pablone amtawara chiwazha kainkizpara. Maza Mace- 

Pablo pittuasmin, Macedonia suras awa paiña kamakin kuntu 

donia suras awane ussa izpanta. Usne kun kit Pablora paikwat 
kit kaizta: “Macedonia sura anka, aumiza kiwainnapa,” kizta. 
10 Pablo kainkizparawane, nane, Lucasne, Pablokasa wan wat- 
saiznash, Macedonia sura in. Aune Dios aumiza ininta pianaiz- 
nash, Dios watsal pit kainanana. 


Pablokas Silaskas Filipos pipulura imtuwaiyazi 

11 Aune Troaskis kanuara nil iaiznash, Samotraciara pi paiz- 
ka sura piannan. Tilawara Neápolis pipulura pianaiznash. 
12Suas Filipos pipulura iaiznash. An pipulune Macedonia sukin 
anza katsa azi. Akkwan Roma pipulukis awaruzne sua uzara. 
Suane akkwan payuchikimain tumanash. 13Aune kwaizkulmu 
payu pipulukis pianamal puziznash pirakima, awa wanmakmu- 
kin piannan. Sua awane Diosta paikumkin iara. Sua aune uz kit 
ashampa wanmaktittuza Dios watsal pit kwinta kianash. 14 Ma- 
za ashampane, usparuztas Lidia muntit. Usne Tiatira pipulukis 
at kit sam ishtam pin paininmika azi. Sun ashampane Diosta 
wakpuj wain kit paikwara. Uspa kaizara aizpa mira. Anpatne 
ussa kiwainta, Pablo kamta aizpa nijkulnapa. 15Sun ashampa- 
kas paiña kwalkas munnarawane, usne aumiza paikwat kit 
kaizpailnash: 

—Nawa nil Anpatta nijkultamika ish minñamtune, ap yalta 
uznarain, kiznara. 

Usne aumiza nukkulninpailnash. 

16 Maza payune Diosta paikumkin au iamtuasmin, aune saliz 
piztit kiwaim ashampara wanmalaiznash. Salizne ussa kiwain- 
ta, iznakulan. Us iznakulamtu akwa, paiña anpattuzne akkwan 
pial kana kiara. 17 An nimpihsh ashampane Pablorakas aumiza- 
kas kanpat kit kwian kit saliz akwa ka kaizta: 

— An ampuruzne an katsa Diosta kiwainñamtu. Uspane uspa- 
ruza sun pit kainanamiztu, Dios uruza watsat milnanapa, kizta. 

18Nimpihsh ashampane sunkana kira akkwan payukima. 
Piztit ashampa ussa naizninta akwa, minpara Pablone salizta 
kaizta: 

— ¿Jesús nawa kiwaintu akwa, nane nua puznintus, ashampa- 
ras puznapa. 

Sun urain salizne ustas tiwij ira. 

19 Ashampara pamikaruzne ka minñat kit nijkulara: “Saliz 
puztit akwa, aune an ashampakasa an pial kana kisachimak- 

pas.” Sun minñarawane, uspane Pablorakas Silastakas pizat kit 
pipulu inintuza nankin milara. 20 Uspane usparuza katsa mi- 
kwawakin karat kit kaizara: 

— An awaruzne aumiza kiwainamtuchi. Auruzpain pilcha- 
puzamtu. Aumiza paimpa naiyamtu. An ampuruzne Judío awa 
mai. 21Aune Roma awa makpas. Aune uspa kamtara aizpa sap- 
sachimakpas. Uspa kamtara aizpa kisachimakpas. 

22Suasne awane usparuza aim kiamizta. Katsa mikwane pin 
uknapa ininnara, tikasa pianna. 23 Kwisha aim kiarawane, kaj- 
chira sippat kit kajchi izmumikasha usparuza kwisha wat izana- 
pa ininta. 24Sunkana kizkane, kajchi izmumikane usparuza an- 
za ayukmal sipnat kit mitti tikulta nukninta. 

25 Kakwamta panakima Pablokas Silaskas Diosta paikwam- 
tuaiyasmin, Diosta kanta kiztuaiyasmin, mamaz siptit waruzne 
miara. 26Suasne masain su ulmu amizta. Kajchi yal sakti kwi- 
sha tinta ulmalta. Sun urain wan pijta azkulara. Wan cadena 
kuhtittuz sipnaruza chihtkul kit taizara. 27 Sun kirikane, kajchi 
izmumikane sun kit aizpa izkulta. Kajchi pijta chihtkulara izta- 
wane, usne paiña mashti pizta, usmin piantana. Maza siptitmi- 
ka kajchiras puzkane, paiña mikwane, ussa kajchi izmumika- 
sha, piantashina. Usne wan siptittuz kajchira waruza chihtara- 
ka minta. 28 Pablone ussa kwianta: 

—Nua kwail kimun. Wan akki puramakpas. 

29 Suasne izmumikane impil paikwat kit kajchira ayukta ain 
it kit napta. Ul kit ishkumtuasmin, Pablo tukinkas Silas tukinkas 
wakpuj wainta. 30 Usne usparuza tas ukkanat kit mimara: 

—Anpattuz. ¿Chima kinpai, Dios nawa watsat milnapa? 

31 Uspane sinkailta: 

—Anpat Jesucristora nijkultane, Diosne nua watsat milnazi. 
Up kwaltakas watsat milnanazi, kizara. 

32Pablokas Silaskas Anpatpa pit ussakas paiña yalkin uztuz- 
akas kaizpailta. 33Sun amtain izmumikane usparuza mamaz 
pijtamal milnara, aim kirit kitna. Suasne uspane ussakas paiña 
kwaltakas munnanara. 34 Kwiztane paiña yalta milnat kit kumi- 
ra kwinara. Uskas paiña kwaltuzkas kwisha wat kulara, Diosta 
nijkulara akwa. 

35 Tilawain tilawara mikwane policíaruza kajchi izmumika- 
sha ininnara, paasta chihtnanapa. 36 Suasne kajchi izmumikane 
Pablora it kit kaizta: 

—Mikwane nawa ininziish, umiza chihtnapa. Une puzshinai, 
puñain iilnapa. 

37 Pablone policíaruza kaiznara: 

—Mikwane aumiza wan iztukin tikasa piannara. Au Roma 
pipulukis awa akwa, uspane amiza sunkana kinchi. Aumiza 
kwail kizarachasmin, uspane aumiza kajchira sipparit. Mane 
uspane puintain aumiza chihtashimtu. Sunkana kiasachi. Us- 
pain anpa, aumiza puzninnapa, kiznara. 

38 Policíane mikwaruza sun kainanara. Roma pipulukis awa- 
ra ilta akwa, uspane ishkuat 39kit Pablorakas Silastakas jara, 
sun kwail kiarit kizna. Suasne kajchira aat kit usparuza pai- 
kwaara: “Pipulukis irain.” 40Kajchiras puzpailtawane, Pablo- 
kas Silaskas Lidiawa yalta iilta. Izmuruza iznarawane, wantuza 
wat kiwaintawane, pipulukis puz kit ilta. 


Awane aliz kulamtu, Pablo kaizta akwa 

1 1 Anfípolis pipulukimin Apolonia pipulukimin pinpailta- 

7 wane, Pablokas Silaskas Tesalónica pipulura piannailta, 
Judío awa kammu yalkinkima. 2Pablone kammu yalta sunkana 
kamtit kamtanamizta. Kutña domingokima pailta kwaizkulmu 
payura uspakasa kwinta kinat kit Dios pit kamtanara. 3Usne 
Dios pit iz kit usparuza piankamninara: “Cristo naiznatkin. Ira- 
wane, mamasa kakulnatkin.” Ka kaiznara: “Sun Jesúsmin uruza 
na kaiztu aizpa Dios inintamika i.” 

4Suasne minpazha Judío awane Jesústa nijkulat kit Pablorakas 
Silastakas wanmakkara. Akkwan Griego awa Diosta wakpuj wain- 
turuzkas akkwan kwazpa ashampa wat kirittuzkas Jesústa nijkula- 
ra. 5Judío awa Jesústa nijkultachiruzne aliz kulara, akkwan awa 
Pablo kaizta aizpa miara akwa. Uspane minpazha arakan awaruza 
wanmakninara, wan awa pilchapuzninamiznapa. Jasónpa yalta 
azain iat kit pijta pakpak kiara, Pablorakas Silastakas sayat kit uk- 
kat kit awaruza chihkaanapa. 6Sua usparuza wanmalmanamtika- 
ne, Jasóntakas izmuruzakas pipulu inintuzakima tain iat kit kwia- 
nara: “An awane wan sura maizninamtu; mane apakas ailta. 7Ja- 
sónne usparuza paiña yalta nammilara. Uspane au mikwa Cesar 
kaizta aizpa miamtuchi. Mamaz an katsa mikwa ininna arit kizam- 
tu. Usne Jesús muntit,” kizara. 

8Sun miarawane, awakas inintuzkas pilchapuzara. %Jasón- 
kas mamazkas usparuza pial tarawane, usparuza chihtnara. 

Pablokas Silaskas Berea pipulura imtas 

10 Til pakane, izmuruzne Pablorakas Silastakas puznin kit 
Berea pipulura ininñara. Piannailtawane, Judío kammu yalta 
tilta. 11 An Judío awane Tesalónica awakinkas anza wat ma- 
zi. Pailta payu Dios pit miamtuasmin, uspane Dios pinkihta 
parit aizpa izara. Pablo kaizta aizpa piankamshiara. 12 Kat- 
mizna akkwanne nijkulara. Usparuztas akkwan kwazpa Grie- 
go awakas akkwan kwazpa Griego ashampa wat kirittuzkas 
nijkulara. 13 Pablone Berea pipulura Dios pit kainanamizta. 
Judío awa Tesalónica pipuluras sunpa nijkularawane, uspane 
ta iat kit awara pilchapuzninñara. 14 Paiña izmuruzne Pablo- 
ra tiriztachi ininñara, katsa pimara tuanpa. Silaskas Timoteo- 
kas Berea pipulura nukkultailta. 15Pablora kanpararuzne 
Atenas pipulurakima kanpaara. Pablone kailtaruza paiña pit 
ininta, Silaskas Timoteokas azain kail kit uskasa wanmakna- 


pa. 


Pablone Atenas pipulura tu 

16Silastakas Timoteorakas tiriztuasmin, Pablone Atenas pi- 
pulura mat kit kwisha tayalta, wan awa akkwan ti awakana sa- 
ritta wakpuj wainñamtu akwa. 17 Katmizna usne Judío kammu 
yalta nap kit Judío awaruza tinta paranara. Mamaz Griego awa- 
ruzakas, Diosta piantuza paranara. Pailta payu kumira painin- 
mukin, awa imkin wanmakturuza paranara. 18 Minpazha kam- 
tamtuzne epicúreo munara. Mamaz kamtamtuzne estoicos mu- 
nara. Uspane Pablokasa kwinta kiamizta. Minpazha usparuz- 
pain mimara: “An ampune kain paramtu. Usne nukkukana tinta 
paramtui.” Mamaztuzne ka kaizara: “Usne mamaz diospa kam- 
tamtu. 

Uspane sun kwinta kiara, Pablo watsal pit Jesúspa kainara 
akwa. Uskas awa irittas kakultu kainammizta.” 19Suasne uspa- 
ne ussa Areópago izakin, uspa wanmakmukin, milaara. Sua us- 
sa ka mimaara: 

20—¿Nu masas kamtam kamtamtu aizpa aumiza kamtashi- 
nakish? Nune aumiza mamaz tuntukanain kainammtu. Sun wan 
nu kainammtu aizpa piankamshipuspas, kizara. 

21 Wan Atenas pipulu awakas mamaz suras awa sua uztuzkas 
chiwazha masas kwinta kirit aizpa miashimtu. Chiwazha masas 
pit miamtu aizpa kwinta kiashimtu. 

Pablo mamaz diospa misharikin kuntu 


22Suasne Pablone uspa paizkakin Areópago izakin kun kit 
kaiznara: “Atenas uzturuz mizhain. Nane u ti awakana saritkin 
wakpuj wainñamtu pianish. 23 Na u wakpuj waimtukin u wan- 
makmukin chasmin, nane u chiwazha katsa ukkasa saritkin 
wanmaltau. Sua sun pit ukkin parit: AN DIOSTA PIANCHIMAK- 
PAS. U sun Diosta wakpuj wainñarakas, une ussa pianchi. Nane 
uruza sun Diospa kainanamtus. 

24 An Diosne au su sara. Chiwazha an sura wa aizpa us sara. 
Usne chiyukas pilkas pamika i. Usne wakpuj wainmu yalkin 
awa sarakin uzchi. 25 Sun awa ussa kiwainsachikas, Diosne pail- 
ta awaruza uzninnara. Ishkas wan chiwalkas aumiza milanara. 

26 Maza ampu sarawane, Diosne wan awara sara, wan chi- 
wal sura uzanapa. Usparuza sarachasmin, Diosne an ñancha 
minta awa uznakas yawa añora uznakas nanara. 27 Diosne sun 
kirit, awa ussa sayanapa. Ussa sayarane, une Diosta wanmala- 
shina. Watcha Diosne au kashain uz. 28 Usne aumiza uzninam- 
tu. Usne aumiza ininamtu. Us akwa uzmakpas. Minpazha u kai- 
nammmikane ka kaizara: ‘Aune Diospa kwal makpas.* 29 Aune 
Diospa kwal makpas kizamtune, aune Dios chiwazha saritkana 
kizsachimakpas. Dios urukasakas pialkasakas ukkasakas sarit i 
mintachiwamakpas. Awane uspain minñamtu aizpa sara. 30 An 
ñancha Dios wan kwail awa kirit aizpa ilnarachikas, mane Dios- 
ne wan awa pailta sura uzturuza ininnamtu, kwail kiarit aizpa 

maizanapa. 31 Katmizna Diosne maza payura nara, wan awa- 
ruza nil ilnana. Sun payu taizkane, Diosne Jesús akwa, us narit- 
mika akwa, wan awaruza ilnanazi. Diosne ussa irittas kakulnin- 
ta, wan awane ussa izat kit piankamanapa.” 

32 Awa irittas kakultu miarawane, minpazha sunta ishanara. 
Mamaztuzne ka kaizara: 

—Mamaz payu sun paraka miaiznapas. 

33Suasne Pablone uspa paizkakis puzta. 34 Minpazha awane 
ussa kanpaat kit nijkulara. Dionisione, Areópago ininmikane, 
nijkulta. Maza ashampakas, Dámaris muntitmikakas, mamaz- 
tuzkas nijkulara. 


Pablone Corinto pipulura Dios Pit kainammtu 

1 Areopago izakin kwinta kitpane, Pablone Atenas pipu- 
1 8 luras puz kit Corinto pipulura ira. 2 Suane usne maza Ju- 
dío awara wanmalta. Usne Aquila muntit. Usne Ponto suras arit. 
An ñamin akkwan payuchin uskas paiña ashampa Priscilakas 
Italia suras ailta. Katsa mikwane, Claudione, Roma pipulukis 
wan Judío awara ininnara, wan puzanapa. Sun akwa, Aquilakas 
paiña ashampakas Corinto pipulura pianailta. Pablone uspa- 
ruza iznana ira. 3Sun kalmin kal kiamtuasmin, usne usparuzka- 
sa mara, sulmin nain pinkasa yal sana. 4Pailta kwaizkulmu pa- 
yura Pablone Judío kammu yalta ira, tinta kwinta kinana. Usne 
Judío awaruzakas Judío awachiruzakas us kamta aizpa minin- 
nara. 

5Silaskas Timoteokas Macedonia suras piannailtawane, Pa- 
blone Dios pitmin kainanamizta. Judío awaruza nil kiznara, Je- 
súsne Dios inintamika azi kiz kit. 6Uspane ussa alizwazha sin- 
kaamizta. Kwail pit paraamizta. Suasne Pablone paiña pin ul- 
pian kit Judío awaruza kwainattattinash kiz kit kiznara: 

—Une umin iashitne, une iashina. Nane sinam ish. Nane 
uruza kuruntu aizpa pianish. Makis nane Judío awachiruza 
kamtana imtus, kiznara. 

7 Judío awa kammu yaltas puz kit Ticio Justowa yalta napta. 
Usne kammu yalmamin uz kit Diosta paikwara. 8 Crispone, 
kammu yal ininmikane, paiña kwalkasa Anpatta nijkulara. Ak- 
kwan Corinto awakas Dios pit miarawane, uspane nijkulat kit 
munarit. 9Suasne Anpatne Pablora izpan kit kaizta: “Ishkumun. 
Dios pit kainanamizti, puñachin. 10Nane nukasa kiwainna 

inash. Minminkas apa nua iyamanazi, nua kwail kin. An pipulu- 
kin kwisha akkwanne nawa piankamanazi.” 11Sunkana Pablo- 
ne maza año kakwakasa Corinto pipulura tut kit Dios pit uspa- 
ruza kamtanara. 

12Sun payu Galiónne Acaya sukin katsa mikwa azi. Judío 
awaruzne wanmakkat kit Pablora aliz kulara. Ussa pizat kit kat- 
sa mikwakin milat kit 13katsa mikwara kaizara: 

—An ampune wan awara kurunamtu cha, mamaz tuntu 
Diosta wakpuj wain kit Diosta paikwan. Moisés aumiza sunkana 
inintachi. Aune sunkana kisachimakpas, kizara. 

14Pablo kwinta kimtuasmin, Galiónne Judío awaruza kaiz- 
nara: 

—Us gobiernora kwail kitne, us awara kwail kitne, nane u 
Judío awaruz kaizara aizpa mirawaish. 15Une kamtampakas 
awawakas uruzpa inintu aizpakas paraamtu. Umin nil sarain. 
Nane nil aizpakas kwail aizpakas kaizmanash. Na u kamtamtu 
aizpakas u nijkulamtu aizpakas we piankamtit akwa, nane chin- 
kas kizsachish. 

16Galiónne usparuza pianamal ininnara. 17Suasne wan 
Griego awane Sóstenesta, Judío kammu yal ininmikasha, pizat 
kit suain katsa mikawakin aim kiara. Galiónne sun izkitchi. 


Pablone Antioquía pipulura kailtu 

18Pablone Corinto pipulura mama akkwan payukima nuk- 
kulta. Izmuruza “iru” kiznarawane, kanuara waat kit Siria sura- 
kima ira. Priscilakas Aquilakas iilta. Cencrea pipulura, kanuara 
waarachasmin, Pablone paiña kizpu ash chiwal kihta, us Diosta 
sun kin namta aizpa kin. 19Éfeso pipulura pianaarawane, Pa- 
blone Priscilarakas Aquilarakas tiwij it kit Judío kammu yalta 
ira. Judío wanmakmuruza paranara. 20Uspane ussa paikuara, 
an akkwan payukima tuanpa. Nukkulshitchi. 21 Suasne “iru” 
kiznat kit kaiznara: “(Nane Jerusalén pipulurain tuatpaish, 
pishta izna). Dios nawa kiwaintane, mamasa kailnash, uruza iz- 
nana,” kiznara. 

Suasne kanuara waat kit Éfeso pipulukis ira. 22 Cesarea pipu- 
lura piannatpane, Pablone Jerusalén pipulura ira, Dios pit pian- 
tuza iznana. Kwiztane Antioquía pipulura ira. 23 Akkwan payu- 
chi pailkane, Galacia surakas Frigia surakas wan pipuluruza ira, 
wan Jesústa piantuza kiwainnana. 

Apolosne Éfeso pipulura uztuza Dios Pit kainanamtu 

24Sun payune Apolosne, Judío awane, Éfeso pipulura 
piannara. Usne Alejandría pipulura kawira. An wat kainan- 
mikane Dios pit kwisha watsal parat kit Dios pit wat pian- 
kamta. 25 Mazane ussa Anpatpa miwa kamtara. Us pian aizpa 
kwisha wat kwinta kit kit Jesúspa nil kamtanara. Uspane sun 
payura Juan munnarit aizpa pianara. 26 Apolosne Judío kam- 
mu yalta kwinta kimizta, ishkwatchin. Priscilakas Aquilakas 
ussa miiltawane, uspane ussa paimpa milpail kit Diospa mi- 
wa an nil kamtanailta. 27 Suasne Apolos Acaya sura pinshim- 
tuasmin, izmuruzne ussa kiwainashit kit maza pinkih Jesústa 
piantuza paranat kit ussa “watsal sappanaka” kiznara. Acaya 
sura piannatpane, usne Diosta nijkultuza kamtananara. Dios- 
ne ussa kwisha wat kiwainta, sun awa Jesúspa an piankama- 
napa. 28 Apolosne Judío awara tinta kwinta kinara. Usne wan 
awa iztakin Judío awa ñanta minñarit aizpa piankamninnara. 
Uskas Dios pit pinkihpara “Jesúsne Dios inintamika azi” kiz 
kit kamtanara. 


Pablone Éfeso pipulura tu 
1Apolos Corinto pipulura tuasmin, Pablone inkal izara 
1 9 puz kit Éfeso pipulura pianara. Suane Jesústa piantuza 
wanmal 2kit Pablone minanara: 

—Diosta nijkulakane, ¿Paiña Sinam Izpul sappamanas? 

Uspane sinkaara: 

—Aune mizurainkas Dios paiña Sinam Izpulta inintu mira- 
chimakpas. 

3 Suasne Pablone mimanara: 

—¿Chima pianmakpas? ¿Miza tuntuma munnamtuas? 

Uspane sinkaara: 

—Aune Juan awaruza munnara pianmakpas. 

4Pablone kaiznara: 

—Watcha, Juanne kwail kirit maizturuzain munnanara. Us- 
kas usparuza mamazta nijkularawa kaiznara. Usne awaruza 
kamtanara, Jesústa, an paiña kwizta amtumikasha nijkulanapa. 

5Sun miarawane, Anpat Jesústa nijkultuza munnarit. 6Pa- 
blo paiña chihti uspa kizpukin paanakane, Sinam Izpulne uspa- 
ruza piznara. Uspane mamaz tuntu pitkasa paraat kit Dios uspa- 
ruza kaiznara aizpa kainaara. 7 Wan doce ampuruzne purazi. 

8Pablone kutña mishkima Judío kammu yalta imizta, Dios 
pit kainana. Wan awakasa ishkwatchin paranat kit Dios awa- 
ruza ininnashimtu aizpa piankamninnara. 9 Minpazha ussa pa- 
rashitchi. Jesústa miashitchi. Uspane, Jesústa pianchiruzne, 
awa purakin Diospa miwa kwail paraara. Suasne, Pablone uspa- 
ruztas paimpa ira. Jesústa piantuza Tiranowa kammu yaltaki- 
ma milnara. Suane pailta payu kwinta kinara. 10Sunkana paas 
añokima kamtanara. Wan Asia sura uztuzne Anpat Jesúspa pit 
miara. Kawarain Judío awakas Judío awachikas miara. 


Escevawa painkultuz 

11Diosne Pablo akwa kwisha akkwan iztasparit kal kira. 
12 Sunkana kirit. Awane pairara kihamkas uspa pinkas karaara, 
Pablo sun pin paanapa. Suasne uspane sun pin inturuza milna- 
ra, usparuza kakulninnanapa. Piztittuztas saliz puzninnara. 

13Minpazha wat chi Judío awane, saliztuza puznintuzne, 
Anpat Jesúspa mun kizshiamtu, salizta puzninna. Uspane saliz- 
ta kaizara: “Pablone Jesúspa kamtanara. Jesúspa mun kaiztu 
akwa, nakas uruza puzninnamtus,” kizara. 

14Siete painkulne ka kiara. 
Escevane, uspa Judío papihshne, 
pariya ininmika azi. 15Sun kia- 
kane, kwail salizne sinkanara: 
“Nane Jesústa pianish. Pablora- 
kas pianish. ¿Une minma mak- 
pas?” 

16 Masain kwail saliz piztitmi- 
kane usparuza tiznat kit wanta 
tinta piannara. Usne aimpi puz- 
nakima kwisha aim kinat kit uspa 
pin pihshanara. Usne yaltas pil- 
tim iara. 17 Wan Éfesora uzturuz- 
ne, Judío awakas Judío awachi- 
kas, sun piankamat kit ishkuara. 
Uspane Anpat Jesúspa wat min- 
ñat kit kwisha wari an akkwan 
piji kaizara. 

18Akkwan Jesústa nijkultu- Pablo Efeso awaruza iznamtu, 
ruzne aat kit uspa kwail an ñan- Xwail pinkih impaktamtuasmin 

cha kiara aizpa Diosta kainaara. 19 Akkwan tañu kimtuzne uspa 
payara pinkih karaat kit wan awa iztakin inta paktaara. Uspa 
pinkih sunpawa muin wiantawane, cincuenta mil pial muin. 
20Sunkana an akkwan awane Anpatpa pit miashit kit an tinta 
Diosta nijkulara. 

21Sun kitpane, Pablone min kit Macedonia surakas Acaya 
surakas ishira. Kwiztane Jerusalén pipulura ishira. An kwiztane 
“nane Roma pipulurakas itpaish” kizta. 22Suasne paasta, Timo- 
teorakas Erastorakas, paiña kiwainmuruza Macedonia sura 
ininnara. Usmin akkwan payuchikima Asia sukin nukkulta. 


Awane Éfeso pipulura tinta pilchapuzamtu 

23Sun payune awane Dios watsal pit akwa, masas mi akwa 
pilchapuzara. 24 Demetrione, chiwazha putchá pialkasa sammi- 
kane, awara pilchapuzninnara. Sun ampukas paiña kiwaintuz- 
kas pucha pialkasa ainki yal saara. An ainki yalne Dianawa kat- 
sa yalkana iztit. Uspane maza ashampa diosta, Dianara wakpuj 
wainñara. Uspane kwisha akkwan pial kana kiara, sun yalkin 
paininta akwa. 25Usne usparuzakas sun ainki kal kittuzakas 
wanmakninat kit usparuza kaiznara: “Izmuruz. Une au kalkasa 
kana kimtumakpas pian, wat uzanapa. 26 Une Pablo kaizta aiz- 
pa miara. An ampune au sarit diosne “Dios chi' kiztu. Pablone 
sunkana kirit, au Éfeso pipulurakas wan Asia surakas au sarit 
diosta miamanpa. 27 Awa au kal kwail i kizarane, aune au kal 
kashinamakpas. Kawarain awane ashampa dios Dianawa yalta 
wakpuj wainshiamanazi. Watchi minñanazi. Awa Diana wat chi 
kizamizkane, Dianawa yalta wakpuj wainna iamanazi. Mane 
watcha wan awa Asia sura uztuzkas wan awa mamaz sura uz- 
tuzkas ussa wakpuj wainñamtu.” 

28 Demetrio kaizta aizpa miarawane, uspane kwisha aliz kulat 
kit kwianara: “Au Diana, Éfeso pipuluras, kwisha wari,” kizara. 

29Suasne an akkwan awane Éfeso pipuluras kwianamizta. Us- 
pane Gayorakas Aristarcorakas, Macedonia suras arittuza, pizna- 
ra. An paasne Pablora kanpailta. Wanne uspa wanmakmu yaltaki- 
ma usparuza tain kit ininnaara. 30Pablone sua napshira, awara 
kwinta kinana. Jesústa pianturuzne ussa napninarachi. 31Minpa- 
zha inintuzne, Asia suras attuzne, Pablowa izmuruzkas uspa pit 
ininñara, sua napmanpa. 32 Wanmakmukin tuasmin, mamaztuzne 
chiwazha kwianara. Mamaztuzne mamaz pit kwianara. Wan awa- 

ne pilchapuzara. Anza akkwan awane chikishma wanmakkamtu 
wat pianchi. 33Minpazha Judío awaruzne Alejandrora nuppain- 
ñara, awa paizkakin kunnat kit paranpa. Uspane Alejandrora pai- 
kuara, uspa akwa kwinta kin. Alejandrone chihtikasa puñain kiz- 
nara, Judío awa akwa kwinta kin. 34Us Judío awa i piankamara- 
wane, uspane paas urakima ka kwianara: “Au Dianane, Éfeso pi- 
puluras, kwisha wari,” kizara. 

35Suasne pipuluwa pinkih pammikane wanta puñain panin- 
at kit kaiznara: “Éfeso awaruz mirain. Wan awane ashampa dios 
Dianawa pian. Aune Dianawa yalta iztumakpas. Sua awa wak- 
puj wainñamtu. An Dianawa uk chiyuras taizta pianmakpas. 
36 Minminkas sun kiritchi kisachi. Puñain parain. Chiwazha 
kwail kitchasmin, wat minñarawa. 37 An ampuruzne, u karaa- 
rittuzne, u diospa yalta kwail kizarachi. U ashampa diosta kwail 
paraarachi. 38Katmizna Demetriokas uskasa kal kimtuzkas 
minpazhara kwail kirit kizarane, katsa mikwara iarawa. Katsa 
mikwane u kaizamtu aizpa minazi. Suain it kit kwinta kitpa, 
mamazta kwail kirit kizna. 39 Mamaz tuntu kwinta kishitne, 
une katsa mikwa wanmakmukin iarawa. 40Ma u sun kiarit 
akwa, Romano inintuzne aashina, u waya kiashimtu kizanapa. 
“Chikishma pilchapuzarit' mimaakane, aune kain sinkasachi- 
makpas,” kiznara. 41Sun kiztawane, wanne wanmaktukis iara. 


Pablone Macedonia surakas Grecia surakas imtu 

1Pilchapuztu pailtawane, Pablone Jesústa piantuza 
2 0 akwanat kit kurunnara, usparuza kiwainna. Suasne “iru” 
kiz kit saya kwat kit Macedonia sura ira. 2Wan pipuluwara im- 
tuasmin, usne kaiznat kit Jesústa piantuza kiwainnara. Kwizta- 
ne Grecia sura piannara. 3Suane kutña mishtakima tuara. Siria 
sura kanuara inpain pakane, usne Judío awaruz ussa kwail ki- 
shiamtu piankamta. Katmizna min kit pilparain kailta. Mamasa 
Macedonia suwarain pinta. 4Sópater, Pirrowa painkulkas, Be- 
rea pipuluras, Aristarcokas, Segundokas Tesalónica pipuluras, 
Gayokas Derbe pipuluras, Timoteokas, Tíquicokas Asia suras, 
Trófimokas Asia suras, ussa kanpaara. 5Sun izmuruzne an ña- 
min iat kit Troas pipulura aumiza tirizara. 6Pishta pan kiñakasa 
kumchi pailtawane, aune Filipos pipulukis kanuawara puzwiz- 
nash. Cinco payura Troas pipulura pianaiznash. Suane siete pa- 
yu maaiznash. 

Pablone Troas pipulura uztuza iznana imtu 

7Sábado amtane aune Diosta piantuzkasa wanmakaiznash, 
kumira kwan. Suane Pablone Jesústa piantuza kamtanara. Tila- 
wa imtu akwa, kakwamtakima akkwan pit paramizta. 8 Aune 
kwash yalta wanmaktit puranash. Suane akkwan impil aiztua- 
ra. 9Euticone, musittune, kwashta izkulamkin uzta. Pablo ak- 
kwan urakima kamtamtuasmin, usne pitshimizta. Kwisha tinta 
pittawane, usne kwashtas izkulamkis taizta. Uspane iritmikasha 
piltas tainak kit kamara taara. 10 Suasne Pablone pulamal kihsh 
kit iritmikasha isalta tut kit sayakwara. Izmuruza kaiznara: 

—Ishkuman. Irachi. Ka. 

11-12 Uspane musittu iritmikasha kamin milat kit kwisha wat 
kulara. Suasne Pablone kail kit yalta napta. Kumira nailtawane, 
kuara. Pablone kinnakima kwinta kinara, inkima. 


Troas pipuluras Mileto pipulura tamtu 
13Pablo pilpara ishimtuasmin, aune an ñancha kanuawara 
Aso pipulura iaiznash, sua Pablora wanmalna. 14 Asora wan- 





Kanua pimamin uzamtu 

maktawane, Pablone kanuara waat kit aukasa Mitilene pipulura 
iaiznash. 15Suas puzarawane, tilawane Quío pipulumara pin- 
aiznash. Maza payu marawane, aune Samos pipulura kanua 
pianamkin pipulura pianaiznash. Trogilio pipulura kwaizkulta- 
wane, aune Mileto pipulura pianaiznash. 16 Asia sura akkwan 
payukima nukkultuchi akwa, Pablone Éfeso pipulura itchi. Us- 
ne masain Jerusalén pipulura piannashira, Pentacostés pishta 
suain tuan. 


Pablone wanmakmu inintuza Éfeso pipuluras kainanamtu 

17 Mileto pipulura mamtuasmin, Pablone wanmakmu inin- 
tuza Éfeso pipuluras akwanpa ininnara. 18 Pianaakane, ka kaiz- 
nara: “Na uruzkasa uztuasmin, une na miza uzta wat pian. Sun 
payura Asia sura piannatpane, 19nane kiwainmumikakana 
pailta payu Anpatta kiwainmiztau. Ap Anpatpa kal kimtuasmin, 
nane aztau, Judío awa nawa kwail kiashimtu akwa. 20Nane 
uruza wan kainanarau, uruza kiwainshimtu akwa. Wan awa pu- 
rakinkas uspa yalkinkas Dios pit kainanat kit uruza kamtana- 
rau. 21 Judío awaruzakas Judío awachiruzakas kainanarau, us- 
pa kwail kiarit aizpa maizanapa, Anpat Jesucristora nijkulana- 
pa. 22Mane Jerusalén pipulura ishimtus, Sinam Izpul nawa 
kaizta aizpa kin. Sua awa nawa kishiamtu aizpa pianchish. 
23 Wan pipulura na imtura, Sinam Izpulne nawa ka kaizchish: 
“Awa nawa kajchira sip kit tinta naizninanazi.* 24 Sun akwa, na- 
ne ishkumtuchish. Ishinas. Uzshinas. Chima kishinaka pian- 
chish. Nane ap kal pailtau. Anpat Jesúspa kal wan nawa chihkat 
aizpa kapal kirau. Dios watsal pit kainashinas, Dios awara wat 
kiwainanapa. 

25 Mane mirain. Nane uruza it kit Dios miza uruza ininna- 
shimtu kainanarau. Une nawa mamaz payura mizurainkas iza- 
manazi. 26 Katmizna nane uruza wan Dios nawa chihkarit aizpa 
kainanarau. Nane uruza wan kamtanarau. Minminkas nawa 
kwail kirit kizsachi. 27 Nane uruza wan Dios kishimtu aizpa kai- 
nanarau. 28 Katmizna mane une uruzpain iztain. Sinam Izpulne 
sun kal uruza chihkanarit, Diosta wanmakmuruza iznat kit ki- 
wainanapa. Diospa painkul irawane, paiña aimpi puztawane, 
Diosne awaruza akwanara, wanmakkat kit paiña kwalkanain 
uzanapa. 29 Na ikane, mamaz kwail kamtamtuzne, inkal kwiza- 
kanane, anazi, Diosta piantuza kwail kianapa, nil chi kamtana- 

napa. 30 Minpazha uruzpain pirail kaizat kit kamtaanazi, Jesús- 
ta piantuza watcha miamanpa, usparuzain kanpaanapa. 
31 Uruzpain iztain. Nijkultain. Nane kutña añokima amtakas 
payukas wan uruza kurunarau. U akwa az kit naiztau. 

32 Mane, Cristora piantuz mirain. Minpara nane Diosta pai- 
kumtus, Dios uruza iznanapa. Diosta paikumtus, paiña watsal 
pit uruza nil uzninnanapa, us kin namtit aizpa sappanapa. Dios- 
ne ussa chihkamturuza kiwainnanazi. 33 Nane mamazpa pialkas 
mamazpa urukas mamazpa pínkas pashitchish. 34Sunkana ap 
chihtikasain tinta kal kirau, ap pialkasain chiwazha na we aizpa 
paina. Nakas ap izmuruz we aizpa usparuza milanarau. 35 Nane 
pailta payu uruza sunkana kamtanarau, kal kiaiznapa, we mij- 
tuza kiwainanapa. Anpat Jesúspa pit kaizta aizpa mirain: “Ma- 
maztuza milamtumikane anza wat kulnazi. Saptumikane anza 
wat kulmanazi.”” 

36Sunkana awara kaiznarawane, Pablone wakpuj wain kit 
Diosta uspa akwa paikwara. 37 Wantuzne azat kit Pablora saya 
kwaara, “iru” kizka. 38U nawa chinkas izamanazi kiznara 
akwa, uspane kwisha tayalara. Suasne ussa kanpaara kanuara- 
kima. 


Pablone Jerusalén pipulura imtu 

1 Izmuruza tiwijitpane, aune kanuara waat kit Cos sura 
2 1 masain nil iaiznash. Tilawara Rodas sura iaiznash. Suas- 
ne Pátarara pipulura pianaiznash. 2Suane Fenicia sura imtu ka- 
nua wanmalaiznash. Waat kit iaiznash. 3 Chipre su pi paizkakin 
pintuasmin, sun sura au puiyawara izat kit pinaiznash, Siria su- 
rakima. Kwiztane Tiro pipulura pimakin pianaiznash, sua chi- 
wazha kanuara wa aizpa chihkan. 4Aune Jesústa piantuza wan- 
mal kit siete payukima maaiznash. Uspane Diospa Izpul kaizta 
aizpa Pablora kaizara: “Jerusalén pipulura isachi,” kizara. 5Sie- 
te payu wan kapal marawane, Tiro pipuluras iaiznash. Wan Je- 
sústa piantuzne, wan ashampakasa pashpakasa auruza kanpaa- 
ra pipulumarakima. Suane pi ksukin wakpuj wainñat kit Diosta 
paikuanash. 6Suasne saya kwaat kit “iru” kiztawane, kanuara 

waiznash. Uspane uspa yaltain kaiyara. 
7'Tiro pipuluras kanuawara iat kit minpara Tolemaida pipu- 
lura pianaiznash. Suane aune Diosta piantuza “kakishapu” kiz- 
aiznash. Uspakasa maza payuin nukkulanash. 8 Tilawara Pablo- 

kas uskasa imtuzkas tas iat kit Cesarea pipulura pianaiznash. 
Suane aune Felipewa yaltakima iaiznash, uskasa mana. Ininta- 
ruzne ussa naarit, Dios watsal pit kainammmika namnapa. Usne 
siete narittuztas ara. 9Felipene ampara pashu mijara. Uspane 
kasara kiarachi. Uspane Dios kaiznara aizpa kainanara. 10 Ak- 
kwan payu chikima Cesarea pipulura purasmin, Agabone, Dios 
kainammikane, Judea suras 11aumiza iznana ara. Pablowa aya 
kira piz kit paiña mittikas paiña chihtikas sun aya kirakasa kuht 
kit kaizta: 

—Sinam Izpul ka kiztui: “Hebreo awane Jerusalén pipulura 
aya kirapamikasha kuht kit Judío awachiruza chihkaanazi.” 

12Sun miarawane, aukas Cesarea pipulura uztuzkas Pablora 
paikuamizta, Jerusalén pipulura chi imanpa. 13Pablone sinka- 
nara: 

—¿Chikishka azpuspas? Une nawa tayalnintu. Uspane nawa 
cadenakasa kuhshina. Nane kajchira inpain ish. Nane Anpat Je- 
sús akwa Jerusalén pipulukin inapain ish. 

14Pablo au kaizta aizpa mishimtuchi akwa, puñain paari- 
nash. Anne ussa kaizmanash. Minpara “Dios pashit aizpa kitpa” 
kizaiznash. 

15Sun kitpane, aune imizna watsaaiznash. Suas Jerusalén 
pipulura iaiznash. 16 Minpazharuzne Cesarea pipuluras, Jesústa 
piantuzne, aumiza Mnasónpa yaltakima pitna kanpaara. Usne 
an ñancha Chipre suras at kit ñamin Jesústa piankamta. 


Pablone Santiagora izna imtu 

17 Jerusalén pipulura pianatpane, Diosta piantuzne aumiza 
wat sappara. 18Tilawara Pablone aukasa iat kit Santiagora 
izaiznash. Suane wanmakmu ilaparuzne purara. 19Usparuza 
“Kkakishapu” kiznarawane, Pablone impara imparain usparuza 
paiña kal kirit aizpa kwinta kinara, Judío awachiruz Diosta 
piankamanapa. 20Sun miarawane, uspane “Dios kwisha wari” 
kizara. Suasne Pablora kaizara: 

—Au izmuruz, mirain. Mane kwisha akkwan mil Judío awa- 
kas Jesústa nijkulara. Wanne nil chaamtu. Moisés kamtara aiz- 
pa mama kiarawa kizara. 21 Uspane sunkana minñat kit kizna- 
ra. Nune Judío awaruza, mamaz sura uztuza, mamaz tuntu 
kamtanamiztu. Moisés kaizta aizpa kinchi kizamtu. Ampu pash- 
paruza aya titnachi, circuncisión kinchi kizamtu. Judío awaka- 

na uznachi kizamtu. Sunkana nu kamtanarit aizpa kizamtu. 
22 ¿Aune chima kinpai? Nu arit piamkamtane, wan awane wan- 
makkanazi. 23Aune nua kurunaiznash, au kaiztu aizpa kinpa. 
Apainne ampara ampune aukasa pura. Uspane Diosta chiwazha 
kin namat kit Moisés inintit aizpa kishiamtu, Dios iztakin sinam 
kulanapa. 24Nukasa usparuza minari. Uspakasa it kit Dios izta- 
kin sinam kulninti, Moisés inintitkana. Chiwazha uspa pui aizpa 
pariyara tari. Sun kitpane, uspane kizpu ash titninnashina. Sun- 
kana kitne, wan Judío awane nu Moisés kamta aizpa kimtu 
piankamanazi. Suasne uspane uspa miara aizpa watchachi nij- 
kulanazi. 25 Aune Judío awachiruzakas pinkih paramakpas. Au- 
ne sun Jesústa nijkulturuza kuruntamakpas, chiwazha ña dios 
awakana saritta milarit aizpa kuamanpa. Kalpa kuhtit aimpi 
puztakine, ña kuman. Aimpikas kuman. Ampuruzne mamazpa 
ashampara sanachi. Ashamparuzne mamazpa ampura sanachi. 


Judío awane Dios katsa yalkin Pablora pizamtu 

26Suasne tilawara Pablone ampara ampura uskasa milnat 
kit Moisés inintit aizpa kit kit Dios iztakin sinam kulninnara, us- 
pa kin namtit aizpa kianapa. Kwiztane usparuzne Dios katsa 
yalta nappat kit pariyara miza payu sun sinam kulnintu payura 
pailtu kainara. Sun payura ampara ampune chiwazha Dios inin- 
ta aizpa milanazi. 

27Siete payu pailnapain. Minpazha Judío awane, Asia suras 
awane, Pablora Dios katsa yalkin izara. Uspane Pablora pilcha- 
puzat 28kit kwianara: “Israel awa, kiwainchain. An ampune 
wan sura uztuza kamtanamtu cha. Usne au Israel awaruza aliz 
kulnarit. Usne Moisés kamtara aizpa mishitchi. Uskas Dios kat- 
sa yalta sinamchi namnintit. Mane Griego awara apain karara, 
Dios katsa yalta napnapa. Sun akwa, usne sun sinam yalkin si- 
namchi namninta.” 

29Uspane sun kizara, ñamin Pablora Éfeso pipulukin izara 
akwa. Sua Trófimone, sun Griego awane, Pablokasa chara. Pa- 
blo ussa, sun Griego awara, Dios katsa yalta miltit minñara. 
Griego awane sua napsachi. 

30Wan pipuluras awane aliz pilchapuzat kit áínmin aara. 
Suasne Pablora pizat kit Dios katsa yaltas tain kinaara piana- 
malkima. Masain pijta sippara. 31 Wan Jerusalén pipulukin uz- 
tuz pilchapuzamtuasmin, suldaru ininmikane me Pablora pian- 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


385 Hechos 21 





Kutña suldaruruz Pablora milamtu 


tashimtu mira. 32Suasne usne paiña suldaru kiwaintuza wan- 
makninnat kit awa purakin áínmin pianaara. Suldaru ininmika- 
shakas suldaruruzakas izarawane, Judío awane Pablora an aim 
kiarachi. 33 Suasne suldaru ininmikane kasha at kit Pablora piz 
kit “ussa cadena kuhti” kiznara. Kwiztane “¿nune min mas?” 
mimara. “¿Nune chi kirit?” mimara. 34 Judío awane mamaz ma- 
mazmin kwianara. Suldaru ininmikane chinkas misachiwal, pil- 
chapuzamtu akwa. Usne Pablora suldaru kammu yalkin milnin- 
nara. 35Suldaru kammu yal numkin piannatpane, suldarune 
Pablora kwat kit nuninta, aliz Judío awa ussa pizamanpa. 
36 Wanne kwizta aat kit ka kwianara: “Usne irawa,” kizara. 


Pablone wan awaruza us kit aizpa kainanamtu 
37Pablo Suldaru kammura naptuasmin, Pablone suldaru 
ininmumikasha kaizta: 

—Chiwazha kizshinash, kizta. 

Suldaru ininmikane sinkara: 

—¿Nune Griego pit paramtukish? 38Suasne ¿Nune Egipto 
awa chikish? ¿Nune akkwan payu ñamin waya kininat kit am- 
para mil waya kimtuzkasa pul sura milnamas? 

39 Suasne Pablone ussa kaizta: 

—Nane Judío awa ish. Cilicia suras at kit kwisha katsa wat Tar- 
so pipulura kawira. Nua paikumtus, na awaruza kwinta kinana. 

40Suldaru ininmikane ussa kwinta kininta. Pablone kammu yal 
numkin kun kit chihtikasa awara puñain paninara. Puña parikane, 
Pablone awaruza Hebreo pit kwinta kinat kit ka kaiznara: 

1 “Israel awaruzkas an Israel awa papihshtuzkas nawa 

2 2 mizhain. Nane na kit aizpa kainanash.” 

2Hebreo pit paraka miarawane, uspane an akkwan puñain 
paarit. Pablone usparuza ka kaiznara: 

3“Nane Judío awa ish. Cilicia sura Tarso pipulura kawiraish. 
Kwiztane Jerusalén pipulukin kawirau. Apane Gamalielne, Ju- 
dío ilaparuz kamtamtu aizpa nawa kamtash. Nane pailta payu 
Dios Judío awaruza kaizta aizpa kishirau. Kawarain ma payu 
une sunkas kiashimtu. 4 Nane ñamin Jesústa piantuza piznarau, 
piantanakima. Ampuruzakas ashamparuzakas piznat kit kajchi- 
ra sipnarau. 5Pariya inintuzkas wan Judío ilapatuzkas nawa 
piankamara. Uspane nawa pinkih milaara, Damasco pipulura 
milnapa, Cristora piantuza piznanapa, au Judío ininmuruza 
chihkanapa. Nane sua it kit Jesústa piantuza sairau. Jerusalén 
pipulukin karanarau, usparuza ilnana.” 


Pablone miza Jesústa piankamtit kainanamtu 
(Hch 9.1-19; 26.12-18) 
6“Na miwara imtuasmin, Damasco pipulura piananpain 
arau. Sua paizka payu paka masain chiwazhane chiyuras pan- 
kanain kwisha malta. Sun iztawane, 7 pilta naintirau. Suas min- 





Pablo pilta taizta 

pazha pit kaizka mirau: “Saulo, Saulo. ¿Chikishma nune nawa 
kwail kimtus?” kizta. 8Suasne ussa mimarau: “Anpat. ¿Nune 
minmas?” kiztau. Nawa sinkaish: “Nane Jesús Nazaret pipuluras 
ish. Nuin nawa kwail kimtu,' kizta. 9Nakasa imturuzne sun pan- 
kanain izat kit ishkuara. Uspane an pit nawa kwinta kit aizpa 
miarachi. 10 Suasne kaiztau: “Ap Anpat, ¿Chima kinpai?” Anpat- 
ne nawa kaizish: “Kuhsak kit Damasco pipulura imizti. Tane nu 
wan kishimtu aizpa kiznash.” 11 Sun pankana nawa aiztu akwa, 
nane izsachi parish. Katmizna ap kanpamtuzne nawa sailta 
tainñara, Damasco pipulura piannankima. 

12Tane maza ampune, Ananías muntitmikane, uzta. Usne 
Moisés kaizta aizpa wat kira. Wan Judío awa Damasco pipulura 
uztuzne us akwa kwisha wat kwinta kiara. 13 Ananíasne nawa 
izna ara. Piannatpane, kaizish: “Saulo, ap izmumika, mamasa 
up kasu izkulti.' Masain wan izkulkwerau. 14 Suasne nawa kaiz- 
ish: “Au kwalpa Diosne ñamin nua narit, us kishimtu aizpa pian- 
kamnapa. Usne nua narit, nilmikasha izna, paiña pitmin mina. 
15 Mane nune awaruza nu Jesúspa piankamta aizpakas izta aiz- 
pakas nu mira aizpakas kainammiztawa. 16 Mane an tirizman. 
Kuhsak kit munti. Jesústa paikwari, up kwail kirit aizpa kwiz- 
ninnapa.'” 


Diosne Pablora Judío awachiruza ininnamtu 

17 “Jerusalén pipulura kailtawane, nane Dios katsa yalta nap 
kit Diosta paikwarau. Suane kainkizpamtuasmin, chiwazha iz- 
tau. 18 Nane Anpatta iztau. Usne nawa ka kaizish: “Jerusalén pi- 
puluras puz kit iri. Uspane nu nawa kaizta aizpa miamanazi.” 
19 Suasne nane ussa kaiztau: 'Anpat. Uspane na wan Judío kam- 
mu yalta irit pian. Nane nua nijkulturuza piznat kit kajchira sip- 
narau. Nane usparuza aim kinarau. Uspane sun pian. 20 Este- 
banne up kiwainmika ara. Usne awaruza nuwa kainanara. Ussa 
piantaamtuasmin, nane sua kun kit ussa piantara aizpa nijish. 
Nakas piantamturuzpa pin iztau.* 21 Suasne Anpatne kaizish: “Tt. 
Nane attishta Judío awachiruza ininnamtus.”” 


Pablokas Roma suldaru ininmikakas 
22 Judío awachira imtus kizka miarawane, wanne kwiana- 
mizta: “Ussa piantarawa, an sukin uzmanpa,” kizara. 23 Uspane 
kwianamizta kwisha. Aliz akwa, uspa pin ulpianat kit pul pil 

kwash sunakninñara. 24Suldaru ininmumikane suldaruruza 
ininara, Pablora suldaru kammu yalta milnapa. Usne ussa ilnin- 
shira, paranpa. Usne chikishma awa sunkana Pablora aliz kwia- 
namtui kiz piankamshira. 25 Ussa titkasa kuhtawane, ussa ilna- 
pain mara. Pablone katsa suldaru ininmikasha mimara: 

— ¿Romano pipuluras awara iltukish? Nune nawa ilsachi, na 
Roma suras ara akwa. Mama nune nawa katsa mikwara milmas. 
Katsa mikwane nawa kwail kirit kiztachi. 

26Sun mirawane, suldaru ininmumikane it kit katsa suldaru 
ininmikasha sunpa parat kit kaizta: 

—Kuiraruin. An ampune Romano pipuluras awa i. 

27 Katsa suldaru ininmikane Pablo tukin pianat kit mimara: 

—Kaizcha. ¿Watcha nune Romano awakish? 

Pablone sinkara: 

—Watcha i. 

28Suasne katsa suldaru ininmikane ussa kaizta: 

—Nane akkwan pial tarau, Romano awa namnapa. 

Pablone ussa kaizta: 

—Nane Romano awa ish, kawira akwa. 

29Sun miarawane, Pablora ilshimturuzkas katsa suldaru 
ininmikakas Pabloras paimpa iara. Pablo Romano awa ara nij- 
kulakane, uspane ishkuara, ussa pizara akwa, ussa cadena kuh- 
ara akwa. 


Pablone Judío katsa mikwakasa kwinta kimtu 

30 Tilawara katsa suldaru ininmumikane Pablowa piankam- 
shira. Chikishma Judío awa Pablora kwail kirit kizamtu aizpa 
piankamshira. Pablowa cadena chihtawane, usne pariya inin- 
tuzakas Judío katsa mikwaruzakas wanmakninnara. Suasne Pa- 
blora akwanat kit uspa purakin kunninta. 

1Pablone Judío katsa mikwaruza iznat kit kaiznara: 

2 3 —Ap aimpihshtuz, mizhain. Nane makima Dios iztakin 
wat min kit wat uztau. 

2Suasne Ananíasne, pariyawa ininmumikane, Pablo kashara 
uztuza ininnara, Pablowa pitkin kuzanapa. 3Pablone sinkara: 

—Diosne nua sunkanain kuznazi. Nune kwail awa i. Suain 
uztuasmin, nune Moisés para akwa nawa kwail kirit kiztu. ¿Chi- 
kishma nawa kuznapa ininnamtus? Nuin Moisés kaizta aizpa 
mimtuchi. 

4Sua puraruzne ussa kaizara: 

—Nune Diospa katsa pariyara kwail kizmun. 

sPablone kaiznara: 

—Aimpihshtuz. Nane an katsa pariya ininmumikasha pian- 
chiarau. Dios pinkihta ka parit: “Uspawa ininmumikasha kwail 
kizman.” i 

6Suasne minpazha Saduceo awakas Fariseo awakas wan- 
makkarit. Sun nijkultawane, Pablone katsa mikwa wanmaktu- 
ruza ka tinta kaiznara: 

—Ap aimpihshtuz, mirain. Nane Fariseo awa ish. Ap kwal- 
kas Fariseo awa mai. Uspane nawa kwail kirit kizamtu, na awa 
irittas mamasa kakultu kamtamtu akwa. Watcha, Dios irittuza 
mamasa kakulninnanazi nijkultus. 

7Sun miarawane, Fariseo awakas Saduceo awakas usparuz- 
pain tinta kwinta kiamiz kit paimpa paimpa wanmakkara. 8Sa- 
duceoruzne awa irittas kakultuchi kizamtu. Ángelkas wachi; iz- 
pulkas wachi, kizamtu. Fariseoruzne sun wanta nijkulamtu. 
9 Wan tinta kwianamizkane, minpazha Fariseo awane, Moisés 
kaizara aizpa kamtamtuzne, kaiznara: 

—An ampune chinkas kwail kitchi. Ussa mishipuspas. Sun- 
kana maza izpul, maza ángel ussa kwinta kitka. 

10 Tinta pilchapuzamtu akwa, Suldarura ininmumikane Pa- 
blo akwa ishkwara, awa ussa piantashiamtu akwa. Suasne sul- 
daruruza ininara, Pablora usparuztas ukkanapa. Mamasa sulda- 
ruwa kammu yalkin milta. 

11 Tilawa amtane Anpatne Pablora izpan kit kaizta: “Pablo. 
Tinta kulti. Nune na akwa akki Jerusalén pipulukin kwinta kira. 
Sunkanain Roma pipulura na akwa kwinta kitpa.” 


Minpazha Pablora piantashimtu 

12 Tilawara minpazha Judío awane wanmakkat kit nijkula- 
ra, Pablora piantana. Uspane ka kin namara: “Aune chinkas 
kuaizamanapas, ussa piantanakima.” 13Cincuenta panapain 
Judío ampuruzne sunkana kin namara. 14Uspane pariya inin- 
tuzparakas Judío ilapa inintuzparakas iat kit kaiznara: 

—Aune chinkas kwanchi kin namtamakpas, Pablora pianta- 
nakima. 15 Mane ukas mamaz Judíowa mikwaruzkas suldarura 

inimmikwara paikwarain, tilawara u purakin Pablora karanpa. 
Ussa ka kaizti: “Aune ussa an nil mimapuspas.” Apa atchasmin, 
aune tirizaiznapas, ussa piantana. 

16Pablowa sobrinone sun piankam kit suldaru kammukin 
sunpa Pablora kainana ira. 17Sun mirawane, Pablone suldaru 
ininmumikasha akwat kit ussa kaizta: 

—An musittu suldarura ininmumikasha milti. Usne ussa chi- 
wazha kizna mija. 

18Suldaru ininmumikane katsa suldarura ininmumikasha 
ussa mil kit kaizta: 

—Pablone, siptitmikane, nawa akwat kit paikwara, sun 
pashpara akkikima karanpa. Usne nua chiwazha kizna mija. 

19 Katsa suldarura ininmumikane sun pashpara chihtikin piz 
kit mil kit paimpa mimara: 

— ¿Chima kizshiras nawa? 

20Suasne pashpane kaizta: 

— Judío awaruzne nijkulari, tilawara nua paikwan, Judío 
ininmumika wanmaktukin Pablora milnapa. Uspane kaizanazi: 
“Aune Pablowa an nil mimashipuspas.” 21 Usparuza mimun. 
Cincuenta panapain Judío ampuruzne kularit tirizamtu. Uspane 
chinkas kuamtuchimakpas kin namara, Pablora piantanakima. 
Mane uspane up sinkamtu aizpa tirizat kit Pablora piantana- 
pain. 

22Suasne Suldarura ininmumikane pashpara iri kiz kit mi- 
nainkas us kwinta kit aizpa kainanachi, kizta. 


Suldarura ininmumikane Pablora Félixtakima inintu 

23Suasne katsa suldaru ininmikane paas ainki suldaru inin- 
mumikasha akwanara, akkwan suldarura wanmakninnanapa. 
Paas cien suldaru mittiwarain iamtu wianta. Setenta suldaru ca- 
ballowara anuzamtu wianta. Paas cien suldaru ti kwizkasa 
chaamtu wianta. Wan wanmakkarawane, uspane Cesarea pipu- 
lura tilpaka, nueve urara ianapain. 24 Ussa an ininnara, caballo 
watsanapa, Pablo anuznapa. Ussa milti, katsa mikwa Félixtaki- 
ma, watmin piananapa. 25-26 Uspakasa sun pinkih pat kit inin- 
ta: 

Nane Claudio Lisias mun ish. Nane “kakishapu” kiztus. 

Nune, Félix muntitmikane, au kwisha wat katsa mikwa i. 

An pinkih nua inintus. 

27 Judío awane an ampura pizat kit piantanapain. Us 
Romano awa i piankamtawane, nane ap suldarukasa it kit 
usparuztas nakanarau. 28Nane chikishma kwail kizamtui 
kiz piankamshirau. Katmizna nane ussa Judío katsa inintuz 
wanmakkarit purakin miltau. 29Uspa inim akwa, uspane 
ussa kwail kirit kizamtu. Ussa piantana nilchi. Kajchirakas 
sipna nilchi. 30Judío awa ussa piantashimtu piankamtawa- 
ne, nane nu tukin ussa azain inintau. Ussa kwail kirit kizmu- 
ruza kurunnarau, nu iztakin ianapa. Suane uspane us kwail 
kirit aizpa nua kizashina. Anne kaiztuchish. 

31 Suasne katsa suldarura ininmumika inintu aizpa miarawa- 
ne, wan suldarune Pablora pizat kit amtawara ussa Antípatris 
pipulurakima milara. 32Tilawara suldaru mittiwara imtuzne 
suldaru kammu yalkin kaiyara. Caballokasa imtuzne Pablokasa 
iamizta. 33 Cesarea pipulura piannaarawane, uspane katsa mi- 
kwara pinkih chihkara. Pablorakas sua tiwij iara. 34 Pinkih izta- 
wane, katsa mikwane Pablora mimara: “¿Nune mintas mas?” 
Cilicia suras arit piankamtawane, 35 ussa kaizta: “Nu kwail kirit 
kizmuruz aakane, nua minash.” Suasne suldarura ininta, ussa 
izanapa, Herodespa inintu yalta. 


Judío awane Pablo kwail kirit kizamtu 
1Cinco payu pailtawane, Ananíasne, katsa pariyawa 
24 ininmikane, Cesarea pipulura pianara Judío ilapa inin- 
tuzkasa. Tértulone, awaruza pakpanammikane, pianara. Uspa- 
ne katsa mikwa iztakin kwinta kiara, Pablora kwail kirit kizna. 
2Pablora karaarawane, usne Tértulora paranpa akwara. Suasne 
Tértulone us kwail kirit kizmiz kit Félixta kaizta: 

—Anpat. Nawa mizha. Nune au katsa mikwa i. Nu kwisha 
wat min kit nil inintu akwa, aune akkwan payukima kalpain uz- 
puspas. Ukas au su uzturuza kiwainamtus. 3 Aune nu chiwazha 
au akwa kira aizpa aishtaish kizpuspas. 4 Nane nua kwisha kaiz- 
apmanash. Katmizna nua paikumtus, aumiza pitchin minapa. 
5 Aune sun ampura wanmaltitmakpas. Usne katsa ki piztitka- 
nain iztit, awara kaizaptu akwa. Uskas wan sura Judío awara 
paimpa paimpa wanmakninnamtu. Uskas Nasareno awawa 
ininmika i. 6Us Diospa katsa yalta sinamchi sanintu, Griego 
awa sua napnintit akwa. Sun impa. Katmizna aune ussa pizta- 
makpas. Au mikwa kaizta akwa, aune ussa ilshiaiznash. 7 Suas- 

ne Lisiasne, katsa Suldaru ininmikane, akkwan suldarukasa aat 
kit ussa auruztas tinta ukkarit. 8Suasne Lisiasne aumiza ininna- 
ra, up iztukin ianapa, Pablo kwail kirit kizna. Nuin ussa mima- 
shina. Suasne nune au kaizara aizpa watcha i piankamnazi. 

9 Judío awa wanmakmuruzne kawarain watcha i kizara. 


Pablone Félix iztakin paramtu 

10 Suasne katsa Félix mikwane chihtikasa Pablora anta, pa- 
ranpa. Pablone ka kaizta: “Nane nu au sura akkwan añokima 
inintit pianish. Katmizna nane na kit aizpa nua parashimtus, 
piankamnapa. 11 Paas domingoin Jerusalén pipulukin pianna- 
rau, Diosta wakpuj wain kit Diosta paikwan. Kawarain nune sun 
mimashinai. 12Uspane minkasainkas tinta kwinta kimtu nawa 
wanmalarachi. Dios katsa yalkinkas Judío kammu yalkinkas 
mamaz pipulukinkas minainkas kaizaptu nawa wanmalarachi. 
13Na kwail kirit kizarakas, an awaruzne chinkas annasachi. 
14Nane nua watcha kaiztus. Nane Anpatpa masas miwara im- 
tus. Sun miwarain nakas au irit kwalkana sun Diostain wakpuj 
waintus. Uspane “sun mine kwail i kizamtu. Nane Moisés pin- 
kih para aizpakas Dios pit kainammtuz kaizara aizpakas nijkul- 
tus. 15 Nakas uspakas kawarain Diosta tirizpuspas, us kaizta aiz- 
pa kin. Diosne irittuzakas kwailtuzakas wattuzakas kakulninna- 
nazi. Sun tirizpuspas. 16 Katmizna nane pailta payu wat min kit 
Dios iztakinkas awa iztakinkas nil uzshimtus. 

17 Akkwan añochikimain mamaz sura chatpane, nane ap su- 
marain kailtau, Judío awara pial milan, wakara piantaritkas 
Diosta milan. 18Na sun kimtuasmin, minpazha Judío awaruzne 
Asia suras aat kit Dios katsa yalta nawa wanmalash. Na Moisés 
inintit aizpa kitpane, Dios iztakin nawa sinam sanintawane, us- 
pane sua nawa izara. Akkwan awa purachi. Minminkas pilcha- 
puzarachi. 19 Minpazha atchiruzne na kwail kirit aizpa kizashi- 
ra. Uspain aarawa, up iztakin na kwail kirit kizana. 20 Uspa na 
kwail kirit kizashitkine, katne akki puraruzne na kwail kit aizpa 
kiztain. Na Judío katsa mikwaruz iztakin kuntuasmin, ¿Chima 
kwail kizzi nane? 21 Uspa iztakin kuntuasmin, nane tinta ka 
kaiznarau: “Mane uspane na kwail kirit kizamtu, na Dios irittuza 
kakulninnamtu kiztit akwa.’ ” 

22Félixne Anpatpa masas miwara wat pian. Usne Pablora 
kwail kirit kizshitchi. Katne usparuza kaiznara: 

—Lisias, katsa suldarura ininmumika, akane, nane na ki- 
shimtu aizpa uruza kaiznanash. 

23Suasne Félixne suldaru ininmumikasha ininta, Pablora iz- 
napa. Ussa sipnintachi. Pablowa izmuruzne ussa izashina, ussa 
kiwainapa. 


Pablone Félixkasa Drusilakasa kwinta kimtu 

24Akkwan payuchin Félixkas Drusilakas, paiña Judío 
ashampakas, mamasa piannail kit Pablora akwanpa ininta, Pa- 
blo usparuza Jesúspa kamtanapa. Uspane Jesucristowa pian- 
kamshiilta, ussa nijkulna. 25 Pablone usparuza ka kaiznara: 

—Wat uztain. Kwail kishitne, kiman. Mamaz payura Diosne 
anazi, kwail kimtuza ilnana. 

Pablo sun kizkane, Félixne ishkwat kit kaizta: 

—Imizti mane. Mamaz an wat payune mamasa nua akwa- 
nash. 

26Félixne Pablora akkwan piji akwara, uskasa kwinta kinpa. 
Usne Pablo pial tanapa tirizta, ussa chihtna. 27Paas años sunka- 
nain pailtawane, Félixne Pablora chihtshitchi, Judío awaruz pa- 
shit aizpa kishimtu akwa. Suasne Félixne an katsa mikwakana 
puzta. Kwiztane Porcio Festone katsa mikwa namta, Félix inimkin. 


Pablone Festokasa kwinta kimtu 
2 1 Suasne Festone at kit katsa mikwa namta. Kutña payu 

5 pailtawane, Cesarea suras Jerusalén pipulura nura. 
2Suane pariya inintuzkas anza katsa Judío awaruzkas Festora 
iara, Pablo kwail kirit aizpa kizna. 3Uspane ussa paikuara, Pa- 
blora Jerusalén pipulura milnapa. Uspane ussa miwarain pian- 
tana minñara. 4Festone Pablo kajchira wa Cesarea pipulura sin- 
kara. Us sua ishimtu akwa, 5Festone kaiznara: “U ininturuzne 
nakasa Cesarea pipulura iarawa. An ampu kwail kiritne, une 
sua us chiwazha kwail kirit aizpa kizashina.” 

6 Jerusalén pipulura an diez payukimain marawane, Festone 
Cesarea pipulura kihshta. Tilawara paiña inim uzmura uz kit 
suldarura ininta, Pablora karanpa. 7Pablo naptawane, Jerusa- 
léntas Judío awaruzne ussa kashara aat kit kwisha akkwan 
kwail kirit ussa kizamizta. Pablora akkwan kwail kirit kaizarit- 
kas, uspane paiña kwail annasachi. 8Suasne Pabloin us akwa 
pakpara: 

—Nane chinkas kwail kitchish. Judío awawa ininta aizpara 
kwail kitchish. Dios katsa yaltakas kwail kitchish. Romano kat- 
sa mikwarakas kwail kitchish. 

9 Festo Judío awara wat kinashimtu akwa, Pablora mimara: 

— ¿Jerusalén pipulura ishimtukish? Suane nane nu kwail ki- 
rit aizpa izninnash. 

10Pablone sinkara: 

—Nane Romano katsa mikwa uzmukin tus. Apane nune na- 
wa kwail kirit aizpa kiztawa. Nune Judío awaruza kwail kitchi 
ish wat pian. 11Na Moisés kaizta aizpa kitchine, irawash. Na 
kwail kiritne, nune nawa iltawa, inapa. Na uspa kaizara aizpa 
kitchine, minminka nawa Judío awaruza chihkasachi. Nane 
nua paikumtus, nawa katsa mikwa Cesarta, Roma pipulura inin- 
tumikasha, ininnapa, nawa iznapa. 

12Suasne paiña kurunmuruzkasa kwinta kitpane, Festone 
kaizta: 

—Nune paikwara, katsa mikwara in. Katmizna katsa mikwa- 
ra inazi, kizta. 


Pablone Agripa ininmikasha kwinta kimtu 
13Akkwan payuchin pailtawane, Agripa katsa mikwakas 
paiña ashampa Berenicekas Cesarea pipulura tilta, Festora “ka- 
kishapu” kizna. 14 Akkwan payuchin sua mantazasmin, Festone 
ininmumikasha Pablowa kwinta kit kit kaizta: 

—Akkine maza ampune tu. Félixne ussa siptattit. 15 Na Jeru- 
salén pipulura tuasmin, pariya inintuzkas ilapa Judío inintuz- 
kas nawa aat kit Pablo kwail kirit kizamizta. Uspane nawa Pa- 
blora iyanapa paikuara. 16 Nane Romano inintuz kaizara aizpa 
kiz kit ka sinkanarau: 

—Au Roma awaruzne minainkas piantamtuchi. An ñancha 
us kwail kirit kaizmuruzne wanmakkara, paiña iztakin paiña 
kwail kirit aizpa kizanapa. Awa us kwail kimtus kizamtukas, us- 
min pakpashina. 17 Suasne uspane nakasa apa aara. Tiriztachin, 
tilawara nane ap inintukin uz kit Pablora kanapa ininnarau. 
18Us kwail kirit kaizmuruz akane, uspane ussa chinkas kwail 
kirit kizmanamara. Usne na mintu aizpa kitchi. 19Uspakas Pa- 
blokas nijkularachi, miza Diosta wakpuj wainna, Diosta pai- 
kwan. Pablone kaiztu: “Jesúsne, iritmikane, uzi,” kiztu. 20 Uspa 
pilchapuzamtu akwa, nane we piankam kit chi kin pianchiarau. 

Katmizna nane Pablora ka minmarau: “¿Jerusalén pipulura 
ishimtukish? Tane uspane nu kwail kirit kizshianazi.” 21 Mane 
usne nawa paikwara, katsa mikwara inninnapa, awa ussa kwail 
kirit aizpa kizanapa. Nane ussa kajchira sipnintau, na Augusto 
katsa mikwara ininnakima. 

22 Agripane Festora kaizta: 

—Nakas an ampura mishimtus. 

Festone sinkara: 

—Tilawain ussa minazi. 

23Tilawara Agripakas Berenicekas watsal pin kwaat kit 
pianail kit awa wanmakmukin nappailta. Katsa suldaru inintuz- 
kas pipulura inintuzkas purara. Awane sua kih ulpianara. Suas- 
ne Festone Pablora kanapa inintawane, 24kaiznara: 

—Mirain. Au katsa mikwa Agripakas wan awa aukasa wan- 
makturuzkas mirain. Une an ampura, au akki mijmikasha izam- 
tu. Us akwa kwisha akkwan Judío awaruzne Jerusalén pipulu- 
raskas an pipuluraskas aat kit kwianta, nawa an ampu irawa 
kizanapa. 25Nane paiña kwail kirit aizpa wat pianchish, ussa 
piantana. Mane usmin nawa paikwara, katsa mikwara, Cesarta, 
inninnapa, us kwail kirit aizpa kiznapa. Nane ussa katsa mikwa- 
ra ininshimtus. 26 Makima nane Pablowa chinkas mijchish, ap 
anpatta katsa mikwara pana. Katmizna nane ussa nu iztakin ka- 
rarau. Nane nua, au mikwa Agripawain iztakin, kararau, ussa 

mimanapa. Suasne nane chiwazha mij aizpa Cesarta pinkih pa- 
nash. 27 Nane nil chi mintus, kajchira siptitmikasha ininnapa, 
us kwail kirit kiztachine. 


Pablone usmin Agripakin pakpamtu 
1 Suasne Agripane Pablora kaizta: 
2 6 —Nuin nu kit aizpa pakpashinai. 

Pablone chihti anak kit ka paramizta: 2 “Au ininmika Agripa, 
mizha. Nane watsal kultus, nu iztakin tuan, na kit aizpa kaizna. 
Judío awane na kirit aizpa watcha kizamtuchi. 3Nune miza au 
Judío awa uzamtu an wat pian. Judío awa nijkulamtu aizpa wat 
pian. Katmizna nua paikumtus, nawa wat minapa.” 


Jesústa piantarachasmin, Pablone mamaz tuntu uzta 

4“Wan Judío awane nawa ainki asmin pian. Nane uspakasa 
Jerusalén pipulurakas ap surakas uztau. 5 Na musittuasmin, na- 
ne Judío Fariseo awa kamtatitkanain uztau. Uspane na nil uzta 
wat pian. Uspane na miza uzta nua kaizashina. 6Diosne Judío 
awaruza sun kin namnara, irittuza kakulninnana. Na sunpa nij- 
kultu akwa, uspane nawa karaarai, nawa kwail kirit kizanapa. 
Nakas au kwalkana Diosta tiriztus, us kin namta aizpa kinkima. 
7 Au doce Judío kwaltuzne Dios sun kin namta aizpa tirizamtu, 
sun kinkima. Katmizna uspane pailta payu Diosta wakpuj wain- 
ñamtu. Katsa mikwa Agripane, mizha. Na Dios sun kinpa tiriztu 
akwa, an Judío awane nawa kwail kirit kizamiztu. 8U Judío 
awa, mizhain. ¿Chikishma Dios awara irittas kakulnintu nijkul- 
amtuchi?” 


Ñamin Pablone Jesústa piantuza piznara 

9 “Namin nakas Jesústa aliz kulna mintu arau. Usne Naza- 
ret pipuluras ara. 10 Sunkana Jerusalén pipulukin kirau. Ju- 
dío pariyaruzne pinkih paat kit nawa sun pinkih chihkat kit 
nawa ininñara, uspa kiashimtu aizpa kin. Nane kwisha ak- 
kwan Jesústa nijkulturuza kajchira sipnarau. Awa usparuza 
piantanamtuasmin, nakas nijkultu arau. 11 Nane akkwan piji 
usparuza ilnarau, ‘Jesústa pianchish' kaizanapa. Kawarain 
wan Judío kammu yaltakima sun kirau. Na usparuza kwisha 
pilchapuznara akwa, nane mamaz surakima usparuza pizna- 
shirau.” 

Pablone mamasa Jesústa nijkultus kiztu 
(Hch 9.1-19; 22.6-16) 

12“Katmizna sun kishimtu akwa, nane Damasco pipulura 
imiztau. Pariya inintuzne nawa pinkihkasa ininñara, uspa pa- 
raara aizpa kin. 131ninmumika miri. Miwara imtuasmin, nane 
paizka payura impil chiyuras iztau. Impilne pa kinka anza kai 
nawakas ap izmuruzakas malta. 14Suasne aune pilta nainaiz- 
nash. Suas nane mazara kwinta kika mirau. Usne Hebreo pit pa- 
raka nawa kaizta: “Saulo, Saulo. ¿Chikishma nawa kwail kim- 
tus? Nawa mirakine, nune nuin kwail kimtu. Nune wakara am- 
pukana i. Pamika wakarara ti kwizkasa papa kimtukana, usne 
mitti tinta kulmu. Nukas aliz kultu, na nua kuruntu aizpa mi- 
shimtuchi akwa.’ 15Suasne nane mimarau: “Anpat, ¿Nune min- 
mas?” Anpatne nawa kaizzi ish: “Nane Jesús ish. Nune nawain 
kwail kimtu. 16 Mane kuhsak kit kunti. Nane nua narit, nawa ki- 
wainapa, nu izta aizpa kainanapa. Nane nua izpantau, an impa- 
ra impara nu iztu aizpa awaruza kainanapa. 17 Nane nua Judío 
awaraskas mamaz awaraskas paimpa chihtnash, uspa nua kwail 
kiamanpa. 18 Mane nane nua inintus, Judío awachiruz watcha 
piankamanapa. Nune tilkwilta chamturuza, Satanás miwara im- 
turuza, kurunnarawa, kaira chaanapa, Dios miwara chaanapa. 
Suasne Diablone usparuza ininmanazi, uspa Diosta kaiyara 
akwa. Nawa nijkulamtu akwa, nane uspa kwail kiarit aizpa wat 
kulnanash. Nakas Dios narittuza chiwazha chiyura milananash, 
Dioskasa uzna.’ ” 


Pablone Anpat kaizta aizpa kimtu 

19“Au Agripa mikwa, mizha. Chiwazha chiyuras izpankane, 
nane Jesús kaizta aizpa mit kit kirau. 20 An ñancha nane Damas- 
co pipulura uztuza Dios pit kainanarau. Suasne Jerusalén pipu- 
lura uztuzakas, wan Judea sura uztuzakas, Judío awachiruza- 
kas Dios pit kainanarau. Nane usparuza akwanarau, uspa kwail 
kiarit maizanapa, Diosta kaiyanapa. Uspane wat kal kiarawa. 
Mamaz tuntu uzarane, awane uspa maizarit awakana uzamtu 
kizanazi. 21 Sun akwa, Judío awaruzne nawa Dios katsa yalkin 
pizat kit nawa piantashiamtu. 22 Dios nawa makima kiwaintu 
akwa, nane kun kit wan awaruza chiwal na pian aizpa kaina- 
namtus. Nane Dios pit kainammtuz kaizta aizpakas Moisés kaiz- 
ta aizpakas sunmin kaiztau. Nane uspa kaizara aizpa kawarain 

mamasa ka kaiztus: 23 “Dios naritmikane ishina. Irawane, Dios- 
ne ussa irittas an ñancha kuhsnazi. Katmizna Diosne Judío awa- 
ruzakas mamaz awaruzakas wat kakulninshina, usparuza wat- 
sat milnanapa. Jesús uztu akwa, Diosne Jesústa nijkulturuza uz- 
ninnanazi.”” 


Pablone Agripara kaizta: Jesústa piankamtawa 
24Pablo us akwa sun pakpakane, Festone ka kwianta: 
—Pablo. Nune nukku parit. Akkwan pinkih iz kit nukku pa- 

rit, kizta. 

25 Pablone Festora sinkara: 

—Au wat mikwa, nane nukku chi ish. Sunkana na kaiztu aiz- 
pa watcha i. Nil i. 26 Apane katsa mikwane, Agripane tui. Usne 
na kaiztu aizpa wat pian. Katmizna nane us iztakin watsal pa- 
ramtus, ishkwatchin. Uskas wan kiarit aizpa wat pian. Wan 
awane chiwazha kiarit aizpa pian. Chinkas kulamtuchi. 27 Katsa 
mikwa, Agripa, ¿Dios kaizmuruz parit aizpa mimtukish? Wat- 
cha, nune uspa parit aizpa mimtu. 

28 Agripane Pablora kaizta: 

—Pitchin pit paramtuasmin, nune nawa Jesústa pianmika- 
kana namninshina. 

29 Suasne Pablone sinkara: 

—Watcha, nane pitchin pit pararau. An akkwan pit nua pa- 
rashimtus. Nane Diosta paikumtus, nuakas wan awaruzakas, 
nawa mimtuzakas Jesústa piankamanapa. Une nakana Jesústa 
piankamtakanain namashina, cadenakasa kuhtachin. 

30Pablo sun kiztawane, katsa mikwakas, ininmumikakas, 
Berenicekas, wan sua uztuzkas, kunat kit 31 paimpa sun kirit 
aizpa kwinta kin iara. Usparuzpain kaizara: 

—An ampune chinkas kitchi. Kajchira wasachi. Ussa pianta- 
sachi. 

32 Agripane Festora kaizta: 

—Mane an ampu au Cesarta, katsa mikwara, in paikwarit 
akwa, aune ussa chihtsachimakpas. 


Uspane Pablora Roma pipulura ininamtu 
1 Minpa uspane aumiza Italia sura ininnashiara. Festone 
2 7 Pablorakas mamaz siptittuzakas Julio muntitmikasha 
chihkanara, usparuza iznanapa. Julione Augusto suldaru mun- 

tuza ininnara. 2Suasne aune katsa kanuara waaiznash. An ka- 
nua pimamin Adramitio pipuluras arit. An kanua Asia suwara 
pimawarain inpain. Aristarcokas aukasa tuazi. Usne Macedonia 
suras Tesalónica pipuluras arit. 3Tilawara Sidón pipulura pian- 
aiznash. Suane Julione Pablora wat kira, izmuruzpara izna in- 
pa, Pablora kiwainapa. 4Sidón pipuluras puzarawane, tinta in- 
kwa pamtu akwa, aune Chipre su pi paizkakin mamarain pin- 
aiznash, inkwa aumiza nuppainmanpa. 5 Katsa piwara iamtuas- 
min, aune Cilicia su makiminkas Panfilia su makiminkas pinaiz- 
nash. Mira pipulura Licia sura pianarawane, aune kanuaras kih- 
shaiznash. 

6Suane suldarura ininmumikane, Julione, Alejandría pipu- 
luras kanuara wanmalta. An kanua Italia sura imtu akwa, au- 
miza kanuara waaninpailnash. 7 Tinta inkwa pamtu akwa, ak- 
kwan payukima impara impara iaiznash, kasha Gnido pipulu 
makin piannankima. Tinta inkwa pamtu akwa, Salmona su ma- 
kin pin kit Creta su pi paizkakin pilzaaiznash. 8 Puijna kal akwa, 
Creta su pimawarain imparain iaiznash, kanua piannamkin 
piannankima. Sun piannamkin Buenos Puertos muntit. Lasea 
pipulu kashain uz. 

9Impara iamtu akwa, akkwan payu parit. (Sua tiriztuasmin, 
Pascua pishta taizta.) Katsa alu kishimtu akwa, inkwa tinta pa- 
shimtu akwa, piwara iashichi. Kanua paltainshina. Katmizna 
Pablone kurunnara: 

10—Izmuruz, nawa mirain. U kanuawara iamiztune, ak- 
kwan kwail aumiza kirinazi. U kanuakas kanuara kwa aizpakas 
kashina. Aukas ishinamakpas. 

11Suldaru ininmumikane, Julione, Pablora mirachi. Usne 
kanuawamika kuruntu aizpa mira. Kanua puijmuruz kuruntu 
aizpa mira. 12 Alu kimtu akwa, inkwa pamtu akwa, uspane an 
kanua piannamkin akkwan payu nukkulashitchi. Kwinta kim- 
tuasmin, an akkwanne tas puzna minñara. Fenice kanua pian- 
namkin Creta su pi paizkakin ishiara, ta piannashina. Uspane 
alu palnakima inkwa pailnakima sua mashiara. An kanua pian- 
namkis mazane pamals puzshina. Pa payapmura kaiwarain azi. 


Pira inkwa tinta pamtu 


13Suasne África suras inkwa impara pamizkane, uspane in 
minñara. Pi ayuktas uk tainak kit kasha Creta suwara iamizta. 

14 Sun urain an tinta inkwa Creta suras pamiz kit kanuara nup- 
painta. Pa puzmumals pamtu. 15 Tinta inkwa pamiz kit kanuara 
paltainmizkane, aune kanuara inkwa akwa puijsachimakpas. 
Au kanuara puijsachi akwa, inkwane nuppain kit aumiza milta. 
16 Aune Cauda su pi paizkakin, inkwa tintachi pamtukin, pin- 
aiznash. Akkwan kal kitpane, aune ainki kanuara tain kit katsa 
kanuara watsaaiznash. 17 Ainki kanua katsa kanuara isal nuara- 
wane, katsa kanuara titkasa sam kuhara. Suasne Sirte ksuwara 
pul piwara tamtuasmin, uspane ishkuarit, inkwa nupamtu 
akwa. Uspane pínkas taizninñara, an azain imanpa. Suasne in- 
kwain aumiza nuppainta. 18 Tilawara inkwa tinta pamiztuas- 
min, uspane uspa chiwazha kanuara wintit aizpa kanuaras pira 
kiakpinamizta. 19 Kutña payura uspane uspa chihtikasain pin- 
kas wan tikas titkas kiakpinara. 20 Akkwan payukima aune pa- 
kas kimakas izamanash. Inkwa kwisha tinta pamiztuasmin, ka- 
nua paltainmizta. Minpara aune auruzpain watcha inapain mi- 
naiznash. 





Pablo katsa kanuakin tu, inkwa nupaintuasmin 

21 Au kwisha akkwan payukima kuarachi akwa, Pablone us- 
pa paizkakin kun kit kaiznara: 

—Izmuruz mirain. Na kaiznara aizpa wat miana watma- 
re. Creta suras puzmanpa watmare. Mane aune naizpuspas. 
Une wan mij aizpa kaarit. 22 U sun kiaritkas, wat min kit 
tinta kultain. Minminkas iamanazi. Kanuarain azpian kit 
karinazi. 23 Nane Diospa kiwainmika ish. Ma amta usne 
paiña ángelta nawa ininta. Nawa izpamtuasmin, 24 ángel- 
ne nawa kaizzi ish: “Pablo. Ishkumun. Nune katsa Romano 
mikwara, Cesarta, itpa. Diosne nu akwa wan kanuara wa- 
ruza kiwainanazi, iamanpa.” 25 Katmizna, ap izmuruz, ish- 
kuman. Nane Diosta nijkultus. Paiña ángel nawa kaizta aiz- 
pa watcha i pianish. 26 Inkwane aumiza mamaz su pi paiz- 
kara nuppainnanapas. 

27 Paas domingo pintawane, inkwane kanuara nuppainmizta 
Adriático piwara. Kakwamtane kanua kiwaintuzne nijkulara, 
pilta piannanpain. 28 Uk titkasa pi ayuktakima kiain izara, ya- 
wa ainkihkas anizna. Viente sa anizara. An kwiztane mamasa 
anizara. Quince sa anizara. 29 Katsa ukta patkirin akwa, ishkuat 
kit ampara kwisha katsa uk kuh kit kanua pilmal kiainñara, an 
azain chi imanpa. Ishkuat kit tirizara, kinnakima. 30 Kanua ki- 
waintuz kanuaras iashimtu akwa, uspane katsa kanua pitkis 
ainki kanua pira inkihshamizta. Uk tit kuhtit kiaintukanain kia- 
ra. 31 Pablone Juliorakas, suldaru ininmikashakas, suldaruruza- 
kas kainanat kit kaiznara: 

—Uspa katsa kanuara maarakine, une pilta pianasachi. 

32Suasne Suldaruruzne ainki kanuawa tit tittat kit kanua pi- 
ra taizninñara. 

33'Tilawain kinmizkane, Pablone wanta kurunara, chiwazha 
kuaiznapa. Usparuza kaiznara: 

—Me paas domingo une tirizamtu, pittarachikas, kuaara- 
chikas. 34 Nane uruza paikumtus, chiwazha kuaiznapa. Une 
kuarawa, najamanpa. Minminkas iamanazi. Chinkas naiza- 
manazi. 

35 Sun kiztawane, Pablone pan chihtikin mut kit wan iztakin 
Diosta aishtaish kiz kit kuara. 36 Suasne pan nailtawane, wanne 
wat kulat kit kuamizta. 37 Aune kanuara 276 awa wamanash. 
38 Uspa kwashit aizpa kuarawane, uspane wan chara pippa pira 
kiakpinnara, kanua an isalmin pila kirinpa. 

Awakas Pablokas pi ksukin putnamtu 


Kanua pi unaintu 

39 Kinmizkane, kanua kiwainmuruzne sun pil piankamara- 
chi. Ainki pi wankin izamtuasmin, uspane kanuara puijshiara, 
pi ksurakima. 40 Katsa uk kuhtit tittat kit pira taizninñara. Tail- 
mu tikas puijmu tikas chihtara. Suasne inkwa nupaim pin kanua 
pitkin panaara, kanua pi ksurakima imiznapa. 41 Paas pi wan- 
kin imtuasmin, kanua pi ayukta ksura tinta uz kira. Kanua pit- 
malne pi ksura naptit. Ichiwal. Tinta inkwa pamtu akwa, pine 
kanua pilmal azpianmizta. 

42Suasne suldaruruzne kuhtittuza piantashinara, pi kamta- 
wara iamanpa. 43Suldarura ininmikane, Julione, Pablora ki- 
wainshira, imanpa. Katmizna ussa piantashitchi. Usne pi kam- 
muruza an ñancha ininnara, pira taizanapa, pilta piannaanapa. 
44 Kwiztane mamaztuza ininnara, tapilara ianapa, kanua pittira 
tanapa. Sunkana wanne pilta watmin pianaara. 


Pablone Malta su pi paizkakin tu 
1 Pilta watmin purasmin, su pi paizkakinne Malta muntit 
28 piankamaiznash. 2 Malta sukin uzturuzne aumiza kwi- 
sha wat kiwainnara. Alu kimtu akwa, tih pamtu akwa, uspane 
katsa ín usappat kit aumiza akwanara, ikulanapa. 3Suasne Pa- 
blone si pul sak kit si pul ínta kiainmizta. Sun kimtuasmin, ín 
akwa kamtane siras puz kit Pablowa chihtikin kanta. 4Malta su- 

kin uzturuzne Pablowa chihtira kamta kan kirit izat kit mamaz- 
ta mamazta minñat kit kaizara: “An ampune mamaz awara 
piantamashinai. Pi kwamasarakas, au diosne, nil muntitmika- 
ne, ussa uzninnasachi,” kizara. 

sPablone kamtara ulpianta, inkin taiznapa. Ussa chinkas kit- 
chi. 6 Wanne us kiparinazi minñamizta. Usne irinazi minñamiz- 
ta. Kwisha tirizarawane, ussa chinkas kitchi izakane, uspane 
mamaz tuntu minñat kit Pablowa kaizamizta: 

—Usne maza dios i, kizara. 

7 Au piannatkin an pi paizka sukin mikwane sua uzta. Usne 
kashara paiña su mijara. Usne Publio muntit. Usne kutña payu- 
kima aumiza yal nammilat kit kwisha wat kiwainta. 8 Publiowa 
papihshne pitmukin imtu tuara, imukasakas piwikasakas. Pa- 
blone ussa izna ira. Diosta us akwa paikwatpane, ussa chihtika- 
sa paat kit ussa kakulninta. 9Sun kitpane, mamaz imturuzne 
sun pi paizka sukis ussa aara. Wanta kakulninnara. 10Uspane 
aumiza wat minñat kit kwiztane au we aizpa wantain milaara. 
Mamasa kanuawara tamtuchasmin, uspane au we aizpa aumiza 
milaara. 


Pablone Malta suras puz kit Roma pipulura piannamtu 

11 Kutña mish pailtawane, aune kanuara waat kit su pi 
paizkakis iaiznash. Alu kimizta akwa, an kanua an ñamin Ale- 
jandría pipuluras at kit sua mara. Sun kanua pitkin paas dios 
kizpukanain waj. An diosne Cástorkas Póluxkas muntit. 12 Si- 
racusa kanua piannamkin pianarawane, aune kutña payuki- 
ma maaiznash. 13 Suasne pimamin pilzat kit Regio pipulura 
pianaiznash. Tilawara inkwa suras pamizkane, aune paas pa- 
yukanain Puteoli pipulura pianaiznash. 14 Suane aune min- 
pazha Jesústa piantuzkasa wanmalanash. Uspane aumiza yal 
nammilanara maza domingokima. Kwiztane Roma pipulura 
taiznash. 15 Roma pipuluras izmuruzne au aamtu piankamat 
kit mimal aumiza wanmalnaara. Minpazha Apio pipulura 
muntitkin iara. Mamaztuzne kutña pitmu muntitkin iara. Pa- 
blone usparuza iznat kit Diosta aishtaish kizta. Usne kwisha 
wat kulta. 16 Roma pipulukin piannatpane, suldaru ininmika- 
ne, wan kuhtittuza kajchira chihkanara. Pablone suldaru 
ininmikasha paikwara, paimpa uzna. Sua maza suldarune us- 
sa izta. 

Pablone Roma pipulu uztuza Dios pit kainnanamtu 
17Kutña payu pailtawane, Pablone Roma pipuluras Judío 
awa ininturuza akwanpa ininnara. Wanmakkarawane, kaizna- 
ra: 

—Añaruz, nawa mirain. Nane Judío awaruza chinkas kit- 
chish. Na au an ñancha kwal uztuza kwail kitchikas, Judío 
awaruzne Jerusalén pipulukin nawa pizat kit Romano inintu- 
ruza chihkaara. 18 Nawa mimarawane, uspane nawa chiht- 
shiara, na kwail kitchi akwa. Na kwail kitchikas, uspane na- 
wa piantashiara. 19 Judío awa nawa chihtshiarachi akwa, na- 
ne Romano katsa mikwara ininnapa paikwarau, nawa iznapa, 
na kwail kirit aizpa kiznapa. Nane au awaruza kwail kiarit 
kiznamtuchish. 20 Katmizna, nane uruza akwanarau, uruza iz 
kit parananapa. Judío awaruzne Dios inintamikasha izshiat 
kit tirizamtu. Na Jesúspa kwinta kimtu akwa, mane nane ca- 
dena kuhtit tus. 

21 Suasne Judío awaruzne kaizara: 

Aune Judea sura uzturuztas pinkih nuwa sappamanash. 
Judío aimpihsh tas piannamtuzne nuwa kwail kizarachi. 22 Au- 
ne nu mintu aizpa mishipuspas. Aune masas wanmakmuruzpa 
miat kit Jesústa kanpamtuzpa piankamshimtumakpas. Wan 
awane masas wanmakmuruza aliz kulamtu. 

23 Suasne maza payu ussa izna naarawane, kwisha ak- 
kwan awane Pablo tukin piannaara. Tilawain nashnakima 
Pablone usparuza Dios awaruza ininshinamtui kiz kit nil kai- 
nanara. Usne usparuza kamtanat kit us kaizta aizpa watcha i 
minninnashira. Usne Moisés kaizta aizpakas Dios pit kai- 
nammtuz kaizta aizpakas kamtanara, Jesústa piankamanapa. 
24 Minpazha Pablo kaizta aizpa nijkulara. Anpane miarachi. 
25 Usparuzpain Pablo kaizta aizpa nijkulamtuki akwa, iamiz- 
ta. Suasne Pablone minpa pit kaiznara: “Diospa Sinam Izpul- 
ne an ñancha kwalta watcha kainanara. Usne Isaías kai- 
nammmikasha ka paninta: 

26“An awara it kit kaiznari: 
Dios kainammtuza miarakas, une piankamamanazi. 
Uspa para aizpa izarakas, une nijkulamanazi. 
27 An awa piankamashitchi akwa, usparuzpa kailne mia- 
sachikana parit, 
usparuzpa kasune sippatitkana parit. 

Katmizna nijkulashitchi akwa, 
miashitchi akwa, uspane piankamasachi. 
Uspane nawa kaiyamanazi, 
na usparuza watsat milnanapa. 
28 tamtuchasmin, Pablone kaiznara: “Mane une piankam kit mi- 
rain. Makis Diosne paiña pit Judío awachiruza ininamtu, uspa- 
ruza watsat milnanapa. Uspane watcha ussa mianazi.” 29 (Pablo 
sun kiztawane, Judío awane iat kit usparuzpain tinta kwinta 
kiara.) 

30 Pablone yal nampiz kit paiña yalta uzta. Paas añokima sua 
uz kit wan ussa iznamtuza napninnara. 31Pablone Dios awa- 
ruza ininashimtui. Wanta kaiznat kit Anpat Jesucristowa kam- 
tanara. Minminkas ussa pilchapuzarachi. 

Pailti. 


1] 





128.27 1s 6.9-10 

Romanos 
San Pablone An Pinkih Para 


San Pablo Roma pipulura mama piannatchikas, usne an pinkih Ro- 
ma pipulukin Cristora nijkulturuza panamtu. España sura ishimtuas- 
min, Pablone Roma pipulurakas ishira, uspa ussa kiwainnanapa. Pa- 
blone sun Romanos pinkih para, Roma pipulura uztuz Cristora an wat 
nijkulanapa, Cristo pashimtu aizpa piankamanapa, Cristo inintu aizpa 
kianapa (1.1-17). 

Suasne Pablone paas pajte pamtu. An ñancha pajte Pablone Roma 
pipulura nijkulturuza Dios kaizta aizpa kamtanamtu, wan awa, Judío 
awakas, Judío chi awakas, kwail kiarit piankamanapa. Dios wan kwail 
kiarittuza ilnamtukas, Diosmin wan awaruza watsat milnashina 
(1.18-3.20). Jesucristone kwail kiarittuza wat kulnashina, ussa nijkul- 
amtune, Diosta kaiyamtune (3.21-4.25). Diosta kaiyamtune, Jesucris- 
tora nijkulamtune, uspane Dioskasa wanmakkashina. Diosne Moisésta 
paiña inim pit ininta, Israel awa uspa kwail piankamanapa. Dios uspa 
kwail wat kulnarawane, paiña Sinam Izpul inintu, Cristo nijkulturuza 
kiwainnanapa, Dios pashit aizpa kianapa (caps 5-8). Judío awa Jesu- 
cristora sapparachi akwa, Diosne paiña pit Judío chi awaruza ininna- 
ra, sun watsal pit mianapa. Judío awa Jesucristora sapparachikas, 
Diosne sun narit kwaltuza mama pashinat kit usparuza akwanamtu, Is- 
rael awaruza watsat milnanakima (caps. 9-11). 

Minpa pajte Pablone pamtu, wan Cristora nijkultaruz ussa an pa- 
shianapa, Dios kaizta aizpa piankamanapa, Diosta kampamturuza pa- 
shinanapa (12.1-15.13). Suasne Pablone paiña izmuruza “kakishapu” 
kiznamtu (15.14-16.27). 

Kakishapu 
1Nane Pablo mun ish. An pinkih uruza panamtus. Nakas Je- 

1 sucristowa kiwainmika ish. Diosne nawa nat kit akwat kit 
paiña inintamika namta, paiña watsal pit akkwan awaruza kai- 
nananapa. 

2Diosne ñamin paiña watsal pit paranana namta. Suasne 
paiña kainammturuza Dios pit pinkihta paninnara. 3-4Sun pitne 
Dios Painkulpa, au Anpat Jesucristowa kainammtu. Awakanain 
kawira. Ñamin paiña pampane David munazi. Ñamin Davidne 
katsa mikwa azi. Diosne ussa Dios Painkul mun kit paiña Sinam 
Izpul akwa irittuztas tinta kakulninta. 

5Cristo akwa, Diosne nawa kiwain kit paiña inintamika 
namta, paiña pit kainanapa, akkwan awa wan suras nijkulat kit 
Dios ininta aizpa kianapa. 6Diosne uruzakas, Roma pipulura 
uztuzakas, akwanara, Jesucristora piankamanapa. 7 Nane uruz- 
a, Roma pipulura uztuza, Diosta pashimturuza, an pinkih pa- 
namtus. Mane nane au Diostakas au Anpat Jesucristorakas pai- 
kumtus, uruza wat kiwainanapa, kalpain uzanapa. 


Pablone Diosta paikwat kit aishtaish kizta 

8 An ñancha nane Diosta u akwa aishtaish kiztus, Jesucristo 
uruza tinta kiwainnara akwa. Nakas watsal ish, akkwan awa au 
sukin u Jesucristora nijkulamtu aizpa miamtu akwa. 9Nane 
Diospa kal sap kit tinta kal kirau, Dios watsal pitkas paiña pain- 
kulpakas kainanapa, pailnakima. Pailta payukima Diosta pai- 
kumtasmin, nane uruza minamtus. Diosne na kiztu aizpa wat- 
cha i pian. 10Nane Diosta paikumtus, na u uzkinkima piannan, 
sun minpa payura uruza iznana. Dios sun pashitne, kainchash 
irinash. 11 Nane uruza kwisha iznashimtus, Dios Sinam Izpul 
uruza kiwainnamtu kamtanana. Suasne une u kaijchura an tinta 
namanazi. 12 Sunmin kaiznashimtus. Aune auruzpain kiwainta- 
wamakpas. Une an tinta kulashina, na nijkultu akwa. Nakas an 
tinta kulshinas, u nijkulamtu akwa. 

13Cristora nijkulturuz, na pampa payukima u uzkin piana- 
shira piankamtain. Chiwazha nawa inintachi. Makima pianasa- 
chish. Nane u uzkin awaruza Jesucristora nijkulninnashimtus. 
Mamaz sura sunkana kirau. 14Nane kiwainmumika ish, wan 
awaruza kiwainana. Nane altim awaruzakas musu awaruzakas 
kiwainashimtus. Nakas pinkih pianchiruzakas pinkih piantuza- 

kas kiwainashimtus. 15 Katmizna nane uruzakas, wan Roma pi- 
pulura uztuzakas, Dios watsal pit kainanashimtus. 


Dios watsal pit tinta i 

16Nane Dios watsal pitpa mitsal kimanash. Sun pitkasa Dios- 
ne wan Dios pit para aizpa nijkulturuza watsat milnanashina. 
An ñancha Judío awaruzakas, an kwizta Judío chi awaruzakas 
watsat milnanashina. 17Diosne paiña watsal pitkas aumiza 
minninnamtu, nil uzanapa. Diosne Diosta nijkulturuza nil uz- 
ninnashinai. Dios pit ka parit: “Diosne ussa nijultumikasha nil 
namninnazi, pailta payukima uzanapa.”* 


Pailta awane Dios iztakin kwail kiarit 

18Chiyuras Diosne wan awaruza Dios kimtu aizpa minin- 
namta. Awa Diosta nijkularachi akwa, Diosne usparuza ilnana- 
zi, uspa kwail kiarit akwa. Uspa kwail kiamtu akwa, uspane 
watcha Dios kaiztu aizpa sappashimtuchi. 19Sun akwa Diosne 
usparuza ilnanazi. Uspane Diospa wat piankamara, us usparuza 
Diospa annara akwa. 20 Dios an su sarasmin, awane Dios tinta i 
piankamashina. Diosta izasachikas, Diostakas piankamashina, 
paiña kal an sukin kimtu akwa. Katmizna sun kwail awaruzne 
Dios iztakin uspa kiarit aizpa pakpaasachi. 21 Diospa miamtu- 
kas, Dios uztu piankas, uspane Dios kwisha wari kizarachi. 
Diosta “aishtaish” kizarachi. Uspa minñakane, uspane Diospa 
minñashitchi. Kain minñamtu akwa, uspane timpa awakana 
minñara. Uspane wat chi minñara. 22 Akkwan pianmakpas kiz- 
amtukas, uspane timpa awakana mai. 23 Mane uspane Dios uz- 
mikasha wakpuj wainñamtuchi. Ti awakana sarawane, sunta 
wakpuj wainñamtu. Katsa wamkanakas, kalpakanakas, piainti- 
kanakas saat kit wakpuj wainñara. 

24 Katmizna timpa awa akwa, Diosne usparuza chihkanarit, 
wan kwail minñashimtu aizpa kianapa. Usparuzpain akkwan 
tuntu mitsal kwail kiarit, uspa ñakin kwail kiarakima. 25 Uspa 
watcha Diosta nijkulashitchi akwa, uspane tikasa sarit aizpa 
wakpuj wainñara. Sun tine dios chi. Uspane wan dios sarit aizpa 
minñat kit wakpujwainñara. Diosta, wan saramikasha, wakpuj 

wainñashitchi. Awane an wat Diostain pailta payukima wakpuj 
wainñarawa. Sunne watcha i. Ka. 

26 Timpa awa sunkana kiamtu akwa, Diosne usparuza chih- 
kanarit, wan mitsal kwail minñamtu aizpa kianapa. Paas 
ashampane parejuin pitshiilta. Mazane ampukanain namtu. 
Ashamparuzpain pit kit kwail kiamtu. Sunkana uzam. 27 Kawa- 
rain ampuruzne uspa ashamparuza chihkamtu, ashampakasa 
pitmanpa, ampukasa pittana. Paas ampune parejuin pitshiilta. 
Mazane ashampakanain namtu. Ampuruzpain pit kit kwail 
kiamtu. Sunkana uzam. Sun kwailne mitsal kiarit. Katmizna us- 
pa sunkana uzamtu akwa, Diosne usparuza ilnanazi. 

28Diospa watmin minñamtuchi akwa, uspane Diosta pianka- 
mashitchi. Katmizna Diosne usparuza chihkananazi, uspa kwail 
minñamtu aizpa kianapa. 29 Uspane wan tuntu kwail kiashim- 
tu. Mamaztuza kwail kiashimtu. Mamaz mijtuzkin an akkwan 
pashiamtu. Wan awaruza aliz kulamtu. Patna mij aizpa pa- 
shiamtu. Mamaztuza piantashimtu. Mamazkasa waya kiamtu. 
Uspane mamaztuza pirail appamtu. Akkwan tuntu kwail kiana 
minñamtu. Mamazpa parakane, kwail paraamtu. 30 Anparuzne 
mamaztuzpa kwail paramtu. Diosta aliz kulamtu. An we tinta- 
mikasha aliz paramtu. Usparuzpain “aune an tinta makpas” kiz- 
amtu. Mamaztuza “aune an tinta makpas” kizamtu. Mamaztuza 
kwail kianapa minñamtu. Uspane papihshtakas akkuhshtakas 
miashimtuchi. 31 Uspa minñarakas, miashitchi. Uspa kin namtu 
aizpa kiamtuchi. Uspa kwaltuza pashiamtuchi. Mamaztuza wat 
kulashimtuchi. Naizturuz akwa chinkas mazamtuchi. 32Sun 
awa Dios kaizta aizpa an wat piankas, Diosne sunkana kwail 
kimturuza iarinazi kiznara. Sun kwail kimturuzne mamaztuz 
kwail kiamtu aizpa wari kizamtu. 


Diosne kwail kimturuza ilnana ininnamtu 

1 Diosne Judío chi awaruza ilnanazi, uspa kwail kiamiztu 
2 akwa. Katmizna minminkas uruztas Judío chi awaruza nu 
kwail kirit kaiznawachi. Judío awa Judío chi awaruza “nu 
kwail kirit” kizturuzne uruzpain Dios iztakin pakpasachi, nu- 
kas sun kwailmin kimtu akwa. 2 Dios kimtu aizpa watcha i 
pianmakpas. Dios Judío chi kwail kirittuza ilnanapa ininka- 
ne, usne nil aizpa kimtu. 3Nu Judío awane Judío chi kwail 
kimturuzkanain kimtu. Nune Judío chi awaruza “une kwail 

kiamtu” kiznamtu. Dios kwail kimturuza ilnana ininkane, 
Diosne watcha u Judío awaruzakas tinta ilnanazi. 4Nune 
Diospa wat mintuchi. Usne wantuza kwisha wat kininnashim- 
tu. Uskas uspa kwail akwa awaruza azain ilnamtuchi. Uskas 
uruza kwisha pashinamtu. Diosne nua wat kimtu, nu kwail 
kimtu aizpa chihkanpa, nu Diosta anpa, Dios nua maiznapa. 
5 Nu Dios kaiztu aizpa mishimtuchi akwa, nune u kwail ki- 
shimtu aizpa chihkamtuchi me. Nu Diosta kailtuchi akwa, 
Diosne nukasa aliz kultu, nu akkwan kwail kirit akwa. Dios 
kimtu aizpa watcha i. Katmizna nua ilna ininkane, Diosne 
nua an tinta naizninnazi. 6 Diosne wat kimturuza wat kiwain- 
nanazi. Uskas kwail kimturuza ilnanazi, uspa kwail kiarit 
akwa. 7 Diosta saimturuzne mamaztuza wat kinanazi. Diosne 
suntuza “u watsal kiamti” kiznanazi. Diosne usparuza wat 
minñanazi. Diosne usparuza pailta payukima chiyura uznin- 
nanazi. 8 Uskas waya kishimturuzakas watcha miamtuchiruz- 
akas kwail kiamturuzakas pilchapuznanazi. Usparuza tinta il- 
nanazi. 9Diosne wan kwail kimturuza tinta naizninnanazi, 
kwisha ishnakima. An ñancha Judío awaruzne naizanazi. 
Kwizta Judío chi awaruzne naizanazi. 10Diosne wan wat 
kimturuza “une watsal kiamti” kiznanazi. Usparuza wat min- 
ñanazi. Usparuza kalpain uzninnanazi. An ñancha Diosne Ju- 
dío awaruzakas kwizta Judío chi awaruzakas watsal uzninna- 
nazi. 

11 Diosne pailta awaruza kawarain kinanazi. 12 Judío chi awa- 
ruzne Moisés ininta aizpa sapparachi. Moisés ininta aizpa mijchi- 
kas, uspane kwail kiat kit mama iarinazi. Judío awaruzne Moisés 
ininta aizpa sappazi. Uspa kwail kiamtu akwa, Diosne usparuza 
Moisés parit akwa ilnanazi. 13Diosne Moisés ininta aizpa mimtu- 
ruza wat paninnamanazi. Usne Moisés ininta aizpa kimturuza wat 
paninnanazi. 14Diosne Judío chi awaruza Moisés ininta aizpa mi- 
lanarachi. Awa Moisés ininta aizpa sapparachikas, minpazha us 
ininta aizpa kimtune, usne Dios pashimtu aizpa piankam kit kim- 
tu. 15Kaijchura Dios ininta aizpa nijkulamtu akwa, uspane sun 
ininta aizpa minñat kit kiamtu. Ayukta wa aizpa ussa kuruntu. 
Masetne kaijchura kwail kirau mintu. Masetne kaijchura wat kirau 
mintu. 16]ltu payura taizkane, Diosne awa ayukta puintit mij aiz- 
pa mimanazi, usparuza ilnana. Sunkanane nane Jesucristowa wat- 
sal pit uruza kainannamtus. 

Moisés ininta pitkas Judío awaruzkas 

17Mane u Judío awaruza parananash. Nune “Judío awa ish” 
kiztu. Nune “Dios ap Dios i” mintu. Nune “na an tinta ish” kiztu, 
Moisés ininta pit nuwa milarit akwa. 18Nune “Dios pashimtu 
aizpa pianish” kiztu. Dios paiña pit nuwa kamtarit akwa, “Mane 
watmin nanash,” kiztu. 19 Nune “kamtammika namtus” kiztu, 
Diosta we piantuzakas Diosta wat nijkultuchiruzakas kamtana- 
napa. 20 Nune “pianchiruza kamtanashimtus” kiztu. Nune “Dios 
pinkih panintit aizpa nijchiruza piankamninamtus,” kiztu, wat- 
cha piankamanapa. Nu sunkana mintu aizpa kain. Nu salamtit. 
21 Nu mamazta kamtamtukas, nune nu kamtamtu aizpa kimtu- 
chi. Mamazta walkumun kiztukas, nune walkumtu. 22Nu ma- 
mazpa ashampa milmun kiztukas, nune mamazpa ashampara 
nakat kit miltu. Nu dioskana saritta wakpuj wainmun kiztukas, 
nune sun dios sarit uzkin nap kit pial tarit aizpa walkumtu. 
23 Nune “nain an warish” mintu, nu Moisés ininta aizpa iztu 
akwa. Nu Moisés ininta aizpa iztukas, nune us inintu aizpa kim- 
tuchine, Diosne nua ilnazi. 24 Dios pinkihta ka parit: “Nu Judío 
awa Diosta izkitchi akwa, Judío chi awaruzne Diospa kwail pa- 
raamtu,”? ka kizta. 

25 Judío awa Moisés inintu aizpa mimturuzne watsal kiana- 
zi. Judío awa Moisés inintu aizpa mimtuchiruzne, Judío chi 
awa uztukanain uzamtu. Uspane Diospa kwal namamanazi, tit- 
ta señal samtuchiruzkana, circuncisión kitchiruzkana. 26 Judío 
chi awa Moisés inintu aizpa mimtune, usne Judío awakanain, 
titta señal samtumikakanain, circuncisión kiritmikakanain, 
namnazi. Suasne Diosne ussa sapnazi, Dios ininta aizpa mit kit 
kirit akwa. 27 Sun titta señal samtuchimikane, circuncisión ki- 
ritchimikane, Moisés ininta aizpa mimtune, sun titta señal sam- 
tumikakana, circuncisión kiritmikakanain, namnazi. Suasne 
sun Judío chi awaruzne Judío awaruza, titta señal samturuza, 
circuncisión kittuza, Moisés ininta aizpa saptittuza “kwail kia- 
re” kiznanazi, uspa Moisés ininta aizpa miarachi akwa. 28 Judío 
awaruzne “aune Diospa kwal makpas” kizmumai. Une u Judío 
papihsh akwa, u Judío akkuhsh akwa Diospa kwal namasachi. 
Titta señal ñara samturuzne, circuncisión kirittuzne, une sun 
akwa Diospa kwal namasachi. 29 Dios Izpulne awa ayukta, pai- 

ña kaijchukin, maiz kit Diospa kwal namnintu, Dios inintu aiz- 
pa kinpa. Diospa kwalne kaijchukin Diosta nijkul kit us kuruntu 
aizpa kimtu. Diosne kaijchukin maiztittuza “une wat awa mai” 
kiznanazi. 

1Na kaiztu aizpa minaka. Dios Judío awaruza nanarit akwa, 

Diosne Judío awaruza, tittit señal sarittuza, circuncisión ki- 
rittuza, wat iznamtu. 2 Uspane Diostas akkwan sappara. An ñan- 
cha Diosne usparuza akkwan pit kin nam kit Dios pit chihkana- 
ra, wantuza kamtananapa. 3Judío awa Dios pit sapparitkas, 
mazantuzne us kaizta aizpa miashitchi. Mazantuz us kaizta aiz- 
pa miashitchikas, Diosne mizurainkas awakanain maizmanazi. 
Dios kin namtit aizpa kimanazi kizmanapas. Watcha Diosne au 
akwa us kin namtit aizpa kinazi. 4Diosne mizurainkas wenam- 
manazi. Wan awa pirail kaizamtukas, Diosne pailta payu wat- 
cha kaiztu. Dios pitta ka parit: 

“Awa Dios paramtu aizpa piankamarawane, 
awaruzne Dios kirit aizpa wan nil 7 kizanazi” ° 

sMinpazha ñanta ka kaizshinamai: “Awa pailta payu kwail 
kimtuasmin, suasne Diosne pailta payu paiña kwail kimtu aizpa 
wat kulnazi. Suasne Dios kwisha wat akwa, usne nawa ilmanazi,” 
kizanazi. Sunkana awa mintukanain minman. Dios wan nil kimtu 
akwa, usne wan kwail kimturuza ilnanazi. 6 Diosta kain pit kaiz- 
man. Diosne mizurainkas wenammanazi. Dios kwail kiratne, usne 
an sukin kwail kimtuza ilshinamanazi. Dios nil kimtu akwa, Dios- 
ne kwail kimturuza uspa kwail kiamtu aizpa kaiznanazi. 

7 Minpazha ñanta kaizshinamai: “Na Dios inintu aizpa mim- 
tuchikas, Diosne nawa wan chiwal wat kulnazi. Suasne Dios 
awara wat kulna kin namtit akwa, awane kwisha wari kizanazi. 
Katmizna Diosne nawa ilnawachi.” 8Suntuzne sunkana ñanta 
kaizamtu: “An akkwan kwail kitpamakpas, Dios an akkwan 
kwail kimtu aizpa wat kulnapa.” Uspane pirail kaizat kit na sun- 
kana kamtamtus kizamtu. Diosne sunkana kaizamturuza wat- 
cha naizninnanazi. 


Wan awaruzne kwail kiarit 
9 Sun akwa Judío awane Judío chi awakin an palichi mai. Ju- 
dío awaruzkas Judío chi awaruzkas Dios iztakin kawarain mai, 

Dios u Judío awaruzkas Judío chi awaruzkas kwail kiarit kizna- 
rit akwa. 10 Dios pitta ka parit: 
“Minminkas nil kisachi. 
11 Minminkas misachi. 
Minminkas Diosta saimtuchi. 
12Wantuzne Dios kuruntu aizpa chihkaara. 
Uspane kwail kiamtu uzamtu. 
Minminkas wat kimtuchi.” 4 
13“Kwail awa parakane, usne paiña pit isak 
kit kwail pitmin paramtu.”* 
“Uspane pirail appamtu. Kamta awara kwatne, pininu 
akwa irinazi. 
Sunkana kwail paramturuzne awaruza kwail 
kirinanazi.” f 
14“Awaruza kwail pit paramtuasmin, sun aliztuzne awa- 
ruza kwail kiashimtu.” 8 
15“Uspane azain iamtu, awara aim kiana, awara pianta- 
na. 
16Uspane mamaztuza kwail kiashit kit tayalninnamtu. 
17 Uspane mamaztuza kalpain uzninnamtuchi.”h 
18 “Uspane Diosta mikiamtuchi. Diosta mikiamtuchi 
akwa, ussa ishkuamtuchi.” i 
19 Aune Dios paiña pit wantuza ininta pianmakpas. Katmiz- 
na minminkas “nane kwail kitchish” kizsachi. Pailta awane Dios 
iztakin kunnat kit sua uspa kwail kiarit aizpa nijkulanazi. 
20 Diosne Moisés ininta aizpa miashimturuza sapnamanazi. Us- 
pa kwail kiamtu akwa, usne usparuza wat kulnamanazi. Dios 
paiña pit awaruza ininnarit akwa, awane uspa kwail kiamtu aiz- 
pa piankamashina, minminkas wan inintit aizpa kit akwa. 


Diosne Jesucristora nijkulturuza watsat milnanazi 
21Mane mizhain. Awane Moisés Judío awaruza ininta aizpa 
kiasachi, Dios usparuza wat kulnanapa. Awa Moisés ininta aizpa 
miamtuchikas, Diosne awaruza sapnanazi, uspa kwail wat kulna- 
napa. Ñamin Dios kainammtuzne Dios pinkihta “Dios awaruza 
sapnat kit wat kulnanazi” paarit. 22Diosne wan Jesucristora nij- 

kulturuza sapnat kit uspa kwail kiarit aizpa wat kulninnamtu. Ju- 
dío awaruzkas Judío chi awaruzkas Jesucristora nijkularawa, Dios 
uspa kwail wat kultananapa. Judío awakas Judío chi awakas Dios 
iztakin kawarain mai. 23Pailta awa kwail kiarit akwa, uspane 
Dioskis attish chaamtu. 24Dios aumiza pashinamtu akwa, Diosne 
au kwail kiarit aizpa kainmin wat kulnarit, Diospa kwal namana- 
pa. Jesucristo au akwa irit akwa, Diosne au kwail kiarit aizpa ka- 
ninnara, au kwail akwa naizamanpa. 25Diosne Jesucristora wan 
awa akwa inapa ininta. Usne irit, Dios Cristora nijkulturuza wat 
kultananapa, Dios awakasa pilchapuzmanpa. Diosne an ñamin uz- 
tuza tailchanat kit impara imparain kurunnara. Kwail kiaritkas, 
mane Diosne Jesucristo akwa uspa kwail kiarit aizpa wat kulshi- 
nat kit nil namnara. 26Ma payu Diosne kwail kimturuza naiznin- 
nat kit wantuza us wat kimtu aizpa ananamtu. Dios wat akwa, us- 
ne Cristora nijkulturuza wat kulnashina, usparuza wat awa nama- 
napa. 

27 Minminkas Dios iztakin “nane wat kulish” kizsachi. Awa 
wat kal kimtukas, Diosne awaruza uspa wat kal akwa wat kul- 
manazi. Awa Cristora nijkulamtu akwa, Diosne awaruza wat 
kulnashina. Sunkana Diosne awaruza paiña kwal namninamtu. 
28Sun akwa aune sunkana minpuspas. Diosne Judío awaruza, 
Moisés inintit aizpa miamturuza wat kulnamanazi. Usparuza 
sapnamanazi. Usne Cristora nijkulturuzain sapnanazi, uspa 
kwail kiarit aizpa wat kulnanapa. 

29Diosne Judío awaruzain nanazi, paiña kwal namanapa. 
Usne Judío chi awaruzakas nanara, paiña kwal namanapa. Wat- 
cha Diosne Judío awaruzakas Judío chi awaruzakas kawarain 
nanara, Dios iztakin nil uzninnanapa. 30 Katmizna maza Dios 
uztu akwa, usne Judío awa nijkulamturuzakas Judío chi awa 
nijkulamturuzakas kawarain wat kulnanat kit paiña kwalka- 
nain sapnanazi. 31 Cristora nijkulturuzne Dios Moisésta inintit 
aizpa chihkaapiznamanazi. Aune Dios inintit aizpa wari min- 
puspas. 


Abrahampa kwinta 
1Mane Abrahampa, au ñamin irit kwalpa minñazsan. Abra- 
ham kamtit aizpa piankamasan. 2 Dios Abrahamta wat kul- 
takas, ussa wat namtitkas, Diosne ussa saptachi, paiña wat kal 
akwa. Katmizna Abrahamne Dios iztakin “Na kirit akwa, wat 

namish” kizsachi. 3 Dios pinkihta ka parit: “Abraham Diosta nij- 
kultit akwa, Diosne ussa wat namnin kit paiña kwail kirit aizpa 
wat kultit.”; 4Kalpamikane kal kimmikasha pial tamtu, paiña 
kal kimtu akwa. Kalpamikane kain milamtuchi, kal kimtumika 
us saptu aizpa kana kimtu akwa. 5 Kawarain minminkas paiña 
kal kisachi, Dios ussa wat namninnapa. Diosne sunkana awa- 
ruza kamtanamtuchi. Diosne kwail kimturuza, Diosta nijkultu- 
ruza wat namninnat kit uspa kwail wat kulnanazi. Awa Diosta 
nijkulamtu akwa, Diosne usparuza sapnat kit uspa kwail kanin- 
nanashina. Awane chinkas kisachi, ussain watsat milnana. 6 Ña- 
min Davidne watsal kimtumikawa kainara. Awa Moisésta inin- 
tu aizpa kimtuchikas, Diosne awara wat namninshina. Wat 
namtitmikane wat kulnazi. 7Sunkana parit: 
“Diosne Dios inintu aizpa mimtuchiruzakas ñanta 
kwail kimtuzakas wat kulninnamtu. 
Sun akwa uspane wat kularit maanazi. 
Uspane watsal maanazi, Dios uspa kwail 
kaninnamtu akwa. 
8 Uspane wat kularit maanazi, 
Dios uspa kwail mainnintu akwa.”* 
9Diosne Judío awa señal samturuzakas Judío awa señal 

samtuchiruzakas wat kularit maanazi. Mamasa ka kaiznamtus: 
“Abraham Dios kaizta aizpa nijkultit akwa, Diosne ussa sap kit 
paiña kwail wat kul kit wat namninta.”! 10Diosne Abrahamta 
sap kit wat namnintit, Abraham Judío awa señal paiña ñara sa- 
rachasmin. Dios Abrahamta wat namnintawane, Diosne Abra- 
hamta Judío awa señal paiña nara sanapa ininta. 11 An ñancha 
Diosne Abrahamta wat namninta. Kwiztane Abrahamne Judío 
awa señal paiña ñara sanintit. Dios Judío awa sarachasmin, 
Dios Abrahamta sun señalkasa sanintachasmin, Abrahamne 
Diosta nijkulta. Diosne wan ussa nijkulturuza sapnat kit uspa 
kwail wat kulninnamtu. Wan Diosta nijkulturuzne Abrahamta 
uspa papihshkanain mijmazi. 12Judío awa señal uspa ñara 
saamturuzne Abrahamta uspa papihshkanain mijanazi, Abra- 
ham nijkultakanain nijkularane. Circuncisión kitchasmin, Abra- 
hamne Diosta nijkulta. 

Diosne ussa nijkulturuza milan namtu 

13Diosne Abrahamtakas paiña kwizta kwaltuzakas sun su 
sappanapa milan namnara. An sukin uztuasmin, Abraham Dios 
milan namtit aizpa saptachikas, usne Dios kaizta aizpa mira. 
Diosta nijkultit akwa, Diosne ussa wat namnin kit paiña kwail 
wat kulta. 14 Moisés ininta aizpa mimturuzne “aune Dios milan 
namtit aizpa sappanapas” ñanta minñamtu. Katmizna Dios kin 
namtit aizpa uspa akwa kainsih. Sunkana minñamtune, Diosta 
nijkulna kainsih. 15Awa Moisés ininta aizpa miarachi akwa, 
Diosne kwail awaruza aliz kulnat kit usparuza ilninnanazi. Dios 
sun pit ininnaratkine, awane sun pit miasachiwal. Awa sun inin- 
ta pit pian akwa, uspane uspa kwail kiarit aizpa piankamat kit 
sun ininta pit miashitchi. 

16 Abraham Diosta nijkultit akwa, Diosne ussakas paiña 
kwizta kwaltuzakas wat kinana namta. Watcha, Diosne us kin 
namtit aizpa milanana wenamanazi. Judío awaruzkas Judío chi 
awaruzkas Dios milan namtit aizpa kawarain sappanazi, Abra- 
ham nijkultakanain nijkulamtu akwa. Sunkana wan Diosta nij- 
kulturuzne Abrahamta, uspa papihshkanain mijmanazi. 17 Dios 
pinkihta ka parit: “Akkwan suras awaruzne Abrahamta ‘nune au 
papihsh i’ kizanazi.”" Abrahamne Dios kaizta aizpa nijkulta. An 
Diosne irittuza mamasa kakulninnashina. An Diosne chiwazha 
an ñamin tuchi aizpa sashina. Sunkana Abrahamne Diosta nij- 
kulta. 

18 We piankas, Abrahamne Diosta nijkul kit tirizta, Dios sun 
kin namtit aizpa sapnakima. Diosne paiña kwal akkwan pashpa 
kawiranazi kizta. Dios pinkihta ka parit: “U kwalne kwisha ak- 
kwan pashpa milnanazi.”" 19 Cien año uztakas, kwisha ilapa pa- 
ritkas, Abrahamne Diosta nijkulmizta. Akkwan año mij akwa, 
Abrahamkas Sarakas pashpa milsachiwailkas, Abrahamne Dios- 
ta nijkulmizta. 20 Abrahamne Dios kin namtit aizpa an tinta nij- 
kulmiz kit an tinta namta. Usne “Dios kin namtit aizpa kisachi” 
kaiztachi. Uskas “Dios kwisha wari,” kizta. 21 Diosta wat pian- 
kamtit akwa, usne sunkana minta: “Watcha, Diosne us kin nam- 
tit aizpa kishina.” 22Katmizna Diosta nijkultit akwa, Diosne 
Abrahamta wat namnin kit ussa wat kulninta. ° 

23 Dios Abrahamta wat namtitkas, Diosne an akkwantuzakas 
wat namninnashimtu. 24Diosne au akwakas sun pit parit, ma 
payu Diosta nijkulturuza wat namninnanapa, au kwail kiarit 
aizpa wat kulninnanapa. Aukas Dios au Anpat Jesústa irittas ka- 
kulninta nijkultumakpas. 25 Au kwail kiarit akwa, Diosne Jesús- 
ta chihkarit, awa ussa piantaanapa. Diosne kwiztane ussa irittas 
kakulninta, aumiza wat namanapa. Au Anpat Jesucristo akwa, 
Diosne aumiza chiyura pailta payukima uzninnanazi. 


Diosne awaruza wat namninnamtu. 
1Mane au Diosta nijkulamtu akwa, Diosne aumiza wat 
5 namninnat kit au kwail wat kulninnara. An Anpat Jesucris- 
tone aumiza Dios iztakin kalpain uzninnamtu. 2Au Diosta nij- 
kulamtu akwa, Diosne aumiza sapnat kit watsal kiwainanamtu. 
Aune us au akwa kimtu aizpa pianmakpas, us aumiza wat uz- 
ninnamtu akwa. Aune Diosta tiriztumakpas, Dios aumiza uska- 
nain namninnakima. Sun akwa, aune kwisha wat puramakpas. 
3Dios aumiza wat kinamtuasmin, aune wat kulanapas. Au pa- 
rishiztukas, Dioskas aumiza wat kulninnashina. Parishiztuas- 
min, aune wan tailchamtumakpas, an tinta namana. 4Diosne 
wan parishizmu tailchamturuza wat minñamtu. Dios au akwa 
wat minamtu akwa, aune us milan namtit aizpa sapna tiriztu- 
makpas. 5Sunkana Diosne us kin namtit aizpa tirizturuza mitsal 
chi kininmanazi. Usne aumiza pirail kaizmanazi. Diosne paiña 
Sinam Izpulta au kaijchukin uznapa ininta, yawa Dios aumiza 
panashimtu piankamanapa. 
6Au tinta chi akwa, aumizain kiwainarachi akwa, Cristone 
wan kwail kirittuz akwa irit. Diosne Cristowa irimtu payu narit. 
7Izti, auruzpain minminkas mamaz akwa imanazi, kwail kirit- 
ne. Kainchas mazane wat kimtumika akwa ishina. 8 Au kwail 
kiaritkas, Diosne yawa aumiza pashinara annat kit Cristora au 
akwa inapa ininta. 9 Cristo au akwa irit akwa, Diosne aumiza 
wat namnat kit au kwail kiarit aizpa wat kulnara. Dios awaruza 
wat namninnarane, usne aumiza watsat milnashina, minpa pa- 
yura parishizamanpa. 10Aune Diosta aliz manashi. Diospa 
Painkul au akwa irit akwa, Diosne aumiza paiña izmuruz nam- 
ninnara. Dios aumiza paiña izmuruz namninashimtune, manaz 
Diosne aumiza watsat milnashina, Cristo uztu akwa. 11 Dios au- 
miza watsat milnashimtu akwa, Diosne aumiza watsal kulnin- 

nanazi. Sunkana Jesucristone aumiza Diospa izmuruz namnin- 
narit. 


Adánkas Cristokas 

12An ñamin au sukin Adánne, maza awain, kwail kirit. Usne 
sun kwail kirit aizpa wantuza kwakninnara. Kwiztane wan awa- 
ne Adánkana namarit. Us kwail kirit akwa, awane iamizta. Sun- 
kanane wan awa au sukin uzturuzne kwail kiat kit iamiznazi. 
13 Moisés ininta pit pinkihta parachasmin, wan awa an sukin 
uzturuzne kwail kiarit. Moisés pinkihta parachasmin, Diosne 
awaruz kwail kiarit aizpa wiantachi. 14 Adánpa kwizpa uztaruz- 
kas Moiséspa an ñancha uztaruzkas, iara, uspa kwail kiarit 
akwa. Adánpa kwizta uztaruzne Adán kwail kiritkana kwail kia- 
rachi. Adán paiña kwail kirit aizpa wantuza kwaknarakas, Cris- 
tone kwiztane at kit wantuza wat namninashina. 

15Nane uruza paas pit kamtanamtus. Une Adán miz kit ñan- 
ta kirit piankamarawa. Adán kwail kira akwa, pailta awaruzne 
iarinazi. Ukas Dios wan awaruza wat kiwainashimtu piankam- 
tawa. Adán kwail kitkas, Diosne awaruza pashinat kit Jesucris- 
tora ininta, awaruza kiwainnanapa, usparuza watsat milnana- 
pa. Jesucristone Adánkin an wari, Dios Jesús akwa wan awa- 
ruza kwisha kiwainashimtu akwa. 16Maza awa kwail kirit 
akwa, wan awane parishizanazi. Dios wan awara pashinamtu 
akwa, usne kwail awaruza wat namninnat kit uspa kwail kiam- 
tu aizpa wat kulnanazi. Adánkin Dios kimtu aizpa anza wari, 
Dios awaruza paiña iztakin wat namninnamtu akwa. 17 Maza 
awa kwail kirit akwa, pailta awaruzne iarinazi. Dios wantuza 
pashinamtu akwa, Diosne Jesucristora piankamturuza sapnat 
kit uspa kwail kiarit aizpa wat kulnanazi. Dios kimtu aizpa 
Adánkin anza wari. Diosne Jesucristo akwa usparuza chiyura 
uzninnananzi. 

18 Adán kwail kit akwa, wan awaruzne kwail namat kit uspa 
kwail akwa parishizanazi. Cristo au akwa irit akwa, aumiza wat 
kit akwa, Diosne wan Jesucristora nijkulturza wat namninna- 
shina, pailta payukima chiyura uzanapa. 19 Maza awa Dios inin- 
ta aizpa mirachi akwa, pailta awaruzne kwail namarit. Sunkana 
Cristo paiña Papihsh kurunta aizpa kirit akwa, Cristo au akwa 
wat kit akwa, Diosne awaruza wat namninnashina, uskasa uza- 
napa. 

20 Diosne paiña pit Moisésta ininnara, awa uspa kwail kiarit 
aizpa an piankamanapa. Awa an akkwan kwail kiamtuasmin, 
Diosne wan awaruza an akkwan wat kinashira, uspa kwail wat 
kulnanapa. 21Minpa pit kaiznamtus. Awa kwail kiashimtu 
akwa, uspane iarinazi. Sunkanane Dios wan awaruza pashinam- 
tu akwa, Diosne au Anpat Jesucristora au sukin inapa ininta, 
awaruza wat namninnanapa, uspa kwail wat kultananapa, pail- 
ta payukima uzanapa. 


Cristora piantuzne kwail kinwachi 

lAune ¿chima kizanapai? Aune an kwail kitchiwamakpas, 

Dios aumiza an akkwan wat kinanapa, Dios aumiza an wat 
kulnanapa. 2Aune mizurainkas sunkana kwail kiasachimakpas. 
Aune kwail kin chihkashimtumakpas, Dios iztakin kwail kiman. 
3Jesucristora piantuzne Cristowa munkasa munnara. Sunkana au- 
ne Cristokasa wanmaktitmakpas. Au kwazikasa munkane, aune 
Dios iztakin Cristora kanpamtuzkanain namtamakpas, us aumiza 
milashimtu aizpa sappanapa. 4Pira win kit Cristo munkasa muna- 
rit akwa, aune ussa kamtitmakpas. Ussa kanpamtuasmin, aune us 
pashimtu aizpa kimtumakpas. Sun akwa aune kwail kitchiwamak- 
pas. Au Taitta Dios kwisha tinta akwa, usne Cristora irittas kakul- 
ninta, mamasa uznapa. Sunkana Diosne aumiza kiwainnashina, 
maiztit awakanain uzanapa, mamaz tuntu uzanapa. 

5Diosne Cristora wanmakturuza namninnarit, kwail kishia- 
manpa. Uskana namtittuzne, uskasa wanmaktittuzne, maizarit, 
nil uzana, kwail kiaman. 6Aune an ñancha miza uzara pian- 
makpas. Aune kwail kaiznash. Mane Diosne au kwail kiashimtu 
aizpa kaninta. Cristo kurishta au akwa irit akwa, usne aumiza 
kiwainamtu, an kwail kiashimanpa. 7 Awa irikane, usne kwail 
kin pailtit. Kawarain Diosne mazara maiz kit masas awakanain 
namnintu, an kwail kishimanpa. 8 Cristora piantuzne Cristoka- 
sa wanmakkarit. Cristo au akwa irit nijkulamtu akwa, aune ma 
payu uskasa uziznapas pianmakpas. 9 Cristo irawane, aune Dios 
Cristora irittas kakulnintit pianmakpas. Katmizna usne mamasa 
imanazi. Pailta payukima uznazi. 10Cristo irikane, usne masa 
piji kwail kirittuz akwa ira. Ma chiyura uztuasmin, Cristone 
pailta payukima Dios akwa uz, ussa kiwainna. 11 Mane une sun- 
kana kiarawa. Umin izizanaka. Mane kwail kin minman. U Cris- 
tora wanmaktit akwa, une Dios pashit aizpa kizanaka. 

12Katmizna an sukin uzamtuasmin, aune wan kwail kirit 
aizpa chihkatpamakpas. Aune chiwazha ayukta kwail kinpa 
minñashimtu aizpa mirakiwamakpas, sun kwail kimanpa. 13 Ú 
ayukta kwail mintu aizpa kiman. Kancha uruza Diosta chihkat- 
pa, wat kianapa. Une an ñamin irit awakanain mazi. Kwiztane 
Dios uruza uzninara akwa, une Dios wat pashimtu aizpa kiaiz- 
naka. 14Ma uzamtuasmin, u ayukta kwail minñamtu aizpa ki- 
man. Dios Moisésta paiña inim pit inintakas, sun inim pitne, au- 
miza mizurainkas watsat milnamanazi. Dios aumiza kwisha wat 
kiwainashimtu, kwail kiamanpa. 


Kiwainmumikawa kwinta 

15 ¿Aune chima kizanapai? Aune an akkwan kwail kitchiwa- 
makpas. Diosne awaruza wat kiwainnamtuchi, awa sun inim pit 
miamtu akwa. Dios awaruza pashinamtu akwa, usne awaruza 
wat kiwainanazi. 16 Une anpatpakas kiwainmumikawakas wat 
pian. Kiwainmumikane anpat inintu aizpa mimtu. Kwail ki- 
shimtumikane paiña kwail anpat inintu aizpa minazi. Sun akwa 
usne Diostas attishta chanazi. Diosne us inintu aizpa mishimtu- 
mikasha wat namninnat kit paiña kwail wat kulnazi. Sun akwa 
nil uznazi. 17 An ñamin une u kwail anpatta miat kit kwail kia- 
ra. Mane Diosta aishtaish kiztus, u na kamtanara aizpa sapparit 
akwa. U sun watcha miara akwa, une Dios kiwainmuruz namat 
kit us ininta aizpa kiara. 18 Diosne uruza chihtnara, an kwail kin 
pashiamanpa. Dios uruza chihtnara akwa, une Diospa kiwain- 
tuz namara, nil uzanapa. 19U we piankamamtu akwa, nane 
uruza an kamtananash, ap pit an mianapa. Diosta piankamara- 
chasmin, une sinam chi aizpa kiashit kit akkwan tuntu kwail 
kiashira. Mane Diosta piankamamtu akwa, une Dios wat inintu 
aizpa kiarawa, nil uzanapa, Dios pashit aizpa kianapa. 

20U akkwan tuntu kwail kiashikane, une Dios awaruza kurunara 
aizpa miashitchi. Nil uzarachi. 21An ñamin kwail kiamtuasmin, une 
sun kwail akwa mitsal kiat kit chinkas kana kiarachi. Sun kwail kim- 
turuzne paimpa ¡iarinazi, Dios uzkin putnasachi akwa. 22Dios au 
kwail kiashit aizpa kanintit akwa, usne aumiza paiña kiwaintuz nam- 
ninnara. Usne aumiza sinam awakanain namninnamtu, pailta payu- 
kima chiyura uzanapa. 23Kwail kimmikane chinkas sapmanazi, iri- 
kane. Usne Dios uzkin uzmanazi. Diosne au Anpat Jesucristora pian- 
turuza uskasa wanmaktuza pailta payukima chiyura uzninnanazi. 

Kasara kin kwinta 


1 Une Diosta piantuz mai. Na uruza kaiznamtu aizpa miiza- 
7 naka, uruza inintit aizpa piankamamtu akwa. An sukin uz- 
turuzne chiwazha inim miarawa, ianakima. 2Ashampa ampu 
mijmikawa kwinta kainanamtus. Ashampa ampu mijmikane 
paiña ampukasa uztawa, sunkana inintit akwa. Usne paiña am- 
pura kwaisachi. Paiña ampu irikane, sun ashampane sun inintit 
aizpa mimanazi, paiña ampu uztuchi akwa. 3 Paiña ampu uzas- 
min, mamaz ampukasa yaltane, sun ashampane kwail cham 
ashampa i. Ampu irikane, sun ashampane paiña ampura wan- 
maksachi. Sun ashampa chiht akwa, usne mamaz ampura mil- 
shinai. Suasne usne kwail cham ashampa chi. 

4Une Diosta piantuz miizanaka, na kaiztit aizpa piankama- 
napa. Cristo u akwa irit akwa, une Moisés inintit aizpa an mia- 
rakiwa, u Cristora wanmakkarit akwa. Une Cristo inintu aizpa 
kiashina. Dios Cristora irittas kakulnintit akwa, usne aumiza ki- 
wainnanazi, paiña wat kal kianapa, us iztakin nil uzanapa. 
5Cristora piankamarachasmin, aune au uzashitkanain uzana- 
shi. Moisés inintit aizpa izamtukas, aune au kwail kiashimtu 
aizpa kamanashi. Kwail minñamtuasmin, aune chiwazha kwail 
kishimtu aizpa kianashi. Au kwail kiamtu akwa, aune iarinapas. 
6 Mane Diosne aumiza chihtnarit, Moisés Judío awaruza ininna- 
rit aizpa miamanpa. Ñamin aune sun ininta pit miramakpas. Au- 
ne sun ininta pit mainsachimakpas. Paiña Izpul aumiza kiwai- 
namtu akwa, mane aune Diosta mimtumakpas, watsal uzana. 


Awane kwail kiamtu 

7 ¿Aune chima kizanapai? Mane minpazha Judío awaruza 
ininta aizpa kwail i minñashina. Sun ininta pitne kwailchi. Wa- 
ri. Sun ininta pit akwa, nane kwail kimika ish pianish. Sun inin- 
ta pit pinkihta ka parit: “Patna pashikain.”” Katmizna nane pat- 
na pashimtumika kwail kimtu pianish. 8Sun ininta pit iztuas- 
min, nane patna pashimiztuarau. Sun ininta pit wachiatne, na- 
ne sun kwail pura aizpa piankamsachish. 9Na sun ininta pit 
piankamtachasmin, nane watsal uztus mintau. Dios ininta aizpa 
piankamtawane, nane ap kwail kishit aizpa nijkultau. 10Sun 

akwa nane Diostas attishta charau. Dios sun pit nawa uznapa 
inintakas, nane inintit aizpa kimanamtish. Na sun ininta pit ki- 
sachi akwa, nane Diostas attishta charau. 11 Na Dios inintit aiz- 
pa kisachi akwa, nane ap kwail kit aizpa nijkultau. Sun akwa 
nane Diostas attishta charau. 

12Katmizna nane mamasa kaiznamtus: Sun inim pit Diostas 
at akwa, kwail chi mai. Watchakas watkas mai. 13Aune “Dios 
inintit aizpa wari” pianmakpas. Kwail chi. Sun wat inim pit na- 
wa Diostas attishta chaninta. Dios ininta aizpa piankamtawane, 
nane kwailpa piankamtau. Sun wat inninta pit akwa, nane ap 
kwail kirit aizpa tailchasachish. Nane Diostas attishta charau. 
Na kwail kishirit akwa, nane kwisha kwail namtit nijkultau. 


Masetne kwailkas watkas kishimtumakpas 

14Aune Dios Sinam Izpul sun inim pit aumiza ininnara pian- 
makpas. Dios ininta aizpa watkas, nane wan awakanain uz kit 
kwail kishimtus. 15 Watcha, na kimtu aizpa we pianish. Maset- 
ne wat kishimtu aizpa kimanash. Masetne kwail kishitchi aizpa 
kinash. 16 Na kwail kishimtuchi aizpa kitkima, nane na kwail 
kimtus nijkultus. Suasne nane Dios inintit aizpa wari kiztawash. 
17 Katmizna ap kaijchukin kwail wa akwa, nane kwail kishim- 
tus. 18 Ap kaijchukin wat wachi pianish. Na wat kishimtukas, 
wat kisachish. 19 Nane wat kishimtu aizpa kimtuchish. Sunkana 
nane kwail kishitchi aizpa kimtus. 20Suasne na sun kwail ki- 
shitchi aizpa kitkima, nane kwail kimiztus, kwail ap kaijchukin 
wa akwa. 

21Wan awaruzne nakanain uzamtu. Wat kishimtukas, nane 
kwailmin kimizish, wat kimtuchin. 22Nane ap kaijchukin wat- 
sal kultus, Dios paiña ininta pit nawa milat akwa. Sun pit mi- 
shimtus. 23An sukin uzasmin, nane mamaz tuntu pitkas nawa 
inintu pianish. Sun mamaz pitne nawa kwail kin kinintu. Sun 
kwail kimanash minkane, nane sun mamaz pit mimtu, kwail 
kinpa. Sun mamaz pitne na mintu aizpa inintu, na kwail kinpa. 

24Sun akwa nane kwisha tayalish, wan awakana kwail ki- 
shimtu akwa. Anne tailchasachish. ¿Minmika nawa kwainshi- 
na, na kwail kimanpa? 25 Diosmin nawa kiwainshina, kwail kin 
kishimanpa, kwail minmanpa. Katmizna nane Diosta aishtaish 
kiztus, Dioskas au Anpat Jesucristokas nawa kiwainshimtu 
akwa, us kuruntu aizpa minapa. An sukin uztuasmin, nane 

kwail kin minshimtus. Minpa pit kainanamtus. Ukas nakas Dios 
inintit aizpa mirawamakpas, kwail kimanpa. 


Diospa Sinam Izpulne awaruza miza uzna kurunnamtu 

1Mane Cristo au akwa irit akwa, Diosne Jesucristora pian- 

tuza, Jesucristokasa wanmakturuza, uspa kwail akwa pa- 
rishizninmanazi. 2Sinam Izpulne Jesucristora piantuza mamaz 
tuntu uzninnat kit usparuza Jesucristokasa wanmakkamtu. Sun 
akwa usne nawa kwail kimanpa kiwainamtu. Mane nane ap 
kwail kirit akwa parishizmanash. 3Awa Moisés inintit aizpa 
kiasachi akwa, uspane uspa kwail akwa wat namarachi. Dios- 
min awaruza wat namninashina. Diosne paiña painkulta au su- 
kin ininta, apa kwail awa uztukin uznapa. Jesús an sukin awa- 
kanain uztuasmin, awakanain uzta, kwail kitchin. Usne awa 
akwa irit, Dios au kwail kiarit aizpa kaninnanapa. 4Dios au 
akwa sun kirit akwa, Sinam Izpulne aumiza kurunnat kit Dios 
inintit aizpa mininnamtu. Diosta pianchiruzne Dios ininta aizpa 
miasachi. 

5Diosta pianchiruzne chiwazha ayukta kwail minñashimtu 
aizpa kiamtu. Sinam Izpul kuruntu aizpa mimturuzne us kurun- 
tu aizpa minñat kit ka kiashimtu. 6 Kwail kishiamtu aizpa min- 
turuzne Diostas attishta uzanazi. Diosne Sinam Izpul kuruntu 
aizpa kishimturuza pailta payukima kalpain uzninnanazi, Dios- 
kasa uzamtu akwa. 7 Kwail kishimturuzne Diosta aliz mai, mi- 
zurainkas Dios inintu aizpa miashimtuchi akwa. 8Chiwazha 
kwail kin minturuzne Dios pashimtu aizpa kiasachi. 

9Une chiwazha kwail kiashimtuchi. Minminkas uruza kwail 
kin kininsachi. Une Sinam Izpul kuruntu aizpa miamtu, Sinam 
Izpul u kaijchukin uztu akwa. Cristowa Sinam Izpul mijchiruz- 
ne Cristowa kwal namamtuchi. 10Au kwail kiarit akwa, aune 
wan awakanain iarirnawas. Au kwail kiaritkas, Sinam Izpulne 
Cristora piantuza uzninnanazi. Paiña Izpulne au kaijchukin uz- 
tu akwa, usne au izpultuza uzninnat kit Dios iztakin aumiza nil 
namninnashina. 11 Diospa Izpulne Cristowa ña irittas kakulnin- 
ta pianmakpas. Sinam Izpulmin aukasa uz kit au ña minpa pa- 
yura irittas kakulninnanazi. Sinam Izpul au ayukta uztu akwa, 
Diosne au ña mamasa uzninnanazi. 

12Sun akwa, Diosta piantuz miizanaka. Aune Dios Izpul au- 
miza kuruntu aizpa mirawamakpas. Aune au kwail minñamtu 

aizpa kitkiwamakpas. 13 Kwail kin minturuzne watcha iat kit 
Diostas paimpa uzanazi. Dios Izpul u ayukta uztu akwa, usne 
uruza tinta kiwainanazi, kwail kiamanpa. 

14Diosne paiña Izpul kuruntu aizpa mishimturuza paiña 
kwal namnashina. 15 Diosne aumiza paiña Sinam Izpulta mila- 
narit, ussa ishkumanpa. Sinam Izpulne aumiza paiña pashpa- 
ruzkanain kwininna namtu. Dios aumiza paiña kwal namnintit 
akwa, aune “Diosne au Taitta i” kiziznapas. 16 Diospa Sinam Iz- 
pulne au izpulkasa wanmaktu, au Diospa kwal makpas pian- 
kamninnanapa. 17 Dios aumiza paiña kwal namarit akwa, aune 
Dios aumiza kin namtit aizpa sapiznapas. Aune Cristokasa Dios 
wan watsarit mij aizpa sapiznapas. Aune, Cristokana parishiz- 
turuzne, uskasa chiyura wat uziznapas. 


Dios kin namtit aizpa sappiznapas 

18 Ma an sukin uzamtuasmin, aune parishiziznapas. Awa an 
sukin parishiztukas, Diosne Diosta piantuza wat kiwainnanazi, 
kwisha watsal puranpa. An sukin parishizamtukas, aune mamaz 
payura Dios iztakin anza watsal manapas. 19 Dios an sura uz- 
tuza paiña kwal namninnashimtu akwa, uskas usparuza maiz- 
nat kit wat namninnanazi. Suasne awane Dios an su saritkin wat 
kianazi. Aune tiriztawamakpas, Dios wan sarit aizpa maiznaki- 
ma. 20 An ñancha awa kwail kirit akwa, wan Dios an sukin sarit 
aizpa maizarit. Makima aune tiriztumakpas, Dios wan chiwal 
wat sanakima. 21 Makima wan sarit aizpa iamtu. Mamaz payura 
Diosne wan sarit aizpa maizninnanazi, mamasa iamanpa. Dios 
awaruza paiña kwal namnintawane, usne wan au sukin sarit 
aizpa mamasa wat namninnanazi. 22Aune wan su saritkin pa- 
rishizamtu pianmakpas. Makima wanne ashampa pashpa miltu- 
kanain naizamtu, ishtu kanakima. 23Wan an sukin sarit aizpa 
parishiztukas, aukas parishiztumakpas. Dios an ñancha paiña 
Sinam Izpulta aumiza milanaritkas, aune parishiz kit ayukta 
pihshtaamtumakpas, Dios aumiza paiña pashpakanain sapna- 
nakima. Dios aumiza paiña kwalkanain kwira kinamtu akwa, 
aune paiña kailtu payu impara imparain tiriztumakpas, aumiza 
irittas kakulninnanapa, uskasa uzana. 24 Diosne aumiza watsat 
milnara, au ussa nijkulamtu akwa. Ussa nijkulamturuzne impa- 
ra imparain tirizamtu, us wan kin namtit aizpa sapnakima. Dios 
kin namtit aizpa saptamikane an sapna tiriztuchi, me us wan 

saptit akwa. 25 Au wan kin namtit aizpa sappamtuchi akwa, au- 
ne impara imparain tirizat kit tailchamtumakpas, sun sapnaki- 
ma. 

26Au Diosta tirizamtuasmin, Sinam Izpulkas ayukta tinta 
pihshtat kit au akwa Diosta mamaz tuntu paikumtu. Au Diosta 
paikwan we pian akwa, Sinam Izpulne aumiza kiwainat kit 
Diosta au akwa nil paikumtu. 27 Dios au ayuk kaijchukin mintu 
aizpa pianasmin, uskas paiña Izpul mintu aizpa pian. Sun akwa 
Sinam Izpulne au Diosta piantuz akwa Diosta paikumtu, us Dios 
pashimtu aizpa wat pian akwa. 


Aune anuppaiznapas 

28Aune Dios kimtu aizpa pianmakpas. Diosne au ussa pa- 
shimturuza wat kiwainamtu, chiwazha aumiza kimtu aizpa 
watsal puznapa. Diosne aumiza akwanat kit au akwa sunkana 
kimtu, us pashimtu aizpa kianapa. 29 An su sarachasmin, Dios- 
ne au ussa nijkulamturuza nanara, paiña painkulkanain nama- 
napa, Cristo uztakanain uzanapa. Diosne “Cristo an tinta i” kiz 
kit wan ussa piantuza sapnamtu, paiña kwal namanapa. 30An 
su sarachasmin, Diosne au ussa pashimturuza nanarit. Suasne 
usne aumiza wat uzanapa akwanat kit au kwail kiarit aizpa ka- 
ninnara. Dios aumiza akwanamtuasmin, usne aumiza wat awa- 
kanain namninnat kit au kwail kiarit aizpa wat kulnarit. Au 
kwail kiarit aizpa wal kulnarit akwa, Diosne aumiza paiña Pain- 
kul uztukin watsal uzninnanazi. 

31 ¿Aune chima kizanapai? U na kaizta aizpa nijkulamtuas- 
min, ma pitchin miizanaka. Dios paiña izmuruza kiwainamtuki- 
ma, minminkas aumiza anuppasachi. Aune kwailtuza ishkua- 
manapas. 32Aune Dios paiña painkulmin au akwa irinpa chih- 
karit pianmakpas. Sunkana usne au we aizpa aumiza kain mila- 
nanazi, us pashimtu aizpa kianapa. 33 Minminkas “Dios narit- 
tuza wat kulmanazi” kaizsachi, Dios usparuza me wat kulnarit 
akwa. Diosne paiña narittuza maizninnat kit uspa kwail kiarit 
aizpa kaninnara. 34Minminkas “usparuza kwail kiarit” parasa- 
chi, Cristo au kwail akwa irit akwa. Kwiztane Diosne ussa irittas 
kakulninta. Mane usne Dios iztakin, Dios inintukin, uz kit au 
akwa Diosta paikumtu. 35 Cristone aumiza pailta payukima pa- 
shinanazi, pailtachin. Minpazha aumiza parishiznintukas, usne 
aumiza pashinanazi. Minpazha aumiza ilnamtukas, usne au- 

miza pashinanazi. Au yak kiamtukas, usne aumiza pashinanazi. 
Au pin we mijkas, usne aumiza pashinanazi. Au uzkin kwail pu- 
rakas, usne aumiza pashinanazi. Awa aumiza piantamtukas, us- 
ne aumiza pashinanazi. 36Sunkana Dios pitta ka parit: 
“Awane aumiza aliz kulat kit ussa piantuza pailta payu 
piantanashimtu. 
Uspane pirikuruza piantamtukanain aumiza 
piantanashimtu.”1 
37 Au sukin chiwazha kwail parishiztuasmin, Cristone au- 
miza pashinat kit kiwainnashina, wan kwail anuppanapa. 
38 Nane Dios aumiza watcha pashinamtu pianish. Au irakas, au 
irachikas, Diosne aumiza pashinamiznazi. Ángeltuzkas kwail 
chiyura mikwaruzkas aumiza Dios uzkis ukkasachi. Usne au- 
miza pashinamiznazi. Ñamin au kwail kiaritkas, Diosne aumiza 
pashinamiznazi. Mamaz payura mamaztuz aumiza kwail ki- 
shiamtukas, Diosne aumiza pashinamiznazi. Chiyura tinta inin- 
turuzne aumiza Dios iztakin ukkasachi. Usne aumiza pashina- 
miznazi. 39Chiwazha chiyu kwashta uztuzkas chiwazha chiyu 
pulamal uztuzkas aumiza Dios iztakain ukkasachi. Diosne au- 
miza pashinamiznazi. Dios wan chiyurakas wan au sukin sara- 
kas, usne aumiza chihkamanazi. Dios au Anpat Jesucristora au 
sukin ininkane, Diosne yawa aumiza pashinamtu annara. 


Diosne Israel awaruza nanarit 

1 Na Cristora wanmaktit akwa, nane Cristora pianmika ish. 

Nane pirail aptuchish. Diospa Sinam Izpulne nawa kurun 
kit na watcha kaiztu aizpa piankamnintu. 2Nane Judío awa 
akwa kwisha tayaltus. Nane ap Judío kwal akwa ap kaijchura 
kwailpazha mintus. 3 Nane Diosta paikwanpain ish, Dios nawa 
parishizninnapa, ap Judío kwaltuza parishizninamanpa. Dios 
ap Judío awaruza sapnashitne, Cristora nijkulashitne, usne na- 
wa paimpa tashina, na Cristokasa uzmanpa. 4Diosne usparuza 
Israel awa munnara. Usne usparuza paiña pashpakanain kwira 
kinarit. Israel awa pul suwara chamtuasmin, usne usparuza ya- 
wa watsal Diosi piankamninnara. Usne usparuza akkwan pijiki- 
ma kin namnara, watsat milnanapa, Dios akwa uzanapa. Usne 
usparuza Sinaí inkalkin kwinta kinara, us inintit aizpa sappat 

kit mianapa. Usne usparuza wanmakninnara, ussa wakpuj 
wainñanapa. Usne usparuza kwisha akkwan kin namnara, wat- 
sat milnanakima. 5 Abrahamkas, Isaackas, Jacobkas uspa ñamin 
kwal mazi. Anza tinta Cristokas Judío awa kwal azi. Dios Judío 
awaruza wat kinarit akwa, uspane Jesústa sapparachi. Sun 
akwa aune “Cristone Dios i” kizshinamakpas. Diosta “kwisha 
wari” kizanapas, Cristo wantuzakas wan sarittuzakas ininnam- 
tu akwa. 

6 Akkwan Israel awa Cristora nijkularachikas, Diosne uspa- 
ruza paiña pitkin namtit aizpa kinarit. Wenamtachi. Dios Israel 
awaruza paiña kwal namninnaritkas, usne an akkwan awaruza 
nanara, paiña kwalkas namanapa. 7Sunkana wan Abraham 
pashparuzne Diospa kwal chi mai. Diosne Abrahamta ka kaizta: 
“Isaacpa pashparuzmin up kwal namanazi,”r ka parit. 8 Katmiz- 
na wan pashpa au sukin kawimturuzne Diospa kwal namama- 
nazi. Diosne Abrahamta maza painkul kawirana kin namta. 
Abrahamne Dios ininta aizpa mira. Diosne ma payu Dios kin 
namtit aizpa mimturuza paiña kwal namninnanazi. 9Sunkana 
Diosne sun pit Abrahamta ka kin namta: “Maza año pailtuchas- 
min, Sarane, up ashampane, maza painkul milnazi, Dios nu 
akwa tinta kimtu piankamnapa.”s 

10 Mamaz kwinta kainanamtus. Isaacne, au ñamin irit pa- 
pihshne, maza ashampara, Rebecara milta. Kwiztane Rebecane 
masain paas painkul mil kit kawirara. 11-13 Paas pashpa milta- 
chasmin, uspa paas watkas kwailkas kirachasmin, Diosne Rebe- 
cara ka kainara: “Esaú an ñancha kawinazi. Kwizta kawirami- 
kane, Jacobne, paiña aimpihsh ilapamikara ininnazi,” t ka kizta. 
Dios pinkihtakas ka parit: “Nane Jacobta an pashimtus. Esaúra- 
kas an we pashimtus,”' ka kizta. Sun paas pashpa kawirachas- 
min, Diosne sun pit ka kainara. Awa chinkas kitchasmin, Diosne 
awaruza nanamtu. Diosne sunkana min kit kimtu. 

14 ¿Aune chima kizanapai? Dios paas painkultas mazara na- 
ritkas, aune mizurainkas Dios “kwail i” kaizsachimakpas. Dios 
wari pianmakpas. 15Diosne Moisésta ka kaizta: “Mamazta ki- 
wainshitne, mamazta kiwainshinas. Mamazta wat kishitne, ma- 
mazta wat kishinas,” ka kizta.” 16Awa Diosta ussa wat kinpa 

saimtukas, Diosne ussa sapmanazi. Awa Dios ussa wat kinpa 
tinta kal kimtukas, Diosne ussa sapmanazi. Diosmin awaruza 
nanamtu, awaruza wat kiwainanapa. 17 Diosne pinkihta ka pat- 
nin kit Faraónta, Egipto sura katsa mikwasha, ka kaizta: “Nane 
nua narau, ma payu uznapa, ap tinta kal piankamnapa. Suasne 
na kimtu akwa, akkwan an sukis awaruzne nawa piankamnana- 
zi. Kwiztane awane na tinta ish piankamanazi.”w 18 Katmizna 
Dios minpazha awa wat kiwainshitne, usne wat kiwainshina. 
Diosne Diosta mikaintuza maizninnashina, Dios kaiztu aizpa 
kiamanpa. 

19Minpazha nawa ka kaizshina: “Dios sunkana kimtune, 
Diosne awaruza ilnasachi, Dios usparuza nijkulninnarachi 
akwa,” x ka kizshina. 20Nu awakanain akwa, nune Diosta sun- 
kana sinkasachi. Nune “Dios kit aizpa kwail i” kizsachi. Pil pail 
sammika pail samtukana, Diosne nua samtu. Mizha. Pil pail 
sammikane akkwa tuntu pail sashina. Pailne pail sammikasha 
“nu nawa sunkana sanawachi,”Y kiznawachi. 21 Pail sammika- 
ne sam pil, pijtam pil, kwiat kit pail sashina. Pail samtuasmin, 
pail sammikane sun pilkasain masetne watsal pail sashina, awa 
izanapa. Masetne usne mamaz tuntu pail sun pilkasain samiztu, 
kumira ainat kit nailna. Kawarain Diosne us kishit aizpa awa- 
ruza kinashina. 

22Dios us kishit aizpa kishimtukas, usne awaruza Dios tinta i 
piankamninnat kit kwail kimtuza parishizninnanazi. Dios uspa- 
ruza uspa kwail akwa ilnashimtukas, usne akkwan añokima kwail 
kimtuza impara imparain tailchanara. 23Diosne impara imparain 
usparuza kurunnamtuasmin, uskas usparuza yawa Dios watsal iz- 
tit piankamninnara. Usne usparuza wat kiwainat kit an ñamin sun 
wat mintit aizpa aumiza kaiznanara, us uzmukin watsal uzanapa. 
24Diosne aumiza akwanara, aumiza watsat milnanapa. Usne Ju- 
dío awaruzakas Judío chi awaruzakas akwanara. 25Sunpa Diosne 
Oseasta pinkihta panin kit ka kaizta: 

“Nane ap kwal chiruza akwananash, ap kwal namnin- 
napa. 
Nane nawa pashinamtuchiruza akwananash, 
usparuza pashinana.”* 

26“Diosne Judío chi awaruza, sun sura uztaruza, 
“une ap kwal chi' kizta. 
Kwiztane Diosne, chiyura tinta uztumikane, usparuza 
akwanat kit paiña kwal namninnanazi.”“ 
27 Isaíasne, Dios pit kainammmikane, Judío awawa ka kaiz- 
ta: 
“Israel awane akkwan pashpa kawianazi. 
Uspa pashparuzne pi ksukana wanmakkanazi. 
Wantuza wiansachikas, Diosne akkwan watsat 
milnamanazi. 
28 Au Anpatne me anpain pamtui, wan sukin uztuza uspa 
kwail kiamtu aizpa kainanapa, 
usparuza parishizninnanapa.”? 
29 An ñamin Isaíasne ka kaizta: 
“Diosmin an tinta mika i. 
Dios aumiza paiña kwal namnintakiatne, 
aune Sodoma pipulukin uztaruz iaritkanain iarishina- 
makpas. 
Aune Gomorra pipulukin uztaruz iaritkanain 
iarishinamakpas. Sun payuin, Diosne usparuza 
anuppanara, pailnakima.”:* 


Israel awakas Dios watsal pitkas 

30 Katmizna na kaiztu aizpa mamasa mirain. Diosne Judío 
chi awaruza us iztukin nil namninnat kit uspa kwail kiarit aizpa 
wat kulnara. Judío chi awa Diosta sayarachikas, Diosne uspa- 
ruza sapnara, ussa nijkularit akwa. 31 Judío awaruzne sunkana 
kiashitchi. Uspane Moisés ininta aizpa mishiara, Dios usparuza 
nil namninnanapa, Dios uspa kwail kiarit aizpa wat kulnanapa. 
Sun akwa Diosne usparuza sapnarachi. 32 ¿Diosne chikishma 
usparuza sapnarachi? ¿Diosne chikishma usparuza wat kulna- 
rachi? Judío awa Diosta nijkularachi akwa, Diosne usparuza nil 
namninnarachi. Uspane Moisés ininta aizpa kishiara, Dios uspa- 
ruza sapnanapa. Sunkana chi. Katmizna uspane ñanta kiarit. 
Cristo kurishta irit akwa, Judío awaruzne Cristowa miashitchi. 
Sun kammu pit sapparachi. Awa miwarain mitti ukta patkulam- 

tukanain, Judío awaruzne Cristo akwa patkulat kit Cristora 
nakpinnara. 33 Mamasa Isaíasne pinkihta panin kit ka kaizta: 
“Mirain, nane Israel sukin mazara ukkana tanash. 
Awaruzne Cristo akwa, sun uk akwa, mitti 
patkulanazi. Awaruzne Cristo akwa, sun uk akwa, 
nijkulamanazi. 
Ussa, an ukta, nijkulturuzne mizurainkas Dios iztakin 
mitsal kiamanazi, Dios usparuza nil namnarit 
akwa.” 4 
1 Cristora piantuz Roma pipulukin mirain. Na ap kaij- 
1 0 chukin Judío awaruza pashinamtu akwa, nane Diosta 
paikumtus, Judío awaruza watsat milnanapa. 2Nane Judío awa 
Diosta kiwainashimtu pianish. Diosta kiwainashimtukas, uspa- 
ne miza Diosta sayana we pian mai. 3Uspane Dios kurunnarit 
aizpa miashimtuchi, Dios usparuza wat kulninnanapa. Uspane 
we pian mai. Uspa kal kiashit akwa, usparuzpain wat namnin- 
nashira. Uspane Diosta nijkulashitchi, Dios usparuza sapnat kit 
nil namninnanapa. 4Dios Judío awaruza Moisés inintit aizpa 
chihkanaritkas, Cristone sun inim pit pailninta, uspa Cristora 
piantuza nil namninnanapa. Diosne Cristo kirit aizpa nijkultu- 
ruza sapnat kit uspa kwail kiarit aizpa wat kulnanazi. 

5 Mazantuzne sunkana minñashina: “Nane Moisés ininta 
aizpa kinash, Dios nawa nil namninnapa.” Awa ka minñam- 
tukas, Moisés ka parit: “Wan inintit aizpa kishimtumikane 
wan inim pit kapal mirawa, pailta payukima uzanapa,” ° ka 
parit. 6Awa sunkana kisachikas, Diosne Jesucristo kirit 
aizpa nijkultumikasha nil namninnazi. Cristora nijkultumi- 
kane Moiséskana ka kaizmanazi: “Mazane chiyura nura- 
wai, Cristora apa kailninnapa, aumiza Dios pit kainanapa, 
Cristo aumiza watsat milnanapa.”/ Sunkana minman, us 
me apa at akwa. 7 Cristora nijkultumikane Moiséskasa ka 
kaizmanazi: “Mazane irit izpul tukin kihshtawai,” Cristora 
sayana. Sunkana minman, Cristo irittas kakultit akwa. 
8 Dios pitkin parit aizpa nijkulturuzne Moiséskasa ka kaiza- 
shina: “Aune Dios pit mijmakpas. Aune sun pit izshinamak- 
pas. Au kaijchukin minshinamakpas.” $ Aune sun pitmin 

uruza kainammtumakpas, awa Cristora nijkulanapa. 9 Min- 
pazha “Jesús ap Anpat i” mamaztuza kiztune, Diosne ussa 
watsat milnazi. Kawarain minpazha paiña kaijchukin Dios 
Jesústa irittas kakulninta nijkultune, Diosne ussa watsat 
milnazi. 10 Minpazha paiña kaijchukin Cristo kirit aizpa 
nijkultune, Diosne ussa sap kit wat kulnazi. Sunkanain 
minpazha Cristora nijkultus mamaztuza kaiztune, Diosne 
ussa nil namnin kit watsat milnazi. 

11 Mazane Dios pinkihta ka Cristowa parit: “Ussa nijkultumi- 
kane mizurainkas Dios iztakin mitsal kimanazi, Dios ussa nil 
namtit akwa.”? 12 Wan awane, Judío awaruzkas Judío chi awa- 
ruzkas, Dios iztakin kawarain mai. Wan Cristora nijkulturuzne 
maza Anpatmin mijmai. Sun akwa Diosne ussa paikumturuza 
kwisha wat kiwainnanazi. 13 Diosne paiña pinkihta ka panintit: 
“Diosne au Anpatta paikumturuza watsat milnanazi.”i 14 Cristo- 
ra paikumtuchasmin, awane ussa nijkularawa. Ussa nijkultu- 
chasmin, awane Cristowa miarawa. Cristowa mimtuchasmin, 
Dios pit kainammmikane uspa uzkin itpa, sun Cristowa pit kam- 
tananapa. 15Dios pit kainammmika uspa uzkin imtuchasmin, 
awane ussa inintawa. Dios pinkihta ka parit: “Dios watsal pit 
kainammmika pianakane, awane kwisha watsal kianazi, Dios 
watsal pit miamtu akwa.” J 

16 Mazantuz sun pit miamtukas, wanne Dios watsal pit iz- 
kiamtuchi. Sunkana Isaíasne pinkihta parit: “Anpat, akkwanne 
na kaiztit aizpa miarachi.”* 17 Sunkana awane sun watsal pit 
miarawa, nijkulanapa. Dios pit kainammmikane Cristowa pit 
awaruza kamtanamtu, awa sun pit mianapa. 

18 Mizhain. Judío awa sun Cristowa pit miarakas, uspane 
miashitchi. Watcha, sun pit miara. Dios pinkihta ka panintit: 

“Dios pit kamtamturuzne awa uztukin kainana iara, 
awa sun pit mianapa. 
Uspane wan suwara iat kit sun pit awaruza 
kainanara.”! 
19 Mizhain. Judío awa sun watsal pit miarakas, uspane watcha 
miashitchi. Mamaz awaruz sun pit miarachasmin, ñancha Moi- 
sésne sun pit pinkihta ka parit: 

“Na Judío chi awaruza ap kwal namninnamtu akwa, 
Judío awaruzne uspawa kwail paraanazi. 
Sun Judío awaruzne kwisha pilchapuzanazi, Dios 
Judío chi awaruza, we mimturuza, sapnarit 
akwa.”m 
20 Kwiztane Isaíaskas Dios kaizta aizpa pinkihta para: 
“Nane nawa sairachiruza sapnanash. 
Nane nawa akwatchiruza akwananash, nawa 
piankamanapa.”" 
21 Isaíaskas Dios Judío awaruzpa kaizta aizpa ka parit: 
“Nane payu aizpa Judío awaruza akwanarau, nawa 
mianapa. 
Na usparuza nawa kaiyanapa akwanaritkas, uspane 
na usparuza kaizta aizpa miashitchi.”o 


Dios Israel awaruza nanara 

1 Mane mizhain. Minpazha Dios au Judío awaruza kwai- 
1 1 narit kaizashina. Diosne paiña kwaltuza Israel awaruza 
mizurainkas kwainarachi. Nakas Israel awa ish. Abrahamkas 
Benjamínkas ap ñamin irit kwal mazi. 2An ñamin Diosne Israel 
awaruza piankamninnat kit usparuza nanarit, paiña kwal nam- 
ninnanapa. Diosne mizurainkas paiña kwaltuza, Israel awaruza, 
kwainarachi. Elíaspa kwinta Dios pinkihta parit aizpa nijkuliza- 
naka. Diosta tinta paikumtuasmin, Elíasne Israel awaruza aliz 
kul kit Diosta kaizta: 3 “Anpat mizha. Sun Israel awaruzne up pit 
kainammturuza piantanarit. Uspane awa Diosta wakpuj wain- 
turuza piantaara. Uspane uspa Diosta paikumkin azpianara. Na- 
ne mazain nukkultit ish. Mane uspane nawa, nua nijkultumika- 
sha, up pit kainammmikasha piantaashipus ish.”P 4Sunkana 
Diosne Elíasta sinkara: “Nane an siete mil wakpuj wainturuza 
watsarit mijash. Uspane Baal muntitmikasha, dios chimikasha, 
kukaizamtuchi. Uspane Baal uzkin wakpuj wainñamtuchi.”1 
5 Kawarain ma payu mamaz Judío awaruz Diosta wanmakkam- 
tu. Diosne akkwanchiruza nanat kit aumiza wat kinashimtu. 
6 Dios usparuza nanarit akwa, usne usparuza wat kishinarit. Us- 
pa wat kal kiarit akwa, Diosne usparuza nanarachi. Diosne min- 

minkas sapnamtuchi, awa wat kal kiamtu akwa. Usne awaruza 
kain kiwainnat kit usparuza wat kishinamtu. 

7Sunkana kirit. Judío awaruzne Dios pashimtu aizpa kiara- 
chi. Judío awaruzne wat kal kiashira, Dios usparuza sapnanapa. 
Sun akwa, Diosne usparuza nil namninnarachi. Dios akkwan 
chin narittuza wat kinaritkas, Diosne mamaz Judío awaruza us 
kuruntit aizpa kwayanapa kininnara. 8 Dios pinkihta ka parit: 

“Diosne usparuza mimtuchiruzkana, nijkultuchiruzka- 
na, namninnara. 

Makima uspane Diosta piankamasachi. 
Uspane kasu izsachiruzkana namarit, Diosta 
piankamamanpa. 

Uspane misachiruzkana namarit, Diosta piankamaman- 
pa.”” 

9 Davidkas Dios pinkihta ka kaiztu: 

“Nane Diosta paikumtus, Diosta aliztuza naizanapa, 
ussa miamtuchi akwa. Wan Judio awawa pishta 
izamtuasmin, uspane ‘aune kwisha wat makpas” 
minñara. 

Uspa Diosta chihkarit akwa, Diosne usparuza 
ilnanazi. 
10Diosne usparuza kamtachiruzkana namninnanazi, 
Diosta piankamamanpa. 
Diosne usparuza uspa kwail kiarit akwa 
ininnanazi.”* 


Diosne Judío chi awaruza watsat milnanamtu 

11 Judío awa Dioskis paimpa iaritkas, uspane Dioskis pailta pa- 
yukima paimpa uzamanazi. Mamaz payura Diosne usparuza wat- 
sat milnanazi. Judío awa Dios ininta aizpa miarachi akwa, kwail 
kiarit akwa, Diosne Judío chi awaruza akwanara, usparuza watsat 
milnana. Sun akwa Judío awaruza kiwainashimtu, Judío chi awa 
sapparit aizpa pashianapa. 12Judío awa kwail kiat kit Dioskis 
paimpa iarit akwa, Diosne akkwan ñan awaruza wat kinamizta. 
Judío awaruz Dios usparuza milashimtu aizpa sapparachikas, 
Diosne pampa Judío chi awaruza sapnat kit watsat milnara. Ma- 
maz payura minpazha Judío awaruzne Diosta piankamna kaiya- 

nazi. Judío awa Cristora nijkulakane, Diosne Judío awaruzpa 
akwa, an akkwan awaruza kwisha wat kinanazi. 

13Mane nane uruza, Judío chi awaruza, paranamtus. Dios 
nawa paiña inintamika namnintit akwa, us nawa Judío chi awa- 
ruza Dios watsal pit kainana inintit akwa, nane u akwa tinta kal 
kishimtus. 14 Ap Judío awa kwal ma payu Cristora nijkulamtu- 
chikas, nane u akwa tinta kal kimtus, uspa Dios uruza milanarit 
aizpa pashianapa, uspa ukanain Cristora nijkulashianapa. Suas- 
ne Diosne mazantuz Judío awaruza watsat milnanazi. 15 Dios 
akkwan Judío awaruza kwainaritkas, usne pampa ñan awaruza 
sapnat kit paiña izmuruz namninnara. Judío awaruz Cristora 
nijkularawane, Diosne usparuza sapnat kit pailta payukima us- 
kasa uzninnanazi. 

16Awa pan iltane, an ñancha wat puztane, wan kwizta pan- 
kas wat puzashina. Ti mujtit sam wajne, tikas sam kun. Abra- 
hamne sunkana i. Diosne Abrahamta nat kit Judío kwal nam- 
ninta. Abraham wat akwa, Abraham Diospa kwal akwa, Abra- 
hampa pashparuzkas Diospa kwal mai. 17 Judío awaruzne ti 
sailkana mai. Diosne usparuza ti sailkana wat ti kwalkis wiz- 
malninnara. Sunkanane Diosne akkwan Judío awaruza kwaina- 
rit. U Judío chi awaruzne mamaz ti sailkana mai. Diosne uruza 
mamaz ti sailkana piznat kit wat ti kwalta ayukta pusninnara, 
sua chikkanapa. Sun akwa u Judío chi awaruzne Dios Judío 
awaruza kin namnarit aizpa sappashina, uruza wat kiwainnana- 
pa. 18Dios Judío awaruza kwainaritkas, u Judío chi awaruzne 
Judío awakin anza wat chi. Uspa u nakmaltit ti sailkana mai nij- 
kultain. Une Judío awaruza Diosta piankamninnarachi. Kancha 
Judío awaruzne Judío chi awaruza Diosta piankamninñara. 

19Une ka kaizashina: “Diosne usparuza, ti sailkana, nakpal- 
narit, aumiza, Judío chi awaruza, sapnana, uspa nakpalnaritkin 
pusninnana.” 20Nane “sunne watcha i” sinkanash. Sun Judío 
awaruz Diosta nijkularachi akwa, Diosne usparuza, ti sail nak- 
paltitkana kwainarit. U Diosta nijkulamtuasmin, Diosne uruza, 
paiña kwalkanain, watsarit milnanazi. Katmizna “aune Judío 
awakin anza watmakpas” minñanachi. Uruzpain izarawa. 21 Ju- 
dío awa Diosta nijkularachi akwa, Diosne usparuza ti sailkana 
nakpalninnat kit kwainara. Judío chi awaruz Diosta nijkulam- 
tuchine, Diosne ti sail nakpaltitkana usparuzakas kwainanazi. 
22 Dios mazantuza wat kinamtukas, usne minpazharuza ilnana- 

zi. Diosne ussa kanparachiruza, sun Judío awaruza, ilnat kit 
kwainarit. Diosne uruza, Judío chi awaruza, wat kinarit, ussa 
kanpaarit akwa. U Diosta miashimtukine, Diosne uruzakas 
kwainanazi, uruza ilnana. 23 Judío awa Diosta kaiyakane, Dios- 
ta mamasa nijkulakane, Diosne usparuza piznat kit mamasa 
sapnanazi, ti sail ti kwalta pusnintukanain. Dios tinta akwa, us- 
ne Judío awaruza sapnashina, pakmaltit sail ti kwalta pusnintu- 
kana, mamasa uzninnanapa. 24 Mamasa sun pitmin kainanash. 
Diosne uruza, Judío chi awaruza, paiña kwal chiruza, sapnat kit 
paiña kwal namninnara. Sunkanane Diosne Judío awaruza, pai- 
ña kwal kwairittuza, mamasa sapnashina, Dioskasa uzanapa. 
Judío chi awaruzne sun kwail ti sailkana mazi. Diosne usparuza 
sapnara, sun kwail ti sail wat ti kwalta pusninnamtukanain. Ju- 
dío awaruzne wat ti sailkana mai. Judío awa Diosta nijkularachi 
akwa, Diosne usparuza ti sailkana nakpalnat kit kwainarit. Usne 
usparuza, Judío awaruza, mamasa sapnashina, paiña kwal ma- 
masa namanapa. 


Diosne Judío awaruza kakultananazi 

25 Diosta piantuz, miizanaka. Ñamin awane Dios kamtarit 
aizpa piankamarachi. Nane uruza sun kamtam pit kainanamtus, 
u “Judío awakin anza wat makpas” minñamanpa. Minpazha Ju- 
dío awaruz Dios kaizta aizpa miashitchikas, anpane Diosta mia- 
nazi. Judío chi awa Diosta kapal piankamarawane, Judío awa- 
ruzne, Dios narittuzne, Diosta piankamamiznazi. 26Sun kirika- 
ne, Diosne akkwan Judío awaruza watsat milnanazi. Dios pin- 
kihta ka parit: 

“Watsat milmumikane chiyuras anazi. 
Usne Judío awa kwail kiarit aizpa sinam sananazi.” t 
27 Mamasa Diosne paiña pinkihta kaizta: 
“Nane usparuza uspa kwail kiarit aizpa wat kultana 
namnarau.”” 

28 Judío awa Dios watsal pit miashitchi akwa, Judío awaruz- 
ne Diosta aliz kularit. Katmizna Diosne paiña pit uruza, Judío 
chi awaruza, ininnara, u Diosta piankamanapa. Dios Judío awa- 
ruza mama aliz kulnaritkas, Diosne usparuza mama pashinam- 
tu, uspa ñamin papihshtuza akkwan kin namnarit akwa. 29 Dios 

mizurainkas maiztuchi akwa, paiña Judío awaruza kin namtit 
aizpa kinanazi. Usne usparuza milanarit aizpa nakamanazi. Us- 
ne wan akwarittuza wat kinanazi. 30An ñamin une, Judío chi 
awaruzne, Dios kaizta aizpa miashitchi. Sun payu Judío awaruz 
Dios kaizta aizpa miashitchiasmin, Diosne uruza, Judío chi 
awaruza, wat kishinamtu. 31Sunkanane Judío awaruz Dios 
kaizta aizpa miashitchi akwa, Diosne uruza wat kin minta. Ma- 
maz payura Diosne usparuza, Judío awaruza, sapnat kit ukasa 
wat kinanazi. 32 Wan awa Diosta miarachi akwa, Diosne wan 
Judío awaruzakas wan Judío chi awaruzakas uspa kwail kiarit 
aizpa piankamninnamtu. Awa Diosta nijkulashikane, Diosne 
wan awaruza kawarain sapnat kit wat kiwainnanazi. 
33 Anne piankamtain: 
Diosne wantuza kwisha wat kishina, us wan awara 
pian akwa. 

Usne wan chiwal pian. Minminkas Dios pian aizpa 
piankamasachi. Minminkas Dios kishimtu aizpa 
piankamsachi. 

34“Watcha, minminkas au Anpat mintu aizpa piankama- 
sachi. 

Minminkas Diosta kurunsachi, us an tinta akwa.”” 

35 “Diosta chiwazha milamtumikane Diosta paikwasachi, 

Dios ussa chiwazha kailninnapa, Dios an ñancha 
wan us mij aizpa ussa milat akwa.” w 

36Diosne wan chiwal sarit. 

Uskas wan sarit aizpa watsamtu. Us akwa wan sarit 
aizpa purai. 

Katmizna aune “Dios kwisha wari” kizwizsan. Sunne 
watcha i. 


Aune Dios kuruntu aizpa kitpamakpas 
1 Mane nane uruza ma pitchin kurunnanash. U Diosta 
1 2 piantuz, mirain. Dios aumiza kwisha wat kiwainarit 
akwa, nane uruza akwanamtus, u Diosta chihkaamanpa, Dios u 
kaijchu sinam sananapa. An sukin uzamtuasmin, une Dios kaiz- 
tu aizpa miarawa, us pashit aizpa kianapa. Sunkana minturuzne 
Diosta watsal wakpuj wainñanazi. Sunkana kitpamakpas. 2 U 

minñamtu aizpa maizarawa, Diosta pianchiruzkana uzamanpa. 
Diosne uruza u kaijchukin maiznashina, mamaz tuntu minñana- 
pa, Dios pashit aizpa piankamanapa. Dios uruza kapal maizara- 
wane, Diosne uruza kiwainanazi, wat kianapa, Dios pashit aiz- 
pa kianapa, an wat uzanapa. 

3Dios nawa wat kiwaintit akwa, usne nawa paiña inintami- 
ka namninta, wan u uzkin uzturuza kainanapa. “Aune mamaz 
awakin anza wat makpas” minman. Uruzpain wat min kit Dios- 
pa kal uruza chihkarit aizpa piankamtain. Diosta nijkulamtuas- 
min, une paiña kal uruza chihkanarit aizpa us akwa kiarawa, 
pailnakima. 4Wan awane maza ñakanain mai. Awa mittikas 
pimpulkas, sailkas, chihtikas, kizpukas wan waji, sunkasa ak- 
kwan tuntu kal kin. Mazane wan kal kisachi. 5Sunkana Diosta 
nijkultuzkas akkwan purai. Au akkwan purakas, Cristone au- 
miza maza kwalmin namnintu. Cristo aumiza maza kwalmin 
namnintu akwa, ussa nijkulturuzne wannakkanazi. 

6 Diosne pailta awaruza chiwazha kal milanat kit usparuza 
uspa kal kianapa kiwainamtu. Sunkana Diosne mazantuza 
Dios pit kainana milanara. Diosta tinta nijkulamtuasmin, 
Dios pit kainammmikane Dios watsal pit wat kainarawa. 
7 Dios anparuza mamaz kal chihkanara, awaruza kiwainna- 
napa. Suntuzne awaruza tinta kiwainñarawa. Dios mamazta 
paiña pit kamtanapa chihkamtune, paiña watcha pit kam- 
tammikane wantuza paiña pit tinta kamtanarawa. 8 Dios ma- 
mazta awaruza kurunna chihkamtune, sun kuruntumikane 
awara wat kurunnarawa, awa wat kulanapa. Akkwan pialkas 
kumirakas mijtuzne mamaz we mijtuza nailnarawa. Iglesia 
ininmika awaruza ininnamtuasmin, usne wantuza watsal 
kwinta kinat kit paiña kal kitpa. Puizaruza kiwainturuzne us- 
paruza watsal kiwainnara, tayaltachin. 


Cristora piantuz na kaiztu aizpa kiarawa 
9Pailta awaruza watsal pashinarain. Kwail kin pashikain. 
Dios iztakin wat aizpa kirain. 10 Cristora piantuza u kwalkanain 
pashinarain. Une Cristora piantuza wat minñarawa. 
11 Diospa kal kimtuasmin, arakan pamun. Diospa mintuas- 
min, au Anpat Jesucristowa kal tinta kal kirain. 
12Dios uruza wat kishinamtu akwa, us milashimtu aizpa ti- 
riztain. Tirizamtuasmin, watsal kultain. Awa uruza parishiznin- 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


Romanos 12, 13 438 


namtuasmin, impara imparain wan tailcharain. Pailta payuki- 
ma Diosta paikwarain. 

13Cristora piantuza, we mijtuza, u mij aizpa nailtain. Cristo- 
ra piantuz attishtas akane, attuza yal nammilarain. 

14Awa uruza parishiznintukas, Diosta uspa akwa paikwa- 
rain, Dios usparuza wat kinanapa. Usparuza sinkanamtuasmin, 
usparuza kwail pit paraman. 

15Awa watsal kulamtuasmin, usparuzkasa watsal kularain. 
Awa tayal kit aztuasmin, uspakasa tayaltain. 

16Wantuzpa kawarain mintain, wan awakasa kalpain uza- 
napa. “Nane mamazkin an warish” minmun. Tinta chiruzkasa- 
kas puizaruzkasakas wanmaktain. “Nane wan chiwal pianish” 
kizmun. 

17Maza nua kwail kitne, ussa kawara kwail kimun. Puija ki- 
mun. Awakasa uzamtuasmin, usparuza wat kinat kit uspa iztakin 
watsal uztain. 18An sukin kwail uztuza tailchanamtukima, une 
wan awakasa kalpain uzmiztawai. 19Dios ussa piantuza pashi- 
namtu akwa, mizhain. Maza uruza kwail kitne, sunkana kwail pui- 
ja kinchi. Diosmin kwail kimtumikasha ilnazi. Dios pinkihta ka pa- 
rit: “Au Anpatne ka kizta: “Nane kwail kimtuza ilnanash. Nane us- 
pa kwailkana kiarit aizpa usparuza kailninnanash, parishizana- 
pa,” * ka au Anpat kizta. 20Sunkas Dios pinkihta ka parit: 

“Nu uzkin aliztuz aakane, yak kirit aakane, kumira us- 
paruza kwinnarawa. 
Aliz kwazi kiltittuz aakane, kwazi kwinnarawa. 
Sunkana aliztuza kwinnarane, sun aliztuzne mitsal kia- 
rinazi.”Y 

21 Uruzpain wat iztain. Aliztuz uruza kwail kiamtukas, uspa- 
ruza kwail puija kinchi. U aliztuza wat kiamtune, une izmuruz 
namashina. Aliztuza wat kirain, kwailtuza anuppananapa. 


Diosta piantuzne gobierno mikwaruza miarawa 
1 1Wan Diosta piantuzne gobierno mikwaruza miarawa. 
3 Diosne sun mikwaruza namninnara, awaruza ininnana- 
pa. Diosmin usparuza nanarit, an sukin uztuza ininnanapa. Us- 
pane usparuzain ininna namarachi. 2Dios mikwaruza namnin- 
narit akwa, mikaruza mimtuchiruzne Diostakas miamtuchi. 

Diosne suntuza nanarit, mimtuchiruza uspa kwail akwa ilnana- 
pa. 3Wat kimtumikane mikwara chi ishkukain. Kwail kimtuzne 
mikwara ishkuamtu. Katmizna u mikwara ishkwashitkine, wat- 
salmin kirain, mikwa uruza “watmin kiamti” kiznapa. 4Diosne 
sun mikwaruza namninnara, awaruza kiwainanapa. Kwail kim- 
turuzne mikwara ishkuanazi, mikwa kwail kimtuza ilnamtu 
akwa. Mikwane Diosta kiwaintu, kwail kimturuza ilnanapa. 
5 Katmizna une mikwa kuruntu aizpa miarawa, uspa Dios akwa 
kwail kimturuza tinta ilnamtu akwa. Une mikwara miarawa, us 
ininta aizpa wat akwa. Une u kaijchukin sun wari pianmai. 6U 
sun wari pian akwa, une gobierno awaruza pial taamtu. Mikwa- 
ruz uspa kal kiamtuasmin, uspane Dios akwa kal kiamtu, Dios 
usparuza sun kal kin milanarit akwa. 

7Une gobierno awaruza we tarit aizpa tarawa. Suparuzkas 
uspa su akwa gobierno awaruza pial tarawa. Une wan mikwa- 
ruza wat minñat kit uspa akwa wat kaiztain. 


Awa anparuza pashinarawa 

8 Pial puimikane nammilammikasha pial kailnintawa. U wan 
an sukin uztuzpa minñamtuasmin, wan Cristora piantuza pashi- 
narawa. An sukin uztuza pashinamtumikane wan Dios inintit 
aizpa kinazi. 9Diosne sunkana awaruza ininnara: “Patna 
ashampakasa pitkain. Patna ampukasa pitkain. Mamaz awa- 
ruza piantakain. Patna walkukain. Mamaz mij aizpa pashikain.” 
Dios sun pit awaruza ininnarakas, usne mamaz pit awaruza 
ininnara, kianapa. Ka kaiznara: “Une uruzpain pashinamtuka- 
nain wan awaruza pashinarawa. Sunkana pashimtumikane wan 
Dios inintit aizpa kinazi.”* 10 An sukin uzturuza pashinamtumi- 
kane usparuza kwail kimanazi. Katmizna awaruza pashinamtu- 
mikane Dios inintit aizpa mit kit sunkana kinazi. 

11 Na kaiztit aizpa mit kit kirain, pailtimtu payu anpain pam- 
tu akwa. Na wan uruza kaiznarit aizpa nijkulat kit Diospa kal 
tinta kirain. U Cristora nijkularakima, akkwan payu pintit. Cris- 
tone anpain. Usne piannanpain, aumiza watsat milnana. 12Am- 
ta pailka, kinmiztui. Sunkana Cristone piananpain, aumiza wat- 
sat milnanapa. Awa amtawara kwail kimtukanain kiman. Une 
Diosta paikwarain, Dios uruza kiwainanapa, u ñamin kwail kia- 

rit aizpa kiamanpa. Ma an sukin kwail kinintumika chamtuas- 
min, Diosta paikwarain, Dios uruza kiwainnanapa, kwail kinin- 
tumika kuruntu aizpa kiamanpa. 13 An sukin uzamtuasmin, au- 
ne wat awakanain watsal uztawamakpas. Aune pirit chamtu- 
ruzkana uzamasan. Aune awa pishta kwiamtukanain izamasan. 
Ampune mamazpa ashampakasakas pitkain. Ashampane ma- 
mazpa ampukasa pitkain. Aune mamazkasa waya kiamasan. 
Aune mamaz mij aizpa pashiamasan. 14Cristo uztakana uzara- 
wamakpas. Aune au Anpat Jesucristora paikwatpamakpas, us 
aumiza kiwainanapa, au kwail kiashimtu aizpa kiamanpa. 


Diosta we piantuza sapnarain 

1Une Diosta nijkulturuza sapnarain, uspa wan Dios kamta- 
1 4 narit aizpa mama we piankamamtukas. Diosta piantuz 
ukasa nijkine, ukanain minñamtuchine, usparuza pilchapuzman, 
mamaz tuntu minñamtu akwa. 2Maza kwinta kainanamtus. Ma- 
zantuzne wan ña kwashimtumakpas minñamtu. Anpa Judío awa- 
ne “wan ña impa i” minñat kit kuamanazi. Diosta we nijkultumi- 
kane “sun ña kumanash” mintu. Minminkas ña kumtuchiruza 
kwail minman, Dios usparuzakas sapnara akwa. 3Wan ña kumtu- 
mikane ña kumtuchimikawa kwail minachi. Kawarain ña kumtu- 
chimikane wan chiwal kwashimtumikawa kwail minachi, Dios us- 
sa saptit akwa. 4Une mamazpa kiwainmikasha kwail kimti kaiz- 
man. Kiwainmikawa anpatne paiña wat kirit aizpakas paiña kwail 
kirit aizpa kainanazi. Kawarain Diosne paiña kwaltuza kiwainna- 
nazi, us pashimtu aizpa kianapa. 

5 Mamaz kwinta kainanamtus. Mazantuz maza payuin Dios- 
ta paikwatpamakpas minñamtukas, anparuzne wan payu kawa- 
rain mai minñamtu. Wan payuwa minñarawane, wan awaruzne 
chiwazha payu narawa, Diosta wakpuj waina. 6 Minpazha maza 
payura Diosta wakpuj waina nashimtumikane sun payura au 
Anpatta paikwashina, Dios pashit aizpa kinpa. Chiwazha kumi- 
ra kwashimtumikane Diosta aishtaish kiz kit au Anpat pashimtu 
aizpa kishina. Chiwazha kumira kwashimtuchimikane mamaz 
kumira kwashina. Usne au Anpatta aishtaish kiz kit au Anpat 
pashimtu aizpa kishina. 

7 Minminkas usmin pashimtu aizpa kin uztuchi. Kawarain 
minminkas paiña imtu payura namtuchi. 8 An sukin uztuasmin, 
aune uzshimtumakpas, Dios pashimtu aizpa kin. Au inakima, 

aune Dios pashimtu aizpa kianapas. Au irikane, aune Dioskasa 
wanmakkanapas. 9 Cristo irawane, Diosne ussa mamasa kakul- 
ninta. Katmizna Diosne ussa au Anpat namninta, uzturuzakas 
irittuzakas ininnanapa. 

10 Une Diosta piantuzpa kwail pit paraman, ukanain Diosta 
wakpuj wainñamtuchine. Une Diosta piantuzpa kwail minman. 
Mamaz payura wantuzne Dios iztakin kunanapas. Suane Diosne 
aumiza au kwail kiarit aizpakas au wat kiarit aizpakas kainana- 
nazi. 11Sunkana Dios pinkihta ka parit i: 

“Anpatne ka kaiztu: Une na uztui pianmai. Kawarain 
na kaiztu aizpa watcha i. 
Pailta awane na iztukin wakpuj wainñanazi. 
Wan awane nawa ‘usne Dios i' kizanazi.”“ 
Katmizna mamaz ukanain Diosta wakpuj wainñamtuchine, us- 
pawa kwail paraman. 12Sunkanain aune, wan Diosta piantuz- 
ne, Dios iztukin kuntawamakpas, au kiarit aizpa Diosta sinkana. 


Diosta piantuza kwail kinpa kininman 

13Katmizna Dios wan awa kiamtu aizpa pian akwa, aune ma- 
maztuzpa kwail paratchiwamakpas. Aune Diosta piantuz iztakin 
nil uzana nanarawamakpas, usparuza kwail kininnamanpa. 14Na 
Anpat Jesústa piankamtit akwa, uskasa wanmaktit akwa, nane 
chiwazha kumira wa aizpa wari pianish. Minpazha chiwazha ku- 
mira impa i mintumikane an kumira impa aizpa kwanchi. Ussa ku- 
mira impa aizpa kwanka kizman. 15U Diosta piantuza pashinam- 
tune, une chiwazha impa aizpa kuamanazi, mamaz Diosta pian- 
tuza kwail kininnamanpa. U chiwazha kumira kwashimtukas, une 
sun kumira akwa Diosta piantuza kwail kininnashina. U uspa iztu- 
kin sun impa kumira kwatne, “awane chiwazha kwail kishimtu- 
makpas” minñashina. U Diosta piantuza kwail kinintune, awane 
uruza “ukas kwail kiamtu” kizanazi. Diosta piantuz akwa sunkana 
kiman, Cristo uspa akwa irit akwa. 16U chiwazha wari minñamtu- 
kas, mazantuzne u kiamtu aizpa kwail i minñashinai. Mazantuz u 
kiamtu aizpa kwail i minñarane, sunkana kiman, mazantuza kwail 
kininamanpa. Suasne minminkas Diosta piantuzpa kwail minña- 
manazi. 17Awa chiwazha impa kumira kuman kizamtukas, aune 
Dios pashimtu aizpa kiarawamakpas. Diosne Diosta piantuza inin- 

ashimtu. Suasne Diospa Sinam Izpulne uspakasa uznazi, nil awa- 
kana namninnanapa, mamaztuzkasa kalpain uzanapa, watsal kul- 
anapa. 18Cristora kiwainturuzne, us kaizta aizpa mimturuzne, 
Dios pashimtu aizpa kianazi. Suasne awane uspawa wat minñana- 
Zi. 

19Aune wan Diosta piantuza wat kiwainnarawamakpas, 
wan wanmakkat kit kalpain uzanapa, Diosta an wat piankama- 
napa. 20 U chiwazha kumira kwashimtukas, sun kumira kuman, 
Diosta pianmikasha kwail kinintane. Dios ussa kamtarit aizpa 
kaninman. U wan kumira kwashiamtukas, une chiwazha kumi- 
ra kwashikain, u mamazta kwail kinintane. U akwa usne impa 
kumira kwat kit paiña kaijchukin kwail kimtus minazi. 21 Une 
chiwazha wat aizpa kirain. Minpazha impa kumira kwail i min- 
tane, us iztukin kuman, mamazta kwail kininmanpa. Minpazha 
vino kwail i mintane, us iztukin vinokas kuman, mamazta kwail 
kininmanpa. Diosta pianmikasha kwail kinintu aizpa kiman, 
Diosta kwayamanpa. 22U wan kumira kuamtu akwa, une ma- 
maz Diosta pianmikasha impa kumira kwanka kizman. U chi- 
wazha kumira kuamtukas, Diosne u kuamtu aizpa piankam kit 
sun kumira impa i kizmanazi. Diosta piantuzne, uspa kiamtu 
aizpa wari nijkulturuzne, wat kiarinazi, uspa Dios iztakin kwail 
kiamamtuchi pian akwa. 23Impa kumira kwatmikane Dios izta- 
kin kwail kirau minazi. Usne paiña kaijchukin “na kwail kirau” 
minazi. Dioskas ussa “kwail kiri” kiznazi, impa kumira kwat 
akwa. Diosne uruza wat aizpa piankamninnanazi. Dios iztakin 
nil aizpa kamarachiruzne kwail kiamtu. 


Mamaztuza kiwainnarawa 

1 Au Diosta an nijkulturuzne, Diosta piantuza, we nijkul- 
1 5 turuza, tailchat kit tinta kiwainnarawamakpas. Au pa- 
shimtu aizpa kishimtuchiasmin, aune mamaztuza, we piantuza, 
wat kinarawa. 2 Aune wan Diosta piantuza wat kiarawamakpas, 
uspa nil uzanapa, Dios pit miat kit ussa an wat nijkulanapa. 
3 Cristo an sukin uzasmin, usne aumiza us uztakanain kamtana- 
ra. Usne us pashit aizpa kitchi. Awa ussa kwail kizaritkas, usne 
Dios pashit aizpa kishira. Dios pinkihta paiñawa ka parit: “Dios- 
ta aliz pilchapuztaruzne nawakas aliz pilchapuzara.”? 4Diosne 

wan an ñancha paiña pinkihta parit aizpa paninta, aumiza kam- 
tananapa, sun pit piankamanapa. Au Dios pinkihta iztuasmin, 
Diosne aumiza an tinta namninnashit kit kiwainnashina, au 
watsal kulanapa. Sun akwa aune Diosta tiriztumakpas, us milan 
namtit aizpa sapnakima. 5 Dios aumiza tinta namninnamtuas- 
min, usne umiza tinta kiwainanazi, Cristo uztakanain uzanapa. 
Usne uruza wanmakninnazi, uruzpain watsal uzanapa. 6Sunka- 
na kiarawane, une uruzpain wanmakkanazi, u “Dios kwisha wa- 
ri” maza pitmin kaizanapa. Une sunkana au Anpat Jesucristowa 
Papihshta kaizanazi. 


Judío chi awaruzkas Dios watsal pit miamtu 
7 Katmizna Cristo aumiza sapnarakanain, une wan Diosta 
piantuza sapnarain, awa “Dios kwisha wari” kaizanapa. 8Na 
uruza kaiztu aizpa mainkain. Cristone chiyuras au sukin ara, 
Dios Judío awa kwaltuza, an ñamin uztuza, kin namtit aizpa 
kin. Cristone Judío awaruza kiwainana ara, awa Dios kin namtit 
aizpa watcha i nijkulanapa. 9Uskas akki ara, Judío awachiruza 
wat kiwainat kit watsat milnana, uspa “Dios kwisha wari” kaiz- 
anapa. Davidne sunpa Dios pinkih paritkin ka kaizta: 
“Nane Judío awa chi uztukin “Dios wari” kaiznash. 
Nakas nua Dios kwisha wari” kanta kaiznash.” ° 
10 Mamasa Dios pinkihta ka parit: 
“Judío awachiruzne Dios narit kwalkasa, Judío awa- 
ruzkasa watsal kultain.”4 
11 Mamasa Dios pinkihta ka parit: 
“Judío chi awaruz “Dios kwisha wari' kaiztain. 
Chiwal awa “Dios kwisha wari’ kiztain.”* 
12 Mamasa Isaíne Dios pinkihta ka parit: 
“Mamaz payura Isaíwa kwalne pashpa milnazi. 
Kawirawane, Judío awachiruza ininmiznazi. 
Uspane ussa tirizanazi, Dios milan namtit aizpa sappa- 
nakima.” f 
13U Diosta nijkulamtu akwa, nane Diosta u akwa paikum- 
tus, Dios uruza watsal kulninnanapa, Dios uruza kalpain uznin- 

nanapa. Diospa Sinam Izpulne uruza tinta kiwainnanazi, Diosta 
an tirizanapa, us uruza milan namtit aizpa sappanakima. 

14Diosta piantuza, miazhanaka. Nane u nil uzamtu pianish, 
u mamaztuza wat kinamtu akwa. U Diosta kwisha wat pianka- 
mamtu akwa, une wantuza kurunnat kit kamtanashina. 15An 
pinkih uruza panamtuasmin, nane uruza mazantuz pit panana- 
rau, sun piankamanapa. Nane uruza sun pit nijkulninamtus, na 
kamta aizpa mainñamanpa. Dios an kal nawa kinpa chihkarit 
akwa, nane uruza tinta kainanamtus. 16 Diosne nawa kwisha 
wat kiwainnat kit Jesucristowa paiña kiwainmumika namninta, 
Judío awachiruza Dios watsal pit kainananapa, Judío awachi- 
ruz Dios watsal pit piankamanapa. Judío awachiruz Dios pit 
miarawane, Jesucristora nijkularawane, Diosne usparuza sap- 
nashina, paiña Sinam Izpul usparuza sinam saninnarit akwa. 

17Na Jesucristokasa wanmaktit akwa, nane Diospa kal kin 
watsal kultus. 18 Cristo paiña kal kinpa nawa kiwaintu akwa, 
nane uruza kainananash, u, Judío awachiruz, sun watsal pit nij- 
kulanapa. Dios paiña kal kinpa nawa kiwaintu akwa, na Judío 
awachiruza Dios pit kainanamtu akwa, Jesucristone usparuza 
Dios pit nijkulninnamtu. 19 Dioskas paiña Sinam Izpulkas nawa 
tinta kiwainta, ñamin iztachi kalkanain kinpa. Nane Dios pit 
wan sukin uztuza kapal kainanara. Jerusalén pipulura uztuzkas 
Iliria surakima uztuzkas, Dios pit miat kit Cristora piankamara. 
20 Dios watsal pit paramtuasmin, nane Cristora pianchi purakin 
irau, Cristowa kamtanana. Nane mamaz awakasa kal kin saira- 
chi ish, uspa kal kiamiztu akwa. Nane minminkas itchiruzkin 
kal kin irau. 21 Nane Dios pinkihta paritkanain Diospa kal kirau: 

“Minpazha sun pit mirachiruza parananazi. 
Ñamin Dios pit mimtuchiruzne paiña pit 
piankamanazi.” š 


Pablone Roma pipulura inash mintu 
22 Na u uztukin akkwan piji ishimtukas, nane ap kal akwa u uz- 
tukin pianatchish. 23 Mane nane ap kal an sukin me pailtire, apain 
wan awa Cristowa miarit akwa. Akkwan añora uruza izna ishim- 
tukas, nane u uzkin mama pianashimtus. 24 Nane uruza izna tiriz- 
namtus. España sura imtuasmin, nane u uzkin putnanash, uruza 

iznana. Ukasa akkwan payukima nukkulshimtukas, nane ukasa 
akkwan payuchiin nukkultinash. Nane uruza nawa u yalkin sap- 
nanapa paikwanamtus. Kwiztane une pialkasa kumirakasa nawa 
kiwainñashina, España sura piannankima. 25España sura imtu- 
chasmin, an ñancha nane Jerusalén pipulura irimtus, Diosta pian- 
tuza kiwainnanapa, usparuza milarit pial chihkanapa. 26Diosta 
piantuz Macedonia sura uzturuzkas Diosta piantuz Acaya sura uz- 
turuzkas kain pampa pial wanmakninñara, Diosta piantuza kiwai- 
nashinanapa, sun pial puiza Jerusalén pipulura uzturuza milana- 
napa. 27 Uspain “sun pial kain wantaanash, usparuza milanana” 
minñara. Sun Judío awachiruzne Judío awaruza kiwainnarawa, 
Judío awaruz Judío awachiruza Dios pit kamtanara akwa. Mane 
sun Judío awachiruzne sun wantarit pial naiyarawa, puiza Judío 
awaruza kiwainanapa. 28Na an kal pailtawane, wan pial wantara 
aizpa usparuza chihkanarawane, nane Jerusalén pipulukis puz kit 
España sura irinash. España sura piannamtuchasmin, uruza izna 
irimtus. 29Na u uzkin akane, nane Cristo nawa akkwan wat kina- 
nazi pianish. 

30 Au Anpat Jesucristora nijkulamtu akwa, paiña Sinam Iz- 
pulne aumiza kiwainamtu, mamaztuza pashinanapa. Katmizna 
nane uruza kurunamtus, Diosta na akwa paikuanapa, us nawa 
kiwainnapa. 31 Dios nawa pakpanapa paikwarain, Judea sura 
uzturuz, Dios watsal pit nijkultuchiruz, nawa kwail kiamanpa. 
Diosta piantuz akwa, Jerusalén pipulura uzturuz akwa, Diosta 
paikwarain, na usparuza milanamtu aizpa sappanapa. 32Dios 
nawa u uzkin ininshitne, Diosta paikwarain, piannanpa. Na u 
uzkin piannakane, nane watsal tuanash. Suasne nane ukasa wat 
kulnarinash. 33Nane Diosta paikumtus, Dios uruza kalpain 
uzinnanapa, uruza kiwainnanapa, uruzkasa tuanpa. Ka. 


Pablone wantuza kakishapu kiznamtu. 

1 1 Nane uruza au wat kwampihsh Febera piankamnintus, 

6 ussa sappanapa. Cencrea pipulura uzturuzne ussa Dios 
iglesiara kiwainnapa naara. 2Us au Anpatta pian akwa, nane 
ussa sappanapa paikwanamtus. Us Cristora nijkultu akwa, Dios- 
ta piantuzne ussa sappat kit us wenamtu aizpa milaarawa. Usne 
wat izmumika nam kit akkwantuzakas nawakas kiwainzish. 

3 Priscilarakas paiña ampu Aquilarakas kakishapu kiznarain. 
Uspa paaskas nakas parejuin Jesucristowa kal kiritmakpas. 

4Aliz awa nawa pizshiamtukas, uspane nawa pakpailta. Uspa 
paasne na akwa inapain azi. Uspane imasarilta. Nakas wan Ju- 
dío awachi Cristora nijkulturuzkas uspa paasta aishtaish kizta- 
wamakpas, nawa kiwaintit akwa. 

sNakas Diosta piantuza, uspa yalkin wanmakmuruza kaki- 
shapu kaiznamtus. 

Ap izmumika Epenetora, ap pashimtumikasha, kakishapu 
kizti. Usne Asia sura ñancha Cristora nijkultamika ara. 

6 Maríarakas kakishapu kizti. Cristowa kal kimtuasmin, usne 
uruza kwisha kiwainarit. 

7 Andrónicorakas Juniarakas kakishapu kiztain. Uspane na- 
kanain Judío awa mazi. Uspane nakasa kajchira siptit wamazi. 
Sun paasne doce inintuzkanain kal kiilta. Na Cristora pianchas- 
min, uspa paasne Cristora nijkulpailtazi. 

8 Ampliatora kakishapu kizti. Us au Anpatta wat pian akwa, 
nane ussa pashimtus. 

9Urbanora kakishapu kizti. Usne nakasa Cristowa kal kirit. 

Estaquista, mamaz na pashimtumikasha, kakishapu kizti. 

10 Apelesta kakishapu kizti. Awa ussa naizninnaritkas, usne 
wan tailchat kit Cristora nijkulmiztu. 

Aristóbulospa kwaltuza, paiña yalta uztuza, kakishapu kiz- 
tain. 

11 Herodiónta, Judío awara, kakishapu kizti. 

Narcisowa yalta uzturuza kakishapu kiztain, au Anpat Jesús- 
ta nijkulamtu akwa. 

12Trifenarakas Trifosarakas kakishapu kiztain. An paas 
kwampihshne kwisha akkwan Diospa kal kiilta. 

Au pashimtumikasha, Pérsidara, kakishapu kizti. Uskas ak- 
kwan Anpatpa kal kirit. 

13Ruforakas kakishapu kizti. Au Anpatne ussa narit, paiña 
kal kinpa. Usne au Anpatta nil kanpara. Rufowa akkuhshtakas 
kakishapu kizti. Paiña akkuhshne nawa painkultakanain sap kit 
watsal kira. 

14 Asíncritorakas Flegonterakas Hermestakas Patrobastakas 
Hermastakas uspakasa wanmakmuruza kakishapu kiztain, 
Diosta nijkulamtu akwa. 

15Filólogorakas Juliarakas Nereorakas paiña kwampihshta- 
kas Olimpastakas wan Diosta piantuz uspakasa chamturuzakas 
kakishapu kiztain. 

16Wan Diosta piantuza watsal kwinta kinat kit kakishapu 
kiztain. 

Akkis Iglesiara wanmakmuruzne, Cristora nijkulturuzne, 
uruza uspa pit ininnat kit kakishapu kiznamtu. 


Pablone Diosta piantuza kurunnamtu 

17 Nane Diosta piantuza kurunnamtus, nakanain kamtamtu- 
chiruza miamanpa. Mazantuzne Diosta piantuza naiyashimtu, 
usparuzpain waya kiamiznapa. Uspane Cristora piantuza ma- 
maz ñanta kamtaamtu, au kamtarit aizpa miamanpa. Uspane u 
Cristowa kamarit aizpa kamtaamtuchi. Usparuza miman. Uspa- 
kasa chaman. 18Sun ñanta kamtamturuzne au Anpat Jesucris- 
tora kiwainamtuchi. Paiña kal kiamtuchi. Uspane uspain kal 
kiashimtu aizpa kiamtu. Watsal pit paramtuasmin, uspane we 
piantuza pirail appamtu, uspa minñamtu aizpa maizanapa. 
19 Wan Cristora nijkulturuzne u Diospa watsal pit miamtu pian- 
mai. U Diosta miamtu akwa, watsal ish. Une Diosta paikwatpa, 
uruza kiwainñanapa pailta payu wat kianapa. Mizurainkas 
kwail kin pashikain. 20Au Diosne Satanásta anuppanazi. Suas- 
ne Diosne aumiza kalpain uzninnanazi. Mane Diosta paikum- 
tus, us uruza pailta payukima wat kiwainanapa. 

21 Timoteone, nakasa kal kimmikane, uruza kakishapu kiz- 
namtu. Luciokas Jasónkas Sosípaterkas, ap Judío izmuruzkas, 
uruza kakishapu kiznamtu. 

22Nane, Pablo akwa pinkih pamtumikane, Tercio mun ish. 
Nakas uruza kakishapu kiztus. 

23Gayo muntitmikakas uruza kakishapu kiztu. Na akki uz- 
tuasmin, usne paiña yal nawa nammilarit. Diosta piantuzne pai- 
ña yalta wanmakkamtu. Erastokas uruza kakishapu kiztu. Usne 
an pipuluwa pial watsammika i. Au aña Cuartokas uruza kaki- 
shapu kiztu. 24Nane Diosta paikumtus, au Anpat Jesucristo 
uruza kiwainnanapa, ukasa tuanpa. Ka. 


Pablone minpa pit kiznamtu 
25Aune “Diosne kwisha wari” kiziznapas. Au paiña watsal 
pit miamtu akwa, usne aumiza an tinta namninnashina. Sun 
watsal pit uruza kainanamtuasmin, nane Jesucristowa uruza 
kainanarau. Dios an su sarakima, ñamin awane sun pit pianka- 
marachi. 26Mane awane sun kamtarit aizpa miashina, Dios 

awaruza piankamninnarit akwa. Ñamin Dios pit kainammturuz- 
ne Cristowa pinkihta parit. Au Diosne, pailta payukima uztumi- 
kane, aumiza sun watsal pit piankamninnat kit aumiza wan Ju- 
dío awachiruza ininnara, usparuza kamtananapa, Dios kaizta 
aizpa mianapa, Diosta nijkulanapa. 

27 Jesucristo aumiza watsat milnarit akwa, aune pailta payu- 
kima “Dios kwisha wari” kiztawamakpas. Usne wan chiwal 
pian. Usmin Dios i. Mamazne wachi. Sunne watcha i. 

Ka. Pailti. 

1 Coríntios 
San Pablone An Ñancha Pinkih Para 


San Pablone Corinto pipulura it kit sun Dios Watsal Pit awaruza 
kamtanat kit wanmakninara, Diosta wakpuj wainñanapa. Diosta pian- 
kamarakas, uspane pailta payukima Pablo kurunarit aizpa miarachi, 
we kamtit akwa. Corinto pipulura uztuzne Griego pit parat kit kwisha 
akkwan pial kana kiara. Uspane akkwan tuntu kwail kiat kit akkwan 
tuntu diostuza wakpuj wainñara. Katmizna Diosta piantuzne Diosta 
pianchiruzkana uzashira. 

Corinto pipulura Cristora nijkultuza “kakishapu” kiztawane, Pablo- 
ne Diosta “aishtaish” kiztu, akkwantuz mama Dios pashimtu aizpa 
kiamtu akwa (1.1-9). Kwiztane Pablone kwail kimtuza aliz kulnamtu, 
usparuzpain naiyamtu akwa (1.10-4.21). Mazantuzne mamazpa 
ashamparakas mamazpa ampurakas milnamtu; mazantuzne Diosta 
piantuza jueztakima tainñamtu, ussa ilnanapa; Pablokas wan Diosta 
piantuza kurunnamtu, uspa ampukasakas uspa ashampakasa nil uza- 
napa (caps. 5-7). Suasne Pablone Diosta piankamtuza kamtanamtu, 
Diosta pianchiruzkana uzamanpa (8.1-11.1). Pablokas kamtanamtu 
miza Diosta wakpuj wainñanapa, miza Dios Sinam Izpul usparuza ki- 
wainanapa, miza au Anpatpa kumira kuanapa (11.20-14.40). 

Corinto pipulura Cristora nijkulturuzne Cristo irittas kakulamtu 
aizpa Cristora piantuz irittas kakulamtu aizpa we piankamara. Kat- 
mizna Pablone usparuza sunpa mama kamtanara (cap. 15). Pablone 
minpa pit kamtanamtu, Judea sura uzturuza pial ininnanapa, Diosta 
piantuza kiwainanapa. Capítulo 13kin Pablone wan awaruza pashina- 
napa kamtanamtu. 





Kakishapu kiztu 
1 1 Nane, Pablo munmikane, an pinkih uruza panamtus. Dios- 
ne nawa nara, Jesucristowa inintamika namnapa, paiña pit 
kainanapa. Sósteneskas, Cristora pianmikakas, paiña pitkas 

ininnamtu. 2Nane Dios piantuza, Corinto pipulura uztuza, an 
pinkih panamtus. Diosne Jesucristo akwa uruza akwanara, pai- 
ña kwal namanapa, us akwa watsal uzanapa. Usne uruza sinam 
sanashimti. Uskas akkwan suras uztuza akwanamtu, usparuza 
sinam sananapa. Uspakas au Anpat Jesucristora paikuamtu. Je- 
sucristone usparuzpa Anpat i. Uskas au Anpat i. 3Aune Au Tait- 
ta Diostakas, au Anpat Jesucristorakas paikumtumakpas, uruza 
kiwainanapa, Dios iztakin kalpain uzanapa. 


Jesucristo awaruza kiwainamtu 

4Dios uruza, ussa nijkulturuza, kiwainamtu akwa, nane u akwa 
pailta payu Diosta aishtaish kiztus. Jesucristo akwa, Diosne sun ki- 
rit. SU Jesucristo kaizta aizpa miamtu akwa, Diosne uruza kwisha 
kiwainnamti, paiña pit kainanapa, an wat piankamanapa. 6Nane 
uruza Cristowa kaiznarau. U tinta namarit akwa, mane une wan 
iztakin wat uzamtui. 7Katmizna au Anpat Jesucristowa amtu payu 
tirizamtuasmin, une Dios milamtu aizpa wenamtuchi. 8Diosne 
uruza tinta uzninnanazi, minpa payukima, au Anpat Jesucristo 
amtu payukima. Suasne minpazha u kwail kiarit aizpa kaizamana- 
zi, Dios uruza me wat kulninnarit akwa. 9Diosne us kin namtit aiz- 
pa kinazi. Une ussa nijkulashina. Usne uruza akwanara, paiña 
painkulkasa, au Anpat Jesucristokasa uzanapa. 


Diosta piantuzne Corinto pipulura wanmakmukin nijkulamtu 
10 Cristora piantuz, mirain. Au Anpat, Jesucristo nawa inin- 

tu akwa, wan uruza akwanamtus, nijkulanapa, maza pitmin 
kwinta kianapa. Mamaztuzkasakas watsal uztain. Watsal min- 
ñarawa, maza awakanain kal kianapa. 11 U Cristora piantuz na- 
marit akwa, uruza kurunnamtus. Cloéwa kwaltuzne nawa ka 
kaizara: “Uruzmin aliz pit paraamtu.” Mamaz kaizka, une mi- 
kain. 12Mane uruza kurunnanash. Une akkwan pit paramtu. 
Mazantuzne ka kaizamtu: 

“Nane Pablora kanpammika ish.” 
Mazantuzne ka kaizamtu: 

“Nane Apolosta kanpammika ish.” 
Mazantuzne ka kaizamtu: 

“Nane Cefasta kanpammika ish.” 
Mazantuzne ka kaizamtu: 

“Nane Cristora kanpammika ish.” Ka kizamtu. 

13Cristowa mintain. Cristone wan ussa nijkulturuza wan- 
makninnat kit ininnamtu. Nane Pablo ish. Nane u akwa kurish- 
kin irachish. Minminkas uruza munninnarachi, Pablowa kan- 
pammika namnapa. 14Nane Diosta aishtaish kiztus, na uruza 
munnarachi akwa. Nane paastain, Crisporakas Gayorakas, 
munnarau. 15Minminkas na minpazhara muntus kainasachi, 
nawa kanpanapa. 16Watcha. Nakas Estéfanaspa kwaltakas 
munnarau. Mamazta muntatne, pianchish. 17 Cristone nawa 
inintachi, awaruza munnanapa. Usne nawa ininta, Dios watsal 
pit kainanapa, awaruza watsarit milnanapa. Nane Diosta pian- 
chiruzkana kainanamtuchish, uspa we pian akwa. Nane Cristo 
kurishta irit kainarawaish, sun pit tinta namnapa. Kain pit kai- 
nammtuchish. 


Diosne Cristora pianmikakas tintamikakas namninta 
18Na Dios watsal pit kainammtuasmin, nane ka kaiztus: 
“Cristone au akwa kurishta irit.” Wan kaarittuzne “au paramtu 
aizpa kain pit i” kizamtu. Uspane wan kaarit kit Tnta ianazi. 
Diosne Cristora piantuza kiwainnanazi. Katmizna Cristo au 
akwa irit akwa, Dios tinta pitne aumiza watsat milninnanazi. 
19 Diosne parit aizpa paiña watsal pinkihta paninta: 
“Mazantuz wan chiwal pianmakpas kizamtukas, Dios- 
ne uspa pian aizpa pailtinazi. 
Mazantuz kwisha watsal pit paramtukas, Diosne 
uspa paramtu aizpa pailtinazi.”“ 

20 Au sukinne mazantuzne “aune wan pit pianmakpas” kiz- 
amtu. Au sukinne mazantuzne “aune kamtamtuz makpas” kiz- 
amtu. Au sukinne mazantuzne “aune wan chiwal pianmakpas” 
kizamtu. Diosne kaizta: “Nane uspa wan pian aizpa timpa pitka- 
nain namnintus” kiztu. 21 Diosne au sukin kwisha wat pian kit 
wan wat kimtu, awa ussa piankamanapa. Au sukin Diosta pian- 
chiruz akkwan piankas, uspane uspa miamtu akwa, Diosta pian- 
kamasachi. Jesústa pianchiruzne “au paramtu aizpa timpa i” 
kwinta kiamtu. Aune Jesústa pianchiruza Dios pit kainanamtu- 
makpas, Dios, paiña pitpara, Jesústa nijkultuza watsat milnin- 
nanapa, iamanpa. 

22 Judío awane Dios iztasparit kal izana paikuamtu, sun pit 
nijkulana. Sunkana Judío chi awane aumiza kamtana paikuam- 
tu, sun pit nijkulana. 23 Aune Cristo au kwail akwa kurishta irit 
kainarawamakpas. Judío awane sun pit miashitchi. Sun akwa 
aliz kulara. Judío chi awane, usparuzpain “sun pit timpa i” kaiz- 
amtu. 24Diosne Judío awaruzakas Judío chi awaruzakas akwa- 
namtu, Cristora piankamanapa. Usne Cristora tinta namninta, 
wan narittuza kiwainnanapa, au we pian aizpa kamtananapa. 
25 Cristo kurishta irikane, awane “Diosne sara aizpa timpa azi” 
kizara. Awakin Diosne anza wat pian. Cristo kurishta irikane, 
awane Dios tinta chi kizara. Diosne awakin anza tinta i. 

26Cristora piantuz, mirain. Diosne akkwan tuntu awaruza 
akwanara, Cristora nijkulanapa. Akkwan kwisha wat piantuz au 
sukin uzamtukas, amturuzne u wat piantuz mai minñamtuchi. 
Dios uruza akwanamtuasmin, Diosne uruzpain, maza mazain wat 
piantuzain, akwanara. Usne maza mazain katsa mikwara akwana- 
ra. Usne maza mazain kwazpa awara akwanara. 27Diosta pianchi- 
ruzne au sukin Dios kimtu aizpa miasachi. Apas awa wat pianmak- 
pas kizamtukas, Diosne uruza we piantuza, nanara, an piankama- 
napa, pian ish kizmumika mitsal parinpa. Diosne najtittuza nana- 
ra, tinta kulanapa, tinta ish kiztumika mitsal parinpa. 28Diosne au 
sura palichiruzakas tintachiruzakas watchiruzakas nanara. Diosne 
awa watsal mintu aizpa pailnintinazi. 22Minminkas Dios iztakin 
mamaz awakin, “nane anza wat awa ish” kizsachi. 30Diosmin 
uruza paiña kwal namninnara, Jesucristokasa uzanapa. Uskas 
Cristo akwa uruza ussa an wat piankamninnara. Uskas Cristo 
akwa au kwail kiarit aizpa kaninnarit. Uskas Cristo akwa uruza ki- 
wainnanazi. Uskas Cristo akwa aumiza watsat milnara, iamanpa. 
31Sunkana Diosne paiña pinkihta ka panintit: ““Nane mamazkin 
an warish' mintumikane ka kiztawa: “nane warish, ap Anpat nawa 
kwisha wat kirit akwa.'”b 


Pablone Corinto pipulura uztuza Cristowa kainanamtu 

1Diosta piantuz, mirain, Dios puintit pit mianapa. U uzkin 

Diospa pit kainana irikane, nane uruza kain pit kaizmumi- 
kakana itchish. Uruza katsa mikwa pit paramtukana paratchish. 
2 Ukasa uzasmin, nane maza pitmin uruza kamtanashimtu arau. 

“Jesucristo kurishkin irizi. Dios an watsat milmumika aukin 
inintakas, awane Jesucristora piantara.” Sunkanain kiztau. 3Na 
u iztakin piannakane, nane tinta chi awakana uztau. Uruza pa- 
ramtuasmin, nane ishkumtukanain uztau, u nawa miashitchi 
mintu akwa. 4 Uruza sun pit kainammtuasmin, nane katsamika- 
wa pitkasa paratchish, na kaizta aizpa mianapa. Dios Sinam Iz- 
pulne uruza kurunnat kit tinta kiwainnara, sun pit wat miana- 
pa. 5Sunkana nane sun pit kaiznarau, u Diostain tinta nijkula- 
napa. Suasne Diosne uruza tinta kiwainnanazi. Mamaz kam- 
tammika pit akwa Diosta piankamasachi. 


Awane Diosta piankamshinai, paiña Sinam Izpul akwa 
6Aune watcha pitkasa Diosta wat piankamturuza kainapus- 
pas, an wat piankamanapa. Au sukin kamtammika paramtuka- 
na kainammtuchimakpas. Uspakas wan au sukin mikwaruzkas, 
pailnapain. Uspa pian aizpakas pailtinazi. 7 Mane Dios pian aiz- 
pa kainapuspas. Diosne us pian aizpa wan puintit mijazi, au su- 
kin an ñamin uztuz sun pit minakwa. Au su sarachasmin, Dios- 
ne us sashit aizpa wan pian. Usne au akwa an ñancha min kit 
aumiza watsat milnara, uskasa chiyura uzanapa. 8 Minminkas 
katsa mikwa au sukin uztuzne sun pit miarachi. Piankamarachi. 
Sun pit miarachi akwa, uspane au watsal Anpat Jesucristora ku- 
rishta pat kit irukasa patkuzarit, sua inapa. 9Sunkanain Dios pit 
ka kizta: 
“Diosne akkwan milan mija, ussa pashimturuza mila- 
nana. 
Minminkas us watsarit mij aizpa pianchimai. Minmin- 
kas us watsarit mij aizpa minsachimai. 
Usne aumiza, ussa pashimturuza, chiwazha watsal aiz- 
pa milananazi.” “ 
10 Diosne paiña Sinam Izpulta aumiza ininta, sun pit kaiztu aiz- 
pa mininnanapa. Sun Sinam Izpulne wan piankamna izninnam- 
tu. Uskas Dios mintu aizpa pian. 

11 Sunkanain minminkas awa nijkultu aizpa piankamsachi. 
Au nijkultu aizpa au izpulmin pian. Kawarain minminkas Dios 
mintu aizpa piankamsachi. Paiña Sinam Izpulmin pian. 12Au 
sukin uztuzne mamaz tuntu minñamtu. Sunkana minman. Dios- 

ne aumiza paiña Izpul ininta, aukasa uzna, Dios aumiza kain 
milashimtu aizpa piankamanapa. 13 Sinam Izpul aumiza kamta- 
nara akwa, sunkanain, aune sun pit mamazta kamtapuspas. Au- 
ne kamtam pitkanain kainammtuchimakpas. Aune Sinam Izpul 
akwa sun pit kainapuspas. Suas Sinam Izpulkasa charuzne sun 
pit mianazi. 

14Sinam Izpul mijchiruzne Sinam Izpul kamtamtu aizpa sap- 
pasachi. Usparuzne an pit timpa pitkanain minñamtu. Uspane 
sun pit miasachimai, Sinam Izpulta mijarachi akwa. 15Sinam 
Izpul mijmikane wan chiwazhakas piankamshinai. Minminkas 
us miza uzna kwail i kaizsachi. 16 Dios pit ka kiztui: “Minmin- 
kas Dios mintu aizpa piankamsachi. Minminkas Diosta chinkas 
kamtasachi.” 1 Sunkana Dios Izpulne aumiza kiwainamtu, Cris- 
to mintu aizpa piankamanapa. 


Usparuzne wanmakkarachi 
1Mane, Diosta piantuz, mirain. Na uruza kwinta kimtas- 
min, nane Diosta wat pianchiruzakana Diospa Sinam Izpul 
mijchiruzakana kaiznarau. Uruzne Dios kaizta aizpa mirachika- 
na uzara. Une Cristowa we pian mai, apas awakanain mintu 
akwa. Une pashpakanain kamamiztu. 2 Nane uruza tinta chi pit- 
kasa kamtanarau, mamaz pit miasachi akwa. Nane uruza pash- 
pakanain iznarau, u Cristora we pian akwa. Une sun kamtamtu 
payu an kamtamtu aizpa miashitchi. Makas an kamtamtu aizpa 
miashimtuchi. 3Uruzne wan awakanain, Diosta pianchiruzka- 
nain, uzamtu. Uruzpain pilchapuzamtu. Uruzne mamaz mij aiz- 
pa pashiamtu. Uruzne, au sukin awakanain, Diosta pianchika- 
nain, uzamtu. 4Mazantuzne ka kaizamtu: “Nane Pablo pit kaiz- 
tu aizpa kanpanash.” Minpazha ka kaizamtu: “Nane Apolos pit 
kaiztu aizpa kanpanash.” Awa kaizta aizpa kimturuzne au sukin 
uztuzkanain uzamtu. 
5Nane katsa mikwa chish. Nawa kanpaman. ¿Minma nawa 
kanpamtu? Apolosne katsa mikwachi. Ussa kanpaman. ¿Minma 
ussa kanpamtu? Au paasne Diosta kiwainmumikain wailwas, u 
au Anpatta nijkulanapa. Au Diosne pakaish pakaish kal kinpa 
chihkanara. Katmizna kal kimtuwailwas. 6Na uruza sun pit 
kamtanamtuasmin, nane sun pit pippakanain warau. Suas Apo- 

losne kwazi paranta, pippa chiknapa. Diosmin pippara chiknin- 
tu. 7Sunkanain wammikakas kwazi paramtumikakas kawarain 
mai. Diosmin an tinta i, an pippa chiknintu akwa. 8Suas wam- 
mikakas kwazi paramtumikakas maza awakanain kal kimtu. 
Diosne pakaish pakaish uspa kal kit aizpa tananazi. 9 Aune Dios 
kiwaintuzkanain kal kipuspas. Au pippa wamtu akwa, Diosne 
uruza nan sukanain namninnamtu, pippa wana. Diosne paiña 
yal saamtu, uruz sun watsal yalkanain namanapa. 

10Diosne nawa nat kit paiña yal sammikakana namninta, 
uruza kamtananapa. Us paiña kal nawa chihkatpane, an ñancha 
nane ainkih kul sat kit sakti warau, yal nainmanpa. Nane yal 
sammikakanain an ñancha uruza kamtanarau, u tinta namana- 
pa paiña pit akwa. Diosne uruza paiña yalkanain samiztu. Ma- 
maz kamtamtuzne uruza kamtanat kit na kit aizpa isalta sinam- 
tu. Pakaish pakaish us kimtu aizpa wat iztain, watsal sana. 
11An ñancha nane Jesucristowa kainanarau. Sun akwa une tin- 
ta namara, sam saktikana. U sun pit miarawane, Diosne ukasa 
paiña yalkana samizta. Une Jesucristowa kamtamtu aizpa mia- 
rawa, sun pitmin uruza tinta namninnamtu akwa. 12Sun yal sa- 
miztawane, yal sammikane akkwan tuntu ukkasa samiztawai. 
Mazantuzne uru ukkasa saamtu. Mazantuzne pial ukkasa saam- 
tu. Mazantuzne watsal iztit ukkasa samtu. Mamaz yal sammika- 
ne mamaz tuntu yal samtu. Suntuzne kain tikasa samtu. Anpane 
kain pitkasa saamtu. Anpane kain chara tikasa saamtu. 13 Cristo 
au sukin mamasa kailkane, usne wan awa kal kiarit aizpa kan- 
kwanazi. Usne pakaish pakaish kal kimtu aizpa inkasa kankwa- 
nazi, wat kiarittakas kwail kiarittakas izna. 14Yal wat ukkasa 
sammikane chiwazha sapnazi, paiña yal paktachi akwa. Paiña 
yalta uzkultit. 15 Us sarit aizpa wan paktane, sammikane wan 
karinazi. Wan karitkas, usmin inta imasarinazi. 

16 Diosne uruza paiña yalkanain sanamtu, paiña Sinam Izpul 
ukasa uznapa. ¿Une sunne pianmakkiwas? 17 Mazantuz Diosta 
piantuza kwail kitne, Diosne usparuza kwisha naizninnanazi. 
Diosne uruza sinam sanat kit uzninnara. Une paiña yalkanain 
mai. 


Minpa pit paramtu 


18Uruzpain kut kuman. Minpazha au sukis wan chiwal kwi- 
sha wat pianmakpas minñamtu. Uruzne au sukin wat pit pian 

awaruz minñamtukanain uzman. Au sukin wat pit pian awaka- 
nain uztukine, une maizat kit wat pit piantuzkana namninñana- 
zi. 19 Au sukin uztuzne akkwan wat pit pian. Uspa pian aizpa 
Dios iztakin timpa i. Sunkana Diosne paiña pit pinkihta paninta: 
“Diosne au sukin wan wat pit pian minturuza piznamtu, uspa 
kishimtu aizpa kiamanpa, usparuza ilnanapa.”* 20Sunkas pin- 
kihta paninta: “Diosne wan awa minñamtu aizpa pian. Uspa 
wat pit pian aizpa timpa i,” f kizta. 21 Ka akwaizna, sun kamtam- 
tuz mamaz awakin an tinta mai minkain. Diosne aumiza akwa- 
nat kit wan chiwal u akwa sara, uruza kiwainanapa. 22Nakas, 
Apoloskas, Pedrokas u akwa uzmakpas, uruza kiwainana. Dios- 
ne au sukin au akwa sara. U apa uzamtuasmin, Diosne umiza 
wat kiwainnanazi. U irane, u akwa an wat anazi. Apain u uzas- 
min, Diosne u akwa wat kiwainamtu akkwan payurakima. Une 
wan chiwal iztu aizpa mij, ininnapa. 23 Une Cristora miamtu. 
Cristokas Dios kaiztu aizpa kimtu. 


Hintaruzpa kal 

1U au kutñaruzpa minñamtuasmin, une au Cristora kiwaintuz 
makpas minñarawa. Diosne aumiza nanara, paiña puintit pit 
mijarit aizpa kamtananapa. 2Kal saptamikane paiña kal wat kitpa. 
Suasne paiña mikwara nijkulnazi. 3¿Une nawa mimapuskiwas? 
Uruzkas mamaz awaruzkas na wat kimtu aizpa na kwail kimtu 
aizpa we pianmai. Katmizna na sun kirit aizpa mimamtukas, nawa 
palichi. Na kimtu aizpa nawa mimamtuchish. 4Na miza uztu min- 
tune, nane an nil uztus pianish. Na kwail kitchish mintukas, na 
mintu aizpa nawa sinam samtuchi. Anne nawa palichi, Diosmin na 
kwail kirit aizpa pian akwa. Na kwail kiratne, Diosmin nawa mi- 
mashina. 5Katmizna mamaztuz kwail kirit aizpa kiznanachi. Au 
Anpat atchasmin, “uspane kwail kiamtu” kizman. Au Anpat iztu- 
kin chinkas puintit wa chi akwa, au Anpatmin wan awa wat kim- 
turuzakas kwail kimturuzakas mimananazi. Anpatmin, wan chi- 
wal awa minñamtu aizpa pian. Sunkana Anpatne us milashimtu 

aizpa pakaish pakaish milananazi. 
6Diosta piantuz, mirain. Apolospakas Pablowakas param- 
tuasmin, na kaiztu aizpa u wat akwa kaiznamtus. Au uruza Dios 
Pit kamtanamtuasmin, une Dios kaiztu aizpa miarawa. Suasne 

une awawa nil minñanazi. Maza kamtammikakin mamaz an 
wari, chi minman. Sunkana minñarane, une mamazkin an wat 
makpas minñat kit namshiamtu. 7 Sunkana, ¿une mamazkin an 
wat makkiwas? Diosne u wan pit mira aizpa kamtanara. Dios 
uruza kamtanarane, une auminpain kamtaramakpas kaizsachi. 

8Dios pit piankamtukas, une nil chi minñamtu. Une me wan 
pianmakpas kizamtu. Une me kwazpa makpas minñamtu. Une me 
katsa mikwakana uzamtumakpas minñamtu, au umiza kamtana- 
rakas. U katsa mikwakana uzaratne, aukas ukasa uzanapas ininna. 
9Sunkana mintus. Au mikwakana chamtuchikas, Diosne aumiza 
nanat kit paiña inintaruza namninnara, minparakima chan, wan 
awa aumiza izanapa. Aune kajchira warittuzkana, inapaintuzka- 
na, uztumakpas. Au sukinne wan awakas chiwal ángeltuzkas au- 
miza kimtu aizpa izamtu. 10 Au Cristora piankamta akwa, awane 
aumiza “une timpa mai” kizamtu. U Cristora piankamamtu akwa, 
une an wat piantuzkana namamtu. Awane aumiza “palichi” kiz- 
amtukas, une an tinta namamtu. Sun awa aumiza ishanamtukas, 
uspane uruza wat mai kizamtu. 11Makima aune yak kiwa naiztu- 
makpas. Pailta payu kwazi kiltumakpas. Kamisha kwam we mij- 
makpas. Mamaz awane aumiza titkasa ilnamtu. Aune au yal mij- 
chimakpas, minta pitna. 12Au kal kiamtuasmin, aune kwaizari- 
nash, u akwa tinta kal kimtu akwa. Awa aumiza pilchapuztakas, 
aune usparuza watsal pit sinkapuspas. Awa aumiza kwail kitkas, 
aune tinta tailchaanash. 13 Aumiza kwail paramtukas, aune uspa- 
ruza wat pitmin kaizpuspas. Makima au sukin uztuzne “une tapail 
awa mai” kizamtu. “Une kain awa mai” kizamtu. 

14Sun pit uruza paramtasmin, nane uruza mitsal kinashim- 
tuchish. Na uruza pashinamtu akwa, nane uruza, ap pashpaka- 
nain kurunamtus. 15Kwisha akkwan uruza Cristowa kamta- 
namtukas, une maza taittain mijazi. U Jesucristora nijkulakane, 
nane u taittakanain namtau, na ñancha Dios watsal pit uruza 
kainanara akwa. 16 Nane sunkana uruza na akwanamtus, na uz- 
takanain uzanapa. 

17 Katmizna, nane Timoteora u uzkin ininnamtus, au Taitta 
Dioskasa an wat uzanapa. Us Cristowa pitta mira akwa, usne 
Cristora kanpat kit na pashimtu pashpakanain namta. Na wan 
wanmakmu yalkin ikane, nane Cristo nawa kurunta aizpa uspa- 
ruza kamtanarau. Timoteone miza na Cristora kanpamtu uruza 
nijkulninnanazi. 

18 Mazantuzne u uzkin “aune Pablokin an wat pianmakpas” 
minñamtu. Sun minñamtuasmin, uspane na uruza izna ish- 
kuamtu minñamtu. 19 Au Anpat nawa u uzkin azain ininshimtu- 
ne, nane “sun an wat pianmakpas” kizmuruza mimananash. Us- 
pa pit paramtu aizpa mishitchish. Nane uspa kal Dios akwa 
kiamtu aizpa izshimtus. 20 Mane Dios inintuzne kain pit chi pa- 
ramanazi. Diosne usparuza tinta kiwainnanazi, uspa kaiztu aiz- 
pa kianapa. 21 Na u uzkin pianatne, ¿une chima pashiamtu? Na- 
ne uruza tinta pitkasa ashinas, uruza paranana. Nane uruza 
watsal kiwainana ashinas, pilchapuznarachin. ¿Na mizama 
piannanpai? 


Ampu akkuhsh kiznara milta akwa, kwail kirit 

1Wan awane u watsal uzamtuchi kizamtu. Maza ampune 
5 paiña akkuhsh kiznara miltit. Diosta pianchiruzne sunkana 
ashampara milkain. 2U uruzpain an wat pian makpas minñam- 
tukas, une tayaltawa, u kwail kiarit akwa, u kwail kiritmikasha 
kurunarachi akwa. Sunkana manaz une sun kwail kirit chammi- 
kasha u wanmakmu yalkis ukkat inintawa. 3Ma payu na u uz- 
kin uztuchikas, paiña kwail kiarit aizpa mintus. Mainpa uzkas, 
nane sun kwail kirit aizpa mimat kit ussa “kwail kire” kiztau. 
4U wanmakkakane, nawa minchain, na ukasa uzshimtu akwa. 
Au Anpat Jesucristone uruza tinta kiwainnanazi, us kishimtu 
aizpa kianapa. Au Anpat Jesús uruza tinta namninnamtu akwa, 
Sune an kwail kiritmikasha u wanmakmu yalkis ukkat kit inin- 
tawa. Ussa Satanás inimkin chihatpa, paiña kwail mainnapa, 
impanapa, an kwail kimanpa. Suasne au Anpat Jesucristo amtu 
payu taizkane, Diosne paina izpul watsat milnanazi. 

6 Awa u wanmakmukin kwail kiamtasmin, une mamaz awa- 
kin “aune anza wat awa makpas” minñasachi. Une au watsal 
uzamtumakpas kizasachi. Une sun pian. Pan sakane, pitchin 
pan kiñakasa wan chiwal sulmu. Kawarain kwail kimtumikane 
mamaztuza kwail kininnanazi. 7Kiñane kwail kirit aizpakana 
mai. Une wan kwail sun kiñakana ukis ukkarawa, sinam awa 
namanapa. Katmizna, une sun kwail kiritmikasha pianamal uk- 
kat inintain, anpa sunkana kwail kiamanpa. U Cristora piantuz- 
ne sunkana kwail kiamtuchi, Dios uruza sinam kiharit akwa. 
Ñamin Pascua pishta payura Judío awaruzne piriku piantaara. 
Au kwail kiarit akwa, Cristone, pirikukana, kurishta irit, au- 

miza sinam sanana. 8Sunkana manaz, Pascua pishta izamtuas- 
min, aune pailta payu kwail kiamasan. Wan kiña ukkarit akwa, 
wan kwail chihkarit akwa, Pascua pishta iztuasmin, pailta payu 
wat minñat kit watcha pit kwinta kisan. Sunkana paramtumika- 
ne pan kiñakasa chi ka izpamtu. 

9Nane an ñancha pinkih pat kit uruza inintau. Ka kaiznarau: 
Minpazha patna ashampa miltune, une uskasa wanmakkanachi. 
Maza ashampa Diosta pianish kizkane, patna ampu miltane, une 
uskasa wanmakkanachi. 10Nane au sukin Diosta pianchiruza 
kwinta kiman kiznarachish. Nane 
“Patna milmumikarakas, patna 
pial uktumikarakas walkumtumi- 
karakas awa iztit panakin wakpuj 
waintumikarakas kwinta kiman” 
kiznarachish. Na ka kiztatne, une 
an sukis puzaritpa me. 11 Sunkana 
manaz nane uruza an pinkihta ka 
paranarau: Minpazha nane Diosta 
pianish kizmumikane, ampu pat- 
na ashampa miltane, ashampa 
patna ampu miltane, usparuzkasa 
wanmakkain. Kawarain patna pial 
uktumikakasakas, ti awakana sa- Pablo pinkih pamtu 
ritkin wakpujwaintumikakasakas, 
pilchapuztumikakasakas, awa piritkasakas, walkummikakasakas 
wanmakkain. Sun awakasane kwanchi. 12-13 ¿Miza masa? ¿Uspa- 
ne kwail kiaritki? Nane pianchish. Diosmin usparuza kwail kiarit 
kiznanazi. Dios wanmakmu yalkin wanmakkamtuasmin, une 
Diosta piantuza kwail kiarit kiznarawa. Katmizna une sun kwail 
kiritmikasha uruzpa uzkis, sun wanmakmu yalkis ukkat kit ininta- 
wa. £ 





¿Diosta piantuzne katsamikwa yalta iashina? 
1 Minpazha mamaz Diosta pianmikakasa kaizaptune, usne 
6 au sukin katsa mikwara mamazta milman. Uruzne Diosta 
piantuz uzkin mamazta miltawa, kaizapnapa. 2Une, Diosta 
piantuzne, au sukin uzturuza kwail kiarit kiznanazi. ¿Une sun 

pianchimakkiwas? U au sukin uzturuza kwail kiarit kiznam- 
tuasmin, mane une chiwazha uruzpain wat paninnashina. 
3Cristo wan inintu akwa, aune uskasa wan ángel awaruzakas 
ininnapas. ¿Une sun pianchimakkiwas? Katmizna une au sukin 
Diosta piantuza kurunnarawa, wat paninnanapa. 4Minpazha 
uwarain chiwazha kwail kitne, minpazha uwarain kaizaptune, 
Diosta pianchi mikwakin ussa milman, u Diospa kwaltuzkasa 
wanmakkashimtu akwa. 5 Nane an pit kaiznamtus, u mitsal kia- 
napa. ¿Uruzpain wat piantuza saisachimakkiwas? Une Diosta 
piantuzpain wat pianmikasha sairain, chiwazha nil aizpa nana. 
6 Une aimpihshkanain mai, u Diosta pian akwa. Diosta piantuz- 
kasa waya kiamtune, une u aimpihshtuza Diosta pianchi mi- 
kwasha milnamtu. 

7 U Diosta piantuzkasa waya kimtu akwa, Diosta pianchi mi- 
kwasha iakane, une Diosta pianchiruzkana uzamtu. Awa uruza 
kwail kiakane, une sun kwail naiz kit tailchatpa. Awa nua wal- 
kumtukas, une sunkas tailchatpa. 8 Chiwazha kwail uruza tail- 
chamtuchiasmin, une mamaz Diosta piantuza kwail kiamtu. 
Une Dios piantuz mij aizpa walkuamtu. 

9Kwail kiritmikane Dios ussa ininna pashimtuchi. ¿Une sun 
pianmakkiwas? Une sunmin kamtain. Diosne mamaztuzkasa 
pitturuzakas dioskanain tisaritkin wakpuj wainturuzakas patna 
ashampa miltumikarakas patna ampu miltumikarakas paas am- 
puwarain ashampakanain pitturuzakas mizurainkas ininmana- 
zi. 10 Diosne walkummikashakas pirit chammikashakas mamaz- 
ta kwail pit parammikashakas walkummikashakas waya kitmi- 
kashakas sua uzninmananazi. Sua napninmanazi. 11 Uruzpain 
mazantuzne an ñamin sunkana uzara. Mane Diosne u kwail kit 
aizpa sinam sanat kit uruza Dios iztakin nil namninnara. U au 
Anpat Jesucristora nijkularit akwa, mane Diosne uruza maiznat 
kit nanara, paiña kwal namanapa. Mane Diosne paiña Sinam Iz- 
pulta ininzi, ukasa tuan, uruza sunkana namninnanapa. 


Au sukin uzamtuasmin, watsal uzarawa 
12Mazantuz ka minñamtu: “Na chiwazha kishitne, kishi- 
nash,” Dios sanachi kaiztachi akwa. Nu chiwazha kishimtukas, 
wanne nua wat kitchi. Aune aumiza nil inintawamakpas, chi- 
wazha kwail kimanpa. 13 Mazantuz ka kizamtu: “Chiwazha ku- 
mira kwatpane, pusunta wakimtu.” Diosne au ñakas wan kumi- 

rakas pailnintinazi mamaz payura. An sukin uztuasmin, aune 
kumira kumtumakpas, impachi akwa. Sunkana une patna 
ashampakasa pitna wachi. Une patna ampukasa pitna wachi. 
Anpatne aumiza sanazi, paiña kal kianapa. Usne aumiza tinta 
uzana kiwainnanazi, kwail kiamanpa. 14Diosne au Anpat ira 
kamkis kuhsaknin kit kakulninta. Kawarain Diosne aumiza kuh- 
saknin kit kakulninnanazi, Diosmin tinta akwa. 

15Au Cristora nijkultu akwa, aune Cristokasa mazain nama- 
napas. Suasne awa paiña ñakana namtumakpas. Cristora nijkul- 
tumikane aricha ashampakasa wanmakmanazi, uskasa mazain 
nammanpa. Sunkanain kiman. 16Maza ampukas maza aricha 
ashampakas sulmin wanmaktane, uspa paasne maza awakanain 
namtu. Ñamin Diosne paiña pinkihta ka panintit: “Maza ampu 
maza ashampara miltane, maza awakanain namtishina.”! 
17 Minpazha au Anpat Jesucristo kaizta aizpa mirane, usne Cris- 
tokasa maza awakanain namtinazi, Sinam Izpul sun paasta 
wanmaknintu akwa. 

18 Katmizna kaiznamtus: Patna ashampara milmuchi, kwail 
kimanpa. Sun kwailtas ikkaintawa. Wan awane akkwan kwail 
kiamti. Mamaz tuntu kwailne awawa ñara kwail kimtu chi. Ari- 
cha ashampara milmumikane paiña ñakin kwail kirimtu. Patna 
ampura milmumikane paiña ñakin kwail kirimtu. 19-20 Diosne 
paiña Sinam Izpulta Diosta pianmikasha pizna ininta, u ñakasa 
uznapa. Une paiña uzmu namtu. Une paiñawa mai. Cristo ku- 
rishta irit akwa, Diosne au akwa chiwazha tazi, au kwail kirittas 
puzanapa. Katmizna, usne au Anpatmika i. An sukin uzamtuas- 
min, aune Dios kaiztu aizpa miarawai, nil uzana. Katmizna au- 
ne au ñakasa nil uzarawa, awa “Diosta kwisha wari” kizanapa. 


Pablone Corinto awa mimara aizpa sinkanamtu 
1 Mane u nawa pinkih parit akwa, nane uruza sinkananash. 
Mazainpain uzna an wari, ashampa miltachin. 2Mazantuz 
patna ashampa milshimtu akwa, pailta ampune paiña asham- 
pain mijatpa. Mazantuz patna ampu milshimtu akwa, pailta 
ashampane paiña ampuin mijatpa. 3 Ampu ashampara miltumi- 
kane paiña ashampakasain wat uztawa, ashampa pashit aizpa 
kin. Ashampa ampura miltumikane paiña ampukasain wat uz 

kit ampu pashit aizpa kin. Casara kirit akwa, mazane mamaz 
pashit aizpa mirawa. 4Ampu ashampara mij akwa, ashampa 
wan nulas pashimtu akwa, ashampane paiña ampu pashimtu 
aizpa kitpa. Kawarain ashampa ampura mij akwa, ampu wan 
nulas pashimtu akwa, ampune paiña ashampa pashimtu aizpa 
kitpa. 5Ampukas ashampakas usparuzain pashiamtu akwa, 
ashampa miltamikakas ampu miltamikakas paimpa pitnachi. 
Diosta paikwashimtune, sun ampukas sun ashampakas nijkulta- 
wai, akkwan payuchikimain sulmin pitmanpa. Kapal Diosta 
paikwatpane, mamasa sun paasas sulmin uz kit pittawa, Sata- 
nás usparuza kwail kininamanpa. 

6 Nane sun pit uruza ininnamtuchish. Nane uruza na kaiz- 
namtu aizpa kianpa kurunamtus. 7Nane masainpain uzish. 
Ashampa mijchi ish. Wan ampune nakanain uzashina mintus. 
Diosne wan awaruza kiwainnanazi. Mazantuzne kasara kiamtu. 
Anpane kasara kit chi uzmai. 

8 Nane ampu ashampara miltuchiruzakas ampu irit ashampa 
uztuzakas kurunamtus, kasara kiamanpa, nakanain mazain uza- 
napa. 9Mazainpa uzsachi ish mintumikane kasara kitpa. 
Ashampara pashimtus mintumikane kasara kitpa. Ashampara 
saimtumika kasara kimtukine, kwail kishit kit us kwail akwa 
naizshina. 

10Na an pit uruza kurunamtukas, an Anpat Jesucristone 
uruza ka ininnara: “ashampa ampu mijne, ampura kwainachi.” 
11 Sunkana manaz, ashampa ampura kwairitne, ashampane ma- 
zainpa uztawa, mamasa kasara kitchin. Mamasa wanmakshit- 
ne, ashampane paiña ampu kwairitmikasha mamasa yaltawa, 
mamasa wanmaknapa. Kawarain ampune ashampa mijne, 
ashampara kwainachi. 

12Mane nane anparuza sun pit kurunamtus. An ñancha au 
Anpat Jesucristone na kaiztu aizpa kainarachi. Ampune, Diosta 
pianmikane, Diosta pianchi ashampara mijne, sun ampune pai- 
ña ashampa kwainachi, paiña ashampa uskasa uzshitne. 
13Ashampane, Diosta nijkultumikane, ampu Diosta pianchi 
mijne, sun ashampane paiña ampura kwainachi, paiña ampu 
uskasa uzshitne. 14 Ashampa Diosta nijkultu akwa, Diosne pai- 
ña ampu Diosta pianchimikasha kiwainshimtu, Dioskasa watsal 
uznapa. Ampu Diosta pian akwa, Diosne paiña ashampara Dios- 
ta pianchimikasha kiwainshimtu, Dioskasa watsal uznapa. Pa- 

pihshtuz Diosta piankamtune, pashparuzne chiwazha wat aizpa 
Diostas sappashina. Akkuhshtuz Diosta piankamtune, Diosne 
uspa pashparuza kiwainashimtu. Dios ussa piantuzpa pashpa- 
ruza sapnarakine, Diosne sun pashparuza Diosta pianchiruzaka- 
na kiwainanazi. Papihshkas akkuhshkas Diosta pian akwa, 
Diosne pashparuza sapnashina, paiña kwal namnanapa. 15 Am- 
pu Diosta pianchimika paiña ashampara, Diosta pianmikasha 
kwaishitne, an ashampane paiña ampura kwaishina. Ashampa 
Diosta pianchimikasha, paiña ampura, Diosta pianmikasha, 
kwaishitne, an ampune paiña ashampara kwaishina. Diosta 
pianmikane ishimtumikasha nijkulninsachi. Diosne aumiza 
akwanara, wat uznapa, waya kitchin. 16 Une Dios u akwa ki- 
shimtu aizpa pianchi. Ampu Diosta pianmikane, paiña asham- 
para kiwainshinai, Diosta piankamnapa. Ashampa Diosta pian- 
mikane paiña ampura kiwainshinai, Diosta piankamnapa. 

17 Diosne aumiza akwanara, Cristora nijkulanapa. Au Anpat 
chiwazha milam aumiza milanamtu. Sunkanain pakaish pa- 
kaish uzarawamakpas, us inintu aizpa kin. Nane sun pitmin 
wan wanmakmukin ininnarau. 18 Diosne mazantuz Judío awa- 
ra akwanarazi, Cristora nijkulanapa. Une Judío awa pil namtit 
aizpa maizkain. Diosne mazantuz Judío awachiruza akwanara, 
Cristora nijkulanapa. Une Judío awaruzkana kiman. Aya nak- 
kain. Kainsih. 19 Dios Judío awaruzakas, pil namtittuzakas Ju- 
dío chi awaruzakas iznakane, kawain mai. Wan awa Dios ininta 
aizpa kiarane, sunne an wari. 20 Dios uruza Cristora nijkulna 
akwanakane, sua pakaish pakaish nukkultain, paiña kal kiana- 
pa. Une sunkanain kirain. 21 Diosne uruza, mamazpa kal kim- 
tuza, akwanara. Dios nua mamazpa kal kimtumikasha akwatne, 
nune anpatpa kal impara imparain kal kit kit tailchatpa. Anpat- 
pa kal kimtuasmin, nune paiña kal kitpa, pailnakima. Anpat 
nua chihtshimtune, nune puztishina. 22Maza mamazpa kal 
kimtumika tuasmin, Diosne ussa akwara, Cristora nijkulnapa, 
Cristokasa chanapa. Suasne usne mamazpa kal kimtumika chi. 
Kawarain, maza mamazpa kal kimtuchimika tuasmin, Diosne 
ussa akwara, Cristora nijkulnapa. Suasne Cristokasa chamtuas- 
min, usne mamazpa kal kimtumikakana uzchi. 23 Cristo kurish- 
ta u akwa irit akwa, Diosne uruza paiña kwal namninnarit, us 
kaizta aizpa kianpa. Sun akwa, une awawa kiwainmumika nam- 
ninman. 24 Mamasa Diosta piantuz, mirain. U ñamin kal kiam- 

tuasmin, Diosne uruza Cristora nijkulanapa akwanara. Jesucris- 
tora nijkularakima, une sunmin kal kiamiztain. Dios kaiznamtu 
aizpa miamtuasmin, une paiña iztakin nil uztain. 


Pablone ampu mijchiruza kurunamtu 

25 Mane nane mamaz pit kasara kitchiruza kurunamtus. Au 
Anpatne sun pit kasara kitchiruza kaizta aizpa inintachi. Jesu- 
cristo nawa wat kiwaintit akwa, na kaiztu aizpa watcha pit i. 
26 Katmizna kasara kitchi an wari mintus, akkwan kwail taizna- 
pain akwa. 27 Ampu ashampara miltane, ashampara kwaimans 
miltawa. Ampu ashampara miltuchimikane, ashampara sairaki- 
ne, an wari. 28Kasara kitne, kwail kimanazi. Sinam ashampa 
ampura miltamikane kwail kimtuchi. Kasara kimturuz au sukin 
naizarimtu akwa, nane kasara kiman kurunamtus, naizamanpa. 

29 Diosta piantuz, mirain. Aune akkwan payukima nukkul- 
manazi. Makis Dios akwa paiña kal tinta kitpamakpas. Kasara 
kittuzne Diosta nijkularawa, paiña kal kin, kasara kitchiruzka- 
na. 30Aune akkwan payu uzna mijchimakpas. Tayaltumikane 
akkwan payukima aztachin uztawa. Ishantumikane pailta payu 
ishantuchin uztawa. Chiwazha paishimtumikane pailta payu us 
mij aizpa mintachin uztawa. 31 Au sukin uzamtuasmin, pial ka- 
na kimtuasmin, aune wan izamtu aizpa pashitchin uztawamak- 
pas. An sune au iztu aizpa, au mij aizpa karinazi. 

32Na kaizta aizpa mirain. Nane uruza kurunarau, kalpain 
uzanapa, u mijki aizpa minñamanpa. Ampu ashampara mijchi- 
mikane pailta payu Dios pashimtu aizpa mintu, us manta kit 
aizpa kin. 33Paiña kwalpa mintuasmin, ampu ashampara mij- 
mikane paiña kwalta kwira kimtu. Paiña ashamparakas wat 
kulninshimtu. 34 Paiña kwalta kwira kishimtuasmin, an ampu- 
ne au Anpatpa kalkas kishimtu. Pailta ashampakas kawarain 
mai. Wan ashampa ampu mijchimikakas sinam ashampakas 
pailta payu Dios pashimtu aizpa minñamtu, wan us manta kit 
aizpa kianapa. Ashampa ampu mijmikane paiña kwalta kwira 
kishimtu. Suasne usne paiña ampura wat kulninshimtu. 

35 Na sun pit uruza paramtasmin, nane uruza kiwainashimtus. 
Nane uruza kal milashichish. Nane u watsal uzanapa pashimtus, 
au Anpat uruza kurunamtu aizpa pailta payukima kianapa. 

36 An pit papihshtuza kaiznamtus. Pashu ma inkwa paras- 
min, pashu mijmikane paiña yalkinmin watsal uzshina. Suasne 

paiña pashura pashimtumikane amtui. Paiña papihshta pashu 
paikwan amtui, paiña pashura kasara kin namtit akwa, pashura 
milna. Papihshne, sun pashuwamikane, “wat awa i” mintane, 
milanazi, pashura milnapa. Kwail kiamtuchi. Kasara kishina. 
37 Papihshtuza kwinta kinamtus. Pashu ma inkwa parasmin, us- 
ne pashu mijmikawa yalkimin watsal uzshina. Pashuwamika 
paiña pashu milashitkine, an wari. Kasara kitchin mintane, us 
wat kimtu. Yalkimin mijne, wari. 38 Papihsh paiña pashu kasa- 
rakin milamtumikane wat kimtu. Papihsh paiña pashu kasara- 
kin milatchimikane anza wat kimtu. 

39 Ashampa paiña ampu mij uzne, mamazkasa kasara kisa- 
chi. Paiña ampu iritne, ashampa mamaz ampu kasara kishinai. 
Ashampa kasara kishimtumikane Jesucristo nijkultumikara ka- 
sara kishinai. 40 Mazainpa nukkultane, mamasa kasara kitkine, 
anza wari mintus. Na uruza kurunnamtasmin, nane Sinam Izpul 
mijash mintus. 


Cristone an katsa pariya namta 

1 Mane sun kumirawa kainanash. Chiwazha piantarawane, 
8 awane sun ña ti awakanain saritta milanat kit unamtu. Une 
“sun nara kuashinmasa” mimamtu. Minpazha nane akkwan 
pian ish kiztu. Nane an ña kwashinas pian ish. Sun ña aumiza 
tañu kisachi pian ish. Sunkana an wat pian ish kiztumikane us- 
min an katsa namshina. Mamaztuza pashinanapa an wari, uspa- 
ruzkas Diosta an piankamanapa. 2Wan wat pian ish kizmumi- 
kane we pian i. Usne ma piankamna mazamtu. 3Diosne sun 
Diosta pashimtumikasha nara, ussa piankamnapa. 

4 Mane mamasa sun ñawa kainammtus. Awane sun ña ti 
awakanain saritta milanat kit unamtu. Au sukinne wan ti awa- 
kanain saritne chinkas kisachi. Kain uzi. Au Diosne mazain i. 
Mamaz diosne wachi. 5Awane chiyurakas au sukinkas akkwan 
tuntu dios uzmai minñamtu. Awa akkwan tuntu dioskas akwan 
anpatkas uzmai kizamtukas, 6aune maza Diosmin uz, au Taitta 
Diosmin uz, pianmakpas. Usne awa wan iztu aizpa sarit. Aune 
Dios pashimtu aizpa kishimtumakpas. Maza Anpatmin uz. Usne 
Jesucristo muntitmika i. Diosne, Jesucristo akwa, kawa chiwal 
izamtu aizpa sarit. Diosne aumiza uzninnanara. 

7 Wan Diosta piantuzne na kaiztu aizpa pianchime. Mazan- 
tuzne akkwan payuchikimain ti awakana saritkin wakpuj wain- 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


1 Coríntios 8, 9 466 


ñara. Diosta wewazha piantuzne “aune kwail kipuspas” min- 
ñamtu, sun kumira kwatne. Sun kumira ti awakanain saritkin 
unarane, uspane kwail kiamtupuspas minñamtu. Sun kumira 
akwa, uspane ayukta kwail mazamtu. 8 Diosne an kumira kum- 
tumikara sapnazi, Dios iztakin an we namtuchin. Diosne an ku- 
mira kumtuchimikara sapnazi, an wat namtuchin. Sun kumira 
au kwashitkine, aune an we namsachimakpas. 9 U wan kumira 
kwashimtukas, une wewazha Diosta piantuzpa minñarawa, u 
akwa kwail kiamanpa. 10 Minpazha nua ti awakana iztit pana- 
kin izshina. Usne sun kumira ti awakana saritta, nu kumtu min- 
ñazi. Nu Diosta wat piankas, an Diosta wewazha pianmikane 
unarit kumirara kumiznazi, nu an kumira ussa kwanintit akwa. 
Sun kumira kwatne, usne kwail kimtus minshina. 11 Nune, Dios- 
ta an wat pianmikane, Diosta wewazha pianmikasha, up añara, 
kwail kinintu, wan karinpa. Nune sun añara kiwaintachi, nu 
unarit kumira kwarit akwa. Cristokas sun aña akwa irit, ussa si- 
nam sana. 12Sunkanain up añara kwail kitne, Diosta wewazha 
pianmikara kwail kimiztune, nune ussa kwail kimtu. Nune Cris- 
torakas kwail kimtu. 13Ka akwaizna mizurainkas nane sun una- 
rit kumira kumanash, ap aña na akwa kwail kimiztune. Suasne 
nane sun unarit kumira chi kumanash, ap aña kwail kimanpa. 


Pablone Dios inintamika i 

1 Diosne nawa chiht akwa, nane mamaz Diosta piantuz kia- 
9 shimtu aizpa kishinash. Dios nawa paiña inintamika nam- 
nintit akwa, nane inintamikawa kal kishinash. Nakas au Anpat 
Jesucristora iztau. Na ukasa uzasmin, nane tinta kal kirau. Na 
uruza Dios pit kainanarawane, une au Anpatta nijkulat kit us 
kaizta aizpa miara. Sun akwa une na Dios inintamika ish pian. 
2 Anparuz na Cristo nawa inintamika namtit kizamtuchikas, 
une na Cristo inintamika ish pian. Na uruza Dios pit kainarawa- 
ne, une Cristora piankamazi, us kamtamtu aizpa kanpana. Sun 
akwa nane Dios inintamika ish. 

3Nane nawa mimamturuza, Dios nawa inintachi minturuza, 
sinkananash. 4Na u akwa kal kimtu akwa, nane uruztas kumira 
sap kit kwashinas. 5 Nakas maza Diosta pian ashampara milshi- 
nas, nakasa chanpa. Anpa Cristo inintaruzkas, au Anpatpa aim- 
pihshtuzkas, Cefaskas sunkanain uspa ashamparuza milaarit. 
6 ¿Une chima minpuspas? Nakas Bernabékas kal kimtuas, Dios 

pit kinammtuasmin. ¿Aune kal kinatkin, au kumira pait kwan? 
Anpane sunkana kal kiamtuchi. 

7 Maza suldarune paiña pial tamtuchi, chiwazha paina. Sul- 
daruwa inintamika tanazi. Wankail pippa wamtumikane sun 
wankail pippa pak kit paiñawa kwanazi. Cabra izmumikane ca- 
brara leche tulnazi, paiñawa kwan. 8 Na uruza sun kwinta kam- 
tanamtukas, nane awa kainanamtukana kainammtuchish. Moi- 
séskas Dios ininta aizpa kawarain uruza kamtanara. 9 Moisésne 
Dios ininta aizpa Dios pinkihta ka parit: “Wakara chara pippa 
aya kihshnapa chanintuasmin, wakara trupitkin kuhnachi.”! 
Moisés sun pit pinkihta paramtuasmin, usne awaruza kamtana- 
ra, wakara trupitkin kuhmanpa, wakara pitchin pippa kwana- 
pa. Dios sun pit paranintakas, usne wakara kumtu aizpa mainta- 
chi, 10 Dios awa akwa minta akwa, usparuza iznanapa. Watcha, 
Diosne au akwa sun pit para, Diospa kal kimika chiwazha sap- 
napa. Pilkin kal kimtumikane sun kal pailnakima watsal tiriztu, 
paiñawa sapna. Pippa paktumikane sun kal pailnakima watsal 
tiriztu, paiñawa sapna. 11 Ukasa uzasmin, au inintaruzne Dios 
pit uruza kainaramakpas. Sun pitne pippakanain azi. Aune sun 
pippakanain u nantakanain waramakpas. Aune u akwa kal kit- 
makpas. Mane une au we mij aizpa minñashina, aumiza milana- 
na. 12Mamaztuzne uruza ka ininnara: “Aumiza kiwaintawa.” 
Sun akwa une mamaz Dios pit kainammturuza milanara, uspa 
we aizpa kiwainnana. Une aumiza an akkwan kiwainshina min- 
tawa. 

Au we namtukas, aune uruza chiwazha paikwatchimakpas. 
Au we namtuasmin, aune wan chiwazha tinta tailchapuspas, 
wan awa Dios watsal pit mianapa. 13 Une Judío pariya kal kim- 
tu aizpa pian. Judío awa uspa milam Judío wanmakmu yaltaki- 
ma miltuasmin, Judío pariyaruzne kiwainnazi. Kwiztane uspa- 
ne sun kumiraras uspawa sappanazi, kwan. Uspane awa akwa 
wakara piantaamtu, Diosta milan. Kwizta uspawa sappanazi, 
kwan. 14 Kawarain, au Anpat ininta, sunkanain kinpa. Dios wat- 
sal pit miamturuzne pialkas kumirakas Dios watsal pit kai- 
nammturuza milanarawai, uspa uzanapa. 15Na chiwazha mij- 
chiasmin, nane uruza nawa kiwainnapa paikwatchish. Nane 
sunpa paikwashinas. Nakas uruza pinkih pamtuchish, nawa chi- 

wazha milanapa. Mizurainkas uruza pial paikwamanash, na 
Dios watsal pit uruza kain kainanashimtu akwa. Suasne nane 
wan awaruza ap kalpa kainanash, awa ap kal kwail i minñama- 
pa. 

16 Dios watsal pit kainarane, nane mamazkin na an wat ish 
kizsachish. Dios nawa akwat akwa, nane paiña pit paratpaish. 
Dios watsal pit paramtukine, tayal kit naiznash. 17 Nane Dios 
watsal pit paramtu, na sun kishimtu akwa. Katmizna au Anpat- 
ne manaz nawa chiwazha taanazi. Sun kishimtukas, nane Dios 
watsal pit paranarawa ish, Dios nawa akwat akwa. 18 Dios wat- 
sal pit kiinammtuasmin, nane chinkas sapmanash. U milamtu 
aizpa saptuchikas, nane watsal ish, na uruza Dios pit kain kai- 
nammtu akwa. Na u pui aizpa saptuchikas, Diosne nawa chiwa- 
zha milanazi. Na Dios watsal pit uruza paramtukas, nane u pui 
aizpa saptachish. 

19Nane anpat mijchish. Katmizna nane wan awaruza kiwai- 
nashinash, an akkwan awa Jesucristora nijkulanapa. 20 Na Ju- 
dío awakasa uztuasmin, nane uspa uzamtukanain uzmiznash, 
Judío awa Cristora nijkulanapa. Sunkanain kinash. Judío awa 
Moisés kaizta aizpa kiara akwa, nakas Moisés kaizta aizpa ki- 
nash. Nane Moisés ininta aizpa chikinpachish. Sunkana us kaiz- 
ta aizpa kinash, Judío awa Cristora nijkulanapa. 21 Mamaztuz- 
ne Judío awa chiruzne Moisés ininta aizpa kiarakiwa. Na sun 
awakasa uzasmin, nane uspa uzkanain uzmiznash, Cristora nij- 
kulanapa. Dios ininta aizpa mimtuasmin, nane Cristokas inintu 
aizpa kinash. 22 Mamaztuzne, Cristora we piantuzne, tinta nij- 
kulamtuchi. Na sun Cristora we piantuzkasa uzasmin, nane us- 
paruza kiwainanash, Cristora an wat piankamanapa. Nane sun 
wan awakanain namninnash, usparuza kiwainanapa, Cristo 
mazantuza watsat milnanapa. 23Sunkanain uztus, mazantuz 
Dios watsal pit piankamanapa. Suasne nakas ussa piantuzkas 
Dios milamtu aizpa sapshinamakpas. 

24Pipulukin akkwan awane wanmakkamtu, ain iana. Ak- 
kwan iarikas, mazain kana kimtui. Mazain chiwazha saptui. 
Ukas Dios inintukanain uzarawa, kana kianapa, Dios milamtu 
aizpa sappanapa. 25Mane wan áin chashimturuzne an ñamin 
akkwan payukima ain iamtu. Attishta iamtu, an tinta kulanapa, 
kana kianpa. Sun ain chamturuzne kih iptit kana kiashimtu. Ak- 
kwan payu chin sun kih tuiltim. Diosta piankamturuzne an tinta 

kulamtu, Dios usparuza chiwazha pailtuchi aizpa milananapa. 
26Ka akwaizna na an sukin chamtuasmin, nilpara imtu, an 
azain piannanpa. Nakas wat waya kimtukanain kuznash, miza 
kuztachin. Na Dios milashimtu aizpa pashimtu akwa, nane Dios 
kaiztu aizpa minnash, chiwazha kwail kimanpa. 27 Dios pit ma- 
maztuza kamtarawane, nane nawa kurunnarawash, nawa wat 
parinpa, kwail kimanpa. Nane nawa nijkultawash, kwail min- 
manpa. Suasne sun wat pit minash, Dios pashit aizpa kin. Na 
sun pit mimtukine, nane wat kulsachish, na wan karimtu akwa. 


Ti awakana saritta wakpuj wainman 

1Diosta piantuz, an pit nijkularawa, ñamin kirit aizpa 
1 0 mainñamanapa. Au Israel kwal pil pul sukin chamtuas- 
min, Diosne wanish kwashmin ininta, awa Dios miwara suinkin 
chanappanapa. Kwanam pi pul parikane, Diosne usparuza kwa- 
kara ininnara. 2Sun awane Moisésta kanpamtuz namara, sun 
wanishkin uskasa chaarit akwa, kwanam pikin uskasa kwakka- 
rit akwa. Kawarain ukas kwazikasa munnarit akwa, une Cristo- 
ra kanpaara. 3 Diospa Izpulne pailta awaruza an chiyuras kumi- 
ra ininnara, wan kuanapa. 4Ukkis kwazi puzkane, pailta awane 
kuara, Dios Izpul usparuza kwinnara akwa. Pil pul sukin chas- 
min, an ukne uspakasa irit, an kumirakas an kwazikas kwinna- 
ra. Suane Cristone, an ukne, usparuza iznat kit kwinnara. 
5 Kwiztane sun awane Dios ininta aizpa kishiarachi. Ka akwaiz- 
na pil pul suwara iamtuasmin, wan iamizta. 

6 Mane sun kwinta miarawane, nane uruza kurunnamtus, us- 
pa kwail kishiarit aizpa piankamamanpa, u kwail kiamanpa. 
7Ka akwaizna ti awakanain saritkin sua wakpujwainman. Ña- 
min anpane sunkanain wakpuj wainñara. Dios pit pinkihta ka 
para: “Awane uzara, kumirakas tirakukas kwan. Kwiztane kut- 
pat kit paiyi sat kit kuki kiara.”j8 Aune mamazpa ashampakasa 
pitkain. Ñamin minpazha awaruz mamazpa ashampakasa pitta 
akwa, maza payuin veintitrés mil awane iarit. 9Diosne ap kwail 
kimtu aizpa ilmanazi minman. Aune us kaizta aizpa miarawa- 
makpas. Ñamin uztaruz miarachi akwa, mazantuz kamta kwat 
iara. 10Dios aumiza watsal uzna kurunnamtuasmin, aune us 
kaizta aizpa miarawamakpas. Ñamin anparuz Diosta aliz kulat 

kit kwail pararit akwa, Diosne paiña ángelta ininta, usparuza 
piantananapa. 

11 Sunkanain au an ñamin kwaltuzne uzat kit naizara. Dios- 
ne sun pit kwinta kit kit paiña pinkihta panintit, aumiza kurun- 
nanapa. An minpa payu uzamtuasmin, aune sun pit piankama- 
rawamakpas, au an ñamin uzat kwalkana uzamanpa. 12 Kwail 
kimtuchi ish mintumikane kuiraruin chanka, wan kamanpa. 
13Awa kwail kin minñarawane, uspane kawain kwail kiashi- 
miztu. Wan awa kaspain azi, Diablo wantuza kwail kin nup- 
painnamtu akwa. Diosne Diosta nijkulturuza an tinta namnin- 
nashina, tinta tailchanapa. Diablo umiza kwail kininshimtuas- 
min, au nil Diosne uruza kiwainashinazi, tinta tailchanapa, 
kwail kiamanpa. 

14Ka akwaizna ap pashimtu izmuruz, mirain. Tikasa sarit 
awakanain iztitkin mizurainkas wakpujwainman. 15 Une ma na 
kaiztu aizpa miashinai. Uruzpain na watcha kaiztu aizpa nijkul- 
arawa. 16Anpatpa pishta iztuasmin, an vino kuamtuasmin, 
Diosta piantuzne Diosta aishtaish kizpuspas, Cristo au kwail 
akwa irit akwa, aumiza paiña aimpikasa sinam sanamtu akwa. 
An pan nail kit kuamtuasmin, Diosta piantuzne Cristo kurishta 
irit nijkulamtu. 17 Akkwan awa sun maza pan kuamtu akwa, au- 
ne maza kwalkanain namtitmakpas. Sun pan kumtu akwa, aune 
Cristowa kwal namtit kizpuspas. 

18 Judío awaruzne uspa milam Dios sapmukin milaara, sun 
milamtu aizpa sua piantana. Sun milam Diosta milamtu akwa, 
piantarit aizpa kumturuzne sua Diosta wakpuj wainñamu. Sua 
Diosne usparuza sapnamtu. 19 ¿Na kaiztu aizpa mipuskiwas? 
Sun tikasa sarit awakanain iztit kain i. Sun chiwazha ñakas sun 
tikasa sarit awakanain iztitta milamtu aizpa kain i. Wan ñane 
kawarain i. 20Diosta pianchiruzne saliztuza chiwazha milam 
milamturuzne, Diablora wakpuj wainñamtu. Diosta wakpuj 
wainñamtuchi. Nane uruza kurunnamtus, Diosta pianchiruza- 
kanain, Diablowa kiwainmuruza wakpujwainñamtukanain kia- 
manpa. 21 Au Anpatpa pishta iztuasmin, Diosta piantuzne au 
Anpat Jesúspa vinokas pankas kwashinai, ussa nijkulana. Dios- 
ta piantuzne kumira saliztuza milarit aizpa kuasachi. Uruzne 
sun urain au Anpattakas saliztuzakas wakpuj wainñasachi. 

22 Aune Diablora wakpuj waintane, Anpat Jesúsne aukasa 
aliz kulat kit aumiza naizninnanazi. Usne aukin anza tinta i. 

Dios akwa wan kitpa 

23 Mazantuz ka kizamtui: “Aune an kishimtu aizpa kishina- 
makpas.” Au wan kishimtukas, wanne au akwakas mamazpa 
akwakas wat chi. “Au wan kishimtukas,” wanne Jesústa nijkul- 
turuza kiwainamtuchi. 24 Minminkas usmin wat kin sainachi. 
Mamaztuza wat kin sairawamakpas. 

25 Uruzne chiwazha ña painintu aizpa kwashina, chinkas mi- 
marachin. Sun ña ti awakana saritkin milatne, une sunpa mima- 
nachi. 26 Dios pinkihta ka parit: “Au sukin wa aizpa Diosmin pa- 
mika i.”k 

27 Diosta pianchimika uruza kumira kwinna akukane, ishit- 
ne, it kit wan kwintu aizpa kwan irain. Ti awakana saritkin mi- 
laritkane, mimaman. Sunpa minman. 28Sunkana minpazha sun 
ña ti awakanain saritta milarit i kizkane, us akwa sun kuman. 
Mamaz milarit aizpa kwail kwan mintuasmin, une sun kuana- 
chi. 29U wan ña kawarain mai minñarakas, mamaztuzne sun 
milarit aizpa kwail kwan minñamtu. Us akwa kuanachi. 

Mane minpazha na kaizta aizpa nawa mimashinai, us nakasa 
nijkultuchi akwa. “Mamaz milarit aizpa kwail kwan minkane, 
usne nawa ininsachi, na sunpa kumanpa. 30Na kumtu aizpa 
Diosta aishtaish kiztune, ¿Chikishma mamaz nawa kwail kimtui 
kiztu?” 31 Ka akwaizna mirain. Chiwazha kuamtu aizpa chiwa- 
zha kiamtu aizpa, Dios akwa kiarawa, awa Dios kwisha wari 
kizanapa. 32 Wan awa iztakin wat awakanain uztain. An sukin 
uzamtuasmin, une Judío awaruzakas Judío chi awaruzakas 
Diosta piantuz wanmakmuruzakas kwail kininnanachi. Minain- 
kas kwail minman. 33 Kawarain kimtus, wan awaruza wat kin. 
Nane apminpain wat saimtuchish. Nane mamaztuza kiwaina- 
shimtus, Dios usparuza watsat milnanapa. 

1 1 1 Na Cristo uztakanain uztu akwa, une na uztakanain uz- 
tain, Cristora kanpana. 


Ashamparuzkas wanmakmuruzkas 
2 Mane u nawa nijkulamtu akwa, na kamtanara aizpa kia- 
miztu akwa, nane uruza “wat kiamtui” kiznamtus. 3Na kaizta 
aizpa piankamtain. Diosne an katsa ininmika i. Cristone Dios 
ininta aizpa mit kit kira. Kawarain wan ampune Cristo inintu 

aizpa miat kit kiarawa. Kawarain ashampane paiña ampu inintu 
aizpa mit kit kitpa. 4Ampu Diosta paikumtumikane, Dios pit 
kainammtumikane, awa wanmakmukin paiña chutta ukpizta- 
wa. Dios pit kainammtuasmin, chutta ijmumikane Cristo pa- 
shimtu aizpa kimtuchi. Usmin mitsal mij. 5 Ashampa Diosta pai- 
kumtumikane, Dios pit kainammtumikane, wanmakmukin pai- 
ña kizpu pinkasa ampaltukine, usne paiña ampura mitsal kinin- 
tu. Paiña kizpu ampaltarakine, an ashampane paiña kizpu ash 
tittitkanain uzmai. Sun akwa mitsal mij. 6 Ashampa paiña kizpu 
ampaltakine, masain wan ash kihtshinai. Wan ash chiwal kiht- 
tane, ashampane mitsal mijanazi. Ka akwaizna ashampane pai- 
ña kizpu ampaltawa, ash akwa mitsal mijmanpa. 7 Ampune 
wanmakmukin paiña kizpu ijnachi, Dios ampuruza uskanain sa- 
rit akwa. Ampu sunkanain kimtune, usne Dios an tinta namnin- 
nazi. Ashamparuzne uspa ampu kuruntu aizpa miarawa, ussa 
an tinta namnapa. 8Dios ampu sarakane, Diosne ashampawa 
sihkasa ampu sarachi. Sunkana sara. Ampu kasu pitnin kit sih 
uktawane, Diosne sun sihkasa maza ashampa sara. 9Ampune 
ashampa akwa sarachi. Ashampane ampu akwa sara, ussa ki- 
wainapa. 10 Ka akwaizna ashampane paiña kizpura ampaltawa, 
paiña ampu kaiztu aizpa minapa. Sun ashampakas kizpu ampal- 
tawa ángeltuz akwa. 11 Au Anpatne ampurakas ashamparakas 
sanara, uspain kiwainnana, Jesús pashimtukanain uzpailnapa. 
12Sunkana watcha kirit. Diosne an ñancha ashampara ampuras 
sara. Ashampane ampu pashpa nishmu. Minpara Diosne wan 
wa aizpa sara. 

13Awa wanmakkakane, ashampa Diosta paikumtune, paiña 
kizpu ampaltukine, kwailpazha. Une sunpa wat mimarawa. 
14Wan awaruzne kawarain minñamtu. Ampu ash aks kwammi- 
kane mitsal kimtu. 15Ashampa ash aks kwammikane watsal 
kulnazi, Dios ussa ash aks milarit akwa, paiña kizpu ampalnapa. 
16U ashpa an mimashimtune, an piankamtain: “Aukas, Diosta 
piantuz wanmakmuruzkas nijkultumakpas, ashampawa kizpu 
ash kwanapa.” 


Au Anpatpa kumira kuamtuasmin, uspane ñanta kiara 
17Mane mamaz pit na kurunamtu aizpa mirain. Nane uruza 
wat kiamtui kizsachish. Au Anpatpa kumira kwan wanmakkam- 
tuasmin, une uruzpain ñanta kiamtu. Uruzpain wat kiamtuchi. 

18An ñancha pit mirain. Mazantuzne sun nawa kaizara. U An- 
patpa kumira kwan wanmakkamtuasmin, une uruzpain paimpa 
naiyamtu, u mamaztuzkasa nijkulamtuchi akwa. Nane sun ka- 
kwakimain watcha i pianish. 19Mazantuzne Diosta nil piantu- 
ruzkana uzshiamtuchi akwa, uspane mamaz tuntu uzana pa- 
shiara. Uspa mamaz tuntu uzamtu akwa, une Diosta watcha 
piantuza piankamanazi. 20 Dios iztakin kumira kwan wanmak- 
kakane, une au Anpatpa kumira kumtumakpas kaizasachi, u 
uruzpain naiyamtu akwa. 21 Kumira nailtachasmin, anparuzne 
uspa kumira karat aizpa paimpa kuamiztu, mamaztuza kwinna- 
rachin. Mazantuzne tukta kuara. Anpane yak kiamtu. Mazan- 
tuzne piwal kuamtu. Anpane kwazi kiyarit. 22 U Diosta piantuz 
wanmakkakane, sunkana kuman. ¿U yal mijchimakkiwas minta 
kwan? Une chinkas mijchiruza mitsal kianintu. ¿Nane uruza 
chima kiznapai? Nane uruza “wat kiamtu” kiznasachish. Une 
kwail kiamtu. 


Au Anpatpa kumira 
(Mt 26.26-29; Mr 14.22-25; Lc 22.14-20) 

23Nane au Anpat Jesucristo nawa kamtara aizpa saptau. 
Sunkanain uruza kamtananash. Sunkana kamtara: Sun amtain 
awane au Anpat Jesústa pizara. Chihkatchasmin, usne pan paa- 
ra. 24 An pan saptawane, usne Diosta aishtaish kizta. Suasne us- 
ne an pan nail kit kanpamtuza ka kiznara: “An pan kwarain. An- 
ne ap ña i. An pan kuamtuasmin, na u akwa irit aizpa nijkula- 
miztain,” kiznara. 25 Kawarain, pan nail kit kuarawane, usne vi- 
no tasa paat kit usparuza ka kaiznara: “An vino ap aimpi i. Na u 
akwa irimtu akwa, Diosne uruza sinam sana kin namtu. Sun vi- 
no kuamtuasmin, une na u akwa irit nijkulamiztain,” kiznara. 
26 Sun pan kuamtuasmin, sun vino kuamtuasmin, une au Anpat- 
ta nijkulanazi. Une Cristo au akwa irit wan awaruza annanazi, 
au Anpat mamasa kailtu payukima. 


Miza kwashina au Anpat kumira 
27 Ka akwaizna, au Anpatpa kumira kuamtuasmin, une au 
Anpat au akwa irit nil miarawa. Au Anpat kumirawa nil mintu- 
chimikane kwail kimtu. 28Au Anpatpa kumira kwatchasmin, 
wan awaruzne Cristo au akwa irit nijkularawa. Wan awaruzne 
us kimtu aizpa wat miarawa, Dios uspa kwail kiharit akwa. 

29 Au Anpat au akwa irit aizpa we miarane, au Anpatpa kumira 
kumtumikane wat chi min kit naiztinazi. 30 Katmizna akkwan 
awane uruzpain imtu pura. Anparuz tinta chi. Anparuz iarit. 
31 An kumira kwatchasmin, aune au kiamtu aizpa wat mimara- 
wa, Dios au kwail akwa ilnamanpa. 32Au Anpat aumiza ilnina- 
rakas, usne Diosta piantuza kamtanamtu, aumiza kamanapa, nil 
uzanapa. Uskas wan Diosta pianchiruza ilnanazi, wan kaanapa. 

33Sunkanain Diosta piantuz, mirain. Au Anpatpa kumira 
kwan wanmakkakane, wan tirizarawa, parejuin kuana. 34Min- 
pazha yak kimtune, atchasmin, paiña yaltain kwatpa, u wan- 
makmukin kwail kiamanpa. Suasne Diosne usparuza ilnamana- 
zi. Na uruza izna pianakane, nane u we pian aizpa kurunna- 
nash. 


Dios Sinam Izpul milamtu aizpa 
1 Mane Diosta piantuz, mirain. Nane Dios Sinam Izpulpa 
1 2 kainanash, us milamtu aizpa piankamanapa. 
2Piankamtain. Diosta pianchasmin, une sun ti awakana sa- 
ritkin wakpuj wainñat kit suntuza kanpaara. Awa uruza sunpa 
pirail kamtara akwa, une sun ti awakana saritta kanpat kit pil- 
saara, Dios miwara iamanpa. 3Katmizna, ka piankamtain. Si- 
nam Izpulpa pit kaiztumikane “Jesús kwail i” kiz parasachi. Si- 
nam Izpulpa pit kaiztumikain “Jesús au Anpat i” kiz parashinai. 
4Dios akkwan tuntu kal mij akwa, Diospa Sinam Izpulmin 
Diosta piantuza milam milanamtu, paiña kal kianapa. 
5 Awa aizpa pakaish pakaish kal kiamtuasmin, au Anpatmin 
usparuza kiwainnamtu, paiña kal kianapa. 
6Akkwan tuntu kal wa. Diosmin wan kal kimturuza kiwai- 
namtu, paiña kal kianapa. 
7Diosta piantuzne paiña milam sappanazi. Sinam Izpulne 
usparuza tinta kiwainnamti, paiña kal kianapa. Suasne uspane 
sun milamkasa anpa Diosta piantuza kiwainñashinai. 
8 Sinam Izpulne mazantuza an wat piankammu pit mila- 
namtu. 
Sun Sinam Izpulmin mazantuza milanamtu, mamaztuza 
Dios kaizta aizpa piankamninnanapa. 
9Mazantuza sun Sinam Izpulmin Cristora nijkulanapa mi- 
lanamtu, Cristo pashimtu aizpa kianapa. 
Mazantuza milanamtu, ishturuza kakulninanapa. 

10Mazantuza tinta kiwainamtu, watsal kal kianapa. 
Mazantuza kiwainamtu, Dios ininta aizpa kainanapa. 
Mazantuza kiwainamtu, saliztuz kiamtu aizpakas Sinam 
Izpul kimtu aizpakas piankamanapa. 
Mamaztuza kiwainamtu, mamaz kamtachi pit paraana- 
pa. 
Mazantuza kiwainamtu, mamaz tuntu pit paramtumika 
kaiztu aizpa piankamninnanapa. 
11Sunkanain Sinam Izpulmin awaruza kiwainamti, pakaish pa- 
kaish kal kianapa. Us pashit aizpa kin mintawane, Sinam Izpul- 
ne wan Diosta piantuza uspa milam chihkanara. 


Sinam Izpulne aumiza maza awakanain namnintu 

12Maza awa intiruz mintain. Awa intiruz akkwan pajte wajkas, 
maza awa i. Aune Cristora piantuzne akkwan makpas. Cristo akwa 
aune maza awa intiruzkanain namaritmakpas. 13Sunkanain Si- 
nam Izpulne Judío awaruzakas Judío chi awaruzakas anpat mij- 
chiruzakas anpat mijtuzakas maza awa intiruzkana namninnarit. 
Dios aumiza sapkane, Diosne aumiza munnat kit paiña Izpulta au- 
miza ininnat kit aumiza paiña kwal namninnara. 

14Maza awa intiruz akkwan pajte waj. Mazain chi. 15Awa 
mitti “na chihtikana chi akwa, nane awa intiruzkasa chi ish,” 
kizsachi. Sun kiztakas, sun mittine awa intiruzkasa nukkultim. 
16Awa kail “na kasukana chi akwa, nane awa intiruzkasa chi 
ish” kizsachi. Sun kiztakas, sun kailne awa intiruzkasa nukkul- 
tim. 17 Kasune wan awaspain chi. Kasune awa aspainne, chin- 
kas piasachi. Kailne wan awa intiruz chi. Kimpuh wan awa as- 
painne, chinkas miasachi. 18 Mane Diosne au awa intiruz sara. 
Samtuasmin, usne chiwazha awa intiruz wajnin kit us pashit 
aizpa kira. 19 Wan awa intiruzkin wa aizpa kawarain chi. Maza 
pajte maza pajtene kajaram waj. 20 Mane, awa intiruz akkwan 
tuntu pajte wajkas, awa intiruz i. 

21Kasune “chihti nawa kiwaintuchish” kizsachi. Kizpukas 
“mitti nawa kiwaintuchish,” kizsachi. 22Mazkwa mazkwa sun- 
kana wajne, wan awa intiruz namtu. An we tinta pajte an kwi- 
sha wari. 23 Aune mazkwa mazkwara an we tinta mipuspas. Au- 
ne an we tinta pajtera an watsal iznamtumakpas. Ampukas pan- 
talón kuhmu, awa ussa piltim izanamakwa. Ashampakas puiyi- 
rakas kuhmu, awa ussa piltim izanamakwa. 24 Chiwazha awa 

iztuasmin, awane chihtirakas matsihtakas pinkasa ampalkain, 
an watsal iztit akwa. Dios awa intiruz sarane, usne au akwa wat 
minta, chiwazha an we tinta pajte ampalnapa, awa izamanpa, 
awa mitsal kiamanpa. Kawarain Diosne aumiza sanara, wanta 
kiwainanapa. 25 Dios awaruza sarane, usne chiwal wan wa aiz- 
pa sara, wan awa sulmin wan kianapa, waya kiamanpa. Awane 
pailta awa intiruzkana mamaztuza sunmin kiwainñashina. 
26 Mazantuz naizakane, wanne naizanazi. Maza an tinta namta- 
ne, wanne watsal kulanazi. 

27 Une, Diosta piantuzne, Cristowa kwalkanain mai. Aune 
akkwan makpas, maza awa intiruz namna. 28Mane Diosne pa- 
kaish pakaish naninnara, Diosta piantuz wanmakmukin paiña 
kal kianapa. 

An ñancha Diosne inintaruza nanara. 

An kwizta Dios pit kainammtuza nanara. 

An kwizta Dios pit kamtamtuza nanara. 
Suasne watsal kal tinta kimturuza nanara. 
Suasne mamaztuza wat paninturuza nanara. 
Suasne mamaztuza kiwainturuza nanara. 
Suasne wanmakmuruza ininturuza nanara. 
Suasne mamaz tuntu pit paramturuza nanara. 


29Diosne wanta nanarachi, paiña inintaruza namanapa. 
Wanne Dios pit kainammturuz chi mai. 
Wanne Dios pit kamtamturuz chi mai. 
Wanne watsal kal kimturuz chi mai. 
30Wanne mamaztuza wat paninturuz chi mai. 
Wanne kawarain mamaz tuntu pit paramturuz chi mai. 
Wanne mamaz tuntu pit mamaztuza piankamninturuz 
chi mai. 
31 Une an watsal milam Dios milashimtu aizpa pashiat kit saira- 
wa, paiña kal kianpa. 
Mane nane u kiashit aizpa kamtananash. U sun kiamtune, an 
wari. 


Mamaztuza pashiarawai 
1 1Na mamazpa pit parashimtune, ángelpa pitkas para- 
3 shimtune, mamaztuza pashinamtukine, nane kain awa 
ish. Na kaiztu aizpa campana aztukanain i. Wat pa chi. Na kaiz- 

tu aizpa pilattura piantukanain i. We tinta aztu. 2Na Dios pit 
kainashimtune, na wan awa pian aizpa mirane, na nijkultu 
akwa inkal izara ñanpa inintane, sunkana mamaztuza pashi- 
namtukine, nane kain awa ish. 3 Wan na mij aizpa puizaruza ki- 
wainnanapa nailnarakas, nawa inapa mamaz akwa chihkatkas, 
mamaztuza pashinamtukine, nane chinkas kana kimtuchish. 

4Mamazta pashimtumikane ussa kwail kimtumikakasa kal- 
pain uzmiztawa. Uskas wat min kit mamazta wat kitpa. Mamaz 
akkwan mij akwa, uskasa aliz kulnachi. Mamazta pashimtumi- 
kane mamazkin “na mintu aizpa anza wari” kiztuchi. Uskas ma- 
mazkin “na kimtu aizpa anza wari” kiztuchi. 5Wat kimtu akwa, 
uskas mitsal kimtuchi. Uskas usmin wat kin saimtuchi. Uskas 
mamazkasa azain pilchapuznachi. Uskas mamazpa kwail kirit 
aizpa mintuchi, ussa wat kultit akwa. 6 Mamaz kwail aizpa kia- 
kane, pashimtumikane watsal kultuchi. Mamaz nil aizpa kiaka- 
ne, usne watsal kultu. 7 Mamaztuza pashimtumikane awara wat 
kinazi, usmin kwail kimtukas. Uskas pailta payukima nijkul- 
miztu. Uskas pailta payukima Diosta tiriztu, ussa kalpain uznin- 
napa. Uskas mamaztuza pashinamtu, wan tailchankima. 

8Mamaztuza pashimturuzne, pailta payukima pashinanazi. 
Diospa Sinam Izpul awaruza chiwazha milam milanarakas, Dios 
awaruza Dios pit kainana kiwainarakas, mamaz payura awa kai- 
narit aizpa pailtinazi. Mamaz payura wan mamaz tuntu pit param- 
tu aizpa pailtinazi. Awa wan piankamtit aizpakas pailtinazi. 9 Au- 
ne wat pianchimakpas, Dios aumiza wan piankamnintachi akwa. 
Au Dios pit kainammtukas, aukas sun we pianmakpas. 10Mamaz 
payura sun pit mianapas. Sun payu taizkane, aune au we pian aiz- 
pa piankamanapas. Suasne au we pian aizpa pailtinazi. 

11 Na pashpa asmin, nane pashpa pit paramtukanain para- 
rau. Nakas pashpa mintukanain mintau. Nakas pashpa pianka- 
na piankamtau. Na ilapa parawane, nane pashpakana nijkultu 
aizpa chihkanarau, pashpakana paramanpa. 12 Ma au an sukin 
uzasmin, aune wan kai iztuchimakpas. Wan wat piankamtuchi- 
makpas. Sunkana maizakasa wan izsachi. Mamaz payura aune 
Diosta piankam kit paiña matsihta iznapas. Mane we pianmak- 
pas. Mamaz payura sun pit wan piankamanapas. Aune Dios au- 
miza piankamtukanain wan piankamanapas. 

13 Mane kutña pit miat kit kiarawa. Une Diosta nijkulamizta- 
wa. Ukas chiwazha Dios kin namta aizpa tirizarawa, sapnaki- 

ma. Ukas mamaztuza pashinarawa. Sun kutña pit miamtuas- 
min, maza pitmin an tinta i. Sun pitne mamaztuza pashinarawa. 


Sinam Izpulne awaruza milam milanamtu 

1 Uruzne mamaztuza pashinamiztawa. Diospa kal ki- 
1 4 shimtuasmin, Dios Izpulpa milam sayamtuasmin, an 
ñancha sun Dios pit kainana an saishiarawa. 2Mazantuzne ma- 
maz pit paramtu. Mamaztuz paiña paramtu aizpa miasachika- 
ne, mamaz tuntu pit paramtumikane Diosta paramtu. Awaruza 
chi. Dios Izpulne ussa kiwaintu, mamaz tuntu pit paranpa. Min- 
minkas us kaizta aizpa pianchi. 3Piru Diosne Dios pit kai- 
nammtuza kiwainanazi, mamaztuz sun pit piankam kit an tinta 
namninnanapa. Uspane Sinam Izpul akwa usparuza kwainashit 
kit kishininnanazi, tayalamanpa. 4Mamaz tuntu pit parammi- 
kane usmin an tinta namshimtu. Mamaztuza paranamtune, 
Dios pit kainammikane Diosta piantuza wanmakmuruza ki- 
wainnanazi, Dios kaizta aizpa an tinta piankamanapa. 

5 Mazantuz mamaz kamtachi pit parashimtukas, nane Dios 
pit kainana anza wari mintus, wan awa piankamanapa. Dios pit 
kainammmikane mamaz kamtachi pit parammikakin an tinta i, 
Diosta piantuza kamtanamtu akwa. Minpazha mamaz kamtachi 
pit paramtune, minkas sun pit mamaztuza piankamnintukine, 
usne kain pit paramtu, Diosta piantuza kamtanamtuchi akwa. 
6 Ka akwaizna Diosta piantuz, mizhain. Na uruza izna itne, na 
mamaz tuntu pit u pianchi aizpa paranamtune, na kaiztu aizpa 
uruza kiwainasachi. Kainsih. Piru na uruza itne, na u pit param- 
tune, Dios nawa piankamnintit aizpa uruza kainananash. Na 
pian aizpa uruza kainananash. Dios kurunamtu aizpa uruza kai- 
nananash. Dios kamtanamtu aizpa uruza kainananash. 

7Na uruza kaiztu aizpa piankamtain. Karaskwil usmumika- 
ne paiña kanta nil ustawa, awa sun kanta mianapa. Guitarra 
pianmumikane paiña kanta nil piantawa, awa sun kanta miana- 
pa. Karaskwil watsal ustukine, guitarra watsal piantukine, min- 
minkas sun kanta miasachi. 8 Awa waya kiana iamtune, katsa 
iru karaskwil usmumika nil usna pianchine, minminkas kapal 
sasachi, waya kin. 9Sunkana uruza kishina. Awa u kaizta aizpa 
miarakine, uspane u kwinta kimtu aizpa piankamasachi. U kaiz- 
ta aizpa inkwakasain karinazi. 10 Au wan sukin kwisha akkwan 
awane mamaz pit paraamtu. Awane paiña pitmin paraat kit 

miamtu. 11 Minpazha mamaz pit nawa paramtune, paiña pit 
mimtukine, nane mamaz suras awakanain ish. Uskas nawa ma- 
maz suras awakanain i. Au paas sulmin paramtukas, aune misa- 
chiwailwas. 12 Katmizna, u Dios Izpulpa milam sayamtuasmin, 
anza watsal milamtuza sayarawa, Diosta paintuza wanmakmu- 
kin kiwainanapa, Diosta an watsal piankamanapa. 

13 Katmizna, mamaz tuntu pit parammikane Diosta paikwat- 
pa, us parat aizpa mamaztuza piankamninnanapa. 14 Na mamaz 
tuntu pitkasa Diosta paikwatne, nane na kaiztu aizpa pianchish. 
Nane ap izpul Dioskasa paikumtus. 15Suasne, ¿Chima kinpai? 
Ap izpulkasa Diosta paikumtuasmin, nane Diosta paikumtu aiz- 
pa mirawa ish, wan awa wat mianapa. Ap izpulkasa Diosta kan- 
ta kiztuasmin, nane Diosta kanta kiztu aizpa wat mirawa ish, 
wan awa mianapa. 16 Nu ap izpulkasa Diosta kwisha wari kiztu- 
ne, minpazha nu kaiztu aizpa mimtukine, sun pit mimtumikane 
nu kaiztu aizpa piankamsachi. Usne nukasa Diosta aishtaish 
kizsachi, us mirachi akwa. 17 Diosta aishtaish kiztukas, mamaz 
awa up wat pit kaiztu aizpa miamtukine, nune mamaztuza 
Diosta an piankamna kiwainsachi, nu mamaz tuntu pit param- 
tune. 18 Nane Diosta aishtaish kiztus, na ukin akkwan piji ma- 
maz tuntu pit paramtu akwa. 19 Nane Diosta piantuza wanmak- 
mukin kamtanashimtus, wan awa mianapa. Na diez mil pit pa- 
ramtukas, awa sun pit miamtukine, palichi, kainsih. Katmizna 
nane cinco pitkanain na mimtu aizpa parashinash, wan awa 
piankamanapa. Anne an wari. 

20 Diosta piantuz, ¡mizhain! Pashpa we piankanain minman. 
Pashpa kwail we pian akwa, pashpakainain uztain. Haparuz an 
akwan pian akwa, na kamtara aizpa nijkulat kit an wat minñat 
kit nil uztain. 21 Diosne inim pinkihta ka panintit: 

“Nane mamaz suras awa ininnanash, 
ap kwaltuza mamaz pitkasa paraanapa. 
Mamaz tuntu pit paramtuz usparuza kwinta kinamtu- 
kas, 
uspane na kaiztu aizpa miamanazi.”' 

22 Katmizna Diosne mamaz awaruza uspa purakin ininnara, 
Diosta nijkularachiruza kamtachi pitpara parananapa. Sun 
akwa Diosne usparuza akwanamtu, mianapa. Sunkana Diosne 





(14.21 Is 28.11-12 

paiña kainammtuza paraninnara, Diosta nijkulturuza uspa 
kamtit pitpara parananapa. Sun akwa Diosne usparuza kamta- 
namtu, an piankamanapa. 23Diosta piantuz mazakwain wan- 
maktit purane, mamaz tuntu pit awa pianchi aizpa paraamiztu- 
ne, mamaz tuntu pit pianchimaka mina akane, nijkultuchimika- 
kas mishimtumikakas “uspane nukku paarit” kiznazi. 24Sunka- 
na wan Dios pit kuruntu aizpa kamtanamtune, wan us kaiztu 
aizpa miamtune, nijkultuchimikakas mishimtumikakas mina 
akane, usne us kwail kirit aizpa nijkulnazi, Dios pit mira akwa. 
Usne uspa kamtamtu aizpa piankam kit usmin iz kit “kwail ki- 
ras” kiznazi. 25Sunkana usne Dios iztakin kwail kirit aizpakas 
ayukta kwail mintu aizpakas piankamnazi. Suasne usne Diosta 
wakpuj wain kit Dios ukasa uztu piankamnazi. 


Wan watsal kirain 

26 Diosta piantuz, mirain. Nane mamasa sun pitmin uruza 
piankaminnanash. Wanmakkamtune, minpazha chiwazha wat 
kanta kizanazi. Mamaztuzkas chiwazha kamtananazi. Mamaz- 
tuzkas Dios ussa piankamninta aizpa kamtananazi. Mamaztuz- 
ne mamaz tuntu pit paranazi. Mamaztuzkas mamaztuza sun pit 
piankamninnazi. Chiwazha kitne, wan kitpa, awa Diosta an wat 
piankamanapa. 27 Minpazha mamaz tuntu pit wan pianchi aiz- 
pa parashitne, maza mazain parashina, paas awakima kutña 
awakima. Mamaz tuntu pit paramtuasmin, mamazne us param- 
tu aizpa wantuza piankamninnarawa. 28 Wanmakmukin min- 
minkas sun pit piankamninsachikane, wanmakmukin anza wat 
sun mamaz tuntu pit parananachi. Puñain puratpa. Usne uska- 
sakas Dioskasakas paratpa. 29Sunkanain minpazhara Diospa 
kamtamtune, usne mamaztuza kamtashina, maza mazain paas 
awakima, kutña awakima kamtaashina. Anpane, makimin uz- 
mikane, us kaizta aizpa min kit usparuza kwinta kinarawa. 
30 Mane Dios mamazta paiña pit piankamnintawane, an ñancha 
Dios pit kinammmikane mamazta paranintawa, mamaz maki- 
min uzmika Dios pit kainanapa. 31Sunkana wan Dios pit kai- 
nammtuzne maza mazain Dios pit kainanarawa, wan wanmak- 
muruz piankamat kit an tinta namnapa. 32 Dios pit kainashim- 
tumikane tiriztawa, mamaz Dios pit kainammmika wan pailna- 
kima. Dios pit kainammmikane paiña izpulta inintu, chiwazha 
pit paranpa. 33 Diosne wanmakmuruza kurunamtu, Dios pit kai- 

nammtuza masain wan paraamanpa. Usne kalpain namninna- 
shimtu, tinta paraninnarachin. 

Sunkanain une Diosta piantuz wanmakmuruz kiamtukana 
kiamiztawa. 34Diosta piantuz wanmakmukin wanmakkamtu- 
ne, ashamparuzne puñain miarawa. Uspane wanmakmukin 
wan awaruza Dios pit kainanachi. Uspane uspa ampuruza mia- 
rawa. Uspane wanmakmukin awaruza ininnanaman. Diospa 
inimkin ka parit. 35 Maza ashampa chiwazha piankamshitne, 
sun ashampane paiña ampura mimarawa. Ashampa wanmak- 
mukin paratne, usmin mitsal kimtu. 36 Na kuruntukana mirain. 
Dios watsal pitne uruztas puztachi. Umin sun Dios ininta pit 
miarachi, mamaz awaruzkas sun pit sappara akwa. 37 Dios pit 
kainammtuzkas Sinam Izpul milam sapturuzkas na paamtu aiz- 
pa au Anpat ininta piankamanazi. 38 Minpazha na kaizta aizpa 
wat chi kiztane, uruzne sun awara miaman. 

39Diosta piantuzne sunkana kiarawa. Dios pit kainashiara- 
wa. Mamaz tuntu pit parammikasha paramun kizman. 40 Dios 
pit paramtuasmin, une wan watsal kiat kit impara impara wan 
chiwal nil saarawa. 


Cristo irittas kakultu 
1 Mane Diosta piantuz, mizhain. Diosne uruza watsat 
1 5 milnara, u Dios watsal pit sappara akwa. Une na kaizta 
aizpa nijkulara. Une sun pitmin miat kit tinta namara. 2Diosne 
sun watsal pit akwa uruza kwailtas ukkat kit watsat milninnara. 
Sun pit chihkat kit maintane, nu nijkultu aizpa kain i. 

3 An ñancha nane na Diostas sapta aizpa uruza piankamnin- 
narau. Nakas Cristo au kwail akwa irit kiz kit kamtanarit ish. 
Dios pinkihta sunkana parit. 4Cristo irawane, awane ussa uk 
kulta nukkara. Kutña payu maritta usne irittas kakulta, mamasa 
uzna. Mamasa Dios pinkihta sunkana parit. 5Kwiztane Jesúsne 
Pedrora izpanta. Suasne doce inintuza izpanara. 6 Kwiztane us- 
ne quinientos awaruza Diosta piantuza masain wan izpannara. 
Minpazha quinientos awaras Diosta piantuz me ¡aritkas, anpa- 
ruzne makima uzamtu. 7Kwiztane usne Santiagora izpanta. 
Suasne wan inintaruzakas izpannara. 

8Uspa ussa izarawane, minpara usne nawa izpanta. Nane 
pashpa weas taiztakanain arau. 9 Nane anpa inintaruzkin an we 
tinta ish. Nane Diosta piantuza, namkulnat kit usparuza kwail 

kinarau. Na sun kwail kirit akwa, minminkas nawa paiña inin- 
mika munman. 10Cristo nawa paiña inintamika namtit akwa, 
usne paiña kal nawa chihkara, wan kinpa. Suasne Diospa kal ki- 
rau wan pailnakima. Nane anpa inintaruzkin an tinta kal kirau. 
Na kal kitkas, Diosmin nawa pashit kit wat kiwainta, paiña kal 
kinpa. 11 Na kal kimtukas, uspa kal kiamtukas, aune maza pit- 
min wan awaruza kainammtumakpas. Sun Dios pit akwa, une 
Diosta nijkulara. 


Awa irittas kakularinazi 

12Mane aune “Dios Cristora irittas kakulnin kit mamasa uz- 
nintit” watcha kainaramakpas. Minpazha uruztas “awa iritne, 
irittas kakulamanazi,” kaizamtu. Uspa kaizamtu aizpa watcha 
chi. 13Minpazha “awa iritne, irittas kakulmanazi,” kiztune, 
suasne Diosne Cristora irittas kakulnintachi. 14 Cristo irittas ka- 
kultakine, au watsal pit kainara aizpa kain i. Cristo irittas kakul- 
takine, u nijkulamtu aizpa kain i. 15Suasne au Cristo irittas ka- 
kultachi kaiztatne, aune Diospa pirail kaizpuspas, Dios Cristora 
irittas kakulnintit kiz kit. Irit awa mamasa kakultukine, Diosne 
Cristora kakulnintachi. 16 Irit awa irittas mamasa kakultachine, 
suasne Cristokas mama irit tuashina. 17 Cristo irittas kakulta- 
chiatne, u nijkulamtu aizpa kain i. Suasne Dios u kwail kiarit 
aizpa wat kulnarachi. 18 Cristo irittas kakultakine, suasne Cris- 
tora nijkulamturuzkas ñamin irittuzkas mama kaaritmin mai. 
19 Au wan sukin uzamtuasmin, aune Cristora nijkultamakpas, 
aumiza kiwainnanapa mamaz payura irittas kakulninnanapa. 
Us aumiza an sukimin kiwainamtune, aumiza irittas kakulnin- 
namtukine, aune wan awakin an tayalanapas. 

20 Mane, na kaiztu aizpa watcha i. Diosne Cristora irittas ka- 
kulninta. Usne an ñancha irittas kakultitmika i. Diosne sun kin 
namta, kwizta anpa irittuza kakulninnana. 21 Maza ampu akwa, 
Adán kwail kirit akwa, wan awane au sukin iamtu. Sunkas ma- 
maz ampu akwa, Cristo irittas kakulta akwa, usne mamaztuza 
irittas kakulninashina. 22 Adán akwa, aune ianapas. Sunkanain 
Cristora nijkulturuzne irittas kakulanazi, mamasa uzna. 23 Dios- 
ne sun kin minta. An ñancha Diosne Cristora irittas kakulninta. 
Kwiztane, Cristo mamasa akane, Diosne Cristora nijkulturuza 
irittas kakulninnanazi. 24Suasne minpa payura taiznazi. Wan 
chiwal kwail ininturuzakas kwail ángeltuzakas pailnintawane, 

Cristone Taitta Diosta wan us inintu aizpa chihkanazi. 25 Cristo- 
ne katsa mikwakana au sukin ininnanazi, wan aliz awaruza 
anuppananakima. 26 Cristo mamaz payura paiña kal kapal kit- 
pane, ussa piantuza irittas kakulninnarawane, awane mamasa 
mizurainkas iamanazi. 27 Diosne wan chiwal Cristora chihkara, 
wan ininnapa. Cristo wan inintukas, usne Taitta Diosta inintu- 
chi, paiña Papihshmin Cristora wan chihkara akwa, wan inin- 
napa." 28 Diosne wan ininta aizpa paiña painkulta us ininnapa 
chihkara. Wan inintawane, Cristone paiña Papihshta us ininta 
aizpa chihkanazi. Katmizna Diosmin wan chiwaltakas wan 
awaruzakas ininnanazi. 

29 Mamaz pit mirain. Minpazha mamazpa akwa kwazikasa 
mamasa munnashiamtu, irittuz munnarachi akwa. ¿Chikishma 
ka kiamtu? Irit awa irittas kakulamtukine, ¿Chikishma irittuz 
akwa munnamtu? 30lrit awa irittas kakultukine, au kal Dios 
akwa kain i. Awane Dios kal akwa aumiza kwail kiamtu. Au 
naiztu aizpa kain i, irit awa irittas kakultukine. 31 Diosta pian- 
tuz, mizhain. Pailta payu ishinas. An watcha pit piankamtain. U 
Anpatta Jesucristora an wat piankamamiztu akwa, nane u akwa 
kwisha warish. 32 Efeso pipulura tuasmin, nane kwisha aliz awa 
akwa naiztau. Na sun aliztuzkasa waya kitkas, chinkas kana kit- 
chish. Irit awa irittas kakultukine, nane chinkas kana kitchish. 
Uruztas awane ka kizamtu, “¡Pishta sawizsan, kumirakas kwan, 
chappikas kwan! ¡Tilawa iwiznapas!”" ka kizwizsan. 

33 Uruzne ñanta kininman, kwail kin. Minpazha ka kaizta: 
“Chakulamtumikane kwail izmuruzkasa chamtune, kwail kishi- 
nazi.” 34Nijkul kit nil aizpa kirain, kwail kiamanpa. Minpazha 
uruztas Diosta mama wat piankamarachi. Sunkana kiztus, 
uruza mitsal kininnanapa. 


Irittuzne, ¿Mizama kakulanasa? 

35 Minpazha ka mimanazi: “¿Mizama irittuzne kakulanasa? 
Paiña ña intiruz ¿mizama iztit ansa?” 36Nu mimamtu aizpa 
timpa i, nu pianchi akwa. Pippa wakane, pippa kasune chiktu. 
Pippa kasu chikkane, mamaz ti kwal chiktu. 37 Pippa wakane, 
une ti kwal wamtuchi. Une sun chara pippakas mamaz tuntu 
pippakas waamtu. 38 Diosne wan pippa wa aizpa kajarammin 





15.27 Sal8.6 "15.32 Is 22.13 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


1 Coríntios 15 484 


sara. Usne mazantuza maza tuntu sara. Anparuz mamaz tuntu 
sara. Us kishimtu aizpa sara. 39 Wan awa intiruz kawarain chi. 
Awawa ñane kalpain ñakana chi. Chitchukas mamaz tuntu ña 
waj. Pishkarukas mamaz tuntu ña waj. 40Sunkanain chiyura 
uztuzne au sura uztuzkin mamaz tuntu izanazi. Chiyura uztuz- 
ne mamaz tuntu watsal izanazi. Sunkanain au sura uztuzne ma- 
maz tuntu watsal izanazi. 41 Pánne palapchakin mamaz tuntu 
aizmu. Palapchakas mamaz tuntu maltu. Wan kimakas mamaz 
tuntu aizamtu. 

42Awa intiruz irittas kakultawane, awane mamaz tuntu iztit 
puzanazi. Awa irikane, pippakanain pittim. Awa iritmika kakul- 
tawane, usne mamasa mizurainkas imanazi. 43Awa irit ña 
kwail akwa, pilta kamarimtu. Awa irittas kakultawane, usne 
watsal iztit puznazi. Awa iritmikane pittim. Awa kakultitmika- 
ne tinta namtinazi. 44 Awa au sukin irane, ñane pilta kamamin. 
Awa irittas kakultawane, Sinam Izpulne paiña ña uznintu. Ma- 
masa imanazi. Paas tuntu ña mai. Au sukin uztuzne paiña ña 
pilta kamanazi. Piru irittas kakultumikane Dios Izpul akwa uz- 
nazi. 

45 Dios pinkihta ka parit: “Adánne, an ñanchamikane, au su- 
kin uzta. Diosne ussa sat kit uzninta.” ° Cristone Adánkana chi. 
Usne paiña Izpul akwa awaruza uzninnamtu. 46An ñancha 
Diosne awa sara, au sukin uznapa. Kwiztane Diosne aumiza 
maizninnat kit chiyura uzninnanazi. 47 Diosne an ñancha uzta- 
mikasha au su piltas sara. An ñancha uztamikane au sukin uzta. 
An kwizta atmikane, Cristone, chiyuras ara. 48 Wan awa au su- 
kin uzamturuzne an ñancha uzmikawa ñakana mijara, au su pil- 
tas sarit akwa. Chiyura tamturuzne mamaz tuntu iztit puranazi. 
Cristokana iztit purazi. 

49 Au sukin uzamtuasmin, aune an ñancha uztamikakanain 
uzaramakpas. Kwiztane chiyura aune Cristokana iztit namtit 
puranapas. 

50Diosta piantuz, na kaiznamtu aizpa mirain. Au sukin uztu- 
ruzne chiyura uzturuzkasa uzasachi. Dios inintukin uzasachi, ira- 
chi akwa. Awa an sukin uzamtuasmin, Diosne au sukin uztuza chi- 
yura sapnamanazi. 51Nane uruza an ñamin kamtanarachi aizpa 
piankamninnanash. Wanne iamanapas. Au wan awane mamaz 

tuntu izanazi. 52Aune masain wan maizanapas, kasu pit kit kasu 
izkultukana. Sun minpa payura awane katsa iru karaskwil usnazi. 
Katsa iru karaskwil azkane, irittuzne mamasa uzna kakulanazi, 
anneme iamtuchi akwa. Sun payu taizka, uzturuzne mamaz tuntu 
izarinazi. 53Awa an sukin pailta payukima tailchasachi akwa, 
awane iarawa. larawane, mamaz tuntu izarinazi, mamasa an iam- 
tuchi akwa. 54Akkin awane iarinazi. Dios awaruza maiznarawa- 
ne, awane pailta payukima puranazi, iarachin. Sun kitpane, Dios- 
ne pinkihta panintit aizpa ka kirinazi: 

“An sukin uztuz iamtukas, awane chiyura mizurainkas 

mamasa iamanazi. Aune wanta anuppaanapas.”? 
55 “Irawane, aune an naizamanapas. 
Irawane, aune mamasa iamanapas.” 4 

56 Antikwane Diosne paiña inim pit ininta, awa uspa kwail kia- 
rit aizpa piankamnapa. Uspa kwail akwa, uspane inna ishkuam- 
tu. Dios usparuza naizninnamtu akwa, ishkuamtu. 57 Aune 
Diosta aishtaish kiztawamakpas. Usne au Anpat Jesucristo 
akwa aumiza anuppaninamtu, au iamanpa. 

58 Katmizna, Diosta piantuz, mizhain. Na uruza pashinamtu 
akwa, nil kiamiztawa. Pailta payu Diosta nijkulamiztawa. Pailta 
payu au Anpatpa kal kiamiztawa, wan pailnakima. Une au An- 
patpa kal kiara. Katmizna usne u kal kiarit aizpa mainmanazi. 


Pial saptu aizpa Diosta piantuza milanamtu 

1 Mane u nawa pinkih paarit akwa, nane uruza sinkana- 
1 6 nash, sun pial wantat kit watsanapa, Judea sura uztuza 
ininnanapa, Diosta piantuza milananapa. Nane Galacia sukin 
nijkulturuzakas sun kinpa ininarau. Ukas kawarain kiarawa. 
2 Wan Diosta nijkulturuzne chiwazha pial kana kit aizpa paim- 
pa wantarawa. U Domingo aizpa wanmakkamtune, uruzne sun 
paimpa watsarit pial karatpa, wanmakmukin milanana. Sunka- 
na kitne, uruzne na amtu payura sun pial wantaamanazi. 3Na u 
purakin akane, nane u narit awaruza Jerusalén pipulura ininna- 
nash, na pinkih akwa parit aizpa usparuza milanapa, u paimpa 
pial watsarit aizpa sua chihkaanapa. 4Na ukin ishinakane, us- 
pane nakasa iashina. 

Pablone mamaz sura ishimtu 

5Na u purakin imtuasmin, nane Macedonia suwarain pin- 
nash. Macedonia suwarain pintawane, Corinto pipulura pianna- 
nash. 6 Nane ukasa akkwan payukima, alu palnakima, nukkul- 
shinas. Suasne uruzne nawa kiwainshinamai, kwizta na imtura- 
kima. 7 Corinto pipulukin piannakane, nane u purakin pinshit- 
chish. Au Anpat nawa ininkane, nane ukasa akkwan payukima 
nukkulnash. 8Nane Efeso pipulukin nukkulnash, Pentacostés 
pishta payurakima. 9Sua akkwan awa aliz purakas, Diosne na- 
wa kwisha kiwainnazi, paiña pit kainanapa, akkwan awa an pit 
mianapa. 

10Timoteo pianakane, ussa watsal sap kit ukin napnintain, 
ukasa ishkumanpa. Usne nakanain au Anpatpa kal kimtu. 
11 Minminkas ussa kwail minman. Na tukin kailtikane, ussa ki- 
waintain, wat inpa. Nane ussakas mamaz Diosta piantuz imtu- 
ruzakas tiriznamtus, piannankima. 

12Nane ap añara Apolosta kwisha paikwarau, Diosta piantuz- 
kasa inpa, uruza izna. Sun payu imanamtit. Ishinakane, inazi. 


Minpa pit paramtu 

13Izkultain, ñanta kiamanpa. Nijkulamiztain, kwail kiaman- 
pa. Tinta nil awakanain uztain, wan kwailtuza anuppana. 
14Wan chiwazha kal kiashimtuasmin, wantuza pashinarawa. 

15Mane uruza, Diosta piantuza, paikwanamtus, Estéfanasta- 
kas paiña kwaltakas wat minñanapa. Uspane sun Acaya sukin 
an ñancha Cristora piankamara. Sun kwalne wan Cristora nij- 
kulturuza iznat kit tinta kiwainñamiztu. 16 Uruzkas sunkana 
awaruza miarawa, uspa kurunamtu aizpa kianapa. Mamaz 
Diospa kal kimturuzakas usparuza kiwainturuzakas miarawa. 

17 Estéfanaskas, Fortunatokas Acaicokas u pipuluras nawa 
izna aat akwa, nane watsal ish. U nawa kiwainta chi akwa, us- 
pane nawa kiwainñara. 18 Uspane nawa kiwainshit kit nawa 
tinta kulninñara, Diosta an pashinpa. Uruzakas kawarain kiara. 
Uruzne uspa kaizamtu aizpa piankamat kit usparuza wat min- 
ñarawa. 

19Wan Asia suras Diosta piantuzne uruza “kakishapu” kiz- 
amtu. Aquilakas Priscilakas uspa yalkin wanmakmuruzkas “ka- 
kishapu” kizamtu. Uspa au Anpatta pashiamtu akwa, ka uruza 
kizamtu. 20Apas wan Diosta pianturuzne uruza “kakishapu” 

kiznamtu. Wanmakkamtune, wanta pashinat kit “kakishapu” 
kiztain. 

21 Nane Pablo ish. Nakas uruza “kakishapu” kiz kit sun pin- 
kihta ap chihtikasa pamtus, na an pinkih pamtu aizpa u pianka- 
manapa. 

22Au Anpat Jesucristora pashimtuchine, ussa naizninnaka. 
Nane au Anpatta kaiztus: “¡Chiyuras kailnaka!” 

23 Au Anpat Jesústa paikumtus, uruza kwisha wat kiwaina- 
napa. 24U Jesucristora wanmakkamtu akwa, nane an pit inin- 
namtus, uruza pashinamtus kiz kit. 

Pailti. 

2 Coríntios 
San Pablone An Kwizta Pinkih Para 


San Pablo Corinto pipulura uztuzpa kwail maztu akwa, usne an 
kwizta pinkih usparuza panamtu, kurunnana. Mazantuzne Pablowa 
kwailminñat kit ussa pilchapuzat kit Dios inintamikachi kizara. Pablo 
usparuza pilchapuztukas, usne kurunnam kit usparuza pashinamtu, 
usparuz paiña izmuruz namanapa. 

Kakishapu pit kaiztawane (1.1-11), Pablone Corinto pipulukin 
Diosta nijkulamturuza kainanamtu, us usparuza an ñancha Dios pit 
kamtanara piankamanapa. Usparuza tinta paranarit akwa, Pablone 
uspa akwa watkulta, uspa maizarit akwa, paiña izmuruz mamasa na- 
marit akwa (1.12-7.16). Suasne Pablone usparuza paikwanamtu, pui- 
zaruza Judea sukin pial ininnanapa (caps. 8-9). Kwiztane Pablone us- 
paruza tinta kainanamtu, Dios ussa inintamika namnintit piankama- 
napa. Uspa kwail kamtamtuzne Dios inintaruz chi mai. Uspane Diosta 
nijkulturuza maizninnashina, Dios kaizta aizpa kiamanpa 
(10.1-13.10). Suasne paiña minpa pit usparuza ininnamtu, us uspa- 
ruza pashinamtu akwa (13.11-14). 





Kakishapu 

1 1Nane Pablo mun ish. Diosne nawa nat kit Jesucristowa 

inintamika namninta. Nane au aña Timoteokasa Diosta 
piantuza, Corinto pipulukin puraruza, an pinkih pat kit inin- 
namtus. Cristora nijkulturuzakas, Acaya suwara uzturuzakas, 
ap pit ininnamtus. 2Aune au Taitta Diostakas, au Anpat Jesu- 
cristorakas, paikumtuas, Dios uruza wat kiwainanapa, kalpain 
uzanapa. 


Pablone naizta 
3Aune au Taitta Diostakas, au Anpat Jesucristorakas, aishtaish 
kaizna irizhain. Au Taittane aumiza kiwainashimtu. Au tayalaka- 

ne, Diosne aumiza watsal kulninnashina. 4Au parishiztuasmin, 
Diosne aumiza watsal kulninnamtu. Dios aumiza watsal kulnin- 
namtu akwa, aune mamaz parishizturuza, kawarain watsal kul- 
ninnashimtumakpas. 5Cristo akkwan parishizta akwa, aukas ak- 
kwan parishiznapas. Au parishizkane, Cristone aumiza watsal kul- 
ninnanazi. 6Au parishiztuasmin, Diosne uruza watsal kulninnat 
kit uruza watsarit milnanazi. Dios aumiza watsal kulninnamtu 
akwa, usne uruzakas watsal kulninnanazi, wan parishizamtu aizpa 
tinta tailchaanapa. Aukas sunkanain parishiztamakpas. 7U Diosta 
nijkulara akwa, aune u akwa tirizpuspas, minpa payura Dios 
uruza watsarit milnanakima. U aukanain parishizta akwa, Diosne 
uruza aukasa watsal kulninnanazi. 

8Diosta piantuz, mizhain, au parishizara aizpa piankamana- 
pa. Asia suwara pintuasmin, aune akkwan parishizaiznash. 
Pailta payu parishizamtuasmin, aune an tailchasachimanash. 
Aune inapain manash. 9 Awa aumiza piantashiara mintuanash. 
Au imasarachi akwa, aune aumin watsasachimanash. Suasne 
aune Diosta aumiza watsat milmumikasha, nijkulanash, irittuza 
mamasa kakulninnamtu akwa. 10Diosne aumiza an ñamin 
chihtnara, au iamanpa. Usne aumiza kwizta chihtnanazi, au ia- 
manpa. Parishizamtuasmin, aune ussa tiriztumakpas, aumiza 
watcha chihtnanapa. 11U au akwa Diosta paikwatne, une au- 
miza kiwainnashina. Akkwan awa au akwa Diosta paikuamtu 
akwa, uspane Diosta aishtaish kizanazi, Dios aumiza wat ki- 
wainnamtu akwa. 


Pablone maiz kit Corinto pipulura itchi 

12Mamaz pit aumiza watsal kulnintu. An sukin uzasmin, au- 
ne uruza kaiznara aizpa wat minñat kit Dios iztakin nil uzta- 
makpas. Aune Diosta pianchiruzkana minñamtuchimakpas. 
Diosne au minñamtu aizpa piankam kit aumiza kiwainnara, us 
kishit aizpa u akwa kinpa. 13 Uruza pinkih panamtuasmin, aune 
maza pitmin paramtumakpas. Une au parat aizpa izat kit pian- 
kamashina. Aune Diosta paikumtumakpas, wan uruza parit aiz- 
pa piankamanapa. 14 Mazantuz au kimtu aizpa makima pianka- 
masachikas, une mamaz payura au akwa wat minñanazi. Au 
Anpat Jesús kailkane, aukas u akwa wat minñanapas. 

15U au akwa wat minñamta akwa, nane an ñancha u uzkin 
ishirau. Sunkana nane paa piji ukasa kwinta kin ishirau, paa piji 

uruza kiwainnanapa. 16An ñancha Macedonia sura iamtuas- 
min, nane u uzkin putna mintau. Suasne Macedonia suras kail- 
na mintau, ukasa mamasa u uzkin kwinta kin. Tas une nawa ki- 
wainshina, Judea sura piannankima. 17 U sura ishimtukas, nane 
piannamanamish. Uruza maintachish. Nane mamaz awakanain 
paas pit paramtuchish. Mamaz awa “sun kinash” kiztakas, usne 
“kimanash” mintu. Na “sun kinash” kaiztane, nane mamaz tun- 
tu mintuchish. 18 Aune Dios watcha i pianmakpas. Diosne au 
paramtu aizpa pian. Ukasa kwinta kimtuasmin, aune au param- 
tu aizpa uruza maiztuchimakpas. 19 Uruza kamtanamtuasmin, 
aune uruza maza pitmin kamtanaramakpas. Aune uruza Dios 
Painkulpa kainanaramakpas. Silvanokas, Timoteokas, nakas 
uruza Jesucristowa kamtanaramakpas. Jesucristone mizurain- 
kas maiztachi. Usne maza pit min kit watcha kaizta. 20 Diosne 
awaruza akkwan kin namta. An ñamin Cristo Dios kin namtit 
aizpa kiritkas, Cristone Dios aumiza kin namtu aizpa kimiznazi. 
Katmizna Diosta paikukane, aune “Dios kwisha wari” kiztu- 
makpas, Cristo watcha kimtu akwa. 21 Diosne uruzakas aumiza- 
kas Cristora wat piankamnapa kiwainnara. Usne aumiza, wan 
Cristora nijkulturuza, nanarit, uskasa chaanapa. 22 Mane usne 
aumiza watsat milnara. An ñancha usne paiña Sinam Izpulta au 
kaijchura ininta, aukasa uznapa, Dios pashimtu aizpa kianapa. 
Kwiztane paiña Sinam Izpul akwa, usne aumiza kin namtarit 
aizpa milananazi. 

23 Nawa mizhain. U akwa Diosta paikumtus, na uruza kaiztu 
aizpa mianapa. Na uruza pirail kaiztane, Diosne nawa pianta- 
shina. Nane Corinto pipulura mamasa kailtachish, na uruza aliz 
kulnamanpa. 24 Aune Cristora piantuza miza uzna ininshitchi- 
makpas, u Cristora me nijkulamtu akwa. Aune ukasa kal kimtu- 
makpas, nil uzanapa, watsal kulanapa. Me une Cristora pianka- 
mat kit tinta nijkulamtu. 

1 Katmizna nane u uzkin mamasa ishitchish. Na u uzkin irat- 
2 ne, nane ap pitkasa uruza mamasa tayalninnashinash. 2 Na 
uruza tayalnintane, ¿minmika nawa wat kulninnazi? Na uruza 
tayalanintane, minminkas nawa wat kulninsachi, uruzmin na- 
wa wat kulninashimtu akwa. 3Katmizna na itchi akwa, nane 
uruza an ñancha pinkih panarau, u nawa tayalninamanpa. Na- 
ne uruza pilchapuznarachish. Na uruza izna ikane, une tayaltu 
uzman, nawa tayalninñamanpa. Tayaltu uzamtukine, une nawa 

wat kulninnazi. Nane uruza wat pianish. Aune sulmin wat kula- 
napas. 4Uruza sun an ñancha pinkih pamtuasmin, nane ap kaij- 
chukin kwail maz kit kwisha tayaltau, tinta aznakima. An pin- 
kih parakas, nane uruza tayalninnashitchish. Ap pit ininnarau, 
na uruza kwisha pashinamtus piankamanapa. 


Pablone kwail kitmikasha wat kultu 

5Watcha, sun uruzkis kwail kitmikane nawa pitchin tayal- 
ninta. Nawa pitchin tayalnintakas, usne uruza kwisha tayalnin- 
nara. Ussa mamaz sam pit parashitchish. 6 Akkwanne sun kwail 
kitmikasha tinta kurunta, naiznapa, kwail kiman piankamnapa. 
Minpa. Anne ussa sunkana kiman. Usne kamtit. 7 Mane une ussa 
wat kulnin kit kiwaintawa, tayalmanpa, wat kulnapa. Mamasa 
ussa saptain, kwail kitmika kwisha tayalmanpa, Anpat Jesústa 
kwaimanpa. 8Katmizna nane uruza paikwanamtus, ussa pa- 
shianapa, mamasa ussa sappaanapa, ukasa Diosta wakpuj wain- 
ñapa. 9Sun akwa, nane uruza an ñancha pinkih panat kit kurun- 
narau, kwail kitmikasha naizninnapa, paiña kwail kirit aizpa 
chihkanpa. Watcha, une wan chiwal na ininta aizpa miara. 10U 
sun kwail kitmikasha wat kulninnara akwa, nakas ussa wat kul- 
tus. Nane Cristo iztakin watcha ussa u akwa wat kulnintau, u 
wan kwail mainñat kit wat kulaanapa. 11 Aune an kwail kiritmi- 
kasha wat kulnintawamakpas, Satanás ussa mamasa pizmanpa, 
ussa an kwail kininmanpa. Satanás sun kitne, usne Diosta pian- 
tuza anuppananazi. Usne Dios pit au kaijchuras ukkatshimtu, 
awa Diospa izmuruz namamanpa. 


Pablone Troas pipulura irit 
12 Nane Troas pipulura puraruza irau, Dios watsal pit kaina- 
na, Cristowa kamtana. Sua au Anpatne nawa paiña kal kin ki- 
wainta, awaruza Dios pit kainanapa. 13Troas pipulura pianat- 
pane, nane au aña Titora Troas pipulura wanmaltachish. Ussa 
sairachi akwa, nane us akwa kwaizkultachish. Suasne usparuza 
“iru” kiznarawane, nane akki Macedonia sura arau. 


Pablone Diosta aishtaish kiztu 
14Nane Diosta aishtaish kiztus, us aumiza Dios pit kainana ki- 
wainta akwa, awa mianapa. Dios pitne incienso paktitkana i. Sun- 
kanane Dios pit awa uzkin imtu. Dios pit miarawane, awane Cris- 

tora kanpaashina. Tas Cristora kanpamtuzne wan awaruza Cristo- 
wa kamtanamtu, ussa piankamanapa. Sunkana Cristone aumiza 
kiwainamtu, wan kwailta anuppanakima. 15Aune, Dios pit kai- 
nammturuzne, Dios pashit aizpa kiamtumakpas, awa Cristora 
piankamanapa. Incienso paktawane, piam, awa piaanapa. Aune, 
Dios pit kainammtuzne, inciensokana makpas. Nane Dios pit awa- 
ruza kainanamtu, wan mianapa. Miarawane, mazantuzne nijkul- 
amtu, Dios usparuza watsat milnanapa. Dios pit mimtuchiruzne 
Tnta iat kit wan kaarinazi. 16Dios watsal pit mimtuchiruzne chiyu- 
ra iamanazi. Dios watsal pit mimturuzne chiyura uzanazi, Dios us- 
paruza watsarit milnamtu akwa. ¿Minminkas Dios pit awaruza 
kamtanashina? Dios aumiza akwanara akwa, aune Dios pit kamta- 
shinamakpas. 17 Akkwan awane sun pit kamtaamtu, kwazpa kula- 
na. Dios pit kainammtuasmin, aune sun pit maiztuchimakpas. Sun 
pit kamtamtuchimakpas, kwazpa awa kulana. Aune Diosta pian- 
makpas. Dios aumiza ininnamtu akwa, aune Dios iztakin uruza 
paiña pit kainanamtumakpas. Cristo aumiza ussa wanmaknin- 
namtu akwa, aune tinta kal kiat kit watcha paramtumakpas. 


Pablone Diospa inintamika i 
1 Dios pit paramtuasmin, nane awaruza “mamazkin na kim- 
tu aizpa an warish” kiztuchish. Mamaztuzne pinkih parit 
aizpa milamtu, u usparuza sappanapa. Minpazha an pinkih pa- 
rit aizpa milturuzne “wat awa mai” kizamtu. ¿Mamazpa pinkih 
parit aizpa uruza Pablo Dios pit kamtammika kiz miltawasa? 
Mamazpa pinkih miltane, nane sun pinkihkasa mamazkin an 
wat awachish. U pinkih parit aizpa mamaztuza milmanash. U 
pinkih nakasa inintane, mamaztuzne nawa an wat sappamana- 
zi. 2Aune u akwa au kaijchukin mintumakpas. Nane uruza Dios 
pit kamtanarau. Sun pit miarawane, une maizat kit Cristora nij- 
kulat kit us kaizta aizpa kiara. U Cristora kanpamtu akwa, wan 
awakas u miza tuntu uzamtu izamtu. 3 Cristone uruza wat awa 
namninnara. Na uruza Dios pit kamtanarawane, une Cristora 
piankamtittuz namarit. An ñamin Diosne awaruza pinkihta uk- 
takas pinkih pamkasa panara, awa Diosta mianapa. Mane Dios 
Sinam Izpulne u kaijchura maizninnara, wan awa Cristo u akwa 
kirit aizpa piankamanapa. 
4Dios nawa akwanara akwa, Cristo nawa paiña kal kinpa 
chihkarit akwa, nane Dios iztakin wat kul kit u akwa wat pa- 

ramtus. 5Diospa kal saptakas, nane paiña kal kin we pianish. 
Diosmin nawa paiña kal kin kiwaintu. 6 Usmin nawa kiwain kit 
paiña kainammmika namta, sun masas pit awaruza kainana, 
awaruza watsat milnanapa. Dios sun masas pit inintuasmin, us- 
ne paiña Sinam Izpulta ininta, awa paiña kaijchukin sun pit 
piankamanapa, awa Dios pashit aizpa mianapa. An ñamin Dios- 
ne Moisésta pinkihta panapa ininta, awa pinkihta parit aizpa 
piankamanapa. Awa us pinkihta parit aizpa miarachi akwa, us- 
pane Dios uzkin nuasachi. Dios Sinam Izpul akwa, awane uska- 
sa uzanazi. 

7 Moisésne ukta Dios ininta aizpa pinkih pamkasa para. Sinaí 
inkalkis ukkasa kihshtawane, Moiséspa matsih naztam aizta, 
Dios pit sap kit Dioskasa tuat akwa. Naztam aizta aizpa kwirim- 
tuasmin, Israel awaruzne ussa izashitchi. Dioskis puzta akwa, 
paiña matsih aiztit; impara imparain kwirit. Dios paiña pit Moi- 
sésta inintakas, awane miashitchi. Sun akwa uspane iat kit Dios 
uzkin nuasachi. 8 Mane Dios Izpulpa masas pitne awaruza Dios- 
kasa pailta payukima uzninnamtu. Moisés ininta aizpa pintit- 
kas, Dios Izpulpa masas pitne pailta payukima aukasa nukkultu. 
9 Moiséspa matsih naztam aiztakas, us parit aizpa awaruza uspa 
kwail kiarit aizpa piankamninnara. Mane Dios masas pit inintu 
aizpa anza wari, an pit aumiza au kwail kiarit aizpa wat kulnin- 
namtu akwa. 10Moises ininta aizpa awa iztakin watsal iztit. 
Dios Izpulpa masas pitne Moisés ininta aizpakin anza watsal i. 
11 Moisés ininta aizpa watsal iztitkas, sun ininta aizpa pinat kit 
nukkularachi. Izpulpa masas pitne anza watsal izat kit pailta pa- 
yukima nijkulanazi, pailtuchi akwa. 

12 Katmizna nane Diosta tiriztus, Dios uruza kin namtit aizpa 
kinpa. Sun akwa nane sun masas pit uruza tinta kainanamtus, 
wan awa sun pit piankamanapa. 13Moiséspa matsih naztam 
aizta, Dioskasa tuat akwa. Sun aizmu kwinamtuasmin, usne pai- 
ña matsih palta, Israel awaruz ussa izamanpa. Nane ap kamtam- 
tu aizpa puintuchish, wan awa wat mianapa. 14 Moisés pinkihta 
parit aizpa izarawane, Israel awaruzne an ñancha pinkih parit 
aizpa miarachi. Makima sun pit izamtuasmin, uspane kizpura- 
kas kaijchurakas nijkulasachi. Jesucristora nijkulturuzmin, 
Moisés parit aizpa miashina, Cristo usparuza piankamninnamtu 
akwa. 15 Makima Moisés parit aizpa izarawane, Israel awaruzne 
an pit uspa kaijchukin nijkulasachi. Uspa miamtukas, uspane 

Cristowa miasachi. 16Au Anpatta kailtumikane, an Jesucristora 
nijkultumikane, Moisés parit aizpa piankamshina. 17 Au Anpat- 
ne Sinam Izpul i. Sun Izpulne Jesucristora piankammikasha 
kwailtas puznintu, Jesucristokasa nil uznapa. Paiña Izpulne 
Moisés ininta aizpa aumiza piankamninamtu. 18 Cristora nijkul- 
amtu akwa, aune paiña pit kwisha wat piankamtumakpas. Au 
Anpatta piankamamtu akwa, au awa iztukin nil uzamtu akwa, 
mazantuzne ussa piankamashina. An sura uzamtuasmin, aune 
ussa miat kit impara imparain uskanain namtumakpas. Paiña 
Sinam Izpulne pailta payu aumiza maizninnamtu, au Anpatka- 
na namanapa. 

1 Diosne nawa narit, paiña kal kinpa, paiña masas pit kaina- 
4 napa. Us nawa wat kiwaintu akwa, nane paiña kal chihkat- 
chin kishimtus. 2Nane chiwazha puintit kwail aizpa chihkarau. 
Kwail kimtumikane mitsal mij. An sura uztuasmin, nane ma- 
maztuza ñanta kinamtuchish, usparuza anuppana. Nane Dios 
watsal pit maiztuchish, awa Dios pit mianapa. Dios pit param- 
tuasmin, nane watcha kaiztus, wan awa sun pit nijkulanapa, 
wan awa na kaizta aizpa wari piankamanapa. Nane chiwazha 
kimtu aizpa Dios iztakin kimtus. 3Na wantuza Dios masas pit 
kamtanamtukas, mazantuzne miamanazi. Sun pit mishimtuchi- 
ruzne inta wan kaarinazi. 4Diablo an suwara chamtuasmin, us- 
ne Cristora nijkultuchiruza mininnamtuchi, Dios watsal pit 
piankamamanpa. Dios watsal pit piankamtukine, au watsal 
Cristora nijkulasachi. Cristo akwa awane Dios minma i pianka- 
mashina. 5Sun pit uruza paranamtuasmin, nane paramtuchish, 
awa na akwa wat minñanapa. Nane uruza paranamtus, Jesu- 
cristora piankamanapa. Anpat Jesucristo nawa paiña kiwainmi- 
ka namtit akwa, nane uruza kiwainnanash. 6 Ñamin Dios au su 
samtuasmin, ka kaizta: “Tilkwilkin kai malninnash” kizta. Sun 
Diosmin paiña watsal pit aumiza Cristo akwa ininta, sun watsal 
pit mianapa, an katsa Diosta piankamanapa. Mane au kaijchu- 
kasa Cristora min kit nijlultumakpas. 


Nijkulat kit uzamtu 
7 Diosne paiña pit nawa chihkat kit paiña pit kainanapa ki- 
wainta. Dios pitne mamaz pitkin anza wari. Na tinta chi akwa, 
nane Dios pit kainana we pianish. Katmizna Dios nawa tinta ki- 
waintu piankamtain. Dios nawa kiwaintu akwa, tinta namnintit 

akwa, nane Dios pit uruza annamtus. 8 Awa nawa parishiznintu- 
kas, uspane nawa anuppaasachi. Masetne na chi kin pianchikas, 
nane wan tailchamtus, Dios nawa chihkamtuchi akwa. 9 Awa 
nawa kwail kiamtukas, Diosne mizurainkas nawa chihkamana- 
zi. Awa nawa aim kiamtukas, nane imtuchish. 10 Jesús au sura 
uztuasmin, usne pailta payu naizta, inakima. Na akkwan piji pa- 
rishiztuasmin, nane Jesúskana ishinas. Na makima uztu akwa, 
Dios nawa pailta payu kiwaintu akwa, awane Jesús uztu pian- 
kamashina. 11 Na an sukin uztuasmin, awane nawa piantashim- 
tu, na Jesústa kanpamtu akwa. Awa nawa piantasachi akwa, Je- 
sús nawa kiwaintu akwa, uspane makima Jesús uztu piankama- 
nazi. 12 Awa nawa ininñashimtukas, nawa naizninñashimtukas, 
Cristone uruza Dioskasa uzninnanazi. 

13 Ñamin mazane Dios pinkihta pat kit ka kaizta: “Nane 
Diosta nijkultau. Katmizna nane awaruza paiña pit parana- 
rau.”a Nakas uskana ka kaiztus: Diosta nijkultu akwa, nakas 
Dios watsal pit awaruza kainanamtus. 14 Nane Dios au Anpat 
Jesústa irittas kakulninta pianish. Katmizna Diosne aumiza 
irittas uskanain uskasa uzna kakulninnanazi, au Jesústa pian 
akwa. Suasne usne nakas ukas us uzkin milnanazi. 15 Nane u 
akwa tinta parishiztau, an akkwan awa sun pit piankamana- 
pa, Dios uruza wat kinanapa. Dios uruza wat kitpane, Diosne 
akkwan awaruza panashit kit watsat milnanazi. Suasne an 
akkwan awane pailta payukima “Dios kwisha wari” kizanazi. 

16Katmizna paiña kal chihkatchin kishimtus. Nane pailta 
payu an ilapa pattaru. Hapa parimtukas, nane pailta payukima 
an tinta namtu, Diosta an nijkultu akwa. 17 An sukin tinta pa- 
rishiztuasmin, nane pailta payukima parishizmanash. Sun pail- 
tinazi. Na parishiztukas, Diosne nawa kwisha wat kit kit uskasa 
pailta payurakima uzninnazi. Tane kwisha wat puranapas. 
18 Na an sukin parishiztuasmin, nane chiwazha iztu aizpa saim- 
tuchish. Wan iztu aizpa pailtinazi. An sukin uzamtuasmin, aune 
iztuchi aizpa minñarawamakpas. Aune chiyura Dios mij aizpa 
izsachimakpas. Tane usne aumiza wat kinazi pailta payuraki- 
ma. 

1Nane an sukin au iarinapas pianish, awa intiruz pailta pa- 
5 yukima uzsachi akwa. Sunkana Diosne aumiza mamaz tun- 
tu maiznazi, pailta payukima chiyura uskasa uzanapa. 2 Katmiz- 
na an sukin uzamtuasmin, aune tinta pihshtamtumakpas, au 
naizamtu akwa. Apa uzamtuasmin, aune au masas yalta chiyura 
napshianapas. 3Suane Diosne aumiza masas namanazi, au izpul 
ta uzanapa. 4An sukin uztuasmin, aune tinta pihshtamtumak- 
pas, au naizamtu akwa. Au ishimtuchikas, aune tiriztumakpas, 
Dios aumiza masas namanakima. Aumiza maiztawane, Diosne 
aumiza chiwazha milananazi, chiyura pailta payukima uzana- 
pa. Suane mizurainkas iasachimakpas. 5Diosne wan watsarit 
mij, au chiyura uzanapa. Uskas paiña Sinam Izpulta ininta, au- 
miza maiznanapa. Paiña Izpul aukasa uztu akwa, Diosne au- 
miza masas maiznanazi. 

6Na Diosta nijkultu akwa, katmizna nane mizurainkas na ti- 
riztu aizpa chihkamtuchish. An sukin ap awakanain uztuasmin, 
nane au Anpat Jesúskasa paiña uzmukin uzsachish. 7An sukin 
chamtuasmin, nane Jesústa nijkultus. Jesústa iztuchikas, ussa 
pianish. 8 Katmizna, na Cristora nijkultu akwa, nane na tiriztu 
aizpa chihkamtuchish. Nane inapain ish, au Anpatkasa paiña 
uzmukin tuan. 9 Katmizna na an sukin uztune, nane au Anpat 
inintu aizpa kishimtus. Na imtune, us uzkin imtune, nakas us 
pashimtu aizpa kinash. 10 An sukin chaamtuasmin, aune maset- 
ne kwailkas watkas kimtumakpas. Au kiarit aizpa akwa, aune 
chiyura Cristo uzkin kunanapas. Sua Cristone wantuza uspa 
kiarit aizpa kainanazi. Uspa kal kiarit akwa, kawarain sappana- 
zi. Sua Cristone wat kirittuzakas kwail kirittuzakas uspa kana 
kiarit aizpa tananazi. 


Cristone aliztuza maiznashimtu, paiña izmuruz namanapa 

11 Na anpat kimtu aizpa pian akwa, nane Anpat Jesústa 
ishkwatpa ish, us iztakin nil uzna. Katmizna nane awaruza 
kurunamtus, maizanapa, Dios watsal pit mianapa. Dios au 
minñamtu aizpa wat pian akwa, nane uruza tiriznamtus, na 
nil uztu piankamanapa, nawa wat minñanapa. 12 Ukasa an 
pit paramtuasmin, nane mamazkin anza warish kaiztuchish. 
Nane sun uruza kaiznamtus, u na akwa wat minñanapa. Min- 
pazha kamtamturuzne Iglesiakin mamazkin an wat awa mak- 
pas kizamtu. Sun kizturuzne usparuzpain wat minñamtu. Us- 

pane wan chiwal kiamtu, awa uspa kiamtu aizpa izanapa. 
Minminkas uspa kaijchukin mintu aizpa izasachi. Nane uruza 
wat paranamtus, u uspa iztakin nawa pakpaanapa. 13 Minpa- 
zha kamtamtuz na nukku parit kizamtukas, nane Dios akwa 
tinta kal kimtus. Minpazha nawa nijkultu kiztane, nane u 
akwa kal kishimtus. 14 Cristo nawa pashimtu akwa, nane us 
inintu aizpa kishimtus, mamaztuza kiwainanapa. Cristo wan 
awa akwa irit akwa, aune Cristo au akwa irit pianmakpas. 
15 Cristo wan awa akwa irit akwa, au nijkulturuzne, an sura 
uzturuzne, an sukin Cristo uztakanain uztawamakpas. Aune 
au kiashimtu aizpa kitchiwamakpas. Cristo au akwa irit 
akwa, au akwa irittas kakulta akwa, aune us akwa uztawa- 
makpas. 16 Katmizna makis na Cristora piankamtakima, nane 
apas kamtamtuz minñamtukanain mintuchish. Cristo au su- 
kin chasmin, nane Cristo apas awakanain azi mintau. Sun pa- 
yuin ussa wat pianchiarau. Cristora nijkultawane, nane Cris- 
tora wat piankamtau. 17 Sunkana Cristora wanmaktitmikane 
ussa nijkul kit mamaz tuntu uztu. Dios ussa maiztit akwa, 
Diosne ussa masas awakanain namnintit. Usne paiña kwail 
kirit aizpa chihkamtu, Cristo pashimtu aizpa kin. 

18Diosne awaruza maizninnashina, mamaz tuntu uzanapa. 
Cristo au kwail akwa irit akwa, Diosne aumiza paiña izmuruz 
namninnara. Suasne Diosne aumiza sun kal chihkanara, awaruza 
sun pit kainanapa, awa Dios izmuruz namanapa. 19Sun uruza 
piankamninnashimtus. Cristo irit akwa, Diosne wan awaruza pai- 
kwanamtu, uspa kwail kiarit aizpa wat kulnanapa, paiña izmuruz 
namanapa. Suasne Diosne aumiza sun kal chihkanara, awaruza 
sun pit kainanapa, awa Diospa izmuruz namanapa. 20Cristone na- 
wa paiña pit kainammmika namninta. Na sun pit paramtuasmin, 
Diosne ussa pianchiruza akwanamtu, sun pit mianapa. Cristone 
uruza maiznashimtu, u Dios izmuruz namanapa. Nane Diosta pai- 
kumtus, u ap pit mianapa, u Diospa izmuruz namanapa. 21 An sura 
chasmin, Cristone chinkas kwail kitchi. Cristo kwail kitchikas, 
Diosne Cristora au kwail kiarit akwa naizninta. Cristo irit akwa, 
Diosne au kwail kiarit aizpa wat kulnashina, Dios iztakin nil uza- 
napa. 

1Na Diospa kal kimtu akwa, nane uruza paikwanamtus, 

Dios uruza pashinamtu mainñamanpa. Uskas uruza kwisha 
kiwainara. 2Sunkana Dios kaiz kit paiña pinkihta ka panintit: 


El Nuevo Testamento en Awa Pit de Ecuador, 2da ed. @ 2010, Wycliffe Bible Translators, Inc. 


2 Coríntios 6 498 


“Nane wat payura at kit u paikuamtu aizpa mirau. 
Nane wat payura uruza kiwainnarau, uruza watsarit 
milnanpa.”P 
Mizha. Mane Diosne awaruza wat kiwainashimtu. Mane Diosne 
awaruza watsarit milnashimtu. 
3An sukin uztuasmin, nane nil uzshimtus, ap kal wat puznapa. 
Nane minpazha na kimtu aizpa kwail i kaiznapa pashitchish, min- 
minkas Dios watsal pit kwayamanpa. 4Sunkana nane, Diospa ki- 
wainmikane, u iztakin nil uztau, paiña pit kainammtuasmin. ¡Sun- 
kana nijkultain! Nane awa nawa parishiznintu aizpa tailchamtus. 
Masetne na pashimtu aizpa we mijash. Masetne awane nawa kaj- 
chira sippamtu, na puzmanpa. 5Masetne awane nawa iyamtu. Ma- 
setne awane nawa kajchira sipnintu. Masetne awane nakin wan- 
makkamtu, nawa kwail kiana. Tinta kal kimtuasmin, tinta kwaiz- 
tu. Masetne nane akkwan payukima pittuchish, ap kal akwa. Ma- 
setne yak kimtus, kumira mijchi akwa. 6 Mane nane na miza uztus 
uruza kaiznamtus, na Diospa kal kimtu piankamanapa. Nane si- 
nam awakana uztus. Diospa watcha pianish. Awa nawa kwail kim- 
tu aizpa tailchamtus, aliz kultachin. Mamaztuza wat kinamtus. 
Dios Sinam Izpulne nawa kiwaintu. Nane watcha wan awaruza 
panashimtus. 7 Uruza watcha kamtanamtus. Diosne nawa tinta ki- 
waintu, paiña kal kinpa. Dios nawa maiztit akwa, usne nawa nil 
namninta, wat kinpa, aliztuza anuppanapa. 8Masetne mazantuz 
nawa wat minñamtukas, minpazhane nawa wat minñamtchi. Na 
irikane, masetne mazantuzne nawa kwail pit parara. Masetne 
minpazhane nawa kwail pit paramtuchi. Na watcha kaiztukas, 
mazantuzne na pirail kaiztu kizamtu. 9Mazantuz kamtamtuz na- 
wa piankas, uspane nawa kainsih awa i kizamtu. Apane nawa wat 
awa kizamtu. Mazantuz nawa piantashimtukas, nane uzmiztus. 
Mazantuz nawa palishiznintukas, uspane nawa piantasachi. 
10 Masetne tayaltukas, nane pailta payu watsal kultus. Na puizaka- 
na uztukas, nane akkwantuza Dios watsal pit kainanamtus, uspa- 
ruza Diospa kwal namninnanapa. An sura chinkas mijchikas, na 
Diosta pian akwa, nane Diosta pianchiruzkin an akkwan mij ish. 
11 Corinto pipulura uztuz, Cristora nijkulturuz, mizhain. Na 
uruza kwisha pashinamtu akwa, nane uruza wan chiwal ap kaij- 
chukin mintu aizpa paranamtus, wan piankamanapa. 12Na 

uruza kwisha pashinamtukas, uruzne u kaijchukin nawa pashia- 
rachi. Une nawa wat sapparachi. 13Mane nane, u papihshkana, 
uruza ap pashparuzakanain paikwanamtus, na uruza pashinam- 
tukanain nawa pashianapa. 


Une Cristora nijkultuchiruzkasa wanmakkasachi 
14An sura uzamtuasmin, une Cristora nijkultuchiruzkasa paiña 
dios tikasa saritta wakpuj wainman. Cristora nijkultumikane Cris- 
tora nijkultuchimikakasa kasara kiman. Sun kiasachi. Cristora nij- 
kulturuzne Dios pit miat kit nil kiat kit nil uzamtu. Cristora nijkul- 
tuchiruzne sun pit miashitchi, uspa kwail kiashimtu akwa. Wat 
kimturuzkas kwail kimturuzkas pareju nijkulasachi, Diosta pian- 
tuz wat kiashimtu akwa. Anparuzne kwail kianazi. 15Cristokas 
Diablokas mizurainkas nijkulsachi. Cristora nijkultumikakas Cris- 
tora nijkultuchimikakas usparuzpain nijkulasachi. 16Diosta wak- 
puj wainturuzkas Diosta wakpuj waintuchiruzkas usparuzpain 
wat nijkulasachi. Aune Diospa yalkana makpas, sua Dios aukasa 
uztu akwa. Ñamin Diosne sunkana pinkihta panin kit kaizta: 
“Nane uspa kaijchukin uznash, uspakasa chan. 
Nane uspa Dios ish. 
Nane usparuza ap kwal namninnanash.”: 
17 Katmizna Anpatne ma pitchin ka kaizta: 
“Wan kwail kimturuzkasa wanmakman, 
uspa kwail kiamanpa. 
Nane kwail kin chihkamturuza sapnanash, 
nakasa uzanapa. 4 
18Suasne nane u Papihsh namnash. 
Nane uruza ap pashparuzkasa namninnanash. 
Sunkana tinta Diosne, wantuza ininmikane, ka 
kiznara.”* 
1Na uruza pashinamtu akwa, mizhain. Aune Dios aumiza 
kin namtit aizpa mijmakpas, wan kwail anuppanapa. Kat- 
mizna wan kwail pura aizpa chihkazhain. Au kwail kiamtu aiz- 
pa kihaninchain. Kaijchukin au kwail minñamtu aizpa kihanin- 
chain. Au Diosta ishkwatpamakpas, pailta payurakima us pa- 
shimtu aizpa kianapa, sinam awakana uzanapa. 





“6.16 Lev 26.12; Ez 37.27 “6.17 Is 52.11; Ez 20.34, 41 
“6.18 25 7.8, 14; 1Co 17.13 

Pablone watsal kultu 

2 Mizhain. U aumiza pashinamtune, aumiza sapchain. Aune 
minainkas chinkas kwail kitchimakpas. Aune minainkas maiz- 
ninnarachimakpas, usparuza kwail kianapa. Aune minainkas 
ñanta kitchimakpas. 3Sun pit uruza kaiznamtuasmin, nane 
uruza aliz kulninnamtuchish. Sunkana minman. Nane an ñan- 
cha kaizta aizpa mamasa kaiztus: Uruza pashinamtus. Na an su- 
ra uztuasmin, nane uruza pashinanash. U iamtukas, nakas 
uruza pashinanash. 4Na uruza wat pian akwa, nane uruza ap iz- 
muruza, kwinta kinamtus. U na uruza kaiznamtu aizpa miarit 
akwa, nane u akwa wat minñamtus. Une nawa wat kulninñam- 
tus. Na parishiztukas, mane nane pailta payu wat kultus, na u 
nil uzamtu pian akwa. 

5Akki Macedonia sura pianatpane, nane kalpain uztachish, 
awa nakasa waya kishiara akwa, awa nawa pilchapuzara akwa. 
Nane ap kaijchukin ishkwarau, awa na kamtarit aizpa chihka- 
shiara akwa. 6Awa nawa anuppashiarakas, sun urain Diosne 
nawa wat kulninta, Tito au purakin pianat akwa. Diosne parish- 
izturuzakas tayalturuzakas kiwainashina, wat puranpa. 7 Wat- 
cha. Tito kailtawane, nane wat kultau. Ukas Tito uruza kuruntit 
aizpa miara akwa, usne kwisha wat kulta. U nawa izshiamtu 
kizta. U tayalamtu kizta, u nawa wat miarachi akwa. Mane u 
nawa pakparit kizta. U paiña pit miarit akwa, nane an wat kul- 
tus. 

8 Na an pinkih parit aizpa uruza tayalninnarakas, nane sun 
pinkih akwa na mintu aizpa maizshitchish. U akkwan payuchin- 
kima tayaltuasmin, nakas u akwa pitchin tayaltau. Na uruza ta- 
yalnintakas, 9 mane kwisha wat kultus. Nane wat kultuchish, u 
tayaltit akwa. Tayaltawane, umin maizat kit u kwail kiarit aizpa 
chihkashira, Diosta kaiyashimtu akwa. Na an pinkihta uruza 
ininnaritkas, une Diosta kiakpintachi. Sun akwa wat kultus. 
10 Diosne awaruza tayalninnamtu, awa maizanapa, uspa kwail 
kiarit aizpa chihkaanapa, Dios usparuza watsarit milnanapa. 
Kwail kirit aizpa chihkamtumikane mizurainkas kwailkin mi- 
manazi, Dios paiña izpul watsat mijakwa. Diosta piankamshim- 
tuchiruz uspa kwail akwa tayalamtukas, uspane uspa kwail 
kiamtu aizpa chihkashiamtuchi. Sun akwa Diosne usparuza 
watsarit milnamanazi. 11 Iztain. Maza u uzkin kwail kit akwa, 
nane an pinkih pat kit uruza ininnarau. Suasne Diosne uruza 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


501 2 Coríntios 7, 8 


paiña kwail akwa azain tayalninnara. Katmizna une ussa kuru- 
nara, paiña kwail chihkanpa. Watcha, une na iztakin nil kiarit. 
Watcha, une paiña kwail akwa aliz kularit. Watcha, ishkuamtu 
akwa, une wan maizshiara. Watcha, une na kailnapa pashiara. 
Watcha, na amtuchasmin, une wan kapal kishiara. Watcha, une 
sun kwail kitmikasha naizninñara. Une u kiarit aizpa nawa ana- 
ra. Katmizna nane u sun kwail kitmikakasa nijkularachi pian- 
ish. 12Sunkana sun pinkih pat kit uruza ininnarakas, nane kwail 
kitmikawa mintachish, ussa ilnapa. Nane kwail sapmumikawa 
mintachish. Nane Dios iztakin an pinkih uruza panarau, wan 
awa na uruza inintit aizpa piankamanapa. Suasne une nawa 
miamtu annanazi. 13 U sun pinkih parit aizpa miara akwa, une 
nawa wat kulninñara. 

Mane nane an wat kultit ish, u Titora an wat kulninñara 
akwa. Usne paiña kaijchura u akwa wat mintu, u paiña ishkum- 
tu aizpa kanintit akwa. 14 Tito u uzkin itchasmin, nane Titora u 
akwa wat pararau. Nane uruzta wat mintus, ap pit ininta aizpa 
miara akwa. Nane uruza mitsal kimtu chish. Ukasa uztuasmin, 
nane uruza watcha kaiznarau. Mane wat kultus, u na kaizta aiz- 
pa miat kit wan kiarit akwa. 15Mane Titone uruza an pashinam- 
tu, u paiña pit kurunara aizpa miarit akwa. Tito ukin pianat- 
chasmin, une ishkuat kit tirizara. Suasne une us pashit aizpa 
kiat kit ussa wat sappara. 16Mane nane u akwa wat mintus. U 
wan kiarit akwa, nane u akwa wat kulshinas. 


Macedonia sura uzturuzne pial sappamtu, puizaruza milanana 
1Diosta piantuz, mizhain. Nane uruza kwinta kinamtus, 
Macedonia sura uztuz kiamtu aizpa piankamanapa. Diosne 

usparuza wat kiwainamtu. 2Kwisha parishizamtukas, uspane 
wan kwail tailchat kit kwisha wat kulamtu. Kwisha puiza paa- 
ritkas, uspane kwazpa awakanain mamaztuza akkwan pial mi- 
lanashiara. 3Na kaiztu aizpa watcha i. Uspa mij aizpa pianish. 
Uspane chiwazha mij aizpa milanara. Suasne uspain an akkwan 
kain milashiara. 4Uspane nawa akkwan piji paikuara, uspa mi- 
larit aizpa sapnapa, Diosta piantuza Judea sukin milnanapa, us- 
paruza an pialkasa kiwainnanapa. 5Nane uspa sunpawa pial 
milarit aizpa tiriztachish. Sun pial milatchasmin, Macedonia su- 
ra uzturuzne an ñancha au Anpatta chihkanara, ussa an wat 
piankamanapa, us ininta aizpa kianapa. Dios pashit aizpa kia- 

shit akwa, an kwiztane uspane aumiza kiwainna namara, Dios 
pit kainana. 6 Tito nakin kailtachasmin, usne uruza sun pial 
wantawainara. U ñamin an pial sappamizta akwa, nane Titora 
paikwarau, uruza kiwainanapa, wan pial puiza akwa sappana- 
kima. 7Mane une wan chiwal mij mai, tiznakima. Une Diosta 
tinta nijkulamtu. Ukas kamtampa pian, Dios pit wat miara 
akwa. Une mamazkin an watcha pit piankamamtu. Une us kal 
wat kiamtu. Une Diostakas awaruzakas kiwainashimtu. Ukas 
nawa wat pashiamtu. Katmizna une pial wantarawa, Cristora 
piantuza kwisha kiwainanapa. 

8Nane uruza sun pial milananapa ininnamtuchish. Nane 
uruza sunpa kainanamtus, u Macedonia suras awa kiashimtu 
aizpa piankamanapa. Suasne ukas uspa milamtukanain kiashi- 
na. Cristora piantuza pashinamtune, ukas sun annat kit uspa- 
ruza milawainshina. 9 Une au Anpat Jesucristo u akwa kirit aiz- 
pa pian, us uruza watsarit milnarit akwa. Au sura atchasmin, us- 
ne Dios uzkin wan chiwal mijazi. Au sura akane, usne chiyura 
mij aizpa chihkat kit puiza awakanain namta, awaruza pashi- 
namtu akwa. Usne u akwa puiza awakanain namtit, awaruza ki- 
wainana, awa Diosta piankamanapa. 

10 Maza año tuasmin, u sun pial wanmakninñara akwa, nane 
uruza kurunnamtus, u kiashit aizpa pailtinpa. Sun kiarane, u 
akwa an warashinaka. Une mamaz nijkulturuzkin an ñancha 
minñat kit sun pial wantamizta. 11 Mane une u kiashimtu aizpa 
pailtawa. An ñamin une puizaruza kiwainnashiara. Sunkana 
une tinta kal kiarawa, wan pial wantanakima. An akkwan mij- 
mikane an akkwan tashina. An we mijmikane an we tashina. 
12'Tashitmikane us mij aizpa tashina. Diosne us tashit aizpa sap 
kit us akwa wat minazi. Diosne maza mijchi aizpa sapna tiriztu- 
chi. 

13Puizaruza pialkasa kiwainamtuasmin, une wan mij aizpa 
taman, u we mij aizpa paishimtu akwa. U milashimtu aizpa mi- 
larawa. 14 Ma payu u akkwan tiztit pial mij akwa, une mijchi- 
ruza milatpa, usparuza kiwainanapa. U we mijkane, mamaz pa- 
yura uspane uruza kiwainnashina. Suasne mamaz payura uspa- 
ne uspa mij aizpa naiyanazi, we mijturuza chiwazha mijanapa. 
Kawarain une wanta kiwainnanazi. 15 Ñamin Diosne paiña pin- 
kihta miza Israel awaruza kumira kwinnara patnin kit kaizta: 
“Akkwan kumira sakturuzne tizawa mijchi. We kumira saktu- 

ruzne yak kiarachi,” f ka kizta. Sunkana ma payu Diosta piantuz 
naiyarane, minminkas wechi mijmanazi. 


Titokas paiña izmuruzkas 

16Na uruza kiwainnamtuasmin, nane Diosta aishtaish kiz- 
tus, Titokas uruza kiwainashimtu akwa. Usne nakanain uruza 
wat kinashimtu. 17Nane Titora paikwarau, uruza izna inpa. 
Uruza kiwainna ishimtu akwa, usne nawa mit kit u uzkin inpain 
azi. 

18Nane Titokasa mamaz Cristora nijkultumikasha u uzkin 
inintus. Wan Dios yalta wanmakturuzne an ampuwa wat min- 
ñamtu, Dios pit wat kamtamtu akwa. 19 Ma pitchin us akwa 
kaiztus. Wanne Dios yal wanmakmukin ussa naat kit nakasa 
chanpa ininñara, an milam milnapa. Au paasne Jerusalén pipu- 
lura ishimtuas, sun pial milna, usparuza kiwainana. Aune taki- 
ma Jerusalén pipulurakima ishimtuas, u au Anpatta, Jesucristo- 
ra wari kizanapa. Aukas ishimtuas, nijkulturuza kiwainashimtu 
piankamanapa. 20 Akkwan pial milamtu akwa, aune kutñaka- 
nain imtumakpas. Sun pial milamtuasmin, aune sulmin imtu- 
makpas, minminkas au sun pial walkwarit kizamanpa. 21 Aune 
Dios iztakin nil uzat kit wat kianapas, wan pial chihkankima. 
Kawarain aune awa iztakin nil uzat kit wat kianapas, sun pial 
chihkankima. 

22 Nane an paaskasa mamaz Cristora nijkultumikasha uruza 
inintus. Usne na kurunta aizpa mit kit awa us akwa wat min- 
ñamtu. Us wan wat kirit akwa, mane usne u uzkin kiwainna 
ishimtu, us uruzpa wat minñamtu akwa. 23 Minpazha Titowa 
mimarane, usparuza ka kaiznarain: Titone ap izmumikakas na- 
kasa kal kimmika i. Uskas u akwa kal kimtu. Minpazha mamaz 
paas ampuwa mimarane, kaiznarain: Dios yalkin wanmakmu- 
ruzne uspa paastuza ininñara, uspa akwa kainanapa. Uspa kal 
kiamtu akwa, awane Cristowa wat minñamtu. 24 Uspa pianat- 
pane, une usparuza wat sapparawa. Suasne Dios yalta wanmak- 
turuzne u Cristora pianturuza pashinamtu piankamanazi. U 
Cristora nijkulturuza pashinarit akwa, nane u akwa wat mi- 
nash, na wan awaruza u kiarit aizpa kainanarit akwa. 

Pial wantaamtu, Cristora piantuza milanana 


1 Mane u sun pial Cristora piantuza milanana me wantaam- 

tu akwa, nane sun pial akwa uruza mamasa pinkih pama- 
nash. 2U sun pial wantaashimtu pian ish. U sun pial maza año- 
kin wantaashimtu akwa, nane Macedonia pipulura uztuza kai- 
nanamtus, u kiamtu aizpa piankamanapa. Sun akwa u akwa wat 
mintus. Mane uspakas, Macedonia suras awakas, pial wantaa- 
shimtu, u usparuza sun kinarit akwa. 3 Katmizna nane an kutña 
Diosta piantuza kiwainnanapa ininnamtus, sun pial wantaana- 
pa. U sun pial wantarane, nane u akwa wat minash. Na amtu- 
chasmin, une an pial kapal wantaarawa. Me nane u kiwaina- 
shimtu awaruza kainarau. 4Sun pial wanmaktamtukas, une ma- 
kima wan sapna pailtachi. Nakas minpazha Macedonia suras 
awakas u uzkin piananpain. Na pianakane, u wan pial sappara- 
kine, nane uspa iztakin mitsal anash, na usparuza u kiwainashi- 
ra kiznara akwa. Sun pial wantarachine, ukas mitsal anazi. 
5 Katmizna na pianatchasmin, nane an kutñaruza u uzkin inin- 
nana mintau, u sun milam an ñamin kin namtit aizpa wantana 
kiwainnanapa. Suasne une akkwan pial wantarit mijanazi, pui- 
zaruza milananapa. Suasne awane u sun pial wanmakninnashi- 
ra piankamanazi. Suasne uspane na uruza sun pial wanmakna 
ininnarachi piankamanazi. 

6Na uruza kaiztu aizpa nijkultain. Minpazha akkwan pial 
milamtukine, usne we wat kulnazi. Minpazha akkwan pial mi- 
lamtune, usne kwisha wat kulnazi. 7Pakaish pakaish us milan 
mintu aizpa milatpa. Tapail awakana uzman. Mamaz uruza mi- 
lanapa ininnarane, milatkiwa. Diosne milashimturuza pashinat 
kit usparuza wat kulninnamtu. 8 Diosne uruza kiwainashina, u 
we mij aizpa milanana. Suasne une u we mij aizpa mijanazi. Us- 
ne uruza an akkwan milananazi, mamaztuza naiyanapa. Suasne 
une awa akwa an akkwan tuntu wat kal kiashina. 9Diosne paiña 
pinkihta ka panintit: 

“Wat awane pailta payurakima puizaruza akkwan mi- 
lanamtu. 
Diosne paiña nil kimtu aizpa pailta payukima 
mainmanazi.” š 

10 Diosne wan tiruza pippa waninnamtu. Awa sun pippa waka- 
ne, Diosne pippara chikninnamtu. Suasne awane pakkashina, 
kuana. Dioskas uruza u we mij aizpa milananazi. Suasne une 
mamaztuza an akkwan wat kal kiashina, awaruza kiwainanapa. 
11Sunkana Diosne uruza akkwan milananazi, u mamaztuza ak- 
kwan kiwainnanapa. Aune sun pial u wantaarit aizpa usparuza 
chihkanapas. U usparuza akkwan pial milanamtu akwa, uspa- 
ne, Diosta piantuzne, Diosta aishtaish kizanazi. 12Diosta pian- 
tuza kiwainakane, une we mijturuza milanat kit Dios pashit aiz- 
pa kiamtu. Suasne uspane pailta payukima Diosta aishtaish kiz- 
anazi, u usparuzakas milanara akwa. 13U usparuza kiwainna 
milanamtu akwa, uspane “Dios kwisha wari” kizanazi. Suasne 
uspane u Cristowa watsal pit kiashimtu nijkulanazi, u Jerusalén 
pipulura uztuzakas wan awaruzakas sun pial milanamtu akwa. 
Sun akwa uspane u Diosta miamtu piankamanazi. 14U uspa we 
mij aizpa milanamtu akwa, uspane u akwa Diosta paikwanana- 
zi. Uspane uruza pashinanazi, Dios uruza kwisha wat kiwai- 
namtu akwa. 15 Mane Diosta aishtaish kaizna izhain, Dios paiña 
Painkulta aumiza milanarit akwa. Watcha, Dios awa akwa kwi- 
sha wat kinarit akwa, aune au pitkasa us miza tinta i kizsachi- 
makpas. 


Pablone usmin pakpamtu 

1 Mane, nane Pablo mun ish. Cristo au sukin chamtuas- 
1 0 min, usne awaruza wat kiwainnat kit pashinara. U iztu- 
kin nane Cristo uztakanain uzshimtus. Katmizna nane uruza ku- 
runashimtus, na kaiztu aizpa wat piankamanapa. Na an tinta u 
uzkin namnintuchi akwa, nane uruza paikumtus, an piankama- 
napa. Na u uzkin taizkane, mazantuzne na sam pit paramtuchi 
kizamtu. Na ukasa tuchine, na uruza pinkih ininnakane, mazan- 
tuzne na sam pit paramtu kizamtu. 2 Mane uruza paikwanam- 
tus, u ap izmuchiruza miamanpa. Uspane na Cristora pianchika- 
na uztu kizamtu. Uspane nawain mintu kizamtu. Na u uzkin 
pianakane, nane sam pit parashinash, izmuchiruza Dios nawa 
paiña pit kainanapa ininta piankamanapa. 3An sukin uztuas- 
min, nane wan Cristora pianchiruzkanain mintuchish. Sunkana 
na Dios kal kimtuasmin, Diosne nawa kiwaintu, kwail kirit aiz- 
pa anuppanapa. 4Diospa kal kimtuasmin, nane ap chihtikasa 
waya kimtuchish, Dios nawa tinta kiwaintu akwa, nil kamtana- 

napa, uspa kwail kamtarit aizpa maizanapa. 5Nane Dios akwa 
uspa kwail minñamtu aizpa anuppashinamtus. Dios pit mia- 
shimtuchiruza anuppashinamtus, uspa Diosta piankamanapa. 
Awaruza paranamtuasmin, nane uspa minñamtu aizpa maiz- 
ninnamtus, Cristo kaiztu aizpa mianapa. 6An ñancha wantuza 
kurunnanash, maizanapa. Suasne nane Diosta mimtuchiruza 
wan parishizninnanash. 

7Na kamtamtu aizpa izamtukas, minpazha nawa nil min- 
ñamtuchi. “Nain Cristora pian ish” kiztumikane nakin Cristora 
an wat piankamtachi. Nakas Cristora pianmika ish. 8 Au Anpat 
Jesucristone nawa ininta, paiña pit kainanapa, uruza an tinta 
namninnanapa. Nane uruza kwail kinashimtuchish. Na kimtu 
aizpa uruza kainanamtukas, nane uruza kaiznara aizpa mitsal 
kimanash. 9 Uruza pinkih pamtuasmin, nane uruza ishkwanin- 
nashitchish. 10Mazantuzne nawa ka kaizamtu: “Paiña pinkih 
pamtuasmin, aumiza tinta pilchanamtu. Us au iztakin akane, 
usne tinta chikanain paramtu. Au uzkin akane, usne aumiza 
kain pit paranamtu,” ka kizara. 11 ¡Sunkana minturuz mirain! 
Ukasa uzchiasmin, nane tinta pit pinkihta pat kit uruza ininna- 
rau. U uzkin pianakane, nakas ap pitkasa tinta parashinash. Na 
kaiztu aizpa piankamtain. 

12Watcha. Na uruza pinkih panat kit ukasa ap pit paranam- 
tukas, nane mamaz kamtammikakin an warish kiztuchish. Ma- 
zantuzne u uzkin usparuzpain uspa pitkasain an katsa nama- 
shimtu. Mamazkin au kaiztu aizpa an wari kizamtu. Aune ma- 
mazkin kawarain makpas. Uspane “au kaizamtu aizpa mamaz 
awakin an wari” kizamtu. Aune “mamaza awakin an akkwan 
pianmakpas” kizamtu. Uspane “aune anza wat makpas” kizam- 
tu. Sunkana kaizamturuzne timpa awakana mai. 13Nane ma- 
mazkin an wat kal kirau kizmanash. Dios nawa an kal chihkat 
akwa, nane ap kal wari uruza kwinta kinanash. Diosne nawa 
uruza, Corinto pipulura uzturuza, ininnara, sun watsal pit kai- 
nanapa. 14Na sua kal kin sairachikas, Diosne nawa u uzkin kal 
kin chihkara. Mamaztuz u uzkin iarachasmin, nane an ñancha 
piannarau, uruza Cristowa watsal pit kainana. 15Nane ap kal 
kimtu aizpa uruza kwinta kishinamtus. Mamazpa kal uruza 
kwinta kimanash, Dios uspa kal nawa chihkatchi akwa. Nane 
Dios uruza kiwainanapa tiriztus, Cristora an nijkulanapa, an 
tinta namanapa. Suasne nane an Diospa kal u purakin kinash. 

16Nane u uzkin an pintara sun watsal pit kainanashimtus, Dios 
mamaz awaruza watsat milnanapa. Nane mamaz awa Dios pit 
kainammtukin chi imanash, Dios uspa kal kin nawa chihkatchi 
akwa. Suasne nane mamazpa kal kirau kaizmanash. 

17 Aune mamaztuza au kal kiarit aizpa kainaamanawas, awa 
aumiza wat minñanapa. Aune nil uztawamakpas, Dios au akwa 
wat minapa.” 18 Diosne “nain wat kimtus” kiztumikasha sapma- 
nazi. Diosne ussa mimtumikasha sap kit us akwa wat minnazi. 


Pablokas kwail inintuzkas 

1 Na uruza kaiztu aizpa minaka, na kain pit parashimtu 
1 1 akwa. Uruza akwanamtus, na kain pit kaiztu aizpa tail- 
chaanapa. 2Dioskas nakas uruza pashiamtuas, Cristora kwaya- 
manpa. Nane uruza Cristowa kamtanarau, ussa nijkulanapa, us- 
sa piankamanapa. Nane Corinto pipulura uruza Cristora milna- 
shimtus, Cristokasa pailta payukima uzanapa. Nane uruza ku- 
runnamtus, nil uzanapa, Cristo uruza sapnanakima. 3 Une nawa 
ishkwinamtu, Satanás uruza kutkwaninashimtu akwa. Usne an 
ñamin kamta iztitmikakanane, paiña pit akwa Evara kutkwara. 
Uskas u minñamtu aizpa maizninnashimtu, Cristora pashia- 
manpa, Cristora an kanpaamanpa. 4Na an pit uruza kainanam- 
tu aizpa mirain. Mazantuzne u uzkin aamtu, mamaz tuntu kam- 
tam uruza kamtanamtu. Uspa mamaz tuntu Jesúspa kamtanam- 
tuasmin, une usparuza tailchanat kit na Jesúspa kamtara aizpa 
kwayarimtu. Sun kwail kamtamturuzne mamaz izpulpakas 
kamtanamtu. Une na Dios Izpulpa kamtara aizpa miashimtuchi. 
Uspane mamaz watsal pitpa kamtanamtu. Une na Dios watsal 
pit kamtara aizpa kwayashimtu. Une uspa kamtamtu aizpa tail- 
chat kit miashimtu. Sun akwa une nawa ishkwintu. 5Sun inin- 
tuz an katsa namamtuasmin, u usparuza kanpaamtukas, nane 
uspakin an we tinta chi ish. 6 Awa Pablo watsal pitkasa parasa- 
chi kizamtukas, nane ap kamtamtu aizpa wat pianish. Nane 
uruza impara imparain kamtanat kit u uzkin nil uztau, wan awa 

na Diospa inintamika ish piankamanapa. 
7 Dios watsal pit uruza kainanamtuasmin, nane uruza nawa 
pial tanapa paikwatchish. Mazantuzne na kwail kirit ish min- 
ñamtu, kammuruz kamtammikasha taarawa minñamtu akwa. 

Nane ap chihtikasa tinta kal kirau, uruza Cristora an wat pian- 
kamanapa. 8 Mamaz Diosta piantuzne nawa pial milara. Uspa 
nawa pial milarit akwa, nane na we aizpa pairau, uruza kamta- 
nana, uruza kiwainnana. 9 Na ukasa uzasmin, nane pial wenam- 
tu ash, chiwazha paina. Na wenamtakas, nane minainkas uruz- 
pain paikwanamas. Cristora piantuzne, Macedonia sura uztu- 
ruzne, na tukin piannat kit na wenamtit aizpa milaara. Ñamin 
chinkas uruza paikwatchish. Sunkana nane uruza na we aizpa 
mizurainkas paikumanash. 10 Na Cristora nijkultu akwa, nane 
uruza watcha kaiznamtus. Nane u Acaya sura uzturuza chinkas 
paikumanash, nawa pial milaanpa. Minminkas sunpa nawa pu- 
ñain paninsachi. 11Uruza chinkas paikumtuchikas, nane na 
uruza pashinamtuchish kaiznamtuchish. Diosne na uruza kwi- 
sha panashimtus wat pian. 

12Nane na kimtu aizpa kimiz kit u pial chi sapmanash. Nane 
u milamtu aizpa sapmanash, sun mamaz kamtamtuz nakana 
uzamanpa. Uspa u pial sappamtuasmin, uspane nakana uzamtu 
kaizasachi, na u pial saptuchi akwa. 13“Au Diospa kamtamtuz 
makpas” kizamtukas, uspane uspa kalpa pirail kaizamtu, awa- 
ruza ñanta kininnamtu akwa. Diosne usparuza ininnarachi. Sun 
ñanta kininturuzne Cristo inintaruzkana namashimtu. 14Sun 
kwail kamtamtuz Cristo aumiza ininnarit kizamtukas, uspane 
uruza ñanta kininnamtu, usparuza kanpaanapa. Sunkana Sata- 
násne Diospa chiyuras ángelkana namshina, awaruza ñanta ki- 
ninnana. 15Sun kin samchi. Satanás usmin wat awakana nam- 
nintu akwa, sun kwail kamtamtuzkas usparuzain namninnashi- 
na, awa iztakin wat awakana izanapa. Kwail awa purakas, uspa- 
ne nil awakanain namninnamtu. Minpa payura Diosne uspa 
kwail kal kiarit aizpa wantuza piankamninnanazi. Uspa kwail 
kiamtu akwa, Diosne usparuza sunkana ilnanazi. 


Pablone, Dios inintamikane, parishizta 

16Mamasa na an ñamin kaizta aizpa mizhain. Na kain pit nawa 
paramtuasmin, nane timpa awakana chi ish. Na timpa awakana 
ish minman. Nawa timpa awakana minñarane, nawa timpa awa- 
kana sapchain, na uruza kaizta aizpa mianapa. Mamaz kamtamtuz 
uspa kiarit aizpa uruza kainanara akwa, nakas na kirit aizpa uruza 
pitchin kainananash. 17 Na uruza na akwa kaiznamtukas, Cristone 
na kaiztu aizpa inintachi. Na uruza na kirit aizpa kwinta kimtuas- 

min, nane timpa awakana uruza kainanamtus. 18 Akkwan kam- 
tamtuz uspa kal kiamtu aizpa uruza kainanamtu akwa, nakas us- 
pakanain apas awakanain na kirit aizpa uruza kainananash. 19U 
akkwan piankamarit minñamtu akwa, une sun timpa kamtamtuza 
miashit kit tailchaanamtu. 20Une uspa uruza kiamtu aizpa tinta 
tailchaamtu. Uspane uruza uspa kiwainmuruz namninnashimtu. 
U pial mij aizpa ukkanashimtu. Uruza ininnashimtu, uspa pashim- 
tu aizpa kianapa. Uspane aukin an wat makpas minñamtu. U mat- 
sihkin kwail pit kaizamtu. 21 Nane mitsal ish, na uruza pilchanara- 
chi akwa. Nane uspa kiaritkanain uruza kitchish. Nane tinta parit- 
mikakana parashitchish. 

Sun kwail kamtamtuzne uspa kiamtu aizpa wat minñat kit 
wantuza kainanamtu. Nakas uspakanain timpa awakana na ki- 
rit aizpa uruza kainananash. 22Uspane “Hebreo awa makpas” 
kizamtu. Nakas Hebreo awa ish. Uspane “Israel awakana Diosta 
wakpuj wainñamtu makpas” kizamtu. Nakas Israel awakana 
Diosta wakpuj waintus. Uspane “Abrahampa kwal makpas” kiz- 
amtu. Nakas Abrahampa kwal ish. 23 Uspane “Cristowa kal kim- 
tumakpas” kizamtu. Na timpa awakana kaiztukas, nane uspakin 
Cristowa kal an tinta kimtus. Nane uspakin an akkwan kal mij 
ish. Awane uspakin nawa kajchira an akkwan sipninnara. Awa- 
ne nawa uspakin an akkwan ilninnara. Nakas uspakin akkwan 
piji inapain arau. 24Judío inintuzne cinco pijikima nawa iya- 
rish. Pailta payu nawa iyarasmin, uspane aya titkasa treinta y 
nueve pijikima nawa iyarish. 25 Uspane nawa kutña pijikima ti- 
kasa pianash. Maza piji nawa uk kiarash. Na katsa kanuara kut- 
ña pijikima imtuasmin, kanuane pirain paltaintit. Nane maza 
payukas maza amtakas ñam pira isalmin kwaktau, kanua pal- 
taintit akwa. 26 Akkwan suwara charau. Pi kwaktuasmin, pi ish- 
kwarish, pi nawa kwarimtu akwa. Awa nawa walkwashimtu 
akwa, ishkwarish. Ap Judío kwaltuzkas nawa kwail kiarish. Ju- 
dío chiruzkas nawa kwail kiarish. Katsa pipuluwara pintuas- 
min, awane wanmakkat kit nawa kwail kiashiash. Pul suwara 
chamtuasmin, nane na pashit aizpa mijchiarau. Katsa pi kwak- 
tuasmin, ishkwarau. Diosta pianchiruzne nawa kwail kiarish. 
27 Ap tinta kal akwa, nane kwaiztau. Akkwan amta pittachish. 
Kwisha yak kirau. Kwisha kwazi kiltau. Akkwan payu yazkain 
tailcharau. Masetne nane pina tih akwa samtau. Masetne pa- 
rishiztau, kamisha kwam mijchi akwa. 

28Na parishiztakas, nane uruza sunpa an kainanamanash. 
Pailta payu nane Dios yalta wanmakmuruzpa mintus. Nane us- 
pa akwa ishkumtus, Cristowa pit chihkaamanpa. Usparuza ki- 
wainat kit kurunashimtus, Cristora kanpaamiznapa. 29 Masetne 
mazantuz Cristora piankamturuzne we nijkulamtu. Nane uspa 
akwa tayaltus. Minpazha Cristora piankamturuza kwail kinin- 
kane, nane mamazta, kwail kinintumikasha, aliz kultus. 

30Nane uruza na akwa kwinta kimtus, u na tinta chish pian- 
kamanapa. Nane wan na naiztarit aizpa kainanarau, u na najtit 
awa ish piankamanapa. 31 Nane pailta payukima Diosta, an An- 
pat Jesucristowa Taittara, kwisha wari kiznash. Usne na kai- 
nammtu aizpa watcha ip pian. Pirail kaiztuchish. 32 Mamasa ma- 
za kwinta kinash, ñamin nawa kirit aizpa piankamanapa. Maza 
su wa. Aretasne, katsa mikwane, sun sukin ininta. Damasco pi- 
pulune sun sukin uzta. Na Damasco pipulura uzasmin, Damasco 
pipulu ainki mikwane suldaruruza wan pipulu miwara ininna- 
ra, nawa pizat kit kajchira sippanapa. 33Sun pipulukin uzas- 
min, ap izmuruzne nawa izara. Uspane nawa katsa timta win kit 
pipulu kalpialkis inkihsat kit mamaza pipulura ininñash. Sun 
akwa sun ainki mikwane nawa piztachi. 


Pablo kainkizpara aizpa 

1 Nane na izta aizpa uruza kainanarawash. Na kirit aizpa 
1 2 uruza kainanamanash, minainkas kiwaintuchi akwa. 
Nane ap Anpat Jesús nawa izninta aizpakas, nawa piankamnin- 
ta aizpakas, uruza kainananash. 2Nane akkwan añoin Cristora 
piankam kit ussa nijkultau. Kwiztane, nane catorce añoin, an 
kwash chiyura Dios uzkin, nurau. Chiyura ap wan ña nurane, 
pianchish. Chiyura ap izpulkasa nurane, pianchish. Diosmin na 
it pian. 3Watcha, nane chiyura nurau. Chiyura ap wan ña nura- 
ne, pianchish. Chiyura ap izpul nurane, pianchish. Diosmin na 
it pian. 4An kwash chiyura nurawane, nane akkwan masas pit 
mirau. Nane Dios nawa kaizta aizpa minainkas kainanasachish. 
5 Na chiyura nuritmikawa wat minshimtukas, nane sunkana na- 
wa wat minmanash. Na akwa kainammtuasmin, nane uruza na 
kirit aizpa kainanamanash. Nane uruza na kaiztit aizpa kaina- 
nanash, na u iztukin an watsal nammanpa. 6Nane na wat kirit 
aizpa uruza kainanashinash. Timpa awakana paranashimtukas, 
nane watcha uruza kwinta kinanash. Nane nawa kwinta kima- 

nash, minminkas nawa anza wat minñamanpa. Une na uztaka- 
na pianmai. U na kamtamtara aizpa miara akwa, une nawa nil 
minñashinai. 

7 Diosne nawa akkwan pijikima kwinta kira, na us kaizta aiz- 
pa an wat piankamnapa. Dios nawa akkwan pijikima kwinta 
kitkas, usne ñamin nawa kamtashimtu, na an wari mamazkin 
minmanpa. Sun akwa Diosne nawa ishmu ininta. Sunkana Sata- 
násne nawa chihti kuztakana izninta. Usne nawa izninta, ti 
kwiz tish hara tiritkana, na mamazkin an wari minmanpa. 8 Sun 
ishmu akwa, nane kutña pijikima Anpat Jesústa paikwarau, an 
ishmu wat panapa. 9Suasne Anpat Jesúsne nawa kutña pijikima 
ka kaizta: “An ishmu wat panintuchikas, nane nua pashit kit ki- 
wainshimtus. Nu najtit awakana uztuasmin, nane nua an ki- 
wainshinas. Suas awane na nua tinta kiwaintu piankamanazi,” 
kizta. Katmizna na tinta chi awakas, nane watsal kulnash. Suas- 
ne awane Cristo nawa tinta kiwaintu piankamanazi. 10 Na Cris- 
to akwa wan parishiztukas, nane wat kulnash. Masetne nane 
najtit awakana ish. Masetne awane nawa pilchapuzamtu. Ma- 
setne kumira we mij ish. Masetne awane nawa piantashimtu, na 
Dios kal kimtu akwa. Masetne awane nawa akkwan kwail kiam- 
tu. Na najtit awakana uztuasmin, Anpat Cristone nawa kiwain- 
tu, nawa tinta awakana namninnapa. 


Pablone Corinto pipulura uztuza kiwainashimtu 

11Na kirit aizpa uruza kwinta kinamtuasmin, nane timpa 
awakanain paramtus. Sun kwail kamtamturuzne u uzkin an wat 
namninñara. Une uspakin nawa kiwainarachi. Une Pablo wat 
awa i kainarachi. Une na kirit aizpa wari kizarachi. Nain pakpa- 
narau, u uspa iztakin nawa wat minñarachi akwa. Na tinta awa- 
chikas, Cristone nawa kiwainmiztu. An kwail kamtamtuzkin 
nane an wemika chi ish. 12U uzkin uztuasmin, nane, Cristowa 
watcha inintamikane, Diospa kal kirau. Diospa kal kimtuasmin, 
nane awa nawa kwail kiarit aizpakas awa nawa kwail pit paarit 
aizpakas tinta tailcharau. Diosne nawa tinta kiwainta, wat iz- 
tasparit kal kinpa, awa na Diospa kal kimtu piankamanapa. 
13 Nane mamaz pipulura Diosta piantuzkasakas Corinto pipulu- 
ra Diosta piantuzkasakas kal kirau. Nane sun kalmin wan uztu- 
kin kirau. Mamaztuz nawa kiwaina pial tarakas, nane uruza pial 
paikwatchish. Uruza pail paikumtuchikas, nane uruza kwail ki- 

narachish. Na uruza pial paikwatchine, nawa wat kulchain, na 
uruza sun akwa tayalanninnarane. 

14Mane u uzkin an kutña pijikima pianashimtus. U uzkin 
akane, nane u pial paikumanash, u nawa kiwainapa. Na u pial 
sapna saimtuchikas, nane uruza pashinamtus, Cristora an wat 
nijkulanapa. Une ap pashparuzkana mai. Pashparuzne kumira- 
kas pinkas payamtuchi, papihshtuza milanana. Papihshtuzne 
kal kiat kit pial sayamtu, pashparuza kiwainana. Pashparuzne 
papihshtuza pial kwinamtuchi. Pashparuzne papihshtuza pial 
milamtuchi. U ap pashparuz akwa, nane uruza paikwamanash, 
chiwazha milanana. Nane papihshkana uruza kiwainnanash, 
Cristora an wat kanpaanapa. 15Sunkana nane u akwa tinta kal 
kishimtus, u we mij aizpa sappanapa. Nane u akwa inapain ish, 
u chiyura uzanapa. Na uruza an pashinamtukas, une nawa an 
we pashiamtu. Une nawa an pashiarawa. 

16 Une na uruza pial paikwatchish pian. Mane mazantuzne 
na uruza pirail kaiznamtu, uruza ñanta kianapa, u pial ukkana- 
pa. 17 Nane ap izmuruza u uzkin ininnarau. ¿Uspane u pial wal- 
kuatki? Uspane na akwa chinkas sapparachi. 18 Nane Titorakas 
mamaz Diosta pianmikashakas u uzkin ininnarau. ¿Titone u 
pial walkwatki? Uskas chinkas saptachi. Nakas Titokas u uzkin 
kawarain mintuas, au paas uruza kiwainashit akwa. 

19 Aune u iztakin aumiza pakpanamtuchiwas, u aumiza 
wat minñanapa. Na Cristora nijkultu akwa, nane Dios iztakin 
ap pashimturuza paranamtus, u Diosta an piankamanapa. 
20 Na u uzkin pianakane, nane u akwa ishkwashinas, u Dios- 
kasa nil chaamtuchi akwa. Ukas nawa izna tayalashina. U uz- 
kin piannan ishkumtus, u mamaz tuntu uzashimtu akwa. Une 
umiza aliz kulashina. Une patna pashianazi. Mamaztuza pil- 
chapuzashina. Une u akwain kal kiashina. Anparuzne ma- 
mazpa kwail paraashina, usparuza kwail kianapa. Mazantuz- 
ne uspa akwa minñamtu. Anparuzne mamazkasa waya kia- 
shimtu. U Dios kaizta aizpa kiamtukine, suasne nane ukasa 
aliz kulnanash. U kwail kiarit aizpa chihkamtukine, u kwail 
akwa tayalamtukine, nane Dios iztakin mitsal mijanash, na 
uruza palishiztimtu akwa. 21 U kwail awakana chaamtune, 
nane u uzkin in ishkwanash, u kwail kiamtu akwa. Suasne na- 
ne u akwa tayalnash, akkwan u an ñamin kwail kiarit aizpa 
chihkashiarachi akwa. Maizashitchi akwa, une sinam awaka- 

na uzarachi, u akkwan ashampakasa chashiara akwa. An ak- 
kwan tuntu kwailkas kishiara. 


Pablone minpa pit kurunamtu 

1Mane nane u uzkin kutña pijikima piananpain ish. U 
1 3 kwail kiarit aizpa chihkaamtukine, sua na pianakane, 
sunkana kinash. Nane paas awa, kutña awa wanmakninnanash, 
sun kwail kimtuza uspa kwail kirit aizpa kaiznanapa. i 2 Na u uz- 
kin pakima pianatpane, nane kwail kimtuzakas, wantuzakas, 
kurunanarau, uspa kwail kiamanpa. Mane na u uzkin pianamtu- 
chasmin, nane mamasa usparuza kurunamtus, uspa kwail kwa- 
yarinpa. Na mamasa akane, nane wan kwail kimturuza parish- 
izninnanash, impaanakima. 3 Na akane, une Cristo nawa kwinta 
kira piankamanazi, Cristo nawa tinta kiwaintu akwa. U Cristo 
kaizta aizpa miara akwa, Cristone uruza tinta kiwainnara. Usne 
uruza maiznat kit u uzkin akkwan iztasparit kal kira. 4 Cristora 
kurishta iru patpiantawane, irit. Imtuasmin, usne wan awa iam- 
tukanain irit. Cristo iritkas, Diosne us tinta akwa ussa irittas ka- 
kulninta, mamasa uznapa. Sunkana au najtit awakana uzamtu- 
kas, Diosne aumiza tinta awakana namninnanazi, Cristo uruza 
ininnamtu kainanapa. 

5 Une umin izarawa. ¿Une makima Cristora nijkulamtumak- 
kiwas? ¿Cristo kaizta aizpa kiamtumakkiwas? Uruzpain izna- 
kularain. U Jesucristora pian akwa, une Cristo ukasa chamtu 
pian. Sunkanain Jesucristo kaizta aizpa mimtuchimikane mizu- 
rainkas Cristora nijkultachi. 6 U Cristora nijkulamtu akwa, Cris- 
to uruza sapnara. Usne uruza kwainarachi. Na Cristokasa cham- 
tu akwa, Cristokas nawa kwairachi. Nane uruza tiriztus, na 
Cristo inintamika ish piankamanakima. 7 Nane Diosta paikum- 
tus, u chinkas kwail kiamanpa. Nane sun uruza kainammtu- 
chish, awa na akwa wat minñanapa. Sun uruza kainanamtus, u 
wan wat kianapa. U wat kiamtune, Diosne uruza sapnanazi, 
uruza kwainarachi akwa. Mazantuz Dios nawa kwairit minñam- 
tukas, Diosne watcha nawa sap kit paiña inintamika namta. 
8 Na Dios pit kainammtuasmin, nane mizurainkas Dios watcha 
pit kwail i kizmanash. Nane uruza watcha kainananash. 9 Na 
uruza ilnamtuchi akwa, nane watsal kulnash, u Dios kaizta aiz- 





13.1 Dt 19.15 

pa miamtu akwa. Ukas us kaizta aizpa miashimtu akwa, une 
Cristo kuruntu aizpa kiamtu. Katmizna nane u akwa Diosta pai- 
kumtus, Dios uruza kurunamtu aizpa kianapa. 10Na u uzkin 
amtuchasmin, nane uruza pinkihta panamtus, na kaiztu aizpa 
watcha i kiz kit mianapa. U na pinkihta pamtu aizpa miamtuki- 
ne, nane u sukin tinta kurunnana anash. Ap Anpat Cristone na- 
wa ininta, uruza kiwainanapa, uruza an tinta namninnanapa. 
Nane uruza kwail kinashimtuchish. 


Minpa pit 

11 Une, Cristora nijkulamturuzne, ap minpa pit mirain. ¡Wat 
kultain! Maiztain, wat uzanapa. Na uruza kamtamtu aizpa ki- 
rain. ¡Maza awakanain mintain! Wantuzkasa kalpain uztain. 
Sunkana u uzamtune, Diosne uruza kiwainanazi, mamaztuza 
pashinanapa, mamaztuzkasa wat uzanapa. 12Diosta piantuz 
wanmakkakane, usparuza “kakishapu” kiztain, Dios usparuza 
pashinamtu akwa. 13Apain Cristora nijkulturuzne uruza “kaki- 
shapu” kiznamtu. 

14Nane u akwa paikumtus, au Anpat Jesucristo uruza wat 
kiwainanapa, Dios uruza pashinamtu piankamanapa, Dios Si- 
nam Izpul ukasa wat chanpa. 

Pailti. 

San Pablone Galacia sura uztuza panarit, uspa Diosta nijkulanapa, 
Dios izmuruz namanapa. Minminkas Dios iztukin nappamanazi, uspa 
wat kal kiamtu akwa. Judío kamtamturuz wan awaruza Jesústa nijkul- 
anapa kurunnarakas, uspane “circuncisión señalkas kiarawa” ininña- 
ra, Dios usparuza watsat milnanapa. Pablo sun suwara imtuasmin, us- 
ne tinta kal kit kit usparuza Dios pit kainanara, maizanapa, Diosta kai- 
yanapa. Kwiztane mamaz kwail kamtamtuzne pawara iat kit Pablo 
kaizta aizpa maizshininñara, mamaz pit mianapa. Pablone sun kwail 
kamtamtuza aliz kulat kit “nane Dios wat inintamika ish” kiznara. 

Pablone Galacia pipulura Diosta nijkultaruza kurunnamtu, mamasa 
Diosta kaiyanapa, Diosta nijkulamtu chihkaamanpa. An ñancha pit 
kaiztuasmin (1.1-10), Pablone usparuza “Dios nawa nat kit paiña inin- 
tamika nam kit uruza ininñara” kaiznara, Dios watsal pit usparuza 
kamtananapa. Diosne ussa Judío chi awaruza ininnara, Dios usparuza 
watsat milnanapa (1.11-2.21). Suasne usne Dios usparuza kiwainna- 
shimtu kamtanara, Jesucristora nijkulanapa. Mamaz watcha pit wa 
chi kiznara (3.1-4.31). 

Suasne Pablone Galacia suwara Diosta pianturuza akwanamtu, ma- 
ma Cristora nil nijkulanapa, kain pit kamtamtuz inintu aizpa miaman- 
pa. Moisés ininta aizpa kiamanpa kizarakas, Pablone usparuza Cristo- 
ra nijkulanapa kurunnamtu. Suasne uspane wantuza pashinat kit Dios 
kaizta aizpa kianazi (5.1-6.10). Pablone paiña chihtikasa sun pit pam- 
tu: “Sun circuncisión señal sarit aizpa, palichi; kainsih. Diosne Jesu- 
cristora piankamturuza sapnat kit masas awakanain namninnanazi” 
(6.15). 

Kakishapu 

1Nane Pablo mun ish. Jesucristokas Taitta Dioskas nawa 
1 nat kit paiña inintamika namninta. Awaruzne nawa ininta- 
mika namninarachi. Sun Taitta Diosne Jesucristo irittas kakul- 
ninta. 2Nane, uruza, Galacia sura uzturuza, Cristora piantuza, 
an pinkih panat kit ininnamtus. Nakasa apas Cristora pianturuz- 
kasuruza “kakishapu” kiznamtus. 3Nane au Taitta Diostakas au 
Anpat Jesucristorakas paikumtus, uruza wat kiwainanapa, u 
kalpain uzanapa. 4Jesucristone usmin inapa chihkarit, au kwail 
kiarit akwa. Usne aumiza watsat milnanara, an sukin kwail kim- 
tuzkana kwail kiamanpa. Au Taitta Diosne us kishit aizpa kirit. 
> Us au akwa akkwan kirit akwa, “Dios kwisha wari” pailta pa- 
yukima kaizchain. Na kaizta aizpa watcha i. 


Mamaz watsal pit wa chi 

6Nane u kiarit aizpa nijkulsachish, u nijkularit aizpa azain 
mainñarit akwa, mamaz tuntu pit mianapa. Cristo uruza pashi- 
namtu akwa, Diosne uruza akwanara, paiña watsal pit miana- 
pa, uruza kiwainanapa. 7 Diosne paiña watsal pit mij, awaruza 
kwailtas tainak kit watsat milnanapa. Mamaz watsal pit wa chi. 
Mamaztuzne sun pit maizashit kit uruza azappamtu, u Cristo 
watsal pit miamanpa, mamaz tuntu uzanapa. 8 Aune an ñancha 
u uzkin iat kit Dios watsal pit uruza kainaramakpas. Minpazha 
auruztas mamaz tuntu pit uruza kamtanamtune, chiyuras ángel 
mamaz tuntu pit uruza kamtanamtune, nane Diosta paikwa- 
nash, Dios suntuza ilnanapa. Na mamaz tuntu pit uruza kamta- 
namtune, Dios nawa aishka iltinazi. 9Sun pit uruza an ñamin 
kainanarakas, nane mamasa sun pitmin kainananash. Mamaz 
awa nakanain kamtamtukine, mamaz tuntu pit uruza kai- 
nammtune, nane Diosta paikwanash, Dios usparuza ilnanapa. 

10Watcha. Nane awaruza sainamtuchish, nawa wat minña- 
napa. Diostain saimtus, nawa wat minapa. Awa pashimtu aizpa 
kimtumikane Cristowa kiwainmumika namsachi. Katmizna na- 
ne Cristowa kiwainmumika namtit ish, us pashit aizpa kin. 


Pablone Dios inintamika i 
11 Diosta piantuz, mirain, na uruza kaiznamtu aizpa pianka- 
manapa, Dios uruza watsarit milnanapa. Awane na sun watsal 
pit uruza kainammtu aizpa nawa chihkatchi. 12Nane mamaz 

awa kainammtu aizpa mirachish. Minminkas sun watsal pit na- 
wa kamtarachi. Jesucristoin sun watsal pit nawa kamtat kit 
piankamninta, uruza kamtananapa. 

13Na Cristora piankamtachasmin, une na Judío awakanain 
uztau pianmai. Ñamin nane Judío awa Diosta nijkultakana cha- 
rau. Nane pailta payu wan Cristora pianturuza tinta naizninnat 
kit Cristora piantuza pailninnashiras. 14Nane au Judío awa 
kwal Diosta wakpuj wainñarakanain uztau. Nakasa kawintaruz- 
ne nakin au Judío awa kwal Diosta wakpuj wainñarakanain an 
wewazha uzara. Nane au ñamin Judío ilaparuz aumiza kainat 
aizpa wat mit kit wan aumiza kamtat aizpa kirau. Nane mamaz- 
tuzkin an akkwan kirau. 15Na kawirachasmin, Diosne nawa na- 
ra, Diosta piankamnapa. Dios nawa akwara, us nawa pashit 
akwa. 16Sun wat payura Diosne nawa paiña Painkulta pian- 
kamninta, na Judío awachiruza Dios watsal pit kamtananapa. 
Suasne Dios nawa maiztawane, sun payura nane mamaz awa- 
ruza Cristowakas Diospawa mimana it chi ish. 17 Nakas Jerusa- 
lén pipulura itchi ish, an ñancha Cristowa inintaruza kwinta 
kin. Uspane nakin an ñancha Cristowa inintaruz namara. Jeru- 
salén pipulura nurachi akwa, nane Arabia sura pintirau. Kwiz- 
tane Damasco pipulura mamasa kailtau. 

18Kutña año pailtawane, nane Jerusalén pipulura nurau, Pe- 
drora izna. Nane Pedrokasa quince payukima nukkultau. 19 Ta 
nukkultuasmin, Santiagora, au Anpatpa aimpihshta, iztakas, 
nane mamaz Cristowa inintaruza iznarachish. 20 Na uruza pam- 
tu aizpa watcha i. Diosne na uruza pirail kaiztuchish pian. 

21 Jerusalén pipulukis puztawane, kwiztane nane Siria sura- 
kas Cilicia surakas pintau. 22Na mamaz akkwan sura pintu 
akwa, Judea sura uzturuzne, Cristora piantuzne, nawa masain- 
kas izarachimai. 23 Uspane awa na akwa kaizara aizpa miarit. 
Sunkana ka kizara: “Aumiza naiznintamikane sun Dios watsal 
pit awaruza kainanamtu, Jesucristora nijkulanapa. Ñamin usne 
sun Cristo piantuza pailninnashira,” kizara. 24 Dios nawa maiz- 
ta akwa, uspane “Dios kwisha wari” kaizara. 


Mamaz Dios inintaruzne Pablora sappamtu 
1 Kwiztane, catorce año pailtawane, nane mamasa Jerusa- 
lén pipulura nurau. Na imtuasmin, nane Bernabérakas Tito- 
rakas milnarau. 2Jerusalén pipulura nurau, Dios nawa inpa 

piankamninta akwa, Diosta piantuzkasa, Cristora nijkulturuzpa 
mikwakasa kwinta kin. Nakas Jerusalén pipulura Cristowa inin- 
taruzkas paimpa wanmaktamakpas. Suane nane na Judío awa- 
chiruza kamtanarit aizpa usparuza kainnanarau. Nane Dios 
watsal pitmin usparuza kainanamtu aizpa kiznarau. Nane uspa- 
kasa sun pit kainana wanmaktau, na kal kimtu aizpa kamanpa. 
3'Titone, nakasa amtumikane, Griego awa azi. Sun Cristo ininta- 
ruzne ussa paiña ña titnapa, circuncisión kinpa, ininarachi. 
4Mamaz kwail kamtamtuzne sun kinpa ininñara. Mazantuz 
kwail kamturuzne au Cristora piantuzkasa puñain kulat kit 
wanmakkara, Titora circuncisión kinpa pashiara akwa. Puñain 
aukin akane, uspane au kiamtu aizpa izshiara, au kwail kiarit 
kizanapa, Moisés ininta aizpa kiarachi akwa. Jesucristone au- 
miza chihtnarit, Moisés inintu aizpa kiamanpa. Sun kwail kam- 
tamtuzne aumiza Moisés kanpamtuza namninnashimtu, us inin- 
tu aizpa kianapa. 5Aune uspa ininta aizpa mizurainkas mishit- 
chimakpas, pailta payukima Dios watsal pit uruza wat kiwain- 
nanapa, u watcha nijkulamiznapa. 

6Sun mikwaruzne, sun Dios pit kamtamturuzne, nawa ku- 
runnarachi, na kamtamtu aizpa maiznapa. Uspane nakin an kat- 
sa chi mai. Nakas uspakas Dios inintaruz makpas. Aune Dios iz- 
takin kawarain makpas. 7 Uspane nawa mamaz pit kainanapa 
kurunnarachi. Uspane Dios nawa narit pian mai, Judío chi awa- 
ruza Dios watsal pit kamtananapa, Dios usparuza watsat milna- 
napa. Sunkana Pedrokas paiña kal sapta, Judío awaruza Dios 
watsal pit kamtananapa. 8Sunkana Diosmin Pedrora nat kit Ju- 
dío awaruza Dios watsal pit kainana ininta. Sun Diosmin nawa 
nat kit Judío awachiruza Dios watsal pit kainana ininta. 

9Santiagokas Pedrokas Juankas Jerusalén Iglesiakin katsa 
mikwaruz mazi. Dios nawa wat kiwaintit akwa, uspane nawa- 
kas Bernabérakas sappat kit au chihti kanat kit sulmin kal kin 
namara. Au Judío chi awaruza Dios watsal pit kamtanamtuas- 
min, uspane Judío awaruza kamtanashina. 10Uspane aumiza 
akwanara, Judea sura puizaruza kiwainanapa. Uspa sun akwa- 
namtukas, nane me puizaruza kiwainshimtuazi. 


Pablone Antioquía pipulukin Pedrora pilchamtu 


11An ñamin minpazha mikwaruzne Antioquía pipulura 
wanmakkarit. Na Antioquía pipulura piannatpane, Pedrokas 

sun pipulura pianara. Nane paiña matsih izawara pilcharau, Pe- 
dro awa iztakin kwail kit akwa. 12Santiagowa izmuruz pianna- 
rachasmin, Pedrone, Judío awa mikwane, Judío awachiruzkasa 
kummamin. Santiagone paiña izmuruza Jerusalén pipuluras 
ininnara. Sun ininturuz pianatpane, Pedrone Judío chi awaruz- 
kis paimpa nukkulta, uspakasa kumanpa. Usne Judío awaruza 
Jerusalén pipulukis aattuza ishkwaninnarit. Sun Judío awaruz- 
ne wan Moisés ininnamtu aizpa kiashimtu, Dios usparuza wat- 
sat milnanapa. Impara imparain Pedrone sun Judío awa chiruza 
chihkanara, uskasa kumanpa. 13Suasne sun Antioquía pipulu- 
ras Judío awaruzne, Cristora nijkultuzne, Pedrokana kiat kit Ju- 
dío awachiruza, circuncisión kitchiruza chihkanamizta. Berna- 
békas Pedro kirit aizpa kishira. Uspane salaam kit uspa nijkula- 
ra aizpa wat kiarachi. 14Sun Cristora piantuz Dios watsal pit 
miaritkas, uspane Dios watcha kaizta aizpa maizat kit nilchi 
uzara. Uspa nil chi uzara akwa, watsal pit kiamtuchi akwa, nane 
wan awa iztakin Pedrora ka kaiztau: “Pedro nawa mizha. Nune 
Judío awa i. Apa uztuasmin, nune au Judío awa ilaparuz ininta 
aizpa kimtuchi. Judío awachiruzkana uztu akwa, nune Judío 
awakana uzsachi. Judío awachiruza chihkanamtu akwa, nune 
usparuza Judío awakana uzanapa kamtanamtu. Sunkana ki- 
mun,” kizta. 


Diosne Judío awaruzakas Judío chi awaruzakas watsat 
milnanazi 

15 Judío awa, mizha. Au paasne Judío awakanain kawira- 
was. Aune Moisés Judío awaruza ininta aizpa izwailtawas. 
Aune Judío awachikana kwail kitchiwailwas. 16 Aune Dios 
awaruza maiznamtu pianwailwas. Diosne awa kwail kiarit 
aizpa wat kulninnamtu, paiña iztakin wat uzanapa. Moisés 
Judío awaruza us kaizta aizpa ininnarakas, Diosne Moisés 
kaizta aizpa mimturuza uspa kwail kiarit aizpa wat kulmana- 
zi. Diosne Jesucristora nijkultuzain uspa kwail kiarit aizpa 
wat kulninnanazi. Au paasne Jesucristora nijkultawailwas, 
Dios au kwail kiarit aizpa wat kulnanapa, Dios iztakin wat 
uzanapa. Judío awa Moisés kaizta aizpa miamtukas, Diosne 
uspa kwail kiarit aizpa wat kulmanazi. Diosne mizurainkas 
Moisés kaizta aizpa mimturuza sapnamanazi, usparuza Dios 
iztakin nil namnanapa. 

17Au paas Judío awane Cristora nijkultawailwas, Dios au 
kwail kiarit aizpa wat kulnanapa, paiña iztakin wat uzanapa. 
Awaruzne au paas kwail kimtuwailwas kizamtu, au Moisés 
kaizta aizpa miamtuchi akwa. Cristone aumiza kwail kininma- 
nazi. Cristo aumiza kamtarit aizpa mimturuzne kwail kiamana- 
zi, Moisés kaizta aizpa miamtuchikas. 18Nane Moisés kaizta 
aizpa kin kailmanash, ap kwail wat kulnapa akwa. Moisés kaiz- 
ta aizpa kin kailturuzne Cristo kamtamtu aizpa miamtuchi. Na- 
ne sunkana kimanash. 19 Ñamin nane Moisés ininta aizpa kirau. 
Na wan inim mirakas, Diosne ap kwail kirit aizpa wat kultachi, 
us iztakin wat uznapa. Moisés kaizta aizpa mimtuchi akwa, na- 
ne Dios nawa kaiztu aizpa mishimtus, Dios akwa uznapa. Cristo 
na akwa irit akwa, nane Dios pashimtu aizpa kishimtus. Jesu- 
cristo nawa kuruntuasmin, usne nawa kiwaintu, uskasa chanpa, 
kwail kimanpa. 20 Usne makima nawa inintu, us pashit aizpa 
kinpa. An sura uztuasmin, nane Dios painkulta nijkultus, us na- 
wa wat uznintu akwa. Usne nawa pashit kit na akwa irit. 21 Dios 
nawa kiwaintu akwa, nane ussa kwaimtuchish. Diosne mizu- 
rainkas Moisés ininta aizpa mimturuza nil namninnamanazi. 
Dios Moisés ininta aizpa kitmikasha nil namtaratne, suasne 
Cristone kainmin irit. 


Diosne nijkulturuza watsat milnanazi 

1 Gálatas sura uztuz, mizhain. Une nilchi minñamtu. ¿Min 

tañumika uruza mamaz kain pit kainanamtu, u Dios watsal 
pit miamanpa? Nane u uzkin Jesucristo kurishta patpian kit 
piantarit kainanarau. ¿Us akwa kirit aizpa mainñamtumakki- 
was? 2 Une na kaizta aizpa mamasa mintain. Dios watsal pit 
miarawane, une u miarit aizpa nijkulat kit Dios Sinam Izpulta 
sappara. Moisés ininta aizpa kimturuzne Dios Sinam Izpulta 
sappamanazi. 3 Une nilchi minñamtu. Dios Sinam Izpul uruza 
maiznara akwa, une nil uzat kit Dios kaizta aizpa kiashina. Ma- 
ne une Dios kaizta aizpa kwaiyarittuzkanain uzamtu. Une u mi- 
warain iashimtu, u kiashimtu aizpa kianapa. 4Cristora nijkula- 
rasmin, une naizat kit akkwan piankamarit. ¿Une u piankamarit 
aizpa wan maintimtumakkiwas? U chinkas mainñarakine, wa- 
ranazi. 5Mane ma pitchin uruza kainanamtus. Diosne paiña Si- 
nam Izpulta uruza kiwainnapa ininnara, u uztukin akkwan iz- 
tasparit kal kianpa. Usne u akwa sunkana kirit, u Dios watsal pit 

nijkulamtu akwa. Usne u akwa sunkana kitchi, u Moisés ininta 
aizpa miamtu akwa. 

6Sunkana Dios pitta ka parit: “Abraham Dios kaizta aizpa nij- 
kulta akwa, Diosne ussa sap kit paiña kwail kirit aizpa kanin kit nil 
namninta.”* 7Katmizna na kaiztu aizpa piankamtain. Diosta nij- 
kulturuzne Abraham uztakana uzanazi. Diosne ussa nijkulturuza 
sapnanazi, Abrahampa kwalkana namninnanapa. 8Ñamin Diosne 
sunkana minta: “Nane Judío awachiruza, na kaizta aizpa nijkultu- 
ruza sapnat kit uspa kwail kiarit aizpa kaninnanash, ap iztakin nil 
uzanapa.” Suasne Diosne ñamin Abrahamta pinkih ka panin kit 
Abrahamta kaizta: “Nu nawa nijkulta akwa, nane wan awaruza nu 
nijkultukana kiwainananash,”? kizta. 9Abraham Diosta nijkulta 
akwa, Diosne ussa wat kiwainta. Sunkanane Diosne wan Diosta 
nijkulturuza wat kiwainnanazi. 

10 Mane Moisés ininta aizpa kishimturuzne Dios pashit aizpa 
kiamanazi. Moisés inintu aizpa mimturuzne naizarinazi, Dios 
usparuza sapnamtuchi akwa. Sunkana Dios pitta ka parit: 
“Diosne us inintu aizpa mishimtuchiruza ilnanazi, uspa sun wan 
ininta aizpa kiasachi akwa.”“ 11Diosne Moisés ininta aizpa 
mimturuza sapnamanazi, uspa kwail kiarit aizpa karitchi akwa. 
Sunkana pianmakpas, Dios pitta ka kaiz kit pinkihta parit akwa: 
“Diosta nijkultumikane Dios iztakin nil uznazi, Dios paiña kwail 
kirit aizpa kannintit akwa.”* 12Chiwazha awa Moisés ininta 
aizpa kimtukas, Diosne ussa saptuchi, Dios iztakin ussa nil nam- 
napa. Chiwazha awa Diosta nijkultakane, Diosne ussa sap kit 
Dios iztakin nil namnintu. Dios pinkihta ka parit: “Moisés ininta 
aizpa mimtumikane wan chiwal ininta aizpa kitpa.”* 

13 Aune Moisés ininta aizpa kimtuchiruzkana naizamanazi, 
Cristo au akwa irit akwa. Diosne aumiza kwailtas ukkat kit au- 
miza ilnamanazi. Dios pinkihta ka parit: “Awane wan kurishta 
pat pianturuza ilninnanazi, uspa kwail kiarit akwa.”f 14 Cristo 
Jesús au akwa ka kirit akwa, Diosne aumiza sapnat kit au kwail 
kiarit aizpa wat paninnarit. Sunkana Dios Abrahamta wat kirit 
akwa, usne wan Judío awachiruza sunkana kishinanazi. Suasne 
aune, Cristora nijkulturuzne, Sinam Izpulta, paiña kin namta- 
mikasha, sapshinamakpas. 





“3.6 Gn 15.6 3.8 Gn123 “3.10 Dt 27.26 “3.11 Hab 2.4 
3.12 Lv 18.5 73.13 Dt 21.23 

Moisés ininta aizpakas Dios kin namtit aizpakas 

15U Cristora piantuz, mizha. Nane awa mintu aizpa uruza 
kainananash, u mianapa. ¡Na kaiznara aizpa kamtain! Maza 
awa mamazta kin namkane, kin namtamikane ussa pinkih parit 
aizpa miltu, sun piankamnapa. Uspa mun pinkihta parawane, 
uspa paas sun pinkihkin parit aizpa maizsachi. Sun pinkih sarit 
aizpa pailsachi. 16 Mane sun piankamtain. Diosne maza pitmin 
Abrahamtakas paiña painkultuzakas kaiz kit kin namnara. 
Abrahamkasa paramtuasmin, Diosne akkwan kwaltuza, ak- 
kwan awaruza, sun pit kin namnarachi. Pinkihta ka paritchi: 
“Paiña kwaltuza.” š Us sun pit paramtuasmin, Diosne amtumi- 
kawa paara; Cristowa paara. 17 Mamasa mizha. An ñancha 
Diosne an pit Abrahamta kin nam kit “na kin namtit aizpa ki- 
nash” kizta. Cuatro cientos treinta años pailtawane, Moisésne 
Dios ininta aizpa pinkihta para. Moisés Dios ininta aizpa pinkih- 
ta parakas, Diosne us Abrahamta kin namtit aizpa maizmanazi. 
Dios kin namtit aizpa nukkulnazi. 

18 Minpazha “Moisés ininta aizpa kitpamakpas” minñamtu- 
ne, uspane Dios kin namtit aizpa mizurainkas sappamanazi. 
Dios awaruza kiwainanapa kin namtit akwa, usne usparuza sap- 
nat kit watsat milnnazi. Diosne Abrahamta kin namtit aizpa ki- 
shira. Usne ussa maiz kit nil awakana namninta. 

19 ¿Chikishma sun ininta aizpa pazi? Ángeltuzne sun ininmu 
sappat kit Moisésta sunmin kwakkara, awaruza parananapa, 
awa uspa kwail kiamtu aizpa piankamanapa. Diosne awaruza 
sun inimmu kianapa ininnara, Abrahampa kin namtit pashpa 
kawiranakima. Sun kin namtit pashpane Cristo azi. Us Abra- 
hampa pashpa akwa Diosne awaruza kiwainnana namta, uspa- 
ruza wat kinanapa. 20 Dios paiña ininta aizpa parakane, Diosne 
Abrahamta parara, Judío awakasa kwinta kinanapa. Ñamin 
Dios Abrahamta paiña pit kin namtakane, Diosmin mazainta, 
Abrahamta, kizta. 


¿Chikishma Dios paiña ininmu ininta? 
21 ¿Moiséspa ininmune Dios kin namtitta tañu kimtuki? Mi- 
zurainkas tañu kimtuchi. Minminkas wan inintu aizpa kisachi, 
ussa wan payukima uzninnanapa. 22Dios pinkihta ka parit: 





£3.16 Gn 12.7 

Wan au sura uzturuzne akkwan kwail kiashimtu. Jesucristora 
nijkulturuzmin Dios kin namtit aizpa sappashina, Dios usparuza 
watsat milnanapa. 

23 Cristo atchasmin, Diosne paiña ininmu au uzkin ininta, 
aumiza miza uzna ananapa. Aune sun kwail kiamiztamakpas, 
au Jesucristora tirizarachi akwa, au kwail kiarit aizpa watkulta- 
nana. Kwiztane Diosne aumiza us kin namta aizpa piankamnin- 
nara, Jesucristora nijkulanakima. 24Sun Dios ininta aizpa, mi 
piankamninmikanain azi. Sun ininmune awaruza Cristora pian- 
kamninnamtu. Awa Cristora nijkularawane, Diosne usparuza 
sapnat kit uspa kwail kiarit aizpa kaninnanazi. 25Mane aune 
Cristora nijkultumakpas. Katmizna Diosne sun ininmu aizpa au 
akwa pailninta. Mane aune sun ininmu aizpa miamtuchimak- 
pas. 26U Jesucristora nijkulara akwa, Diosne uruza paiña kwal 
namninnara. 27 Diosne paiña Izpul akwa Cristora nijkulturuza 
paiña kwal namninnara, Cristo uztakanain uzanapa. 28 Diosne 
wan Cristora nijkultaruza sapnamtu. 

Usne Judío awaruzakas Judío chi awaruzakas, 

kal kimtuzakas inintuzakas, 

ampuruzakas ashamparuzakas maizninnamtu, 
paiña kwal namninnanapa. 29 Sunkanane Cristora nijkulturuz- 
ne Abrahampa kwal namat kit Dios usparuza kin namtit aizpa 
sappanazi. 

1 Nane uruza ma pitchin kamtashinamtus. Wisha awane us 
mij aizpa pinkihta pamtu, paiña painkultuzakas, paiña pa- 

shuruzakas us mij aizpa papihsh ira payu pa kianapa. Papihsh 
paiña pashpara chiwazha milashimtune, papihshne ussa mila- 
shimtu aizpa pinkihta pamtus, mamaz payura pa kianapa. Pash- 
pa kawiasmin, usne chinkas pachi, us paiña kwal akwa wan ki- 
waintuzkana kal kimtu akwa. 2Pashpa kawimtuasmin, paiña 
papihshpa kurunmuruzkas su kwira kimturuzkas pashpara 
izamtu, pashpa ilapa parinkima. Uspane pashpara sun payu pa- 
pihsh ussa kin namtit aizpa milananazi. 3Sunkana aukas uzta- 
makpas. Cristora nijkultachasmin, aune au sukin izpultuz kam- 
tarit aizpa miat kit an su awa uztakanain uztamakpas. 4Akkwan 
payu pailtawane, Diosne paiña painkulta au surakima ininta, 
maza ashampa sun pashpa milnapa. Sun pashpa kawimtuasmin, 
uskas Moisés ininta aizpa mit kit Judío awakanain uzta. 5Cris- 
tone aumiza, Moisés inintu aizpa mimturuza, chihtnazi. Cristo 

aumiza chihtnarawane, Diosne aumiza sapnat kit paiña kwal 
namninnara. 

6Mane aune Diospa pashpakanain makpas, Dios paiña pain- 
kulpa Sinam Izpulta aukasa chanpa ininta akwa. Sinam Izpul au 
kaijchukin nap uztu akwa, aune Taitta Diosta paikwashinamak- 
pas. 7 Dios aumiza paiña pashpa namninnarit akwa, aune Moi- 
sés inintu aizpa mimtuchi makpas. Katmizna aune Dios kin 
namtit aizpa pa kinamakpas. 


Pablone nijkulturuza mintu 

8Diosta piankamarachasmin, une wan tuntu ti awakana sa- 
ritta wakpuj wainñara. Une usparuza ishkuat kit uspa ininta 
aizpa kiarit. Sun izpultuzne watcha Dios chi. 9Mane une Diosta 
piankamamtu. Mamaz tuntu kaiznash: Diosne uruza akwanari, 
ussa piankamanapa. Katmizna une apas suwara izpultuza kail- 
ninman. Mamasa uspa kiwainmuruz namninman. Uspane uruza 
kiwainasachi, tinta chi akwa. Sun kwail saliztuza, ¿mamasa kai- 
yiznakiwas? ¿Uspa kaizara aizpa mamasa miiznakiwas? Sunka- 
na kiman. 10 Une Judío awaruzpa pishta payu izna kaiyamiztu. 
Mish aizpa usparuzpa pishta izamiztu. Año aizpa an akkwan 
pishta izamtu. 11Nane u akwa kwisha tayaltus, u na kamtarit 
aizpa miamtuchi akwa. Nane uruza kiwainnamti mintau. Suas- 
ne kiwaintachish. 

12 Diosta piantuz, mizhain. Nane uruza akwanamtus, na uz- 
tukanain uzanapa. Nane Moisés ininta aizpa chihkarau. Ñamin 
u Moisés ininta aizpa miarachi akwa, makas us kaizta aizpa 
kanpaman. Na ñamin ukasa chamtuasmin, une nawa wat kiara. 
13 An ñamin u uzkin Dios watsal pit kainana irikane, nane ishtu 
uztuarau. Naiztuasmin, nane najtit kit Dios watsal pit uruza kai- 
nanarau. 14 Nane u uzkin naiztau. Na ishtukas, une nawa chih- 
kashitchi. Nawa kwail kaizarachi. Kancha une nawa wat sappa- 
ra, chiyuras ángelta sapparakana. Une nawa wat sappara, Jesu- 
cristora sapparakanain. 15 Ñamin na ukasa uztuasmin, une na- 
wa wat sappat kit wat mazi. ¿Sun mainñarintumakkiwas? Nane 
u na akwa kiashit aizpa pianish. Nawa kwisha pashiamtu akwa, 
une nawa tinta kiwainashira, wan milanarakima, u kasu ukkat 
kit nawa milanarakima. 16 Na uruza watcha kaiznarane, ¿Nane 
u alizmika namtinash? ¿U nawa pashiamanpa maizaramakki- 
was? 

17Sun Moisés kaizta aizpa kamtamturuzne u akwa wat kia- 
shimtu, u uspa kamtamtu aizpa mianapa, u usparuza kwizpa 
kanpaanapa. Uspa kiamtu aizpa wat chi. Uspane uruza ka kaiz- 
namtu: “Pablora kanpaman,” kizamtu, u usparuza kanpaanapa. 
Sunkana kiashimtu. 18 Awa uruza wat kiwainashimtune, uspa- 
ne uruza pailta payukima wat kiashina. Na ukasa uztuchikas, 
uspane uruza sunkana wat kiarawa. 19 Une ap pashparuzkana 
mai. Mizhain. Nane mamasa u akwa naizmizish. Ashampa pash- 
pa ishtukana, naiztukana nane u akwa naizmizish, u Cristora 
wat nijkulanakima, u Cristora wat piankamanakima. 20 Ma pa- 
yu nane u uzkin uzshinas, na uruza tinta pilchanamanpa. Mane 
miza uruza kurunna pianchish, Cristo kaizta aizpa mianapa. 


Paas ashampa: Agarkas Sarakas 

21 U Moisés ininta aizpa izarakas, une us parit aizpa kiamtu- 
chi. ¡Sinkazha! ¿Moisés kaizta aizpa piankammuskiwas? Une us 
kaizta aizpa miamtuchi. 22Dios pinkihta Abrahampa ka parit: 
Abrahamne paas painkul mijazi. Paiña ashampawa kiwainmu- 
mikane maza painkul milzi. An ashampane Agar munazi. Abra- 
hampa ashampakas, maza painkul milzi. Paiña ñancha asham- 
pane Sara munara. Usne kiwainmumika chi azi. 23 Abrahamne 
Sarawa kiwainmumikane pija waninta. Suasne Agarne wan 
ashampakanain painkul milta. Sarane kiwainmumika chi azi. 
Pashpa miltachikas, Diosne Abrahamtakas Sararakas painkul 
milnapa kin namta. Kwiztane Abrahamne Sarara pija waninta, 
maza painkul milnapa, Dios kin namtit akwa. 24Nane maza 
kwinta uruza an paas ashampawa kainanamtus, na kamtamtu 
aizpa piankamanapa. An kwinta Abrahampa painkultuzpa au- 
miza kamtanamtus. Diosne Abrahamta chiwazha kin namta. 
Kwiztane uskas chiwazha Moisésta kin namta. An paas asham- 
pane chiwazha namtumikakanain mai. Maza ashampane, Agar- 
ne, Dios kin namtit aizpa Sinaí inkaltakana i. Agar pashpa mil- 
tawane, paiña painkulne akkuhshkanain kiwainmumika nam- 
tit. Sunkana Moisés ininta aizpa sapturuzne kiwainmutuzkana 
namat kit Moisés ininta aizpa kiarawa. 25 Sinaí inkalne Arabia 
sura uztu. Agarne sun Sinaí inkalkanakas au sukin Jerusalén pi- 
pulukanakas i. Sun Agarkas an sukin pipulura uztuzkas kwain- 
muruzkana uzamtu, Moisés ininta aizpa kiarawa akwa. 26 Ma- 
maztuzne, Sarakanane, chiyura, mamaz Diospa Jerusalén pipu- 

lura, uzanazi. Uspane kiwainmuchiruz mai, Moisés kaizta aizpa 
miashimtuchi akwa. Aune, Jesucristora nijkulturuzne, sun chi- 
yu pipulura uzashina. An Jerusalén pipulune au akkuhshkana i. 
27 Diosne paina pit pinkihta ka panintit: 
“Pashpa kawisachimika, 
watsal kulnaka. 
Pija ishtuchimika, 
tinta kwiat kit wat kulnaka. 
Ampu kwairit ashampane ashampa ampu mijmikakin 
an akkwan pashpa kawirananazi.” ” 
(Na kamtanamtu aizpa piankamtain: Ñamin Diosta piantuzne 
akkwan wiantachi. Kwiztane uspane akkwan wiantanazi. Ña- 
min Moisés ininta aizpa miarittuzne akkwan wiantarit. Kwizta- 
ne uspane akkwan wianmanazi.) 
28Diosta piantuz, mizhain. Aune Isaackana Abrahampa 
painkulkana makpas. Diosne Abrahamta maza painkul mijanpa 
kin namta. Sunkana Diosne aumiza kin namnara, paiña kwal 
namanapa. 29 Abrahamne maza painkul mijara. Sun Ismaelne 
wan pashpakanain kawirara. Sunkana Diosne Abrahamta pain- 
kul milnapa kin nam kit Diospa Izpulne ussa kiwainta, Isaac 
milnapa. Uspa paas kawimtuasmin, Ismaelne Isaacta waya puz- 
at kit namkultuara. Makas sun Moisés ininta aizpa kimturuzne 
Diosta piantuza waya puznamtu. 30 Une Dios pinkihta parit aiz- 
pa pian. Sarane Abrahamta mamaz kiz kit ka parit: “Kiwainmu- 
mikasha paiña painkulkasa kwairi, mamaz sura inpa. Suasne ki- 
wainmumikawa painkulne kiwainmuchimikawa painkulpa su 
pa kimanazi.”i Sunkana aune sun Judío awa nil chi kamtaamtu 
aizpa mikisachimakpas. 31 Diosta piantuz, Dios kin namtit aizpa 
pa kimtuz, mizhain. Aune sun ashampa kiwainmumikawa pash- 
pakanachi makpas. Aune Sarakana, kiwainmuchikana makpas. 
Au ussa nijkulamtu akwa, Diosne aumiza chihtninnamtu, Moi- 
sés ininta aizpa miamanpa. 


Cristone aumiza chihtnara 
1 Cristone aumiza chihtnara, Moisés parit aizpa kiamanpa, 
5 siptit awakanain uzamanpa. Diosne aumiza sapnat kit paiña 
kwal namninnarit, chihtit awakanain uzanapa. Katmizna aune 

Moisés ininta aizpa mimturuzkanain kimtuchimakpas. Aune 
mamasa kiwainmuruzkanain namnintuchimakpas. 

2Nane Pablo mun ish. Katmizna mizhain. Diosne Judío señal 
uspa ñara samturuza, circuncisión kimtuza, sapmananazi, uspa 
kwail kiarit aizpa kaarinpa. Cristone sunkana kain minñamtu- 
ruza kiwainasachi. 3Mane mamasa uruza kaiznat kit kurunam- 
tus. Judío señal uspa ñara samturuzne, circuncisión kimturuz- 
ne, wan chiwal Moisés inintit aizpa kiarawa. 4Une Cristora 
piankamshitchi mai. Diosne Moisés inintu aizpa kiashimturuza 
sapmananazi, uspa kwail kiarit aizpa wat kulnanapa. Une Cris- 
tora chihkaamtu, Cristo uruza chiwazha wat milamtu aizpa sap- 
parachi akwa. 5Aune pailta payu ussa tiriztumakpas, Dios au- 
miza wan chiwal maiznashimtu akwa. Usne aumiza sapnat kit 
au kwail kiarit aizpa wat kulnamtu, paiña Sinam Izpul Cristora 
nijkulturuza kiwainanamtu akwa. 6Awa Judíowa señal uspa 
ñara kiamtukas, Diosne sun akwa usparuza watsat milnamana- 
zi. Kawarain awa Judíowa señal uspa ñara kiamtukine, Diosne 
sun akwa watsat milmanazi. Minpazha sun señal samtune, cir- 
cuncisión kimtune, palichi. Kainsih. Jesucristora nijkulturuz- 
min Dios kaizta aizpa kiashit kit Diosta piantuza pashinanazi. 

7Uruzne Dios watsal miwara chaara, Dios kaiztu aizpa miamtu 
akwa. ¿Chima kiarizi? ¿Minmika uruza mamaz pit kamtanara, 
Dios miwara iamanpa, watcha miamanpa? 8Dios uruza akwana- 
rakas, Diosne uruza akwanarachi, mamaz pit mianapa, mamaz 
miwara ianapa. 9“Pitchin kiña wintane, wan sulmu,” kizmuma- 
min. Sunkana kaiztui: Maza kwail pit kamtamtune, akkwanne sun 
kwail kamtamtu aizpa sappanazi. Kwiztane wan kwail namarina- 
zi. 10Dios uruzakas nawakas Cristora wanmakninnara akwa, nane 
u akwa wat mintus, u sun kwail kamtamtu aizpa kanpaamanpa. 
Une Cristora nijkulamiznazi. Diosne uruza azhappamturuza wan 
ñan pit kamtamturuza ilnanazi. 

11Diosta pianturuz, mizhain. Na uruza Cristora nijkulturuza 
Judío awa señal u ñara sarawa kurunnamtuchikas, Judío awaruz- 
ne nawa naizninamtu. Diosne Judío awawa señal uspa ñara sam- 
turuza sapnamanazi, usparuza wat kulnanapa. Na Cristo kurishta 
au kwail akwa irit kamtanamtu akwa, Judío awaruzne nakasa aliz 
kularit. 12Mazantuzne u uzkin uruza azhappamtu, u Judío awa se- 
ñal u ñara titnakima. Uspa usparuzpain akkwan titshiamtune, us- 
pane usparuzpa ñara akkwan pijikima tittashina. 

13Diosne uruza, Diosta piantuza, paiña kwal namninnat kit 
uruza akwanara, Dios pashimtu aizpa kianapa. Dios uruza 
maiznat kit akwanara, Moisés ininta kaizpa miamanpa. U Moi- 
sés kaizta aizpa kiamtuchikas, une chiwazha kwail kiman. Kan- 
cha une wantuza pashinarawa. Wantuza kiwainnarawa. 14 Wan 
Dios ininta aizpa kishimtumikane Dios pinkihta parit aizpa mia- 
rawa. Ka parit: “Uruzpain pashinamtukanain wantuza pashina- 
rawa.”j Une sun maza pitmin kiarawa. 15 Une aliz kalpa waya 
kishimturuzkanain uzamtu. Nane u waya kishimturuzakas, pil- 
chapuzamturuzakas kurunnamtus, aliz kulaamanpa. Cristora 
piantuz usparuzpain waya kiamtune, aliz kulat kit wan izmuruz 
kaamtu. Sunkana Cristora piantuzne wanmakkasachi. 


Dios Sinam Izpulne aumiza wat uznapa kurunamtu 

16Nane sun pit kaiznamtus. Dios Izpul uruza kurunnamtu 
aizpa miazhaka. Us kuruntu aizpa kimtumikane paiña kwail ki- 
shimanazi, watsal uznapa. 17 Kwail kishimtumikane Dios Izpul 
kuruntu aizpa mishitchi. Dios Izpul kuruntu aizpa mimtumika- 
ne kwail kishitchi. Masetne kwail kishimtu mintumakpas. Ma- 
setne kwail kimanas mintumakpas. Dios Izpul uruza inintane, 
suasne une u kwail pashiamtu aizpa kiamanazi. 18Dios Izpul 
kuruntu aizpa mimtumikane Moisés ininta aizpa minachi. Dios- 
ne suntuza sapnamtu. 

19Wan awane awa kwail kiamtu aizpa pianmai. Sunkana 
kwail awane uzamtu. Awane mamazpa ashampakas mamazpa 
ampukas nakamtu. Awane uspa ñakasa kwail kiamtu. Awane 
awa iztakin nilchi kaizat kit kwail kiamtu, mitsalchin. 20 Awane 
ti awakanain saritkin wakpuj wanñamtu. Awane awaruza chim- 
pu kiamtu. Awane usparuzpain aliz kulamtu. Awane usparuz- 
pain waya kiamtu. Awane patna pashiamtu. Awane mamaztuza 
tinta kwianamtu, aliz akwa. Awa izmuruza wanmakninnamtu- 
chi. Awane usparuza an katsa namat kit mamazpa minñamtu- 
chi. Kwail kamtam miamtuzne paimpa wanmakkamtu. 21 Awa- 
ne mamaz mij aizpa pashiamtu. Awane piritmin chashiamtu. 
Awane wan pishtara izashimtu, akkwan kumira kuanapa. Awa- 
ne an kwailkin an akkwan kwail kiamtu. Na uruza an ñamin ku- 
runnarakas, nane mamasa uruza ka kaiz kit kurunnarau: sunka- 

na kwail kimturuzne Diosta piankamamanazi. Dios usparuza 
ininnamtuchi akwa, Dioskasa mizurainkas chiyura uzamanazi. 

22Kainchas Dios Izpulne Diosta piantuza kiwainamtu, mamaz- 
tuza pashinanapa, wat uzanapa, kalpain uzanapa, awaruza aliz 
kulamanpa, wantuza wat kianapa, awa uruza wat nijkulanapa, 
23mamaztuza wat kinat kit watsal paranapa, uspa kwail kiashim- 
tu aizpa kiamanpa. Sunkana kirain. Minminkas aumiza “sun ki- 
man” kizamanazi. Diosne Dios Izpul kuruntu aizpa kimturuza mi- 
zurainkas ilnamanazi. 24Jesucristora piantuzne uspa kwail kia- 
shimtu aizpa chihkaarit, Jesús uspa kwail akwa irit akwa. Mane 
uspane kwail kiashit aizpa kiashimtuchi, Dios kaiztu aizpa miam- 
tu akwa. 25Dios Izpul aumiza uzninnamtu akwa, aune Dios Izpul 
kuruntu aizpa miarawamakpas, uskasa chaanapa. 

26 Aune aumiza mamazkin an katsa namamasan. Aune mamaz- 
tuza aliz kulninnamasan. Aune mamaz mij aizpa pashiamasan. 


Uruzpain kiwaintain 

1 Diosta piantuz, mizhain. Mamaz Diosta pianmika kwail ki- 
6 ritne, sun kwailpa pianmikane, Diospa Izpul kuruntu aizpa 
pianmikane, kwail kitmikasha kiwainnapa itpa, us kwail kimtu 
aizpa chihkanpa. Ussa kuruntuasmin, watsal paratpa, mamasa 
wat uznapa. Uruzpa izizanaka, sunkana kwail kiamanpa. 2 Une 
naizturuzakas tayalturuzakas kiwainnanaka. Sunkana kitne, 
une Cristo ininta aizpa mianazi. 

3Minpazha mamazkin an tintamika ish mintumikane ñanta 
paramtu, watcha kaiztuchi akwa. 4Pakaish pakaish paiña kal 
kimtu aizpa mimarawa. ¿Nane ap kal wat kimtukish? Wat kal 
kimtumikane paiña kal watsal kirinazi, paiña kal watmin pailtit 
akwa. Up kal pailtawane, nune ap kal paiña kalkin anza wari 
minmun. 5Pailta awaruzne uspa kalmin wat kiarawa. 

6 Dios pit kammuruzne uspa kamtammikasha uspa mij aizpa 
ussa milaarawa. 

7“Nune Diosta pirail aptu” minman, Dios u minñamtu aizpa 
pian akwa. Minminkas Diosta pirail apsachi. Minmika chiwa- 
zha pippa nanta wamtune, usne paktu payura sun pippakana 
sapnazi. Sunkana piankamtain: Diosne kwail kimtuza ilnanazi. 
Ukas wat kimtuza chiwazha wat milananazi. 8An sura uztuas- 
min, kwail kimtumikane wan karinazi; pailta payukima naizna- 
zi. Dios Izpul kuruntu aizpa mimtumikane au sukin wat kimtu- 

mikakana i. Usne pailta payukima chiyura uznazi. 9Pailta payu- 
kima awaruza wat kiwizsan, kwaizkultachin. Wat kimtumikane 
Dios nara payura Dios ussa milashimtu aizpa sapnazi. 10 Kat- 
mizna, an sura uztuasmin, aune pailta payukima pailtaruza wat 
kiarawamakpas. Watcha, aune Diosta piantuzakas wat kiarawa- 
makpas, uspa Jesucristora nijkulamtu akwa. 


Pablone minpa pit kaiznamtu 

11Na uruza pinkihta pamtu aizpa iztain. Akkis ap chihtikasain 
sun katsa pit pamtus. 12Minpazha kamtamturuzne Judío awa se- 
ñal, u circuncisión, uruza saninnashimtu, awa usparuzpain wat 
minñanapa, circuncisión kiarit akwa. Sun kamtamtuz awaruza 
Cristora nijkularawa kainanamtukas, uspane awaruza ininnamtu, 
Judío awa señal kianapa, Dios usparuza watsat milnanapa. Kat- 
mizna uspane sun señal, circuncisión, uruza saninnashimtu, Cristo 
akwa naizamanpa. 13Sun Judío awa señal ñara sashimturuzne 
wan Moisés ininta aizpa mizurainkas kiamanazi. Uspane uruza Ju- 
dío awa señal sananapa, circuncisión kianapa, ininnashimtu. 
Suasne uspane mamaztuza u Judío awa señal u ñara saritta kaina- 
nashina. Sun akwa uspa kal kiarit akwa usparuzpain wat minñazi. 
14Uspakana kimanash. Apa uztuasmin, nane au Anpat Jesucristo- 
wa wat mintus, us kurishta irit akwa. Cristo na akwa irit akwa, na- 
ne Diosta pianchiruz kiamtu aizpa kishitchish. Sunkana Cristone 
nawa pailta payu kiwaintu, na Dios pashit aizpa kinpa. An sukis 
awa akkwan tuntu kwail kiamtukas, nane uspa kwailkana kimtu- 
chish. 15Diosne Judío awawa señal sarittuza sapnamanazi. Kawa- 
rain Dios Judío awawa señal uspa ñara samtuchiruza sapnamana- 
zi. Sun circuncisión señal sarit aizpa palichi; kainsih. Diosne Jesu- 
cristora piankamturuza sapnat kit masas awakanain namninnana- 
zi. 16Wan masas awakanain namtittuzne na uruza kuruntu aizpa 
miarawa, nil uzanapa. Suasne Diosne uruza kiwainanazi, kalpain 
uzanapa. Sunkana wan Diospa kwal uzanazi. 

17 Katmizna, makis nawa azhapman. Makis awakasa pilcha- 
puztuchish. Na Cristora kanpara akwa, awane nawa naizninñara. 
Sun tittapil nara aizpa kasachi. Nane Dios kiwainmumika ish. 

18Diosta piantuz, mizhain. Nane Diosta paikumtus, au An- 
pat Jesucristo uruza wat kiwainnanapa. 

Pailti. 

San Pablone An Pinkih Para 


San Pablone Éfeso pipulura Diosta nijkulturuza kamtanamtu, Dios 
au sukin sarit aizpa wanmaknashina piankamanapa. Dios us pashimtu 
aizpa Cristora piantuza kainanamtukas, usne Diosta pianchiruza kai- 
nanamtuchi. Ka kamtanamtu: Diosta piantuzne Cristokasa wanmak- 
kashina. 

Kakishapu kiztawane (1.1-2), Pablone usparuza kamtanamtu, Dios 
usparuza nanat kit paiña kwal namninnara piankamanapa, Dios Jesu- 
cristo akwa uspa kwail kiarit aizpa wat kulninnara piankamanapa, 
Cristo usparuza kwisha pashinarit piankamanapa (1.3-3.21). Kwizta- 
ne Pablone Dios Sinam Izpulpakas Cristowakas awaruza masa awaka- 
nain namninashina kamtanamtu, Dios iztukin wat uzanapa 
(4.1-6.20). Minpa pit kiztuasmin, paiña izmumikasha, Tíquicora, us- 
paruza ininnamtu (6.21-24). 

Pablone Cristora piantuza Cristokasa wanmakkamtu kamtanamtu. 
An ñancha usne Cristora nijulturuza paiña iglesiakana namninnamtu 
kiztu. Cristone awa kizpukanain i. Aune paiña ñakanain, paiña iglesia- 
kanain, makpas. Kwiztane Pablone Cristowa iglesia katsa yal saritka- 
nain makpas kaiztu. Suasne Pablone Cristowa iglesia ampu ashampara 
miltamikakana i kaiztu. Dios aumiza kwisha pashinamtu akwa, Pablo- 
ne Diosta aishtaish kizmiztu (3.20-21). Minpa pit kaiztachasmin, usne 
usparuza kurunnamtu, tinta namanapa, Dios usparuza pailta payuki- 
ma kiwainamtu akwa (6.10-20). 





Kakishapu kiztu 
1Nane Pablo mun ish. Diosne nawa narit, Jesucristowa ininta- 
mika namnapa. Nane an pinkih uruza panamtus, Efeso pipulu- 
kin uzturuza, Diosta wakpuj wainturuza, Jesucristora nijkulturuz- 
a. 2Nane au Taitta Diostakas au Anpat Jesucristorakas paikumtus, 
uruza watsal kiwainnanapa, uruza kalpain uzninnanapa. 

Diosne Cristo akwa aumiza kiwainamtu 

3Aune “Dios kwisha wari” kaizmirachain. Au wat Anpat Jesu- 
cristorakas paiña Taitta Diostakas wakpuj waintumakpas. Au Cris- 
tora wanmakkarit akwa, Diosne chiyuras pailta payura aumiza 
kwisha akkwan piji wat kiwainnamtu. 4Dios an su sarachasmin, 
usne aumiza me nanarit, Cristora wanmakkanapa, us iztakin nil 
uzanapa. Sunkana usne aumiza ainkihtas sinam sanarit. 5Dios au- 
miza pashinamtu akwa, usne ñamin au akwa min kit aumiza na- 
nara, paiña kwalkanain namnanapa. Diosne Jesucristo akwa sun 
pashimtu aizpa min kit sun kira. 6 Dios aumiza pashinat kit aumiza 
wat kiwainarit akwa, aune “Dios kwisha wari” kizmirachain. Dios 
aumiza wat kishit akwa, usne paiña pashimtu painkulta, Jesucris- 
tora, au akwa milashira. 7Cristo iritne, paiña aimpi puzta. Paiña 
aimpi akwa Diosne aumiza kwailtas chiht kit au kwail kiarit aizpa 
sinam sanarit. Aumiza pashinamtu akwa, usne sunkana aumiza ki- 
wainnara. 8Dios pailta payukima aumiza an wat kiwainashimtu 
akwa, usne aumiza anza wat minninat kit aumiza an akkwan pian- 
kamninnara. 9Diosne awa ñamin piankamtachi aizpakas us ki- 
shimtu aizpakas aumiza piankamninnara. Diosne Cristo akwa sun 
wan kininta. 10Diosne wat urarain us kishit aizpa wan kirinazi. 
Uskas Cristo akwa wan chiyura pura aizpakas au su pura aizpakas 
wanmakninnanazi, Cristo wan sarit aizpa ininnanapa. 

11 Diosne ñamin aumiza nanat kit aumiza Cristora wanmak- 
ninnara, us milashimtu aizpa sappat kit pa kianapa. Diosne us 
kishimtu aizpa min kit kimtu. 12Dios wan sunkana kirit akwa, 
aune “Dios kwisha wari,” kizwizsan. Aune an ñamin Cristora ti- 
riztamakpas. 13 U Dios watcha pit miarawane, Dios uruza wat- 
sat milnashimtu miarawane, une Cristora nijkulara. Suasne u 
Cristora wanmakninnamtu akwa, Diosne uruza paiña kwal 
namninara, Dioskasa uzanapa. Cristora nijkularawane, Diosne 
uruza paiña Sinam Izpulta, kin namtitmikasha, ininta, ukasa uz- 
napa. 14Diospa Sinam Izpul aukasa uztu akwa, aune Dios au- 
miza milan namnarit aizpa sappiznapas. Diosne ussa piantuza 
kiwainanazi, kwail kiamtu awakanain uzamanpa. Uspane ka 
kizanazi: “Dios kwisha wari; Dios katsa i.” 


Pablone an pinkih sapmuruz akwa Diosta paikumtu 


15 Katmizna, Dios sun wan kirit akwa, nane u akwa Diosta 
paikumtus. U Anpat Jesústa nijkulamtuasmin, ukas Diosta pian- 

tuza panashimtu. Nane sunpa u akwa mirau. 16Nane Diosta 
pailta payukima u akwa aishtaish kiztus. Diosta paikukane, 
17nane au watsal Taitta Diostakas au Anpat Jesucristorakas 
akumtus, paiña Izpul uruza kiwainnanapa. Suasne usne uruza 
an watcha pit wat mininnanazi. An watcha Diospa miamtuas- 
min, une Diosta an piankamanazi. 18Paikumtus, Dios watcha 
pit uruza ininta aizpa mininnanapa. Au sukin uzamtuasmin, au- 
ne tiriztumakpas, us milan namtarit aizpa sappana. Diosne 
uruza akwanara, uruza watsat milnana. 19Au Cristora nijkul- 
amtu akwa, Diosne aumiza tinta kiwainnanazi. 20 Dioskas wan 
awaruza anza tinta i annara, Cristora irittas kuhsninta akwa. 
Diosne ussa chiyura paiña numal chiyura uzninta, wanta inin- 
nanapa. 21 Cristone chiyura wan tintaruza ininnamtu, us uspa- 
kin anza tinta akwa. Ma payu wantuza ininnamtukas, mamaz 
payurakas wanta ininnanazi. 22Diosne Cristora wan ininnana- 
pa chihkat kit ussa paiña mikwara namninta, Diosta piantuza 
ininnanapa. 23 Cristora piantuzne uskasa wanmakkat kit Cristo 
pashimtu aizpa kianazi. Cristone paiña wanmakmuruza, we 
mijtuza milanamtu, chinkas wenamanpa. Usne chiwazha pura- 
kin uz kit wanta ininnamtu. 


Diosne awaruza masas awakanain namninnamtu 

1 Namin Diosta piankamarachi akwa, Dios kurunta aizpa 

kiarachi akwa, u kwail kiarit akwa, une Dios uzkin nappasa- 
chi. 2Ñamin apain uzarasmin, une an sukis awakanain kwail 
kiarit. Une Diablora miat kit us kaizta aizpa kiarit. An kwailmi- 
kane Diosta mimtuchiruza ininnamtu. 3Namin aune an kwail 
awaruzkana uztamakpas. Aune chiwazha kwail mintit aizpa 
kimtumanash. Aune chiwazha minta aizpa mintumanash. Aune 
wan awakanain kawimtumanash. Katmizna awa kwail kiarit 
akwa, Diosne wantuza ilna namnara. 4Sunkana Dios aumiza ki- 
wainashimtu akwa, aumiza kwisha pashinamtu akwa, usne au- 
miza wat kin namtu, pailtachin. 5 Diosta miashitchi akwa, aune 
Dios uzkin napsachimakpas, au kwail kiarit akwa. Usne aumiza 
Cristokasa wanmakninnara, chiyura uzanapa. Dios uruza kwi- 
sha pashinamtu akwa, Dios uruza watsat milnanara. 6 Au Diosta 
nijkulara akwa, Diosne aumiza uskasa uzninnara, chiyura Jesu- 
cristokasa ininnanapa. 7 Diosne sunkanain kirit, wan awa ma- 
maz payura yawa Dios aumiza pashinamtu piankamanapa. 

Minminkas Dios aumiza an wat kirit aizpa wiansachi, Jesucristo 
aumiza kiwainamtu akwa. 8U Jesucristora nijkulara akwa, 
Diosne uruza wat kiwainnat kit watsat milnanara. Minminkas 
ussain watsat milsachi, Dios kain milam namta akwa, awaruza 
watsat milnanapa. 9 Awa uspa akwa kal kiamtukas, uspane us- 
paruzain maizasachi, Dios usparuza watsat milnanapa. Diosmin 
aumiza maiznat kit watsat milnashina. Suasne minminkas us- 
pain wan kiarit minñamanazi. 10 Au Jesucristokasa wanmaktit- 
takima, Diosne aumiza masas awakanain namninnara, us ña- 
min wat kal mintit aizpa kianapa. 


Aune Cristo akwa wanmakkamtumakpas 

11 Cristora piankamtachasmin, u miza uzarit mintain. Judío 
awaruzne uruza, “Judío chiruza, naritchiruza” munninnamtu, u 
Diosta pianchi akwa. Sun Judío awane usparuzain “ña titmu- 
ruz” munninnara, uspa ampuruzpa ña titnamtu akwa, uspa pa- 
riya ininnamtu kianapa. Ñamin une Judío awa uzaritkana uza- 
rachi. 12Na kainammtu aizpa mintain. Ñamin une min Cristo 
azi piankamarachi. U Judío awa kwal chi akwa, aune uruzpa 
mamaz awakanain mintumanash. Dios Judío awaruza paiña 
kwal namninnarakas, Diosne uruza paiña kwal namninnarachi. 
U Judío awa uzarakin kashain uzarakas, Diosne uruza chinkas 
kin namtachi. An sukin uzarasmin, une an wat Diosta tirizara- 
chi, uruza wat kinanapa. Sun payuin une Diosta pianchi. 13 Sun- 
kana mane Cristo au akwa irit akwa, Cristo Jesúsne Diosta pian- 
chiruza wanmakninnat kit maza kwal ukasa namninnara, Dios- 
kasa uzanapa. 14 Cristone aumiza kalpain uzninnamtu. Diosne 
Judío awaruzakas, uruza, Judío awa chiruzakas, maza kwalka- 
nain wanmakninnara, izmuruz namanapa. Cristo kurishta irit 
akwa, usne au aliz kularit aizpakas uspa aliz kulalarit aizpakas 
mainninnarit, auruzpain wat kulninnanapa. 15Cristone wan 
Moisés Judío awaruza inintit aizpa pailninta, sun inim awaruza 
makima ininnamanpa. Sunkanain Cristone, Judío awakasakas 
au Judío chi awakasakas masas kwalkanain namninnara, uska- 
sa wanmakninnanapa. Sun akwa usne aliztuza kalpain uzninna- 
ra. 16Cristo kurishta irit akwa, usne uruzakas aumizakas wan- 
makninnara, maza kwalkanain namanapa, auruzpain waya kia- 
manpa. Cristo irit akwa, usne usparuza Diosta akwanara, Dios- 
kasa kalpain uzanapa. 

17 Cristone au sura at kit aumiza sun watsal pit Diosta pian- 
chiruzakas uruzakas, Dios ininta aizpa sapmuruzakas kamtana- 
ra, Judío awaruzkas u Judío chi awaruzkas maza kwalkanain 
kalpain uzanapa. 18 Cristo aumiza wanmakninara akwa, Judío 
awakas Judío chi awakas Taitta Dios iztakin nappashina. Au 
Diosta paikuamtuasmin, paiña Sinam Izpulne aumiza us iztakin 
napninnashina. 19Sun akwa manaz, u Judío awa chiruzne ma- 
maz suras awakanachi mai. An sura uztuasmin, ukas Diosta 
piankamashina. Mane une au Diosta piantuzkasa wanmakkat 
kit Diospa kwalkanain namarit. 20Nane maza kwinta uruza 
kamtananash, na kaizta aizpa an wat piankamanapa. Dios 
uruza paiña kwal namninnamtuasmin, usne ukasa paiña yalka- 
na samtu. Yalpamikane saktikas, irikas, chaklakas, wan tamtu. 
Yalpamikane mamaztuza akwanamtu, an yal sawainnapa. Ka- 
warain akkwan awane Diospa kamtanara. Watcha kamtamtuas- 
min, au inintittuzkas Dios pit kainammtuzkas uruza kiwainna- 
ramakpas, Jesústa nijkulanapa. Sun akwa Jesucristone au An- 
pat namtit. 21 Cristone paiña kwaltuza, wan chiwal sam sinnin- 
tu, Diospa yalkanain saninnakima. Suane aune Diosta wakpuj 
wainñashimtumakpas, au Diosta wanmakninnara akwa. 22U 
Cristokasa wanmakkarit akwa, sunkanain Cristone aumizakas 
mamaz nijkulturuzakas wanmakninnamtu. Diosne aumiza Dios 
uzmukin namninnamtu. Suane Diosne paiña Izpul akwa aukasa 
uztu. 


Pablone Dios watsal pit Judío chi awaruza kainanamtu 

1 Dios u Judío chi awaruzakas Judío awaruzakas wanmak- 
3 ninnat kit uruza izmuruz namninnarit akwa, nane Diosta 
paikumtus. Nane Pablo ish. Na uruza wat kiwainamtu akwa, na- 
ne Cristo Jesúspa kajchira siptitmika ish, Judío chi awaruza 
Dios pit kamtanamtu akwa. 2Une Dios nawa an kal chihkara 
piannatpa. Diosne nawa wat pashit kit nawa paiña inintamika 
namninta, uruza kiwainanapa. 3 Diosne ñamin awa piankamta- 
chi aizpa nawa piankamninta. Ñamin nane sunpa uruza pana- 
rau. 4Ñamin awane Dios kishit aizpa wan piankamasachi. U 
mamin na parit aizpa izarane, une Dios nawa piankamnintit aiz- 
pa piankamashina. Mane Cristone Dios minta aizpa kimtui. 
5Ñamin minminkas Dios minta aizpa piankamarachi. Mane 
Diosne paiña Izpul akwa paiña inintuzakas paiña pit kai- 

nammtuzakas awa piankamtachi aizpa mininnara. 6Mane 
uruza awa piankamarachi aizpa kamtananash. Diosne paiña 
watsal pit akwa wan tuntu awaruza watsat milnanazi. Diosne 
Judío chi awaruzakas Judío awaruzakas kawarain sapnanazi. 
Diosne wantuza wat kiwainnanazi. Diosne usparuza maza kwal- 
kanain namnanazi. Judío awakas Judío chi awaruzkas Dios mi- 
lam namta aizpa kawarain sappanazi. Cristo Jesúsne usparuza 
Dios kin namtit aizpa kinazi. 

7 Dios nawa narit akwa, Diosne nawa paiña kiwainmumika 
namnin kit nawa tinta kiwainta, an watsal pit kainanapa. 8 Wan 
Dios piantuzkin nane anza we pianmika ish. Na an we piankas, 
Diosne nawa wat kit kit sun kal nawa chihkara, Judío chi awa- 
ruza Dios watsal pit kainanapa, Cristo awaruza kwisha wat ki- 
namtu piankamanapa. 9 Dios ap kal nawa chihkarit akwa, nane 
wan awaruza Dios ñamin piankamnintachi aizpa nil piankam- 
ninnamtus. Suasne Diosne paiña kal kinazi, wan awa sun kal 
piankamanapa. Wan su sarachasmin, Diosne wan kishit aizpa 
awaruza piankamninnarachi. 10Mane Diosne Judío awaruza- 
kas Judío chi awaruzakas maza kwalkanain namninnat kit wan- 
makninnara, wan chiyura tinta ángeltuz Dios wan pian pianka- 
manapa. Diosne ussa piantuza an pit chihkanara, sunpa uspa- 
ruza kamtananapa. 11 Dios an ñamin kishit aizpa mintakima, 
Diosne au Jesucristo akwa, au Anpat akwa, minta aizpa kira. 
12Au Cristokasa wanmakkamtu akwa, Cristora nijkulamtu 
akwa, aune Dios au paikumtu aizpa mimtu pianmakpas. Aune 
Diosta ishinamakpas, ishkwatchin. 13 Katmizna Diosta paikum- 
tus, u Dios mi chihkamanpa. Na u akwa naiztukas, nawa mitsal 
kiman. Une na akwa watsal kiashina, na Dios pit kamtanarit 
akwa. 


Cristone usparuza pashinamtu 

14Sun akwa, nane Taitta Dios iztakin wakpuj wain kit u 
akwa paikumtus. 15 Usne wan chiyura puraruzkas wan an sura 
puraruzkas uzninnara. 16 Dios chiyura akkwan milan mij akwa, 
nane Diosta paikumtus, uruza sun milananapa, paiña Izpul 
uruza u kaijchukin tinta namninnanapa. 17 U Cristora nijkulam- 
tu akwa, nane Diosta paikumtus, Cristo u kaijchukin uznapa. 
Ussa paikumtus, pailta payukima u wan awaruzakas Diostakas 
pashinanapa. 18Sunkana u kiamtune, ukas wan Diosta nijkultu- 

ruzkas yawa Cristo uruza pashinamtu piankamanazi. Watcha 
usne uruza kwisha pashinamtu. 19 Cristo uruza kwisha pashi- 
namtukas, une yawa Dios uruza pashinamtu aizpa we pianka- 
mamtu. Diosne uruza maiznashina, u uskanain namanapa, us 
pashimtu aizpa kianapa. Sunkana u akwa paikumtus. 

20 Katmizna, mane, “Dios kwisha wari” kizmirachain. Us au- 
miza tinta kiwainamtu akwa, usne wan au paikumtu aizpa ki- 
shina. Usne wan au minñamtu aizpa kishina. 21Aune Diosta 
wakpuj wainna wanmakmuruzne “Dios kwisha wari” kaizmira- 
chain. Aune, Cristo Jesústa nijkulturuzne, makis pailta payuki- 
ma “Dios kwisha wari” kizmirachain. Pailti. 


Jesústa nijkulturuzne wanmakkamtu 
1Nane kajchira waritmika ish, au Anpat nawa paiña ki- 
wainmumika namtit akwa. Katmizna nane uruza, Dios 
akwanarittuza, paikwanamtus, Dios uruza kuruntukanain uza- 
napa. 2Uruzpain nil mintain. Aune mamaztuzkin an wat mak- 
pas minman. Mamaztuza wat kirain. Tiriztuasmin, mamaztuza 
impara imparain kurunnarain. U awaruza pashinamtu akwa, 
usparuza tailcharain. 3Chiwazha wat kirain, wan Diosta pian- 
tuzkasa wanmakkanapa. Sinam Izpulne uruza wanmakninnapa 
kiwainnanazi, mamaztuzkasa kalpain uzanapa. 4Aune maza 
kwalkanain wanmakpuspas, maza Sinam Izpulmin aukasa uztu 
akwa. Diosne uruza akwanarit, ussa tirizanapa, uruza kishimtu 
aizpa sapnanakima. 5Aune maza Anpatmin mijmakpas. Aune 
maza kamtammin mijmakpas, nijkulna, aumiza watsat milna- 
na. Aune maza munmin mijmakpas, maza Anpatta kanpamtu 
akwa. 6Au maza Taitta Diosne wan awaruza sanara. Usne wan 
wa aizpa ininnamtu. Diosne aumiza, Cristora nijkulturuza, ki- 
wainashimtu, us kishimtu aizpa kin. 
7Cristone au maza mazain chiwazha pit milanashira, us 
akwa kal kianapa. Sun akwa, aune “Dios kwisha wari” pian- 
makpas. 8 Katmizna Dios pitta ka parit: 
“Cristo chiyura kailtawane, usne uskasa akkwan anup- 
parittuza milnara. 
Sua usne paiña awaruza chiwazha pit kin milanara, 
Cristo kishimtu aizpa kianapa.” 





14.8 Sal 68.18 

9Une sun pit “chiyura kailta” parit aizpa piankamashina. Ka 
piankamtain: an chiyura kailtamikane an ñancha an su pilkin 
kihshta. 10An su pil kwashtas kihshtamikakas wan kwash chi- 
yura nuramikakas Cristo i. Usne wan saritkin uznazi, wan Dios 
pashimtu aizpa pailnakima. 11 Usmin mamaz tuntu pit awaruza 
milanara. Anparuza Diospa inintaruz namninnara. Anparuza 
Dios kaizta aizpa kainammtuz namninnara. Anparuza Dios wat- 
sal pit mamaz awaruza kainammtuz namninnara. Anparuza 
wanmakmukin kurunmuruzkas kamtamtuzkas namninnara. 
12 Sunkana paiñaruz akwa kira, wan Diosta piantuza tinta kawi- 
ninnanapa, wanmakmuruza kiwainnanapa, Cristo kishimtu aiz- 
pa kianapa. 13 Sunkana manaz aune maza kwalkanain wanma- 
kiznapas, au Dios Painkulta nijkulamtu akwa, ussa wat pianka- 
manapa. Sunkana aune Diosta piantuzkanain kawiiznapas, 
Cristokanain namana. 14Mane aune kawirachiruzkanain chi 
manapas. Inkwane ainki kanuara tinta nuppain kit pi minta ki- 
kwara inintu. Nil chi kamtammika mamaztuza kamtanarane, 
usne inkwakana mamaztuza maizninnamtu. Pirail kaiztu akwa, 
usne mamaztuza ñanta kininat kit mamaz miwara ininnamtu. 
15 Sunkana mamaztuza pashinamtuasmin, aune Diospa watcha 
kaiziznapas. An tinta kawirawamakpas, au Cristo inintu aizpa 
kiana. 16Usne aumiza wanmakninnat kit aumiza ininnamtu, 
maza awakanain namanapa. Aune akkwan makpas. Aune Cris- 
towa kwal makpas, mamaztuza wat kiwainnapa, au chiwazha 
we aizpa sappanapa. Mamaztuza pashinamtuasmin, aune an 
wat kawiat kit an tinta namanapas. 


Cristo akwa mamaz tuntu uztain 

17 Sunkana manaz Anpat nawa ininta akwa, nane uruza kaiz- 
nat kit tinta kurunnamtus, Diosta pianchiruzkana uzamanpa. 
Uspa minñamtu aizpa kain i. 18Uspa minñamtukas, mizurain- 
kas Dios pit piankamasachi. Dios kaizta aizpa miashimtuchi 
akwa, uspane nil uzasachi. Dios pashimtu aizpa kiasachi, timpa 
awa akwa. 19Mitsal kiamtuchi akwa, uspane chiwazha kwail 
kiamiztu. Uspane wan tuntu kwail kiashimtu, pailtachin. 20 Une 
sunkana Cristowa piankamarachi. 21 Cristowa miarawane, ma- 
maztuz uruza Cristowa kamtarawane, uruzne ussa nijkulara, 
uskasa chan. Suasne une Jesúspa watsal pitkas watchakas pian- 
kamara. 22 U ñamin uzarakanain uzman. Ñamin kwail kishiam- 

tuasmin, une chiwazha kwail kiashira, u pirail apparit akwa. 
23 Diosne u izpulta maizninnashina, u wat chaanapa. U min- 
ñamtu aizpa maizninnashina, Diosta nil wakpuj wainñanapa. 
24 Une masas awakanain maiznintain. Diosmin uruza namnina- 
shina, wan awa u nil uzamtu izanapa. U watcha piankamarit 
akwa, une awakasa nil uzanazi, Dios pashimtu aizpa kin. 

25 Katmizna anne me pirail kaizman. Cristo akwa aune maza 
kwalmin makpas.? Katmizna wan Cristora nijkulturuza watcha 
kaiztain. 

26 Minpazhara pilchapuztane, aliz kulman, kwail kimanpa. ° 
Nashnakima mamazkasa pilchapuzman. Aza ussa wat kulnin- 
tain. 27 Sun kitpa, Diablo uruza kwail kininmanpa. 

28 Walkumtuatmikane walkwan chihkat kit wat kal sait kit tin- 
ta kal kimiztawa, pial kana kin, chiwazha we mijtuza milanana. 

29 Minainkas kwail pit paraman. Paramtuasmin, an watsal 
pit pararain, usparuza Diosta an wat piankamna kiwainanapa. 
Sun wat pit akwa, une Diosta we piantuza kiwainnashina. 
30 Kwail pit paramtune, une Diospa Sinam Izpulta tayalninna- 
nazi. Sunkana paraman. Sinam Izpulne uruza nanat kit uruza 
kwira kin namta, Cristo amtu payukima. Sun payura usne au- 
miza us tukin watsat milnanazi, pailta payukima uskasa uzana- 
pa. 

31 Mamaztuza aliz minman. Mamaztuzkasa pilchapuzman. 
Mamaztuza tinta kwianman. Mamazkasa waya kiman. Mamaz 
awawa kwail pit paraman. Minainkas aliz kulman. 32 Mamaz 
tuntu uztain. Sunkanain mamaztuza wat kiwainnashit kit uspa- 
ruza pashinarawa. Diosne Cristo akwa uruza wat kulninnara. 
Usne uskanain uruzpain wat kulninnarawa. 


Une Dios pashpakanain uzarawa 

1 Dios uruza pashinamtu akwa, uruzne paiña wat pashpaka- 
5 nain uzat kit us pashimtu aizpa kirain. 2Mamaztuza pashi- 
narain Cristo aumiza pashinarakanain. Cristone ussain chihkat 
kit au akwa naiz kit irit, Dios pashit aizpa kinpa. 

3U Diospa kwalkanain uzamtu akwa, ampu mijmikane ma- 
maz ampukasa pitnachi. Kawarain, ashampa mijmikane mamaz 
ashampakasa pitnachi. Chiwazha kwail aizpa kiman. Chiwazha 

mamaz mij aizpa nakaman. Diospa kwal asmin, sun kin wat chi. 
4Mitsal pitkas kizman. Chiwazha kwail pitkas kizman. Kwail 
ultimal pitkas kizman. Awaruza paramtuasmin, au wat Diosta 
kwisha wari kiztain. 5Mamazpa ashampakasakas mamazpa am- 
pukasakas pitmuruzne Dios inintukin uzamanazi. Kwail aizpa 
kimtuzne Dios inintukin uzamanazi. Chiwazha mamaz mij aiz- 
pa nakashimtuzne Dios inintukin uzamanazi. An akkwan wa 
aizpa pashimturuzne sunmin minñamtu. Uspane Diospa kwal- 
chi. An awaruzne Dios inintukinkas Cristo inintukinkas mizu- 
rainkas uzamanazi. 6Pirail apmuruza nijkulninman. Usparuza 
miman. Diosne sun pirail apmuruza aliz kulnanazi, us kaizta 
aizpa miarachi akwa. 7Sun awakasa chaman. Sun awakasa 
wanmakman. 

8Ñamin Diosta piankamarachi akwa, une kwailmin kiara. 
Au Anpatta wanmakkarakima, une paiña kwal namat kit Diospa 
watcha piankamara. Katmizna une Anpatta nijkulamiztawa. 
9Diosta piantuzne wat aizpakas nil aizpakas watcha aizpakas 
kianazi. 10Au Anpat pashimtu aizpa piankam kit kirain. 
11Diosta pianchiruz kwail kishiakane, uspakasa kwail kin 
iman. Anza watsal kurunnarawa, uspa kwail kiamtu aizpa pian- 
kamanapa, uspa kwail chihkaanapa, Cristora kaiyanapa. 12 Na- 
ne puintain uspa kwail kiamtu aizpa parashitchish, usne nawa 
kwisha mitsal kininamtu akwa. 13 Cristora nijkulturuz nil uza- 
kane, suasne kwail kimturuzne uspa kwail kiamtu piankamana- 
zi. 14Sun akwa awane uspa kwail kiamtu piankamanazi. Maza- 
ne ka kaizta: 

“U Cristora pianchiruz mirain. 
Diosta kailtain. 
Cristone uruza watcha piankamninnanazi.” 

15Katmizna, uzamtuasmin, wat chaat kit nil uztain. We 
piantuzkana uzman. Dios wat piantuzkana uztain. 16 Pailta pa- 
yukima wat kirain, kwail awa uzat kit kwail kiashimtu akwa. 
17 Katmizna timpa awakana uzman. Au Anpat pashimtu aizpa 
piankamat kit kirain, ussa wat kulna. 18 Katmizna chappi tain 
piwal kuman. Pina piritne, une uruzpain kwail kiarinazi, wan 
karinkima. Anza watsal Diosta paikwatpa, paiña Sinam Izpul 
uruza ininnanapa. 19Diosta wakpuj waintuasmin, salmoskas 
Diospa kantakas kanta kirain. Salmoskas Diospa kantakas kanta 
kaizamtuasmin, “Diosta kwisha wari” tinta kiztain. 20 Anpat Je- 

sucristo aumiza ussa wanmaktit akwa, pailta payukima Taitta 
Diosta aishtaish kiztain, us wan kirit akwa. 


Ampune paiña ashampakasa miza uzna piankamtawa 

21 Uruzpain mamaz kuruntu aizpa mit kit kirain, u Cristo 
kaizta aizpa kiashimtu akwa. 

22 Cristora mimtukanain kasara kirit ashampane paiña ampu 
kaiztu aizpa mirawa. 23Ampune paiña ashampara ininshina. 
Kawarain Cristone paiña wanmakturuza ininnashina. Usne pai- 
ña wanmakturuza watsat milnanamtu, usparuza paiñawa nam- 
ninnanapa. Sun wanmakmuruzne paiña kwal namara. 24Wan- 
makmuruzne Cristora miat kit us kaiztu aizpa kiarawa. Kawa- 
rain, ampu mijmikane paiña ampu kaiztu aizpa mit kit wan kit- 
pa. 

25 Ashampa mijmikane paiña ashampara pashitpa, Cristo 
paiña wanmakmuruza pashinamtukanain. Uskas wanmakmu- 
ruz akwa ishira. 26 Jesús uspa akwa irit akwa, usne uspa kwail 
kiarit aizpa sinam sanat kit usparuza nil namninnara. Dios wat- 
sal pit usparuza kainanarit akwa, usne uspa kwail kiarit aizpa 
sinam sanarit. Katmizna awane usparuza kwazikasa munanarit. 
27 Usne wan wanmakmuruza paiñawa namninnara, Dios pa- 
shimtukanain wat uzanapa. Usne paiña wanmakmuruza sinam 
awakana, kwail kimtuchiruzkana, namninnamtu. 28 Ashampa 
mijmikane paiña ashampara pashitpa, paiña ñara pashimtuka- 
nain. Paiña ashampara pashimtumikane usmin kwira kimtu, 
paiña ashampa paiña ñakana akwa. 29 Minminkas mizurainkas 
paiña ñara naizninshimtuchi. Usne kumira kwat kit ussain ki- 
wainshina, Cristo paiña wanmakmuruza wat kiwainnamtuka- 
nain. 30 Akkwan wanmakmuruz purakas, aune paiña ña mak- 
pas. 31 Dios pitta ka parit: “Katmizna papihshtakas akkuhshta- 
kas paimpa tiwij itpane, ampune paiña ashampara wanmakna- 
zi. Sun paasas maza awakanain namnazi.” 32 Makima awane 
sun Dios pitta parit aizpa piankamarachi. An pitne Cristowakas 
paiña Cristora wanmakmuruzpakas kamtamtu, mazakanain na- 
marit akwa. 33 Mane mamasa sunkanain ka kiztus: Wan chiwal 
ashampa mijmikane paiña ashampara ussa pashimtukanain pa- 
shitpa. Wan ampu mijmikane paiña ampu kaizta aizpa mirawa. 

Papihshtuzkas pashparuzkas 


1 Cristora piankamamtu akwa, u pashparuzne papihsh kaiz- 
tu aizpa miat kit kirain. U sun kiarane, nil i. 2“U papihshpa- 
kas u akkuhshpakas wat min kit usparuza wat kirain.”* Diosne 
an wat inim kishimtumikasha chiwazha wat aizpa milan namta. 
3Ka kin namta: “Na sun kaizta aizpa kitne, une wat kulat kit ak- 
kwan payukima uzanazi.” f 
4Papihshtuzakas akkuhshtuzakas kurunamtus, u pashpa- 
ruza ukasa aliz kulninnamanpa. Usparuza wat kawinanat kit 
kamtanat kit kurunnarain, uspa Jesucristo pashimtu aizpa kia- 
napa. 


Kiwainmuruzkas anpattuzkas 

5U kiwainmuruza kurunamtus, u anpattuza wat minñat 
kit uspa uruza kizamtu aizpa kapal kianapa. Paiña kal wat 
kitpa, Cristowa kiwainmumika kal kimtukanain. 6U anpat 
uruza iznamtuchikas, us kaiztu aizpa kitpa. Anpatpa kal kim- 
tuasmin, paiña iztakinmin tinta kal kiman, us u akwa wat 
minnapa. Une, Cristowa kiwainmuruzne, tinta kal kiarawa, u 
wan Dios pashimtu aizpa kiashimtu akwa. 7 Awa kiwainmu- 
mikanain apas anpat iztukin kal kimtuasmin, une wat kulat 
kit paiña kal kiarawa, au Anpat pashimtu aizpa kianapa. 
8 Piankamtain. Au Anpatne wan kiwainmuruzakas wan ki- 
wainmuchiruzakas chiwazha milam milananazi, uspa wat kal 
kiarit akwa. 

9U anpattuza kurunamtus, up kwainmuruza kawarain wat 
kianapa, usparuza naizninna namtachin. Piankamtain. Une, an- 
pattuzkas kiwainmuruzkas, maza chiyuras Anpatmin mijmai. 
Usne wan awaruza kawarain iznat kit uspa kwail kiarit aizpakas 
uspa wat kiarit aizpakas kiznanazi. 


Cristora piantuzne Diablowa kwalkasa waya kiamtu 
10Mane me minpa pit kainanash. Au Anpat aumiza uskasa 
wanmaktit akwa, aumiza tinta kiwaintit akwa, uruzne tinta 
namtain. 11 Chiwazha Dios uruza milan namtu aizpa saptain, u 
tinta chaanapa. Diablo uruza kurunnakane, us kaiztu aizpa mi- 

man, uruza kwail kininmanpa. 12Aune an sukis awakasa waya 
kimtuchimakpas. Aune wan chiyuras kwail izpulkasa waya 
kimtumakpas. Uspane tinta mai. Uspane amparinkwa inintuz- 
kanakas ajkum inintuzkanakas saliz awaruza inintuzkanakas 
pura. Uspa kwail kiamtu akwa, awane amtawarakanain chaam- 
tu. 13Katmizna Dios wan uruza tinta kulninnara akwa, us 
umiza milan namtu aizpa saptain, umiza pakpaanapa. Sun 
kwail payura Diablokas paiña izpultuzkas umiza kwail kininna- 
shina. Sun kwail payu taizkane, une tailchat kit tinta namtain. 
Dios uruza kiwainnashimtu akwa, Diablo kaiztu aizpa kiaman- 
pa. 

14Dios pit watcha akwa, une us kaiztu aizpa miarawa, tinta 
namanapa. Pailta payukima nil uzat kit wat kiarawa, Dios uruza 
pakpaanapa. 15 Dios watsal pit Diosta pianchiruza kainanapain, 
Dios usparuza watsat milnanapa, au Dioskasa kalpain uzanapa. 
16Pailta payukima Diosta nijkulamtuasmin, une Diablora anup- 
paanat kit ussa mimanazi. 17 Dios uruza watsat milnara akwa, 
Diablo kaiztu aizpa miman. Diosne paiña Sinam Izpul akwa, 
paiña pit aumiza ininnara, aumiza kiwainnanapa, Diablo kaiztu 
aizpa miamanpa. 18 Chiwazha kiamtuasmin, Diosta pailta pa- 
yukima paikwarain, uruza kiwainanapa, Diablo kaiztu aizpa 
miamanpa. Paiña Izpul uruza kurunnamtuasmin, izkulat kit 
Diosta paikwarain, pailtachin. Paikuamtuasmin, wan Diosta 
piantuz akwa paikwarain. 19Na akwakas paikwarain, us nawa 
kiwainapa, na Dios pit mamaztuza kamtananapa. Diosta pai- 
kwarain, Dios nawa tinta namninnapa, Dios watsal pit wan awa 
purakin tinta parananapa. Ñamin awane sun watsal pit pianka- 
marachi. Mane awane sun watsal pit Jesucristowa piankama- 
shina. 20 Diosne nawa Jesucristowa inintamika namnin kit ma- 
maztuza ininnara, paiña watsal pit kamtananapa. Dios watsal 
pit akwa, nane kajchira was. Mane Diosta paikwarain, na Cris- 
towa paranpa, chinkas ishkwatchin. 


Minpa pit kiztu 
21Aune Tíquicora pashimtumakpas, Cristora nijkultu akwa. 
Usne wat uz kit au Anpatpa kal kiwainta. Usne nawa uruza kai- 
nana inazi. 22Katmizna nane Tíquicora uruza ininnamtus, 
apain au kiamtu aizpa piankamanapa, us uruza an tinta nam- 
ninnanapa. 

23Au Taitta Diostakas au Anpat Jesucristorakas paikumtus, 
wan Cristora nijkulturuz usparuzpain kalpain uzanapa, Diosta 
an wat nijkulanapa, pailtaruza pashinanapa. 24U pailta payuki- 
ma au Anpat Jesucristora pashiamtu akwa, nane Diosta pai- 
kumtus, uruza wat kiwainanapa. 

Pailti. 

Filipenses 
San Pablone An Pinkih Para 


Macedonia suwara imtuasmin, San Pablone Filipos pipulukin an 
ñancha Cristora nijkulturuza wanmakninnara. Pablo kajchira siptit 
akwa, usne usparuza an pinkih pamtu, usparuza panashimtu akwa. 
Cristora nijkulturuza “aishtaish” kiznamtu, ussa kiwainapa, pial ussa 
milaarit akwa. Uskas uspa akwa tayaltu, kwail kamtamtuz sun pipulu- 
ra iara akwa. Katmizna usne kurunnamtu, Diosta kanpaanapa, tinta 
namaanapa, mama Cristora an nijkulaanapa. 

Kakishapu kiznarawane (1.1-11), Pablone usparuzpa Diosta “aish- 
taish” kiztu, sun Filipos pipulura uztuz Cristora nijkulamtu akwa. 
Suasne usne usparuza us maztu aizpa kainanamtu, us kajchira siptit 
akwa. Pablo Cristokasa wanmaktitkas, usne Cristo akwa inapain i. Ka 
kiztu: “na uztane, Cristo akwa uznash; na irane, chiyura kana kinash” 
(1.12-21). Usne Filipos pipulura uztuza kurunnamtu, Cristora mama 
nijkulanapa, tinta namanapa, Cristo uztakana uzanapa (1.27-2.18). 
Suasne Pablone paiña kiwaintuzpa, Timoteowakas Epafroditowakas, 
panamtu (2.29-30). 

Mamasa usne “nane wat min ish” kaiznamtu, Cristora wanmaltit 
akwa, Cristo ussa nil awakana namtit akwa. Us Cristora nijkultit akwa, 
Diosne ussa chiyura milshina. Suasne Pablone usparuza kurunnamtu, 
Jesucristo akwa wat kulanapa, us kamtamtu aizpa kianapa (cap. 4). 





Kakishapu 
1 Pablokas Timoteokas Jesucritora kiwainmumika mai. Au- 
1 ne “kakishapu” u Jesucristora piantuza Filipos pipulura 
kaiztuas. Wanmakmukin inintuzakas “kakishapu” kiztuas. Ma- 
maz wanmakmukin kiwaintuzakas “kakishapu” kiztuas. 
2 Au Taitta Dioskas au Anpat Jesucristokas uruza wat ki- 
wainnashimtu, ayukta minñat kit watmin uzanapa. 


545 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


Filipenses 1 546 


Pablone Diosta paikumtu nijkulturuz akwa 

3Uruza nijkulnakane, Diosta aishtaish kiztus. 4U akwa pai- 
kumtune, nane wat kul kit paikumtus. 5Au paasne sulmin Dios 
watsal pit kainammtuas, an ñakis makima. 6 Jesucristora nijkul- 
arasmin, Diosne u akwa wat kimizta. Usne uruza wat kirit aizpa 
an kimiznazi, Jesucristo kailtu payukima. 7 Uruza watmin min 
kit panashimtus, u nakasa Dios watsal pit kainana masara akwa. 
Diosne aumiza wat min kit kiwainta. Kajchira wakas, ininmika- 
ra iztakin purakas, nane Dios wat pit parat kit nil kainananash. 
8 Diosne na uruza kwisha pashinamtu pian, Jesucristo uruza pa- 
shinamtakanain. 9Diosta paikukane, nane paikumtus mamaz- 
tuza an akwan pashiamiznapa, Diosta an piankam kit an nilmin 
minñanapa, 10an nil aizpa naanapa. Sunkana kiarane, pailta 
payu wat uzarane, une kwail kiamanazi. Minminkas uruza Dios 
iztakin kwail patkulmanazi, Cristo kailtu payu taizkane. 11 Je- 
sucristone uruza kiwainnanazi, nil chaanapa, wat kianapa, awa 
Diosta kwisha wari kizanapa. 


Nane Cristo uztakana uzshimtus 

12Cristora piantuz, na kaiztu aizpa mirain. Wan nawa kiarit 
aizpa akwa, mamaztuzne an awaruza kamtanara, Dios watsal pit 
mianapa. 13Sunkana apain wan katsa suldaruruza ininturuzkas 
mamaztuzkas na kajchira wara pianmai, na Cristora kanpara 
akwa. 14Na kajchira wa izarawane, an akwan Cristora piantuzne 
au Anpatta pashiat kit Dios pit an tinta kwinta kiara, ishkwatchin. 

15Watcha i. Minpazhane Cristowa ñanta kamtaamtu, na 
kimtu aizpa wat chi minñamtu akwa, nawa aliz kulamtu akwa. 
Diosta pashimtuasmin, mamaztuzne Cristowa anza wat kaina- 
namtu. 16Pashiamtu akwa, Cristowa kamtaamtu. Na kit aizpa 
pianmai. Kajchira wakas, nane Dios watsal pit ininturuza nil 
kainananash. 17 An ñancharuzne uspain minñat kit nawa kwail 
minñamtu, Cristora wat piantuchi akwa. Na kajchira warit 
akwa, uspane nawa an naizninñamtu. 18Paas pit pararakas, na- 
wa kwail minñarakas, watcha minñarakas, uspa kaizamtu aizpa 
mimtuchi ish. Uspa chiwazha kizamtuasmin, Cristowa pit kaiz- 
amtu. Sun akwa watsal kultus. 

19Watcha, nane anza wat kulmiznash. Nane na akwa wat- 
min puztinazi mintus. U Diosta paikuamtu akwa, Jesucristowa 
Izpul nawa kiwaintu akwa, nane kajchiras watmin puztinash. 

20Sun payura tiriztuasmin, Dios pit tinta parananash, mitsal 
kitchin, ishkwatchin. Kajchiras puz kit uztane, irane, Diosne na- 
wa wat kiwainshina. Ñamin makima nane tinta kal kishimtus, 
wan awa Cristowa an piankamanapa, wat minñanapa. 21 Apain 
uzne, Cristo inintu aizpa kishimtus. Irane, chiyura anza wat uz- 
nash. 22Au sukimin uzne, nane Cristo akwa kal kinash, wan 
awaruz ussa nijkulat kit piankamanapa. Nane chiwazha pian- 
chish. ¿Uzna anza watsa? ¿Inna anza watsa? 23Paas tuntu kira- 
ne, kwisha sam i. Nane au sukis ishimtus, Cristokasa tuan. Na- 
wane inna anza wari. 24Sunkana nane u akwa an sukin uznash. 
Na uzna anza wari. 25 Katmizna nane au sukin uruzkasa nukkul- 
miznash pianish, uruza kiwainana, u an wat nijkulanapa, u an 
wat kulanapa. 26 Na mamasa uruza kailkane, une na akwa an 
wat minñat kit akwan piji Jesucristora aishtaish kizamiznazi. 

27Sunmin kiamiztain: Cristo watsal pit parit aizpa iz kit nil 
uzarawa. Na uruza izna ikane, na uruza chi imakane, na kaizta aiz- 
pa kirain. Maza kwalkanain wanmakkat kit maza pitmin kaizara- 
kanain miat kit uzarawa, nil uzanapa. Une sulmin an watsal pit 
izat kit nijkularawa, uruzpain kiwainana. U miza uzamtu pian- 
kamshimtus. 28 Aliz awa Dios watsal pit akwa ukasa waya kikane, 
ishkuarachi. Sun kwail kiat akwa, uspane minpa payura iarinazi, 
inta naizana. Sunkana Diosne uruza watsat milnanazi. U Dios inin- 
tu aizpa kiamtu akwa, Diosmin wan uruza kiwainanat kit sinam 
kulninnanazi. 29Diosne uruza wan kain milanara, Cristora nijkul- 
anapa. Cristora nijkulamtu akwa, ukas Cristo akwa naizarinazi. 
30Naizamtukas, aune Cristo akwa sulmin tinta kimtumakpas, wan 
paiña pit mianapa. Une an ñancha na kit aizpa izara. Mane une na 
tinta kimtu aizpa miamiztu, wan Dios pit mianapa. 


Jesús uztakanain uztain 

2 1 Cristone uruza kiwainashimtu, tinta kulanapa. Uruza pa- 

nashimtu, u wat kianapa. Dios Sinam Izpulne aumiza akwa- 
namtu, uskasa sulmin wanmakkana. Une mamaztuza pashi- 
namtu, kiwainana. 2Katmizna wan na kaizta aizpa kirain. U 
mamaz tuntuin nijkularane, nane watsal uznash. Une uruzpain 
pashirain. Sulmin minñat kit kal kiarawa. 3 “Aune mamazkin an 
wat kitmakpas” kizanachi. Kal kimtuasmin, umin minkain. Ma- 
maztuzpa anza wat kiarit aizpa minñarawa. 4U akwain wat ki- 
rit aizpa sayanachi. Mamazpa wat kiarit aizpa sairain. 

5Uruzpain kawarain mintain, Jesucristo mintakanain, us- 
min anza katsa namtachi akwa. 6 Jesúsne sunkana uzta: 
Jesúsne Dios azi. 
Jesúsne Dioskanain ininna sairachi. 
7Diostas us mij aizpa paimpa chihkat kit 
ampukanain kawira, 
kiwainmumikakanain namna, awaruza kiwainanapa. 
8 Awakanain uzasmin, usmin an ainkin namta. 
Dios ussa ininta aizpa kit kit 
kurishta mitsalpazhain ira. 
9Katmizna Diosne ussa anza katsa nam kit 
uskasa ininna unat kit 
ussa mamaz munkin anza wat mun munta. 
10Suasmesa Jesústa mimtuchiruzkas 
mimturuzkas chiyura uztuzkas 
au sukin uztuzkas pil ayukman uztuzkas 
ussa wakpuj wainñanazi. 
11 Suasne wan awane “Jesúsne Anpat i” kizat kit kwinta 
kianazi. 
Sun kizamtuasmin, “Taitta Diosta kwisha wari” 
kizanazi. 


Cristora nijkulturuzne an sura wat uzanazi 

12Katmizna, na Cristora nijkulturuza pashinamtu akwa, na 
kaiztu aizpa mirain. Na uruzkasa uztuasmin, une na kaizta aiz- 
pa pailta payu miara. Maneme na attishta uzasmin, an ñakanain 
na ininta aizpa an nil mirain. Dios uruza sinam sanarit akwa, us- 
sa wakpuj wain kit us kurunta aizpa kit kit Diospa kal chihkat 
aizpa kirain. 13 Diosne ukasain kal kimiz kit kiwaintu, us pashit 
aizpakas wan kianapa. 

14Wan kirain, pilchapuzarachin, kutkuarachin, 15minmin- 
kas u kwail kiarit kizamanpa. Dios uruza paiña kwal namnarit 
akwa, uzat kit watmin mintain. Kwail kimtuzkin uzamtuasmin, 
chinkas kwail kiman. Suasne sun awane u mamaz tuntu uzamtu 
aizpa izanazi. 16Une an watsal pit kaiznarawa, mamaztuzkas 
miat kit mamaz tuntu uzanapa. Sunkana Cristo akane, nane u 
akwa kwisha wat minnash, u ap pit miara akwa. 17 U Diosta nij- 
kulara akwa, us pashit aizpa kiarit akwa, une us akwa naizara. 
Imtune, nakas u akwa naiztinash, na uruza Diospa kainanat 

akwa. U akwa naiztakas, nane ukasa watsal kulnash. 18Sunka- 
nain nakasa watsal kultain. 


Timoteokas Epafroditokas 

19 Anpat Jesústa nijkulmiztu akwa, nane Timoteora u uztu- 
kin azain ininshimtus. Us kailkane, miza u uzamtu kainakane, 
nane watsal kulnash. 20 Usne u akwa nakanain mintu. Minmin- 
kas uskana u wat akwa kiwainshimtuchi. 21 Wan awane uspain 
kal kiamtu aizpa sayamtu. Jesucristowa kal kin minñamtuchi. 
22 Uruzne miza Timoteo nil uz kit wat kit aizpa pian. Usne naka- 
sa Dios watsal pit kainana kiwainta. Usne painkul papihshta ki- 
waintukanain nawa kiwainta. 23Na kimtu aizpa pailtawane, 
nane Timoteora uruzpara aza ininshimtus. 24 Ap Anpat nawa ki- 
waintuasmin, nane masakin uruza inash. 

25 Mane nane Epafroditora kailninna mintus. An añakanain 
nijkultamikane nawa kiwain kit nakasa awa iztakin kwisha wat 
kamtanara. Une ussa nawa ininñara, na we aizpa kiwainapa. 
26 U us imtu miara akwa, usne tayal kit wan uruza kwisha izna 
ishira. 27 Watcha, inapain tuazi. Diosne ussa kiwainta. Irachi 
akwa, nawakas kiwainta, na kwisha tayalmanpa. 28 Katmizna 
nane ussa azain ininshimtus, u ussa mamasa izat kit watsal kul- 
anapa, na we tayalnapa. 29 Us akane, au Anpatta nijkultu akwa, 
ussa yalta napnintain, watsal kulnapa. Wan awa uskanain wat 
minñarawa. Epafrodito awakanain wat paraarawa. 30 Nawa tin- 
ta kiwaintuasmin, usne imasara, Cristowa kal kimtu akwa. Us u 
akwa watmin minshimtuasmin, usne u wan kishiamtu aizpa 
wan tinta kimizta, nawa kiwainna. 


Cristora piankamna 

1 Mane, Cristora piantuz, au Anpat Jesucristora nijkulamtu 
3 akwa, watsal kultain. Uruza an pit paakima parakas, nawa 
kwail kinaptuchi. An pit na kaizta aizpa u akwa nil i. 2Kwail 
kimtuzkasa wanmaknarachi. An ña titmuruzne Cristora nijkula- 
rachi. Ñanta kamtaamtu, awa uspakanain kianapa. 3 Au Cristo- 
ra nil nijkulamtu akwa, aumin watcharuz makpas. Paiña Izpul 
akwa, Diosta wakpuj waintumakpas. Jesucristowa kwisha wat 
mintumakpas. Aumin kal kiarit aizpa nijkultuchimakpas, sinam 
watsanapa. 4Watcha. Nane chiwazha na kit aizpa anza nijkul- 
shinas. Mamaztuz uspa kiarit aizpa nijkulamtukas, nane uspa- 

kin anza akwan nijkulshimtus. 5An ñancha nane na kirit aizpa- 
kas miza na uzta aizpakas kainanamtus. 
Ocho payura kawirawane, awa nawa tittara, Judío awa 
inim akwa. 
Benjamínpa kwal ish. 
Kawimtuasmin, nane Judío awa arau. 
Ap taittakas ap akkwakas Judío awa mazi. 
Fariseo Judío awa kurunta aizpa kimtuasmin, nane Moi- 
sés ininta aizpa kimiztau. 
6Cristowa wanmakmuruza tinta kanpashinat kit naiznin- 
narau. 
Moisés ininta aizpa nil kirau, pailnakima. Minminkas 
ininta aizpa na kitchi kizasachi. 
7Wan na akwa kimtu aizpa nijkultau. Mane nane wan kit 
aizpa chihkarimtus, na Cristora nijkultu akwa. 8 Katmizna wan 
chiwal kirit aizpa kain i mintus, chinkas na akwa kana kitchin. 
Na sun wan kirit aizpakin Anpat Jesucristora piankamna anza 
watsal i. Nane wan chiwal mij aizpakas wan chiwal kirit aizpa- 
kas pakkanain min kit wan chihkarimtus, Cristora kanpana. 
9Suasne nane Cristokasa sulmin uzmiznash. Na nil kishimtu 
aizpakas Moisés inintit aizpakas, nawa nil uzna namninsachi. 
Diosne Cristora nijkultuza kiwainamtu, nil uzanapa. 10Nane 
Cristora an wat piankamshimtus. Diosne Cristo irittas tinta 
kuhsninta akwa, kawarain nane Diosta paikumtus, nawa ki- 
wainnapa. Nakas Cristokana naiztakanain naiztinash. Cristone 
Dios ininta aizpa kira, innakima. Nakas Cristokana Dios ininta 
aizpa kishimtus, innakima. 11 Wan irittas kuhsakkane, nakas 
sun payu tiriznash, irittas kuhsna. 


Minparakima ain it kit piannamiztu 

12 Nane makima miza uzna we pianish. Wan kin pashit aizpa 
pailtachish. Jesucristo an ñancha nawa akwarit akwa, nane 
Cristora sait kit us pashit aizpa kishimiznash. 13 Cristora pian- 
tuz, mirain. Nane mama wan kishit aizpa pailtachish. Sunkana 
minnash. Nane miza an ñancha uzta aizpa mainshimtus, makis 
pailta payukima na kishimtu aizpa kin. 14 Suasmesa, Dios pashit 
aizpa kiarawane, nane minpara piannanash, pailta payukima 
chiyura uzna. Suane Diosne Jesucristo akwa nawa akwanat kit 
nawa milam milanazi. 

15Katmizna, wan nil nijkulamturuzne sunkanain mintawamak- 
pas. Mamaztuz mamaz tuntu minñarane, Diosne usparuza kurunna- 
nazi, nil piamkamanapa. 16Makima aune akkwan pit izat kit pian- 
kamtamakpas. Suas an piankam kit an nil pit akwa wat uztain. 

17 Cristora piantuz, nawa izat kit na uztakanain uztain. Mamaz 
nakanain uzturuza izat kit sunkanain kimiztain. 18 Akkwan pijiki- 
ma kaiznaritkas, mane nane mamasa tayal kit az kit sunmin kaiz- 
namtus. Akkwan awane “Cristo au akwa irachi” kizamtu. 19Sun 
Cristora aliz awaruzne minpa payurane iarinazi, inta naizana. Us- 
pain chiwazha kwan pashiamtu aizpakas kwail kiashimtu aizpa- 
kas minñamtu. Diosta minñamtuchi. Kwail kiamtuasmin, mitsal 
kiamtuchi. An sukin wa aizpa minñamtu. 20Sunkana aune chiyu- 
ras kwal makpas. Chiyuras sinam sammikasha, Anpat Jesucristora 
tirizpuspas. 21 Dios tinta kimtu akwa, usne au wan najtit ña paiña 
watsal ñakanain namninnazi. Dios tinta kishimtu akwa, wan chi- 
wal ininshina, us kishit aizpa kianapa. 


Anpatta watsal kultain 
1 Katmizna, na Cristora nijkulturuza pashinamtu akwa, na 
kaiztu aizpa mirain. U nawa watsal kulninñamtu akwa, na- 
ne uruza izshinamtus. Anpat Jesucristokasa nil uzmiztain. 
2Nane Evodiarakas Síntiquerakas paikumtus, Anpatpa 
kwampihshkanain nijkulnapa, waya kitchin. 3Watcha, nane ap 
wat kiwainmikara paikumtus, an paas ashampara kurunapa, us- 
pa paas kwail kizamanpa. Uspa paasne nakasa ñancha kal ki- 
wainpailta. Clementekas mamaz nakasa kal kittuzkas nawa ki- 
wainñara, sun watsal pit kainana. Dios usparuza watmin uznin- 
narit akwa, au Anpatne usparuzpa mun chiyura pinkihta parit. 

4 Anpatkasa chamtuasmin, watsal kultain pailta payukima. 
Mamasa kaiztus, watsal kultain. 5 Mamaztuza wat mintain, wan 
awa u wat kiamizta aizpa piankamanapa, au Anpatne kasha an- 
pain pamtu akwa. 

6 Une wan kishimtu aizpa ishkuman. Naizakane, uruza kwail 
kimizkane, sunkana Diosta paikwatpa, uruza kiwainnapa. Ussa 
wanta aishtaish kizmiztain. 7Sunkana Diosne uruza watsal us- 
ninnanazi. Minminkas Dios awa akwa kimtu aizpa piankamsa- 
chi, watsal uzanapa. Dios uruza watsal uzninna kiwainamtu 
akwa, usne Jesucristo akwa uruza kurunnanazi, nil minñanapa, 
Jesucristokasa chaanapa. 

Wan wat aizpa mintain 

8Minpa Cristora nijkulturuz mirain. Kwinta kiamtune, wat- 
cha pit kaizarawa. Wat pitkas kaizarawa. Nil pitkas kaizarawa. 
Kwinta kiamtune, chinkas kwail pit kaizman. Watsal pitkas 
kaizarawa. Wan wat aizpa mintain. 

9Wan na kamtara aizpa miat kit saptain. Na kaizta aizpa 
miara. Na miza uztu aizpa izara. Sunkanain kirain. Sunkana kia- 
rane, Diosne uruza watsal uzninnanazi. 


Filipos Awaruzne Pablora milaamtu 

10Mane nane au Anpatta kwisha watsal kultus, u mamasa 
nawa milan minñamtu akwa. Nawa kiwainashimtukas, une an 
ñancha chinkas nawa kinamarit. 11 U nawa kiwaintachikas, na- 
ne chinkas we kitchish. Na mij aizpa wat kuj kit kamtit ish. 
12 Na we aizpa mijkas, na akkwan mijkas, nane uzna kamtit ish. 
Yak kimtu aizpakas tukta kumtu aizpakas sunkana uzna kamtit 
ish. 13Cristo nawa kiwaintu akwa, nane watsal uzshinas. 
14Sunkana uruzne nawa wat kit kit na we aizpa kiwainñaara. 

15Nane u Macedonia sukin uzturuza Dios watsal pit kamtana- 
miztau. Mamaz sura ikane, u Filipos pipulukis wanmakmuruzmin 
na we aizpa milam ininñara, na we kimanpa. 16Na Tesalónica pi- 
pulukin tuasmin, une pakima milam ininñara, na we kimanpa. 
17Na u milam sairachikas, nane Diosta u akwa paikumiztus, u an 
akkwan milam sappanapa. 18Nane me u ininta aizpa wan saptit 
ish, tizawal. An milam Epafrodito akwa inintit akwa, nane kapal 
mijash. Nawa kain milat akwa, Diosne u wat kiarit aizpa iz kit u 
akwa watsal kulta. 19Sunkana u na we aizpa milat akwa, Diosne u 
we aizpa milananazi. Us mij aizpa chiyura pailtuchi akwa, usne 
Jesucristowa kanpamtuza milananazi. 20Aune Diosta pailta payu 
kwisha wari kizpuspas. Sunkana kirain. 


Minpa kakishapu kiztu 

21 Na akwa wan Jesucristora nijkulturuza kakishapu kizana- 
ka. Cristora nijkulturuzne nakasa puraruzne kakishapu kizmu 
pit inninamtu. 22 Wan Roma pipulukin Jesucristora nijkultaruz- 
ne Roma katsa ininmika yalta uztuza kakishapu kizmu pit inin- 
amtu. 23Au Anpat Jesucristone uruza kiwainnanazi, uruza pa- 
shinamtu akwa. 

Pailti. 

San Pablone An Pinkih Para 


San Pablone sun Colosas pipulura Cristora nijkulturuza kiwainat kit 
paiña kammuruza pa ininnara, Dios pit kamtananapa. Roma pipulukin 
kajchira siptittuasmin, usne sun pinkih pat kit inin kit Diosta “aish- 
taish” kiztu, uspa Dios pashimtu aizpa kiamtu akwa (1.1-8). Mamaz 
kwail kamtamtuzne sua nappat kit kaiznara, mamaz izpultuza wakpuj 
wainñanapa, circuncisión señal kiarawa, minpazha kumira kuaman- 
pa, Moisés inintit aizpa kianapa. 

Pablone uspa kwail kamtamtu aizpa mishitchi. Usne Cristo wan pu- 
ra aizpa sara kamtanamtu; katmizna Cristone mamaztuzkin anza tin- 
tamika i, wantuz ussa wakpujwainñanapa. Cristomin aliztuza Diosta 
wanmakninnashina, paiña izmuruz namana, awaruza watsat milnana. 
Circuncisión señal kimturuzne Dios iztukin nappamanazi. Diosne Cris- 
tora nijkulturuza milnashinazi (2.11), uspa kwail kiarit aizpa wat kul- 
nanapa. Cristone mamaztuzkin an katsamika i. Cristone mamaztuza 
masas awakanain namninnamtu, Cristokasa wanmakninnanapa, Cris- 
tokasa uzanapa (2.13). Cristokasa chamturuzne awaruz iztukin nil 
uzarawa, Dios pashimtu aizpa kianapa. 

Minpa Pablone paiña izmuruza pashinamtu kiztu, uspa uskasa wat 
kal kiarit akwa. 





Kakishapu 

1 Nane Pablo mun ish. Diosne nawa nat kit paiña ininta- 

mika namninta, Jesucristowa kainana. Timoteorakas, Je- 
sucristo pianmikarakas, paiña pit kainana ininta. 2Nane an 
pinkih u Diosta nijkulturuza Colosas pipulukin pat kit inin- 
namtus. Cristo akwa une au añakanain, au kwampihshkanain 
mai. Nane au Taitta Diosta paikumtus, uruza kiwain kit kal- 
pain uzninnanapa. 

Pablone Diosta piantuz akwa paikwanamtu 

3Aune Diostakas Anpat Jesucristowa Taittarakas aishtaish 
kiz kit pailta payura u akwa paikumtumakpas. 4U Jesucristora 
nijkulamtu miramakpas. Diosta piantuza pashiamtu miramak- 
pas. 5U nijkulat kit pashiamtu akwa, une Dios chiyura milashi- 
namtu aizpa tirizamtu. Dios watsal pit miarawane, une sun mi- 
lam tirizamtu. Sun wat pitne watcha i. 6 Minpazha sun pitmin 
uruzakas wan sura uzturuzakas kainanara. Dios watsal pit mia- 
rakima, Diosne awaruza kiwainashimtu. Ukas mamaztuzkas 
sun watcha pit an piankamarimtu. 7 Epafrasne, au wat añaka- 
nain sun pitmin uruza kamtanara. Usne nakanain u akwa ki- 
wainmumika i. Na uruza kiwaintuchi akwa, usne Cristo kishim- 
tu aizpa wat kimtu. 8 Uskas aumiza ka kaiznara: Diospa Izpulne 
uruza kiwainashimtu, mamaztuza pashinanapa. 

9Katmizna, sun pit mirakima, aune pailta payukima Diosta 
uruz akwa paikumtumakpas, us kishit aizpa wat piankamanapa. 
Diospa Izpul uruza Dios pit piankamninta akwa, une nil kianazi. 
10Sunkana paikumtus, nil uzanapa, au Anpat inintu aizpa wan 
kianapa. Nane uruza kurunamtus, anza wat kal kiat kit Diosta an 
wat piankamamiznapa. 11Dios tinta akwa, usne uruza an tinta 
namninnanazi, us mintu aizpa kianapa. Suasne naizamtukas, une 
tailchaat kit wat uzanazi. Wat kishit kit watsal kultain. 12Taitta 
Diosta aishtaish kiztain, us mij aizpa nail kit auruzakas Jesucristo 
piantuzakas chiyura milanamtu akwa. 13Usne aumiza Diablo 
uzatkis ukkanat kit aumiza paiña pashimtu painkul inintukin uz- 
ninnara. 14Diospa painkul au akwa irit akwa, usne au kwail kit 
aizpa kwizninnat kirit aumiza watsat milnanara. 


Cristone, an ñanchamikane, anza tintamika i 

15Minminkas Diosta izsachi. Jesucristo at akwa, awane Diosta 
piankamashina. Diosta wan sarachasmin, Jesucristone uz kit wan 
Dios sarit aizpa ininmizta. 16Diosne Cristo akwa chiyura wa aiz- 
pakas au sukin wa aizpakas wan sara. Izmu aizpakas izmuchi aiz- 
pakas wan sara. Us akwa akwan ángeltuzakas inintuzakas kainam- 
tuzakas wanmakninmuruzakas sara. Diosne us akwa wan sara, 
wan awa Cristora kwisha wari kizanapa. 17Wan sarachasmin, 
Cristone me uz kit us wan sarit aizpa nil inintu, wan wa aizpa us 
iztakin wanmakninnapa. 18Cristone ussa nijkulamturuza ininam- 
tu. Cristone ussa nijkulamturuza uzninnara. Akkwan awa pilta ka- 

maritkas, Diosne Cristora an ñancha kakulninta, anza katsa mi- 
kwakana namtinpa. Suasne usne anza tinta mika namtinazi. 
19Diosne Jesucristora uskanain namninshira, wenamtachin. 
20Diosne Cristo akwa wan au sura uzamtu aizpakas wan chiyura 
uzamtu aizpakas sulmin wanmakninnashira, paiña kwal namana- 
pa. Cristo kurishta irit akwa, usne paiña aimpi akwa wantuza 
wanmakninnara, paiña izmuruz namanapa. 

21 Ñamin uruzne Diosta kasha aashitchi, kalpain uzanapa. U 
Diosta aliz minñamtu akwa, une kwail kishiara. 22 Mane Jesu- 
cristo u akwa irit akwa, Diosne uruza us kaizta aizpa mina ki- 
wainnara, Dios iztukin chaanapa. Usne u kwail kwizninnara, 
Dios iztakin uzaanapa. Suane minminkas nu kwail kirit kizma- 
nazi. 23 Cristo kaizta aizpa nijkultakima, une kawarain nijkul- 
miztain, tinta kulnakima, Diostas paimpa itchin. Une Dios wat- 
sal pit miat kit tirizamtu, Dios u akwa wat kinanapa. Wan au su- 
kin uzturuzne sun watsal pit miara. Nane, Pablone, Diospa ki- 
wainmumika ish, paiña watsal pit kainana. 


Pablone wanmakmu yalta kiwaina namtit 

24U akwa naiztukas, mane nane watsal kultus. Makis an su- 
kin Cristokanain naiztuasmin, nakas Cristora nijkulturuz akwa 
naiztimtus. 25 Diosne nawa narit, Cristora nijkulturuza kiwain- 
nanapa. Nawa sun kal chihkarit, wan Dios watsal pit uruza kai- 
nana, wan awa piankamanakima. 26 Minminkas an pit na kaizta 
aizpa ñamin piankamarachi. Diosne sun pitne puintitkanain 
mijara. Mane Diosne paiña narittuza nil mininnara. 27 Diosne 
Judío awa chiruza uspa akwa kishit aizpa piankamninnara. Une 
ñamin awa we pian aizpa pian, Cristo uruzkasa uztu akwa. Au- 
ne tiriztumakpas, chiyura uskasa uzna. 

28 Cristowa kainammtuasmin, aune wan awaruza kurunat 
kit wan pian aizpa kamtamtumakpas, wat piankamanapa, Cris- 
to kaizta aizpa mimturuz Dios iztakin an tinta namanapa. 
29 Katmizna nane tinta kal kimtus, Cristo nawa tinta kal kin ki- 
waintu akwa. Nane paiña kal kimiztus, pailnakima. 

1 Mane na kaizta aizpa piankamtain. Nane uruz akwakas 
Laodicea pipulukin uztuz akwakas nawa iztachiruz akwa- 
kas miza kiwainna tinta min kit Diosta paikumtus. 2 Diosta pai- 
kumtus, uruza tinta kiwainanapa, nijkultu manapa, uruzpain 
pashianapa. Suasne une wan Dios puintain mij aizpa piankama- 

nazi, Cristora nil piankamanakima. 3 Cristora piankamarawane, 
aune wan Dios kaizta aizpa piankamshinamakpas, us pashit aiz- 
pa kiana. 4Sun uruza kaiznamtus, minminkas uruza pirail apna- 
manpa, mamaz miwara iamanpa. 5Uruzkasa tuchikas, nane 
ukasa nijkultus. U Cristo ininta aizpa nil kiamtu akwa, Cristora 
nijkulamtu akwa, nane watsal kultus. 


Cristokasa uzna anza wat 

6U Anpat Jesucristo kaizta aizpa nijkultakima, makismin us- 
sa nijkulamiztain, us kaizta aizpa miana. 7 Cristora nijkularit 
akwa, us kaizta aizpa miat kit kimiztain, Dios iztakin an tinta 
namana. An pit kamta akwa, nil uzat kit Diosta pailta payu aish- 
taish kizmiraiztain. 

8 Wat kirain. Iztain, minpazha ñanta kamtam uruza kurun- 
namtu, uruza pirail appamtu akwa. Uspa kamtamtu aizpa kain 
pit. Uspane kain awawa kamtamkas ángelpa kamtamkas kam- 
taamtu. Watcha minñamtuchi. Cristowa kamtaamtuchi. 

9Cristo au sura uzna piannatne, usne Dios azi. Dioskanain 
azi. 10U Cristora wanmakkarit akwa, une Dioskasa uzashina. 
Usmin wan chiyura inintuzakin anza tinta ininnamtu. 11 Uruza 
ussain wanmakninnarit akwa, Cristone uruza nanara, uskasa 
uzanapa. Usne u kwail kiarit aizpa kwizninnara, uskasa uzana. 
12Kwazikasa munarawane, une Cristo munkasa munat kit 
kwail kiashiarachi, Cristora kanpaana. Cristo iritkas, Diosne us- 
sa irit kamkis kakulninta. Dios kimtu aizpa nijkulturuzakas ka- 
kulninnanazi. 13 Diosta pianchiruzne, uruzne, Colosas pipulura 
uzturuzne, ñamin kwail kiamizta. Dios kaizta aizpa miashitchi, 
nil kiana. Mane Diosne Cristo akwa uruza uzninnat kit au kwail 
kiarit aizpa sinam sanarit. 14 Diosne paiña pit parit aizpa apain 
ininta, aumiza kwail kiarit kizna. Cristo kurishta irit akwa, 
Diosne au kwail kiarit aizpa kwiznin kit kaninta. 15Cristo ku- 
rishta iritne, Diosne wan au sukin saliztuza wan kwail ángeltuz- 
akas taizninnara, tinta kulamanpa. Cristo irit akwa, Diosne us- 
paruza anuppanamiztu. Uspane wan awa iztakin mitsal kularit. 


Chiwazha chiyura wa aizpa sairain 
16Sunkana, minpazha u kwail kiarit kizakane, usparuza 
miaman, kwazikas kumirakas kumtune. Katsa pishtakas palap- 
cha puzka pishtakas, sábado pishtakas iztain kizakane, mia- 

man. 17 U an ñancha wan pishta izarakas, watcha we piankama- 
ra. Cristo au sukin atkima, Cristowa watcha piankamamizta. 
18 Minpazha u kwail kiarit kizarakas, usparuza miaman, Dios 
uruza milanamtu aizpa sappanapa. Uspane impa akwa kumira 
we kuat kit ángeltuza wakpujwainñamtu. Uspane mamaztuz- 
kin anza wat piankamtumakpas kizamtu. Uspane kainkizpara 
iztumakpas kizamtu. An wat piankamamtumakpas kizamtukas, 
sun awane nilchi piankamat kit kain awakanain minñamtu. 
19Cristo kaizta aizpa miashimtuchi akwa, uspane uskasa cha- 
shiamtuchi. Cristora nijkulamturuza kurunat kit ininnamtu. Us- 
ne nijkulamturuza kiwainamtu, an tinta kulanapa. Pailta payu- 
kima Diosne nijkulamturuza tinta kulninnamtu, an nil uzanapa. 

20 Ka minñarawa. Cristo au akwa iritne, aune awa ininta aiz- 
pa miashiman, us kaizta aizpa kin. Sunkana mintain, wan an su- 
kin uzmika ininta aizpa kiamanpa. An sukin uzamtuasmin, Cris- 
tora pianchiruz kaizamtu aizpa miaman, uspakana uzamanpa. 
21 Uspane ka ininnamtu: “chiwazha kumirakas kwasachi. Impa. 
Chiwazha kwashiman. Sun kumira sakain,” ka kizamtu. 22 Ku- 
mirakanain wan uspa kamtaamtu aizpakas sun wan uspa inin- 
amtu aizpakas pailtinazi mamaz payura. 23 An kamtamturuzne 
usparuzpain mamaztuz iztakin an wat pianmikakanain namnin- 
shiamtu. Uspane mamaztuza miza wakpuj nil wainna kamtana- 
shimtu. Uspakas auruza wat minñamtuchi kizamtu. Uspakas 
chiwazha kishit aizpa kiman kamtaamtu. Uspa kamtamtu aizpa 
awaruza kiwainasachi, nil uzna, ayukta kwail minñamtu akwa. 

1Sunkana Cristo irit akwa, mamasa kakultit akwa, aune 

mamaz awakanain uzarawamakpas. Sunkana mintain. An 
sura uzamtuasmin, chiyura wa aizpa, Cristo pashimtu aizpa sait 
kit kirain. Suane Cristone Diospa numal uzkin ininamtu. 2Au 
sukin kwail kishimtu aizpa minman. Chiyura an wat wa aizpa 
nijkulmiraiztain. 3 Cristo u akwa irit akwa, uruzne kwail kia- 
shitchi, an wat uzanapa. Maneme une Cristo akwa mamaz tuntu 
Dios iztukin uzamtu. 4Cristone aumiza mamasa uzninnanazi. 
Us kailkane, usne kwisha watsal naztam izanazi. Suasne ukas 
Cristokas parejuin puranazi izmuruzkanain. 


Ñamin uztamikakas, masas uztumikakas 


5 Sunkana, wan kwail minñamtu aizpa kiman. Sunkanain uz- 
man: ampu mijmikane mamaz ampukasa pitnachi; ashampa 

mijmikane mamaz ashampakasa pitnachi; chiwazha sinamchi 
kiman; chiwachi kwail mintu aizpa, chiwazha kwail kiashimtu 
aizpa minman; kiman. Mamazpa kwazpa mij aizpa saishimtu- 
mikane Diosta wakpuj waintuchi. 6 Uspa sun kiarit akwa, Dios- 
ne us kaizta aizpa miamtuchiruza ilnanazi. 7 Uruzne ñamin sun 
awakanain uzat kit wan kwail kiat kit Dios kaizta aizpa miara- 
chi. 8Mane ukas wan kwail na kaizta aizpa chihkarain, an kia- 
manpa. Mamazta aliz kulman; mamaz awawa kwail paraman; 
mamazta kwail paraman; mamazkasa aliz uzman; mamazkasa 
kwail pit kwinta kiman. 9 Mamaztuza pirail kaizanachi. Sunka- 
na uzman. Ñamin kwail kiarit. Maizarit akwa, mane une kwail 
kiamtuchi. 10 Diosne uruza masas awakanain namninnara, wat 
minñanapa, Diosta an wat piankamamiznapa, uskanain uzana- 
pa. 11 Cristo au akwa irit akwa, Dios iztakin Judío awakas Judío 
chi awakas kawarain mai; ña titmikakas ña tittuchimikakas ka- 
warain mai; mamaz suras awakas altim awakas kawarain mai; 
kiwainmumikakas anpat mijchimikakas kawarain mai. Anza 
wari, Cristora nijkultane. 

12Diosne uruza pashinat kit nanara, paiña kwal namanapa. 
Katmizna mamaztuza kiwaintain; mamaztuza wat kinarain; umin- 
pain pina minanachi; mamaz uruza kwail kikane, wat kiarawa. 
13Mamazkasa tailcharain. Une aliz kulturuza wat kultain. Cristo 
au Anpat uruza wat kulta akwa, uruzkas kwarain wat kultain. 
14Sun wan kiarakas, uruzpain pashiana anza wari. Sun kiarane, 
une sulmin wanmakkanazi, nil uzana. 15Cristo uruza kalpain uz- 
ninnara akwa, mamaztuzkasa kalpain uzmiraiztain. Dios uruza 
maza kwalkanain sulmin uzna akwanarit akwa, une nijkulturuz- 
kasa kalpain uzat kit Diosta aishtaish kiztain. 

16 Cristowa pitne an wat piankammiraiztain. Uruzpain kam- 
taat kit nil uzna kuruntain. Salmoskas Diospa kantakas kanta 
kizamtuasmin, watsal kulat kit Diosta aishtaish kiztain. 17 Chi- 
wazha kizamtuasmin, chiwazha kiamtuasmin, au Anpat Jesús 
akwa wan kimiraiztain. U Cristora nijkulara akwa, au Taitta 
Diosta au akwa kirit aizpa aishtaish kiztain. 


Cristora piantuz nil uzarawa mamazkasa 
18 Ashampane paiña ampu inintu aizpa mirawa. Sun kirain, 
nu Anpat Jesústa nijkulta akwa. 19 Ampune paiña ashampara 
pashitpa, ussa tinta pit paratchin. 

20 Painkultuzkas pashuruzkas papihsh kuruntu aizpakas ak- 
kuhsh kuruntu aizpakas miarawa. Sun kiarane, une au Anpat 
Cristora wat kulaninnazi. 21Papihshtuzkas akkuhshtuzkas 
painkultuzakas pashuruzakas pilchapuzninman, chinkas main- 
ñamanpa, tayalmanpa. 

22Kiwainmuruzne an su pamika wan kaizta aizpa miat kit 
kirain. Minpazha kiwainmuruzne pamikain iztakin wat kal 
kiamtu, pamika usparuza wat kal kiare kizanapa. U Anpatta ish- 
kuamtu akwa, wan kal kiamtu aizpa wat kirain. 23 Chiwazha 
kal kiamtu aizpa kwisha wat kirain, au Anpatta kiwainñamtu 
akwa. Kal kiamtuasmin, une au Anpat akwa u pamika akwa kal 
kiamtu. Sunkana minñarawa. 24 Une au Anpat Jesús uruza chi- 
wazha milamtu aizpa pian. Dios uruza milan namta aizpa mila- 
nanazi. Au Anpat Jesucristora kiwainamtu akwa, une chiwazha 
milamtu aizpa sappanazi. 25 Diosne kwail kal kirittuza naiznin- 
nanazi. Usne wan awaruza kawarain iznamtu. Awa kwail kiarit 
akwa, Diosne usparuza ilnanazi. 

1 Pamika mirain. Uruzne kiwainmuruza Dios iztakin nil ki- 
4 rain, anza akkwan kal kin paikwatchin. U chiyura Anpatkas 
u kiamtu aizpa iznamtu. 

2Diosta pailta payukima paikwat kit izkulat kit aishtaish kiz- 
miraiztain. 3Sun urain na akwa paikwarain, Dios nawa kiwai- 
napa, Cristowa pit kainana. Ñamin awane sun pit miarachi. Na 
Cristowa kainara akwa, kajchira was. 4Na akwa Diosta paikwa- 
rain, paiña pit nil kamtanapa, awa sun pit piankamanapa. 

5Cristora pianchiruzkasa uzamtuasmin, pailta payura uspa 
iztakin nil kiat kit uztain, usparuza Dios pit kainanapa. 6 Watsal 
pitkasa Cristora pianchiruza kainarain, uspa wat mianapa. Min- 
pazha Dios watsal pitpa uruza mimamtuasmin, une mamaztuza 
miza sinkana piankamarawa. 


Minpa kakishapu kiztu 

7 Tíquicone, Cristora nijkultumikane, au pashimtumika i. An 
nil kiwainmikakas nakas au Anpat Jesústa parejuin kiwainta- 
was. Usne na apain kimtu aizpa uruza kainananazi. 8 Katmizna 
nane ussa uruza ininnara, au apain kimtu aizpa piankamanapa, 
u anza tinta namanapa. 9Uskasa wat Onésimone inazi. An pa- 
shimtu aimpihshkanain u pipulurasmin Cristora nil kanpamiz- 
tu. Uspa paasne wan apain wan kimtu aizpa uruza kainailnazi. 

10 Aristarcone, nakasa kajchira wa izmumikane, kakishapu 
uruza kiznamtu. Marcoskas, Bernabéwa aimpihsh kizna, kaki- 
shapu uruza kiznamtu. Nane ñamin ap pit Marcospa ininnara. U 
uzkin izna akane, yalkin wat nunintain. 11 Jesúskas, Justo mun- 
titmika, kakishapu uruza kiznamtu. An kutñaruzmin Judío 
awaruztas nakasa Diospa kal kiamtu. An kutña Cristora pian- 
tuzne, nawa kiwainñamtu, Dios watsal pit kainana, awa Dios 
kaizta aizpa mianapa. 

12Epafraskas, u pipuluras, kakishapu kiznamtu. Usne Jesu- 
cristowa kiwainmumika i. Uruz akwa pailta payu Diosta kwisha 
paikumtui, u anza nijkulat kit nil uzat kit Dios pashimtu aizpa 
wan kishianapa. 13Nane Epafras u akwa kal kishimtu aizpa 
pianish. Usne Laodicea pipulura uztuzakas Hierápolis pipulura 
uztuzakas kwisha min kit Diosta u akwa paikumtu. 14 Na pa- 
shimtu médico Lucaskas, Demaskas kakishapu uruza kiznamtu. 

15Wan Laodicea pipulukin uzturuza Cristora nijkulamtu- 
ruza kakishapu kiznarain. Ninfarakas paiña yalkin wanmakmu- 
ruzakas kakishapu kiznarain. 16Sun pinkih uruza ininta aizpa 
izarawane, Laodicea wanmakmuruza ininnarain, sun pinkih 
izanapa. Mamaz pinkih Laodicea wanmakmuruza ininta aizpa 
piannakane, ukas sun pinkih izanaka. 17 Arquipora ka kiztain: 
“Au Anpat Jesústa wanmakkarit akwa, Diospa kal uruza chihka- 
rat aizpa kirain, pailnakima,” ka parit. 

18 Nane, Pablone, sun pit ap chihtikasain pamtus. Na kajchi- 
ra wasmin, nawa minñat kit Diosta paikwarain. Nane u akwa 
akumtus, Dios uruza wat kiwainanapa. 

Pailti. 

San Pablo Tesalónica pipulura, Macedonia sukin, Dios Watsal pit kai- 
nana itkas, aliz Judío awaruzne sun pipulukin ussa pizshiara. Sun akwa 
Pablone tas irit. Paiña izmumikane, Timoteone, Dios pit kamtanamizta. 
Akkwan Judío chiruzne Jesucristora sappat kit ussa nijkulara, Dios uspa- 
ruza watsat milnanapa. Pablone usparuzpa min kit pashinara. 

Aliztuz Cristora nijkulturuza naizninnarakas, uspane maizashitchi, 
Cristora kanpashiara akwa. Uspakasa tuasmin, usne wat min kit mane 
uspa akwa Diosta aishtaish kiztu (1.1-3.13). Suasne Pablone usparuza 
kurunnamtu, Cristora an piankamanapa, ussa mama nijkulanapa 
(4.1-5.11). Kwiztane Pablone irittuz irittas kuhsanazi kamtanamiztu. 
Au Anpat Jesucristone mamasa chiyuras kailnazi, aumiza sapnat kit 
kwashta nuninnanapa. Ussa nijkultuasmin, ussa pashiamtuasmin, us- 
ne paiña kailtu payura tiriztawamakpas kaiznamtu. Minpa pit Pablone 
usparuza kurunnamtu (5.12-28). 





Kakishapu 
1 Nane Pablo mun ish. Nane, Silvanokasa Timoteokasa, an 
1 pinkih pat kit u Tesalónica pipulura uztuza, u Cristora pian- 
tuza, ininnamtus. Une au Taitta Dioskasa au Anpat Jesucristo- 
kasa chaamtu. Aune u akwa Diosta paikumtumakpas, Dios 
uruza wat kiwainanapa, Dioskasa kalpain uzanapa. 


Tesalónica pipulura uztuz nijkulamtu akwa, uspane Diosta 
aishtaish kizamtu 
2Uruzpa mintuasmin, pailta payukima aune u akwa Diosta 
aishtaish kaiztumakpas. Pailta payukima aune u akwa Diosta 
paikumtumakpas. 3Taitta Diosta paikumtuasmin, aune u kal 
kiarit aizpa minñamtumakpas, u Jesucristora nijkulamtu akwa. 

U mamaztuza pashinamtu akwa, mamaztuza kiwainashimtu 
akwa, aukas u kal kiamtu aizpa minñamtumakpas. Au Anpat Je- 
sucristo amtu payura tirizamtuasmin, une an tinta namamiztu. 
4Diosta piantuzne, mizhain. Aune Dios uruza pashinamtu pian- 
makpas. Usne uruza nanara, paiña kwal namnanapa. 5Aune 
Dios watsal pit Jesucristowa uruza kamtaramakpas. Kamta- 
namtuasmin, Diospa Sinam Izpulne uruza tinta kiwainnara, au 
watcha kaizara aizpa piankamanapa. Ukasa uzamtuasmin, aune 
kain pit kaiztachimakpas. Aune u iztakin iztasparit kal kiara- 
makpas. Aune au kiarit aizpa u wat akwa sun kiaramakpas. 

6 Uruzne au uztakanain au Anpat Jesús uztakanain kamarit. 
Sun akwa une aumizakas au Anpat Jesústakas kanpaara. Awa 
uruza aliz kularitkas, une Dios watsal pit au kamtara aizpa mia- 
ra. Uspa uruza naizninnarakas, Diospa Sinam Izpulne uruza wat 
kulninnara, Jesústa nijkulara akwa. 7 Kwiztane une Macedonia 
sura nijkulturuzakas Acaya sura nijkulturuzakas miza uzna 
kamtanara. Une tinta namat kit nil uzara. Mane uspane u uzta- 
kanain uzashina. 8 Au Anpat watsal pitta Macedonia su uztuza- 
kas Acaya su uztuzakas paranamtuasmin, une u Diosta nijkula- 
ra aizpa wantuza kamtanara. Katmizna aune mamaztuza uruz- 
pa chinkas kainanamanash, wan u akwa miarit akwa. 9 Uspane 
u uzkin wan kirit aizpa paramtu. Une aumiza sappat kit au kam- 
tara aizpa miara paramtu. Ukas sun dioskanain saritta chihkaat 
kit watcha Diosta, uztumikara, kanpaamizta, us kaizta aizpa 
mianapa. 10Sunkas paraamtu. Une Jesústa, Dios painkulta, ti- 
rizamtu, chiyuras aka. Diosne ussa irittas kakulninta. Dios awa- 
ruza uspa kwail akwa ilnamtukas, Jesúsne aumiza watsat mil- 
nanazi, sun naiztu payura naizamanpa. 


Pablowa kal Tesalónica Pipulura 

1Diosta piantuz, mizhain. Mazantuz au kamtamtu aizpa mia- 
2 rakas, une au kirit aizpa wan pian. Diosne au kamtamtu akwa 
uruza maizninnara. 2 Une Filipos pipulura uztuz aumiza kiarit aiz- 
pa pian. Tesalónica pipulukin au naizarakas, awa aumiza kwail 
kiaritkas, Diosne aumiza an tinta namninnara, Dios watsal pit 
uruza kamtananapa. Suane akkwan aliz awaruzne aumiza pilcha- 
puzara. 3Uruza kamtanamtuasmin, aune uruza ñanta kamtanapa 
sairachimakpas. Aune uruza chiwazha kwail kianapa kamtanara- 
chimakpas. Aune uruza kutkwatchimakpas. 4Sunkana Diosne au 

akwa wat min kit aumiza Dios watsal pit chihkanara, awaruza kai- 
nanapa. Katmizna sun pit paramtumakpas. Aune paramtuchimak- 
pas, awa au akwa wat minñanapa. Aune Dios pashimtu aizpa ki- 
shimtumakpas, Dios au kaijchura pian akwa. 5Une au parit aizpa 
piankamara. Aune mizurainkas uruza watsal pit parachimakpas, 
au pashit aizpa kianapa. Aune Dios pit kamtanarachimakpas, u 
pial sappana. Diosne au kimtu aizpa pian. 6Aune chinkas saimtu- 
chimakpas, au wat awain kizanapa. Aune mizurainkas Dios pit 
kamtanarachimakpas, u au akwa wat minñanapa, mamaz awa au 
akwa wat minñanapa. 7Cristo aumiza paiña inintuz namnarakas, 
aune uruza tinta paramtuchimakpas. Uruzpain wat awakanain uz- 
tamakpas. Aliz chimakpas. Akkuhsh paiña pashparuza iznamtuka- 
nain, aune uruza kwinta kimtumakpas. 8Sunkana uruza kwisha 
pashinara akwa, aune Dios watsal pit uruza kamtanashimtumak- 
pas. Uruza kwisha pashinamtu akwa, aune uruza akkwan kiwain- 
nashimtumakpas. Sunkana uruza pashinamtumakpas. 9Diosta 
piantuz, mizhain. Au kamtit aizpa nijkultain. Payuwarakas amta- 
warakas kwisha tinta kal kitmakpas. Uruza Dios watsal pit param- 
tuasmin, au kalmin kitmakpas, uruza chinkas paikuman. 

10 Ukas Dioskas miza uruzpain uztamakpas pian. Aune Dios 
iztakin nil uztamakpas. Aune, wat awakanain, uruza, Diosta nij- 
kulturuza, kwail kitchimakpas. Ukasa uztuasmin, aune Dios 
inintakanain uztamakpas. 11-12An ñamin ukasa uzamtuasmin, 
aune uruza kurunat kit maza maza kamtanaramakpas, wat pu- 
ranpa. Papihsh paiña painkulta kuruntukanain, aune uruza ku- 
runaramakpas. Aune uruza paikwatmakpas, au inintu aizpa 
mianapa. Diosta piantuzne Dios inintu aizpa miat kit kiarawa. 
Usne uruza akwanamtu, uskasa ininnanapa, u Dios tinta i pian- 
kamanapa. 

13Katmizna aune pailta payukima Diosta u akwa aishtaish 
kiztumakpas, Dios watsal pit miarit akwa. Uruza Dios watsal pit 
kamtanamtuasmin, une sun pit sappat kit “uspa kaizamtu aizpa 
Dios pit i” minñara. An pitne awawa pit chi. Watcha. Sun au 
kaizamtu aizpa Dios pit i. Paiña pit akwa Diosne uruza, Jesu- 
cristora nijkulturuza, maiznamtu. 14Diosta piantuz, mizhain. U 
sura uztuzne uruza naizninñara. Une Judea sura Jesucristora 
nijkulturuz uzarakanain uzara. Kawarain Judío awane Jesucris- 
tora nijkulturuza uspa kwaltuza uspa sura naizninñara. 15Sun 
Judío awane Jesústakas Dios pit an ñancha kainammtuzakas 

piantanara. Uspakas aumiza tinta naizninnara, Dios kaizta aiz- 
pa miashimtuchi akwa. Uspane wan awakasa aliz kulat kit au- 
miza 16sun sanachi kizara, Jesústa nijkularachiruza Dios pit 
kaizamanpa, Dios usparuza watsat milnamanpa. Ñamin kwail 
kiaritkas, uspane an akkwan tuntu kwail kiamiztu. Mane an 
minpa payura Diosne usparuza ilninnanazi, kapal naiznakima. 


Pablone Tesalónica pipulura ishina, usparuza iznana 

17Diosta piantuz, mizhain. Mamaz awa uruzkis aumiza 
manta kiara akwa, aune pashpa kwairitkanain namtamakpas. 
Katmizna, aune mamasa kailshiaramakpas, uruza iznana. Uka- 
sa uzarachikas, aune wan payura uruza nijkulamtumakpas. 
18 Katmizna aune mamasa u uzkin in namanash. Nain akkwan 
piji in namnarau. Ishimtuasmin, Satanásne aumiza inintachi. 
19 Au Anpat Jesús amtu payura taizkane, aune kwisha wat pu- 
ranpas, u Diosta tirizamtu akwa. Aune Jesús amtu payura “u 
Dios pit wat miara” kaizanapas. 20 Watcha, aune u akwa wat 
minñamtumakpas. Aune u akwa kwisha wat makpas. 

1U akwa mirachi akwa, mamaz payura tiriztashitchi akwa, 

Silvanokas nakas Atenas pipulura nukkulpailta. 2Suasne 
aune ap añara, Timoteora, u purakin ininpailta. Timoteone au- 
kasa kal kit kit Dios watsal pit Cristowa kamtawaintu. Usne u 
uzkin izi, u Cristora an nijkulwainanapa, an tinta namninnana- 
pa. 3Suasne une u nijkulamtu aizpa chihkanamanazi. U Jesústa 
nijkulamtu akwa, mamaztuzne uruza naizninnanazi. Awa uruza 
naizninnamtukas, usne uruza iznanazi, uruza kiwainnanapa. 
4Ankas an ñamin kaiznaramakpas. U uztukin tuasmin, aune an 
ñamin au naizamtu aizpa paratmakpas. Watcha, une sun kirit 
aizpa pian. 5Katmizna aune mamaz payura u akwa mina tirizta- 
chimakpas. Au paasne Timoteora ininpailta, miza u Cristora nij- 
kulamtu piankamnapa. Nane Satanás uruza anupparit ishkwat 
mintuarau. Sun kitne, au kalne uruzpain kawal. 

6 Timoteora uruza inintawane, usne ma u pipulukis kail kit u 
wat pit aumiza kainanara. Usne aumiza u Diosta nijkulamiztu 
kaizta. Wan awaruza pashinamtu kaizta. Uskas u pailta payura 
au akwa wat nijkulamtu kaizta. U aumiza izshinamtu kaizta. 
Kawarain aune uruza izshimtumakpas. 7 Katmizna, Diosta pian- 
tuz, mizhain. U pit ininta aizpa mirawane, aune wat puramak- 
pas. Akkwan tuntu naizamtukas, aune an tinta namtamakpas, u 

mama Cristora nijkulamtu akwa. 8 U Anpat Cristokasa kanpara- 
ne, us kaizta aizpa miarane, aune an wat puranapas. 

9 Katmizna u Cristora an wat nijkulamtu akwa, aune au Dios- 
ta akwan piji aishtaish u akwa kiztumakpas. U akwa aune Dios 
iztukin wat kultumakpas. 10 Payuwarakas amtawarakas Diosta 
paikumtumakpas, uruza iznanapa, u we nijkulamtu aizpa kam- 
tananapa. 

11Mane au Taitta Diostakas, au Anpat Jesústakas akumtu- 
makpas, u uzkin azain aumiza ininnanapa. 12Au Anpat Jesústa 
paikumtumakpas, Dios uruza wat kiwainanapa, Cristora nijkul- 
turuzakas mamaztuzakas pashinanapa. Au uruza pashinamtu- 
kanain mamaztuzakas an akkwan pashinarain. 13Sun kitne, 
une Cristora an nijkulashina, an tinta namanapa, wan kwail ki- 
rit aizpa chihkanapa. Suasne une Taitta Dios iztakin us pashit 
aizpa uztakanain uzashina, au Anpat Jesús kailtu payurakima. 
Us kailkane, usne Diosta piantuza uskasa karananazi. 


Pablone ma pitchin Cristora nijkulturuza kamtanamtu 

1Mane, Diosta piantuz, mizhain. Aune uruza mamaz pit ku- 
4 runtumakpas. Aune an ñamin uruza miza uzna kamtanara- 
makpas, wan awaruza Dios pashit aizpa kianpa. Sunkana uzat kit 
Dios kaizta aizpa kirain. U au Anpat Jesústa piankamtu akwa, au- 
ne uruza paikumtumakpas, ussa an wat piankamanapa. 

2Aune au Anpat Jesús aumiza ininnara aizpa uruza kamta- 
naramakpas. 

3Diosne uruza paiña pit chihkashimtu, Dios kaizta aizpa kia- 
napa, kwail kiamanpa. Mamazpa ashampakasa chaman. Ma- 
mazpa ampukasa chaman. 4Ampu aizpa paiñain ashampara mil 
kit kwira kit kit pashitpa. 5Ashampa mijmikane paiña asham- 
pakasa watsal uztawa, ussa kwail kishimanpa. Diosta pianchi- 
ruzne usparuzpa ashamparuza sunkana kwail kinamtu. 
6 Ashampa mijmikane, mamaz ampuwa ashampakasa pittane, 
kwail kinazi. Uruzne Diosta piantuza sunkana kiman. An ñamin 
nane uruza Dios sunkana kirittuza ilnanazi kiz kit tinta kuruna- 
rau. 7 Diosne aumiza akwanara, kwail kin uzamanpa, mamaz 
kasara kitchimikakasa chamanpa. Aumiza akwanara, nil uzana- 
pa, Dioskasa chaanapa. 8 Na kamtara aizpa mimtuchiruzne Dios 
kamtara aizpa miamtuchi. Nawa sappamtuchi akwa, uspane 

Dios kamtara aizpa sappamtuchi. Diosne paiña Sinam Izpulta 
aumiza ininta, aumiza kiwainnapa, us pashimtu aizpa kinpa. 

9Mane nane uruza miza Diosta piantuza pashinana pama- 
nash. Diosne ñamin uruza uruzpain pashianapa kamtanara. 
10 Watcha, une wan Diosta pianturuza, wan Macedonia sura uz- 
turuza panashimtu. U usparuza pashinamtukas, aune uruza pai- 
kumtumakpas, wantuza an akkwan pashinanapa. 11 Uruzpain 
kalpain uzna kamtain. Mamaz awara kwail kinapmun. Wan 
awane uspain kal kiarawa. Awa aizpa sailkasa kal kiarawa, uspa 
we aizpa kana kinpa. Mamaztuza chiwazha paikukain. Na kam- 
tanara aizpakanain kal kirain, 12u chinkas we kimanpa. Sunka- 
na kitne, wan Diosta pianchiruzne uruzpa wat minñanazi. 


Anpatne kailnazi 

13Diosta piantuz, mizhain. Diosta piantuzne iarinazi. Sun 
akwa kainsih minman. Aune uruza irittuzpa, Diosta piantuzpa, 
piankamnintamakpas, tayalamanpa. Mamaztuzne, Diosta pian- 
chiruzne, tayalat kit chiyura uzna tirizamtuchi, irittuz kakul- 
ninshina pianchi akwa. Sun akwa uruza kamtananash. 14Aune 
Jesús irit nijkultumakpas. Ankas Jesús irittas kakultit nijkultu- 
makpas. Diosne sun irittuza, Diosta piantuza, kakulninnanazi, 
Jesús suntuza chiyura nuninnanapa, paiña kailtu payura. 

15Katmizna aune au Anpat aumiza kamtanara aizpa uruza 
kamtanamtumakpas. Au Anpatpa kailtu payu taizkane, aune 
mama an sukin uzturuzne, chiyura an ñancha nuamanapas, sun 
Diosta piantuza, an ñamin irittuza, aukasa kakulninnamtu 
akwa. 16Sun payura au Anpatne chiyuras kailnazi. Awane Dios 
paramtu aizpa mianazi. Sun urain awane katsa ángel mikwa tin- 
ta kwiantu aizpa mianazi. Suasne awane Diospa iru kwil tinta 
ustu mianazi. Sun urain irittuzne, Cristora piantuzne, an ñan- 
cha kamkis kakulanazi. 17 Kwiztane aune, an sura uzturuzne, 
iarittuzkasa parejuin chiyura nuanawas. Suasmesa aune wanish 
pilakin au Anpatta wanmalanawas. Suasne aune au Anpatkasa 
pailta payukima nukkulanapas. 18 Katmizna, an pitkasa uruz- 
pain kiwaintain, tayalamanpa, u Dioskasa pura akwa. 

1 Mane, Diosta piantuz, mizhain. Nane uruza au Anpatpa 
5 amtu payuwa pamtuchish, u sunpa wat pian akwa. 2Min- 
minkas mizurainkas au Anpat kailtu pianchi. Walkummika am- 
tawara mamazpa yalta napna chamtuasmin, yalpamikane mi- 

zurainkas walkum amtu pianchi. Sunkanane minminkas au An- 
pat kailtu payura pianchi. 3Mazantuzne minñat kit ka kaizam- 
tu: “Aune kalpain uztumakpas. Chinkas aumiza azaptuchi,” kiz- 
amtu. Uspa sunkana minñakane, Cristone azain at kit wantuza 
ilnanazi. Ashampa pija wakane, pashpa taiztachasmin, usne 
kwisha tinta ishnintu. Sun ashampa aza ishtu kiamtukana Dios 
kwailtuza ilnakane, minminkas tizamanazi. 4Diosta pianchiruz 
Jesús kailtu pianchikas, une, Diosta piantuzne, paiña kailtu pa- 
yu tirizamtu. Walkummika kulat kit yalkin napkane, usne yal- 
pamikasha azain ishkwinintu, walkumtumikasha tiriztuchi 
akwa. Une au Anpat kailtu payura pian akwa, une paiña kailtu 
payu tirizamtu, ishkwatchin. 5 Diosta pian akwa, une wat kiat 
kit nil chaamtu. Mamaztuz Diosta pianchi akwa, uspane chaat 
kit kwail kiashimtu. 6 Katmizna aune Diosta pianchiruzkana 
uzarachiwamakpas, uspa kizpu mainñamtu akwa. Auruzpain 
kwira kitpamakpas. Aune wat mintawamakpas. 7 Amtawara 
awane pittamtu. Diospa minñamtuchi akwa, awane amtawara 
tiraku kuat kit piamtu, Jesús kailtu payu tirizamtuchi akwa. 
8 Aune, Diosta piantuzne, Dios pashit aizpa kamtumakpas, kiz- 
pu maintuchi akwa. Auruzpain kwira kitpamakpas, wat minña- 
napa. Dios aumiza kiwainshimtu akwa, Diosta an wat nijkulara- 
wa. Dios aumiza pakpashimtu akwa, aune awaruza pashinara- 
wamakpas. Aune Diosta tiriztawamakpas, Dios aumiza chiyura 
milnanakima. 9-10 Diosne aumiza nanarachi, aumiza ilnana. Au 
Anpat Jesucristo au akwa irit akwa, Diosne aumiza nanarit, 
watsat milnanapa. Au Anpat kailkane, ma uzturuzkas an ñamin 
irittuzkas uskasa uzanapas. 11 Katmizna uruzpain watsal pit 
kaiztain, Diosta an wat piankamanapa. Ma u usparuza kiwain- 
tukanain wantuza kiwainnarain, an tinta namanapa. 


Pablone Diosta pianturuza kurunamtu 

12Diosta piantuz, mizhain. Aune uruza paikumtumakpas, 
uruzpain Diospa kal kimturuzpa wat minñanapa. Diosne uspa- 
ruza u mikwa namninnarit, uruza ininnanapa, uruza Dios pit 
kamtananapa. 13 Usparuzpa kwisha wat mintain. Diospa kal 
kiamtu akwa, usparuza pashinarain. Uruzpain kalpain uztain. 

14 Izmuruz, mirain. Sunkas kal kishimtuchiruza tinta kurun- 
narawa, paiñain kal kianapa, paiña pial kana kianapa. Tayaltu- 
ruza kiwaintain, Dios usparuza an tinta namninnapa. Cristora 

we nijkulturuza kiwaintain. Wan awaruza impara imparain ku- 
runarain, aliz kultachin. 

15Uruza kwail kimturuza kwail kiman. Diosta piantuzakas, 
wan Diosta pianchiruzakas wat kiwaintain. 

16Pailta payukima wat purarain. 17 Chiwazha kimtuasmin, 
akwan piji Diosta paikwarain. 18 Naizamtuasmin, Diosta aish- 
taish kiztain. Diosne Jesucristora piantuz sunkana kinpa pa- 
shimtu. 

19 Diospa Sinam Izpul kuruntu aizpa kirain. 20 Dios pit kam- 
tamturuza mirain, uspa kaizamtu aizpa mainñamanpa. 21 Dios 
pit kamtammika kwinta kimtuasmin, une us kaiztu aizpa mima- 
rain, us Dios kaizta aizpakana kamtanapa. Wat kiztu aizpa nij- 
kulat kit kirain. 22 Wan tuntu kwail aizpa chihkarain. 

23Diosne aumiza wat kulninta, uskasa kalpain uzanapa, wan 
kwail kirit chihkanapa. Nane Diosta paikumtus, Dios u kaijchu- 
ra watsanapa, us inintu aizpa kianapa, us kurunamtu aizpa mia- 
napa. Au Anpat Jesucristo akane, Diosne au kwail kiamtu pashi- 
namanazi. 24Dios uruza akwanarit akwa, usne uruza watsana- 
nazi, Dios iztakin nil uzanapa. Diosne us kin namtarit aizpa ki- 
nazi. 


Minpa pit 

25 Diosta piantuz, au akwa Diosta paikwarain. 

26 Wantuza “kakishapu” kiztain. 

27 Au Anpatne an pit paranpa nawa ininta, u wan Cristora 
piantuza sun pit izanapa. 

28 Diosta paikumtus, au Anpat Jesucristo uruza wat kiwaina- 
napa. Ka. 

Pailti. 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


2 Tesalonicenses 
San Pablone An Kwizta Pinkih Para 


San Pablo an ñancha pinkih Teslónica pipulura uztuza parawane, 
minpazha kal kiarashitchi, apa Anpat Jesucristo kailtu payu kashain 
taiztu akwa. Katmizna Pablone mamasa an kwizta pinkih usparuza pa- 
namtu, paiña kailtu payuwa an wat piankamanapa. 

Suasne Pablone uspa akwa Diosta aishtaish kiztu, uspa Cristora nij- 
kulamtu akwa, Tesalónica pipulura uztuza pashinamtu akwa (1.1-12). 
Dios kwail kiamtuza naizninnamtukas, Anpat Jesúsne mamasa watcha 
anazi. Cristo amtuchasmin, “mamaz kwail ampune” anazi, kwisha 
kwail kininnana. Pablone Diosta piantuza kurunnamtu, an ampuwa 
ishkuamanpa, au Anpat Jesucristo kailtu akwa (2.2). 

Sun pinkihkin (cap. 3) Pablone kurunnamtu, Cristo uztakanain uza- 
napa. Suasne usparuza akwanamtu, us akwakas paiña izmuruz akwa- 
kas Diosta paikuanapa. Minpa usne usparuza tinta ininnamtu, kal sa- 
yanapa, pial kana kianapa, kumira kwan. Sunkana kiznamtu: “Kal ki- 
shimtuchimikasha kumira kwinkain” (3.10). 





Kakishapu 
1Nane Pablo mun ish. Nane Silvanokasa Timoteokasa an 
1 pinkih paat kit uruza Tesalónica pipulura uztuza ininnam- 
tus, u au Anpat Jesucristorakas u au Taitta Diostakas piankaa- 
mamtu akwa. 2Aune u akwa au Taitta Diostakas au Anpat Jesu- 
cristorakas paikumtumakpas, Dios uruza wat kiwainanapa, kal- 
pain uzanapa. 


Cristo kailka, Diosne kwail kirittuza ilnanazi 
3Diosta piantuz, mizhain. Aune pailta payu u akwa Diosta 


aishtaish kiztumakpas. Ka kaiztawamakpas, u Diosta an nijkul- 
amtu akwa, u uruzpain an pashiamtu akwa. 4Katmizna, u Dios- 

ta nijkulturuzkin pianakane, aune wat puramakpas. Aune uspa- 
ruza u Diosta nijkulamtu kiznamtumakpas. Mamaztuz uruza 
naizninnamtukas, u akwan tuntu kwail naizamtukas, une wan 
chiwal tailchaamtu, u Diosta nijkulamtu akwa. 

5U Dios pit nijkulamtu akwa, mamaztuzne uruza naiznin- 
namtu. Sunkana wat Diosne wattuzakas kwailtuzakas nil kina- 
nazi. U naizamtukas, Diosne uruzpa wat min kit uruza paiña 
inintukin uzninnanazi. 

6 Dios nil kimtu akwa, Diosne uruza naizninturuza naiznin- 
nanazi. 7Sun payura Diosne uruzakas aumizakas parejuin 
kwaizkulninnanazi. Au Anpat Jesús chiyuras paiña tinta ángel- 
tuzkasa kaiyakane, wan naizninmu pailtinazi. Kailka, usne ïn- 
kanain aiztinazi. 8Sun payura Diosne Diosta pianchiruzakas, au 
Anpat Jesús watsal pit mimtuchiruzakas ilninnanazi. 9Diosne 
pailta payukima usparuza ilnanazi, naizanakima, wan kanaki- 
ma. Uspane au Anpat Jesúspa uzkin kashain mizurainkas piana- 
sachi. Sipnazi. Uspane miza us watsal iztit piankamamanazi. 
Yawa tinta i piankamamanazi. 10 Au Anpat akane, Diosta nijkul- 
turuzne ussa “kwisha wari” kizat kit uspa iztukin wakpuj wain- 
ñanazi. Sun payura ukas sunkana kianazi, u au pit parat aizpa 
nijkulara akwa. 

11 Katmizna aune, Cristora nijkulamtu akwa pailta payuki- 
ma Diosta paikumtumakpas, uruza tinta kiwainnanapa. Diosne 
uruza akwanara, Dios uruza kurunamtu aizpakana uzanapa. U 
Diosta nijkulamtu akwa, usne uruza kiwainnashina, u wan wat 
pashiamtu aizpa kianpa. 12 Sunkana u uzamtune, awaruzne au 
Anpat Jesúspa wat minñanazi. U Dios kaiztu aizpa miamtu 
akwa, uskas u akwa wat minanazi. Wan chiwal sunkana kirina- 
zi, au Dioskas, au Anpat Jesucristokas uruza kwisha wat kiwai- 
nashimtu akwa. 


Au Anpat Jesucristone anazi 
1 Mane, Diosta piantuz, mizhain, au kaizamtu aizpa pianka- 
manapa. Au Anpat Jesucristone kail kit aumiza wan ussa 
nijkulturuza wanmakninnanazi, uskasa puranapa. 2U mintu 
aizpa maizman. Minpazha “au Anpat kailtu payu me putnazi” 
kiztane, ishkuman. Minpazha “Diospa Izpul anmin pit nawa 
kaizna ininta” kiztane, ishkuman. “Pablo an pinkih pat kit Cris- 
to me kailta” kizturuza miman. “Pablo an pit kamtat kit me 

Cristo kailta” kizturuza miman. 3“Au Anpat kailtu payu taizzi” 
kizturuza miman. Uruza pirail kaizninman. Au Anpat kailtu pa- 
yu taiztuchasmin, akkwan awaruzne Dios inintu aizpa miashi- 
manazi. Uskasa aliz kulat kit wakpuj wainñamanazi. Sun payu 
taizka, mamaz ampune awa uzkin anazi, akkwan tuntu kwail 
kianapa. Kwiztane Diosne an kwail kimtumikasha, an ínta imtu- 
mikasha ilnazi, us naiznakima. 4Sun Diosta aliz kultumikane 
Dios inintu aizpa kishimanazi. Usmin an katsa namninshinazi, 
Dios mij aizpa azpiannapa. Uskas Dios yalta uznazi, “nane Dios 
ish” kizna, awa ussa wakpuj wainñanapa. 

5 Na uruzkasa mama uzasmin, nane sun pitmin uruza akwan 
piji paranarau. ¿Nijmakkiwas? 6 Mane une an kwail kimmika- 
wa pian. Usne mane kwail kisachi, minpazha ussa kwail kinin- 
tuchi akwa. Narit urara awane ussa izat kit piankamanazi. 7 Sun 
kwail kimmikane ma kulat kit paiña kal kimtu, awa Dios kaizta 
aizpa miamanpa. Mamazne an kwail kimmikasha wan kwail ki- 
shimtu aizpa kinintuchi, us au sukis inkima. 8Kwiztane an 
kwail kimmikane kai iztinazi. Au Anpat Jesús kailkane, usne 
kwisha watsal iztit anazi. Usne an kwail kimmikasha paiña pit- 
kasa ininnazi, piantanapa, an kwail kimanpa. 9Jesús kailtu- 
chasmin, an kwail kimmika akane, usne akwan iztasparit kal ki- 
nazi, Satanás ussa tinta kiwaintu akwa. Mamazne paiña kwail 
kal kiamtu aizpa kimanazi. Paiña kwail iztasparit kal akwa, us- 
ne awaruza paiña pirail kirit aizpa kanpaninnazi. 10Usne ak- 
kwan tuntu kwail kinazi, wan awaruza pirail apninnanapa. An 
awaruzne iarinazi, Dios watcha pit pashiarachi akwa. Dios wat- 
cha pit miashimtuchi akwa, Diosne usparuza watsat milnama- 
nazi. 11 Uspa watcha miashimtuchi akwa, Diosne usparuza pi- 
rail aptu aizpa mininnanazi. Suasne uspane an pirail kaizmumi- 
kasha mianazi. 12Uspa watcha miashimtuchi akwa, kwail kia- 
shimtu akwa, Diosne wantuza inta impakninnanazi. 


Diosne awaruza nananazi, watsarit milnanapa 
13 Mane, Diosta piantuz, mizhain. Dios uruza pashinamtu 
akwa, pailta payu aune Diosta u akwa aishtaish kiztawamak- 
pas. Au su sarachasmin, Diosne an ñamin uruza watsat milnana 
nanarit, uruza pashinara akwa. U Dios watcha pit nijkularawa- 
ne, Diospa Sinam Izpulne uruza nil uzninnara, Dios pashit aizpa 
kianapa. 14 Au Dios watsal pit uruza kainanamtuasmin, Diosne 

uruza akwanara, us aumiza watsat milnanapa, au Anpat Jesu- 
cristokasa chiyura uzanapa. 

15 Katmizna, Diosta piantuz, an tinta namtain. Sun pit u uz- 
kin na kamtanara aizpakas, sun pinkih uruza paninnarara aiz- 
pakas nijkulamiztain. 16 Au Anpat Jesucristokas, au Taitta Dios- 
kas aumiza pashinat kit aumiza wat kurunnara, pailta payu kal- 
pain uzanapa. Aune us aumiza wat milamtu aizpa tiriztumak- 
pas. 17Nane au Anpat Jesucristora paikumtus, uruza kalpain 
uzninnanapa, wan wat kal kianapa, wan watsal pit paraanapa. 


Diosta au akwa paikwarain 

1Diosta piantuza, minpa pit kaiznamtus. Au akwa Diosta 
3 paikwarain, an akkwan awa au Anpatpa pit mianapa, Dios 
aumiza kiwainnanapa, paiña pit wan suwara kainanapa. Suasne 
uspane sun pitmin sappanat kit u nijkulamtukanain nijkulanazi. 
2Wan awa Dios watsal pit nijkulamtuchi akwa, au akwa pai- 
kwarain, au watsarit tuanpa, kwail awaruz aumiza chinkas kia- 
manpa. 3 Aune au Anpatta nijkulshinamakpas. Au Anpat aukasa 
chamtu akwa, usne uruza an tinta namninnat kit uruza iznana- 
zi, Satanás uruza kwail kininnamanpa. 4Aune au Anpat uruza 
kiwainanazi pianmakpas, au inintu aizpa pailta payu mianapa. 
5Nane au Anpatta paikumtus, yawa Dios uruza pashinamtu 
piankamanapa, Cristo uruza an tinta namninnanapa. 


Awane kal kiarawa 

6 Diosta piantuz, mizhain. Mazantuzne, Diosta pianturuzne, 
wat kal kiamtuchi. Au Anpat Jesucristo aumiza kamtanara 
akwa, aune uruza ininnamtus, arakantuza paimpa chihkanana- 
pa, uspakasa chaamanpa, uspa au kamtanara aizpa miamtuchi 
akwa. 7U uzkin uzarasmin, aune tinta kal kiramakpas. Arakan 
chimakpas. Katmizna uspane au kal kimtukanain kal kin pian- 
kamarawa. 8 Chiwazha kain sapparachi akwa, aune wan kumira 
sapta aizpa pialkasa taramakpas. U uzkin uzarasmin, amtawara 
payuwara tinta kal kiramakpas, minminkas au akwa pial taan- 
pa. 9Aune uruza au we mij aizpa paikwashimtumakpas. Sunka- 
na aune chinkas paikwatchimakpas, u au uztakanain piankama- 
napa. 10U uzkin uzarasmin, aune uruza an pit kinpa ininnara- 
makpas: “Kal kishimtuchimikasha kwinkain.” 11 Aune minpa- 
zha uruzpa arakankanain uzamtu miramakpas. Kal kiamtu- 

chiasmin, minpazha mamaztuza azhappamtu. 12An Anpat Je- 
sucristo aumiza kamtanara akwa, aune sun kal kishimtumikara 
kurun kit inintumakpas, paiña kal kianapa, paiña kumira kwan- 
pa, wat uznapa. 

13Diosta piantuz, mizhain. U tayalamtukas, une pailta payu- 
kima nil uzat kit wat kiarawa. 14 Minpazha an pinkih parit aiz- 
pa, au kamtarit aizpa mimtuchine, ussa wan awaruza antain. 
Uskasa chakain, us kwail akwa mitsal mijanpa, Anpatta mama- 
sa kanpanapa. 15Une ussa izmumikakanain saptain, Diosta 
pianmikakana kurunnapa. 


Dios uruza wat kinamtu 

16 Mane, au Anpat watmika uztu akwa, au Anpat Jesucristo- 
ne uruza pailta payu kalpain uzna kiwainashimtu, au Anpat 
ukasa tuanpa. 

17 Nane Pablo mun ish. Mamaz an pinkih pamtukas, nane 
uruza kakishapu kiz kit an minpa pit ap chihtikasa pinkihta 
pamtus. 18 Au Anpat Jesucristo wan uruza wat kiwainnanaka. 

Pailti. 

1 Timoteo 
San Pablone An Ñancha Pinkih Para 


Musittu Timoteone Cristora nijkul kit San Pablokasa chat kit Pablo- 
kasa kal kira. Paiña akkuhshne Judío ashampa azi. Paiña papihshne 
Griego ampu azi. Pablone usparuza Listra pipulukin wanmalnara 
(Hch. 6.1-3). Pablone an pinkih Timoteora, iglesiakin kal kimtumika- 
ra, pamtu, paiña kuruntu aizpa mit kit sapnapa. Pablone ussa pashim- 
tu kwisha. 

Pablo Timoteora kamtamtuasmin, an ñancha usne mazantuz kwail 
kamtamtuz iglesiakin kamtanamtu kiztu (caps. 1—3). Mazantuzne Ju- 
dío kamtamtu aizpakas Diosta pianchiruz kamtamtu aizpakas iglesia- 
kin kainanamtu. Mazantuzne chiwazha kumira impa kizamtu. Mazan- 
tuzne au sukin wa aizpa kwail azi kizamtu. Mazantuzne uspa kularit 
pit mij aizpa awaruza watsat milnanazi kizamtu. Mamaztuzne kasara 
kimtu impa i kizamtu. Pablone Timoteora uspa minñamtu aizpa nil chi 
kiztu. 

Kwiztane Pablone ussa kuruntu, wan iglesiara iamturuz us kaiztu 
aizpa kianapa, Diosta nil wakpuj wainñanapa, iglesia mikwaruz wat 
ininnanapa. Minpa Pablo ussa pashimtu kiz kit ussa kuruntu, wat kam- 
tammika namnapa, Jesucristowa kiwainmika namnapa (4.6). 





Kakishapu 

1Nane Pablo mun ish. Nane Jesucristowa inintamika ish. 

Au watsat milmumika Dioskas au Anpat Jesucristokas nawa 
nat kit ininta. Au nijkulturuzne ussa tiriztumakpas, us aumiza 
chiyura sapnakima. 2 Timoteo, miri. Nane nua sun pinkih pam- 
tus. Nune ap watcha painkulkana i, Dios nua kiwaintit akwa, 
sun pit nijkulnapa. Nane au Taitta Diostakas Anpat Jesucristo- 
rakas paikumtus, nua wat kiwainpa, nua pashinapa, nu kalpain 
uznapa. 

Mamaz awa kwail kamtamtu aizpa kwiraruin 

3 Macedonia sura ikane, nane nua Éfeso pipulukin tiwij 
irau. Sua an mari kiztau, wat chi kamtamtuza kurunnanapa, 
mamaz tuntu kamtam kamtanamanpa. 4 Usparuza kaiznari, 
ñan kwinta kamtanamanpa. Antikwa awa an ñancha kiara 
aizpa kamtaamtune, an tuntu kamtamne Diosta piankamna 
kiwainsachi. Sunne chinkas wat puztuchi. Sun pitkasa kaiz- 
muruzne awaruza wan mimaninnanazi. Kancha u Diospa wat 
kamtamtu aizpa nijkultane, nune Dios kaizta aizpa kinazi. 
5 Nune sun kwail kamtamtuza ininnarawa, an kamtanaman- 
pa. Suasne mamazta pashitmikane mamazpa kwail minachi, 
kaijchu sinam sarit akwa, Dios inintu aizpa kishimtu akwa, 
Diosta wat nijkultu akwa. 6 Minpazha na usparuza kaizta aiz- 
pa miarachi. Suasne ñanta kit kit mamaz miwara iara. Uspane 
Dios pashit aizpa chihkat kit mamaz miwara kaiyara, kain pit 
kaiznapa. 7 Usparuzmin Dios Moisésta ininta aizpa kamtam- 
tuz namashimtukas, uspane uspa kamtamtu aizpa pianka- 
mamtuchi. Akkwan pit kaizamtukas, uspane uspain kamtam- 
tu aizpa wat kamtaasachi. 

8 Mane aune Dios ininta aizpa wari pianmakpas. Kamtam- 
mikane sun pit piankam kit Dios inintit aizpa nil kitpa. 9 An- 
kas pianmakpas. Awa wat kitne, minainkas kwail kirit kiza- 
manazi. Diosne us inintu aizpa pinkihta paninta, Dios kaizta 
aizpa kiamtuchiruz piankamanapa, Diosta miashitchiruz 
kwail kiarit piankamanapa, Diosta wakpuj waintuchiruz 
kwail kiarit piankamanapa, akkwan tuntu kwail kiarittuz 
kwail kiarit piankamanapa, Diosta pashiarachiruz kwail kia- 
rit piankamanapa, Diosta nijkulamtuchiruz kwail kiarit pian- 
kamanapa, papihshtakas akkuhshtakas awarakas piantamtuz 
kwail kiarit piankamanapa, 10 kasara kitchi ashampakasa pit- 
muruzkas kwail kiarit piankamanapa, ampuwarain pitmu- 
ruzkas kwail kiarit piankamanpa, awara piz kit paininmuruz- 
kas kwail kiarit piankamanapa, pirail kaizmuruzkas kwail 
kiarit piankamanapa, katsa namtitmikasha pirail apmuruz- 
kas kwail kiarit piankamanapa. Mamaztuzne an akkwan tun- 
tu kwail kianazi, watcha kamtam sapparachi akwa. 11 Sun 
watcha kamtamne Dios kwisha wari kiztu. Au watsal Diosne 
nawa ininta, sun pit awaruza kainana, awaruza watsat milna- 
napa. 

Pablone Diosta aishtaish kiztu 

12Nane Jesucristora, au Anpatta aishtaish kiztus. Usne nawa 
tinta kiwainta, paiña pit kainanapa. Usne nawa nil awakana nat 
kitininta, paiña kal kinpa. 13 Na an ñamin ussa aliz paritkas, us- 
sa piantuza naizninnarakas, ussa kwail kiztakas, usne nawa pai- 
ña kiwainmikasha namninta. Nijkultachiasmin, na kit aizpa wat 
pianchiasmin, Diosne nawa wat min kit kiwainshira. 14 Katmiz- 
na au Anpatne nawa kwisha wat kira. Jesucristo nawa saptit 
akwa, usne nawa wat kiwainta, ussa nijkulnapa, Diosta pashin- 
pa, uskasa uznapa. 

15Na uruza kaiznamtu aizpa watcha i. Wan awane sun pit miat 
kit nijkularawa. Cristo Jesúsne au sura at, kwail awaruza wat pa- 
ninnat kit watsat milnana. Nane wan awaruzkin an kwail kirit ish. 
16Na kwail kiritkas, Diosne nawa wat kiwainta. Jesucristone ak- 
kwan payukima nawa tirizta, na ussa piankamnakima. Na akkwan 
kwail kiritkas, Dios nawa maizta akwa, usne nawa paiña painkul 
namninta. Sun akwa an kwizta Cristora nijkultuzne Dios usparuza 
maiznashina piankamnat kit pailta payukima chiyura uzninnana- 
zi. 17Katmizna mane aune Dios kwisha wari kiztumakpas. Usne 
wantuzkin an watsal i. Usne, au katsa mikwane, wan payurakima 
wanta ininnanazi. Mizurainkas isachi. Minminkas ussa izsachi. 
Mamazne uskana chi. Usne wanta pian. Ka. 

18-19 Timoteo, nune ap painkulkana i. Mamasa na kamtarit 
aizpa mizha, sun pitmin mamaztuza kamtananapa. Ñamin Dios 
kainammmikane nuwa wat para, sun kal wat kinpa. Mane na 
kamtamtu aizpa mirane, nune sun kal Dios milara aizpa wat ki- 
shina. Diospa kal kimtuasmin, nune nil min kit Diosta nijkulta- 
wa, chiwazha wat aizpa kinpa, ayukta kwail mazmanpa. Min- 
pazha sun pit wat mirachi akwa, sun kammu pashitchi akwa, 
uspane kaarit me, an nijkulamtuchi akwa. 20 An ñamin Hime- 
neokas Alejandrokas sunkanain kirailta. Sun paas wat mishim- 
tuchi akwa, nane sun paasta chihkarau, Satanásta kanpailnapa, 
uspa kwail kimtu aizpa piankampailnapa, Diosta an kwail kiz- 
pailmanpa. 


Wanmakkamtune, uspane Diosta paikwatpa 
1An ñancha nane nua kuruntus, Jesústa piantuza kainana, 
Diosta wan awa akwa paikwanpa. Uspane paikwatpa, Dios 
awaruza kiwainanapa. Dios usparuza kiwainakane, Diosta pai- 

kumturuzne Diosta aishtaish kizashina. 2 Uspane wan katsa mi- 
kwa akwakas wan ainki ininmika akwakas Diosta paikwatpa, 
awa kalpain uzanapa, waya kitchin. Sun kitne, aune Diosta 
wakpuj wainñashit kit awa iztakin wat puranapas. 3U Diosta 
wan awa akwa paikukane, Diosne sun kimtu aizpa wari kiztu. 
Au Diosne au watsat milmumika i. 4Usne wan awaruza watsat 
milnashimtu, Dios watcha pit wat piankamanapa. 5 Maza Dios- 
min uz. Maza ampuin, Jesucristoin, Diostakas awarakas wan- 
makninnashinai, awa Dios iztakin wat uzanapa. 6 Wan awa 
kwail kiarit akwa, Jesucristone irit. Au akwa irit akwa, usne au 
kwail kiarit aizpa wat kulninnara, aumiza watsat milnanapa. 
Diosne sun payu nat kit awaruza an pit piankamninta, wan awa- 
ruza watsat milnana. 7 Katmizna Diosne nawa narit, Jesucristo- 
wa kainanapa. Paiña inintamika namtawane, usne nawa Judío 
awa chiruza ininta, usparuza watcha pit kamtana, uspa sun pit 
nijkulanapa. Na kaiztu aizpa watcha i. Pirail kaiztuchish. 8 Kat- 
mizna nane wan suras ampuruza kainammtus, Diosta paikwan- 
pa. Judío awakana chihti anak kit Diosta paikumtuasmin, Dios 
pashimtu aizpa kiarawa, pilchapuztachin, mamazkasa aliz kul- 
tachin. 


Ashampa Dios wanmakmukin iamtune 

9 Ashamparuz Dios wanmakmukin iakane, uspane kwisha 
muinchi pinkasa pait kit kwashina. Wat pin kwashina, awa 
usparuzpa kwail minñamanpa. Uspa ash wat ulaashina, ak- 
kwan pial tarachin. Urukas muin kwilkin kwamkas muin pin- 
kas kwaman, awa ashamparuzpa kwail minñamanpa. Uspane 
chiwazha wat kal kiashina, awa watsal ashampa i kiznapa. 
Uspane wat ashampakana kuharawa, kwail ashampakana 
chi. 10 Ashamparuzne, Diosta pashimturuzne, watsal kal kia- 
rawa. Sun kal kiarane, ashamparuzne watsal izanazi, Dios pa- 
shit aizpa kiamtu akwa. 11 Awa Dios pit kamtamtuasmin, 
ashamparuzne kamtamtuz kaizamtu aizpa puñain miarawa, 
paratchin. 12 Nane ashamparuza kurunnanash, wan awaruza 
Diospa yalkin kamtanamanpa. Ashamparuzne Dios pit pu- 
ñain miarawa. Uspane ampuruza ininñanachi. 13 Ashampa 
sunkana kiarawa, Dios an ñancha Adánta sara akwa. Kwizta- 
ne usne Evara sara. 14 Adánne Satanáspa pirail aptit aizpa mi- 
rachi. Sun pirail aptit aizpa mirawane, paiña ashampain 

kwail kirit. 15 Diosne ashamparuza watsat milnanazi, pash- 
paruza kawiramtuasmin, Jesústa nijkulamtuasmin. Diostakas 
wan Diosta piantuzakas pashinarane, Diosne usparuza ki- 
wainnanazi. Uspane nil uzat kit Dios pashit aizpa kiarawa. 


Wanmakmuruzpa ininmika 

1 An pitne na kaiztu aizpa watcha i. Minpazha Diosta 
3 piantuz wanmakmu yalkin mikwa namshitne, usne wat 
kal pashimtu. 2 Katmizna an mikwane nil uztawa, minminkas 
ussa kwail kirit kizmanpa. Usne maza ashampain mijatpa. 
Akkwan tain chappi kukain. Usmin wat min kit nil kitpa. Us- 
ne awa iztakin wat uztawa. Maza akane, paiña yal nammilat- 
pa. Usne kwisha wat Dios pit piankam kit kamtawa. 3 Pirit 
chakain. Izmuruzkasa waya kikain. Mamaztuza wat kitpa. 
Usne waya kimtuza kiwainarawa, aliz paramanpa. Usne pial- 
tain minman. 4Paiña kwalta kurun kit wat ininnarawa. Paiña 
pashparuza kurun kit kawirarawa, us kaiznara aizpa miat kit 
kianapa. 5 Paiña kwalta kurunna wat pianchine, usne Diospa 
yalkin wanmakmuruza kurunnasachi. 6 Diospa yal mikwara 
narakane, nune mamin Jesústa piankamtamikasha narakiwa, 
us “nane mamaz awakin an warish” minmanpa. Suasne uskas 
Diablokanakas naiznazi, us “mamaz awakin an warish” min- 
tu akwa. Sun akwa Diosne sun kwail kimtuza naizninnanazi. 
7 Jesústa pianchiruzkas sun Diospa yal mikwa wat awa i min- 
ñat kit kaizarawa, awa us kimtu aizpa nil i piankamanapa. 
Sun ampu wat chine, awa us akwa wat minñamtuchine, suas- 
ne Diablone ussa kwail kininnazi. 


Wanmakmukin kiwainmuruz 

8Sunkanain wanmakmukin kiwaintuzne nil uzat kit uspa 
kaizara aizpa kiarawa. Mizurainkas uspa pit wainamman. Maza 
pitmin paratpa. Pirit chakain. Kal kimtuasmin, mamazta walku- 
kain. 9Uspane Dios kamta aizpa miat kit nijkularawa. Uspa 
kaijchu wat panintawa, wat pian aizpa kianapa. 10 Kiwaintu- 
ruza narachasmin, nune uspa kal iznat kit usparuza mimarawa, 
miza uzna piankamanapa. Uspa chinkas kwail kiamtukine, nil 
uzamtune, nune kiwainmuruza namninnashina. 11 Sunkanain 
uspa ashamparuzkas wanmakmukin awa iztakin wat uzarawa. 
Uspane mamazpa kutkukain. Uspakas pirit chakain. Chiwazha 

kishitne, pailnakima nil kiarawa. 12 Ampu kiwaintumikane ma- 
za ashampain mijatpa. Usne paiña yalkin uzaruzakas paiña 
pashparuzakas watsal ininnarawa. 13Kiwainturuz usparuzpa 
kal wanmakmukin wat kiarane, awane usparuzpa wat minña- 
nazi. Suasne uspane an wat nijkulat kit Jesucristowa an tinta 
kamtanashina. 


Aune Dios kishimtu aizpa piankamshinamakpas 
l4Irattuin na nua izna ishimtukas, nane an pinkih pat kit 
ininshimtus. 15 Upta azain putnasachine, nane an pinkih 
inintus, u miza purarakas Diosta piantuzkasa piankamanapa. 
Au Diosne, chiyura uzmikane, uruza paiña kwal namninna- 
nat kit wanmakninnara. Sun Diosta piantuzne tinta watcha 
kamtananazi. 16 Awa an pitne an ñamin piankamarachikas, 
au kamtamne kwisha watsal i. Sunkana aune nijkulamtumak- 
pas. 
Diosne Cristo awakana namtit, aumiza piankamninna- 
ra. 
Paiña Sinam Izpulne Cristo kwail kitchi kizta. 
Ángeltuzkas ussa wat izara. 
Awane sun pit tinta kainanara, wan awa mianapa. 
Akkwan wan suras awane ussa nijkulara. 
Diosne ussa chiyura sapta. 


Kwail awaruzne kwail kamtanamtu 

1Mane Diospa Sinam Izpulne ka nil kizta: Minpa payurane 

minpazha Diosta chihkat kit Dios kaizta aizpa nijkulamana- 
zi. Sun kwail awaruzne kwail saliz kaiztu aizpa miat kit mamaz- 
tuza Diablo kamtamtu aizpa kamtananazi. 2Sun kamtamturuz- 
ne pirail kaizanazi, awa watcha piankamamanpa. Diablo uspa- 
ruza piznat kit paiñawa namnarit akwa, uspane kwail kiamiz- 
nazi. 3Sun kwail kamtamturuzne awaruza awa kasara kimanpa 
ininnanazi. Dios wan kumira sarakas, uspakas awara chiwazha 
kumira kuamanpa ininnanazi. Diosta nijkulturuzkas watcha 
piantuzkas aishtaish kizat kit wan kuwizashina. 4Chiwazha 
Dios sara aizpa wan kwashina, wat akwa. Chinkas impachi. Chi- 
wazha kwashitne, Diosta aishtaish kizkane, aune sappat kit 
kwashinamakpas. 5Dios pit akwa Diosta paikukane, usne au 
kumtu aizpa wat namnintu. 

Jesucristowa wat kiwainmika 

6An pinkih parit aizpa Jesústa piantuza kamtanarane, nune 
Jesucristora kiwainazi. Nune an wat kamtam ñamin sap kit nij- 
kulta, makima sun pit kinpa. 

7Awa chiwazha kain kwinta kwinta kitne, mikain, an kain 
kwinta Dios pit chi akwa. Nune Diospa an kamarawa, Diosta an 
wat nijkulnapa, Diosta an wat kiwainapa. 8Salamturuzne usparuz- 
pain pitchin kiwainamtu. Salmukin Diosta nijkul kit piankamna 
anza wari, ma payu Dios aumiza iznamtu akwa. Uskas aumiza ma- 
maz payura chiyura uzna kin namnara. 9An pit na nua kaiztu aiz- 
pa watcha i. Wan awane sun pit sappat kit nijkularawa. 10Awa au- 
miza aliz paramtukas, aune Diospa kal aumiza ininta aizpa tinta 
kitpamakpas. Au Dios uztumikasha piankamtu akwa, aune ussa ti- 
riztumakpas. Usmin wan awaruza watsat milnashina. Watcha. 
Diosne ussa nijkulturuzain watsat milnanazi. 

11 Awaruza kamtanakane, nune usparuza ininnamiztawa, an 
pit na kaizta aizpa kianapa. 12Nune mama musittu i. Awa nuwa 
we minñakane, musittuin akwa, nune usparuza mimun. Nune 
Jesústa piantuz iztakin wat kit kit nil uztawa. Chiwazha watne 
paratpa. Wan awaruza pashinarawa. Nune uspa iztakin Diosta 
nijkultawa, uspa nijkulna piankamanapa. Nune wantuza chiwa- 
zha nu kimtu aizpa nil i piankamninnarawa. 13Na piannanki- 
ma, nune Dios pit pinkih iztawa, wan awa mianapa. Jesústa 
piantuza Dios pinkih piankamninnarawa, sun kianapa. Kwisha 
wat kamtanarawa. 14 Ñamin Diospa yal mikwaruzne uspa chihti 
up kizpura paara. Suasne uspane wan awa iztakin Dios nua na- 
rit an kal kinpa kizara. An kal Dios nua milarit aizpa mainkain. 

15Nune wan pit na kaizta aizpa watsal kitpa, wan awa na 
kaizta aizpa nu kimtu izanapa. 16 Nuin kwira kit Dios pitkas ma- 
maztuza nil kamtanamiztawa. Nukas an tinta Diosta nijlultawa. 
Suasne Diosne nuakas mamaztuzakas watsat milnanazi. 


Jesústa piantuzkasa miza uzna 
1 An ilaparuz kwail kikane, usparuza tinta kaiznanachi. Nu- 
5 ne usparuza up papihshkanain watsal kurunnarawa, an 
kwail kiamanpa. Musitturuzakas aimpihshtakanain kurunnara- 
wa. 2Hnkwaruzakas akkuhshtakanain kurunnarawa. Nimpihsh- 
tuzakas kwampihshtakanain kurunnat kit chiwazha watsal ki- 
wainarawa, awa nuwa kwail minñamanpa. 

3 Ampu irit ashampa we mijkane, Jesústa piantuzne ussa kiwai- 
nat kit chiwazha we mij aizpa milanarawa. 4Ampu irit ashampa 
painkul mijne, pampa pashpa mijne, an ñancha uspane kamat kit 
akkuhshta we mij aizpa milanarawa. Uspane uspa akkuhshtain 
wat minñat kit kiwainñarawa, ñamin akkuhsh wan pashparain 
kwira kit kawirara akwa. Pashpa kwalta kwira kiarane, anne Dios 
iztakin wari. 5Ampu irit ashampamikakas, mazainpa uzmikakas 
Diosta nijkul kit payuwarakas amtawarakas Diosta paikumtu, Dios 
ussa kiwainapa. Jesústa piantuzne sun ampu mijchiruza kiwain- 
ñarawa. 6Sunkana ampu irit ashampa usmin min kit chiwazha pa- 
shit aizpa paimtune, usne kain uztu. Ussa kiwainachi. An ashampa 
uztukas, usne Diosta pianchi ashampakana uztu akwa. 7Nune sun 
kwaltuzakas ashampa ampu mijchiruzakas ininnarawa, uspa chin- 
kas kwail kiamanpa. 8Minpazha uspa kwaltakas paiña yalta uz- 
tuzakas iznarakine, usne Diosta wat nijkultuchi. Paiña kwal ki- 
waintuchimikane Jesústa pianchimikakin anza kwail i, paiña 
kwaltuza pashinamtuchi akwa. 

9 Ampu irit ashampa sesenta año mijne, maza ampuin mijat- 
ne, paiña mun wian kit wanmakmukin pinkihta parawa, ussa 
kiwainanapa. 10 Awane an ashampawa wat kal kiarit aizpa nij- 
kularawa. Paiña pashpa watsal kawirarane, mamaz suras pian- 
namtuza yal nammilarane, chiwazha wat kal Jesústa piantuza 
kinarane, naizturuza kiwainarane, chiwazha wat kal kishirane, 
sun ashamparuza wiannat kit uspa mun pinkihta parawa. 

11 Ampu irit ashampa an inkwachine, ussa wiannachi, Dios- 
pa yalta wanmakmuruz ussa kiwainñamanpa. Minpazha 
ashamparuzne mamaz ampura sait kit kasara kishianazi, uspa 
Diospa yalkin Cristowa kal kiarit aizpa chihkashiamtu akwa. 
12Suasne wanmakmukin kiwainna kin namtawane, uspane 
maizanazi, kin namtit aizpa kiashimtuchi akwa. 13Sun inkwa- 
chiruza, sun ampu mijchiruza, kiwainman, akkwan kal kin mij- 
chi akwa. Mamaz yalta mamaz yalta kain chaanazi. Sun akwa 
arakan namanazi. Uspane kutkuanazi. Uspane uspa izmuruzpa 
kain pit kaizanazi. Uspane ñantawazha paranazi. 14 Katmizna 
nane ampu irit musittu ashamparuza ka kiznamtus: Uspane ka- 
sara kiarawa. Pashpa kawirarawa. Uspa yalta wat kwira kitpa. 
Wan sun kiarawane, Diosta pianchiruzne usparuzpa kwail kiza- 
manazi. 15Minpazha ampu irit ashamparuzne Cristowa mi 
chihkat kit mamaz miwara iara, Satanásta kanpaana. 

16Diosta nijkultu ashampakas paiña kwalkas mamazpa 
kwaltuza kiwainnarawa, maza ashampawa ampu irika. Uspane 
ampu irit ashampara us we mij aizpa milanarawa. Sunkana 
wanmakmukin Jesústa piantuzne usparuza milamanazi. Ampu 
irit ashampa kwal mijkine, Jesústa piantuzne us we mij aizpa 
ussa milanarawa. 

17 Awane ilaparuzpa, Diospa yalkin inintuzpa, wat minñara- 
wa. Diosta nijkulturuzne Dios pit kainammtuzpakas Dios pit 
kamtamtuzpakas anza wat minñat kit pa pijikima tarawa. 
18 Dios pit pinkihta ka para, awaruza tananapa: “U toro chara 
pippara u akwa isalmin kultane, paiña pitkin nukmuchi,”* kiz- 
ta. Suasne usne chiwazha pippa kwashina, u akwa kal kit akwa. 
Ankas para: “Kal kitpane, kal kimmikane pial sapmu,” kizta. 

19Minpazha Diospa yalkin ininmikasha kwail kirit kizshika- 
ne, paas piantuzkas kutña piantuzkas sunmin kizamtukine, nu- 
ne sunpa kizmuruza izkinchi. 

20 Mane Diospa yalkin ininturuz kwail kikane, nune suntuza 
wan iztakin kwail kiman kiznarawa. Kwail kimtuza wan iztakin 
kwail kiman kiznarawane, mamaztuzne kwail kin ishkuanazi. 

21 Dioskas Jesucristokas paiña ángel narittuzkas na nua kaiz- 
tu aizpa pian. Katmizna nune na inintu aizpa kitpa. U izmuruz 
kwail kiamtukas, nune usparuza kwail kiman kiznarawa. Kwail 
kimtuzpa wat minman. 22Diosta piantuz wanmakmu yalkin 
mamazta ininna nakane, nune ussa azain nanachi, us miza uzna 
piankamnakima. Nu kwail kimtumikasha azain narane, awane 
nu kwail ininmikasha narit kizanazi. Mamaz kwail kimtu mika- 
kasa chamun. Nuin sunkana tuntu kwail kimun. 

23Kwazin kwanchi. Akkwan payukima pusunmal ishtu 
akwa, makis nune pitchin vino kwazikasa nat kit kwatpa, wat 
panapa. 

24Wan awa kwail kiamtukas, mazantuzne uspa kwail awa 
iztakin kiamtu. An ñancha uspa kwail akwa naizanazi. Mamaz- 
tuzne uspa kwail kiamtu aizpa kulanazi. An kwizta uspa kwail 
akwa naizanazi. 25Sunkana awa mazantuzpa wat kiamtu aizpa 
izamtukas, mazantuzne uspa wat kal awa sun izanapa kiamtu- 
chi. Sun wat kal kiamtu aizpa kulasachi. 





“5.18 Dt 25.4 

1 Jesústa piantuzne, kiwainmuruzne, uspa anpatpa wat 

minñat kit uspa anpatpa kal wat kiarawa. Kiwainmuruz 
anpatpa wat minñamtune, awane sun kiwainmuruz Diosta 
wat nijkulamtu kizanazi, wat kal kiamtu akwa. Uspakas au 
kamtamtu aizpa wat mianazi. 2 Masetne anpattuzne Jesústa 
nijkulturuz mai. Sun kiwainmumika sun anpat mijne, kiwain- 
muruzne uspa anpatpa an wat minñarawa. Jesústa nijkultu 
akwa, usne aimpihshkanain i. Katmizna Jesústa nijkultumi- 
kasha anza wat kal kiarawa, ap anpatta kiwaintu akwa, ap 
anpatta pashimtu akwa. 


Watsal kamtam 

An pit na kaiztu aizpa wan awaruza kamtanarawa. 3 Minpa- 
zha mamaz tuntu kamtamtune, watsal pit au Anpat Jesucristo 
kaizta aizpa kamtamtukine, paiña pit kaiztu aizpa miman. 4Sun 
awa “nane mamaz awakin an warish” mintu akwa, usne chinkas 
pianchi. Usne pailta payukima mamazkasa tinta kaiz kit pitpara 
mimamtu. Sun pit akwa, kizpura mainñarim. Diosta wat pian- 
chi. Sun kiamtu akwa, awane mamaz mij aizpa pashiat kit waya 
kishiamtu. Mamazta kwail kizamtu. Awa uskasa chikin pachish. 
5 Usparuzpain aliz paraamiztu. Sun nil chi minñamtu. Watcha 
pianchi mai. Dios pit kaiztane, uspane kwazpa namtumakpas 
minñamtu. Sunkanane usparuztas paimpa irain. 6 Minpazha Je- 
sústa nijkultane, minpazha pitchimin mijkas, usne watsal uzna- 
zi, Diosta pian akwa. 7 Kawirawane, aune au sukin chinkas ka- 
raamanash. Irawane, chinkas au sukis milsachimakpas. 8 Kumi- 
ra mijne, pin mijne, aune sunkasain watsal manapas. 9 Kwazpa 
kulshimturuzne kwail kishiamiztu, an akkwan pial sappashimtu 
akwa. Nil chi minñamturuzkas wat uzashimtuchiruzkas ak- 
kwan piji kwail kiamiznazi. Suasne kwail kin napparawane, 
minminkas tas tizamanazi. Suane uspa mij aizpa wan karinazi. 
Suasne uspane inta pailta payukima naizanazi. 10Pialmin pa- 
shimturuzne akkwan tuntu kwail kishiamiztu, pial sapna. Min- 
pazha Dios kaizta aizpa an nijkulashimtuchi, pialmin sayamtu 
akwa. Akkwan pial sayamtukas, uspane kwisha naizanazi. 


Nune wat nijkultawa 


11Nune Diosta pianmika i. Na kaiztu aizpa mit kit wan kwail 
chihkatpa. Nil uztawa. Diospa min kit ussa pashitpa. Dios kaizta 

aizpa nijkultawa. Mamaztuza pashinarawa. Naiztukas, nune nil 
uz kit mamaztuza wat paranarawa. Mamaz awakasa kalpain uz- 
tawa. 12 Diosta nijkultuasmin, nune an tinta kal kit kit wat uzta- 
wa, pailta payukima chiyura uznapa. Diosne nua akwara, sun 
kal kinpa. Sun payura Dios nua akwatpane, akkwan awane nu 
kaizta aizpa miara. Nune usparuza “na Diosta nijkultus” kaizna- 
ra. 13Mane Diosne chiwazha wa aizpa uzninnamtu. Jesucristo 
Poncio Pilato iztakin kunasmin, usne an watsal pit kamtat kit 
nil uzta. Dios iztakin nane nua inintus, na kaiztu aizpa kinpa, nu 
wan awa iztakin nil uznapa. 14Nune na inintu aizpa kitpa, 
maiztachin. Suasne awane nu nil uztu piankamat kit nu kwail 
kirit kizamanazi. Sunkana kitpa, au Anpat Jesucristo amtu pa- 
yurakima. 15Sun payu taizkane, Cristone Dios narit payura ana- 
zi. Mamaz diosne uskanain wachi. Au Diosne kwisha wat ininta- 
mika i. Usne mamaz inintuza ininnamtu. Usne mamaz anpat- 
tuza ininnamtu. 16 Usmin ikain. Usne kairain uz. Minminkas us 
uztukin nusachi. Awa ussa izsachi akwa, minminkas mizurain- 
kas ussa izamanazi. Awane ussa wat minñat kit wakpuj wainña- 
rawa. Us tinta akwa, usne wan awaruza payurakima ininnanazi. 
Ka. 

17Nune an sukin kwazpa kularittuza kurunnarawa, uspa 
pialmin minñamanpa. Sun pial akwa, uspane mamazkin an tin- 
ta chi mai. Ka kurunnarawa, sun kizamanpa: “Ap pialkasa kwi- 
sha wat uznash,” pial pailta payukima tailchasachi akwa. Nune 
usparuza Diostain an wat nijkulna kiztain, Diosmin awaruza 
kwira kinamtu akwa. Diosne aumiza kwisha akkwan milanam- 
tu, an watsal uzanapa. 18 Nune kwazpa kularittuza kurunnara- 
wa, uspa pialkasa akkwan wat kal kianapa. Pial kana kimturuz- 
ne akkwan wat kal kiashina. Usparuza kaiznarawa, uspa mijat 
aizpa naiyat kit we mijtuza milananapa. 19Sunkana ma awa- 
ruza kiwainarane, uspane mamaz payura an akkwan sappanazi. 
Uspane Dioskasa pailta payukima wat uzanazi. Uskasa uzna an- 
za wari. 


Minpa pit Timoteora kainammtu 
20 Timoteo, mizha. Dios nua kamtarit aizpa chihkarit akwa, 
nune sunmin watsatpa, awaruza kamtananapa. Awa kain pit pa- 
raaka, mikikain, uspa Diospa paraamtuchi akwa. Akkwan pian- 
ish kizmuruza mikikain, uspa kaizamtu aizpa nilchi akwa. 

21 Minpazha uspa kamtam sappat kit mamaztuza kamtanamtu, 
sun wat piantuzkana namanapa. Uspa wat pianmakpas min- 
ñamtukas, uspane wat miamtuchi. Uspane ñan miwara iat kit 
Dios kaiztu aizpa nijkularachi. 

Nane Diosta paikumtus, nua wat kiwainapa. Ka. 

Pailti. 

2 Timoteo 
San Pablone An Kwizta Pinkih Para 


San Pablone mamaz pinkih Timoteora pamtu, us kuruntu aizpa kin- 
pa. Paiña imtu payu taiznapain mintuasmin, Pablone Diosta aishtaish 
kiztu, Timoteo Diosta pashimtu akwa, mama Diosta nijkultu akwa. 
Awa Timoteora naiznintukas, awa us kamtamtu aizpa miamtuchikas, 
Pablone ussa kuruntu, tinta namnapa, Jesucristowa suldarukana uz- 
napa (1.1-2.13). Mamaztuz kain pit kainammtuasmin, uspa kai- 
nammtu aizpa mikain, uspa pit palichi akwa. Timoteo naiztuasmin, 
ussa kuruntu, nil uznapa, Pablo ussa kamtarit aizpa kianapa, paiña ak- 
kuhshkas paiña kwankwakas ussa kamtaarit akwa (2.14-4.5). 

Suasne Pablone Timoteora paiña naiztu aizpa kainammtu, kajchira 
siptitmika akwa, akkwa izmuruz ussa chihkarit akwa, mamaztuz ussa 
aliz kularit akwa. Lucasmin uskasa nukkultukas, Pablone Timoteo us tu- 
kin in pashimtu. Wan ussa chihkaritkas, Anpat Jesúsne ussa kiwain kit us- 
kasa tuanazi. Katmizna usne Diosta aishtaish kiztu, awa Dios kwisha wari 
kizanapa (4.6-22). Timoteora akwantu, Cristora mama nijkulnapa, tinta 
namnapa, Anpatta tiriznapa, Dios pit nil kamtananapa. 





Kakishapu 

1Nane Pablo mun ish. Diosne nawa narit, Jesucristowa 
1 inintamika namna. Usne nawa ininta, awaruza kainanana- 
pa. Diosne Jesucristora nijkulturuza kin namnara, uskasa pailta 
payukima uzanapa. 2Nane nua, Timoteora, ap painkulkana 
pamtus, na nua pashimtu akwa. Nane an pinkih nua pat kit inin- 
tus. Nane au Taitta Diostakas au Anpat Jesucristorakas paikum- 
tus, nua wat kiwainnapa, nua pashinpa, nua watsal uzninnapa. 


Aishtaish kiztu 
3Nuwa mintuasmin, nane Diosta aishtaish kiztus, nu watcha 
Cristora nijkultu akwa. Ap ñamin Judío irit kwalkanain nane an 

Diosta wakpuj wain kit us kaizta aizpa min kit wat kimtus. Pa- 
yuwarakas amtawarakas nu akwa Diosta paikumtus. 4Nu apkis 
itpane, nane nu azta nijish. Nane nua kwisha izshimtus, na an 
watsal tuan. 5Nane nu Cristora wat nijkulta nijish. An ñamin up 
kwankwa Loidakas up akkuhsh Eunicekas Cristora wat nijkul- 
pailta. Mane nukas Cristora nijkultu pianish. 


Dios kaizta aizpa kin 

6 Katmizna nane nua kuruntus, Dios nua milarit aizpa main- 
manpa, na ap chihtikasa up kizpukin paaka. Sun payura Diosne 
nua paiña kal chihkara. 7 Diosne paiña Sinam Izpul akwa au- 
miza kiwainamtu, ishkuamanpa. Usne aumiza kiwainamtu, 
Diospa kal tinta kianapa. Usne aumiza kiwainamtu, Diostakas 
awaruzakas pashinanapa. Usne aumiza kiwainamtu, nil minñat 
kit wat kianapa. 

8Katmizna awaruza au Anpatpakas paiña pinkihpakas kaina- 
nakane, nil kainanaka, mitsal kitchin. Na Dios pit kainarit akwa, 
nane kajchira siptit was. Mane nune nawa mitsal kimun. Nune na- 
kasain Dios watsal pit akwa naiznawailwas. Nu naiztukas, Diosne 
nua kiwainazi, uspa pit kainana. 9Diosne aumiza sinam sanat kit 
akwanara, wat uzanapa, kwail kiamanpa, Dios pashimtu aizpa 
kianapa. Diosne au wat kirit akwa aumiza watsat milnarachi. Sun- 
kana usne aumiza pashinat kit akwanara, aumiza watsat milnana. 
Dios au su sarachasmin, usne Jesucristora ininna minta, aumiza si- 
nam sananapa. 10 Mane aumiza watsat milmumikane, Jesucristo- 
ne, apain ara. Sun akwa awane Dios wan awaruza pashinara pian- 
kamanazi. Cristo irittas mamasa kakulta akwa, usne aumiza paiña 
watsal pit mininnamtu, aumiza watsat milnanapa, inta iamanpa. 

11 Diosne nawa narit, sun pit kainana. Uskas nawa paiña 
inintamika namninta, wan awaruza sun pit kamtananapa. 
12 Katmizna na kajchira siptit akwa, nane sun naiztus. Na ussa 
nijkulta akwa, ussa pian akwa, nane mitsal kimtuchish. Usne 
paiña pit nawa chihkarit aizpa kainanapa kiwainazi, us kailtu 
payukima, awaruza watsat milnanapa. 

13 Nu na watsal pit kamtara aizpa mira akwa, kawarain ma- 
maztuza kamtanarain, Jesucristora nijkulanapa. Diostakas awa- 
ruzakas pashianarawa. 14 Diosne paiña pit nua chihkarit, awa- 
ruza kamtanana. Paiña Sinam Izpul aukasa chamtu akwa, usne 
umiza kiwainnara, paiña pit awaruza piankamninnanapa. 

15Mane nune wan Asia suras awa nawa kiarit aizpa pian. 
Akkwanne nawa kwayarit. Figelokas Hermógeneskas nawa 
kwayarit. 16Nane au Anpatta paikumtus, Onesíforowa kwalta 
kiwainapa. Ñamin usne nakin putnat kit nawa akkwan piji ki- 
wainta. Na kajchira wakas, usne nawa mitsal kitchi. 17 Sunkana 
us Roma pipulukin piannatpane, usne nawa kajchira saira, na- 
wa wanmalnakima. 18 Nukas us kit aizpa an wat pian. Usne Éfe- 
so pipulukin nawa akkwan piji kiwainta. Nane Diosta paikum- 
tus, ussa wat kiwainnapa, Jesús kailtu payura. 


Jesucristowa wat suldaru 
1Mane nu ap painkulkana i. Nawa mizha. Jesucristora nij- 
kultuasmin, ussa sairawa, nua wat kiwainnapa, paiña kal 

wat kinpa. 2Akkwan awane na kaizta aizpa miara. Nukas na us- 
paruza kaizta aizpa mira. Kawarain nune an pitmin na kaizta 
aizpa Cristora nijkulturuza kamtanarawa, wat piankamtittuz 
mamaztuza kiwainat kit kamtananapa. 

3Naiztuasmin, nune Cristo Jesúspa wat suldarukana uztawa. 
Nune Cristora nijkul kit wan kwail tailchari. 4Apas suldarune 
paiña ininmika kaizta aizpa kinazi. Usne usmin kishimtu aizpa 
kimtuchi. minmika suldarura wanmaknintawane, suldarune 
ininmika kaizta aizpa kishina. Kawarain Cristowa suldarune 
paiña ininmika kaizta aizpa kitpa. 5Kawarain salmumikakas nil 
saltawa. Salmumika nil saltukine, milamtu aizpa sapsachi. Nu- 
kas Cristo pashit aizpa kitpa, chiwazha us milamtu aizpa chiyu- 
ra sapnapa. 6 Kawarain nanta kal kimmikane us wamtukin tinta 
kal kitpa. Usne an ñancha paiña pippa pakmiltawa. Painintawa- 
ne, pial saptu. Nukas Cristo akwa tinta kal kitpa, chiwazha us 
milamtu aizpa sapnapa. 7 Na nua kaiztu aizpa minti. Au Anpat- 
kas nua kiwainnazi, wan na kaizta aizpa piankamninna. 

8Nune Jesucristowa nijkulti, us irittas kakulta akwa. Usne Da- 
vidpa kwal azi. Ñamin Davidne Israel mikwa azi. Sun watsal pit- 
min wan awaruza kainanamtus, Dios awaruza watsat milnanapa. 
9Na sun pit kaiztu akwa, naiztus. Nakas kwail kiritmikakana kaj- 
chira siptit was. Nawa kajchira siptitkas, awane Dios pit kamtana- 
shina, awa sun pit mianapa, awa au pit sipsachi akwa. 10 Katmizna 
na wan kwail akwa kajchira naiztukas, Diosne nawa tinta kulnin- 
tu. Nane Diosta paikumtus, narittuza watsat milnanapa, Cristo Je- 
sústa nijkulanapa, pailta payukima uskasa wat uzanapa. 

11 An pitne watcha i. 
Cristone aumiza watsat milnara, kwail kiamanpa. 
Katmizna uskasa uzanapas. 
12Us akwa naizamtukas, usne aumiza tinta kulninnanazi, 
us uzkin uskasa ininnanapa. 
Mazantuzne ussa pianchi kizanazi. 
Cristokas suntuza pianchish kiznanazi. 
13 Au kaizta aizpa kiamtuchikas, 
Cristone us kin namtit kinazi. 
Usne us kaizta aizpa maizsachi. 


Diospa wat kal kimmika 

14Na kaizta aizpa kamtamtuza nijkulninnari. Dios iztakin 
usparuza kurunnarawa, mamaz tuntu pitkasa paraamanpa, awa 
sun pit miamanpa. Sun kain pit parat aizpa watchi. Kamtamtuz 
sun kirane, uspane mimtuza kwail kininnanazi. 15Diospa kal 
kimtune, nune sun kal kwisha watsal kitpa, Dios up kal kirit aiz- 
pa wari kiznapa. Suasne nune mitsal kimtuchi. Kawarain nune 
sun watcha pit awaruza nil kamtanarawa. 16 Awa Diospa min- 
ñamtuchine, kain pit paranazi. Sunkana paratne, awane Dios 
pit miasachi. Suasne an kwail kiamiznazi. 17 Uspa kain kam- 
tamne katsa kikanain mamaztuza kwisha azain kwakninñamtu. 
Paas kwail kamtamtuzne nukin chamtail. Mazane Himeneo 
mun. Mamazne Fileto mun. 18Uspa paasne Dios watcha pit 
kwairiilta, mamaz miwara ianapa. Uspane awa irittas me kakul- 
arit kamtamtailta. Dios mamaz payura Diosta piantuza irittas 
kakulninnamanazi kamtanamtu. Uspane Diosta nijkulturuza 
maizninnamtu, wat uzamanpa. 19Sun akwa Dios kaizta aizpa 
nil i. Paiña nil pit maizsachi akwa, sunkana ka parit: “Anpatne 
paiña kwalta pian.” Ankas sunkana ka parit: “Anpatta paikum- 
tuzne kwail kianachi.” 4 

20 Kwazpa mikawa yalkin akkwan pilattu izmu. Uru pilattu- 
kas pial pilattukas izmu. Puizawa yalkin ti pilattukaas pail pilat- 
tukas izmu. Maza mazain an watsal. Anpane kainsih. 21 Kawa- 
rain Diospa wanmakmukin akkwan tuntu awa pura. Kwail kim- 
tuchiruzne, sinam sarittuzne, uspa Anpat akwa wat kal kiamtu. 
Uspa kalne kwisha wari. 





72.19 Nm 16.5 

22Nune mamaz musitturuzkana kwail kimun. Wat kin 
kwiatpa. Diosta nijkultawa. Awaruza pashinarawa. Mamazkasa 
waya kimun. Nukas sinam sairittuzkas Dios iztakin wanmaknin- 
tawa, Diosta wakpuj wainñanapa. Sunkanain uzti. 23Kain pit 
paramturuzne uspa kaizara aizpa wat pianchi, kamarachi akwa. 
Uspakasa wanmaknachi, nukasa aliz kulamtu akwa, uskasa us- 
pa pitkasa waya kiamtu akwa. 24 Anpatpa kiwainmumikane 
mamaztuzkasa waya kiananachi. Kancha wan awaruza pashi- 
narawa. Dios pit wat piankam kit awaruza nil kamtananarawa. 
25 Wan kwail kirittuza impara imparain kurunnarawa, Dios us- 
pa minñamtu aizpa maiznanapa, Diosta kaiyanapa, paiña wat- 
cha pit piankamanapa. 26Me Diablone sun awaruza piznarit, 
usparuza paiña kwail kishimtu aizpa kininnanapa. Sun piztittuz 
Dios pit miarane, Diosne usparuza kiwainashina, Diablo uspa- 
ruza ininnamtu aizpa kiamanpa. 


Minpa Payu 

1 Ankas wat piankamti. Minpa payu taizkane, kwail awane 

mamaztuza kwisha naizninanazi, wat kiamanpa. 2Awane 
uspain pashianazi. Pialmin pashianazi. Awane uspain minñat 
kit “aumin watmakpas” kizanazi. Uspane mamzapa kwail kiza- 
nazi. Uspa akkuhsh kaiztu aizpa, papihsh kaiztu aizpa miama- 
nazi. Minpazharain aishtaish kizamanazi. Dios kaiztu aizpa kia- 
manazi. 3Uspa kwalta pashiamanazi. Izmuruza aliz paraanazi. 
Wan awaruza pirail kaizaanazi. Wan kwail minñamtu aizpa kia- 
nazi. Wantuza aliz kulanazi. Wat kimturuza kwail kianazi. 4Us- 
pa izmuruza kwail kianazi. Uspa kiashit aizpa kianazi, minta- 
chin. “Aumin kwisha watmakpas” minñanazi. Uspain kiashimtu 
aizpa an minñashimtu akwa, uspane Diosta pashiamanazi. 
5 Wan iztakin Dios kammu yalta iamtukas, uspane Dios awa- 
ruza kuruntu aizpa kiamtuchi. 

6Sun awakasa wanmakkanachi. Sun kwail kamtamturuzne 
awaruza pirail appaat kit ashampawa yalta nappanazi, uspa- 
ruza kamtananapa. Uspane sun kwail ashamparuza kiashimtu 
aizpa kurunamtu, kwail kamtamturuz kamtanamtu aizpa kia- 
napa, chiwazha kwail kianapa. Suasne sun ashamparuzne ak- 
kwan tuntu kwail kianazi. 7 Sun ashamparuz masas kamtam ka- 
mashimtukas, uspane watcha kamasachi. 8Sun kwail kamtam- 
tuzne Janeskana Jambreskana mai. Ñamin Janeskas Jambres- 

kas Moisés kamtara aizpa miiltachi. Sun kwail kamtamtuzne 
kawarain Dios kamtamtu aizpa miarachi, watcha kiamanpa. Us- 
pane ñanta kiat kit kwail minñamtu. Aukana chi. Uspane Diosta 
nijkulamtuchi. 9Sun kwail kamtamtuzne uspa minñamtu aizpa 
kiamanazi. Mamaz payura wan awane uspa kwail kiamtu aizpa 
piankamanazi. Sunkana Janestakas Jambrestakas kira, Moisés 
kaizta aizpa miarachi akwa. 


Pablone Timoteora minpa pit pamtu 

10Sunkana nune na kamtara aizpa mit kit wat piankamta. 
Nune na miza uzta nu iztakin pian. Nune na chi kishit aizpa 
pian. Nune na Jesústa wat nijkulta pian. Awa nawa naizninta- 
kas, wan tailcharau. Wan awaruza pashinarau. Awa nawa naiz- 
nintukas, Diosne nawa tinta namninta. Nune nawa wan kirit 
aizpa pian. 11Nune awa nawa aliz kulara pian. Nune na naizta 
aizpa pian. Nune Antioquía pipuluras awakas Iconio pipuluras 
awakas Listra pipuluras awakas nawa kiarit aizpa pian. Na wan 
pipulukin naiztakas, au Anpatne nawa kiwainta akwa, miza 
piantamasaiztish. 12Sunkana wan Jesucristora kanpamturuz- 
ne, nil uzshimturuzne naizarinazi, kwail awa akwa. 13Sunkana 
kwail kimtuzkas pirail apmuruzkas anza kwail kiarinazi. Uspa- 
ruzne mamaztuza pirail apninnanazi. Mamaztuzne usparuza pi- 
rail apninnanazi. 

14Mane nu kamta aizpakas nu nijkulta aizpakas nil kitpa. 
Nune nua kamtammikasha pian. 15 Ainkiasmin nune kawira, 
Diospa watsal pit piankamna. An pinkih akwa, Diosne awaruza 
kamtanat kit Cristo Jesústa nijkulturuza watsat milnanazi. 
16 Diosne awaruza kiwainnanara, wan Dios watsal pit paanapa. 
Us paninta aizpa au akwa kwisha wari. Sun pinkihne aumiza 
watcha kamtanamtu. Sunne awara kwail kinchi kurunamtu. 
Sunne awaruza nil kininnamtu. Sun pinkihne awaruza nil kam- 
tanamtu, au sukin nil uzanapa. 17 Katmizna Diosne Diosta pian- 
mikasha kwisha watsal kiwainnazi, wan piankamnapa, wan kal 
wat kinpa. 

1Nane nua kuruntus, na kaizta aizpa minapa. Nane sunpa 

Dios iztakinkas Cristo Jesús iztakinkas nua kainammtus. Je- 
súsne, katsa mikwakana, wanta ininna anazi. Akane, usne au 
sukin uztuzakas irittuzakas uspa kwail kiarit aizpa kaiznanat kit 
usparuza ilnanazi. 2Nune na kaizta aizpa kitpa, Dios awaruza 

ilninnamanpa. Awa sun pit miarachikas, awaruza kurunat kit 
Dios pit kainanamiztawa. Nune awaruza kwail kinchi kainana- 
rawa. Awaruza kurunnarawa, kwail kiamanpa. Awaruza ki- 
wainnarawa, Dios pashimtu aizpa kianapa. Nune wanta impara 
imparain kamtanamiztawa pailta payukima. 3Mamaz payura 
awane Diospa pit kamtamtu aizpa miashimanazi. Mamaz ñan 
kamtam miashimtuasmin, uspane akkwan kamtamturuza wan- 
makninnanazi, uspa miashimtu aizpa kamtaanapa. 4Uspane 
Diospa watcha pit miashimanazi. Uspane wan kain kwinta mia- 
nazi. 5Sunkana nune nil min kit nijkulti. Naiztukas, wan tail- 
chatpa. Wantuza Dios watsal pit kainanarawa. Nune Dios sun 
kal nua milat aizpa wat kitpa. 

6 Mane, awane nawa piantaashimtu, na Dios kal kit akwa. 
Mane nane inapain ish. 7 Nane kwisha wat kal kirau, awa Dios 
pit mianapa. Nane Dios nawa ininta aizpa kirau. Diostakas pai- 
ña watcha pitkas nijkultau, wennamtachin. 8 Mane nane ap An- 
patta, an nil kimtumikasha, tiriztus. Us akane, us nawa mimara- 
wane, usne us mij aizpa nawa milanazi, na us iztakin nil uztit 
akwa. Diosne sunta nawain milamanazi. Uskas wan paiña kailtu 
payura tirizmuruzakas chiwazha milam milananazi, ussa pa- 
shiamtu akwa. 


Pablone Timoteora kuruntu 

9Miri Timoteo. Azain nawa izna anka, nakasa kwinta kin. 
10 Demas wan chiwal au sukin wa aizpa pashimtu akwa, usne 
nawa kwairit kit Tesalónica pipulura irit. Crescentekas Galacia 
sura irit. Titokas Dalmacia sura irit. 11 Mane Lucasmin nakasa 
tu. Marcosta sait kit nukasa karanka, us nawa kal kiwainshina 
akwa. 12Nane Tíquicora Éfeso pipulura inintau. 13 Apa nu amtu 
payu ap wat palmu karanka. Nane sun Troas pipulura Carpowa 
yalkin tiwij irau. Ap pinkihkas na tiwij irit aizpa karanka. An 
muin pinkihkas karanka. 

14 Alejandrone, iru kal kimmikane, nawa kwisha kwail kizta. 
Au Anpatne us kwail kirit aizpa ussa kailninnazi, us nawa kwail 
kirit akwa. 15 Katmizna, ussa izkulti, nua kwail kimanpa. Usne 
nakasa kwisha aliz kultit, na Dios pit kainarit akwa. 

16An ñancha gobierno yalta ikane, awa nawa mimaara, na 
chiwazha kwail kirit aizpa piankamanapa. Gobierno awaruza 
sinkanakane, minminkas nawa kiwainnarachi. Wanne nawa 

kwait iarish. Diosta paikumtus, uspa kiarit aizpa wat kulnana- 
pa. 17 Diosne nawa tinta kulnin kit kiwainta, Dios watsal pit Ju- 
dío awa chiruza kainananapa, sun pit mianapa. Awa katsa ishu- 
kana nawa piantashiarakas, ap Anpatne nawa izkulta. 18 Uskas 
nawa wan kwailtas watsammiznazi, chiyura us inimkin uzna. 
Makis aune pailta payukima Diosta kwisha wari kizanapas. Ka. 


Minpa pit 

19Nane Priscarakas Aquilarakas Onesíforowa kwaltakas ap 
pit ininnamtus. 20 Erastone Corinto pipulura nukkultit. Trófimo 
imtu kirit akwa, nane ussa Mileto pipulura tiwij irau. 21 Alu 
kimtuchasmin, azain piananka. Eubulokas Linokas Claudiakas 
wan Diosta piantuzkas uspa wat pit nua ininñamtu. 22Nane 
Diosta paikumtus, Anpat Jesucristo nukasa tuanpa, Dios uruza 
kwisha wat kiwainanapa. 

Pailti. 

San Pablone Titora Pinkih Para 


Titone San Pablokasa chara, Pablo Dios Watsal Pit Creta sukin kam- 
tamtuasmin. Pablone Titora sun su pi paizkakin chihkara, sun iglesia 
mikwaruza kamtanapa, wat mikwaruz nanapa. Tito Judío chi awa azi. 
An pinkihkin Pablone Titora pashimtu kiz kit ussa kuruntu, iglesiakin 
mikwaruz nanapa. 

Sun Creta sukin iglesia mikwaruza nanarawane, Pablone ussa kai- 
nammtu, mikwaruz uspa kal nil kianapa. Uspane Cristora nijkulturuz- 
kana kwail awa iztakin wat uzarawa (cap. 1). Titora ilaparuzakas mu- 
sitturuzakas kiwaintuzakas kasara kittuzakas kurunnamtu, Pablo 
kamtarakana uzanapa. Suntuzne maza iglesiakin nil uzat kit wanmak- 
kashina, Cristo uspa akwa irit akwa (cap. 2). Cristora piantuzne chiwa- 
zha Pablo ininta aizpa kiarawa (3.1-11). An pit kuruntawane, Pablone 
paiña izmuruza kakishapu kiznamtu (3.12-15). 





Kakishapu 

1Nane Pablo mun ish. Nakas Diospa kiwainmumika ish. Na- 

kas Jesucristo inintamika ish. Jesúsne nawa ininta, Dios na- 
rittuza Dios watcha pit piankamninnanapa, an wat Dios pit nij- 
kulanapa. 2 Ussa miarane, Diosne usparuza sun kin namta: “Une 
pailta payukima uzanazi,” kiznara. An su sarachasmin, Diosne, 
pirailchimikane, sun min kit kaizta. 3Mane wat payura Diosne 
aumiza paiña kainammtuza ininnara, us kaizta aizpa piankama- 
napa. Au Dioskas, au watsat milmumikakas, an pit nawa chih- 
kat kit ininta, paiña pit kainanapa. 4Titone, nu wat painkulka- 
na i. Nane an pinkih nua pamtus. Aune Diosta kawarain nijkul- 
tuas. Nane Diosta paikumtus, au Taitta Dioskas Jesucristokas, 
au watsat milmumika, nua wat kiwainnapa, kalpain ayukta uz- 
napa. 

Titowa kal Creta sura 

SNane nua Creta sura, pi paizka sukin, chihkarau, chiwazha 
na kitchi aizpa wan sanapa. Ankas nane nua kuruntau, wan- 
makmukin mikwaruza wan pipulura nanana. Uspane Dios pit 
piantuza kainananazi. 6Sun mikwaruzne nil uzarawa, awa us- 
paruzpa kwail kizamanpa. Usne paiña ashampakasa uztawa. 
Paiña pashparuzkas Dios pit piankam kit nijkularawa. Uspane 
kwail kiashitkiwa. Uspa papihshtuza miarawa. 7Sun iglesia mi- 
kwane sun Diospa kainammmikane, nil uztawa. Usne Diospa 
kal kishitpa. Usne awaruza tinta kaiznanachi. Aliz parananachi. 
Pirit chanchi. Waya kianachi. Sun pialpa minnachi, walkuman- 
pa. 8Sunkana kitpa. Awa uspa yalta akane, yal nammilatpa. 
Watmin min kit mamaztuza kiwainnarawa. Kwail kianachi. 
Dios iztakin nil uzarawa. Diosta pashiarawa. Dios kaizta aizpa 
kiarawa. 9 Usne au kamtara aizpa watsarawa, kwayamanpa. Us- 
ne Diospa watcha pit we piantuza kamtanarawa, nil piankama- 
napa. Uskas Diospa ñantawazha mintuza kamtanarawa, uspa 
ñanta pararit aizpa piankamanapa. 

10 Akkwan awane Diosta miashitchi. Minpazha Judío awane 
awaruza circuncisión kianapa ininnat kit nilchi kamtanamtu. 
Anpane kain kaizmuruz mai. Awaruza pirail appamtu. 11 Uspa- 
ruza sun pirail kaizman kiznarawa. Nil chi kamtanarane, uspa- 
ne wan kwaltuza kwail kininnamtu, uruzpa pial kain sapkuam- 
tu akwa. 

12Maza Creta awa mikwa usparuztas ka kizta: “Creta awa- 
ruzne pirail kaizmuruz mai. Aliz awakana mai. Arakan mai. Ku- 
mira kwisha kuamtu,” kizta. 13 Us kaizta aizpa watcha i. Kat- 
mizna Creta Dios pit piantuza tinta kurunnat kit tinta kaiznara- 
wa, wat uzanapa, Dios pit nijkulashimturuzkana. 14Uspane Ju- 
dío awawa kwinta kiara aizpa miarakiwa. Uspane awawa pit 
ininnamtu, Diospa watcha pit kwayanapa. 

15 Minpazha, ayukta sinamtuzne, wat minñat kit wat kiam- 
tu. Minpazha ayukta sinamchiruzne, Dios pit nijkulashitkine, 
uspane kwail minñat kit kwail kiamtu, tayaltuchin. Uspawa iz- 
pulkas wan chiwalkas sinam chi. 16“Aune Diosta pianmakpas” 
kizamtukas, pirail kaizamtu. Chiwazha kizakane, watcha kaiz- 
amtuchi. Diosta piantuzkana uzamtuchi. Kwail kiarit uzamtu 
akwa, Diospa pit miamtuchi akwa, uspane chinkas wat kiasa- 
chi. 

Wat kamtam 


1Mane nune nijkul kit Diospa watsal pitta kamtanamizta- 

wa. 2Haparuzne wanmakmukin mikwaruzne an wat chat- 
pa. Chiwazha nil kiarawa. Nil min kit kaizarawa. Dios pit kaiztu 
aizpakas kamtamtu aizpakas nijkularawa. Awaruza pashinat kit 
kiwainarawa. Naizamtuasmin, nil uz kit tailchatpa. 3Kawarain 
wanmakmukin inkwaruzne watsal uzarawa, Diosta piantuzka- 
na. Mamazpa kwail kizman. Pirit chaanachi. Mamaztuza miza 
wat uzana kamtanarawa. 4Ankas wanmakmukin inkwaruzne 
ampuwa ashamparuza kamtanat kit kurunnarawa, paiña ampu- 
rakas paiña pashparuzakas watsal kit kit pashinanapa. 5Uspane 
wat piankam kit nil uzarawa. Paiña yaltain watsal kal kiarawa. 
Mamaztuza an wat kiarawa. Paiña ampurain miarawa. Uspawa 
ampura miat kit kiwainarane, sunkanane Diosta pianchiruzne 
Diospa pit kwail kizamanazi. 

6 Kawarain musitturuz kwail minñamtune, usparuza kurun- 
narawa, kwail kiamanpa. 7 Nukas chiwazha kimtune, watsal uz- 
tawa, wan musitturuzne nukana kawarain nil uzanapa. Uspa- 
ruza kamtanamtuasmin, watchain kainanarawa, nuwa wat 
minñanapa. 8 Na kaizta aizpa nil kamtanarawa, aliz paramika- 
ne nuwa kwail kizamanpa. Nuwa kwail kizmuruzne mitsalana- 
zi, nu kwail kaiztit kaizsachi akwa. 

9 Nune kiwainmuruza kurunnarawa, uspa anpatta mianapa, 
chiwazha anpat kaizta aizpa kiwainapa. Uspane anpatta kwail- 
pazha sinkaman. 10 Uspane anpatpa walkuanachi. Uspane an- 
patkasa nil uzarawa. Nil uzamtune, awane ka kizshianazi: “Us- 
pa Dios kamtara aizpakas uspa sinam sammika kamtara aizpa- 
kas kwisha wari,” kizanazi. 

11Mane au kwail kiaritkas, Diosne wan awaruza pashinat kit 
kiwainashirit. Usne wantuza watsat milnashimtu. 12 Dios au- 
miza pashinamtu akwa, usne aumiza kamtanamtu, apain kwail 
kiamanpa. Aune kwail kishimtuzkana uzshitchimakpas. Sunka- 
na an payura uzshinamakpas. An sukin uztuasmin, aune kwail 
kishitchimakpas. Mamaztuza wat kinarawamakpas. Dios kaizta 
aizpa kitpamakpas. 13 Aune sun kin namtamikasha watsal min 
kit tiriztawamakpas. Mane Diosne Jesucristora mamasa ininna- 
zi. Sun watsal amtu payura au katsa Diosta izanapas. An Diosne 
aumiza watsat miltumika i. 14 Jesucristone au kwail akwa irit, 

au inta iamanpa. Usne au kwail kiarit aizpa sinam sashimtu, 
paiña kwalkanain nil uzanapa, chiwazha wat aizpa kianapa. 

15 Apain na para aizpa Dios pit piantuza kamtanarawa. Nu- 
ne, wat mikwakana, usparuza piankamninnat kit tinta kurunna- 
rawa. Nu usparuza kamtanamtu akwa, minminkas nuwa kwail 
minñamanazi. 


Diosta pianmikane nil uztawa 
1 Ankas nune Dios piantuza nijkulninnarawa, katsa mikwa- 
3 ra mianapa, us kaizta aizpa wat kianapa. Uspane chiwazha 
wat kal kiarawa. 2Minainkas kwail kiznaman. Mamaztuza aliz 
parananachi. Mamaztuza watsal kiwainarawa. Wan awaruza 
wat minñat kit wat kiarawa. 

3 Nune sunpa usparuza nijkulninnarawa, an ñancha au nil 
chi uzara akwa. Aune an ñancha Diosta pianchiruzkana uza- 
makwanashi. Aune mikwara mikikwanashi. Aune uspa kwail 
kamtanara aizpa miakwanashi. Aune chiwazha kwail kishit 
aizpa kiakwanashi. Aune chiwazha kwail minta aizpa kishia- 
kwanashi. Aune kwail awakana wan payurakima uzshiakwa- 
nashi. Aune patna pashiakwanashi. Awane aumiza izshipus- 
chi. Aukas awaruza izshitchimakwanashi. 4 Au kwail kitkas, 
Diosne, au watsat milmumikane, au sura pianara, awa akwa 
wat kinanapa, awara pashinanapa. 5 Diosmin aumiza watsat 
milnarit. Au watsal kal kimtu akwa, usne aumiza watsat mil- 
narachi. Us aumiza pashinamtu akwa, us aumiza kiwainshi- 
namtu akwa, usne aumiza, paiña pit miraruza, watsat milna- 
shira. Dios Izpulne au kwail kirit aizpa kaninnarit, au Dios 
kwalkana uzanapa, mamaz tuntu uzanapa. 6Au watsat mil- 
mumika Jesucristo akwa, Diosne paiña Izpulta aumiza ininta, 
aumiza kwisha kiwainanapa. 7 Diosne aumiza kiwainat kit au 
kwail kirit aizpa kaninnara. Katmizna, Diosne ka ussa pian- 
tuza kaiznanazi: “Mane nawa pian akwa, nane uruza ínta il- 
namanazi. Une nil chat kit chiyura uzanazi pailta payukima,” 
kiznazi. 

8 Na kaiznara aizpa watcha i. Mane nune Diosta nijkulturuza 
chiwazha na kaizta aizpa tinta kamtanarawa, wat kimiraiznapa. 
Na kamtara aizpa miat kit wat kiarane, wanne nil uzat kit ak- 
kwan awara kiwainanazi. 9Timpa awa kaizamtu aizpa mikain. 
Irit awa kwalpa kwinta parananachi. Moisés Judío awaruza 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


Tito 3 598 


kamtanarakas, paiña pitpa parananachi, waya kiamanpa. Tinta 
paramtune, aune kain pit paramtumakpas. Wat chi. 

10 Minpazha Diosta piantuza nil chi kamtanamtune, ussa ka 
kizti: “Sunkana kimun,” kizti. Paas piji ussa kuruntawane, nua 
izshimakane, une, Diosta piantuzne uspakasa wanmaknachi. 
11 Minpazha sunkana uztane, kwailpazha min kit kwail kimtu. 
Sun kwail kit akwa, usmin kwail ish mintu. 


Minpa pit kuruntu 

12Ma pitchin kainammtus. Nua Artemasta inintukine, nane 
Tíquicora ininnash up kal kimtura. Azain nakin piannatpa, na- 
wa Nicópolis pipulura wanmalnapa. Suain nukkulshinash alu 
palnakima. 13Nune gobierno kiwainmumika Zenastakas, Apo- 
lostakas kwisha wat kiwainari. Chiwazha uspa we aizpa, mila- 
nari, miwara we kimanpa. 14Kawarain wan Diosta piantuzne 
kamshiarawa, awa akwa watsal kal kiana. Diosta piantuz we- 
namkane, uspane chiwazha milanarawa, mamaztuza kiwaina- 
napa, kain uzamanpa. 


Kakishapu 
15Wan nakasa nijkulturuzne uspa pit nua an pinkih akwa 
ininñamtu. Aune wan Diosta nijkulturuza, aumiza pashimtu- 
ruza, au pit ininnamtumakpas, Dioskasa watmin ianapa, nua 
wat kiwainnanapa. 
Pailti. 

San Pablone Filemónta Pinkih Para 


Filemónne Colosas pipulura uz kit sun iglesiara wanmak kit San Pa- 
blowa izmumika namta. Kwiztane aliztuzne Pablora Roma pipulura 
mil kit kajchira sipninta. Pablo kajchira siptittuasmin, Pablo Dios Wat- 
sal Pit kamtarasmin, Onésimone Cristora nijkul kit Cristora sap kit 
Cristo kanpammika namta. Ñamin Onésimone Filemónpa kiwainmu- 
mika azi. Mane Pablone Filemónta an pinkih pam kit an pinkih Onési- 
mokasa inintu, Filemón ussa mamasa watsal sapnapa, Cristora pian- 
kamtit akwa. Pablone Filemónta akwantu, Onésimora aliz kulmanpa, 
Pablo ussa, aimpihshkanain, pashimtu akwa. 

Pablone sun pinkih pamtu, Filemóntakas Onésimorakas panashim- 
tu akwa, Cristo wan awaruza pashinamtukana. 





Kakishapu 

1Nane Pablo mun ish. Kajchira was, na Jesucristora pian 
akwa. Nane au aña Timoteokasa an pinkih nua, Filemónta, 
pamtus, nu aukasa Diospa kal kimtu akwa, nu Jesucristowa 
kamtamtu akwa. 2Na au kwampihsh Apiarakas “kakishapu” 
kiztus. Arquiporakas, au kiwainmumikarakas, “kakishapu” kiz- 
tus. Up yalta Jesústa piantuz wanmakmuruzakas “kakishapu” 
kiznamtus. 3 Nane u akwa Diosta paikumtus, au Anpat Jesucris- 
to uruza wat kiwainanapa, u kalpain uzanapa. 


Filemóne nijkul kit wat kirit 
4Nuwa mintuasmin, pialta payukima nane Diosta paikwat 
kit nu akwa aishtaish kiztus. 5Nane miza nu uztu mirau. Nune 
Diosta piantuza pashinanat kit Jesucristora nijkultu. 6Nane 
Diosta paikumtus, Dios nua kiwainnapa, nu nijkultu aizpa ma- 
maztuza kainananapa, Jesucristo chiwazha nua milamtu aizpa 

piankamnapa. 7Ap aña mizha. Aune kwisha wat namaritmak- 
pas, nu aumiza pashinamtu akwa, nu Diosta nijkulturuza kiwai- 
namtu akwa. 


Pablone Onésimo akwa Filemónta akumtu 

8 Katmizna na paikumtu aizpa mizha. Cristo nawa inintami- 
ka namnintakas, nane nua ininmanash, na pashit aizpa kinpa. 
9 Na nua pashimtu akwa, nane nua chiwazha paikwanash. Nune 
nawa pian. Nane Pablo mun ish. Na ilapa paritkas, nane Dios 
inintamika ish. Mane kajchira siptitmika ish, Jesucristowa pit 
paranara akwa. 10Sun akwa, nane Onésimo akwa nua akumtus, 
nu ussa wat kulnapa. Kajchira nakasa siptit wasmin, usne Cris- 
tora nijkul kit ap painkulkana namta. 

11Us nukis itchasmin, Onésimone up kiwainmumika azi. 
Nua wat kiwaintachikas, mane usne nuakas nawakas kiwainshi- 
na. 12Nane Onésimora nua inintus, nu ussa sapnapa. Ussa ap 
pashimtu painkulkana sapti. 13Nane Onésimo nakasa nukkul- 
napa pashiras, nawa kiwainnapa. Nane kajchira siptit ish, na 
Dios watsal pit kwinta kit akwa. Na kajchira siptit wasmin, usne 
nawa kiwainshina, nu asachi akwa. 14Us nakasa nukkulnapa 
pashimtukas, nane ussa nukkulnintachish, makima nu ussa 
nukkulnapa ininnarachi akwa. Nawa wat kishitne, nune Onési- 
mora ininshina. 

15 Us nukis akkwan payu chinkimain irit, Cristora piankam- 
napa, nukin kail kit nukkulnapa. 16 Kailtuasmin, Onésimone, up 
kiwainmumikane, nukin kailtu. Usne an wat kiwainmumika 
namtit, ma Cristora piankamtit akwa. Usne up añakana i. Nane 
ussa pashimtus. Nukas ussa an pashitpa, uskas nukas au sunmin 
Anpatta nijkulamtu akwa. 

17 ¿Na up izmumika kish? Watcha, nane up izmumika ish. 
Aune Cristora nijkul kit Diospa kal sulmin kal kimtumakpas. 
Katmizna nu nawa saptukana ussa sapti. 18 Us nua kwail kitne, 
us nua pui aizpa mijne, nane nua tanash. 19 Nane ap chihtikasa 
an pinkih nua pat kit us akwa chiwazha nu we aizpa tana nam- 
tus. Na nua Cristowa kamtat kit nua akkwan kiwaintau nijkulti. 
Nukas nawa pui aizpa mij. Katmizna nune ussa wat kultawa. 
20 Ap aña, mizha. Nukas nakas au Anpatta nijkulamtu akwa, na 
paikumtu aizpa kitpa. Nu na paikumtu aizpa kitne, nane wat 
kulnash, nu Dios pashit aizpa kimtu akwa. 

21Na nua pamtuasmin, nane nu na paikumtu aizpa kinazi 
pianish. Watcha, nune an akkwan kinazi, nu Cristo pashit aizpa 
kishimtu akwa. 22 Ma pitchin nua paikumtus, na nukin ishimtu 
akwa. Katmizna Diosta akwari, Dios nawa kiwainnapa, nu tukin 
inpa. Na nu tukin pianakane, up yal nammilanka. 


Pablone minpa pit kaiztu 

23Epafrasne nua “kakishapu” kiztu. Jesucristora pian akwa, 
usne nakas kajchira siptit wazi. 24 Marcoskas Aristarcokas De- 
maskas Lucaskas nawa kiwainat kit nakasa Dios watsal pit kai- 
nanara. Uspane nua “kakishapu” kizamtu. 

25 Nane au Anpat Jesucristora paikumtus, nua wat kiwaina- 
pa. 
Pailti. 

Minpazha Judío Awaruza Pinkih Para 


Pinkih pammikane Judío awaruza an pinkih pam kit usparuza Jesu- 
cristowa kamtanamtu, mamaz awaruz usparuza naizninnamtu akwa. 
Minpazha Judío awaruzne Jesucristora chihkashimtu, ussa an nijkula- 
manpa, an ñancha kamarit aizpa kianapa. Pammikane usparuza ku- 
runnamtu, Judío awa kamarit aizpa kaiyamanpa, Jesucristo kamtam- 
kin anza wat akwa, Dios Jesústa au sukin inintit akwa (1.1-3). 

Suasne pinkih pammikane Jesús Dios painkul i kamtanamiztu, us 
Dioskasa ñamin uztit akwa. An sukin naiztuasmin, Jesúsne Dios ussa 
inintit aizpa kamtit. Jesúsne an ñamin Dios pit kainammtuzkinkas 
(1.1) ángelkinkas (1.4-2.18) Moiséskinkas Josuékinkas (3.1-4.13) ña- 
min Judío pariyaruzkinkas (4.14-7.28) an katsa mika namtit. Jesu- 
cristo akwa, Diosne awaruza masas pit kin nanamtu (8.1-9.28). Jesu- 
cristo au akwa irit akwa, usne torokinkas pirikukinkas an tinta i, Jesús 
au katsa pariya namtit akwa. Diosne Jesucristora nijkultumikara wat- 
sat milnazi, paiña kwail kirit aizpa wat kulninnapa, inna ishkumanpa. 
Ñamin Judío awa tororakas pirikurakas Dios akwa piantaritkas, Jesús- 
ne au kwail akwa irit, ussa nijkultumikara watcha watsat milnanapa 
(10.1-31). 

Jesucristora nijkulamturuza awaruza watsat milmanazi kai- 
nammtuasmin, pammikane ñamin akkwan Judío awaruzkas Jesústa 
nijkulara kaiznara. Capítulo 13kin pammikane Judío awaruza kurun- 
nam kit chiwazha uspa akwa paikwat kit izmuruza kakishapu kiznam- 
tu. 





Diosne paiña painkul akwa awaruza paranara 
1 1 Nane maza pit kainanashimtus, Diosta piankamanapa. An 
ñamin Diosne paiña kainammtuza kurunnara, paiña pit pa- 
nanapa, an ñamin kwaltuza parananapa. Akkwan pijikas ak- 
kwan tuntukas usparuza paranara. 2An minpa payura Diosne 

paiña painkulta ininta, aumiza parananapa. Diosne ussa narit, 
wan chiwal sarit aizpa sapnapa, wan ininnapa. Dioskas paiña 
painkul akwa wan sukas wan chiyukas sara, wan pa kianapa. 
3Diospa painkulne Dioskanain watsal iztit, au awaruz “Dios 
kwisha wari” piankamanapa. Diosne paiña painkulkanain iztit. 
Us wan sarit aizpa iznamtu akwa, usne parat kit au sukinkas au 
chiyurakas us pashit aizpa kinazi, us tinta akwa. Diospa painkul 
au kwail kiarit aizpa sinam sarawane, usne chiyura nut kit Dios 
iztakin ininmizta. 


Cristone ángelkinkas an tinta i 
4Mane Diosne paiña painkulta ángelkinkas an tinta sara. 
Katmizna Cristowa kalne ángelpa kalkinkas an tinta i. Dioskas 
ussa paiña painkul munninta, Dios kin namtit aizpa sapnapa. 
5 Diosne mizurainkas ángelta ka kaiztachi: 
“Nune ap painkul i. 
Nane nua ap painkulta namnintau”“ 
Mamasa ángelta ka kaiztachi: 
“Nane up papihsh anash. 
Nune ap painkul anazi.”P 
6 An Dios painkulne wan ángeltuzkinkas anza tinta i. Dios paiña 
ñancha painkul au sura uztuza annakane, ka kaiznara: 
“Wan ángeltuzne ussa wanmakkat kit ussa wakpuj 
wainñarawa.” ° 
7 Dios ángeltuzpa parakane, usne sunkana kaiztu: 
“Nane wan ángeltuza ap kiwaintuza namninnanash, 
nawa wakpuj wainñanapa. 
Uspane inkwakanakas ippakanakas izanazi.” 4 
8 Paiña painkulne ángeltuzkana chi. Diosne paiña painkulpa ka 
kaiztu: 
“Nune Dios i. Nune pailta payukima ininnazi. 
Ininkane, nune wan nil aizpa kinazi. 
9Nune wan wat kinpa pashimtu. 
Nune kwail kinpa pashimtuchi. 
Katmizna nane nua ininnapa nat kit nua up 
izmuruzkin an wat kulnintau.”* 





41.5 Sal2.7 1.5 2S744 “1.6 Dt32.43 “1.7 Sal 104.4 
“1.9 Sal 45.6-7 

10 Ma pitchin Diosne paiña painkulta ka kaizta: 
“Nune Anpat i. Nune an ñancha an su sara. 
Nukas up chihtikasa wan chiyura wa aizpa sara. 
11 Wan sarit aizpa pailtinazi. Nune mizurainkas pailma- 
nazi. 
Wanne pin pittukanain pailtinazi, tailchasachi akwa. 
12Pin pitta uk kit nan kit masaskana maizmu. 
Nune, Dios painkulne, maizmanazi. 
Nune wan payukima uznazi.”f 
13 Diosne mizurainkas paiña ángeltuza ka kaiznarachi: 
“Ap inintukin nakasa uztain, 
ap aliztuza anuppanakima.” £ 
14Dios ángeltuza sunkana kaiznarachikas, Diosne ángeltuza 
ininnara, ussa kiwainñapa, ussa wakpuj wainñanapa. Usne us- 
paruza ininnamtu, Diosta piantuza kiwainanapa, suntuz an 
kwail kiamanpa, chiyura uzanapa. Sunkana Diosne Diosta pian- 
tuza watsat milnanazi. 


Pinkih pammika ka kaiznara: Kwiraruin Dios u akwa kirit 
aizpa mainmanpa 

1Dios paiña painkul akwa aumiza paranarit akwa, aune 
2 awa aumiza kamtanarit aizpa an akkwan mimiztawamak- 
pas, Dios watsal pit mainmanpa, paiña watcha pit chihkaman- 
pa. 2 Ñamin ángeltuzne Moisésta Dios pit kainaara, awa wat aiz- 
pakas kwail aizpakas piankamanapa. Diosne sun pit kiarachi- 
ruzakas miashitchiruzakas ilninnara. 3Sunkanain Diosne au- 
miza ilnanazi, Dios au akwa kinashimtu aizpa kwayarane. Aune 
Dios aumiza watsat milnashimtu pianmakpas, aumiza ilnaman- 
pa. Au Anpat Jesúsne an ñancha mazantuza Dios usparuza wat- 
sat milnamtu kainanara. Kwiztane us kaizta aizpa mimturuzne 
nijkulat kit aumiza sun watcha pitmin kainanara. 4Diosne au 
awaruza sun watcha pit piankamninnara. Sun pit Dios pit i 
pianmakpas. Diosne usparuza tinta kiwainnara, awa iztakin ak- 
kwan tuntu iztasparit kal kianapa. Dioskas paiña Sinam Izpulta 
au nijkulturuza ininnara, aumiza kiwainnanapa, Dios pashimtu 
aizpa kianapa. 





1.12 Sall02.25-27 “1.13 Sal 110.1 

Jesucristone awakanain namtit 
> Mane nane mamazpa su kainanamtus. Dios sun masas su 
sakane, Diosne mizurainkas ángeltuza masas sura ininnanapa 
chihkamanazi. 6 Minpazha Dios pitta minmika an masas sura 
ininnazi parit. Ka parit: 
“¡Ap Dios mizha! ¿Chikishma awaruzpa wat mintu? 

¿Chikishma awaruza kiwainashimtu? Uspane awain 

mai. 
7 An ñamin une ángeltuza kwisha wat sara. 

Kwiztane nune mazara an tinta namninta, wan nu 
sarit aizpa ininnapa. Sunkana Diosne awaruzpa 
wat minta. 

8 Nune mazara an tinta namninta, wan pura aizpa 
ininnapa.”? 

Dios ussa wan pura aizpa chihkakane, usne ussa wan chiwal 
ininnapa chihkara. Dios awara wan chihkaritkas, makima awa- 
ne wan pura aizpa ininsachi. 9Mane Jesústa mintain. Diosne 
ángeltuzkinkas Jesústa akkwan payuchinkimain we tinta nam- 
ninta. Kwiztane Diosne Jesústa an tinta namnin kit us akwa an 
wat minta, au akwa naiz kit irit akwa. Dios wan awaruza pana- 
shit kit kiwainashimtu akwa, usne Jesústa au kwail akwa inapa 
ininta. Sun akwa Diosne Jesústa an tinta namnin kit watsal mi- 
kwa namninta, wan awa us akwa wat minñanapa. 

10Chiwazha Dios kit aizpa wat azi. Us wan pura aizpa sarit 
akwa, usne wan ininshina. Diosne akkwan awaruza paiña pashpa 
namninnashira, us uzmukin uskasa uzanapa. Katmizna Diosne 
paiña painkulta, Jesústa, awa kwail kiarit akwa inapa ininta, awa- 
ruza watsat milnanapa. Cristo au akwa kapal naiztawane, Diosne 
ussa au katsa mikwa namninta, aumiza chiyura milnanapa. 11Je- 
súsne kwail kirittuza sinam saninnamtu. Uspa paasne maza pa- 
pihshmin mij. Jesús awaruza uspa kwail sinam sarawane, usne 
paiña kwal namninnashina. Katmizna Jesúsne, Dios painkulne, 
wan wat kultittuza ap izmuruz mai kiznashinai, mitsal kitchin. 
12 Jesúsne paiña Taitta Diosta Dios pinkihta parit aizpa ka kaiztu: 

“Nane ap kanpamtuza Diospa parananash. 

Nane awa wanmakmukin “Dios watcha i’ kanta 

kiznash”! 

13 Mamasa Jesús ka kaizta: 
“Nane Diosta nijkulnash.” J 
Mamasa ka kaiztu: 
“Nane apain tus, Diosta piantuzkasa. Diosne suntuza 
nawa chihkanara, usparuza iznanapa.”* 

14 Jesúsne au awakanain namta. Us irawane, Jesúsne Dia- 
blora anuppara, awaruza tinta ininnamanpa, awaruza akkwan 
kwail kininnamanpa. 15Sunkana Jesúsne Diablora ishkumtu- 
ruza chihtnara. An ñamin an sura uzamtuasmin, uspane pailta 
payukima irin ishkuarit, iashitchi akwa. Uspane kiwainmuruz- 
kana Diablo ininta aizpa kiara. 16Watcha, Jesúsne an sura án- 
gel akwa kiwainna atchi. Us apain akane, usne Abrahampa 
kwaltuz akwa kiwainna ara, usparuza watsat milnana. 17 Kat- 
mizna Jesúsne Diosta piantuzkanain nam kit naizta, usparuza 
kiwainanapa, usparuza wat kinanapa. Au akwa naiztawane, Je- 
súsne katsa pariya, watchamika namta, Dios iztakin au akwa 
paikwan. Suane usne Diosta piantuza, paiña kwaltuza, uspa 
kwail kiarit aizpa wat kulnashina. 18Diablone Jesústa kwail 
kinpa kininshira, naiznapa. Jesús wan tailchat akwa, mane usne 
kwail kishimturuza kiwainnashina, kwail kiamanpa. 


Jesúsne Moiséskinkas an katsa i 

1 Katmizna, Diosta piantuz mizhain. Diosne uruza paiña 

kwal namna akwanara, chiyura uzanapa. Jesúspa nijkul- 
tain. Dios ussa ininta paiña kal kinpa pianmakpas. Aune Jesús 
au katsa pariya i pianmakpas. 2 Dios Jesústa paiña kal chihkat- 
pane, Jesúsne kwairachin kapal kira. Moiséskas Diospa kwal uz- 
kin wan kal kapal kirit. 3Sun Jesúsne Moiséskin an tinta mika i, 
Jesús wan pura aizpa sarit akwa. Jesúsne, awaruza paiña kwal 
namnintumikane, paiña kwalkin an tinta i. 4Minpazha wan yal- 
kin uztu aizpa sarakas, Diosne wan chiwal wa aizpa sara. 5 Moi- 
sés Diospa yalkin kiwainmumikakana kal kimtuasmin, usne 
Dios kaizta aizpa chinkas maintachin mira. Dios Moisésta para- 
wane, usne sun pitmin Diospa kwaltuza kainanara, Dios kishim- 
tu aizpa piankamanapa. 6Cristone Moiséskana chi azi, Cristo 
Dios painkul ara akwa. Diospa painkulne paiña kwaltuza wat 
ininnat kit Dios ussa ininta aizpa mira, maintachin. Diosne au- 

miza paiña kwal namninnara, uskasa nukkulanapa. Katmizna 
aune Cristora tiriztawamakpas, us aumiza watsal kulnashimtu 
akwa. Sun payura aune Dios aumiza milashimtu aizpa milana- 
nazi pianmakpas. 


Diosne ussa piantuza kwaizkulninnanazi 
7 Katmizna une Sinam Izpul Dios pinkihta panintit aizpa wat 
miarawa. Sunkana parit: 

“Ma payu Dios uruza kwinta kinakane, une us kuruntu 
aizpa miarawa. 

8 Sun pit uruza kainammtu aizpa kwainachi. 

Ñamin Israel awaruz pul suwara chaamtuasmin, uspa- 
ne cuarenta añokima kwail kiat kit Dios kaizta 
aizpa miashitchi. 

Uspane Dioskasa aliz kularit. 
9Sun pul suwara pinamtuasmin, u ñamin kwalne nawa 
aliz kulara, na kuruntit aizpa piankamashitchi 
akwa. 
Na uspa iztakin akkwan watsal kal kitkas, uspane 
cuarenta añokima nawa wat miarachi. 
10Katmizna nane sun payu uzattuza aliz kulnat kit uspa- 
ruzpa 
ka kaiznarau: “Uspane pailta payukima uspa 
kaijchukin nawa kwail minñat kit ñan miwara 
iashimtu. 
Uspane na usparuza kamtanamtu aizpa miashitchi.” 
11 Katmizna nane usparuza aliz kul kit kaiznarau: “Une 
nakasa kwaizkulmukin nappamanazi, tinta nama- 
napa. 
Une kin namtit urara, Canaán sura nakasa 
uzamanazi.””! 
12Diosta nijkulturuz, uruzpain iztain, minminkas kwail na- 
mamanpa, minminkas Dios mi kaamanpa. Diosta nijkulshimtu- 
chimikane Diosta, chiyura uztumikara, kwainazi, ussa an kan- 
pamanpa. 13Dios aumiza makima mama akwanamtuasmin, 
pailta payukima uruzpain wat kishirain, tinta namnakima. U 
Diosta miashimtukine, ñanta kimmikane uruza kwail kininna- 

shina. Ukas Dios kamtarit aizpa kwainnazi. 14 Dios pit miarawa- 
ne, aune Cristowa kwal namtitmakpas, uskasa uzana. Makis au- 
ne Cristora watmin nijkulmiztawamakpas. Minpa payukima us- 
sa miamiztane, aune Cristo uzkin uziznapas. 

15 Dios pitta ka parit: 

“Ma payu Dios uruza kwinta kinakane, une us kuruntu 
aizpa miarawa. 

Sun pit uruza kainammtu aizpa kwainachi. 

Ñamin Israel awaruz pul suwara chaamtuasmin, uspa- 
ne cuarenta añokima kwail kiat kit Dios kaizta 
aizpa miashitchi. Uspane Dioskasa aliz kularit.”m 

16 Une sun Dios kaizta aizpa miashitchiruza pian. Moisésne, mi- 
kwakana, sun Judío awaruza Egipto suras ukkanara, pul suwara 
ussa kanpaanapa. 17 Cuarenta añokima pul suwara chaamtuas- 
min, uspane kwail kishiat kit Dios kaizta aizpa miashitchi. Uspa 
kwail kiarit akwa, Diosne usparuza aliz kulnat kit naizninnara, 
sun awaruz pul sura ianakima. 18 Diosne sun us kaizta aizpa mi- 
rachiruza ka tinta kaiznara: “Nawa mirachiruzne mamaz Ca- 
naán sura, uspa kwaizkulmukin, nappamanazi.” 19 Sunkana au- 
ne uspa kwaizkulmu sura napparachi pianmakpas, uspa Diosta 
nijkularachi akwa. 

1 Katmizna Dios paiña kwaltuza uskasa kwaizkulanapa kin 
4 namtit akwa, makima Diosne mama aumiza Diospa kwaiz- 
kulmukin nappanapa akwanamtu. Katmizna aune arakan awa- 
kana uztakiwamakpas, sun kwaizkulmukin kamanpa. Suane au- 
ne Dioskasa kalpain uzanapas. 2Diosne an ñamin uztuzakas au- 
mizakas ma uztuzakas kawarain sun watsal pit kainanara. Uspa 
sun watsal pit miarakas, an ñamin uztuzne Dios watsal pit nij- 
kulashitchi. Sun akwa Diosne usparuza watsat milnarachi. 3 Au- 
ne Dios kwaizkulmukin nappanapas, Dios kin namtit aizpa nij- 
kultu akwa. Minpazha us kaizta aizpa nijkularachi akwa, Dios- 
ne usparuza aliz kulnat kit paiña pinkihta usparuzpa ka panin- 
tit: 

“Uspa nawa aliz kulnintit akwa, nane usparuza ka 
kaiznara: 

“Uspane nakasa ap kwaizkulmukin nappamanazi. 
ka parit. 


>n 

Dios wan pura aizpa sarakima, usne me paiña kwaizkulmu sarit, 
kwaizkulna. 4Dios pinkihta sun séptimo payura Dios kit aizpa 
ka parit: 
“Wan wa aizpa kapal sarawane, Diosne séptimo payu- 
ra kwaizkulta, 
paiña kwaizkulmukin.” ° 
5Mamasa Diosne sun pinkihta ka panintit: 
“Uspane nakasa ap kwaizkulmukin nappamanazi, na- 
kasa kalpain uzana.” P 
6An ñamin uzturuz sun watsal pit miarakas, uspane Diospa 
kwaizkulmukin Dioskasa kalpain uzana nappasachi, Dios kaizta 
aizpa nijkularachi akwa. Katmizna makima mamaz awaruzne 
Diospa kwaizkulmukin pianashina, Dioskasa kalpain uzana, 
Dios kaizta aizpa miamtune. 7 Dios paiña kwaltuza akkwan piji 
paiña kwaizkulmukin uskasa kalpain uzana akwanarakas, usne 
mamasa wan awaruza “ma payu naptain” kaiznamtu. Paiña 
kwaltuz pul suwara chaamtuasmin, Diosne usparuza akwanara. 
Kwiztane akkwan año pailtawane, Davidne Dios pinkihta, sal- 
mo pinkihta, sunkana parit: 
“Dios uruza kwinta kinakane, une us kuruntu aizpa 
miashina. 
Paiña pit uruza paranamtu aizpa kwaiman,” 1 
8 Josué Canaán sura Israel awaruza milnarakas, Diosne uspa- 
ruza mamaz sura kwaizkulninnapa kin namnara, uskasa kal- 
pain uzana. Josué Israel awaruza Canaán sura kwaizkulninna- 
ratne, Diosne kwizta mamaz payuwa parasachiatka. Katmizna 
awane mamaz payura sun kwaizkulmukin nappashina, Dioska- 
sa kalpain uzana. 9Katmizna Dios kaizta aizpa miraruzne Dios 
kwaizkulmukin Dioskasa kalpain uzana nappanazi, Dios sépti- 
mo payura kwaizkultukana kwaizkulanapa. 10Dios paiña kal 
kapal sarawane, usne kwaizkulta, wan kin minta aizpa pailta 
akwa. Sunkanain awa Dios kwaizkulmukin nappararuzne Dios- 
kasa wanmakkat kit ussa nijkulamtu, uskasa kalpain uzana. 
11 Katmizna aune an tinta namtawamakpas, Dioskasa wan- 
makkninnanapa, ussa nijkulanapa, uskasa kwaizkulanapa, us- 
kasa kalpain uzanapa. An ñamin uzturuzne Dios kaizta aizpa 

miashitchi. Katmizna uspane Dioskasa wanmakkarachi, ussa 
nijkularachi akwa. Uspa uzarakanain uzman. 

12 Dios paiña pit pinkihta panintitkas, usne sun pinkih awa- 
ruza paranamtu, sun pit piankam kit kianapa. Sun pitne Dioska- 
nain uz. Mizurainkas kasachi. Sun pitne tinta i. Sun pitne pa- 
mans tiz mashtikana i. Mashti wan ñakas wan impulkas wan 
sihkas titshina, awa ayukta wa aizpa izanapa. Paiña pit akwa, 
us aumiza parakane, au izpulta paramtu. Diosne paiña pit akwa 
au mintu aizpa piankamnintu, chiwazha wat aizpa naanapa, 
chiwazha kwail aizpa kwayanapa. 13 Aune Dios iztakin aumiza 
kulasachimakpas, Dios wan awaruzakas wan sarit aizpakas iz- 
nashimtu akwa. Minminkas us mintu aizpa kulasachi. Diosne au 
chamtukin pian. Katmizna aune Diosta au kit aizpakas au min- 
ñarit aizpakas sinkarawamakpas. 


Jesúsne katsa pariya i 

14 Jesúsne, Dios painkulne, au an katsa pariya nam kit Dios 
uztukin napta. Katmizna aune an tinta namtawamakpas, au Je- 
sucristora an nijkulmiznapa. 15 Au katsa pariyane au naiztu aiz- 
pa pian. An su uztuasmin, usne najtit uz kit us wan awa naizarit- 
kanain naizta. Katmizna usne au akwa min kit kiwainnashimtu. 
Mazantuz ussa kwail kininarakas, usne mizurainkas kwail kit- 
chi. 16 Katmizna Diosta paikwatpamakpas, ishkwatchin, us au- 
miza pashinamtu akwa. Usne au kwail kirit aizpa sinam samtu. 
Ussa paikwatne, usne au wainñamtu aizpa piankam kit aumiza 
wat minñat kit aumiza kiwainanazi. 

1 Mane Diosne maza pariyara Judío awaruztas namtu, ussa 

katsa pariya namninnapa. Suasne sun katsa pariyane awa 
akwa Diosta kwinta kimtu, Dios awaruza kiwainanapa. Sun pa- 
riyaruzne awaruzpa milam Diosta milaamtu. Uspakas awaruz- 
pa piantamtu aizpa Diosta milaamtu, awa kwail kiarit aizpa wat 
kulnanapa, sinam sananapa. 2Apas Judío pariya wan awa kwail 
kimtukanain kwail kimtu akwa, uspane mamaztuza watmin ki- 
wainashina. Usne wan kwail kimtuzakas kiwainashimtu, uskas 
kwail kimtu akwa. 3 Judío pariya awakanain kwail kimtu akwa, 
usne an ñancha chiwazha piantarawa, Diosta milan, Dios paiña 
kwail kirit aizpa sinam sanapa. Sun kitpane, pariyane awa pian- 
tarit aizpa Diosta milashina, Dios an awa kwail kiarit aizpa si- 
nam sanapa. 4Sun Judío pariyane usmin nasachi, katsa pariya 

namna. Diosmin ussa akwat kit katsa pariya Aarón namtakana 
namnintu. An ñamin Diosne Aarónta nara, katsa pariya namna. 
5 Cristokas usmin katsa pariyara namna narachi. Dios ussa nara- 
wane, usne ussa katsa pariyara namninta. Suasne Diosne, paiña 
papihshne, sunkana kaizta: 

“Nane nua ap painkulta namnintau. 

Nakas up papihsh namtirau.”” 

6 Dioskas mamaz pinkihta ka panintit: 

“Nune minpa payukima katsa pariyakana uznazi. 

Nune pariya Melquisedec kal kiritkana kinazi.”* 

7 Cristo an sukin uzasmin, usne Diosta tinta paikwara, ussa ki- 
wainnapa. Diosta paikumtuasmin, usne tinta akwat kit azta, 
ishitchi akwa. Cristo paiña papihshta wakpuj wainta akwa, Dios 
kishit aizpa kit akwa, Diosne us paikwat aizpa mit kit ussa irit- 
tas kakulninta. 8 Us Dios painkul atkas, usne Dios ininta aizpa 
tinta tailchat kit us kaizta aizpa mit kit piankamta. 9An sukin 
uzasmin, Cristone Dios kaizta aizpa mit kit Dios ininta aizpa ka- 
pal kira. Sun akwa, usne au katsa mikwa namta, ussa mimtu- 
ruza chiyura nuninnanapa, pailta payukima usparuza watsat 
milnanapa. 10Sun akwa, Diosne Cristora katsa pariya namnin- 
ta, pariya Melquisedec kal kitkanain kinpa. 


Cristora nijkultuchine, kwail i 

11Nane uruza akkwan pit paranashimtus, u Melquisedec 
katsa pariyawa piankamanapa. Suasne une Cristowa, au katsa 
pariyawa, piankamanazi. U Dios pit miashimtuchi akwa, nane 
uruza wat kamtanasachish. Une piankamasachi. 12U akkwan 
añokima Jesucristowa miaritkas, une kamtamtuz namarachi. 
Dios pit we piankamarit akwa, une an katsa kawiarachi. Une 
sun an ñancha pit kamtarit aizpa kiarawa. Une sun pit uruza 
kamtanarit aizpa miarawa, Cristo uruza watsat milnamtu akwa. 
Cristora an nijkularawa, Dios pit an wat piankamanapa. 13 Dios 
pit we piantuzne chiwazha kwail aizpakas wat aizpakas naasa- 
chi. Une Dios watcha pit kamtasachi, wat pianchi akwa. 14 Cris- 
tora an wat piantuzne an tinta namat kit Diospa an piankamam- 
tu. Diospa an piankamturuzne wat aizpa naamtu. Uspane chi- 
wazha kwail aizpa naamtuchi. 

1 Sun akwa an ñancha Cristowa kamtarit aizpa piankamara- 
wane, aune an tinta namat kit Cristowa kamtarit aizpa an 
kammiznachain. Nane uruza an ñancha kamtanarit aizpa ma- 
masa kamtanashitchish. Sun payuin nane uruza u kwail minña- 
rit aizpa chihkanapa kamtanarau, Dios kwail kimtuza ilnamtu 
akwa. Sun payukas nane uruza Diosta nijkulana kamtanarau, 
Cristo uruza kwailtas watsat milnanapa. 2Nane uruza an kam- 
tanamanash, awaruza kwazikasa munnanapa. Nane Cristora 
nijkulturuza kizpukin chihtikasa pana uruza an kamtanama- 
nash, Sinam Izpul sappanapa. Nane irittuz piltas kuhsanazi 
uruza an kamtanamanash. Nane Dios Cristora pianchiruza pail- 
ta payurakima naizninnanazi kamtanamanash. Ñamin nane 
uruza sunpa kamtanarau. 3 Dios aumiza kiwainashimtu akwa, 
aune an tinta nampuspas. Chiwazha aumiza an ñamin kamtana- 
rit aizpa piankamarawane, aune katsa pariya Cristowa an ka- 
manawas. 
4Minpazha awa Cristowa piankamarakas, awa Cristora nijkul- 
tawane, Cristora we mimturuzne wan kamarit aizpa kaarishina, 
Cristowa kamtit aizpa kwairane. Dios kamtamtu aizpa kwairittuz- 
ne mamasa Cristora kaiyasachi, uspa minñamtu aizpa maizasachi 
akwa. Chiyuras Dios sun awaruza wat kiwainarakas, ussa kwaira- 
ne, uspane Diosta kaiyasachi. Diospa Sinam Izpul usparuza chiwa- 
zha Diosta milanamtukas, Diosta kwairane, uspane Diosta kaiya- 
sachi, usparuza maizanapa. 5Sun Dios pit miraruzne Dios paiña 
kwaltuza wat kin namtit aizpa piankamamtu. Cristo kailnakima 
uspane Dios kwaltuza tinta kiwainamtu piankamara. 6Sun Diospa 
pianturuz an miashimtukine, Cristora an nijkulashimtukine, uspa- 
ne Cristora kwait kit wan kaarinazi. Cristora kwaimturuzne “Jesús 
Dios painkulchi” kizanazi. Uspane Diosta mamasa kaiyasachi, 
Cristo uspa kwail kiarit aizpa sinam sanapa. Sunkana kizmuruzne 
Jesústa piantararuzkana mai. Cristowa kwail minñamtu akwa, us- 
pane Cristowa kwail kizanazi, ussa ishanamtu akwa. 7Aluwa 
kwinta kinash. Alu kikane, alu pilta taiz kit pulishtim. Pilta naptu. 
Alu pilta naptu akwa, pippa warit aizpa chikkamtu. Kwiztane pip- 
pa waramikane Dios milat aizpa sapnazi. Sunkana Diosne paina 
pit miraruza wat kinashimtu. 8Sun pilta pumin chiktane, sun sune 
kainsih, palichi. Kainsih akwa awane pu tizpiannazi. Tizpiantawa- 
ne, awane pu pulchaknin kit inta impaktanazi. Diosne sunkana us 
kaizta aizpa mishimtuchiruza naizninnanazi. 

Pinkih pammikane ka kaizta: “Ap izmuruza mizain” 

9 Ap izmuruz, mizhain, na uruza pashinamtu akwa. Na uruza 
sunkana kurunnarakas, nane u Cristora kwayarit kaiznamtu- 
chish. Nane Dios uruza watsat milnamtu pianish, paiña wat kal 
kianapa. 10 Dios wat akwa, us kimtu aizpa nil i. Sun akwa Dios- 
ne u izmuruz kal kiamtu aizpa mainmanazi. U usparuza pa- 
shiamtu akwa, une mama Diosta piantuza wat kiwainashimtu. 
11U Diosta piantuza kiwainamtuasmin, nane uruza paikwa- 
shimtus, sunmin kal kiamiznapa, Cristo kailnakima. Suasne 
Diosne u tiriztu aizpa uruza milananazi. 12 An sukin uzamtuas- 
min, une arakan awakanain uzman. An ñamin Diosta miraruz 
uzarasmin, uspane wenamtachin Diosta nijkulamizta, Dios us- 
paruza kin namtit aizpa sappanakima. 

13Dios Abraham akwa chiwazha kin namtane, usne us kaiz- 
ta aizpa kira. Dioskin anza katsa iztamika wachi akwa, Diosne 
ussa watcha parat kit 14mamasa ka kaizta: “Watcha. Nane Dios 
muntitmika ish. Katmizna nane nua kwisha wat kinash. Nane 
nua akkwan pashapara milnapa kiwainnash,”*ka kizta. 15 Abra- 
ham Diosta tirizta akwa, Diosta maintachin nijkulta akwa, Dios- 
ne us milam namtit aizpa ussa milara. 161zmuruz mamazta pit 
parakane, izwainmumikara sayarawa, wat minapa, watmin 
chaanpa. Maza awa “Dios ap izwainmumika i” kizkane, mamaz 
izmumikane “us kaizta aizpa watcha i” kizshina. 17 Dios “nawa 
mimturuza ap kwal namninnanash” kizta akwa, usne usparuza 
paiña uzmukin milana namta. Kwiztane mamasa usne an kishit 
aizpa kin namta, wan awa piankamanapa. Dios maiztuchi 
akwa, usne paiña kwaltuza kin namtit aizpa kinazi. 18 Dios pai- 
ña kwaltuza kin namnarakas, kwiztane usne mamasa kishit aiz- 
pa tinta kin namta, wan awa watcha piankamanapa. Dios pa piji 
us kishit aizpa kin namtit akwa, aune Dios pirail apmanazi 
piammakpas. Katmizna aune au izmumikasha, au Diosta, irit- 
makpas, us aumiza kwira kinanapa. Usne aumiza an tinta nam- 
ninnanazi, Dios aumiza milana namtit aizpa sappanapa. 19An 
sukin uztuasmin, aune Diosta tiriztumakpas, us aumiza milan 
namtit aizpa sapnakima. Aune Cristo watcha i pianmakpas, us 
au katsa pariyakana Dios watsal uzkin naptit akwa. Jesucristo 
akwa aune Diosta paikumtumakpas, us milan namtit aizpa tiriz- 

ana. 20 Jesús chiyura an ñancha naptit akwa, usne aumiza sua 
milana namtu, us au katsa pariya namtit akwa. Sua au akwa 
pailta payukima Diosta paikumtu akwa, mane usne pariya Mel- 
quisedec kal kiritkana kimtu. 


Jesúsne katsa pariya Melquisedeckana namtit 
1 An Melquisedecne Salem pipulu katsa mikwa munazi. Us- 
kas katsa Diospa pariya munazi. Abraham cinco katsa mi- 
kwaruza anupparawane, Melquisedecne ussa wanmal kit us 
akwa Diosta paikwara, ussa tinta kiwainnapa. 2Katsa mikwa- 
ruza anuppanarit akwa, Abrahamne uspa mijat aizpa ukkat kit 
Melquisedecta akkwan milara. Chiwazha diez mijne, maza uk- 
kat kit Melquisedecta milara. Melquisedecpa munne “ap katsa 
mikwa wat kimtu” kiztu. Salem pipulura inintit akwa, awane 
“an katsa mikwa awaruza kalpain uzninnamtu”* kizara. 3 Min- 
minkas Melquisedecpa papihshpakas paiña akkuhshpakas pin- 
kihta parachi. Minminkas paiña kwal an ñamin uzturuza pian- 
chi. Us kawira payukas us irit payukas minminkas pianchi. Mel- 
quisedecne Dios Painkulkana i. Dios painkulne katsa pariya 
nam kit Dioskasa pailta payukima nukkultu. 
4Sun Melquisedec katsa mikwa azi piankamtain. Melquisedec- 
ne Abrahamkin an katsa mikwa azi. Abrahamne an ñancha Israel 
kwalpa papihsh azi. Katmizna cinco mikwaruza anupparawane, 
usne Melquisedecta chiwazha kana kirit aizpa milara. Minmika 
diez mijne, usne maza ukkat kit ussa milara. 5Ñamin Moisés uztas- 
min, Diosne Israel awaruztas Levíwa kwalta namninnara, pariya- 
wa kal kianapa. Moisésne Israel awaruza ininnara, chiwazha kana 
kirit aizpa pariyaruza milananapa. Minmika diez mijne, usne ma- 
za ukkat kit pariyaruza milanarawa. Israel awaruz Abrahampa 
kwalpakis puzarakas, uspane pariyaruza, uspa kwaltuza, Dios 
inintit aizpa milanarawa. 6 Melquisedec Levíwa kwalchikas, usne 
Abraham milat aizpa sapta. Kwiztane Melquisedecne Diosta pai- 
kwara, Abrahamta, Dios kin namtitmikasha, wat kiwainapa. 
7Melquisedecne Diosta paikwara, Abrahamta wat kiwainnapa. 
Katmizna aune Melquisedec Abrahamkin an tintamika i pianmak- 
pas. 8An sukin uzamtuasmin, apas awaruzne pariya irimtuza chi- 
wazha milanamtu. Apas pariya imtukane, mamazne ussa maiz kit 

paiña kal kinazi. Izwainmuruzne Melquisedec mizurainkas irachi 
kizamtu. 9Ankas ma pitchin kaiznash. Levíne an sukin paiña 
paimpa sapta. Leví an kwizta kawirarakas, Abrahamne Melquise- 
decta paiña paimpa milara, paiña pashpa Levíwa akwa. Sunkana 
wan Israel pariyaruzne Melquisedecta uspa paimpa milaarit, 
Abraham akwa. Sun akwa Melquisedec pariyane Levíwa pariya- 
kin an tinta i pianmakpas. 10Melquisedec Abrahamta wanmalta- 
wane, Abrahamne mama pashpa mijchi azi. Abraham mama pash- 
pa mijchikas, usne Melquisedecta paiña Israel kwal akwa, kwizta 
uzturuz akwa, paiña paimpa milara. 

11Levíwa pariyaruzne Judío awaruza kurunamtu, Moisés 
parit aizpa mianapa. Uspane an ñancha pariya, Aarón muntit- 
mika, kal kitkana, kiamizta. Moisés parit aizpa miarakas, sun 
pitne awaruza an wat namninnarachi, Dios usparuza wat kul- 
ninnanapa. Akkwan pariya Aarónta kanpaarakas, uspa us kal 
kitkana kal kiarakas, mamaz tuntu pariya atpa, awaruza wat 
namninnanapa. Sun masas pariyane pianashina, Melquisedec 
kal kiritkana kinpa. 12 Katmizna Diosne mamaz tuntu pariya 
nara, awa sinam sarittuza sapnanapa. Diosne pariya Aarónta 
kanparuza kwaiyat kit wanta maizninnara. Pariya Aarónkana 
kal kirittuza pailnintawane, Dioskas Moisés Judío awaruza 
inintit aizpa maizninnara. Dios Moisés inintit aizpa kwairit 
akwa, awaruzmin mamaz tuntuwara Dios uzkin piannashina. 
13 Jesúsne sun masas pariya azi. Us pariya kwalkis puztachi 
akwa, paiña kwaltuzne mizurainkas Diospa yalta kal kiarachi. 
14Wanne Cristo Judá kwalkis puzta pianmai. Moisés Israel 
awaruza pariya Leví kwalpa panaritkas, usne mizurainkas pari- 
yaruz Judá kwalkis puznazi pinkihta parachi. 

15 Aune Dios kishimtu aizpa an wat piankamshimtumakpas. 
Dios Moisés inintit aizpa maizta akwa, uskas Levíwa pariyaruza 
maiznara. An masas pariyane, Cristone, Melquisedec kal kirit- 
kana ara. 16 Moisés Levíwa kwal pariyaruza namnashina kaizta- 
kas, Diosne Moisés kaizta aizpa maiz kit Cristora pariya nam- 
ninta, pailta payukima uztu akwa. 17 Sunkana us akwa Dios pin- 
kihta ka parit: 

“Nune minpa payurakima pariya tuanazi. 
Nune pariya Melquisedec kal kiritkana kinazi.”” 





"7.17 Sal 110.4 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


Hebreos 7 616 


18 Katmizna Diosne Moisés Judío awaruza pinkih pat inintit aiz- 
pa kwairit, sun ñamin pit uspa kwail kiarit aizpa sinam sanasa- 
chi akwa, awaruza watsat milnasachi akwa. 19 Moisés pat inin- 
tit aizpa awaruza wat namninnarachi akwa, Diosne masas wat- 
sal pit awaruza ininta, awa Jesústa tirizanapa, usparuza watsat 
milnanapa. Us akwa awane Diosta kasha pianaashina. 
20Levíwa kwaltuzne pariya namara, Moisés sun inintit 
akwa. Diosne Jesucristora au katsa pariya namninna namta, 
wan awa sun piankamanapa. 21 Levíwa kwaltas pariyaruz ka- 
wiamtu akwa, uspane pariyaruz namamtu, pariyawa kal kiana- 
pa. Diosne wan awaruza us kaiztit aizpa piankamninnat kit Je- 
sucristora au katsa pariya namninna namta. Paiña pinkihtakas 
Cristowa ka parit: 
“Nane up Dios ish. Nane nua katsa pariya namnintus, 
ap kal pailta payukima kinpa. 
Na pirail kaiztuchi akwa, nane nua kaiztit aizpa 
maizmanash. 
Nune pailta payukima Melquisedec kal kiritkana kina- 

Zj, 
22 Dios Jesucristora sunkana narit akwa, aune Jesúspa pit Moi- 
sés ininta pitkin anza wari piankamtumakpas. 23 An ñamin pa- 
riya uzmuruzne akkwan mazi. Uspane uspa pariya kal kiamiz- 
sachi, iarit akwa. larawane, mamaz pariyaruzne uspa kal kiara. 
24 Jesúsne manaz pariyaruzkana chi. Us imtuchi akwa, usne 
pailta payurakima nukkulnazi. Au katsa pariyane mizurainkas 
maizmanazi. 25 Katmizna Jesúsne Diosta aashimturuza pailta 
payukima watsat milnanamtu. Mane Jesúsne uspa pariyane, 
chiyura uz kit Diosta uspa akwa pailtachin paikumtu. 

26Aune maza pariya Jesúskanain pashiamtanash. Usne 

Dioskana wat i. Usne mizurainkas kwail kin mintachi. Us sinam 
awa akwa, usne apas kwail kimtuzkana uztachi. Mane usne 
Diospa chiyura uztu, Dios paiñawa wat mintu akwa. 27 Sun Ju- 
díowa katsa pariyaruzne, an ñamin an sukin uzturuzne, payu 
aizpa piantarit aizpa Diosta milanara, pariyaruzpa kwail kiarit 
akwa. Kwiztane uspane piantarit aizpa Diosta milanara, awa- 
ruzpa kwail kiarit akwa. Jesús wan awa akwa maza piji irit 
akwa, usne pailta payukima au kwail kiarit akwa sinam sana- 

shinai. 28 Moisés sun pit Judío awaruza panat kit Leví kwaltuza 
katsa pariyaruz munnanapa ininnara. Sun pariyaruzne wan 
awakanain kwail kiara. Moisés an ñamin sun inintit aizpa para- 
kas, kwiztane Diosne parat kit paiña painkulta nat kit Jesústa 
katsa pariya namninta, au akwa pailta payukima Diosta pai- 
kwanpa. 


Cristone an katsa pariya namta 
1 Na sun pit uruza kainammtu aizpa mirain. Mamaz pitne an 
8 pitkin anza watsal wachi. Jesucristo au katsa pariya namta- 
wane, usne chiyura, Dios uzmukin nura, Dioskasa wantuza inin- 
nanapa. Suane Diosne ussa an tinta namninta. 2Us au katsa pa- 
riya namtit akwa, usne Dios uztukin paiña kal mij. Awane Dios- 
pa uztukin sarachi. 
3Moisés Judío awaruza uspa pariyaruza namninnanapa 
ininnara, chiwazha piantarit aizpa Diosta milananapa. Uspane 
milamkas Diosta milaara. Sunkana Jesúsne, au katsa pariyane, 
Dios pashit aizpa kit kit au kwail akwa irit. 4 Jesús an sukin uza- 
ratne, usne pariya tuamanazi, apain akkwan pariya pura akwa. 
Apas pariyaruzne Diosta chiwazha milaamtu, Moisés usparuza 
ininnarit akwa. 5Au sukis pariyaruz Dios yalkin kal kiamtuas- 
min, Dios uzmukin chiyura anza watsal i. Apas pariyaruz Dios 
yalkin uspa kal kiamtuasmin, uspa kalne izpulkana iztit, Jesús 
chiyura, Dios uzmukin, paiña kal kimtu akwa. Moisés an sukin 
Dios yal sarachasmin, Diosne sun yal miza sana ussa kamtara. 
Moisés Dioskasa Sinaí inkalta chamtuasmin, ka kaizta: “Na nua 
an yal antu aizpa izti, an sukin ap yalta sanapa. Izpulkana iztit. 
An yalne Dios uzmukana iztuchi.”* ka kizta. 6 Mane, Jesúsne, 
au katsa pariyane, an sukin pariyaruzkin anza wat kal chiyura 
sapta, Diosta au akwa paikwan. Au sukin pariyaruzne Moisés 
ñamin ininta aizpa kiamtu. Uspa kalne an we tinta i. Sun masas 
contrato akwa, Jesúsne awaruza Dioskasa wanmaknashina, 
awa Dios uzkin nappanapa. Jesúsne an wat contrato sat kit au- 
miza kiwaina namta, us parat aizpa piankamnanapa, au kwail 
kiarit aizpa kihananapa. 
7 Awa Moisés an ñamin inintit aizpa miasachi akwa, Diosne 
masas contrato chihkat kit Moisés an ñamin inintit aizpa maiz- 

ninta. An ñamin contrato awaruza wat namnasachi akwa, Dios- 
ne masas contrato aumiza chihkanara, awaruza wat namninna- 
napa. 8Diosne Israel awaruza kwail kiarit kaiznara, Moisés 
inintit aizpa miashitchi akwa. Sun akwa Diosne paiña pinkihta 
patnin kit ka kaiznara: 
“Mizhain. Mamaz payura nane masas contrato ininna- 
nash, 
an Israel awaruzkas, 
wan Judá awaruzkas, ap masas ininta pit nijkulanapa, 
nakasa contrato nappanapa. 
9Judío awaruzne an kwizta nakasa masas contrato nap- 
panazi. 

Judío awa Egipto suras puzarawane, uspa 
papihshtuzne nakasa nijkulat kit an ñancha 
contrato sappara. 

Suasne nane papihshkanain usparuza Egipto suras mil- 
narau. 

An ñancha contrato sapparakas, uspane ap contrato 
kwayarit. 

Ap contrato kwayarit akwa, 
nane usparuza mishimat kit kwainarit. 
10Nane mamaz payura masas contrato usparuza chihka- 
nanazi, 

Israel awaruz masas contrato nappanapa. Diosne 
sun masas contratokin ka parit: 

Nane na inintit aizpa usparuza piankamninnanash. 

Nane uspa kaijchukin ap pit nijkulninnanash. 

Nane uspa Dioskanain tuanash, usparuza kiwainana. 

Uspane ap kwalkanain puranazi. 

11Wan awa Diosta piankamamtu akwa, minminkas paiña 
izmuruza Diospa kamtanamanazi. 

Minminkas paiña kwaltuza Diospa kamtanamanazi. 

Awane mamaztuza ‘Diosta piankamtain' kaizamanazi, 
wan awa nawa me piankamamtu akwa. 

Katsa mikwaruzkas katsachiruzkas Diosta 
piankamanazi. 

12Na awaruza pashinamtu akwa, nane uspa kwail kiarit 
aizpa wat kulnanash. 

Nane uspa kwail kiarit aizpa sinam sananash. Uspa 

kwail kiamtu aizpa pailta payurakima 
mainnanash.” y 
13 Dios masas contrato chihkarawawne, usne an ñancha contra- 


to kiakpinta, wat chi akwa. Sun contrato wat chi akwa, tailcha- 
mai. Pailnapain azi. 


Chiyura Dios uzmu yalkas au sukin Dios yalkas 

1Diosne an ñancha contrato Israel awaruza chihkanat kit au 

9 sukin Dios yalsanapa ininnara. Usne usparuza akkwan inin- 

mu chihkanat kit Diosta pashianapa kamtanara, Diosta wakpuj 

wainñanapa. 2 An sukin Dios yalne pakwa mijazi. An ñancha 
putnakin uru ilampara paizkakin kunarit. Mamin maza mishari 
ayukta uzta. Pariyaruzne pan sun misharira Diosta taarit. Awa- 
ne an ñancha putnakin sinam putnakin muntit. 3 Dios yalkin, 
paizkakin, pin kantitkasa nailtit. Ayukta putnakin anza sinam 
putnakin muntit. 4Pín kantitkin mishari uzta, incienso impak- 
tana. Sun mishari tikasa sara. Sun mishari urukasa pianamal ap- 
paltit. Pin kantit naptawane, mamaz katsa kaja unara. Sun katsa 
kaja urukasa pianmal appaltit. Sun kaja ayukta maza uru ulmu- 
ne wa. “Maná” muntit panne uru ulmura wintit. Sun kaja ayuk- 
ta Aarónpa chiktit tiwilkas warit. Sun kaja ayukta paas alpara 

uktakas wintit. Diosne diez ininmu an paas alpara ukta para. 
Sisal kajara paas uru ángeltuza unarit. Uspane Dios iztakin ku- 
nat kit uspa itsih isal kajara appalmura asuztu. Diosne sun kaja 
appalmukin awa kwail kiarit aizpa sinam kwizninnamtu. Mane 
nane uruza sunpa an kwinta kisachish. 

6 Dios yal kapal sarawane, pariyaruzne an ñancha putnakin 
nappamiz kit puzamizta, pariyawa kal kianapa. 7 Katsa pariyain 
anza sinam putnakin maza pijin año aizpa naptu, Dios iztakin 
tuanpa. Anza sinam putnakin kwizta naptuasmin, katsa pariya- 
ne ainki wakarawa aimpi ayukta milta, kaja appalmukin paran- 
napa. Usne sun aimpi ayukta milta, Dios paiña kwail kirit aizpa 
kwizninnapa. Sua tuasmin, katsa pariyane an aimpi milta, Dios 
anpa awa kwail kiarit aizpa kwizninnanapa. 8Pariyaruz payu 
aizpa an sukin Dios yal uspa kal kiana nappamtuasmin, Sinam 
Izpulne awa Dios iztakin chiyura nappasachi aumiza kamta- 
namtu. An ñancha Dios yal an sukin nukkultuasmin, pariyaruz 
paiña kal kiarasmin, minminkas chiyura Dios tukin naptachi, 
Dioskasa kwinta kin. 9 Awa chiwazha piantarit aizpa an ñancha 
Dios yalta milarakas, sun kalparuzne awaruzpa kwail kiarit aiz- 
pa kwizninnasachi. Mane uruza kamtananash, Dios wan chiwal 
maizshimtu akwa, awa Dioskasa kalpain puranapa, Dios uspa 
kwail kiarit wat kulnanapa. 10Dios an ñancha contrato Judío 
awaruza chihkanarawane, usne akkwan tuntu inimmu uspa- 
ruza ininnara. Usne chiwazha kwanpa kamtanara. Usne uspa- 
ruza kwazikasa kitnapa kamtanara, Dios yalta napparachasmin, 
us iztakin wakpujwainñarachasmin. Judío awaruzne wan inin- 
mu miarawa, Jesús au katsa pariya narakima, Dios wanta masas 
maiznakima. 

11 Cristo au sukin atpane, usne au katsa pariya nam kit chi- 
yura napta, aumiza wat kiwainanapa. Usne Dios iztakin napta, 
sua paiña wat kal au akwa kinpa. Awa Dios uzmu chiyura sara- 
chi akwa, Diospa uzmune apas Dios yalkin anza watsal i. 
12 Cristo Dios anza sinam uzmukin naptawane, usne chivowa 
aimpikas ternerowa aimpikas chiyura miltachi. Apas pariyaruz- 
ne pailta payukima sunkana kiara. Cristo au akwa irit akwa, us- 
ne, au katsa pariyane, Dios sinam uzmukin napta, awa kwail 
kiarit aizpa kwizninnanapa. Usne Dios anza sinam uzmukin ma- 
za piji napta, au kwail kiarit aizpa sinam sananapa, aumiza pail- 
ta payukima watsat milnanapa. 13 Apas pariyaruzne chivowa 

aimpikas torowa aimpikas impa kirittuza parannara, uspa ña 
pianamal mamasa sinam sanapa, mamaztuzkasa tuanpa. Terne- 
ra impaktawane, uspane ternerawa imjal kwazikasa nat kit im- 
pa kirittuza parannara, uspa ña pianamal mamasa sinam sana- 
pa, mamaztuzkasa tuanpa. 14 Cristowa aimpine ternerowa aim- 
pikinkas anza wari, Cristowa aimpi au ayukta kwail kiarit aizpa 
sinam sanamtu akwa. Paiña Izpulne, Cristokasa pailta payu uz- 
tumikane, Cristora kiwainta, au akwa inapa. Cristo ussain Dios- 
ta chihkarawane, usne au akwa piantaritmika namtit. Us chin- 
kas kwail kiritkas, usne au akwa irit, paiña aimpi au kwail min- 
ñarit aizpa kwizninnanapa. Us au akwa irit akwa, usne au chi- 
wazha kwail kiarit aizpa sinam sanarit, au Dios chiyura uztumi- 
kakasa tuanpa. 

15 Katmizna, Cristone masas contrato awaruza chihkanarit, 
awaruz Dioskasa wanmakkanapa. Diosne awaruza akwanamtu, 
Dios milan namtit aizpa sappanapa, pailta payukima chiyura 
uskasa uzanapa. Cristo Judío awaruz akwa, an ñancha contrato 
saptaruz akwa, irit, uspa kwail kiarit aizpa sinam sananapa, 
Dios usparuza chiyura pailta payukima uskasa uzninnanapa. 
16 Awa irachasmin, minpazha awane pinkihta pam kit us mij 
aizpa mamazta milan namtu, irika. Awa sun milan namtitmika 
irit piankamtawane, pa kimmikane ussa milan namtit aizpa sap- 
shina. 17 Sun pinkihta us mij aizpa pamtumika uztuasmin, ma- 
mazne ussa milam namtit aizpa sapsachi, namtitmika mama uz- 
tu akwa. Namtitmika irawane, saptumikane ussa milan namtit 
aizpa pa kishina. 18Dios paiña kwaltuza an ñancha contrato 
chihkarawane, pariyane torora piantat kit torowa aimpi paran- 
tawa, awa sun contrato sappanapa. 19Moisés wan Dios inintit 
aizpa wan Judío awaruza kainanarawane, usne kwanam piriku 
ash tit kit hisopo tira ipta. Suasne usne ternerowa aimpikas ca- 
brawa aimpikas kwazikasa narit. Usne hisopo ti kwazikas aim- 
pikas ulmukin pain kit Dios contratora, Dios inintit aizpa pin- 
kihta isalta tilpalta. Kwizta us wan Judío awaruza titpalnarawa- 
ne, 20usne usparuza ka kaiznara: “Diosne ukasa an contrato 
chihkanara, us uruza inintit aizpa sappanapa. Sun contratora 
aimpikasa tilpalta akwa, Diosne uruza contrato pinkihta parit 
aizpa kin namtit,”* kiznara. 21 Dios yal sarawane, sunkana Moi- 

sésne Dios yaltakas wan ayukta pura aizpakas aimpikasa tilpal- 
napa ininta, chiwazha impa aizpa sinam sanapa, awa Dioskasa 
wanmakkanapa. 22 Moisésne wanpazhara aimpikasa tilpalnapa 
ininta, chiwazha impa aizpa sinam sanapa, Dioskasa wanmak- 
kanapa. Aimpi akwa tilpalnamtukine, Diosne mizurainkas awa- 
wa kwail kiarit aizpa kaninnasachi. 


Cristone au akwa irit 
23 An sukin uzasmin, Dios iztakin pianchasmin, awane chiwa- 
zha piantarawa, wan impa aizpa sinam sanapa, Dioskasa wanmak- 
kanapa. Pariyaruzne Dios yalkin pura aizpa aimpikasa sinam sa- 
narit. Chiyura pura aizpa an sura pura aizpakinkas anza wari. Kat- 
mizna Diosne chiyura pura aizpa aimpikasakas sinam sanarawa. 
Cristo au akwa irit akwa, paiña aimpine ternerowa aimpikinkas 
anza wari, paiña aimpi aumiza sinam sanarit akwa, awa Dios izta- 
kin aanapa. 24Cristone, au katsa pariyane, apain Dios yalta, awa 
sarit yalta, naptachi. Cristone chiyura Dios iztukin napta, au akwa 
paikwanpa, aumiza kiwainanapa, au Dios iztakin puranpa. 
25Apas katsa pariyane año aizpa piantit aizpa sap kit Diospa anza 
sinam yalta mamazpa aimpikasa milta, awa kwail kirit aizpa si- 
nam puranapa. Cristone maza piji it kit Dios iztakin paiña aimpi- 
kasa napta, au kwail kiarit aizpa sinam kwizninnanapa. 26Dios au 
su sarasmin, Cristone año aizpa irachi, us maza piji pina naiztit 
akwa. Mane Cristone maza pijiin au sukin at kit maza piji au akwa 
irit, au kwail kiarit aizpa kwizninnana. Usne minpa payura au 
akwa piantaritmika namta, awaruza sinam sanana, awa Dioskasa 
wanmakkana. 27Sunkana wan awaruzne maza pijin iarawa. Awa 
iarawane, kwiztane Diosne wan uspa kwail minñamtu aizpa chih- 
katchiruza ilnanazi. 28Sunkana Cristone maza piji it kit au akwa 
piantatmika namta, au kwail kiarit akwa naizna. Sunkana usne 
wan awa kwail kiarit aizpa sinam sanashina. Cristo mamaz payura 
mamasa kailtukas, usne sun kailtu payura awa kwail kiarit aizpa 
sinam sammanazi, uspa kwail kiarit aizpa me sinam sarit akwa. 
Sun kailtu payura usne ussa tirizturuza watsat milnanazi, chiyura 
uskasa uzanapa. 
1 Moisésne Dios Judío awaruza ininnarit aizpa parit. Us- 
1 0 pa Dios inintit aizpa miashitchi akwa, uspane wat nama- 
rachi, Dios pashit aizpa kiana. Chiyura pura aizpa watcha i. 
Kwiztane Diosne chiyura aumiza wan karamtu aizpa piankam- 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


623 Hebreos 10 


ninnanazi, au sukin mij aizpa pailtimtu akwa. Awa año aizpa 
piantarit aizpa Diosta milaritkas, Moisés inintit aizpa kiarakas, 
uspane mizurainkas sinam sarit uzasachi. Diosne mizurainkas 
usparuza sapnasachi, uspa kwail kwizninnarachi akwa. 2Moi- 
sés inintit aizpa usparuza wat namnarachikas, uspa kwail sinam 
saninnarachikas, uspane chiwazha piantarit aizpa Diosta mila- 
mizta. Dios sun piantarit aizpa milturuza sinam sanaratne, us- 
pane mamasa sun piantarit aizpa Diosta miltakianazi. Sinam sa- 
ritmika paiña kwail kirit aizpa kwiznintit pian akwa, usne ayuk- 
ta paiña kwailpa mintuchi. 3Ñamin awane sunkana minñara- 
chi. Año aizpa kalpa piantamizta akwa, uspane uspa kwail kia- 
rit aizpa nijkulara. 4Aune ternerowa aimpikas cabrawa aimpi- 
kas kwail kimturuza mizurainkas sinam sanasachi pianmakpas, 
Dios usparuza sapnanapa. 

s Chiwazha aimpi awawa kwail kwizninnasachi akwa, Cristo 
au sukin piannakane, usne Diosta ka kaizta: 

“Nune chiwazha piantarit aizpa pashitchi. 
Nune nawa awakana namtit, awa akwa inapa. 
6Awa ternero Diosta milarakas, 
nune ña impaktit aizpakas piantarit aizpakas 
pashitchi, awawa kwail sinam sananapa. 
7Suasne Cristone Diosta ka kaizta: “Izti. Nane an sukin 
arau, nu pashimtu aizpa kin. 
Nane Dios pinkihta nawa parit aizpa kishinash.””“ 

8 Ñamin Moisés sun pit pinkihta pat kit Judío awaruza ininnara, 
kalpa piantanapa, uspa kwail akwa Diosta milaanapa. Ma payu 
sunkana Cristone Diosta ka kaizta: “Mane Diosne piantarit aiz- 
pa pashitchi, awawa kwail sinam sananapa.” 9 Kwiztane Cristo- 
ne Diosta ka kaizta: “Izti. Nane an sukin arau, nu pashimtu aiz- 
pa kin,” ka kizta. Us au akwa irit akwa, usne Moisés inintit aizpa 
pailninta, sun awaruza wat namninnamtu akwa. 10 Cristo Dios 
pashit aizpa kishit akwa, usne Dios inintit aizpa mira. Jesucris- 
tone, au akwa piantatmikane, maza piji irit, au kwail kiarit aiz- 
pa sinam sananapa, aumiza Dios iztukin uzninnanapa. 

11 Wan Judío pariyaruz an sukin uspa kal kiamtuasmin, us- 
pane pailta payukima Diospa yalta akkwan piji sunmin pianta- 
rit aizpa mamazpa akwa milanara. Ternerowa aimpine mizu- 

rainkas awawa kwail kwizninnasachi. 12 Cristone ussain Diosta 
chihkarawane, au akwa piantatmika namta. Usne maza pijiin 
irit, au kwail kiarit aizpa sinam sananapa. Paiña kal kapal pail- 
tawane, usne chiyura nura, Dios iztakin pailta payukima uzna. 
13Suane usne paiña Taitta Dioskasa tiriztu, paiña aliztuza kapal 
anuppanakima. 14 Cristone maza piji awa akwa inapa chihkara, 
wan Diosta piantuza sinam sanana, usparuza watsat milnana. 
15 Dios Sinam Izpulne sun watcha pit kaiz kit Dios pinkihta ka 
paninta: 
16“Nane masas contrato pam kit Judío awaruza 
mamaz payura chihkananash. Anpatne ka kiznara. 
Nane Dios inintit aizpa usparuzpa kaijchukin piankam- 
ninnanash. 
Nane sun pinkih parit aizpa ayukta mintukin 
usparuza piankamninnanash.”” 
17Suasne Dios Sinam Izpulne ma pitchin ka kaizta: 
“Nane uspa kwail kiarit aizpakas mama minmanash. 
Awa Dios inintit aizpa miamtuchikas, nane uspa 
kwail kiarit aizpa kwizninnat kit uspa kwail kiarit 
aizpa maintinash.” c 
18 Dios awaruzpa kwail kiarit aizpa kihashinamtu akwa, aune 
chiwazha piantarit aizpa Diosta milashitchimakpas, au kwail 
kiarit aizpa kwizninnanapa. 


Pinkihta pamtumikane kamtanara, Diosta piantuz ussa 
paikuanapa 

19 Mane, ap izmuruz, mizhain. Jesucristo au akwa irit akwa, 
Dios tukin naptit akwa, usne chiyura napta. Suane usne paiña 
aimpikasa au kwail kiarit aizpa sinam sanashina. Sun akwa au- 
ne Dios uzkin napshinamakpas, ishkwatchin, Dioskasa wan- 
makkana. 20 Jesús sun masas chiyura mi sanintit akwa, katmiz- 
na aune Dios iztukin chiyura napshimtumakpas, Dioskasa wan- 
makkana. Jesús irachasmin, sun chiyura mi siptit ara. Cristo uz- 
tu akwa, usne awaruza maizninnashina, masas miwara nappa- 
napa, chiyura Dioskasa uzanapa. 21 Au katsa pariyane, Jesúsne 
chiyura uz kit wan Diosta piantuza ininnamtu. 22 Katmizna Dios 
tura izhain, ussa wakpuj wainna. Mane ussa wat nijkultumak- 

pas. Dios aumiza maiznat kit au kaijchura wat namninta akwa, 
aune Dios watcha i pianmakpas. Cristo au kaijchukin au kwail 
mintit aizpa sinam sanarit akwa, aune Dios iztukin sinam awa- 
kana uztumakpas. 23 Diosta tirizna izhain, us kin namtit aizpa 
kinkima. Wenamtuchin, Cristo watcha i kaizna izhain. Paiña pit 
kwairachin, ussa mizhain. Usne us kin namtit aizpa kinazi, we- 
namnachin. 24 Mamaztuzpa minchain, usparuza kiwainnanapa, 
awaruza pashinanapa. Mamaztuza kiwainna izhain, wat kal 
kianapa. 25 Diosta piantuz wanmakkakane, uspakasa wanmak- 
na izhain. Mazantuz ñamin wanmakkarakas, uspane wanmakna 
paiyarit. Sun wanmakmuchiruzkana uzman. Katmizna maza 
mazarain kuruntawamakpas, awa Dioskasa watmin chaanapa, 
Diosta wakpuj wainñanapa. Mane aune awaruza kiwainnara- 
wa, au Anpat kailtu payu piananpain akwa. 

26 Maza Dios watcha pit piankamtukas, sun awa kwail ki- 
miztune, Diosne paiña kwail kimtu aizpa sinam sasachi, au 
piantaritmikasha kwairit akwa. 27 Sun akwa, Diosne kwail ki- 
shimizturuza ishkwaninnat kit usparuza ínkin ininnanazi, uspa- 
ruza ilnana. 28 Ñamin awa Moisés inintit aizpa kitchine, kutña 
izwainmuruzkima us kwail kirit aizpa izarane, mikwane ussa 
inapa ininta. Minminkas ussa kiwainsachi. 29 Diosne Dios pain- 
kulta kwairitmikasha an tinta ilnazi, Dios painkulpa wat minta- 
chi akwa. Cristone irit, awa masas contrato uskasa nappanapa, 
uspa kwail kiarit aizpa paiña aimpikasa sinam sananapa. Dios- 
ne Jesús chiwazha awakanain irit minturuza an tinta ilnanazi. 
Sinam Izpulne awaruza Diosta wanmalninnat kit Diosta pian- 
kamwainshimtu. Sinam Izpul kiwainnamtu akwa, Diosne ussa 
saptuchiruza an tinta ilnanazi. 30 Aune Dios kimtu aizpa pian- 
makpas. Ka kaizta: “Nane wan kwail kimtuza ilnanash. Nane us- 
pa kwail kiaritkanain usparuza kailninnanash, sunkanain naiza- 
napa.”* Dioskas an kaizta: “Nane ap kwaltuza ilnanazi, nawa 
miamtuchine.”+* 31 Diosne, chiyura uztumikane, kwailtuza tinta 
ilnanazi. 

32 Namin une Dios watcha pit miat kit Diosta piankamara. 
Dios uruza watsarit milnara nijkultain. Awa uruzkasa waya kia- 
ritkas, awa uruza tinta naizninnarakas, une uspa kwail tailchaa- 
ra, u Diosta nijkularit akwa. 33 Masetne sun kwailtuzne uruza 

awa iztakin tinta ininnat kit uruza kwail pit kaizara. Uspane 
uruza akkwan piji naizninnara. U naizturuza kiwainamtasmin, 
sun kwailtuzne uruzakas kawarain kwail kinara. 34 Une kajchi- 
ra siptittuz akwa tayal kit usparuza kiwainnashit kit uspa we 
mijat aizpa usparuza milanara. Awa u su mij aizpa walkwara- 
kas, une tayaltachin tailchaara, uspa u kaijchukin mij aizpa 
walkwasachi akwa. Sun kwail tailchamtuasmin, une wat tuat 
kit Dios uruza milamtu aizpa pianmai. Usne aumiza us mij aizpa 
milananazi, us mij aizpa anza wat akwa. 35 Katmizna, Diosta 
nijkulmiztain, wenamtachin. Watcha, Diosne uruza us wan kin 
namtit aizpa chiyura milananazi. 36 Wan naiztu aizpa tinta tail- 
chamtuasmin, une Dios kaizta aizpa miarawa, kwairachin. Dios 
pashit aizpa kiarawa, us uruza kin namtit aizpa chiyura sappa- 
napa. 37 Diosne paiña pinkihta ka panintit: 
“Imparain imparain, Cristone, amtumikane, anazi. Us- 
ne watcha apain piannanpain. 
38 Nane awaruza wat namninnanash, nakasa 
wanmakkanapa. 
Nawa wat nijkulat kit nakasa uzanazi. 
Nane nijkultuchiruza ilnanash, nawa miarachi akwa, 

Diosta kwayarit akwa.” f 
39 Aune Diosta kwayamturuzkana chimakpas. Aune chinkas ka- 
manash. Aune ishkwatchin Diosta kanpamtumakpas. Au Diosta 
nijkulamtu akwa, Diosne aumiza watsat milnanazi. 


Diosta nijkultittuz 

1Au Diosta nijkulturuzne Dios kaiztit aizpa watcha i 

1 1 mimtumakpas, wenamtachin. Dios aumiza kin namtit 

aizpa apain sapparachikas, aune Dios aumiza kin namtit aizpa 

pianmakpas. Diosta tiriztawane, aune sappanapas. Aumiza kin 

namtit aizpa izarachikas, aune an tinta namat kit Dios kaizta 

aizpa watcha i minñanash. 2 Ñamin uztaruz Dios kaizta aizpa 

watcha i nijkularit akwa, Diosne usparuzpa “wat awa mai” kiz- 
nara. 

3Au Dios kaizta aizpa watcha i nijkulamtu akwa, aune Dios 

au sukas au chiyukas sarit pianmakpas. Dios au su sarachasmin, 

chinkas wachi. Us tinta akwa, Diosne paiña pit kaiz kit wan wa 
aizpa sarit. 

4Abelne Dios kaizta aizpa watcha i nijkulta. Abel us pianta- 
rit aizpa Diosta milarawane, Diosne Abelpa wat min kit paiña 
milam sapta. Diosne Caín milat aizpa saptachi, Diosta nijkulta- 
chi akwa. Abel Diosta nijkulta akwa, Diosne paiña kwail sinam 
sat kit Dios iztakin wat sara. Abel iritkas, aune mama Abelpa 
kamtumakpas. Aune uskana Dios kaizta aizpa watcha i nijkulta- 
wamakpas. 

SEnocne Dios kaizta aizpa watcha i nijkulta. Enoc uztasmin, 
Diosne chiyura ussa milta. chasmin, usne irachi. Dios ussa chi- 
yura miltit akwa, an sukin awane ussa wanmalarachi. Dios pin- 
kihta Enocpa parit: “Us Dios inintit aizpa mirit akwa, Diosne 
Enocpa wat min kit kwizta chiyura milta.” £ 6 Dios kaizta aizpa 
watcha i nijkultuchimikane Dios pashit aizpa kisachi. Diosta 
wakpuj wainshimtumikane Dios watcha uzi nijkultawa. Diosne 
ussa saimturuza us kin namtit aizpa milananazi. 

7 Noéne Dios kaizta aizpa watcha i nijkulta. Dios Noéra “ma- 
maz payura nane an su pi pinninnash” kuruntawane, Noéne 
chinkas iztachin Dios kaizta aizpa watcha i nijkul kit ishkwat kit 
kwisha katsa kanua samizta, paiña kwaltuza watsat milnana. 
Noé Dios kaizta aizpa watcha i nijkultit akwa, Diosne Noéra 
watsat milnat kit Dios kaizta aizpa nijkultuchiruza ilnara. Noé 
Dios kaizta aizpa watcha i nijkultit akwa, Diosne Noéra wat 
namnin kit ussa watsat milta. 

SAbrahamne Dios kaizta aizpa watcha i nijkulta. Diosne 
Abrahamta akwat kit mamaz su milan namta. Us minta imtu 
pianchikas, Abrahamne Dios inintit aizpa mit kit paiña sukis 
puzta, Dios sun su milan namtit aizpa sapnapa. 9 Abraham Dios- 
ta nijkultasmin, sun suwara Dios milan namtit sukin puztuas- 
min, Abrahamne iranchuruz sat kit mamaz suras awakana uzta. 
Abraham paiña pashpara, Isaacta, kawirawane, Isaacne sun 
Dios milam namtit sukin uz kit iranchuruz sat kit Abraham uz- 
takana uzta. Isaac paiña pashpara, Jacobta, kawirawane, Jacob- 
ne sun suwara Dios milan namtit sukin uz kit iranchuruz sat kit 
Isaac uztakana uzta. Diosne sun kutñaruza sun su milan namna- 
ra. 10 Abraham an sukin milan namtit aizpa sapshimtuasmin, 

usne Diosta tirizta, mamaz pipulura, chiyura, inpa, Dioskasa 
minpa payukima uznapa. Diosne an pipulura sarit. 

11 Sarane Dios kaiztit aizpa watcha i nijkulta. Sara kwisha 
inkwa parit akwa, usne pashpa milsachi. Usne Dios kin namtit 
aizpa watcha i nijkulta, wenamtachin, pashpa wanapa. Pashpa 
warawane, Sarane pija ishta. Suas pashpa taizta. Sara inkwa pa- 
ritkas, Abraham ilapa paritkas, uspane Dios kaizta aizpa watcha 
i nijkulpail kit pashpa kawirailta. 12 Abrahamkas kwisha ilapa 
paritkas, usne pashpa kawirat kit papihsh namta. Paiña pashpa- 
ne akkwan pashpa kawirara, aiznakima. Maza ampukis wan 
Abrahampa pashparuz kawiara. Kimaruz wiansachi. Pi ksukas 
wiansachi. Sunkana Abrahampa kwal wiansachi, aiztit akwa. 

13Tarachasmin, suntuzne Dios usparuza milan namtit aizpa 
sapparachi, Dios kaizta aizpa watcha i nijkularitkas. An sunkin 
Dios usparuza milan namtit aizpa sapparachikas, uspane Dios 
kaizta aizpa watcha i nijkulat kit chiyura wan sappanazi pian- 
mai. An sukin uztuasmin, uspane “pailta payukima an sukin 
uzanawas” minñarachi. 14“Apas chi makpas” kizturuzne ma- 
maz sura sayamtu. Uspane wantuza “chiyu sura sayamtu” kai- 
nanamtu. 15Uspane uspa ñamin su uzarakin kaiyashitchi, uspa 
kailna minñarachi akwa. 16 Uspane anza wat su, chiyura su, pa- 
shiara. Katmizna Diosne uspa akwa mamaz su sara, Dios uztu- 
kin puranpa. Dios uspa akwa mitsalchi akwa, Diosne “nane us- 
pa Dios ish” kiztu. 

17-18 Ñamin Diosne Abrahamta ka kin namtit: “Up painkul, 
Isaac kawirawane, usne akkwan pashpa milnazi, akkwan kwal 
aiznakima. Abrahampa kwal munanazi,”* ka kizta. Dios Abra- 
ham minta aizpa piankamtit akwa, usne Abrahamta ininta, pai- 
ña painkulta, Isaacta, piantanapa. Abraham Dios kaizta aizpa 
watcha i nijkultane, usne Dios inintit aizpa kishina. Us piantarit 
aizpa Diosta milashimtu akwa, Abrahamne Dios inintit aizpa 
mit kit maza painkul mijatmikasha, Isaacta piantashina. Sun 
akwa Abrahamne Dios kin namtit aizpa watcha i nijkulta. 
19 Abrahamne Diosta nijkul kit ka minta: “Diosne Isaacta irittas 
mamasa kakulninshina.” Isaac irachikas, Abrahamne ussa ma- 
masa sapta, kamkis kakultitmikakana. 

201saacne Dios kaizta aizpa watcha i nijkulta. Isaacne Diosta 
paikwara, Jacobkas Esaúkas Dios kin namtit aizpa mamaz pa- 
yura sappanapa, Dios usparuza wat kiwainanapa. 

21 Jacobne Dios kaizta aizpa watcha i nijkulta. Jacobne ina- 
pain azi. Tiwil putnaintuasmin, Dios iztakin sumtittuasmin, Ja- 
cobne Diosta paikwara, paas Joséwa painkultuza wat kiwainna- 
napa. i 

22 Joséne Dios kaizta aizpa watcha i nijkulta. Irachasmin, Jo- 
séne Israel awaruz Egipto suras puzanazi kiznat kit imtu payura 
paiña sih uspakasa milnapa ininnara, Canaán sura kamanapa. 

23 Moiséspa papihshkas akkuhshkas Dios kaiztit aizpa wat- 
cha i nijkulpailta. Moisés ainki tuasmin, papihshkas akkuhshkas 
kutña mishkima uspa watsal iztit pashpara puintit mijara. Katsa 
mikwa wan ampu pashparuza piantanapa inintit akwa, uspane 
katsa mikwa inintit aizpa ishkwailtachi, mishichiwail. Katmiz- 
na uspane (papihshkas akkuhshkas) Moisésta piantarachi. 

24 Moisésne Dios kaizta aizpa watcha i nijkulta. Moisés ilapa 
parawane, usne nat kit “Faraónpa, katsa mikwawa pashune ap 
akkuhsh chi” kizta. “Nane paiña painkul chish,” ka kizta. 
25 Moisésne Israel awakasa uzna narit. Katsa mikwa sukin naiz- 
tukas, usne katsa mikwa kwaltuz kwail kiaritkana kishitchi. 
26 Us Israel awakasa wanmaktit akwa, Moisésne Cristo naiztit- 

kana naizta, Egipto sura uztuz ussa kwayarit akwa. Egipto su 
mikwa pa kiaritkas, Moisés paiña papihsh kiznakana pa kishit- 
chi. Usne Egipto su uzturuzkana uzshitchi, uspa kwail kiarit 
akwa. Moisésne Dios milamtu aizpa an wari minta. Egiptowa 
pialne wat chi minta. Moisésne Diosta tirizta, Dios ussa mamaz 
payura milan namtit aizpa sapnakima. 

27 Moisésne Dios kaiztit aizpa watcha i nijkulta. Usne Egipto 
sukis puz kit aliz kultit katsa mikwara ishkwatchi. Diosta izta- 
chikas, Diosta kwairachi. Moisésne us kuruntit aizpa kanpara, 
Dios uskasa kwinta kit akwa. 28 Moisésne Dios kaiztit aizpa wat- 
cha i nijkulta. Usne wan Israel awaruza pirikuruza piantanapa 
ininnara, Pascua pishta izanapa. Suasne pirikuwa aimpi pirulta 
wintawane, uspane pijta isalkinkas pijta kanmalkinkas niara, 
ángel uspa an ñancha painkultuza ininnamanpa. 

29 Judío awaruzne Dios kaizta aizpa watcha i nijkulara. Kat- 
mizna uspane mittiwara Kwanam Pira pilpara kwakkara. Egipto 
awa sun pimin kwakkashimtuasmin, uspane kwaara. 

30 Judío awaruzne Dios kaizta aizpa watcha i nijkulara. Us- 
pane Jericó pipulura siete payukima pilsamtaara. Kapal pilsaa- 
rawane, Diosne Jericó pipuluwa kalpialtuza azpian kit nainnin- 
nara, Israel awa Diosta nijkulara akwa. 31 Jericó kalpial nainta- 
chasmin, suane, maza ashampane, Rahab muntitmikane, Jericó 
pipulura uzta. Kwail ashampa akwa, usne ñamin akkwan ampu- 
kasa chaarit. Rahab Dios kaizta aizpa watcha i nijkultit akwa, 
usne Jericó awakasa irachi. Ñamin paas Judío awaruzne Jericó 
pipulura puintain ailta, sun pipulura iznapa. Ailtawane, Rahab- 
ne uspa paasta wat sapnat kit paiña yal nammilat kit paiña yal- 
kin kulnaninta. Uspa paasta kiwaintit akwa, usne Jericó awa 
nijkultachiruzkasa irachi. 

32 ¿Uruza mamaz kwinta kinsa? Mamaztuzpa kwinta kisa- 
chish. Mama we ish. Nane uruza Gedeónpakas, Baracpakas, 
Sansónpakas, Jeftéwakas, Davidpakas, Samuelpakas, Dios kai- 
nammtuzpakas kwinta kisachish. 33Uspane Dios kaizta aizpa 
watcha i nijkulara. Mazantuzne waya kit kit katsa mikwaruza 
anuppanara. Mazantuzne awaruza ininnara, nil uzninnanapa. 
Katmizna uspa Diosta paikuara akwa, usne usparuza kiwainna- 
ra, Dios milan namtit aizpa sappanapa. Mazantuz ishuruzkasa 
sipparitkas, Diosne usparuza katsa ishukis puzninnara, ishu ku- 
manpa. 34Awa mazantuza katsa inkin kiaintitkas, uspane im- 

paktarachi. Mazantuzne imasarit, awa usparuza mashtikasa 
piantashiamtasmin. Najtittuzne tinta kularit. Mazantuzne tinta 
waya kiat kit aliztuza anuppanara. Diosne anparuzakas kiwain- 
nara, Diosta nijlularit akwa. 35 Ashampawa pashparuz iaritkas, 
Diosne sun pashparuza kuhsninnara, mamasa uzanapa. 

Awa mamaztuza naizninnarawane, uspane iara, Diosta 
kwairashitchi akwa. Uspa apa iarane, uspane chiyura uzanawas 
pianmai. Diosne anpparuzakas kiwainnanara, uspa Diosta nij- 
kularit akwa. 36 Awane mamaztuza ishanat kit ilnara. Awane 
usparuza cadenakasa kaanarit kit kajchira sipnarit. 37 Mamaz- 
tuzne iarit, usparuza uk kinarit akwa. Awane mamaztuza ti kiz- 
mukasa kakwakin titnara, ianapa. Mamaztuzne piriku ayakasa 
cabra ayakasa kwaarit, kamisha mijchi akwa. Mazantuzne in- 
kalparain chaara, uspa yal mijchi akwa. Mamaztuzne puiza na- 
marit. Awane mamaztuza aim kinarit, naizanakima. 38Sun 
naiztaruzne an wat awa mazi. Mamaztuza naiznintaruzne kwail 
awa mazi, naizturuza uspa sukis kwainarit akwa. Uspane inkal- 
parakas, awa purachiwarakas, awa mi karittuzkanain chaara. 
Sun naizarimturuzne an wat sura uzanazi. An sukin uzaraas- 
min, uspane uk kultakas pil kultakas uzara. 

39Diosne wan naiztaruzpa wat minñara, Dios kaizta aizpa 
watcha i nijkularit akwa. Minminkas an sukin Dios usparuza 
milan namtit aizpa mama sapparachi, 40Dios au akwa chiwa- 
zha an wat kinashimtu akwa. Diosne paiña kal kapal pailshira, 
ñamin uzaritkas ma payu uzturuzkas Dios milan namtit aizpa 
parejuin sappanapa, wan Diosta nijkulturuz Dioskasa uzanapa. 


Pinkih pamtumikane ka parit: Cristora kanparawamakpas 

1Nane akkwan awa Dios kaizta aizpa watcha i nijkulta- 
1 2 ruzpa kwinta kinarau. Uspane chiyuras izwainmuruzka- 
na mai. Aukas uspa uzaritkana uzna piankamtawamakpas, wan 
naiztu aizpa tailchanapa. Katmizna chiwazha aumiza kiwai- 
namtuchi aizpa mamin chihkatpamakpas. Chiwazha kwail ki- 
shimtu aizpa chihkatpamakpas. Aune Cristora kanpat kit minpa 
payukima wan chiwal impara imparain tailchatpamakpas. Au- 
ne Dios pashit aizpakas, Dios inintit aizpakas, kitpamakpas, we- 
namtachin. 2Aune Jesústain kanparawamakpas, us pashit aizpa 
kiana. Usne Dios kaizta aizpa watcha i aumiza nijkulninnara, 
Dios aumiza chiyura watsat milnanapa. Jesús an sukin uztuas- 

min, usne naiz kit ishtu tailchat kit kurishta irit. Jesús kurishta 
iritkas, usne mitsal kitchi, Dios ussa chiyura watsal kinninta 
akwa. Katmizna mane usne Dios mamin uz kit Dioskasa wan- 
tuza ininnamtu. 

3 Jesúsne aukinkas an tinta naizta, awa ussa aliz kulaat kit 
kwail pit ussa paraara akwa. Katmizna wan naizamtu aizpa tail- 
charain. Najtit awakana uzman. 4Uspa Cristora piantaritkas, 
makima kwailtuzne uruza piantanarachi. U kwail kiashitchikas, 
uspane uruza kwail kianapa ininñara, u Cristora nijkularit 
akwa. 5 Une Dios uruza, paiña pashparuzakana kurunnarit aiz- 
pa mainman, Dios pitta ka parit akwa: 

“Ap painkul, mizha. Na uruza ilnamtukas, nane uruza 
kamtanamtu, na kaiztu aizpa mianapa. 

Na chiwazha kiman kaiznarakas, nane uruza 
kurunnamtu, u kaijchukin tinta namanapa. 

6Nane, u Anpatne, up pashimturuza kurunnamtus, 
kwail kiamanpa. 

Wan Diospa pashparuz kwail kiakane, nane uruza tit 
ilnanash, u kwail chihkanapa, uruza mamasa 
sappana.”J 

7 Une Dios uruza ilnamtu aizpa tailcharain, Dios sunkana uruza 
paiña pashparuzkanain kurunnamtu akwa. Wan papihshtuzne 
pashparuza ilnamtu, kwail chihkaanapa. 8Diosne wan paiña 
pashparuza ilnamtu, us kaiztu aizpa mianapa. Dios uruza ku- 
runnamtukine, uruza ilnamtukine, une Diospa kwal chi mai. 
Dios uruza ilnamtukine, une sailta pashparuzkana mai. 9 Mane 
ma pitchin uruza kainanash. An sukin uzamtuasmin, au pa- 
pihshtuzkas au akkuhshtuzkas aumiza ilnara, au wat nijkul kit 
chanapa. Katmizna aune usparuza chikas kikaimakpas. Uspawa 
wat mintamakpas. Katmizna Dios aumiza ilnakane, aune Diosta 
an chikas kikaimakpas, us au chiyura papihsh namtit akwa. Us- 
ne aumiza uskasa pailta payukima uzninnanazi. 10 Au papihsh- 
tuzkas au akkuhshtuzkas aumiza an sukin akkwan payuchin il- 
ninnara, aumiza kamtanashit akwa. Diosne aumiza ilnamtu, au- 
miza wat namninnanapa. Usne aumiza sinam saninnamtu, au 
kwail chihkanapa, Dios kaizta aizpa mianapa. 11 Dios aumiza il- 
nakane, aune naiztumakpas, us aumiza ishnintu akwa. Kwizta- 

ne kapal Dios kamtarit aizpa piankamarawane, awane nilmin 
kiat kit Dios iztukin kalpain uziznapas. 


Pinkih pamtumika ka parit: Aune Dios paramtu aizpa 
mirawamakpas 

12Katmizna Cristora nijkulamtuasmin, uruzpain an tinta 
namnintain. Najturuzne an tinta kultain, Cristora kanpaanapa. 
13 Cristora kanpaamtuasmin, une wat aizpa kirain. Cristora we 
nijturuza wat kurunnarawa, kailsa miwara chaamanpa. Suasne 
uspane Cristo mi kaamanazi. Sun akwa Diosne uspa kwail kiarit 
aizpa kaninnanazi. 

14Aune Diosta piantuzkasa kalpain uzshiarawamakpas. 
Wan kwail kiashit aizpa chihkarain. Diosne uspa kwail chih- 
kamturuza sinam saninanaat kit Taitta Dioskasa uzninnanazi. 
15 Uruzpain iztain, wan awa Dios kiwainshimtu aizpa sappana- 
pa, Diosta chihkamanpa. Diosta kwayamturuzne, Cristora an 
kanpashimtuchiruzne, Dios kaizta aizpa mishimturuza kwail ki- 
ninnashina. Une mamaztuza kwail kiman, Dios mi kwaimanpa. 
16 Esaúne kwail awakana uzta. Mamazpa ashampakasakas ma- 
mazpa ampukasakas uskana pitman. Uskanain Dios aumiza ku- 
runamtu aizpa kwaiman. Esaú Dios kuruntit aizpa mishitchi 
akwa, usne paiña papihsh ussa milan namtit aizpa karit. Esaúne 
Isaacpa an ñancha painkul ara. Maza payura kwisha yak kirit 
akwa, Esaúne aimpihshta wan sukas, wan ussa milan namtit 
aizpakas paininta. 17Une Esaú kwizta kirit aizpa pianmai. Pa- 
pihsh ussa wan milan namtit aizpa saptachikas, usne papihshta 
paikwat kit tinta azta, us painintit aizpa mamasa sapnapa. Esaú 
Diosta miashitchi akwa, Diosne ussa kwairit. Esaú us kit aizpa 
maizsachi akwa, usne ussa milan namtit aizpa mizurainkas sap- 
tachi. 

18 Ap izmuruz, na kaiztu aizpa mizhain. Diosne aukasa ma- 
sas contrato chihkanara, awa Dios tukin piannanapa. An ñan- 
cha contrato sunkana chi azi. Ñamin Judío awaruzne Sinaí 
muntit inkalta iat kit an ñancha contrato sappara. Uspane sun 
inkalta saarachi, in puztit akwa. Inkalpara til wanish sip kit til- 
kwil parit. Tinta inkwa parit. 19 Mazantuz iru kwil tinta usam- 
tuasmin, Diosne usparuza, Judío awaruza, tinta paranara. Ish- 
kuarit akwa, uspane Diosta tinta aakwara, usparuza mamaz pit 
kaiznamanpa. 20 Uspane Dios ininnarit aizpa sappashitchi. Sun- 

kana usparuza ka ininnara: “Chiwazha awakas chiwazha kalpa- 
kas an inkalta mitti kultane, une ukkasa kiarawa, inapa. Tiz- 
namkasakas piantarawa,”* ka kiznara. 21 Moisés sun kirit aizpa 
iztawane, usne ka kaizta: “Nakas ishkwat kit ultus,” ! ka kizta. 

22 Judío awa an ñancha contrato sapparakas, Diosne masas 
contrato ma payu uruza chihkanamtu, Diosta piantuz Sión in- 
kalta, Dios uzmura, chiyura Jerusalén pipulura, piannanapa. 
Suane minminkas yawa mil ángel chiyura uzamtu wiansachi. 
Uspane Dios iztukin kwisha wat pura. 23 Diosne usparuza, Cris- 
tora an ñancha piantuza, wianta. larawane, Diosne uruza chiyu- 
ra wanmakninnanazi. Suane Diosne, au katsa mikwa Juezne, 
uz. Suane usne wat namtittuza wanmakninnamtu. Diosne uspa 
kwail kiarit aizpa sinam saninnamtu, chiyura milnana. 24 Jesús- 
ne masas contrato ukasa saninta, uruza chiyura nuninnanapa. 
Us au akwa irit akwa, usne au kwail kiarit aizpa paiña aimpika- 
sa sinam saninnara. Sunkana Jesúsne ukasa sun masas contrato 
sarit. Caín paiña aimpihshta, Abelta, piantarawane, Diosne 
Caínta ilta. Awa Jesústa piantarakas, Diosne, Jesúspa aimpika- 
sa, awaruza sinam sanashit kit uspa kwail wat kulnashina. 

25 Katmizna Dios aumiza kurunnamtuasmin, aune us kai- 
nammtu aizpa mirawamakpas, kwairachin. Ñamin au sukin 
Dios sun Judío awaruza paranamtuasmin, uspane Dios ininnarit 
aizpa miashitchi. Dios usparuza kurunarit aizpa miarachi akwa, 
Diosne usparuza ilnara. Mane Diosne chiyuras aumiza akwa- 
namtu, us kurunamtu aizpa mianapa. Usne us kuruntu aizpa 
kwaimturuza watcha ilnanazi. 26 Ñamin Dios usparuza tinta pa- 
ranamtuasmin, usne wan sura ulninta. Makas usne kin nam kit 
ka kaizta: “Nane mamasa kwinta kinash. An surakas chiyurakas 
ulninnash,”" ka kizta. 27 Dios mamasa wan sarit aizpa ulninna- 
nash kiztane, Diosne aumiza wan sarit aizpa pailnapain kamta- 
nanamtu. Dios chiyura mij aizpa ulmanazi, pailta payukima 
mamtu akwa. 28 Dios inintukin ultuchi, mizurainkas maiztuchi 
akwa. Suane Diosne aumiza kin namtit aizpa milananazi, uska- 
sa uzanapa. Dios au akwa wat kimtu akwa, Diosta aishtaish 
kaizchain. Dios iztakin piannakane, Diosta wakpuj waintuas- 
min, aune Diosta ishkuatpamakpas. Us kuruntu aizpa mizhain. 
29 Dios ussa mimturuza kiwainashimtukas, Diosne katsa ínka- 

nain nam kit kwail kimtuza ishkwaninnanazi. In wan impak- 
kamtukanain, Diosne kwailtuza pailninnanazi. 


Pinkih pammikane ka parit: Dios pashit aizpa kitpamakpas 
1Cristora piantuza pashinarain, aimpihshtuzkanain 

1 3 kwampihshtuzkanain. 2 Attishtas Diosta piantuz up yal- 
ta aakane, yal nammilatpa. Mazantuz mazantuza yal nammila- 
nakane, uspane ángeltuza yal nammilanara pianchin. 

3Kajchira siptittuza minñat kit kiwaintain. Une aim kirittuza 
kiwainnarain, u uspakanain an sukin naizashimtu akwa. 

4Kasara kirittuzne nil uzarawa. Mamazpakasa chakain. Si- 
nam awaruzkana uztain. Kasara kitchasmin, mamazkasa pit- 
kain. Kasara kitpane, mamazpakasa pitkain. Diosne sunkana 
kimturuza ilnanazi. 

5 An sukin uzamtuasmin, pialmin pashiman. U mij aizpakasa 
wat uztain. Diosne ka kaizta: 

“Nane uruza mizurainkas kwainamtuchish. 
Nane u we mij aizpa milanazi.”" 
6 Katmizna aune wan awaruza ka kizshinamakpas: 
“Ap Anpatne ap kiwainmumika i. 
Nane awa nawa kishimtu aizpa ishkumanash.” ° 

7 Dios pit uruza ñamin kamtamturuza mintain. larachasmin, 
an sukin uzamtuasmin, uspane Dios kaizta aizpa watcha i nij- 
kulara, wenamtachin. Katmizna uspa uzarakanain uzat kit Dios- 
ta nijkultain. 

8 Jesucristo mizurainkas maiztuchi akwa, aune us kaiztu aiz- 
pa nijkulshinamakpas. An ñamin awa puraruz uzarasmin, Jesu- 
cristone maiztachi. Makas maiztuchi. Mamaz payura maizma- 
nazi. 9Awa uruza mamaz tuntu kamtam kamtanamtune, na 
kamtamtitkana kamtamtukine, usparuza miman, usparuza kan- 
paman. Dios aumiza pashinamtu akwa, usne aumiza wat kiwai- 
nashimtu, au kaijchu an tinta kulanapa, Diosta an wat mianapa. 
Judío awaruzne uspa kuamtu aizpa nanamtu, impa kuamanpa. 
Uspa impa aizpa kuamtukine, uspane uspa kaijchu an tinta kul- 
anazi minñara. Sunkana chi. Judío awa impa aizpa kuamtuchi- 
kas, Diosne uspa kwail kiarit aizpa sinam sanasachi. 

10 Jesucristone au akwa irit, au kwail kiarit aizpa sinam sa- 
nanapa. Judío katsa pariyaruzne wakarara piantat kit Diospa 
katsa yalta milanarakas, uspane aukanain Diosta wanmakkara- 
chi, Diosta wari kizanapa. 11 Katsa pariyane wakarawa aimpira 
sap kit Diospa yalta nap kit Dios iztakin sun aimpi paranta, Dios 
awa kwail kiarit aizpa sinam sananapa. Suasne usne wakara ña 
kalpialmal inak kit pianamal impaktara. 12Sunkana Jesúsne pi- 
pulu pianamal au akwa naiz kit mitsal kit kit irit. Paiña aimpi 
puztit akwa, usne paiña kwal kwail kiarit aizpa sinam sananara. 
13Awa Jesústa kwayarit akwa, Jesúsne pipulu pianamal irit. 
Awa Jesús naiztakanain aumiza naizninnamtukas, Jesús kamta- 
rit aizpa kimirachain. Aune au ñancha mirit aizpa chihkatpa- 
makpas, Jesústain kanpanapa. 14Aune an sukin pailta payuki- 
ma uzamanapas. Katmizna aune mamaz chiyu uzmura saimtu- 
makpas, mamaz payura sua uzanapa. 15Aune Diosta “Dios kwi- 
sha wari” pailta payukima kizmirachain, Jesucristo au kwail 
kiarit aizpa sinam sanarit akwa. Diosta aishtaish kiztuasmin, 
aune “usne au Anpat i” kiztumakpas. 16Aune wantuza wat ki- 
narawamakpas. Aune chiwazha mijchiruza milatpamakpas. 
Mamaztuza kiwainamturuzne Dios pashit aizpa kiamtu. 

17 Uruza Dios pit kamtamtuza mirain, uspa kurunamtu aizpa 
kianapa. Dios pit kamtamturuzne uruza wat iznamtu. Uspa kal 
pailtawane, sun Dios pit kamtamtuza uspa kal akwa Diosta kai- 
narawa. Une sun Dios pit kamtamtuza kiwainnarawa, uspa kal 
watsal kianapa, tayalamanpa. U uspa kuruntu aizpa miamtuki- 
ne, uspane uruza kiwainnasachi. 

18 Au akwa Diosta paikwarain. Na an sukin uztuasmin, nane 
u iztukin wat aizpa kirau. Ukasa chamtuasmin, nane wat pura 
aizpa kirau mintus. 19Nane uruza akwanamtus, u Diosta pai- 
kwanpa, na u uztukin an azain kailnapa. 


Pinkih pamtumika minpa pit pamtu 

20 Mane nane Diosta u akwa paikwanash, Dios uruza chiyura 
watsat milninanapa, kalpain uzanapa. Diosne au Anpat Jesu- 
cristora, au katsa piriku izmumikasha, irittas kakulninta. Jesús- 
ne paiña aimpikasa masas contrato chihkara, aumiza chiyura 
napninnanakima. Aune chiyura pailta payukima uskasa uzana- 
pas, Dios aumiza milan namtit aizpa kinpa. 21 Nane Diosta pai- 
kumtus, us uruza wan kal wat kiwainnapa, us pashit aizpa wan 

kianpa. Jesucristone uruza tinta kiwainnanazi, Dios pashit aiz- 
pa kianpa. Aune pailta payukima “Cristo kwisha wari” kizmira- 
chain. Ka azi. 

22 Ap izmuruz, wat mizhain. U Diosta piankamarit akwa, na- 
ne na kuruntu aizpa mianapa paikumtus. Nane uruza akkwan 
pitchin kamtanat kit pinkihta panarau, wan piankamanapa. 
23 An pinkih uruza ininnamtuasmin, nane au aimpihsh Timoteo 
kajchiras puzta kainanamtus. Us nakin azain piannakane, nane 
uskasa uruza iznana irinash. 

24 Wan Dios pit kamtamtuzakas wan Diosta piantuzakas ka- 
kishapu kiztain. Italia sura uztuzne uruza kakishapu kaizamtu. 

25 Nane Diosta paikumtus, us uruza wat kiwainnanapa. 

Pailti. 

Santiago 
Santiagone An Pinkih Para 


Santiagone wan sukin Jesústa nijkulturuza panamtu, Jesús au sukin 
kamtarit aizpa kianapa. Na Jesústa kanpammika ish kiztumikane wat 
nijkul kit Jesús uztakana uztawa. Jesúskana kimtuchimikane Jesústa 
wat nijkultuchi, irit awakana namtu akwa (2.14-26). 

Diosne aumiza chiwazha piankamninnamtu. Satanás aumiza kwail 
kininnamtune, aune Diosta nijkul kit paikwatpamakpas, sun kwail ki- 
manpa (1.1-8). Santiagone puizaruzakas kwazparuzakas kainanamtu. 
Dios piankamtittuzne nil uzat kit an sukin us pashimtu aizpa kiarawa 
(1.9-27). Usne Cristora piantuza kurunnamtu, wantuza kawarain pa- 
shinanapa (2.1-13). Mazantuz mamaztuzpa kwail pit paramtukas, 
Santiagone tinta kainanamtu, uspa pitkasa mizurainkas kwail mamaz- 
tuzpa paramanpa (3.1-12). Diosmin usparuza kiwainnashina, Dios 
mintu aizpa kianapa (3.13-18). 

Masetne mazantuz miashitchi akwa, Santiagone usparuza kurun- 
namtu, maza awakanain minñanapa. Diosta pianchiruzkasa chakain. 
Cristora piantuza pilchapuzkain. Puizaruza walkukain (4.1-5.6). 
Suasne Santiagone usparuza kurunnamtu, au Taitta Diosta paikuana- 
pa, ussa tirizanapa (5.7-20). 





Kakishapu kiztu 
1Nane Santiago mun ish. Nane Diospakas Anpat Jesucristo- 
wakas kiwainmika ish. Ap kwaltuza panamtu akwa, nane 
wan doce Israel kwaltuza, mamaz sura uzturuza, kakishapu kiz- 
namtus. 


Diosne awaruza piankamninnamtu 
2 Une, Diosta piantuz mai. Minpazha uruza kwail kishinaka- 
ne, naiznakane, wat panintawa. 3Cristora nijkulamtu akwa, u 
naizamtukas, une Dios pashimtu aizpa kin piankamarinazi, us 

iztakin an tinta namanapa. 4 Naizamtukas, une wat kishiamizta- 
wa, chihkatchin. Suasne une ilaparuzkanain kawianazi, Dios 
kaizta aizpa chinkas wenammanpa. 

5 Minpazha chiwazha wat pianchine, minpazha we piankam- 
tane, Diosta paikwarain. Usne au we pian aizpa piankamnin- 
shimtu. Aukasa aliz paramtuchi. 6 Diosta paikumtune, ussa nij- 
kul kit paikwatpa, nu paikumtu aizpa sappanapa. Saptuchish 
mintumikane, maiztumikakana i, inkwa pira ñanpa nuppaintu- 
kanain i. 7Saptuchish mintumikane Anpat chiwazha milashim- 
tu aizpa sapmanazi. 8 An awa paas tuntu mintu akwa, usne chi- 
wazha kishimtu aizpa nasachi. 

9 Puiza aimpihshne watsal kularawa, Dios us akwa min kit 
kiwainshimtu akwa. 10 Kwazpa kultit aimpihsh nijkultumika- 
ne, watsal kularawa, Dios kwazpa kultittuza wan awaruzka- 
na namnarit akwa. Wan kwazpa kultitmikane irinazi, wish 
pulpat kit taiztimkanain. 11 Pa puzkane, tinta in kikane, wish 
ti pul parim. Ti pul parikane, wish taiztim. Watsal iztitne, 
wishne karim. Kawarain imtu payu taizkane, kwazpa kultit- 
mikane wish pul paritkanain karinazi. Paiña kal mij aizpa ka- 
rinazi. 


Tailchamtu, kwail kimanpa 

12Mamaz nua kwail kinintukas, chiwazha naiznintukas, au 
Anpatta chihkamtuchimikane wat kulnazi. Au Anpatta kan- 
pamtumikane, Diosta nijkulmiztumikane, Dios milan namta 
aizpa sapnazi, uskasa uzana. Usne ussa pashimturuza uskasa uz- 
ninna namnarit. 13Minpazha kwail kishikane, Diosne nawa 
kwail kin kinintu kizman. Diosne chinkas kwail kin mintuchi. 
Kawarain Diosne mamaztuza kwail kininnamtuchi. 14Us paiña 
kwail kishimtu aizpa mintawane, usne chiwazha kwail kishi- 
miztu. 15Suasne kwail min kit kishimtawane, awane kwail kia- 
miztu. Kwail kit akwa, it kit Dioskasa uzsachi. 

16Na uruza pashinamtu akwa, Diosta piantuz, ñanta kiman. 
17 Taitta Diosne chiwazha wat aizpa aumiza ininnamtu. Usne 
chiyura naztam aizmukas sara. Wan sarit aizpa maizamtukas, 
Diosne mizurainkas maizsachi. 18Paiña watcha pit akwa, usne 
aumiza paiña kwalkanain namninshinara, mamaz tuntu uzana- 
pa. Usne aumiza an ñancha nanarit, paina kwalkanain namana- 
pa. Kwizta mamaztuzne ussa nijkulanazi. 

Wat mit kit kitpa 

19Na uruza pashinamtu akwa, Diosta piantuz na kaizta aiz- 
pa piankamtain. Wan uruzne mamaz Dios pit kuruntu aizpa mi- 
na atpa. Impara impara pit paratpa. Dios pit kainammtuza pil- 
chapuzanachi. 20 Azain pilchapuztumikane Dios pashimtu aiz- 
pa nil kisachi. 21Sunkana manaz, u sinamchi mintu aizpa chih- 
karain. Wan awa akkwan kwail kiashimtu aizpa kiman. Sunka- 
na Dios paiña pitta kuruntu aizpa miat kit kirain. Paiña pit akwa 
Diosne uruza watsat milnashina. 

22 Dios kaizta aizpa mimturuzne paiña pit parit aizpa kiara- 
wa. Us kaizta aizpa kimtuchiruzne, uspain ñanta kiamtu, Dios 
kaizta aizpa miamtuchi akwa. 23 Minpazha kainmin miat kit an 
pit parit aizpa kiarachine, usne us mirit aizpa maintu. Sun awa- 
ne maizakasa matsihta iztumikakanain i. 24Ussain iztawane, 
usne puijchat kit uskanain iztit aizpa sun urain maintim. 
25 Diosne paiña nil pit ininta, awaruza kiwainana, kwail kia- 
manpa. Dios kaizta aizpa wat miarawane, us miarit aizpa main- 
ñarakine, Dios inintit aizpa kiamiztune, sun ampuruzne wat 
kulanazi, sun kal kiamtu akwa. 

26 Minpazha Cristora nijkultus kiztane, paiña pit paran sampiz- 
takine, usne usmin ñanta kimtu. Us nijkultu aizpa kain i. 27Taitta 
Dios iztakin chaamtuasmin, Cristora nijkulturuzne chinkas kwail 
kiamiznachi. Usne kwairittuzakas ampu irit ashampa naizturuza- 
kas iznat kit kiwainnarawa. An sukin uzasmin, nijkultuchiruzkasa 
uzasmin, uskas usmin iztawa, kwail kimanpa. 


Awaruzpain mamaz tuntu kianachi 

1 Uruzne Diosta piantuzne, au chiyuras watsal Anpat Jesu- 
2 cristora nijkulamturuzne, wan awaruzpain kawarain kiara- 
wa. 2Dios wanmakmukin nappakane, ¿Une minta usparuza uz- 
ninnamtu? Mazane, kwazpa kultitmikane, naptu. Usne watsal 
pin kwa. Uru chihti nukmu nuktit. Mazane, puizamikane, nap- 
tu. Usne pitta pin kwa. 3 U kwazpa kultitmikasha wat “uzmukin 
uzti” kiztane, une ussa mamaz tuntu kiamtu, kwazpa akwa. Pui- 
zara “an antain kun kit uzti” kiztane, une ussa mamaz tuntu 
kiamtu, puiza akwa. 4Sunkana kitne, une uruzpain mamaz tun- 

tu kiat kit mamazpa wat minñamtuchi. 
SNa uruza pashinamtu akwa, Diosta piantuzne na kaiztu aiz- 
pa ka mirain: Diosne au sukin puizaruza nanara, Cristora nijkul- 

anapa. Puizaruza kwazpa kultitmikakanain namninnanazi, us 
inintukin uzanapa. Usne sun ussa pashimturuza kin namta. 
6Sunkana awaruzne puizaruza watchi minñat kit mitsal kinin- 
namtu. Kwazpa kultittuzne u puizaruza piznat kit naiznat kit 
ininmikasha chihkaamtu, u pui aizpa taanapa. 7 Kwazpa awa- 
ruz au wat Cristowa kwail paraamtukas, une Cristora nijkulat 
kit Cristora kanpamtuz munarit. 

8U mamaztuza wat kin we pian akwa, Diosne paiña pit inin 
kit ka parit: “Uruzpain pashimtukanain mamaztuza pashinara- 
wa.”a Sun wan kiamiztane, wat kulanazi. 9Sunkana awaruza 
mamaz tuntu kiarane, une kwail kiat kit Dios ininta aizpa mi- 
shiamtuchi. 10U wan Dios ininta aizpa mit kit kiarakas, u maza 
ininta aizpa we kitne, une wan Dios ininta aizpa we kiamtu. 
11 Diosmin ka kizta: “Mamazpa ashampakasa pitmun.”? Uskas 
ka kizta: “Awara piantamun,”“ kizta. Mamazpa ashampakasa 
pittachikas, ampura piantarane, sun awane wan Dios ininta aiz- 
pa mit kit kimtuchi. 12Une wan Dios pit kaizarawa. Wan wat 
kal Dios pashit aizpa kitpa. Diosne paiña inintit pit akwa au- 
miza mimananazi. Sun pit akwa usne aumiza chihtit awakanain 
uzninashina. Katmizna wantuza nil parat kit wanta kawarain 
wat kirain. 13 Dios mimamtu payura taizkane, Diosne mamaz- 
tuza kiwainna mintachiruza kiwainmanazi. Mamaztuza wat ki- 
wainturuzne Dios mimamtu payura watsal kulanazi, Dios uspa- 
ruza wat kiwainamtu akwa. 


Nijkultukas kal kimtukas 

l4Diosta piantuz mirain. Cristora nijkulamtu kizmuruzne 
wat kalkas kishiarawa. Minpazha Cristora nijkulamtu kiztane, 
sunkana wat kal kimtuchine, ¿Watsat milnashinasa? 15Sunka- 
na Cristora pianmikane izmumikasha mintawa. Pin we kwami- 
kashakas payu aizpa kwan pala we mijmikashakas iznarawane, 
l6une usparuza ¿Chima kizanapas? “Watmin it kit ikulnaka. 
Kwashit aizpa kwanka,” kizsachi. Sunkana kiznarakas, uspa- 
ruza pin milamtukine, pala kwinamtukine, u kaizamtu aizpa us- 
paruza kiwainnamtuchi. 17 Sunkana Cristora nijkultu kizmumi- 
kane wat kalkas kitpa. Wat kal kimtukine, nu nijkultu aizpa an- 
namtuchi. Us kaiztu aizpa kain pit i. 





22.8 Lv 19.18 2.11 Éx20.13-14 “2.11 Dt5.17-18 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


Santiago 2, 3 642 


18Minpazha min kit “nu nijkultu” kizshina. “Nane mamaz- 
tuza kiwainnamtus,” kiztus. Na mamaztuza kiwainamtukine, 
nane nu nijkultu aizpa pianchish. Na mamaztuza kiwainnamtu 
akwa, nune na nijkultu aizpa pian. 19Nu maza Diosta nijkulta- 
ne, nune wat kinazi. Diabloruzkas Diosta piankas, uspane ish- 
kuaat kit ulaamtu. 20 Katmizna une an nijkultukin kiarawa. Nu- 
ne wat mintawa. Nijkultus kizmumikane mamaztuza kiwaintu- 
kine, us nijkultu aizpa kain i. 21 Diosne Abrahamta, au an ña 
pampamikasha, ka kizta: “Nune wat awa i.” ¿Chikishma sun 
Abrahamta kizta? Nijkultuasmin, Abrahamne Dios ininta aizpa 
mit kit paiña painkulta, Isaacta, Diosta chihkara, inapa. 22 Une 
Abraham kit aizpa izashinai. Us nijkulta akwa, Abrahamne Dios 
inintit aizpa kirit. Us inintit aizpa kirit akwa, Abrahamne an ak- 
kwan nijkulshina. 23Sunkana Dios pitta ka parit: “Abraham 
Diosta nijkulta akwa, Diosne ‘nune wat awa i.”” 4 kizta. “Nune 
ap izmumika i”* kizta. 24Sunkana manaz iztain. Awane mamaz- 
tuza kiwainnarawa. Awakas Diosta nijkultawa. Suasne Diosne 
ussa wat namninnazi. 25Sunkanain Rahabne uzta. Us kwail 
cham ashampa arakas, usne Diospa kainammtuza paiña yal 
nammilanat kit mamaz payura mamaz miwara ininnara. Us ki- 
rit aizpa akwa, Diosne ussa wat namninta. 26 Awa izpul irikane, 
awa irikane, awane mamaztuza kiwainasachi. Sunkanain Cris- 
tora nijkultu kizmumikane, mamaztuza kiwainnamtukine, kain 
kaiztu, nil chi. 


Pitkasa kwail paraman 

1 Diosta piantuz, mirain. Uruzpain kwisha akkwan Dios pit 

kamtamtuz naman. Diosne nawakas mamaz Dios pit kamta- 
raruzakas an tinta ilnanazi. Diosne Dios pit kamtamtuchiruza 
an wemin ilnanazi. 2 Aune wan kwail ñanta kipuspas. Kwail pit 
paramtuchimikane wat awa i. Usne usmin ininshina. 3Caballo 
pitkin kuhmumakpas, au inintu aizpa kinpa. Sunkana caballora 
izpujianin kit ininmakpas. 4Katsa kanuarakas iztain. Inkwane 
tinta parane, kanuara nuppaintu. Puijmumikane ainki puijmu- 
kasa us ishimtumal inintu. 5 Pitkasakas sunkanain kirim. Au pit- 
ne ainkin i. Awane paiña pitkasa akkwan kwail kwinta kishiam- 
tu. Sunkana ainki inne katsa inkal sin kit ti paktishina. 6 Pitne 

Inkanain i. Aune akkwan kwail pitpara paramtumakpas. Kwail 
pit parashimtu akwa, aune akkwan tuntu kwail kishimtumak- 
pas. Sun kwail pitne, Diablo íntas, paiña uzmukis puztu. Diablo- 
ne au kwail paramtu aizpa paranintu. 7 Awain wan kalparakas, 
katsa chitchurakas, kamtarakas, katsa pi pintas kalparakas, 
pishkarurakas tak kamtaninnara. 8 Wan kalpa tak kamtaninna- 
rakas, minminkas us kaizta aizpa ininsachi, kwail kizmanpa. 
Minminkas pitta tak kamtasachi. Kamta sula kwatpane, awane 
irim. Kawarain kwail pit kizkane, awane mamazta kwail kirim. 
9 Aune sun pitkasain au Anpat Diosta “kwisha wari” kizpuspas. 
Diosta “kwisha wari” kiztuasmin, aune awaruzakas kwail kiz- 
puspas. Dios pailta awaruza uskana uzanapa kawiranara akwa, 
aune awaruza kwail paratkiwamakpas. 10Sun pitkismin ma- 
maztuza wat kizpuspas. Mamaztuza kwail kizpuspas. Diosta 
piantuz, sunkana wat chi. Sunkana kiman. 11 Kwazine pi kasu- 
kis puztu. Sinam kwazikas tain kwazikas mazain pi kasukis puz- 
sachi. 12 Diosta piantuz, iztain. Higuera tine olivos pippa wam- 
tuchi. Wankail titkas higo pippa wamtuchi. Kawarain ñam kwa- 
zikas sinam kwazikas maza pi kasukis puzsachi. Katmizna u 
kaiztu aizpa kwiraruin. 


Watcha piankammukas 

13Pianmikane, nil mimtumikane, nil uz kit wat wa aizpa kit- 
pa. Paiñawa mintuchiasmin, pianmikane mamaztuza wat izna- 
rawa. 14 Maza kwazpa kultimtukas, us mij aizpa pashiman. Ma- 
maztuza kwail kizman, umin an katsa namna. “Nane mamazkin 
an wat ish,” kizman. Nil chi mintumikane watcha kaiztuchi. 
15Sunkana kimturuzne au sukis awakanain minñamtu. Diablo 
kaiztu aizpa minñamtu. Diosne aumiza kiwainnamtu, mamaz 
mij aizpa pashimanpa, mamaztuza kwail pit kizamanpa. 
16 Minpazha mamaz mij aizpa pashimtune, minpazha mamazpa 
an tinta namshimtune, mamaztuza kwail pit kizashimtune, us- 
ne wan nakat kit waya kishit kit akkwan tuntu kwail kinazi. 
17 Dios awaruza us pian aizpa piankamninnakane, awane wat 
uzanazi, kwail kiamanpa. Mamazkasa waya kiamanazi. Ma- 
maztuza tinta paraamanazi. Mamaz kuruntu aizpa mianazi. Ma- 
maztuza kiwainnanazi. Wan awaruza kawarain kianazi. Wat 
kal kianazi. 18 Mamaztuza wat kishimturuzne kalpain uzat kit 
akkwan wat aizpa sappanazi. 

Kwail kiarakiwa 


1 ¿Chikishma uruzpain puya tut kit waya kiamtu? Uruzpain 
4 pailta payu kwail ayukta minñamtu akwa, kwail kiashimiz- 
tu. 2Chiwazha pashimtu aizpa mijchi akwa, uruzne mamaztuza 
piantaamtu. Patnawans pashiamtu. Patnawans saptuchi akwa, 
puya tut kit waya kiamtu. U pashimtu aizpa saimanamamtu, 
Diosta paikumtuchi akwa. 3 Diosta chiwazha we aizpa paikwat- 
kas, sappamtuchi, ñanta paikumtu akwa. U paikumtu aizpa sap- 
parane, u akwa pial kwainazi, chiwazha kwail kianapa. 4 Une 
kwail awa mai. Au sukin kwail kishimturuzne Diospa izmuruz 
chi. Diosne kwail kishimturuza aliz kulnamiztu. 5 Dios paiña 
pinkihta ka parit: “Aumiza pashinamtu akwa, Diosne paiña Iz- 
pulta ininta, aukasa uznapa. Aumiza kurunnamtu, ñanta kia- 
manpa.”f 6Diosne aumiza an akkwan wat kiwainshinamtu, 
kwail minñamtu aizpa kiamanpa. Paiña pinkihta ka panintit: 
“Diosne uspain minturuza aliz kulnamtu. Uspain mintuchiruza 
wat kiwainamtu.” 8 7 Manaz Diosta miat kit us kaizta aizpa ki- 
rain. Diablo uruza kaizta aizpa miman, us ukis irinpa, an kwail 
uruza kininnamanpa. 8Diosta an wat piankamiztain. Uskas 
uruza kamtananazi. Kwail kimtuzne u kwail kiarit aizpa chihka- 
rain, Dios uruza wat kulninnanapa. Minminkas Diostakas Dia- 
blorakas sun urain misachi. Diosta pashimtumikane kwail kin 
minman. 9 Uruzpain u kwail akwa naizarinazi. U kwail akwa ta- 
yaltain. U kwail akwa aztain. Ishantakas, mane tayaltain. Wat- 
sal mintakas, mane tayaltain. 10 Anpat uruza kurunakane, us 
kaizta aizpa miarawa, uskasa uzanapa. 


Diosta piantuza kwail kirit kizman 

11 Diosta piantuz, mizha. Mamaztuza kwail kaizman. Diosta 
pianmikara kwail kaiztumikane, ussa pirail kaiztumikane, Dios 
ininta aizpa kwail i kiztui. Dios ininta aizpa kwail kiztumikane 
ininmikakana namtu, Dios ininta aizpa mimtuchi akwa. 12 Dios- 
ne awaruza ininnamtu, us ininta aizpa kinpa. Uskas katsa mi- 
kwa i. Usmin mamaztuza kwail kiarit aizpa sinam sanashina. 
Uskas mamaztuza kawal inta ininshina. Une “Dioskanain” nam- 
man, mamaztuza kwail kiarit kizna. 

Painintuzkas kwazpa kultittuzkas 

13Mane sun mirain. Minpazha ka kizanazi: “Makas tilawa- 
kas aune mamaz pipulura maza añokima ianapas, paininna, 
pial kana kin.” Ka minñamtu. 14 Une tilawa chiwazha kimtu aiz- 
pa piankamamanazi. U imtu payu pianchi. An sukin uzamtuas- 
min, uruzne wanishkanain iztit. Tinta inkwa pakane, wanishne 
karim. Ukas kawarain iarinazi. 15Suas manaz wat minñat kit ka 
kaizarawa: “Anpat auruza chiwazha kin ininnamtune, aune 
uzanapas, us ininshimtu aizpa kin.” 16 Umin kiashimtu aizpa 
minñamtu. “Au wat awa makpas” kizamtu. Sunkana kiztane, 
kwail i. 17 Wat aizpa kiarawa. Wat kitchine, kwail kimtu. 


Kwazpa kultittuza kurunnamtu 

1 Mane kwazpa kultittuz mirain. Uruza naiztu payu taizna- 
5 pain akwa, azat kit kwiantain. 2 Uruzpa pakultit mij aizpa 
pittitkanain mai. Pusumkas imkas uruzpa watsarit pin titmu. 
3U urukas pialkas ipi kwarit. Pailtimtu, muinchi akwa. U pial- 
kasa mamaztuza kiwainnarachi akwa, une naizarinazi. U maki- 
ma akkwan pial watsaritkas, wanne inta kaarinazi. 4 Kal kimtuz 
u yalmakim kal kiritkas, une uspa pial watsarit. U pippa pakmu- 
ruza wan tanarachi. Katmizna sun pippa pakmuruzne au wat 
tinta Anpatmikasha paikuara, uspa minñamtu aizpa mianapa. 
> An sukinne uruzne kwazpa kultittuzkanain uzat kit chiwazha 
pashiat aizpa kiashira. Uruzne pintit wakarakana pina pinamtu. 
Diosne anpain, uruza mimana, uruza ilnana. U imtu payu taiz- 
napain i. 6Uruzne wattuza kiwainnarachi, ianapa. Uspane u iz- 
takin usparuzain pakpanasachi. 


Kalpain uzat kit Diosta paikwarain 

7 Katmizna, uruzne Diosta piantuzne kalpain uzat kit tiriza- 
rawa, Anpat Jesucristo amtu payukima. Kal kinmumikawa 
piankamtain. Pippa wammikane impara impara tiriztawa, an 
ñancha alu kinkima. An kwizta alu kikane, ma pitchin tiriztu, 
paktu payukima. 8Uruzkas kawarain impara impara tirizat kit 
tinta kularawa, au Anpat kailtu payu taiznapain akwa. 

9Diosta piantuzne mamaztuza tinta kaizman, mamaz uruza 
kwail kiarit kizamanpa. Diosne, au katsa mikwane anpain, awa 
kwail kiarit aizpa kiznana. 10Diosta piantuz, ñamin Dios pit 
kainammmikawa mintain. Uspane au Anpatpa paranara. Naiza- 

rakas, uspane impara impara tirizara. Kawarain watsal uzara- 
wa. 1llztain. Aune naizturuzpa wat minpuspas, uspa wat kia- 
mizta akwa. Uruzne Job naizta aizpa miara. Watsal uzta. Uruz- 
kas Dios Jobta kwizta wat kirit aizpa miara. Au Anpatne au 
naizamtu aizpa piankam kit aumiza kwisha wat kiwainashim- 
tui. 

12Sunkana, Diosta piantuz ma pitchin kurunamtus. Param- 
tuasmin, chiyurakas piltakas mamaz chiwazharakas kin nam- 
man. Sun kimtumikane Dios iztakin us kaiztu aizpa kin namtu. 
“Watcha” kizakane, watchain kizarawa. “Chi” kizakane, chi kiz- 
arawa. Maza pitmin kaizarawa, Dios uruza kwail kirit kizman- 
pa. 

13Minpazha uruztas naiztukane, Diosta paikwarain. Minpa- 
zha wat kultune, Diosta watsal kanta kaiztawa. 14Minpazha 
uruztas ishtune, us akwa ilaparuza iglesiaras akwarain, Diosta 
paikuanapa. Au Anpat Jesucristora paikuamtuasmin, uspane 
ishtumikara watsal piam pihshpikasa nirawa, Dios ussa kakul- 
ninnapa. 15Jesucristora watcha nijkul kit Diosta paikukane, 
ishtumikane kakultinazi. Kwail kiritne, Anpatne ussa kuhspa- 
nin kit us kwail kirit aizpa wat kulnazi. 16 Katmizna, ishtumika- 
ne paiña kwail kirit aizpa mamaztuza kainarawa. Uruzpain 
Diosta paikwarain. Uruzpa Diosta paikukane, suasne Diosne an 
ishtumikasha kakulninnazi. Wat awa Diosta paikukane, Diosne 
us akumtu aizpa mit kit kinazi, Dios pashimtu aizpa kimtu 
akwa. 17 Sunkanane Elíasne, Dios pit kainammmikane, auka- 
nain azi. Aukanainkas, usne alu kimanpa Diosta paikwara. 
Suasne kutña año kakwakasa pilkin alu kitchi. 18 Mamasa an 
kwizta Diosta paikwatpane, mamasa alu kimizta, awa chiwazha 
pippa pakkanapa. 

19 Diosta piantuz mirain. Minpazha uruztas watcha pit main- 
ñarane, mamazne ussa mamasa kiwaintawa, Dios watsal pit 
mamasa minapa. 20Sunkana piankamtain. Kwail kiritmikasha 
kiwaintawa, kwail kimanpa. Mamasa Dios kaizta aizpa kitne, 
Diosne wan us kwail kirit aizpa wat kul kit watsat milnazi, ínta 
imanpa, naizmanpa. 

Pailti. 

San Pedrone An Ñancha Pinkih Para 


San Pedrone Asia Minor sukin Cristora nijkulamturuza an pinkih 
panamtu, Cristo akwa naizamtu akwa, Cristora kanpaamtu akwa 
(1.1-2). Katmizna Pedrone usparuza an tinta namninnashimtu, Dios 
usparuza watsat milnanara akwa. Cristo uspa akwa irit akwa, Cristo 
irittas kuhsta akwa, uspane Cristora tirizashina (1.3-12), Cristo amtu 
usparuza kin namtit akwa. Diosta piankamtit akwa, Dios paiña kwal 
namtit akwa, uspane naizarinazi kiznamtu (1.13-2.10). 

Cristo mizurainkas kwail kitchikas, Cristo naiztitkas, aune, Cristora 
nijkulturuzne, Cristokana uztawamakpas, kwail kitchin. Suasne Pe- 
drone kiwainmu mijtuzakas kiwainmuruzakas kurunnamtu, uspa 
Cristora nijkulamtu akwa. Ampu ashampara mijtuzakas ashampa am- 
pu mijtuzakas kurunnamtu, usparuzpain pashianapa (2.11-4.19). 
Minpa ilaparuza, iglesia mikwaruzakas musitturuzakas kainanamtu, 
wan naiztu aizpa tailchaanapa, Dios usparuza an sinam namninnana- 
pa (Cap. 5). 





Kakishapu kiztu 

1Nane Pedro mun ish. Jesucristowa inintamika ish, Dios pit 

kainanapa. Nane u sukis iarittuza, Dios nanarittuza, pinkih 
panamtus. Mane minpazha Ponto surakas, minpazha Galacia 
surakas, minpazha Capadocia surakas, minpazha Asia surakas, 
minpazha Bitinia surakas uzamtu. 2Au Taitta Diosne an ñamin 
uruza nanara, us pashit aizpa kinanapa. Paiña Sinam Izpulne 
uruza paiña kwal namninnarit, Jesucristo kaizta aizpa miana- 
pa. U kwail kiarit akwa, Jesucristone irit, uruza Jesucristowa 
aimpikasa sinam kihanapa. Diosta paikumtus, uruza an akkwan 
tinta kiwainnanapa, watsal uzanapa. 

Pailta payukima uzna 

3Aune au Diostakas, au Anpat Jesucristowa Taittarakas 
“aishtaish” kiztawamakpas. Aumiza panashimtu akwa, Diosne 
aumiza maiznat kit pailta payukima uzninnara. Dios Jesucristo- 
ra irittas kakulnintit akwa, aune us aumiza irittas kakulnintina- 
zi piankamanapas. 4Diosne us watsarit mij aizpa uruza chihka- 
nanazi, chiyura pailta payukima uzanapa. Ta chinkas pailsachi. 
Ta sinammin purai. Ta chinkas maizsachi. 5 Us tinta akwa, Dios- 
ne Cristora nijkulturuza minpa payukima watsarit milnanazi. 
Uruza pakpananazi. Sun payu akane, une Dios uruza wat ki- 
shimtu aizpa piankamanazi, us uruza kwail miras watsanarit 
akwa. 

6 Dios uruza wat kininnashimtu akwa, watsal kultain. Ak- 
kwan payu chikimain tayalanazi. Naizamtukas, watsal kulamiz- 
tain. 7 Cristora nijkulturuzne naizarinazi, an watsal nijkulana- 
pa. Sunkanain urune In kwaktarawa, sinam naztam panapa. 
Naizmu tailchamtumikane an tinta parinazi. Uru sunkana chi. 
In kwaktarakas, kashinai. Jesucristo wan awaruza izpankane, 
Diosne tailchamturuza “u watsal kiari”, kiznanazi. U akwa wat 
minñanazi. An “katsa namari” kiznanazi. 

8 Jesucristora izarachikas, une ussa pashiamtu. Ussa izara- 
chikas, une ussa nijkulamtu. Mane ussa nijkulturuzne kwisha 
watsal kulamtu. Kwisha watsal kulamtukas, une mamaztuza u 
pitparain “nane wat kultit ish” kainanamtu. 9 U Cristora nijkul- 
arit akwa, Diosne uruza paimpa watsat milnarit. 

10 An ñamin Dios pit kainammtuzne Dios pit kwisha izara, 
miza Dios Cristora nijkulturuza paimpa watsat milnarit pianka- 
manapa. Uspane ñamin ka kaizara: “Diosne uruza kiwainashim- 
tu, uskasa uzana,” kizara. 11 Uspane Dios pit izshiara, wan Dios 
pinkihta parit aizpa piankamanapa. Cristowa Izpulne Dios pit 
kainammtuza kamtanara, Cristo naiztu piankamninnanapa. Us- 
ne uruza sun pitkas Dios kwizta kirimtu aizpakas wat piankam- 
ninnara. 12Diosne paiña kainammtuza us kamtamtu aizpa pian- 
kamninnarachi. Usne uruza us kamtamtu aizpa piankamanin- 
nara. Mane Dios watsal pit kainammturuzne, an ñancha Dios pit 
kainammtuzkana, kawarain kainanara. Diosne paiña Sinam Iz- 
pulta chiyuras ininta, Dios watsal pit kainammturuza kiwaina- 
napa, Dios awaruza paimpa watsat milanamtu piankamanapa. 
Ángeltuzkas Dios awara wat kinamtu aizpa piankamashimti. 

Diosne aumiza akwanamtui, uskanain sinammin uzanapa 

13Suasne Dios au akwa wat kirit akwa, watmin nijkularawa, 
uspa kal kianapa. Apain uzamtuasmin, wat izkul kit uzarawa. 
Jesucristo amtu payu akane, Diosne uruza wat kishinanazi. 
Uruza kwailtas watsanarit akwa, sun payura iz kit tiriztain. 
14Wat pashpakanain Dios kaizta aizpa kimiraiztain. Cristowa 
watsal pit pianchasmin, u kwail kiashit aizpa kiara. Sunkana uz- 
man. 15An sukin uzamtuasmin, mamaz tuntu, sinam awaka- 
nain uztain. Diosne aumiza akwanara, us uztakanain sinam uza- 
napa. 16 Dios pinkihta ka kiz parit: “Na sinam akwa, sinam awa- 
kanain uztain.”“ 

17 Diosta paikukane, une “Diosta ap Taitta i,” kizamtui. Dios- 
ne wan kwail kimturuza iznat kit wantuza kawain mimananazi, 
ilnana. Ka akwaizna an sukin uzamtuasmin, une Dios iztakin 
wat uzat kit ussa wakpujwainñarawa. 18 An ñancha u papihsh- 
min an sukin uzara. Une kwiztain u papihsh uzakwatkanain ka- 
marit. Kainsih Wat chi. Mane Diosne uruza kwailtas tainak kit 
paimpa watsat milnara, arakan awa uztakanain uzamanpa. 
Diosne urukas pialkas tarachi, uruza watsat milnanapa. Pialkas 
urukas tailchasachi. 19 Cristo masain irit akwa, aumiza paimpa 
watsat milnara. Cristone sinam pirikukanain azi. Au kwalne an 
ñancha wat piriku piantarit, uspa kwail akwa. Cristo kwail ki- 
ritchi akwa, usne au kwail akwa irit. 20An su sarachasmin, 
Diosne Cristora nara, an minpa payura, au sura inin kit uruza 
kiwainanapa. 21 Une Cristo u akwa kirit aizpa pianmai. Katmiz- 
na une Diosta nijkulamtu. Diosne ussa irittas kakul kit an katsa- 
mikakanain namta. Mane Diosta nijkulamtuasmin, une Dios 
uruza chihkamtu aizpa tirizamtu. 

22 Jesucristo kaizta aizpa miarawane, watcha miarawane, 
une sinam awakanain namarit. Mane une Cristora nijkulturuza 
wat pashinamtu. Katmizna wan nijkulturuza u nijkulamtuka- 
nain sinam kaijchukasa pashinarawa. 23 Dios watsal pit pailma- 
nazi. Dios pitne pippa pittuchikanain i. Awa sun pit nijkulara 
akwa, Diosne awaruza maiznat kit masas awakanain namnin- 
namtu. Diosne Cristora nijkulamturuza pailta payukima uznin- 
nanazi. 24 Dios pit pinkihta sunkana parit: 

“Wan awane pitkanain mai, pulparimtu akwa. 
Wish watsal kwiztawane, kiltawane, wishkas kihkas 
taizarim. 
Sunkanain awa tinta namtittuzne paiyarinazi. 
25 Wan paiyarimtukas, au Anpat Dios pitne pailta payuki- 
ma pailmanazi.”P 
Dios watsal pit kainammtuzne sun pit uruza kainanara. 
1Ka akwaizna wan tuntu kwail kiman. Mamaztuza pirail 
kaiznachi. U kwail kiarit aizpa puinkain. Mamaz mij aizpa 
pashikain. Mamaztuza kwail pit parakain. 2Pashpa kuna milta- 
ne, chichu leche kwintawa, tinta kawinapa. Kwail lechekasa na- 
rane, kwinsachi. Sunkanane Dios pit iz kit mirawa, an tinta ka- 
winapa, Diosta an wat piankamanapa. 3 Dios pit pinkihta ka pa- 
rit: “Une au Anpat uruza wat kirit aizpa nijkulamtu.” 


Cristone uzmika i 
4Cristora kasha at kit an wat piankamtain. Yal kwinta ki- 
nash. Yal samtumikane uk saira, yal sana. “An uk kwail i” min 
kit kiakpinta. Sunkanane Diosne mazara, Cristora, nara, awa- 
ruza paimpa watsat milnanapa. 5Apas awane ussa kwayarit. 
Diosne awaruza akwanamti. Diospa Izpulne chiyura ukasa pai- 
ña kwal namninnashimtu, Dioskasa uzanapa. Uruza, paiña ki- 
wainmuruza namninnashimti, Dios pashit aizpa kianapa, Dios 
kwisha wari kizanapa. Jesucristone Diospa kiwaintuza kiwain- 
nanazi, Diosta aishtaish kizanapa, mamaztuza wat kinanapa. 
6 Ka akwaizna Dios pit pinkihta ka parit: 
“An uk yalta tarit iztain. 
Nane an muin ukkasa ap yal Jerusalén pipulura 
sammiztus. 
Ussa miramikane *'mitsalchin ussa nijkultus” kiznazi.”* 
7 Cristora nijkulamturuzne us aumiza kiwainamtu piankamari- 
nazi. Dios pit kainammtuzne paiña pinkihkin nijkulamtuchi- 
ruza ka parit: 
“An uk pashitchi akwa, yal sammuruzne kiakpintit. 
An kwiztane an kiakpintit ukne an watsal namtit.” 4 
8 Ma pitchin Dios pit kainammtuzne Cristo akwa pinkihta para: 
“Awane an ukta patkul kit nainñarit.”* 

Dios pit miashimtuchiruzne patkul kit nainñarit. Sun pitne sun- 
kana kiztu: Dios usparuza ilnarane, wan kaarinazi. Diosne us 
mintu aizpa kira. 

9 Une sun awakana chi. Une Diosta arittuz mai. Une kiwain- 
turuz mai, paiña kal kianapa. Au Diostakas au katsa ininmikara- 
kas wakpuj wainñamtu. Une Diosta kanpamtuz mai. Une Dios- 
pa kwal mai. Dios uruza akwanarit akwa, une Dios kwisha wat 
kirit aizpa wanta kainnanarawa. Usne Cristora pianchiruza 
akwanara, uskasa kai chiyura uzanapa. f 10 An ñamin une paiña 
kwal chi mazi. Mane une Diospa kwal mai. An ñamin Diosne 
uruza wat kiwainarachi. Diosne uruza pashinat kit kiwainnara. 
Mane sun pianmai. 


Diospa kal kimiztain. 

11Ap izmuruz, mirain. U chiyura iamtu akwa, nane uruza 
akwanamtu, na kuruntu aizpa mianapa. Wan kwail mintu aizpa 
kiman. Kwail mintumikane usmin kwail parinazi. 12Diosta 
pianchiruz iztakin watsal uztain. U kwail kiamtu kizamtukas, 
mamaz payura uspane u wat kiarit aizpa nijkulanazi. Mamaz 
payura Diosne wan awaruza mimanashina, uspa kwail minñam- 
tu aizpa piankamanapa. Sun payu taizka, u wat kiarit akwa, us- 
pane Diosta “kwisha wari” kizanazi. 

13-14 Au Anpat Diosne uruza kurunamtu, au sukin katsa mi- 
kwa kaiztu aizpa mianapa. Diosne katsa mikwarakas ainki mi- 
kwarakas ananat kit ininnara, kwail kimtuza ilnanapa, wat kim- 
tuza “wat kirit” kizanapa. 15 Diosne u wantuza wat kianapa pa- 
shinamtu, wat pianchiruzkas timpa awakas puñain uzanapa, 
uruza kwail paramanpa. 

16Une kwail kitchin uztain. U kwail kiashimtu aizpa puinsa- 
chi akwa, une kwail kin chihkatpa. Dios uruza watsat milnara- 
kas, une Diospa kiwainmuruz namarit, us kaizta aizpa kianapa. 
17 Wantuza wat mintain. Cristora nijkulturuza pashirain. Diosta 
wat mintawa. Katsa mikwara wat mintain. 


Cristone naizta 
18 Kiwainmuruz, mirain. Une u apas anpatta us kaiznamtu 
aizpa wat mit kit kirain. Wat anpat uruza paranakane, us kaizta 

aizpa mirain. Sunkanain aliz anpat uruza tinta paranakane, us 
kaizta aizpa mirain. 19 Kwail kiamtuchikas, Dios kiwainmuruz- 
ne naizashina. Awa nua kwail paramtukas, Diosne wat tail- 
chamtumikasha kiwainnazi. 20Kwail kiwainmuruzne uspa 
kwail akwa naizarinazi. Us ilkane, tinta tailchatpa. Minminkas 
kwail kimtuza “wat awa mai” kizamanazi. Kwail kitchikas, wan 
naizmu tailchamturuzne watsal kulanazi, Dios usparuza kiwai- 
namtu akwa. 21 Diosne uruza akwanara, uspa kal kianapa. Cris- 
tone u akwa naiz kit irit. Cristone aumiza miza uzana kamtana- 
ra, ussa kanpanapa. 
22“Cristone mizurainkas kwail kitchi. 
Usne pirail kaiznarachi.” £ 

23 Awa ussa kwail pit paraarakas, usne usparuza kwail pit sin- 
kanarachi. Naiztuasmin, usne usparuza sunkana naizninnara- 
chi. “Nane uruza ilnanash” kiznarachi. Naiztakas, Cristone 
Diosta nijkulta, Dios ussa kwail parattuza nil mimananapa, 
kwail kimtuza naizninnanapa. 24Cristone ti kurishta irukasa 
patkuztit, au kwail kiarit akwa inapa. Usne irit, au kwail kiarit 
aizpa mainñarinpa, Dios pashimtu aizpa kianapa, watsal chana- 
pa. Awa ussa ilnarit akwa, usne aumiza paimpa watsat milnat 
kit au kwail kirit aizpa namninnara. 25 Une piriku ishkwaritka- 
na ñan miwara iara. Mane Cristone uruza kwail miras kailnin- 
nara, piriku izmumikasha, Cristora, kanpaanapa. Usne uruza iz- 
namtu. 


Ampuruzkas ashamparuzkas 

1 Ashampa ampu mijtuz, mirain. Up ampu kaiztu aizpa mit 

kit kiri. Ashampa ampu Cristora pianchi mijmikane watsal 
uztawa, ampu Cristora nijkulnapa, akkwan pit kainarachin. 
2An ampune paiña ashampa watsal uztui minnazi. “Nu wat 
kimtui” minnazi. 3 Ashampa an watsal namshitne, ash uru titka- 
sa samkain. Uru tit kwilkin chi kwakain. Muin pinkas kwakain. 
Pampa ashampane sunkana uzam, paiña ampu kwisha watsali 
kiznapa. 4Sunkana kwazpa ashampakana uzkain. Ashampa 
kaijchu ayukta kalpain uztamikane an watsal namtim. Ashampa 
mamaztuza wat kimtumikane an watsal namtim. Ashampa kut- 
ki uzmikane Dios pashimtu aizpa kirinazi. 5Ñamin sunkana 

ashamparuzne, Diosta paintuzne, kutki uzat kit Dios usparuza 
kin namtit aizpa tirizara. Uspa ampu kaizta aizpa miarit akwa, 
usparuzpain an watsal namninnara. 6Sunkana Sarane an ñan- 
cha uz kit Abraham, paiña ampu, kaizta aizpa mira. Ussa “ap 
anpat” kiz kit us kaiztu aizpa mira. U ampura kiwaintane, ussa 
ishkumtukine, une Sara uztakanain uzanazi. 

7 Ampu ashampa mijtuzakas paranamtus. U ashampakasain 
watsal uztain. Ashampa ampu tintakana chi akwa, ampune pai- 
ña ashampara wat min kit kiwaintawa. Diosne ampurakas 
ashamparakas kawarain chiyura uzninnamta. Sulmin kutchi uz- 
pailtawa, Dios u paikumtu aizpa mianapa. 


Naizamtukas, nijkulturuzne watsal kiarawa 

8Na kuruntu aizpa mirain. Une mamaztuzkasa miza uzna 
nijkultain. Cristo piantuza pashirain. We mijtuza kiwaintain. 
Uruza an tinta awakana namninkain. 9Uruza kwail kimtuza 
kwail kailninkain. Uruza kwail pit paramtuza kwail pit para- 
man. Sunkana kizman. Diosta paikwatpa, usparuza wat kiwain- 
nanapa. Diosne uruza akwananazi, Dios watsal milamtu aizpa 
sappanapa. 10 Ñamin katsa mikwa Davidne pinkihta pat kit sun- 
kana kaizta: 

“Watsal uzshitturuzkas akkwan payukima wat kul- 
shimturuzkas 
awaruza kwail pit paraman; pirail apman. 
11 Kwail kishiman. Awaruza wat kiarawa. 
Wan awakasa kalpain uzarawa, waya kiamanpa. 
12Au Anpat Diosne wat kiamturuza iznat 
kit uspa paikumtu aizpa mimtu. 
Usne kwail kimturuza aliz kulnamtu.”* 

13 Watcha, minminkas uruza, wat kishimturuza, kwail kinin- 
nasachi. 14U wat kiarimtukas, une naizashina. Naizamtukas, 
une watsal uzashina. “Uruza kwail kaizmumikasha ishkuman. 
Uspa uruza kiashimtu aizpa minman.”: 15 Cristo u Anpat akwa, 
Cristowa wat minñat kit ussa wakpujwaintain. Minpazha uruza 
“¿chima nijkulamtu?” mimakane, une maza pit watsarawa, us- 
paruza sinkananapa. 16 Usparuza sinkarane, sam pit kwinta ki- 
sachi. Dios uruza kuruntu aizpa pararain. Watsal uzarawa, kaij- 

churas kwail minmanpa. Une Cristo kaizta aizpa kiamtu akwa, 
uruza kwail pit paramturuzne, u kwail kiamtu kaizturuzne mit- 
sal kiarinazi. 

17Kwail kimturuzkas naizarinazi. Sun kwail kikain. Wat 
kimturuzkas naizashinai. Naizamtukas, aune Dios pashimtu aiz- 
pa kiamiztawamakpas. 18 Cristone masain ira. Mamaztuzpa 
kwail kirit aizpa naiz irit. Cristone, wat awane, kwail awa akwa 
irit, uruza Diospara minana. Cristo awakanain iritkas, Dios Iz- 
pulne ussa mamasa kakulninta. 19Kakultachasmin, Cristone 
paiña Izpul akwa wan izpul siptittukin it kit Dios watsal pit kai- 
nanara. Diosne usparuza siptit mijazi, ilnana. 20Noé katsa ka- 
nua samtuasmin, Diosne akkwan payurakima impara impara ti- 
riznara, an awa Noé kaiztu aizpa mianapa, Dios usparuza naiz- 
ninnamanpa. Noé kaizta aizpa miarachi akwa, akkwanchin 
watsanara. Ocho awain kanuara nappat kit waara. Diosne ka- 
nua ayukman usparuza innap kit watsanara. 21 Pi kwakmuruz- 
ne pira wintakanain mazi. Diosne pira wintaruza paimpa watsat 
milnara. Cristo irittas kakulta akwa, Diosne uruza watsanashi- 
nai. Pira wintane, awa intiruz sinam kwizsachi. Pira wintamika- 
ne Diosta paikumtu, paiña kwail kirit aizpa sinam kwiznapa, 
paiña kwail minmanpa. 22 Jesucristone chiyura nut kit Diospa 
numal uztu, awaruza ininnanapa. Tane usne wan ángeltuzakas 
wan chiyura ininturuzakas manta kinamtu. 


Cristora nijkulturuzne mamaz tuntu uzarawa 

1 An sukin uzasmin, Cristone kurishta naizta. Ka akwaizna 
4 une uskana naizna ishkuman. Tinta kultain. Naiztaruzne 
tinta kulat kit an kwail kiashimtuchi. 2 Mane naiztaruzne ñamin 
kwail kiaritkana kiamtuchi. Uspane mane Dios usparuza manta 
kinamtu aizpa kiashimtu. 3 Ñamin pampa payukima une Diosta 
pianchiruzkana uzara. Ñamin uspane wan tuntu kwail kiashit 
kit ampukas mamazpa ashampakasa chashiara; ashampakas 
mamazpa ampukasa chashiara. Pailta payu uspa chappi kuam- 
tasmin, pishta samtasmin, wanne piat kit usparuzpain mitsal 
kiat uzara. Awakana saritkin wakpuj wainñamtasmin, kwail 
kiarit. 4Mane une uspa akkwan kwail tuntu kiritkana kishiam- 
tuchi. U miza uzamtu aizpa miasachi. Katmizna uspane uruz- 
pain pilchapuzat kit pirail kaizamtu. 5Diosne wan irittuzakas 
ma uztuzakas mimananazi, uspa kwail kiarit aizpakas, uspa pi- 

rail kaizta aizpakas kainana. Suasne Dios usparuza mimakane, 
uspane sinkarawa. Dios iztakin uspa kiarit aizpa pakpanarawa. 
6Awa iarachasmin, wantuzne Dios watsal pit miara. Uspane 
wan awakanain iarit akwa, Diosne usparuza mimanara, uspa 
kwail kiarit aizpa kainana. larakas, Diosta nijkulara akwa, Dios- 
ne usparuza uskasa unanara. 

7Ma an sukin kimtu aizpa pailnapain i. Kasha pamti. Ka 
akwaizna u kiashimtu aizpa nil kiat kit wat minñarawa, Diosta 
an wat paikwan. 8Sunkana an kwisha wat kiarawa. Une wan- 
tuza pashirain. Mamaza pashimtumikane kwail kiritmikasha 
wat kultinazi. 9Minpazha awa up yalkin akane, yal nammilat- 
pa, tapailchin. 10 Dios wantuza, ussa nijkulturuza tinta kiwaina- 
rit akwa, aune mamaztuza tinta kiwaintawamakpas. Dios u 
akwa wat kal kinarit akwa, une mamaztuzakas wat kal kiarawa. 
11 Dios pit kaiztumikane Dios kaiztu aizpa awara paranarawa. 
Mamaztuza kiwainmumikane usparuza tinta kiwainnarawa, 
Dios ussa kiwaintu akwa. Chiwazha kal kimtukane, wat kirain, 
Jesucristora nijkulamturuza “Diosne kwisha wari” kizanapa. 
Diosne katsamika i. Pailta payurakima Diosne wanta manta ki- 
narinazi. Sunne watcha i. 


Cristora piantuzne naizarinazi 

12Ap izmuruz, mirain. Mazantuz uruza naizninnamtukane, 
ishkwanchi. Au naizamtu aizpa kwail i minman. Tinta naizam- 
tukas, une, Cristora nijkulamturuzne, an tinta namarinazi. 
13Ishkuman. U Cristo naiztitkana naizamtu akwa, une watsal 
kultain. Cristo wanta ininna akane, une Cristora izat kit “kwi- 
sha watsal namtire” kizanazi. 

14 Awa Cristo akwa uruza kwail pit paramtukas, Cristora nij- 
kulamturuzne watsal kulashinai, Dios Sinam Izpul ukasa cham- 
tu akwa. 

15Awara piantamtuzkas, walkumtuzkas, mamazta kwail 
kimtuzkas, patnaruzpa kal kin napturuzkas naizarinazi. Sun 
awaruz kiamtukana uzman, naizamanpa. 

16U Cristo akwa nijkulamtu akwa, u naizturuzne Cristora 
mitsal kiman. Naizamtu akwa, une Diosta “aishtaish” kizarawa. 

17 Diosne awaruza mimana masamizta, uspa kwail kiarit aiz- 
pa ilnanapa. An ñancha Diosne Diosta pianturuza mimat kit il- 
nanazi. Dioskas Dios watsal pit mimtuchiruza an tinta naiznin- 

nanazi. Diosta piantuz we naizarikas, Diosta pianchiruzne anza 
tinta naizarinazi. 18Sunkana kit akwa, Diosne pinkihta ka pa- 
nintit: 
“Wattuza we watsanamtune, kwail kimtuza, 
Cristora pianchiruza, mizurainkas watsarit 
milnamanazi.” i 

19Sunkana masetne, Diosta piantuzne, naizarinazi, Dios inintit 
aizpa kiarit akwa. Naizamtasmin, une mamaztuza wat kiamiz- 
tawa. Uruza saritmikasha nijkulamiztawa. Diosne us kin namtit 
aizpa kinazi. 


Pedrone Cristora nijkulturuza kurunamtu 

1 Mane na uruza kurunamtu aizpa mizha. Nane ukanain 

Cristowa kuruntumika ish. Cristo kurishta naiztuasmin, na- 
ne ussa iz kit awaruza us naizta aizpa kainanarau. Cristo mama- 
sa akane, Diosne “Cristo watsalmika i” aumiza piankamninna- 
nazi. 2-3Nane kurunturuza ka paikumtus: U uzkin Diosta wan- 
makturuza kwira kitpai, iztawai. Wat izmumikakana Diosta 
piantuza kiwaintuasmin, watsal kiat kit Dios pashit aizpa kiara- 
wai. Diospa kal kinchi, pial kwazpa kultinpa. Usparuza kiwai- 
narawai. Usparuza mikwakana ininnarachi. Wanmaktuza ki- 
wainamtuasmin, une uspa iztakin watsal uzarawa, Dios uruza 
kamtanarit aizpa sunkanain kamanapa. 4Cristone au piriku iz- 
mumika i. Wan izmuruza iznamti. Akane, Cristone uruza una- 
nanazi, chiytura pailta payukima uzanapa. Sua chinkas pail- 
kain. 

sSunkanain, u musitturuzne ilapa kurunnamtu aizpa miat 
kit kirain. Wantuzne kiwainmukanain mamazta kiwainnarawa. 
Sunpa Dios pinkihta ka parit: 

“Diosne ‘mamazkin nane an katsamika ish” kiztumika- 
sha aliz kultu. 
Diosne “na katsa mikwa chi ish' kiztumikasha 
kiwainnazi.”k 

6 Katmizna une uruzpain an katsa namninman. Diosne anza tin- 
ta mika i. An narit payu akane, usne uruza an katsa namninna- 
nazi. 7U ishkumtu aizpakas chiwazha wenamtu aizpakas Diosta 
kaiztain, us uruza iznat kit kiwainashimtu akwa. 

8 Izkul kit nijkultain. Aumiza aliz mikane anpain i. An Dia- 
blone, katsa ishu aztukanain, wan inkalpara chamtu. Aumiza 
sairane, amkulnashinai. Amkultane, awa kwail kinpa kinintui. 
Kwiraruin chatpa, Diablo uruza kwail kininnamanpa. 9 Diablo 
ukasa waya kishimtu akwa, uruzpain pakparawa. Cristora nij- 
kulmiztawai. Sunkas nijkultain: an sukin uzamtasmin, wan 
Cristora nijkulturuzne ukanain naizamtu. 10 Umin akkwan pa- 
yuchinkima naizarinazi. Naizarawane, Diosne, aumiza wat ki- 
wainmikane, au maztu aizpa watsashinai. Usne aumiza akwa- 
nanazi, Cristokasa pailta payukima uzanapa. Aumiza tinta kul- 
ninnanazi. Aumiza tinta namninnanazi, najamanpa. Uruza tinta 
tailchaninnanazi, Cristora nijkulanapa. 11 Diosne pailta payuki- 
ma wanta manta kishina. Pailti. 


Pedrone minpa pit parat 

12Nane ap aña Silvanokasa akkwan pitchin an pinkih parit 
aizpa uruza ininnamtus. Us Cristora nil pian akwa, une us kaiz- 
tu aizpa nijkulashinai. Nane uruza kurunashimtus, an tinta kul- 
anapa. Na pinkih pamtu aizpa watcha i. Diosne uruza pashinat 
kit wat kinashimti, najamanpa. 

13Babilonia pipulukin nijkulturuzne uruza “kakishapu” kiz- 
amtu. Diosne ukas uspakas nanarit. Ap painkulkanain Marcosne 
Cristora pian akwa, uruza “kakishapu” kiztu. 14Cristora pian- 
tuzkasa wanmalkane, “kakishapu” kiznarawa, Dios usparuza 
pashinamtu akwa. 

Nane Diosta paikumtus, Cristora piantuz kalpain uzanapa. 

Pailti. 

San Pedrone An Kwizta Pinkih Para 


An kwizta pinkihkin San Pedrone wan Cristora nijkulturuza panam- 
tu, paiña wat kamtam mianapa, mamaz kwail kamtamtu aizpa mia- 
manpa. Usne usparuza an tinta namninnamtu, au Cristora nijkulta- 
makpas kizara akwa, Cristo aumiza kamtanarit akwa. Sun kwail kam- 
tamturuzne Cristo mamasa amanazi kizara, makima atchi akwa. 

Suasne Pedrone usparuza kamtanamtu, wat Cristora nijkulturuzka- 
na uzanapa. Ka kamtanara: ussa nijkultawa, nil uztawa, wan piankam- 
tawa, kwail kikain, Diosta tiriztawa, Diosta wakpuj waintawa, Diosta 
pashimturuza pashinarawa, Diosta pashitpa (cap.1). “Kwail kamtam- 
tu aizpa mikikain” ininnamtu (cap. 2). Jesús watcha mamasa anazi. 
Makima Cristo atchikas, usne wantuza tiriznamtu, Diosta kailnakima, 
uspa kwail kiamtu aizpa chihkanakima (cap. 3). 





Kakishapu kiztu 

1 Nane Simón mun ish. Nakas Pedro mun ish. Jesucristowa 

kiwainmumika ish. Jesucristone nawa ininta, us kaiztu aiz- 
pa kainanapa. Ukas aukas Cristo kamtara aizpa kawarain nij- 
kulpuspas. Jesús wat awa i. Au Diosne, au Watsat milmumika- 
ne, Jesucristone aumiza maiznashinai, watsal kiarinpa. 2U 
Diosta pian akwa, au Anpat Jesústa pian akwa, nane paikumtus, 
Dios uruza kiwainanapa, kalpain uzanapa. 


Cristora nijkultuzne wat kiarawa 
3 Jesucristone au akwa tinta kal kit kit aumiza unanara, wan- 
tuza wat kianapa. Diosne aumiza akwanara, ussa piankamana- 
pa. Au ussa piankamtit akwa, Diosne aumiza kiwainashimtu, 
uskanain namanapa, us wat kishimtu aizpa kianapa. 4Diosne us 
kin namtit aizpa aumiza chihkanarit, Diospa kwal namanapa. 

Usne watsal milam mija. Aumiza sun milam kin namtit akwa, 
Diosne aumiza kiwainnanazi, an sukin awa kwail kishimtu aiz- 
pa kiamanpa. 
5Dios ussa piantuza watsanarit akwa, une tinta kal kiara- 
wa, Cristora an piankamanapa. 
Mane Cristora nijkulamtuasmin, une an watsal uztain. 
An watsal uzamtuasmin, Diospa an piankamamiztain. 
6Diospa an piankamamiztuasmin, wan kwail kiashimtu 
aizpa anupparain. 
Wan kwail kiashimtu aizpa anuppamtuasmin, chiwal tin- 
ta tailcharain. 
Chiwal tinta tailchamtuasmin, Diospa mintain. 
7Diospa minñamtuasmin, wan Cristora piantuza pashina- 
rain. 
Wan Cristora piantuza pashinamtuasmin, wan awaruza- 
kas pashinarain. 
8 Na wan manta kit aizpa pailta payukima kiarawa, Jesucristora 
an wat piankamanapa. Sunkana na manta kit aizpa mimturuzne 
arakankanain kiamanazi. Na manta kit aizpa mimturuzne nij- 
chiruzkanain uzamanazi. 9Na manta kit aizpa mimtuchiruzne 
we piankam kit kasu waj chi awakanain chaamtu. Uspane ña- 
min uspa kwail kiarit aizpa mainñashimtuchi. Uspane Dios us- 
paruzain sinam sanarit aizpa nijkulnashimtuchi. 
10Ka akwaizna, Diosta piantuz, wat nijkul kit mirain. Diosne 
uruza akwanat kit nanara, wat awakanain uzanapa. Na kaizta 
aizpa mimtumikane mizurainkas kwail kin kailmanazi. 11 Sun- 
kana uzturuzne, sunkana kimturuzne Cristora inintukin nappa- 
nazi. Au Anpatne, au watsat milmumikane, uruza akwananazi, 
pailta payurakima uskasa uzanapa. 
12Ka akwaizna, nane uruza na kaizta aizpa nijkulninnanash. 
Une watcha kamtanarit aizpa piankam kit kiamtu. 13An sukin 
uztuasmin, nane uruza na kurunnarit aizpa nijkulninnanash. 
14Au Anpat Jesucristone nawa inapain ish piankamninta. 
15 Katmizna nane tinta kal kit kit an pit uruza kaiznanamtus, 
mainñamanpa. Na irawane, une sun pit nijkulanazi. 


Uspa iztakin Cristo an tinta namtit 


l6Nane uruza au Anpat Jesucristowa kamtanarau. Usmin 
wan ininnanazi. Mamaz payura kailnazi. An pitne kain kwinta 

kiztachish. Aune Jesucristora izaramakpas. Usne an katsa mika 
azi. 17 Au Taitta Diosne chiyuras ussa “kwisha wari” kizta. Au 
iztakin an tinta namtit. Dios chiyuras paramtuasmin, usne ka 
kaizta: “Anne ap pashimtu painkul i. Uskas ap naritmika i. Usne 
na pashimtu aizpa kimtu.” kizta. 18 Diospa inkal izara au Anpat- 
kasa kunasmin, aune Dios chiyuras parat aizpa miramakpas. 

19 Aune Dios kaiztaruz paarit aizpa watcha i pianmakpas. 
Sun pit iztawamakpas, Cristo aumiza wan piankamninnakima. 
An pitne impil tilkwilkin aiztukanain i. An pitne tilawain katsa 
kima aiztukanain i. Kai samtu. 20 An ñancha Dios pit paritmika- 
wa piankamtain. Diosne Dios kainammturuza kiwainnara, Dios 
pit piankamanapa, Dios pit paanapa. Minminkas usminpain 
Dios pit piankamsachi. 21 Dios pit kainammtuz paiña pitkasain 
paramtuasmin, Diospa Sinam Izpulne usparuza kiwainnara, 
Dios panashit aizpa paanapa. 


Pirail kamtamtuz 
(Judas 4-13) 

1 Ñamin Israel awaruz uzasmin, pirail kamtamtuzne uzara. 

Makas uruzpain mamaz pirail kamtamtuzne uzamtu. Uspa- 
ne puintain pirail pit kamtaanazi, u watcha kamarit aizpa nij- 
manpa. Sun pirail kamtamturuzne “an Jesucristora pianchi- 
makpas,” kizamtu. Au Anpat usparuza watsat milnashimtukas, 
uspane ussa kwayarit. Sun pit kaizamtu akwa, an pirail kam- 
tamtuzne azain ¡arinazi, wan kanakima. 2Akkwan awaruzne 
uspa kwail kirit aizpa kanpanazi, uspakanain namat kit uzana- 
pa. Nijkultuchiruzne au watcha nijkulamtu aizpa “kwail i” kiza- 
nazi. 3Kwazpa kulashimtu akwa, sun pirail kamtamtuzne uspa 
kwinta sarit aizpa kwinta kinazi, u pial ukkat kit kuamiznapa. 
Ñamin Diosne miza usparuza ilnana minta. Mane Diosne uspa- 
ruza mimanapain i, uspa kwail kiarit aizpa kainanapa. Uspane 
mamaz payura kwisha naizarinazi. 

4Diosne ángel kwail kirittuza uspa kwail kiarit aizpa sinam 
sanarachi. Usne usparuza tilkwil kulta ininnat kit karenakasa 
kuhtitkana mij, uspa naizmu payurakima. 5Dioskas antikwa 
awaruzakas uspa kwail kiarit aizpa sinam sanarachi. Uspa kwail 
kiarit akwa, Diosne alu kininta, wan sura pi pinnapa, wan kwail 
kirittuza ianapa. Noé wantuza nil uzanapa kamtanarakas, Dios- 
ne Noérakas an siete awaruzakas wat uzanapa watsanara. Dios- 

ne an ocho awaruza watsat milnara. 6 Dioskas Sodoma pipulu 
uztuzakas Gomorra pipulu uztuzakas in ininnara, wan azpian- 
napa, wanta impaknapa, wan imchaj panakima. Sun akwa Dios- 
ne an kwizta kwail kishimturuza ka kurunara: “Wan sunkana 
kwail kimturuzne naizat kit wan karinazi,” kiznara. 7 Kwail 
kimturuz naizarakas, Diosne Lotta uspa uztukis ukkat kit watsa- 
rit. Sun awane wat awa azi. Wan awa kwail kiarit akwa, Lotne 
kwisha tayal kit uspa kwail kam kit tailchasachi. 

SUsparuzkasa uzasmin, Lotne pailta payu uspa kwail kiarit aiz- 
pa iz kit uspa kwail kaizara aizpa mira. Uspa kwail kiarit akwa, 
sun wat awane, Lotne, kwisha naizta. 9Dios wattuza kwailtas wat- 
sashimtu akwa, au Diosne Diosta nijkulturuza watsanashinai, 
kwail kin minñamanpa. Dioskas wan kwail kishimturuza watsarit 
mij, minpa payura il kit naizninnana. 10Uskas wan chiwazha 
kwail kishimturuzakas, au katsa mikwa kaizta aizpa mishimtuchi- 
ruzakas naizninnanazi. Sun timpa awaruzne, sun pirail kamtamtu- 
ruzne, katsa mikwaruza kwail paranamtu, ishkwatchin. 11 Katmiz- 
na wan ángeltuzne anza katsa mikwa mai. Uspane, au Anpat izta- 
kin, an ainki mikwaruza uspa kwail kiarit aizpa kaiznamtuchi. 

12 Sun awaruzne kalpa mintuchikanain mai. Kalpa kawirara- 
wane, awane kalpa piznazi, piantana. Sunkana sun pirail kam- 
tamtuzne katsa mikwaruza kwail pit kaiznamtu, wat mintachin. 
Uspa kaizamtu aizpa wat piankamtachi akwa, uspane kalpa im- 
tukanain iarinazi. 13 Mamaztuza kwail kinarit akwa, uspane ka- 
warain naizat kit wan karinazi. Chinkas sappasachi. Amtawara- 
kas payuwarakas chiwazha kwail minñamtu aizpa kiashimtu. U 
pishta payu taizkane, uspane ukasa wanmakkat kit nijkulturuza 
mitsal kiamtu. Ukasa kuamtuasmin, uspane chiwazha kwail 
minñamtu aizpa kiashira. 

14 Ashampara izamtuasmin, uspane ussa pizshiara. Kwail 
kiamiztu, pailtachin. Uspane najtittuza, Diosta we piantuza, 
kwail kin kamninnashimtu. Mamazpa pial ukkana kamnara. 
Diosne usparuza “kwail awa mai” kiznazi. 15 Mamaz miwara ia- 
rawane, uspane nil mi sayamtuchi. Balaampa miwara iara, us- 
kanain uzanapa, pirail kaizanapa. Balaamne Beorpa painkul 
azi. Kwail kimtuasmin, Balaamne pial sapshira. 16 Balaampa ca- 
bollone ussa awa paramtukanain parara. Caballone ussa “kwail 
kiman” kizta. Katmizna an timpa kaiztitmikane min kit kwail 
kishit aizpa kitchi. 

17Sun pirail kamtamtuzne mimturuza uspa kamtamtu aizpa 
piankamninnasachi. Inkwane wanishta nuppaintu. Alu kimtu- 
kine, an sura kiwainsachi. Kawarain sun pirail kamtamtuzne 
awaruza kiwainasachi. Diosne usparuza an tilkwil uzmukin 
ininnanazi, sua pailta payukima naizat kit uzanapa. 18 Akkwan 
pit paramtukas, kain pit paraamtu. Uspa kwail kiamtu akwa, 
sun pirail kamtamturuzne mamin kwail kimasamturuza kamta- 
namtu, mamasa kwail kiamiznapa. 19 Uspane wantuza kin nam- 
tu, chihtit awakanain uzanapa, chiwazha inim miamanpa. Ma- 
maztuza kurunnamtuasmin, uspane kwail kimmasasachi. 
Anuppamtumikane anupparittuza ininnanazi. 20 Anpatta pian- 
tuzne, watsat miltumikara piankamturuzne, Jesucristora nij- 
kulturuzne kwail kimmasashiara. Kwail kimmasarachasmin, 
mamasa kwail kimmiztumikane anza kwail kimiztu. Usne an 
ñanchakin anza kwail kamarinazi. An kwizta an kwail namtina- 
zi. 21 Nil miwara imtumikane mamaz mi sainachi. Watcha pian- 
kamtukas, Dios kaizta aizpa mimtuchimikane Dios miwara an 
imtuchimikane, Dios mi karinazi. Dios kamtanara aizpa chihka- 
na kwisha kwail i. Sun pit minachi an wararai. 22Sun pit awa 
kaizta aizpa watcha i. Ka kaizamtu: “Kwatshiarawane, kwizane 
kail kit us kwarara aizpa kum. Kuzu pirawane, kuzune piram 
pilwailkin kail kit piwailta kammu,”* ka kizara. 


Au anpat kailshinai 
1 Na pashimtu izmuruz, mirain. An paas pinkih pat kit uruza 
3 ininnarau. Nane sun paas pinkihpara uztuza kurunashim- 
tus, an wat kamtanarit aizpa nijkulanapa, nil minñanapa. 2Dios 
pit kainammtuz ñamin kamtara aizpa nijkultain. Au Anpat Je- 
sucristo kaizta aizpakas, au watsat miltumika inintit aizpakas 
nijkultain. Paiña inintaruzne sunkana uruza kamtanara. 

3 An ñancha na kaizta aizpa piankamtain. An su pailtuchas- 
min, anpattuzne u uzkin aat kit chiwazha kwail kiashit aizpa 
kianazi. Uspane u nijkulamtu aizpa ishannanazi. 4Uruza ka mi- 
manazi: “Une, “Cristo au su kin kailnazi,' kizamtu. ¿Mane minta 
tu? Au irit pampa uzarasmin, an su sararasmin, chinkas maiza- 
rachi,” kizanazi. 5An awane Dios kirit aizpa piankamashitchi. 
Diosne an su antikwain sara. Paiña pit akwa an sura sat kit kwa- 

ziras puzninta. 6 Antikwain kwazine wan su isalta pinnakta, 
wan sura uzturuza ininnanapa. 7 Mane aune an surakas an chi- 
yurakas izamtuas. Diosne wan watsarit mij, impaknapa. Naiztu 
payu taizkane, usne wan pura aizpa impakninnat kit wan kwail 
kimturuza pailninnarinazi. 

8 Na pashimtu izmuruz, na kaiztu aizpa piankamtain. An pit 
mainkain. Ap Anpat Diosne ka kiztu: “Diosne iztakin maza pa- 
yune mil añoskanain pintu,” kizta. 9Au Anpat Jesucristone 
“Kailnash” kizta. “Kailnash” kiztakas, minpazharuzne “azain 
asachi” minñamtu. Paiña amtu payu atchi mama. Usne uruza 
pashinat kit uruza kiwainshinamtu, awa iamanpa. Usne impara 
impara tiriztu, awa maizanapa, uspa kwail kiarit aizpa tayal kit 
chihkanapa, Diosta kaiyanapa. 

10 Au Anpat Jesucristo kailkane, usne walkum amtukanain 
anazi. Us kailtu payu taizkane, wan chiyune tinta az kit azain 
karinazi. Suasne wan su impaknin kit azpiantinazi. An sukin kal 
kirit aizpa impak kit karinazi. 

11 Sunkanain minpa payura wan azpiantimtu akwa, une ma 
payu Diosta wakpuj wain kit us kaizta aizpa mit kit nil uzarawa. 
12Une Jesucristo kailtu payu tiriztawa. Tirizamtuasmin, une 
Dios kaizta aizpa mit kit mamaztuza Dios pit kainarawa. An 
kailtu payura chiyune impak kit azpiantinazi. An sukas impak 
kit impilkanain mantinazi. 13 Wan karikane, Diosne mamaz ma- 
sas sukas, masas chiyukas sana namta. Wan masas sarawane, 
awane Dios kaizamtu aizpa kit kit nil uzanazi. Aune an payu ti- 
rizamtuas. 

14Ka akwaizna pashimtu izmuruz, an payu tiriztain. Tirizam- 
tuasmin, pailta payurakima Cristo uztakanain uzarawa, kwail kia- 
manpa. Suasne u kwail kiarit aizpa sinam sarinazi, uskasa kalpain 
uzanapa. 15Makima au Anpat kailshitchi, an akkwan awa Cristora 
nijkulanapa. Dios awaruza watsat milnanamtu piankamtain. Pa- 
blokas, au pashimtu añakas, uruza an pitmin Dios ussa piankam- 
nintit aizpa pinkihta pat kit ininnara. 16Usne sun kamtarit aizpa 
wan pinkihta para. Maza maza pit parit aizpa wat piankamsachi. 
We nijkulturuzkas we piankamturuzkas Dios kamtit aizpa maiz- 
shiamtu. Dios kamtit aizpa maizshiamtu akwa, uspane minpa pa- 
yura wan chiwal kaarinazi. 

17 Na pashimtu izmuruz, mirain. Ñamin nane uruza an pirail 
kamtamtuzpa kainanarau. Usparuzpa iztain, uspa pirail kaiz- 

amtu aizpa miamanpa, uspa kwail kiamtu aizpa kiamanpa. Us- 
pa kamtamtu aizpa mimtukine, une sam namat kit tinta nijkula- 
nazi. 18Au Anpatne uruza kiwainashimtu, an tinta kawianapa. 
Au watsat milmumikara, au Jesucristora pashirain. Ussa an wat 
piankamiztain. Makas pailta payurakima “Cristo kwisha wari” 
kaizarawamakpas. 

Pailti. 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


1 San Juan 
San Juanne An Ñancha Pinkih Para 


San Juanne Diosta piantuz mamaztuza pashianazi kizta. Dios awa- 
ruza pashinamtu akwa, usne aumiza nanara, Diosta piantuza pashina- 
napa. Kwail kamtamtuzne “Jesús Dios Painkul chi i” kizamtu. Juanne 
uspa kizamtu aizpa nilchi kiztu. 

Judío awaruzne impilpakas tilkwilpakas parara. Sun akwa Juanne 
Diosta piantuza kurunnamtu, impilkin chaanapa, Dios impilkana aiztu 
akwa (cap. 1). Capítulo 2kin Juanne Cristora nijkulturuza ininnamtu, 
Diosta piantuza pashinanapa. Pashimtuchiruzne aanazi. Uspane “Je- 
sús Cristo chi i” pirail kizanazi (4.1-6). Dios painkultuzne nijkulturuza 
pashinanazi. Cristora nijkulturuz Jesús uztakana uzanazi. Uspane 
Dios inintu aizpa kianazi (cap. 3; 4.7-21). Minpa Diosta nijkulturuz 
wan anuppanazi kiztawane, Juanne chiwazha kuruntu aizpa kiarawa 
ininnamtu (cap. 5). 





Sun Pitne awaruza pailta payu uzninnamtu 

1Nane uruza an pinkihta Jesucristowa, awaruza uzninnam- 

tumikawa, panamtus. Wan sarachasmin, wan mansarachas- 
min, usne an ñancha uzta. Us kaizta aizpa miramakpas. Au ka- 
sukasa iztamakpas. Watcha ussa iz kit au chihtikasa piztamak- 
pas. 2Awaruza uzninnamtumikane ussa piankamninnara. Aune 
ussa iz kit au izara aizpa piankam kit awaruza uzninnamtumi- 
kawa uruza kainapuspas. Wan sarachasmin, usne Paiña Pa- 
pihshkasa uzara. Usne au sukin ara, au ussa piankamanapa. 
3 Au izara aizpakas au miara aizpakas uruza kainapuspas, uruz- 
kas aukasakas izmuruzkanain wanmakkanapa. Sunkana kitne, 
aune au Taitta Dioskasa, paiña painkul Jesucristokasa wanmak- 
kiznapas. 4 Aune sun pit uruza papuspas, wan watsal kulanapa. 

Diosne kai aiztu 

SJesucristone aumiza ka kamtanara: Diosne kwisha wari. 
Impilkanain kai aiztu. Chinkas kwail kitchiwal. Sun pitmin au- 
ne uruza kainanapuspas. 6 Diosta wanmaktit ish kizamtune, sun 
urain nil chi uzamtune, aune pirail kaiz kit nil chi kiamtuas. 
7 Diosne wat kimtu. Aune Dios wat kimtu aizpakanain kit kit 
chatpamakpas. Sunkana uzarane, aune izmuruzkasa watsal 
wanmakkiznapas. Suasne Dios painkulne au kwail kiarit aizpa 
paiña aimpikasa sinam sananazi. 

8 Au kwail kitchimakpas kizarane, aune ñan miwara iamtu- 
makpas. Au kaiztu aizpa watcha chi. 9Au kwail kiarit aizpa 
Diosta kaizarane, usne au kwail kiarit aizpa wat kul kit wan tun- 
tu kwail kiarit sinam sananazi. Dios wan nil kimtu akwa, usne 
us kin namtu aizpa kinazi. 10 Aune “kwail kitchimakpas” kiza- 
rane, aune Dios pirail kaiztu kaizamtuas, paiña watcha pit mira- 
chi akwa. 


Cristone au akwa paikummika i 

1Nane uruza, ap pashpakanain, sun pit pinkihta pananam- 

tus, kwail kiamanpa. Mane minpazha kwail kiarane, Cristo 
aumiza kiwainmikane, au akwa Papihsh iztakin paikwanazi, 
aumiza pakpanapa. Usne kwisha wari. 2 Jesucristone au kwail 
kiarit akwa irit, au kwail kiarit aizpa wat kulninna. Auruzpain 
akwa irachi. Wan su awaruz akwa irit, uspa kwail kiarit aizpa 
wat kulnanapa. 

3 Au Dios inintu aizpa kiarane, aune watcha Diosta piankam- 
tu pianmakpas. 4Minpazha “nane Diosta pian ish.” kiztane, 
Dios ininta aizpa kimtuchine, usne pirail kaiztu. Usne watcha 
kaiztuchi. 5Us ininta aizpa kimtumikane, paiña pit mimtumika- 
ne, watcha Diosta nil pashimtu. Sunkana kitne, Diosta wanmak- 
tamakpas pianmakpas. 6 Minpazha “Dios wanmaktit ish” kiz- 
mumikane Jesucristo au sukin uztakanain uzarawa. 


Masas inim 
7 Nane uruza, ap pashimtu añakanain, sun pinkihta an ñan- 
cha inim akwa pananamtus, sun kianapa. Sun inim masas chi. 
Cristora nijkularasmin, sun Dios watsal pit miarasmin, une sun 
antikwa inim kiamizta. 8Sunkana nane uruza mamasa sun ma- 
sas inim pamtus, mianapa. Cristokas ukas sun wat pit pianka- 

mat kit kiamizta. Sun pitne kai impilkanain wan sura aiztu, wan 
awa sun watcha pit piankamanapa. 

9Minpazha “wat kimtus” kiz kit paiña aimpihshta aliz kulta- 
ne, usne makima kwail kimtu uztu. 10Paiña aimpihshta pa- 
shimtumikane wat kimtu uz kit mamaztuza kwail kinintuchi. 
11Sunkana paiña aimpihshta aliz kultumikane kwail kimtu uz- 
tu. Tilkwiltakanain chamtu. Aimpihshta aliz kultane, usne chi- 
wazha wat kin minsachi. 

12Au kwail kiarit aizpa wat kulta akwa, nane uruza, ap pash- 
pakanain, pinkihta pananamtus, awa “Cristo kwisha wari” kiza- 
napa. 13Nane ilaparuza an pinkihta pananamtus, an ñancha 
uzatmikasha piankamara akwa. Nakas musitturuza an pinkihta 
pananamtus, u Diablora anupparit akwa. 

14Nakas pashparuza an pinkihta parit ish, au Taitta Diosta 
piankamarit akwa. Haparuzakas parit ish, an ñancha uzatmika- 
sha piankamara akwa. Musitturuzakas an pinkihta parit ish, u 
tinta akwa, Dios pit miat kit piankamara akwa, u Diablora 
anupparit akwa. 

15Au sukin chiwazha kwail wa aizpa kishiman. Chiwazha 
kwail wa aizpa an sukin kishimtumikane Taitta Diosta pashisa- 
chi. Dioskas ussa pashimtuchi. 16 Au sukin wan kwail wa aizpa 
Taitta Diostas taiztachi. Sun kwail au sukismin wa. Awain chi- 
wazha kwail wa aizpa kiashimtu. Awakas chiwazha izat kit wa 
aizpa pashiamtu. Awakas kwazpa namashimtu, chiwazha 
kwazpa kultit mij aizpa awaruza annanapa. 17 Au sukin wa aiz- 
pakas wan awa kiashimtu aizpakas pailtinazi. Dios inintu aizpa 
kishimtumikane pailta payukima uznazi. 


Watchakas pirailkas 

18Ap pashimtu pashpakanain mizhain. Minpa payu taizna- 
pain i. Une Cristora aliz amtumikawa miara. Mane au sukin 
kwisha akkwan Cristora aliztuzne pura. Katmizna an minpa pa- 
yu taiznapain i pianmakpas. 19Uspane aukis puzara, Cristora 
watcha nijkularachi akwa. Cristora piankamarane, uspane au- 
kasa tuashina. Cristora piankamtachi akwa, uspane aukis puza- 
ra. Uspa Cristora nijkularachi pianmakpas. 

20 Cristone paiña Sinam Izpulta ininnara, uruza kiwaina- 
napa, wan watcha piankamninnapa. 21 Watcha piankamta 
akwa, nane uruza pinkihta panarau. Uruzne na pinkih uruza 

parit aizpa watcha i pianmai. Pirail pitne watcha pittas puz- 
sachi. 

22 ¿Minma pirail kaizmumika i? Pirail kaizmumikane “Je- 
súsne Cristo chi” kiztu. “Jesús Cristo chi” kiztumikane Taitta 
Diostakas paiña Painkultakas piankamtuchi. 23“Jesús Dios 
Painkul chi” kiztumikane Taitta Diosta pianchi. “Jesucristone 
Dios painkul i” kiztumikane Taitta Diostakas paiña painkulta- 
kas piankamanazi. 

24 Uruzne ñamin sun pit miat aizpa nijkulmiztain. U ñamin 
miat aizpa nijkularane, une Dios painkulkasa au Taitta Diosta- 
kasakas pailta payu sulmin nukkularinazi. 25 Jesucristone au- 
miza pailta payukima uzninna namta. 

26 Nane uruza pirailkanain kiztumikawa pinkihta parit ish, 
uspa uruza pirail appamanpa. 27 Jesucristone Sinam Izpulta 
ininta, ukasa uz kit kiwainanapa. Sinam Izpulmin uruza wan 
chiwal kamtanamtu akwa, mamaztuzne uruza an kamtanasa- 
chi. Us kaiznamtu aizpa watcha i, pirail chi. Katmizna us kamtat 
aizpa miat kit Cristokasa pailta payukima nukkultain. 

28 Mane, pashimtu pashpakanain, mirain. Cristokasa pailta 
payukima nukkultain, us amtu payura tinta nijkulanapa, us iz- 
takin mitsal paamanpa. 29 Uruzne Jesucristo wat kimtu wat 
pianmai. Sunkas piankamarawa. Wat kimtuzne Dios painkulka- 
nain mai. 


Diosta pashparuz 
1 Taitta Dios aumiza kwisha pashinamtu akwa, usne aumiza 
Diospa pashpa namninnarit. Watcha, Diospa pashparuz 
makpas. Katmizna au sukin uzturuzne, Diosta pianchiruzne, au- 
miza pianchi, Diosta piankamarachi akwa. 2Na uruza pashi- 
namtu akwa, u Diosta piantuz mirain. Aune Diospa pashpaka- 
nain makpas. Kwiztane aune miza Dios aumiza maizarinsa 
pianchimakpas. Jesucristo akane, aune uskanain iztit namari- 
napas. Suasne aune ussa wat izanapas. 3 Jesucristokanain nam- 
na tirizamturuzne kwail kishiamtuchi. Uspane uspa kwail kiarit 
aizpa sinam kulna Diosta paikuamtu, Jesucristo sinam uztaka- 
nain uzanapa. 
4Wan awaruzne kwail kiamiz kit Dios inintu aizpa miamtuchi. 
5Uruzne Jesucristo au sukin ara pianmai, au kwail kirit aizpa si- 
nam sananapa. Usne chinkas kwail kitchi. 6Wan Jesucristora 

mimturuzne kwail kiamtuchi. Wan kwail kimturuzne Jesucristora 
nijkulamtuchi. Ussa piankamarachi. 7Ap pashpakanain miza. Mi- 
nainkas uruza pirailkanain kizmumikara miman, kwail kiamanpa. 
Wat kimiztumikane wat awa i. Usne Jesucristo wat kimtukanain 
kimtu. 8Kwail kimizturuzne Diablokasa chamtu. Diablone an ñan- 
cha kwail kitmika azi. Kwail kimizta. Dios Painkulne au sukin 
kihshta, wan Diablowa kal, wan kimtu aizpa kawal kiana. 

9Diospa pashparuzne kwail kiamiztuchi, Dios usparuza uz- 
ninnamtu akwa. Usne kwail kishimiztuchi, Dios ussa paiña 
kwal namninta akwa. 10 Sunkana aune Diosta piantuzakas Dia- 
blokasa chamtuzakas pianmakpas. Wat kimtuchimikakas, pai- 
ña aimpihshta pashimtuchimikakas Diospa kwal chi mai. 


Mamaztuza pashinarawamakpas 

11 Uruzne an pitmin an ñancha ka miarit. Nijkulturuza pa- 
shinarawamakpas. 12Caín uztakanain uzman. Caín Diablokasa 
cha akwa, usne paiña aimpihshta piantara. ¿Chikishma ussa 
piantara? Usne paiña aimpihshta piantara, Diablowa kal kimtu 
akwa. Paiña aimpihshne Diospa wat kal kimizta. 

13Diosta piantuz mirain. Au sukistuz ukasa pilchapuzkane, 
nijkulat kit ishkuman. 14 An ñancha uztuasmin, aune miza uzna 
piankamarachimakpas. Irit awakanain uztamakpas, Diosta 
piankamarachin. Mane aune miza uzna pianmakpas, Diosta 
pianturuza pashinamtu akwa. Mamaztuza pashimtuchimikane 
irit awakanain uzmiztu. 15 Wan mamaztuza aliz pilchapuztumi- 
kane mamazta piantatmikana namtimtu. Mamazta piantarami- 
kane pailta payukima uzmanazi. Sunkana uruzne pianmai. 
16 Cristo au akwa irit. Sunkana usne aumiza anara, miza ma- 
maztuza pashinana. Sunkanain aune Diosta piantuza kiarawa- 
makpas, inakima. 17 Kwazpamikane wan mij. Kwazpamika, 
Diosta pianmika we mijmikara iztane, us we mij aizpa milamtu- 
kine, us we kumtu aizpa kwintukine, kwazpamikane “Diosta 
pashimtus” kaizsachi. 18 Ap pashparuz, mirain. Aune pitparain 
mamaztuza pashinasachimakpas. Mamazpa akwa wat kal kim- 
tune, aune mamaztuza watcha pashinamakpas. 


Dios iztakin nil kitpamakpas 


19 Au mamaztuza pashinamtune, aune Dios watcha pit pian- 
makpas. Suasne aune Dios iztakin nilmin uzpuspas, ishkwat- 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


1 San Juan 3, 4 670 


chin. 20 Au kwail kiarit aizpa minñarane, Diosne, aukinkas anza 
katsamikane, aumiza kiwainanazi, au minñamtu aizpa kwail 
kiamanpa. Usne au pian aizpakas anza wan pian. 21 Na pashim- 
turuz, mirain. Kwail kirit aizpa ayukta nukkultukine, aune Dios- 
ta paikwashimakpas, ishkwatchin. 22 Aune Diosta wan paikum- 
tu aizpa sappiznapas, an us inintu aizpa miamtu akwa, au us pa- 
shimtu aizpa kiamtu akwa. 23 Diosne sunkana aumiza ininnara, 
paiña painkulta, Jesucristora nijkulanapa. Uskas aumiza inin- 
nara, mamaz nijkulturuza pashinanapa. 24Dios inintu aizpa 
mimturuzne Dioskasa chaamtu. Uskas aukasa cha. Sunkana 
Diosne aukasa chamtu pianmakpas, paiña Sinam Izpul aukasa 
uznapa ininta akwa. 


Diospa Sinam Izpulkas Cristora aliztuzkas 

1Ap pashimturuz, mirain. Wan “Dios nawa paiña pit kaina- 
4 na ininta” kizmuruza nijkulanachi. Suntuza uspa kaizamtu 
aizpa mimarain. “¿Dios usparuza sun pit ininma?” kiz kit mima- 
rawa. Akkwan nilchi kainammtuzne au sura pirail kaizamtu. 
2Sunkana kurunamtus, Sinam Izpul akwa kainammmikara 
piankamanapa. “Jesucristo awakanain kawira i” kizmumikane 
Dios Sinam Izpul akwa kainammtu. 3 “Jesucristo awakanain ka- 
wirachi” kizmumikane Dios Sinam Izpul akwa kainammtuchi. 
Sun kizmumikane Cristora aliz awa i. Une sun kizmumika an- 
pain i miara. Au sukin me arit i. 

4 Pashparuz, mirain. Uruzne Diospa kwal mai. Katmizna 
uruzne sun pirailtuza anuppanarit. Ukasa chamtumikane, 
sun Sinam Izpulne, Diablokin, an sukin chamtumikakin, anza 
tinta i. 5 Pirail kaizmuruzne an sukin awaruzkasa chaamtu. 
Katmizna uspane an sukin wa aizpa kwinta kiamtu. An sukin 
uztuzne uspa kaizamtu aizpa miamtu. 6 Sunkana aune Diospa 
kwal makpas. Diosta piantuzne au kaizamtu aizpa miamtu. 
Diosta pianchiruzne au kaizamtu aizpa miamtuchi. Na kaizta 
akwa, aune Izpulpa watcha kainammmikara piankampuspas. 
Kawarain aukas watcha kainammtuchimikara piankampus- 
pas. 


Dios panashimtu 


7 Na uruza pashinamtu akwa, Diosta piantuz, mirain. Aune 
kawarain nijkulturuza pashimiztawamakpas. Mamaztuza pa- 

shimtumikane Dios inintu aizpa kimtu. Wan mamaztuza pa- 
shimtumikane Diospa kwal mai. Uspane Diosta wat pian. 8 Ma- 
maztuza pashimtuchimikane Diosta pianchi. Diosne wanta pa- 
shinamtu. 9Diosne us aumiza pashinamtu piankamninnara, 
paiña painkul mazain mij au sukin ininta akwa, au kwail akwa 
inapa, us akwa pailta payukima uzanapa. 10 Aune Dios pashim- 
tukanain pashimtuchimakpas. Usne aumiza panashit kit paiña 
painkulta ininta, au kwail akwa inapa, au kwail kiarit aizpa si- 
nam sananapa. 

11 Na pashimturuz, mirain. Dios aumiza sunkana pashinarit 
akwa, aukas mamaz nijkulturuza kawarain pashinarawamak- 
pas. 12 Minminkas Diosta izarachi. Mamaztuza kawarain pashi- 
namtune, aune Dioskasa chaamtumakpas. Suasne aune Diosta 
pashiamtumakpas. 

13Diosne paiña Sinam Izpulta ininta, aukasa uznapa. Mane 
aune paiña Izpul akwa Dioskasa chamtumakpas. 14 Aune Dios- 
pa Painkulta iz kit ka kainaramakpas: “Papihshne paiña pain- 
kulta au sukin ininta, wan awa kwail kirittuza sinam sananapa.” 
15“Jesúsne Dios painkul i nijkultus” kiztumikane Dioskasa 
chamtu. Diosne ussa chihkamanazi. 

16 Aune Dios aumiza pashinamtu watcha nijkul kit pianmak- 
pas. Diosne wan awaruza pashinamtu. Mamaztuza pashimtumi- 
kane Dioskasa cha. Diosne ussa chihkamanazi. 17 Sunkana aune 
Diosta an nil pashimiztawamakpas. Suasne Diosne wan awa- 
ruza mimanazi, uspa kwail akwa. Sun payu taizkane, aune tinta 
nijkulanapas, ishkwatchin. An sukin uzamtukas, aune paiña Pa- 
pihshta, au Diosta piankampuspas. Usne aumiza Cristokanain 
namarit. 18 Diosta watcha pashimtumikane Dios iztakin ish- 
kwasachi. Diosta pashimtumikane us ishkumtu aizpa paimpa 
ininnamtu. Ishkumtumikane usmin naizmiztu. Katmizna min- 
pazha ishkumtune, usne miza Diosta watcha pashimtu pian- 
kamsachi. 

19 Aune Diosta pashipuspas, us an ñancha aumiza pashinara 
akwa. 20 Minpazha “Diosta pashimtus” kiztune, sun urain paiña 
aimpihshta pilchapuztane, usne pirail kaiztu. Minpazha paiña 
aimpihshta, paiña iztamikara pashimtuchine, Diosta iztachimi- 
kara pashitchi. 

21 Diosne sun inim aumiza ka ininnara: Diosta pashimtumi- 
kane paiña aimpihshtakas paiña kwampihshtakas pashitpa. 

Diosta nijkultawamakpas, au sukin nil uzanapa 


1 Wan “Jesús Cristo i” kiz kit nijkulturuzne Diospa kwalka- 
5 na mai. Papihshta pashimtumikane papihshpa pashparuza- 
kas panashimtu. 2 Diosta pashikane, aune us ininta aizpa kipus- 
pas. Suasne Diospa pashparuzakas pashinamtu pianmakpas. 
3Diosta pashimtumikane us ininta aizpa mit kit kimtu. Us inin- 
ta aizpa kwisha kal chi. 4Wan Diospa kwalkanaintuzne an sukin 
kwail kin miamtuchi. Diosta nijkultamikane au sukin nil uznazi, 
kwail kimanpa. 5 “Jesús Dios painkul i” kiz kit nijkultamikane 
an sukin kwail kin miamtuchi. 


Diosne “ap painkul wat i” kiztu 

6 Jesucristone apain ara. Aune “Jesúsne Dios Painkul i” pian- 
makpas, Jesús kwazikasa muntit akwa, kurishta aimpi puz kit 
irit akwa. Kwazikasain muntachi. Kwazikasa muntawane, kwiz- 
tane awane ussa piantarit. Sinam Izpulne wan piankam kit “Je- 
súsne Dios Painkul i” kiz kit wan watcha kainammtu. 7 Kutña- 
ruzne “Jesúsne Dios painkul i” kainammtu. 8Sinam Izpulne “Je- 
súsne Dios Painkul i” kiz kit sun awaruza piankamnintu. Jesús 
kwazikasa muntit akwa, Diosne awaruza “Jesúsne Dios painkul 
i” kiz kit kainanara. Jesús kurishta aimpi puz kit ira akwa, Dios- 
ne wanta “Jesúsne Dios Painkul i” kiz kit kainara. Sun kutñaruz- 
ne kawarain kainammtu. 9Minpazha ampu parakane, aune us 
kaizta aizpa mimtumakpas. Dios kainammtu aizpa anza tinta 
akwa, aune us kainammtu aizpa mit kit nijkularawamakpas. 
Diosmin “Jesúsne Dios Painkul i” wanta kainanara. 10Dios 
Painkulta nijkultamikane “Jesúsne Dios painkul i” kiz kit wat- 
cha usmin piankamtu. Dios kaizta aizpa nijkultachimikane 
“Dios pirail kaiztu” kiztu. Usmin Dios paiña painkulpa kai- 
nammtu aizpa nijkultuchi. 11 Mane Diosne aumiza paiña pitmin 
piankamninnamtu. Usne aumiza paiña Painkulta nijkulturuza 
pailta payukima uzninna namta. 12 Dios Painkulta nijkultami- 
kane me Dios akwa mamaz tuntu uztu. Dios Painkulta nijkultu- 
chimikane mizurainkas Dioskasa uzmanazi. 


Minpa pit kaiz kit kurunamtu 


13Nane an pinkih uruza, Dios Painkulta nijkulturuza pana- 
rau, Dios akwa pailta payukima uzanazi piankamanapa. 

14Au Diosta wat nijkulamtu akwa, aune ussa chiwazha pai- 
kwashinamakpas, ishkwatchin. Us pashimtu aizpa paikumtune, 
usne aumiza mimtu. 15Sunkana aune Dios au paikuamtu aizpa 
mimtu pianmakpas. Sun akwa au paikuamtu aizpa sappanapas 
pianmakpas. 

16Minpazha paiña aimpihshta kwail kimtu iztane, paiña 
kwail akwa imtukine, usne Diosta aimpihsh akwa paikwatpa. 
Diosne ussa uzninanazi, paiña kwail sinam sarit akwa. Mamaz 
tuntu kwail kitne, sinam sasachi. Minpazha sun mamaz tuntu 
kwail kitne, une sun mamaz tuntu kwail kitmika akwa Diosta 
paikwasachi. 17 Wan kwail kimtu aizpa kwaili. Diosta paikwat- 
pa, awa kwail kirit aizpa sinam sanapa. 

18 Aune Diosta piankamtaruz kwail kiarit aizpa kiamiztuchi 
pianmakpas. Dios Painkulne usparuza nil uzana kiwainamtu, 
Diablo usparuza kwail kiamanpa. 19 Aune Diospa kwal makpas 
pianmakpas. Aune Diablo mamaz awaruza au sukin uztuza inin- 
namtu pianmakpas. 20 Aune sunkas pianmakpas. Dios Painkul- 
ne apain at kit aumiza piankamninta, watcha Diosta piankama- 
napa. Mane aune watcha Dios kaizta aizpa mipuspas. Paiña 
painkulkasa, Jesucristokasa chapuspas. Aumiza pailta payu uz- 
nintumikane watcha Dios i. 21 Ap pashparuz, mirain. Chiwazha 
Dioskanain sarit aizpara, wan awa tikasa sarit aizpara, wakpuj 
wainman. 

Pailti. 

San Juanne An Kwizta Pinkih Para 


San Juan, ilapa muntitmikane, an pinkihkas Jesucristora piantuza, 
wanmakturuza, panamtu. Usne suntuza kurunnamtu, Dios watcha 
kaizta aizpa kianapa, Diosta piantuza pashinanapa (1-6). Uskas kam- 
tanamtu, kwail kamtamtu aizpa miamanpa, sappamanpa (7-11). Min- 
pa Dios narittuza kakishapu kiznamtu (12-13). 





Kakishapu kiztu 

1Nane ilapa inintamika ish. An pinkih wanmakmuruza, Dios 
narittuza panamtus. Paiña painkultuzakas pashuruzakas pa- 
namtus. Wan uruza watcha pashinamtus. Na uruza pashinamtu- 
kas, wan Dios watcha pit piankamturuzkas uruza pashinamtu. 
2 Aune kawarain panashit kit Dios watcha pitmin piamkampus- 
pas. Sun Dios watcha pit aukasa tuanazi, pailta payukima. 3Au 
Taitta Dioskas au Jesucristo, Taittawa Painkulkas, uruza wat ki- 
wainanazi. U akwa wat minñanazi, naizamanpa. Uruza kalpain 
uzninnanazi. Suasmesa une sun watsal pit miat kit nijkultaruza 
pashinanazi. 

4Nane kwisha wat ish, minpazha paiña pashparuz wanmalarit 
akwa. Uspane watcha miat kit wat uzamizta. Uspane Taitta Dios 
ininta aizpa kiamizta. 5Mane, ap izmuruz, mirain. Nane uruza pai- 
kwanamtus, wan kawarain mamaztuza pashinanapa. Sun inim na 
pamtu aizpa masas chi. U sun inim an ñancha mijmazi. 6 Pashim- 
turuzne Taitta Dios ininta aizpa miat kit nil uzarawa. Sun an ñan- 
cha inim miazi, Taitta Dios ininta aizpa kianapa. 


Ñanta kinninmuruz 
7Sunkana kwisha akkwan ñanta kininmuruzne au sukin 
chaat kit Jesucristo awakanain kawirit kizamtuchi. Sunkana 

kimmikane ñanta kininmika i. Usne Cristora aliz. 8 Uruzpain iz- 
tain, u kal kiamtu aizpa kamanpa, Dios uruza milamtu aizpa 
wan sappanapa. 

9Minpazha Cristo kamtara aizpa kwairane, Cristo kamtara 
aizpa mirakine, usne Dioskasa chatchi. Pailta payu Cristo kam- 
tara aizpa mimtumikane Taitta Dioskasakas paiña painkulkasa- 
kas chamtu. 10 Minpazha uruza izna akane, Cristo kamtara aiz- 
pa kamtamtukine, une suntuza “ap yalta napti” kizman. “Kaki- 
shapu” kizman. 11 Minminkas “Wat i” kizmumikane uskasa sun 
kwail kal kimizpailnazi. 


Minpa pit 
12Akkwan pit uruza kainashimtukas, mane nane pinkihta 
pamtuchish. Nane uruza izna ishimtus, u iztakin kwinta kin, u 
kwisha watsal puranpa. 
13Ukasa wanmaktuzkas narittuzkas uruza “kakishapu” kiz- 
namtu. 
Pailti. 

San Juanne An Kwizta Pinkih Para 


San Juanne an pinkihkas pam kit Gayo muntitmikasha inintu. Ussa 
pashimtu akwa, Juanne Diosta aishtaish kiztu, Cristora nijkulturuza 
kiwainnamtu akwa (1-8). Uskas Gayora kuruntu, Diótrefes mimanpa 
(9-10). Mamaz, Demetrio muntitmika, wat nijkultumika i kiztu 
(11-12). Minpa Juanne iru kiz kit kakishapu kiztu (13-15). 





Gayo muntitmikane wat awa i 

1Nane ilapa inintamika ish. Dios watcha pit akwa, nane an 
pinkih Gayora pamtus. Na pashimtu izmumikasha pamtus. 

2 Ap pashimtumika, miza. Dios nua wat kiwaintu akwa, nane 
Diosta paikumtus, an watsal uznapa, tinta kulnapa. 3Minpazha 
añakanaintuz apa aakane, kwisha wat kultau. Uspane watcha 
akwa nune nil uztui kizara. Dios watcha nua kuruntu aizpa nil 
kimtui kizara. 4Ap painkultuz Dios watcha pit miat kit nil uza- 
kane, nane anza wat kultus. 

SNa pashimtumika, miri. Mamaz suras Diosta piantuz up 
yalta pianakane, nune uspa akwa kimtu aizpa wari. 6 Uspane 
Diosta piantuza uspa wanmakmukin paranara. Nu usparuza 
kwisha panashimtui kizara. Kaiyarikane, usparuza kiwainnari, 
miwara wat ianapa. Diospa kal kiamtu akwa, nune uspa akwa 
Dios pashimtu aizpa kitpa. 7 Uspane uspa suras puzat kit Jesu- 
cristowa kal kin iara. Diosta pianchiruzpa chinkas sapparachi. 
8Ka kwaizna aune Dios kiwainturuza kiwaintawamakpas, Dios 
watcha pit kainanapa. 


Diótrefeskas Demetriokas 
9 Nane wanmakturuza mamaz pinkih parakas, Diótrefesne, u 
iztakin usmin an katsa namshimtumikane, na inintu aizpa mim- 

tuchi. 10 Katmizna na pa ikane, nane ussa akwanash. Us kimtu 
aizpakas nawa pirail pit paramtu aizpakas nijkulninnash. Usne 
sunkasa wat kultuchi. Diosta piantuz aakane, uskas paiña yal 
nammilanamtuchi. Uskas mamaztuza yal nammilaman kiznam- 
tu. Mamaztuza wanmakmukis an ñanpa ininnamtu. 

11 Na pashimtumika, miri. Mamaz kwail kimtu aizpakana ki- 
man. Mamaz wat kimtu aizpakana kirain. Wat kimtumikane 
Dioskasa cha. Kwail kimtumikane Diosta piankamtachi. 12 Wan 
wanmakmuruzne Demetriowa wat kainaamtu. Uztuasmin, wat- 
cha paramtu. Nakas us akwa wat kainammtus. Une na kaiztu 
aizpa watcha i piam. 


Minpa pit 
13 Akkwan pit uruza kainashimtukas, mane nane pinkihta 
pashitchish. 14Uruza masakin izna tiriztus, u iztakin kwinta 
kin. 
15Dioskasa kalpain uzti. Akkis up izmuruzne “kakishapu” 
kiz inintu. Au izmuruza nu uzkin “kakishapu” kiz ininnari. 
Pailti. 

San Judas 
San Judasne An Pinkih Para 


San Judasne an pinkih kwizta Cristora nijkulturuza panamtu, kwail 
kamtamtuza miamanpa, uspa ininnamtu aizpa kiamanpa (1-16). 
Kwiztane Judasne Cristora nijkulturuza ininnamtu, Dios Sinam Izpul 
akwa an tinta namanapa, Anpat amtu payura tiriznakima (17-23). 
Minpa usne Diosta kwisha wari kiztu (24-25). 





Kakishapu kiztu 
1 Nane Judas mun ish. Jesucristowa kal kimtumika ish. San- 
tiagowa aimpihsh ish. Au Taitta Dios pashimturuza an pinkih 
panamtus. Jesucristone usparuza akwanat kit iznamtu. 2 Nane u 
akwa Diosta paikumtus, kwisha akkwan wat kiwainanapa, 
Dioskasa kalpain uzanapa, uruza an pashinanapa. 


Pirail kamtamtuz 
(2 Pedro 2.1-7) 

3Na pashimturuz, mirain. Dios au kwail kiarit aizpa sinam sa- 
narit akwa, nane uruza pinkih pana mintuarau, Dios au akwa kirit 
aizpa an wat piankamanapa. Sunkana mane nane uruza pinkihta 
pat ininnarawaish. Uruza paikwatpas, u Dios pit nijkultu aizpa 
watsaanapa, mamaz nakaamanpa. Diosne paiña pitta nijkultumi- 
kasha chihkanara. 4Minpazha awaruzne u uzkin puintain nappa- 
rit, uruza pirail kizanapa. Ñamin Dios pit ka parit: “Sun awane, nij- 
kultuchiruzne, naizat kit wan kaarinazi.” Dios usparuza wat ki- 
wainashimtukas, sun Diosta pianchiruzne pailta payukima wan 
chiwal kwail kishiara. An Diosta, katsa ininmikara, chinkas mia- 
shitchi. Au Anpat Jesucristora pianchimakpas kizamtu. 

5 Mane u sun pit wat piankas, nane mamasa sun kwinta nij- 
kulninnashimtus. Anpat Israel awaruza Egipto sukis ukkanara- 

wane, Anpatne nijkultachiruza kawal kinarit. 6 Akkwan ángel- 
tuz uspa kal chiyura kiarit aizpa chihkaarit akwa, Diosne tas 
kwayarit. Mane Diosne usparuza tilkwilta kuhtit mij, uspa naiz- 
tu payukima. 7 Une Dios ángeltuza kinarit aizpa pian. Kawa- 
rain, usne Sodoma pipulura uztuzakas Gomorra pipulura uztuz- 
akas pipulu makin uztuzakas kinarit. Sun awaruzne u pipulukin 
uztuzkana chiwazha ashampa pizat kit uspakasa pittamtu. Ma- 
maz usparuztas ampuruzpain ashampakanain pittamtu. Diosne 
sun pipulukin uztuza impaktanara, sunkana kwail kimtuz pailta 
payukima naizarinazi piankamanapa. 

8 Sun awaruzkanain nilchi kamtamturuzne kwailpa kainkiz- 
pamtu uzamtu. Paiña ñakasain kwail kininnamtu. Dios aumiza 
ininnarachi kizamtuasmin, uspane katsa ininmikasha kwail pa- 
raamtu. 9 Katsa ángel ininmumikane, Miguelne, Diablokasa us- 
paruzpain Moisés irit ñawa tinta parara. Miguelne Diablora 
“kwisha kwail kit” kizshitchi. Sunmin ka kizta: “Diosne nua tin- 
ta kurun kit ilnazi.” 10Uspane uspa chiwazha pianchi aizpa 
kwail paraamtu. Kalpane us mintuchi aizpa wan kimtu. Sun 
awaruzne kalpakanain uspa kishiamtu aizpa kiamtu, minñara- 
chin. Suasne uspane wan kaarinazi. 

11 Sun awaruzne kwisha naizarinazi. Caínpa kwail kit aizpa- 
kanain kiamiztu. Pial kana kimtu akwa, uspane Balaamkana 
kwail kiara. Sun nilchi kamtamtuzne Corékanain wan chiwal 
kaarinazi, Dios ininta aizpa kiamtuchi akwa. 12 Sun awa u pish- 
ta izna aakane, uspane u uzkin nijkultachin kuamtu, mitsal kit- 
chin. Usparuzpain naiyat kit kuamtu. Mamaztuza naiyamtuchi. 
Chiwazha uspa kiamtu aizpa kain i. Inkwa miltuasmin, uspane 
wanish alukasachikanain mai. Uspane pippa wanachi tikanain 
mai. Ti pulparikane, kwarim. Ti mujtitkas puhstim. Uspane sun 
tikanain mai. 13Inkwa pira tinta nuppaintawane, uspa mitsal 
kwail kiarit aizpa putchá pi suhkanain mai. Uspane kima kwirit- 
kanain mai. Diosne usparuza tilkwilta pailta payukima kuhnarit 
mijananazi. 

14 Adánpa pampa pashpa kawiara. Seis kwal kawiarawane, 
Enocne kawira. Usne Dios ussa inintu aizpa ka kainara: “Anpat- 
ta iztau. Usne kwisha akkwan ángelkasa aanazi. 15Wan awa- 
ruza “kwail kiari' kiznanazi, wan kwail awaruz kwail kiarit aiz- 
pa piankamanapa. Uspa kwail kal kiashimtu aizpa minñamtuas- 
min, sun Diosta pianchiruzne Diosta aliz pararit.” 16Uspane 

kutkuat kit watsal uzamtuchi. Chiwazha kwail kin pashiamtu 
aizpa kiamtu. Pit parakane, uspane “wan pianmakpas” min- 
ñamtu. An katsamikara an watsal pit paraamtu, uspa pashimtu 
aizpa kianapa. 


Kurunta aizpa 

17 Na pashimturuz, mirain. Au Anpat Jesucristowa inintaruz 
kaizta aizpa nijkularain. 18 Ka kizara: “Minpa payura kwailtuz- 
ne Dios ininta aizpa kiashimanazi. Wan tuntu kwail minñashim- 
tu aizpa kianazi.” 19Sun awaruzne wantuza paimpa ininnamtu. 
Apas awakanain minñamtu akwa, uspane Dios Izpulta pianchi- 
manazi. 

20 Na pashimturuz, mirain. Dios kaizta aizpa nijkulara akwa, 
une uruza an tinta kulninnarain. Diosta paikukane, Sinam Iz- 
pulne uruza kiwainanazi, nil paikuanapa. 21 Dios aumiza pashi- 
namtu akwa, aune us kaiztu aizpa nijkulmiztawamakpas. An 
Anpat Jesucristone aumiza wat kiwainanazi. Us kailtu payu 
taizka, aune uskasa pailta payukima uzanawas. 

22 We nijkulturuza kiwainat kit kurunarain, ñanta kwail kia- 
manpa. 23 Mamaztuza Intas ukkanarain, Inta pakkamanpa. Ma- 
maztuza wat kiwainarain. Uruzmin kwira kirain, uspa kwail 
kiamtu aizpa piankamamanpa. Uspa kwail kiarit aizpa pil pin- 
kanain iztit mai. Uspa pil pin akwa sasachi, pil pusmanpa, uspa 
kwail nua kwakmanpa. 


Minpa Pit 

24-25 Au Diosne, maza Dios i. Au kwailtas watsammikane au- 
miza kiwainshinai, kwail kiamanpa. Aumiza kwail sinam sarit 
akwa, Diosne paiña kai iztukin aumiza milnashinanazi, us iztu- 
kin watsal kulanapa. Au Anpat Jesucristo akwa, aune Diosta 
“kwisha wari” kiztawamakpas. Usne, katsa ininmikakanain 
wantuza pailta payurakima ininnanazi. 

Pailti. 

Patmos pi paizka sukin uztuasmin (1.9), San Juanne sun Apocalip- 
sis pinkih para, Diosta piantuz an tinta namanapa, Cristora nijkultuza 
tailchaanapa, uspa kwisha naizamtu akwa. Diosne paiña kwaltuza chi- 
wazha minpa payura kinazi piankamninnamtu, uspa naizamtu aizpa 
ishkuamanpa, Cristora chihkamanpa. Sun payura Diosta piantuz naiz- 
arakas, Juanne minpa payura Dioskas Anpat Jesúskas wan kwailtuza 
anuppanazi tinta kainanara. Juan kainkizparawane, usne us izta aizpa 
pinkihta para, wan awa chiwazha minpa payura kimtu aizpa pianka- 
manapa. 

Juanne Jesucristowa awaruza kaiznanamtu, sun pit Diostas amtu 
piankamanapa (1.1-8). Diosne Juanta kainkizpanintu, watsal Cristora 
iznapa, paiña pit siete iglesiaruza paninnapa (1.9-3.22). Kwiztane 
Diosne chiyura azpiannintu, Juan siete iptit pinkih iznapa (6.1-8.1). 
Kwiztane Juan siete iru kwil iztu. Suasne mazane kutña piji “une naiz- 
anazi” kiznazi (8.2-14.20). Kainkizpamtuasmin, Juanne siete tazakas 
iztu (15.1-16.21). Suasne Juan kainkizpamtuasmin, Diosne wan 
kwailtuza an sukin naizninnamtu, Diablora anuppanakima 
(17.1-21.15). Minpa Diosne masas Jerusalén pipulu samtu 
(21.1-22.15). Usne ka kwiantu: “¡Anpat Jesús, apa anka!” 





Diosne awaruza Jesúspa piankamninnamtu 

1Diosne an pit Jesúspa paranintit, paiña kiwaintuz mamin 

kirimtu aizpa piankamanapa. Nane Juan mun ish. Diosne 
paiña ángel nawa ininta, Diosta nijkulturuz an pit piankamana- 
pa. 2Nane watcha na izta aizpa pinkihta parau. Dios pitkas Je- 
sucristo kaizta aizpakas pinkihta parau. 

3Diospa pit pinkih iztumikane, Dios kaizta aizpa mishimtu- 
mikane, an pit parit aizpa kishimtumikane, watsal kulnazi. Sun 
watsal payu taiznapain i. 

Juanne siete iglesiaruza panamtu 

4Nane Juan mun ish. Nane, uruza, siete iglesiaruza Asia sukin 
uzturuza panamtus. Diosne uruza kiwainashimtu, kalpain uzana- 
pa. Usne ñamin uzta. Makas uztu. Kwiztakas uznazi. Diospa Sinam 
Izpulne siete impilkanain aiz kit uruza kiwainashimtu, wat uzana- 
pa. 5Jesucristokas uruza wat kainashimtu. Usne an ñancha irittas 
kuhsaktamika azi. Mamasa imanazi. Usne wan au sukin inintuzkin 
an tinta i. Cristone aumiza pashinat kit au kwail akwa irit. Cristo 
au akwa irit akwa, paiña aimpi akwa, usne au kwail kiarit aizpa si- 
nam sanat kit aumiza chihtnara, kwail kiamanpa. 6Usne aumiza 
wanmakninnara, uskasa ininnanapa. Usne aumiza pariya namnin- 
nara, paiña Taitta Diosta kiwain kit paikuanapa. Awane Diosta “us 
kwisha wari” kizarawa. Usne an surakas wan awaruzakas pailta 
payurakima ininnashina. Sunkana kirinazi. 

7 Cristone wanishkasa anazi. 
Wan ussa nijkultuchiruzne ussa izanazi. 
Ussa piantarittuzkas 
wan suras awaruzkas uspa kwail kiarit akwa, us 
akwa ishkuat kit tinta azanazi. 
Sunkana kirinazi. 

8 Anpat Diosne, wan kishitmikane, nawa ka kaizta: “Nane 
ñamin uztau. Minpa payukima uznash. Nane ñamin uztau. Ma- 
kas uztus. Kwiztakas kailnash,” kizta. 


Juanne kainkizparakanain Cristora izta 

9Nane Juan mun ish. Nane uwa aimpihshkanain ish. Au Je- 
sústa nijkulamtu akwa, aune naiztumakpas, Dios wanta anup- 
panakima. Jesús aumiza kiwainamtu akwa, wan naizmu tail- 
chashimtumakpas. Dios pit parit aizpa kainarawane, Jesús kaiz- 
ta aizpa kainarawane, awane nawa Patmos sura taninta, sipnin- 
napa. Sun sune pi paizkakin uzta. 10 Diospa Izpulne Domingo 
payura nawa piz kit kainkizparakanain izninta. Nane ap punsih- 
man tinta paramtumikasha mirau. Usne tinta parat, iru kwil us- 
tukanain. 11 Usne nawa ka kaizta: “Nu kainkizpamtu aizpa pin- 
kihta parawa. Pinkihta parawane, sun pinkihta nijkulturuza 
Asia sukin uzturuza ininnari. Sun pinkihta Efeso pipulurakas, 
Esmirna pipulurakas, Pérgamo pipulurakas, Tiatira pipulura- 
kas, Sardis pipulurakas, Filadelfia pipulurakas, Laodicea pipu- 
lurakas ininnari.” 

Siete uru impil put panatkana 


12Nane ap punsihman izpujiarau, paramtamikasha izna. 
Puij izkane, nane siete uru impil put panatkana iztau. 13Siete 
impil uru panat paizkakin nane Cristora, maza awakanain iz- 
tau. Paiña pinne aks mittirakima kwarit. Usne paiña pechokin 
uru tit iptit. 14Paiña ashne putchá pimpuhkanainkas putchá 
wanishkanainkas iztit. Paiña kasune ín aiztukanain iztit. 15Pai- 
ña mittine iru aiztitkana iztit. Paramtuasmin, usne paiña pitpa- 
ra tinta kwianta, katsa pi aztukanain. 16Usne paiña numal chih- 
tikasa siete kima pizta. Pa matsih tiz mashtine paiña pittas puz- 
ta. Paiña matsihne pán tinta maltukanain kwisha watsal aizta. 

17Ussa iztawane, nane iritkanain paiña mittikin wakpuj 
waintau. Sunkana usne paiña numal chihtikasa nawa pat kit 
kaizish: “Ishkumun. Wan sarachasmin, nane an ñancha uztau. 
Minpa payurakima uznash. 18 Makas uzmika ish. Pailmanash. 
Na iritkanain tuatkas, mane pailta payukima ka uzish. Awa iri- 
ka, nane awaruza iarinpa ininnamtus. Nane Dios nijkultuchi- 
ruza, irit izpultuza, inta ininnat kit sua watsarit mijash, sun uz- 
mura uzanapa. 19Nu iztit aizpakas, sun ma kimtu aizpakas, sun 
kwizta kirimtu aizpakas, pari. 20 Nane an puintit kamtarit aizpa 
nua piankamninnash. Nune ap numal chihtira siete kimakas, 
siete uru impilkas, izta. Siete kimane ángelkana mai. An siete 
kainammtuzne, Diosta nijkulturuza, siete pipulura uzturuza, 
kainanamti. Siete impil panamne siete iglesiakana mai.” 


Juanne pinkih pat kit siete iglesiara sun pit ininnara. 
Paiña pit Efeso pipulura uzturuza ininnamtu 
1 Cristone “na nua kaiztu aizpa Efeso pipuluwa kainammmi- 
kasha pari,” kizta. Ka parit: 
Nane ap numal chihtira siete kima piztus. Nane siete 
uru impil panam paizkakin chamtus. Sun pitmin Diosta 

nijkulturuza kainanari. Usne ka kaizta: 2Wan u kiamtu 
aizpakas u miza uzamtu aizpakas pianish. Une Dios akwa 
tinta kal kiamti, pailtachin. Ukas an kwail kimturuza pa- 
shinamtuchi. Minpazha “aune Diospa inintuz makpas” 
kizamtu. Uspane sunkana chi mai. Usparuza mimaarawa- 
ne, une uspa pirail kaiztu aizpa piankamanazi. 3Na akwa 
tinta naizarakas, une tinta kal kiamizta, pailtachin, 
kwaizkultachin. 

4Sunkana nane uruza kurunamtus, u pitchin we 
akwa. Une Diostakas ussa piantuzakas we pashinamtu. 
Nawa an ñanchakanain pashiamtuchi. 5Ka akwaizna, 
une an ñancha kiara aizpa nijkularain. Mane sun kal kim- 
tuchimai. Umin maiztain, an ñancha kal mamasa kiana- 
pa. Uruzpain maizamtukine, Diosta mamasa miamtukine, 
nane mamasa anpain ish, uruza pailninnana, up impil na- 
kana. 6 Na sun kiznamtukas, une wat minñamtu. Une Ni- 
colaítas awaruzakas, awa mamaztuza kwail kininturuza- 
kas, aliz paranamtu. Nakas kawarain usparuza aliz para- 
namtus. 

7 Mishitmikane Diospa Sinam Izpul kaizta aizpa mi- 
rain. Usne wan wanmakmuruza iglesia yalkin ka para- 
namtu: “An sukin kwail kirit aizpa anuppamturuzne Dios 
iztakin watsal uzanazi.” 


Paiña pit Esmirna pipulura uzturuza ininnamtu 
8 Cristone ka kaizta: “Na nua kaiztu aizpa Esmirna pipuluwa 
kainammmikasha pari,” kizta. Ka parit: 

Wan sarachasmin, nane an ñancha uztau. Minpa payu- 
rakima uznash. Nane irau. Mamasa uztau. Sun pitmin 
Diosta nijkulturuza kainanari. Usne ka kaizta: 9Nane u 
naizamtu aizpa pianish. U puizaruzkana uzamtukas, wan 
pianish. Uspa uruza sun kiamtukas, une kwazpa awa mai, 
Diosta pain akwa. Judío awaruzne uruzpa kwail paramtu, 
uspa Diosta pianchi akwa. Uspane Satanásta kanpaamtu. 
10Mamaz payura naizamtu aizpa ishkuman. Satanásne 
minpazharuza kajchira sipninnanazi, uruza kwail kiana- 
pa. Akkwanchin payukimain naizanazi. Watsal uztain, 
inakima. Suasne nane uruza chiyura pailta payukima uz- 
ninnanash. 

11 Mishitmikane Diospa Sinam Izpul kaiztu aizpa mi- 
rain. Usne wan nijkulturuza iglesia yalkin ka paranamtu: 
“An sukin kwail kirit aizpa anuppamtumikane inta naiz- 
manazi.” 


Paiña pit Pérgamo pipulura uzturuza ininnamtu 
12Cristone ka kaizta: “Na nua kaiztu aizpa Pérgamo pipulu- 

wa kainammmikasha pari,” kizta. Ka parit: 

Sun pitmin Diosta nijkulturuza kainanari. Pa matsih 
tiz mashti mijmikane ka kaizta: 13U kiamtu aizpa pian- 
ish. Une Satanás inintukin, awa kwail kiamtukin, uzam- 
tu. Une nawa wat nijkulat kit na kaiztit aizpa kiamtu. 
Awane, u pipulukin, Satanás uzkin, ap nil kaizmumika- 
sha, Antipasta piantaara. Ussa piantaarakas, une nawa 
nijkulamiztu. 

14 Nawa nijkulamtukas, nane u kwail kiarit aizpa kai- 
nanash. Minpazha ukasa uzmumikane Balaam kamtara 
aizpa nijkulat kit ñanta kiamtu. Balaamne Balacta kurun- 
ta, Judío awaruz kwail kianapa. Suasne Balacne Judío 
awaruza ininnara, awakana sarit uzkin kumira unara aiz- 
pa kuanapa. Suasne Balacne usparuza mamaz ampuwa 
ashampakasa pitnapa ininnara. 15Nicolaítas awakas u 
uztukin nilchi kamtanamtu, mamaztuza kwail kininnana- 
pa. 16Ka akwaizna, u kwail kiamiztu aizpa maintain. U 
kwail maintukine, nane u tukin anash, ap mashtikasa wa- 
ya kin, uruza ilnana. 

17 Mishimtumikane Diospa Sinam Izpul kaiztu aizpa 
miri. Usne wan wanmakmuruza iglesia yalkin ka panam- 
tu: “Nane an sukin kwail kirit aizpa anuppammikasha 
Dios puintit mij aizpa milanash, watsal uznapa. Nane ma- 
sas mun putchá ukta panarit ussa milanash. Uk saptami- 
kain sun munmin piankamnazi.” 


Paiña pit Tiatira pipulura uzturuza ininnamtu 
18 Cristo ka kaizta: “Na nua kaiztu aizpa Tiatira pipuluwa 
kainammmikasha pari,” kizta. Ka parit: 
Nijkulturuzakas, uspa ininmumikarakas panari. Sunka- 
na Dios Painkulne, kasu ín aiztukanain wajmikane, iru mitti 
naztam aiztukanain wajmikane ka kaizta: 19Nane u kal 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


Apocalipsis 2 686 


kiamtu aizpa pianish. Nune nawa pashiamtu aizpa pianish. 
Nawa nijkultaruza pashiamtu aizpa pianish. Nawa nijkul- 
amtu akwa, une mamaztuza kain kiwainamtu. U naizamtu- 
kas, Diospa kal kiamiztui, maza payu marachin. An ñamin 
ap kal kiarakas, mane an akkwan wat kal kiamti. 

20U kwail kiamtu aizpa kainanamtu. Uruzne ashampa 
Jezabel kwail kamtamtu aizpa kain miamtuchi. Us Dios 
kaizta aizpa pian ish kiztuasmin, pirail kaiztu. Ap kiwain- 
muruza nilchi mininnamtu. Nawa nijkulturuza nilchi kam- 
tanamtu, awakana sarit uzkin kumira unara aizpa kuanapa, 
ampu mij ashampakasa pittanapa. 21An ñamin ussa kurun- 
tau, paiña kwail kimtu aizpa chihkanpa, Dios kaiztu aizpa 
minapa. Usne wan tuntu kwail kimtu aizpa chihkashitchi. 
22Ka akwaizna wan tuntu kwail kimtu aizpa chihkashitki- 
ne, nane ussa kamarain ishninnash, ishtu tuanpa. Wan tun- 
tu kwail kiamturuzkas sun ashampakasa kwisha naizarina- 
zi, sun kwail chihkashitchi akwa. 23Nane sun ashampawa 
kamtamtu aizpa miamturuza ininnanash. Suasne wan nawa 
nijkulturuzne na uruza kaiztu aizpa piankamanazi. Nane 
wan awa minñamtu aizpa pianish. Na wan awa minñamtu 
aizpa pian akwa, na wan awa kiashimtu aizpa pian akwa, 
nane wattuzakas watsal kininnanash, wat kiarit akwa. 
Kwailtuza kwail kininnanash, kwail kiarit akwa. 24Anpat- 
tuzkas ukasa Tiatira pipulu uztuzkas, sun Jezabelpa kwail 
kamtam miarachi. U wan Satanás kamtamtu aizpa miamtu- 
chi akwa, nane mamaz pit uruza kurunamtuchish. 25Mane 
sun pit kurunamtus. Sun pit miarit aizpa nijkul kit watsa- 
rain, na amtu payukima. 

26 Kwailta anuppamtumikane, ap kal kimtumikane 
nakasa wan awaruza ininnanazi. 27 Ap Taittane nawa sun 
kal chihkash, awaruza ininnanapa. Sunkanain uruza sun 
kal chihkananash, awaruza ininnanapa. Uspane wan 
awaruza tinta ininnanazi, nu kaiztu aizpa kianapa. Miam- 
tukine, uspane usparuza anuppananazi, iru tikasa pailta 
kizpiantukanain. 28 Maza kima kinmizka, naztam aizmu. 
Nane anuppamtumikasha sun kima aiztukanain namnin- 
nash, awa us akwa wat minñanapa. 29 Mishimtumikane 
Diospa Sinam Izpul kaiztu aizpa miri. Usne wan wanmak- 
muruza, nijkulturuza paraanamtu. 

Paiña pit Sardis pipulura uzturuza ininnamtu 


1 Cristone ka kaizta: “Na nua kaiztu aizpa Sardis pipuluwa 
3 kainammmikasha pari,” kizta. Ka parit: 

Nijkulturuzakas uspa ininmikarakas panari. Sinam Iz- 
pul mijmikane, paiña kiwainmumikasha siete iglesiara 
inintumikane, siete kima mijmikane ka kiztu: Wan kimtu 
aizpa pianish. Une u uzamtukin “Diospa kaiztu aizpa wat 
kipuspas” kizamtui. Diosta pianchi akwa, une irit awaka- 
nain uzamtu. 2Izkultain. Wan awaruza kiwaintain, nuk- 
kulturuz Diostas puzamanpa. Ap Diosne iz kit u kiamtu 
aizpa pian. U Dios iztukin we kal kiamtu aizpa pianish. 
3 An ñamin u nijkularit aizpakas u miarit aizpakas nijkul- 
tain. Sun pit miarit aizpa nijkultuasmin, une sun pit kia- 
rawa. U kwail kiamtu aizpa chihkat kit Diosta kaiyarawa. 
Na kaiztu aizpa miamtukine, nane u uzkin maza walkum- 
kanain kainarachin anash, uruza ilnana. Une na amtu pa- 
yu pianchimai. 

4Minpazha Sardis pipulura uztuzne kwail kiamtuchi. 
Sun kwail kimtuchiruzne sinam pin kwakanain mai. Uspa 
kwail kiarachi akwa, uspane putchá pin sappat kit kwaa- 
nazi, nakasa uzaanapa. 5Kwailtas anuppamturuzne put- 
cha pin sapkwaanazi. Dios uspa mun chiyura pinkihta pa- 
narit akwa, nane uspa mun chiyura pinkihta kwiztama- 
nash. Nane Ap Taitta uzkin paiña ángeltuzkasa an awa- 
ruza pianish kiznash. 6 Mishimtumikane Diospa Sinam Iz- 
pul kaiztu aizpa mirain. Usne wan wanmakmuruza nij- 
kulturuza paraanamtu. 


Paiña pit Filadelfia pipulu uzturuza ininnamtu 
7 Cristo ka kaizta: “Na nua kaiztu aizpa Filadelfia pipuluwa 
kainammmikasha pari,” kizta. Ka parit: 

Nijkulturuzakas uspa ininmikashakas panari. Dios si- 
nam mikane, watchain kaiztumikane, Davidwa llave mij- 
mikane, sun pit kainanamtu. Cristo tinta akwa, us pijta 
siptane, mamazne chihtsachi, awa chiyura nappanapa. 
Us pijta chihttane, mamazne sipsachi, awa chiyura nap- 
pamanpa. 8Nane u wan kiamtu aizpa pianish. Ap kal 
kiamtuasmin, nawa we nijkulamtukas, une ap pit main- 

ñarachi. Une nawa miara. Ka akwaizna nane u matsihkin 
chihtit pijta mijash, Dios pit awaruza kainanapa. 9 Anpa- 
ne Satanásta kanpaanazi. “Aune Judío awa makpas” kiz- 
amtukas, uspane pirail kaizamtu, nawa kanpaamtuchi 
akwa. U nawa piankamamtu akwa, nane usparuza u uz- 
kin wakpuj wainñana ininnanash, na uruza pashinamtu 
piankamanapa. 10 Tinta naizamtuasmin, une ap pit uruza 
ininta aizpa nijkulat kit watsat mai. Ka akwaizna sun pa- 
yu taizka, nane uruza watsashinash, na kaiztu aizpa 
mainmanpa. Sun naizamtu payura taizkane, wan awa an 
su uzturuzne naizarinazi. Suasne nane nijkulamtuchiruza 
uspa kwail kiarit akwa ilnanash. 

11 Masakin anash. Sun pit miarit aizpa min kit watsa- 
rain, Dios kin namta aizpa kamanpa. 12Nane kwailta 
anuppamturuza tinta awakanain namninnanash, ap Dios- 
pa yal saktikanain. Uspane Dios yalkis mizurainkas puza- 
manazi. Nane ap Diospa mun usparuza pananash. Diospa 
pipulu muntitkas usparuza pananash. Sun chiyuras masas 
pipulune Jerusalén munta. Nakas ap masas mun usparuza 
pananash. 13Mishitmikane Diospa Sinam Izpul kaiztu 
aizpa miri. Usne wan wanmakmuruza, nijkulturuza para- 
namtu. 


Paiña pit Laodicea pipulura uzturuza ininnamtu 
14Cristo ka kaizta: “Na nua kaiztu aizpa Laodicea pipuluwa 
kainammmikasha pari,” kizta. Ka parit: 

Nijkulturuzakas uspa ininmikarakas panari. Sun pit 
kaizmumikane watchain kaiztu. Sun watcha paramtumi- 
kane Diostas azi. An su samtuasmin, Diosne us akwa wan 
sarit. 15U wan kimtu aizpa pianish. Masetne une Diablo 
miwara chashiamtu. Masetne une Cristo miwara cha- 
shiamtu. Nane uruza kurunnamtus, maza mi naanapa. 
16Diablo mikas Cristo mikas naashitchi akwa, nane 
uruza kwainarinash. 17 Une “kwazpa makpas” kizamtu. 
“Au kiamtu aizpa wari” kizamtu. “We chi mijmakpas” 
kizamtu. Sunkana nane uruzakas kaiznamtus. Une wat 
kulamtuchi mai. Tapail mai. Puiza mai. Kasu kai chika- 
nain mai. Piltim awakanain mai. Wat nijkulamtuchi mai. 
18 Ka akwaizna nawa sairawa, u we mij aizpa sappanapa. 

Sunkana kitpa. Nane uruza kurunnamtus, ap uru in ain- 
narit mij aizpa painapa, watcha kwazpa awakanain na- 
manapa. Putcha pin na mij aizpa paizha, kwaanapa, pil- 
tim uzamanpa, mitsal kiamanpa. Kasu pih na mij aizpa 
paizha, kasura ninapa, kasu kai panapa. 

19Nane wan nawa pashimturuza kurunamtus, kwail 
kiamanpa. U na kuruntu aizpa mimtukine, usparuza ilna- 
nash. Ka akwaizna tinta kulnintain. U kwail kimtu aizpa 
masain wan maintain, Dios miwara ianapa. 20 Mirain. 
Nane pijtakin akwanat kit awaruza sainamtus, awakas 
aanapa. Minpazha ap pit mirane, sun pijta chihtkane, na- 
ne us uzkin napnash, uskasa uzan. Uskas nakasain izmu- 
ruzkanain kwasan. 

21 Nane kwailta anuppamturuza na inintukin nakasa 
uzninnanash. Nakas wan kwailta anuppanarau. Ka 
akwaizna ap Taittane us inintukin nawa uzninta, uskasa 
ininna. 22Mishimtumikane Diospa Sinam Izpul kaiztu 
aizpa miri. Usne wan wanmakmuruza iglesia yalkin pa- 
namtus. 


Chiyura wantuzne “Diospa kwisha wari” kizpusi 
1An kwiztane chiyura iztuasmin, nane pijta chihtit iztau. 

An ñancha nakasa paramtumikane mamasa nakasa iru kwil 
ustukana tinta paranarit. Usne nawa ka kizta: “Apa nuri. Nane 
nua kwizta chiwazha kiarimtu aizpa annash,” kizta. 

2 Sun urain Dios Sinam Izpulne nawa piz kit na kainkizpam- 
tu aizpa izninta. Sun urain nane chiyura katsa mikwa uzmu iz- 
tau. Mazane, Diosne, sun katsa mikwa inintukin uzta. 3Sun uz- 
mikane jaspe maiza ukkanain iztit. Kwanam cornalina maiza 
ukkanain iztit. Sun pikamta mikwa uzmu isalta panainta. Pij- 
tammin wirit, esmeralda ukkanain naztam iztit. 4Mikwa uzmu- 
kin mamaz veinticuatro uzmu salpinwal uzarit. Veinticuatro 
ilaparuzne putchá pin kwaksham kwaat kit sun uzmura uzarit. 
Uspane uru chutta kizpura ijmu sarit. 5Diospa uzmukis ínka- 
nain iztit puztit. Dios parakane, ippa parit. Paiña matsih uzmu- 
kin siete impil putpanaritkanain aiztu. Diospa Sinam Izpulne 
siete impilkanain iztit. 6Paiña matsih uzmukin maza katsa si- 
nam pikanain iztit. Ampara uztuzne paiña uzmukin salpinwal 
kunarit. Nane uspa kizpukin punsihmalkas kinijmalkas akkwan 

kasu waj iztau. 7 An ñancha uzmikane katsa ishukana iztit. Ma- 
maz uzmikane wakara ampukanain iztit. Mamaz uzmikane pai- 
ña matsih awakanain waj iztit. Minpara uzmikane katsa wam 
piltukana iztit. 8 Wan ampara uztuzne seis ilsih waj. Wan seis il- 
sih wajtuzne akkwan kasu wajsuh pain. Payukas amtakas chih- 
katchin ka kizara: 
“Diosne katsa ininmika i. 
Wan awaruzne ussa wakpuj waiñarawa, sinammika 
akwa. 
Wan sarachasmin, usne uzta. Makas uzi. Mamaz payu- 
kas kailnazi.” 
9Sun uztuzne ussa “kwisha wari” kizat kit “aishtaish” kizara. 
Pailta payu uzmikasha wakpuj wainñara. 10Ampara uztuz 
“Dios kwisha wari” kizarawane, veinticuatro ilaparuzne ininmi- 
ka uzkin wakpuj wainñat kit pailta payu uztumikasha “kwisha 
wari” kizara. Uspa uru chutta wizpizat kit paiña uzmukin sua 
taat kit ka kizara: 
11“Nune kwisha wari. Nune au Anpat Dios i. 
Wan chiwal saritmika akwa, nune tinta i. 
Wan chiwal sashimtu akwa, nune wan sara. 
Ka akwaizna wan awane nua ‘kwisha wari’ 
kizarawa.” 


Pinkih parit aizpakas pirikukas 

1 Suasne Diosta us uzmukin uztu iztau. Usne paiña numal 
5 chihti pamans parit iptit pinkih mut kit uzara. Sun iptit pin- 
kih sietekima pustit. 2 Maza tinta ángeltakas iztau. Usne tinta ka 
mimara: “¿Minma wat awa an iptit pinkih nakpiz kit izshina- 
sa?” kizta. 3Minminkas chiyuraskas, minminkas pilmal uztuz- 
kas, minminkas pil ayuktaskas iptit pinkih nakpizmanamtit. 
Minminkas pinkihta parit aizpa izmanamtit. 4Minminkas pin- 
kihta nakpizna saimanamtit. Minminkas sun pinkihta iztuchi 
akwa, nane tayal kit tinta aztu arau. 5Mazane ilaparuztas nawa 
sunkana kaizta: “Anneme azmun. Izti. Cristone, ishu muntitmi- 
kane, at kit paiña aliztuza anuppanara. Judáwa kwalkas ininmi- 
ka Davidwa kwal i. Sun iptit pinkihne sietekima pusta. Usmin 
nakpiz kit izshinai,” kizta. 

6Nane sun piriku tiritkana Dios ininmu uzkin iztau. Usne 
ampara uztuz uzkinkas, ilaparuz uzkinkas kunta. Usne siete pul- 

kas siete kasukas waj. Paiña kasu Dios sinam Izpulkanain iztit i. 
Paiña kasune wan sura iznamtu. 7An Pirikune Dios uzkin it kit 
paiña numal chihtikis sun iptit pinkih sapta. 8 Iptit pinkih sapta- 
wane, ampara uztuzkas veinticuatro ilaparuzkas Piriku kunkin 
wakpuj wainñara. Uspa wantuzne guitarrakanain mumazi. Uru 
wazkas, ti puzpi inciensokana impaktamtu mumazi. Nijkultu- 
ruz Diosta paikukane, uspa paikumtu aizpa ti puzpi inciensoka- 
na iztit. 9Uspane masas kanta kaiz kiara: 
“Nune sun iptit pinkih sap kit 
sun pinkih sietekima pustit nakpiz kit izshinai. 
Nu au akwa piantarit akwa, 
up aimpi puzta akwa, Diosne wan awaruza mamaz 
pit paramtuza, kwailtas painara, 
awa kwail kiarit aizpa sinam sananapa, Dioskasa 
uzanapa. 
10Nune usparuza akwanara, pariya namanapa, Diospa 
kal kianapa. 
Nune usparuza uspa kal chihkanazi, 
an sukin ininanapa.” 
11An kwiztane nane akkwan ángeltuza minat kit iznarau. 
Sun ángeltuzkas, sun ampara uztuzkas, sun ilaparuzkas katsa 
mikwa ininmukin salpinwal kunarit. Akkwan ángel pura akwa, 
nane mizurainkas wiansachish. 12 Uspane ka tinta paranara: 
“An Pirikune au kwail akwa irit akwa, aune sunkana 
kaizarawamakpas: 
“Usne wantuza ininnashinai. 
Wan chiwal pian i. Wan chiwal mij. Tinta mika i. 
Awa us kaizta aizpa miarawa. Usne wari’ kizarawa.” 
13Nane wan chiyura uztuzakas, an pilkin uztuzakas, pil 
ayukta uztuzakas, wan pira uztuzakas mirau. Sunkana kanta 
kaizara: 
“Katsa ininmukin uztumikashakas Pirikurakas “uspa 
paas kwisha wari' kiztawamakpas. 
Uspa kaizamta aizpa miarawamakpas. Uspa paas tinta 
wal i. 
Pailta payukima ‘kwisha wari’ kizarawamakpas.” 
14 Ampara uztuzkas ka kizara: “Uspa kaizara aizpa watcha 
i,” kizara. Sun veinticuatro ilaparuzkas Dios uzkin wakpuj 
wainñara. 

Siete pustit pinkih 


1 Suasne, nane Pirikura, maza sieteras pustit pinkihta nak- 
6 piztamikasha, iztau. Suasne nane maza ampararuztas uztu- 
mikasha iztau. Usne ippa aztukanain nawa ka kaizta: “Apain 
at,” kizta. 2 Na iztuasmin, nane putchá caballo iztau. Caballora 
uzmikane chihtira tiznam mura. Uru chutta saptawane, sun mi- 
kwane waya kin irit, wantuza anuppanana. 

3Piriku paas sieteras pustit pinkihta nakpiztawane, nane 
paas ampararas uzturuz kaizta aizpa mirau. “Apain at,” kizta. 
4 Na iztuasmin, suasne mamaz kwanam caballo amtu iztau. Kat- 
sa mashti saptawane, caballora uzmikane au sukin irit, awa us- 
paruzkasain waya kit kit usparuzpain piantaanapa, kalpain uza- 
manpa. 

5Piriku kutña sieteras pustit pinkihta nakpiztawane, nane 
kutña ampararas uzturuz kaizta aizpa mirau. “Apain at,” kizta. 
Na iztuasmin, maza tilkaya caba- 
llo amtu iztau. Caballora uzmika- 
ne yawa ustakas anizna chihtira 
milta. 6Nane ampara uztuz paiz- 
kakin maza kaiztumikasha mirau. 
Akkwan kumira wachi akwa, sun- 
kana kizta: “Maza payu kal kit 
pialkasa tarawai, maza kilo chara 
pippa sapna. Maza payu kal kit 
pialkasa tarawai, kutña kilo ceba- 
da pippa sapna. Olivos pippa tira- b 
kas wankail pippa tittakas kwail Tptit pinkih 
kimun.” 

7 Piriku ampara sieteras pustit pinkihta nakpiztawane, nane 
amparamika ampararas uzturuz kaizta aizpa mirau. “Apain at,” 
kizta. 8 Na iztuasmin, maza naram caballo amtu iztau. Caballo- 
ra anuzmikane “irit” muntit. Paiña kwizpa mazane irittas azi. 
Uspane su kakwa wemin awa uztukin ininnashinai, usparuza 
piantanapa. Mazantuzne waya kiat kit iara. Mazantuzne yak 
kiat kit iara. Mamaztuzne ishtu kiat kitiara. Anpane kalpa kwa- 
rit akwa jara. 

9Piriku cinco sieteras pustit pinkihta nakpiztawane, nane 
irit izpultuza iznarau. Dios pit akwa, awane usparuza piantana- 

ra. Uspa pit mamaztuza kaiznara akwa, awane usparuza pianta- 
nara. Uspane Diospa incienso mishari pulaman purara. 10 Uspa- 
ruzne tinta kaizara: “Nune au Anpat Dios i. Watcha mika akwa, 
wat nil kimtui. ¿Miza urama an sukin uztuza mimanash, uspa 
kwail piankamanapa? Aumiza piantamtu akwa, ¿Miza uruma 
usparuza naizninnanazi?” kizara. 11Suasne putchá pin kwak- 
sham wan usparuza milanara. “Akkwan payuchikima kwaizkul- 
tain,” kiznara. Mamaz aimpihshtuzne, mamaz Cristora kal ki- 
waintuzne iarinazi. Kwail awane uruza piantamtukanain uspa- 
ruza piantananazi. Sun payura kwaizkul kit tiriztain, wan pail- 
nakima. Suasne Diosne kwailtuza naizninnanazi. 

12 Piriku seis sieteras pustit pinkihta nakpiztawane, nane 
wan iz kit tinta ulpiantu maztau. Panne tilchakta parit, tilka- 
ya pinkanain. Wan intiruz palapchane kwanam aimpikanain 
parit. 13 Wan kimane chiyuras pilta taizara. Tinta inkwa pa- 
rane, ti ulpiantane, pippa wane, wan pippa pilchukas taiza- 
rim. Sunkana kimane taizara. 14 Chiyune maiz kit karit, maza 
kih nulsapiztitkanain. Wan inkalkas wan su pi paizkakinkas 
uspa uzmukis maizarit. 15 An sukis katsa ininmuruzne katsa 
uk kultakas inkal pilchirarakas iara. Wan awaruza inintuz- 
kas, kwazpa awaruzkas, suldarura inintuzkas, tinta awaruz- 
kas, kiwaintuzkas, anpat mijchiruzkas ishkuat kit sun kulta 
kulana iarit. 16 Uspane inkaltakas katsa uktakas ka kaiznara: 
“Aumiza taizarain. Aumiza kulanintain, Dios paiña uzmukis 
aumiza izmanpa, Piriku aumiza naizninnamanpa. 17 An tinta 
naizninamtu payu me taizta. Sun payu minminkas tailchasa- 
chi.” 


Diosne paiña kiwainmuruza watsananazi 

1An kwiztane nane ampara ángeltuza pianamal sukin 
7 uzara iztau. Uspane ampara tinta inkwa mijazi. Uspane 
wan inkwa surakas pirakas, tirakas nuppainintuchi; paninta- 
chi mama. 2Suasne nane mamaz ángel pán puzmuras amtu 
iztau. Paiña chihtikin Diospa pinkih pam mura, Dios akwa 
panapa. An Diosne watcha uz. An ángelne ampara ángeltuza 
tinta kwianara. Usne usparuza ininnara, surakas pirakas wan 
kwail kianapa. 3 Ka kaiznara: “Au Diospa kal kiwaintuza uspa 
kinijkin Diospa mun panamtuchi akwa, piltakas pirakas tira- 
kas kwail kiman,” kiznara. 


El Nuevo Testamento en Awa Pit de Ecuador, 2da ed. @ 2010, Wycliffe Bible Translators, Inc. 


Apocalipsis 7 694 


4Awa kinijkin Diospa mun panarittuza wianta. Wan Israel 
painkulpa kwaltuza wiantawane, 144.000 wianta. 5 Pailta uspa 
kwal Diospa mun panat kit ka wan wiannara: 
Judáwa kwalkas 12.000 wianta. 
Rubénpa kwalkas 12.000 wianta. 
Gadpa kwalkas 12.000 wianta. 
6Aserpa kwalkas 12.000 wianta. 
Naftalíwa kwalkas 12.000 wianta. 
Manaséspa kwalkas 12.000 wianta. 
7Simeónpa kwalkas 12.000 wianta. 
Levíwa kwalkas 12.000 wianta. 
Isacarpa kwalkas 12.000 wianta. 
8 Zabulónpa kwalkas 12.000 wianta. 
Josépa kwalkas 12.000 wianta. 
Benjamínpa kwalkas 12.000 wianta. 


Akkwan awa putchá pin kwaarit 
9Suasne nane akkwan awa iznarau. Wan suraskas, wan 

kwaltaskas, wan pipuluraskas aara. Wan pit param piantuzkas 
aara. Uspane Dios ininmu uzkinkas Piriku kunkinkas sua punak 
kit kunara. Wanta wiansachi, pina akkwan akwa. Putchá pin 
kwaksham kwaat kit kanari kih chihtira muara. 10Uspa wanne 
ka tinta kwianara: 

“Au Diosne us ininnamkin uzi. 

Uskas Corderokas aumiza watsat milnara.” 
11 Wan ángeltuzkas veinte y cuatro ilaparuzkas ampara uzmu- 
ruzkas Dios ininmu uzkin salpinwal kunarit. Uspane paiña inin- 
mu uzkin wakpuj wainñat kit uspa kinij pilta paltuarit. Wakpuj 
wainñamtasmin, Diosta ka kaizara: 

12“Sunkana kirinazi. 
Usne kwisha wari. Usmin wan pian i. Diosta aishtaish 
kiztain. 

Us kaizta aizpa miarawai. Usne wan chiwal kishinai. 

Usne tintamika i. 

Au Diosta pailta payukima ka kiztain. 

Sunkana kirinazi.” 

13 Mazane ilaparuztas nawa ka mimara: “Sun putchá pin 

kwaksham kwaarittuzne ¿Minma mai? ¿Mintasma aazi?” kizta. 
14 Nane ka sinkarau: “Ap Anpat, nune pian.” Usne nawa ka kaiz- 

ta: “Uspane tinta naiztu payura tailchaat kit anuppaarit, mamaz 
payura maizamanpa. Uspa pin pattara, uspa kwaksham pin an 
putchá namanapa. Piriku uspa akwa irit akwa, Diosne uspa 
kwail kiarit aizpa sinam sashina, pin an putchá kultukana.” 
15“Ka akwaizna, uspane Dios ininmu uzkin purai. 
Payuwarakas amtawarakas paiña yalkin ussa kiwainat 
kit wakpuj wainñamtu. 
Usne paiña ininmu uzkin uzi. 
Usne usparuza iznat kit watsanamtu. 
16Uspane yak kiamanazi. Kwazi kwashiamanazi. 
Panne usparuza pakmanazi. 
Panne usparuza in malnamanazi. 
17 An Pirikune Dios ininmu uzkin uzi. 
Usne piriku izmumikakana wantuza iznanazi. 
Usparuza wat miwara ininnat kit usparuza wat iznana- 
zi, pailta payukima chiyura uzanapa. 
Diosne uspa kappi puztit aizpa sinam kihat kit uspa- 
ruza an tayalninnamanazi.” 


Siete pinkihta pustit nakpiz kit chihtu 

1Piriku siete pinkihta pustit nakpiztawane, chiyura paizka 
8 urakima kalpain parit. 2Suasne siete ángeltuza iznarau. Dios 
iztakin kunamtuasmin, Diosne usparuza pakaish pakaishta iru us- 
mu kwil milanarit. 3Suasne mamaz ángelne sua pianat kit uru 
wazta inciensokasa mut kit incienso impakmu misharikin kunta. 
Sun uru mishari Dios ininmu uzkin uzta. Akkwan incienso wazta 
win kit ussa milara, sun misharira impaktanapa. Diosta piantuzne 
Diosta paikuat kit inciensokas misharira unara. 4Ángelne sun in- 
cienso impaktarit ishkas, Diosta piantuz paikuamtu aizpakas Dios 
uzta nuninta. 5Suasne usne uru waz inciensokasa chihtira mut kit 
mishariras imchaj ín ukkat kit uru wazta winta. Imchaj ín incien- 
sokasa uru wazta wintawane, au sura kiakpinta. Suasne ippa ín 
taiztat kit ippa tinta azta. Pil ulmalmukas tinta ulmalta. 


Iru usmu kwil 
6Siete ángeltuzne, iru usmu kwil mijtuzne, iru kwil watsat 
kit kunara, iru kwil usna. 
7 An ñancha ángelne paiña iru kwil usta. Iru kwil ustawane, 
ainki tih hielokas, ín aimpikas kajaram an sura taizara. Akkwan 

su, kakwa chi sukanain impaktarit. Sua kakwa chin tikas, ka- 
kwa chin pitkas impaktarit. 

8Mamaz ángelkas paiña iru kwil usta. Ustawane, katsa in- 
kalkana ín aiztukanain ñam pira taizta. Kakwa chin ñam pine 
aimpikanain namtit. 9 Kakwa chin pishkaru ñam pira uzta aizpa 
iarit. Kakwa chi kanua pira chamtu aizpa pi kwaarit. 

10 Mamaz ángelkas paiña iru kwil usta. Ustawane, chiyuras 
katsa kimane impil aiztukanain kakwa chi ainki pirakas, kakwa 
chi pi kasurakas taizta. 11An kimane “tain” munazi. Kakwa 
chin pine tain namtit. Kwazi tain namtit akwa, awa pi kuarit 
akwa, akkwan awane iarit. 

12Mamaz ángelne paiña iru kwil usta. Ustawane, kakwa 
chin pankas kakwa chin palapchakas kakwa chin kimakas kwia- 
rit. Kwiarit akwa, kakwa chin aizarachi. Kakwa chin payuwara- 
kas, kakwa chin amtawarakas chinkas aiztachi. 

13Suasne nane katsa wam chiyura piltu iztau. Usne tinta ka 
kaizta: “An sukin uztuzne naizarinazi. Uspane an tinta naizari- 
nazi. Mamaz kutña ángeltuz uspa iru kwil usakane, an sukin uz- 
tuzne an tinta naizarinazi.” 

1 Mamaz ángelne painia iru kwil usta. Ustawane, nane ma- 

maz kwail ángelta chiyuras pilta taizta iztau. Ángelne kima- 
kana iztit. Ainkih kulta kunta, kulkin uztuza ininnanapa. 2Ain- 
kih kulta chihttawane, akkwan ishne katsa ín usaptakanain puz- 
ara. Sun ish kwashpa chiyura nurawane, wan sumal it kit pán 
tilkwil panintit. 3Sun ishtas akkwan katsa chihttuzne puzat kit 
wan suwara pilara. Sun chihttuzne awaruza kwaanashinai, kwi- 
sha ishanapa. Pil tuil tuil kwatkanain ishanazi. 4Diosne uspa- 
ruza pit piltakas, wan katsa pit pijtamtakas, wan tirakas kwail 
kimanpa ininnara. Uspane Diospa mun paiña kinijta panarachi- 
ruza kwail kinashinai. Usparuza kwanashinai. 5Uspane awa- 
ruza piantamanamtit. Awaruza kwaanashina, cinco mishtakima 
ishanapa. Pil tuil tuil awara kwatkanain ishanazi. 

6Sun payura ishamtu akwa, awa ina kwianazi. Ina wanmal- 
manazi. Awa iashimtukas, imanamarinazi. 

7 An katsa chihttuzne caballo waya kishimtukana izarit. Us- 
pane uru chuttakanain ijarit. Uspa matsih awakanain izarit. 
8 Uspa ashne ashampa akskanain iztit. Uspa sularuzne ishu sula- 
kana izarit. 9Uspa ña iru iptitkanain iztit. Uspa ilsih tinta in- 
kwakanain azmu. Akkwan carro caballo waya kin tamtukanain 

azmu. 10 Uspa miri katsa chihpukanakas, tuil tuil mirikanakas 
izarit. Uspane uspa mirikasa awaruza cinco mishtakima kwail 
kinashinai. 11 Chihttuza ininmumikane, ainkih kulkis ángelne, 
“azpiantumika” muntit. Hebreo pitta Abadón muntit. Griego 
pitta Apolión muntit. 

12An ñancha kwisha tayaltu payu pintit. Mama paas kwisha 
tayaltu payu taiznapain. 

13Mamaz ángelne paiña iru kwil usta. Ustawane, nane uru 
unam misharira Dios iztakin iztau. Ampara pul misharimara ku- 
narit. Sun misharikis minpazha paraka mirau. 14Sun paramtu- 
mikane sun ángel iru kwil mijmikasha ka kizta: “Ampara ángel- 
tuzne katsa Éufrates pira kuhtit pura. Usparuza chihtnarain.” 
15Suasne an ampara ángeltuzne chihtnarit, uspa suldaruruza 
ininnanapa, kakwa wemin awaruza piantananapa. Uspane, sun 
urain, sun mishtain, sun añorain kapal kinpain sarit, sun kal 
kianapa. 16Kwisha akkwan awa suldaru caballora anuzturuza 
mirau. Dos cientos millones purazi. 

17Sunkana iztau. Caballoruzakas caballo anuztuzakas izna- 
rau. Caballora anuzturuzne uspa pecho irukasa iptit uzara. Ín- 
kanain iztit. Pijtam jacintokanain iztit. Azufre paktukanain iz- 
tit. Caballo kizpune katsa ishu kizpukanain iztit. Uspa pitkis ïn- 
kas ishkas azufrekas puzta. 18 Kakwa wemin awaruzne iarit, ín- 
kasakas, ishkasakas, asufrekasakas. Sun kutña naizmu caballo 
pitkis puzara. 19 Caballoruzne akkwan kwail kinashinai, uspa 
pitkasakas, uspa mirikasakas. Uspa miriruzne kamta kizpuka- 
nain izarit. Uspa kamta kizpukasa kwail kiamtu. 

20Mamaz awaruzne, mamaz an kutña naizmukasa irachi 
awaruzne, uspa kwail kiashimtu aizpa chihkaarachi. Diablo iz- 
pultuzakas mamaz dios tikana sarituzakas wakpuj waina 
kwainñarachi. Uspa diosne awakanain iztit sarit. Urukasa, pial- 
kasa, ukkasa, tikasa sarit. Uspa diostuzne izasachi, miasachi, 
chaasachi. 21 Uspa kwail kiashimtu aizpa chihkaashitchi. Pian- 
taashimiztu. Kappacho kiashimiztu. Mamazpa ashampara kwail 
kiashimiztu. Walkwan kamamiztu. 


Maza ángelne iptit pinkih mij 
1 1Mane mamaz tinta ángel chiyuras wanishkasain kihshtu 
0 iztau. Paiña kizpukin kwilchi aizta. Paiña matsih pánka- 
nain naztam iztit. Paiña mittikas pimpulkas inkanain iztit. 2Usne 

paiña chihtikin ainki iptit pinkih naksarit mijara. Paiña numal 
mitti pira kunta. Paiña kwiyamal mitti pilta kunta. 3Tinta kwian- 
ta, katsa ishu aztukanain. Kwiankane, siete ippa aztu mirau. 4Sie- 
te ippa azarawane, nane uspa paraamtu aizpa pinkihta pashirau. 
Nane maza chiyuras kaizka mirau. Ka kizta: “Sun siete ippa kaiza- 
ra aizpa puintain watsari. Pinkihta pamun.” 

5 Nane sun ángel numal mitti pirakas kwiyamal mitti pilta- 
kas kuntamikasha iztau. Sun ángelne paiña numal chihti chiyu- 
ra annakta. 6 Usne Diosta akwara, us kaizmiztu aizpa piankama- 
napa. An Diosne pailta payukima uztu. Chiyukas, sukas, pikas 
sara. Wan chiwal wa aizpa sara. Usne ka kaizta: “Sun urain taiz- 
napain. 7 Sun ura taizkane, minpa ángel iru kwil usmiztuasmin, 
Diosne us puintit mijat aizpa wan kirinazi, us kishit aizpa paiña 
kainammtuza, paiña kiwaintuza an ñancha kainaritkanain.” 

8 Diosne, sun chiyuras nawa pararitmikane, mamasa nakasa 
kwinta kit kit kaizta: “Ángel numal mitti pirakas, kwiyamal mit- 
ti piltakas kuntumikasha itti. Usne iptit pinkih paiña chihtira 
nakpiztit mij. Sun iptit pinkih pizti,” kizta. 9 Nane ángelta it kit 
iptit pinkih milanpa paikwarau. Usne nawa ka sinkash: “Piz kit 
kwatkweri. Pitkin pinkih kumtuasmin, chap kulnazi, mishkika- 
nain. Pusunmal taizkane, tain kultinazi.” 

10 Nane iptit pinkih ángel chihtiras sap kit piz kit kwarau. Ap 
pitne chap kultish, mishkikanain. Iptit pinkih kwatpane, ap pu- 
sunmal tain kultish. 11Suasne nawa kaizish: “Mamasa nune 
Dios wan awaruza kinamtu aizpa kainanarawa. Sun pit mamaz 
pit paramtuzakas, katsa inintuzakas, mamaz sura uztuzakas 
kainanarawa.” 


Paas kainammtuz 

1 Nawa anizmu ti milatmikane nawa kaizta: “Kuhs kit at, 
1 1 Diospa yaltakas, unam misharirakas anizna. Wan sua 
wakpujwainñamturuza wianti. 2 Diospa yal pianamal anizmun, 
sua Diosta pianchiruzne chaamtu akwa. Uspane cuarenta y paas 
mishkima an Diospa pipulura, Jerusalén pipulura, azpiananazi. 
3Sun payura nane ap paas kainammtuza ininnash, kutña año 
kakwakasa na akwa paranpa. Awa uspa kwail akwa tayalamtu- 

chi akwa, uspa paasne til pin kwailnazi,” kizta. 
4 An paas kainammtuzne olivos tikanain izpailta. Uspa paas- 
ne Dios iztakin impil unamkanain izpailta. Uspa paas Dios iztu- 

kin uzpailta. An Diosne wan sura ininmika i. 5Minpazha uspa- 
ruza kwail kishitne, uspane uspa pittas in puzninnazi, uspa aliz 
kultuza impaktanapa, ianapa. Usparuza piantashitne, sunkana 
iarinazi. 6 An sukin Dios kaizta aizpa paramtuasmin, uspa paas 
kainammtuzne chiyu sipninshina, alu kimanpa. Kwazikas aimpi 
namninshina, wan surakas, an sukin uztuzakas akkwan pijiki- 
ma naizninshianapa. 

7 Kainammtuz Dios pit kainana pailtikane, sun aliz kalpaka- 
nane kwisha ainkih kultas nut kit an paastuza waya kit kit anup- 
pat kit piantanazi. 8Paas irawane, sun katsa pipulu mikin sua 
tuailnazi. Sun pipulura awane au Anpatta, Cristora, piantaara. 
An pipulune Sodoma pipulukanakas Egipto sukanakas munarit, 
sua awa kwisha akkwan kwail kiarit akwa. 9Mamaz pipuluras 
awakas, mamaz kwaltuzkas, mamaz suras awakas, mamaz pit 
paramtuzkas, an paas irittuza kutña payu kakwakasa izanazi. 
Pilta kamninmanazi. 10 Uspa irit akwa, an sukin uztuzne watsal 
kulanazi. Watsal kulamtu akwa, uspane chiwazha usparuzpain 
milaanazi, sun paas Dios pit kainammtuz usparuza naizninnara 
akwa. 

11Kutña payu kakwakasa pailkane, Diosne an paas irittuza 
kuhsninnat kit mamasa kakulninnara. Sun paasta izararuzne 
kwisha ishkuarit. 12Suasne an paasne maza chiyuras paraka 
miilta. Usne usparuza ka kaizta: “Apa nurain.” Suasne uspane 
chiyura wanishkasain nuilta. Numtazasmin, aliztuzne usparuza 
izara. 13Sun urain tinta su ulmu ara. Su ulmu at akwa, pitchin 
pipuluruzne nainñat kit azpiantit. Siete mil awa iara. Irachiruz- 
ne ishkuat kit maizat kit chiyuras Diosta “kwisha tinta i” kizara. 

14An kwizta naiztu payu pintit. Mama maza kwisha naiztu 
payu taiznapain. 


Minpa iru kwil 

15Minpa ángelne paiña iru kwil usta. Ustawane, chiyura ak- 

kwan tinta paraka miara. Ka kaizara: 
“Au Anpat Dioskas Cristokas au sukin ailta, wan inin- 
na. 
Usne pailta payurakima ininnanazi.” 

16 Veinticuatro ilaparuzne uspa ininmukin, Dios iztakin uzara. 
Sun pit miarawane, uspane uspa matsih pilta palsumal wakpuj 
wainñat kit ussa 17ka kaizara: 

“Au Anpatta Au Dios wan kimtumikasha aishtaish kiz- 
tumakpas. 
Nune ma uz. Ñaminkas uzta. 
Wan payukimakas uznazi. 
Nune me tinta ininna masamizta. 
18Wan sura uztuzne, up pit mirachiruzne, aliz kularit. 
Nune awaruza maizninna masamiznazi. 
Irittuz kuhstawane, nune irittuza “kwail kiarit' kizna 
mansamiznazi. 
Nune up kiwaintuza, up pit kainammtuza chiwazha 
milam milananazi. 
Nune Diosta piantuza milananazi. Nune Diosta wakpuj 
wainturuza milananazi. 
Katsaruzakas, ainkiruzakas milananazi. 
Nune an sukin kwail kiarittuza wan kawal kinarinazi.” 
19Suasne chiyura pijta azpiztawane, nane Diospa katsa yal 
ayukta paiña winmura iztau. Ñamin Moisésne sun winmukin 
chiwazha tara. Dios paiña kwalta kin namtit aizpa sua watsarit. 
Suasne ippa azkane, inkanain taizara. Su ulmu ara. Akkwan ain- 
ki tih hielokana, pia kasupatsa, chiyuras taizara. 


Ashampakas katsa piaintikanakas 

1 2 1 Chiyuras chiwazha iztasparit aizpa kai puzta: maza 

ashampane pín pán aiztukanain kwaarit. Us kunkin 
palapchakanain iztit. Paiña kizpu chuttara doce kimakanain 
iztit wajazi. 2 An ashampane pijakasa azi. Pashpa warit. Pija 
ishtika, tinta kwianta, pashpa nishna. Kwianta, pija ishtu 
akwa. 3 Suasne chiyuras mamaz chiwazha iztasparit aizpa kai 
puzta: Katsa kwanam piaintikanain iztit. Usne siete kizpukas, 
diez pulkas, wajazi. Wan kizpura chutta ijarit. 4 Paiña mirika- 
sa kakwa wemin chiyura kimara ilnat kit kimara pilpara kiak- 
pinta. Sun katsa piaintine ashampa iztakin kunta, ashampa- 
wa pashpara kwashimtu akwa. Pashpa nishnapain. 5 Suasne 
ashampane maza ampu pashpa milta. An pashpane wan sukin 
uztuza tinta ininnanazi. Ashampa maza pashpa miltawane, 
Diosne sun ashampawa painkul chiyura, us iztukin, us inintu- 
kin milta. 6Sun ashampane pul sura ikaintit. Suasne Diosne 
us akwa uzmu kapal sarit, mil dos cientos sesenta payukima 
sua kuanapa. 

7 Kwiztane chiyura waya kiara. Katsa ángel Miguelkas paiña 
ángeltuzkasakas, katsa piaintikanainkasa waya kiara. Sun katsa 
piaintikanakas paiña ángelkasakas mamaztuzkasa waya kiara. 
8 Uspane anuppamanamarit. Uspane chiyura uzamanamarit. 
9Sunkana Diosne sun katsa piainti, sun katsa kamta, chiyuras 
ininta. Usakas paiña ángeltuzakas pilmal ininnara. An antikwa 
kamtamne, Diablokas, Satanáskas muntit. Usne wan awaruza 
pirail kaiznanara, ñan miwara ianapa. 

10 Suasne nane chiyura tinta parammikasha mirau. Usne ka 
kiztuazi: 

“Mane au Diosne awaruza kwailtas tainak kit watsana- 
nazi. Usne wanta tinta ininnanazi. 
Cristokas wanta ininnanazi. 
Diosne au aimpihshtuzpa kwail paramturuza chiyuras 
ininnara. 
Sun kwail paramturuzne Dios iztakin 
payuwarakas amtawarakas nijkulturuzpa kwail kizara. 
11 Au aimpihshtuzne Diablorain anuppaarit, 
an Piriku uspa akwa irit akwa. 
Paiña aimpikasa usparuza sinam sananara. 
Uspane mamaztuza an Pirikura nijkulpuspas kizara, 
ishkwatchin. 
Uspane Cristo akwa ina ishkuarachi. 
12Wan chiyura uztuzne watsal kultain. 
An sukin uztuzkas, wan ñam piwara chamturuzkas, 
tinta naizarinazi, 
Diablo kihshta akwa, us wan sura uztuza 
naizninnanapa. 
Akkwan payukima uztuchi akwa, usne ukasa kwisha 
aliz kulnazi. Suasne Diosne ussa ilnazi.” 

13Sun aliz piaintikana pilta inintawane, usne sun ashampa 
painkul mijatmikasha kanpat kit kwail kimizna minta. 14Suas- 
ne Diosne an ashampara paas katsa wam ilsih milazi, attish pul 
su watsaritkin tinta pilnapa, aliz piainti us uzkin pianamanpa. 
Tane Diosne ussa chiwazha wenamtu aizpa kwinnazi, kutña 
año kakwakima. 15 Aliz piaintine paiña pitkis katsa pi kwazika- 
nain irak kit kwararit, ashampara pi kwarinpa. 16 Sunkana pilne 
ashampara kiwainta. Sun pilne aliz piainti pi kwarakta aizpa 
tuk kit wan kaninta. 17Ka akwaizna sunkana akwa sun aliz 

piaintine an ashampara kwisha aliz kultit, ussa kwail kirachi 
akwa. Suasne usne ashampawa kwaltuza, Dios pit mimturuza, 
Jesús kaizta aizpa mimturuza it kit waya kinarit. 18Suasne aliz 
piaintine katsa pimamin, pi sura kunta. 


Paas kalpa piras 

1Na pira iztuasmin, katsa kalpane piras numizta. Siete 
1 3 kizpukas diez pulkas wajazi. Sun wan pulkin watsal ip- 
mu tit ijta. Wan kizpuruza Diosta kwail pit pararit. 2An katsa 
kalpa pultam ishukana iztit iztau. Paiña mittine usu mittikanain 
iztit. Paiña pitne katsa ishu pitkanain iztit. Katsa aliz piaintine 
katsa kalpara paiña uzmu milta, wantuza tinta ininnanapa. 
3Katsa kalpawa kizpukin aim kirit azi. Inapain azi. Aim kirit 
aizpa namtawane, wan suras awane iztaspaat kit katsa kalpara 
kanpaara, us pashimtu aizpa kiana. 4Sun awane aliz piaintira 
wakpuj wainñarit. Katsa kalpara ininna chihkakane, awane kat- 
sa kalpara wakpuj wainñat kit ka kaizara: “Mamazne an kalpa- 
kana wachi. Minminkas ussa annuppasachi.” 

5 Aliz piaintine ussa kiwainta, kwail pit paranpa, Diosta aliz 
pit paranpa. Ussa ininta cuarenta y paas mishkima, sun pit pa- 
ranpa. 6Sunkana kirit. Diosta aliz pit pararit. Ussa kwail para- 
rit. Wan chiyura uztuzakas kwail paranarit. 7 Ussa ininta, Diosta 
piantuza waya kinpa, usparuza anuppananapa. Ussa ininta, 
wan sura uztuzakas, mamaz pit paramturuzakas, wan awaruza- 
kas ininnanapa. 8 Wan an sura uzturuzne, uspa mun Pirikuwa 
pinkihta chiyura paritchiruzne, an katsa kalpara wakpuj wain- 
ñamiznazi. An Pirikune, piantatmikane, an pinkih mija. Au su 
sarachasmin, Diosne nijkulturuzpa mun chiyura pinkihta pana- 
rit, pailta payukima uzanapa. 

9 Mimtumikane an pit mirawa: 

10“Minpazha mamaztuza kajchikin miltane, 
uspakas kajchira sipparinazi. 
Cuchillo kwizkasa pat kit piantaramikane 
kawarain inazi.” 
Sunkana naizamtuasmin, une, Diosta pianturuzne wan naizmu 
tinta tailchat kit Diosta pailta payukima nijkularawa. 

11 An kwizpane nane mamaz katsa kalpa piltas nura iztau. 
Usne paas piriku pulkana wajazi. Parakane, usne aliz piaintika- 
na azta. 12 An kwizpa katsa kalpane an ñancha katsa kalpakana 

ininnat kit us pashit aizpa kimizta. An kwiztamikane an sura uz- 
turuza ininnara, an ñancha mikasha wakpuj wainñanapa. An 
ñancha kalpamikane aim kirit aizpa namtitmika azi. 13 Kwizpa 
kalpakas anza katsa iztasparit kal kira. Usne wan awa iztakin 
chiyuras an pilkin ín taizninnara. 14Paiña katsa kal kimtu 
akwa, kwizpa kalpamikane an sukin uztuza pirail kaiznara, us- 
kasa ianapa. Usne wan katsa kal an ñancha kalpa iztakin kirit. 
An sukin uztuza ininnara, mamaz kalpa an ñancha kalpakanain 
saanapa. An ñancha kalpa cuchillo kwizkasa aim kiritkas, usne 
uzmizta. 15An ñancha kalpane an kwizta kalpara ininta, maza 
kalpa tikasa sanapa. Awaruza an kalpa saritta wakpujwainñapa 
ininnara. Wakpuj wainñarakine, usne usparuza piantanara. 
16 Sun katsa kalpane wan awaruza uspa numal chihtikin chiwa- 
zha panapa ininnara. Chihtikin parakine, kinijkinkas chiwazha 
panapa ininnara. Ainkiruzakas, katsaruzakas, kwazparuzakas, 
puizaruzakas, anpat mijchiruzakas, anpat mijtuzakas, chiwazha 
panapa ininnara. 17 Chihtikin chiwazha parit aizpa mijchiruz- 
ne, katsa kalpawa mun parit aizpa mijchiruzne, paiña número 
parit aizpa mijchiruzne, chinkas paisachi, chinkas paininsachi. 

18 An pit mintawa, wat piankamanapa. Piankamtamikane an 
katsa kalpawa número wintawa. Awane sun númerokasa mun- 
tit. Sun númerone seis cientos sesenta y seis mai. 


144.000 awa kanta kaizamtu 

1 1 Suasne mamasa iztau. Sión izara iztuasmin, nane Piri- 

4 kurakas, 144.000 awaruzakas iznarau. Uspane Pirikuwa 
munkas paiña Papihshpa munkas kinijkin wan panarit mijazi. 
2 Suasne nane maza chiyuras paramtu mirau. Usne katsa pi az- 
takanain azta. Ippa tinta aztakanain azta. Akkwan awa guitarra 
piantukanain tinta azta. Wan azta aizpa mirau. 3Uspane Dios 
uzmukin masas kanta kaiz kiara. Ampara uztuz uzkinkas, ilapa- 
ruz uzkinkas, kanta kaiz kiara. Mazantuzmin masas kanta ka- 
mazi. Ciento cuarenta y cuatro mil awane, kanta kaiz kiara, 
Dios usparuza au sukin watsat milnara akwa. 4Sun awaruzne si- 
nam awa mai. Uspane mamaz patna ashampakasa pittarachi. 
Uspakas an Piriku imtura kanpaanazi. Diosne usparuza an ñan- 
cha painara, an sukin puraruzkasa chaizamanpa, Dioskasakas 
sun Pirikukasakas uzanapa. 5Uspakas pirail kaizarachi. Sinam 
awa mai. 

Kutña ángeltuz paraamtu 

6Suasne mamaz ángel chiyu paizkakin piltimtu iztau. Sun 
ángelne an sukin uztuza Dios watsal pit kainanashinai. Chiwal- 
tuzakas, wan kwaltuzakas, wan pit paramtuzakas, kainanashi- 
nai. 7 Uspa ka tinta kaiznara: “Dios mit kit wakpuj waintain. Us- 
sa ‘nune kwisha wari’ kiztain. Diosne chiyuras anpain, awaruza 
mimanana, uspa kwail piankamanapa. Chiyu saritmikashakas, 
an su saritmikashakas, wan pi saritmikashakas, wan pi kasu sa- 
ritmikashakas wakpuj waintain,” ka kizta. 

8 Suasne mamaz ángelne ussa kwizpa at kit ka kaizta: “Katsa 
Babilonia pipulune wan azpiantit. Babilonia pipulukin uztaruz- 
ne akkwan tuntu kwail kiat kit wan awaruza kwail kin kawarain 
kamninnara,” ka kizta. 

9-10 Kwiztane mamaz ángelkas paas ángeltuza kanpaat kit 
tinta kaizta: “Diosne aliz kalpara wakpuj waintaruzakas, kalpa 
aliz kalpakana saritta wakpuj waintaruzakas, aliz kalpawa mar- 
ca kinijkin parittuzakas, aliz kalpawa marca chihtikin parittuz- 
akas, tinta naizninnanazi. Diosne usparuza kwisha aliz kulnazi. 
Usparuza inta, asufre ínkasa, ininnanazi, kwisha naizanapa. 
Diospa ángelkas Pirikukas chiyuras usparuza iznanazi. 11 Uspa 
naizmukis ishne akkwan payukima puznazi. Pailmuchi. Aliz 
kalpara wakpuj wainturuzkas, kalpa aliz kalpakana saritta wak- 
pujwainturuzkas, aliz kalpawa munkasa parituzkas, payuwara- 
kas amtawarakas naizanazi,” ka kizta. 

12Diosta piantuzne, Dios pit mimturuzne, Jesús kaizta aizpa 
nijkultuzne, wan naizmu tinta tailchaanazi. 

13 Suasne nane maza chiyuras paramtu mirau. Nawa ka kaiz- 
ta: “Sunkana pari: “Diosta piantuz ¡arikane, uspane watsal kula- 
rinazi pailta payukima.” 

Diospa Izpulkas ka kaiznamtu: ‘Watcha. Uspa tinta kal kiarit 
akwa, pina kwaizkulanazi. Uspa kal kiarit akwa, Diosne chiyura 
usparuza chiwazha milananazi,”” ka kizta. 


An sukin pakmu payu 
14 Suasne mamasa iztau. Chiyura iztuasmin, nane putchá 
wanish iztau. Diospa painkulkanain wanish isalta uzta. Paiña 
kizpukin uru tit iptit. Usne kwiz azuelo plano chihtikin piztit. 
15 Suasne mamaz ángelne Dios yaltas puz kit wanish isalta 
uzmikasha tinta ka kwianta: “Up kwiz azuelo plano tizpian 

kit pakti. Wan pippane kilpuin parit. An sukin wan pippa pak- 
pain parit.” 16 Wanish isalta uzmikane paiña kwiz azuelo pla- 
no an sukin kiakpinta, wan pippa kilpuin parit aizpa tizpian 
kit pakna. 

17 Mamaz ángelne kwiz azuelo plano mut kit chiyu yaltas 
puzta. 18 Mamaz ángelne chihtira ín ininnapa mura. Diospa 
incienso paktam misharikis puztawane, usne kwiz azuelo pla- 
no mumikasha tinta parat kit kaizta: “Up kwiz azuelo plano- 
kasa tizpian kit pakti. An sukin wankail pippa kwas paktawa, 
wan wankail pippane wan in arit akwa.” 19Sun ángelne pai- 
ña azuelo planora an sukin kiakpintit, wankail pippa kwas 
kalpiz kit paknapa. Wan kwas pak kit wan wantat kit nuzpiz- 
ta, chap pi puznapa. Sun ángeltuz wankail pippara pakkat kit 
nuzpiztukana, Diosne kwail awaruza naizninnanazi, ianaki- 
ma. 20 Pipulu mamal wankail pippara nuzpizta. Wankail pip- 
pa nuzpiztakin, aimpi pine pinnakta, caballo kizpukinkima, 
caballo tit kan kit ininkinkima. An aimpipine kutña cien kiló- 
metroskima puzta. 


Moiséspa kanta 
1 Chiyura iztuasmin, nane chiyura mamaz katsa iztas- 
1 5 parit kal iztau. Ñamin sunkana iztachish. Siete ángel- 
tuza iznarau. Maza mazain minpa siete kwail kianapa ininna- 
rit. Wan kwail kirit aizpa pailkane, Diosne an sukin an kwail 
ininmanazi. 
2Suasne nane sinam katsa pikanain iztit iztau. Sun pine 
ayukta kai iztau. Pi ayukta ínkanain iztau. Aliz kalpara anuppa- 
rittuzne sun sinam pimakin uzara. Aliz kalpakana saritta wak- 
pujwainñarachi. Aliz kalpawa munkas, paiña númerokas, uspa 
kinijkin panintachi. Diosne usparuza guitarra milanara, Diospa 
kanta kizanapa. 3Uspane Moisés Diosta kiwainmumika kanta- 
kana, Pirikura kantakas kaiz kiat kit kizara: 
“Nune wan kal kit aizpa kwisha watsal kirit. 
Au Anpatne, au Diosne wan kal kishinai. 
Nu wan kimtu aizpa kwisha wari. 
Nune an sukin uzturuza ininnamti. 
4Wan chiwal nua wakpuj wainñanazi. 
Wan chiwal nua “kwisha wari' kizanazi. 
Nuin sinammika i. 

Wan suras awane nu uzkin aat kit wakpuj wainñanzi. 
Awaruzne nu watsal nil kirit aizpa piankamanazi.” 
5Sun iztawane, kwiztane, nane chiyura wanmakmukin iz- 

tau. Sua Dios uzkin ayukta Dios pit pinkih parakin iztau. 6Sun 
siete ángeltuzne chiyu wanmakmukis puzara, siete kwail ilnam 
kianapa. Uspane putchá kwaksham kwarit. Uru titkas pechokin 
ipparit. 7 Suasne maza kalpane ampara kalparas siete ángeltuza 
siete aiz uru waz milanara. Diosne, pailta payu uzmikane, ilmu 
uru wazta winta, au sukin uztuza ilnanapa. 8 Katsa Diosne chi- 
yura wanmakmukin akkwan ishkasa napta. Sun urain minmin- 
kas chiyura wanmakmukin napsachimazi. Siete ángeltuz siete 
kwail ilnam pailtawane, awane chiyura wanmakmukin nappaa- 
shinai. 


Uru waztas ilnam puzanazi 
1 1 Suasne nane maza chiyuras paramtumikasha mirau. 

6 Usne siete ángeltuza ka kaiznara: “Diosta iat kit siete il- 
nam wazta wintain, pilta parannapa,” ka kiznara. 

2An ñancha ángelne paiña ilnam waz pilta paranta. Ilnam 
waz parantawane, aliz kalpawa marcakasa parittuzkas, aliz kal- 
pawa kalpakana saritta wakpuj wainturuzkas ña pitnakima 
kwisha ishtu paarit. 

3 An kwiztamikane painia ilnam waz ñam pira paranta. Ñam 
pine kwanam aimpikana namta, awa piantarit aimpikana. Wan 
ñam pira chamturuzne iarit. 

4An kwiztamikane paiña ilnam waz wan ainki pirakas, pil 
kulta pi puzmukinkas, paranta. An pine aimpikana namta. 
5 Suasne nane ainki pi tañu kiritmikasha mirau. Sun ángelne ka 
kizta: 

“Nu kimtu aizpa nil i. Nune ap sinam Dios i. 
Nukas ma uztu. Nukas an ñancha uzta. 
Nu ilnara aizpa watcha i. 
6Sun ma payu naizmuruzne Diospa kwaltuzakas, Dios 
pit kainammturuzakas piantanarizi. 
Uspa kwail kiarit akwa, uspane naizashina, aimpi pi 
kwankima.” 

7 Mazane Diospa incienso paktam misharikis ka kaizta: 

“Diosne wan chiwal kishinai. Anpat ilnara aizpa watcha i. 
Usne wan nil kirit. Ñanta kitchi.” 

8Suasne an kwiztamikane paiña ilnam waz panta paranta, 
wan awaruza inkasa impaktanapa. 9 In impaktamturuzne kwi- 
sha naizara. Naizarakas, uspane Diospa kwail kizarit, Dios wan 
ilnam ininta akwa. Uspa kwail kiashit aizpa chihkaashitchi, 
Diosta kaiyanapa, “Dios kwisha wari” kizamanpa. 

10 An kwiztamikane paina ilnam waz aliz kalpawa uzmura 
paranta. Tilkwil parit, aliz kalpa inintukin. Suane wan awaruz- 
ne uspa yankwijara sula kuara, uspa ishtu akwa. 11 Chiyura 
Diosta kwail pit kizara, uspa ishamtu akwa, uspa ña pittain 
ishamtu akwa. Uspa kwail kal kiarit aizpa chihkaashitchi. 

12 An kwiztamikane paiña ilnam waz katsa Éufrates pira pa- 
ranta. Parantawane, Éufrates pine chihktit, pán puzmumals mi- 
kwaruz kwakkanapa. 

13Suasne nane katsa aliz piaintirakas, aliz kalparakas, pirail 
kaiztumikashakas iznarau. Uspa pitkis kutña kwail salizne, pum- 
kanain iztit, puzara. 14Sun Diablowa saliztuzne katsa iztasparit 
kal kiara, awa usparuza kanpaanapa. Uspakas wan suwara iat kit 
wan katsa mikwaruzakas uspa suldaruruzakas akwanara, sun pa- 
yu Dioskasa, wan chiwal kal kimturuzkasa, tinta waya kianapa. 

15-16 Katsa mikwaruzne Armagedón inkal sura wanmakkara. 
Hebreowa pitta Armagedón munta. Cristo kaiztu aizpa mirain. 
“Nane anpain ish. Maza walkumkanain kainarachin anash. Sun 
payu tirizturuzne, uspa putchã pin watsamtuzne, watsal kula- 
nazi, piltim chamanpa, paiña iztakin mitsal kiamanpa.” Putchã 
pinwa paramtukas, usne uspa kwail kiarit aizpa sinam samtu 
kaiznara. 

17Suasne minpa ángelne paiña ilmu waz inkwara paranta. 
Parantawane, mazane chiyuras, Dios uzmuras, tinta ka kaizta: 
“Na kaizta aizpa, wan ilnara aizpa, wan pailtire,” kizta. 18 Suas- 
ne in chiyuras taiztawane, ippa tinta azta. Tinta su ulmu azi. 
Awa an sukin uzasmin, an su ulmukana wachi azi. 19 Katsa Ba- 
bilonia pipulukin kutña pajte istit uz kirit. Wan sukin pipuluruz- 
ne urumpukasa wan taizarit. Dios an katsa Babilonia pipulura 
uztuza aliz kulnat kit ilnanapa ininta, kwisha naizanapa. 
20 Wan ainki su pi paizkakin wan kaarit. Wan inkal izakas sai- 
manamtit, wan kaarit akwa. 21 Akkwan katsa hielo, ampara 
arroba uskanain, chiyuras taizara. Awaruza aim kiara. Hielo 
awaruza kwisha aim kiara akwa, sun awane Diosta aliz pit pa- 
raarit. 

Diosne kwail ashampara ilnazi 


1 1 Maza ángel siete ángeltuztas, ilnam waz mijmikane, 
7 nawa parat kit kaizish: “Nakasa at. Nane nua annash, an 
kwail ashampara yawakima ilkwarakas. Usne wan pi isalta uz- 
tu. 2An sukin uzturuza mikwaruzne an ashampakasa uzat kit 
akkwan kwail kiarit. An ashampawa kwail kirit aizpa awaruza 
kwaktit akwa, an sukin uzturuzne kwail awa namat kit pirit 
awakana uzanazi,” kizta. 

3Kwiztane Dios Izpul nawa kainkizpanintuasmin, maza án- 
gelne nawa pul sura milzish. Tane nane ashampa kwanam aliz 
kalpara anuzta iztau. Akkwan kwail pit sun aliz kalpara parit, 
Diosta kwail pit paran. Siete kizpukas, diez pulkas waj. 4An 
ashampane tilchakta pinkanakas kwanam pinkas kwara. Ak- 
kwan uru in kwara. Akkwan watsal iztit ukne kwilkin kwara. 
Putchá inkas kwara. Uru wazkas paiña chihtikin mura. Waz 
ayukta paiña kwail kit aizpakas, mamaztuza wan kwail kwaktit 
aizpakas mura. 5 Paiña kinijkin maza pianchi mun ka parit: 

BABILONIA KATSA I. 
SUN PIPULUNE AWAKANA 1, 
KWAIL AWARUZA KAWIRARA AKWA, 

AWARUZA AKKWAN TUNTU KWAIL KWAKTIT AKWA. 
6Suasne nane an pirit ashampara iztau, an ashampane Diosta 
piantuza piantanarit akwa. Usne Jesús pit kainammtuza pianta- 
narit. 

Na ussa izta akwa, nane ishkwatkwerau. 7Suasne ángelne 
nawa kaizish: “¿Chikisma ishkumtus? Nane nu izta aizpa kaina- 
nash, wan piankamanapa. Sun ashampane aliz kalpara anuzta. 
Kalpane siete kizpukas, diez pulkas waj. 8Sun aliz kalpane nu 
izta an ñamin uzta. Ma uztuchikas, mamaz payura paiña ainkih 
kultas nurinazi, mamasa uzna. Paiña kal pailtawane, usne ínta 
irinazi, chiwal pailnakima. An aliz kalpara izarawane, an sukin 
uzturuzne, uspa mun chiyu pinkihta patchiruzne, ishkuarinazi. 
An su sarachasmin, Diosne pinkih sat kit ussa piantuzpa mun 
pinkihta para. Sun aliz kalpane an ñamin uzta. Ma uztuchikas, 
an imparane uztinazi. 

9Sun pit miraruzne nijkulat kit na kaiztu aizpa piankamana- 
zi. Sun ashampane aliz kalpara siete kizpu waj anuzta. Siete kiz- 
pune siete inkal izakanakas, siete katsa mikwaruzkanakas, iza- 

rit. 10 Cinco katsa mikwaruzne wan kaarit me. Mazane cincoras 
ma inintui. Minparane mama atchi. Minpara akane, akkwan pa- 
yuchikimain nukkulnazi. 11Sun aliz kalpane, an ñamin uztami- 
kane, mane uzchi. Sun kalpane katsa mikwa namta. Uskasa 
ocho inintuz wianta. Uskas pailtinazi. 

12Sun diez pul nu izta aizpa diez mikwaruzkana izarit. 
Mama ininnamtuchikas, uspane an aliz kalpakasa akkwan pa- 
yu chikimain ininnanazi. 13Sun diez mikwaruzne usparuz- 
pain nijkulamtu, aliz kalpara kiwainnanapa, wanta ininana- 
pa. 14 Uspakas aliz kalpakasakas Pirikukasa waya kianazi. 
Sun Pirikune paiña akwanarittuzkasa, paiña narittuzkasa, us- 
sa nijkulturuzkasa, usparuza anuppanarinazi. Usne mamaz 
mikwakin anza tinta i. Usne mamaz katsa anpatmikakin anza 
tinta tailcham.” 

15Suasne ángelne nawa kaizish: “Nune kwail ashampara 
paiña uztukin pimakin izta. Sun pine awakanain iztit. Pailta su- 
ras awakas, pailta kwaltas awakas, pailta pipuluras awakas, 
pailta pit paramtuz awakas, purai. 16Nune aliz kalpara diez 
pultakas izta. Uspane kwail cham ashampara aliz kularinazi. 
Wan us mij aizpa nakarinazi, piltim uznapa. Uspane paiña ña 
kuat kit inta impakkarinazi. Sunkana uspane ussa kanintinazi. 
17 Diosne diez pul inintuza kawarain nijkulninnara, Dios pashit 
aizpa kianapa. Suasne uspane usparuzpain nijkulara, aliz kalpa- 
ra kiwainñanapa, wanta ininanapa, Dios kaizta aizpa pailnaki- 
ma. 18 Nune an ashampara izta. Usne katsa pipulukana iztit, an 
sukin wan chiwal mikwaruza ininamtu akwa.” 


Babilonia pipulu wan pailtit 
1 1 Suasne kwiztane nane mamaz ángel chiyuras kihshtu 
8 iztau. Usne katsa ininmikakana azi. Usne pán maltaka- 
nain aizta, wan su kai puranapa. 2 Tinta kwiat kit ka kaizta: 
“Katsa Babilonia pipulu paltaintit. 
Mane saliztuzne sua uzarit. 
Wan kwail izpulkas sua nukkularit. 
Wan tuntu pikumkas chikuyukas ta uzarit. 
3Wan suras awane piritkana namarit, 
wan tuntu kwail kiarit akwa. 
An sukin katsa mikwaruzne akkwan awakasa an kwail 
kiare. 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


Apocalipsis 18 710 


An sukin painintuzne, kwazpa awa kularit, uspa 
kwazpa ashampakana uzashit akwa.” 
4Suasne nane chiyuras paramtumikasha iztau. Nawa kaizish: 
“Ap kwalta ka kuruntain. Sun katsa pipulukis puzara- 
wa, 
an pipulukin uztuz kwail kiamtukanain kiamanpa, 
an pipulukin uztuz naizamtukanain, naizamanpa. 
5Uspa akkwan tuntu kwail kiarit akwa, Diosne chiyuras 
uspa kwail kiarit aizpa izta. 
Diosne uspa kwail kiarit aizpa mainmanazi.” 
6Suasne usne ángeltuza kaiznara: 
“Mane usparuza ilnari. Yawa ilmu mamaz awaruza il- 
narakanain kawarain an pipulura ilnari. 
Uspa kwail kiarit akwa, usparuza pa pijikima sun 
kwail kinari. 
Sun pipulu mamaztuza naizninara akwa, an 
pipulura uztuza anza naizninnari. 
7Uspane uspa chiwazha kiashimtu aizpa kiat kit kwail 
kwazpa awakanain uzshiara. 
Kawarain usparuza naizninnari. 
Sun pipulu uztuzne ka minñara: 
“Aune an sukin ininmumikakana makpas. Aune wan 
pashimtu aizpa mijmakpas. 
Aune mizurainkas tayalsachimakpas.” 
8 Katmizna maza payurain wan ilmu usparuza taiznari- 
nazi. 
Sun payura ¡iarinazi, tayalarinazi, yak kiarinazi. 
An tinta Anpat Diosne usparuza mimananazi, uspa 
kwail kiarit aizpa piankamanapa. 
Suasne usne usparuza impakninnanazi, wan 
pailnakima.” 
9An sukin katsa manta kimtuzne, sun ashampakanain kirittuz- 
ne, kwail kwazpa awakanain uzararuzne, azarinazi. Sun pipulura 
impaktawane, awane ish panaktu izanazi. Sun akwa uspane tayal- 
arinazi. 10Sun awaruzne attishtas sun pipulura izat kit ishkuarina- 
zi, pipulukin ilnamiztu akwa. Uspane ka kaizanazi: 
“An katsa Babilonia pipulune 
kwisha naiztinazi. 
Akkwan payu chinkima nukkulmanazi.” 

11An sukin paininturuzne, an pipulu akwa, azat kit kwiana- 
nazi, minminkas uspa painim mij aizpa paimtuchi akwa. 
12 Minminkas uspa uru mij aizpakas, pial mij aizpakas, muin uk 
mij aizpakas, ainki putchá uk mij aizpakas, paimtuchime. Put- 
cha pin mij aizpakas, tilchaktakana pin mij aizpakas, an watsal 
pin mij aizpakas, kwanam pin mij aizpakas, paimtuchime. Wat- 
sal ti piamkas, katsa sinam kihtit sulakas, wat tikas, paimtuchi- 
me. Naztam irukas, mamaz irukas, marmol ukkas, paimtuchi- 
me. 13Minminkas canela ti ayakas, watsal piam kihwilkas, in- 
cienso impaktakas, mirra pikas, olivos pikas, vinokas, olivos 
pihshpikas, chara pippa kiritkas, chara pippakas, paimtuchime. 
Minminkas wakarakas, pirikukas, caballokas, caballo carrokas, 
kiwaintuzkas paimtuchime. 

14Sun painintuzne an pipulura ka kaizarinazi: “Nu wan mij- 
at aizpakas, nu wan milshimtu aizpakas, wan karit. Mizurainkas 
chiwazha karit aizpa saimanazi.” 15 An pipulukin uspa mij aiz- 
pa painintittuzne kwisha kwazpa kularit. Uspane pipulura at- 
tishtain kun kiarinazi. Sun pipulura uztuz naizamtuasmin, us- 
pane azat kit tinta kwian kit kaizanazi: 

16“An katsa pipulune kwisha naiztinazi. 
Usne watsal pin kwarit ashampakana iztit. Tilchakta 
pinkanakas, kwanam pinkas kwarit. 
Urukas ainki putchá ukkas, muin watsal iztit ukkas 
kwilkin kwarit. 
17 Akkwan kwazparuz masain wan pailti; wan kakihsha- 
rit.” 

Katsa kanua puijmuruzkas, kanuawara chamtuzkas, kanuara 
kal kimtuzkas, piwara kal kimtuzkas, pipulura attishtain kun 
kiarinazi. 18 Pipulu impakta ish iztawane, ka kwiannara: “An pi- 
pulukinkas anza katsa pipulu wachi.” 19Kwisha tayalamtu 
akwa, uspane pul pil uspa kizpura paran kit azat kit kaizara: 

“An katsa pipulune kwisha naizarinazi. 
Katsa kanua pira mijattuzne, 
uspa kwazpa akwa, an kwazpa namarit. 
Uspa kwazpa masain wan kakihsharit. 
20An pipulu kakihshtitkas, chiyura uztuzne watsal kul- 
tain. 
Diosta piantuzkas, Dios manta kittuzkas, Dios pit 
kainammtuzkas, watsal kularain. 

Diosne an pipulukin uztuza ilnara, 
an pipulukin uztuz Diosta piantuza naizninnarit 
akwa.” 
21 Maza katsa ángelne katsa chara kimu uk mut kit katsa pira 
kiain kit kaizta: 
“An katsa Babilonia pipulune karinazi. 

An uk katsa pira kiaintakanain karinazi. 
Minminkas sun pipulura chinkas izamanazi. 
22Minminkas an pipulu miwara guitarra pianamanazi. 
Karaskwil usmuruzkas, iru kwil usmuruzkas, 

an pipulu miwara mamasa usamanazi. 
An pipulukin kal kimtuzakas sayamanazi. 
Kal wa chi akwa, an pipulukin chara kimu ukne 
mamasa azmanazi. 
23Mizurainkas an pipulukin impil putta aizamanazi. 
Mizurainkas minminkas an pipulukin kasara kimanazi. 
Painintuz katsa manta kimmikakana namaritkas, 
an pipulune wan karinazi. 
Uspane wan suras awaruza pirail apnarit, 
nilchi pit paarit akwa. 
24Diosne an pipulu uztuza ilninnanazi, 
Dios pit paramtuzakas, Diosta piantuzakas, wan 
suras uzararuzakas piantanarit akwa.” 
1 Kwiztane nane akkwan awa chiyura tinta paramtu mi- 
1 9 narau. Ka kaizara: 
“Au Diosne kwisha wari. 
Usne aumiza kwail sinam sammika i. 
Us an tinta akwa, usne wanta ininnashinai. 
2 Usne wan awaruza wat mimanamtu, uspa kwail 
piankamanapa. Mamaztuza ilnamtukas, us kimtu 
aizpa watcha i. 
Usne an Babilonia pipulura uztuza naizninnara. 
Uspane kwail ashampakana uzat kit wan awaruza 
kwail uznapa kamtanara. 
Mane Diosne usparuza naizninnarit, Diosta kiwainta- 
ruza piantanarit akwa.” 
3Sun akkwan awane mamasa kaizara: 
“Au Diosne kwisha wari. 
An pipulu impakta ishne pailta payukima nunazi.” 


El Nuevo Testamento en Awa Pit de Ecuador, 2da ed. @ 2010, Wycliffe Bible Translators, Inc. 


713 Apocalipsis 19 


4Suasne veinticuatro ilaparuzkas, ampara uztuzkas, Dios uz- 
kin palsumat kit wakpuj wainñat kit kaizara: 
“Watcha Diosne kwisha wari,” kizara. 
5 Mazane Dios uztukin ka kaizta: 
“Wan Dios kiwaintuzkas, ussa ishkumtuzkas, katsaruz- 
kas, ainkiruzkas, 
“Dios kwisha wari’ kaizarain.” 


Pirikuwa kasara kim pishta 

6Suasne nane akkwan awa paramtukanainkas, akkwan pi 
taizta aztukanainkas, akkwan ippa aztukanainkas, mirau. Ka 
kaizara: 

“Diosne kwisha wari. 
Au Anpat Diosne ininnat kit us tinta akwa 
us kishimtu aizpa kinazi. 
7Us akwa, watsal kulmizpai. Diosne kwisha wari” kiz- 
tuasmin, 
watsal kulmizpai, 
Pirikuwa kasarakim pishta taizta akwa. 
Pirikuwa ashampane usmin sinam parit uskasa in. 
8Sun ashampane sinam putchá pin naztam iztit sap kit 
kwara. 
Diosta piantuzne, wat kin uzturuzne, putchá 
pinkanain kwaanazi.” 

9 Ángelne nawa kaizish: “Sunkana pari, “Pirikuwa kasara 
kim pishtara akwattuzne watsal kulanazi.”” Ma pitchin kaizta: 
“Na kaiztu aizpa Dios watcha pit i.” 

10 Suasne nane ángelpa mittikin taiz kit wakpuj wainshirau. 
Usne nawa kaizish: “Sunkana kimun. Nakas Diospa kiwainmika 
ish. Nukas, nu aimpihshtuzkas, Diospa kiwainmuruz mai. U 
Dios pit kainanamturuzne paiña kiwaintuz mai. Diostain wak- 
pujwaintawamakpas,” ka kizta. 


Putchá caballora anuzmumika 
11 Suasne mamaza iztau. Chiyura ayukta iztuasmin, nane 
putchá caballora iztau. Caballora anuzmumikane Dios kaizta 
aizpa mira. Watchain kaiz kit mamaztuza nil ininnara. Usparuz- 
kasa waya kinarakas, usne wat kirit. 12Paiña kasune inkanain 
naztam aizta. Akkwan tit watsal iptit kizpukin kwarit. Paiña 


El Nuevo Testamento en Awa Pit de Ecuador, 2da ed. O 2010, Wycliffe Bible Translators, Inc. 


Apocalipsis 19, 20 714 


mun kinijkin parit aizpa usmin pianazi. 13 Usne aimpi pustit pin 
kwara. Paiña munne “Dios pit” munazi. 14 Chiyuras waya kim- 
turuzne ussa kanpaat kit putchá caballoruza anuzara. Uspane 
kwisha watsal putchá pin kwaara. 15 Maza kwiz mashtine paiña 
pittas puzta, an sura uztuza piantananapa. Usne irukasa an sura 
uzturuza tinta ininnanazi. An tinta Diosne, wan kishimtumika- 
ne, awaruza mitti kulnanazi, ilnanazi, Dios usparuza aliz kulna- 
rit akwa. Kawarain usparuza naizninnanazi. 16Paiña kwak- 
shamtakas, paiña pantalóntakas ka parit: 
SUN KATSA MIKWANE WAN ININTUZA ININNAMTU. 
USMIN WANTUZA MANTA KINAMTU. 

17 Suasne maza ángel pan isalta kuntit iztau. Usne wan 
katsa wam chiyu kwashtara pilturuza tinta kwian kit ka kaiz- 
nara: “Arain. Diospa katsa pishtara wanmaktain, us kwintu 
aizpa kuanapa. 18 Usne katsa mikwaruzpa ñakas, ainki mi- 
kwaruzpa ñakas, tinta awaruzpa ñakas, caballowa ñakas, ca- 
ballora anuztuzpa ñakas, anpat mijchiruzpa ñakas, anpat mij- 
tuzpa ñakas, pashpawa ñakas, ilapawa ñakas kwinnanazi, 
kuanapa,” kiznara. 

19 Suasne nane sun aliz kalparakas, an sukin katsa mikwaru- 
ruzakas, uspa suldaruruzakas, iznarau. Uspane wanmakkara, 
cabollora anuztamikakasa waya kianapa, paiña suldaruruzkasa 
waya kianapa. 20Waya kiarawane, minpazhane aliz kalpara- 
kas, pirail kaizmumikashakas, pizat kit kantit. An pirail kaizmu- 
mikane aliz kalpa iztakin masas iztasparit kal kirit. Paiña kal ki- 
rit akwa, usne aliz kalpawa izmu marca parittuza pirail kaizna- 
rit, aliz kalpakana saritta wakpuj wainñapa. Uztuasmin, sun 
aliz kalpakas sun pirail kaizmumikakas pizat ín asufre aiztukin 
kiakpintit azi. 21 Caballora anuztumikane paiña pittas mashti- 
kasa anparuza piantanara. Katsa pikum chiyu kwashta pilturuz- 
ne uspa ña tuknakima kuara. 


Los mil años 
1 Suasne chiyura iztuasmin, nane maza ángel chiyuras 
2 0 kihshtu iztau. Sunne paiña chihtikin ainkih kulpa llave- 
kas katsa cadenakas milta. 2Sun ángelne aliz piaintira, antikwa 
kamtara, ti pain kit piz kit maza mil añokimain cadena kuhtit. 
Antikwa kamtane “Satanáskas Diablokas” muntit. 3Usne anti- 
kwa kamtara ainkih kulta kiakpin kit pijta sip kit pijtakin palta, 

wan sura uztuza mil añokima kwail kimanpa. Mil años sipta 
pailtikane, antikwa kamtane akkwan payuchin chihtit anazi. 

4Mama chiyura iztuasmin, nane akkwan inintuzpa uzmu iz- 
tau. Piantarittuzne, kizpu tit irittuzne, wan uzmukin uzara. Us- 
pane iara, Dios pit kainara akwa, Jesúspa pinkihta panarit 
akwa, aliz kalpara wakpuj wainñarachi akwa, aliz kalpakana 
saritta wakpuj wainñarachi akwa, aliz kalpawa marca kinijkin- 
kas chihtikinkas parachi akwa. Mamasa kakulakane, sun awa- 
ruzne Cristokasa maza mil añokima ininñanazi. 5Suntuzne an 
ñamim mamasa kakultaruz mai. Mil años pailtawane, anpa irit- 
tuzne mamasa kakul uzanazi. 6 An ñamin mamasa kakul uzta- 
ruzne Dioskasa uzat kit watsal kularinazi. Uspane mamasa ia- 
manazi. Diospakas, Cristowakas pariya namanazi. Cristokasa 
mil añorakima ininnanazi. 


Satanásne pailtinazi 

7 Mil año pailtikane, Satanásne kajchiras chihtit anazi, 8 wan 
suras uztuza pirail kaiznanapa. Sun awaruzne “Gogkas Magog- 
kas” mun mai. Puztawane, usne an suras uztuza wanmaknana- 
zi, uspakasa waya kinpa. Pi ksu wiansachikanain sun awaruza 
wiansachi. 

9Wan suras awaruzne Dios pashimtu pipulura nuat kit Dios- 
ta piantuza pilzawal kwianazi. Awa pipulura izparawane, Dios- 
ne chiyuras in ininnanazi, sun awaruza impaktananapa. 
10 Diosne Diablora, awaruza pirail kaiztumikasha, in impaktu- 
kin kiakpinnazi. Sua asufre aizmu. Sun impaktukin aliz kalpa- 
kas, kwail kaiztumikakas, uzpailnazi. Suane uspane payuwara 
amtawara chiwal pailta payukima naizpailnazi. 


Wantuzne Diospa putcha uzmukin 

11 Suasne nane katsa putchá uzmu iztau. Dios paiña put- 
chá uzmukin uzasmin, an sukas an chiyukas wan kakihshtit, 
mizurainkas izamanpa. 12 Hapa irittuzkas pashpa irittuzkas 
mamasa kuhstawane, nane usparuza Diospa inintukin izna- 
rau. Suane parit pinkih azpiztit. Mamaz pinkihkas azpiztit. 
Diosta piantuzpa mun sun pinkihta parit azi. Uskasa uzanazi. 
Sun pinkih iztawane, irittuzpa kal kiarit aizpa pinkihta izta- 
wane, Diosne irittas kuhsninnat kit irittuza mimanat kit uspa- 
ruza uspa kwail kiarit aizpa kainanara. 13 Katsa pi kwarit irit- 

tuzkas, wan chiwal an sukin irittuzkas, purazi. Diosne uspa- 
ruzpa kal kiarit aizpa mimanat kit usparuza uspa kwail kiarit 
aizpa kainanara. 14 Minpara sun irittuzne in impaktukin ia- 
nazi, kwisha naizarinpa. In impaktamtukin kihshturuzne sun- 
kanain attishta ianazi, Diosta izamanpa. 15 Paiña mun chiyu 
pinkihta paritchiruzne, Dioskasa uztachiruzne, in impaktu- 
kin kiakpintit azi. 


Masas chiyukas masas pilkas 

1 Kwiztane, suasne nane masas chiyukas masas pilkas iz- 
2 1 tau. An ñancha sara chiyukas, an ñancha sara pilkas, an 
ñancha sara pikas pinkularit. 2 Dios pipulura, masas Jerusalén 
pipulura, chiyuras, Dios uztas kihshtimtu iztau. Ashampa paiña 
ampukas kasara kimtune, usne watsal pin kwamtu. An chiyuras 
pipulune sun ashampakanain kwisha watsal iztit. 3Nane Dios 
uzmukin tinta kwiantumikasha mirau. Ka kaizta: “Diosne awa 
purakin tuanazi. Awakasa uznazi. “An awane ap kwali kiznazi. 
Diosne uspa Dios namnazi. 4Suane Diosne wan tayalmu pail- 
nintinazi. Suane minminkas an iasachi. Minminkas an tayalasa- 
chi. Minminkas an azasachi. Suane an ishtu wachi. Mane wan 
an ñancha naizninmu pailtit,” ka kizta. 

S Uzmukin uztumikane ka kaizta: “Wan antikwa pintit akwa, 
nane wan chiwal masas sashinash,” kizta. Mamasa nawa kwinta 
kikane, nawa ka kaizish: “Na kaiztu aizpa pinkihta pari. Na 
kaiztu aizpa watcha i. Katmizna sun watcha pit nijkultain,” kiz- 
ta. 

6 Mamasa ka kaizish: “Na kaizta aizpa wan pailtire. Wan sa- 
rachasmin, uztau. Wan pailtikane, nane mama uznash. Nakasa 
wan masamtu. Nakas wan pailnintus. Nane kwazi kiltumikasha 
chiyuras kwazi kwinnash, pailta payukima uznapa. Kain kwin- 
nash. 7 Anuppamtumikane na kin namtit aizpa piankam kit sap- 
nazi. Nane paiña Dios namnash. Usne ap painkulkanain namna- 
zi. 8 Na akwa ishkumturuzne, na kaizta aizpa nijkultuchiruzne, 
wan tuntu kwail kirittuzne, mamazta piantarittuzne, ampu ma- 
maz ashampakasa pittittuzne, ashampa mamazpa ampukasa 
pittittuzne, mamaztuza tañu ki kamturuzne, awakana sararuza 
wakpuj waintaruzne, wan chiwal pirail apmuruzne, asufre ín 
aiztukin, in impaktukin wan chiwal ianazi. Suane Diostas iana- 
zi. Uspane nakasa tuamanazi.” 

Masas Jerusalén pipulu 

9Suasne maza ángelta, siete ángeltuztas iztau. Sun siete án- 
geltuzne minpa siete wazta ilnam wintit aizpa pilta kiakpinta. 
Nawa parat kit ka kaizish: “Nakasa at. Nane nua ashampa kasa- 
ra kin namtitmikasha, Pirikuwa ashampara annash,” kizta. 
10 Na kainkizpamtuasmin, Diospa Izpulne nawa mira, katsa in- 
kal kwash izarakima. Suane nawa sinam Jerusalén pipulu Dios- 
tas, chiyuras kihshtimtu anzish. 11 An pipulune kwisha watsal 
aizta, Dios uztas arit akwa. Jaspe muin ukkanain naztam aizta. 
Kai iztit. 12An pipulune katsa kalpialkas, kwash kalpialkas sal- 
pinwal kintit. Doce ángeltuzne doce napmukin kunara. Doce Is- 
rael kwalpa mun, doce pijtakin parit. 13Pán puzmura kalpial 
kutña pijta wa. Kalpial sur nilmalkas kutña pijta wa. Kalpial 
norte nilmalkas kutña pijta wa. Pán payapmura kalpial kutña 
pijta wa. 14 An pipulu kalpialne doce katsa ukkasa sarit. Doce 
Pirikuwa inintuzpa munne doce ukta parit. 

15 Nakasa paramtumikane, uru ti anizmu milta, pipulura- 
kas, pijtaruzakas pipulu kalpialtuzakas anizna. 16 An pipulu- 
ne ampara kawarain kalpial kintit wa. Yawa aizkas, yawa 
akskas sun kalpial kawarain anizta. Ángelne paiña ti aizmu- 
kasa pipulura anizta. Paas mil kilómetros, paas ciento kilómi- 
troskasa anizta. Yawa aizkas, yawa akskas, yawa kwashkas 
kawarain anizta. 17 Uskas kalpialtakas anizta. Sesenta y cinco 
metros kwash aniztit. An ángelne ampuwa anizmukasa aniz- 
ta. 

18 Salpinkintit kalpialne jaspe ukkasa sara. Pipulune sinam 
uru aiztukanain iztit. Maizakanain aizta. 19 Kalpial samtasmin, 
akkwan tuntu muin ukkasa sara. An ñancha kwanam ukne jaspe 
munta. Mamaz kwizta kai pijtam ukne safiro munta. Mamaz 
kwizta pijtam tilkaya ukne ágata munta. Mamaz kwizta pijtam 
ukne esmeralda munta. 20Mamaz kwizta putcháwazha ukne 
ónice munta. Mamaz kwizta kwanam ukne cornalina muntit. 
Mamaz kwizta naram ukne crisólito munta. Mamaz kwizta pij- 
tam ukne berilo munta. Mamaz kwizta naram ukne topacio 
munta. Mamaz kwizta pijtamwazha ukne crisoprasa munta. 
Mamaz kwizta kai pijtam ukne jacinto munta. Minpa tilkayawa- 
zha ukne amatista munta. 21 Doce pijtane putchá ukkanain iza- 
rit. Maza maza pijtane putchá ukkasa sara. Pipulu mine urukasa 
sara. Pipulu mine maizakana aizta. 

22Sun chiyukin iglesia wachi, au Anpatne sua uztu akwa. Au 
Diosne, chiwazha kishimtumikane, Pirikukasa wan pipulukin 
uztu. Awane wan chiyukin Diosta wakpuj wainñamtu. 23Sun 
pipulukinne pánkas, palapchakas aiznapa pashimtuchi, Dioskas 
Pirikukas kai pánkanain aiztu akwa. 24 Wan sura uzturuzne an 
pipuluwara chaanazi, sua kai aiztu akwa. Wan katsa inintuzne 
chiwazha pial mij aizpa muat kit sua chihkat kit “Dios kwisha 
wari” kizanazi. 25An pipulukinne payuwara pijta sipmanazi. 
Sua amta wa chi. 26 Wan sura uztuzne chiwazha pial mij aizpa- 
kas, chiwazha watsal iztit mij aizpa muat kit sua chihkanazi. 
27 Chiwazha kwailne an pipulura nappamanazi. Chiwazha 
kwail kiamtuzkas, pirail paramtuzkas, mizurainkas sua nappa- 
manazi. Uspa mun chiyu pinkihta parit mijtuzmin chiyura nap- 
pat kit uzashina. 
1 Sun ángelne nawa maza sinam pi anzish. Sun pine Dios 
2 2 uzmukiskas, Piriku uzmukiskas puztu. Sun naztam pine 
awaruza uzninnamtu. 2 Pipulu paizkakin kwisha katsa mi tu. Mi 
paizkakin katsa pi wa. Pimamin akkwan tine kunkularit, awa- 
ruza uzninnanapa. Mish aizpa sun tiruzne pippa waamtu. Maza 
añorain doce pijikima waamtu. Ti kihkasa pih samtu, wan sura 
uzturuza wat paanapa. 3Sua chinkas kwail wanmalsachi. Dios- 
kas Pirikukas sua uzpailnazi. Paiña kiwaintuzne ussa kiwaina- 
nazi. 4 Uspane paiña matsih izanazi. Usne paiña mun uspa kinij- 
kin parananazi. 5Suane amta wachi. Impilkas pánkas wenamtu- 
chi, Anpat Dios sua wanta kai aizninnamtu akwa. Suntuzne wan 
payukima ininanazi. 


Jesucristo anpain i 

6 Ángelne nawa ka kaizzish: “Na kaiztu aizpa watcha i, u nij- 
kulanapa. Anpat Diosne paiña ángelta ininta, Dios pit kai- 
nammtuza parananapa, paiña kiwaintuz chiwazha kirimtu aiz- 
pa piankamanapa.” 

7 Cristone ka kaizta: 

“Nane anpain ish. An ñancha pit kaiztu aizpa mimturuzne, 
an pit pinkihta parit aizpa mimturuzne, watsal kularinazi.” 

8 Nane Juan mun ish. An pinkihta parit aizpa wan iz kit mi- 
rau. Wan iztawane, wan mirawane, nane ángel mittikin palsum 
kit ussa wakpuj waintau. 9Suasne nawa ka kaizzish: “Sunkana 
kimun. Nakas nukanain Dios kiwainmumika ish. Up añaruzkas, 

Dios pit an ñancha kainnamturuzkas, an pinkihta parit aizpa 
mimturuzkas, Dios kiwainmuruz mai. Diostain wakpuj wain kit 
paikwatpamakpas,” ka kizzish. 

10 Mamasa kaizzish: “An pit pinkihta parit aizpa, an pit ñan- 
cha kaiztit aizpa puintit mijmun. Wan an pinkihta parit aizpa 
masanapain. 11 Kwail kimtuzne mama kwail kiarinazi. Sinam 
chiruzne, kwail mintuzne, mama kwail kishiarinazi. Wat ki- 
shimturuzne mama wat kishiarinazi. Diosta mishimturuzne ma- 
ma Diosta nijkularinazi,” kizzish. 

12Mamasa Cristone ka kaizzish: 

“Mamasa azain anash. Na amtu payura kwail kimturuzakas 
wat kimturuzakas uspa kiarit akwa chiwazha milananash. 
13 Ñamin uztau. Minpa payukima uznash. Nane an ñanchamika 
ish. Nakas minpamika ish. Nane wan masamtus. Nakas wan 
pailnintus. 

14Uspa kwail kiarit aizpa sinam kultittuzne watsal kulanazi. 
Uspane putchá pin pattitkana sinam namanazi. Uspane sun pi- 
pulura nappat kit uzanazi, an pipulu ti pippa waritta kuanapa. 
15 Kwisha kwail kimtuzkas, tañu kimturuzkas, mamazpa ampu- 
kasa pitturuzkas, mamazpa ashampakasa pitturuzkas, mamazta 
piantamturuzkas, awakana saritta wakpuj wainmuruzkas, wan 
pirail kaizmuruzkas, an pipulu pianamarain nukkularinazi. 

16Nane Jesús mun ish. Ap ángelta wan nijkulturuza ininna- 
ra, na kaiztit aizpa piankamanapa. Katsa mikwa Davidne ap 
pampa i. Katsa kimane palapcha kwiztain cham. Nane katsa ki- 
ma aiztukanain ish,” kizta. 

17 Dios Sinam Izpulkas, Pirikuwa ashampakas “Arain” kizna- 
ra. An pit mimturuzakas “Arain” kiznara. Kwazi kilturuzne at- 
pa, an kwazi kuanapa, Dioskasa uzanapa. Kain kwintu. 

18Nane Dios an pit pinkihta parit aizpa mimturuza kuruna- 
nash. Watsal nijkul kit iztain. Minpazha chiwazha an Dios pinkih- 
ta wiantane, Diosne suntuza an pinkihta kwail parit aizpa taiznin- 
nanazi. 19Diosne Cristora nijkulturuzpa mun chiyu pinkihta parit. 
Minpazha chiwazha an Dios pinkihta parit aizpa ukkarane, Diosne 
paiña mun pinkihtas kwiznazi, Diospa pipulura uzmanpa. 

20 Sun pit kaiztumikane wanta kainanamtu: “Mamin anash.” 

Sunkana kinazi. “Anpat Jesús, nu anka.” 

21 Nane Diosta paikumtus, Jesucristo uruza kiwainanapa. 

Pailti. 

Bíblia pinkihkin Diosne ussa piantuza ka kainanamtu: 


A. Wan awane Dioskasa wanmakkarachi, awa Diosta kwainarit akwa. 


1. Nune Dioskasa wanmaktachi, up an ñancha kwal Dios kaizta aizpa 
kitchi akwa. Diosne an versículoskin ka kainammtu: 
Romanos 5.12-19 
2. Nune Dioskasa wanmaktachi, nu kwail kit akwa. Dios an 
versículoskin ka kainammtu: 


Romanos 1.18-32 Romanos 2.1-5 
Romanos 3.9-18, 23 Romanos 8.5-9 
Gálatas 3.22 Efesios 2.3 

1 Juan 1.8-10 


3. Nu kwail kirit akwa, nu Dioskasa wanmaktachi akwa, Diosne nua 
watcha ilnazi. Diosne an versículoskin ka kainammtu: 


Mateo 10.14-15, 28 Romanos 1.18 
Romanos 6.23 Romanos 9.22 
Gálatas 6.7-8 Colosenses 3.5-6 

1 Tesalonicenses 4.6 2 Tesalonicenses 1.8 
Hebreos 10.26-31 Judas 1.7 


Apocalipsis 20.11-15 


. Nuin Dioskasa wanmakninsachi. 


1. Nune Dioskasa wanmaksachi, wat uzshimtu akwa, wat aizpa 
kishimtu akwa. Diosne an versículoskin ka kainammtu: 
Romanos 3.20 Gálatas 2.16 
Santiago 2.10-11 
2. Nune Dioskasa wanmaksachi, an ñamin uztaruz nijkularit akwa. 
Dios an versículoskin ka kainammtu: 
Juan 3.18 Juan 3.36 
Efesios 2.8-9 Filipenses 3.4-9 
Hebreos 9.22 
3. Nune Dioskasa wanmaksachi, nu “nane mamaz awakin an warish” 
mintu akwa. Diosne an versículoskin ka kainammtu: 


Lucas 3.8-9 Juan 3.6-7 
Juan 3.18 Juan 14.6 
Hechos 4.12 Filipenses 3.4-9 
Hebreos 2.3 

C. Jesucristoin nua Dios izmumika namshina. 
1. Dios nua kwisha pashimtu akwa, usne nua kwailtas watsat 
milshimtu, awa kwail kiarittuzkasa naizamanpa. Diosne an 
versículoskin ka kainammtu: 


Lucas 19.10 Juan 3.16 
Juan 6.37 Romanos 5.8 
2 Pedro 3.9 
2. Jesúsne nu kwail akwa naizta. Diosne an versículoskin ka kainammtu: 
Juan 3.16 Gálatas 3.13 
Colosenses 1.14 Hebreos 9.28 
1 Pedro 2.24 1 Pedro 3.18 


3. Nune up kwail kirit aizpa chihkat kit Diosta kailtawa. Diosne an 
versículoskin ka kainammtu: 
Mateo 4.17 Lucas 13.3 
2 Corintios 7.10 2 Pedro 3.9 
4. Nune Jesucristora nijkultawa, up kwail kirit aizpa wat kulnapa. 

Juan 3.15-18 Juan 6.47 
Hechos 16.30-31 Romanos 3.28 
Romanos 10.9 Gálatas 2.16 

5. Nu Jesucristo up kwail akwa irit nijkultane, Diosne nua maiz kit paiña 
izmumika namninnazi. Diosne an versículoskin ka kainammtu: 


Juan 1.12 Juan 3.1 

Juan 20.31 Romanos 5.6-11 
2 Corintios 5.17-19 Gálatas 2.21 
Efesios 1.7 1 Juan 5.11-13 


6. ¿Mizama nu Diosta piankamshina? ¿Mizama nu Diospa kwal 
namshina? Diosne an versículoskin ka kainammtu: 
Juan 1.10-13 Juan 3.1-21 
Juan 14.6 1 Juan 5.20 
7. ¿Mizama nu Cristora nijkultu piankamshina? Diosne an 
versículoskin ka kainammtu: 


Romanos 5.5 Romanos 8.14-16 

1 Corintios 2.14-15 Gálatas 5.22-24 

1 Juan 2.3-6, 20, 27 1 Juan 3.10 

1 Juan 3.18-19, 24 1 Juan 5.10-12, 20 
8. ¿Chima nua kimtu, Cristora saptune? Diosne an versículoskin ka 

kainammtu: 

Juan 5.24 Juan 14.27 

Hechos 10.43 Hechos 13.39 

Romanos 3.28 Romanos 5.1 

Romanos 8.1 1 Corintios 1.30 

1 Corintios 6.19 2 Corintios 5.17 

Gálatas 1.4 Gálatas 4.7 

Efesios 1.3-14 Efesios 2.4-6, 11-13 

Bíblia pinkihkin Diosne ussa piantuza kurunnamtu, nu kwail 
mintuasmin, nua kwail kimtuasmin. 


A. Diosne nua chikin kaiztu, ishkwashimtuasmin. 
1. Nu ishkwashimtuasmin, Diosne nua kiwainnazi, nu ishwashimtu aizpa 
wat anuppanapa. Diosne aumiza an versículoskin kaiztu akwa: 
Lucas 12.32 Juan 14.1, 27 
Romanos 8.15 1 Juan 4.18 
2. Nu inna ishkwashimtuasmin, Diosne nua kiwainnazi, sun 
ishkwashimtu aizpa wat anuppanapa. Diosne aumiza an 
versículoskin kaiztu akwa: 


Romanos 14.7-9 1 Corintios 15.26 
1 Corintios 15.56-57 2 Corintios 5.1-10 
Filipenses 1.21 1 Tesalonicenses 4.13-18 


Hebreos 2.14-15 
3. Mamaz nua kwail kishimtune, nu sun akwa ishkwashimtuasmin, 
Diosne kiwainnazi, wat paninnapa. Diosne aumiza an 
versículoskin kaiztu akwa: 
Lucas 12.4-7 Romanos 8.31 
Hebreos 13.6 1 Pedro 3.13-15 
4. Kwail kainkizparane, sun akwa ishkwashimtuasmin, Diosne nu 
kiwainnazi, nu ishkwashimtu aizpa wat anuppanapa. Diosne 
aumiza an versículoskin kaiztu akwa: 
Marcos 1.27 Romanos 8.31-39 
1 Juan 4.1-3 
5. Mamaz nua kappacho kishimtune, Diablora nua kwail kin 
akwatne, Diosne nua kiwainshina, nu ishkwashimtu aizpa wat 
anuppanapa. Diosne aumiza an versículoskin kaiztu akwa: 
Lucas 4.33-36 Hechos 16.16-18 
Romanos 8.31-39 1 Juan 3.8 
6. Nu kwail saliztuzakas Diablorakas ishkwashimtune, Diosne nua 
kiwainnazi, nu ishkwashimtu aizpa wat anuppanapa. Diosne 
aumiza an versículoskin kaiztu akwa: 


Marcos 1.27 Lucas 4.1-13 
Lucas 8.27-36 Lucas 22.31-32 
Efesios 6.10-18 Colosenses 2.15 


Santiago 4.7 
7. Chiwazha kwail nua kishiakane, Diosne nua kiwainnazi. Diosne 
aumiza an versículoskin kaiztu akwa: 
Santiago 1.2-4, 12 Santiago 5.10-11 
1 Pedro 1.6-7 1 Pedro 3.14-17 
8. Chiwazha kwail nua kishimtuasmin, Diosne nua wat kwainshinazi. 
Diosne aumiza an versículoskin kaiztu akwa: 


Mateo 8.23-27 Lucas 12.4-7 
Romanos 8.18-39 2 Corintios 11.23-28 
2 Timoteo 4.18 2 Pedro 2.5-9 

9. Nu chima mamaz payura kinazi ishkwashimtuasmin, Diosne nua 
kiwainazi. Diosne aumiza an versículoskin kaiztu akwa: 


Mateo 6.25-34 Romanos 8.26-28, 31, 37 
Filipenses 4.6-7 Hebreos 10.35-36 
Santiago 1.2-4, 12 1 Pedro 5.7 


10. Nu ishtuasmin, Diosne nua wat kininshinazi. Diosne aumiza an 
versículoskin kaiztu akwa: 
2 Corintios 5.1-10 2 Corintios 12.7-10 
Santiago 5.14-16 
11. Nu tayaltuasmin, irit akwa tayaltuasmin, Diosne nua wat 
kininshinazi. Diosne aumiza an versículoskin kaiztu akwa: 
Mateo 5.4 Juan 11.25-26 
Juan 14.1-3 Efesios 2.4-7 
1 Tesalonicenses 4.13-18 1 Pedro 1.6-9 
12. Nua kwail kitne, awa nua kwaiyashimtuasmin, Diosne nua wat 
kininshinazi. Diosne aumiza an versículoskin kaiztu akwa: 


Mateo 11.28-30 Romanos 8.26-28 
Romanos 15.4-6 2 Corintios 4.16-18 
2 Corintios 6.10 Filipenses 4.4 
Colosenses 1.11-12 Santiago 1.2-4 


13. Nu mazain chamtuasmin, Diosne nua wat kininshinazi. Diosne 
aumiza an versículoskin kaiztu akwa: 


Mateo 28.20 Juan 14.15-21 
Romanos 8.32 2 Corintios 4.9 
2 Corintios 13.14 Apocalipsis 3.20 


B. Dios nua chi kin kaiztu, naiztuasmin, nu Cristora nijkultu akwa. 
1. Awa nua, Cristora nijkultumikara, naiznintane, Diosne up 
kaijchukin nua kuruntu, wat minapa. Diosne aumiza an 
versículoskin kainanamtu akwa: 


Mateo 5.11-12 Juan 15.18-21 
Romanos 5.3-4 Romanos 8.18 
Hebreos 12.3 Hebreos 13.13-14 
Santiago 5.7-11 1 Pedro 4.12-19 


2. Awa nua, Cristora nijkultumikara, naiznintane, Diosne 
usparuza sinkanamtu aizpakas usparuza kinamtu aizpakas 
nua kainammtu. Diosne aumiza an versículoskin 
kainanamtu akwa: 

Mateo 5.11-12 Marcos 13.9-11 
Lucas 12.4-9 Romanos 12.14 
1 Pedro 3.14-17 

3. Awa nua, Cristora nijkultumikara, naiznintukas, Diosne nua 
kuruntu, us pashimtu aizpa kinpa. Diosne aumiza an 
versículoskin kainanamtu akwa: 

1 Corintios 15.58 2 Corintios 4.8-18 
2 Corintios 12.10 Santiago 1.2-4, 12 

4. Awa iztukin ishkwashimtune, Dios Watsal Pit mamaztuza 
mitsal akwa kainammtukine, Diosne nua kuruntu, Jesústa 
pianchish kaizmanpa. Diosne aumiza an versículoskin 
kainanamtu akwa: 


Mateo 10.29-33 Lucas 12.6-9 
Romanos 1.16 1 Corintios 2.2-5 
2 Timoteo 1.6-12 Hebreos 13.6 


1 Pedro 3.14-15 


C. Diosne nua chi kin kaiztu, Diablo nua kwail kinintuasmin. 
1. ¿Mizama nu, Cristora nijkultumika, Dios iztukin wat chamiztu? 
Diosne aumiza an versículoskin kaiznamtu: 
Juan 3.16-21 Romanos 3.24-25 
Romanos 5.1-2 Romanos 7.24-25 
Romanos 8.1-3 
2. ¿Mizama nu Cristora nijkulmiztu, ussa chihkamtuchin? Diosne 
aumiza an versículoskin kaiznamtu: 


Juan 15.1-10 Romanos 8.6 
Santiago 4.8 1 Pedro 5.8-11 
3. ¿Mizama nu Diosta chihkamtuchi? Diosne aumiza an versículoskin 
kaiznamtu: 
Romanos 6.11-14 Romanos 8.4-6 
1 Corintios 5.7-8 Gálatas 5.24-26 
Hebreos 12.1-2 Santiago 1.21 


Santiago 4.5-10 
4. ¿Nu Dios pashit aizpa kisachish mintuasmin, Diosne nua wat 
kininshinazi? Diosne aumiza an versículoskin kaiznamtu: 


Mateo 11.28-30 Romanos 8.26-28 
1 Corintios 1.8 2 Corintios 1.3-4 
Hebreos 12.1-4 1 Pedro 5.10 


5. ¿Chima nu kishina, kwail kishiras mintuasmin? Diosne aumiza an 
versículoskin kaiznamtu: 
1 Corintios 10.13 Gálatas 6.7-10 
Santiago 1.13-15 
6. Satanásne awaruza kwail kininnamtu. ¿Chima kimtu? ¿Miza iztit? 
Diosne aumiza an versículoskin kaiznamtu: 


Juan 8.43-44 2 Corintios 11.14 
Hebreos 2.14-15 1 Pedro 5.8 
1 Juan 3.7-8 


7. Nu saliztuzpakas Satanáspakas ishkwashimtuasmin, ¿Chima 
kinpai? Diosne aumiza an versículoskin kaiznamtu: 


Efesios 6.10-18 Colosenses 2.10, 15 
2 Tesalonicenses 3.3 Hebreos 2.14-15 
1 Juan 4.4 


El Nuevo Testamento en Awa Pit de Ecuador, 2da ed. @ 2010, Wycliffe Bible Translators, Inc. 


Índice Tópico 726 


8. ¿Mizama nu Satanásta anuppashina? Diosne aumiza an 
versículoskin kaiznamtu: 


Efesios 6.10-18 Hebreos 2.14-18 
Hebreos 3.12-13 Hebreos 4.15-16 
Santiago 4.7 1 Pedro 5.8-11 
1 Juan 3.7-8 1 Juan 5.5, 18 


Judas 1.24-25 


D. Diosne nua kaiztu, miza wan kwail aizpa piankamnapa. 
1. ¿Kwailne chima i? Diosne aumiza an versículoskin kaiznamtu: 


Romanos 1.18-32 Romanos 3.10-18, 23 
Gálatas 5.16-21 Santiago 4.17 
1 Juan 3.3-4 


2. Nu mamazta aliz kultane, Diosne nua mamazta aliz kultu aizpa 
piankamnin kit nua sunkana kuruntu. Diosne aumiza an 
versículoskin kaiznamtu: 

Mateo 5.21-22 Efesios 4.26-27, 31-32 
Colosenses 3.7-8 Santiago 1.19-20 

3. Nu mamazta pina aliz kulshimtune, Diosne nu aliz kultu aizpa 
piankamnin kit sunkana kuruntu. Diosne aumiza an 
versículoskin kaiznamtu: 

Mateo 5.43-45 Romanos 12.19-21 
Gálatas 5.14-15 Efesios 4.31-32 
1 Juan 4.19-21 

4. Nu mamazkasa waya kitne, nu mamazta kuztune, Diosne nu kimtu 
aizpa piankamnin kit nua sunkana kuruntu. Diosne aumiza an 
versículoskin kaiznamtu: 


Efesios 4.3, 31-32 2 Timoteo 2.23-25 
Tito 3.2 Santiago 4.1-3 
1 Pedro 3.9 


5. Nu mamazta kwail paratne, us mimtuchikin kwail paratne, Diosne 
nu kaiztu aizpa piankamnin kit nua sunkana kuruntu. Diosne 
aumiza an versículoskin kaiznamtu: 

1 Corintios 6.9-11 Colosenses 3.7-8 
Tito 3.2 Santiago 3.2-12 
Santiago 4.11 

6. Nu “nane mamazkin an warish” kiztune, Diosne nu kaiztu aizpa 
piankamnin kit nua sunkana kuruntu. Diosne aumiza an 
versículoskin kaiznamtu: 


Romanos 12.16 1 Corintios 4.7 
2 Corintios 10.17-18 Efesios 4.1-3 
Santiago 4.6 1 Pedro 5.3-6 


7. Nu pirail kaiztune, Diosne nua kaiztu, chiwazha pirail kwail i 
piankamanapa. Diosne aumiza an versículoskin kaiznamtu: 
Efesios 4.25 Colosenses 3.9-10 
1 Pedro 3.10-12 

. Nu mamazta tañu kishimtune, Diosne nu mamazta tañu kimtu 
aizpa piankam kit nua sunkana kuruntu. Diosne aumiza an 
versículoskin kaiznamtu: 

Lucas 6.28 Romanos 12.14 
1 Corintios 4.12 1 Timoteo 4.12 
Santiago 3.9-10 
. Nu kwail pit kaiztane, Diosne nu kwail pit parit aizpa piankamnin 
kit nua sunkana kuruntu. Diosne aumiza an versículoskin 
kaiznamtu: 
Efesios 5.4 Colosenses 3.8 
1 Timoteo 4.12 Santiago 3.9-10 
Nu ashampawakas ampuwakas kwail min kit kwail pit kaiztane, 
Diosne nu kaiztu aizpa piankamnin kit nua sunkana kuruntu. 
Diosne aumiza an versículoskin kaiznamtu: 
Mateo 12.33-37 Efesios 4.29 
Efesios 5.4 1 Timoteo 4.12 
Nu ampu ashampara miltuchimika chiwazha ashampakasa 
pittane, Diosne nu kimtu aizpa piankamnin kit nua sunkana 
kuruntu. Diosne aumiza an versículoskin kaiznamtu: 
Mateo 5.27-28 1 Corintios 6.9-20 
Efesios 5.3 Colosenses 3.5-6 
1 Tesalonicenses 4.3-8 
Nu ashampa ampura miltumika mamazpa ampukasa pittane, 
Diosne nu kimtu aizpa piankamnin kit sunkana nua kuruntu. 
Nu ampu ashampara miltumika mamazpa ashampakasa 
pittane, Diosne nu kimtu aizpa piankam kit nu sunkana 
kuruntu. Diosne aumiza an versículoskin kaiznamtu: 
1 Corintios 6.9-11, 17-20 Efesios 5.3 
Colosenses 3.5-6 1 Tesalonicenses 4.3-8 
Nu ampu mamaz ampukasa ashampakana pittane, Diosne “nu 
kwail kimti” piankamnin kit nua sunkana kuruntu. Diosne 
aumiza an versículoskin kaiznamtu: 
Romanos 1.25-27 1 Corintios 6.9-11 
1 Timoteo 1.8-11 
Nu ashampa mamaz ashampakasa ampukanain pittane, Diosne 
“nu kwail kimti” piankamnin kit nua sunkana kuruntu. Diosne 
aumiza an versículoskin kaiznamtu: 
Romanos 1.25-26 1 Corintios 6.9-11 
1 Timoteo 1.8-11 
Payu aizpa nu kwail kin mintune, Diosne nu kwail mintu aizpa 
piankamnin kit sunkana nua kuruntu. Diosne aumiza an 
versículoskin kaiznamtu: 


Marcos 7.20-23 1 Corintios 10.6 
Filipenses 4.8 Colosenses 3.1-5 
1 Tesalonicenses 5.22 Santiago 1.14 


1 Pedro 1.14-15 

16. Nu tiraku kwat kit pirane, Diosne nu tiraku kumtu aizpa 
piankamnin kit nua sunkana kuruntu. Diosne aumiza an 
versículoskin kaiznamtu: 


1 Corintios 5.11 1 Corintios 6.10 
Gálatas 5.19-21 Efesios 5.18 
1 Pedro 4.3 


17. Nu chiwazha walkwashimtune, Diosne nu walkwashimtu aizpa 
piankamnin kit nua sunkana kuruntu. Diosne aumiza an 
versículoskin kaiznamtu: 

Efesios 4.28 Tito 2.10 
1 Pedro 4.15 

18. Nu kwazpa awakana namshimtu mintune, Diosne nu mintu aizpa 
piankam kit nua sunkana kuruntu. Dios aumiza an 
versículoskin kaiznamtu: 


Mateo 6.25-34 Lucas 12.15 
Lucas 12.32-34 Filipenses 4.10-13 
1 Timoteo 6.6-10 Hebreos 13.5 


Santiago 1.9-11 


E. Diosne nua, Jesústa nijkultumikasha, chi kin kaiztu, kwail kikane. 
1. Nu, Jesústa nijkultumika, kwail kitne, ¿Nu chima kinash? Diosne 
aumiza an versículoskin kaiznamtu: 
2 Corintios 7.8-10 Santiago 4.9-10 
1 Juan 1.8-9 
2. Dios nua, Cristora nijkultumikara, up kwail akwa ilnintune, ¿nune 
mizama sinkashinas? Diosne aumiza an versículoskin 
kaiznamtu: 
Hebreos 12.5-13 
3. Up kwail kirit aizpa Diosta kaiztakas, nu an ñancha kwail kirit 
aizpa mama mintuasmin, nu kwail kirit aizpa wat 
kulshimtukine, ¿Nune chima kinash? Diosne aumiza an 
versículoskin kaiznamtu: 


Romanos 8.31-39 1 Corintios 6.9-11 
Filipenses 3.12-14 Colosenses 1.13-14 
Tito 3.3-7 1 Juan 1.8-9 


1 Juan 5.10-13 
4. Nu Cristora nijkultuchimikara kwail kitne, ¿Nu mama Cristora 
nijkulmika kish? Diosne aumiza an versículoskin kaiznamtu: 
Mateo 5.25-26 Romanos 8.1 
Romanos 8.31-34 1 Juan 1.8-9 


F. Diosne nua kaiztu, miza uskasa wat wanmaknapa. 
1. Nu Dioskasa wat uzshitne, nune payu aizpa Diosta paikwatpa, wat iz- 
muruz paramtukana. Diosne aumiza an versículoskin kaiznamtu: 
Mateo 6.5-15 Marcos 11.24-25 
Lucas 18.9-14 Juan 14.13-14 

Juan 16.23-24 Efesios 5.20 
Efesios 6.18 1 Tesalonicenses 5.17 
1 Timoteo 2.1-4 
2. Nu Dioskasa wat uzshitne, nune payu aizpa Dios pit iztawa, Dios 
nua kaiztu aizpa piankamnapa. Diosne aumiza an versículoskin 


kaiznamtu: 
Mateo 24.35 Juan 5.39 
Hechos 17.11 2 Timoteo 3.15-17 
Hebreos 4.12 1 Pedro 2.2 


2 Pedro 1.19-21 
3. Nu “Cristora nijkultumika ish” kiztune, nune Dios inintu aizpa 
kitpa. Diosne aumiza an versículoskin kaiznamtu: 


Mateo 7.21-27 Lucas 8.15 
Juan 14.15, 21 Romanos 6.16-18 
Gálatas 2.20 2 Timoteo 3.16 


Santiago 4.7 
4. Nu Dioskasa wat uzshitne, nu us inintu aizpa kishimtune, nune 
ussa paikwatpa, nua an tinta namnapa. Diosne aumiza an 
versículoskin kaiznamtu: 


Hechos 1.8 1 Corintios 1.8 

2 Corintios 10.3-5 2 Corintios 12.9-10 
Efesios 1.18-20 Efesios 4.16-19 
Efesios 5.18 Efesios 6.10-18 
Colosenses 1.11 2 Tesalonicenses 1.11 
2 Timoteo 1.6-8 2 Pedro 1.3 


5. Nu Dioskasa wat uzshitne, nune wan an ñancha kwail kirit aizpa 
chihkatpa. Diosne aumiza an versículoskin kaiznamtu: 


Mateo 6.24 Romanos 6.1-23 
Romanos 7.1-8.2 2 Corintios 5.17 
Gálatas 2.20 Gálatas 5.16 
Efesios 4.22-24 Colosenses 3.1-10 


Santiago 4.4 
6. Nu Cristora nijkultukas, nune mama wan Cristowa kamarachi. 
Nune Jesucristowa piankammiztawa. Diosne aumiza an 
versículoskin kaiznamtu: 
Efesios 4.12-16 Filipenses 3.12-15 
2 Pedro 1.5-11 2 Pedro 3.18 
7. Nu Dioskasa wat uzshitne, nune Jesucristo kuruntu aizpa mit kit 
kitpa. Diosne aumiza an versículoskin kaiznamtu: 
Romanos 10.9-10 Romanos 12.1-2 
Filipenses 2.11 Colosenses 2.6 
8. Nu Dioskasa wat uzshitne, nune “Jesucristo wan wa aizpa 
inintu”nijkultawa. Diosne aumiza an versículoskin 


kaiznamtu: 
Lucas 6.5 Romanos 10.12 
Romanos 14.9 1 Corintios 12.3 

Filipenses 2.9-11 
Colosenses 2.9-10 
1 Pedro 3.22 

Colosenses 1.15-19 
Hebreos 1.8 


9. Nu Dioskasa wat uzshitne, nune pailta payukima Diosta 
“aishtaish”kiztawa. Diosne aumiza an versículoskin 


kaiznamtu: 
Lucas 17.11-19 
Filipenses 1.3 
Colosenses 3.17 
1 Tesalonicenses 5.18 


Efesios 5.20 
Filipenses 4.6 

1 Tesalonicenses 2.13 
1 Timoteo 2.1 


10. Nu Dioskasa wat uzshitne, nune Diosta “us kwisha wari” kiztawa. 
Diosne aumiza an versículoskin kaiznamtu: 


Hechos 16.25 
Filipenses 2.9-11 
Santiago 5.13 
Apocalipsis 5.12 


Romanos 11.36 
Hebreos 13.15 
Judas 1.24-25 
Apocalipsis 19.5 


11. Nu Dioskasa wat uzshitne, nune Diosta nijkultawa, us kaiztu 
aizpa kimtu akwa. Diosne aumiza an versículoskin 


kaiznamtu: 
Romanos 4.2-5 
Romanos 10.17 
Efesios 2.8-9 
Santiago 1.3-5 


Romanos 5.1-2 

2 Corintios 1.19-20 
Hebreos 11.1-13 
Santiago 2.14-26 


12. Nu Dioskasa wat uzshitne, nune ussain paikwatpa, nu 
pashimtu aizpa sapnapa. Diosne aumiza an versículoskin 


kaiznamtu: 
Lucas 10.2 
Juan 14.12-14 
Juan 15.16 
Santiago 1.5-8 


Lucas 11.9-12 
Juan 15.7 
Juan 16.26-27 
Santiago 4.3 


13. Nu Dioskasa wat uzshitne, nune mizurainkas chinkas Diablorakas, 
curanderorakas, mamaz dios tira sarittakanain paikukain. 
Diosne aumiza an versículoskin kaiznamtu: 


Hechos 14.15-17 
Hechos 19.18-19 

1 Corintios 10.7 
Gálatas 1.8-9 
Colosenses 2.18-19 
Santiago 4.1-3 
Apocalipsis 21.8 


Hechos 17.29-31 
Romanos 1.18-23 

1 Corintios 10.19-22 
Gálatas 5.19-21 

1 Tesalonicenses 1.9 
Apocalipsis 9.20-21 


14. Nu Dioskasa wat uzshitne, nune curandero kaiztu aizpa mikain. 
Diosne aumiza an versículoskin kaiznamtu: 


Hechos 8.9-24 
Hechos 16.16-18 
Gálatas 1.8-9 
Apocalipsis 9.20-21 


Hechos 13.6-12 
Hechos 19.13-19 
Gálatas 5.19-21 
Apocalipsis 21.8 

Nu Dioskasa wat chamtune, nune wan naiztu aizpa tailchat kit Cristo- 
ra wat kanpashina. Diosne aumiza an versículoskin kaiznamtu: 
Mateo 5.10-12 Mateo 10.22 
Romanos 8.17-18 Filipenses 1.28-29 
2 Timoteo 2.12 2 Timoteo 3.12 
Santiago 1.2-4 1 Pedro 2.19-21 


Nu Dioskasa wat uzshitne, up akwa kuiraruin uztawa, Cristo mi 
chihkamanpa. Diosne aumiza an versículoskin kaiznamtu: 
Mateo 26.41 1 Corintios 10.12-13 
Efesios 5.15-17 Efesios 6.18 
Colosenses 2.2-4 Colosenses 2.8-10 
Colosenses 2.16-19 2 Tesalonicenses 2.15 
1 Timoteo 4.16 1 Timoteo 6.6-11 
Hebreos 6.11-12 Hebreos 10.23 
Nu watcha Cristora nijkultune, nune mamaztuza pashinarawa. 
Diosne aumiza an versículoskin kaiznamtu: 
Mateo 5.44 Mateo 22.39 
Juan 13.34-35 Juan 15.12, 17 
1 Corintios 13.1-13 1 Juan 2.9-11 
1 Juan 3.14 1 Juan 4.7-11, 20-21 


Nu Dioskasa wat uzshitne, nune mamaz nua kwail kimturuza wat 
kulnarawa. Diosne aumiza an versículoskin kaiznamtu: 
Mateo 6.14-15 Mateo 18.15-17 
Mateo 18.21-35 2 Corintios 2.5-11 
Colosenses 3.13 
Nu Dioskasa wat uzshitne, nune Cristora nijkulturuza 
kiwainnarawa, nu usparuza pashinamtu akwa. Diosne aumiza 
an versículoskin kaiznamtu: 
Mateo 20.26-28 Hebreos 10.24 
Santiago 2.14-17 1 Juan 3.16-18 
Nu Dioskasa wat uzshitne, nune Dios kiwainmumika namnapa, us 
kaiztu aizpa kinpa. Diosne aumiza an versículoskin kaiznamtu: 
Mateo 25.34-40 Hechos 10.42 
1 Corintios 3.10-15 1 Corintios 15.58 
2 Corintios 5.9-10 
Nu Dioskasa wat uzshitne, nune Cristora nijkultuchiruza 
kamtanarawa, Jesústa kanpaanapa. Diosne aumiza an 
versículoskin kaiznamtu: 
Mateo 28.18-20 Hechos 8.4 
Hechos 11.20-21 
Nu watcha Cristora nijkultune, nune mamaz Cristora 
nijkulturuzkasa wanmakkarawa, parejuin Diosta wakpuj 
wainñapa, parejuin Diosta paikuanapa, uruzpain an tinta 
namanapa. Diosne aumiza an versículoskin kaiznamtu: 
1 Corintios 11.17-34 1 Corintios 14.26 
1 Timoteo 4.13 Hebreos 10.25 

23. Nu Dioskasa wat uzshitne, nune kal kitpa, nu wenamtu aizpa kana 
kin. Diosne aumiza an versículoskin kaiznamtu: 
1 Tesalonicenses 4.11-12 2 Tesalonicenses 3.6-12 
24. Nu watcha Cristora nijkultune, nune kwisha watsal at kit Diosta 
pial milatpa, nu ussa pashimtu akwa. Diosne aumiza an 
versículoskin kaiznamtu: 
Mateo 6.2-4 Lucas 6.38 
Lucas 21.1-4 2 Corintios 9.7 
25. Nu Cristokasa wat uzshitne, nune nu nampizta aizpa 
milammikasha azain kailnintawa. Diosne aumiza an 
versículoskin kaiznamtu: 
Romanos 13.7-8 Santiago 5.4 
26. Nu kizpukin wat minshimtune, Dios pashimtu aizpa 
kishimtune, nune an versículoskin Dios kaiztu aizpa 


mintawa. 
Mateo 6.1-4 Mateo 16.24-25 
Juan 13.1-17 Romanos 8.31-39 
1 Corintios 15.55-58 Filipenses 2.3-11 
Filipenses 3.13-15 Filipenses 4.8-9 
Colosenses 3.1-4 1 Timoteo 4.12 
1 Timoteo 6.6-8 Tito 2.7-8 
Hebreos 13.5-6 1 Juan 4.16-21 


27. Nu watcha Cristora nijkultune, nune au Anpat Jesucristo kailtu 
payura tiriztawa. Diosne aumiza an versículoskin 


kaiznamtu: 
Mateo 24.3-51 Hechos 1.11 
1 Corintios 15.50-58 1 Tesalonicenses 4.13-18 
1 Tesalonicenses 5.1-11 2 Tesalonicenses 2.1-3 
2 Pedro 3.3-13 Apocalipsis 1.7 
Apocalipsis 22.7 Apocalipsis 22.12-14, 20 


G. Diosne nua kaiztu, Dios watcha i piankamnapa. 
1. ¿Nu mizama “Dios kaizta aizpa watcha i” piankamshina? Diosne 
aumiza an versículoskin kaiznamtu: 
Juan 1.17-18 Juan 14.6 
2 Timoteo 3.16-17 2 Pedro 1.20-21 
Apocalipsis 22.18-19 
2. ¿Nu mizama Bíblia pinkih nua kiwaintu piankamshina? Diosne 
aumiza an versículoskin kaiznamtu: 


Juan 20.31 Romanos 15.4 
2 Timoteo 3.16-17 Hebreos 4.12 
Santiago 1.22-25 1 Juan 5.13 

3. ¿Nu mizama Diosta saishina, paiña kwal namnapa? 
Juan 1.10-13 Juan 3.1-21 
Juan 14.6 1 Juan 5.20 

4. ¿Nu watcha Cristora nijkultumika kish? Diosne an versículoskin 
aumiza paranamtu: 


Romanos 5.5 Romanos 8.14-16 
1 Corintios 2.14-15 Gálatas 5.22-24 

1 Juan 2.3-6, 20, 27 1 Juan 3.10 

1 Juan 3.14 1 Juan 3.18-19, 24 
1 Juan 4.13 1 Juan 5.11-12, 20 


5. Nu Cristora nijkultawane, ¿nua chima maizzi? Diosne an 
versículoskin aumiza paranamtu: 


Juan 5.24 Juan 14.27 

Hechos 10.43 Hechos 13.39 

Romanos 3.28 Romanos 5.1 

Romanos 6.14-23 Romanos 8.1 

1 Corintios 1.30 1 Corintios 6.11 

1 Corintios 6.19 2 Corintios 5.17 
Gálatas 1.4 Gálatas 3.29 

Gálatas 4.7 Efesios 1.3-14 

Efesios 2.13 1 Tesalonicenses 1.9-10 
1 Pedro 4.1-5 1 Juan 3.14 


6. ¿Nu mizama mamaztuza kiwainnashimtu, Diosta piankamanapa? 
Diosne an versículoskin aumiza paranamtu: 
Mateo 28.18-20 Marcos 16.15 
Romanos 10.14-17 2 Corintios 5.17-21 
7. ¿Diosne nua Cristora nijkultumikara chima milan namta? Diosne 
an versículoskin aumiza paranamtu: 


Mateo 6.33 Mateo 7.7 

Mateo 11.28-30 Mateo 28.20 
Marcos 11.24 Juan 8.12 

Juan 14.13-14 Juan 15.7 
Romanos 8.32 1 Corintios 10.13 
Efesios 3.20 Filipenses 4.7, 19 
Colosenses 1.14 Hebreos 2.18 
Hebreos 7.25 Santiago 4.8 
Santiago 5.16 1 Pedro 5.6 

1 Juan 3.2 Judas 1.24 
Apocalipsis 21.3-4 Apocalipsis 22.3-5 


8. ¿Cristora nijkulturuza chima kiarinsa, iakane? Diosne an 
versículoskin aumiza paranamtu: 
1 Corintios 15.12-28 1 Corintios 15.35-57 
2 Corintios 5.1-10 Filipenses 1.21-23 
1 Tesalonicenses 4.13-18 
9. ¿Cristora nijkultuchiruza chima kiarinsa, iakane? Diosne an 
versículoskin aumiza paranamtu: 
Marcos 9.43-48 Lucas 16.22-31 
Judas 1.7 Apocalipsis 20.11-15 

10. Cristora nijkultumika iglesiakin mikwa namshitne, ¿Mizama 
uztawa? Diosne an versículoskin aumiza paranamtu: 
Hechos 6.3 1 Timoteo 3.1-13 

Tito 1.5-9 
11. Iglesiakin mikwane, ¿Mizama uztawa? Diosne an versículoskin 
aumiza paranamtu: 
Lucas 22.24-27 Juan 13.12-17 
Hechos 20.28-31 1 Timoteo 4.6-7, 11-16 
1 Timoteo 6.20-21 2 Timoteo 2.14-16 
2 Timoteo 2.24-26 Tito 2.1 
1 Pedro 5.1-4 
12. Maza upkin kamtamtune, us kamtamtu aizpa “¿Watcha ki? ¿Pirail 
ki?” mimarawa. Diosne an versículoskin aumiza paranamtu: 


Mateo 7.15-23 Marcos 7.6-9 
Juan 7.16-17 Hechos 17.11 
1 Corintios 15.12 Gálatas 1.8-9 


Filipenses 3.18-19 
2 Tesalonicenses 2.1-5 
1 Timoteo 4.1-3 


Colosenses 2.8, 16-23 
2 Tesalonicenses 2.9-12 
1 Timoteo 6.3-5 


2 Timoteo 3.5-9 Tito 1.15-16 

2 Pedro 2.1-3 2 Pedro 2.10-22 
2 Pedro 3.3-7 1 Juan 2.18-19 
1 Juan 2.22-23 1 Juan 3.10 

1 Juan 4.1-6 Judas 1.4-19 


13. Kwail kamtammika up kin pirail kamtamtune, ¿Nune chima 
kishinash? Diosne an versículoskin aumiza paranamtu: 


1 Timoteo 1.3-4 
1 Timoteo 5.20-21 


Tito 1.11 


2 Pedro 3.17-18 


1 Timoteo 4.7 

2 Timoteo 2.23-26 
Tito 3.9-11 

2 Juan 1.7-11 


14. Jesucristo irittas kakultit akwa, ¿Nune sunpa chima mintus? 
Diosne an versículoskin aumiza paranamtu: 


Romanos 6.3-11 


1 Corintios 15.1-58 


H. Diosne nua kaiztu, miza Diosta paikwan. 
1. Nu Diosta paikukane, ¿Nune mizama uskasa parashina? Dios an 
versículoskin aumiza paranamtu: 


Marcos 11.23-24 


Efesios 6.18 
Colosenses 4.2 
Hebreos 4.16 

1 Juan 3.21-22 


Lucas 11.1-4 
Colosenses 1.12 

1 Tesalonicenses 5.1 
Santiago 1.5-6 

1 Juan 5.14-15 


2. Nu mamaz akwa Diosta paikukane, ¿Nune mizama uspa akwa 
paikwashina? Diosne an versículoskin aumiza paranamtu: 


Efesios 1.15-21 


Colosenses 1.9-11 


Efesios 3.14-21 


1 Timoteo 2.1-4 

3. Dios nu paikumtu aizpa sinkamtukine, ¿Nune chima kishinai? 
Diosne an versículoskin aumiza paranamtu: 
Mateo 21.21-22 Colosenses 4.2 
Santiago 4.2-3 1 Pedro 3.7 
4. Nu Diosta paikukane, nune Diosta aishtaish kiztawa, us nua pina 
wat kirit akwa. Diosne an versículoskin aumiza paranamtu: 


Lucas 17.11-19 Juan 6.11 

Romanos 6.17 1 Corintios 15.57 

2 Corintios 2.14 2 Corintios 9.12, 15 
Filipenses 1.3 Colosenses 2.7 
Colosenses 3.16-17 1 Tesalonicenses 2.13 
1 Tesalonicenses 5.18 1 Timoteo 1.12 


1 Timoteo 4.4-5 


I. Diosne nua kaiztu, miza mamaztuza sinkanana. 
1. Nu mamaz awakasa wat wanmakshimtune, Diosne an 
versículoskin nua kaiztu miza uzna: 


Romanos 12.10 Efesios 4.31-32 
Santiago 3.17-18 1 Pedro 3.8 
2. Mamaz nua kwail kimtune, Diosne an versículoskin nua kaiztu 
miza uzna: 
Marcos 11.25-26 Lucas 6.32-36 
Lucas 17.3-4 Efesios 4.2 
1 Tesalonicenses 5.15 1 Pedro 3.8-9 


3. Diosne nua kiwainshit kit wat uzninshimtu, nua aliztuzakas nua 
pashimtuchiruzakas pashinanapa. Diosne an versículoskin 
aumiza paranamtu: 

Mateo 5.43-48 Lucas 6.27 
Juan 15.18-19 

4. U kasara kirittuz mamaztuzkasa wat wanmakkashimtune, Diosne 
uruza an versículoskin kainanamtu, u miza usparuzkasa wat 
uzashina: 

Mateo 19.4-6 1 Corintios 7.1-40 
Hebreos 13.4 

5. Nu up ashampakasa wat uzshimtune, Diosne nua an versículoskin 

kainammtu, nu mizama up ashampakasa wat uzshina: 
Efesios 5.25-33 Colosenses 3.19 
1 Pedro 3.7 

6. Nu up ampukasa wat uzshimtune, Diosne nua an versículoskin 

kainammtu, nu mizama up ampukasa wat uzshina: 
Efesios 5.22-24 Colosenses 3.18 
Tito 2.4-5 1 Pedro 3.1-6 

7. Nu ashampara mijmika up ashampara kwaishitne, nu ampura 
mijmika up ampura kwaishitne, Diosne nua an versículoskin 
kaiztu, Dios mintu aizpa piankamnapa: 

Mateo 5.31-32 Marcos 10.2-12 

Lucas 16.18 Romanos 7.1-3 
1 Corintios 7.10-17, 39 
8. Nu pashpara kawiramtumika up pashparuzkasa wat 
wanmakshimtune, Diosne an versículoskin aumiza chima 
kishina kaiznamtu: 
Efesios 6.4 Colosenses 3.21 
Tito 2.4-5 
9. Nu pashpara kwiramtumika up pashparuza wat uzanapa 
kamtanashimtune, Diosne aumiza an versículoskin kaiztu, 
mizama usparuza kurunnashina. Diosne an versículoskin 
aumiza paranamtu: 
Hebreos 12.7-11 
10. Nu pashpakana up papihshtakas up akkuhshtakas usparuza wat 
kishimtune, Diosne aumiza an versículoskin kaiznamtu, 
mizama usparuza wat kinashinanapa: 
Efesios 6.1-3 Colosenses 3.20 
1 Timoteo 5.4 
11. Diosne nua kuruntu, up mikwaruza wat kinanapa. Sun akwa 
Diosne aumiza an versículoskin kaiztu, mizama mikwaruza 


kinashina: 
Romanos 13.1-7 1 Timoteo 2.1-2 
Tito 3.1 1 Pedro 2.13-15 


12. Diosne nua kuruntu, up iglesiakin mikwaruza wat kinanapa. Sun 
akwa Diosne aumiza an versículoskin kaiztu, mizama iglesiakin 
mikwaruza kinashina: 


1 Corintios 4.6 Gálatas 6.6 
1 Tesalonicenses 5.12-13 Hebreos 13.17 
1 Pedro 5.5 


13. Nu mamazpa kal kitne, Diosne nua kuruntu, us akwa wat kal 
kitpa. Diosne an versículoskin aumiza paranamtu: 
Efesios 6.5-8 Colosenses 3.22-24 
1 Timoteo 6.1-2 Tito 2.9-10 
1Pedro 2.18-20 
14. Mamaz awa nu akwa kal kitne, Diosne nua kuruntu, ussa wat 
kitpa. Diosne an versículoskin aumiza paranamtu: 
Efesios 6.9 Colosenses 4.1 
Santiago 5.1-6 


J. Diosne nua kaiztu, miza Cristora nijkulturuza kiwainana. 
1. Nu mamaz Cristora nijkultumikara kiwainshitne, ¿Nune mizama 
sunkana kishina? Diosne an versículoskin aumiza paranamtu: 


Lucas 6.31 1 Corintios 10.23-24 
Gálatas 6.10 Efesios 4.2-3 

Efesios 5.21 2 Tesalonicenses 3.13 
Hebreos 3.13 Santiago 3.17-18 


1 Pedro 4.9-11 

2. Mamaz Cristora nijkultumikara chiwazha wenamtune, ¿nune 
chima us akwa kishina? Diosne an versículoskin aumiza 
paranamtu: 

Romanos 12.13 Santiago 2.14-17 
1 Juan 3.16-18 

3. Cristora nijkultumika kwail kimiztune, ¿Nune mizama ussa 

kishina? Diosne an versículoskin aumiza paranamtu: 


Mateo 18.15-17 Lucas 17.3-4 
Gálatas 6.1-2 1 Tesalonicenses 5.14 
2 Timoteo 2.23-26 Judas 1.22-23 


4. Cristora nijkultumika tayaltune, ¿Nune mizama ussa kiwainshina? 
Diosne an versículoskin aumiza paranamtu: 
Romanos 12.15 2 Corintios 1.4 
1 Tesalonicenses 5.11 


. Bíblia pinkihkin Diosne aumiza kaiznarit, Jesucristo au sukin uztuas- 
min. 
1. Nune an versículoskin Jesucristo kawira payu iztu: 


Mateo 1.18-2.18 Lucas 1.5-2.38 
2. Nune an versículoskin Diablo Jesucristora kwail kininshimtu iztu: 
Mateo 4.1-11 Lucas 4.1-13 


3. Nune an versículoskin Jesús kamtamtu aizpa iztu. Dios awaruza 
ininnashimtu iztu: 
Mateo 5.1-7.28 
4. Nune an versículoskin Jesúsne paiña kammuruza Diosta paikwan 
kamtanara: 
Mateo 6.9-13 Lucas 11.2-4 
5. Jesús kurishta irachasmin, nune an versículoskin Jesús minpa 
kumira paiña kammuruzkasa kwarit iztu: 
Mateo 26.17-30 Marcos 14.12-26 
Lucas 22.7-20 1 Corintios 11.23-34 
6. Cristo kurishta irachasmin, nune an versículoskin Jesús paiña 
kammuruza minpa kamtarit aizpa iztu: 
Juan 13.1-16.33 
7. Nune an versículoskin iztu, mizama Jesús paiña kammuruz akwa 
Diosta paikwara: 


Juan 17.1-26 
8. Nune an versículoskin iztu, awa Jesucristora pizat kit kurishta 
piantamtuasmin: 
Mateo 26.47-27.66 Marcos 14.43-15.47 
Lucas 22.47-23.56 Juan 18.1-19.42 
9. Nu an versículoskin Jesucristo irittas kakultu iztu: 
Mateo 28.1-15 Marcos 16.1-14 
Lucas 24.1-35 Juan 20.1-29 


Hechos 1.1-11 

